
În noaptea de 28 spre 29 iunie 1941, în urma înscenării unei acţiuni armate 
a populaţiei evreieşti asupra trupelor române şi germane din laşi, grupuri 
organizate de indivizi înarmaţi, soldaţi români şi germani, jandarmi, gardieni 
publici au năvălit în casele evreilor, au jefuit, au maltratat şi au ucis, iar pe cei 
rămaşi în viaţă i-au dus în convoaie la Chestură... 

Aşa a început pogromul de la laşi, care s-a soldat cu moartea a peste 
14.000 de evrei — un capitol zguduitor şi prea puţin cunoscut din istoria su- 
ferinței umane, preludiul asasinării în masă a evreilor din Basarabia şi 
Bucovina de către forțele Armatei şi Poliţiei româneşti, acţiune desfă- 
şurată în cadrul unei politici dirijate al cărei scop final era lichidarea evreilor 
din România. 

Pe baza unei vaste documentaţii inedite — ascunsă vreme de cincizeci 
de ani de toate regimurile care au condus de atunci România —, autorul 
prezintă evenimentele în contextul epocii şi dezvăluie implicarea auto- 
rităţilor române în pregătirea şi desfășurarea marelui măcel, numindu-i 
totodată pe cei responsabili. 


„Pe străzi... zeci de cadavre, strânse grămadă... Umblu ca beată... cineva 
îmi strigă din urmă să mă dau la o parte din drum. Mă uit înapoi... credeam 
că am halucinaţii... O minte omenească nu poate nici măcar să-şi închipuie 
ce am văzut. Trec căruţe... căruţe care întotdeauna transportau gunoi — azi 
sunt pline cu cadavre omeneşti... cadavre de evrei. 

Mai trece una... încă una... opt, nouă... Ca împietrită stau şi mă uit la 
căruțele de gunoi, încărcate cu oameni nevinovaţi, omorâţi numai pentru 
că au fost evrei. Şi căruțele sunt conduse de acei care în fiecare zi strâng 
gunoiul, îmbrăcaţi în haine de sărbătoare, haine scoase de pe victimele 
lor...” (Lili Moscovici) 

Nişte individi e are nu să sfiese de nl- 
mică, şi care sunt nişte instrumente oarbe 
a le inimicilor Ţărei, añ cutezat de a for- 
ma un Comitet spre a laee o Propagandă 
in România în contra Israeliţilor aruncând 
spaimă şi ingrijere în sânul acestor pacinici 
locuitori, Guvernul ne put: ind tolera aseni- 
nea stare de lucruri, muti autorizat de a a- 
resta pe membrii acestui Comitet şi pe toţi 
acei care sunt uncliiț unet asemine Propa. 
gande.  Îndeplinind acest ordin fe cunos- 
cut tuturor locuitorilor din Orasii, ca să fie 
linistiti, şi mal ales Israeliţilor dea se rå- 
zăma pe Guvern, căci el este decis, de a 
menţine liniştea și buna ordine cu ori ce 
preţ, lovind şi pedepsmd cu-asprime ori care 
ar cuteza de a urina acestei propagande 
barbare. | 

i, Colonel, G. STU RDZA. 


„Lari. 25 Mai INfi6 


Dedic această lucrare copiilor mei - Ayala, 
Zvi-Mark, Yael — şi nepoților mei 


Jean Ancel 


Cuprins 


Prefată (prof Yehuda Bauer); ze; aude: soia ciao ză abea sola sa ati o Vaal E Bac aa A 9 te ura add 9 
CUVONE AUNE SOT e a EE a RE e RR e e 11 
Capitolul 1. Iniţiatorii, planificatorii şi executanții ........ ne eee eee eee eee eee eee eee eee eee 15 
Capitolul 2. Pregătirile pe teren pentru pogrom seosrseereessoresoreertare ortae sas taseen atose SE EAST 47 
Capitolul, 33, -Arestărissomoruriişi. jafuri: i Arta d A a a At E A i da O a a 71 
Capitolul 4 Marele MACO leisce. ca aia aaa ie aaa ea anale aibe oale o cui sia aN CEEA ale ial 116 
Capitolula:$ 4 Drenulimorgiiiii E aaa dea a Se oa E POS ROBIN e „aaa ORE ea lată dala 151 
Capitolul: ; 6: DUPA POBLOID e ea ns e pn si iale Ala za ai il Rae a aid Ade ela anii aa 175 
Capitolul amarga Rmo si AnA da, a N a ol O APE Ta Dă ae 9 a a Ea 190 
Capitolul 8: ROMANIC: ste cina ei ie at aaa ee d a 8 a ao 3 ET i lot deal dn ui paie 265 
Capitolul 9)aGalăraşii 707. Pad 2 EI Pe a e Sea o PR a oda oo 300 
Capitolul 10. „Trenul morţii” la Podu Iloaiei ..........cceee eee eee eee eee eee eee eneeeeeeaee 329 
Capitolul APOP romu adiacente E. E aaa pete pe e STASA TOS Re Rae Dei Delta 345 
Gapitolule 12 Comunitatea din Iasi... esente oaie esse cae aaa cate Soo EEP oaie cae KIVEEN EDN DE 366 
Capitolul 13. Pogromul de la Iaşi - punctul de vedere românesc ...........eceee eee eeeeeeeeeee 399 
Anexei ama de do Mega; dot Sepi seta „(in «esta Aovatal A etate» dul, FRA ra 9 eat Mtk 431 

Ae a a N E A bc AN EN 433 

PIRE M TAE T O e daia se T TE NE A OIEI Dia sie li NO ata ta 434 

Anexa NTAS t ree A «poză 0 oa de dal asa a a at ali o 436 

(Anexa! ETA ET aE E IIR A e INE e E a E e oa NA Ea AE 440 

NRE E IAO EE E a A T A o o a A 441 
Süresi bibliografier aan d « Date a pita a ya a a a 475 
VNI TREA TA E A T AN E n E AE Deea N Ea 479 


Indice dea lOGUrI ist 0 be Isa ate Pal alai a e ee SER aa tatal a aaa E are d EMEA le 489 


Prefaţă 


Chestiunea pogromului de la Iaşi a reţinut într-o oarecare măsură atenţia în istoriografia 
Holocaustului : a fost menţionat în studiile despre Holocaust, iar câţiva istorici s-au referit la el 
când au descris şirul grelelor suferinţe prin care au trecut evreii din România între 1938 şi 1944. 
Lipsea totuşi un studiu fundamental care să descrie Iaşiul, sistemul de guvernământ românesc în 
oraş înainte de atacul împotriva Uniunii Sovietice din iunie 1941, în timpul atacului şi în 
săptămânile care l-au urmat. Atât descrierea, cât şi analiza pogromului în sine erau foarte 
deficiente, iar problema celor răspunzători pentru el încă nu era clarificată. Toate aceste întrebări 
au fost lămurite de dr. Jean Ancel, cel mai important istoric dintre cei care se ocupă de Holocaust 
în România şi din perioada care l-a precedat, şi din cea următoare. Autorul face tot ce se cere de 
la un istoric: descrie aparatul de stat românesc cu toate componentele sale, face legătura dintre 
acesta şi autorităţile centrale de la Bucureşti şi unităţile germane amplasate în regiune şi scoate în 
evidenţă dirijarea de către autorităţile române din Capitală a executanţilor pogromului de la Iaşi. 
El descrie pogromul în detaliu — şi tocmai aceste amănunte limpezesc atmosfera, devenind clară 
identitatea celor răspunzători (direct sau indirect) de acţiunile monstruoase, chiar şi trăsăturile de 
caracter ale executanţilor români: Autorul se ocupă foarte mult de evrei, şi e bine că procedează 
aşa. El descrie reacţiile evreieşti şi redă comportamentul victimelor — desigur, dintr-o adâncă 
empatie, dar fără să diminueze atitudinea sa obiectivă şi echilibrată în această grea problemă. 

Din ansamblul problemei Iaşiului, o atenţie specială s-a acordat trenurilor de evacuare a 
evreilor, pe parcursul unui lung traseu care a străbătut mari părţi ale României, precum şi sorții 
celor care au supravieţuit acestui iad. Atitudinile oamenilor regimului — printre care şi comportarea 
ieşită din comun a unei activiste a Crucii Roşii Române, care a încercat să ajute şi să salveze, în 
măsura posibilităţilor - sunt descrise într-un mod captivant şi după toate regulile unei scrieri 
ştiinţifice. 

Problema Iaşiului şi a pogromului care s-a desfăşurat acolo este centrală în istoria Holocaustului 
din România şi în istoria Holocaustului în general. Ea a constituit un fel de preludiu la asasinarea 
în masă a evreilor din Basarabia şi Bucovina de către forţele Armatei şi Poliţiei româneşti, dirijate 
prin directivele nemijlocite ale dictatorului Ion Antonescu. Autorul demonstrează că nu este vorba 
aici de o izbucnire de instincte necontrolabile, ci de o politică dirijată, al cărei scop final era 
lichidarea evreilor din România, în cadrul căreia masacrul de la Iaşi şi, apoi, masacrul şi deportarea 
din Basarabia şi Bucovina urmau să constituie o fază în planul de exterminare a tuturor evreilor din 
România. Fără îndoială că a existat aici o influenţă germano-nazistă, precum şi o participare, deşi 
marginală, a nemților la pogromul de la Iaşi. Faptele regimului antonescian nu pot fi concepute 
fără umbrela ideologică, militară şi politică a Germaniei naziste. Nu întâmplător s-au creat relaţii 
apropiate între dictatorul român şi Adolf Hitler. Însă dorinţa de a-i extermina pe evrei, bazată pe 
o versiune românească de antisemitism extremist, era autentic românească şi s-a bucurat de un 
sprijin destul de important în rândurile publicului românesc. 

Trebuie subliniat că studiile lui Jean Ancel scot în evidenţă faptul că diversele considerente 
economice şi militare pragmatice, care prin natura lor contraveneau în realitate campaniei de 
ucidere a evreilor, nu au avut importanţă nici în ochii executanţilor români, nici în ochii epitropilor 
lor din Germania nazistă. Toate acestea sunt detaliate şi fundamentate de autor pe baza unei vaste 
documentaţii primordiale, aflate în arhive româneşti, atât în România, cât şi în Ucraina - şi, nu în 

mică măsură, a fost copiată şi se află şi în afara graniţelor României. Iar autorul se sprijină pe acest 
fundament documentar atunci când îşi formulează concluziile - că pogromul de la Iaşi, care a 
precedat masacrele comise de nazişti după invadarea Uniunii Sovietice, constituie, din multe 
puncte de vedere, începutul exterminării evreilor din Europa şi a fost executat de partenerii 
naziştilor, şi nu (în mare parte) de către naziştii înşişi. 

Această concluzie, pe care este greu să o trecem cu vederea, ar putea avea consecinţe de mare 
importanţă în cercetarea epocii. 

Studiul despre Iaşi a fost precedat de alte studii ale lui Jean Ancel, şi în primul rând de marea 
sa operă, în/două volume, România, care analizează Holocaustul evreilor din această ţară, în 
ansamblu, şi care a fost publicată de Editura Yad Vashem în 2002. Multe alte studii vor apărea 
curând. Cartea de faţă reprezintă o completare, iar pe de altă parte, o detaliere a unei probleme 
centrale în ansamblul istoriei evreilor români - sau, dacă vreţi, un studiu in micro din epopeea 
generală care ilustrează ansamblul şi permite interpretarea cu mai mult succes. În faţa noastră se 
află o lucrare deosebit de importantă, bogată din punct de vedere documentar, profundă din 
punctul de vedere al naraţiunii şi al analizei istorice pe care o oferă. Este o contribuţie deosebit de 
serioasă la cunoştinţa noastră despre această epocă întunecată din istoria poporului evreu. 


prof. Yehuda Bauer 


Cuvânt înainte 


În pogromul de la Iaşi au fost ucişi circa o treime din evreii oraşului, peste 14.000, majoritatea 
lor în decurs de două zile — 29 şi 30 iunie 1941. 

Acest studiu nu este prima încercare pe care am făcut-o de a clarifica una dintre marile crime 
comise de regimul fascist din România. L-au precedat două articole pe care le-am publicat în 1987 
şi o referinţă la subiect într-un articol despre Antonescu şi evreii în 1993 (vezi Bibliografia). Am 
simţit tot timpul că lipseşte ceva şi că documentele pe care le-am avut la dispoziţie se contrazic 
uneori între ele şi nu corespund cu puţinele documente germane referitoare la acest subiect — şi, 
îndeosebi, contrazic mărturiile supravieţuitorilor care s-au acumulat în decursul anilor în Arhiva 
Yad Vashem. O cotitură s-a produs numai după ce Muzeul Holocaustului din Washington a obţinut, 
la iniţiativa unuia dintre directorii lui, dr. Radu Ioanid, documentaţia de la anchetele şi procesul 
desfăşurat în România împotriva criminalilor de la Iaşi în anii 1944-1948, documentaţie care a fost 
ţinută ascunsă vreme de aproximativ cincizeci de ani. Muzeul Holocaustului a avut bunăvoința să 
mă invite, în 1996, pentru o perioadă de studii de câteva luni, mi-a pus la dispoziţie documentaţia 
şi mi-a dat posibilitatea să copiez un număr nelimitat de documente şi microfilme, iar pentru asta 
sunt recunoscător muzeului şi directorilor săi. La acestea trebuie adăugate documentaţia despre 
regimul lui Antonescu din alte surse, din arhivele din fosta Uniune Sovietică devenite accesibile 
cercetătorilor, precum şi documente germane (în cea mai mare parte cunoscute, dar pe care le-am 
înţeles doar acum), pe care le-am studiat şi adunat în decursul anilor - în special colecţia de 
documente ale Legaţiei germane de la Bucureşti, care se află în parte la Yad Vashem şi în parte la 
Muzeul Naţional din Washington. 

Prelucrarea vastului material şi pregătirea studiului au durat aproximativ patru ani, lucrarea 
fiind terminată în 1999. Două întrebări principale au călăuzit studiul : 


- Pogromul de la Iaşi a fost oare o crimă planificată de nazişti, asemenea celorlalte asasinate în 
masă executate la începutul războiului de către unităţile Einsatzgruppe şi Armata germană, de 
la Marea Baltică până la Marea Neagră? 

- Pogromul a fost oare urmarea unei colaborări germano-române, având în vedere că şi regimul 
românesc a adoptat o politică de exterminare a evreilor ? 


După ani de căutări, lecturăşi reflectare, concluziile au fost categorice — şi, spre surprinderea 
mea, au răspuns negativ la cele două întrebări care m-au frământat. Pogromul de la Iaşi a avut loc 
în urma unei hotărâri a regimului antonescian de a lichida majoritatea evreilor dintr-un oraş care, 
în ochii naţionaliştilor şi antisemiţilor români, a simbolizat (în decurs de peste o sută de ani) 
existenţa evreiască în România. 

În ceea ce priveşte a doua întrebare, unităţi militare germane staționate la Iaşi i-au ajutat pe 
români în executarea pogromului, existând chiar o înţelegere prealabilă cu comandanții forţelor 
germane în oraş — şi cu aceasta s-a încheiat contribuţia germană. Criminalii din unităţile de 
lichidare naziste Einsatzgruppe D nu au participat la pogrom şi nici nu se aflau pe atunci în laşi. 
Pogromul de la Iaşi a fost o producţie românească cu sprijin german - ajutorul unui aliat mare dat 
partenerului său mai mic spre a-şi îndeplini fanteziile antisemite. Iniţiativa şi planificarea au fost 
în exclusivitate româneşti. 

Un ordin explicit al lui Ion Antonescu a stat la baza pogromului. Diverse autorităţi civile 
şi militare ale statului român - Marele Stat-Major al Armatei, Serviciul Special de Informaţii 
(SSI), Ministerul de Interne şi şefii Direcţiei Generale a Poliţiei şi Inspectoratului General al 
Jandarmeriei — s-au ocupat în mod activ de planificarea pogromului şi de conducerea lui. În 
execuţie au fost implicaţi diverşi factori, printre care adjunctul primului-ministru, Mihai Antonescu 
şi alţi miniştri, corpul judiciar militar şi civil, Direcţia CFR şi salariaţii săi, precum şi cetăţeni 
români din toate straturile sociale din Iaşi şi din împrejurimi. 

Pogromul nu a fost o izbucnire spontană de instincte criminale, ci rodul unui plan anticipat, şi 
a fost executat în urma unui ordin explicit, care a fost modificat în cursul zilei pogromului, când 
devenise clar faptul că autorităţile pierduseră controlul asupra pogromiştilor şi soldaţilor, oraşul 
transformându-se într-un abator de proporţii uriaşe. Ordinul explicit al lui Ion Antonescu, pe care 
l-am găsit în arhive, a dezvăluit adevăratul scop al organizării pogromului, necunoscut până 
acum : deportarea întregii populaţii evreieşti din Iaşi în lagărul de la Târgu-Jiu, în sudul României, 
aşa cum se proceda chiar în acele zile cu evreii din orăşelele şi satele din Moldova, în vederea 
deportării lor în lagărele morţii din Ucraina. 

Pogromul de la Iaşi şi istoria celor două „trenuri ale morţii” în care au fost înghesuiți mii de 
evrei cu scopul de a-i lichida în chinuri constituie un capitol oribil şi aproape necunoscut în istoria 
suferinţei umane şi în istoria Răului în general. S-a manifestat o duşmănie oarbă şi o implicaţie 
personală care au depăşit dorinţa de a ucide, o amplă izbucnire de ură care s-a exprimat prin 
zdrobiri de capete, oase, membre, şi un extaz înfiorător la vederea sângelui curgând. Pogromul a 
fost însoţit de jaf, viol şi distrugere, deopotrivă din dorinţa de a le înfăptui şi ca expresie a încetării 
de a-l mai considera pe evreu un membru al speciei umane şi a senzaţiei de eliberare totală de 
normele de conduită omenească. 

Această schimbare nu s-a produs în mod brusc, în urma adoptării rapide a unor de teorii 
antisemite naziste sau rasiste după instaurarea regimului fascist şi a alianţei cu Germania nazistă. 
Au precedat-o însămânţarea adâncă a antisemitismului timp de zeci de ani în România în general 
şi la Iaşi în special. Oraşul a servit deja, în a doua jumătate a secolului al XIX-lea şi cu atât mai 
mult de la începutul secolului XX, drept centru antisemit naţional şi centrul Ligii Apărării 
Naţional-Creştine a lui Cuza. La Iaşi s-a întemeiat, în 1927, Garda de Fier, iar în 1935, Partidul 
Naţional-Creştin al lui Goga şi Cuza. La o săptămână după pogrom, Mihai Antonescu le-a spus 
miniştrilor săi: „Nu mi-e teamă că istoria ne va judeca drept barbari... Fiţi fără milă! ”. Şi 
într-adevăr, aşa s-au comportat mulţi români, cu şi fără uniforme. 

După cum am menţionat, în pogromul de la Iaşi au fost ucişi circa o treime din evreii oraşului. 
Dar cu aceasta nu au luat sfârşit crimele regimului antonescian. După pogrom, regimul român a 
făcut două încercări sofisticate de a falsifica documentaţia cu privire la desfăşurarea evenimentelor. 
La începutul lui august 1941, când autorităţi sau oficialități care nu au fost informate din timp 
despre organizarea pogromului au pregătit rapoarte care contraziceau intenţiile planificatorilor, 
adică de a acuza populaţia evreiască din laşi de rebeliune armată împotriva trupelor române şi 
germane din oraş, pentru a justifica desfăşurarea acţiunii ; şi a doua oară, la începutul anului 1944, 
când devenise clar că Germania şi Roșpânia urmează să piardă războiul, pentru a evita răspunderea 
pentru crima abominabilă comisă pe teritoriul ţării, într-o zonă în care nu s-au desfăşurat operaţiuni 
militare, cu scopul de a-i acuza de acţiune pe germani şi ajutorii lor din rândurile membrilor 
Mişcării legionare (a cărei activitate fusese interzisă de autorităţi), şi drojdia societăţii pur şi 
simplu. Cele două acţiuni de falsificare au creat o situaţie extrem de ciudată : diverse documente 
se găsesc în două versiuni (uneori chiar în trei), cu aceeaşi dată, acelaşi număr de înregistrare şi 
aceeaşi semnătură, dar cu conţinut diferit. Comparaţia conţinuturilor dezvăluie intenţiile falsifi- 
catorilor, care nu sunt alţii decât autorităţile române. Iar dacă nu e suficient, şi regimul comunist, 
care a ales, dintre toate crimele regimului fascist român, să publice tocmai despre pogromul de la 
Iaşi un „studiu” al unor istorici oficiali, pentru a absolvi statul şi pe români de răspunderea morală 
faţă de crimele regimului antonescian în oraş. 

Dubla falsificare a documentelor din timpul războiului, interzicerea accesului la documentaţia 
proceselor desfăşurate după război şi istoriografia falsă din perioada regimului comunist au creat 

confuzie în jurul reconstituirii evenimentelor din timpul pogromului de la Iaşi, împiedicând astfel 
până azi dezvăluirea adevărului cu privire la această crimă îngrozitoare. 

Acest studiu a fost realizat sub îndrumarea şi cu sprijinul activ al prof. Yoav Gelber de la 
Universitatea din Haifa, care a condus, la Yad Vashem, proiectul studiilor despre istoria Holocaustului 
în ţările Europei. Îi mulţumesc pentru sprijinul acordat în lărgirea studiului şi pentru importantele 
sale observaţii. După încheiere, studiul a fost citit şi de prof. Yehuda Bauer, care a recomandat 
unele schimbări structurale şi prescurtări. Îi mulţumesc pentru interesul manifestat faţă de această 
lucrare şi pentru contribuţia sa. 

Mulţumesc Muzeului Holocaustului din Washington, fostului director al Institutului de cercetări 
al Muzeului, dr. Michael Barnbaum, directorului arhivei, Henry Mayer, directorului responsabil 
cu relaţiile externe ale Muzeului, dr. Wesly Fisher, şi, o dată în plus, dr. Radu Ioanid, care a 
obţinut documentele ce mi-au permis „cotitura” importantă şi m-a ajutat, ca de obicei, pe măsura 
posibilităţilor. 

„Pogromul de la Iaşi” urma să facă parte din Istoria Holocaustului din România, studiu în 
două volume care a apărut în anul 2002 la Editura Yad Vashem. Însă studiul consacrat Holocaustului * 
în România depăşise limitele planificate, astfel încât am primit cu recunoştinţă propunerea 
profesorului Yehuda Bauer de a transforma capitolele despre pogrom într-o lucrare de sine 
stătătoare, care să fie publicată separat. Un rezumat al „Pogromului de la Iaşi”, sub formă de 
capitol, este cuprins în Istoria Holocaustului. Evreii din România între anii 1944-1947 (lucrare 
publicată la Bucureşti, de Editura Hasefer, sub titlul Contribuții la Istoria României, Problema 
evreiască 1933-1944, Bucureşti, 2001, 2003). O altă parte care a fost despărțită de studiul cel 
mare va constitui următorul volum care va fi publicat curând de Editura Yad Vashem. 


Autorul 

Capitolul 1 


Iniţiatorii, planificatorii şi executanţii 


Pogromul de la Iaşi a fost executat la ordinul explicit al lui Ion Antonescu, care a 
dispus evacuarea din oraş a tuturor evreilor şi lichidarea fără milă a oricărui evreu care 
va deschide focul asupra soldaţilor români şi germani!. Secţia a II-a a Marelui Cartier 
General (MCG) şi Serviciul Special de Informaţii (SSI) au pregătit terenul pentru pogrom 
şi au furnizat pretextul pentru pedepsirea evreilor din oraş. Unităţi ale Armatei germane, 
care au fost instalate în Iaşi, i-au ajutat pe români să-şi realizeze fantezia lor antisemită. 
Planificarea masacrului s-a bazat pe exemplul pogromului de la Dorohoi, din vara anului 
1940, şi nu pe pogromurile executate de nazişti în Europa de Răsărit, care abia începuseră 
(de pildă, pogromul de la Lvov, de la începutul lunii iulie 1941); însă fără prezenţa 
Armatei germane în România, regimul lui Antonescu nu ar fi îndrăznit să pună la punct 
un astfel de plan, de asemenea proporţii. Evacuarea evreilor din Iaşi făcea parte din 
„Planul mare”, care urma să pună capăt prezenţei evreieşti în Moldova, concomitent cu 
exterminarea fizică a evreilor din Basarabia şi Bucovina, plan cunoscut sub denu- 
mirea-cod „Curăţirea terenului”. La 29 iunie, ziua în care urmau să fie evacuaţi toţi 
evreii din oraş, la Iaşi se aflau 45.000 de evrei?. În mai 1942, la recensământul 
„persoanelor având sânge evreiesc”, în oraş au fost găsiţi 32.364 de evrei”. Deci cel 
puţin 12.000 de evrei au fost masacrați în timpul pogromului. 


1. Autorul acestui studiu nu a afirmat niciodată, în studiile sale anterioare, că Ion Antonescu a dispus 
executarea pogromului împotriva evreilor din Iaşi, până când a descoperit în iulie 1996 ordinul 
secret al Conducătorului (vezi infra, p. 19). Despre părerile autorului privind răspunderea pentru 
pogrom până la descoperirea acestui document, precum şi a altor documente importante care 
completează tabloul, vezi Jean Ancel: „Antonescu and the Jews”, Yad Vashem : Studies, 23, 
Ierusalim, 1992, pp. 184-189 (subcapitol privind pogromul de la Iaşi), „The Jassy Syndrome”, 
Romanian Jewish Studies, Ierusalim, 1987, partea 1, vol. I, nr. 1, pp. 35-51 şi partea 2, vol. I, 
nr. 2, pp. 35-53 (în continuare: Ancel, „The Jassy Syndrome”). 

2. Notă telefonică a prefectului de Iaşi, colonelul Dumitru Captaru, către Ministerul de Interne din 
Bucureşti, prin care aduce la cunoştinţă ordinul lui Mihai Antonescu privind evacuarea tuturor 
evreilor din oraş şi cere dispoziţii cu privire la executarea ordinului (19 iunie 1941) - Arhiva 
Ministerului de Interne, Dosar 40010, vol. 89, p. 478; copie în Arhiva Muzeului Holocaustului din 
Washington (USHMM), RG-25004M, microfilm 36 (în continuare: USHMM). 

3. Centrala Evreilor din România, Breviarul statistic al populaţiei evreieşti din România, Bucureşti, 
1948, p. 28 ; copie în Jean Ancel (ed.), Documents Concerning the Fate of Romanian Jewry During 
the Holocaust, The Beate Klarsfeld Foundation, Ierusalim, 1996, vol. I, p. 307 (în continuare: 
Ancel, Documents). 

Ordinul formal de a evacua evreii din oraş a fost dat de Ion Antonescu, telefonic, 
direct comandantului garnizoanei din oraş, colonelul Constantin Lupu, la 27 iunie 1941 - 
printre altele, Lupu a fost solicitat să ia măsuri „pentru evacuarea din laşi a populaţiei 
evreieşti”!. În noaptea de 28/29 iunie, când unităţi militare, Poliţia şi Jandarmeria au 
început arestări şi lichidări, Antonescu a revenit asupra ordinului de evacuare, iar Lupu 
şi l-a notat cu stricteţe, întrucât şi de această dată dispoziţia a fost transmisă telefonic : 


1. Vei da o ordonanţă, care o vei semna D-ta ca Comandant Militar al oraşului Iaşi, bazată pe 
Înaltele Decrete existente şi mai adăugând, având şi în vedere starea de răsboiu... 

La primirea de focuri de armă dintr-o locuinţă, se va încercui acea locuinţă cu armata, vor fi 
arestaţi toţi locuitorii afară de copii şi după o instrucţie sumară acei găsiţi în vină vor fi 
executaţi. j 

Aceleaşi sancţiuni se vor aplica şi acelora care vor dosi persoanele care au săvârşit infracțiunile 
[descrise] mai sus. 

2. Evacuarea populaţiei evreieşti din oraşul Iaşi este necesară şi va fi făcută totală, inclusiv 
femei şi copii. Evacuarea se va face pe pachete, pachete, mai întâiu la Roman şi apoi la Târgu- 
-Jiu. Pentru aceasta vei lua înţelegere cu Ministerul de Interne şi Prefectura de judeţ, chestiunea 
trebuind bine studiată?. 


De asemenea, Antonescu i-a comunicat că a cerut Marelui Cartier General să trimită 
ca întărire un batalion de jandarmi, pentru a face ordine. 

Dispoziţia telefonică dată de Conducător folosind un limbaj grosolan (a ordonat 
evacuarea evreilor „pachete, pachete”, ca şi cum ar fi fost vorba de nişte obiecte) a fost 
întărită a doua zi, 29 iunie, în ziua pogromului, de către Mihai Antonescu, care a repetat 
ordinul către prefect, colonelul Captaru, cu următorul conţinut : 


- Populaţia evreiască din oraşul Iaşi urmează să fie evacuată cu bărbaţi, femei şi copii. 
- Evacuarea se va face pe grupuri, punându-se la dispoziţie numărul de trenuri necesare. 
- A se hotărî de Ministerul Afacerilor Interne, localităţile unde se evacuează [evreii]?. 


Prefectul s-a grăbit să raporteze ministrului de Interne ordinul primit direct de la 
Mihai Antonescu - şi, pentru a sublinia amploarea misiunii, a adăugat că „numărul 
evreilor din aşi se ridică la cca 45.000”, cerând instrucţiuni pentru executarea dispoziţiei. 

Oare putea fi evacuat un număr atât de mare de evrei într-un timp atât de scurt? 
Lagărul de la Târgu-Jiu era oare în stare să absoarbă atât de mulţi evrei, inclusiv femei 
şi copii? Existau oare suficiente mijloace de transport pentru a deplasa zeci de mii de 
evrei spre sudul României? Conducătorul nu şi-a pus aceste întrebări. În privinţa 
evreilor, el a acţionat ca şi cum ar fi fost cuprins de amok, emițând (cum s-a dovedit 
ulterior) ordine care nu puteau fi executate într-un timp scurt — de pildă, dispoziţia de a-i 


1. Demers personal al colonelului Constantin Lupu către generalul Antonescu, prin care se plânge că 
a fost demis din postul său cu toate că a executat cu loialitate ordinele sale (25 iulie 1941) - 
Arhivele Statului, Bucureşti, Fond Preşedinţia Consiliului de Miniştri, Dosar 247/41, f. 10 
(Arhivele Naţionale, filiala Bucureşti, Fond Preşedinţia Consiliului de Miniştri). - 

2. Ordin telefonic dat personal de mareşalul Antonescu, în noaptea de 28/29 iunie, la ora 23, aşa cum 
l-a notat colonelul Lupu - Dosar în anchetă în problema colonelului în rezervă Constantin Lupu, 
1941, Arhiva Ministerului de Interne, Dosar 108233, vol. 28, p. 183; copie USHMM, RG- 
25004M, microfilm 48 (microfilmele menţionate în continuare fac parte din colectia RG-25004M). 

3. Notă telefonică nr. 1052 a prefectului Captaru către Ministerul de Interne, 29 iunie 1941, ora 23.55 
(vezi supra, p. 15, nota 2). : 

deporta pe toţi evreii din Bucovina „în decurs de zece zile” sau de a concentra 110.000 
de evrei din Basarabia şi Bucovina în lagăre din judeţul Golta. 

Înainte de emiterea acestor ordine, s-au obţinut înţelegeri cu oameni ai Legaţiei 
germane de la Bucureşti şi cu comandantul corpului de armată german din laşi cu privire 
la metodele de acţiune împotriva evreilor (vezi infra). Din cauza incapacității sale de a 
stăpâni situaţia şi de a executa cu fidelitate ordinul lui Antonescu, comandantul militar 
al oraşului (colonelul Lupu) a fost demis la 2 iulie 1941. În cursul procesului intentat 
împotriva lui la Curtea marţială a Corpului 4 Armată, în ianuarie 1942, a fost făcut 
cunoscut ordinul secret pe care l-a primit de la Antonescu şi de la adjunctul său, ordin 
despre care nu s-a ştiut nimic până în iulie 1996 (procesul a fost secret, iar documentaţia 
privind procesul şi pogromul nu a fost dezvăluită până în iulie 1996). Acesta este cadrul 
în care a avut loc pogromul de la Iaşi. 

În ciuda unei abundenţe aparente de documente cu privire la acest subiect, pogromul 
de la Iaşi a constituit în mare măsură un mister în ceea ce priveşte responsabilii şi 
planificarea!. Oare acest pogrom a fost încă o verigă în lanţul masacrelor comise de 
unităţile de asasinare germane la începutul campaniei împotriva Uniunii Sovietice — sau 
a constituit o parte din planul românesc de „curăţire a terenului” în România, şi nu 
numai pe teritoriile eliberate ?. Precum vom vedea în continuare, amânarea judecării 
criminalilor până în vara anului 1948 şi publicaţiile tendenţioase ale regimului comunist 
au constituit o încercare continuă, aproape reuşită, de a zădărnici cercetarea adevărului 
privind acest eveniment important al Holocaustului în România, o încercare permanentă 
de inducere în eroare cu scopul de a estompa identitatea planificatorilor, a celor respon- 
sabili şi a executanţilor, prin devierea intenţionată a cercetării istorice, ascunderea 
surselor şi chiar prin crearea unor documente false. 


„Planul mare” 


Colonelul Traian Borcescu - care a deţinut funcţii importante în Secţia a M-a a 
Marelui Stat-Major, iar de la 18 iunie 1941 a fost şeful secretariatului Serviciului Special 
de Informaţii (SSI) — a descris în 1945, în amănunţime, planificarea pogromului de către 
aceste două organe, Secţia a II-a şi SSI, prilej cu care a evidenţiat scopul ascuns al 
unităţii operative a Serviciului Special de Informaţii, eşalonul special, care a planificat 
şi a participat la pogrom, plan care nu a fost menţionat nicăieri în scris : 


Unul din scopurile ascunse şi nemărturisite pe faţă ale expediției acestui Eşalon Operativ a fost 
acela a înlăturării pe cale de deportare sau exterminare a evreilor din Moldova... De la Iaşi, 


1. Încă din 1945 s-au publicat două culegeri de documente şi mărturii privind pogromul de la Iaşi: 
M. Mircu, Pogromul de la Iaşi (29 iunie 1941), Editura Glob, Bucureşti, 1945; M. Carp, Cartea 
Neagră. Suferințele evreilor din România în timpul dictaturii fasciste, 1940-1944, vol. II-A, 
Pogromul de la Iaşi, Societatea Naţională de Editură şi Arte Grafice „Dacia Traiană”, Bucureşti, 
1948 (în continuare: Cartea Neagră II). Institutul de studii istorice şi social-politice de pe lângă 
CC al PCR a publicat, în anul 1978, un „studiu” privind pogromul: A. Kareţki şi M. Covaci, Zile 
însângerate la laşi (28-30 iunie 1941), Editura-Pelitică, Bucureşti. 

Eşalonul a plecat la Chişinău unde s'au erediat [greşeală în text — n.m.] masacrele contra 
evreilor, operând şi la Chişinău aceleaşi echipe din SSI care au operat şi la Iaşi!. 


Alungarea evreilor din Moldova (care face parte din Regat) sau, cu alte cuvinte, 
extinderea ordinului de „curăţire a terenului” pe teritoriul României este „Planul mare”. 
Acest plan nescris a fost amintit în mod explicit de Ion Antonescu în directivele trimise 
lui Mihai Antonescu de pe front la 3 septembrie 1941 şi a fost conceput într-un moment 
de entuziasm excesiv faţă de alianţa cu Germania nazistă, într-un moment de credinţă 
profundă a celor doi Antoneşti în victoria Armatei germane în război, aşa cum şi-a găsit 
expresia în directivele către miniştri, în ordinele către generali, în discursurile la radio, 
în articole din presă şi în dispoziţiile secrete de lichidare a prezenţei evreieşti în Basarabia 
şi în Bucovina. Părţi din „Planul mare” au fost aplicate în Moldova, pornind de la 
considerarea existenţei evreieşti pe acest teritoriu — cel mai populat cu evrei - drept o 
nenorocire care a lovit poporul român, aşa cum a fost percepută la vremea aceea de către 
M. Eminescu, I. Creangă, C. Negruzzi, precum şi de lideri ai mişcărilor antisemite 
Iorga, Cuza şi Codreanu. Mihai Antonescu a subliniat chiar în scris că istoria a acordat 
naţiunii române o ocazie unică de a curăța ţara de străini — ocazie care nu se va repeta 
niciodată. Dacă nu ar fi intervenit germanii, care au frânat excesul de zel al lui Antonescu 
din motive de planificare şi de respectare a unui program de activitate, „Planul mare” ar 
fi fost aplicat deja în anul 1941 (vezi infra). 

Prima măsură din acest plan a fost ordinul dat de Ion Antonescu generalului Şteflea, 
pe atunci şeful Marelui Stat-Major, „să fie identificaţi pe regiuni [în Moldova] toţi 
jidanii, agenţii comunişti sau simpatizanți. Ministerul de Interne trebuie să-i ştie, să le 
interzică circulaţia şi să fie în măsură a face cu ei ceea ce voi ordona, când va veni 
momentul oportun”?. Antonescu a mai ordonat generalului Şteflea să raporteze serviciului 
din cadrul Preşedinţiei Consiliului de Miniştri „rezultatele măsurilor luate” până la 
10 iulie 1941. 

A doua măsură a constituit-o evacuarea evreilor din toate satele din Moldova şi 
închiderea unora dintre ei în lagărul de la Târgu-Jiu, în sudul României. În privinţa 
evreilor din Moldova, ordinul secret al lui Antonescu - înregistrat la 21 iunie 1941 şi pus 
în aplicare deja din 18 iunie - a stabilit în mod clar: 


1. Copie autorizată a declaraţiei lui Traian Borcescu, şeful Secţiei de contraspionaj a SSI, 12 noiembrie 
1945, Arhiva Ministerului de Interne, Dosar 108233, vol. 24, p. 122 (USHMM, RG-25004M, 
microfilm 47). 

2. Ordinul confidenţial şi personal al preşedintelui Consiliului de Miniştri către şeful Marelui 
Stat-Major al Armatei române, generalul Ilie Șteflea, 19 iunie 1941, Cartea Neagră II, nr. 1, p. 39 
(sublinierea îmi aparţine). Carp a fost primul care a descoperit şi a publicat documentul, subliniind 
însă că a văzut numai copia, nu şi originalul. Originalul a fost publicat în anul 1989 de către 
I.C. Drăgan, român care s-a îmbogăţit în Italia şi a înfiinţat o editură ce publică opere naţionaliste — 
printre altele, a publicat o colecţie importantă de documente despre regimul lui Antonescu. În ori- 
ginal, ordinul cuprindea şi propoziţia „a se executa dispoziţiile din document”, fapt ce elimină 
orice îndoială cu privire la fermitatea lui Antonescu de a rezolva problema evreilor din Moldova, 
„Când va veni momentul oportun”. Drăgan a adăugat la document o observaţie, prin care a încercat 
să demonstreze că acestea au fost doar directive pentru pregătirea unui material documentar despre 
suferinţa românilor din teritoriile cucerite în anul de ocupaţie sovietică, pentru a servi Ministerului 
Propagandei Naţionale (vezi Centrul European de Cercetări Istorice, Antonescu, Mareşalul României 
şi răsboaiele de reîntregire, mărturii şi documente coordonate şi îngrijite de Iosif Constantin 
Drăgan, vol. III, Nagard Cannaregio, Venezia, 1989, p. 451. 

Toţi evreii între 18-60 de ani, din satele dintre Siret şi Prut, vor fi evacuaţi în lagărul Târgu-Jiu 
şi în satele din jurul acestui oraş. Primele trenuri pleacă cu începere de azi, 21 iunie a.c. Restul 
familiilor evreieşti din satele dintre Siret şi Prut ca şi familiile evreieşti din celelalte sate din 
Moldova, vor fi evacuate cu ceea ce le este necesar pentru trai, în comunele urbane de pe 
teritoriul judeţelor respectiv prin grija prefecţilor de judeţ. Evacuarea acestor familii din satele 
din Moldova, se va face în 48 de ore de la primirea ordinului’. 


A treia măsură, care i-a transformat peste noapte pe toţi evreii din Iaşi în colaboratori 
potenţiali ai „inamicului sovietic”, justificând apriori acţiunile de răzbunare împotriva 
răsculaților care încă nu se răsculaseră, a fost ordinul special al Siguranţei dat Coman- 
damentului Poliţiei din Iaşi la 27 iunie 1941: 


Fiind informat că la anumiţi evrei se găsesc dosite arme şi muniţiuni, vă rugăm să binevoiţi a 
dispune a se efectua de îndată percheziţionarea amănunţită şi riguroasă a locuințelor populaţiei 
evreieşti, pentru a se verifica dacă nu cumva ne aflăm în faţa unei acţiuni de înarmare a 
populaţiei evreieşti. De rezultat ne veţi raporta fără întârziere, arătând şi măsurile luate?. 


Şi această dispoziţie a fost dată de Antonescu, care a ordonat Marelui Stat-Major să 
comunice Armatei a 4-a, care era desfăşurată şi pe teritoriul judeţului Iaşi, să dea dovadă 
de vigilenţă pentru a păzi spatele frontului, deoarece agenţii inamicului efectuează 
acţiuni de sabotaj şi îi furnizează informaţii, atacând chiar soldaţi izolaţi: „Populaţia 
evreiască este părtaşe la această acţiune”, se afirma într-un apel special al Armatei a 4-a 
către Inspectoratul Poliţiei din Iaşi, în numele generalului Antonescu. Antonescu, se 
arăta în comunicat, a ordonat comandanților de divizii „să execute imediat” pe oricine 
acţionează, pe orice cale, împotriva Armatei şi a intereselor statului”. Prin aceasta s-a 
închis cu desăvârşire cercul în jurul colectivităţii evreieşti din Iaşi. Toate organele 
poliţierieşti şi militare au fost avertizate împotriva inamicului, li s-a cerut să-l depisteze 
din timp şi li s-a dat mână liberă în rezolvarea problemei (incluzând execuţii în masă şi 
evacuarea forţată a 45.000 de evrei). 

Ordinul de evacuare din sate a fost aplicat în judeţul Iaşi cu stricteţe în noaptea de 
20 iunie 1941. Dispoziţia amintea în mod explicit termenul familii, pentru a fi clar că 
evacuarea este totală. Fuga evreilor din sate a început în timpul Guvernului Goga-Cuza, 
dar alungarea lor din sate a început către sfârşitul regimului dictaturii regale, în anul 
1940, intensificându-se în zilele statului naţional legionar. În judeţul Iaşi nu mai existau 
evrei în satele mici, ci doar. în câteva sate mari - Bivolari, Sculenii-Vechi, Ţigănaşi, 
Copou şi Socola - şi în două târguri cu statut de comune, Podu Iloaiei şi Târgul Frumos, 
fiecare dintre ele numărând 1.600 de evrei. 

Evacuarea a o mie de evrei din satul Bivolari a început în noaptea de 20 iunie 1941. 
Gărzi de soldaţi români au arestat circa două sute de bărbaţi şi tineri, i-au transferat în 


1. Ordinul Ministerului de Interne, în numele generalului Antonescu, de a-i evacua pe toţi evreii din 
satele din Moldova şi din celelalte părţi ale României şi închiderea unei părţi dintre ei în lagărul 
de la Târgu-Jiu, 21 iunie 1941 - Ancel, Documents, II, nr. 136, pp. 414-415. 

2. Ordinul direcţiei Siguranţei din Direcţia Generală a Poliţiei către Inspectoratul Regional de Poliţie 
Iaşi, 27 iunie 1941, Arhiva Ministerului de Interne, Dosar 40010, vol. 8, p. 283 (USHMM, 
microfilm 36) (sublinierea îmi aparţine). 

3. Comunicatul şefului statului-major al Armatei a 4-a, generalul Nicolae Pălăngeanu, către Inspec- 
toratul Poliţiei din Iaşi cu privire la ordinul Marelui Stat-Major, nr. 193/1941, în numele generalului 
Antonescu, 30 iunie 1941 - ibidem, p. 205. 

clădirea şcolii evreieşti, unde i-au ţinut mai multe ore, „fără a avea voie să facem vreo 
mişcare”. Dimineaţa, bărbaţii şi tinerii au fost mânaţi, pe căi lăturalnice, escortaţi de 
gărzi militare, spre satul 'Ţigănaşi, aflat la o distanţă de 50 km : 


Am fost huiduiţi de locuitorii satelor, de armata cantonată în sate. S’au asvârlit de către aceştia 
pietre asupra noastră. Am executat corvezi în toate satele prin care am trecut!. 


După un marş de 12 ore au ajuns în Ţigănaşi, unde au fost reţinuţi două zile în stare de 
arest (până la 23 iunie), iar apoi au fost predaţi jandarmilor din Legiunea de jandarmerie 
a judeţului — şi au fost puşi să mărşăluiască spre Iaşi, împreună cu evreii din Ţigănaşi. 


Pe drum am fost fotografiaţi de soldaţi germani. 


După o zi de marş forţat au fost duşi la Inspectoratul de jandarmi, de unde, „în goană 
şi lovituri”, înconjurați de jandarmi înarmaţi cu mitraliere, au fost mânaţi la gara din 
Iaşi; iar noaptea, înfometați şi bătuţi din nou, au fost urcați în vagoane de marfă, câte 
şaizeci în fiecare vagon - şi au început o călătorie care a durat opt zile (în loc de două) 
până la lagărul de arest Târgu-Jiu. Li s-a interzis să cumpere alimente şi apă, „dar 
gardienii ne-au adus pe ascuns apă cu preţul de o sută de lei pentru o sticlă”. Soldaţi 
germani i-au lovit în staţii şi le-au luat banii. 

Înainte de Bucureşti, evreii care au fost evacuaţi din judeţul Iaşi au observat că în 
afară de ei mai sunt încă zece vagoane cu evrei din sate din Moldova. Comportarea faţă 
de ei s-a înăsprit şi mai mult — şi, întrucât între timp începuse invadarea Uniunii 
Sovietice, au fost bătuţi „pentru că am tras în Armata română şi l-am ucis pe Hristos”?. 

Lagărul de la Târgu-Jiu unde au fost duşi nu putea cuprinde zecile de mii de evrei din 
sate şi alţi deţinuţi care erau înghesuiți acolo fără întrerupere. Mii de bărbaţi evrei au fost 
scoşi de acolo şi transferați în lagăre de muncă în sudul României. 

Soarta femeilor şi copiilor din Bivolari (şi din judeţul Iaşi, în general) a fost diferită. 
Li s-a spus că vor fi transferați într-un alt sat pentru trei zile, până ce frontul se va 
depărta, şi de aceea nu e nevoie să ia cu ei nici un obiect casnic, deoarece se vor întoarce 
la casele lor — iar între timp, au promis autorităţile, avutul lor va fi păzit. De remarcat 
că autorităţile i-au evacuat numai pe evreii din acele sate, nu şi pe români. Femeile au 
fost duse pe jos, fără hrană, la Iaşi; pe drum au fost jefuite de ţărani, iar comandanții 
soldaţilor din escortă le-au maltratat?. Întreaga avere a evreilor din toate satele — casele, 
gospodăriile auxiliare, magaziile, furajele şi tot ce se putea lua — a fost furată de către vecini. 

Evreii din satul Copou, cam 300 la număr (acest sat, care la origine era situat în afara 
Iaşiului, a devenit un fel de suburbie îndepărtată a oraşului), au fost evacuaţi după 


1. Declaraţia lui Carol Foghelman la Poliţia din Iaşi, noiembrie 1944, Arhiva Ministerului de Interne, 
Dosar 108233, vol. 42, p. 425 (USHMM, microfilm 43). Mărturiile şi declaraţiile care vor fi 
indicate în continuare au fost date acuzatorilor publici, Procuraturii la diferite tribunale care s-au 
ocupat cu pregătirea procesului criminalilor de război din laşi. Acest lucru nu a fost consemnat în 
mod explicit în notele următoare. Trebuie remarcat faptul că, în cei patru ani care au trecut de la 
răsturnarea regimului antonescian şi până la proces, de pregătirea procesului s-au ocupat câteva 
tribunale : Tribunalul din Iaşi, Tribunalul Poporului din Iaşi şi din Bucureşti, Tribunalul special 
pentru judecarea criminalilor de război, Tribunalul militar şi Tribunalul din Bucureşti. Aceasta 
explică multitudinea tribunalelor consemnate în notele următoare. 

2. Ibidem, p. 425b. 

3. Ibidem, p. 426. 

aceeaşi metodă. Şeful Comunităţii, care era şi administratorul sinagogii, a fost bătut 
până ce a paralizat, deoarece a îndrăznit să telefoneze preşedintelui Comunităţii vecine 
din Iaşi şi să-l întrebe ce să facă cu sulurile Torei. A fost acuzat că este „comunist care 
a avut convorbiri subversive”!. Bărbaţii între 18 şi 60 de ani au fost închişi în trenuri, 
fără să li se permită să ia vreun lucru din casă, şi au fost trimişi la Târgu-Jiu? — iar 
bunurile le-au fost furate sau împărţite între locuitorii români. 

Aici trebuie să remarcăm faptul că un număr mare dintre evreii care au trăit în satele 
din judeţul Iaşi erau în general foşti soldaţi sau urmaşii lor, care obţinuseră cetăţenia încă 
înainte de adoptarea Legii încetăţenirii din 1921. Majoritatea participaseră (ei sau părinţii 
lor) la războaiele României, unii fiind chiar decoraţi. Aceşti evrei, circa 1.800 la număr, 
nu puteau fi acuzaţi că au tras în soldaţii români sau germani sau că au semnalizat 
avioanelor sovietice, aşa cum s-a procedat la Iaşi, deoarece au fost evacuaţi înainte de 
izbucnirea războiului. Ei au fost primii din judeţ care au fost evacuaţi în lagărul de 
încarcerare, cu trenuri de marfă sigilate, circa şaizeci într-un vagon. 

Cu toate că drumul a durat opt zile, li s-a refuzat apa de băut, iar o parte dintre ei au 
reuşit s-o obţină contra sumei de o sută de lei pentru o sticlă (în iulie 1941, o sută de lei 
se plătea, puţinilor ţărani care nu fuseseră mobilizați, pentru o zi de muncă lungă şi 
istovitoare la câmp). 


Planificarea pogromului 


Pogromul de la Iaşi a fost planificat de aceleaşi organe care au pus la cale lichidarea 
evreilor din Basarabia şi Bucovina de Nord : cei care au conceput ordinul de „curăţire a 
terenului” pentru Jandarmerie şi „ordinele speciale” pentru unităţile Armatei; cei care 
au planificat să-i asmută pe ţăranii din sate împotriva evreilor încă înainte de cucerirea 
teritoriului de către unităţile militare. În prezent, când cunoaştem cum s-a organizat 
lichidarea evreilor în aceste teritorii şi cum au fost deportaţi supraviețuitorii în Transnistria, 
este mai uşor să descifrăm secretul planificării pogromului de la Iaşi. 

Într-un memoriu special întocmit de şeful Serviciului Special de Informaţii în mai 1946, 
în ajunul pronunțării sentinţei în procesul conducătorilor regimului antonescian, cu 
scopul de a scoate în evidenţă contradicţiile din actul de acuzare formulat împotriva sa, 
Cristescu a pretins că nu este vinovat de crimele împotriva umanităţii incluse în paragrafele 
. respectivului act de acuzare. El şi serviciul său nu au iniţiat, după spusele sale, măsuri 
împotriva slavilor şi evreilor — nu au executat prizonieri de război şi nici nu i-au forţat 
să muncească; nu au înfiinţat lagărele pentru evrei şi nu i-au deportat în Transnistria. 
Este adevărat, a adăugat, că în şedinţele de guvern care au avut loc în 17 şi 19 iunie 1941 
s-au dezbătut curăţarea Basarabiei şi Bucovinei de minorităţi slave (în mod intenţionat nu 
i-a menţionat pe evrei) şi măsurile polițienești şi de securitate care vor fi luate după ce 


1. Declaraţia lui Illy Moscovici în faţa procurorului general al Tribunalului din Iaşi şi acuzatorul 
principal la Tribunalul special pentru judecarea criminalilor de război (martie 1945), ibidem, 
vol. 20, p. 74 (USHMM, microfilm 47). 

2. Declaraţia lui Friedrich Davideanu la Poliţia din Iaşi, noiembrie 1944, ibidem, vol. 42, p. 428. 

unităţile româneşti vor ajunge la Bug ; dar răspunderea pentru măsurile de evacuare de 
la Iaşi şi masacru cade asupra autorităţilor militare din Preşedinţia Consiliului de Miniştri 
şi asupra Ministerului de Interne; iar ordinul [de 'a-i masacra pe evrei], semnat de 
generalul Şteflea, se referă la Serviciul Central de Informaţii şi nu la SSI!. Cristescu a 
menţionat deci Biroul 2 din Cabinetul Militar al Conducătorului, care concentra toate 
rapoartele Secţiei a II-a din Marele Stat-Major (şi din Marele Cartier General) şi 
rapoartele SSI şi le înainta spre examinare lui Antonescu. În actul de acuzare împotriva 
conducătorilor regimului antonescian a fost acceptată afirmaţia lui Cristescu în legătură 
cu cei răspunzători de pregătirea pogromului, însă au fost incluşi şi alţi factori : 


Răspunderea cu privire la măsurile de evacuare de la Iaşi, cât şi cu privire la masacrul 
propriu-zis ce-a avut loc acolo, cade atât asupra autorităţilor militare a Preşedinţiei Consiliului 
de Miniştri, cât şi asupra Ministerului de Interne şi a celui al Propagandei. Într-adevăr acest 
lucru rezultă în mare măsură dintr-un ordin confidenţial personal adresat de Preşedinţia 
Consiliului de Miniştri serviciului central de informaţii cu nr. 62783 din 19 iunie 1941, 
ministrului de Interne şi ministrului Propagandei naţionale şi semnat de generalul Ilie Şteflea 
şi prin care Ministerul de Interne e înștiințat ca să identifice pe toţi evreii din Moldova. 
Conform raportului misionarilor secreţi, se viza în special Iaşi, agenţii comunişti sau simpatizanți, 
urmând ca aceste ministere să ia măsurile de rigoare şi să aştepte ce li se vor ordona la 
momentul oportun... Ministerului Propagandei i se cerea să ia măsuri de intensificare a 
propagandei antisovietice prin aţâţarea populaţiei la ură şi răzbunare?. 


În acest paragraf au fost incluşi toţi cei care au purtat răspunderea planificării 
pogromului de la Iaşi, clarificându-se că iniţiatorul a fost însuşi Ion Antonescu, care a 
emis ordinul secret către generalul Şteflea, iar pe baza acestui ordin s-au emis directive către 
Ministerul de Interne şi Ministerul Propagandei, în timp ce organele militare-informative — 
Cabinetul Militar, Secţia a II-a din Marele Cartier General şi Serviciul Special de 
Informaţii (care era subordonat direct lui Antonescu) -, Ministerul de Interne (Care - 
comanda Jandarmeria şi Poliţia) şi Ministerul Propagandei (condus de Mihai Antonescu) 
au tradus dispoziţiile într-un plan operativ. Cei care s-au aflat în fruntea acestor instituţii, 
s-a menţionat în continuare în actul de acuzare, sunt cei care au purtat răspunderea 
pentru planificarea pogromului, „în colaborare cu şeful serviciului secret, Eugen Cristescu”. 
Această colaborare s-a materializat în „consilii de cabinet” la care au luat parte, în afară de 
Ion Antonescu, ministrul de Interne Dumitru Popescu, inspectorul general al Jandarmeriei 
Constantin Vasiliu şi şeful Serviciului Special de Informaţii Eugen Cristescu, „unde se 
luau măsurile cele mai grave”?. De remarcat că în actul de acuzare germanii nu au fost 
amintiţi drept iniţiatori sau organizatori ai pogromului de la Iaşi; şi, într-adevăr, în 
continuare s-a demonstrat că germanii au participat la masacru şi au coordonat execuțiile 
cu Armata română, însă pogromul de la Iaşi a fost înainte de toate o „răzbunare” 
românească împotriva evreilor. Inspectorul general al Jandarmeriei, generalul Piki 
Vasiliu, care la 18 iunie a citit în faţa ofiţerilor legiunilor de jandarmi, înainte de 
întoarcerea lor în Basarabia şi în Bucovina de Nord, ordinul de „curăţire a terenului”, a 


k 


1. „Memoriu în apărare” al lui Eugen Cristescu, nedatat [mai 1946], p. 4 (364), Arhiva Ministerului 
de Interne, Dosar 40010, vol. 4 (USHMM, microfilm 41). 

2. Actul de acuzare nr. 1 împotriva lui Ion Antonescu şi a miniştrilor săi, 29 aprilie 1946, ibidem, 

vol. 1, p. 132 (USHMM, microfilm 31). 

Ibidem. 


w 


INIȚIATORII, PLANIFICATORII ŞI EXECUTANŢII 23 


fost menţionat, în partea referitoare la activitatea lui, „câ unul din vinovaţii şi iniţiatorii 
principali ai pogromului de la Iaşi... împreună cu Dumitru Popescu şi Antonescu”. 

Principalul iniţiator al pogromului a fost Comandamentul suprem al Armatei române, 
planificatorul a fost Secţia a II-a din Marele Cartier General, care s-a bazat pe ordinul 
secret al lui Antonescu către generalul Şteflea din 19 iunie 1941. Al doilea ordin al lui 
Antonescu către colonelul Lupu de a-i evacua pe toţi cei 45.000 de evrei ai oraşului şi 
autorizaţia de a executa orice evreu „care va ataca armata” au dat mână liberă Armatei, 
Jandarmeriei şi Poliţiei să ucidă evrei, să-i tortureze şi să evacueze mii dintre ei spre 
sudul României. 

În şedinţa de guvern din 12 septembrie 1941, care a dezbătut printre altele exploatarea 
cât mai eficientă a forţei de muncă evreieşti, Mihai Antonescu a spus (în prezenţa 
Conducătorului) că nu trebuie trimişi toţi evreii, fără discernământ, la muncă neagră, 
deoarece trebuie folosiţi în mod raţional, iar Marele Cartier General trebuie să adopte o 
atitudine mai maleabilă faţă de problema evreiască : 


Au fost fireşte în Moldova, la Marele Cartier General, unele momente de reacţie psihologică, 
pe care le înţeleg şi le respect, atunci când s-au comis acte împotriva armatei de către evrei şi 
când răspunsul a fost fără îndoială, o acţiune severă împotriva lor. 

Dar acestea au trecut; nu mai este vorba de răspuns cu reacțiune, ci de organizări de muncă?. 


Aceeaşi explicaţie pentru pogromul de la Iaşi a furnizat-o Mihai Antonescu, la 
25 septembrie 1941, unui consilier al Legaţiei Germaniei din Bucureşti : înăbuşirea unei 
rebeliuni a unor evrei comunişti de către Armata română (vezi infra, p. 422). Mihai 
Antonescu nu a prezentat atunci pogromul de la Iaşi ca o acţiune sau iniţiativă germană. 


Marele Cartier General şi Serviciul Special de Informaţii 


Comandantul garnizoanei din Iaşi, colonelul Constantin Lupu, şi-a amintit în anul 1945 
că la 25 sau 26 iunie 1941 i-a telefonat chestorul Poliţiei, locotenent-colonelul Chirilovici, 
şi i-a comunicat că în unul dintre cartierele oraşului, Păcurari, s-au adunat legionari, 
membrii unei mişcări scoase în afara legii după înăbuşirea rebeliunii legionare la sfârşitul 
lunii ianuarie 1941 — „şi ei cântă cântece legionare şi se înarmează”. 

Lupu şi Chirilovici au hotărât să cerceteze personal ce se întâmplă pe teren, aşa încât 
au plecat acolo cu un camion, însoţiţi de o gardă de 20 de soldaţi : 


Am intrat într-o curte unde era un pavilion, Acolo am găsit vreo patru indivizi civili şi o ladă 
cu arme militare — carabine şi o puşcă-mitralieră. Am văzut totodată o serie de indivizi tot 
civili cw arma la spinare care se răspândeau din acea curte prin diferite locuri. Am întrebat pe 
cei găsiţi la faţa locului ce fac ei acolo şi ce este cu armamentul ce-l aveau la dispoziţie. In acel 
moment au apărut pe poarta [clădirii] doi civili care s-au recomandat că sunt maiori şi că au 
ordin de la Marele Cartier General de a înarma elemente pe care să le plaseze în spatele 


1. Ibidem, p. 112. 
2. Stenograma şedinţei de guvern din 12 septembrie 1941, ibidem, vol. 77, p. 61 (USHMM, micro- 
film 35). + . 

frontului inamic pentru a provoca dezordine. Totodată s-au justificat şi cu ordine de serviciu 
în acest sens. Nu am luat nici o măsură întrucât aceştia aveau [ordine] de la Serviciul secret [al] 
Marelui Cartier General, i-am lăsat acolo iar noi ne-am întors la posturile noastre. După 
aproximativ o jumătate de oră cei doi care au vorbit s-au prezentat în uniformă de maior la 
sediul comandamentului meu!. 


Conform afirmațiilor sale, Lupu a adus faptul la cunoştinţa Comandamentului Armatei 
a 3-a din Roman, adică Marelui Cartier General, dar nu a continuat să urmărească desfăşu- 
rarea evenimentelor. Cei doi ofiţeri, maiorii Balotescu şi Tulbure, aveau permisii de acţiune 
din partea Secţiei a II-a a Marelui Stat-Major, şi au spus clar „că sunt în executarea unor 
ordine secrete şi că au dispoziţie să nu anunţe autorităţilor prezenţa lor în oraş”?. 

De fapt, prezenţa trimişilor Secţiei a II-a fusese descoperită cu o lună înainte de data 
pogromului, în prejma atacului împotriva Uniunii Sovietice. Adjunctul chestorului Poliţiei 
din Iaşi, Gheorghe Leahu, şi-a amintit că mulţi evrei şi, de asemenea, mulţi informatori 
ai Poliţiei l-au înştiinţat că la o periferie îndepărtată din sudul oraşului „se adună, fac 
exerciţii şi se înarmează cu puşti anumiţi indivizi locuitori ai oraşului, legionari precum 
şi tineri de la ţară”. El a comunicat acest fapt Direcţiei Poliţiei Judeţene, iar procurorul 
militar al oraşului, colonelul Rodeanu, împreună cu ofiţeri de poliţie, au cercetat şi au 
descoperit că informaţia era într-adevăr reală, dar nu au luat nici un fel de măsuri. Ei 
„ne-au raportat că aceştia [tineri de la ţară şi legionari] erau conduşi de către agenţi 
informatori ai armatei şi deci că ei [autorităţile] nu se amestecă în asemenea chestii”?. 
Informaţia cu privire la antrenamentele şi înarmarea legionarilor şi a altora a fost 
comunicată „autorităţilor militare superioare” începând cu 22 iunie, după afirmaţiile lui 
Leahu, generalului Gheorghe Stăvrescu, comandantul Diviziei 14 Infanterie, inspecto- 
rului general al Jandarmeriei şi Comandamentului garnizoanei din oraş — deci autorităţilor 
şi comandanților care erau părtaşi ai secretului pregătirilor pentru pogrom, precum vom 
vedea în continuare. 

Nu numai trimişi ai Secţiei a II-a care i-au înarmat pe legionari şi pe alţii au fost 
descoperiţi în oraş. Inspectorul adjunct Matei Cosma, de la Inspectoratul Regional al 
Poliţiei, a descoperit pe teritoriul oraşului, cam pe la mijlocul lunii iunie, „doi curieri 
militari teterişti care transportau manifeste — broşuri cu conţinut, texte şi desene antisemit 
şi anticomunist, având menirea de a fi distribuite în oraşul Iaşi şi în judeţele din Moldova 
de Nord”?. Inspectoratul Poliţiei a confiscat, după spusele lui Cosma, broşurile deoarece 


1. Depoziţia colonelului Constantin Lupu, dată acuzatorului public la Tribunalul Poporului, 8 august 
1945, Arhiva Ministerului de Interne, Dosar 108233, vol. 27, p. 11 (USHMM, microfilm 48). 
Lupu a depus versiuni diferite — mai întâi ca martor şi apoi la anchete, pe când se afla în detenţie, 
şi a adăugat numeroase amănunte cu privire la înarmarea legionarilor, încercând totodată să amâne 
data întâlnirii cu trimişii Marelui Cartier General, pentru a se scoate de pe lista planificatorilor 
pogromului. E posibil să-i fi întâlnit încă înainte de 25 iunie. La alte anchete, a afirmat că i-a văzut 
la 27 iunie, iar cu puţin timp înainte de proces, în mai 1948, a declarat că asta s-a întâmplat cu o 
zi sau două înainte de pogrom, adică la 28 iunie (vezi infra, p. 59). 

2. Depoziţia lui Constantin Lupu în şedinţa Tribunalului din Bucureşti, în procesul acuzaților în 
pogromul de la Iaşi, 14 iunie 1948, ibidem, p. 489. 

3. Depoziţia lui Gheorghe Leahu, adjunctul chestorului Poliţiei din Iaşi (în timpul pogromului), 
23 octombrie 1945, ibidem, vol. 25, p. 516 (USHMM, microfilm 47). 

4. Depoziţia adjunctului inspectorului de siguranţă din laşi, Matei Cosma, în faţa acuzatorului 
Tribunalului Poporului din Bucureşti, 16 februarie 1946, ibidem, vol. 26, pp. 76-77 (USHMM, 
microfilm 48). 

a considerat că ele „au periclitat ordinea publică”, şi le-a expediat la Siguranţa din 
cadrul Direcţiei Generale a Poliţiei din Bucureşti — care, după cum s-a dovedit ulterior, 
era şi ea implicată în pregătirile pogromului. 

Şeful Secţiei a I-a din Marele Stat-Major, colonelul Radu Dinulescu, numit în 
această funcţie în februarie 1940, răspundea pentru ceea ce s-a considerat „problema 
mişcării populaţiei evreieşti din Moldova”! - cu alte cuvinte, urmărirea şi spionarea 
comunităţilor evreieşti, a conducătorului lor, a evreilor „periculoşi”, a bunurilor evreieşti 
ş.a.m.d. Informaţia era adunată la faţa locului de către filiale ale secţiei, purtând 
denumirea inocentă de „birouri statistice”. Munca „birourilor statistice” (trei la număr — 
Iaşi, Bucureşti şi Cluj) era centralizată de colonelul Gheorghe Petrescu din Marele 
Stat-Major ; după eliberarea Basarabiei şi Bucovinei, el a vizitat, a supravegheat şi a 
controlat de nenumărate ori concentrarea evreilor în lagăre şi deportarea lor în Transnistria. 
Până în aprilie 1941, Secţia a II-a a adunat date despre răspândirea evreilor în oraşe şi 
sate în Moldova, despre evreii care au satisfăcut serviciul militar, despre comunişti şi 
altele. După aprilie 1941, misiunea a fost continuată de colonelul Ion Palade, care a fost 
numit şef al Biroului Statistic din Iaşi şi s-a perindat prin oraş în zilele pogromului. După 
propriile-i afirmaţii, rolul său a fost de a raporta despre posibilitatea plasării unor forțe 
militare în regiune şi despre situaţia industriei în Moldova. El a recunoscut că biroul său 
a raportat şi cu privire la „starea de spirit din armată şi populaţia civilă”, dar că nu s-a 
ocupat cu urmărirea de „persoane civile din Iaşi care urmau să fie arestate ca periculoase 
siguranţei statului”. Printre alte misiuni încredințate biroului său: „de a face o dare 
de seamă privind activitatea legionarilor din oraşul Iaşi ca şi de pe întreg teritoriul 
Moldovei”, precum şi întocmirea unor liste de ofiţeri şi subofiteri legionari, liste care au 
fost predate Marelui Stat-Major. 

Colonelul Palade a primit ordine direct de la Secţia a II-a a Marelui Stat-Major. Potrivit 
afirmațiilor sale, el nu a ştiut despre „activitatea Secţiei a Il-a a Marelui Stat-Major 
în legătură cu deplasările de evrei” (eufemism pentru uciderea de evrei), dar în noiem- 
brie 1945 ştia că planificarea masacrului putea fi făcută numai „direct de Preşedinţia 
Consiliului de Miniştri prin organele sale care depindeau direct de Preşedinţie”. 

În ceea ce priveşte pogromul, Palade a afirmat că biroul său „nu s-a preocupat” de tot ce 
avea legătură cu cauze şi fapte, întrucât la Iaşi sosise după pogrom Marele Cartier General — 
organ superior care răspundea de Biroul Statistic, „având a se lămuri asupra cauzelor şi 
desfăşurării evenimentelor de la Iaşi”?. O asemenea anchetă nu a avut loc niciodată (vezi 
infra, p. 31). Biroul Statistic din Iaşi a pregătit, printre altele, date care au uşurat activitatea 
Marelui Stat-Major de conducere a unor operaţiuni pe Frontul de Est. Biroul a centralizat, de 
exemplu, date primite de la inspectoratele de poliţie, siguranţă şi jandarmerie cu privire la 
suspecti şi cetăţeni străini care trebuie încarceraţi în caz de război. Aceste liste au fost predate 
Secţiei a II-a a Marelui Stat-Major. Secţiile a II-a şi a VI-a din Marele Stat-Major au 
stabilit locul de detenţie şi s-au îngrijit de logistica legată de transport — staţii de tranzit, 
hrana şi paza suspecţilor —, după care au predat datele definitive Ministerului de Interne’. 


1. Vezi supra, p. 18, nota 1. Vezi copia declaraţiei în Cartea Neagră II, nr. 4, p. 48. Borcescu a lucrat 
la Secţia a Il-a până în aprilie 1941, după care a trecut la Secţia a II-a a SSI. 

2. Depoziţia colonelului Ion Palade la Tribunalul Poporului din Bucureşti, 7 noiembrie 1945, Arhiva 
Ministerului de Interne, Dosar 108233, vol. 27, pp. 114-117b (USHMM, microfilm 48) (sublinierea 
îmi aparţine). 

3. Memoriul colonelului Palade cu privire la misiunile sale şi activitatea Biroului Statistic din Iaşi, 
prezentat Tribunalului Poporului, 7 noiembrie 1945, ibidem, p. 118. 

Pe scurt, Poliţia şi Jandarmeria au furnizat birourilor statistice şi Secţiei a II-a date 
despre suspecți, iar Secţia a I-a a decis cine trebuie arestat sau lichidat (prin ordine 
mascate), unde să fie închişi suspecţii şi cum să fie transportaţi la locul de arest. 
Ministerul de Interne şi organele subordonate lui — Poliţia, Siguranţa şi Jandarmeria — 
erau antreprenori secundari, executanţi ai ordinelor Marelui Stat-Major în tot ceea ce 
privea tratamentul aplicat suspecţilor, iar ordinul lui Antonescu către Şteflea din 19 iunie 
îi transformase pe toţi evreii din Moldova în suspecți care trebuiau depistaţi, urmând apoi 
să se aştepte din partea Conducătorului dispoziţii clare cu privire la ceea ce trebuie să se 
facă cu respectivii suspecți. 

Coordonarea dintre Secţia a II-a a Marelui Stat-Major (şi din Marele Cartier General, 
după atacul împotriva Uniunii Sovietice), Serviciul Central de Informaţii din cadrul 
Preşedinţiei Consiliului de Miniştri şi SSI a fost făcută de către colonelul Radu Dinulescu, 
şeful Secţiei a II-a a Marelui Stat-Major!. Şeful său direct a fost adjunctul şefului 
Marelui Cartier General, generalul Nicolae Tătăranu. Marele Stat-Major a creat o 
unitate specială pentru lichidări, cunoscută sub numele de „Poliţia de campanie a Marelui 
Stat-Major”, care a acţionat în colaborare şi cu Secţia a I-a (şi care s-a ocupat, printre 
altele, de lichidări de evrei, partizani şi comunişti la Odessa)?. Poliţia de campanie a 
activat şi la Iaşi, dar faptele sale au fost ultrasecrete, nici măcar numele unităţii nefiind 
cunoscut în public. 


Eşalonul special al SSI 


Unul dintre fruntaşii Comunităţii evreieşti din Iaşi, care a întocmit un raport cu 
privire la pogrom şi l-a trimis lui Filderman în februarie 1945, i-a comunicat liderului 
evreu că aproximativ cu două săptămâni înainte de pogrom, la Iaşi sosise .un fel de 
unitate a „Gestapo-ului român” care, în colaborare cu oameni ai SSI, a pregătit pogromul. 
Centrul acestei unităţi se afla pe strada Păcurari, în apropiere de bariera oraşului”. 
„Gestapo-ul românesc”, cum denumiseră evreii unitatea SSI, fără a şti exact ce este, era 
eşalonul special al SSI care s-a stabilit temporar la Iaşi şi care a organizat pogromul, 
participând chiar la el. 

Partenerii săi au fost ataşatul german pe lângă Centrala SSI din Bucureşti şi Comanda- 
mentul german din Iaşi, dar nu formaţii SS şi nici membri ai Einsatzgruppe, care nu se 
aflau în oraş (vezi infra, p. 147). 

Serviciul Special de Informaţii a fost înfiinţat în 1938 de către regele Carol, ca un fel 
de Poliţie de siguranţă particulară, separată de Siguranţă, şi a fost pus sub comanda unui 
om de încredere al regelui. SSI s-a extins în perioada dictaturii regelui Carol, devenind 
un mare serviciu de informaţii care s-a ocupat în special cu spionajul intern şi cu 


1. Depoziţia adjunctului şefului Marelui Cartier General, Nicolae Tătăranu, 27 august 1945, ibidem, 
vol. 24, p. 3 (USHMM, microfilm 37). 

2. Vezi supra, p. 22, nota 1. 

3. Depoziţia lui M. Braunstein (unul dintre conducătorii Comunităţii din Iaşi) despre pogromul de la 
Iaşi a fost trimisă preşedintelui Federaţiei Uniunilor de Comunităţi, 8 februarie 1945 — vezi Ancel, 
Documents, VI, nr. 9, p. 42. 

strângerea de informaţii privind deplasările legionarilor, politicienilor, minoritarilor şi, 
în general, despre cei suspectaţi de activitate subversivă împotriva regimului. După 
abdicarea regelui, Antonescu a păstrat serviciul ca o unitate specială în cadrul Președinției 
Consiliului de Miniştri, sub comanda sa personală, împiedicând astfel orice control 
asupra lui din partea lui Sima şi a conducerii Gărzii de Fier. 

SSI a avut numeroase succese în ceea ce priveşte penetrarea în rândurile Gărzii, 
câteva dintre căpeteniile legionare fiind chiar informatori ai serviciului. Garda de Fier 
s-a răzbunat pe foşti şefi ai Serviciului Special de Informaţii, Mihail Moruzov şi Niki 
Ştefănescu, asasinându-i în închisoarea de la Jilava la 27 noiembrie 1940. La 11 noiembrie 
1940, Antonescu l-a numit ca şef al SSI pe omul său de încredere, Eugen Cristescu, un 
ofiţer de poliţie deosebit de capabil. Câteva sute de evrei din Bucureşti au fost alungaţi 
din apartamentele lor, iar o stradă întreagă a fost închisă circulaţiei şi pusă la dispoziţia 
Serviciului Special de Informaţii!. Ofiţeri superiori din diverse servicii ale Armatei, mai 
ales din Secţia a II-a, au fost transferați pentru a servi în funcţii importante în SSI, astfel 
încât colaborarea între cele două instituţii aflate de fapt sub comanda lui Antonescu s-a 
întărit mult. Asemenea Secţiei a II-a, şi SSI a avut filiale pe teritoriul României, chiar 
peste hotare, purtând denumirea de „rezidenţe”. În fruntea rezidenţei din Iaşi se afla 
maiorul Gheorghe Balotescu, iar adjunctul său era maiorul Emil Tulbure - cei doi ofiţeri 
au fost descoperiţi întâmplător la Iaşi, în timp ce-i înarmau pe legionari. 

Balotescu şi Tulbure aveau ordine de serviciu ale Secţiei a II-a din Marele Stat-Major - 
o dovadă în plus a colaborării strânse între cele două organe de informaţii şi sabotaj. 
Armamentul care s-a aflat la dispoziţia rezidenţei a fost furnizat direct de către Serviciul 
Special de Informaţii, iar felul cum era folosit se situa de fapt în afara oricărui control 
militar sau poliţienesc?. Adjunctul şefului Biroului Statistic al Secţiei a II-a din Iaşi a fost 
Iunius Lecca, o rudă a lui Radu Lecca, ce locuia pe strada Păcurari, aceeaşi stradă pe 
care trimişii Eşalonului special au ales-o spre a le servi drept bază provizorie pentru a-i 
înarma pe pogromişti. Şeful secretariatului SSI a ţinut bine minte rolul lui Iunius Lecca : 
„Lecca a furnizat toate informaţiile asupra focarelor şi centrelor evreieşti din Iaşi, dând 
aceste informaţii lui Eugen Cristescu, care împreună cu Marele Cartier General, Secţia 
a Il-a şi cu Comandamentul german [din Iaşi] a elaborat planurile desăvârşirii masacrului 
de la Iaşi”. La ancheta de la Tribunalul militar din 1947, Cristescu a pretins că serviciul 
era un organ de pură informaţie a Preşedinţiei Consiliului de Miniştri, exponenţii săi 
neavând calitatea de ofiţeri sau agenţi de poliţie judiciară, ei „având numai activitate 
discretă de [adunare de] informaţii şi verificări, neputând interveni pe teren”. Această 
definiţie a misiunilor Serviciului Special de Informaţii fusese poate adevărată la începutul 
activităţii acestuia, dar nu pe timpul regimului lui Antonescu şi nu în ajunul invadării 
Uniunii Sovietice. Imediat după întâlnirea lui Antonescu cu Hitler, de la 11 iunie 1941, 
şi în orice caz înainte de izbucnirea războiului, SSI a înfiinţat, conform unui ordin al lui 
Antonescu şi al Marelui Stat-Major, o unitate specială a serviciului — Eşalonul I Operativ, 


= 


Cartea Neagră II, p. 17. 

2. Act de acuzare în procesul acuzaților de pogromul de la Iaşi, citit în şedinţa Tribunalului din 
Bucureşti, la 26 iunie 1948, p. 11, Arhiva Ministerului de Interne, Dosar 108233, vol. 1,p.2 
(USHMM, microfilm 47). 

3. Depoziţia lui Traian Borcescu, fost şef al secretariatului SSI, 12 noiembrie 1945, Cartea Neagră II, 
pp. 50-51. 

4. Depoziţia lui Eugen Cristescu în faţa judecătorului anchetator de la Tribunalul militar din Bucureşti, 

4 iulie 1947 (USHMM, microfilm 44); Cartea Neagră II, nr. 3, pp. 42-43. 

cunoscut şi sub numele Eşalonul special, cu un număr de 160 de oameni (inclusiv forţe 
auxiliare) aleşi dintre cei mai capabili, mai fideli şi mai curajoşi din rândurile serviciului. 
Ei au primit misiunea de „apărarea spatelui Armatei române de acţiuni de spionaj, 
sabotaj şi teroare”!. În mod neoficial, ei au primit sarcina să execute misiuni de 
contraspionaj, sabotaj şi antiterorism. În prezent, se poate stabili că modelul care a servit 
la înfiinţarea acestei unităţi speciale a fost Einsatzgruppe D, care a sosit pe teritoriul 
României în jurul datei de 22 iunie 1941. Comandantul Einsatzgruppe, Otto Ohlendorf, 
a sosit la Marele Cartier General din Piatra-Neamţ şi a rămas acolo până la începutul lui 
august 19412. În fruntea eşalonului s-a aflat, până la traversarea Nistrului, însuşi Cristescu, 
iar printre comandanții săi s-au numărat şi adjuncţii lui: colonelul Constantin Ionescu- 
-Micandru, şeful Secţiei a III-a (sau Secţia G - Secţia Germania din serviciu) ; locote- 
nent-colonelul Alexandru Proca, şeful secţiei de sabotaj; Florin Becescu-Georgescu, 
şeful „secţiei de contraspionaj. în afară de aceştia, din eşalon nu făceau parte: fratele 
şefului SSI, Gheorghe Cristescu, precum şi Guţă Petrovici, Teodor Roşianu (al cărui 
nume adevărat era Relu Cristescu) şi mulţi alţii”. 

Eşalonul a părăsit Bucureştiul la 18 iunie, cu direcţia Moldova, însoţit de un ofiţer 
care vorbea româna din serviciul de informaţii al Armatei germane, maiorul Alexander 
Stransky, om de legătură între Abwher şi SSI. 

Eşalonul, în frunte cu Cristescu, a însoţit îndeaproape Marele Cartier General, care la 
24 iunie s-a oprit la Odobeşti, iar la 29 iunie — la Romant. Statul-major al Armatei a 4-a, 
ataşată atunci Marelui Cartier General, a trimis din Odobeşti, Inspectoratului Regional de 
Poliţie Iaşi, un avertisment al Marelui Stat-Major şi, în numele lui Antonescu, a ordonat să 


fie imediat executaţi evreii care ajută inamicul în desfăşurarea unor acţiuni de sabotaj şi . 


teroare, stabilind în acelaşi timp că „populaţia evreiască este părtaşă la această acţiune”5. 
Acest fapt este amintit aici numai pentru a ilustra libertatea de acţiune acordată Eşalonului — 
a cărui misiune principală era aceea de a asigura spatele frontului — în tot ceea ce privea 
modul de tratare a evreilor, consideraţi toţi ca fiind periculoşi pentru spatele frontului. 
Eşalonul, care a fost considerat unitate operativă, s-a aflat — conform afirmațiilor unuia 
dintre adjuncţii lui Cristescu - în apropierea Marelui Cartier General, la 16-18 km. 


1. Procesul-verbal al audierii martorului Eugen Cristescu, Cartea Neagră II, nr. 3, p. 43. 

2... În ceea ce priveşte staționarea în tranzit a Einsatzgruppe D pe teritoriul României şi acţiunile ei în 
Basarabia, vezi Ancel, „The Jassy Syndrome”, I, pp. 36-38. 

3. Depoziţia lui Traian Borcescu (vezi supra, p. 27, nota 3), p. 50. 

4. “Despre popasurile temporare ale Marelui Cartier General în Moldova şi cele intermediare ale Eşalonului 
Operativ, vezi scrisoarea generalului Nicolae Tătăranu, adjunctul şefului Marelui Stat-Major, către 
procurorul principal al Tribunalului militar, 2 aprilie 1947, Arhiva Ministerului de Interne, Dosar 
108233, vol. 57, pp. 27-28 (USHMM, microfilm 44). Vezi şi memoriul locotenent-colonelului 
Constantin Ionescu-Micandru în ajunul pronunțării verdictului în procesul său, în încercarea de a 
demonstra că el nu a avut nici o legătură cu pogromul, 15 iunie 1948, ibidem, vol. 59, pp. 171-172 
(USHMM, microfilm 44). Între cele două versiuni există deosebiri importante în privinţa locului 
în care s-a aflat Marele Cartier General. Tătăranu a afirmat că Marele Cartier General a rămas 
la Odobeşti până la 27 iunie, după care a plecat la Piatra-Neamţ, unde a staționat până la 2 iulie, 
în perioada 2-13 iulie s-a aflat la Roman, iar la 13 iulie a plecat în Iaşi, unde a rămas până la 
26 august. La Micandru s-a observat efortul de a se depărta pe cât posibil de Iaşi şi de a pretinde 
că Eşalonul nu s-a aflat acolo în zilele pogromului. 

5. Armata a 4-a către Comandamentul Poliţiei din Iaşi, 25 iunie 1941 ; copie autorizată a documentului, 
în ibidem, vol. 58, p. 41. 

6. Depoziţia şefului adjunct al SSI, Eugen Haralamb, în şedinţa i esa din Bperesti 29 iunie 1948, 
ibidem, vol. 1, partea a II-a, p. 617 (USHMM, microfilm 47). 

Eşalonul a fost înzestrat cu vehicule şi aparate de comunicaţii, având echipe de anchetatori 
şi echipe pentru culegere de informaţii, care acționau separat de Secţia a II-a a Marelui 
Stat-Major sau de organe paralele din Siguranţă. Comandanții Eşalonului aveau libertate 
de circulaţie şi nu erau obligaţi să raporteze despre mişcările lor. „Ionescu-Micandru. .. 
lucra independent şi majoritatea oamenilor Eşalonului I... se aflau la Iaşi cu câteva zile 
înainte de masacru”, a declarat un ofiţer din Marele Cartier General care preda zilnic 
Eşalonului documente importante din partea Marelui Stat-Major!. Conform afirmațiilor 
acestui ofiţer, Iaşiul constituia doar o staţie intermediară pentru cei doi ofiţeri care au 
plecat acolo înaintea Eşalonului: „Ei urmau să ocupe [să se desfăşoare în — n.m.] 
Basarabia ; Balotescu la Chişinău şi Tulbure la nord”?. Iată o dovadă în plus a legăturii 
între ordinul de „curăţire a terenului” şi „Planul mare”, între soarta evreilor din Basarabia 
şi soarta evreilor din Iaşi. 

În ciuda afirmațiilor lui Micandru cum că nu s-ar fi aflat la Iaşi înainte de pogrom sau 
în timpul lui, şoferul său a ţinut minte că i-a transportat pe el şi pe ofiţerul german, 
Stransky, „înainte de evenimentele sângeroase care s-au petrecut la Iaşi aproximativ către 
sfârşitul lunii iunie. Am parcat maşina la comandamentul Diviziei 14, care se afla la 
Copou. Aici am aşteptat de la ora 10 dimineaţa şi până la aproximativ 6 după-amiază, 
după care ne-am întors la Roman”. Vizita a avut loc imediat după marele bombardament 
al aviaţiei sovietice, care a lovit centrul oraşului, adică la 26 iunie 1941 ; iar şoferul, care 
se plictisise, a plecat în oraş să vadă pagubele. În afară de acest comandament, cei doi 
au mai vizitat Comandamentul Regimentului 13 Dorobanţi, cantonat în apropierea 
oraşului, în satul Holboca. Întrucât şoferul lui Micandru îi transportase pe Micandru şi 
pe ataşatul german de mai multe ori, el a constatat că „aceşti doi ofiţeri manifestau tot 
timpul o ură bestială î împotriva evreilor, iar ofiţerul german era capabil de orice crime”5. 

De remarcat că cei doi ofiţeri superiori care au conceput probabil planul pogromului 
de la Iaşi - coloneii Radu Dinulescu, şeful Secţiei a II-a a Marelui Stat-Major, şi 
Ionescu-Micandru — erau consideraţi „germanofili”, potrivit mărturiei colegilor lor de 
lucru, iar ei şi-au exprimat în mod deschis simpatia faţă de Reich şi încrederea în victoria lui. 

În afară de planificare, Serviciul Special de Informaţii a participat la pogrom şi în 
mod activ. Eşalonul a trimis la Iaşi trei echipe în frunte cu Balotescu şi Grigore Petrovici, 
Tulbure şi Grigore Cristescu. Aceste echipe au participat la pogrom sub comanda unuia 
dintre directorii SSI, Florin Becescu-Georgescu, care, când a părăsit Bucureştiul cu 
Eşalonul, Serviciul Special de Informaţii „a luat cu sine dosare ale evreilor şi ale 
comuniştilor”?. 

Eugen Cristescu, însoţit de doi adjuncţi, a fost primit de două ori în audienţă la 
Antonescu, la Marele Cartier General, în Piatra-Neamţ: prima oară cu câteva zile 
înainte de pogrom, iar a doua oară, la 30 iunie 1941. În zilele pogromului, Cristescu i-a 


1. Depoziţia lui Constantin Mihalcea, ofiţer la Marele Cartier General, în şedinţa Tribunalului din 
Bucureşti, la 18 iunie 1948, ibidem, p. 655. Potrivit afirmațiilor sale, acest ofiţer a fost trimis de 
către Marele Cartier General, după pogrom, pentru a cerceta cele întâmplate la Iaşi. Raportul pe 
care l-a întocmit nu s-a găsit. Misiunea lui era, după spusele sale, „numai de informaţii” şi nu a 
avut caracter de anchetare. 

Ibidem, p. 656. 

Raport cu privire la anchetarea şoferului Ion Stoian la Tribunalul Poporului, '24 octombrie 1945, 

pp. 63-64, ibidem, vol. 24 (USHMM, microfilm 47). 
4. Depoziţia lui Traian Borcescu, fost şef al secretariatului SSI, 12 noiembrie 1945, Cartea Neagră II, 
p. 51. . 

trimis lui Ion Antonescu, de la Iaşi, rapoarte despre pogrom, cu o copie lui Mihai 
Antonescu şi fără copie la secretariatul Serviciului Special de Informaţii. Şeful secre- 
tariatului nu a văzut rapoartele, dar a văzut albumul cu fotografii pe care Eşalonul l-a 
trimis de la Iaşi, cu un delegat special, lui Mihai Antonescu. Gheorghe Cristescu a 
fotografiat scene, adăugând explicaţii. Albumul, legat în piele, a documentat şi a 
confirmat grozăviile pogromului. În observaţiile adăugate la fotografii se arăta că evreii, 
cu ajutorul partizanilor sovietici, au atacat cu focuri de armă unităţi militare germane şi 
româneşti care se îndreptau spre front, justificând astfel pogromul. „Se spunea că au fost 
executaţi cu această ocazie la Iaşi... circa 20.000 evrei” — număr exagerat, care trebuie 
înţeles pe fondul dorinţei de a scoate în evidenţă realizările. Se mai nota în explicaţii că 
Secţia a II-a şi Eşalonul au luat măsuri pentru a evacua din oraş toţi evreii rămaşi în viaţă 
după pogrom. Două fotografii arătau soldaţi români şi germani împuşcaţi, chipurile, de 
către evrei. „Restul fotografiilor reprezentau străzi din cartierele evreieşti, pline de 
cadavrele victimelor pogromului.” 

La înapoierea în Bucureşti, Cristescu i-a spus şefului secretariatului : „Faptele mari 
care le-am făcut în Moldova, le-am făcut în colaborare cu Marele Cartier General, Secţia 
a I-a, şi anume cu colonelul Dinulescu Radu şi It.-colonelul Petrescu Gheorghe”!. 

Toate rapoartele SSI cu privire la acţiunile din Iaşi ale Eşalonului, înainte de pogrom, 
în timpul lui şi după aceea, au dispărut. Toate rapoartele întocmite de Cristescu după 
pogrom au dispărut?, Toate rapoartele trimise lui Ion sau lui Mihai Antonescu despre 
pogrom au dispărut, la fel şi albumul. Au rămas numai rapoartele confuze ale autorităţilor 
locale (ale Poliţiei, Siguranţei, Jandarmeriei şi Prefecturii), care au cunoscut parţial din 
timp pregătirile, iar o parte în ultimul moment. Documentele principale care s-au păstrat 
au fost falsificate, probabil, în continuare — unele dintre ele de două ori -, pentru a le 
face corespunzătoare concepţiilor şi situaţiei politice dominante în perioada 1941-1978. 


Legionarii şi pogromul 


Căpeteniile legionare din judeţul Iaşi erau considerate un pericol pentru securitate — 
drept urmare, o parte au fost arestate după rebeliunea din ianuarie 1941, iar o parte în 
ajunul invadării Uniunii Sovietice. Cu toate acestea, tribunalul a stabilit în 1948 că 
„rezidența din Iaşi a SSI condusă de Balotescu şi Tulbure, a organizat şi a iniţiat la Iaşi... 


1. Ibidem, pp. 50-51. 

2. Istoricul evreu Carp a notat, în 1948, că Arhiva SSI a rămas intactă, dar că dosarele cu privire la 
pogromul de la Iaşi au fost dosite sau arse imediat după răsturnarea regimului antonescian, la 
23 august 1944 sau mai târziu. Au rămas doar dosarele Ministerului de Interne şi ale Inspectoratului 
General al Jandarmeriei, care conţin anumite fragmente despre executarea pogromului (Cartea 
Neagră II, p. 18). La procesul şefilor regimului antonescian din iunie 1946, Cristescu „a fost 
surprins” să constate că raportul anchetei „informative” pe care a iniţiat-o în iulie 1941 pentru a 
clarifica aranjamentele care au provocat violențele de la Iaşi a dispărut din Arhiva SSI. Bazându-se 
„pe cât posibil pe memorie”, a reconstituit în iulie 1947 rezultatele acelei anchete care stabilise, 
„potrivit spuselor lui, că de organizarea pogromului s-au ocupat Gestapo, SD şi Feld Polizei, dar nu 
şi Abwehr, serviciul de spionaj militar german. Procesul-verbal al anchetei lui Cristescu, 4 iulie 
1947, Arhiva Ministerului de Interne, Dosar 108233, vol. 54, p. 225. y 

cete înarmate de legionari”!. Adjunctul şefului Serviciului Special de Informaţii, colonelul 
Ion Lisievici, a confirmat — la procesul său - că nu toţi legionarii au fost consideraţi „suspecți 
şi nedemni de încredere, şi din acest motiv nu toţi au fost alungaţi din Serviciu. El îşi aducea 
aminte de un agent al Serviciului cu numele Popescu, care, în ciuda faptului că era cunoscut 
ca legionar, a rămas în funcţie”?. Mai mult decât atât, a adăugat Lisievici, chiar şi Horia 
Sima, comandantul Gărzii de Fier, a fost cooptat pentru scurt timp în SSI. Constantin 
Mihalcea, care a comandat un birou din SSI ce a colaborat cu Secţia a II-a în probleme 
operative şi, de aceea, nu a fost implicat în pregătirea pogromului, a declarat şi el că 
pogromul a fost pregătit din timp, iar legionarii localnici au participat şi ei la pregătiri : 


Din investigaţiile mele am stabilit că cu câteva zile înainte de pogrom casele creştinilor au fost 
însemnate de cruce. Elementele legionare făceau acte de sabotaj tăind cablul [electric] şi. 
aruncând cu rachete în timpul bombardamentului [de la 26 iunie]. Se lansase zvon că un atac 
aerian a fost condus de o studentă [evreică] din Iaşi. Într-un punct al oraşului unde se preciza 
că se găsesc trupe, verificând, am stabilit că acel punct fusese ocupat de trupe germane şi pe 
acel loc am găsit cartuşe de gloanţe oarbe, şi am dedus că totul nu a fost decât o înscenare?, 


Secţia a II-a a perseverat în urmărirea legionarilor din oraş şi din Armată, iar colonelul 
Palade a recunoscut că avea „şi obligaţia de a face o dare de seamă privind activitatea 
legionarilor din oraşul Iaşi ca şi de pe întreg teritoriul Moldovei”+. Palade obişnuia să 
întocmească liste de ofiţeri şi subofiteri legionari din Armată pe care le prezenta Marelui 
Stat-Major, Descoperirea legionarilor în rândurile populaţiei se făcea cu ajutorul rezi- 
denţelor SSI pe întreg teritoriul României, şi tot ei au fost cei care i-au mobilizat, în 
colaborare cu Secţia a II-a, să execute provocările care au dat semnalul începerii 
pogromului şi, alăturându-se echipelor care au arestat evrei, să-i bată şi să-i masacreze. 
Un ofiţer al Poliţiei militare a Diviziei 14, care nu a ştiut dacă comandantul oraşului, 
colonelul Lupu, a raportat superiorilor despre patruzeci de legionari înarmaţi cu pistoale 
automate (arme speciale, şi nu standard, din dotarea unităţilor Armatei şi ale Poliţiei), 
a adăugat: „Bănuiesc că din această cauză nu s-a dat prea mare importanţă dorinţei 
de a fi descoperiţi autorii focurilor de armă oarbe care au fost trase în timpul nopţii de 
28/29 iunie 1941, până spre vremea prânzului”5. Gloanţele oarbe trase de legionarii 
înarmaţi de agenţi ai Serviciului Special de Informaţii şi focurile trase de alţii care 
cunoşteau secretul au constituit pretextul final pentru începerea pogromului. 

Prefectul judeţului, colonelul Captaru, a identificat grupa de soldaţi din Regimentul 
13 Dorobanţi „care au jefuit şi maltratat grav pe evrei” şi pe aceia dintre soldaţi care au 
ucis şase evrei „fără a avea un ordin din partea vreunei autorităţi” ca fiind membri ai 
Gărzii de Fier. El a mai adăugat că „la percheziţia făcută unui tânăr cetăţean arestat 
lângă clădirea Inspectoratului Jandarmeriei s-a constatat că face parte dintr-o echipă a 


1. Din afirmaţiile preşedintelui Tribunalului din 26 iunie 1946, ibidem, vol. 1, partea a Il-a, p. 11 
(USHMM, microfilm 47). 

2, Depoziţia lui Ion Lisievici în şedinţa Tribunalului din Bucureşti, 18 iunie 1948, ibidem, p. 459. 

3. Depoziţia colonelului Ion Palade la Tribunalul Poporului din Bucureşti, 7 noiembrie 1945, ibidem, 
vol. 2, p. 996b (USHMM, microfilm 48). 

4. Depoziţia lui Constantin Mihalcea, ofiţer la Marele Cartier General, în şedinţa Tribunalului din 
Bucureşti, 18 iunie 1948, ibidem, p. 469. 

5. Depoziţia locotenentului Ioan Aburel în faţa acuzatorului la Tribunalul Poporului, 1 decembrie 
1945, ibidem, vol. 24, p. 62b (USHMM, microfilm 47) (sublinierea îmi aparţine). 

morţii”! care amintea de echipele de sinucigaşi legionari ce acţionaseră spre sfârşitul 
regimului legionar şi în timpul rebeliunii. 

Soldaţii legionari şi simpatizanţii lor, care au fost mobilizați ori s-au alăturat iniţiativei 
pogromului şi jafului, au constituit doar o parte dintre cei mobilizați de trimişii Serviciului 
Special de Informaţii. Majoritatea au fost cetăţeni înarmaţi sau care s-au autoechipat în 
vederea acţiunii antievreieşti. Chestorul Poliţiei din Iaşi a pretins că toţi capii legionari 
au fost arestaţi şi că Mişcarea legionară din laşi nu a avut conducere - „dar este 
reprezentată prin elemente lipsite de valoare morală şi socială”?. 

În ciuda tensiunii care exista între Poliţie şi Mişcarea legionară din cauza loialității 
Poliţiei faţă de Antonescu în timpul reprimării rebeliunii legionare, totuşi nu toţi legionarii 
de seamă au fost arestaţi. Adjunctul chestorului Poliţiei, de exemplu, şi-a amintit că 
prefectul legionar al judeţului din timpul regimului legionar, Venturică, „se găsea cu 
automobilul său în faţa unei case din cartierul unde se efectuau primele maltratări asupra 
evreilor, în ziua de 26 iunie, de către legionari şi militari aparţinând unităţilor regimentelor 
13 Dorobanţi şi 24 Artilerie”. Despre altă figură legionară, Horia Hulubei, Poliţia ştia că 
„era în contact cu organele militare germane şi cu consulul german din Iaşi”?. 

Chestorul Poliţiei din Iaşi, locotenent-colonel Chirilovici, a lăsat o descriere veridică 
a activităţii antisemite a „legionarilor rebeli”, aşa cum i-a definit el, într-un târg din 
apropierea Iaşiului, Târgul Frumos, activitate care s-a desfăşurat în mod deschis şi fără 
o ripostă din partea autorităţilor: acostau trecătorii în zilele de târg şi sărbătoare 
„instigându-i contra evreilor, cărora li se datoresc toate lipsurile şi scumpetea de azi”. Ei 
nu se mulțumeau doar cu instigarea cetăţenilor, ci s-au adresat şi trupelor militare în 
trecere prin orăşel, „instigându-le contra evreimii, spunându-le că ţara va scăpa de ea 
numai atunci când vor fi toţi omorâţi”*. Legionarii, a mai adăugat comandantul Poliţiei, 
încearcă să însceneze atacuri asupra soldaţilor, purtând pe piept semnul galben, pentru 
a provoca în orăşel un pogrom de felul celui petrecut la Iaşi. 

După cum am arătat, un astfel de raport cu privire la acţiunile legionarilor a fost 
posibil numai datorită tensiunii existente între Poliţie şi legionari şi a acuzațiilor legio- 
narilor cum că Poliţia este „jidovită”. Iată de ce, la pregătirea pogromului, legionarii au 
fost mobilizați de Secţia a II-a şi trimişii Serviciului Special de Informaţii, şi nu de către 
Poliţia obişnuită sau de către Siguranţă. 

Metoda de mobilizare, acţiunile oamenilor de legătură, locurile de întâlnire şi cele 
spuse acolo de către trimişi ai SSI şi de cei care au vorbit în numele lor nu au fost 
probabil înregistrate în scris, iar rapoartele celor care au răspuns de operaţiune au dispărut. 

În dimineaţa zilei de 29 iunie, evreii au fost surprinşi de apariţia unor grupuri 
organizate de huligani care au năvălit în casele lor, i-au maltratat, i-au jefuit, i-au ucis 
şi i-au dus pe cei rămaşi în viaţă spre clădirea Comandamentului Poliţiei, la Chestură. 
Un evreu atent, care a fost scos cu lovituri din casa lui din cartierul Podul Bucşinescu, 


1. Raportul nr. 1042 al prefectului judeţului Iaşi către Ministerul de Interne, 29 iunie 1941, Cartea 
Neagră II, nr. 35, p. 87. z 

2. Rezumat informativ al chestorului Poliţiei din Iaşi cu privire la starea de spirit dintre 22 iunie şi 
22 august 1941, ibideħ, nr. 75, p. 13. 

3. Depoziţia chestorului adjunct al Poliţiei din Iaşi, Gheorghe Leahu, la Tribunalul Poporului, 30 octombrie 
1945, Arhiva Ministerului de Interne, Dosar 108233, vol. 26, p. 56b (USHMM, microfilm 48). 

4. Rezumat informativ al Poliţiei din Iaşi cu privire la starea de spirit dintre 22 iunie şi 22 august 1941, 
Cartea Neagră II, nr. 75, pp. 155-156. 

a confirmat că în afară de soldaţi români şi germani, care au făcut arestări, a văzut 
„mulţi mahalagii civili, înarmaţi cu ciomege, bărdiţe şi chiar pistoale. Mahalagii şi 
gardieni publici înarmaţi cu bastoane de cauciuc loveau pe evreii din convoi”!. Tribunalul 
care în 1948 i-a condamnat pe aceşti cetăţeni i-a descris pe ajutorii oamenilor de ordine — 
soldaţi, poliţişti, jandarmi — fără să recunoască faptul că majoritatea lor au fost mobilizați 
din timp : „nenumărați legionari, cuzişti şi borfaşi fascişti” care s-au alăturat la perchezitii, 
arestări, omoruri şi jaf „sub ochii autorităţilor poliţieneşti”?. 

Legionarii şi cuziştii erau cunoscuţi drept duşmani patologici ai evreilor. Cine erau 
„borfaşii fascişti” ? Români din popor, fără culoare politică, gata întotdeauna să-i 
maltrateze pe evrei şi să-i jefuiască. 

În concluzie, în ceea ce priveşte mobilizarea huliganilor isca) (Tribunalul a 
remarcat că au fost mobilizați şi cuzişti, care la Iaşi erau în număr mare) pentru a 
participa la pogrom, trebuie subliniat faptul că acţiunea a fost comisă în totală contradicţie 
cu învăţămintele trase de regimul Antonescu de pe urma rebeliunii legionarilor şi a 
pogromului de la Bucureşti care l-a însoţit. Atunci s-a anunţat în mod oficial şi s-a scris 
în presă că de acum încolo, contrar celor petrecute pe timpul regimului legionar, 
alungarea evreilor se va face „nu cu cadavre, ci cu înfăptuiri de spirit naţionalist 
constructiv”, şi că mijloacele legale aflate la dispoziţia noului stat totalitar şi acţionarea 
aparatului de guvernământ nu mai cer „intervenţia brutală în scopul de a rezolva problema 
evreiască”5. Antonescu a subliniat de câteva ori în discursurile sale că legionarii au 
prăvălit statul în haos, iar el a pus capăt anarhiei şi a reinstaurat ordinea şi siguranţa. 
Iniţiativa şi organizarea pogromului de la Iaşi a constituit deci, în aparenţă, o mare 
abatere de la concepţia declarată a lui Antonescu cu privire la căile de guvernare în stat. 
Dar acelaşi Antonescu a dezvăluit în una dintre şedinţele de guvern că atunci când e 
vorba de evrei este gata să se abată de la concepţia sa cu privire la respectarea legii şi 
ordinii în stat. 

În şedinţa de guvern din 24 aprilie 1941, după ce a ascultat un raport al ministrului 
de Interne referitor la pretinse acţiuni de sabotaj care ar fi fost comise în România, 
Antonescu a dat la iveală ce li se poate întâmpla duşmanilor statului: „Dau drumul 
mulţimii să-i masacreze ; eu mă retrag în cetatea mea şi după ce îi masacrează, pun iarăşi | 
ordine”?. Legionarii, cuziştii şi alţii au fost doar instrumentul de care s-au folosit 
planificatorii pogromului pentru iniţierea acţiunii — de care răspunzător s-a făcut guvernul 
antonescian, şi nu Mişcarea legionară. 


1. Interogatoriul lui Beniamin Abramovici de către prim-procurorul Tribunalului special pentru 
judecarea criminalilor de război, 20 martie 1945, Arhiva Ministerului de Interne, Dosar 108233, 
vol. 30, p. 936 (USHMM, microfilm 48). 

2. Sentința în procesul lui Petre Marinescu, care i-a scos pe evrei din casele lor cu lovituri de ciomag 

şi i-a trimis la moarte în clădirea Chesturii, Tribunalul din Bucureşti, 22 iunie 1949, ibidem, vol. 99, 

p. 356b (USHMM, microfilm 46). 

Ordinea, 30.03.1941. 

Procesul Marei Trădări Naţionale, Bucureşti, 1946, p. 246. 

Autorităţile şi forţele de ordine 


În zilele pogromului, împotriva populaţiei evreieşti din Iaşi au acţionat forţe militare, 
de poliţie şi jandarmerie din oraş şi din afara lui (subordonate autorităţilor militare şi 
civile) care au primit ordine direct de la comandanții lor sau de la alte foruri superioare : 
Marele Cartier General, Comandamentul Armatei a 4-a, marele pretor al Armatei, 
Ministerul de Interne, Inspectoratul General al Jandarmeriei şi chiar de la Ion şi Mihai 
Antonescu personal. În cei patru ani de amânare a procesului criminalilor de război de 
la Iaşi (septembrie 1944 - iunie 1948), din cauza mărturiilor contradictorii ale acuzaților, 
s-a creat impresia că în conducere ar fi domnit anarhia, că competențele diferitelor 
organe ale autorităţilor nu au fost destul de clare, iar autoritatea fiecăruia dintre şefii 
organelor locale ar fi fost restrânsă în ceea ce priveşte libertatea de acţiune, din cauza 
atribuţiilor prioritare ale altor şefi de autorităţi. 

În timp de pace, autoritatea supremă în judeţ şi într-un oraş reşedinţă de judeţ era 
prefectul, iar menţinerea ordinii şi a siguranţei intrau în atribuţiile sale. În acest scop, era 
autorizat să mobilizeze forţe de poliţie în oraşe şi de jandarmerie la sate, iar comandanții 
lor îi erau subordonați din punct de vedere operaţional şi trebuiau să-i execute ordinele. 
Poliţia oraşului Iaşi, în care trăiau peste o sută de mii de locuitori, număra (după părerea 
prefectului Dumitru Captaru) 300 de gardieni care lucrau în două ture. În plus, prefectul 
mai avea la dispoziţie forţe de jandarmerie în oraş şi o legiune de jandarmerie răspândită 
în sate. 

Totuşi, Captaru a pretins că atribuţiile sale ca prefect au avut numai un caracter 
administrativ, putând cel mult să informeze Ministerul de Interne cu privire la ceea ce se 
petrece în oraş. Întrucât în iunie 1941 oraşul Iaşi se afla într-o zonă militar-operativă şi 
în imediata apropiere a frontului, în conformitate cu legea decretării stării de urgenţă, 
toate competențele cu privire la păstrarea ordinii publice au fost transferate autorităţilor 
militare, autorităţile civile fiind subordonate în această situaţie comandamentului militar, 
„Singurul în drept a decide măsurile de ordine şi siguranţă”!. Prefectul, a adăugat 
Captaru, se afla în fruntea administraţiei civile şi, din punctul de vedere al legii şi al 
tradiţiei, nu era autorizat să ia vreo măsură pentru înăbuşirea unor acţiuni destabilizatoare 
şi păstrarea ordinii, întrucât el nu comandă unităţi militare, iar slabele unităţi de poliţie 
ar fi putut cel mult să ia primele măsuri de prevenire. 

Cum vom vedea în continuare, din această cauză, prefectul a fost ultimul care a aflat 
de pregătirea în taină a pogromului. În decursul anilor în care au continuat pregătirile 
pentru proces, Captaru a afirmat că principala sa grijă a fost îndreptată spre situaţia din 
judeţ şi din târgurile în care nu existau chesturi ale Poliţiei. Iaşiul era reşedinţă de judeţ, 
cu Chestură care primea dispoziţii direct de la Ministerul de Interne - „Dar fiind în stare 


de război, ordinea internă a oraşului Iaşi aparţinea organelor Armatei”?. 


1. Depoziţia prefectului Captaru la Procuratura Generală a Tribunalului de Apel din Bucureşti, 
Cabinetul pentru anchetarea criminalilor de război, 19 noiembrie 1947, Arhiva Ministerului de 
Interne, Dosar 108233, vol. 2, p. 128b. 

2. Din afirmaţiile apărării în şedinţa Tribunalului din Bucureşti, în procesul criminalilor de război din 
Iaşi, 23 iunie 1948, ibidem, vol. 1, partea a II-a, p. 449. 

Comandantul garnizoanei oraşului era colonelul Constantin Lupu, numit în post la 
19 iunie 1941, de către Comandamentul Teritorial (România era împărţită în patru zone 
militare). La 29 iunie 1941, ora 23.00, Antonescu l-a numit direct comandant militar al 
oraşului Iaşi, iar la 2 iulie, acelaşi Antonescu l-a demis din funcţie, înlocuindu-l cu 
generalul Dumitru Cârlăonţ. 

Lupu a susținut mai târziu că nu a avut de fapt autoritate până în noaptea de 29/30 
iunie 1941, când pogromul era pe terminate. Garnizoana aflată sub comanda sa era, după 
spusele lui, nici mai mult, nici mai puţin decât „un organ al Comandantului Militar” din 
zonă — generalul Stăvrescu, comandantul Diviziei 14. În plus, în zona Iaşiului acţiona un 
comandament militar al Armatei germane, oraşul aflându-se în zona operativă a acestor 
două comandamente - românesc şi german. „Ele desigur lucrau de comun acord”, a 
subliniat Lupu ; „şi atunci când au izbucnit dezordinele, cine era în măsură să restabilească 
ordinea - comandamentul garnizoanei din Iaşi sau cele două comandamente ?”. Lupu a 
pretins că misiunea sa de comandant al garnizoanei era de „a pune la dispoziţia 
prefectului, la cerere, forţele care sunt sub autoritatea lui în scopul de a menţine ordinea - 
lucru care nu mi s-a cerut să-l fac”. Când a început pogromul, el s-a adresat comandantului 
Diviziei 14, generalul Stăvrescu, „care mi-a spus că va lua măsuri”!. Lupu a mai afirmat 
că „în garnizoană nu erau trupe suficiente polițienești şi de jandarmerie cu care să se 
poată ţine ordine. Acest rol revenea primului comandant, domnului general Stăvrescu, 
care trebuia, cu trupele sale, să restabilească ordinea atât asupra ostaşilor români cât şi 
a trupelor germane”?. În calitate de comandant, a avut la dispoziţie un batalion de 
jandarmi în rezervă sub comanda maiorului Schipor, cu un efectiv de 300 de oameni — 
care de fapt se aflau la dispoziţia prefectului când acesta a avut nevoie de ei —, precum 
şi un batalion de jandarmi motorizaţi (pe camioane), care puteau fi transportaţi cu 
repeziciune, după necesităţi. 

Mai târziu, în urma anchetării riguroase a celor responsabili de pogrom, s-a aflat că 
de fapt Lupu a avut la dispoziţie nu un „pluton de jandarmi”, ci „o companie de 
garnizoană”, care la o confruntare suplimentară a „crescut” la un batalion, la care s-au 
„adăugat” forţe de rezervişti (necombatanţi) mobilizați în oraş?. 


1. Memoriu al colonelului Lupu, completare la declaraţia din 27 mai 1947, la Tribunalul militar din 
Bucureşti, 27 mai 1947, ibidem, vol. 73, pp. 199-200 (USHMM, microfilm 45). 

2, Procesul-verbal al confruntării dintre generalul Gheorghe Stăvrescu, generalul Emanoel Leoveanu 
şi colonelul Constantin Lupu la Tribunalul special pentru judecarea criminalilor de război, 7 iulie 
1945, ibidem, vol. 37, p. 40 (USHMM, microfilm 43). 

3. Ibidem, pp. 39b-40b, „Ultimul cuvânt”, concluzii prezentate de colonelul Lupu la procesul său 
care a avut loc în perioada 14-23 iunie 1948, ibidem, vol. 59, pp. 80, 81 (USHMM, microfilm 44). 
Înainte de darea sentinţei la 23 iunie 1948, Lupu a respins expunerea forţelor care i-au stat la 
dispoziţie aşa cum le-a prezentat generalul Stăvrescu. El a afirmat, de exemplu, că forţele de 
rezervişti au fost evacuate din Iaşi - afirmaţie care, probabil, nu era adevărată. Cât priveşte 
compania de garnizoană, pe care mai întâi a prezentat-o ca fiind un pluton, el a declarat că soldaţii 
săi erau împrăștiați, împărţiţi în „grupuri izolate”, şi se ocupau cu paza de întreprinderi şi 
instalaţii. El a specificat numărul jandarmilor din batalion în depoziţia sa din 8 august 1945, după 
care a ascuns acest amănunt în toate depoziţiile şi anchetele (vezi procesul-verbal al anchetării 
colonelului Lupu la Tribunalul Poporului, 8 august 1945, ibidem, vol. 25, p. 12b) (USHMM, 
microfilm 47). Vezi şi procesul-verbal al confruntării dintre generalul Stăvrescu, generalul Leoveanu 
şi colonelul Lupu la Tribunalul special pentru judecarea criminalilor de război de la Bucureşti, 7 iulie 
1945, ibidem, vol. 27, p. 8b (USHMM, microfilm 48). 

Lupu, care era ofiter de cavalerie şi ofiţer de stat-major ca şi Antonescu, era 
subordonat - din punctul de vedere al comandamentului — generalului Stăvrescu (şi a 
îndeplinit şi funcţia de comandant militar al oraşului până la 29 iunie, ora 23.00); iar 
după afirmaţiile sale, când a sosit la Iaşi, la 24 iunie, s-a prezentat în faţa generalului. 
„Paza [liniştii] şi siguranţa oraşului nu era obiectul meu şi nu putea fi atât timp cât se 
găsea în oraş un comandant militar, care avea la dispoziţie toate autorităţile civile şi 
militare”! — aşa a afirmat Lupu. 

Generalul Stăvrescu, a cărui divizie, mobilizată complet şi în stare de alarmă, era 
desfăşurată în parte pe front, pe Prut, şi în parte în oraş şi în împrejurimi, a declarat că 
din cauza misiunii sale pe front „nu puteam să am obligaţiuni [de comandant] de 
garnizoană”. În general, „din cele petrecute în oraş am luat cunoştinţă în dimineaţa zilei 
de 29 iunie”, când i s-a raportat că germanii efectuează percheziţii în cartierul Păcurari, 
deoarece acolo fusese împuşcată o santinelă germană. În oraş, a recunoscut Stăvrescu, 
se afla într-adevăr „unul din posturile de comandă al Diviziei 14, era la Expoziţie la 
Bariera Iaşi, dar ea servea pentru semnarea corespondenţei şi luarea de hotărâri, iar ziua 
eram pe front”?. În timp ce colonelul Lupu pretindea că „în garnizoană nu erau trupe 
suficiente polițienești şi de jandarmerie cu care să se poată ţine ordine şi că acest rol 
revenea primului comandant, domnului general Stăvrescu”?, generalul Stăvrescu afirma 
că „eu nu puteam interveni pentru liniştirea lucrurilor [el s-a ferit să folosească cuvântul 
pogrom în cursul celor patru ani de anchetare — n.m. ] în oraş şi pentru restabilirea ordinii 
întrucât mai mult decât am făcut nu puteam face fără a compromite operaţiunile 
[militare]”?. 

Forţele care au stat la dispoziţia generalului Stăvrescu în oraş erau constituite din 
două regimente - Regimentul 13 Dorobanţi şi Regimentul 1 Transmisiuni — şi o unitate 
de soldaţi care păzeau staţia de cale ferată şi instalaţiile feroviare, tot dispozitivul de 
rezervişti din oraş (soldaţi necombatanţi), o companie întărită de poliţie militară şi alte 
forţe pe care Stăvrescu a uitat să le amintească în timpul anchetei’. 


1. Procesul-verbal al anchetării acuzatului Constantin Lupu la Procuratura Generală [pentru anche- 
tarea] criminalilor de război, 1 decembrie 1947, ibidem, vol. 2, p. 144b (USHMM, microfilm 47). 
Lupu a încercat să reducă perioada în care a răspuns de situaţia din Iaşi. În 1945 a confirmat faptul 
că a fost numit în funcţia de comandant al garnizoanei la 19 iunie, apoi a afirmat că numirea a 
intrat în vigoare la 20 iunie ; iar în 1947 a notat o dată mai târzie — 24 iunie. Când a fost întrebat 
ce trebuia făcut pentru restaurarea ordinii, a răspuns că trebuia să se ajungă la o înţelegere cu 
comandantul militar german din oraş (este ceea ce a şi făcut, într-adevăr, dar a ascuns acest lucru 
Tribunalului — vezi infra, pp. 143-144). Vezi şi pp. 143-144b. De asemenea, şi-a schimbat de două 
ori versiunea în ceea ce priveşte forțele de care a dispus. La dispoziţia lui s-a aflat nu numai un 
pluton de jandarmi, ci şi o companie de soldaţi din Regimentul 13 Infanterie, precum şi un batalion 
de soldaţi în caz de necesitate. Batalionul era cantonat lângă Iaşi - vezi depoziţia colonelului Lupu 
la Tribunalul special pentru judecarea criminalilor de război, 12 martie 1945, ibidem, vol. 29, 
p. 3b (USHMM, microfilm 47). 

2. Procesul-verbal al confruntării dintre generalul Stăvrescu, generalul Leoveanu şi colonelul Lupu, 

7 iulie 1945, ibidem, vol. 24, p. 12 (USHMM, microfilm 47). 

Ibidem. 

Depoziţia generalului Stăvrescu la Tribunalul Poporului, 2 iulie 1945, ibidem, pp. 7-7b (USHMM, 

microfilm 47) (sublinierea îmi aparţine). 

5. Stenograma anchetării generalului Gheorghe Manoliu, fost şef al Comandamentului Corpului 4 
Teritorial, de către directorul Siguranţei, printre altele, despre modul în care a acţionat generalul 
Stăvrescu, fără dată (aprilie 1945), ibidem, vol. 36, p. 6 (USHMM, microfilm 47). 


aw 

Sub comanda generalului Stăvrescu s-au aflat, în afara Iaşiului, şi Regimentul 39 
Infanterie, Regimentul 6 Vânători şi numeroase forţe auxiliare. Regimentul 13 Dorobanţi 
era amplasat în oraş şi în împrejurimi în timpul pogromului, iar la 26 iunie, soldaţii lui 
deja începuseră să jefuiască, să maltrateze şi să ucidă evrei. 

Apărarea generalului la proces a afirmat că, la 29 iunie, anumiţi miniştri au avut 
numeroase convorbiri telefonice cu autorităţile din Iaşi fără să-l fi întrebat, ceea ce dovedeşte 
că nu avea nici o autoritate, altminteri s-ar fi stat de vorbă cu el. Stăvrescu a mai afirmat 
că nu l-a cunoscut pe trimisul Serviciului Special de Informaţii în 1941, ci abia în 1948, 
la închisoare. În timpul pogromului, el ar fi condus - potrivit afirmațiilor sale - operaţiuni 
militare grele şi complicate, şi n-a avut nici un fel de competenţă sau misiune în oraş!. 


Chestorul Poliţiei din laşi, locotenent-colonel Chirilovici, răspundea în mod formal 
de ordinea şi siguranţa oraşului. 

În acest scop, el avea la dispoziţie, după cum am arătat, gardienii din oraş, aproxi- 
mativ 300 de oameni, poliţiştii Chesturii, comisari şi agenţi. Această forţă a fost întărită 
de Ministerul de Interne cu un batalion de jandarmi care număra 600 de persoane. 
În plus, în oraş a mai fost adusă o unitate de 360 de oameni, care urma să se desfăşoare 
în oraşele din Basarabia?. Chirilovici era la origine ofiţer de jandarmerie. Formal 
era subordonat prefectului şi Ministerului de Interne. În zilele pogromului el a fost 
subordonat şi comandantului garnizoanei din oraş, colonelul Lupu, şi comandantului 
Diviziei 14, generalul Stăvrescu, adevărații stăpâni ai Poliţiei şi ai Jandarmeriei. 

Siguranța în judeţul Iaşi - un organ important, dar mic, ce număra câţiva zeci de 
agenţi — a acţionat sub comanda inspectorului Gioseanu. Mai exista şi la Poliţie un birou 
al Siguranţei, sub comanda comisarului Anghel Anghel, şi el subordonat lui Gioseanu. 
Rapoartele trimise de Gioseanu superiorilor săi de la Bucureşti în timp real, care prin 
natura lor erau strict secrete, au scos la iveală coordonarea existentă în timpul pogromului 
între diversele organe de guvernământ şi adevărații comandanţi ai operaţiunii, care au 
acţionat din culise, rămânând aproape necunoscuţi şi în timpul procesului (vezi infra). 

Agenţi ai Siguranţei din Iaşi îmbrăcaţi în civil au participat direct la pogrom. Poliţişti 
obişnuiţi i-au cunoscut, au primit dispoziţii de la ei şi nu au pus la îndoială competenţa 
lor de a interveni. În plus, au sosit din timp trimişi şi agenţi de la Direcţia Generală a 
Siguranţei din Bucureşti. 


1. Stenograma şedinţei Tribunalului din Bucureşti care s-a ocupat de problema acuzaților, în actul de 
acuzare nr. 20 (pogromul de la Iaşi), 23 iunie 1948, p. 16, ibidem, vol. 1, p. 454 (USHMM, 
microfilm 47). Numărul 20 semnifică ultima versiune, probabil, a actului de acuzare. Anchetarea 
a durat patru ani, iar procesul s-a deschis abia în iunie 1948. O copie a acestui act de acuzare - cu 
mici modificări —, în Ancel, Documents, VI, nr. 39, p. 375 (în continuare: „Act de acuzare”). 

2. Stenograma şedinţei de guvern din 8 iulie 1941 (fragmente), Arhiva Ministerului de Interne, Dosar 
40010, vol. 9, p. 98 (USHMM, microfilm 32). Vezi şi lista nominală cu 229 de poliţişti şi superiori 
care au fost concentrați la Iaşi înainte de reîntoarcerea lor în oraşe din Bucovina şi Basarabia, 
4 iulie 1941, ibidem, vol. 39, pp. 107-114 (USHMM, microfilm 43). Raportul şefului Siguranţei 
din Iaşi, Grozeanu, prin care acesta comunică faptul că 240 de poliţişti care urmează să se întoarcă 
în Basarabia se află la dispoziţia comandantului garnizoanei pentru păstrarea ordinii - numărul, se 
pare, este exact. Lupu a pretins că la Iaşi au sosit 2.000 de poliţişti, dar se pare că a minţit cu 
premeditare în depoziţie, pentru a reduce responsabilitatea sa pentru pogrom. Vezi raportul 
inspectorului Gioseanu către directorul general al Siguranţei, generalul Leoveanu, 2 iulie 1941, 
ibidem, vol. 69, p. 1974 (USHMM, microfilm 45). 

Jandarmeria din laşi era subordonată Inspectoratului Regional de Poliţie, în fruntea 
căreia s-a aflat colonelul Gheorghe Bădescu ; el a îndeplinit şi funcţia de comandant al 
Jandarmeriei pe toată zona Moldovei. A avut la dispoziţie Legiunea de jandarmi a 
judeţului şi Legiunea mobilă nr. 6. 

În iunie 1941, în structura Jandarmeriei şi în Inspectorat a intervenit o schimbare. La 
început, Jandarmeria era subordonată Ministerului de Interne — însă când a început 
mobilizarea generală, s-a împărţit în două: „Jandarmeria armată” şi „Jandarmeria zonei 
interioare”. Jandarmeria care însoțea trupele era subordonată Armatei, fiind comandată 
de generalul de jandarmerie Ion Topor. În această calitate, el a devenit şi prim-pretor al 
Armatei, fiind cooptat în Marele Cartier General!. Generalul Constantin (Piki) Vasiliu, 
comandantul Jandarmeriei (în Ministerul de Interne), a rămas să comande alte unităţi de 
jandarmi răspândite pe tot teritoriul României. La laşi au acţionat ambele părţi ale 
Jandarmeriei - a Armatei şi a Ministerului de Interne -, în strânsă colaborare. 

Regulamentul care definea misiunile Jandarmeriei a fixat principalele ei funcțiuni : 
prevenirea comiterii de infracțiuni; menţinerea ordinii publice şi restabilirea ei în cazul 
unor tulburări ; păstrarea ordinii publice şi a siguranţei statului ; strângerea de informaţii 
legate de executarea acestor misiuni ; anchetarea şi urmărirea oricărei acţiuni definite 
drept o infracţiune, o abatere de la legile civile şi militare ordonate de autorităţile 
locale ; prinderea delincvenţilor şi transferarea lor autorităţilor competente de a decide 
în problemele lor ; executarea ordinelor de arestare sau oricărei alte cereri ale autorităţilor 
polițienești; şi acordarea de ajutor şi sprijin altor autorităţi care le vor cere în scris în 
vederea îndeplinirii funcţiilor lor?. Misiunile Jandarmeriei au fost descrise aici pe scurt, 
pentru a accentua faptul că acest organ, care era subordonat atât Ministerului de Interne, 
cât şi Armatei, nu putea să acţioneze, pornind de la definirea misiunilor sale, fără ordine, 
adrese şi cereri în scris din partea altor organe şi fără rapoarte — şi ele în scris — privind 
executarea ordinelor sau cererilor. Dar cu toate acestea, s-au păstrat foarte puţine docu- 
mente cu privire la misiunile şi faptele Jandarmeriei în timpul pogromului de la Iaşi. 

În perioada războiului au fost mult lărgite competențele Jandarmeriei şi ale ofiţerilor 
săi : pe timp de mobilizare de război, unităţile de jandarmi cu efectiv sporit sunt puse la 
dispoziţia marilor unităţi operative şi utilizate pentru paza şi siguranţa teritoriului, 
lucrărilor de artă, depozitelor, fabricilor şi altele asemenea. „Jandarmeria a primit 
misiuni de poliţie şi siguranţa trupelor şi câmpului de luptă”? — şi, într-adevăr, asta a 
făcut la Iaşi, având în vedere că orice evreu din oraş a fost considerat „inamic”. Până la 
sfârşitul anului 1941, Jandarmeriei i s-a acordat totală libertate de acţiune în privinţa 
tratamentului aplicat evreilor, fără nici o legătură cu forţa ei numerică, şi aceasta datorită 
creării unei funcţii speciale care-i încredința, în bine sau în rău, viaţa cetăţenilor în 
general şi a evreilor în special. Comandantul tuturor forţelor de jandarmerie, generalul 
Ion Topor, a fost numit marele pretor al Armatei. Pretoria era un fel de administraţie 
civilo-militară în zonele de operaţie. Începând cu gradul de căpitan, ofiţeri de jandarmerie 
au fost numiţi pretori militari în diverse unităţi militare — de la divizie în sus —, uneori 


1. Stenogramă de la ancheta ministrului adjunct de Interne şi comandant al Jandarmeriei, Constantin 
(Piki) Vasiliu, 19 aprilie 1946, ibidem, vol. 37, p. 174 (USHMM, microfilm 47). 

2. „Misiunile Jandarmeriei”, copie a Regulamentului Jandarmeriei autorizat de Procuratură, ibidem, 
vol. 27, pp. 97-98 (USHMM, microfilm 48). 

3. Ibidem, par. 41, p. 102. 

chiar şi în regimente. Erau preferaţi ofiţeri în rezervă care aveau titluri academice în 
ştiinţe juridice sau erau magistrați civili sau militari, sau avocaţi. Pretorii erau numiţi de 
statele-majore ale marilor unităţi (de la divizie în sus). Pretorul militar sechestra de fapt 
temporar o parte din atribuţiile autorităţilor civile în zona în care acţiona, şi atât timp cât 
activa acolo, aceste atribuţii fiind definite în scris. Pretorii militari au căpătat numeroase 
competenţe ale Sigurantei, Poliţiei civile, Poliţiei de anchetă şi Tribunalului. Ei au primit 
ordin în scris de a „supraveghea populaţia”, diverse organizaţii — inclusiv organizaţii de 
muncitori —, precum şi publicaţiile. Pretorii au aplicat aceste competenţe în toate 
sectoarele de activitate ale unităţilor lor!. Pretorul-şef şi pretorii militari depuneau jurământul 
în faţa comandanților armatelor şi diviziilor, dar nu în faţa autorităţilor civile. 

Aici este locul să amintim că marele pretor al Armatei, generalul Ion Topor, a fost 
executorul „ordinelor speciale” cu privire la tratamentul aplicat evreilor, comuniştilor şi 
funcţionarilor regimului sovietic găsiţi în Basarabia şi în Bucovina de Nord. Pretorii 
militari care îi erau subordonați au pus aceste ordine în practică imediat după eliberarea 
teritoriilor la care România a fost nevoită să renunţe în favoarea Uniunii Sovietice în vara 
anului 1940. Aproape toţi ofiţerii superiori au cunoscut aceste ordine. Comandanții 
legiunilor de jandarmerie care urmau să se desfăşoare în Basarabia şi în Bucovina au 
primit, la 17 şi 18 iunie, ordinul de „curăţire a terenului” la Roman, Galaţi şi în târgul 
Ungheni. Comandanții forțelor poliţieneşti concentrate la Iaşi care aparţineau unităţii 
destinate să revină în Basarabia primiseră şi ei ordinul de „curăţire a terenului” şi îl 
cunoşteau — de aceea şi-au permis să-i trateze pe evreii din laşi fără nici o reţinere. 

Comandanții Jandarmeriei din judeţul Iaşi şi din Moldova în general ar fi trebuit să 
cunoască secretul pregătirilor pentru pogrom - şi, într-adevăr, l-au cunoscut (vezi infra). 
Inspectoratului Jandarmeriei din Moldova şi Iaşi, colonelul Gheorghe Bădescu, a comandat 
Legiuneâ de jandarmi a judeţului şi Legiunea mobilă nr. 6, care erau răspândite în judeţ, 
în oraş, precum şi în clădirea Chesturii?. Comandantul garnizoanei, colonelul Lupu, a 
dezvăluit faptul că Bădescu „era în legătură cu Marele Cartier General, în special cu 
generalul Tătăranu, iar generalul Barozzi era în legătură cu colonelul Bădescu”. Bădescu 
a fost şi informatorul direct al Marelui Cartier General”. Armata a 3-a a înfiinţat, la 
“5 iulie, Pretoria oraşului Iaşi, numindu-l pe colonelul Bădescu, şeful Inspectoratului 
Regional al Jandarmeriei din Iaşi, pretor al oraşului. În actul de numire se specifica 
faptul că „pretorul va începe activitatea luând în cercetare ultimele tulburări provocate de 
evrei şi comunişti precum şi jafurile făcute de civili şi militari”€. În felul acesta, cel care 
a condus pogromul a fost însărcinat să-l şi ancheteze (vezi infra). 

Colonelul Bădescu a încercat să estompeze faptul că a fost în legătură directă cu 
Marele Cartier General, declarând că „nu am avut legături cu Armata a 3-a - Marele 
Cartier General - respectiv Secţia a Il-a, decât numai atunci când mi se cereau unele 


1. Ibidem, p. 103. Vezi Jean Ancel, History of the Holocaust : România, Ierusalim, 2002, cap. 17 
(în ebraică). 

2. Depoziţia colonelului Gheorghe Bădescu la Tribunalul Poporului, 21 septembrie 1945, Arhiva 
Ministerului de Interne, Dosar 40010, vol. 27, p. 54b (USHMM, microfilm 48). 

3. Depoziţia lui Constantin Lupu la Tribunalul Poporului, 8 august 1945, ibidem, vol. 29, p. 10b 
(USHMM, microfilm 47); depoziţia colonelului Lupu la Tribunalul Poporului, 8 august 1945, 
ibidem, vol. 29. 

4. Ordinul Armatei a 3-a către Inspectoratul Jandarmeriei din Iaşi cu privire la înfiinţarea Pretoriei în 
oraşul Iaşi şi numirea colonelului Bădescu, şeful Inspectoratului Regional al Jandarmeriei, ca 
pretor al oraşului. Copie autorizată, 6 iulie 1941, ibidem, vol. 27, p. 96 (USHMM, microfilm 48). 

lucrări” ; în felul acesta, fără să fie întrebat, a amintit de Secţia a II-a. Bădescu şi 
colonelul Barozzi — pretorul Armatei a 3-a - au apărut în clădirea Chesturii din Iaşi 
înainte de începerea pogromului, la 28 iunie, pentru a supraveghea operaţiunea, şi au 
raportat despre asta „Armatei a 3-a”, după spusele lor - de fapt Marelui Cartier General, 
întrucât statul-major al Armatei a 3-a era identic pe atunci cu Marele Cartier General 
(Armata a 3-a lupta pe front, iar Marele Cartier General îi conducea operaţiunile)!. 

După cum am arătat, colonelul Barozzi, pretorul Armatei a 3-a, s-a aflat şi el 
„ocazional” la Iaşi în ajunul izbucnirii pogromului. Mai întâi a afirmat că a sosit în oraş 
în noaptea de 29/30 iunie (cu alte cuvinte, după marile masacre), „cam pe la ora 9 
seara”?. Apoi şi-a amintit că de fapt a ajuns cu o zi înainte, la 28 iunie, „cam pe la 9 
seara”?. Şi-a mai amintit, de asemenea, că a fost în legătură cu generalul Topor şi cu 
Armata a 3-a — de fapt, cu Secţia a II-a a Marelui Cartier General (organizatorii 
pogromului) şi cu pretorul-şef (executantul planului pogromului). Bădescu a prezentat şi 
un raport despre pogrom generalului Topor, raport care a dispărut. Bădescu şi Barozzi 
s-au întâlnit atunci cu generalul Stăvrescu. În condiţii obişnuite, cei trei nu ar fi trebuit 
să se afle împreună. Pretorul Diviziei 14, maiorul Scriban, care urma să coordoneze 
acţiunile de evacuare generală a evreilor din Iaşi, a fost cel care a coordonat acţiunea cu 
comandantul Corpului 30 militar german, generalul Hans von Salmuth. În ziua de vârf 
a pogromului, la 29 iunie 1941, Scriban şi ajutorii săi, în maşini germane dotate cu 
magnetofoane, împreună cu un ofiţer german, au citit la megafoane comunicate şi ordine 
către soldaţi, în română şi germană‘. 

Batalionul 4 Jandarmerie, cu sediul la Iaşi şi ale cărui unităţi erau încartiruite în oraş, 
număra 600 de jandarmi, şi nu 300, cum a pretins colonelul Lupu în depoziţia sa. 
Batalionul a luat parte de la început la percheziţii, arestări şi execuţii de evrei, colabo- 
rând cu germanii la percheziţii şi execuţii”. Unităţile sale au fost cele care, la 28 iunie, 
au început descinderile şi arestări de evrei (care, chipurile, ar fi deschis foc împotriva 
soldaţilor, după ce legionarii Secţiei a II-a şi ai Serviciului Special de Informaţii au 
înscenat împuşcăturile contra soldaţilor), şi deja în orele serii au dus convoaie spre 
Chestură. La 29 iunie 1941, în orele dimineţii, şeful Siguranţei a raportat cine conduce 
operaţiunea din momentul în care au început focurile de armă înscenate : „Aceste operaţiuni 


1. Depoziţia colonelului Bădescu, 21 septembrie 1941, ibidem, p. 52b. 

2. Depoziţia generalului Barozzi (în 1945 era deja general) la Tribunalul special pentru judecarea 
criminalilor de război, Bucureşti, 18 aprilie 1945, ibidem, vol. 27, p. 23. 

3. Depoziţia generalului Barozzi la Tribunalul special pentru judecarea criminalilor de război, 
Bucureşti, 27 iunie 1945, ibidem, p. 25. 

4. A doua depoziţie a pretorului Diviziei 14, maiorul Nicolae Scriban. În prima sa depoziţie, Scriban 
a amintit „zvonurile că germanii au cerut şi au vrut evacuarea cu orice preţ a oraşului Iaşi” (se 
referea la evrei). El a fost singurul care a amintit în depoziţia sa chestiunea evacuării, dar a minţit 
în legătură cu iniţiatorii acţiunii. În prezent, se ştie că Ion Antonescu a fost cel care a ordonat 
evacuarea evreilor din oraş. Depoziţia locotenent-colonelului Nicolae Scriban la Tribunalul special 
pentru judecarea criminalilor de război, 5 aprilie 1945, Arhiva Ministerului de Interne, Dosar 
108233, vol. 27, p. 126b (USHMM, microfilm 48). În a doua sa depoziţie, el a recunoscut că a fost 
în legătură cu Comandamentul german din oraş şi că l-a adus la Chestură, în ziua pogromului, pe 
ofiţerul german care a coordonat problemele cu Comandamentul Poliţiei, „pentru revenirea la 
ordine”. Vezi a doua depoziţie a locotenent-colonelului Scriban, 2 iulie 1945, ibidem, p. 130b. Cu 
privire la folosirea megafoanelor, vezi infra, p. 72. 

5. Depoziţia învățătorului Dumitru Vornicu, locotenent în Batalionul 4 Jandarmerie, la Tribunalul 


Poporului, 4 septembrie 1945, ibidem, pp. 94-94b. Comandantul batalionului a fost maiorul 
Vasiliu. 

[percheziţii domiciliare, execuții şi arestări] se fac sub supravegherea dlui prim pretor al 
Armatei, inspector de jandarmi şi chestorul delegat al Poliţiei Iaşi, It.-col. Chirilovici”!. 

Raportul nota, de asemenea, că operaţiunea s-a făcut la ordinul generalului Stăvrescu, 
comandantul Diviziei 14. A treia mare forţă de jandarmi care a luat parte la pogrom a 
fost Compania 14 Poliţie militară, sub comanda căpitanului Darie, care a numărat 300 de 
jandarmi, 20 de plutonieri şi şase ofiţeri”. Această companie aparținea Diviziei 14, iar 
comandantul ei era subordonat generalului Stăvrescu. Compania a participat la toate 
acţiunile împotriva evreilor, iar comandantul ei, căpitanul Darie, a avertizat chiar pe câteva 
dintre cunoştinţele sale evreieşti că urmează să se declanşeze un pogrom, recomandându-le 
să se ascundă (vezi infra, p. 53). 

În afară de asta, la Iaşi s-au mai aflat şi alte unităţi şi comandamente ale Armatei : gara 
era sub controlul trimisului special al Marelui Stat-Major, locotenent-colonel Eugen Mavrichi, 
fără aprobarea căruia nu pleca nici un tren din gară. Aici se aflau un post de comandă şi 
o unitate militară formată din soldaţi care păzeau gara uriaşă. În oraş exista şi un Cerc de 
recrutare cu patruzeci de soldaţi, care au luat şi ei parte la perchezitii în casele evreilor, 
pentru a-i aresta pe cei care, chipurile, ar fi tras în armata română. Şeful Cercului, căpitanul 
Ioan Grigoiu, a confirmat că a văzut pe strada principală a oraşului „numai cadavre şi 
băltoace de sânge” şi s-a jurat — s-ar putea pe bună dreptate — că „trupa ce era sub comanda 
mea nu a luat parte la această vânătoare de oameni”?. În acelaşi timp, a dezvăluit că soldaţii 
care au înlocuit unitatea lui în misiunea de arestări au aparţinut unei companii de grăniceri, 
despre a cărei existenţă în oraş nu se ştiuse până atunci. În Iaşi se găsea şi un Eşalon special 
al Secţiei a II-a a Marelui Stat-Major şi comandamente avansate ale Corpului 4 Armată 
şi ale Marelui Cartier General având sute de soldaţi şi ofiţeri care s-au perindat prin oraş 
sau au participat în mod organizat la pogrom ; şi, de asemenea, „numeroase trupe şi 
formaţiuni ale Armatei române, precum şi mulţi ostaşi români răsleţiţi de la unităţile şi 
coloanele ce cantonau în apropierea oraşului Iaşi sau în trecere prin localitate”*. 

În sfârşit, este important de notat că printre comandanții de fapt ai pogromului s-au 
numărat câţiva ofiţeri de jandarmerie care au comis ulterior crime de război îngrozitoare 
în Transnistria. S-a dovedit că ei au fost românii cei mai nemiloşi, duşmani ai poporului 
evreu, gata să comande acţiuni de exterminare sau să servească drept exemplu de 
cruzime. Personalitatea şi contribuţia lor la Holocaust au ieşit la iveală numai după 
deschiderea arhivelor din fosta Uniune Sovietică - până atunci, prezenţa lor în timpul 
pogromului nu a atras nicidecum atenţia. Remarcăm aici doar doi dintre ei. Locote- 
nent-colonelul Mihail Niculescu-Coca a sosit în oraş în ajunul pogromului, împreună cu 
colonelul Bădescu. El a fost numit imediat adjunctul colonelului Lupu la Comandamentul 
militar al oraşului, iar la 6 iulie a fost numit direct (de către Marele Cartier General) 
înlocuitorul lui Lupu, care a fost destituit’. 


1. Inspectorul Gioseanu către directorul Siguranţei la Bucureşti, raport telefonic, 29 iunie, ora 9.30 
dimineaţa, Arhiva Ministerului de Interne, Dosar 40000, vol, 89, p. 214 (USHMM, microfilm 35). 

2. Depoziţia comandantului companiei, căpitanul Constantin Darie, la Tribunalul Poporului, 29 august 
1945, ibidem, vol. 27, p. 43. 

3. Depoziţia căpitanului Ioan Grigoiu la Tribunalul Poporului, 13 iulie 1945, ibidem, pp. 83-84. 

4. Depoziţie sub jurământ a colonelului Dumitru Captaru la Tribunalul militar din Bucureşti, 
20 noiembrie 1947, ibidem, vol. 2, pp. 128b-129 (USHMM, microfilm 48). 

5. Ordin secret dat de generalul Dumitru Cârlăonţ colonelului Lupu, prin care acesta trebuia să predea 
comanda înlocuitorului său, locotenent-colonelul Mihail Niculescu, conform ordinului telegrafic al 
Marelui Cartier General, 6 iunie 1941, ibidem, vol. 29, p. 36; depoziţia colonelului Lupu la Tribunalul 
special pentru judecarea criminalilor de război, 12 martie 1945, ibidem, p. 6 (USHMM, microfilm 48). 

Niculescu-Coca a condus, la 23 octombrie 1941, executarea a 22.000 de evrei în satul 
Dalnic, de lângă Odessa, care în majoritate au fost arşi de vii în nouă magazii din afara 
oraşului!. Alt „ucenic” care a sosit la Iaşi a fost subofițerul Florin Ghineraru. El a fost 
trimis cu o companie de jandarmi „să facă ordine” în curtea prefecturii, în ziua 
pogromului”, iar în ăceastă curte au fost ucişi cel puţin 5.000 de evrei (vezi infra). Florin 
Ghineraru era fiul generalului Nicolae Ghinăraru, comandantul Diviziei 10 Infanterie, 
care a ocupat Odessa, a participat la toate acţiunile de masacrare a evreilor din oraş şi a 
deportat zeci de mii pentru a fi lichidaţi în lagărele din judeţele Berezovca şi Golta. Fiul 
său a devenit în Transnistria un asasin sadic, ce a băgat spaima în ghetoul Bershad?. 
Aceşti jandarmi - şi alţii care nu au fost amintiţi aici din lipsă de spaţiu - şi-au făcut 
ucenicia de ucigaşi la Iaşi. Cea mai importantă concluzie la care au ajuns în acea 
perioadă a fost că viaţa evreilor nu are nici o valoare, că au dreptul să facă cu ei tot ce 
doresc şi nimeni nu-i va trage la răspundere pentru faptele lor. 


Pretexte post factum 


Atunci când, după război, au fost nevoiţi să descrie şi să-şi justifice faptele din zilele 
pogromului şi să-i indice pe vinovaţi, fiecare dintre comandanții unităţilor care au 
participat la pogrom a răspuns că nu el este vinovat, ci colegul său. Şeful Secţiei a II-a 
a Marelui Stat-Major a raportat Marelui Cartier General, la 25 iulie 1941, deci cam la o 
lună după pogrom, că „în zilele de 28 şi 29 [iunie] au avut loc la Iaşi incidentele 
provocate de iudeo-comunişti şi... autorităţile au luat măsurile cunoscute”?. Această 
frază, care a fost scrisă în timp real, nu necesită nici un comentariu. Iată, pe scurt, 
replica şefilor autorităţilor din Iaşi privind răspunderea pentru pogrom : 

După cum am arătat, prefectul Captaru a afirmat că nu avea autoritate şi că ar fi cerut 
din timp generalului Stăvrescu, colonelului Lupu şi locotenent-colonelului Chirilovici să 
ia măsuri pentru încetarea pogromului. El a indicat în mod clar alţi trei comandanţi 
răspunzători de ineficienţa autorităţilor. Lupu a spus : Captaru este un ofiţer de stat-major 
cu o experienţă mai mare decât a sa ; toate forţele militare şi poliţieneşti erau subordonate 
generalului Stăvrescu, iar Chirilovici era un ofiţer de jandarmerie experimentat, subordonat 


1. Vezi Ancel, History of the Holocaust : România, cap. 27. 

2. Memoriu al colonelului Chirilovici, chestorul Poliţiei din Iaşi, predat Tribunalului Poporului, 
20 februarie 1945, Arhiva Ministerului de Interne, Dosar 40000, vol. 37, p. 36 (USHMM, 
microfilm 43). 

3. Despre crimele cele mai înfiorătoare ale locotenentului Ghineraru, pe scurt, vezi: Actul de 
acuzare, rechizitoriile şi replica acuzării în procesul primului lot de criminali de război, Editura 
Apărării Patriotice, Bucureşti, 1945, pp. 95-96. De exemplu, obişnuia să lege un tânăr evreu de 
motocicleta lui şi, pentru distracţie, îl târa până acesta îşi dădea sufletul. 

4. Şeful Secţiei a II-a din Marele Cartier General, locotenent-colonel Gheorghe Petrescu, către 
serviciul pretorial al Marelui Cartier General, cu anexarea unui raport secret de informaţie cu 
privire la funcţionarea defectuoasă a colonelului Lupu, 25 iulie 1941, Arhiva Ministerului de 
Interne, Dosar 108233, vol. 29, pp. 51-52 (USHMM, microfilm 48). 

direct Ministerului de Interne!. „Nu aveam autoritatea şi nu dispuneam de forţele necesare 
pentru restabilirea ordineii. ”? 

Lupu a afirmat că răspunderea pentru pogrom revine în primul rând prefectului, „şi 
el nu a dat nici un ordin şi nu a luat nici o măsură pentru a împiedica cele ce s-au 
petrecut”. Răspunderea a revenit, după spusele sale, şi Poliţiei, Chesturii şi Inspectoratului 
Regional al Poliţiei, „care, de asemenea, nu s-au îngrijit de luarea măsurilor”. Nu s-au 
folosit toate forţele mobilizate, în vederea păstrării ordinii. De exemplu, două companii 
de jandarmi au rămas ca rezervă, fiind reţinute chiar în curtea Chesturii?. Lupu a 
observat într-adevăr arestările şi strângerea evreilor în curtea Chesturii, dar nu a intervenit 
pentru a pune capăt respectivelor măsuri, deoarece „aceşti jandarmi aparţineau de Prefectură”. 
În schimb, după spusele sale, nu a avut la dispoziţie suficiente forţe de poliţie şi 
jandarmerie pentru păstrarea ordinii - „Acest rol revenea dlui general Stăvrescu”?. 
Forţele care îi erau subordonate lui Lupu, în calitate de comandant al garnizoanei, s-au 
aflat şi ele la dispoziţia prefectului pentru păstrarea ordinii, „lucru pe care [prefectul] nu 
mi l-a cerut”5. El a adăugat că aceste unităţi „erau la ordinele Prefectului şi nu puteam 
să iau măsuri din proprie iniţiativă”$. După afirmaţiile sale, nimeni nu i-a adresat un 
ordin sau o cerere de a-şi pune în acţiune forţele, „cu toate că m'am găsit pe teren lângă 
toate autorităţile”. Trebuie subliniat că deja în anul 1945, încercând să fugă de răspundere, 
Lupu a reuşit să descrie corect amestecul tuturor autorităţilor din laşi în executarea 
pogromului, trecând sub tăcere numai contribuţia sa : 


Răspunderea crimelor săvârşite o are în primul rând comandantul Diviziei 14, care era obligat 
să ia măsuri de pază şi ordine, întrucât oraşul Iaşi se găsea în zona de război a acestei divizii. 
De asemenea răspunzător este prefectul judeţului, care avea la dispoziţia lui informaţiile 
tuturor autorităţilor şi mai ales la dispoziţia lui Siguranţa, Poliţia şi Legiunea de jandarmi. 
Inspectoratul de jandarmi avea la dispoziţie toate informaţiile şi, de asemeni era în măsură a 
preveni şi a face faţă evenimentelor. De asemenea Chestura de Poliţie, care avea serviciu de 
informaţii, era ţinută să previe şi apoi să ia măsuri pentru a face faţă împrejurărilor”. 


Generalul Stăvrescu a aruncat răspunderea pe comandantul garnizoanei, Lupu. El, 
Stăvrescu, avea alte griji pe front, care îi solicitau întreaga atenţie, şi de aceea „nu 
puteam să am obligaţiuni de comandant de garnizoană”5. Comandantul Corpului 4 
Armată, generalul Sănătescu, a întărit în 1945 afirmaţiile generalului Stăvrescu - pentru 
a apăra renumele Armatei, a susţinut că „menţinerea ordinii era tot în atribuţiunea 


1. Procesul-verbal de la anchetarea lui Dumitru Captaru la Tribunalul militar al Corpului 2 Armată, 
20 mai 1947, ibidem, vol. 51, p. 330b (USHMM, microfilm 44). 

2. Procesul-verbal de la anchetarea lui Dumitru Captaru la Cabinetul pentru anchetarea criminalilor 
de război, Tribunalul din Bucureşti, 10 mai 1948, ibidem, vol. 53, p. 138b. 

3. Procesul-verbal al confruntării dintre generalul Stăvrescu, colonelul Leoveanu şi colonelul Lupu, 
la Tribunalul special pentru judecarea criminalilor de război, 7 iulie 1945, ibidem, vol. 27, p. 10b 
(USHMM, microfilm 47). 

4. Procesul-verbal al confruntării dintre generalul Stăvrescu, colonelul Leoveanu şi colonelul Lupu, 
la Tribunalul Poporului, 7 iulie 1945, ibidem, vol. 24, p. 12 (USHMM, microfilm 47). 

5. Vezi supra, nota 3. 

6. Dare de seamă privind acuzatul Constantin Lupu, prezentată de acuzare Tribunalului Poporului, 

fără dată (1945), ibidem, vol. 29, p. 40 (USHMM, microfilm 48). 

Depoziţia lui Constantin Lupu la Tribunalul Poporului, 8 august 1945, ibidem, vol. 28, p. 12b. 

Vezi supra, nota 3. 

autorităţilor civile, care la acea dată funcționau normal pe întreg teritoriul Moldovei”!. 
În cazul în care ar fi eşuat în misiunea lor, autorităţile civile se puteau adresa autorităţilor 
militare din zonă pentru a le pune la dispoziţie forţe militare ; şi de aici se poate înţelege 
că o asemenea cerere nu a fost înaintată. 

Chestorul Poliţiei, Chirilovici, i-a acuzat pe prefect şi pe generalul Stăvrescu de 
răspundere pentru pogrom : 


[Ei] erau singurii în măsură a dispune scoaterea forţelor în oraş pentru menţinerea ordinii căci 
în acea epocă Iaşiul fiind pe zonă operativă cu comandamente militare... Poliţia fiind redusă 
la un rol minor, fără drept de iniţiativă?. 


De asemenea, el i-a acuzat de pogrom pe poliţiştii străini aduşi la Iaşi, înainte de 
desfăşurarea lor în Basarabia, care au acţionat cu sălbăticie, precum şi, bineînţeles, pe 
legionari. Trebuie remarcat faptul că Chirilovici a fost anchetat mai puţin decât ceilalţi 
răspunzători pentru pogrom, deoarece a murit în închisoare, la 27 iunie 1947, şi nu a 
fost judecat?. Adjunctul său, Leahu, l-a acuzat pe generalul Stăvrescu că nu a luat măsuri 
pentru încetarea pogromului: „Totul depindea numai de puterea dlui general Stăvrescu... 
dat fiind că nu a luat măsurile cuvenite împotriva făptuitorilor de crime şi masacre... 
îl face direct responsabil”. Leahu a acuzat şi celelalte autorităţi din oraş — militare şi 
civile — de neluare de măsuri „pentru a opri arestarea şi masacrarea populaţiei evreieşti”. 
După părerea sa, existau suficiente forţe pentru a stăpâni situaţia : „Dacă s-ar fi luat 
măsuri de concentrare a tuturor forţelor poliţieneşti şi de jandarmerie existente la acea 
dată la Iaşi, s-ar fi putut împiedica acest groaznic masacru”“ — dar, după afirmaţiile lui, 
nu s-au dat ordine în acest sens. Leahu a uitat să remarce că a ştiut de la început despre 
pogrom şi că în ajunul evenimentelor a ordonat poliţiştilor să nu se amestece în tot ce 
Armata urmează să facă, „bine sau rău” (vezi infra, p. 60). 

Comandantul Jandarmeriei din judeţ, colonelul Bădescu - ai cărui jandarmi au primit 
mână liberă să aresteze, să jefuiască, să schingiuiască şi să ucidă -, a afirmat că 
responsabilitatea lui se referea mai mult la situaţia din judeţ, iar comanda directă asupra 
Legiunii mobile o avea maiorul Aristotel Alexandrescu. În consecinţă, „chiar dacă 
jandarmii, ostaşii şi ofiţerii din alte unităţi s-ar fi făcut vinovaţi de nelegiuiri în legătură 
cu evenimentele sângeroase petrecute în oraşul Iaşi... eu nu am cu nimic a răspunde 
despre aceste fapte”. După spusele sale, l-ar fi mustrat chiar pe căpitanul Ştefan 
Mihăilescu din Batalionul 1 Jandarmerie pentru că a maltratat evrei în curtea Chesturii — 
dar, nu se ştie din ce cauză, această mustrare nu a fost înregistrată în dosarul de serviciu 
al ofițerului. De remarcat că Bădescu a sosit în mod special la Chestură înainte de 


1.  Depoziţia generalului Constantin Stăvrescu la Tribunalul special pentru judecarea criminalilor de 
război, 27 august 1945, ibidem, vol. 24, p. 33b (USHMM, microfilm 47). Generalul Sănătescu a 
fost numit prim-ministru la 23 august 1944, după arestarea lui Antonescu de către rege. 

2. Memoriul colonelului Chirilovici despre modul în care s-a comportat în zilele pogromului, prezentat 
Tribunalului militar, fără dată (mai 1947), ibidem, vol. 61, p. 157 (USHMM, microfilm 45). 

3. „Act de acuzare” (vezi supra, p. 37, nota 1), p. 22. Procurorul a anunţat încetarea procedurilor 
juridice împotriva lui Chirilovici, în urma decesului său la 27 iunie 1947. 

4.. Depoziţia adjunctului chestorului Poliţiei din Iaşi, Gheorghe Leahu, la Tribunalul Poporului, 
29 octombrie 1945, Arhiva Ministerului de Interne, Dosar 108233, vol. 26, pp. 54b, 57b, 58b 
(USHMM, microfilm 48). 

5. Depoziţia colonelului Gheorghe Bădescu la Tribunalul Poporului, 21 septembrie 1945, ibidem, 
vol. 27, p. 54b (USHMM, microfilm 48). 

izbucnirea pogromului, a ordonat arestările, a coordonat diversele forţe şi a raportat 
direct Marelui Cartier General. 

Maiorul Alexandrescu, comandantul Legiunii de jandarmi, a aruncat asupra Armatei 
şi Poliţiei răspunderea pentru arestările care au dus la masacrul. 

Colonelul Barozzi, pretorul Armatei a 3-a, care era subordonat generalului Topor, a 
sosit cu ordine clare, dirijând de fapt — împreună cu colonelul Bădescu şi cu trimişii 
Serviciului Special de Informaţii — desfăşurarea pogromului. Dar după spusele lui, nu 
are habar cine a hotărât să-i evacueze pe evrei, iar el n-a văzut vreun soldat care să fi 
jefuit evrei?. Preşedintele Comunităţii evreieşti, Iosef Iacob, care a avertizat înainte de 
pogrom că se pregăteşte ceva împotriva Comunităţii, a subliniat în mărturia depusă: 
„Toate autorităţile cărora le-am arătat îngrijorarea populaţiei evreieşti m-au asigurat că 
nu se va întâmpla nimic. Nu s-a observat însă să se fi luat măsuri de siguranţă în oraş”?. 
Acuzarea în procesul fruntaşilor autorităţilor din Iaşi şi-a expus opinia cu privire la acest 
aspect al fugii de răspundere : 


Reprezentanţii autorităţilor de la acea dată, anchetați azi, declară că nu au ştiut nimic ce se 
petrece, n-au văzut nimic, nu ştiu cine a comis crimele, nu ştiu cine a dat ordine — ca şi când 
ei nici nu ar fi existat acolo*. Din toate actele de instrucţie [adunate] în cauză se stabileşte că, 
atât autorităţile militare cât şi cele civile au participat activ la înfăptuirea lor [a pogromului], 
iar măsurile luate de ei în mod sporadic s-a stabilit că nu aveau alt scop decât a se încerca 
aparent să îndepărteze posibilitatea de a dovedi participarea la masacrus. 


Schemă 


După răsturnarea regimului antonescian, când a început anchetarea celor răspunzători 
pentru pogromul de la Iaşi, a devenit clar faptul că încă înainte de 23 august 1944 a 
existat un complot al tăcerii cu privire la estomparea răspunderii, descoperindu-se o 
încercare coordonată, comună, de a arunca răspunderea pe legionari şi în special pe 
unităţile germane încartiruite atunci la Iaşi, care au participat şi ele la pogrom - dar nu 
ca iniţiatori şi nu ca forţă motrice (vezi infra). Acest complot şi-a găsit expresia în 
clişeele lingvistice pe care acuzaţii le-au folosit, în falsificarea coordonată a realităţii şi 
prin crearea unei realităţi contrafăcute a evenimentelor. 

Rapoartele în timp real, care au fost cunoscute doar parţial până acum, nu lasă nici 
o îndoială cu privire la identitatea celor responsabili. Secţia a II-a a Marelui Stat-Major 


1. Depoziţia locotenent-colonelului Aristotel Alexandrescu la Tribunalul Poporului, 29 iulie 1945, 
ibidem, vol. 24, p. 35 (USHMM, microfilm 47). 

2. Depoziţia generalului Gheorghe Barozzi la Tribunalul special pentru judecarea criminalilor de 
război, 18 aprilie 1945, ibidem, vol. 27, pp. 26b, 34b (USHMM, microfilm 48). 

3. Mărturia lui Iosef Iacob la şedinţa Tribunalului, 15 iunie 1948, ibidem, vol. 1, partea a II-a, p. 448 
(USHMM, microfilm 47). 

4. Ciornă a actului de acuzare pregătit la Tribunalul Poporului, aproximativ în anul 1946, ibidem, 
vol. 26, p. 10. 

5. „Act de acuzare” (vezi supra, p. 37, nota 1), p. 19. 

i-a amintit, întâmplător, pe cei răspunzători încă de la mijlocul lui iulie 1941 : „Autoritățile 
[româneşti] au luat măsurile cunoscute” în zilele de 28 şi 29 iunie, „când au avut loc 
incidentele provocate de iudeo-comunişti”!. Iar şeful Siguranţei din judeţul Iaşi a 
comunicat, după cum am arătat, la 29 iunie, în ziua pogromului, că arestările şi masacrul 
se fac la ordinul generalului Stăvrescu şi cu participarea Armatei române, Armatei 
germane, Poliţiei şi Jandarmeriei, şi sub supravegherea pretorului-şef al Armatei şi 
Inspectoratului Regional de jandarmi. Germanii nu au fost amintiţi atunci ca iniţiatori ai 
pogromului sau ca răspunzători pentru el. 


1. Vezi supra, p. 42, nota 4. 


Capitolul 2 


Pregătirile pe teren pentru pogrom 


Ultimul cetăţean [creştin] din Iaşi ştia că ceva se pregăteşte contra populaţiei evreieşti. Nimănui 
nu-i era cunoscut că populaţia evreiască va trece prin cea mai grea încercare ce a cunoscut-o 
istoria vreodată. 


Aşa a notat, în 1946, Dumitru Săracu, acuzatorul în procesul lui Antonescu şi al 
guvernului său, într-o variantă prealabilă a actului de acuzare, care a suferit multe 
modificări până în iunie 1948 (în conformitate cu schimbările în atitudinea oficială faţă 
de răspunderea şi răspunzătorii pentru pogrom). Intelectualii din Comunitatea evreiască 
din laşi au adunat imediat după pogrom mărturii, în încercarea de a păstra în memoria 
poporului evreu grozăviile petrecute. Despre complotul tăcerii al românilor din oraş în 
legătură cu pregătirea pogromului s-a spus : „Toţi locuitorii creştini, indiferent de clasa 
socială sau gradul de cultură, cu câteva excepţii bineînţeles, au fost pregătiţi sufleteşte 
pentru acest masacru”?. 

Primul semn cu privire la ceea ce urma să se petreacă s-a întâmplat în noaptea de 
7/8 iunie, când autorităţile au arestat „suspecţi” de activitate politică subversivă : „Echipe 
de poliţişti i-au arestat în case, le-au permis să ia cu ei haine şi bani, şi i-au transportat 
la Chestură, în centrul oraşului. Suspecţii erau în special intelectuali «periculoşi», cum 
a fost avocatul Jean Hefter, avocatul Schreiber şi adjunctul preşedintelui Comunităţii, 
Cristian”?. Au fost aduşi la Chestură şi suspecți din târgurile apropiate : 


Sala de jos a Chesturii era plină de evrei. De evrei aduşi din oraşele apropiate, de cei din Iaşi 
şi de familiile noastre îngrozite venite să-şi ia rămas-bun de la noi... In drum [spre lagărul] de 


1. Ciornă pentru actul de acuzare pregătită la Tribunalul Poporului aproximativ în anul 1946, Arhiva 
Ministerului de Interne, Dosar 108233, vol. 28, p. 3 (USHMM, microfilm 48) (în continuare: 
„Ciorna actului de acuzare”). 

2. „Un rezumat al masacrului din 29 iunie 1941, după mărturii, pe cartiere şi pe zile premergătoare 
şi pregătitoare ale pogromului”, jurnal fără semnătură pregătit de intelectualii Comunităţii din Iaşi 
şi înaintat, la sfârşitul anului 1944, Poliţiei din Iaşi, care a deschis o anchetă. După câte se ştie, 
jurnalul nu a fost folosit. Vezi ibidem, vol. 41, p. 354 (USHMM, microfilm 47) (în continuare : 
„Rezumatul masacrului”). 

3. Depoziţia lui Benu Beer la Tribunalul Poporului, 16 iulie 1945, ibidem, vol. 37 (USHMM, 
microfilm 43). 

la Târgu-Jiu, trenul se mai lungise cu alte vagoane, ataşate prin staţiile de trecere, cu un vagon 
la Bârlad cu evrei [suspecți] din Huşi şi Vaslui ; la Mărăşeşti cu evrei din oraşele de dincolo 
de Siret. La Târgu-Jiu... am fost luaţi în primire, înregistraţi şi repartizaţi după clasificarea 
Siguranţei pe grupe!. 


După câteva zile s-a constatat că evreii „suspecţi”, care au fost închişi în lagăr după 
liste pregătite de Secţia a II-a, au fost cei mai norocoşi, deoarece toţi au supravieţuit. Al 
doilea val de arestări s-a petrecut în ajunul izbucnirii războiului împotriva Uniunii 
Sovietice. De data asta, după afirmaţiile inspectorului adjunct al Siguranţei, în afară de 
„elementele comuniste” au fost arestaţi şi „legionari suspecţi”?. Cele două „elemente 
suspecte” — legionari şi evrei — au fost închise împreună la Târgu-Jiu. Iniţiativa arestării 
evreilor „suspecţi” a aparţinut Biroului Statistic al Marelui Stat-Major din Iaşi, iar 
execuţia — Poliţiei în oraşe şi Jandarmeriei în sate şi târguri. 

Şeful Biroului Statistic din Iaşi, colonelul Palade, şi-a amintit în anul 1945 de ce au 
fost arestaţi şi închişi doi avocaţi evrei, dintre cei mai importanţi activişti ai Comunităţii, 
care nu erau comunişti: „Nu puteam să avem siguranţa în ei că vor păzi liniştea în 
spatele frontului în timp de război”. 

Reprezentantul Marelui Stat-Major din Iaşi a fost informat că în casa lui Hefter se 
întrunesc tot felul de evrei, inclusiv cumnatul său Schreiber, şi „notează cele auzite la 
posturi de radio interzise” şi „adună bani pe care-i trimit în direcţii necunoscute” 
ş.a.m.d.* Secţia a II-a a cerut Siguranţei să verifice informaţia asupra lor — şi întrucât 
suspiciunile au fost confirmate, ei au fost arestaţi şi închişi. Astfel au fost arestaţi zeci de 
fruntaşi ai populaţiei evreieşti din laşi şi închişi la Târgu-Jiu. În general, întrunirile 
amintite mai sus aveau legătură cu activitatea Comunităţii, de strângere de contribuţii 
băneşti şi acţiuni de asistenţă. 

O dată cu izbucnirea operaţiunilor militare, la 22 iunie, pe toate străzile centrale din 
oraş au fost lipite afişe de toate mărimile şi de toate culorile, pe ziduri, pe garduri, pe 
stâlpi de electricitate, în vagoanele tramvaielor, în gări şi chiar în vagoane de trenuri, şi 
în special pe zidurile instituţiilor de stat, care „îi înfăţişează pe evrei ca vinovaţi de 
provocarea războiului şi cuprind îndemnuri la ură şi incitare la pogrom”*. Erau afişe şi 
broşuri trimise din timp, prin curieri speciali, de Marele Stat-Major din Bucureşti. S-a 
dovedit că materialul incitant nu a fost confiscat şi a fost folosit la momentul oportun. 

Unul dintre fruntaşii Comunităţii, Leon Haimovici, a descris disperarea profundă 
resimţită de evreii din oraş, fără a cunoaşte exact ceea ce se pregăteşte împotriva lor : 
„Simţeam că ceva pluteşte în aer. Trăiam cu frica continuă de a fi arestaţi, nu ieşeam din 
adăposturi, stam, dormeam şi mâncam acolo”5. Pe străzile oraşului au început să apară 
soldaţi români în drum spre front, iar la 23 iunie au fost văzuţi întâiaşi dată soldaţi 


1. S.C. Cristian, Patru ani de urgie, notele unui evreu din România, Bucureşti [1945], pp. 48-49. 
Cristian mai remarca faptul că soţia (româncă) a ziaristului evreu Tacsier s-a sinucis din cauza 
hărţuielilor Siguranţei, la patru zile după arestarea soţului ei, după care s-a sinucis şi sora ei 
(ibidem. p. 48). 

2. Depoziţia lui Matei Cosma, adjunctul inspectorului Sigurantei, 15 februarie 1946, Arhiva Ministerului 
de Interne, Dosar 108233, vol. 26, p. 73b (USHMM, microfilm 48). 

3. Memoriu al colonelului Ion Palade, prezentat Tribunalului Poporului, 7 noiembrie 1945, ibidem, 

vol. 27, p. 120b. 

Cartea Neagră II, p. 21. 

Declarația lui Leon Haimovici, din conducerea Comunității, aprilie 1945, Arhiva Ministerului de 

Interne, Dosar 108233, vol. 30, p. 15. 

germani. Avioanele sovietice au bombardat oraşul, pentru prima oară, la 24 iunie, 
dar fără a provoca pagube serioase. Câteva bombe au căzut în jurul gării şi în sectorul 
unde, cu o jumătate de an înainte, îşi avea sediul conducerea Mişcării legionare. Pentru 
prima oară s-au răspândit zvonuri că evreii semnalizează avioanelor sovietice pentru a 
ajuta la localizarea obiectivelor bombardamentului. La 25 iunie, în oraş s-a instaurat o 
linişte apăsătoare. În urma zvonurilor şi a schimbării evidente a atitudinilor românilor 
faţă de vecinii lor evrei, mulţi au început să se pregătească de o catastrofă, fără să ştie 
care va fi natura ei: „Din prudenţă şi anumită prevedere facem valize şi strângem 
lucrurile de preţ”!. Mulţi au înzestrat adăposturile cu alimente şi pături, cercetând chiar 
posibilitatea de a fugi la nevoie din adăposturi. În prezent se ştie că zvonurile privind o 
aşa-zisă colaborare între evrei şi inamic au fost răspândite în urma unui avertisment pe 
care Marele Stat-Major l-a transmis la 25 iunie, în numele lui Antonescu, cum că 
populaţia evreiască lucrează cu inamicul pentru a lovi Armata română. La 26 iunie, 
oraşul a fost bombardat a doua oară, însă de data asta pagubele au fost grele - printre 
altele, au fost atinse Comandamentul Diviziei 14, centrala telefonică şi un spital. Pagubele 
şi pierderile de vieţi omeneşti provocate evreilor au fost dintre cele mai grele: 38 de 
morţi şi peste o sută de case distruse în suburbiile oraşului, unde locuiau evrei săraci?, 
Imediat după al doilea bombardament, a început un val de arestări printre evrei sub 
diferite pretexte, după buna tradiţia românească, ce stabilea apriori că evreul este vinovat 
de colaborare cu duşmanul — cu orice duşman al naţiunii române: germanii în primul 
război mondial, ruşii în al doilea: 


Erau arestaţi oameni [evrei] care-şi ştergeau faţa de transpiraţie sub cuvânt că fac semne la 
avioanele sovietice, deşi acestea nu erau în aer. [A fost] arestată o familie întreagă care scosese 
în curte la aer o plapumă [de culoare] roşie. În acelaşi timp, premilitarii [evrei] au fost duşi la 
cimitirul evreiesc şi puşi să sape gropi foarte mari’. 


La 26 iunie s-a intensificat brusc instigarea antisemită în presa locală, transformându-se 
de fapt în instigare la pogrom. În paralel a crescut numărul de denunţuri şi de comunicări 
ale unor români către cicumscripţiile de poliţie şi Chestură privind semnalizări pentru 
avioanele duşmane, ascunderea de agenţi paraşutişti, întruniri suspecte ş.a.m.d., efectuate, 
chipurile, de către evrei. Printre zvonurile răspândite a fost şi acela care afirma că cei 
care au pilotat bombardierele sovietice erau evrei locuitori ai oraşului care, în vara anului 
1940, au fugit în Basarabia, de unde precizia atingerii obiectivelor‘. 

Acest zvon, care a fost răspândit şi în rândurile militarilor din Iaşi şi din împrejurimi, 
a căpătat o confirmare în scris la 29 iunie, de la Comandamentul Diviziei 14 (care era 
încartiruită în oraş), şi, a doua zi, de la însuşi şeful Marelui Stat-Major. Comandamentul 
diviziei a trimis o telegramă ministrului de Interne, anunţându-l că au fost doborâte 40 


1. Jurnalul farmacistului Hirsch Zielle (22 iunie — 29 iunie 1941), ibidem, vol. 37, p. 24 (USHMM, 
microfilm 43). 

2. Depoziţia vicepreşedintelui Comunităţii, Avram Hahamu, la Tribunalul Poporului, 2 martie 1945, 
Cartea Neagră II, p. 66. 

3. Declaraţia lui Nathan Goldstein din Iaşi la Tribunalul special pentru judecarea criminalilor de război, 
august 1945, Arhiva Ministerului de Interne, Dosar 108233, vol. 31, partea I, p. 62 (USHMM, 
microfilm 41). 

4. Declaraţia lui Otto Schechter din Iaşi la Tribunalul special pentru judecarea criminalilor de război, 
14 aprilie 1945, ibidem, vol. 36, p. 8. 

de avioane sovietice şi că printre cei patru aviatori care s-au paraşutat, au fost arestaţi şi 
internaţi la spital se află un brutar din Iaşi şi o studentă la Universitatea locală. 

„Întrucât nu toţi aviatorii care s-au paraşutat au fost prinşi şi întrucât se mai află şi alţi 
aviatori care s-au putut salva şi care au la fel legături cu suspecţii iudeo-comunişti din Iaşi, 
în încercarea de a teroriza populaţia românească, au deschis foc în noaptea de 28/29 iunie, 
foc neconcentrat care a provocat doar trei victime”! — în aceeaşi noapte a început pogromul. 

Şeful statului-major al Armatei române, generalul Ioaniţiu, a transmis Comandamentului 
Armatei a 4-a (de acolo, comunicatul a fost transmis Inspectoratului Regional de Poliţie 
Iaşi) că „sovietele urmăresc pe toate căile să producă acte de sabotaj, de dezordini şi de 
agresiuni în spatele frontului. În acest scop lansează din avion cu paraşuta spioni şi 
agenţi terorişti armaţi. Au fost până acum descoperiţi la Iaşi un brutar şi o studentă 
originari din acest oraş, fugiţi în Rusia şi readuşi în ţară cu avioanele sovietice”?. În 
continuare, şeful statului-major a ordonat, în numele generalului Antonescu, să adune şi 
să aresteze toţi evreii din Iaşi şi să aleagă ostateci dintre ei. 

Zvonul, deci, nu era fructul imaginaţiei, ci a fost prezentat ca fapt, fiind chiar 
demonstrat: un brutar evreu a fost îmbrăcat în uniforma Armatei sovietice, a fost 
împuşcat şi fotografiat în ajunul începerii pogromului. „leşind la Piaţa Halei”, a relatat 
un evreu la Tribunalul Poporului în anul 1945, „am văzut un brutar evreu îmbrăcat în 
haine ruseşti mort”. „Dovezi” de felul acesta şi altele au fost înscenate de agenţi ai 
Serviciului Special de Informaţii, au fost fotografiate de către fratele lui Eugen Cristescu, 
iar fotografiile au fost frumos aranjate, cu explicaţii, într-un album care a fost trimis, 
prin curier lui Mihai Antonescu. După război a devenit clar faptul că nici un „brutar” 
evreu sau vreo studentă n-au fost paraşutaţi în Iaşi sau prin împrejurimi pentru a-i instiga 
pe evrei împotriva autorităţilor. 

Prefectul judeţului Iaşi, colonelul Dumitru Captaru - care, dintre cei cu funcţii 
importante, a fost probabil ultimul care a aflat despre secretul iniţierii pogromului —, a 
accentuat, în mai 1946, ceea ce a definit drept „factorul psihologic” al situaţiei din oraş. 
După părerea sa, situaţia din Iaşi era diferită de situaţia din celelalte oraşe din România. 
Oraşul se afla în apropierea frontului, artileria cu bătaie lungă trăgea de la marginea sa, 
avioanele sovietice l-au bombardat de câteva ori, dar mai existau şi alţi factori: „Parte 
din populaţia oraşului, victima unei educaţii cuziste şi legionare, mişcări pornite de la 
Iaşi, şi cu o numeroasă populaţie evreiască, Iaşiul era dominat de psihoza spionilor în 
privinţa semnalizărilor ce s-ar face de evrei inamicului şi de părerea că populaţia 
evreiască este un element suspect”f. 

Psihoza nu s-a născut din nimic. Ea a fost rezultatul planificării Secţiei a II-a şi a 
Eşalonului SSI, fiind explicată la momentul oportun Comandamentului Diviziei 14 şi, 
după câte se pare, în continuare şefilor Poliţiei şi Jandarmeriei. Ea a fost pregătită cu 


1. Copie autorizată a telegramei Comandamentului Diviziei 14 din Iaşi către ministrul de Interne la 

Bucureşti, 29 iunie 1941, Arhiva Ministerului de Interne, Dosar 40010, vol. 89 (USHMM, 

microfilm 35). 

Armata a 4-a către Inspectoratul Regional de Poliţie Iaşi, 30 iunie 1941, ibidem, p. 384. 

Depoziţia lui Herşcu Waldman dată acuzatorului public la Tribunalul Poporului din Bucureşti, 28 iunie 

1945, Arhiva Ministerului de Interne, Dosar 108233, vol. 33, p. 377 (USHMM, microfilm 41). 

Trebuie subliniat faptul că în anul 1945 Waldman nu a cunoscut comunicatul şefului statului-major 

al Armatei române din anul 1941 cu privire la brutar şi studentă. 

4. Memoriul lui Dumitru Captaru către procurorul general al Tribunalului militar de apel (mai 1946), 
ibidem, vol. 36, p. 46 (USHMM, microfilm 43). 

meticulozitate, astfel încât tranziţia de la zvonuri la acțiuni să fie rapidă şi mortală. Un 
ofiţer în rezervă de la Jandarmerie, care a salvat de la moarte o fetiţă evreică, şi-a 
exprimat stupoarea privind psihoza de masă care a cuprins toate cercurile publicului 
românesc: „Ceea ce m'a uimit e că de această părere - «jidanii din laşi ar fi avut 
legătură cu aviația rusească» - nu erau numai mahalagiii şi soldaţii de la unităţi, dar şi 
ofiţeri şi intelectuali” !. El a încercat să-şi exprime rezerva faţă de aceste acuzaţii colective 
în faţa camarazilor de unitate, dar a constatat că aceştia „pun la îndoială simţămintele 
mele româneşti” — aşa încât s-a abținut să mai amintească subiectul. 

După cum am arătat, ordinul special al Siguranţei trimis la 27 iunie 1941 Comanda- 
mentului Poliţiei din Iaşi îi transformase pe toţi evreii din Iaşi în rebeli potenţiali care se 
înarmează în secret. Poliţia oraşului a primit ordin să efectueze percheziţii amănunțite la 
locuinţele evreilor, ceea ce transforma casele şi toată averea lor în bunuri fără stăpân. 
Dar asta nu era totul. 

În paralel cu fabricarea dovezilor despre aviatori şi paraşutişti sovietici ajutaţi de 
iudeo-comunişti şi cu „psihoza semnalizărilor”, care şi ea a fost rezultatul iniţiativei 
planificatorilor pogromului, la 27 iunie 1941, comandantul militar al oraşului, colonelul 
Lupu, a primit ordin să pregătească evacuarea tuturor celor 45.000 de evrei din Iaşi în 
lagărul din Târgu-Jiu, lucru imposibil de executat într-un timp scurt în vremuri normale, 
cu atât mai mult într-o perioadă de operaţiuni militare. După cum am arătat înainte, 
printr-o convorbire telefonică, Antonescu a permis executarea oricărui evreu suspect, 
inclusiv femei. 

La 26 iunie, concomitent cu amenințările proferate de comandantul Diviziei 14, 
generalul Stăvrescu, într-un ziar local, soldaţi români, în majoritate beţi, au început să 
violeze casele evreilor din suburbiile învecinate cu cantonamentele lor, cu scopul de a-i 
jefui şi maltrata. Un sergent din Regimentul 13 Dorobanţi, Mircea Manoliu (cunoscut ca 
legionar sau simpatizant al mişcării), fiind postat la Comandamentul regimentului din 
suburbia Copou, a hotărât din proprie iniţiativă să ucidă trei evrei arestaţi sub acuzaţia 
falsă de „semnalizare” în sprijinul avioanelor sovietice. Un ofiţer din regiment i-a 
eliberat, iar Manoliu a primit ordin să-i însoţească la casele lor; însă pe drum a tras în 
ei, a omorât doi, iar pe al treilea l-a rănit grav?. A doua zi, Manoliu şi încă un soldat au 
ucis şase evrei care fuseseră arestaţi sub aceeaşi „acuzaţie”. 

Istoricul Carp a considerat că asasinatele comise de Manoliu au fost scânteia care a 
dezlănţuit pogromul de la Iaşi”. După părerea noastră, focurile care au inaugurat 
pogromul de la Iaşi s-au aprins în alt loc, lângă târgul Sculeni, în apropiere de Iaşi : 
acolo, soldaţi români au ucis peste 400 de evrei, îngropându-i în parte într-o groapă 
comună, pe care victimele au fost obligate să şi-o sape, după o noapte îngrozitoare, în 
care le-au maltratat pe tinerele evreice (vezi infra, p. 346). „Iniţiativa” sergentului 
legionar, care a ucis opt evrei şi a rănit unul în mod grav, a atras o atenţie deosebită la 
procesul criminalilor de la Iaşi şi în studiile scrise după război. Atunci s-a depus un efort 
intenţionat de a-i indica pe legionarii din Garda de Fier, soldaţi sau civili, drept principalii 
vinovaţi de pogrom. Chiar şi Antonescu l-a pomenit pe sergentul Manoliu în procesul 


1. Memoriul avocatului Richard Filipescu către acuzatorul public la Tribunalul Poporului, 1945, 
Cartea Neagră II, nr. 38, p. 95. 

2. Mărturia supravieţuitorului Herşcu Volf în faţa procurorului Înaltului tribunal de apel, 2 ianuarie 
1948, ibidem, nr. 19, p. 68. 

3. Ibidem, p. 25. 

său, ca şi cum acesta ar fi provocat pogromul. Antonescu a pretins că n-a ştiut cine a fost 
vinovat de izbucnirea pogromului : „N-am aflat decât de un singur legionar, pe care l-am 
dat în judecată dar a fost achitat. L-am dat a doua oară în judecată şi m-am interesat ce 
s-a făcut cu el. Mi s-a răspuns că a fost trimis pe front şi că a murit”!. Manoliu nu a fost 
condamnat, chiar a primit „Bărbăţie şi credinţă” pentru faptele sale (vezi infra, p. 471), 
şi nu a murit pe front. În concluzie, ca de obicei, Conducătorul a minţit la procesul său 
în legătură cu deciziile pe care le-a luat cu privire la evrei. 


Semne prevestitoare de rele 


Pretextul oficial pentru izbucnirea pogromului — violări de domicilii, arestări, ucideri 
pe loc şi concentrări la Chestură - l-au constituit acuzaţiile false că evreii ar semnaliza 
avioanelor sovietice pentru a le uşura bombardarea eficientă a obiectivelor şi că ar fi 
deschis foc asupra soldaţilor români şi germani care mărşăluiau pe străzile oraşului în 
drum spre front. . 

Dar aceste acuzaţii au fost precedate de semne prevestitoare de rele cu privire la pre- 
gătirile pentru pogrom, pe care evreii n-au ştiut cum să le interpreteze, în afară de senzaţia 
generală a iminenţei unei catastrofe. La crearea acestei atmosfere au contribuit presa (vezi 
infra, p. 54) şi autorităţile locale. Unul dintre fruntaşii Comunităţii a descris astfel acuzaţiile : 


Cu siguranţă că evreii fac semne cu lămpile de buzunar [avioanelor sovietice], cu felul cum 
aşezi rufele la uscat. Evreii au intrat în panică. Toate lămpile de buzunar trebuiesc depuse 
imediat la Comunitate. Aşternuturile nu se mai pun la aerisit. Rufele nu se mai pun la uscat în 
curte, pe frânghie. Evreii nu mai ies din oraş decât numai acei cu prăvălii. Stau tot timpul pe 
la porţi şi parcă aşteptau ceva. Plutea ceva în aer... De vineri 27 iunie 1941, prin regiunea pe 
unde locuiau încep împuşcături izolate... Vineri seara, la o alarmă întreb pe nişte sergenţi de 
stradă pentru ce se trage. Ni se răspunde : „Jidanii trag în armată”. Sâmbătă, 28 iunie, apar pe 
ziduri un fel de afişe - manifeste tipărite, care începeau: „Români! cu fiecare jidan ucis, 
ucideţi un bolşevic. A sosit momentul răzbunării... "2. 


Atmosfera de pericol care plutea în aer s-a agravat foarte mult în ultimele trei zile 
premergătoare pogromului, aproximativ de la 26 iunie. Au contribuit la aceasta două 
fenomene : părăsirea oraşului de către români, în special din rândurile intelectualităţii, 
şi avertismente confuze despre un dezastru apropiat, făcute de prieteni sau cunoscuţi 
români. Unul dintre avocaţii Comunităţii, Leon Reicher, a remarcat că numeroşi profesori 
de la Universitatea locală, magistrați şi avocaţi au părăsit oraşul înainte de masacru. 
După părerea lui, ei „au ştiut încă înainte despre viitorul masacru”. Intelectuali ai 
Comunităţii, primii care au strâns informaţii despre pogrom după august 1944, au 
subliniat că fuga din oraş sau de pe străzile pe care locuiau în special evrei s-a intensificat 
la 28 iunie: „Mulţi civili creştini care au avut cunoştinţă de acest pogrom şi-au părăsit 


casele mergând la rude în alte străzi, pentru a nu fi martori la odioasele asasinate”?. 


Procesul Marei Trădări Naţionale, Bucureşti, 1946, p. 65. 
Depoziţia martorului Benu Beer la Tribunalul Poporului, 16 iulie 1945, Arhiva Ministerului de 
Interne, Dosar 108233, vol. 27, p. 16b (USHMM, microfilm 43). 
3. „Rezumatul masacrului” (vezi supra, p. 47, nota 2), p. 325. 

„Fuga privilegiaţilor”, cum au denumit fenomenul autorii „Rezumatului”, a inclus şi 
medici, şi pe aproape toţi şefii serviciului administrativ. de stat, funcţionari superiori ş.a. 
Ei au mai remarcat că până şi Mitropolia Bisericii Ortodoxe din Iaşi ştia data pogromului, 
întrucât, începând de vineri seara, 28 iunie, evreul Cuperman, maestru-legător de cărţi 
rare, a fost reţinut la Mitropolie. Şi viaţa unui fotograf evreu al Poliţiei a fost salvată în 
mod asemănător: „În ziua de 28 iunie, seara, dl comisar Pricop mi-a spus că în ziua de 
29 iunie să nu ies din casă şi să stau ascuns fără să-mi spună pentru ce”. 

Avertismentele cu privire la dezastru au venit din direcţii diferite, în special din 
partea unor militari români, de două feluri: ofiţeri din Armată care au fost încartiruiţi 
la evrei, după obiceiul care exista atunci de a încartirui ofiţeri în casele cetăţenilor, şi 
soldaţi simpli, care i-au avertizat pe amicii lor evrei. Cu două-trei zile înainte de 
pogrom, mulţi ofiţeri şi-au părăsit dintr-o dată camerele din locuinţele evreilor, fără nici 
o explicaţie. Astfel, locotenent-colonelul Niculescu-Coca şi-a părăsit locuinţa rapid, cu 
o zi înainte de pogrom, „fără ca să-şi strângă bagajul, iar ordonanța, care era adventist 
(membru într-o sectă creştină care respectă câteva obiceiuri religioase evreieşti, cum ar 
fi sâmbăta şi interzicerea de a consuma carnea de porc, neexistând aproape antisemiti 
printre ei), ne-a spus că la Regiment, un ofiţer ar fi ţinut un discurs în care spunea că | 
evreii vor fi distruşi”?. Mulţi creştini au venit la prietenii lor evrei şi i-au sfătuit să 
părăsească Iaşiul, fără să le spună motivul. Un caz ieşit din comun a fost acela al unui 
soldat român din Regimentul 13 Infanterie care, cu o zi înainte de pogrom, l-a sfătuit pe 
prietenul său evreu, cu care servise cândva în acelaşi regiment, să stea ascuns „pentru că 
vor fi ucişi evrei”. O întreagă familie de evrei - familia Schwartz — a fost salvată în urma 
unui avertisment primit de la doi studenţi români, la 28 iunie, care i-au sfătuit să se 
ascundă, deoarece „se pregăteşte un pogrom împotriva populaţiei evreieşti”. Familia a 
hotărât să se ascundă în prăvălia ei, care se afla într-un cartier creştin, salvându-se astfel 
de la moarte. Consulul italian la Iaşi, De Sotto, care a fost găzduit în casa spațioasă a 
unui cunoscut avocat evreu, Altein, a fost invitat la prânz la familia evreiască, cu două 
zile înainte de pogrom, după care a părăsit imediat locuinţa fără să spună din ce motiv, 
cu toate că ştia cu certitudine ce urmează să se întâmples. 

Printre cei care au avertizat despre ceea ce li se pregătea evreilor s-a numărat şi 
căpitanul Darie, comandantul companiei de poliţie militară a Diviziei 14. Inginerul 
evreu la care fusese încartiruit ofiţerul a declarat acest lucru în faţa Tribunalului : 


Cu trei zile înainte de 29 iunie, căpitanul Darie din jandarmi, care era cartiruit la noi mi-a spus 
că toţi bărbaţii evrei să plece din Iaşi. Am insistat să ne spună cauza. Mi-a spus că nu poate 
să ne spună şi nu ştie nici el amănunte. În ziua de 29 iunie acest căpitan tria evrei la Chestură 
şi unora le da bilete [adeverinţe] „liber”, iar mie mi-a dat chiar o gardă [spre casă]. 


1. Depoziţia martorului Osias Pavlovici la Tribunalul militar din Bucureşti, 14 mai 1947, Arhiva 
Ministerului de Interne, Dosar 108233, vol. 69, p. 214 (USHMM, microfilm 45). 

2. Depoziţia martorei Silvia Plăieşu la Tribunalul special pentru judecarea criminalilor de război, 
24 martie 1945, ibidem, vol. 3, p. 63 (USHMM, microfilm 43). 

3. „Rezumatul masacrului” (vezi supra, p. 47, nota 2), p. 348. 

4. Depoziţia martorului Jack Schwartz la Tribunalul Poporului din Bucureşti, 20 noiembrie 1945, 

Arhiva Ministerului de Interne, Dosar 108233, vol. 44, pp. 556-556b (USHMM, microfilm 43). 

„Raportul Braunstein” (vezi supra, p. 26, nota 3), Ancel, Documents, VI, nr. 3, p. 38. 

Depoziţia martorului Theobald Schneier (inginer) la Tribunalul din Bucureşti, 17 iunie 1948, 

ibidem, p. 521. Despre declaraţia altui avocat cuzist, vezi Ancel, „The Jassy Syndrome”, II, p. 35. 


Nu 

Se cunosc cazuri de evrei care nu au luat în seamă avertismentele cunoştinţelor lor 
români, şi au plătit din această cauză cu viaţa. Familia Schneier a fost avertizată de un 
ofiţer român care a locuit la ei ca bărbaţii să plece de acasă pentru câteva zile : „Nimeni 
nu l-a luat în serios, ca peste câteva zile trei bărbaţi să fie pierduţi pentru totdeauna”!. 

Un alt semn prevestitor de rele l-a constituit mobilizarea unor tineri evrei la Primărie 
cu o săptămână înainte de pogrom, pentru a săpa gropi foarte mari în cimitirul evreiesc?. 
Comunitatea a primit ordin să pregătească gropi mari „pentru îngroparea victimelor 
bombardamentelor aeriene”?. Pregătirea gropilor comune a început la 20 iunie 1941, din 
ordinul Primăriei. Iniţial, Comunitatea a primit dispoziţie să sape două gropi cu o 
lungime de treizeci de metri, lăţimea de doi metri şi adâncimea de doi metri - respon- 
sabilul evreu cu săpatul a declarat că săpăturile au continuat până în 26 iunie 19414. Mai 
târziu s-a săpat încă o groapă. Unul dintre tinerii evrei care au fost luaţi la săparea 
gropilor a fost împuşcat în ziua pogromului şi aruncat în una din gropi’. 

Presa locală a intensificat în mod brusc atacurile împotriva evreilor. La Iaşi apăreau 
două ziare locale, Prutul şi Moldova. În legătură cu influenţa presei locale şi a celei 
centrale naţionale din Bucureşti, Tribunalul a stabilit că „la executarea propriu-zisă a 
pogromului au participat activ gardieni publici, soldaţi, jandarmi, agenţi polițienești şi 
elemente fasciste recrutate din populaţia oraşului Iaşi. Toți aceştia au fost investigaţi de 
propaganda fascistă a regimului antonescian, care i-a transformat în bestii”S. Proprietarul 
ziarului Moldova, Atanase Gheorghiu, a susţinut după război că ziarul a fost pentru el o 
afacere şi că „eu nu am nici o legătură cu articolele care au apărut în ziar”. Într-un 
memoriu lung şi argumentat pe care l-a scris în închisoare, Gheorghiu a explicat 
Tribunalului că antisemitismul răspândit de ziarul său a constituit doar o picătură în 
comparaţie cu atacurile zilnice împotriva evreilor care au apărut în ziarele din Bucureşti : 


Cine a creat atmosfera fascistă şi antisemită în ţara noastră ? Un singur ziar dintr-un oraş de 
provincie, ori cele peste două mii de ziare şi reviste care apăreau în epoca antonesciană în România 
şi al căror tiraj era imens... [În afară de aceasta] pare că se uita că la Iaşi, antisemitismul era 
endemic cu decenii înainte de apariţia ziarului Moldova şi că aici, cu mult înainte a activat o presă 
fie cuzistă, fie legionară... Eu nu am scris nici un rând în coloanele ziarului [meu] Moldova şi 
port ca editor vina pe care o are şi zeţarul care a tipărit ziarul, ori vânzătorul care l-a vândut”. 


1. Memoriul avocatului Carol Grossman către Tribunalul Poporului, fără dată (octombrie 1945), 
Arhiva Ministerului de Interne, Dosar 108233, vol. 24, pp. 157-158. 

2. Declaraţia lui Nathan Goldstein din Iaşi la Tribunalul special pentru judecarea criminalilor de 
război, fără dată (august 1945), ibidem, vol. 31, partea I, p. 62 (USHMM, microfilm 41). 

3. „Raportul Braunstein” (vezi supra, p. 26, nota 3), p. 43. 

4. Rezumat al mărturiei lui Nery Staerman, dintr-o dare de seamă privind mărturiile, criminalii şi faptele 
lor în pogromul de la Iaşi pregătită la sfârşitul anului 1944 de către Poliţia din Iaşi şi „Apărarea 
patriotică” (organizaţie a Partidului Comunist Român), Arhiva Ministerului de Interne, Dosar 108233, 
vol. 40, p. 129b. 

5. Declaraţia lui Otto Schechter din 14 aprilie 1945, predată la Tribunalul Poporului, ibidem, vol. 36, 
p. 8 (USHMM, microfilm 43). 

6. Cuvântul acuzării în şedinţa Tribunalului din Bucureşti la procesul criminalilor de război din Iaşi, 
22 iunie 1948, Stenograma şedinţei, p. 8, ibidem, vol. 1, partea I, p. 443b (USHMM, microfilm 47). 

7. Memoriul proprietarului ziarului Moldova, Atanase Gheorghiu, prezentat Procuraturii Generale 
din Ministerul Justiţiei, fără dată (ianuarie 1948), ibidem, p. 303. Vezi memoriul în întregime la 
pp. 309-311 (USHMM, microfilm 47). Gheorghiu a anexat la memoriu depoziţia unui muncitor 
tipograf evreu, care a mărturisit în favoarea lui. Muncitorul a spus că proprietarul ziarului s-a 
comportat „într-un mod mai mult decât omenesc”, şi că Gheorghiu personal nu a scris articole, ci 
era „pur şi simplu doar proprietarul ziarului” — Mărturia lui Haim Waisman la Biroul de anchetare 
a criminalilor de război de la Procuratura Generală din Bucureşti, 8 ianuarie 1948, ibidem, p. 318. 

În plus, a remarcat Gheorghiu, el era democrat şi umanist, a angajat evrei la ziarul 
său, i-a sprijinit materialiceşte, făcând şi afaceri cu ei. La un moment dat, 70% dintre 
muncitorii de la tipografia lui erau evrei. 

Redactorul-şef şi directorul ziarului, Adrian Pascu, a recunoscut că a publicat articole 
antisemite care au instigat împotriva evreilor, dar a subliniat : 


Aceste articole nu-mi aparţineau, şi sunt trimise spre apariţie de către Marele Stat-Major, 
Secţia Propagandă, Ministerul Propagandei şi de Ministerul de Război, Secţia Propagandei!. 


Tipărirea acestor articole era obligatorie, iar ziarul s-a aflat sub supravegherea cenzurii. 
Alt ziarist care a scris articole antisemite, loan Botez, a repetat cele spuse de directorul său. 

Numeroşii intelectuali evrei au avut o altă părere cu privire la spiritul şi influenţa 
presei locale asupra maselor de români din oraş. Prof. Mendel Haimovici de la Universitatea 
din laşi (a fost numit profesor după răsturnarea regimului fascist) a remarcat în special 
influenţa articolelor instigatoare publicate în cele două ziare locale?. Unul dintre fruntaşii 
Comunităţii a notat că Pascu şi Ioan Botez au publicat zi de zi articole de instigare 
împotriva evreilor”. Un funcţionar al Comunităţii a subliniat că cele două ziare au apărut 
înaintea pogromului în ediţii speciale, iar după bombardamentele aviaţiei sovietice, au 
publicat pe primele pagini articole în care se arăta că „o anumită populaţie” este 
bucuroasă de bombardamente, îl aşteaptă pe duşman şi-l ajută prin toate mijloacele 
care-i stau la dispoziţie”. 

A doua zi după marele bombardament din 26 iunie, generalul Stăvrescu, comandantul 
Diviziei 14, a fost intervievat de cele două ziare locale şi a lăsat „să se înţeleagă printre 
rânduri că vina pentru atacurile inamicului o poartă elemente care-l servesc pe inamic”, 
adăugând că a ordonat Poliţiei să avertizeze populaţia evreiască împotriva repetării 
atacurilor aeriene (!). 

Prutul a publicat un comunicat semnat de generalul Stăvrescu în care a încercat să 
calmeze populaţia românească după gravul bombardament al aviaţiei sovietice. În încheierea 
interviului, generalul i-a avertizat pe colaboratorii inamicului : „Cei în slujba inamicului 
vor primi pedeapsa capitală şi nu se va întârzia pentru a fi descoperiţi”5. 

Adrian Pascu a semnat după pogrom un articol în care arăta că „jidanii au ridicat din 
nou capul” şi că prea puţin sânge a curs în oraş şi „le mai trebuie [evreilor] un alt 
29 iunie”$. La aceasta, Pascu a răspuns la proces că „ziarul nu avea un caracter de 
atitudine” ; „articolele pe care le publicăm sunt articole după normativele impuse în 
acea vreme””. Sau, cu alte cuvinte, el personal nu are nici o vină. Aşa se scria atunci. 


1. Depoziţia lui Adrian Pascu în şedinţa Tribunalului din Bucureşti, 15 iunie 1948, ibidem, p. 331. 

2. Depoziţia martorului Mendel Haimovici (profesor) în şedinţa Tribunalului din Bucureşti, la 16 iunie 
1948, ibidem, vol. 1, partea a II-a, p. 425 (USHMM, microfilm 47). 

3, Depoziţia martorului Marcu Moscovici (avocat) în şedinţa Tribunalului din Bucureşti, 18 iunie 
1948, ibidem, p. 485. 

4. „Raportul Braunstein” (vezi supra, p. 26, nota 3), p. 35. 

5. Comunicatul generalului Stăvrescu în ziarul Prutul, 27 iunie 1941, Cartea Neagră II, nr. 15, p. 65; 
depoziţia martorului Spodheim (avocat) la Procuratura Generală al Tribunalul special pentru 
judecarea criminalilor de război de la Iaşi, 24 martie 1945, Arhiva Ministerului de Interne, Dosar 
108233, vol. 24, p. 43 (USHMM, microfilm 47). 

6. Depoziţia martorului Haim Herş în şedinţa Tribunalului din 17 iunie 1948, Arhiva Ministerului de 
Interne, Dosar 108233, vol. 1, partea a II-a, p. 437. 

7. Depoziţia lui Adrian Pascu în şedinţa Tribunalului din Bucureşti, 15 iunie 1948, ibidem, p. 331. 

Ioan Botez publica atunci aproape zilnic o rubrică antisemită cu titlul „Cronica iudaică”, 
iar Adrian Pascu obişnuia să apeleze la autorităţi să-i închidă pe evreii oraşului în ghetouri!. 
După cum am arătat, articole ale lui Pascu şi Botez au lăsat o impresie grea asupra 
miilor de evrei liber profesionişti care le-au citit. Aceste articole constituiau o doză 
suplimentară de otravă antisemită, în afară de cea tipărită zilnic în ziarele din Bucureşti 
(vezi infra, p. 404), iar influenţa lor a fost şi mai covârşitoare, deoarece se refereau la 
evreii din Iaşi şi la situaţia din oraş. Depoziţiile intelectualilor evrei cu privire la 
influenţa presei locale sunt clare şi categorice. Articolele lui Pascu şi Botez, scria un 
avocat evreu, erau „O chemare la masacrarea evreilor”. Ei au răspândit idei despre „acte, 
chipurile, duşmănoase din partea populaţiei evreieşti”, adăugând comentarii cu privire la 
crimele evreilor împotriva românilor în Basarabia. Ei au contribuit la răspândirea 
zvonurilor despre semnalizări făcute, chipurile, de evrei avioanelor sovietice. Şi autori- 
tăţile, a adăugat martorul, au răspândit astfel de zvonuri despre colaborarea evreilor cu 
inamicul. Presa şi autorităţile au creat o atmosferă duşmănoasă faţă de evrei şi au fost 
răspunzători pentru apariţia concepţiei că „evreii sunt scoşi din cadrul regimului”?. 

Un intelectual evreu din Iaşi i-a descris în mod amănunţit, în depoziţia sa, pe toţi ziariştii 
şi scribii care au publicat articole pline de ură împotriva evreilor, care s-au ocupat în mod 
obsesiv de evrei şi au propus „soluţii”. Evident că lista este mult mai lungă şi cuprinde, în 
afară de cei amintiţi mai sus, şi pe preotul Chirică de la biserica Barnovschi, pe colonelul 
în rezervă Zamfirescu, dintre cuziştii din oraş, pe Emil Ghiurtz, pe avocatul Mihai 
Constantinescu, pe Nichita, pe Grigoriu şi alţi ziarişti profesionişti sau amatori care au 
instigat la ură cu mulţi ani înainte de pogrom, în timpul evenimentului şi după aceea : 


Toţi aceştia, majoritatea pentru bani şi o mică parte din ei pentru plăcerea ce le-o făcea, scriau ` 
în fiecare zi articole pe care le reproduceau ziarele Prutul, Moldova etc. otrăvind populaţia 
românească şi îndemnând-o la crimă şi jaf contra populaţiei evreieşti”. 


Cu câteva zile înainte de 29 iunie, s-a înregistrat încă un semn al iminentei catastrofe. 
Inspectorul de poliţie Leahu a început, după spusele sale, să primească rapoarte de la 
gardienii de stradă că „pe casele locuite de creştini s-au scris semnul crucii cu var sau 
vopsea şi că în ultima vreme astfel de semne apăreau din ce în ce mai des şi prin mai 
multe cartiere”*. În 1945, colonelul Lupu a explicat anchetatorilor că nu era dificilă 
identificarea caselor în care locuiau evrei, pentru a-i aresta: „Toate casele unde erau 
locatari creştini erau însemnate cu câte o cruce, iar casele unde era populaţia evreiască 
nu aveau nici un semn”5. Aceasta a uşurat, după spusele lui, germanilor misiunea de a-i 
aresta pe evrei şi de a-i preda soldaţilor români — încercând în felul acesta să-i acuze pe 
germani de arestări, pentru a reduce din răspunderea lui faţă de crimă. 


1. Depoziţia lui Otto Schechter la şedinţa Tribunalului din Bucureşti, 16 iunie 1948, ibidem, p. 534; 
depoziţia martorului Meer Groper (dentist), ibidem, p. 417. 

2. Depoziţia martorului Leo Batfeld (avocat) la şedinţa Tribunalului din Bucureşti, 16 iunie 1948, 
ibidem, p. 362. Ziarele Prutul şi Moldova nu au fost disponibile autorului. 

3. Declaraţia lui Aristide Rauch în faţa acuzatorului public la Tribunalul Poporului din Bucureşti, 
14 mai 1945, ibidem, vol. 30, p. 86 (USHMM, microfilm 48). 

4. Depoziţia lui Gheorghe Leahu la Tribunalul Poporului din Bucureşti, 29 octombrie 1945 ibidem, 
vol. 26, p. 86 (USHMM, microfilm 48). 

5. Proces-verbal de confruntare între generalul Stăvrescu, generalul AEOVER Dl şi colonelul Lupu la 
Tribunalul special pentru judecarea criminalilor de război, 7 iulie 1945, ibidem, vol. 27, p. 9. 

Însemnarea caselor cu cruci nu a fost o acţiune voluntară şi spontană. Ea a început 
înainte de bombardarea oraşului, la 26 iunie. Unul dintre fruntaşii Comunităţii a descris 
astfel această operaţiune : „În ziua de 25 iunie poliţiştii ieşeni au cutreerat casele, 
invitând populaţia creştină să-şi puie la ferestre şi la intrare cruci. Tot în acea zi s'au luat 
tineri evrei pentru săpare de gropi la cimitirul evreiesc”!. Fără să ştie cauza fenomenului, 
mulţi evrei au observat că românii care au părăsit oraşul în ajunul pogromului şi-au 
însemnat casele cu cruci?. Când au început arestările şi execuțiile, fruntaşii Comunităţii 
au înţeles, cu întârziere însă, de ce „toate casele creştinilor au fost însemnate cu cruci”?. 

Etapa următoare în pregătirea pogromului a început la 27 iunie. Autorităţile i-au 
acuzat în mod oficial pe evrei, făcându-i răspunzători pentru bombardamentele sovietice. 
Chestorul Poliţiei, Chirilovici, a chemat la Chestură doisprezece dintre fruntaşii Comunităţii 
şi le-a comunicat, în numele generalului Stăvrescu, că aviatorii sovietici care au bombardat 
oraşul sunt originari din laşi şi că „noi, evreii, am fi semnalizat cu inamicul, căci numai 
aşa se explică pustiirea oraşului, şi că noi, evreii, nu am fi avut victime şi nici pagube”?. 

Chirilovici a ordonat fruntaşilor Comunităţii să adune în decurs de 24 de ore toate 
lanternele, binoclurile, aparatele de fotografiat şi de filmat pe care le deţin evreii şi să le 
aducă la Chestură. După pogrom s-a dovedit că adunarea aparatelor de fotografiat şi de 
filmat a avut ca scop să-i împiedice pe evrei să fotografieze imaginile atrocităților. 

Îngrijorat de zvonurile despre organizarea unui pogrom, preşedintele Comunităţii, 
Iosef Iacob, s-a dus la Chirilovici şi i-a cerut să ia măsuri”. Iosef nu s-a mulţumit cu 
rugămintea, şi pentru „convingere” a adăugat o mită de două milioane de lei, după buna 
tradiţie românească - să nu ceri un „bine” de la o oficialitate „cu mâinile goale”. 
Chestorul Poliţiei era deci ultimul care i-ar fi putut acuza pe evrei în 'legătură cu 
bombardamentele sovietice. 


Semnalizări, împuşcături, alarme 


Generalul Stăvrescu i-a acuzat pe evrei, la 26 iunie, în orele după-amiezei, că 
semnalizează avioanelor sovietice şi că, prin urmare, vor suferi „pedeapsa cu moartea”. 
Marele Cartier General a avertizat (şi înainte, şi după aceea) unităţi ale Armatei şi ale 
Poliţiei, în numele generalului Antonescu, că evreii colaborează cu inamicul şi chiar îl 
ajută să atace soldaţii români. Antonescu a ordonat comandantului garnizoanei să 
pregătească evacuarea tuturor celor 45.000 de evrei din Iaşi, după care a revenit asupra 
ordinului în noaptea pogromului, la 28 iunie, ora 23. Prefectul Captaru a întrebat 
aproape disperat Ministerul de Interne cum se poate executa ordinul şi unde să-i trimită 
pe evrei. Era limpede că timpul presează şi trebuie începută acţiunea. La 27 iunie, 


„Raportul Braunstein” (vezi supra, p. 26, nota 3), p. 35. 
Depoziţia martorului Leo Batfeld (vezi supra, p. 56, nota 2). 
Depoziţia martorului Marcu Moscovici (avocat) (vezi supra, p. 55, nota 3). 
Extras din depoziţia lui Avram Hahamu, vicepreşedintele Comunităţii, dată acuzatorului public, 
2 martie 1945, Cartea Neagră II, nr. 16, p. 66. 
5. Depoziţia lui Iosef Iacob în şedinţa Tribunalului din Bucureşti, 15 iunie 1948, Arhiva Ministerului 
de Interne, Dosar 108233, vol. 1, partea I, p. 448 (USHMM, microfilm 47). 

Siguranţa a ordonat Poliţiei din Iaşi să efectueze percheziţii în casele evreilor pentru a 
descoperi arme şi muniții. Agenţi ai Serviciului Special de Informaţii şi trimişi ai Secţiei 
a Il-a care au sosit pentru a pregăti pogromul au răspândit zvonul că evreii semnalizează 
noaptea avioanelor sovietice, în ciuda faptului că bombardamentul reuşit al aviaţiei 
sovietice a avut loc ziua. Drept urmare, mulţi militari şi comandanții lor, care nu 
cunoşteau secretul pregătirilor, au fost foarte convinşi că evreii colaborează cu inamicul. 
Un locotenent din compania de poliţie militară a Diviziei 14 a descris zvonurile care 
circulau printre ofiţerii încartiruiţi la Iaşi cu privire la semnalizările evreilor către 
avioanele sovietice şi despre paraşutarea „fiului brutarului” evreu, adăugând: „Nici eu 
şi nici camarazii mei, ofiţeri de la postul de comandă ai Diviziei 14 nu am putut primi 
vreo confirmare a acestui zvon. De asemenea, la postul de comandă, unde funcţionam, 
nu s'a confirmat... că a fost găsit vreun locuitor evreu sau neevreu care să fi făcut 
semnalizări luminoase, fie cu lanterna, fie cu orice alt obiect incandescent”!. 

Soldaţi care au mărşăluit sau au trecut prin cartierele evreieşti sărace de la periferiile 
oraşului sau le-au traversat n-au aşteptat un semnal special, şi au început pogromul încă 
din 25 iunie 1941. Aceste cartiere se aflau în sud-estul oraşului - Marta şi Rufeni. 
„Înainte de bombardamentul de joi 26 iunie, soldaţi români, cei mai mulţi în stare de 
ebrietate au intrat din casă în casă şi au început să lovească cu ciomagul, indiferent, 
copii, femei sau bătrâni... Se puneau patrule ca nu cumva evreii să intre în adăpost şi 
dacă erau [acolo evrei] se repezeau să-i împuşte. ”? 

Pe strada Rufeni, unde locuiau sute de evrei, operaţiunea a început la 26 iunie, 
imediat după bombardament: 83 de evrei au fost scoşi din casele lor şi din adăposturi, 
au fost „legaţi unul de altul, duşi între baionete la Chestură, ţinuţi până sâmbătă, 28 iunie ; 
duşi apoi la închisoarea miliiară”?. Femeile şi copiii au fost eliberaţi la 28 iunie, însă 
bărbaţii au rămas în arest până la 30 iunie, timp în care au fost schingiuiţi. 

Pe anumite străzi au fost arestaţi evrei deja în 27 iunie - cu alte cuvinte, înainte de 
înscenarea atacurilor împotriva soldaţilor români şi germani. Pe străzile Carol şi Păcurari, 
pe unde au mărşăluit majoritatea unităţilor militare în drum spre front, deja la 27 iunie 
au fost arestaţi evrei, sub acuzaţia că au semnalizat cu lanterne : „Toţi cei arestaţi au fost 
duşi la cazarma Regimentului 13 Dorobanţi, unde au fost ţinuţi şi maltrataţi şi schingiuiţi 
până în ziua de duminică 29 iunie, când au fost duşi, cei care mai trăiau, la Chestură”?. 
Şeful circumscripţiei 5 de poliţie, Nicolae Crăciun, a lăsat o descriere detaliată a 
pogromului-divertisment pe care soldaţii români s-au grăbit să-l organizeze înainte de 
data „oficială”. El a controlat în cartierul Abator dacă se aflau gărzi militare care 
trebuiau să păzească două fabrici mari, iar cu acest prilej a găsit la intersecţia a două 
străzi câţiva soldaţi români şi o patrulă germană care efectuau o percheziţie în casa unei 
evreice sărace şi care era pusă la zid cu mâinile ridicate: „Pe stradă am găsit mulţi 
oameni de la periferiile din jur care o înjurau pe jidaucă şi pe jidani deoarece ei sunt 
spioni şi au tras în armată”. În fruntea instigatorilor se afla un sergent; ulterior s-a 
dovedit că era vorba de legionarul Manoliu, care omorâse deja opt evrei. Sergentul 


1. Depoziţia locotenentului Ioan Aburel la Tribunalul Poporului din Bucureşti, 1 decembrie 1945, 
ibidem, vol. 24, pp. 59-59b. 

2. Depoziţia martorului Ghidale Caufman, fără dată (septembrie 1945), la Tribunalul special de 
judecare a criminalilor de război de la Iaşi, ibidem, vol. 40, p. 405 (USHMM, microfilm 43). 

3. „Rezumatul masacrului” (vezi supra, p. 47, nota 2), p. 350. 

4. Declaraţia lui Aristide Rauch (vezi supra, p. 56, nota 3), p. 79. 

afirma că în casa evreicei se află, „după informaţia pe care o are unitatea lui”, o staţie 
clandestină de radio. Un comisar de poliţie a răspuns, aşa a raportat Crăciun la 28 iunie 
1941, că „el nu crede că în această casă sărăcăcioasă se află o staţie de radio şi că nu e 
drept să fie instigată armata germană împotriva unei părţi a populaţiei, deoarece s-a creat 
impresia că situaţia nu este în stăpânirea noastră”. Sergentul a indicat şi alte case 
evreieşti, pretinzând că „jidanii au tras asupra unei coloane de soldaţi germani şi au 
omorât un ofiţer german”. Şeful circumscripţiei de poliţie s-a grăbit să intre într-o altă 
casă, înainte de a fi prea târziu : 


Am găsit lipiţi de zidul casei femei, copii şi bărbaţi evrei, cu mâinile ridicate în sus şi somaţi 
la aceasta cu arme de către ostaşi români, fiind de faţă şi câţiva militari germani din coloana 
oprită. Foarte multă lume civilă din mahala instiga împotriva jidanilor [tipând] că sunt trădători 
şi Că au tras în armată. Am recunoscut printre cei de la zid pe evrei [pe care îi cunoşteam 
personal] care erau grav loviți peste faţă şi ameninţaţi cu împuşcarea. Am avut chiar la un 
moment dat impresia că vor fi executaţi pe loc, fără să pot căpăta de la cineva vreo lămurire 
serioasă spre a descoperi cauza acestei situaţii. 

Tot în acea clipă au început să se tragă focuri de armă cazonă şi pistol automat pe toată valea 
din spatele sinagogii de pe strada Aurel Vlaicu... Am fost întrebat tot atunci de un ofiţer 
german în franceză de ce românii împuşcă aşa fără motiv în oraş, producând alarmă... Orice 
încercare de potolire a acţiunii descrisă mai sus din partea noastră a rămas fără efect şi riscând 
împuşcarea sau linşarea, deoarece [acolo] se instiga de către civili şi împotriva Poliţiei. Ei 
ţipau [că Poliţia] e jidovită şi plătită de jidani!. 


Comisarul-şef al circumscripţiei de poliţie a reuşit să ia legătura cu locotenent-colonelul 
Chirilovici şi să-i ceară ajutor; Chirilovici s-a adresat colonelului Lupu, cerându-i 
întăriri. Lupu şi-a adus aminte că într-adevăr i s-a adus la cunoştinţă că soldaţi din 
unităţile de transporturi ale Diviziei 14, care erau încartiruiţi în zonă, „au început a se 
deda la jafuri contra populaţiei evreieşti”. Şeful circumscripţiei 5 de poliţie a anunţat că” 
nu poate să stăpânească situaţia. Lupu, Chirilovici, procurorul şi pretorul Diviziei 14, 
maiorul Nicolae Scriban - însoţiţi de o companie motorizată a Jandarmeriei —, au venit 
în cartier şi Lupu a constatat că „informaţia era exactă. Am văzut mulţi evrei răniţi şi 
bătuţi”. Lupu a hotărât să-l aresteze pe sergentul Manoliu, care s-a făcut remarcat mult 
în minipogromul de la Abator, însă pretorul Scriban a hotărât să-l elibereze?. În aceeaşi 
zi, Lupu şi Chirilovici i-au surprins pe cei doi ofiţeri ai Serviciului Special de Informaţii, 
având asupra lor autorizaţii ale Secţiei a II-a, în timp ce înarmau circa patruzeci de 
legionari cu arme automate în cartierul Păcurari ; dar despre aceasta n-au raportat 
atunci, întrucât era vorba de o chestiune a Marelui Cartier General, aşa cum au explicat 
anchetatorilor în anul 1945. 

La o altă intersecţie a aceleiaşi străzi s-a petrecut, a doua zi, un alt minipogrom. Aşa 
cum am arătat, cartierul unde s-au desfăşurat aceste fapte era cunoscut drept „Cartierul 
Abatorului”. Era periferia sudică a oraşului, considerată şi în trecut un loc periculos 
pentru evrei, din cauza marelui număr de muncitori huligani care lucrau la cele două 
fabrici din împrejurimi şi la abatorul orăşenesc, şi a altora care obişnuiau să circule cu 


1. Raport al comisarului de poliţie Nicolae Crăciun, din 28 iunie 1941, către chestorul Poliţiei ; copie 
autorizată, ibidem, vol. 27, pp. 132-134. 

2. Prima depoziţie a colonelului Lupu la Tribunalul special pentru judecarea criminalilor de război de 
la Bucureşti, 12 martie 1945, ibidem, vol. 29, p. 3b (USHMM, microfilm 48). Vezi şi Cartea 
Neagră II, pp. 25-26. Data evenimentului, notată acolo, este 28 iunie 1941. 

cuțite lungi, să se îmbete şi să se năpustească asupra unor evrei la orele serii. Acesta era 
un bastion permanent al lui Cuza şi, apoi, al Mişcării legionare. Majoritatea evreilor 
care locuiau în cartier erau printre cei mai săraci, ca şi vecinii lor români. Cartierul se 
afla în apropierea străzii Ciurchi — unde, şi acolo, soldaţi şi civili s-au grăbit să anticipeze 
pogromul. La 28 iunie, aproximativ la ora 11.30, soldaţi din Regimentul 13 Dorobanţi au 
început să maltrateze evrei. Prefectul Captaru a notat pe scurt faptele lor: „Ei au jefuit 
şi maltratat grav pe evreii din strada Aurel Vlaicu”!. Locotenentul Ioan Aburel, din 
compania de poliţie militară a Diviziei 14, care a sosit acolo, şi-a adus aminte mai 
multe: „Am văzut evrei bătuţi şi plini de sânge, care se plângeau că au fost jefuiţi de 
bani şi lucruri din casă de către unii militari din armata română şi de către civili”?. Nici 
aceste minipogromuri nu au fost cercetate şi nu s-au luat nici un fel de măsuri împotriva 
vinovaţilor. Astfel de minipogromuri „spontane” iniţiate de soldaţi, dintre care unii erau 
sub influenţa alcoolului — cu ajutorul unor bande de pogromişti care fie fuseseră înarmaţi, 
fie îşi improvizaseră unelte de distrugere —, puteau fi văzute pe multe străzi. Scopul 
principal l-a constituit jaful, pe fondul ştirii că răzbunarea asupra evreilor este aproape. 
La 27 iunie, şefii administraţiei din Iaşi s-au întrunit în somptuosul Palat al Prefecturii 
pentru a lua, chipurile, hotărâri cu privire la întărirea ordinii — în realitate, pentru a 
începe desfăşurarea forţelor care vor participa la pogrom. În afară de asta, în oraş au fost 
aduse şi răspândite două companii din Regimentul 6 Infanterie şi din Regimentul 13 
Dorobanţi: au patrulat zi şi noapte pe străzile oraşului, după bombardamentul din 
26 iunie 1941, pentru a preveni jaful, întrucât în timpul nopților oraşul era în camuflaj 
total?. La şedinţă au fost de faţă prefectul, comandantul garnizoanei, chestorul Poliţiei, 
inspectorul Sigurantei, Gioseanu şi adjunctul său, Cosma, procurorul-şef civil şi medicul 
oraşului. S-a hotărât întărirea posturilor de poliţie cu jandarmi conduşi de ofiţeri, 
„pentru descoperirea acelora care trag focuri de arme”“ — deşi până în momentul deciziei 
evreii încă nu fuseseră acuzaţi oficial că au tras în armată. Aceşti jandarmi care au întărit 
forţele de poliţie au fost primii care au arestat, au jefuit şi au ucis evrei (vezi infra, p. 75). 
Următoarea fază a planului a constituit-o organizarea de atacuri false asupra soldaţilor, 
pentru a stârni furia şi riposta lor şi a crea impresia de pierdere a controlului şi necesitatea 
luării unor măsuri drastice împotriva evreilor. Chestiunea „vinovăţiei” lor era deja stabilită. 
Înainte de pornirea atacurilor false, care aveau ca scop declanşarea pogromului, chestorul 
adjunct titular al Poliţiei, Leahu, i-a convocat pe gardienii oraşului şi le-a ordonat să depună 
armele. Însă, numai după câteva ore, a modificat ordinul. Comandantul circumscripţiei 2 
de poliţie, comisarul Gratian Sprânceană, şi-a amintit, în 1945, ordinul: „ca noi, Poliţia, să 
nu ne amestecăm în ceea ce va face Armata prin oraş fie că va face bine sau rău”5. Armele 
personale au rămas la poliţişti, care, în noaptea aceea, nu au părăsit posturile de poliţie. 


1. Raportul nr. 10842 din 29 iunie al prefectului Captaru către ministrul de Interne, Arhiva Ministerului 
de Interne, Dosar 40010, vol. 483 (USHMM, microfilm 35). 

2. Depoziţia locotenentului Ioan Aburel la Tribunalul Poporului din Bucureşti, 1 decembrie 1945, 
ibidem, vol. 24, p. 58b. 

3. Raportul adjunctului chestorului titular al Poliției, Gheorghe Leahu, către Ministerul de Interne, 
2 iulie 1941, Cartea Neagră II, nr. 44, p. 110. 

4. Proces-verbal de confruntare între generalul Stăvrescu, generalul Leoveanu şi colonelul Lupu, la 
Tribunalul special pentru judecarea criminalilor de război, 7 iulie 1945, Cartea Neagră II, nr. 14, 
p. 61 (din declaraţiile colonelului Lupu). 

5. Depoziţia comisarului de poliţie Gratian Sprânceană la Tribunalul special pentru judecarea criminalilor 
de război de la Iaşi, 19 iulie 1945, Arhiva Ministerului de Interne, Dosar 108233, vol. 26, p. 29; 
copie: Cartea Neagră II, nr. 18, p. 67. În depoziţia sa (Şi în toate depoziţiile şi anchetările sale 

În seara zilei de 28 iunie, au sosit la Iaşi şi la Chestură ofiţeri ai Armatei şi 
Jandarmeriei care au comandat practic operaţiunea. Ca de obicei, când este vorba de 
răspunderea pentru pogrom, memoria celor răspunzători este scurtă — numai subalternii 
au ţinut minte această parte. Inspectorul adjunct al Sigurantei, Matei Cosma, şi-a amintit 
că „în seara din noaptea pogromului am fost avizat de Chestură că spiritele sunt agitate 
şi se arăta teama de a nu se produce incidente între elementele de stânga, armată şi 
autorităţi”! — „elementele de stânga”, adică evrei. 

După aceea au început să se audă împuşcături în diferite locuri din oraş. La Chestură, 
în afară de comandanții obişnuiţi, care se aflau toţi acolo, Cosma a găsit şi personaje 
noi: colonelul Barozzi, pretorul Armatei a 3-a; colonelul Bădescu, comandantul 
Jandarmeriei din Moldova; locotenent-colonelul Niculescu-Coca, pe care nu-l mai 
văzuse până atunci, şi alte persoane necunoscute. Cosma a fost surprins să-l vadă pe 
colonelul Barozzi — „l'am văzut pentru prima oară şi care nu fusese niciodată în instituţiile 
Poliţiei, el neavând nimic comun cu Poliţia” —, la fel şi pe Niculescu-Coca. 

Când au început să se audă împuşcăturile, „chestorii se arătau derutaţi”, în schimb 
coloneii Bădescu, Barozzi şi Niculescu-Coca „erau foarte calmi”. Dar asta nu era totul. Ei au 
refuzat să iasă pe teren şi să vadă cine trage, iar colonelul Barozzi le-a spus celor de față : 
„Elementele comuniste şi cele de stânga trebuie să acţioneze”?. Încercările lui Chirilovici de 
a lua legătura cu prefectul şi cu colonelul Lupu au dat greş, răspunsul primit fiind acela că ei 
nu se află la birou. Cosma a presupus că cineva a pus stăpânire pe reţeaua telefonică. Colo- 
nelul Bădescu nu-şi mai amintea, în 1945, că s-a aflat la Chestură în noaptea de 28/29 iunie, 
şi a adăugat: „Nu am avut nici o cunoştinţă că în luna iunie 1941 după declararea 
războiului s'ar pregăti ceva contra populaţiei evreieşti din localitatea Iaşi. Am fost cu toţii 
surprinşi în seara de 28 iunie 1941 când a început să se tragă focuri de armă de pretutindeni”?. 

La ora 21.00 s-a auzit o alarmă aeriană înscenată. Câteva avioane germane au traversat 
cerul oraşului, iar unul dintre ele a lansat o rachetă de culoare albastră“. Acesta a fost 
semnalul. Imediat s-au auzit împuşcături din toate părţile oraşului, focuri de arme automate 
şi puşti, îndeosebi pe străzile centrale, pe unde mărşăluiau atunci unităţi militare în drum spre 
front. Dirijarea acestor coloane militare pe străzile respective nu era o necesitate operativă, 
iar în planul de acţiune al Armatei se specifica foarte clar : coloanele nu vor străbate oraşul“. 


înainte de proces), Leahu nu şi-a amintit de ordinul pe care l-a dat poliţiştilor de a nu se amesteca în 
ceea ce va face Armata. Vezi, de exemplu, depoziţia lui Leahu la Tribunalul Poporului din Dieu su, 
29 octombrie 1945, ibidem, pp. 50-58b. 

1. Depoziţia inspectorului adjunct al Siguranţei, Matei Cosma, la Tribunalul Poporului din Bucureşti, 
26 martie 1945, ibidem, p. 69. 

2. Depoziţia inspectorului adjunct al Siguranţei, Matei Cosma, la Tribunalul Poporului din Bucureşti, 
15 februarie 1945, ibidem, pp. 72-73b. 

3, Depoziţia colonelului Gheorghe Bădescu la Tribunalul Poporului, partea a II-a, 21 septembrie 
1945, ibidem, vol. 27, p. 52b. 

4. Referitor la culoarea şi numărul rachetelor, există două versiuni. La 30 iunie 1941, colonelul 
Chirilovici a raportat că erau de culoare roşie şi că au fost lansate de avioane inamice, „probabil 
semnalul de începere a dezordinii” (raportul locotenent-colonelului Chirilovici către ministrul de 
Interne, 30 iunie 1941 - Cartea Neagră II, nr. 43, p. 108). Într-un memoriu către Tribunalul militar 
din anul 1947, Chirilovici susţine că, de fapt, culoarea era verde şi că a fost lansată o singură 
rachetă, dintr-un avion german (ibidem, nr. 30, p. 81). 

5. Jurnalul de operaţiuni al Diviziei 14 a înregistrat, în mod explicit, la 25 iunie 1941 : „Transporturile vor 
fi astfel organizate ca să nu traverseze oraşul Iaşi, şi se vor desfăşura numai nopţile” — vezi jurnalul 
de operaţiuni al diviziei, acţiuni şi ordine din 25 iunie 1941 ; copie autorizată de Tribunalul militar, 
Arhiva Ministerului de Interne, Dosar 108233, vol. 24, p. 107 (USHMM, microfilm 47). 

Se trăgea în aer, dar şi împotriva trupelor române care mărşăluiau prin centrul oraşului, 
pe anumite străzi. Cei care trăgeau luaseră poziţii din timp pe acoperişuri, în podurile 
unor clădiri publice, cum ar fi clădirea nouă a Universităţii, într-un turn vechi al unei 
biserici ş.a. Una dintre coloanele atacate s-a împrăştiat în dezordine, iar soldaţii s-au pus 
la adăpost şi au răspuns cu focuri directe asupra atacatorilor din clădiri, cu toate armele 
pe care le aveau la dispoziţie, inclusiv un tun cu diametrul de 53 mm. 

Chestorul Poliţiei a raportat că în momentul deschiderii focului, la Chestură se aflau 
următoarele persoane: „Colonelul Barozzi Gh. - pretorul Armatei a 3-a, colonelul 
Bădescu Gh. - inspector regional de jandarmi, inspectorii de siguranţă Gioseanu şi 
Cosma, pretorul Diviziei de Infanterie, maiorul Scriban şi întregul personal de conducere 
a Chesturii”!. 

Ordinea în care au fost amintite persoanele indică veriga de comandă a pogromului : 
reprezentantul Marelui Cartier General, care raporta direct generalului Topor, executantul 
ordinului de „curăţire a terenului” în Basarabia şi Bucovina (şi generalului Tătăranu), 
comandantul Jandarmeriei din Moldova (ai cărui subordonați primiseră direct permisiunea 
de a ucide evrei), care venise personal la Chestură pentru a anunţa că evreii urmează să 
se răscoale; şefii Siguranţei, care cunoşteau secretul pregătirilor, subordonați direct 
ministrului de Interne, participant la consiliile de ordine cu Antonescu, unde erau 
dezbătute „problemele dificile” ; şi abia la urmă au fost amintiţi - fără a le indica 
numele - comandanții Poliţiei locale, ultimii puşi la curent cu organizarea pogromului. 

În oraş a mai apărut şi un ofiţer de legătură german de la comandamentul german din 
Iaşi, fapt care nu a fost menţionat în nici un document, fiind amintit, printre altele, de către 
ofiţerul român care l-a însoţit, comandantul companiei de poliţie militară a Diviziei 14, 
căpitanul Darie: „În noaptea de 28 spre 29 iunie am fost element de legătură între 
generalul Stăvrescu şi comandantul german însoţind ofiţerul german de legătură”?. 

Aşa cum am arătat, alarmele false au constituit ultima etapă a pregătirilor pogromului. 
Surpriza în rândurile evreilor a fost totală. Majoritatea s-au grăbit să coboare în 
adăposturi, unde au fost prinşi apoi de gărzile de jandarmi, de soldaţii şi civilii organizaţi 
dinainte. Unul dintre ei a descris astfel panica ce i-a cuprins : „În noaptea de 28/29 iunie 
s'au dat nişte alarme la Iaşi şi totodată se auzeau împuşcături şi de asemeni rachete 
luminoase zburau în toate direcţiile”3. Rachetele, mărturisea evreul, au fost lansate din 
spitalul din centrul oraşului („Sfântul Spiridon”) în direcţia Chesturii, care se afla în 
apropiere, şi din Chestură către locuinţa spațioasă a unui evreu — casă care a fost 
confiscată pentru a caza acolo Comandamentul german. 

În orele dimineţii s-au înmulţit patrulele care arestau evrei, ducându-i la Chestură. 
Alarma falsă din 28/29 iunie a deschis vânătoarea de evrei de la periferii, iar în două 
cartiere — cartierele Păcurari, din centrul oraşului, şi Nicolina, de la periferie —, grupe 
de soldaţi germani şi români au început să ucidă evrei“. Unul dintre şefii Comunităţii a 
descris astfel începutul pogromului : 


= 


Raportul lui Chirilovici din 30 iunie 1941 (vezi supra, p. 61, nota 4), p. 108. 

2. Depoziţia maiorului Constantin Darie la Tribunalul Poporului din Bucureşti, ibidem, p. 45b 
(USHMM, microfilm 48). 

3. Depoziţia martorului Maier Simu la Tribunalul militar al Corpului 2 Armată, 14 mai 1947, ibidem, 
vol. 61, pp. 214-214b (USHMM, microfilm 45). 

4. Declaraţia martorului Israel Schleier (inginer), membru în conducerea Comunităţii, dată acuzatorului 

public la Tribunalul Poporului din Bucureşti, fără dată, ibidem, vol. 45, p. 83 (USHMM, microfilm 47). 

Pogromul propriu-zis a început sâmbătă seara, Pe la orele 21.30-22.00 a sunat alarma aeriană. 
Am coborât în adăpost, dar curând ne-am dat seama că alarma era falsă. Pe cer n’au apărut 
decât două sau trei avioane, din care a ţâşnit la un moment dat o rachetă luminoasă. Simultan 
am auzit din toate colţurile oraşului vacarmul împuşcăturilor produse de tot felul de arme : 
pistoale, puşti, mitraliere etc. Împuşcăturile au durat toată noaptea!. 


Un evreu simplu a rezumat astfel alarmele înscenate : 


În noaptea de 28 spre 29 iunie, în noaptea neagră când a început masacrarea populaţiei 
evreieşti eram alungaţi în adăposturi prin alarme aeriene false, aceasta pentru a fi mai uşor 
bandelor de criminali a-şi găsi victimele?. 


Atacurile false ale unor unităţi româneşti şi germane care au mărşăluit în noaptea 
aceea pe străzile oraşului, împuşcăturile cu gloanţe oarbe în direcţia unor clădiri publice 
şi militare au provocat reacţii puternice din partea unor soldaţi care nu cunoşteau secretul 
planului, dându-le impresia unui atac de proporţii al unei forţe inamice care s-a strecurat 
în spatele frontului şi s-a plasat din timp pe rutele de circulaţie a unităţilor militare şi în 
jurul unor clădiri publice. 

Conform unui plan dinainte stabilit, forţele de poliţie şi de jandarmi au fost întărite 
cu circa 110 poliţişti militari şi cu 600 de jandarmi dintr-un batalion. Toţi au plecat în 
patrulare prin oraş, după începerea atacurilor fictive. Comandantul unei companii 
de jandarmi a declarat (în anul 1945) că atunci când a ieşit în patrulare în noaptea de 
28/29 iunie „am văzut morţi pe strada Păcurari şi pe strada Vasile Conta”?. 

Adjunctul şefului Legiunii de jandarmi din Iaşi, locotenentul Emil Costinescu, a 
descris atacul fictiv de lângă Comandamentul Legiunii, în centrul oraşului. Fără a se 
referi la întrebarea dacă a cunoscut dinainte planul pogromului, descrierea lui este exactă 
în tot ceea ce priveşte confuzia care i-a cuprins pe militarii şi pe jandarmii care nu erau 
la curent cu amănuntele planului. El primise ordinul să verifice sursa împuşcăturilor din 
clădirile Universităţii şi din alte clădiri care se aflau în folosinţa trupelor române şi 
germane : „Pe întuneric am putut observa şi flăcările împuşcăturilor care se vedeau pe 
casele din apropiere şi pe pomii mai înalţi, încât am avut impresia că suntem înconjurați 
de acei care trăgeau focurile şi care se urcaseră pe case şi în pomi”. După ce s-au auzit 
împuşcături şi lângă clădirea Inspectoratului de jandarmi, el a controlat împreună cu un 
alt ofițer clădirile şi împrejurimile pentru a descoperi pagubele provocate, dar „n-am 
găsit nici o urmă de gloanţe... şi întrucât n-am avut nici un rănit am ajuns la convingerea 
că focurile care s'au tras în tot timpul nopţii, nu erau focuri reale cu cartuşe”“. Ca ripostă 
la împuşcăturile fictive, a remarcat ofiţerul, soldaţi germani au tras focuri adevărate în 
direcţia clădirilor şi ferestrelor de unde - aşa li s-a spus — se trăsese. 


= 


Completări la prima mărturie a lui Israel Schleier, fără dată, Cartea Neagră II, nr. 37, p. 89. 

2. Depoziţia martorului Mayer Iuhr la Tribunalul Poporului din Bucureşti, 14 mai 1945, Arhiva 
Ministerului de Interne, Dosar 108233, vol. 30, p. 88 (USHMM, microfilm 48). 

3. Depoziţia locotenentului Dumitru Vornicu din Batalionul 4 Jandarmerie, la Tribunalul Poporului, 
4 septembrie 1945, ibidem, vol. 27, p. 94b. Locotenentul a descris patrulările făcute împreună cu 
plutonul său pentru depistarea celor care trăgeau şi evaluarea pagubelor. În cele din urmă a 
recunoscut că nu a găsit nici una, nici alta. 

4. Depoziţia locotenentului Emil Costinescu din Legiunea de jandarmi din Iaşi, la Tribunalul 

Poporului din Bucureşti, 14 august 1945, ibidem, pp. 56-56b. 

Numeroasele împuşcături care s-au auzit pe toate străzile unde au fost postați soldaţi 
cu echipament complet, mai ales români, au creat impresia unei lupte de amploare, 
îndeosebi în centrul oraşului. Mulţi evrei care locuiau în vecinătatea locurilor de unde 
s-au auzit Împuşcături au înţeles atunci că este vorba de un spectacol înscenat, cu scopul 
de a semăna spaimă şi de a-i paraliza de frică, de un semnal convenit pentru declanşarea 
unui atac împotriva lor, un semn stabilit al cărui înţeles era că viaţa şi avutul lor nu mai 
aveau valoare. Şi într-adevăr, soldaţi însoţiţi de civili — care au fost înarmaţi ori s-au 
înarmat singuri — au început încă din seara aceea acţiuni de jaf şi asasinări de evrei bogaţi 
din centrul oraşului, pe străzile unde se petrecuseră scenele cu împuşcături regizate. 
Soldaţi însoţiţi de tineri din bandele organizate de trimişii Serviciului Special de Informaţii 
(premilitari) au năvălit în casele, negustorilor evrei şi ale bogătaşilor cunoscuţi de pe 
străzile principale, au jefuit şi au împuşcat familii întregi — inclusiv copii mici —, pentru 
a împiedica orice posibilitate de plângere, probabil pe baza unui plan dinainte stabilit. 
Jafuri, violuri şi asasinări de evrei s-au petrecut şi la periferii în noaptea de 28/29 iunie, 
dar acolo au luat încă de pe atunci forma unui asalt în masă asupra unor oameni fără 
apărare, un fel de dezlănţuire de instincte sinistre, cum se petrecuse la Bucureşti în a 
doua şi a treia zi a pogromului (22-23 ianuarie 1941). Mărturiile despre aceste crime 
sunt numeroase, dar din lipsă de spaţiu nu le vom prezenta aici. Aparent, în centrul 
oraşului se instaurase haosul — dar, în realitate, situaţia se afla sub control. Un avocat 
evreu şi ofiţer în rezervă care a locuit în centrul oraşului a descris astfel combinarea 
dintre alarma falsă, atacurile fictive împotriva soldaţilor şi începutul pogromului. Descrie- 
rea se referă al orele după-amiezei şi serii din 28 iunie : 


Împuşcăturile se înteţesc ; se trage de prin poduri, se trage asupra armatei [române] ; strada Carol 
[strada principală — n.m.], era înţesată de armată ce merge pe două coloane înspre Sculeni [târg 
pe Prut, la graniţă — n.m.]. Strada... era plină de armată în mers, încât ar fi fost o imposibilitate 
ca o minge aruncată la întâmplare să nu lovească un om sau un cal. [Acum] a început să se tragă 
cu mitraliere în armată. Împuşcături din toate părţile ; mă aşteptam să văd zeci de morţi şi răniţi. 
Nici un om, nici un animal, nici măcar un rănit. Ne-am dat seama imediat că se trăgea cu cartuşe 
oarbe, deci provocare. Vedeau şi naivii acest lucru. Evident că Poliţia, Jandarmeria de pază şi 
Comandamentul garnizoanei nu vedeau, însă vedeau un singur lucru : că se trage în plin asupra 
armatei, însă ca să se întrebe de ce nu cad morţi sau răniţi era prea mult... Pe la 6 după-amiază, 
sâmbătă [28 iunie], deci în plină zi apar patrule militare româneşti, comandate de ofiţeri şi în grupe 
prin flanc câte unul, se comanda salturi de câte 20 metri [unul de altul] şi... culcat. Mergeau ca 
la atac [asupra inamicului] ; doar se trăgea asupra armatei. Grupele făceau salturile [imaginare] pe 
trotuare, căci strada era ocupată până la refuz de armata ce mărşăluia. Grupele române dădeau 
atacuri asupra caselor de unde se trăgea... Sâmbătă seara pe la orele 11 [a doua] alarmă. Toată 
lumea la adăpost. O ploaie luminoasă de gloanţe. Două avioane nemţeşti aruncă de la mică 
altitudine rachete luminoase roşii şi albastre. Un zgomot infernal de împuşcături luminoase. 
Observ că din clopotniţa bisericii Sfânta Paraschiva din dosul casei mele o mitralieră trăgea de zor 
cu trasoare. Când m-am uitat în sus pe cer, făcea impresia unei serbări cu focuri de artificii... Actul 
unul al dramei a început. Punerea în scenă artistic făcută. Cobor în adăpost. Voci [ale românilor] : 
„Aţi văzut? Sau răsculat jidanii! Atacă oraşul ! ”2. 


1. „Raportul Braunstein” (vezi supra, p. 53, nota 5), p. 35. A 
2. Depoziţia martorului Benu Beer la Tribunalul Poporului din Bucureşti, 16 iulie 1945, Arhiva 
Ministerului de Interne, Dosar 108233, vol. 37, pp. 17-17b (USHMM, microfilm 41). 

Nu numai evreii au observat înscenarea, ci şi români care nu avut nici un rol în 
pregătirea pogromului. Ei au atestat după 1941 că în noaptea aceea au fost martorii unor 
fenomene ciudate. Directorul Arhivei Statului din Iaşi, Gheorghe Ungureanu, ale cărui 
instituţie şi locuinţă se aflau în vechea cetate a oraşului, unde este şi cunoscutul turn al 
Goliei, a fost solicitat să predea soldaţilor cheile turnului — iar când a încercat să se 
lămurească de ce se trage de acolo, i s-a răspuns telefonic de la Poliţie „să-mi caut de 
treabă”! şi să înceteze a mai pune întrebări. Într-o situaţie similară s-a aflat şi decanul 
Facultăţii de Ştiinţe umanistice, prof. Ioan Marinescu, când a vrut să vadă cine trage din 
podul clădirii Universităţii : erau soldaţi germani care trăgeau cu gloanţe oarbe, iar cât 
timp au continuat împuşcăturile, profesorului nu i s-a permis să controleze locul?. Şeful 
unei unităţi de poliţişti a declarat, în 1945, că soldaţi dintr-o unitate militară română au 
spart felinarele de pe bulevardul central al oraşului, „pentru ca să nu se vadă lumină” — 
aşa i-a explicat un ofiţer, cu toate că felinarele erau vopsite în albastru, pentru ca 
luminile lor să nu poată fi observate din avioane?. Un român care locuia peste drum de 
clădirea Siguranţei a văzut în acea noapte agenţi trăgând în aer şi nu ştia de cef. 

Apelul introdus la sentinţa sa de către un criminal dintr-un cartier, care a participat 
la asaltul iniţiat de soldaţi şi civili în cartierul Ciurchi, din vecinătatea cartierului Abator, 
a fost respins în anul 1949 de către un tribunal din Bucureşti pe baza următoarelor 
argumente: el „a participat la instigări constituind acte de provocaţiune cu ocazia 
masacrului evreilor de la Iaşi din iunie 1941 trăgând focuri de armă [în aer] şi strigând 
că sunt trase de evrei, în scopul de a provoca reprimarea acestora [mai întâi] în cartierul 
Ciurchi şi apoi a iniţiat acţiuni de haf pe strada Aurel Vlaicu”5. 

Unitatea de artilerie instalată în noaptea aceea în apropiere de Chestură a tras mii de 
cartuşe în aer, cu puşti şi mitraliere. Directorul Chesturii, Gheorghe Stănciulescu, care 
primea mită lunară de la Comunitate, l-a avertizat pe un negustor evreu înstărit, din vecinătate, 
înainte de începerea împuşcăturilor, că trebuie să se ascundă — şi astfel a scăpat cu viaţăS. 

În 1945, Stănciulescu a descris amănunţit, în faţa acuzatorului, atacurile imaginare 
împotriva soldaţilor şi „surprinderea” sa privind rezultatele controlului făcut de el după 
încetarea împuşcăturilor, că „după atâta foc, nimeni nu era mort, nici rănit, nici urmă de 
gloanţe pe case sau prin geamuri, aşa cum ar fi fost normal să fie”. Şi adjunctul 
inspectorului, Matei Cosma, care în toiul pogromului a raportat Direcţiei Poliţiei de 
Siguranţă din Bucureşti cine conduce operaţiunea, a declarat în 1945 că „nimeni nu poate 
să explice cauza exploziilor, rachetelor şi a împuşcăturilor care s'au auzit” în noaptea de 


1. Depoziţia directorului Arhivei de Stat din Iaşi, Gheorghe Ungureanu, la Tribunalul special pentru 
judecarea criminalilor de război de la Bucureşti, 30 mai 1945, ibidem, vol. 24, pp. 71-7lb 
(USHMM, microfilm 47). 

2. Depoziţia martorului Ioan Marinescu (profesor) la Tribunalul Poporului din Bucureşti, 24 iulie 1945, 
ibidem, p. 26. 

3. Declaraţia lui Victor Dragota, şeful detaşamentului de gardieni publici, la Tribunalul Poporului din 
Bucureşti, fără dată (1945), ibidem, vol. 26, p. 35 (USHMM, microfilm 48). 

4. Rezumat al depoziţiei lui Lascăr Vilitel, fără dată (1945), ibidem, p. 22. 

5. Rezumat al sentinţei date de Tribunalul din Bucureşti la apelul introdus de Gheorghe Condurache, 
şedinţa din 11 martie 1955, ibidem, vol. 4, p. 101 (USHMM, microfilm 47). 

6. Completare la depoziţia anterioară a unui martor al cărui nume nu a putut fi descifrat, 24 martie 
1945, ibidem, vol. 26, p. 28 (USHMM, microfilm 48). 

7. Depoziţia directorului Chesturii, Gheorghe Stănciulescu, la Tribunalul special pentru judecarea 
criminalilor de război de la Bucureşti, 30 martie 1945, ibidem, p. 38b. 

28/29 iunie!. O candoare asemănătoare au dovedit-o şi ceilalţi potentaţi din Iaşi la 
anchetele sau în depoziţiile date în vederea pregătirii procesului lor. 

Şeful Sigurantei din Iaşi, inspectorul Gioseanu, care cunoştea secretul organizării 
pogromului, a raportat la 29 iunie, dimineaţa, că „evrei comunişti cu foarte slabe 
elemente comuniste române, au tras nenumărate focuri de armă şi armă automată la Iaşi, 
cu dublul scop de a provoca panică în rândurile populaţiei şi oprirea mişcărilor trupelor 
în marş. Imediat s'a sesizat Poliţia, Armata română şi cea germană, procedând la 
percheziţii domiciliare. Până în prezent sunt 4.000 arestări, aproape exclusiv evrei”. 

După câteva zile, când nu se mai putea pretinde că au fost victime, Gioseanu a trimis 
un raport suplimentar, în care a recunoscut că „n'au fost victime”, dar „bănuindu-se că 
aceste focuri au fost trase de către evreii comunişti în unire cu elemente teroriste venite în 
acest scop de peste Prut [din Uniunea Sovietică]... s'a început [de către unităţi ale Armatei] 
percheziţionarea şi arestarea evreilor comunişti din ordinul dlui general [Stăvrescu] 
comandant al Diviziei 14”2. 

Cine era părtaş la secretul plănuirii pogromului (de exemplu, generalul Stăvrescu) a 
raportat că iudeo-comunişti şi aviatori sovietici ale căror avioane au fost doborâte au tras în 
soldaţi români şi germani, iar ca ripostă, „sa procedat la încercuirea clădirilor de unde s'au 
primit focuri, precum şi cartiere întregi, unde cei prinşi au fost evacuaţi - bărbaţi, femei, 
copii — la Chestura de Poliţie, unde cei găsiţi în vină au fost executaţi pe loc de trupele 
germano-române care i-au capturat. Focurile [asupra armatei] au încetat din dimineaţa 
zilei de 29 iunie, orele 9 [dimineaţa] ”*. Cei care nu cunoşteau secretul planului — sau au 
ştiut numai părţi din el — au raportat într-o altă formă despre pogrom (vezi infra, p. 73). 

Chestorul Poliţiei, Chirilovici, a raportat despre împuşcături şi despre violarea unor 
domicilii evreieşti şi adăposturi de către soldaţi, jandarmi şi poliţişti, pentru a-i prinde 
pe cei care au tras, dar fără rezultate : „Nu sa putut prinde nici unul din cei ce trăgeau”. 
Chirilovici a lăsat o descriere corectă a începutului pogromului, din clipa lansării 
rachetelor dintr-un avion german : 


Toate unităţile în marş [prin oraş], toate patrulele de jandarmi fixate de cu ziuă [27 iunie] în 
toate cartierele, inclusiv o parte din gardienii publici din posturi, care se aliau trupelor, au 
început tot felul de percheziţii, în case din care se părea că se trage şi ridicau toţi evreii, care 
în majoritatea lor au stat în adăposturi. 

Cu această ocazie s'au împuşcat unii dintre ei şi s'au făcut numeroase jafuri. În tot timpul focul 
de arme nu înceta şi i se răspundea cu foc adevărat de patrule şi unităţile în trecere prin oraş... 
Toate organele din garnizoană, în cap cu domnul comandant de divizie au fost anunţate, iar la 
Chestură au stat toată noaptea : d. pretor al Armatei, d. inspector de jandarmi, d. inspector de 
poliţie, pretorul diviziei cu tot personalul de conducere al Chesturii... nu s'a putut prinde nici 
unul din cei ce trăgeau. Menţionăm că nu ni se semnala nici o victimă‘. 


1. Depoziţia adjunctului inspectorului Poliţiei, Matei Cosma, la Tribunalul Poporului din Bucureşti, . 
26 martie 1945, ibidem, p. 69b. 

2. Raport secret despre pogrom al şefului Siguranţei, inspectorul Gioseanu, către Biroul Statistic 
militar din Iaşi (filială a Secţiei a II-a), 4 iulie 1941, Arhiva Ministerului de Interne, Dosar 40010, 
vol. 89, p. 258. Un raport de informare asemănător a fost trimis, de Inspectoratul Regional de 
Poliţie din Iaşi, Direcţiei Generale a Poliţiei din Bucureşti; s-au trimis copii la Preşedinţia 
Consiliului de Miniştri, lui Mihai Antonescu. 

3. Raport cu privire la pogrom al generalului Stăvrescu, comandant al Diviziei 14, către Ministerul 
de Interne, 30 iunie 1941, ibidem, pp. 475-476; copie: Cartea Neagră II, nr. 39, p. 93. 

4. Raport cu privire la pogrom al chestorului Poliţiei, Chirilovici, către Inspectoratul General al 
Poliţiei şi Siguranţei din Iaşi, 30 iunie 1941, Cartea Neagră II, nr. 34, p. 84 (sublinierile îmi 
aparţin). 

Prefectul Captaru, căruia nu i s-a adus la cunoştinţă planul secret de organizare a 
pogromului, a alcătuit a doua zi dimineaţa, la 29 iunie, un raport categoric cu privire la 
spectacolul organizat la Iaşi cu scopul iniţierii pogromului. După ce a descris momentele 
de deschidere a focului asupra soldaţilor români şi germani şi locurile unde s-a tras, 
prefectul a adăugat câteva concluzii surprinzătoare cu privire la cei răspunzători de 
împuşcături şi scopurile lor : 


Se crede că focurile de armă sunt opera unor indivizi organizaţi care urmăresc să producă 
panică atât prin unităţile germane şi româneşti, cât şi în sânul populaţiei oraşului... După 
indiciile obţinute până în prezent, se constată că se caută de către anumiţi indivizi să arunce 
vina asupra evreilor din oraş cu scopul de a ațâța atât armata germană şi română precum şi 
populaţia creştină contra evreilor, pentru a da loc la uciderea în masă a acestora". 


În acest raport, Captaru aminteşte că i-a cerut personal generalului Stăvrescu, „din 
timp”, să întărească paza în oraş — mai ales după ce a aflat despre asasinatele comise de 
soldaţi din Regimentul 13 —, „pentru a preveni eventuale dezordini şi maltratări contra 
evreilor”?. În zilele următoare, Captaru şi-a schimbat atitudinea faţă de evenimente şi s-a 
integrat, de bună voie sau nu, în marea reprezentaţie care a fost montată la Iaşi. Totuşi, 
primul său raport general rămâne o dovadă exclusivă în dezvăluirea planificatorilor şi a 
scopurilor lor, precum şi o dovadă că nu s-a aflat pe lista oficialităților care au ştiut de 
organizarea pogromului. 

La vânătoarea începută în noaptea de 28/29 iunie au participat în primul rând 
poliţiştii din Iaşi, întăriţi cu poliţişti din Basarabia, aduşi în oraş în vederea înapoierii lor 
în provincie, cu unităţi de jandarmi care au întărit din timp circumscripțiile de poliţie şi 
cu patrule mobile postate în special în cartierele evreieşti, cu Batalionul 4 Jandarmerie 
şi cu 600 de jandarmi care au fost scoşi pe străzi ; cu soldaţi, cu tineri înarmaţi de trimişi 
ai Serviciului Special de Informaţii şi cu o gloată numeroasă — cu alte cuvinte, români de 
rând care aşteptau momentul potrivit să jefuiască şi să omoare, ştiind că aceasta este 
noaptea răzbunării pe evrei şi că nu vor trebui să dea nici o socoteală pentru faptele lor. 
Unul dintre avocaţii Comunităţii, Leon Reicher, a descris participanţii la percheziţii din 
noaptea de 28/29 iunie (după ce s-au auzit alarmele şi împuşcăturile) : „Poliţia civilă, 
gardieni, agenţi şi comisari însoţiţi şi de către un soldat, luat din gărzile ce făceau de 
serviciu la circumscripțiile de poliţie”3. 

În dimineaţa de 29 iunie, mărturiseşte un alt evreu, „am fost scoşi din diferite 
ascunzişuri de către civili şi gardieni publici care am auzit că ar fi fost gardieni în Basarabia 
ocupată... am fost bătut până la sânge împreună cu familia mea de către aceştia care o parte 
se ocupa de a jefui casa în timp ce eu eram bătut de către alţii. Mi s’a pus revolverul la tâmplă 
şi am fost ameninţat să fiu împuşcat dacă nu predau armele cu care am tras în armată”f. 

Căutarea teroriştilor care au tras, chipurile, în armată, prezenţa poliţiştilor din 
Basarabia (care cunoşteau deja ordinul de „curăţire a terenului”, întrucât comandanții 


1. Raportul prefectului Captaru către ministrul de Interne, 29 iunie 1941, ora 11.10, Arhiva Ministerului 

de Interne, Dosar 40010, vol. 89, p. 482 (sublinierea îmi aparţine). 

Ibidem, p. 483. Acest raport a fost amintit la proces doar de Captaru, şi nu a fost folosit de acuzare. 

Depoziţia avocatului Leon Reicher la Tribunalul militar din Bucureşti, 24 mai 1947, Arhiva 

Ministerului de Interne, Dosar 108233, vol. 51, p. 349b (USHMM, microfilm 44). 

4. Declaraţia lui Friedrich Schânblum la Tribunalul Poporului, copie nedatată (1945), ibidem, vol. 34, 
p. 30 (USHMM, microfilm 49). 

lor îl primiseră la 18 iunie 1941), cetăţenii înarmaţi de către agenţi SSI şi libertatea de 
a jefui în timpul percheziţiilor trebuiau să ducă la crime, deoarece un evreu mort nu 
putea cere înapoierea bunurilor şi nu-i putea identifica pe jefuitori. Şi într-adevăr, în 
acea noapte au fost executaţi sute de evrei, poate mai mulţi. Primele execuţii au avut loc 
în strada Păcurari, unde se afla sediul Serviciului Special de Informaţii, strada unde au 
fost înarmaţi huliganii. „Când am ieşit în patrulare am văzut morţi pe strada Păcurari”, 
a atestat comandantul detaşamentului de jandarmi care a ieşit în seara aceea să vâneze 
iudeo-comunişti. El şi jandarmii lui au „cercetat” diverse case, „dar n'am găsit arme”, 
şi în încercarea de a scăpa de pedeapsă, a mai adăugat: „Nemţii ridicau oameni de prin 
case şi-i predau patrulelor noastre iar patrulele batalionului îi duceau la Chestură”. După 
o scurtă şovăială, a recunoscut că „în unele cazuri desigur şi patrulele noastre au ridicat 
din iniţiativa lor oameni spre a-i duce la Chestură”!. Cum vom vedea în continuare, 
soldaţii germani au omorât, într-adevăr, evrei, dar în noaptea de 28/29 iunie iniţiativa 
percheziţiilor şi a pătrunderii în case a aparţinut românilor, întrucât germanii nu 
cunoşteau oraşul şi nu ştiau unde să caute, ţinând cont şi de camuflajul total impus chiar 
şi cu preţul distrugerii felinarelor de pe străzile centrale. 

Cei responsabili de coordonarea pogromului - colonelul Bădescu, colonelul Barozzi 
şi pretorul Diviziei 14, Scriban - au circulat pe jos în seara aceea şi în orele nopţii (fără 
să le fie frică de aşa-zisele atacuri iudeo-comuniste), pentru a urmări realizarea planului. 
Comandantul Jandarmeriei din Moldova, colonelul Bădescu, a descris astfel acele ore: 
» Toată noaptea de 28 spre 29 iunie am însoţit pe colonelul Barozzi, pretorul Armatei [a 3-a] 
de la Roman, prin diferite străzi şi cartiere ca să ne dăm seama precis de unde se trag 
aceste focuri. Pe la 4 dimineaţa am ajuns şi la Chestură”?. Bădescu şi însoțitorii lui n-au 
ajuns la Chestură dimineaţa, ci s-au întors acolo după ce fuseseră cu o seară înainte la 
Chestură, aşa cum s-a notat înainte, pentru comandarea acţiunii. La câteva luni după ce 
a depus această mărturie şi având în vedere dovezile adunate cu privire la prezenţa lui în 
clădirea Chesturii în noaptea pogromului, Bădescu şi-a schimbat versiunea, recunoscând 
că s-a aflat acolo şi că „la Chestură am stat până către orele 4 dimineaţa”?. 

Comandantul poliţiei militare a Diviziei 14, căpitanul Darie, care în noaptea de 
28/29 iunie a fost trimis ca ofiţer de legătură cu Comandamentul german şi a adus „un 
observator german” la Chestură, s-a ferit foarte mult după aceea să recunoască faptul că 
a avut vreo legătură cu organizatorii pogromului: „Nu este adevărat că în seara de 
28 spre 29 iunie 1941 aş fi luat contact cu dl general Barozzi pe strada Păcurari şi aş fi 
discutat măsurile ce urmau a fi luate”. În august 1945, când a făcut depoziţia, o 
recunoaştere a participării la aplicarea planului de exterminare l-ar fi putut aduce în faţa 
plutonului de execuţie. Iar colonelul Lupu a notat, referindu-se la acea seară, că 
„colonelul Bădescu era în legătură cu Marele Cartier General, în special cu dl general 


1. Vezi supra, p. 63, nota 3. 

2. Depoziţia colonelului Bădescu la Tribunalul special din Bucureşti, 31 martie 1945, Braen p. 78b 
(sublinierea îmi aparţine). 

3. A doua depoziţie a colonelului Bădescu, 21 septembrie 1945, ibidem, p. 53b. Bădescu a notat că 
l-a însoţit pe Barozzi pentru a accentua că nu el a condus operaţiunea, în schimb toţi ceilalţi 
responsabili au subliniat în depoziţiile lor că l-au însoţit pe Bădescu. În cele din urmă, Bădescu a 
recunoscut că „în luna iunie, adică în zilele de 27, 28, 29 şi 30 iunie precum şi în primele zile ale 
lunii iulie am fost prezent la Iaşi” (Depoziţia colonelului Bădescu [vezi supra, nota 2], p. 78). 

4. Depoziţia maiorului Constantin Darie la Tribunalul Poporului, 29 august 1945, ibidem, p. 45. 

Tătăranu şi cu siguranţă că dânsul a cunoscut în amănunţime întreaga situaţie. DI general 
Barozzi era în legătură cu colonelul Bădescu”, subliniind astfel, fără a recunoaşte că a 
fost părtaş la secret, cine a condus operaţiunea de la Iaşi.. 

La ora 23.00, în noaptea de 28/29 iunie, a sosit aprobarea finală de masacrare a 
evreilor. Antonescu i-a telefonat direct colonelului Lupu, pe care-l cunoştea personal, 
dându-i — şi, prin intermediul lui, şi celorlalte forțe — mână liberă în acţiunea de 
masacrare a evreilor. Ordinul (de fapt, aprobarea) a fost expus pe larg la începutul 
capitolului anterior. După câte se ştie, Antonescu a dispus evacuarea evreilor din oraş 
deja la 27 iunie, însă a doua zi s-a dat şi aprobarea de a-i masacra, inclusiv pe femei, şi 
de a-i deporta pe toţi, inclusiv copiii, „pachete, pachete”. Oare ordinul lui Antonescu a 
fost influenţat de rapoartele mincinoase ale organizatorilor pogromului şi ale şefilor 
diferitelor organe ale puterii, ori poate Antonescu însuşi s-a ocupat de cristalizarea 
planului şi crearea pretextului pentru pogrom şi evacuare ? Iată o întrebare la care nu 
există răspuns — dar însăşi ridicarea ei ar putea crea impresia că cineva l-a indus în eroare 
pe Conducător, fapt de neconceput în lumina modului său de comportare şi a ordinelor 
lui ulterioare. La proces, Antonescu nu a recunoscut că a dispus masacrarea evreilor şi 
evacuarea întregii Comunităţi. Exista în persoana lui o îmbinare de strateg şi tactician, 
de viclenie şi ipocrizie, având capacitatea de a instiga mase şi, în acelaşi timp, de a părea 
un om civilizat — dar, mai presus de toate, exista în el o ură oarbă, patologică, s-ar putea 
spune, împotriva poporului evreu. 

Ordinul pe care i l-a dat direct lui Lupu în noaptea care a precedat inundarea oraşului 
cu sânge evreiesc a fost bine ascuns la anchetă şi la proces de către toţi cei care trebuiau 
să-l pună în aplicare, precum şi de tribunal — ordinul nu a apărut în actul de acuzare şi 
nu a fost: dezbătut la proces. Lupu l-a amintit numai în prima sa depoziţie, şi atunci a 
încercat să-l inducă în eroare pe anchetator prin faptul că a mutat data primirii lui de la 
28 iunie, ora 23.00, la a doua zi, 29 iunie, aceeaşi oră?. 

Nu a fost vorba de nici o greşeală făcută bona fides. În cele 24 de ore omise de el, 
peste 8.000 de evrei au fost ucişi, peste 8.000 de evrei au fost evacuaţi cu „trenurile 
morţii” şi circa 6.000 dintre ei au murit sufocaţi în vagoane. Recunoaşterea primirii 
ordinului ar fi lovit în încercarea de a-i acuza pe germani de răspunderea exclusivă 
pentru pogrom, aşa cum s-au străduit să facă la proces toţi cei implicaţi în acţiune. Nici 
prefectul Captaru nu a amintit la interogatoriile sale panica pe care i-a indus-o ordinul 
primit direct de la Mihai Antonescu, peste capul ministrului de Interne, şi că a comunicat 
ministrului că la Iaşi se află 45.000 de evrei, subliniind imposibilitatea evacuării unui 
număr atât de mare de evrei într-un timp aşa de scurt. 


1. Depoziţia colonelului Lupu la Tribunalul Poporului, 8 august 1945, ibidem, vol. 25, p. 12b 
(USHMM, microfilm 47). 

2. Prima depoziţie a colonelului Lupu la Tribunalul special de judecare a criminalilor de război, 12 martie 
1945, ibidem, vol. 29, pp. 5, Sb. Lupu a mutat intenţionat data, pentru a pretinde că Antonescu l-ar 
fi întrebat ce s-a întâmplat în ziua pogromului şi de ce nu a fost în stare să controleze situaţia — şi 
atunci i-ar fi răspuns : „Unităţile germane au evacuat 4.000 de evrei fără nici un motiv legal, după 
ce mai întâi au împuşcat şi au omorât 405 persoane” (ibidem). 'Toate acestea, cum am arătat, sunt 
minciuni, în procesul său din ianuarie 1942 (vezi infra, pp. 143, 417-419) el prezentând Tribunalului 
militar ordinul aşa cum l-a recepționat şi unde a notat că l-a primit pe 28 iunie, ora 23. 

Modelul: pogromul de la Dorohoi 


Până în momentul în care Antonescu a dispus masacrarea evreilor şi deportarea lor, 
planificatorii pogromului au acţionat după învăţămintele trase în urma unei alte acţiuni 
similare - pogromul de la Dorohoi, care avusese loc exact cu un an înainte —, şi nu după 
un tipar „străin”, pe care germanii ar fi avut timp să-l împărtăşească aliaţilor lor români 
lipsiţi de experienţă în instigarea maselor şi în spargerea de capete evreieşti. În lipsa unei 
colaborări autentice a evreilor cu inamicul, organizatorii pogromului au creat „dovezi” 
ale colaborării, determinând astfel pedepsirea imediată a vinovaţilor. 

Planul pogromului de la Iaşi nu a inclus aproape nici o noutate în comparaţie cu un 
alt pogrom, planificat şi pus în aplicare de către unităţi ale Armatei române la Dorohoi, 
cu un an înainte, la începutul lui iulie 1940. O comparaţie între cele două planuri scoate 
în evidenţă faptul că, exceptând amploarea şi colaborarea soldaţilor germani, modelul 
desfăşurării unui pogrom împotriva evreilor nu s-a schimbat. Deosebirea ţine doar de 
amploarea masacrului, de ordinele explicite şi de modul de colaborare a populaţiei 
româneşti, în linii generale, modelul fiind acelaşi. 

Aici ar fi bine să amintim planul de acţiune al pogromului din Dorohoi, pus la cale de 
ofiţeri din câteva regimente româneşti în vara anului 1940, înainte ca vreun soldat german 
să fi călcat pe teritoriul României : răspândirea acuzaţiei că evreii ar fi deschis foc împotriva 
armatei, ca pretext pentru izbucnirea pogromului ; prevenirea din timp a locuitorilor români 
în legătură cu cele ce urmează să se întâmple şi însemnarea caselor pentru a le deosebi de 
cele ale evreilor; colaborarea şi sprijinul forţelor de ordine şi a locuitorilor români ; 
asasinate, violuri, jaf şi pradă ca răsplată pentru pogromişti. Acţiunea de la Iaşi trebuia să 
se termine cu moartea a mii de evrei, deoarece, de data aceasta, în spatele său se aflau statul 
român şi Conducătorul, bucurându-se în acelaşi timp şi de sprijinul unor unităţi ale Armatei 
germane. Cum s-a transformat un plan local de pogrom în anul 1940 în planul Marelui 
Cartier General din anul următor ? La această întrebare se poate da doar un răspuns parţial. 

În anul care trecuse a crescut ura împotriva evreilor în cadrul Armatei; s-a întețit 
instigarea în presă; au sporit acuzaţiile publice şi oficiale despre o aşa-zisă colaborare 
a evreilor cu sovieticii. Nu încape îndoială că atunci când s-a pregătit pogromul de la Iaşi, 
organizatorii au avut ca model pogromul de la Dorohoi. Naziştii nu puteau constitui un astfel 
de model, întrucât masacrele au început numai după invadarea Uniunii Sovietice ; şi primul 
eveniment de acest gen, pogromul de la Lvov, s-a desfăşurat imediat după ocuparea oraşului 
de către germani, la 30 iunie, şi a continuat până la 3 iulie (timp în care au fost ucişi 
4.000 de evrei cu ajutorul naționaliștilor şi al bandelor de ucraineni). Pogromul de la Iaşi 
a fost prima acţiune de asasinare în masă din Europa celui de-al doilea război mondial. 

Este suficient să remarcăm că sediile tuturor regimentelor care au acţionat la Dorohoi 
erau în majoritate în Moldova, iar ofiţerii antisemiţi ai acestora s-au întâlnit regulat la 
manevre în anul care a precedat războiul, cu prilejul unor instrucţii sau contacte cu 
consilieri ai Armatei germane. Între vara anului 1940 şi vara anului 1941, s-a produs o 
schimbare teribilă în opinia publică şi în atitudinea establishment-ului românesc faţă de 
evrei. În această perioadă s-a şters şi ultima rămăşiţă a drepturilor acordate cetăţenilor 
evrei, iar abuzurile împotriva lor deveniseră politică oficială. Pogromul de la Dorohoi şi 
nu metodele de acţiune ale Einsatzgruppe a constituit modelul pogromului de la Iaşi. 


Capitolul 3 


Arestări, omoruri şi jafuri 


Arestările de evrei şi aducerea lor la Chestură, la circumscripţii de poliţie din cartiere 
sau la centre de adunare stabilite de autorităţi au început încă din noaptea 28/29 iunie. 
Alarma şi împuşcăturile, care au continuat toată noaptea, au constituit şi un semnal 
pentru ieşirea unor echipe de jandarmi şi poliţişti români şi patrule de soldaţi germani, 
în special în centru, pentru a-i aresta pe evrei. Aceste patrule au năvălit exclusiv în 
adăposturi şi locuinţe evreieşti, iar crucile care au marcat clădirile şi locuinţele ne-evreilor 
au ajutat foarte mult la identificarea „inamicului”. Percheziţiile în scopul găsirii de arme 
şi terorişti iudeo-comunişti s-au terminat cu arestarea bărbaţilor, dar şi cu bătăi, jafuri şi 
asasinate. În oraş au fost desfăşurate din timp plutoane de jandarmerie care au efectuat 
patrulări proprii. Unul dintre jandarmi şi-a amintit că în fruntea patrulei sale era un tânăr 
subofiţer,.pe nume Florin Ghineraru. Misiunea lor a fost aceea de „a cerceta locuinţele 
evreilor din oraşul Iaşi în scopul de a constata dacă se află depozitate arme sau 
muniţiuni”!. În patrulare au ieşit şi soldaţi din garnizoană, cărora li s-au alăturat, 
conform planului sau din proprie iniţiativă, mulţi civili români — în majoritatea cazurilor, 
vecini ai evreilor. S-a înfăptuit şi coordonarea cu germanii, Comandamentul german 
trimițând, conform planului, patrule militare care au tras fără prea multe întrebări în 
evreii pe care i-au găsit. 

Chestorul Poliţiei, Chirilovici, secretarul Chesturii, Stănculescu, şi un grup de agenţi 
şi poliţişti — cărora li s-a alăturat cel care, în decursul timpului, a devenit marele specialist 
în lichidarea evreilor (şi care pe atunci era doar un învățăcel), locotenent-colonelul 
Niculescu-Coca — au ieşit la 3 dimineaţa să cerceteze de unde se trage, chipurile, în Armata 
română. Ei au constatat trageri simulate şi au fost martori la schimburi de focuri între 
teroriştii invizibili şi o unitate militară românească. Această descriere a evenimentelor aparţine 
chestorului de poliţie Leahu, care a raportat despre aceasta, la 2 iulie 1941, superiorilor săi. 

În urma „încercării de rebeliune”, s-au format echipe pentru controlul tuturor caselor 
de pe traseul de unde se trăgea, în colaborare cu germanii, care s-au dovedit a fi foarte 
conştiincioşi. Poliţişti, jandarmi, poliţişti militari şi soldaţi români i-au căutat pe cei care 
trag, „însă rezultatul a fost negativ, negăsindu-se indivizi cu arme asupra lor”. Despre 
cele întâmplate în continuare probabil că nu este necesar să ne bazăm pe mărturiile 
evreilor, raportul lui Leahu fiind clar : 


1. Depoziţia jandarmului Petru Dorobăţ la Tribunalul Poporului, 15 ianuarie 1946, Arhiva Ministerului 
de Interne, Dosar 108233, vol. 20, p. 232b (USHMM, microfilm 48). 

Cu această ocazie [a controalelor] din contactul trupelor germane cu cele române, s'a născut 
o stare de ostilitate împotriva evreilor care a început a fi scoşi de prin adăposturile A.P. şi 
aduşi la Chestură de către patrule. În oraş fiind în trecere diferite trupe române, precum şi 
soldaţi izolaţi din ambele armate, toţi şi-au abandonat misiunea, dedându-se la maltratarea 
celor pe care îi aduceau la Chestură, sau împuşcându-i pe străzi. La această situaţie a contribuit 
în mare măsură şi populaţia românească, care convinsă că focurile au fost trase de comunişti 
şi evrei, indicau patrulelor locurile de adăpostire a evreilor!. 


Prima ciornă a actului de acuzare, întocmită încă din anul 1945, a adăugat multe 
amănunte cu privire la atrocitățile din prima noapte a pogromului. În cursul nopţii, se 
spune acolo, au fost umplute beciurile Chesturii cu evrei — sau, în limbajul documentului, 
„Cu persoane nevinovate” —, care au fost scoşi în mod brusc şi cu sălbăticie din casele 
lor, parte dintre ei îmbrăcaţi sumar, pentru a fi exterminați. 


Ţipetele mamelor, plânsul copiilor brăzdează întunericul, paturile armelor sună sinistru în 
capetele celor nevinovaţi, iar baionetele se înfig adânc în corpurile care se prăvălesc de-a 
lungul trotuarelor. 

Urgia este dezlănţuită. Până dimineaţa la orele 8 beciurile cât şi curtea Chesturii devin 
neîncăpătoare... În curtea Chesturii erau strânşi evrei. Nici un creştin nu a fost arestat, întrucât 
se luase măsuri încă din ziua de 25 iunie, ca toate casele creştinilor să fie însemnate cu cruce 
albă, pentru a se putea identifica mai uşor victimele. ..2 


La ora 8 dimineaţa, în podul Chesturii se aflau cca 300 de ostatici evrei”, iar în 
beciuri au început să fie înghesuite alte sute. 

Duminică, 29 iunie — sărbătoarea creştină a Sfinţilor Petru şi Pavel şi ziua marelui 
pogrom. Tramvaiele au încetat să mai circule încă de sâmbătă după-amiază. Soldaţi şi 
jandarmi au început percheziţii în casele evreilor de la ora 3 dimineaţa, ceea ce însemna 
jaf şi maltratări. În cartierul Abator - pe străzile Abator şi Tătăraşi - s-au confiscat 
buletinele de identitate, iar bărbaţii au fost trimişi în convoaie la circumscripţia 5 de 
poliţie. În cartierele evreieşti şi în centrul oraşului circulau maşini care transmiteau prin 
megafoane comunicate şi valsuri - erau maşini germane echipate cu megafoane, care 
fuseseră puse la dispoziţia românilor. Comunicatele erau transmise de pretorul Diviziei 14, 
maiorul Scriban. Evreii au primit ordin să se prezinte la Chestură, pe strada Alecsandri, 
din centrul oraşului, în spatele primăriei. Vizavi de spitalul orăşenesc, în apropierea 
Chesturii, au fost împuşcaţi de dimineaţă bărbaţi şi chiar familii întregi de evrei, cadavrele 
rămânând pe trotuar. Printre cei ucişi se aflau proprietari de întreprinderi şi medici evrei 
cunoscuţi, ca de exemplu dr. Solomonovici, medicul-şef al spitalului evreiesc. Jandarmul 


1. Declaraţia chestorului de poliţie Gheorghe Leahu, 2 iulie 1941, Cartea Neagră II, nr. 44, p. 111. 
După cum se ştie, Leahu a fost cel care, la începutul pogromului, a ordonat poliţiştilor să nu 
intervină în ceea ce va face Armata, „bine sau rău”. (Document falsificat la începutul anului 1944, 
în încercarea de a prezenta pogromul ca pe un incident, aruncând vina principală asupra Armatei 
germane, şi nu ca pe o crimă premeditată şi ordonată de guvern - vezi infra, p. 342.) 

„Ciorna actului de acuzare” (vezi supra, p. 47, nota 1), p. 9. 

Declaraţia gardianului Ioan Mănăstireanu, făcută în faţa acuzatorului public la Tribunalul Poporului, 
28 iulie 1946, Arhiva Ministerului de Interne, Dosar 108233, vol. 45, partea I, p. 98b (USHMM, 
microfilm 43). Mănăstireanu, care trebuia să-i păzească pe ostatici, a spus: „Curtea Chesturii era 
deja plină de evrei aduşi de patrule româneşti şi germane... Oraşul era [deja] calmat, nu se [mai] 
auzeau împuşcături, ci doar continuau să aducă evrei care au fost arestaţi”. 

care l-a omorât în prezenţa soţiei sale a spus că un cartuş costă numai 7 lei, iar la banii 
ăştia merită să omori un jidan’. 

În tot oraşul se auzeau focuri de armă, dar de data aceasta era vorba de împuşcături 
adevărate, cu gloanţe adevărate, spre ţinte bine alese, şi nu trase în aer. Patrule de 
jandarmi, poliţişti şi soldaţi (vezi infra) au pus în aplicare, din zori, dispoziţia din 27 iunie 
de căutare de arme la evrei, precum şi al doilea ordin al Conducătorului, de a-i împuşca 
pe evreii care au tras în armată, soldaţii fiind cei care hotărau cine se făcea vinovat de 
acest lucru. Mormane de cadavre au început să se adune în curţi, pe străzi şi în 
adăposturi, chiar şi în casele evreieşti. În câteva ore au fost ucişi sute de evrei, dar 
tendinţa generală nu era încă asasinatul, ci strângerea de evrei şi trimiterea lor, în 
coloane, la Chestură. În tot oraşul s-a desfăşurat o acţiune combinată de omor, jaf şi 
îndeosebi concentrarea evreilor pe străzi, organizarea de coloane şi deplasarea lor la 
Chestură şi spre alte centre de tortură (vezi infra). Ordinul de începerea execuțiilor şi 
concentrarea evreilor l-a dat generalul Stăvrescu?. Colonelul Lupu - care a primit, cum 
am arătat, ordin direct de la Antonescu - a început să acţioneze în colaborare cu 
germanii încă din timpul nopţii, la 28 iunie. Prefectul Captaru constituie şi în această 
problemă o sursă de încredere în privinţa desfăşurării evenimentelor : „Chiar în cursul 
nopţii, începând de la orele 3 [dis-de-dimineaţă], s'au dat dispoziţiuni, atât de către 
comandantul Garnizoanei Iaşi, col. Lupu Constantin, cât şi de unităţile germane, 
cantonate în oraş, de a înconjura şi cerceta clădirile din care au pornit focurile de 
armă”5. 

În felul acesta a fost pus în aplicare planul pogromului, aşa cum fusese el pregătit de 
Secţia a II-a. Iudeo-comuniştii au tras în armată, iar Armata română [şi germană] a 
ripostat. Cine a cunoscut dinainte planul a raportat chiar în noaptea aceea — sau a doua 
zi dimineaţa —, cu o formulare unică. Cine nu l-a cunoscut, ca de exemplu prefectul, a 
raportat că se încearcă să se arunce vina pe evrei, pentru a-i masacra. La ora 6 dimineaţa, 
patrule mixte de poliţişti, jandarmi şi soldaţi români şi germani au ieşit să vâneze evrei, 
iar pe teren li s-au alăturat cetăţenii mobilizați din timp sau voluntari entuziaşti. În iulie 
1945, în timp ce era arestat într-un lagăr special pentru criminali de război de la o 
periferie a Iaşiului, pe când superiorii săi se plimbau liberi, un poliţist de rând a compus 
un memoriu cuprinzând numeroase amănunte privind „diviziunea muncii” în ziua 
pogromului. Polițistul loan Mănăstireanu a fost postat la Chestură în garda de la 8 seara 
(28 iunie) până a doua zi, la ora 8 dimineaţa. El a ţinut minte că un evreu rănit, plin de 
sânge, s-a prezentat la 27 iunie la Comandamentul Poliţiei şi a povestit că „soldaţi români 
au împuşcat 15 evrei pe un câmp deschis... şi că o familie întreagă a fost împuşcată în 
casa ei”. Evreul rănit „a rămas în viaţă numai pentru că a fost împuşcat în umăr şi s-a 
prefăcut mort”. De asemenea, a precizat şi alte amănunte după „schimbarea gărzilor”. 


La ora şase... când am ajuns la Chestură am găsit tot personalul în frunte cu dnii chestori 
Leahu şi Chirilovici. Curtea Chesturii era deja plină de populaţia evreiască adusă de către 


1. „Rezumatul masacrului” (vezi supra, p. 47, nota 2), p. 325. Manuscrisul cuprinde descrierea 
execuțiilor, la orele dimineţii, pe câteva străzi ale oraşului, liste parţiale cu numele celor ucişi şi 
aprecieri cu privire la numărul total de victime, care a ajuns la sute de oameni. 

2. O scrisoare confidențială a şefului Siguranţei din Iaşi către Biroul Statistic din Iaşi, 4 iulie 1941, 
Arhiva Ministerului de Interne, Dosar 108233, vol. 27, p. 122 (USHMM, microfilm 48). 

3. Raportul nr. 1081 al prefectului Captaru către ministrul de Interne, 2 iulie 1941, Cartea Neagră II, 
nr. 40, p. 100. 

patrulele române şi nemţeşti. Apropiindu-se ora apelului gardienilor din schimbul de zi, 
aceştia cum veneau erau repartizaţi de către domnul comisar-şef Iancu, pentru razie în oraş, 
primind ordin să ridice absolut pe toţi evreii din sectoarele încredințate lor. Gardienii Poliţiei 
Iaşi au fost încadraţi de soldaţi nemți şi români precum şi de gardieni ai chesturilor Chişinău, 
Cernăuţi şi Bălţi, concentrați într-un număr de circa 1.500 oameni de câteva zile la Iaşi. 


Şeful detaşamentului de gardieni publici de la Poliţia din Iaşi, Dragota, a clarificat că 
germanii au format şi ei echipe proprii de descinderi, în afară de patrulele mixte. „În 
afară de patrulele germane”, a accentuat inspectorul Ciuhat, „au mai fost jandarmi, 
soldaţi români şi gardieni publici, care scoteau şi arestau evreii de prin case şi-i trimiteau 
la Chestură”. Inspectorul şi-a mai adus aminte, printre altele (întrucât el nu a participat 
la echipe), că din 28 iunie, aceste gărzi mixte „împuşcau cetăţeni evrei pe străzi şi prin 
case”?. Poliţiştii care au rămas la Chestură au început să intre în panică din cauza 
înmulţirii convoaielor care veneau fără întrerupere la Chestură. Cine nu era direct 
implicat în vânătoarea de evrei, precum poliţiştii postați la Chestură, şi-a permis după 
1941 să ţină minte mai multe despre etapele la care nu a participat. Unul dintre poliţişti 
şi-a amintit că patrulele care au ieşit să aresteze evrei erau „patrule mixte româno- 
-germane la care se adăugau gardieni şi civili. Ei au adus grupuri de evrei, bărbaţi, femei 
şi copii”5. 

Chestorul Poliţiei, Chirilovici, a telefonat dimineaţă, spunând că „armata [română] şi 
detaşamentul de poliţişti veniţi la Iaşi pentru [a reveni în] Basarabia şi Bucovina execută 
o razie pe teren”*. Sensul anunţului era că cei care fac razia nu trebuie deranjaţi. Tot ce 
fac, fac din ordin — aşa cum inspectorul Leahu i-a anunţat pe poliţişti, cu o zi înainte, să 
nu se intervină în tot ce vor face soldaţii, „bine sau rău”. 

Formarea patrulelor care au plecat să vâneze evrei a durat câteva ore. La 8 dimineaţa, 
cu o asemenea patrulă a ieşit şi un poliţist care făcuse de gardă la clădirea Sigurantei : 
„Din ordinul comisarului Iancu, şeful biroului judiciar... s'au format patrule compuse 
din gardieni publici, militari români şi germani pentru razie în oraş”. Comandantul 
patrulei era un comisar din Poliţia Cernăuţi, iar ei au plecat în cartierele evreilor în urma 


1. Memoriu al poliţistului loan Mănăstireanu de la Poliţia din Iaşi, 18 iulie 1945, Arhiva Ministerului 
de Interne, Dosar 108233, vol. 45, partea I, pp. 986, 100-100b (USHMM, microfilm 43). Ministrul 
de Interne Dumitru Popescu a afirmat, în şedinţa de guvern din 8 iulie, că la Iaşi se află 360 de 
poliţişti, inclusiv comisari şi comandanţi care aşteaptă să revină la Chişinău. Înainte de aceasta, la 
Iaşi au fost concentrați 300 de poliţişti, dar aceştia au fost transferați la Cernăuţi - mai erau şi 
poliţişti destinaţi altor oraşe din Bucovina. Nu se cunoaşte numărul exact al poliţiştilor aduşi la Iaşi 
înainte de răspândirea lor pe teritoriile eliberate, dar, probabil, era mai mare de 360 şi a cuprins 
şi alte sute de poliţişti. Vezi un fragment din stenograma şedinţei de guvern din 8 iulie 1941, Arhiva 
Ministerului de Interne, Dosar 40010, vol. 4, p. 79 (USHMM, microfilm 32). 

2. Depoziţia şefului de secţie Constantin Ciuhat la Tribunalul Poporului din Bucureşti, 24 septembrie 
1945, Arhiva Ministerului de Interne, Dosar 108233, vol. 26, pp. 88-88b. 

3. Depoziţia şefului detaşamentului de gardieni publici Victor Dragota la Tribunalul special pentru 
judecarea criminalilor de război din Iaşi, 22 martie 1945, ibidem, p. 95. 

4. Copie a depoziţiei secretarului circumscripţiei 3 de poliţie (numele nu apare la sfârşitul declaraţiei), 
care descrie, printre altele, anunţurile şi ordinele primite la Chestură începând cu noaptea de 
28/29 iunie şi până în 30 iunie, ibidem, vol. 50, pp. 19-20. Secretarul a încercat să arunce toată 
vina pe poliţiştii din Basarabia, pe legionari, pe germani şi pe Armată - „dacă personalul Chesturii 
din laşi ar fi fost întrebat, aceştia cunoscând populaţia, nu ar fi arestat mii de evrei cinstiţi şi 
industriaşi” (ibidem, vol. 50, p. 21). 

unei informaţii deţinute de comisar, „că se trage [de acolo] cu armele”!. Acest poliţist a 
afirmat că a primit ordin să aresteze numai bărbaţi evrei şi să-i aducă la Chestură, însă 
dispoziţia specifica să-i aresteze „în mod absolut pe toţi evreii”, potrivit mărturiei unui 
alt poliţist. Printre cei arestaţi, comisarul Iancu a identificat un evreu pe care-l cunoştea 
personal (şi ştia, probabil, că va fi răsplătit) şi s-a grăbit să-l elibereze, cerându-i chiar 
acelui poliţist (care a depus mărturia de mai sus) să-l însoţească acasă, pentru a nu fi ucis 
pe drum?. 

Legiunea 6 de jandarmi, „Legiunea mobilă”, a intrat şi ea în acţiune - a fost împărţită 
în patrule, iar în fruntea fiecărei patrule era un poliţist local. Jandarmii au arestat sute de 
evrei şi i-au transportat cu camioanele lor la clădirea Chesturii”. Jandarmul Haralambie 
Cojocaru a declarat că în dimineaţa aceea „au fost scoşi pe străzile oraşului de către 
comandanții noştri subofiteri şi ofiţeri. Patrulele erau însoţite de poliţie, care intra în casele 
evreilor pentru a face percheziţie”. Poliţiştii şi jandarmii n-au găsit arme nicăieri, dar 
„au fost arestaţi evrei, femei şi copii, şi au fost duşi de către Poliţia noastră la Chestură”. 
Jandarmul a continuat: „Pe parcursul spre Chestură am întâlnit numeroase cadavre de 
evrei pe stradă, mirosul cadavrelor fiind insuportabil. În curtea Chesturii, în care aduceam 
noi pe locuitorii ridicaţi de prin casele lor, se aflau un număr foarte mare de evrei”?. 

Alte patrule care ieşiseră la vânătoare de evrei erau alcătuite din „jandarmi, sergenţi 
de stradă şi soldaţi nemţi”5. Evreii de pe strada Păcurari erau supuşi unei terori 
permanente începând cu după-amiaza zilei de 28 iunie. Seara au năvălit în locuinţele şi 
adăposturile lor patrule mixte, din care făceau parte şi mulţi cetăţeni înarmaţi. lar 
locuitori ai acestei străzi au furnizat „dovezile” rebeliunii : 


După ce am fost în parte jefuiţi [am fost] puşi în faţa aparatelor fotografice cu steaguri roşii în 
mână, lanterne etc., în faţa plutoanelor [de soldaţi] şi a mitralierelor gata de tragere, cu mâinile 
în sus. În lipsa noastră de acasă patrule mixte au forţat uşile de la case şi sub pretext că caută 
arme au jefuit tot ce era mai uşor de luat. La Chestură ne întâlnim toţi locatarii [străzii] de la 
bătrâni până la copii în braţe, toţi [evreii] de pe strada Păcurari, Vasile Conta, I.C. Brătianu. 
Toţi îngroziţi de ce ni se va întâmpla aşteptam ; mereu soseau alte grupuri şi pe la ora 12 era 
neîncăpătoare. 


Un evreu, invalid din primul război mondial, a descris momentul arestării într-o 
formă diferită. El s-a bucurat mult când poliţiştii au năvălit în casa lui şi au căutat 
terorişti evrei, temându-se tot timpul de cetăţeni înarmaţi, de germani - dar nu de 
poliţişti români. Şi când i s-a cerut să predea mitraliera cu care ar fi tras în armata 
română, a spus: „Sunt invalid din războiul 1916. Drept răspuns am fost bătuţi cu 
cravaşa, cu patul armei, trântiţi jos, călcaţi în picioare, ridicat din nou şi iar trântit”. El 


1. Declaraţia lui Nicolae Roman (poliţist) la Tribunalul Poporului din Iaşi, 12 iulie 1945, ibidem, 
vol. 6, p. 63 (USHMM, microfilm 48), dată de acesta în stare de arest. 

2. Ibidem. 

3. Declaraţia lui Jean Haimovici la Tribunalul Poporului din Bucureşti, fără dată (iulie 1945), ibidem, 
vol. 30, pp. 48-49. 

4. Depoziţia lui Haralambie Cojocaru (jandarm) la Tribunalul Poporului din Bucureşti, 13 decembrie 
1945, ibidem, pp. 63-63b. 

5. Depoziţia lui Constantin Macovei (jandarm) la Tribunalul Poporului din Bucureşti, 14 decembrie 1945, 
ibidem, pp. 65-65b. 

6. Depoziţia lui Jean Sigler la Tribunalul Poporului din Bucureşti, 18 aprilie 1945, ibidem, vol. 29, 
pp. 16-17 (USHMM, microfilm 47). 

s-a adresat sergentului de stradă pe care-l cunoştea de ani de zile, cerându-i să-i ia 
apărarea — el ştia doar că a fost grav rănit în război. „Nu te cunosc, jidane”!, a răspuns 
polițistul. 5 

Compoziția patrulelor care au plecat să depisteze evrei s-a schimbat în cursul zilei. 
Uneori cuprindeau câțiva soldaţi germani însoţiţi de borfaşi, de tineri înarmaţi, cărora, 
la faţa locului, li se alăturau vecini care doreau să ajute din tot sufletul, ceferişti, 
funcţionari de stat, salariaţi cu munci de birou, inspectori financiari ş.a.m.d. (vezi 
infra), precum şi ţigani care se bucurau de ocazia de a jefui. Erau şi soldaţi români 
însoţiţi de către un poliţist localnic, jandarmi însoţiţi de poliţişti din Basarabia şi tineri 
care fuseseră înarmaţi înainte de pogrom. Iar în lipsa lor, s-au organizat spontan cetăţeni 
de rând care şi-au scos vecinii din adăposturi şi din locurile unde s-au ascuns şi i-au 
reţinut în stradă până la sosirea patrulelor. „Acolo unde nu erau coloane, civilii creştini 
ne reţineau în scopul de a ne preda în convoaiele ce treceau spre Chestură”, a spus unul 
dintre avocaţii Comunităţii?. O parte dintre voluntarii români purtau pe mânecă o 
banderolă cu o cruce roşie. Imediat după plecarea convoaielor, şi în multe cazuri în 
timpul aşteptării, vecinii se grăbeau să jefuiască şi să golească locuinţele evreilor. În 
mare măsură, 29 iunie a constituit ziua realizării promisiunilor membrilor Ligii Apărării 
Naţional-Creştine a lui Cuza, din anii '20 şi '30, şi apoi a lui Codreanu. 

În cartierul Abator a continuat până în ultima clipă efortul de a-i lichida pe evrei, nu 
numai de a-i aresta şi jefui. O patrulă alcătuită din câţiva soldaţi germani, un poliţist 
localnic şi un civil înarmat cu o cazma a adunat 17 evrei pe care i-a dus la abator. 
Germanii au împuşcat 11 dintre ei, iar ceilalţi şase au fost răniţi, dar au reuşit să fugă”. 

Atât patrulele mixte, cât şi cele improvizate au continuat să aducă convoaie mari, de 
sute de evrei, de toate vârstele, la clădirea Chesturii, bătuţi de zor pe parcurs, de către 
însoțitori şi locuitori. Mulţi dintre evrei erau doar parţial îmbrăcaţi, plini de sânge şi de 
lacrimi, în timp ce copiii mici se târau după ei, deoarece în majoritatea cazurilor li s-a 
ordonat să ridice mâinile. Pietonii îi pândeau de pe trotuare, îi băteau, îi scuipau, îi 
înjurau şi aruncau asupra lor cu bălegar. În anumite convoaie arestaţii au fost obligaţi să 
țină ritmul, ca la paradă. Ordinea era încălcată uneori, când evrei de la marginea 
convoiului încercau să se împingă în mijlocul lui, pentru a scăpa de loviturile de bâtă şi 
ciomege ale însoţitorilor. Soldaţi germani şi români trăgeau în cei care rămâneau în urmă 
şi îşi băteau joc de ei, spre bucuria locuitorilor români. Convoaiele treceau pe lângă sute 
de cadavre de evrei, împuşcaţi în timpul nopţii şi dimineaţa, pe lângă prăvălii sparte şi 
familii întregi masacrate. 

O evreică a cărei familie a fost masacrată în aceeaşi zi a descris convoaiele care treceau 
prin faţa ei şi momentele de groază pe care le-a resimţit până când a fost arestată : 


Iată... trec convoaie de evrei, bătrâni, bărbaţi, femei şi copii mulţi de la casele lor, cu mâinile 
în sus. Se duc spre Chestură, încadraţi de santinele şi păzitori civili, cu parul în mâini. Noi 
stăm cu toţi în casă, complet închisă. Nimeni nu scoate o vorbă. Iată vine un sergent în curte 
şi strigă ca toţi bărbaţii [evrei] să se ducă cu actele la Chestură, căci cine va fi găsit fără viza 


1. Declaraţia lui Leon Haimovici (invalid de război) la Tribunalul Poporului din Bucureşti, fără dată 
(aprilie 1945). 

2. Depoziţia lui Leon Reicher (avocat) la Tribunalul militar din Bucureşti, 24 mai 1947, Arhiva 
Ministerului de Interne, Dosar 108233, vol. 51, p. 354b. 

3. Declaraţia lui Herşcu Waldman la Poliţia din Iaşi, fără dată (1945), ibidem, vol. 34, p. 23 (USHMM, 
microfilm 41). După pogrom, puţinii evrei care au supravieţuit masacrului au părăsit cartierul. 

Chesturii, va fi împuşcat... Uşile încep să se deschidă. Ies bărbaţii în curte. Nici unul nu se 
teme... Fiecare a luptat într'un război, aici în România, pentru România... Din curtea noastră 
se pornesc nouă bărbaţi, din casa mea numai patru. Nici unul nu s'a mai întorsl. 


Cu trecerea timpului, drumul spre Chestură se transforma într-o cursă cu obstacole 
care lăsa în urmă dâre de morţi. Însoţitorii, oameni din diferite organe ale puterii sau 
civili, au pierdut orice reţinere morală - vederea sângelui le-a întărit dorinţa de a ucide. 
Convoaie s-au lovit de alte convoaie, care veneau din alte direcţii cu aceeaşi destinaţie. 
Un evreu dintr-un convoi a observat o astfel de mulţime : „Foarte tare loviți, cu capete 
sparte şi bandajate, alţii împuşcaţi, femei cu părul smuls şi bătrâni cu barba smulsă, 
într-un hal de nedescris”?. Un evreu care păşea în fruntea unui convoi, cu fetiţa lui în 
braţe, a auzit ţipetele evreilor care erau maltrataţi în spatele său, dar i s-a interzis să se 
uite: „femeile erau scuipate şi trase de păr”?. Femei şi mame cu copii în braţe care au 
fost maltratate pe drum au înlemnit sau au devenit isterice, ori şi-au pierdut minţile la 
vederea mormanelor de cadavre care le-au apărut în faţa ochilor cu cât se apropiau 
mai mult de Chestură: „Am văzut cum stăteau morţii grămadă în toate părţile Aleii 
[Alecsandri] în dezordine aşa cum fuseseră împuşcaţi” — spune o evreică“. 

Mormanele de cadavre de pe străzi sporeau cu fiecare oră, astfel încât convoaiele 
care au pornit la orele după-amiezei au văzut deja morţi pe tot drumul spre Chestură. 

Piaţa centrală a oraşului, Piaţa Unirii, şi străzile din jur erau presărate cu sute, poate mii 
de cadavre. În drum spre casă, un funcţionar român a văzut după-amiaza, în acest loc, 
„un morman de trupuri omeneşti de diferite sexe şi de diferite vârste”. Un evreu adus 
din altă direcţie la aceeaşi destinaţie a văzut pe parcurs sute de cadavre: „Tot drumul 
presărat cu morţi. Pe statuia din Piaţa Cuza Vodă erau sute de copii morţi şi aşezaţi pe 
scări[le statuii]”S. Un evreu dus la Chestură pe un alt traseu povesteşte că „un spectacol 
sinistru s'a înfăţişat înaintea ochilor noştri, deoarece din loc în loc am zărit cadavre 
evreieşti... îngroziţi de spaimă şi veşnic terorizaţi de ameninţări că vom fi împuşcaţi dacă 
vom lăsa mâinile în jos, am fost duşi la Chestură””. Pe câteva străzi unde fuseseră 
împuşcaţi numeroşi evrei, poliţiştii au încercat să uşureze scurgerea sângelui prin gurile 
de canalizare trăgând cadavrele de picioare astfel încât capetele să se afle pe bordura 
trotuarului : „Am văzut cadavre înşirate cu capul pe bordura trotuarului”8, a declarat un 
evreu adus de convoi la Chestură. Numeroase cadavre de evrei, printre care şi femei 


1. Depoziţia lui Illy Moscovici la Tribunalul special pentru judecarea criminalilor de război, martie 
1945, ibidem, vol. 24, p. 79 (USHMM, microfilm 47). 

2. Depoziţia lui Jean Şaibăt, fără dată (1944-1945), din culegerea de mărturii strânse de Comunitatea 
din Iaşi, imediat după eliberare; culegerea a fost pusă la dispoziţia acuzării care a pregătit 
procesul criminalilor de război, ibidem, vol. 42, p. 385 (USHMM, microfilm 43). 

3. Declaraţia lui Iancu Grinberg la Tribunalul Poporului din Iaşi, fără dată (1945), ibidem, vol. 44, 
p. 306. 

4. Depoziţia Anetei Blimes la Tribunalul Poporului din Iaşi, 26 iulie 1945, ibidem, p. 305. Şi soţul 
ei a fost ucis. 

5. Depoziţia lui Aurel Popescu, funcţionar de stat, la Tribunalul Poporului din Bucureşti, 12 ianuarie 
1946, ibidem, vol. 34, p. 25 (USHMM, microfilm 41). 

6. Declaraţia lui Herşcu Waldman la Tribunalul special pentru judecarea criminalilor de război de la 
Iaşi, fără dată (1945), ibidem, p. 23. 

7. Mărturie (nesemnată) a unui evreu supravieţuitor al pogromului, făcută la Poliţia din Iaşi, fără dată 
(1945), ibidem, vol. 42, p. 415. 

8. Declaraţia lui Moriţ Suhăr la Tribunalul special pentru judecarea criminalilor de război de la Iaşi, 
fără dată (1945), ibidem, vol. 40, p. 26 (USHMM, microfilm 43). 

împuşcate în apropierea Chesturii, cu capete înşirate pe bordura trotuarului, în timp ce 
soldaţi germani se plimbă printre ele şi le fotografiază, pot fi văzute şi în una dintre 
fotografiile incluse în Cartea Neagră!. Împrăştierea cadavrelor s-a realizat pe o zonă atât 
de întinsă, încât circulaţia tramvaielor nu a putut fi reluată decât după înlăturarea 
trupurilor căzute pe şine. Dar majoritatea cadavrelor celor ucişi în afara Chesturii erau 
împânzite pe străzile principale, pe unde au trecut zeci de convoaie. 

Comandantul Cercului de recrutare din oraş, căpitanul Grigoiu, care a participat deseori 
la descinderile pentru prinderea teroriştilor evrei, dar nu şi la masacru, a descris drumul 
său spre casă, a doua zi după pogrom, la 30 iunie 1941 : „La orele 6 şi 7 dimineaţa am 
plecat spre casă şi am trecut pe strada Ştefan cel Mare pe unde îmi era drumul şi am văzut 
pe tot parcursul numai cadavre şi băltoace de sânge”?. Spre deosebire de el, colonelul 
Palade (care a făcut parte dintre organizatorii pogromului), şeful Biroului Statistic 
(filială a Secţiei a II-a la Iaşi), a trecut pe aceleaşi străzi şi... „nu am văzut cadavre”?. 

Colonelul Lupu a lăsat o descriere corectă a celor petrecute în zona halelor, la ora 2 
după-amiază, dar din cele afirmate de el s-ar putea înţelege că s-a aflat acolo din 
întâmplare, ca turist: „Am ieşit în stradă şi am văzut pe trotuare o mulţime de cadavre 
de bărbaţi, femei şi copii amestecați”. Pus în faţa numeroaselor dovezi că şi soldaţi sub 
comanda sa au participat la pogrom, Lupu a dat fenomenului o explicaţie originală : 
„Este adevărat că ostaşi români făcând parte din această unitate [batalionul de jandarmi 
aflat sub comanda lui] s'au unit din proprie inițiativă, cu nemţii şi civilii şi au început 
să strângă evreii şi să-i ducă la Chestură”5. 

Mărturiile privind existenţa mormanelor de cadavre pe străzi şi în cartiere sunt foarte 
numeroase, dar Chestura şi străzile din jurul ei au constituit principalul centru de 
lichidare - unde, se poate spune, s-a petrecut Holocaustul evreilor din Iaşi. 

Şeful biroului Siguranţei din Chestură, comisarul Anghel, a făcut la început un fel de 
selecţie printre arestaţi, luând ostatici dintre evreii aduşi în curte. Sute au fost trimişi în 
podul clădirii. Alţii au fost închişi în dormitoarele poliţiştilor care erau în curte, iar 
multe sute au fost trimişi în beciul Chesturii : „Nu ştim după ce criteriu s'a făcut această 
selecție”, a mărturisit unul dintre subordonații lui. Însă respectivele criterii pentru 
eliberarea de „suspecţi” erau foarte clare — şi lui, şi lor : sume foarte mari de bani pentru 
eliberarea celor bogaţi şi însoţirea lor, sub pază, acasă. Un intelectual evreu luat ostatic 
şi care a fost martor la aceste tratative a descris situaţia : „Comisarul Anghel fixase sume 
cam mari, căci câţiva bogătaşi au fost chemaţi la el şi au venit cam supăraţi înapoi, în 


sala în care erau închişi, spunând că li se cere prea mult pentru a fi eliberaţi””. 


1. Vezi planşa C din Cartea Neagră II. 

2. Depoziţia lui loan Grigoiu (căpitan) la Tribunalul Poporului, 13 iulie 1945, ibidem, vol. 27, p. 82b 
(USHMM, microfilm 48). 

3. Depoziţia lui Ioan Palade (colonel) la Tribunalul Poporului, 7 noiembrie 1945, ibidem, vol. 27, 
p. 118 (USHMM, microfilm 48). Palade „nu a văzut” circa cinci mii de cadavre la Chestură, ci 
„Câteva cadavre” în Piaţa Unirii şi „un cadavru” pe altă stradă principală (ibidem). 

4.  Depoziţia lui Constantin Lupu (colonel) la Tribunalul special pentru judecarea criminalilor de 

război de la Bucureşti, 12 martie 1945, ibidem, vol. 29, p. 4. 

Depoziţia lui Constantin Lupu (colonel), la 21 iunie 1945, ibidem, p. 8 (sublinierea îmi aparţine). 

Depoziţia şefului detaşamentului de gardieni publici la Tribunalul special pentru judecarea criminalilor 

de război de la Iaşi, 22 martie 1945, Arhiva Ministerului de Interne, Dosarul 108233, vol. 26, 

partea I, p. 95 (USHMM, microfilm 48). 

7. Depoziţia lui Benu Beer (avocat) la Tribunalul Poporului din Bucureşti, 16 iulie 1945, ibidem, 
vol. 37, p. 20b (USHMM, microfilm 43). 

Beciul Poliţiei a început să se umple cu evrei încă din 26 iunie. Evrei bogaţi, arestaţi 
în general de agenţi ai Siguranţei, au fost torturați, jefuiţi şi iarăşi torturați, pentru a 
spune unde au ascuns banii’. În felul acesta, comisari de poliţie şi poliţişti şi-au însuşit 
metodele folosite de legionari în pogromul de la Bucureşti. Criteriile de arestare nu erau 
legate de suspiciuni imaginare de colaborare cu inamicul. Un intelectual evreu a definit 
astfel căutarea „probelor” şi a armamentului : „Percheziţia, sinonim cu jaful... Se caută 
acte compromițătoare: inele, ceasuri, brățări [de aur], bani etc. [După aceea] suntem 
bătuţi, scuipaţi, înjuraţi în drum [spre Chestură]”?. 

Mulţi dintre cetăţenii români ai Iaşiului au luat parte la arestări, la năvălirea în 
locuinţe, depistări şi denunţuri, la îndrumarea patrulelor către locuinţele şi adăposturile 
unde locuiau sau se ascundeau evrei, la campania de umilire a evreilor din convoaie, în 
drum spre Chestură. Amploarea mobilizării lor pentru misiunea de „rărire” a Iaşiului de 
evrei - cum a fost denumit pogromul în şedinţa de guvern de la Bucureşti (vezi infra, 
p. 399) - este un subiect în sine, care ar trebui studiat separat. Regimul comunist a depus 
un efort deosebit pentru a demonstra că populaţia Iaşiului — cu excepţia unor cazuri ieşite 
din comun, definite „borfaşi” sau „legionari” - s-ar fi mobilizat pentru salvarea evreilor. ` 
Dar mărturiile supravieţuitorilor, aşa cum au fost ele consemnate de instanţele judecăto- 
reşti din România imediat după răsturnarea regimului antonescian, indică, dimpotrivă, 
„O ură colectivă, o participare masivă la jaf şi o iniţiativă de lichidare a evreilor”. 
Criminali de război dintre români s-au numărat cu sutele, şi nu toţi au fost identificaţi şi 
descoperiţi după război”. Este vorba de români din toate straturile sociale, nu numai de 
„borfaşi” — cuvânt care intenţionează să descrie o masă fără înfăţişare, fără nume. 

Cetăţeni români din zona circumscripţiei 5 de poliţie au înconjurat cca 300 de evrei 
care fuseseră arestaţi şi reţinuţi pe stradă şi „au strigat să fim împuşcaţi”. O masă 
incitată, în cadrul căreia s-au remarcat în special tineri energici şi funcţionari de stat şi 
ai Primăriei, s-a adunat pe străzile în care majoritatea populaţiei era evreiască, gata să 
chinuie, să înjunghie, să scuipe şi să jefuiască, şi toate astea în prezenţa forţelor de 
ordine, care au fost primii jefuitori. Un evreu care a reuşit să scape de arest deoarece 
soldaţii germani nu l-au identificat ca fiind evreu a fost arestat de un soldat român, 
locuitor al Iaşiului, care l-a identificat şi l-a introdus într-un convoi: „O coloană de 
bărbaţi, femei şi copii evrei, unde pristavii [funcţionari] de la Primărie, cu topoare şi 
ciomege, loveau lumea şi o buzunăreau de bani, bijuterii şi le luau hainele şi bocancii din 
picioare”5. Vecini şi o gloată numeroasă, „înarmaţi cu ciomege, topoare şi pistoale, au 


1. Declaraţia lui Isac Nuhamovici (care a fost jefuit de 150.000 lei înainte de a fi aruncat în beci, 
unde a identificat alţi evrei ucişi mai târziu), fără dată (1945), ibidem, vol. 39, p. 32 (USHMM, 
microfilm 43). 

2. Depoziţia lui Benu Beer (avocat) la Tribunalul Poporului din Bucureşti, 16 iulie 1945, ibidem, 
vol. 37, p. 18b (USHMM, microfilm 43). 

3. Lista nominală cu cei 286 de cetăţeni din Iaşi care au participat la pogrom, ibidem, vol. 40, 
pp. 115-127 (USHMM, microfilm 43). Lista cuprinde români din toate păturile sociale : studenţi, 
ceferişti, meseriaşi, funcţionari de stat, elevi de şcoală, actori de teatru, medici, învăţători, un 
preot, cântăreţi de biserică, avocaţi, pensionari, negustori ş.a.m.d. Dintre toţi se evidenţiază 
numărul de muncitori şi funcţionari angajaţi la căile ferate. Lista este parţială, deoarece nu 
cuprinde militari, jandarmi şi simpli poliţişti, iar nu toţi criminalii au fost identificaţi. Majoritatea 
au fugit din oraş şi s-au răspândit în judeţe departe de Iaşi, iar mulţi s-au ferit de orice contact cu 
evreii care i-ar fi putut identifica. 

4. Declaraţia lui Moise Şmil, depusă la Poliţia din Bucureşti la 9 decembrie 1944, ibidem, p. 401. 

5. Declaraţia lui David Cuşmaru, depusă la Poliţia din Iaşi, fără dată (noiembrie 1944), ibidem, p. 407. 

înconjurat cca 400 de evrei adunaţi cu ajutorul lor, după ce sute au fost împuşcate în 
casele lor şi pe străzile vecine din zona din sudul oraşului. Cca 300 dintre aceşti evrei 
n-au ajuns în viaţă în curtea Chesturii. Poliţiştii au bătut evreii cu bastoane de cauciuc, 
mulţimea i-a bătut cu uneltele descrise mai sus, iar germanii au tras direct în evreii din 
convoi”!. Doi români din cartierul respectiv — un tânăr cu o bâtă şi un măcelar — au scos 
din locuinţe 55 de evrei pe care i-au predat patrulelor mixte de soldaţi români şi germani. 
Schingiuirea evreilor, duşi în convoaie spre moarte, în curtea Chesturii a fost consemnată 
de majoritatea supravieţuitorilor. Avocatul Leon Reicher a lăsat o descriere completă a 
fenomenului, care a fost notat de evreii ajunşi la clădirea Poliţiei din direcţii diferite şi 
din cartiere diferite: „În drum toată populaţia creştină ne huiduia şi cereau să fim 
imediat omorâţi, pentru că noi suntem cauza nenorocirilor, a bombardamentului şi 
pentru că noi am tras noaptea în armata română şi germană. Mulţi au sărit să ne 
linşeze”2. 

Numeroşi români au stat toată ziua pe trotuarul de lângă spitalul provizoriu înfiinţat 
la mănăstirea rechiziţionată a călugăriţelor catolice „Notre Dame”, au lovit în evreii din 
` convoaie, i-au înjurat şi i-au scuipat. Lor li s-au alăturat soldaţi şi chiar ofiţeri care au 
adus răniţi de pe front, furioşi de pierderi şi însetaţi de răzbunare : „Am fost loviți de 
trecători şi în faţa Institutului Notre Dame de un ofiţer român care supraveghea coborârea 


răniților din maşina militară la spital... ne-a lovit şi insultat fără ca să ştim pentru ce”?. 


„Micii ucigaşi” 


„Micii ucigaşi” au fost vecini ai evreilor, simpatizanți cunoscuţi şi mai puţin cunoscuţi 
ai mişcărilor antisemite, tineri (inclusiv elevi de liceu), funcţionari inferiori cu venituri 
mici, numeroşi ceferişti, meseriaşi frustraţi de concurenţă, colegi de meserie, dar şi 
oameni cu ocupaţii intelectuale şi de birou, funcţionari de stat şi ai secţiei financiare, 
ingineri, laboranţi, oameni de afaceri (uneori tovarăşi la o afacere evreiască), pensionari, 
militari în retragere ş.a. La Iaşi s-a repetat fenomenul participării la pogrom a femeilor 
şi tinerelor românce, ca şi la pogromul din Bucureşti, şi în multe cazuri a unor perechi, 
soţ şi soţie, care au iniţiat arestări, au denunţat evrei, au îndreptat patrule spre locuinţele 
lor şi totdeauna au jefuit casele goale, uneori înainte ca familiile evreieşti să fi fost alungate 
din locuință. În urma faptului că bărbaţii evrei au fost trimişi să muncească obligatoriu în 
întreprinderi din oraş, au existat cazuri când muncitorii români din acele întreprinderi au 
ucis în ziua pogromului evrei care au muncit alături de ei (pentru detalii, vezi infra, p. 92). 

Aici este locul să spunem câteva cuvinte şi despre rolului poliţiştilor la pogrom. 
Dimineaţa, fiecare patrulă a ieşit însoţită de un poliţist localnic, care a indicat direct 
cartierul şi locuinţa. Gardienii din Iaşi, împreună cu comisarii şi inspectorii lor, au 


1. Stenograma anchetei lui Beniamin Abramovici de către anchetatorul-şef al Tribunalului din Iaşi, la 
20 martie 1945, ibidem, vol. 30, p. 93b (USHMM, microfilm 48). Strada unde au fost concentrați 
400 de evrei poartă numele de Podul Bucşinescu — un fel de piaţă mizeră dintr-un cartier sărac evreiesc. 

2. Depoziţia lui Leon Reicher la Tribunalul militar de la Bucureşti, 28 mai 1947, ibidem, vol. 50, p. 358 
(USHMM, microfilm 44). 

3. Declaraţie nesemnată a unui evreu (vezi supra, p. 77, nota 7), p. 415. 

participat la pogrom şi la jaf, dar în majoritatea cazurilor a existat o deosebire între ei 
şi poliţiştii din Basarabia care au fost concentrați în oraş. Poliţiştii străini au jefuit cu 
lovituri mortale, cu o ferocitate criminală şi din dorinţa de a ucide, fără nici o reţinere 
morală. În ciuda faptelor lor, majoritatea poliţiştilor din Basarabia care au fost la Iaşi au 
scăpat de pedeapsă, deoarece supraviețuitorii nu i-au cunoscut şi, pe majoritatea dintre 
ei, nu au reuşit să-i identifice după război. Poliţiştii din Iaşi au jefuit ca şi ceilalţi, dar 
se pare că au comis mai puţine asasinate decât colegii lor. Tribunalul din Bucureşti a 
definit cu simplitate şi pe scurt faptele poliţistului localnic Gheorghe Bocancea : „A schin- 
ghiuit, a bătut, a ameninţat cu moartea şi a jefuit diferiţi evrei”!. Mulţi poliţişti care 
cunoşteau familiile evreieşti nu s-au mulţumit cu arestarea părinţilor, ci au efectuat 
percheziţii (vezi infra) - „Unde sunt copiii ?”, a ţipat polițistul Mihai Aniţulesei ; şi, 
însoţit de un copil român din cartier, i-a căutat şi i-a găsit, „dându-le o bătaie bună în faţa 
noastră”. Tatăl şi fiul au fost ucişi. Copilul român care l-a ajutat pe poliţist era coleg de 
şcoală cu unul dintre copiii evrei?. A 
Vecinii evreilor, cei care i-au cunoscut îndeaproape, au fost în mare parte cei mai răi 
duşmani, deoarece au dat dovadă de iniţiativă şi au avut grijă ca nici un evreu să nu scape 
de soarta ce-i fusese hărăzită. Este de la sine înţeles că nu toţi locuitorii au participat 
la pogrom şi nu toţi au scos evrei din casă, jefuindu-i. Evreii din laşi n-au simțit 
deosebirea, deoarece oriunde s-au găsit destui români care să transforme ziua de 29 iunie 
în ziua celui mai mare dezastru al evreilor din Regat. Depistarea evreilor şi mânarea lor 
în convoaie de către patrule de soldaţi şi jandarmi care nu cunoşteau împrejurimile nu ar 
fi fost posibile fără colaborarea civililor români, deşi în acest scop nu a fost necesară o 
mobilizare şi o participare totală a populaţiei româneşti la pogrom. De aceea nici o 
încercare de a scoate în evidenţă faptele puţinilor localnici care au acordat ajutor sau au 
acceptat:să ascundă evrei, sau au derutat patrulele nu poate schimba tabloul general. Nici 
unul dintre locuitorii Iaşiului nu a protestat. Nimeni nu s-a manifestat atunci sau după 
aceea împotriva pogromului şi nimeni nu a spus cu voce tare că a fost o crimă. Puţinii 
care au ajutat au făcut-o în ciuda atmosferei, în ciuda fermităţii majorităţii de a sprijini 
încercarea de a-i lichida pe evrei. În mare măsură, pogromul de la Iaşi a constituit un 
examen important, pe care veteranii mişcărilor antisemite româneşti născute în oraş l-au 
trecut „cu onoare”. În general, se poate spune că foarte mulţi români din toate păturile 
sociale nu numai că s-au bucurat de nenorocirea care a căzut pe capul evreilor, dar au dat 
dovadă de iniţiativă pentru a le spori nenorocirea. În majoritatea cazurilor, a fost vorba, 
cum am arătat, de vecini români care i-au cunoscut pe evrei şi care au ştiut că ei sunt 
săraci şi sărmani, nefiind bogaţi şi nici exploatatori. O evreică simplă a definit în câteva 
cuvinte iniţiativa vecinului ei român şi rezultatele faptelor sale: „Vecinul meu Pavel 
Moise care înainte îşi manifestase ideea că evreii trebuie şterşi de pe faţa pământului, a 
ridicat [a arestat] toată familia mea şi evrei din stradă. De atunci nu s'a mai întors nici 
unul [dintre bărbaţi] din familia mea şi din acea stradă”. O altă evreică a descris la proces 
încăpăţânarea vecinului Constantin Lazăr de a o despărţi de băiatul ei de 11 ani: „S'au 
făcut două grupe, bărbaţi şi femei. Eu aveam un copil de 11 ani de mână şi l-a aruncat 


1. Fragment din sentinţa Tribunalului din Bucureşti, şedinţa din 6 aprilie 1949, ibidem, vol. 110, pp. 56-57 
(USHMM, microfilm 46). 

2. Declaraţia Elzei Moscovici la Poliţia din Iaşi, 18 iunie 1947, ibidem, vol. 55, pp. 8-8b. 

3. Depoziţia Etlei Segal la şedinţa Tribunalului din Bucureşti, la 17 iunie 1948, ibidem, vol. 1, partea 
a Il-a, p. 704 (USHMM, microfilm 47). 

în convoiul de bărbaţi. Pe mine m'a lovit, iar eu am putut să mă întorc acasă cu fetiţa. 
De atunci bărbatul şi băiatul nu s'au mai întors”!. Faptele şi isprăvile vecinilor români 
nu au fost expuse aici pe larg, din lipsă de spaţiu, dar documentaţia există?. 

O altă categorie de „mici ucigaşi” care au provocat multe victime au fost definiti, post 
factum, prin termenul general de „huligani” : acea adunătură de duşmani ai poporului 
evreu care au căutat, au identificat, au bătut, au jefuit, au predat evrei patrulelor, sau 
chiar au strâns ei grupuri de evrei şi le-au predat soldaţilor germani sau români. 
„Huliganii” au răsărit precum ciupercile după ploaie în momentul când li s-a comunicat 
din timp că totul este permis, că regimul nu-i mai consideră pe evrei fiinţe umane. Ei au 
aparţinut păturii celei mai de jos a societăţii româneşti — servitori, căruţaşi, măturători 
de stradă ai primăriei, elevi în şcoli de meserii, simpatizanți taciţi, dar nu cu adevărat 
membri ai Mişcării legionare. Faptele lor oribile s-au gravat adânc în memoria supra- 
vieţuitorilor, deoarece tragedia a început, aşa cum credem, din cauza lor. Servitorul 
Leonte Hriciuc a pătruns în casele dintr-un cartier de muncitori evrei, Podu Roş, însoţit 
de o bandă de huligani, „a torturat tot timpul lumea strigând că ei, legionarii, vor 
conduce lumea şi vor stârpi toţi jidanii”. El s-a înarmat cu un pistol, a bătut evrei şi 
evreice până la leşin, i-a jefuit şi, întrucât soldaţii întârziau să apară în cartier, a luat 
iniţiativa şi, cu ajutorul a doi sergenţi de stradă, a unui măturător şi un ceferist, a 
organizat un convoi cu peste 600 de evrei şi i-a dus pe o câmpie de lângă Bahlui, cu 
scopul de a provoca lichidarea lor de către soldaţi”. Acest convoi a fost salvat de către 
chestorul Poliţiei, Chirilovici, înainte de a fi împuşcaţi (vezi infra, p. 92). La anchetarea 
sa după război, Hriciuc a scos în evidenţă că aparţine clasei muncitoare şi a afirmat că 
nu a fost deloc la Iaşi în ziua pogromului, ci s-a aflat la ţară, în judeţ, unde a rămas până 
la 9 iulie 1941. 

Dumitru Andronic, „împreună cu alţi huligani, umbla cu bâta în mână, scoțând evrei 
din case, punându-i în convoi şi mulţi din ei nu s'au mai întors”. El a năvălit într-un 
adăpost, de unde a scos treizeci de evrei, pe care i-a predat unei patrule germane. N-a 
avut milă nici de femei, nici de copii, iar în unul din cazuri a mânat în bătăi, până la 
convoi, o femeie şi pe cei cinci copii ai ei. A torturat şi a ucis — chiar a strigat către evrei 
că „de acum se numeşte Andronic călăul”. În banda pe care a condus-o se mai aflau alţi 
patru „huligani” (adică civili) ca şi el“. Împreună cu un alt huligan, l-a silit pe un evreu 
să-i dea căruţa care-i aparţinea şi s-a îngrijit să-l ducă pe evreul respectiv la Chestură. 
Apoi „a venit acasă la ei [la căruţaşul evreu] şi i-a spus soţiei acestuia că soţul ei e mort 
şi a cerut roatele de la căruţă amenințând că o omoară şi pe ea dacă nu i le dă”. 

Constantin Vidraşcu, de 18 ani, s-a oferit voluntar să conducă patrulele de soldaţi 
germani şi jandarmi la locuinţele evreilor din cartierul său, s-a îngrijit „ca toţi evreii să 


x» 


iasă”, el însuşi a bătut şi a torturat evrei, amuzându-se pe seama lor chiar şi când a 


- Depoziţia lui Haia Schwartz la şedinţa Tribunalului din Bucureşti, la 17 iunie 1948, ibidem, p. 320. 

Vezi Arhiva Ministerului de Interne, Dosar 108233. 

Proces-verbal despre rezultatele anchetei Poliţiei din Iaşi cu privire la acţiunile lui Leonte Hriciuc, 

cu anexe, depoziţiile unor evrei şi confruntarea cu acuzatul, martie-iulie 1945, ibidem, vol. 32, 

partea a II-a, pp. 390-436 (USHMM, microfilm 41). 

4. Dosar de documente cu privire la faptele lui Dumitru Andronic, cuprinzând procese-verbale de la 
anchetă, declaraţii ale unor evrei şi ale unor acuzaţi, tovarăşii săi din bandă. Dosarul a fost pregătit 
de: Poliţia din Iaşi, între 13 aprilie şi 13 iunie 1945, ibidem, pp. 528-645. 

5. Rezumatul faptelor lui Dumitru Andronic şi ale celor patru membri ai bandei, pregătit de Poliţia 

din Iaşi, fără dată (iulie 1945), ibidem, p. 615. 

însoţit convoiul la Chestură — „i-a silit pe evrei să meargă în pas de defilare”. Dintre cei 
14 bărbaţi pe care i-a scos din casele lor şi din adăposturi, numai şase s-au întors în 
viaţă. La anchetă, şi el a afirmat că nu se afla la Iaşi în ziua respectivă. 

Huliganii români au adunat evrei pe strada pe care se afla Mitropolia Bisericii 
Ortodoxe şi i-au predat patrulelor germane, care au împuşcat o parte dintre ei pe loc?. Un 
adolescent român de 14 ani, Ilie Hritcu, înarmat cu un topor, a condus soldaţi germani 
în case şi a indicat: „Aici locuiesc jidani”. El a bătut cu sălbăticie în special evreice şi 
a băgat în convoaie şi copii”. 

Rusu Nicolae, înarmat cu o bâtă, însoţit de o bandă de tineri ţigani şi de jandarmi, a 
invadat case evreieşti, a pus stăpânire pe locuinţa doctorului Akerman a provocat moartea 
a trei evrei, iar pe ceilalţi i-a trimis la „fabrica morţii”, de la Chesturăf. 

Măturătorul de străzi Mihai Silvestru, împreună cu o bandă de tineri huligani, au 
scos evrei din case în cartierul Nicolina şi, întrucât cartierul era departe de Chestură, 
i-au dus pe malul râului Bahlui, să-i împuște soldaţii 5. Dintre toţi huliganii - cu alte 
cuvinte, românii de rând -— care au participat la pogrom, s-a remarcat în mod deosebit, 
prin cruzimea sa, un evreu botezat, Iosub Duca, dintr-o mahala din nordul oraşului. Ura 
sa împotriva evreilor era mai mare chiar decât a huliganilor de rând. Tribunalul din 
Bucureşti a descris, în decizia penală din 1949, personalitatea acestui evreu botezat, care 
în ziua pogromului s-a lăudat cu faptele sale zicând: „mai puţin un jidan” : 


Acuzatul Duca Iosub, deşi evreu botezat, totuşi duşman neîmpăcat al coreligionarilor săi, a 
instigat patrule militare şi pe gardienii publici din fosta Poliţie Iaşi să ridice de la domiciliile 
lor numeroşi cetăţeni evrei, ce au fost supuşi ulterior în curtea Chesturii şi în trenurile fatale 
la cele mai îngrozitoare chinuri... 

Nefiind mulţumit cu ceea ce a făcut Armata şi Poliţia, din proprie iniţiativă şi mânat de 
“sentimente duşmănoase, personal şi împreună cu cel de-al doilea acuzat, gardian public 
Bălteanu Petre, a trecut la ridicarea evreilor şi încolonarea lor în convoaie, evrei pe care i-a dus 
până la Chestură... 

Încadrat de sergenţi şi huligani cu bețe în mână, Duca Iosub încolona pe evrei şi îi bătea în 
drum spre Chesturăf. 


După fiecare convoi, Duca se întorcea în casele evreilor pe care i-a scos şi jefuia, 
parcă ar fi fost huligan român din naştere. Alţi doi huligani s-au evidenţiat printr-o faptă 
deosebită, în afară de acţiunile obişnuite de omor, jaf, torturi şi expedierea de evrei la 
moarte. Gheorghe Parlafes şi Andrei Blânduţă i-au torturat până la moarte, pe drumul 


1. Ordin de arestare emis de procurorul Tribunalului Poporului împotriva lui Constantin Vidraşcu, 

1945; procesul-verbal al anchetării lui Vidraşcu, 28 februarie 1946; cererea lui Vidraşcu către 

acuzatorul general de a-l elibera din arest deoarece este bolnav şi pentru că în timpul pogromului 

nu s-a aflat la Iaşi, 26 martie 1946, ibidem, vol. 33, pp. 323-327 (USHMM, microfilm 41). 

Declaraţia lui Carol Grossman (avocat) la Poliţia din Iaşi, fără dată (1945), ibidem, vol. 34, p. 28. 

Avizul acuzatorului-şef al Tribunalului Poporului, Dumitru Săracu, în cazul lui Ilie Hriţcu, fără 

dată (martie 1946), ibidem, vol. 44, p. 269 (USHMM, microfilm 43). 

4. Declaraţia văduvei doctorului Akerman, dr. Frida Akerman, la Siguranţa din Iaşi, 12 aprilie 1945, 
ibidem, vol. 45, partea I, p. 521. 

5. Procesul-verbal al procurorului Dumitru Săracu, Tribunalul Poporului din Iaşi, cu privire la confruntarea 
dintre acuzatul Mihai Silvestru şi un martor al faptelor sale, 28 iulie 1945, ibidem, p. 581b. 

6. Decizie penală în cazul lui Iosub Duca, polițistul Petre Bălteanu (care a dispărut) şi alţi trei 
huligani, dintre care unul în contumacie, dată de Tribunalul din Bucureşti, 26 august 1949, ibidem, 
vol. 110, pp. 244-246 (USHMM, microfilm 46). La tribunal, el a afirmat că „este nevinovat”. 

spre Chestură, pe hahamul Ruven Pincovici şi pe fiul său. Parlafes a început distracţia, 
dar nu a terminat — „Blânduţă a băgat baioneta în mine şi a bătut pe mama mea, iar 
tatălui meu îi smulge şuviţe din barbă... în drum spre Chestură i-a smuls barba”! ; „el 
a înjunghiat cu baioneta doi tipografi şi aceştia au murit”?. 

Trebuie să remarcăm că şi alţi huligani au acordat o atenţie specială evreilor credincioşi, 
smulgându-le perciunii şi barba. Unul dintre ei, Dumitru Constantinescu, şi-a făcut timp 
să smulgă barba unui haham în timp ce tortura alţi evrei pe strada unde fuseseră adunaţi 
pentru a fi aduşi la Chestură?. 

O altă categorie de „mici ucigaşi” au fost legionarii, identificaţi drept membri ai 
fostei Mişcări, mobilizați apriori sau care s-au autoorganizat (într-adevăr, numeroşi 
supraviețuitori i-au definit pe schingiuitorii lor drept „legionari”, dar nu toţi fuseseră 
membri ai Mişcării). În general, era vorba de şefi de rând ai Mişcării legionare, care 
n-au fost arestaţi în cursul marii campanii de arestări efectuate la ordinul lui Antonescu 
după înăbuşirea rebeliunii de la sfârşitul lui ianuarie 1941, şi care au sprijinit în mod 
voluntar şi cu entuziasm „eradicarea” evreilor. Mulţi dintre aceştia aveau porecle date de 
camarazii lor - de exemplu, Constantin Ionescu zis Titi, care a acţionat cu patrule de 
soldaţi germani ; Ion Laur zis Jorg, care a scos evrei din casele lor şi i-a predat soldaţilor 
(a dus el însuşi un convoi de cincizeci de evrei la Chestură, mânându-i cu lovituri de 
cravaşă). 

Gheorghe Andrieş a comandat o bandă de legionari, a omorât evrei cu mâinile sale, 
s-a năpustit asupra unor femei şi copii cu un cuţit în mână, „băgând groaza în ei. 
A maltratat pe femeia Adela Rosenberg din care cauză a murit şi majoritatea bărbaţilor 
scoşi din adăposturi nu s'au mai întors”. După ce a trimis evrei la Chestură şi le-a jefuit 
casele, el şi amanta lui s-au îmbrăcat „cu haine bune, pe care înainte nu le aveau”. Ricu 
Proca şi sora lui, Maricica Batcu, „au lovit mortal în orice trecător evreu” şi au ajutat 
soldaţilor germani să scoată evrei din casele lor şi să-i omoare. La anchetă el a declarat 
că a făcut ceea ce a făcut „de frica germanilor”. 

Ion Nicolau, fost comandant al gărzii legionare la Direcţia Centrală a Poştei şi 
Telefoanelor din Bucureşti, a depus jurămnt de credinţă lui Antonescu după înăbuşirea 
rebeliunii şi a fost numit directorul poştei din Moldova. El a sosit la Iaşi înainte de 
pogrom, i-a mobilizat — conform unor surse evreieşti — pe camarazii săi din Mişcare şi 
i-a organizat. La Iaşi a asigurat legătura telefonică cu Preşedinţia Consiliului de Miniştri, 
permiţând convorbirile directe între Ion Antonescu şi colonelul Lupu, şi el însuşi a 
manevrat aparatul cu care s-au purtat convorbirile. În ziua pogromului, a ieşit să jefu- 
iască, asemenea „oricărui tâlhar de rând”, după afirmaţia unui martor evreu, furând obiecte 
din casele unor evrei care fuseră ucişi. Un grup de evrei din laşi l-au depistat după război 
la Bucureşti, identificând blana pe care o purta şi care aparținuse unui evreu ucis. 

Costel Zimischi, împreună cu alţi legionari, a scos evrei şi i-a dus la Chestură. Un 
evreu care l-a identificat a declarat la procesul său : „Până la Chestură a bătut încontinuu 
pe băiatul meu, care a murit pe drum”. 


1. Depoziţia lui Avram Pincovici (al doilea fiu al hahamului) în faţa Curţii de Apel din Bucureşti, 
31 decembrie 1947, ibidem, vol. 1, partea I, p. 222. 

2. Depoziţia lui Bercu Bercovici în faţa Curţii de Apel din Bucureşti, 30 decembrie 1947, ibidem, 
p. 218. 

3. Depoziţia lui Haim Schneider la şedinţa Tribunalului din Bucureşti, 17 iunie 1948, ibidem, vol. 1, 
partea a II-a, p. 729 (USHMM, microfilm 47). 

Petre Amarandei, fost şef de „cuib” legionar, însoţit de un jandarm care nu a fost 
identificat, a intrat în locuinţele evreilor, a jefuit, a torturat şi a scos din casă un evreu 
pe care l-a omorât!. 

În timpul evenimentelor de la Iaşi s-a repetat fenomenul femeii române — legionară 
sau nu —, care ia parte la pogrom, demonstrează o ură fără compromis, bate şi sparge, 
după cum s-a constatat la pogromul din Bucureşti, cu jumătate de an înainte. La Iaşi s-a 
observat un fenomen nou: participarea ambilor soţi la pogrom. 

Elisabeta Cazacu - „fiică de muncitor”, cum s-a prezentat la anchete şi la procesul 
din 1948 - a condus de fapt o bandă de huligani (probabil legionari), „parte din bandă 
cu pistoale şi alţii cu ciomege”, a pătruns în case evreieşti din zona săracă, chiar în 
curtea unei sinagogi, pentru a-l prinde pe ceauş şi pe fiul lui, a dus ea singură un convoi 
la Chestură şi, împreună cu banda sa, i-a „bătut groaznic” pe evrei. Două fete din bandă, 
surorile Oţeleanu, au strigat „scoateţi jidanii” şi i-au bătut cu ciomege în cap pe evreii 
din convoiul pe care l-au adunat şi „mai ales pe băiatul meu”, cum a atestat unul dintre 
evrei, până ce băiatul a murit?. 

Maria Dascălu, în vârstă de 51 de ani, care şi-a botezat câinele „Stalin”, a condus o 
bandă de huligani, iar în dimineaţa pogromului, în curtea comună, le-a strigat unor 
locatari evrei: „Sunteţi jidani şi toţi jidanii trebuie omorâţi”. O tânără evreică a cărei 
familie a fost scoasă din casă de către Dascălu a declarat: „Mama mea a căzut în 


genunchi rugând-o să salveze cel puţin copiii întrucât dânsa ne cunoaşte pe toţi. Maria 


Dascălu a răspuns râzând, aşa vă trebuie vouă - jidanilor şi comuniştilor”. 


1. Procesul-verbal despre rezultatele anchetei desfăşurate de Poliţia din Iaşi cu privire la acuzaţiile 
împotriva lui Constantin Ionescu (Titi), 19 decembrie 1944, ibidem, vol. 31, partea I, pp. 478-479 
(USHMM, microfilm 41). Titi a afirmat că germanii l-au „silit” să bată şi să aresteze evrei; 
proces-verbal privind confruntarea între Ion Laur şi martori care l-au identificat, care a avut loc la 
Siguranţa din laşi, fără dată (sfârşitul anului 1944), ibidem, pp. 510-510b ; depoziţia lui Isac Uşer 
la Tribunalul din Iaşi cu privire la Petre Luca, ce „a scos pe fratele meu Iosub Uşer, împreună cu 
soţia şi copiii săi şi pe mama mea, Rahila Uşer... şi numai eu unul am scăpat”, 13 iulie 1945, 
ibidem, pp. 710-710b ; depoziţia Clarei Grinberg la Tribunalul Poporului din laşi cu privire la 
arestarea ei şi a familiei sale de către Petre Luca, 13 iulie 1945, ibidem, pp. 710-710b, 717; 
proces-verbal cu privire la plângerea unor cetăţeni împotriva lui Gheorghe Andrieş la Poliţia din 
Iaşi, 10 noiembrie 1945, ibidem, vol. 33, p. 10; dosarul anchetării cu privire la Ricu Proca, 
cuprinzând zeci de declaraţii ale unor supraviețuitori evrei, la Poliţia din Iaşi, septembrie-octombrie 
1945, şi un proces-verbal al anchetării acuzatului Proca la Tribunalul Poporului din Bucureşti, 
27 august 1945, ibidem, vol. 45, partea I, pp. 476-504 (USHMM, microfilm 44); scrisoare 
colectivă, în numele a zeci de evrei din Iaşi, către Tribunalul militar de la Bucureşti, despre faptele 
comise de Ion Nicolau la Iaşi în timpul pogromului, 10 mai 1947, ibidem, vol. 51, p. 329; 
depoziţia lui Avram Tirchişer la şedinţa Tribunalului din Bucureşti, 17 iunie 1948, ibidem, vol. 1, 
partea a II-a, p. 736 (USHMM, microfilm 47) ; sentinţa Tribunalului din Bucureşti în procesul lui 
Iosub Duca, Petre Bălteanu, Mircea Costăchescu, Vasile Florescu şi Petre Amarandei, 26 august 
1945, ibidem, vol. 110, p. 244 (USHMM, microfilm 46). 

2. Proces-verbal cu privire la anchetarea acuzatei Elisabeta Cazacu la Tribunalul Poporului de la Iaşi, 
28 iulie 1945 ; proces-verbal cu privire la confruntarea dintre acuzata Cazacu şi trei supraviețuitori 
evrei, 18 iulie 1945; declaraţia lui Moise Moise despre arestarea şi moartea fiului său, după ce a 
fost bătut în cap de către componenţii bandei, 12 decembrie 1944, ibidem, vol. 23, pp. 25-26, 47. 

3. Proces-verbal cu privire la rezultatele anchetei desfăşurate de Poliţia din Iaşi în cazul Dascălu, 
cuprinzând un rezumat al mărturiilor, 30 noiembrie 1944, ibidem, pp. 134-134b; proces-verbal 
cu privire la confruntarea dintre Maria Dascălu şi trei martori la Tribunalul Poporului din Iaşi, 
17 iulie 1945, ibidem, p. 135. 

Despre o altă româncă a mărturisit una dintre vecinele ei: „Vecina [noastră] Yonette 
Maria n'a putut să sufere că noi mai vieţuim”. Patrulele militare au omis din întâmplare să 
controleze zona în care locuia, dar Yonette, „văzând că vecinii săi evrei nu au fost ridicaţi de 
acasă până la ora 17 şi-a trimis fiicele şi ginerele să aducă o patrulă căreia i-a spus că evreii 
trag în fiecare seară cu armele şi mitralierele în armată şi fac semnalizări avioanelor inamice”. 
Femeia s-a alăturat soldaţilor, bătând şi ea evrei — şi pentru a fi sigură că vecinii ei nu vor 
dispărea pe drum, a însoţit convoiul până la intrarea în curtea Chesturii. „Din totalul de 
14 bărbaţi ridicaţi de acuzată, 9 au dispărut în masacru”, a rezumat Tribunalul faptele ei!. 

Floarea Zamfir, casnică, „a condus patrulele nemţeşti în casele locuite de evrei de pe 
străzile Tăetoarei şi Elena Doamnei, jefuind şi ridicând familii întregi. A lovit cu parul 
evrei din convoi, îndemnând soldaţi să-i schingiuiască şi să-i omoare; printre cei 
împuşcaţi a fost şi Iancu Schneider, căruia i-a scos dinţii de aur din gură în timp ce acesta 
zăcea mort pe strada Pădurei”?. 

Elena Sandu, o femeie în vârstă de 36 de ani, analfabetă, a pătruns în casele evreilor 
deja la 28 iunie şi a furat tot ce s-a putut, în timp ce o patrulă militară îi aresta. Împreună 
cu soldaţii, i-a legat pe evrei de mâini, unii de alţii, şi i-a trântit la pământ. A doua zi 
s-a înapoiat în acelaşi loc, a bătut până la sânge femei şi bărbaţi, printre care un bătrân 
de 82 de ani, a organizat un convoi pe care l-a dus la Chestură, lovind în evrei tot drumul 
până acolo. Soldaţii au tras în anumiţi evrei, după indicaţiile Elenei. Apoi s-a întors de 
la Chestură şi a jefuit din nou casele evreilor, parte dintre obiecte fiind identificate de 
Poliţie ca aparţinând evreilor?. 

Ecaterina Cojocaru şi Vasile Teodoru au arestat evrei, i-au reţinut în stradă până la 
sosirea convoiului şi au avut grijă să fie evacuaţi de acolo. Apoi Cojocaru s-a întors la 
locuinţe însoţită de o altă româncă, neidentificată, şi au furat tot ce au găsit. Vasile Teodoru, 
care a însoţit convoiul până la Chestură, s-a înapoiat în cartier şi s-a lăudat în ziua aceea, faţă 
de o tânără evreică al cărei tată fusese ucis, că „palmele [îi] sunt umflate de atâta bătaie cât 
a bătut evrei”. O bandă de tineri români, printre ei „fiica lui Dumitru Cojocaru, funcționar 
ceferist”, s-a năpustit asupra evreilor pe o stradă din sudul oraşului - faptele ei au fost 
descrise de unul dintre supraviețuitorii evrei cu o simplitate care te înfioară : 


Am fost scos din ascunzătoare, bătut şi călcat în picioare cu bocancii şi târât până în stradă, 
mai erau şi alţii [evrei], dar nu ştiu cum îi cheamă. Am fost purtat toată strada cu mâinile în 
sus, culcat şi sculat de la o casă la alta, până în dreptul Spitalului Israelit, acolo am fost culcat 
din nou... şi unul din aceşti criminali lovea pe fiecare de-a rândul cu patul revolverului. După 
ce mi-a rupt toţi dinţii, am primit ordin să fugim. Un alt criminal împuşca după noi, pentru că 


1. Mandat de arestare emis de Tribunalul Poporului împotriva Mariei Yonette, 12 iulie 1945, ibidem, 
vol. 33, pp. 209-210 (USHMM, microfilm 41). 

2. Mandat de arestare emis de Tribunalul Poporului împotriva Floarei Zamfir, 12 iulie 1945, ibidem, 
pp. 329-330. 

3. Procesul-verbal întocmit de acuzatorul Dumitru Săracu de la Tribunalul Poporului din Iaşi, cu 
privire la confruntarea dintre Elena Sandu şi două evreice, 14 iulie 1945; depoziţia Reghinei 
Meraru la Tribunalul Poporului din Iaşi, 14 iulie 1945; depoziţia Anei Strul la Tribunalul 
Poporului, 13 iulie 1945; cererea adresată de Elena Sandu acuzatorului public de a o elibera din 
închisoare în urma unui avort, 27 iulie 1945, ibidem, vol. 45, partea I, pp. 546-554 (USHMM, 
microfilm 43). 

4. Depoziţia Rebecăi Şmil la Curtea de Apel din Bucureşti, 8 ianuarie 1948; depoziţia lui Malca 
Şaprira, 7 ianuarie 1948; depoziţia Branei Zilberman, 8 ianuarie 1948; depoziţia Anei Haim, 
9 ianuarie 1948 (toate depoziţiile au fost făcute la Curtea de Apel din Bucureşti ; toate femeile care 
au depus mărturie şi-au pierdut soţii sau fraţii) — ibidem, vol. 1, partea I, pp. 239-242. 

fugim. Mergem încet, altul cu un ciomag trage în noi pentru că mergem încet... în faţa 
Chesturii erau mii de evrei împuşcaţi, întinşi în faţa Chesturii, iar pe noi ne trimite în curtea 
Chesturii... A doua zi am fost ridicat [viu] dintre morţi şi trimis acasă!. 


Bande de români compuse din femei şi bărbaţi au însoţit permanent patrule de soldaţi 
şi poliţişti care au cercetat străzile din centrul oraşului, unde locuiau evrei înstăriți, 
„servind de ghid pentru arătarea locurilor în care erau ascunşi evrei şi unde locuiesc”?. 
Scopul principal al membrilor acestor bande româneşti, majoritatea neidentificate, a fost 
jaful şi nu maltratarea. Şi, într-adevăr, s-au ales cu bunuri numeroase, pe care cu greu 
le-au târât pe străzile ticsite de „concurenţi”, soldaţi români, germani, jandarmi, poliţişti 
şi alţi jefuitori ca şi ei. Au fost necesare tot felul de stratageme pe care numai cei care 
trăiau în România puteau să le inventeze şi să le aplice. Femeile din aceste bande s-au 
evidenţiat în faţa tuturor şi au fost consemnate în „Rezumatul masacrului” întocmit de 
intelectuali evrei. În zeci de cazuri au acţionat ambii soți români, în cadrul unei bande, 
care a îmbinat plăcerea de a maltrata cu dorinţa unei îmbogăţiri rapide. 

Soții Elena şi Petru Martinescu, înarmaţi cu bâte, şi un alt român, înarmat cu un 
revolver, au scos sub ameninţări nouă evrei din locuinţe — şi întrucât unul dintre evrei era 
surd şi n-a auzit ordinul, au năvălit toţi trei asupra lui „şi l-au bătut atât de mult până a 
murit”. În scopul de a-i înfricoşa pe evrei, Elena a întors cadavrul şi i-a deschis gura. Un 
soldat german a intervenit şi a cerut celor trei să-i lase în pace pe evrei. În timp ce evreii 
erau duşi la Chestură, Elena le-a furat avutul, adunând, după spusele ei, „un capital de 
200.000 lei şi casa mobilată cu lucruri scumpe de mobilă furată în timpul pogromului” — 
mobile identificate la percheziţia făcută în casa ei la sfârşitul anului 19447. 

Soții Vasilescu, funcţionari la CFR, au însoţit patrule de jandarmi pe strada Păcurari, 
au indicat case şi adăposturi în care se aflau evrei „şi după deportarea noastră cât şi în 
timpul cât am fost la Chestură, ne-au jefuit”?. 

Soții Miron, Nicolae şi Elena, el şef de birou la Primăria din Iaşi şi ea funcţionară de 
stat, au însoţit patrule de soldaţi germani, au identificat evrei şi au cerut să fie controlaţi. 
Elena a explicat în germană că „trebuie să fim percheziţionaţi de chibrituri, lanterne şi 
brichete deoarece noi semnalizăm inamicului”. Nicolae, înarmat cu un revolver, şi soţia lui 
au bătut evrei şi i-au trimis la Chestură. Dintre cei treizeci de evrei pe care i-au arestat, nouă 
au fost ucişi. În urma jafurilor comise după îndepărtarea evreilor, soţii Miron s-au îmbogăţit 


şi au cumpărat o casă cu vie, după relatările colegilor de serviciu de la Primărie. 


1. Declaraţia lui Buium Feighenbaum la Tribunalul Poporului din Bucureşti, 1945, ibidem, vol. 39, 
p. 72 (USHMM, microfilm 43). Fata care a făcut parte din bandă nu a fost găsită — probabil că s-a 
ascuns în altă regiune a României. 

„Rezumatul masacrului” (vezi supra, p. 47, nota 2), p. 340. 

Proces-verbal cu rezultatele anchetei desfăşurate în cazul soţilor Martinescu, Tribunalul Poporului 

din Iaşi, fără dată (1945); proces-verbal cu privire la confruntarea dintre Elena Martinescu şi 

supraviețuitori evrei care au revenit de la Chestură, 20 ianuarie 1945 ; proces-verbal cu privire la 

a doua confruntare dintre supraviețuitori evrei şi soţii Martinescu, 13 iulie 1945, ibidem, vol. 31, 

partea I, pp. 645, 649, 498 (USHMM, microfilm 43). 

4. Jurnalul farmacistului Hirsch Zielle despre cele trăite între 22 iunie şi 30 iunie 1941, ibidem, 
vol. 37, p. 27 (USHMM, microfilm 43). 

5. Declaraţia lui Haim Rahmil cu privire la faptele comise de soţii Miron, la Tribunalul Poporului din 
Iaşi, ibidem, vol. 45, partea I, p. 225; declaraţia Paulinei Schwartz, fără dată (1945), ibidem, 
pp. 237-237b ; depoziţia lui Carol Kron (avocat) la Tribunalul Poporului din Bucureşti, 29 martie 
1946, ibidem, pp. 248-249b ; date biografice despre Nicolae Miron, proces-verbal al acuzării cu 
privire la evoluţia anchetei în cazul soţilor Miron, fără dată, ibidem, p. 253. 

Toma Pânzaru şi soţia sa Felonela [sau Ermina], de origine germană, servitori la un 
medic român, au scos evrei din adăposturi, i-au bătut cu sălbăticie, i-au predat unor soldaţi 
germani, le-au jefuit casele şi au avut chiar grijă să înapoieze la Chestură evrei eliberaţi 
de acolo. „Cu o ferocitate de neînchipuit au tăbărât asupra noastră, maltratându-ne 
groaznic”, a spus unul dintre evrei. Toma Pânzaru l-a lovit cu o bară de fier şi cu pietre 
pe dr. Cazac Averbuch, provocându-i moartea. 

O altă categorie de „mici ucigaşi” au fost diverşi meseriaşi, dintre care s-a evidenţiat în 
special numărul mare de cizmari. Din lipsă de spaţiu şi întrucât acţiunile lor nu constituie 
o excepţie de la modelul faptelor comise de alţi români din Iaşi — descoperirea de evrei, 
transferarea lor în convoaie, lovirea lor cu toate obiectele amintite, jefuirea de bunuri şi 
maltratarea femeilor —, problema nu va fi dezbătută aici pe larg. Nu există vreo explicaţie 
pentru cruzimea manifestată de aceşti cizmari români — şi, în definitiv, de ce tocmai cizmari ? 


Cizmarul Rusu Dumitru, actualmente domiciliat la Bucureşti... împuşca evrei pe stradă cu 
armele soldaţilor pe care-i întâlnea pe stradă. A omorât pe frizerul Sandu din Târgu Cucului, 
frizerul Marcu şi [pe] Segal, pe brutarul Idel cu ginerele Iţcovici?. 


Trei români — cizmarul Ion Cucu, calfa de cizmar Constantin Alecu şi fiul cizmarului, 
un tânăr pe nume Nicolae Indianu - au scos, cu lovituri de bâtă în cap, circa 100 de evrei 
şi i-au dus la Chestură. Cucu i-a lovit cu bâta în cap pe toţi evreii, dar a ales ca ţintă 
personală pe muncitorul tipograf evreu Siegmund Brauner, pe care l-a lovit fără încetare 
până la intrarea în Chestură, unde a reuşit să-l omoare cu o ultimă lovitură”. Câţiva 
cizmari, un măcelar şi câţiva tineri români, care s-au înarmat cu tot ce au găsit la 
îndemână, au nenorocit un cartier întreg — Podul Bucşinescu —, unde locuiau meseriaşi 
şi muncitori evrei săraci. Aceşti români au fost atât de sălbatici nu pentru că au bătut şi 
au chinuit, ci pentru că s-au fixat asupra câtorva evrei, pe care i-au lovit neîncetat, până 
le-au spart capetele în bătăi, cu topoare, cu cuțite şi cu alte unelte improvizate din timp. 
În toate cazurile în care au scos evrei din case (în această zonă evreii nu aveau adăposturi 
antiaeriene) s-au îngrijit să le golească chiar şi de obiecte mărunte, cum ar fi lenjeria de 
corp, cămăşi, ciorapi, veselă de bucătărie, lăsând în urma lor văduve şi orfani lipsiţi de 
toate, bătuţi şi săraci — mulţi dintre ei au pierit de foame, uitaţi în zilele de iarnă în case 
îngheţate, singurul lor mijloc de existenţă rămas fiind o sumă infimă pe care Comunitatea 
o acorda săptămânal, suficientă uneori doar pentru a cumpăra pâine. 

La pogromul de la Iaşi au participat şi mulţi români despre care nu se poate afirma 
că ar fi aparţinut „plevei societăţii” sau că ar fi fost „huligani” ori „derbedei”. Erau 


1. Declaraţia Adelei Roşu la Poliţia din Iaşi, 4 aprilie 1945 ; declaraţia lui Leonard Zilberman la Poliţia 
din laşi, 4 iunie 1945; proces-verbal al Poliţiei din Iaşi cu privire la anchetarea şi confruntarea 
dintre supraviețuitori şi soţii Pânzaru, 4 aprilie 1945; proces-verbal cu privire la confruntarea 
dintre Haia Goldstein şi Toma Pânzaru la Tribunalul Poporului din laşi, 14 iulie 1945 — ibidem, 
vol. 45, partea I, pp. 346, 358-359, 366-367. 

2. Depoziţia lui Herşcu Waldman la Tribunalul Poporului din Bucureşti, 28 iunie 1945, ibidem, vol. 33, 
p. 337b (USHMM, microfilm 41). 

3. Depoziţia lui Hună Hefter la Curtea de Apel din Bucureşti, 3 ianuarie 1948, ibidem, vol. 2, p. 21 — 
copie: USHMM, microfilm 47 ; protocol cu privire la confruntarea dintre văduve evreice şi Alecu 
Constantin la sediul Siguranţei din laşi, 6 februarie 1945, ibidem, vol. 39, p. 47 (USHMM, 
microfilm 43) ; despre convoiul care a numărat aproximativ 100 de evrei, vezi declaraţia lui Marcu 
Berman la Poliţia din Iaşi, fără dată (sfârşitul anului 1944), ibidem, vol. 43, pp. 22-22b (USHMM, 
microfilm 41). 

funcţionari de stat, proprietari, angajaţi ai Primăriei sau la CFR, laboranţi, ingineri, 
militari în retragere ş.a. Nu toţi au fost descoperiţi, şi nu toţi vor fi amintiţi în acest 
studiu, din lipsă de spaţiu. Citind cererile pe care le-au întocmit după ce au fost arestaţi, 
se poate afirma că, în general, este vorba de intelectuali cu o bună capacitate de 
exprimare, care s-au folosit de toate aptitudinile lor pentru a contrazice declaraţiile 
martorilor care i-au văzut în acţiune. Neculai Ţurlan şi soţia sa, Maria, laborantă la 
Institutul Politehnic, l-au denunţat pe vecinul lor evreu că „a tras cu mitraliera din pod”, 
cerând să fie lichidat. Soldaţi germani au pus toată familia la zid, însă au renunţat să-i 
execute când soţia evreului Hascal Cheis le-a sărutat cizmele şi i-a implorat în limba ei 
maternă — germana - să le fie milă de copiii ei. În timp ce erau arestaţi la Chestură, soţii 
Ţurlan au pătruns în casa lor şi au golit-o!. 

Inginerul Vasile Gavriliu, fostul director al şcolii de şoferi, a identificat în unul dintre 
convoaie un negustor evreu, Nae Clamer, pe care l-a denunţat ca fiind comunist, cerând 
executarea lui pe loc ; a început să-l bată pe el şi pe soţia sa cu lovituri groaznice şi chiar 
a însoţit convoiul la Chestură, aşteptând la intrarea în curte pentru a fi sigur că nici unul 
dintre evreii pe care-i cunoştea nuva fi eliberat?. 

Silviu Luca, inspector la Garda Financiară, a întocmit din proprie iniţiativă o listă a 
locatarilor evrei din clădirea în care locuia şi, înarmat cu un revolver, a chemat poliţişti şi 
soldaţi, le-a indicat ascunzători, i-a predat pe bărbaţi, s-a năpustit asupra femeilor, a furat 
bani şi bijuterii şi a provocat moartea multora. Soţia sa, Margareta Luca, le-a spus evreicelor 
care implorau milă : „Aşa vă trebuie, Comunitatea voastră a strâns fonduri şi v-a procurat 
arme”?. „Cu revolverul în mână a condus [patrulele] şi le-a indicat locurile unde se ascund 
evreii, rămânând neînduplecat la tipetele şi plânsetele copiilor şi femeilor şi la rugăminţile 
bărbaţilor... în timpul cât patrulele au ucis şi au ridicat pe evrei”, povestea un evreu. 

Ioan Ştefănoiu, laborant la Facultatea de Medicină din localitate, a omorât în chinuri 
14 evrei, pe care i-a jefuit. Înarmat cu o bâtă pe care a montat el însuşi un vârf din metal, 
a scos evrei din casele lor, printre care şi adolescenţi, lovindu-i în cap până s-au prăbuşit. 
„Acum eu sunt Dumnezeu”, a spus el unei evreice bătrâne care s-a jurat pe Dumnezeu 
că nu are bombe în casă. A jefuit locuinţe şi cadavre, continuând să aresteze şi să bată 
şi la 30 iunie, când se pusese capăt arestărilor. A lovit în cap o evreică, ameninţând-o că-i 
va tăia degetul dacă nu-i va da imediat verigheta pe care nu reuşise să o scoată. A mers 
în fruntea convoiului, iar când observa un evreu oarecare, îl împingea în convoi cu 
lovituri în cap. A ordonat unor femei să se dezbrace pentru a căuta bani şi obiecte de 
valoare ascunse, a furat chiar lenjeria de corp din dulapuri, a cotrobăit prin sertare şi a 
strâns tot ce a găsit. Cruzimea lui a depăşit-o pe cea manifestată de alţi români : 


1. Protocol cuprinzând rezumatul mărturiilor cu privire la Neculai şi Maria Ţurlan, depuse la Poliţia 
din laşi, 13 octombrie 1945, ibidem, vol. 33, p. 385; declaraţia lui Haim Hascal depusă la Poliţia 
din laşi, 12 septembrie 1945, ibidem, p. 385; depoziţia lui Feighe Broc la Poliţia din Iaşi, 
4 februarie 1945, ibidem, p. 38b (USHMM, microfilm 41). 

2. Depoziţia lui Nae Clamer la Tribunalul special pentru judecarea criminalilor de război din Iaşi, 
martie 1945, ibidem, vol. 34, p. 20; depoziţia inginerului Vasile Gavriliu la Tribunalul Poporului 
din Bucureşti, 4 februarie 1916, ibidem, pp. 21-22. 

3. Depoziţia Hanei Brandman la Tribunalul Poporului din Bucureşti, 21 februarie 1945, ibidem, vol. 44, 
pp. 460-461 ; depoziţia Fridei Argintaru, 15 august 1945, ibidem, pp. 462-465 (văduvele bărbaţilor 
ucişi în urma intervenţiei lui Luca) (USHMM, microfilm 43). 

4. Raportul procurorului Dumitru Săracu de la Tribunalul Poporului din Bucureşti, cu privire la 
rezultatele anchetei desfăşurate în cazul inspectorului Silviu Luca, vol. 44, p. 434. 

Îmi amintesc că în dreptul Muzeului Natural din strada I.C. Brătianu [am văzut] o tânără evreică 
[ce] venea înaintea convoiului ; sălbatecul când a văzut-o s'a repezit la ea, dânsa... a căzut în 
genunchi rugându-l s"o lase să plece acasă căci vine de la spital de la un copil bolnav - atunci 
bestia a lovit-o cu bastonul în cap şi [ea] s'a prăbuşit!. 


Inginerul Ştefan Ţurţuran şi soţia sa Alexandria au indicat o familie de evrei ce 
locuiau lângă ei ca fiind periculoasă, şi toţi au fost arestaţi. Țurţuran n-a bătut şi n-a 
omorât, dar la intervenţia lui au fost ucişi capul familiei şi fiul?. La fel au procedat şi alţi 
români „de treabă”, care n-au acţionat ei înşişi, ci au trimis servitoarele să avertizeze 
patrulele de soldaţi că în clădire sau în vecinătate trăiesc evrei care periclitează securitatea, 
că ar fi tras în armată, ar fi semnalizat avioanelor sovietice ş.a., cu sentimentul înde- 
plinirii unei datorii patriotice, acordând încredere ştirilor din presă şi de la radio, 
comunicatelor, care toate îl indicau pe evreu ca fiind vinovat de dezastrele României. 

În încheierea acestui paragraf despre persoane cu ocupaţii intelectuale şi funcţionari 
care au participat la pogrom, îi amintim şi pe numeroşii ofiţeri în rezervă din unităţi de 
jandarmi, majoritatea avocaţi şi învăţători, care au devenit peste noapte ultima instanţă 
de care depindea viaţa evreilor în sectorul lor. Dintre aceştia îl menţionăm pe locotenentul 
în rezervă Dumitru Vornicu, ofiţer în Legiunea de jandarmi a judeţului şi învăţător de 
profesie. El a condus percheziţiile şi operaţiunea de lichidare a evreilor în Piaţa Sfântul 
Spiridon, în faţa spitalului orăşenesc. Vornicu şi plutonul său din Batalionul 4 Jandarmerie 
au ieşit în seara zilei de 28 iunie să descopere terorişti evrei în centrul oraşului, şi peste 
tot au lăsat urme privind realizările lor. El a recunoscut că: „Am cercetat diverse case din 
care ni se semnala că s'ar fi tras asupra armatei, dar n-am găsit arme... Nimeni din batalion 
ma arestat sau a prins pe cineva care să fi împuşcat [în armată]”. Într-adevăr, el a văzut 
pe ici, pe colo cadavre, dar după părerea lui, germanii au fost cei care au tras în ei”. Un avocat 
evreu care a fost arestat de către acesta şi a reuşit să scape după câteva ore, timp în care 
Vornicu a condus operaţiunea, a descris drumul lui spre casă după ce a fost eliberat : 


În drum spre casă printre morţii care erau am [re]cunoscut pe dentistul Zamler... pe arhitectul 
Schor rănit... pe comerciantul Olivenbaum. Toți au fost împuşcaţi în Piaţa Sfântul Spiridon, 
între care şi familia Marcusohn compusă din mama, tata şi doi copii... omorâţi din ordinul lui 
Vornicu, deoarece el era acela care a condus operaţiunile de împuşcare din Piaţa Sfântul Spiridon”. 


Probabil jandarmii lui au fost cei care au tras asupra unui grup de evreice eliberate a 
doua zi după-amiază de la Chestură. Femeile au trecut prin piaţă în drum spre casă, iar 


1. Depoziţia lui Solomon Reinharz la Poliţia din Iaşi, fără dată (sfârşitul anului 1944), ibidem, vol. 45, 
partea I, pp. 680-680b ; protocolul cu rezumatul depoziţiilor a opt evrei cu privire la faptele lui Ioan 
Ştefănoiu la Poliţia din Iaşi, 17 aprilie 1945, ibidem, pp. 677-677b ; protocol cu privire la confruntarea 
dintre Ştefănoiu şi zece evrei, ibidem, pp. 678-679; proces-verbal cu privire la anchetarea lui loan 
Ştefănoiu la Tribunalul Poporului din Bucureşti, 9 martie 1946, ibidem, pp. 709-710; cererea 
înaintată de şase evrei dintre supraviețuitorii convoaielor lui Ştefănoiu către acuzatorul public la 
Tribunalul Poporului din Bucureşti, pentru a fi convocați să depună mărturie cu privire la faptele 
lui Ştefănoiu, care a ucis cel puţin 14 evrei cu mâinile sale, Iaşi, 6 aprilie 1946, ibidem, p. 714. 

2. Declaraţia văduvei Zela Finchelstein la Curtea de Apel din Bucureşti, 3 ianuarie 1948, ibidem, 
vol. 2, p. 99 (USHMM, microfilm 47). 

3. Depoziţia lui Dumitru Vornicu (locotenent) la Tribunalul Poporului din Bucureşti, 4 septembrie 
1945, ibidem, vol. 27, p. 94b (USHMM, microfilm 48). 

4. Depoziţia lui Constantin Diamant (avocat) la Tribunalul special pentru judecarea criminalilor de 
război din laşi, 22 martie 1945, ibidem, pp. 81-81b. 

atunci s-a tras asupra lor. Femei rănite care zăceau lângă porţile spitalului au cerut ajutor 
medical, dar au fost respinse, porţile rămânând închise!. 

Trebuie să menţionăm că nu toţi ofiţerii de jandarmi rezervişti cu profesii intelectuale 
s-au comportat la fel ca locotenentul Vornicu. Au fost ofiţeri de jandarmi, avocaţi şi 
magistrați în general care au detestat asemenea fapte şi s-au abținut să ucidă cu propriile 
lor mâini. Între ei şi ofiţerii activi de jandarmerie a fost o mare deosebire - totuşi, 
numărul acelora dintre ei care au dovedit că au conştiinţă a fost mic. 

Lucrători şi funcţionari ai Primăriei, inclusiv şefi de secţii, au participat în masă la 
pogrom - după cum am relatat până acum, s-au înarmat dinainte cu topoare şi ciomege. 
au bătut şi au spart capete, au cotrobăit prin buzunare şi chiar au dezbrăcat evrei. 
Angajaţi ai corpului medical, sanitari, membri ai Apărării Pasive, salariaţi ai Crucii 
Roşii (nu măturători de stradă, care s-au numărat printre criminalii cei mai feroce ; 
despre aceştia vom vorbi pe larg în subcapitolul despre îngropare) - pe scurt, oricine era 
autorizat să poarte banderolă cu însemnul Crucii Roşii a întărit din timp patrulele care au 
plecat la vânătoare de evrei, constituind un adaos serios la formațiunile trimise pe străzi 
pentru a-i descoperi şi aresta. Fiecare a lucrat pentru scopul general şi a jefuit pentru sine. 

În zilele pogromului, la Iaşi s-au desfăşurat câteva acţiuni de lichidare sălbatice din 
motive pe care le putem denumi „economice” — exploatarea unui prilej favorabil de a se 
debarasa de un asociat evreu ori pentru a pune stăpânire pe o prăvălie sau o locuinţă 
jinduită mult de omul de afaceri român, „lichidând” astfel o datorie şi la propriu, şi la 
figurat. Vom nota doar câteva dintre sutele de cazuri de astfel de români „oneşti” care au 
devenit părtaşi la genocid. 

Samoil Leibovici, proprietar al unui mare magazin universal pe strada centrală Ştefan cel 
Mare, a fost ucis, împreună cu patru membri ai familiei sale, de către soldaţi români trimişi 
de Emil Vivovschi, fost actor la Teatrul Naţional din Iaşi şi dubios om de afaceri. Vivovschi 
şi-a dorit magazinul evreului, şi chiar înainte de pogrom a încercat să-l şantajeze pe proprietar 
ca să renunţe la el. După pogrom, a pus stăpânire pe magazin fără a fi autorizat, amenin- 
ţându-le pe cele două fiice rămase în viaţă. Vivovschi a condus o patrulă militară către 
locuinţa familiei Leibovici, iar soldaţii au spart uşa şi au început imediat să jefuiască. Când 
membrii familiei au fost scoşi din casă, l-au observat pe Vivovschi, care a condus acţiunea. 
Opt membri ai familiei au fost postați în faţa magazinului şi au fost împuşcaţi de către soldaţi. 
Şase dintre cei opt au murit pe loc sau a doua zi, printre care soţia şi una dintre fiicele lui 
Leibovici. Vivovschi a cerut cheile magazinului de la mama rănită mortal cu câteva ore 
înainte de a sucomba şi, sub ameninţări, a pus stăpânire pe magazin şi l-a golit. Fiica rămasă 
în viaţă a declarat că după ce a fost împuşcată, „mama s-a târât până acasă şi ne-a povestit 
ce-a văzut”. Vivovschi a jefuit magazinul şi casa familiei Leibovici cu ajutorul servitoarei 
românce. Şi a adăugat: „Cam prin anul 1942 am văzut în urechile soţiei lui Ciobanu 
[servitoarea] cerceii de aur ai surorii mele [care a fost ucisă] cu un rubin în mijloc în 
formă de ţion [steaua cu şase colţuri, simbolul iudaismului — n.m.]. l-am recunoscut 


fiindcă erau la fel ca ai mei şi îi primisem în timpul copilăriei de la părinţi”?. 


1. Declaraţia lui Şmil Zalman la Tribunalul Poporului din Bucureşti, fără dată (1945), ibidem, vol. 34, 
p. 12 (USHMM, microfilm 41). $ 

2. Declaraţia lui Avram Ohring (nepotul lui Leibovici, care a fost şi el împuşcat, dar a rămas în viață) la 
Poliţia din laşi, 12 februarie 1946, ibidem, vol. 34, pp. 41-41b; depoziţia Clarei Ampel, fiica lui 
Samoil (USHMM, microfilm 47) ; proces-verbal cu privire la anchetarea acuzatului Emil Vivovschi 
în şedinţa Tribunalului din Bucureşti, 15 iunie 1948, ibidem, vol. 1, partea a II-a, p. 491. 

Adjunctul secretarului Tribunalului din Iaşi, Constantin Goncu, a fost surprins să-l 
vadă pe proprietarul locuinţei sale, Iancu Zvorover, înapoindu-se viu de la Chestură în 
după-amiaza zilei de 29 iunie, dar fără fiul lui, care fusese ucis: „Vecinul meu... 
împreună cu alţi indivizi se afla în casă şi o goleau şi căutau printre lucruri”. Zvorover 
a înaintat o plângere la Poliţie, iar la procesul desfăşurat la Iaşi, în 1942, a apărut 
acuzatul, deja secretar al Tribunalului, îmbrăcat cu hainele fiului evreului ucis la Chestură!. 

Mulţi evrei au fost arestaţi în urma unor denunţuri ale locatarilor creştini, care au 
chemat patrule, i-au prezentat drept terorişti periculoşi ş.a. În toate cazurile, scopul 
urmărit a fost dorinţa de a fura lucrurile din case, descotorosirea de proprietar ori 
ocuparea locuinţei evreului : „Pe la ora 10 au intrat peste mine în casă chiriaşii mei, fraţii 
Duhai... mau luat atât pe mine cât şi pe soţie şi copii şi m'au băgat într'un convoi 
împreună cu familia”. Convoiul a fost eliberat pe drum de către colonelul Chirilovici. 
„Acasă am găsit toate lucrurile furate.” Fraţii n-au renunţat şi i-au dus pe evrei din nou la 
Chestură — pe drum, „fraţii Duhai mau lovit cu toporul în mâna stângă şi am rămas invalid”?. 

Două întreprinderi la care au lucrat evrei, în cadrul muncii obligatorii, au constituit 
pentru aceştia — înainte de pogrom, dar şi după aceea — o capcană mortală şi un loc de 
torturi şi înjosiri: Uzina de tramvaie şi Uzina de electricitate din laşi. 

La Uzina de tramvaie au lucrat cca 160 de evrei, iar în afară de doi sau trei, au 
dispărut cu toţii. Iniţiatorul lichidării lor a fost şeful gărzii, loan Pascal. Poliţia din Iaşi, 
care a cercetat cazul în 1945, a ajuns la concluzia că la 30 iunie, când muncitorii evrei 
s-au prezentat la lucru, „o parte din ei au fost prinşi pe stradă şi băgaţi în convoaie care 
mergeau în acel timp spre gară şi care nu s'au mai reîntors până în prezent. O parte din 
cei care au venit la uzină care au fost luaţi în primire de garda ce făcea de pază la uzină 
şi de şefii de echipe... i-au buzunărit şi le-au luat tot ce au avut asupra lor... şi i-au predat 
patrulelor de pe stradă”? — iar acestea i-au băgat în „trenurile morţii”. Doi evrei care au 
reuşit să iasă vii din întreprindere au descris în mărturia lor „atmosfera de linch” creată 
de muncitori şi torturile pe care le-au îndurat din partea lui Pascal“. Un complot al tăcerii 
al muncitorilor români a împiedicat reuşita anchetei din 1945. După câte se pare, 
majoritatea muncitorilor evrei au fost ucişi chiar în incinta uzinei. În concluziile 
preliminare pregătite de Poliţia din Iaşi în vederea procesului, care urma să aibă loc la 
Iaşi, dar a fost amânat, se arăta: „Trebuie subliniat că cele două uzine, Uzina de 
electricitate şi Uzina de tramvaie, au fost focare de legionari de unde s"au recrutat bande 
criminale, care au conlucrat [cu autorităţile] la exterminarea evreilor şi de acolo nu s'au 
mai întors. Ei au fost omorâţi la Uzina de electricitate”5. 

Nu se cunoaşte numărul evreilor dispăruţi la Uzina de electricitate — probabil câteva 
zeci. Nu au rămas dovezi, deoarece nu au rămas nici evrei, iar complotul tăcerii a 


1. Declaraţia lui Şulem Iancu Zvorover la Poliţia din Iaşi, 1945, ibidem, vol. 40, pp. 75-76 (USHMM, 
microfilm 43). 

2. Depoziţia lui Meer Groper la Curtea de Apel din Bucureşti, 1 ianuarie 1948, ibidem, vol. 2, 
pp. 22-22b (USHMM, microfilm 47). 

3. Raport al comisarului Gregore Frosin, de la Poliţia din Iaşi, despre anchetarea cazului dispariţiei 
a 160 de evrei care au muncit la Uzina de tramvaie, 4 octombrie 1945, ibidem, vol. 35, pp. 37-38 
(USHMM, microfilm 43). 

4. Depoziţia lui Ştrul Iuptaru la Poliţia din Iaşi, fără dată (sfârşitul anului 1944), ibidem, pp. 39-39b ; 
depoziţia lui Bercu Haimovici la Poliţia din Iaşi, fără dată (sfârşitul anului 1944), ibidem, p. 51. 

5. Fragmente din concluziile Poliţiei din Iaşi cu privire la anchetarea pogromului, fără dată (1945), 
ibidem, p. 129. 

acţionat şi aici. În 1944, un evreu a declarat la Poliţia din Iaşi că vecinii lui, care au 
lucrat la Uzina de electricitate, au plecat acolo la 30 iunie „şi nu s'au mai întors. Ei au 
fost omorâţi la Uzina de electricitate”!. Comunitatea din Iaşi, care în general ştia unde 
a fost trimis fiecare evreu la muncă obligatorie, a încetat să mai urmărească soarta 
câtorva zeci, când a trebuit să documenteze moartea a 14.850 de oameni. 


În această scurtă trecere în revistă a ceea ce am definit, în mod arbitrar, „mici 
ucigaşi” am inclus doar un număr de exemple dintre sutele documentate de autorităţile 
judiciare româneşti timp de patru ani, în cursul cărora misiunea pregătirii procesului a 
fost transferată de la Iaşi la Bucureşti, de la Tribunalul Poporului la Tribunalul special 
pentru judecarea criminalilor de război şi apoi la Tribunalul militar, iar de aici înapoi la 
Tribunalul de la Bucureşti ş.a.m.d. — până când, în cele din urmă, s-a hotărât ca procesul 
să aibă loc departe de arena crimei şi de supraviețuitorii din Iaşi. 

Se poate afirma că la pogromul de la Iaşi au participat în mod activ mii de cetăţeni 
români ai oraşului, din toate păturile sociale — desigur, în afară de membrii forţelor de 
ordine şi de armatele română şi germană?. La procesul principal împotriva criminalilor 
de război de la Iaşi (Bucureşti, iunie 1948), Tribunalul nu s-a confruntat cu problema 
descoperirii acelor cetăţeni care au participat la pogrom, ci a înfierat regimul antonescian, 
forţele de siguranţă şi „legionarii” care i-au ajutat. La procesele desfăşurate în anii 
următori împotriva unor „mici ucigaşi” - cum au fost, de exemplu, cei menţionaţi 
înainte —, Tribunalul a încercat să abordeze această problemă şi să-i dea o definiţie 
generală. Cine au fost românii care au ajutat regimul lui Antonescu să-i extermine şi să-i 
jefuiască pe evreii din Iaşi ? În procesele intentate lui Iosub Duca şi altora, Tribunalul a 
stabilit că la pogrom au participat „huligani”, descriindu-i pe aceştia şi fenomenul respectiv : 


La cazul huliganismului s-au înhămat atunci elementele fasciste, reprezentanţi ai burgheziei 
locale, comisari şi gardieni secondaţi de câțiva soldaţi care au năvălit în curţile şi casele 
evreilor, batjocorindu-i, lovindu-i şi schingiuindu-i, i-au încolonat şi adunat în curtea Chesturii?. 


Această definiţie a absolvit Armata română de responsabilitate şi a stabilit, în general, 
că la pogrom au participat „elemente fasciste”, fără a intra în amănunte. Aceste elemente 
fasciste au fost majoritatea românilor care au absorbit educaţia şi propaganda antisemită 
o dată cu sfârşitul secolului al XIX-lea, cei care au participat la adunările lui Cuza, cei 
care au fost educați la Universitatea locală şi au învăţat în licee ai căror tineri băteau cu 
sălbăticie orice student sau elev evreu şi ieşeau din când în când să spargă ferestre şi 
capete, cei care au sfinţit steagurile Mişcării lui Cuza, pe care era imprimată crucea 
încârligată, şi steagurile Gărzii de Fier a lui Codreanu, actorii Teatrului Naţional care au 
continuat ani la rând să-l prezinte cu entuziasm pe evreu drept o fiinţă ridicolă şi demnă 
de dispreţ, cum apărea în piesele scrise de cei mai buni autori români, cei care au 
participat la defilările Mişcării legionare şi adunările ei populare, funcţionari de stat şi 
avocaţi naţionalişti care i-au alungat pe colegii lor evrei din Barou încă înainte ca acest 


1. Ibidem, p. 130. 

2. Autorul nu a cuprins în această trecere în revistă majoritatea acuzaților amintiţi pe larg, împreună 
cu faptele lor, în actul de acuzare, care a inclus poliţişti, cetăţeni, legionari etc. — vezi „Act de 
acuzare”, în Ancel, Documents, VI, pp. 384-399. Vezi „Act de acuzare nr. 20” (amănunte despre 
actele de acuzare, supra, p. 37, nota 1). 

3. Vezi supra, p. 83, nota 6 (sublinierea îmi aparţine). 


94 PRELUDIU LA ASASINAT 


fapt să se fi petrecut în celelalte oraşe ale României, preoţii care au incitat prin predicile 
lor şi de sărbători împotriva evreilor, muncitorii antisemiţi din marile întreprinderi 
industriale — şi în fruntea lor ceferiştii, Uzina de tramvaie, Uzina electrică şi fabricile de 
textile —, comercianții români care au resimţit concurenţa partenerilor lor evrei, atât de 
eficienţi şi de modeşti, medici antisemiţi care s-au grăbit să pună mâna pe clinicile 
medicilor evrei când acestora li s-a interzis să-şi mai practice profesia, ţiganii de la 
periferii ş.a.m.d. „Elementele fasciste” au constituit aşadar un termen foarte cuprinzător, 
care nu a lăsat în afara lui nici o pătură socială. Acestora li s-au adăugat, într-adevăr, 
derbedei şi huligani, dar ei singuri nu ar fi îndrăznit să ucidă mii de oameni. 


Locuri de concentrare în afara Chesturii 


În ziua pogromului, la 29 iunie, s-au înfiinţat câteva staţii de concentrare temporară 
a evreilor în instituţii publice sau imobile - ale Poliţiei sau ale Armatei. Explicaţia poate 
fi găsită, probabil, în necesitatea de a controla numărul evreilor duşi la Chestură, unde 
se aflau deja, de la orele dimineţii, 12.000 de evrei vii sau morţi. Aceste staţii intermediare 
se aflau pe traseul convoaielor spre Chestură. Evreii au fost în cele din urmă mânaţi mai 
departe, dar nu înainte de a fi jefuiţi şi de a lăsa în drum sute de cadavre. Ca staţii 
intermediare au fost folosite circumscripțiile de poliţie, Comandamentul Regimentului 
13 Dorobanţi, Direcţia Siguranţei şi clădirea Legiunii de jandarmi, clădirea Liceului 
Naţional, Şcoala evreiască „Junimea” (Şcoala Wachtel) şi abatorul orăşenesc. Cum am 
arătat, în toate aceste locuri au fost bătuţi, jefuiti şi ucişi evrei — iar în unul dintre ele s-a 
încercat asasinarea concomitentă a câtorva sute. În cartierul Abator, după cum am arătat, 
au fost concentrați sute de evrei şi s-a făcut o încercare de linşaj, care a eşuat. Optsprezece 
evrei au fost aduşi în hala abatorului, unde au fost împuşcaţi de către soldaţi germani. 
Şase dintre ei au reuşit să fugă, o parte fiind răniţi. Sute de evrei care au fost concentrați 
în cartier au fost duşi în cele din urmă, în convoaie, la Chestură, dar sute au fost ucişi 
în case, în curţi sau în locul de concentrare. În cartierul Abator, ziua pogromului a 
devenit un fel de petrecere populară, impulsionată de sentimentul existenţei unei per- 
misiuni generale de a jefui, tortura, viola şi ucide cu participarea unor soldaţi din 
Regimentul 13 Dorobanţi, al cărui comandament se afla în apropierea locului, de soldaţi 
germani, jandarmi şi pleava societăţii. Aici pogromul a început încă de la 26 iunie. 

Inspectoratul Judeţean al Jandarmeriei era situat în centrul oraşului. Un număr 
necunoscut de evrei au fost duşi acolo în dimineaţa zilei de 29 iunie. Evrei care reuşiseră 
să fugă din curtea Chesturii în orele după-amiezei, când au început execuțiile în masă 
(vezi infra), şi au fost prinşi au fost duşi mai întâi la Inspectoratul Jandarmeriei, din 
apropiere - câţiva dintre ei au crezul că „era un fel de loc de adunare a cadavrelor”, 
întrucât acolo era zvârlite în dezordine cadavre de evrei!. 

„Ajunşi la Inspectorat[ul de jandarmi] am fost bătuţi crunt de soldaţi cu ciomege. 
Soldaţii şi-au confecţionat la repezeală ciomege din salcâm. S-a făcut ora 19. După ce 
am fost percheziţionat, am fost duşi la Chestură şi introduşi câte unul în curtea Chesturii. 


1. „Rezumatul masacrului” (vezi supra, p. 47, nota 2), p. 351. 

Din nou bătuţi de câte un număr de nemți. Fratele meu a fost lovit cu un fier în cap, 
căzând jos în amorţire.”! La Comandamentul Legiunii de jandarmi din Iaşi s-a încercat 
lichidarea a 300 de bărbaţi evrei — acţiunea însă a eşuat, din cauza refuzului a doi ofiţeri 
în rezervă din Jandarmerie de a aproba iniţiativa unui ofiţer activ care-i adusese acolo pe 
evrei. Legiunea de jandarmi era situată în fosta locuinţă a prinţului Ghika (o renumită 
familie de prinți moldoveni), cu o curte de trei hectare. Evreii au fost aduşi la Legiune 
aproximativ la ora 14.00, din ordinul căpitanului Ştefan Mihăilescu, de la Inspectoratul 
Judeţean al Jandarmeriei (care sosise împreună cu colonelul Bădescu). Trebuie notat că 
la orele amiezii, în ziua pogromului, comisarii şi ofiţerii Jandarmeriei, chiar ofiţeri ai 
Armatei care locuiau în Iaşi, au luat masa acasă sau la popote. Nimic nu a justificat 
întreruperea rutinei — şi, într-adevăr, majoritatea au menţionat la anchete că au luat 
prânzul la domiciliu sau la popote. Avocatul Richard Filipescu, căpitan de jandarmi în 
rezervă, care a rămas singur la Legiune când colegii lui ofiţeri au plecat să ia masa, a fost 
surprins să vadă că cca 300 de bărbaţi evrei însoţiţi de ofiţeri români şi germani intră în 
curtea comandamentului : 


Am văzut o coloană cam de 300 de evrei, numai bărbaţi de diferite vârste cu braţele ridicate 
în sus, cu faţa vânătă de bătaie, unii plini de sânge, iar unul avea ochiul scos. Coloana era 
escortată de mai mulţi soldaţi şi ofiţeri români şi germani. Soldaţi cu baionetele întinse asupra 
evreilor iar ofiţerii cu revolverele întinse. La un moment dat am văzut că această coloană intră chiar 
în curtea Legiunii. Am alergat imediat să văd de ce îi duce acolo. Notez că de câte ori vreun evreu 
încerca să lase mâna jos, era împuns imediat sau lovit cu patul armei. Am întrebat pe un locotenent 
român că de ce îi aduce la Legiune, iar el mi-a răspuns că aşa este ordinul de la Comandament, 
făcându-mi un semn ascuns cu mâna, din care am înţeles că evreii urmau să fie executaţi?. 


Căpitanul Filipescu nu a fost de acord ca evreii să fie executaţi fără un ordin scris, 
ceea ce a produs furie şi consternare printre jandarmi, care „au început să lovească pe 
evrei cu patul puștii”. În ajutorul căpitanului Filipescu a venit căpitanul de jandarmi 
Petru Şerban, ofiţer în rezervă şi avocat de meserie, care a văzut scena din clădirea 
Inspectoratului de jandarmi din apropiere: „Am trecut în goană strada”, a povestit 
Şerban, iar acolo a găsit sute de evrei şi escortatorii români şi germani care loveau 
în evrei cu paturile armelor şi „cu nişte bucăţi de lemn găsite în curte” - lemne 
depozitate pentru iarnă. Majoritatea însoţitorilor erau români, „printre care şi câţiva 
nemți”. Situaţia nu a rămas neschimbată în cele zece minute care au trecut până la sosirea 
căpitanului Şerban : „Trei dintre evrei erau căzuţi pe jos plini de sânge iar mulţi erau 
plini de sânge la mâini, faţă, cap şi cu toţii ţipau şi unii strigau că sunt foşti combatanți 
din războiul trecut şi aveau în mâini acte cu care să dovedească aceasta”. Şi acest ofiţer 
a ordonat să fie oprit convoiul şi a început o ceartă însoţită de înjurături între comandantul 
convoiului, căpitanul Mihăilescu, ofiţer activ de jandarmi, şi căpitanul Şerban, pe care 
Mihăilescu l-a numit „jidovit şi vândut evreilor”. Ca ripostă, Şerban l-a provocat la duel. 
Cearta a luat sfârşit la intervenţia comandantului Legiunii mobile de jandarmi, maiorul 
Gheorghiu, care a găsit o soluţie intermediară, după ce a analizat cu seriozitate problema 
dacă evreii trebuie ucişi în curtea Legiunii sau nu: „După câteva momente de gândire 


1. Declaraţia lui Marcu Bachman la Poliţia din Iaşi, fără dată (sfârşitul anului 1944), ibidem, vol. 34, 
p. 22 (USHMM, microfilm 41). 

2. Depoziţia lui Richard Filipescu (căpitan de jandarmi în rezervă) la Tribunalul din Sibiu, 5 iunie 
1945, ibidem, vol. 27, pp. 61b-62 (USHMM, microfilm 48). 

[Gheorghiu] a spus că nu este posibil [să-i masacreze] dar să-i menţin arestaţi până la 
facerea cercetărilor şi să-i închidă într-o remiză care o aveau în curte”. Evreii au fost 
închişi în magazie sub paza jandarmilor, Şerban a ordonat, după afirmaţiile sale, să li se 
dea apă „pentru a se spăla de sânge şi de băut”!. Imediat după aceea evreii au fost 
evacuaţi, sub escorta unei patrule de jandarmi, la Chestură „pentru cercetări”, inclusiv 
cei trei evrei în agonie şi cel cu ochiul scos. 

Şerban nu s-a întrebat nici atunci şi nici după aceea ce s-a întâmplat cu evreii la 
Chestură, cu toate că nu se poate să nu fi ştiut. Cei doi ofiţeri care s-au împotrivit 
execuţiei a sute de evrei în curtea Legiunii nu au afirmat, nici în 1941, nici în 1945, că s-au 
opus asasinării unor oameni nevinovaţi numai pentru că erau evrei : „Nu puteam lăsa să 
se masacreze oameni în localul nostru (s.m.)”, a rezumat Şerban subiectul — de unde se 
poate înţelege că cele întâmplate la Chestură nu i-a interesat câtuşi de puţin. Ei au 
abordat problema din punct de vedere formal : exista sau nu un ordin scris de a împuşca 
evrei ? Şi ce ar fi făcut dacă ar fi existat un astfel de ordin? Alţi ofiţeri de jandarmi (în 
rezervă) care au fost puşi în faţa acestei alternative au executat ordinul chiar dacă ei înşişi 
nu erau antisemiti şi chiar dacă aveau repulsie faţă de masacru (vezi infra). 

Căpitanul Ştefan Mihăilescu, care a stăruit atât de mult să ucidă imediat câteva sute 
de evrei, s-a bucurat de o înaltă apreciere în dosarul personal din partea superiorului său, 
colonelul Bădescu, şi din partea altor comandanţi care au evidenţiat participarea lui la 
pogromul de la Iaşi şi la cel de la Cernăuţi: „Compania a acţionat la Iaşi la menţinerea 
ordinii şi la Cernăuţi. Căpitanul Mihăilescu a dat dovadă că stăpâneşte perfect calităţile 
ce se cer în orice situaţie grea poliţienească... Energic şi autoritar. I se poate încredința 
orice serviciu greu. Merită a urma cursurile ofiţerilor superiori”?. 

Curtea şi clădirea Regimentului de Infanterie 13 Dorobanţi au servit şi ele drept loc de 
concentrare şi tortură a sute de evrei. Cel puţin un convoi a fost îndreptat acolo de către însuşi 
generalul Stăvrescu ; la proces, el a susţinut că în felul acesta a vrut să-i salveze. „Şi la acest 
regiment am fost bătuţi şi supuşi la acte de violenţă”, a afirmat la proces un medic evreu?. 
Vicepreşedintele Comunităţii, Avram Hahamu, care a fost arestat şi dus în acel loc, a auzit 
„tipete îngrozitoare” din beciul Comandamentului regimentului când a ajuns acolo, la orele 
după-amiezei. Curtea şi beciul s-au umplut cu evrei care au primit tratamentul obişnuit, iar 
a doua zi după pogrom, la 30 iunie, a avut loc o selecţie făcută de căpitanul Darie - „el a 
dat ordin să nu fim bătuţi”, afirmă Hahamu. În afară de vreo trezeci de oameni, toţi evreii 
au fost trimişi la gară şi urcați în vagoane, cu ceilalți evrei din laşi. „Treizeci de evrei 
desfiguraţi, bătuţi de către subalternii d-sale”, adaugă vicepreşedintele Comunităţii, au 
fost trimişi la spitalul evreiesc, fiind salvaţi de la moarte. Mai târziu, a adăugat Hahamu, 
„Căpitanul Darie mi-a spus: «Aţi fost omorâţi pe nedrept. Am luat toate măsurile ca 
începând de azi de la ora 18 să nu mai poată intra nimeni în case şi curţi străine. În 
schimb veţi fi trimişi cu toţii în lagăr»”*. 


1. Depoziţia lui Petru Şerban (căpitan de jandarmi în rezervă) la Tribunalul Poporului din Iaşi, 
27 iulie 1945, ibidem, vol. 27, pp. 75-76 (USHMM, microfilm 48). 

2. Copie din foaia de apreciere a căpitanului Ştefan Mihăilescu, din dosarul personal, în perioada 
1 noiembrie 1940 - 31 octombrie 1941, cu semnătura şefului Inspectoratului de jandarmi din laşi, 
colonelul Bădescu, ibidem, pp. 73-74. 

3. Depoziţia lui Isac Gorin (medic) la şedinţa Tribunalului din Bucureşti, 15 iunie 1948, ibidem, 
vol. 1, partea I, p. 78 (USHMM, microfilm 47). 

4. Depoziţia lui Avram Hahamu la şedinţa Tribunalului din Bucureşti, 15 iunie 1948, ibidem, vol. 1, 
partea a II-a, p. 619 (USHMM, microfilm 47) ; depoziţia lui Avram Hahamu la Tribunalul militar, 
28 mai 1947, ibidem, vol. 73, pp. 208b-209 (USHMM, microfilm 45). 

Şcoala evreiască nr. 2 „Junimea” (din strada Sărărie) a servit drept loc de concentrare 
pentru cca 600-1.000 de evrei din zonele sudice ale oraşului, care au fost depistaţi, bătuţi 
şi jefuiti în casele lor de către huligani din cartiere şi apoi predaţi patrulelor de poliţişti 
şi jandarmi şi patrulelor de soldaţi români şi germani. Evreii au fost introduşi în clase, 
iar când acestea au devenit arhipline, au fost închişi în curte. Locul a fost păzit de soldaţi 
români şi germani în colaborare cu poliţişti români : „Am fost aduşi într'o clasă unde am 
găsit şi alţi evrei. Erau toţi înghesuiți şi un sergent român ne percheziţiona, ne lua tot ce 
aveam mai de preţ şi pe deasupra ne bătea. În curtea şcolii şi pe sală stăteau de pază 
soldaţi nemţi”!. Când a fost introdus în clădirea şcolii, Ițic Aron povesteşte că a găsit 
evrei din diferite cartiere: „Cu capete sparte, plini de sânge. Eu i-am întrebat ce-i cu 
dânşii şi mi-au răspuns că santinele [soldaţi] române i-au maltratat, lovindu-i grav până 
la sânge şi jefuindu-i de bani”?. 

Când şcoala a devenit neîncăpătoare, evreii au fost aranjaţi în rânduri de câte 4 sau 
6 şi au fost puşi să mărşăluiască în convoi spre Chestură, unde, la porţi, îi aşteptau 
ucigaşi. Tot drumul spre Chestură evreii au fost bătuţi de însoțitorii români şi germani’. 

Căminul de studenţi de pe strada Sărărie a servit drept loc de concentrare pentru circa 
200.000 de evrei care au locuit în unul dintre cele mai aglomerate cartiere evreieşti — 
Târgu Cucului. Aici au fost aduşi evrei de către patrule germane din organizaţia de 
construcţii Todt şi de către patrule civile româneşti organizate. Germanii purtau pe 
mânecă o banderolă specială cu zvastica, iar românii - o banderolă cu cruce roşie : 


În acest local am văzut scene groaznice. Membrii organizaţiei Tod? loveau în stânga şi dreapta 
cu baioneta şi înfigeau baioneta chiar în capul oamenilor, aşa că în scurtă vreme sângele şi 
creieri omeneşti erau împrăştiate pe băncile din sălile căminului. După o oră de maltratări şi 
nenumărate crime am fost duşi la Chestură, dar am trecut mai întâi printr-o portiţă unde 
stăteau un şir de călăi care loveau cu ţevile de revolvere astfel că fiecare evreu ieşea plin de 
sânge, umflaţi şi cu găuri în cap, sângele curgea şiroaie. La Chestură acelaşi sistem de tortură“. 


Circumscripţiile de poliţie, patru din cele cinci, au servit şi ele drept centre de 
concentrare a evreilor. O parte dintre ei s-au prezentat la circumscripţii sâmbătă, 28 iunie, 
pentru executarea unor munci obligatorii şi nu au mai fost eliberaţi, conform unui ordin 
primit de la Chestura de poliţie în aceeaşi zi. Şeful circumscripţiei 5 de poliţie (cartierul 
Abator), loan Anghelescu, a notat în mod explicit faptul că dispoziţia de a trimite la 
Chestură orice evreu care se va prezenta sau va fi adus acolo s-a primit înainte de 
declanşarea pogromului. În dimineaţa zilei pogromului, au început să mărşăluiască spre 
circumscripție convoaie cu evrei arestaţi de militari români şi civili. Vreo nouăzeci de 
evrei au fost predaţi Aviației, care avea nevoie de ei pentru diverse munci. Pe aeroportul 
militar din apropierea oraşului au fost cazaţi membrii organizaţiei Todt. Evreii care au 
fost luaţi la aeroport au dispărut. Ceilalţi, al căror număr nu se cunoaşte, au fost trimişi 
la Chestură, în convoaie. Şeful circumscripţiei a notat în 1945 că a făcut o faptă bună: 


1. Declaraţia lui Moise Weisman la Poliţia din Iaşi, fără dată (sfârşitul anului 1944), ibidem, vol. 40, 

p. 412. 

Declaraţia lui Ițic Aron la Poliţia din Iaşi, fără dată (sfârşitul anului 1944), ibidem, p. 420. 

Depoziţia lui Marcu Smadic la Tribunalul pentru judecarea criminalilor de război de la Iaşi, 

30 martie 1945, ibidem, vol. 26, p. 103 (USHMM, microfilm 48). 

4. Declaraţia lui Şulem Moniş din Bivolari, la Comunitatea din Iaşi, septembrie 1944, ibidem, vol. 40, 
pp. 364-365 (USHMM, microfilm 43). 

„Un grup de şapte evrei escortaţi de nişte militari, care erau grozav de loviți şi însângeraţi, 
i-am oprit la comisariat şi i-am ţinut vreo două zile în șanțurile de adăpost care erau 
acoperite”!. Aproximativ cincizeci de evrei care în ziua pogromului au fost folosiţi la 
descărcat cherestea în gară au fost aduşi înapoi, la orele după-amiezei, la circumscripţia 
4 de poliţie, dar n-au fost eliberaţi — au fost luaţi de către soldaţi români la Chestură. În 
curte erau atunci cca 5.000 de evrei ucişi, iar cei cincizeci de evrei care mai erau întregi şi 
nevătămaţi au fost folosiţi pentru o muncă specială : „am fost puşi să facem stivă de morți”. 

Nici evreii care serveau atunci în Armată sau au fost mobilizați în mod special nu au 
fost scutiţi de arestări. Majoritatea erau ofiţeri, mai ales medici ofiţeri, şi purtau 
uniformă. Mulțimea nu a ţinut cont că purtau uniformă militară - oriunde i-au identificat, 
s-au năpustit asupra lor, i-au bătut, i-au jefuit şi au încercat să-i linşeze. Ofițerii români 
inferiori n-au sărit în apărarea lor, ci, în majoritatea cazurilor, au ordonat să fie trataţi 
ca evrei şi nu ca militari. 

Şeful Cercului de recrutare al oraşului, căpitanul Ioan Mihail, a trimis la moarte doi 
ofiţeri medici evrei — pe căpitanul dr. Avram Rozen şi căpitanul dr. Maier. Amândoi au 
fost trimişi la Cercul de recrutare al oraşului pentru a-i apăra de pogromişti. Căpitanul 
Mihail i-a trimis la Chestură, „sub motiv că sunt evrei şi nu ofiţeri”, iar acolo au fost 
ucişi”. Căpitanul Mihail a mai ordonat să fie bătut vicepreşedintele Comunităţii, Avram 
Hahamuf. La anchetă, el nu şi-a amintit de cei doi medici evrei pe care i-a trimis la 
moarte, dar şi-a amintit de un alt medic evreu, Eingerhut, care a fost arestat şi bătut de 
un poliţist localnic. După afirmaţiile sale, l-a salvat pe acest medic deoarece i-a arătat o 
autorizaţie de călătorie pe care el însuşi i-o eliberases. Evrei care s-au aflăt în curtea 
Chesturii au spus că au văzut mulţi medici militari evrei bătuţi şi umiliţi. Maiorul dr. 
Marcu Caufman, medic evreu mobilizat, din Iaşi, a rămas în viaţă şi a descris după 
război soarta unui militar evreu în ziua pogromului. La 27 iunie, a aflat că tatăl său a fost 
împuşcat mortal de către un sergent român de artilerie. A primit un concediu scurt de la 
Spitalul militar din Hârlău, aflat la 60 km de Iaşi, unde era mobilizat, pentru a-şi 
înmormânta tatăl. La 29 iunie, când s-a dus la primărie să scoată autorizaţie de 
înmormântare, a văzut „multe convoaie de evrei cu mâinile în sus escortaţi de patrule 
mixte româno-germane”. Un ofiţer român i-a verificat actele şi l-a eliberat, dar el a 
înţeles că viaţa îi este în pericol — aşa încât s-a ascuns în ziua pogromului ; a auzit chiar 
de execuţii de evrei în clădirea Chesturii. La 30 iunie, la terminarea concediului (şi deşi 
părintele său încă nu era îngropat), a hotărât să se înapoieze la Spitalul militar — şi a 


1. Declaraţia lui Ioan Anghelescu, şef de secţie la Poliţia din Iaşi, la Tribunalul special pentru judecarea 
criminalilor de război din Iaşi, 23 martie 1945, ibidem, vol. 25, p. 27 (USHMM, microfilm 48). 

2. Depoziţia lui Calman Ianculovici la Curtea de Apel din Bucureşti, 31 decembrie, ibidem, vol. 2, 
p. 9 (USHMM, microfilm 17). 

3. Declaraţia evreicei Paula (fără notarea numelui de familie), martor ocular, care, împreună cu soţul ei, 
au fost torturați de căpitanul Mihail, 9 iunie 1945, ibidem, vol. 39, p. 21 (USHMM, microfilm 43). 

4. Copie a depoziţiei vicepreşedintelui Comunităţii, Avram Hahamu, la Tribunalul Poporului din Iaşi, 
7 martie 1945, ibidem, p. 26. 

5. Proces-verbal al depoziţiei lui Ioan Mihail (căpitan) la Tribunalul Poporului din Bucureşti, 16 noiembrie 
1945, ibidem, p. 22b. În ciuda faptului că şi un plutonier din unitatea sa a depus mărturie împotriva 
căpitanului Mihail în cazul celor doi medici, Procuratura Tribunalului din Iaşi a ajuns la concluzia 
că „nu sunt dovezi că învinuitul a comis fapte care să se încadreze în dispoziţiile Legii nr. 31/1945 
sau ale legilor penale ordinare”, astfel încât dosarul său a fost închis. Se pare că hotărârea s-a luat 
şi din cauza lipsei medicilor şi a unor martori oculari. Vezi decizia acuzării, Tribunalul Poporului 
din Iaşi, 31 mai 1946, ibidem, p. 30. 

plecat pe jos spre gară, neștiind că acolo staţionau „trenurile morţii”, încărcate cu mii 
de evrei. În gară i-au fost din nou controlate actele, iar când s-a constatat că este vorba 
de un ofiţer evreu, a fost dus la Comandamentul militar al gării, unde un sublocotenent 
a ordonat să fie dus la „tren”, refuzând să precizeze „trenul spre Hârlău” : 


Imediat ce am ieşit afară, toată lumea a tăbărât pe mine, mi-au smuls şapca, galoanele, centura, 
hainele şi, în câteva minute, am devenit neom, lovit şi umplut de sânge, fără haine şi mai ales 
fără acte pe care mi le luaseră o dată cu portofelul de bani. Prin ploaie de lovituri am fost 
aruncat într-un vagon care apoi a plecat spre Podu Iloaiei’. 


El a fost aruncat în „trenul morţii” spre Podu Iloaiei (vezi infra), dar a rămas în viaţă 
şi a ajuns, ca rănit, la spitalul militar unde servea ca medic. 


Curtea Chesturii 


Descrierea atrocităților războiului a fost întotdeauna o sarcină dificilă, deoarece 
cuvintele nu pot cuprinde toate formele de barbarie ale unor fiinţe umane faţă de semenii 
lor şi varietatea senzaţiilor provocate la vederea ororii. Cu atât mai greu poate fi descrisă 
„fabrica morţii” de la Chestura din Iaşi, din cauza concentrării neobişnuite, în spaţiu şi 
timp, a ororilor comise de fiinţe umane împotriva altor fiinţe umane, prin improvizarea 
de mijloace de masacrare, înfierbântarea continuă a instinctelor, apariţia unei stări de 
extaz în faţa corpului torturat, a sângelui care curge, a capetelor sparte şi a mormanelor 
de cadavre.. Nicăieri în România nu a existat o asemenea concentrare de moarte şi de 
dorinţă de a ucide ca la Chestura din Iaşi şi în jurul ei. Nicăieri în lume nu s-a depus un 
asemenea efort prelungit (mai bine de cincizeci de ani) pentru a ascunde o astfel de 
prăbuşire de valori umane prin estomparea adevărului, reducerea până la ridicol a 
numărului victimelor şi încercarea de a arunca vina asupra altora. 

În curtea Chesturii au fost ucişi, într-o singură zi, aproximativ 5.000 de evrei, iar pe 
străzile din jur şi în drum spre gară încă vreo câteva mii, cifre care nu provin din surse 
evreieşti (vezi infra). În acest capitol vom face o primă încercare de a descrie grozăviile 
de la Iaşi din 29 iunie 1941, cu un sentiment de frustrare determinat de faptul că acest lucru 
nu este posibil nici emoţional, nici din punctul de vedere al folosirii eficiente şi depline 
a surselor dezvăluite în ultimul timp datorită Muzeului Holocaustului de la Washington. 

Evreii care au fost aduşi în curtea Chesturii în noaptea de 28/29 iunie erau convinşi, 
nu se ştie de ce, că aceasta era o fază obligatorie, finală, a campaniei de umilinţă şi jaf 
cu care regimul românesc hotărâse să-i pedepsească pe evreii din oraş. Într-adevăr, pe 
drum au fost umiliţi, bătuţi, împuşcaţi — cu toate acestea însă, nici unul dintre ei nu” 
bănuia că sunt duşi spre moarte. „Sistemul general”, a notat un evreu, era „încolonarea 
evreilor în lungi şiruri, escortaţi şi bătuţi de acei ce-i conduceau, pe drum loviți, scuipaţi 
şi batjocoriţi de toţi trecătorii creştini”?. Spaima era insuportabilă şi înainte de intrarea 


1. Depoziţia lui Marcu Caufiman (locotenent-colonel) la Tribunalul special pentru judecarea criminalilor 
de război de la Bucureşti, 20 aprilie 1945, ibidem, vol. 38, pp. 26-28. 
2. „Rezumatul masacrului” (vezi supra, p. 47, nota 2), p. 349. 

în curte, deoarece în orele dimineţii, convoaiele cuprindeau şi femei, copii, mulţi evrei 
fuseseră bătuţi atât de crunt, încât faţa lor se transformase într-un terci de carne din care 
picura sânge, iar din când în când, pe drum erau împuşcaţi evrei: „Femei, cu copii de 
mână, sau la sân, completau spectacolul sinistru al convoaielor ce erau duse de soldaţi”. 
Intelectuali ai Comunităţii, care s-au grăbit să adune informaţii şi mărturii de la 
supraviețuitori, rezumându-le deja în anul 1944, au descris astfel Chestura : 


Chestura era locul de adunare a tuturor evreilor din Iaşi, aduşi de către santinele, patrule, 
gardieni etc., sub ploaie de lovituri şi groaznice maltratări. Această operaţie începuse în 
noaptea de 28-29 iunie. Evreii ce n-au mai putut încăpea în vastele subsoluri ale acestei clădiri 
erau îngrămădiţi în imensa curte, unde la un moment dat erau peste douăzeci de mii de 
suflete... În timp ce evreii erau duşi spre Chestură, toţi borfaşii din mahalale, elementele 
auxiliare ale Armatei şi Poliţiei [mobilizate] pentru reuşita masacrului prădau casele rămase 
fără stăpâni sau numai cu femei şi copii îngroziţi!. 


Nici o descriere a masacrului din jurul Chesturii, a imaginilor de la intrare şi a 
situaţiei din curte nu poate fi corectă dacă nu este ancorată în timp. Şi aceasta deoarece, 
deşi grozăvia era generală, ea s-a petrecut pe etape şi s-a împărţit în perioade de timp 
diferite, când executanţii s-au schimbat între ei — şi totul în decurs de 24 de ore. 

Ordinul explicit al lui Antonescu a stabilit că trebuie evacuaţi toţi cei 45.000 de evrei 
din Iaşi. Chestura urma să constituie locul de concentrare în vederea evacuării. Clădirea 
era situată în centrul oraşului, relativ aproape de gară, într-un punct unde se întretăiau 
aproape toate drumurile de la periferie înspre centru, şi avea o curte uriaşă?. Chestorul 
Poliţiei, Chirilovici, a raportat că până la ora 9 dimineaţa, în curte fuseseră concentrați 
1.800 de evrei, „femei, copii şi bărbaţi de toate vârstele”, aduşi acolo „fără nici un 
motiv”. De fapt, la ora aceea, în curte se aflau deja cca 12.000 de evrei. Iar toate 
evenimentele din ziua pogromului, a mai adăugat Chirilovici, „au fost comunicate 
permanent autorităţilor civile şi militare care de altfel îşi mutaseră sediul la Chestură”?. 

Aproximativ până la ora 13, intrarea în Chestură se afla exclusiv sub controlul unor 
poliţişti şi jandarmi români, în acel loc aflându-se doar zece soldaţi germani”. 

Încă de la intrarea în strada care ducea la Chestură, strada Vasile Alecsandri (după 
numele poetului naţional antisemit), se auzeau ţipete îngrozitoare de femei şi copii, iar 
pe trotuare şi pe stradă erau răspândite, în dezordine, zeci de cadavre -— în cursul zilei, 
numărul lor a crescut la câteva sute. După cum am arătat, în fruntea convoaielor aduse 
în timpul dimineţii se aflau în general agenţi localnici de poliţie sau ofiţeri de jandarmi 
care îndeplineau ordinul primit la 6 dimineaţa de a aduce la „cercetări” „toată suflarea 
evreiască”, după cum s-a exprimat unul dintre poliţişti. Un agent al Poliţiei din Iaşi, 
Niculai Roman, a adus un convoi cu revolverul în mână. Jandarmi din Legiunea Iaşi îi 


1. Ibidem, p. 341. 

2. Autorul nu a reuşit să stabilească exact dimensiunile curții. Suprafața inițială a fost redusă, cu 
timpul, în urma construirii unor blocuri de locuințe în Piața Unirii, în apropierea Chesturii. 

3. Raportul lui Chirilovici către Inspectoratul Regional al Poliției din Iaşi, despre pogrom (fragmente), 
30 iunie 1941; Cartea Neagră II, nr. 34, p. 85. 

4. Raportul lui Chirilovici către Inspectoratul Regional al Poliţiei din Iaşi, copie, 30 iunie 1941, 
Arhiva Ministerului de Interne, Dosar 108233, vol. 58, p. 49. 

5. Declaraţia unui taxator de bilete de autobuz al CFR-ului, Mihai Aelenei, la Poliţia din Iaşi, 16 martie 
1952, ibidem, vol. 1, partea I, p. 122 (USHMM, microfilm 17). 

6. Depoziţia lui Nathan Goldstein la Curtea de Apel din Bucureşti, 10 decembrie 1947, ibidem, 
vol. 2, p. 160b (USHMM, microfilm 47). 

băteau pe evrei, după ce erau introduşi în curte, „până la desfigurare” 1. Trebuie amintit 
că loviturile erau aplicate bărbaţilor şi fiilor lor, „aduşi împreună cu femei şi copii”, în 
prezenţa lor, în timp ce erau împinşi mai departe spre capătul curţii, în urlete îngrozitoare. 
În această fază evreii erau jefuiţi la intrarea în curte de către poliţişti localnici şi „străini” 
care scotoceau prin buzunare, scoteau ceasuri de pe mână, smulgeau verighete şi 
cercei, iar funcţionari ai Primăriei (a cărei clădire era situată lângă Chestură) nu 
stăteau nici ei cu mâinile în sân - dezbrăcau de haine şi luau pantofi din picioare. Se pare 
că zvonul despre captură s-a răspândit, astfel încât intrarea în clădire s-a transformat 
într-un punct de atracţie pentru poliţişti, jandarmi şi soldaţi români. Aceştia au tăbărât 
pe evrei pentru a-i jefui, aruncând pe caldarâm buletinele de identitate ale evreilor. 
Intrarea în curte s-a transformat într-o sălbatică cursă cu obstacole, plină de sânge şi 
lacrimi. 

Lovirea evreilor la intrare până la uciderea lor a fost, probabil, rezultatul unei 
iniţiative spontane care nu a necesitat vreun ordin, întrucât, începând din ziua invadării 
Uniunii Sovietice, regimul a transmis că evreii încetaseră a mai fi consideraţi fiinţe 
umane, totul fiind permis împotriva lor. Poliţişti, majoritatea dintre cei aduşi la Iaşi, s-au 
echipat cu ciomege, s-au aranjat pe două rânduri şi îi loveau pe evreii care intrau în 
special în cap şi pe spinare: „La intrarea în Chestură au stat mai mulţi gardieni cu nişte 
pari în mână şi am fost lovit până la sânge de gardianul cu nr. 126 care se află 
actualmente la Poliţia oraşului Râmnicu-Sărat. Acelaşi număr îl are şi acum”?. Într-o 
anumită fază în cursul dimineţii, poliţiştilor li s-au alăturat şi soldaţi germani, dar 
controlul absolut asupra torturilor l-au avut românii. În curtea Chesturii s-a organizat o 
a doua grupă de călăi, care au primit ajutorul măturătorilor de stradă ai oraşului, 
organizaţi din timp de către coordonatorii pogromului, după cum au fost organizaţi şi alţi 
salariaţi ai Primăriei, pentru a acorda un ajutor „patriotic” poliţiştilor : 


Ajunşi la Chestură am fost întâmpinați de către agenţi de poliţie şi nemți care cu ciomegele în 
mână loveau fără îndurare şirurile noastre care intrau în curte... lovituri nemiloase, care se 
succedau întrun ritm sălbatec. După ce am intrat în curte, cu tot grupul cu care am venit, am 
fost somat ca şi ceilalţi să ne culcăm la pământ. În jurul nostru roiau ca albinele, agenţi de 
poliţie şi podari, majoritate tineri care cu diferite arme, bastoane, împărțeau lovituri la cei ce 
îndrăzneau să se ridice de la pământ?. 


Evrei care nu şi-au pierdut capacitatea de gândire au înţeles imediat, încă înainte de 
a intra în curte, că era un punct terminus şi că soarta le fusese pecetluită, deoarece 
buletinele de identitate şi livretele militare le erau aruncate într-o doară, pe asfalt, de 
către poliţiştii şi jandarmii care scotoceau prin buzunare (vezi infra). Nu numai intrarea 
în curte şi curtea în sine, dar şi intrarea în strada Alecsandri şi porţiunea până la intrarea 
în Chestură — cam o sută de metri - se aflau sub controlul deplin al românilor care băteau 
pentru a ucide. Unul dintre avocaţii Comunităţii, Leon Reicher, care a fost arestat în 
cursul dimineţii, a descris în amănunt situaţia care domnea în acest loc: 


= 


Depoziţia lui Herşcu Abramovici la Curtea de Apel din Bucureşti, 4 ianuarie 1948, ibidem, p. 192. 

2. Declaraţia lui Samoil Springher la Poliţia din Iaşi (?), fără dată (1945), ibidem, vol. 37, p. 28 
(USHMM, microfilm 43). Majoritatea „poliţiştilor basarabeni” nu erau născuţi în Basarabia, ci 
erau originari din Muntenia (mulţi evrei au declarat că vorbeau cu accent muntenesc). 

3. Declarația lui Eduard Eidingher la Poliţia din Iaşi, fără dată (sfârşitul anului 1944), ibidem, vol. 40, 

p. 398. 


102 PRELUDIU LA ASASINAT 


La intrare în strada Alecsandri pe lângă Primărie [clădirea Chesturii se afla în spatele Primăriei — 
n.m.] grupuri compacte de agenţi poliţieneşti şi soldaţi români luau în primire convoaiele de 
evrei aduşi în ţinute sumare, plini de sânge şi-i loveau cu patul armei, cu ciomegi de cauciuc 
şi continuau să-i bată până ce cădeau jos şi-i loveau cu bocancii. Aceste convoaie erau luate în 
primire [la intrare] şi de gardieni publici!. 


Reicher a fost introdus în curte la ora 7.30 dimineaţa. Numeroase mărturii au 

clarificat că în orele dimineţii, numărul germanilor la intrarea în curte era infim, 

' „munca” principală fiind executată de români. Reicher a descris situaţia din curte până 
la ora 10 dimineaţa, când a început selecţia arestaţilor : 


Tin să menţionez şi să accentuez că în curtea Chesturii laşi am văzut că operaţiunile de arestare 
cu toată gama de violenţe aplicate evreilor au fost făcute de oamenii Chesturii Iaşi, jandarmi 
şi de un grup de gardieni publici foarte numeros şi care vorbeau cu un accent muntenesc. Am 
aflat ulterior că aceşti poliţişti din Muntenia au fost aduşi special la Iaşi în curtea Chesturii. 
Am văzut câţiva soldaţi germani neînarmaţi şi care luau fotografii. Erau în număr foarte mic?. 


În curtea Chesturii, după ce fiecare convoi lăsa pe stradă şi la intrare victime în 
număr tot mai mare, s-a desfăşurat un negoţ tipic românesc, în jurul unui produs care, 
în următoarele zile, a devenit foarte popular printre evrei : apa. Totul a început când unii 
evrei au încercat să-i ajute pe răniţi sau să calmeze copii şi femei, să-i reanimeze şi să-i 
întărească pe cei bătuţi care, după cum am arătat, nu mai aveau o înfăţişare omenească. 
La început, câţiva evrei au reuşit să bea apă şi să-şi spele sângele, chiar să umple sticle 
de la robinetele din beci sau de la closete -— şi atunci poliţişti din Iaşi, care erau postati 
în curte, au observat acest lucru şi au început să lovească pe oricine se apropia de 
robinet. Polițistul Gheorghe Bocancea, care se afla acolo, „lovind cu ciomagul pe evreii 
aduşi spre exterminare în curtea Chesturii” — aşa a descris faptul Tribunalului de la 
Bucureşti care l-a judecat —, l-a observat pe evreul Iosef Grinberg şi pe alţii când s-au 
apropiat de chiuveta din curte ca să bea apă, „s-a dus după ei şi i-a luat la bătaie cu: 
ciomagul svârlindu-i pe scări jos”. Imediat a început comerțul cu apă. Poliţiştii, care 
aveau un salariu lunar de cca 3.000-4.000 de lei, au căpătat un nou venit: la început 
preţul unui pahar cu apă a fost de 100 de lei, sumă rezonabilă având în vedere cererea ; 
ulterior, preţul a crescut şi s-a stabilizat în jurul a 5.000 de lei pentru un pahar. Când 
numărul arestaţilor a crescut în scurt timp la aproape 12.000, printre care se aflau sute 
de copii pe care îi chinuia setea, a crescut tentaţia de a ridica şi mai mult preţul. 

Ghidale Caufman, care la început a refuzat să plătească 100 de lei pentru apă, a 
implorat după-amiază să i se vândă un pahar de apă pentru 5.000 de lei, dar polițistul a 
ţinut minte refuzul său, „şi atunci mi-a spus: când ţi-am cerut o sută de lei pentru un 
pahar de apă m'ai vrut să dai, acum stai şi rabdă”?. 

Un muncitor ceferist, arestat din greşeală (pentru că ţinea în mână stegulete de 
semnalizare roşii necesare muncii sale) şi care a fost eliberat după câteva ore, a descris 


1. Depoziţia lui Leon Reicher (avocat) la Tribunalul militar, 28 mai 1947, ibidem, vol. 50, p. 353b 
(USHMM, microfilm 44). 

2. Ibidem, p. 354b (sublinierea îmi aparţine). 

3. Rezumat al sentinţei Tribunalului din Bucureşti în cazul poliţistului Gheorghe Bocancea, 6 aprilie 
1949, ibidem, vol. 110, p. 56. 

4. Depoziţia lui Ghidale Caufman la Poliţia din Iaşi, 7 septembrie 1944, ibidem, vol. 140, p. 405 
(USHMM, microfilm 43). 

cele ce se petreceau în curte, el aflându-se în beciul arestaţilor. În jurul orei 8 dimineaţa, 
spune românul, au început să curgă numeroase grupuri de eyrei, printre care multe femei 
şi copii care erau aduşi de către patrule formate din soldaţi români, gardieni publici şi 
poliţişti. Câteva grupuri au fost aduse şi de soldaţi germani. „Aceşti locuitori erau loviți 
cu ciomege şi cu armele de către elementele ce compuneau patrulele. Noi priveam de pe 
geamurile beciului în care ne aflam şi observam toate scenele de maltratări comise de 
personalul Chesturii de poliţie, dimpreună cu unii soldaţi nemţi.”! Şi acest martor a 
confirmat că până la prânz, curtea s-a aflat exclusiv sub controlul românilor. 

Un alt avocat al Comunităţii, Benu Beer, care a fost introdus în curte în jurul orei 9 
dimineaţa, a găsit-o plină până la refuz, „căldură înăbuşitoare, pe poartă intră mereu 
grupuri mari de evrei, bătrâni, tineri, femei, copii, ologi purtaţi de alţi nenorociţi plini 
de sânge, crunt bătuţi pe drum de apărătorii ordinii — sergenţi de stradă şi ostaşi români”. 
Beer a observat că în fiecare grup era un evreu care ţinea în mâini o bucată de pânză roşie, 
„care cu o cravată [de culoare] roşie, care cu fular roşu, care cu o bucată ruptă dintr'o 
perdea sau plapumă roşie, numai roşu să fie, semn că toţi sunt bolşevici”. În orele 
dimineţii, a adăugat Beer, au început să fie împinşi în curte ofiţeri medici evrei care 
fuseseră mobilizați pentru război şi au fost prinşi pe străzi sau în case, „căpitani, 
locotenenţi, cu galoane pe umăr, cu mâinile în sus, mânaţi din urmă de către un ostaş 
tanțoş şi mândru că a făcut capturi simandicoase”?. Soarta ofiţerilor militari evrei a fost 
asemănătoare cu soarta altor mii de evrei care se aflau în curte şi a multor mii care au 
fost aduşi în orele următoare. În această etapă, a remarcat un alt avocat evreu, „ordinea 
în curtea Chesturii o făceau gardienii, comisarii şi soldaţii români”5. 

Căpitanul Darie, comandantul companiei de poliţie militară, care a fost postată în 
curte la ora 6 dimineaţa şi ai cărei jandarmi loveau fără discernământ pentru a păstra 
„ordinea”, a declarat că în curte se aflau „şase ofiţeri germani observatori”*. Paza în 
jurul Chesturii a fost încredinţată, conform afirmațiilor sale, gardienilor din Poliţia Iaşi 
şi unor jandarmi, douăzeci-treizeci la număr. Şi evrei intelectuali care nu-şi pierduseră 
minţile la vederea ororilor de la Chestură au notat că vreo câţiva germani s-au învârtit 
dimineaţa prin curte, ocupându-se cu fotografierea şi filmarea. La ora 8 dimineaţa, în 
curte nu mai puteau fi înghesuiți alţi evrei: 


Când am ajuns la Chestură, curtea acesteia era înţesată de evrei încât cu greutate am putut 
pătrunde înăuntru. [Se aflau acolo] bătrâni, femei cu copii de lapte în braţe, copii mici, 


1. Depoziţia lui Gheorghe Mar (muncitor român angajat la Căile Ferate) la Tribunalul Poporului din 
laşi, 7 februarie 1946, ibidem, vol. 33, p. 358b (USHMM, microfilm 43). 

2.  Depoziţia lui Benu Beer (avocat) la Tribunalul Poporului din Bucureşti, 16 iulie 1945, ibidem, 
vol. 37, pp. 18b-19. 

3. Depoziţia lui Isaia Tumarchin (avocat) la şedinţa Tribunalului din Bucureşti, 16 iunie 1948, 
ibidem, vol. 1, partea a I-a, p. 738 (USHMM, microfilm 47). 

4. Prima depoziţie a maiorului Constantin Darie la Tribunalul special pentru judecarea criminalilor 
de război de la Bucureşti, 3 aprilie 1945, ibidem, vol. 27, p. 40b (USHMM, microfilm 47). Darie, 
a afirmat şi el că atunci când a ajuns în curte, la ora 6 dimineaţa, „curtea Chesturii era aproape 
plină cu femei, copii, bătrâni şi a fost imposibil de transportat [de acolo] măcar bărbaţii evrei”. Se 
ştie că cei acuzaţi ca fiind răspunzători pentru pogrom au amintit la început (sfârşitul anului 1944 — 
mijlocul anului 1945) ordinul lui Antonescu de a-i evacua pe toţi evreii din Iaşi. După câteva luni, 
atât anchetatorii, cât şi acuzaţii au preferat să omită acest detaliu în mărturii. Darie s-a referit la 
„transportarea evreilor” din Iaşi, intenţionând să spună că era imposibil să fie evacuaţi „măcar 
bărbaţii evrei”, în conformitate cu ordinul primit. 

bolnavi şi în acelaşi timp erau aduşi întruna evrei din toate cartierele... Tot timpul drumului 
până la Chestură şi apoi în curtea Chesturii nemţii cu aparate de filmat şi fotografiat scoteau 
fotografii şi uneori alegeau ei tipuri [de evrei] pe care îi aşezau în diferite poziţii spre a-i 
fotografia. 


Şefului detaşamentului de gardieni publici din Iaşi i s-a părut curios faptul „că nici o 
patrulă nu cerea vreo dovadă pentru predarea oamenilor [evreilor] ce-i adusese” la 
Chestură? — în schimb, nu i s-a părut curios că acolo erau ucişi mii de oameni. După 
spusele lui, el a încercat să-i îndepărteze de acolo pe gardienii publici, deoarece nu 
primise nici un ordin scris cu privire la pogrom - dar numai câţiva l-au ascultat şi s-au 
dus acasă. După afirmaţiile căpitanului Darie, în curte se aflau tot timpul 10.000-12.000 
de evrei”. De fapt, la ora 9.30-10.00, numărul lor ajunsese la cca 20.000. 


Ordine explicite 


În această fază era clar că nu se mai putea aştepta şi era necesară o schimbare a 
planului, atât timp cât evreii nu sunt evacuaţi din oraş, aşa cum se stabilise, sau sunt ucişi 
pe loc. Darie a pretins în 1945 că el însuşi a hotărât, „din proprie iniţiativă”, să facă o 
triere a evreilor din curte, cu aprobarea chestorului Poliţiei, Chirilovici, deoarece în 
curte nu mai încăpeau alţi evrei (deci nu pentru că erau nevinovaţi şi nu pentru că acolo 
au fost ucişi mii de oameni): „Am procedat la trierea celor aduşi, eliberând toţi copiii, 
femeile şi bătrânii ca primă măsură”€. 

A minţit. În zilele pogromului, nimic nu s-a făcut la Iaşi din iniţiativă proprie şi 
nimic nu s-a petrecut la întâmplare. Toţi cei implicaţi au încercat să ascundă faptul că au 
acţionat potrivit unui plan şi unor ordine pe care le-au primit din când în când direct de 
la Ion Antonescu, de la Mihai Antonescu, de la ministrul de Interne sau de la comandantul 
Diviziei 14, în funcţie de calea pe care au fost transmise. 

Chestorul Poliţiei, Chirilovici, a pretins în 1946 că „aducerea populaţiei evreeşti la 
Chestură s'a făcut fără nici un ordin, fiindcă nici nu se putea da un astfel de ordin 
nemților de către noi”. În felul acesta, el a aruncat întreaga răspundere asupra germanilor, 
adăugând că Poliţia a fost surprinsă de aducerea populaţiei evreieşti la Chestură?. Şi 
comandantul garnizoanei, colonelul Lupu, a afirmat în august 1945 că nu a ştiut despre 
un ordin de a-i strânge pe evrei în clădirea Chesturii — iar „dacă aceasta s'a ordonat de 
cineva, a fost o măsură dezastruoasă, căci numai datorită ei şi a faptului strângerii 
oamenilor într'un singur punct s'au putut întâmpla masacrele şi tot ceea ce a urmat”. 
Când a amintit chestiunea evacuării evreilor rămşi în viaţă după masacrul de la Chestură 


1. Declaraţia lui Aristide Rauch la Tribunalul Poporului din Bucureşti, 12 aprilie 1945, ibidem, 
vol. 30, p. 80 (USHMM, microfilm 48). 

2. Declaraţia lui Victor Dragota (şeful detaşamentului de gardieni publici din Iaşi în anul 1941) la 
Tribunalul Poporului, 31 iunie 1945, ibidem, vol. 26, p. 35b. 

Vezi supra, p. 103, nota 4. 

A doua depoziţie a maiorului Darie la Tribunalul Poporului, 29 august 1945, ibidem, vol. 27, p. 44. 
Memoriul colonelului Chirilovici în apărarea sa, fără dată (august 1946), ibidem, vol. 51, p. 85 
(USHMM, microfilm 44). 

cu „trenurile morţii”, Lupu a declarat din nou : „Nu ştiu cine a dat ordinul de încolonarea 
evreilor şi trimiterea lor la gară”. 

De fapt, nici unul dintre comandanții pogromului nu a ţinut minte cine a dat ordine 
şi dacă au existat astfel de ordine, ceea ce a constituit o parte dintr-un complot al tăcerii 
pentru ascunderea adevărului şi încercarea de a arunca toată răspunderea asupra Armatei 
germane. În ciuda eforturilor de a pune de acord versiunile, ne aflăm în posesia unor 
documente care permit reconstituirea lanţului de comandă în ziua pogromului şi stabilirea 
cu certitudine a faptului că autorităţile militare şi civile din oraş au îndeplinit dispoziţiile 
primite de la Ion Antonescu şi Mihai Antonescu ad litteram şi în spiritul lor, deşi nu 
întotdeauna cu destulă eficienţă. Ordinele au fost trimise direct de Ion Antonescu lui 
Lupu şi, în paralel, la scurt timp, prin intermediul Marelui Cartier General, coman- 
dantului Diviziei 14, generalul Stăvrescu ; iar de la el, Poliţiei şi Jandarmeriei, sau de la 
Mihai Antonescu direct ori prin intermediul ministrului de Interne Dumitru Popescu, 
care îi era subordonat. Prefectul judeţului, colonelul Captaru, a raportat la 30 iunie 1941 
că şefii administraţiei din Iaşi s-au întrunit la ora 10 dimineaţa şi au hotărât executarea 
„dispoziţiunilor Domnului General Antonescu date direct Dlui Comandant al Garni- 
zoanei, şi ale Dlui Vicepreşedinte al Consiliului de Miniştri”?. 

Siguranţa din Iaşi i-a raportat delegatului Marelui Stat-Major, aflat în oraş la 4 iulie 
1941, că „percheziţionarea şi arestarea evreilor comunişti [s-a făcut] din ordinul Domnului 
General Comandant al Diviziei 14”. Când s-a pus capăt arestărilor, după masacru, tot 
inspectorul Gioseanu de la Siguranţă a fost cel care a raportat în timp real — la 30 iunie 
1941 -, Direcţiei Generale a Poliţiei şi Siguranţei de la Bucureşti, că „operaţia de 
culegere a evreilor s'a sistat din ordinul Dlui General Comandant Stăvrescu”+ 

Ordinul direct de alungare a evreilor din Iaşi a fost dat, cum am arătat, de Ion Antonescu 
colonelului Lupu la 27 iunie, şi din nou în noaptea de 28/29 iunie. A doua zi a fost expediat 
un ordin formulat ceva mai frumos, de către Mihai Antonescu, ministrului de Interne 
Dumitru Popescu. În aceeaşi zi, Cabinetul ministrului de Interne a trimis un ordin direct 
cifrat către Poliţia din Iaşi, de „internarea imediată a evreilor din cartierele evreieşti din Iaşi”5. 

În ziua pogromului, prefectul Captaru a primit două ordine de la Mihai Antonescu. În 
primul i s-a spus să acţioneze pentru a evacua toată populaţia evreiască din oraş, „bărbaţi, 
femei şi copii” - era o dispoziţie dată într-o convorbire telefonică cu Mihai Antonescu încă 
înainte ca vicepreşedintele Consiliului de Miniştri să o fi comunicat ministrului de Interne. 
Captaru s-a grăbit să-i comunice conţinutul ministrului, ocazie cu care i-a atras atenţia asupra 
amplorii misiunii : „Numărul evreilor din Iaşi este de 45.000 de bărbaţi, femei şi copii”$. 


1. Depoziţia lui Constantin Lupu (colonel) la Tribunalul Poporului, 8 august 1945, ibidem, vol. 29, 
pp. 8b şi 12b (USHMM, microfilm 47). 

2. Raportul nr. 1062 al prefectului Captaru către ministrul de Interne, 30 iunie 1941, ibidem, vol. 61, 
p. 11 (USHMM, microfilm 45). 

3. Raportul şefului Siguranței din Iaşi către Biroul Statistic (al Marelui Stat-Major) din Iaşi, 4 iulie 
1941, Arhiva Ministerului de Interne, Dosar 40010, vol. 89, p. 256 (USHMM, microfilm 35). 

4. Raport telefonic nr. 23651 al şefului Sigurantei din județul Iaşi, Emil Gioseanu, către Direcția 
Generală a Poliţiei din Bucureşti, 30 iunie 1941, ibidem, p. 230. 

5. Ordinul a dispărut, dar un rezumat al lui a fost înregistrat în jurnalul de activitate al Cabinetului 
ministrului de Interne din 29 şi 30 iunie, care a fost prezentat la tribunal. Şi această înregistrare s-a 
făcut după data notată, prin schimbarea foii din jurnal. Vezi copia ordinelor şi comunicatele intrate 
şi ieşite, ibidem, vol. 24, p. 19 (USHMM, microfilm 47). 

6. Comunicare telefonică nr. 1052 a prefectului Captaru către Cabinetul ministrului de Interne, 
29 iunie 1941, ibidem, vol. 89, p. 478 (USHMM, microfilm 35). 

Ministerul de Interne a aflat despre acest ordin de la prefectul Captarul. În aceeaşi zi (şi 
probabil în urma rapoartelor telefonice transmise de prefect), Mihai Antonescu a schimbat 
primul ordin, dând dispoziţie ca, deocamdată, să fie evacuaţi numai bărbaţii. Ordinul a 
dispărut, iar în locul lui a fost notat, pe scurt, un ordin falsificat în jurnalul de lucru al 
Cabinetului ministrului de Interne drept ordin dat de ministru prefectului Captaru : 
„Binevoiţi a dispune ca toţi bărbaţii evrei suspecți din Oraşul Iaşi să fie evacuaţi în 
oraşele Podu Iloaiei şi Târgul Frumos din judeţul Dv.”? (ordinul original şi autentic nu 
indica cele două târguri ca destinaţii de evacuare, ci Roman şi lagărul de la Târgu-Jiu ; 
vezi infra, p. 107, depoziţia lui Lupu în această chestiune). În memoriul înaintat în 
apărarea sa în iunie 1946, Captaru şi-a atribuit anularea ordinului de evacuare a tuturor 
bărbaţilor evrei din Iaşi, dar a ascuns Procuraturii faptul că, anterior, primise dispoziţie 
să-i evacueze pe toţi evreii din oraş: 


Am avut convorbiri telefonice cu vicepreşedintele Consiliului de Miniştri, Mihai Antonescu, 
pe care l-am informat asupra situaţiei reale, ceea ce a avut ca urmare suspendarea ordinului de 
a evacua toată populaţia masculină evreiască din laşi, aşa cum se ordonase, probabil pe baza 
unor informaţii inexacte şi tendenţioase ce parveniseră la Preşedinţie pe alte căi?. 


Se poate înţelege de aici că în ziua pogromului, dispoziţia iniţială de evacuare a tuturor 
evreilor a fost schimbată într-un ordin de a evacua „toată populaţia bărbătească” - iar din 
acel moment a început trierea celor închişi în curtea Chesturii şi eliberarea femeilor şi 
copiilor. Şi în acest caz, Darie, comandantul companiei de poliţie militară, care a primit 
dispoziţia să facă selecţia cu ajutorul agenţilor Siguranţei şi Poliţiei (vezi infra, p. 111), 
nu a acţionat din proprie iniţiativă, ci la ordin. În şedinţa de coordonare a şefilor 
autorităţilor din Iaşi, de la 1 iulie, sub preşedinţia prefectului Captaru, s-a amintit din 
nou ordinul telegrafic nr. 4586 al Ministerului de Interne, care stabilea că „bărbaţii evrei 
ce vor fi găsiţi ca suspecți în oraşul Iaşi, vor fi evacuaţi”?. În contradicţie cu afirmaţia lui 
la proces, prefectul Captaru nu a îndrăznit să pună la îndoială raţiunea ordinului de a evacua 
toţi bărbaţii, ci a cerut Ministerului de Interne doar să fixeze alte locuri de evacuare”, În 


1. Ministerul de Interne către Procuratura Tribunalului militar al Comandamentului 2 Teritorial, 
13 septembrie 1941, ibidem, vol. 30, p. 344 (USHMM, microfilm 48). 

2. Culegere de copii de rapoarte şi ordine prezentate de colonelul Captaru procurorului-şef al Armatei, în 
apărarea sa, cu anexarea unui memoriu privind activitatea sa în zilele pogromului, fără dată (iunie 
1946) ; ordinul nr. 4586 al ministrului de Interne din 30 iunie 1941, ibidem, vol. 34, p. 71 (USHMM, 
microfilm 41). Ordinele în scris ale ministrului de Interne au fost trimise întotdeauna cu o întârziere 
de o zi-două, în comparaţie cu ordinul direct al lui Antonescu, care a fost comunicat oral. Şi conţinutul 
lor se deosebea puţin — era mai „civilizat”, aşa cum o demonstrează compararea ordinului direct dat 
de Antonescu, prin telefon, lui Lupu cu ordinul în scris al lui Mihai Antonescu, trimis a doua zi. 

3. Memoriu al colonelului Captaru adresat procurorului-şef militar după eliberarea sa din prizonieratul 
sovietic, pentru a fi judecat în România, sub acuzația înfăptuirii de crime de război, fără dată 
(iunie 1946), ibidem, p. 51 (sublinierea îmi aparține). În memoriu, Captaru încearcă să arunce 
răspunderea asupra germanilor, fără să sesizeze contradicţia între ordinele pe care le-a primit, 
după afirmaţiile sale, direct de la Mihai Antonescu şi afirmaţia că germanii au hotărât „să-i 
evacueze” pe evrei cu „trenurile morţii”. Într-un alt memoriu adresat Tribunalului cu câteva zile 
înainte de pronunţarea sentinţei, el a recunoscut de fapt că toate ordinele cu privire la pogrom au 
fost ale autorităţilor româneşti (vezi infra, p. 107, nota 1). 

4. Raport privind şedinţa consiliului de coordonare sub preşedinţia prefectului Captaru, 1 iulie 1941 
(copie), ibidem, vol. 29, p. 40 (USHMM, microfilm 47). 

5. Copie a telegramei nr. 1071 a prefectului Captaru către Ministerul de Interne, 30 iunie 1941, p. 7 
(documentul este fals). 

1948, Captaru a încercat să prevină condamnarea sa în procesul criminalilor de război 
din Iaşi în baza paragrafului din Actul de acuzare care îl învinuia de răspundere pentru 
evacuarea bărbaţilor evrei. A susţinut că nu el a cerut evacuarea, ci Mihai Antonescu, şi 
că „am cerut să se dea dispoziţii pentru executarea ordinului lui Mişu [Mihai] Antonescu . 
pentru evacuare”! [a] evreilor, evacuare care nu a continuat după 30 iunie. În paralel, şi 
aparent fără nici o coordonare, Ion Antonescu a ordonat (în noaptea de 28/29 iunie) 
comandantului garnizoanei, colonelul Lupu, să-i evacueze pe toţi evreii din oraş, 
„pachete, pachete”, şi să fie împuşcaţi toţi evreii suspecți, inclusiv femei (vezi supra, 
p. 16) - şi, aparent, acest ordin nu a fost modificat nici a doua zi, ziua pogromului. Lupu 
a descris în amănunt convorbirea telefonică avută cu Antonescu şi ordinul de evacuare 
numai în prima sa depoziţie, în martie 1945 - dar chiar şi atunci a afirmat, falsificând 
adevărul, că l-a primit în noaptea de 29/30 iunie şi nu cu o zi înainte de pogrom. Oral 
şi prin scris, Lupu a descris ordinul lui Antonescu, cu următorul conţinut: „Evacuarea 
totală a populaţiei evreieşti din Iaşi, inclusiv femei şi copii, la Roman şi Târgu-Jiu”, şi 
executarea tuturor evreilor, „afară de copii”, care vor fi găsiţi într-o casă de unde se va 
deschide focul asupra armatei?. Comandantul Diviziei 14, generalul Stăvrescu, care 
primea ordine de la Marele Cartier General sau de la Antonescu, a avut grijă în rapoartele 
sale despre pogrom să menţioneze executarea ordinelor lui Ion Antonescu folosindu-se 
de limbajul acestuia, pentru a sublinia că a acţionat conform dispoziţiilor primite : „De 
aceste trupe (din garnizoana română, jandarmi, precum şi trupe germane) s'a procedat 
la încercuirea clădirilor de unde s'au primit focuri, precum şi cartiere întregi, unde cei 
prinşi au fost evacuaţi - bărbaţi, femei, copii — la Chestura de poliţie unde cei găsiţi în 
vină au fost executaţi pe loc de trupele germane-române care i-au capturat”?. Stăvrescu 
a păstrat cu stricteţe cuvintele folosite de Ion Antonescu în raportul trimis cu privire la 
executarea ordinului de arestare, execuţie şi evacuare. Acest ordin clar şi simplu, care a 
fost comunicat şi notat cu exactitate în procesul lui Lupu din ianuarie 1942 (vezi infra, 
pp. 143, 417-419), nu a mai fost amintit în depoziţiile lui Lupu din iunie şi august 1945 
sau în toate depoziţiile, memoriile, confruntările şi dezbaterile Tribunalului ; şi nici un 
anchetator, procuror sau judecător dintre cei care au condus anchetarea şi procesul 
criminalilor de război din Iaşi nu l-a amintit. O autoritate supremă a hotărât probabil că 
nu trebuie aruncată întreaga răspundere pentru pogromul din Iaşi asupra statului român, 
şi că dezvăluirea ordinelor lui Ion şi Mihai Antonescu de a ucide evrei şi de a-i evacua 
pe toţi ar putea duce la concluzia simplă şi clară că pogromul a constituit o răzbunare 
românească asupra evreilor din oraş şi că a fost executat numai cu ajutorul Armatei 
germane. Când Lupu a simţit că aceasta este intenţia autorităţilor judiciare, a schimbat 
total versiunea, iar la anchetarea lui din decembrie 1947 a afirmat că germanii au fost cei 
care au vrut să-i evacueze pe evreii din Iaşi, după spusele lui, în număr de 30.000-40.000, 
„Scop ce nu a fost atins decât parţial, aceasta datorită rezistenţei autorităţilor române ce 
făceau tot ce e posibil pentru a sabota măsura impusă [nouă] de Comandamentul German 


1. Adresă a colonelului Captaru către preşedintele Curţii de Apel din Bucureşti, 24 iunie 1948, 
ibidem, vol. 58, p. 77 (USHMM, microfilm 44). 

2. Depoziţia lui Constantin Lupu (colonel) la Tribunalul special pentru judecarea criminalilor de 
război, 12 martie 1945, ibidem, vol. 29, p. Sb (USHMM, microfilm 47). 

3. Telegramă trimisă de Divizia 14 către Cabinetul ministrului de Interne, 30 iunie 1941, ibidem, vol. 24, 
p. 17 (USHMM, microfilm 47). 


108 PRELUDIU LA ASASINAT 


şi a salva cât mai mulţi evrei de la evacuare”!. Aceasta a fost versiunea adoptată de 
regimul comunist al lui Ceauşescu. Cât timp nu s-a găsit documentaţia ascunsă, era greu 
de dovedit că a fost un plan românesc, aşa cum şi evacuarea evreilor din sate şi târguri 
începută la 18 iunie s-a făcut în cadrul îndeplinirii vechiului vis antisemit românesc de 
„curăţire” a satelor de evrei. 

În ceea ce priveşte responsabilitatea germanilor, trebuie subliniat că toţi militarii 
români implicaţi în pogrom au ascuns faptul că tot ce a fost legat de pogrom şi executarea 
lui s-a realizat în colaborare cu Comandamentul german din laşi. Abia în 1996 a fost 
găsit documentul care a dezvăluit această colaborare (vezi infra, pp. 143-144), docu- 
mentaţia respectivă dispărând din Arhivele Armatei, ale Preşedinţiei Consiliului de 
Miniştri şi ale autorităţilor locale din Iaşi. 

Rezumând subiectul ordinelor explicite, se poate afirma că dispoziţiile care au 
transformat casele şi avutul evreilor în bunuri fără stăpân, care au permis efectuarea de 
descinderi şi arestări, concentrarea la Chestură şi împuşcarea evreilor sub falsa acuzaţie 
de rebeliune, care au permis trierea şi eliberarea de femei şi copii, care au hotărât 
evacuarea bărbaţilor cu „trenurile morţii” — toate aceste dispoziţii au fost primite de la 
Marele Cartier General sau de la Bucureşti şi direct de la şefii regimului, Ion şi Mihai 
Antonescu. Aceste ordine âu dispărut în parte, altele au fost ascunse, nefiind incluse în 
actele de acuzare ale tribunalelor care au judecat criminali de război, în intenţia de a 
arunca vina asupra germanilor şi românilor care „au colaborat” cu ei, şi nu pe statul 
român şi populaţia românească. Problema responsabilităţii româneşti cu privire la pogrom 
a fost reliefată în mod clar de către generalul Stăvrescu la procesul criminalilor de război 
de la Iaşi din iunie 1948, când, în încercarea de a-şi minimaliza răspunderea, apărarea 
a observat în numele său că „organele guvernului au avut dese şi numeroase convorbiri 
telefonice cu autorităţile din Iaşi, fără ca el să fi fost întrebat, ceea ce ilustrează că nu 
avea vreo calitate, căci altfel s’ar fi stat de vorbă cu el”?. „Organele” care au avut 
convorbiri cu autorităţile locale, ordonându-le ce să facă în ziua pogromului, când 
evenimentele nu s-au desfăşurat conform planului, au fost Ion şi Mihai Antonescu. 


Trierea femeilor şi a copiilor şi eliberarea lor 


Deja la orele dimineţii era clar că planul de alungare a evreilor din oraş a fost dat 
peste cap din cauza incapacității organizatorice a autorităţilor locale. Dispoziţia iniţială 
a fost schimbată de către Mihai Antonescu, prin telefon, iar pe teren, de către autoritatea 
militară cea mai înaltă din zonă şi din oraş, generalul Stăvrescu, care a venit personal să 
verifice situaţia de la Chestură de trei ori în ziua pogromului - „prima dată înainte de 
dejun, a doua oară după dejun şi a treia oară mai spre seară”?. După afirmaţiile sale, el 


1. Protocol de la anchetarea lui Constantin Lupu (colonel) la Curtea de Apel din Bucureşti, 1 decembrie 
1947, ibidem, vol. 2, p. 143. 

2. Stenograma şedinţei Tribunalului din Bucureşti, 23 iunie 1948, care cuprinde un rezumat al 
cuvântului apărării în procesul celor răspunzători de pogrom, ibidem, vol. 1, partea I, pp. 454-454b 
(USHMM, microfilm 47). 

3. Depoziţia generalului Stăvrescu la Tribunalul Poporului, 2 iulie 1945, ibidem, vol. 24, p. 6b. 

nu răspundea de securitatea oraşului, fiind ocupat cu operaţiunile militare pe front; dar 
imediat după aceea s-a contrazis, adăugând că a ordonat statului-major al diviziei să 
adune toate unităţile militare „care făceau patrulare şi arestare de evrei” şi să le retragă 
în cazarmă. Stăvrescu a sosit la Chestură în jurul orei 9.00-9.30 dimineaţa, constatând 
personal că nu mai era loc — cu toate astea, potrivit afirmațiilor sale, comandanţi din 
Armată, Poliţie şi Jandarmerie au continuat să aducă alte convoaie. 

În 1945, înainte de a fi arestat, a afirmat cu candoare : „Nu am fost informat [apriori] 
despre pregătirea masacrului din 29 iunie 1941”!. Tribunalul a stabilit în anul 1948 că 
Stăvrescu i-a convocat pe colonelul Lupu, pe colonelul Captaru şi pe Chirilovici la 
clădirea Chesturii pentru consfătuiri, iar acolo s-a hotărât schimbarea ordinului (în urma 
convorbirii telefonice cu Mihai Antonescu) şi eliberarea femeilor şi a copiilor?. Acolo s-a 
stabilit metoda de inducere în eroare prin eliberarea selectivă a unor evrei „nevinovaţi”, 
care au primit bilete de eliberare, pentru ca astfel să-i determine pe bărbaţii ascunşi să 
se prezinte în masă la Chestură din proprie iniţiativă (vezi infra, pp. 111-112). În con- 
fruntarea cu alţi indivizi acuzaţi de organizarea pogromului, care l-au indicat ca fiind 
autoritatea supremă din oraş, Stăvrescu a pretins că a venit la Chestură şi a văzut că 
germanii controlau locul ; şi, fără să simtă contradicţia din spusele sale, a adăugat că le-a 
spus comandanților Poliţiei „că este bine să nu se aglomereze mulţi evrei la Chestură şi 
să li se dea drumul la toţi cei care sunt cu actele în regulă”. După afirmaţiile sale, el 
personal a „dat drumul convoaielor de arestaţi care le-am găsit nelegal reţinute”?. Care 
a fost deosebirea dintre arestarea: legală a evreilor în ziua pogromului şi arestarea 
nelegală ? Despre aceasta nu a fost întrebat şi ñu a răspuns. El a încercat încă de atunci 
să creeze impresia că germanii au fost stăpâni pe Chestură, pretinzând chiar că l-au 
ameninţat: După cum am arătat, rapoartele trimise în ziua pogromului şi a doua zi — şi 
de către el — îl indicau drept comandantul suprem pe teren. A 

Evrei care s-au aflat în curte în cursul dimineţii au descris diversele lui apariţii în 
acest loc dintr-un punct de vedere diferit. Un farmacist evreu, care a notat evenimentele 
trăite sub formă de jurnal imediat după pogrom, a descris pe scurt discursul ţinut de 
generalul Stăvrescu în curtea Chesturii în dimineaţa pogromului, când pentru o clipă s-a 
făcut linişte în curtea uriaşă - o linişte ciudată, într-o mare de ţipete, plânsete, durere şi 
moarte. Generalul Stăvrescu s-a adresat evreilor ca şi cum ar fi fost vinovaţi de rebeliune 
împotriva armatei : „Desigur nu toţi evreii sunt vinovaţi că s'a atras în armata română şi 
germană. Toţi cei care vor fi găsiţi vinovaţi vor fi împuşcaţi, şi dacă de aici încolo se va 
mai trage în armată, toată populaţia evreiască va plăti cu viaţa. Vor pleca în ordine : 
1. femeile şi copiii ; 2. bătrânii şi la urmă toată lumea în urma verificării şi primirea de 
către fiecare a unui bilet «liber»”?. 

Un alt evreu a adăugat că generalul a apărut în faţa evreilor însoţit de o suită de ofiţeri 
români şi că a vorbit de pe o platformă din curte. În momentul când a început să 


= 


Ibidem. 

2. Sentința în procesul criminalilor de război de la Iaşi, Tribunalul din Bucureşti, 26 iunie 1948, 
ibidem, vol. 1, partea a II-a, p. 472. 

3. Proces-verbal despre confruntarea dintre generalul Stăvrescu, generalul Leoveanu şi colonelul 
Lupu la Tribunalul special pentru judecarea criminalilor de război de la Bucureşti, 7 iulie 1945, 
ibidem, vol. 27, pp. 9b-10 (USHMM, microfilm 48). 

4. Jurnalul farmacistului Hirsch Zielle, ibidem, vol. 37, p. 25b (USHMM, microfilm 43). 

vorbească, „s'a făcut o linişte mormântală”. Acum e clar că Stăvrescu a citat în discursul 
său un fragment din ordinul lui Antonescu, aşa cum colonelul Lupu l-a notat şi aşa cum 
l-a primit el: „Dacă se va mai întâmpla ca din vreo clădire să se tragă cu arma asupra 
armatei, toţi locatarii acelei case, indiferent de religie sau naţionalitate vor fi executaţi pe 
loc”!. După afirmaţiile aceluiaşi martor, atât generalul Stăvrescu, cât şi Chirilovici — şi 
în alte locuri şi Lupu - au încercat să împiedice intrarea altor convoaie în curtea 
Chesturii pentru a elibera strada Vasile Alecsandri şi intrarea în curte de blocajul uman 
care se crease. Fără această deblocare nu ar fi posibilă scoaterea de acolo a femeilor şi 
copiilor, şi evacuarea la momentul oportun a bărbaţilor. 

Acest efort depus de Lupu şi Chirilovici de a stopa introducerea altor convoaie în 
curtea Chesturii a fost ulterior prezentat la proces ca o încercare de a-i salva pe evrei din 
mâinile germanilor celor răi. Dacă ar fi vrut, Stăvrescu, Bădescu, Barozzi, Chirilovici 
şi Leahu ar fi putut ordona miilor de soldaţi, jandarmi şi poliţişti să înceteze torturarea, 
omorârea şi jefuirea evreilor, care au continuat în cursul acelei zile, precum şi a doua zi. 
Aceste forţe au intensificat chiar ritmul arestărilor în orele după-amiezei şi nu au permis 
nici unui evreu să iasă din clădirea Chesturii, în scopul evacuării cu „trenurile morţii” — 
conform ordinului şi planului (vezi infra). În discursul ţinut în curte, Stăvrescu i-a 
învinuit deci pe evrei de soarta lor (deoarece ar fi tras, chipurile, în armată), în timp ce 
el a fost cel care a ordonat armatei să acţioneze şi forţele sale au fost cele care au 
participat la pogrom, după cum a stabilit Tribunalul : 


Dovezile stabilesc, în adevăr, că trupele ce compuneau Divizia 14 comandată de acuzatul 
General Stăvrescu au fost acelea care au participat activ la percheziţii, jafuri şi asasinate?. 


Un raport confidenţial al Siguranţei din 4 iulie 1941, citat anterior, a stabilit cu 
claritate că „percheziţionarea şi arestarea evreilor comunişti s'a început din ordinul 
Dlui General Comandant al Diviziei a 14-a”. Evreii „comunişti” au fost cei în faţa 
cărora a vorbit generalul Stăvrescu în dimineaţa zilei pogromului, la Chestură. Cadrul 
discursului din curte a fost descris aici pe larg, pentru a scoate în evidenţă metodele de 
acţiune ale celor responsabili pentru pogrom: îndeplinirea meticuloasă a ordinelor şi 
încercarea de a părea „civilizaţi”. 

În ciuda dispoziţiei de eliberare a femeilor şi copiilor, nu toţi au fost eliberaţi. Multor 
femei, în special cele cu copii mici în braţe, le-a fost frică să se apropie de poartă, de 
mormanele de cadavre, de morţi şi răniţi care sângerau. „Multe femei şi copii nu se 
despart de soţii şi părinţii lor”, a declarat unul dintre evreii aflaţi atunci în curte“. O altă 
cauză a neeliberării tuturor femeilor a fost îndărătnicia poliţiştilor de a le despărţi pe 
femei de copiii lor mici, pentru a reţine în curte cât mai mulţi băieţi. Polițistul Constantin 
Lazăr a fost unul dintre ei : „Venind ordinul ca femeile şi copiii să fie lăsaţi acasă, Lazăr 


1. Depoziţia lui Benu Beer (avocat) la Tribunalul Poporului din Bucureşti, 16 iulie 1945, ibidem, p. 19b. 
Potrivit afirmațiilor avocatului Reicher, Stăvrescu a mai spus că pentru fiecare soldat român sau german 
împuşcat vor fi executaţi cincizeci de evrei — ibidem, vol. 50, p. 353b (USHMM, microfilm 44). 
„Act de acuzare” (vezi supra, p. 37, nota 1), p. 19. 

Raport confidenţial al şefului Siguranţei din laşi către Biroul Statistic al Marelui Stat-Major din 
oraş (filială a Secţiei a II-a a Marelui Stat-Major), 4 iulie 1941 (copie), ibidem, vol. 27, p. 122 
(USHMM, microfilm 48). 

4. Vezi supra, p. 109, nota 4 (p. 25b). 

Constantin a smuls din mâinile dnei Schwartz copilul ei de 11 ani, pe care l-a aruncat în 
grupul bărbaţilor... băiatul a murit în curte din cauza bătăii şi învălmăşelii”!. 

„Mi s'a spus că eu pot pleca acasă însă fără băiat”, a spus un invalid de război evreu — 
„am rămas acolo”?. „Am fost trimisă acasă”, a declarat o evreică adusă la Chestură 
împreună cu soţul şi băiatul ei, „dar un gardian public mi-a smuls băiatul de 14 ani”?. 
Trierea evreilor s-a făcut de către o echipă de şase români, în frunte cu comisarii 
Dumitru Iancu şi Titus Rahoveanu, şi căpitanul Darie, comandantul companiei de poliţie 
militară (care, după cum am arătat, înainte de pogrom, i-a sfătuit pe câţiva cunoscuţi 
evrei să se ascundă). La acţiunea de triere au participat şi alţi comandanţi ai Poliţiei care 
se aflau atunci la Chestură: directorul Chesturii, Gheorghe Stănciulescu, comisari şi 
gardieni publici. Căpitanul Darie şi-a adus aminte că „mi s'au pus la dispoziţie” 3-4 
comisari, care au scos o masă în curtea Chesturii, aducând „registrele de suspecți adică 
[numele] celor care erau cunoscuţi că militează în partidele de extremă stângă”. Se ştie 
că la laşi nu au rămas „suspecţi”, deoarece au fost arestaţi înainte de izbucnirea războiului 
şi au fost trimişi în lagărul de la Târgu-Jiu — deci şi în această chestiune, ca şi cu privire 
la multe ale amănunte, Darie a minţit. 

Evrei care s-au salvat din curte în urma „trierii” şi au primit un petec de hârtie pe 
care era scris cuvântul „liber”, având ştampila Comandamentului Poliției, au ţinut 
minte zarva din jurul mesei şi loviturile, dar n-au văzut nici un registru. Controlul 
actelor s-a făcut doar la cei care le mai aveau, deoarece la intrarea în curte gărzile de 
bătăuşi confiscau şi aruncau actele pe caldarâm, în timp ce percheziţionau pentru a găsi 
bani şi obiecte de valoare. „Bătrân era acela ce voia Poliţia şi-l decreta ca atare”$, a 
declarat un evreu eliberat în acea dimineaţă şi arestat din nou după-amiază. Acei „bătrâni” 
au fost eliberaţi în timpul „trierii”. 

Chirilovici a raportat a doua zi, la 30 iunie, că trierea s-a făcut de către militari, 
poliţişti şi jandarmi, „punându-se în libertate pe cei găsiţi fără vreo vină””. El nu a 
precizat care au fost criteriile de stabilire a vinovăţiei. Un student evreu a declarat că 
„era de ajuns a fi intelectual evreu pentru a fi reţinut”8. O altă categorie „importantă” 
erau evreii originari din Basarabia : „Văzând că pe intelectuali şi [evreii] basarabeni îi 
reţinea, nedându-le drumul să plece acasă, şi cum eu eram student m'am dat mai spre fund”?. 

O altă triere s-a făcut în sala mare a Chesturii, după criterii neclare, iar semnificaţia 
ei a fost inversă decât cea declarată - „eliberaţii” au fost trimişi la moarte, iar cei 
respinşi aveau speranţa să trăiască: „În timp ce se simula [că] aceste bilete [ne dau] 


1. Depoziţia lui Haim Alter la şedinţa Tribunalului din Bucureşti, 18 iulie 1948, ibidem, vol. 1, 
partea I, p. 523 (USHMM, microfilm 47). 

2. Memoriul lui Leon Haimovici (vezi supra, p. 76, nota 1). 

3. Declaraţia lui Eti Sand la Tribunalul Poporului din Bucureşti, fără dată (1945), ibidem, vol. 26, 
p. 141 (USHMM, microfilm 47). Fiul a fost eliberat apoi de căpitanul Darie. Soţul a fost ucis. 

4. Prima depoziţie a maiorului Darie (vezi supra, p. 103, nota 4), p. 40b. 

5. Modelul unei foi de eliberare, în Ancel, Documents, II, nr. 166, p. 427. 

6. Vezi supra, p. 83, nota 4 (p. 19). 

7. Raportul locotenent-colonelului Chirilovici către Inspectoratul Regional al Poliţiei, 30 iunie 1941, 
ibidem, vol. 89, p. 219 (USHMM, microfilm 35). 

8. Depoziţia lui Nathan Goldstein la Tribunalul militar, 14 mai 1947, ibidem, vol. 90, p. 210b 
(USHMM, microfilm 45). 

9. Depoziţia lui Nathan Goldstein la Tribunalul Poporului din Bucureşti, 7 martie 1946, ibidem, 
vol. 31, partea I, pp. 64-64b (USHMM, microfilm 41). 

liber, sus în pod erau urcați numai tineri şi măcelăriți de către soldaţi nemți, agenţi de 
poliţie şi gardieni publici”!. Cine a fost „reţinut” era trimis în curte, şi acolo s-a pomenit 
parcă „într-o [cutie] de sardele” din cauza înghesuielii îngrozitoare, în ciuda „trierii”. 
Cum am arătat, despre trierea în sala mare există doar o singură mărturie. Dar având în 
vedere cele întâmplate o oră mai târziu, nu există nici un motiv să o punem la îndoială. 

Tribunalul a stabilit că „s'au dat foi cu sigiliul Chesturii şi menţiunea liber la 200 
evrei fără vreun criteriu”?, în timp ce colonelul Captaru a vorbit despre 2.000 de 
autorizaţii. Şefii Comunităţii evreieşti din Iaşi şi supraviețuitorii au ajuns la concluzia că 
adevăratul scop al acestei manevre a fost altul: 


Văzând că o parte din populaţia evreiască n'a putut fi prinsă de către patrule imediat, căci unii 
de frică şi-au creiat ascunzători spre a se feri de un pericol pe care l-au presimţit, autorităţile 
au găsit cu cale să înşele vigilenţa lor procedând în felul următor: au eliberat câteva sute, 
cca 200 de bilete „Liber”, lansând zvonul că orice evreu este obligat a poseda acest document, 
în caz contrar va fi împuşcat. Persoanele în posesia acestor bilete [şi care au fost eliberate] 
la rândul lor au retransmis celor ascunşi această dispoziţiune legală, ceea ce a determinat 
ca toată populaţia şi mai cu seamă cei încrezători să se prezinte de bunăvoie la Chestură 
pentru a se supune operaţiunii de triere, procedeu care a dat rezultate admirabile pentru 


criminali căci aproape nici unul din cei ce s'au prezentat nu s'a mai reîntors la casa sa, fiind 
3 


prinşi în cursă”. 

După acţiunea de triere — care a durat cam o oră, conform acestei surse, sau trei ore, 
după afirmaţiile căpitanului Darie —, „comisia de eliberare” şi-a încetat activitatea şi 
membrii ei s-au dus să ia masa de prânz, deşi în curte, în beci şi în pod se aflau peste 
10.000 de evrei. Biletul nu i-a împiedicat pe soldaţi şi pe gardieni să-i aresteze din nou 
pe evreii care îl primiseră, cu ocazia celui de-al doilea val de arestări, care s-a desfăşurat 
după-amiază ; şi nu toţi poliţiştii şi jandarmii l-au luat în consideraţie când au întâlnit 
bărbaţi evrei care l-au prezentat în drum spre casă. Unul dintre evreii care au fost ispitiţi 
să iasă din ascunzători a înţeles prea târziu că „foile liber au fost folosite drept momeală”, 
adăugând : „Fiind de bună credinţă, am mers neridicat de nimeni împreună cu tatăl meu 
şi încă 19 vecini. Eram însoţiţi de un agent de poliţie, ca să ne ferească de a fi linşaţi şi 
jefuiţi de populaţia creştină care se preta la aşa ceva”f. Şi în interiorul Chesturii, 
evrei care nu-şi pierduseră raţiunea au înţeles că eliberarea selectivă, „fără nici un 
criteriu”, aşa cum a notat unul dintre conducătorii Comunităţii care era închis acolo, 
era o momeală ce urmărea să-i scoată pe bărbaţi din ascunzătorile lor: „Din cauza 
acestui bilet au murit apoi mulţi oameni în Iaşi, unii ducându-se singuri la Chestură 
să-l capete, iar alţii care-l aveau s'au dus în oraş crezând că cu aceasta pot face dovada 
că sunt oameni cumsecade”5. Oare eliberarea simulată a făcut parte dintr-un plan 
diabolic ce căuta să-i determine pe bărbaţii evrei să se prezinte din proprie iniţiativă la 
Chestură ? Istoricul evreu Carp, primul care a publicat un studiu despre pogrom (în anul 


1. Depoziţia lui Iosub Avram Cuperman la Curtea de Apel din Bucureşti, 5 ianuarie 1948, ibidem, 

vol. 2, p. 25. 

Vezi supra, p. 109, nota 2 (p. 472). 

Mărturia lui Jean Spodheim (avocat) la Tribunalul special pentru judecarea criminalilor de război 

de la Iaşi, 24 martie 1945, ibidem, vol. 24, p. 40 (sublinierea îmi aparţine). 

4. Declaraţia lui Marcel Perlaf la Tribunalul special pentru judecarea celor vinovaţi de dezastrul ţării 
din Bucureşti, 10 aprilie 1945, ibidem, vol. 20, p. 8 (USHMM, microfilm 48). 

5. Declaraţia lui Aristide Rauch (avocat) la Tribunalul Poporului din Iaşi, 14 aprilie 1945, ibidem, p. 79. 

1948), nu a ştiut să răspundă şi a notat că nu se poate şti dacă biletele acelea au folosit 
drept momeală. Însă un lucru este sigur: zvonul s-a răspândit cu repeziciune şi „foarte 
mulţi evrei, mult mai mulţi decât fuseseră eliberaţi, au ieşit din ascunzători şi au venit 
de bună voie să ceară asemenea bilete. O dată ajunşi la Chestură, chiar dacă îşi dădeau 
seama de primejdie, nu se mai puteau întoarce”!. 

În prezent, după deschiderea arhivelor, se poate afirma că biletele au fost o momeală prin 
care se urmărea concentrarea bărbaţilor evrei în curtea Chesturii, pentru a fi evacuaţi — în 
conformitate cu ordinul rectificat primit telefonic în ziua pogromului, în timpul dimineţii, 
de la Mihai Antonescu. Eliberarea unor evrei cu biletul „liber” s-a făcut în timp ce alte 
sute de evrei erau aduşi la Chestură : „Alţii plecau, alţii veneau”?. După toate indicaţiile, 
şefii Poliţiei ştiau care va fi următoarea operaţiune în judeţul Iaşi. Colonelul Chirilovici, 
declara unul dintre evrei, „urgenta pe comisarul Iancu să dea cât mai repede biletele de 
«liber»”?. Şi nu trebuie uitat că Chirilovici primise înainte de pogrom două milioane de 
lei mită de la Comunitate, pentru protecţie (vezi infra, pp. 368-371). 


Vin germanii 


În clădirea Chesturii, la orele după-amiezei de 29 iunie se aflau 300 de poliţişti, două 
plutoane de jandarmi, compania de poliţie militară a Diviziei 14 şi sute de soldaţi la 
intrare şi în împrejurimi“. În jurul orei 1 sau 2, la faţa locului a sosit o echipă de nemți 
din organizaţia Todt. Unul dintre evrei, care atunci a fost eliberat din curte, a ţinut minte 
momentul sosirii germanilor, care erau echipați cu bare groase şi lungi: „La poartă 
stăteau încă soldaţi români beţi şi plini de bani [şi] ceasuri jefuite. Pe mine personal 
mau fugărit şi bătut cu patul puştii peste cap şi urechea stângă, pe urmă mi-au luat 
ceasul şi ceva bani care aveam în buzunar. Ei [germanii] s'au aranjat în grupuri la 
distanţe diferite pe strada Alecsandri înspre I.C. Brătianu. [Astfel că] dacă scăpai de un 
grup te lua în primire altul”5. Schimbarea gărzilor s-a făcut în totală coordonare cu 
românii, după cum a devenit evident la întâlnirea care a avut loc la comandantul corpului 
militar german în orele după-amiezei (vezi infra, p. 144). De remarcat că schimbarea 
gărzilor nu a fost completă, iar germanii n-au constituit decât o întărire şi nu au luat cu 
totul locul românilor la intrarea în curte. 

Schimburile şi evenimentele care s-au succedat au avut loc în prezenţa comandanților 
români ai operaţiunii, care s-au întrunit la Chestură şi care, de asemenea, au fost prezenţi la 
intrarea în curte. Colonelul Bădescu, colonelul Barozzi, generalul Stăvrescu, locotenent-colo- 
nelul Chirilovici şi un ofiţer german care îl însoțea - toţi s-au aflat în jurul orei 2 la 
intrarea în Chestură şi i-au văzut pe membrii formaţiunii Todt şi pe soldaţii români în 


Cartea Neagră II, p. 28. 

Declaraţia lui Jean Sigler la Poliţia din Iaşi, 18 aprilie 1945 (copie), Arhiva Ministerului de 
Interne, Dosar 108233, vol. 29, p. 17. 

3. Depoziţia lui Siegfrid Schânblum la Tribunalul militar, 26 mai 1947, ibidem, vol. 51, p. 336b 
(USHMM, microfilm 44). 

Cartea Neagră II, nr. 14, p. 64.. 

Vezi supra, nota 2, pp. 17-18. 

acţiune. Ştiind ceea ce urma să se întâmple, colonelul Bădescu a ordonat plutonului său de 
jandarmi, care se afla în curte sub comanda locotenentului Triandaf, să părăsească imediat 
curtea, „pentru că nu a fost întrebuințat la nimic”, după cum a susţinut în 1945 ; dar, în 
realitate, pentru ca jandarmii să nu fie atinşi!. Versiunile privind scopul consfătuirii 
oficialităților româneşti la Chestură, în orele amiezii, s-au schimbat în raport cu timpul când 
au fost scrise. Dar şi în privinţa aşa-ziselor rapoarte scrise în ziua pogromului sau a doua zi 
se pune problema veridicităţii, deoarece fruntașii autorităţilor din Iaşi au falsificat rapoarte 
sau au înlocuit raportul original cu unul scris după un timp oarecare, păstrând numărul de 
înregistrare şi adăugându-i o dată anterioară (despre falsificarea documentelor, vezi infra, 
cap. „Pogromul de la Iaşi — punctul de vedere românesc”). 

După afirmaţiile inspectorului Leahu, germanii „s"au înfuriat” când au văzut că Poliţia 
română eliberează evrei din curtea Chesturii, şi au început să aducă cu şi mai multă îndârjire 
evrei din tot oraşul, făcând chiar observaţia că Poliţia este vândută evreilor. Ei „au instituit 
o echipă a lor din formațiunea Todt la poarta Chesturii, care percheziţiona şi maltrata grav, 
cu ciomegele şi împuşca [pe evrei]”. Potrivit afirmațiilor lui Leahu, şeful Poliţiei, Chirilovici, 
le-a comunicat imediat generalului Stăvrescu, prefectului Captaru şi colonelului Lupu cele 
ce se întâmplă, şi toţi au sosit la Chestură, „unde se mai aflau şi dnii col. Barozzi şi 
Bădescu”?. Generalul Stăvrescu şi inspectorul Leahu s-au adresat germanilor cerându-le să 
înceteze masacrul, dar aceştia nu dat curs cererii. Aparent, raportul lui Leahu nu ar trebui 
pus la îndoială, deoarece se ştie că el cunoştea secretul planului şi chiar ceruse poliţiştilor, 
în ajunul pogromului, să nu intervină în ceea ce Armata urmează să le facă evreilor, „bine 
sau rău”. Dar raportul său citat anterior a fost scris, chipurile, la 2 iulie 1941. Însă ulterior 
s-a dovedit că toate rapoartele purtând această dată sunt false (vezi infra, cap. „Pogromul 
de la Iaşi — punctul de vedere românesc”). O dovadă în acest sens o constituie raportul 
superiorului lui Leahu, chestorul Poliţiei, Chirilovici : la 30 iunie 1941, şi el a raportat 
despre prezenţa în Chestură a tuturor fruntaşilor autorităţilor locale române, dar nu pentru 
că germanii ar fi preluat controlul asupra Chesturii, ci din cauza năpustirii populaţiei 
româneşti asupra clădirii şi pierderea controlului de către forţele române. Fruntaşii 
autorităţilor au venit la Chestură, „încercând să liniştească spiritele, dar n'au reuşit” : 


La ora 13.15 în ziua de 29 iunie, începând să se tragă focuri din clădirile din jurul Chesturii 
asupra militarilor germani ce se găseau în stradă şi în curtea Chesturii, aceştia îndârjiţi peste 
măsură că comuniştii intenţionat trăgeau spre a putea înlesni fuga evreilor arestaţi, spre a 
intimida pe cei arestaţi au tras asupra lor rănind şi omorând o parte din ei. La intervenţia 
căpitanului de jandarmi Darie, comandantul Companiei 14 Poliţie şi a unui căpitan german s'a 
transmis militarilor germani ordinul comandantului superior [generalul von Salmuth]. Spiritele 
s'au calmat însă pentru scurt timp, căci evreii comunişti întreţin focurile din oraş şi mai ales 
în jurul Chesturii, spiritele s'au agitat din nou, continuându-se cu arestările. Toate aceste 
evenimente s'au raportat mereu: telefonic şi în scris autorităţilor civile şi militare. Spiritele 
fiind agitate la maximum şi întrucât rămânerea evreilor în cursul nopţii în curtea Chesturii 
unde se găseau aproximativ 5.000 prezenta un mare pericol, neputând fi păziţi şi datorită 
faptului că în oraş focurile evreilor comunişti continuau, s'a hotărât de către autorităţile 
militare şi civile - Prefectura de judeţ şi Divizia 14 - evacuarea în două transporturi, afară din 
oraş. Aceasta s'a executat în cursul nopţii de 29/30 iunie a.c.? 


1. Depoziţia lui Gheorghe Bădescu (colonel) la Tribunalul Poporului din Bucureşti, 21 septembrie 
1945, Arhiva Ministerului de Interne, Dosar 108233, vol. 27, pp. 53b-54b (USHMM, microfilm 48). 

2. Cartea Neagră II, p. 112. 

3. Raportul nr. 99 din 30 iunie 1941 al chestorului Poliţiei din Iaşi, Chirilovici, ibidem, nr. 43, p. 109. 

Aşadar Chirilovici, care a fost toată ziua la Chestură, nu a amintit în acest raport preluarea 
controlului curţii de către germani şi nici vreo ameninţare la adresa oficialităților româneşti 
care ar fi intervenit, chipurile, pentru a împiedica masacrul (aşa cum au convenit împreună 
să prezinte cauzele masacrului la anchete, după ce au fost arestaţi) ; vărsarea de sânge care 
s-a petrecut la lumina zilei, în al doilea oraş ca importanţă din România, a fost prezentată din 
nou ca o ripostă la o aşa-zisă rebeliune iudeo-comunistă — de data aceasta numai împotriva 
militarilor germani. Evacuarea evreilor cu „trenurile morţii” (vezi infra) a fost prezentată 
ca o încercare de a-i împiedica pe evreii revoltați să-i elibereze pe fraţii lor arestaţi. 

Acest raport dovedeşte că în planul pogromului a existat o a treia fază (în afară de 
inventarea pretextelor pentru începerea pogromului, campania de arestări şi concentrarea 
la Chestură) şi că acţiunea a fost executată în colaborare cu germanii. Chirilovici a 
prezentat această fază conform planului. Ceea ce l-a înfuriat pe comandantul german a 
fost incapacitatea comandanților români de a controla situaţia - printre altele, din cauza 
dezlănţuirii subordonaţilor lor. În raportul care s-a dovedit ulterior a fi fals, adică nu a 
fost scris la data consemnată pe el, generalul Stăvrescu explica foarte exact antecedentele 
masacrului comis asupra evreilor arestaţi. După ce a descris executarea evreilor vinovați 
de deschiderea focului împotriva forţelor româneşti şi germane, el a prezentat cauzele 
masacrării evreilor arestaţi, acţiune desfăşurată la orele amiezii. Potrivit afirmațiilor 
sale, masacrul s-a petrecut după ce un soldat german a fost omorât de un glonte tras 
dintr-o casă aflată vizavi de Chestură. De aceea germanii au început din nou să aresteze 
evrei şi să-i împingă în curte : „Soldaţii germani şi unii din soldaţii români s'au dedat la 
un masacru al ostaticilor” — aşa au fost prezentaţi evreii în raportul său. În total, a 
adăugat Stăvrescu, au fost omorâţi „dintre cei găsiţi vinovaţi... circa 300, de evrei”!. 

Şi raportul falsificat al lui Stăvrescu a fost scris în conformitate cu planul pogromului, 
însă cuprinde şi o încercare de a scăpa de răspunderea pentru haosul instaurat în centrul 
oraşului şi pentru faptul că nu a reuşit să controleze situaţia. Şi el a minţit, dacă el este 
cel care a scris raportul, ca şi toţi ceilalţi, în conformitate cu ceea ce i s-a cerut. Numărul 
celor omorâţi în curte a fost de 5.000, şi alte mii au fost masacrați în împrejurimi — şi 
nu 300, după cum li s-a cerut tuturor să raporteze (vezi infra, pp. 130, 177, 179). După 
prezentarea celor trei rapoarte, concluzia este că evenimentele petrecute la Chestură în 
ziua pogromului nu pot fi reconstituite pe baza documentaţiei româneşti, deoarece 
fiecare dintre şefii oficialităților române a minţit sau i s-a cerut să mintă (vezi infra) — şi 
aceasta fie din cauza incapacității de a executa ordinele secrete şi teama de repercusiuni 
asupra poziţiei lor (din pricina pierderii controlului în centrul unui oraş românesc care 
a trecut parţial şi pentru scurt timp în mâinile unor militari germani), fie din cauză că, 
după evenimente, au fost solicitaţi să „renoveze” realitatea retroactiv, pentru a corespunde 
cu planul pogromului şi cu explicaţia formulată apriori în privinţa unei aşa-zise rebeliuni 
a evreilor din Iaşi, care ar fi îndreptăţit o ripostă dură şi imediată. Singurul dintre 
fruntaşii oficialităților care cel puţin s-a străduit să-i transmită lui Mihai Antonescu o 
imagine a situaţiei ceva mai apropiată de adevăr a fost prefectul Captaru; dar după 
pogrom, şi el a fost solicitat de către ministrul de Interne să „renoveze” situaţia şi să 
semneze un raport concluziv care i-a fost dictat pentru a fi în concordanţă cu planul (vezi 
infra, p. 420). Iată de ce reconstituirea masacrului evreilor din Iaşi la orele amiezii şi în 
seara din ziua pogromului se va baza în special pe mărturii ale evreilor şi românilor aşa 
cum au fost consemnate de către autorităţile judiciare româneşti în anii 1944-1948. 


1. Telegrama comandantului Diviziei 14 către Cabinetul ministrului de Interne, 29 iunie 1941, ora 22.00, 
ibidem, nr. 39, pp. 99-100. 


Capitolul 4 


Marele măcel 


În jurul orei 12, mulţi poliţişti, împreună cu şefii lor, au plecat să ia prînzul. Nu toţi 
deodată, ci în grupuri şi pe rând. Parte la ei acasă, parte la cârciumi rămase deschise în 
ziua pogromului şi parte în sălile de mese ale unităţilor de jandarmi şi la cazarme. Şi 
„comisia de triere” a părăsit curtea Chesturii în jurul orei 1, plecând să ia prânzul!. La 
înapoiere, au observat că la intrarea în curtea Chesturii erau înşiraţi, pe rânduri, germani 
din organizaţia de construcţii Todt care, împreună cu colegii lor români, omorau şi 
răneau evrei cu o energie de nedescris?. 

Conform unor surse diferite, preluarea parţială de către germani a controlului intrării 
în Chestură şi pe străzile care duceau spre ea s-a petrecut în jurul orei 1. După întreruperea 
acţiunii de triere şi eliberare selectivă din curte, au ieşit din nou pe teren patrule mixte, „ca 
şi în cursul dimineţii”, care au adunat evrei de prin case — de multe ori, pe aceiaşi evrei 
care fuseseră arestaţi mai înainte şi primiseră bilete „liber”. În jurul orei 3, în curtea 
Chesturii a avut loc a doua acţiune de „rărire” (vezi infra, pp. 121-122), iar gardieni 
publici au ieşit să caute evrei — pe străzi pe care le cunoşteau bine —, scoţându-i din case”. 

„M-am ascuns în casă”, a declarat un evreu, şi în jurul orei 6 „a venit sergentul 
Ivanov care a spus că toţi evreii să se ducă la comisariat”*. De acolo au fost transferați 
mai târziu la Chestură, unde se resimțea printre români o anumită relaxare : germanii, 
în număr de zece până la douăzeci, „munceau” energic, dându-le colegilor lor posibilitatea 
să se odihnească. „Grupuri de gardieni publici care erau destinaţi pentru Basarabia, şi 
împreună cu ei jandarmi străini şi alţi poliţişti se aflau în birouri şi aşteptau dispoziţii”, 
spune un intelectual evreu care s-a aflat în curte. Locotenentul 'Triandaf — care fusese 
trimis, după spusele sale, la Chestură în orele dimineţii şi nu „s-au folosit de el” şi de 
plutonul lui de jandarmi — a declarat, ca şi cum ar fi fost un observator extern, ceea ce 
a văzut în jurul orei 2: 


1. Declaraţia lui Jean Haimovici la Tribunalul Poporului din Bucureşti, fără dată (1945), Arhiva 
Ministerului de Interne, Dosar 108233, vol. 30, p. 486 (USHMM, microfilm 48). 

2. Depoziţia lui Vasile Morcov (poliţist) la Tribunalul special pentru judecarea criminalilor de război 
(copie autorizată), 28 martie 1946, ibidem, vol. 37, p. 12 (USHMM microfilm 43). 

3. „Rezumatul masacrului” (vezi supra, p. 47, nota 2), p. 357. 

4. Depoziţia lui Buium Haimovici la Tribunalul din Bucureşti, 31 decembrie 1947, ibidem, vol. 50, 
p. 36 (USHMM, microfilm 44). 

5. Depoziţia lui Jean Sigler la Tribunalul Poporului din Bucureşti, aprilie 1945, ibidem, vol. 29, 
pp. 17-18 (USHMM, microfilm 48). 

Am văzut cum evreii erau aduşi în grup şi opriţi în dreptul Primăriei. De la Primărie până la 
Chestură se găseau înşiraţi soldaţi germani şi membri ai organizaţiei Todt şi gardieni publici. 
Evreii opriţi în dreptul Primăriei erau dirijaţi individual printre aceste şiruri şi loviți de cei ce 
se găseau în ele cu arme, cu mânere de revolver, ciomege până ajungeau în curtea Chesturii, 
unde erau culcaţi cu faţa la pământ. La Chestură au fost de faţă la toate aceste întâmplări, 
generalul Stăvrescu, colonelul Barozzi, colonelul Bădescu, colonelul Chirilovici, locotentent 
Aburel, fost prim procuror şi ceilalţi funcţionari ai Chesturii!. 


În această etapă a pogromului erau prezenţi, după cum am menţionat, şefii tuturor 
autorităţilor locale, inclusiv colonelul Palade şi colonelul Lupu ; însă nici unul dintre ei „nu 
a văzut” acţiuni criminale care implicau responsabilitatea lor personală, iar ultimii doi 
n-au văzut nici măcar cadavre de evrei. Pe strada care ducea spre Chestură s-au petrecut şi 
alte schimbări. La intrarea în stradă (unde, de o parte se afla clădirea Băncii de Credit 
Român, iar de cealaltă parte, clădirea Primăriei), cineva a legat un fir electric — care căzuse 
sau se rupsese — între cele două străzi, iar „cine trecea [şi-l atingea] îl electriza pe loc. Cine 
scăpa îl aşteptau nemţii la poartă şi-l loveau cu nişte bâte în cap”2. Soldaţii germani care se 
instalaseră lângă clădirea băncii pândeau convoaiele şi trăgeau cu pistolul în ceafa evreilor : 
„Când am ajuns în dreptul Băncii de Credit Român s-au apropiat de convoi soldaţi nemți şi 
cu nişte revolvere mici au tras în ceafa acelora de la marginea convoiului ; mulţi au căzut şi 
noi am trecut mai departe călcând peste trupurile fraţilor mei”?. Trebuie subliniat faptul 
că germanii din organzaţia Todt care s-au înşirat la intrare nu era înarmaţi, după cum a 
specificat comandantul poliţiei militare, căpitanul Darie, „însă aveau în mână câte un 
obiect de metal, cu care loveau pe evreii ce erau aduşi la Chestură şi introduşi în curte”. 

Darie şi-a mai amintit de un car blindat — neputând stabili dacă era german sau român — 
care, îndreptându-se spre Chestură, „a pătruns într-un convoi de evrei, omorând prin zdrobire 
5-6 evrei şi rănind mai mulţi. Iar cei care au scăpat, au fost luaţi în primire cu lovituri de 
plutonul german de SS” (la Iaşi nu a acţionat nici o unitate SS ; prin aceste afirmaţii, Darie 
a încercat să reducă din răspunderea românească pentru măcelul de la Chestură - vezi 
infra, pp. 147-150). După spusele lui, el însuşi a părăsit locul când au început împuş- 
căturile, dar s-a contrazis ulterior, când a descris faptele sale de la orele după-amiezei. 
În cele din urmă, a declarat: „Pe la ora 16, am fost înlocuit de o formaţie din batalionul 
de jandarmi ai maiorului Vizitiu” (jandarmi ai Ministerului de Interne)“. Călăii s-au 


i. Dare de seamă cu privire la anchetarea acuzatului Aurel Triandaf la Tribunalul Poporului din 
Bucureşti, 8 iunie 1945, ibidem, vol. 30 p. 32 (sublinierea îmi aparţine). Lui Triandaf, care era de 
profesie magistrat, i-a fost greu să pronunţe cuvintele pogrom, măcel, asasinat şi a folosit termenul 
întâmplări. 

2. Depoziţia lui Herşcu Waldman la Tribunalul Poporului din Bucureşti, 28 iunie 1945, ibidem, 
vol. 33, pp. 377-377b (USHMM, microfilm 41). 

3. Un... ceferist care a lucrat în garajul clădirii de lângă Chestură a declarat că la ora 14.00-15.00, la 
intrarea în Chestură se aflau aproximativ zece germani. Vezi declaraţia lui Mihai Aelenei la Securitatea 

„din Iaşi, 16 martie 1952, Consiliul Securităţii Statului, Fond Documentar, Dosar nr. 2934, vol. 274, 
nr. 122. 

4. Depoziţia lui Constantin Darie (maior) la Tribunalul special pentru judecarea criminalilor de război 
din Bucureşti, 3 apriiie 1945, Arhiva Ministerului de Interne, Dosar 108233, vol. 27, pp. 41-42b. 
Darie a încurcat în mod intenţionat timpul sosirii membrilor organizaţiei Todt la porţile Chesturii, 
încercând să reducă di. răspunderea sa pentru măcel. El a pretins că aceştia au sosit la ora 
10.30-11.00, când, în realitate, ei au venit la ora 13.00. În ceea ce priveşte afirmaţia că ar fi făcut 
parte din SS, vezi infra, subcapitolul despre germani. Şeful Legiunii de jandarmi, colonelul 
Bădescu, a confirmat că a trimis un pluton de jandarmi „după darea ordinului de încetare a 

aranjat perechi, unul în faţa celuilalt, formaţiile schimbându-se din când în când din 
cauza oboselii, întrucât „munca” era grea. Uneori se aflau la poartă, faţă în faţă, un rând de 
poliţişti şi un rând de membri ai organizaţiei Todt înarmaţi cu măciuci. „Pentru a asigura 
rezultate bune”, cei care urmau să intre erau reţinuţi şi introduşi pe poartă în grupuri : 


Pe poarta Chesturii am intrat zece câte zece şi am fost loviți şi de unii, şi de alţii. În curtea 
Chesturii am văzut că au fost aduşi patru inşi, între care două fete şi am văzut pe un neamţ 
când a scos pistolul şi a împuşcat pe rând pe toţi patru!. 


Se poate afirma că această etapă a constituit un fel de triere a noilor convoaie aduse 
la Chestură după ce membrii comisiei de triere au plecat să ia prânzul. După cum am 
menţionat, formaţia celor care se ocupau de „primire” se schimba din când în când, unii 
retrăgându-se de oboseală, iar alţii luându-le locul — printre care se aflau şi civili români, 
care au stat toată ziua acolo: „La intrare am fost loviți de populaţie, de soldaţi români 
şi de soldaţi nemţi”?. Faptul că în ciuda prezenţei masive de poliţişti şi germani din 
organizaţia Todt la faţa locului s-au alăturat ucigaşilor şi cetăţeni români obişnuiţi a fost 
specificat în numeroase depoziţii : „Când am ajuns la Chestură am început a fi bătuţi de 
nemți, de gardieni şi de derbedei. Printre gardienii publici care loveau în noi cu lemnul 
l-am recunoscut şi pe gardianul Petrică Turtureanu. Mulţi dintre cei loviți au rămas morţi 
pe loc”. Colonelul Lupu a descris şi el, în martie 1945, această etapă a pogromului, iar 
în afară de chestiunea vinovaţilor, a întregit tabloul cu amănunte interesante. Să fim 
atenţi la cuvintele folosite : 


La Chestură veneau coloane de evrei cu mâinile ridicate, îi oprea la 20 metri de poartă şi apoi 
băga câte unul în curte, care intra printr-un cordon de nemți care-i lovea cu ciomege şi drugi. 
Această scenă a văzut-o şi gen. Stăvrescu. În aceeaşi zi, după vreo oră încep să vie evrei aduşi 
şi de trupele române, de jandarmi. Atunci am intervenit, ieşind la 100 metri depărtare de 
Chestură, cu un pluton de jandarmi... liberând pe evrei?. 


Cam două ore a continuat acest aranjament - înghesuirea de convoaie în curte şi 
spargerea de capete şi de oase la intrare. 


execuțiilor evreilor din curtea Chesturii”. Cu alte cuvinte, plutonul de jandarmi a fost scos din 
curte înaintea deschiderii focului, pentru ca jandarmii să nu fie atinşi din greşeală, un alt pluton 
revenind acolo după încetarea împuşcăturilor. Vezi depoziţia lui Gheorghe Bădescu (colonel) la 
Tribunalul Poporului din Bucureşti, 21 septembrie 1945, ibidem, pp. 54-54b. 

1. Depoziţia lui Peretz Raihorn la Curtea de Apel din Bucureşti, 30 decembrie 1947, ibidem, vol. 53, 
p. 33 (USHMM, microfilm 44). 

2. Depoziţia lui Beniamin Kahane la Curtea de Apel din Bucureşti, 30 decembrie 1947, ibidem, 
vol. 2, p. 12 (USHMM, microfilm 47). 

3. Depoziţia lui Şmil Ițic la Curtea de Apel din Bucureşti, 1 ianuarie 1948, ibidem, p. 14. 

4. Prima depoziţie a colonelului Lupu la Tribunalul special pentru judecarea criminalilor de război 
din Bucureşti, 12 martie 1945, ibidem, vol. 29, p. 4b (sublinierea îmi aparţine). Lupu a spus 
despre convoaie că veneau, nu că au fost aduse, ca şi cum evreii ar fi ieşit la plimbare şi, 
întâmplător, ar fi ajuns în curtea Chesturii. În continuare, el a afirmat că au fost băgaţi în curte, 
fără să specifice însă cine i-a băgat. El a mai subliniat că generalul Stăvrescu s-a aflat acolo - cu 
alte cuvinte, răspunderea nu-i aparține. În sfârşit, a pretins că, după-amiază, el i-a eliberat pe evrei — 
ceea ce nu este adevărat: nici un convoi nu a fost eliberat în apropierea Chesturii, continuându-se 
înghesuirea evreilor în curte şi atunci când acolo se aflau deja cca 5.000 de morţi. 

O altă formaţie de întâmpinare a fost semnalată de un evreu care s-a aflat în curte în 
timpul dimineţii: „Câte opt oameni au fost aşezaţi de o parte şi de alta — 3 jandarmi, 
3 gardieni de poliţie şi 2 nemți din organizaţia Todt — toţi cu câte un par în mână”. 
Majoritatea evreilor care au trecut prin această formaţiune au fost ucişi la intrare, „dar 
dacă intrau deodată 3-4 atunci doar unul din mijloc putea avea şansa să scape cu o mână 
ruptă şi dacă criminalii nu-l observau, căci veneau după el ca să-i dea şi ultima lovitură”. 
Locul, a declarat acest evreu, s-a transformat într-un „abator de oameni”. Toate aceste 
scene, spune el, erau fotografiate de germani. 

De remarcat faptul că germanii din organizaţia Todt care i-au ajutat pe partenerii lor 
români să rupă oasele evreilor nu erau mulţi. Colonelul Lupu a notat că erau într-un 
număr foarte redus, „vreo cincizeci de inşi, care lucrau la aeroport”?. Şi evrei care s-au 
aflat în curtea Chesturii au confirmat că membrii Todt care au sosit după ce comisia de 
triere s-a dus la masă, au numărat între zece şi douăzeci de persoane : „Fiecare cu nişte 
drugi de lemn, de asemeni şi vreo 20 soldaţi români cu armele în mâini şi care s-au 
înşirat de o parte şi de alta a porţii”. Ei erau puţini, dar datorită sârguinţei de care au dat 
dovadă, „s-a format în mijlocul curţii un morman de oameni răniţi şi morţi peste care 
călcau cei ce veneau fugăriţi de bestiile din poartă”?. 

„Înnebuniţi de spaimă”, a notat un avocat evreu care a descris înfăţişarea evreilor 
care au scăpat cu viaţă de la poartă şi ajungeau în fugă la morman, goniţi din spate de 
români sau germani, fiind nevoiţi să calce pe corpurile sângerânde pentru a ajunge în 
cealaltă parte a curţii, în timp ce urmăritorii se întorceau pentru a prelua o altă grupă. 
„Gardieni, soldaţi români, nemți cu mânicele suflecate şi înarmaţi cu ciomege au tăbărât 
asupra mea. Am fost lovit în cap, căzusem la pământ, totuşi avusesem încă puterea de a 
mă ridica şi să fug în zigzag — astfel putând scăpa de ceilalţi criminali care urmăreau să 
mă lovească. Ajunsesem în curtea Chesturii. Mii de evrei, îngrămădiţi unul peste altul 
răniţi, îşi aşteptau moartea”“ — astfel a descris situaţia un tânăr evreu care a reuşit să 
treacă încercarea sângeroasă de la intrarea în curte în orele după-amiezei, înainte de 
masacrul organizat şi înscenat care s-a petrecut după aceea (vezi infra). 

Unul dintre supraviețuitorii „examenului” de la intrare a observat şi el că în jurul orei 3, 
când a fost introdus în curte, la intrare l-au luat în primire jandarmi români şi soldaţi 


1. Declaraţia lui Jean Haimovici la Tribunalul Poporului din Bucureşti, fără dată (septembrie 1945), 
ibidem, vol. 30, p. 49 (USHMM, microfilm 48) (sublinierea îmi aparţine). 

2. Depoziţia lui Constantin Lupu (colonel) la Tribunalul special pentru judecarea criminalilor de război 
din Bucureşti, 21 iunie 1945, ibidem, nr. 28, p. 9b. În încercarea de a arunca răspunderea pentru 
pogrom asupra generalului Stăvrescu, Lupu a pretins că „masacrarea ar fi putut fi împiedicată cu 
ajutorul forţelor militare din Divizia 14 cantonate în jurul oraşului Iaşi şi care erau sub ordinele 
generalului Stăvrescu. Pentru restabilirea ordinii era suficient un batalion de infanterie care ar fi putut 
linişti complet lucrurile, în oraş găsindu-se numai batalionul de jandarmi, o companie de garnizoană a 
Regimentului 13 şi din Armata germană, organizaţiunea Todt cu număr foarte redus, vreo cincizeci de 
inşi, care lucrau la aeroport” (ibidem, pp. 9-9b). El a minimalizat numărul forţelor care i-au stat la 
dispoziţie, iar în ceea ce-i priveşte pe germani, a stabilit cu claritate că comandantul german avea con- 
trolul asupra soldaţilor săi şi că numai membrii Todt erau un fel de unitate nedisciplinată, dar foarte mică. 

3. Depoziţia lui Aristide Rauch la Tribunalul Poporului din Bucureşti, 14 mai 1945, ibidem, vol. 30, 
pp. 79-80. Unul dintre evrei a relatat că membrii organizaţiei Todt aveau în mâini nu simple 
ciomege, ci bucăţi de lemn lungi de un metru; protocol de la ancheta lui Beniamin Abramovici la 
Tribunalul special pentru judecarea criminalilor de război, 30 martie 1945, ibidem, p. 93b. 

4. Depoziţia lui Mayer luhr la Tribunalul Poporului din Iaşi, 14 mai 1945, ibidem, pp. 88-88b 
(USHMM, microfilm 48). 

germani înarmaţi cu pari de lemn, înşiruiţi unul în faţa celuilalt - „Iar noi cu mâinile 
ridicate trebuia să trecem printre ei ca să fim introduşi în curtea Chesturii... Am fost loviti 
în ceafă, peste cap şi mulţi cădeau jos, unii morţi, alţii răniţi, cu capetele sparte. Era o groază 
şi lume [multă] şi un sunet îngrozitor de teste sparte”. Şi acest evreu a descris mormanul 
de morţi: „Câte doi gardieni ridicau pe cei căzuţi şi îi aruncau pe o movilă de cadavre. 
Mulţi din cei aruncaţi pe movilă mai trăiau, aruncaţi unii peste alţii se înăbuşeau”!. 

Chestiunea capetelor sparte nu a fost amintită aici ca o figură de stil — acesta era 
primul amănunt perceput de evreii scăpaţi (mai mult sau mai puţin întregi) din chinurile 
la care erau supuşi la intrarea în curte : 


Ei loveau în noi spărgându-ne capetele, sfărâmându-ne umerii şi rupându-ne mâinile. Când 
încercai să te fereşti, nemţii ascunşi după scări ne urmăreau şi ne loveau şi mulţi dintre noi au 
căzut leşinaţi, cu picioarele rupte şi noi am trecut mai departe îngrămădindu-ne în mulţimea 
de evrei înfricoşaţi, care se aflau în curtea Chesturii. 


Evreul care a descris momentele intrării în curte a identificat imediat câţiva dintre cei 
care nu au rezistat încercării : 


În curtea Chesturii am recunoscut, cu creierii scoşi afară, pe industriaşul Sneier din Păcurari, 
pe agentul de asigurare Freitag, cu umărul rupt, cu capul spart — ucis apoi cu un glonte, pe 
comerciantul Gliickman cu un ochi scos, ucis în bătaie?. 


La ora 2.00-2.30 s-a organizat în curte o delegaţie de comercianţi şi intelectuali care 
au cerut unor poliţişti să-l cheme pe comisarul Iancu, care le era cunoscut evreilor din 
oraş şi pe care l-au văzut că se află în clădire. În acelaşi timp, masacrul de la intrare era 
urmărit de aproape toţi şefii autorităţilor locale şi ofiţeri germani care nu şi-au murdărit 
mâinile cu spargerea capetelor. 

Unul dintre evrei l-a întrebat pe comisarul Iancu - care coborâse în curte de la etajul 
birourilor — de ce sunt bătuţi şi ucişi evrei oneşti, la care el a spus : „Voi aţi împuşcat pe 
soldaţii germani. Foarte bine vă face, pentru că v-aţi făcut destul de cap, sunteţi toţi 
comunişti”?, după care s-a întors în clădire. 

La anchetarea sa în 1945, Bădescu (unul dintre comandanții pogromului) a pretins că 
în jurul orei 14.30-15.00 a ordonat să fie scos din clădirea Chesturii şi din curte un 
pluton de jandarmi, întrucât „nu a fost utilizat”. În 1948, Bădescu a afirmat că plutonul 
a fost trimis în curte „pentru a opri continuarea masacrului”, dar a schimbat ora când 
plutonul ar fi părăsit curtea, la 5 — şi nu întâmplător”. Precum s-a dovedit ulterior, 


1. Depoziţia lui Jean Şoihăt, aşa cum a fost consemnată de delegaţi ai Comunităţii din Iaşi în 
septembrie-decembrie 1944, ibidem, vol. 40, pp. 386-387. Dosarul de depoziţii a fost predat 
Tribunalului Poporului din Iaşi (USHMM, microfilm 43). 

2. Depoziţia lui Moise Şmil, aşa cum a fost consemnată de trimişi ai Comunităţii din laşi, 9 septembrie 
1944, ibidem, vol. 40, pp. 401-401b. 

3. Depoziţia lui Marcu Botoşineanu la Tribunalul special pentru judecarea criminalilor de război din 
Iaşi, 24 martie 1945, ibidem, vol. 26, p. 93. 

4. Depoziţia lui Gheorghe Bădescu (colonel) la Tribunalul Poporului din Bucureşti, 3 iulie 1945, ibidem, 
p. 48 ; declaraţia colonelului Bădescu, scrisă de el, Bucureşti, 30 februarie 1945, ibidem, pp. 49b-50. 
In declaraţie, el a afirmat că plutonul a fost trimis „pentru a opri continuarea masacrului” (!), deoarece 
generalul Stăvrescu a obţinut asigurarea germanilor că nu vor continua să-i masacreze pe evrei, şi de 
aceea a ordonat plutonului să părăsească curtea -— iar el a plecat de acolo în jurul orei 5. La ancheta din 

plutonul a fost retras înainte de deschiderea focului asupra evreilor din curte, pentru a nu-i 
periclita pe jandarmi, şi nu după aceea. Evreii din curte n-au făcut deosebire între jandarmi 
şi soldaţi, dar colonelul Lupu ştia diferenţa, iar la anchetarea sa a menţionat că „Aceşti 
soldaţi români, erau dintre jandarmii care fuseseră afectaţi pe lângă circumscripție, 
pentru a face patrulări şi care fuseseră daţi la dispoziţia Chesturii”!. Faptele jandarmilor 
care s-au aflat în curtea Chesturii, din plutonul scos de acolo cu câteva minute înainte de 
începerea următoarei etape din planul măcelului, au fost descrise de un evreu adus acolo 
la orele după-amiezei : 


La venirea noastră în Chestură nu se mai făcea nici o triere, şi nu se mai elibera nici un „liber”, 
deoarece numărul mic de bilete „liber” eliberate îşi făcuseră efectul, adică momiseră destul popor. 
Gemea curtea Chesturii de evrei, copii, bătrâni şi bărbaţi. Ca să se mai facă loc în curte, soldații 
împuşcau în gloată. Cei ce mureau din cauza bătăilor de la poartă erau apucaţi de mâini şi de 
picioare şi aruncaţi pe o stivă de cadavre înroşite de sânge, ca să facă loc la intrare altor victime?. 


„Căci sângele este sufletul”? 


La ora 3 a început marele măcel, care a făcut din crimele înfăptuite până atunci nişte 
acţiuni ale unor amatori. Aceasta a fost deosebirea dintre „munca” manuală şi „munca” 
mecanizată, cu ajutorul mitralierelor. Semnalul pentru începerea măcelului a fost din nou 
o alarmă aeriană falsă, care s-a dat în jurul Chesturii: „Alarma aeriană era falsă, căci 
nici un avion nu se arătase pe cer”, a declarat un evreu care reuşise să fugă din curte cu 
un „liber”, ajungând la locuinţa sa jefuită în momentul când s-a auzit alarma”. 

Comisarii de poliţie care erau postați la poartă au închis intrarea şi s-au depărtat în grabă : 


Imediat a început să cadă o ploaie de gloanţe asupra Chesturii venind din direcţia clădirii 
administraţiei financiare, iar de la etajele superioare ale Chesturii se răspundea de asemeni cu 
focuri de mitraliere şi de armă”. 


Un evreu, care a rămas în viaţă după ce a trecut de şirurile de poliţişti şi de ucigaşi 
din organizaţia Todt cu câteva minute înainte de deschiderea focului, a văzut una dintre 
mitraliere pe acoperişul clădirii Primăriei - „Servantul ei [era] un ostaş român”. 


iulie 1945, anchetatorii aveau depoziţia locotenentului Triandaf, care declarase că plutonul său a 
fost retras din curte în jurul orei 14.30, şi din această cauză şi Bădescu şi-a schimbat versiunea, 
fără să recunoască faptul că retragerea plutonului urmărea să evite provocarea de pierderi printre 
jandarmi în momentul deschiderii focului asupra evreilor. 

1. Depoziţia lui Constantin Lupu (colonel) la Tribunalul Poporului din Bucureşti, 8 august 1945, 
ibidem, vol. 29, p. 12b (USHMM, microfilm 47). 

2. Declaraţia lui Marcel Perlaf la Tribunalul special pentru judecarea criminalilor de război din 
Bucureşti, fără dată (aprilie 1945), ibidem, vol. 30, p. 8 (USHMM, microfilm 48) (sublinerea îmi 
aparţine). 

3. Deuteronomul 12.13. 

4. Depoziţia lui Jean Sigler la Tribunalul Poporului din Bucureşti, 18 aprilie 1941, ibidem, vol. 29, 
p. 18. 

5. Depoziţia lui Aristide Rauch (vezi supra, p. 119, nota 3), p. 80. 

Aproximativ la ora 3, această mitralieră a tras în direcția curții. Masa de evrei, „crezând 
că a sosit momentul execuţiei în masă, a început să se împingă spre fundul curţii 
Chesturii”, creându-se o presiune enormă asupra zidului care-o înconjura. „Eram luat de 
acest val fără să vreau.”! Împuşcăturile veneau din toate clădirile din jurul Chesturii şi 
chiar din clădirea instituţiei : 


De pe acoperişul Primăriei, al fostei Corporaţii şi de pe terasa Chesturii se trăgea cu pistoale 
şi cu mitraliere în evreii din curtea Chesturii de către soldaţi germani şi români... La ora şase 
seara a început să fie împuşcaţi oameni din curtea Chesturii cu mitraliere aşezate pe ferestrele 
Chesturii şi de pe acoperiş?. 


Deschiderea focului a fost aproape simultană cu alarma aeriană înscenată: „În 
momentul când s-a auzit o alarmă aeriană, soldaţii au început să tragă cu mitraliere şi 
arme în evreii masaţi la Chestură. Cei care au căutat să se salveze fugind au fost şi ei 
împuşcaţi”. La măcel au participat, după spusele tuturor supravieţuitorilor, toţi cei care 
erau înarmaţi : „În evrei trăgeau nemţii, [soldaţii] români şi gardieni publici”, a declarat 
un evreu care a fost împuşcat în picior, adăugând că focurile au continuat, cu intermitențe, 
până în jurul orei 7.30. Mormanul de morţi a crescut foarte mult, poliţiştii români 
încetând să mai arunce deasupra morţi şi oameni în agonie, pentru a nu intra în linia de 
foc şi deoarece numeroasele cadavre nu mai puteau fi aranjate cu aceeaşi metodă. 
Focurile erau trase nu numai de pe acoperişuri, ci, după cum am spus, multe împuşcături 
veneau şi din curte, şi din clădirea Chesturii. „Ei au început să tragă cu mitralierele şi 
cu puştile în lumea înghesuită, în special în rândurile din faţă, din care au murit foarte 
mulţi. Erau acolo grămezi de cadavre, oameni schilodiţi, răniţi. ”5 Din interiorul curtii, 
unul dintre evrei a observat că mitralierele trăgeau şi din podul clădirii, şi din beci - „şi 
ele au început să semene moartea”. Împuşcăturile cele mai nimicitoare au fost trase din 
clădirea Chesturii şi din turnul şi din curtea bisericii din apropiere, biserica Sfântul Ilie. 

În ciuda măcelului de la Chestură, jandarmii şi poliţiştii continuau să aducă acolo 
convoaie, deşi intrarea era aproape imposibilă — până când, după un timp oarecare, evreii 
apți au fost siliţi să aranjeze cadavrele (vezi infra, pp. 127-128). Herşcu Benţin, căruţaş în 
vârstă de 43 de ani, a descris cum arăta strada V. Alecsandri la ora 5, când a fost adus acolo 
un convoi de 700-800 de oameni, evrei care fuseseră concentrați la circumscripţia 5 de 
poliţie sau care veniseră din proprie iniţiativă să primească biletul salvator. Este descrierea 
unui evreu simplu, care nu foloseşte prea multe cuvinte pentru a-şi exterioriza sentimentele : 


Ajunşi în strada Alecsandri la ora 5 d.m., erau cadavre pe jos cu sânge pe stradă şi am călcat 
peste morţi şi un ofiţer neamţ mi-a tras cu baioneta în coastă străpungând în picior, căzând jos 


= 


. Depoziţia lui Mayer Iuhr (vezi supra, p. 119, nota 4), p. 88b. 

2. Darea de seamă de la ancheta lui Beniamin Abramovici la Tribunalul special pentru judecarea 
criminalilor de război din Iaşi, 30 martie 1945, ibidem, vol. 30, p. 93 (USHMM, microfilm 48). 

3.  Depoziţia lui Herş Abramovici în şedinţa Tribunalului din Bucureşti, 15 iunie 1948, ibidem, vol. 1, 
partea a II-a, p. 528 (USHMM, microfilm 47). 

4. Depoziţia lui Marcu Katz în biroul Comunităţii din Iaşi, sfârşitul anului 1944, ibidem, vol. 40, p. 391 
(USHMM, microfilm 43). 

5. Depoziţia lui Moriţ Suhăr la Tribunalul special pentru judecarea criminalilor de război din 
Bucureşti, fără dată (1945), ibidem, p. 24b. 

6. „Rezumatul masacrului” (vezi supra, p. 47, nota 2), pp. 343, 349. 

într-un lac de sânge şi în nesimţire. Un alt neamţ de statură mică m-a lovit în faţă cu un drug, 
căzându-mi dinţii din gură, furându-mi inelul şi ceasul!. 


În curte şi de pe poziţii de tragere alese dinainte, se trăgea în special în evreii care 
încercau să fugă din curte spre strada vecină, Aleea Alecsandri, şi spre imobilele cu 
locuinţe aflate acolo, sau spre curtea bisericii aflate vizavi de Chestură, sau spre curtea 
garajului de autobuze ale CFR-ului, episod pe care îl vom prezenta într-un capitol 
separat (vezi infra, pp. 131-135). Mulţi evrei au fost seceraţi de mitraliere în curtea 
bisericii. Planificatorii pogromului au luat în consideraţie posibilitatea evadării din 
curte, astfel încât soldaţi români au încercuit din timp spaţiul dintre străzile Alecsandri, 
Cuza Vodă, Brătianu şi Piaţa Unirii?. Soldaţii români au pătruns în locuinţe şi au omorât 
pe loc evreii care scăpaseră din curte. Acest episod al măcelului nu a fost amintit în nici 
un raport oficial, deoarece contrazicea încercarea ulterioară de a arunca asupra germa- 
nilor răspunderea pentru măcelul de la Chestură, dar este posibil să fi fost inclus în 
rapoarte întocmite din nou după un timp oarecare, pentru a pune în concordanţă faptele 
cu explicaţiile, aşa cum s-a procedat cu numeroase rapoarte care au fost falsificate sau 
modificate mai târziu, imprimându-se pe ele o dată anterioară (vezi infra, ultimul 
capitol). Singurul care a amintit această etapă a pogromului a fost colonelul Chirilovici, 
care a atribuit măcelul reacției germane la focurile trase, chipurile, de comunişti din 
clădiri din vecinătate, pentru a uşura fuga evreilor din curtea Chesturii. Măcelul a 
continuat până la ora 7.30 seara, dar focurile asupra mulţimii din curte au încetat mai 
înainte, pe la ora 4, când atenţia principală a soldaţilor şi jandarmilor români s-a 
îndreptat asupra evreilor care au spart zidul şi gardul care împrejmuiau Chestura, fugind 
în clădirile şi pe străzile învecinate. Focurile de armă au continuat, existând şi cazuri de 
execuţie în masă a câtorva sute de evrei în aceeaşi perioadă de timp (vezi infra). 
Convoaiele aduse la orele târzii s-au deplasat mai greu, din cauza problemei legate de 
intrarea în curte, blocată efectiv de mormanele de cadavre, din cauza inundării străzilor 
cu cadavre şi sânge, şi din cauza dezlănţuirii totale a soldaţilor germani, care trăgeau fără 
discernământ în convoaie şi în evrei concentrați lângă case şi în locuinţe. Inginerul Israel 
Schleier, din comitetul Comunităţii, s-a aflat într-un convoi care a ajuns la Chestură în 
jurul orei 6 - fusese arestat cu o oră înainte de către un soldat român şi de un civil, deşi 
avea „liber”, şi a fost băgat în „grupul nesfârşit de evrei” care treceau pe stradă: 


Acest drum s-a făcut în cele mai grele chinuri. Cu mâinile ridicate în sus pe tot parcursul am 
fost culcaţi la mici intervale pe caldarâm cu faţa lipită de pavaj, s-a tras în noi şi asupra noastră. 
Cel ce lăsa mâinile în jos din oboseală sau cel ce nu se întindea bine şi repede pe caldarâm era 
imediat împuşcat. Pe tot drumul am văzut în dreapta şi în stânga cadavre scăldate în propriul 
lor sânge şi se auzeau ţipetele groaznice ale multor răniţi care strigau după ajutor. Trecând prin 
faţa caselor evreieşti, nemţii strigau Juden raus ! [Evreii afară ! ] şi în acel moment începeau 
să tragă înăuntru. 

La poarta Chesturii, un cordon format din soldaţi români, nemţii şi civilii, înarmaţi cu arme şi 
drugi de fier, ne luau întâi tot ce aveam de valoare asupra noastră — ceasuri, inele, stilouri etc. — şi 
apoi au început loviturile cu drugii de fier, baionete lovindu-ne în cap oriunde nimereau cu o 
sălbăticie nemaipomenită. Într-unii au fost înfipte baionetele. Cordonul fiind format din mai 


1. Declaraţia lui Herşcu Benţin, notată la Comunitatea din Iaşi, fără dată (sfârşitul anului 1944), 
ibidem, vol. 40, p. 398 (USHMM, microfilm 43). 
2. Cartea Neagră II, p. 29. 

multe rânduri au fost luaţi în primire pe rând de mai mulţi călăi. Mulţi au căzut morţi, iar o 
parte au intrat în curtea Chesturii... Pe peronul de intrare al Chesturii erau adunaţi ofiţeri 
germani, personalul Chesturii, comisari şi agenţi care priveau acest spectacol indiferenți’. 


Când a reuşit să schimbe câteva cuvinte cu evreii rămaşi întregi şi teferi la minte, a aflat 
că „a avut noroc”. Înainte de a veni, i s-a spus că s-a tras în evrei din podul Primăriei. 
Se pare, a adăugat Schleier, că „spre norocul meu am ajuns destul de târziu căci călăii 
erau de acum obosiţi”. Din cauza oboselii şi a sutelor de cadavre din strada Alecsandri 
şi de sute sau mii din curte, acţiunea de ucidere a redevenit „manuală”. Spre seară, a avut 
loc ultima evacuare a staţiilor de detenţie temporară, unde fuseseră concentrați evrei în 
cartiere. Atunci când inginerul Schleier a ajuns la Chestură, de la Şcoala evreiască 
„Junimea” a plecat un convoi de cca 400 de evrei, care au rămas în viaţă: „Printre 
ofiţerii de poliţie pe care i-am putut recunoaşte este comisarul Ambrozzi, pe care l-am 
văzut lovind oamenii deja răniţi cu un băț şi împingându-i cu piciorul. Am mai văzut pe 
revizorul de gardieni din Poliţia Iaşi, anume Rotaru, care trăgea cu revolverul în masa de 
oameni”?. De remarcat că, după deschiderea focului, evreii aduşi în convoaie erau 
convinşi că vor fi lichidaţi. Cadavrele de pe străzi, tragerea directă în convoaie, băltoacele 
de sânge ş.a. erau indicii clare — totuşi ceea ce le-a stins definitiv orice speranţă era scena 
buletinelor de identitate aruncate la intrarea în curte : 


La poarta Chesturii ne-am dat seama că suntem duşi la măcel, deoarece în pragul porţii am 
zărit sute de acte de identitate care până atunci [erau] pentru autorităţi sacrosancte şi se distrug 
doar [în cazul] unui condamnat la moarte. În curtea Chesturii, un spectacol groaznic s-a 
înfăţişat în faţa ochilor : sute de evrei dintre care mulţi oameni cunoscuţi, cu o reputaţie bine 
stabilită, zăceau într-un lac de sânge şi gemetele, horhăitul muribunzilor ne-au înnebunit de 
groază prin vacarmul lor sinistru prevestitor de moarte”. 


Aceasta era situaţia în jurul orei 6 seara. În curte se cereau aranjamente minimale 
pentru a se putea continua înghesuirea altor oameni în „abatorul improvizat” (cum a 
numit locul unul dintre evrei), pentru a permite intrarea evreilor, pentru a evacua 
mormanele de cadavre cel puţin de pe ultima parte a străzii Alecsandri, pentru a pune 
oarecum în ordine miile de cadavre din curte : 


Evreii erau mereu aduşi la acest abator improvizat. Călăii nu oboseau deloc. În curând, un 
morman respectabil de cadave împiedica intrarea şi ieşirea din curtea Chesturii. Pe la ora şase 
călăii dădură semne de oboseală, încetând măcelul. Pare-se că era prea greu ca să se omoare 
atâta lume cu ciomegele, aşa că ni se ordonă să ne culcăm cu toţii cu faţa la pământ, ca imediat 
apoi să fie scoase pe balcon şi pe ferestre mitraliere. Aşteptam moartea, care însă întârzia să 
vină. L-am acoperit pe fiul meu cu trupul meu, strângându-l în braţe”. 


1. Declaraţia lui Israel Schleier (inginer), fără dată, Arhiva Ministerului de Interne, Dosar 108233, 
vol. 24, p. 938 (USHMM, microfilm 47). Declaraţia a fost folosită de acuzare pentru pregătirea 
actului de acuzaţie, citat de numeroase ori. Schleier a mai spus că vecinul său român a convins 
patrula să-l scoată din casă, întrucât biletul său „liber” este fals. Vecinul îi râvnea casa - şi, 
într-adevăr, a obținut-o mai târziu de la Centrul Naţional de Românizare (ibidem). 

2. Dare de seamă despre ancheta lui Marcu Smadic la Tribunalul special pentru judecarea criminalilor 
de război din Iaşi, 20 martie 1945, ibidem, vol. 26, pp. 103-103b (USHMM, microfilm 48). 

3. Declaraţia lui Samoil Boghen la Tribunalul Poporului din Iaşi, fără dată (martie 1945), ibidem, 
vol. 30, p. 226. 

4. Declaraţia lui Leon Haimovici (invalid din primul război mondial), fără dată (aprilie 1945), 
ibidem, vol. 30, p. 16 (USHMM, microfilm 48). 

David Bandel, un evreu de 50 de ani, a fost arestat la ora 7 seara, cu încă şase evrei, 
de către un agent de poliţie, Alexandru Păsărică, însoţit de un poliţist în civil, după o 
listă nominală. Acestea au fost ultimele arestări, în ziua pogromului. Ei au fost duşi la 
Chestură cu ultimul convoi, care a sosit acolo în jurul orei 7.30. Era a doua arestare a 
lui Bandel în aceeaşi zi. Prima oară a fost jefuit, arestat, bătut pe la orele prânzului şi 
eliberat de colonelul Chirilovici. Uriaşul convoi din care a făcut parte a fost dus pe strada 
principală - Ştefan cel Mare —, iar descrierea rutei parcurse ne oferă un tablou autentic 
al oraşului în orele serii din ziua pogromului. Pe strada principală, Bandel a văzut 
„bărbaţi, femei, copii întinşi pe trotuare şi curgând pârâiaşe de sânge spre bordură”. La 
poarta de intrare în curtea Chesturii a fost jefuit, dar n-a mai fost lovit - „Echipele de 
călăi care s-au aflat acolo la ora 7 nu mai erau acolo”. „Am fost liber să intru în abator, 
căci altă denumire nu [i] se poate da”: 


Dacă aţi putea să vă imaginaţi ce era acolo şi cum era! O mare de capete până aproape de 
poartă în curtea Chesturii... cred că am fost ultimul [convoi] din ziua aceea... după ce probabil 
s-a băgat tot convoiul au început gardienii şi jandarmii să lovească cu paturile armei în stânga 
şi în dreapta în noi ca să se facă loc ca să putem ridica morţii şi răniții că[ci] de frică săream 
peste ei... am dat răniții şi morţii la o parte şi a început încolonarea... câte şase inşi şi am fost 
conduşi către gara mare, păziţi de ambele părţi de gardieni şi de nemți cu revolverele întinse, 
ameninţându-ne mereu să nu scoatem o vorbă că trag în noi!. 


Ultimul convoi spre. Chestură a devenit primul convoi spre „trenul morţii”. După 
spusele căpitanului Darie, în acea seară, în curte erau cca 5.000 de cadavre rânduite 
(vezi infra, p. 126). 


Aranjarea morţilor în curte 


După deschiderea focului asupra evreilor se creaseră „mormane de cadavre în curtea 
Chesturii, lângă poartă şi lângă zid”?. Şi înainte de asta erau cadavre în curte - chiar la 
intrare, un morman de cadavre înfricoşase înainte de amiază femeile şi copiii care 
trebuiau să treacă pe lângă ele în drumul lor spre libertate. Dar de data aceasta curtea 
semăna cu un câmp de luptă. „Măcelul cu bâtele şi arme automate a ţinut până la ora 7-8 
seara”3, a declarat un evreu care a doua zi, 30 iunie, la ora 4.30 dimineaţa, a fost scos 
din curte pentru a fi îmbarcat în „trenul morţii”. El a mai adăugat că pe drumul spre gară 
a călcat pe cadavre de femei, copii şi bărbaţi răspândite pe străzi. După deschiderea 
focului trebuia făcut ordine în curte pentru a permite introducerea altor convoaie, care să 
fie pregătite ulterior pentru a le duce la gară. În curte erau cel puţin 5.000 de cadavre. 
Căpitanul Darie, care majoritatea timpului a fost la Chestură, a spus că după părerea sa, 


1. Scrisoarea lui David Bandel către Tribunalul Poporului, fără dată (1945), ibidem, vol. 45, partea I, 
pp. 338-339 (USHMM, microfilm 43) (sublinierea îmi aparţine). 

2. Depoziţia lui Nathan Goldstein la Tribunalul Poporului din Bucureşti, 7 martie 1946, ibidem, vol. 31, 
partea I, p. 64b (USHMM, microfilm 41). 

3. Depoziţia lui Jean Şoihăt (vezi supra, p. 120, nota 1). 

„numai aici au fost împuşcaţi aproximativ 4-5.000 de evrei”!. Primarul Iaşiului, generalul 
în retragere Constantin Ionescu, care a fost întrebat la anchetă despre problemele privind 
înhumarea şi înregistrarea deceselor (vezi infra, pp. 179 sqq.), a spus: „Numărul total al 
celor care au murit în laşi, cu ocazia acelui pogrom, cred să fie aproximativ 4.000-4.500, 
afară de cei morţi în drum”?. Iar chestorul Leahu, fiind şi el întrebat despre problema 
îngropării, a adăugat: „Morţii din curtea Chesturii au fost ridicaţi a doua zi dimineaţa de 
către camioanele şi căruțele salubrităţii Primăriei laşi. Precizez că erau câteva mii. După 
ce s-au liniştit lucrurile nu s-a făcut nici un fel de cercetare din partea Poliţiei şi nici din 
partea altor autorităţi, pentru a se căuta cine este vinovat de cele petrecute”?. Având în 
vedere obiceiul cunoscut al celor acuzaţi de pogrom de a reduce numărul victimelor, se 
poate stabili că în curte au fost cel puţin 5.000 de morţi şi alte mii de răniţi - apreciere 
ce este în concordanţă cu cele declarate de căpitanul Darie, cum în decursul întregii zile, 
în curte s-au aflat cel puţin 12.000 de evrei. Aşa cum vom vedea în continuare, circa 
8.000 de evrei au fost evacuaţi din curte spre „trenul morţii”. În plus, pe străzi, în curte 
şi în clădirile de lângă Chestură se aflau câteva mii de cadavre (vezi infra). În curtea 
Chesturii nu te puteai mişca fără să calci pe morţi”. După cum am menţionat, la început, 
poliţiştii români au fost cei care au îndepărtat cadavre de la intrare - mai ales ale unor 
evrei cu capetele sparte de lovituri de bâte sau înjunghiaţi cu baionete (germanii din 
organizaţia Todt au înfipt chiar furci în capete) —, prin apucarea de mâini şi de picioare 
şi azvârlirea pe un morman care creştea văzând cu ochii, până ce aproape a împiedicat 
intrarea în curte. Un intelectual evreu a descris această movilă de cadavre ridicată de 
poliţişti înainte de marele măcel, când în curte se mai aflau sute de femei şi copii, ca 
„O stivă de cadavre înroşite de sânge”5. Pentru a face puţină ordine, şi întrucât, în urma 
împuşcăturilor, toată curtea fusese acoperită de grămezi de cadavre - sau de rânduri, 
cum fuseseră doborâţi de mitraliere în momentul deschiderii focului, în jurul orei 
16.30-17.00, a fost adus un grup de cincizeci de evrei „întregi” luaţi: dimineaţa de la 
circumscripţia 4 de poliţie să muncească în gară la descărcat scânduri din vagoane de 
marfă. După terminarea lucrului, au fost trimişi înapoi la circumscripţia de poliţie, însă 
nu au fost eliberaţi, după cum se aşteptau, ci au fost duşi în marş rapid la Chestură: 
„Ajunşi la Chestură am fost puşi să facem stivă de morţi, iar pe înserate am fost duşi spre 
gară cu un întreg convoi”6. Un grup de circa treizeci de evrei care reușiseră să se ascundă 


1. Prima depoziţie a lui Constantin Darie (maior) la Tribunalul special pentru judecarea criminalilor 
de război din Bucureşti, 3 aprilie 1945, ibidem, vol. 37, p. 41b (USHMM, microfilm 48). În a 
doua depoziţie, când şi-a dat seama că şi el se află printre acuzaţi, deşi eliberase personal un număr 
de evrei dintre cunoscuţii săi, în urma trierii, şi chiar îi avertizase pe alţii, înainte de pogrom, să 
se ascundă, a încercat să reducă numărul victimelor împuşcate în curte: „După aprecierea mea 
numărul morţilor şi răniților în curtea Chesturii a fost între 3.000 şi 4.000” (a doua depoziţie a 
maiorului Darie, 29 august 1945, ibidem, p. 45b). 

2. Depoziţia lui Constantin Ionescu (general în rezervă) la Tribunalul Poporului din Bucureşti, 
6 august 1945, ibidem, vol. 37, p. 21b (USHMM, microfilm 37) (sublinierile îmi aparţin). 

3. Depoziţia lui Gheorghe Leahu la Tribunalul Poporului din Bucureşti, 30 octombrie 1945, ibidem, 
vol. 26, p. 58 (USHMM, microfilm 48). 

4. Declaraţia lui Herşcu Waldman la Tribunalul Poporului din Bucureşti, fără dată (1945), ibidem, 

vol. 34, p. 23 (USHMM, microfilm 41). 

Declaraţia lui. Marcel Perlaf (vezi supra, p. 121, nota 2), p. 8b. 

6. Depoziţia lui Calman Ianculovici la şedinţa Curţii de Apel din Bucureşti, 31 decembrie 1947, 
ibidem, vol. 2, p. 9 (USHMM, microfilm 47). 

în cursul zilei au fost arestaţi la ora 6 de către gardieni din Poliţia Iaşi, în frunte cu polițistul 
Păsărică (aceştia mai căutau evrei şi seara), fiind duşi la Chestură în acelaşi scop: 


Ne-au scos din adăpost, ne-au buzunărit, luându-ne ceasornicele, bani, după ce am fost bătuţi 
la rând, am fost încolonaţi şi duşi la Chestură. Când am intrat pe poartă am început să călcăm 
pe cadavre şi răniţi. Imediat s-a dat ordin ca cei răniţi să fie puşi de o parte şi morţii de o parte. 
Am făcut mormane de morţi!. 


Când au fost trimişi la gară, a adăugat martorul, şi răniții au fost îmbarcaţi în „trenul 
morţii”. Inginerul Schleier, membru în conducerea Comunităţii, care a fost arestat pentru 
a doua oară în aceeaşi zi la ora 5 şi a intrat în Chestură în jurul orei 6, a fost şi el folosit 
la aranjarea cadavrelor, împreună cu evreii din grupul său rămaşi în viaţă după „examenul” 
de la intrare: 


Spectacolul de aici era înfiorător. Pe pământ zăceau o mulţime de oameni cu înfățișări înspăimân- 
tătoare. Însângeraţi, cu ochii înţepaţi cu baioneta, mâini şi picioare rupte, cadavre unul peste 
altul, ţipete şi vaiete îngrozitoare... fiindcă nu se putea trece spre fundul curţii, comisarii ne-au 
ordonat să stivuim cadavrele spre a crea o cărare pentru circulaţie. Ajuns în mijlocul curţii, ca 
urmare a acestei munci şi a loviturilor primite, am căzut între cadavre cu puterile sleite?. 


Un evreu, care a fost împuşcat şi rănit în curte când s-a deschis foc direct asupra 
evreilor, a reuşit să se furişeze în subsolul Chesturii „călcând peste cadavre”. Luni, în 
zorii zilei, când a fost scos din beci împreună cu ceilalţi evrei, a văzut în curte „mormane 
de cadavre şi răniţi care se zvârcoleau, lăsaţi în voia soartei”?. Şeful serviciului de 
salubritate al Primăriei, Vlad Marievici, care a venit a doua zi, 30 iunie 1941, dimineaţa, 
să organizeze transportarea cadavrelor din curte, şi-a adus aminte că atunci „când s-a 
deschis poarta am văzut o stivă de cadavre aşezate ca lemnele aşa fel că maşina nici nu 
a putut intra prea mult în curte. Pe jos curgea sângele care ajunsese până la poartă şi în 
care am călcat şi eu cu toată grosimea pingelei”*. Unul dintre şoferii camioanelor de 
gunoi care au încărcat cadavre din curte a declarat că el a transportat într-adevăr cadavre, 
dar nu a ieşit din cabină, pentru că nu s-a simţit bine : 


În curtea Chesturii erau cadavre clădite ca o stivă de lemne pe o lungime de vreo patru-cinci 
metri şi pe o lăţime de un metru. În dreapta, lângă poartă, cum intri înăuntru erau unii care mai 
trăiau însă schilodiţi şi masacrați în mod barbar’. 


1. Depoziţia lui Iancu Sachman la Tribunalul Poporului din Iaşi, fără dată (iulie 1945), ibidem, vol. 43, 
p. 312 (USHMM, microfilm 43). Polițistul Alexandru Păsărică a ucis evrei până în jurul orei 7 seara. 
A împuşcat un tânăr evreu, a tras cu revolverul în capul altuia şi a lovit în cap, cu un par, o evreică 
însărcinată. La anchetă a declarat că „în ziua pogromului nu mă aflam în localitate”. Vezi depoziţia 
lui Alexandru Păsărică, potrivit căreia în ziua pogromului nu se afla în Iaşi, 23 iunie 1945, ibidem, 
p. 317. Proces-verbal al şefului Secţiei I, Biroul Siguranţei din Iaşi, despre rezultatele anchetei privind 
faptele poliţistului Păsărică în ziua pogromului, pe baza depoziţiilor unor evrei, ibidem, pp. 319-320... 
Declaraţia lui Israel Schleier (vezi supra, p. 124, nota 1), pp. 83b-84. 
Depoziţia lui Marcu Leibovici la Tribunalul Poporului din Iaşi, fără dată (martie 1945), ibidem, 
vol. 24, p. 112 (USHMM, microfilm 48). 
4. Depoziţia lui Vlad Marievici (şeful serviciului de salubritate al Primăriei din Iaşi) la Tribunalul Popo- 
rului din Iaşi, 24 iunie 1945, ibidem, vol. 24, p. 28 (USHMM, microfilm 47) (sublinierea îmi aparţine). 
5. Declaraţia lui Vasile Spinosu (şofer la serviciul de salubritate al Primăriei din Iaşi) la Tribunalul 
Poporului din Iaşi, 26 iulie 1945, Cartea Neagră II, nr. 67, p. 145. 

Paula 'Teitler, văduvă şi mamă a doi băieţi în vârstă de 15 şi 16 ani, care au fost 
arestaţi, a dat dovadă de un curaj deosebit şi, fără a-i fi teamă de moarte, a căutat să-şi 
descopere fiii în curtea Chesturii. Mai întâi a împiedicat cu trupul ei arestarea băieţilor, 
dar a fost zvârlită la o parte de către poliţişti — „Mi-au zis că nu au nevoie de femei”. Ea 
s-a prezentat din proprie iniţiativă seara la Chestură, „rugând chiar pe un soldat să mă 
aresteze ca să pot ajunge acolo [în curte]. I s-a permis să intre şi să fie arestată deoarece 
nu părea probabil normală, şi în curte s-a adresat locotenentului de jandarmi Triandaf, 
ieşean şi el şi magistrat la tribunalul local, rugându-l s-o ajute să-şi găsească fiii: „L-am 
recunoscut... am căzut în genunchi, i-am sărutat mâna şi l-am rugat să se îndure să-mi 
spună cum pot să-mi găsesc băieţii. El mi-a replicat însă că nu se poate şi că toţi trebuie 
să plece”. A doua zi dimineaţă i s-a permis să iasă din beci, unde fusese ţinută toată 
noaptea, şi să-şi caute băieţii printre morţi. 

I-a căutat printre mormanele de cadavre înroşite de sânge aranjate în stive, „şi văzând că 
printre cei rămaşi morţi sau vii băieţii mei nu erau, mi-am închipuit că trebuie să fi plecat 
cu primul tren”!. Dar nu s-a dat bătută şi a plecat pe urmele „trenului morţii” la Călăraşi, 
de-a lungul întregului traseu, şi i-a căutat în toate staţiile. Eforturile şi stăruința ei constituie 
povestea unei vieţi umane extraordinare, de dimensiuni istorice (vezi infra, p. 316). 

Zidul de cadavre şi mormanele bine aranjate se mai aflau încă în curte în orele 
dimineţii. Dar nu numai acolo trebuiau ordonate cadavrele în stive. Delegații Comunităţii, 
care au strâns mărturii şi au descris desfăşurarea pogromului încă din septembrie 1944 
(poate chiar mai înainte), au dorit să lase o imagine fidelă a amplorii măcelului, 
menţionând şi principalele locuri unde au existat mormane de cadavre, aranjate în parte 
de evrei, pentru a putea fi evacuate în mod eficient. Mormane mari de evrei ucişi au fost 
lângă zidul Chesturii — erau cadavrele celor care au fost mitraliaţi în timp ce încercau să 
sară zidul pentru a fugi din curte. De asemenea, mormane de sute de cadavre au fost în 
sala cinematografului „Sidoli”, de lângă Chestură, unde au reuşit să se refugieze câteva 
sute de evrei: 


Cele mai multe cadavre au fost în strada V. Alecsandri, în curtea bisericii Sf. Ilie, în 
şanţul-adăpost din această curte şi în curtea Chesturii, mormanele erau cât zidul de înalt. 
După aceasta veneau cadavrele din Piaţa Unirii, strada Victor Palace, din sala cinematografului 
Sidoli, din str. I.C. Brătianu, Râpa Galbenă... 

După Râpa Galbenă vin pieţele din faţa Fundaţiei Ferdinand, pe locul unde se află squarul 
statuilor. În aceste locuri s-au găsit foarte multe cadavre, grămezile crescând şi îndesându-se 
cu cât te apropiai de cimitir. Poarta cimitirului şi curtea lui erau locul de execuţie a evreilor. 
Aceasta este partea cu cel mai puţin densă populaţie evreiască — unde s-au găsit totuşi numeroase 
cadavre. Ea este partea de apus şi nord a oraşului. 

În partea de răsărit a oraşului, în sectorul Abator, Vasile Lupu, Târgu Cucului, Aron Vodă, Sărărie, 
Sf. Lazăr, Ghica Vodă etc. jalea era de nedescris. Socola şi Nicolina fac parte din regiunea de sud. 
În partea de răsărit, populaţia fiind mai densă, ororile s-au resimţit şi mai mult. Străzi întregi 
au fost curățate de bărbaţi... din strada Vasile Lupu şi împrejurimi n-au rămas cinci la sută din 
bărbaţii evrei. Foarte multe cadavre au fost culese din strada Apeduc, la întretăierea străzilor, care 
se numeşte „Cinci Drumuri”... O stradă unde bărbaţii au fost omorâţi casă cu casă... era strada 
Aron Vodă. Această stradă, cu strada Rufeni, Bulevardul Rosetti, strada Marta, formează grupul 
de străzi cu populaţia evreiască cea mai săracă. Sărăciunea aceasta după ce a fost lipsită de 
strictul necesar, a pierdut bărbaţii, fiii, fraţii şi taţii. Jalea după 29 iunie 1941 era înspăimântătoare, 


1. Depoziţia Paulei Teitler la Tribunalul Poporului, fără dată (aprilie 1945), Arhiva Ministerului de 
Interne, Dosar 108233, vol. 24, pp. 68-68b (USHMM, microfilm 47). 

la care se adaugă şi o crasă sărăcie. Văduvele şi orfanii cei mai mulţi se recrutau din această parte. 
Cât priveşte partea de sud a oraşului: Socola şi Nicolina, aceste două cartiere au avut de 
suferit mai mult de pe urma jafurilor însă puţine pierderi de vieţi omeneşti. În schimb cartierul 
Socola a înregistrat execuţii ale evreilor din centrul oraşului, din strada Palat, făcute de 
criminali de ocazie şi înnăscuţi, care aduceau victimele lor pe malul Bahluiului şi îi împuşcaul!. 


După cum am menţionat, în toate locurile amintite erau mormane de sute de cadavre 
fiecare, care au fost duse ulterior şi îngropate în locuri improvizate, ca să nu rămână 
urmă de ei (vezi infra, pp. 179 sqq.). 

Câţiva dintre comandanții militari direct răspunzători de pogrom n-au văzut cadavre — 
aşa au declarat la anchete. Referindu-se la situaţia existentă la Chestură la ora 4, la o oră 
după deschiderea focului, trimisul Secţiei a II-a a Marelui Stat-Major, colonelul Palade, 
a afirmat printre altele: „Nu am văzut cadavre. Dacă în curte au fost cadavre sau nu, 
asta nu ştiu”?. Colonelul Lupu a răspuns la aceeaşi întrebare că în jurul orei 2 „nu am 
văzut morţi sau răniţi în curtea Chesturii, dar am auzit că au existat”?. Maiorul de 
jandarmi Nicolae Scriban, pretorul Diviziei 14, care a sosit la Chestură, după spusele 
lui, la ora 3.30-4 după-amiază, nu a văzut cadavre în curte : „Am văzut pe străzi cadavre 
[şi] convoaie venind spre Chestură”€. În a doua sa depoziţie, a recunoscut că într-adevăr 
a fost în curtea Chesturii, dar nu a pomenit nimic despre cadavre. El a declarat, de 
asemenea, că atunci când s-a aflat în curte nu a auzit strigătele de ajutor ale farmacistului 
evreu Polac, care i-a salvat viaţa copilului său mic cu câteva zile înainte de pogrom: 
„Este adevărat că copilul meu a fost salvat de farmacistul Polac şi asistentul lui, despre 
care am aflat ulterior că a murit în tren”5, dar el nu l-a auzit. Colonelul Bădescu a 
recunoscut că a stat la intrarea în Chestură cu colonelul Barozzi, colonelul Chirilovici şi 
generalul Stăvrescu, şi a văzut că germanii ucid şi rănesc evrei: „Am văzut cu ochii 
noştri lovirea şi împuşcarea evreilor din curtea Chesturii. A sosit şi dl general Stăvrescu 
cu un ofiţer german şi am auzit când a protestat energic pentru ca să înceteze masacrele 
şi atrocitățile şi chiar ofiţerul german... a dat ordin germanilor din organizaţia Todt să 
oprească masacrul”S. Prefectul Captaru a pretins în 1947 că, în orele după-amiezei, 
curtea a trecut sub control militar german şi că el personal, „îngrijorat peste măsură de 
soarta celor peste 3.000 de oameni aflaţi în mâinile germanilor la Chestură”, s-a adresat 
Ministerului de Interne şi a obţinut evacuarea lor cu trenuri”. Într-un memoriu pe care l-a 
compus în februarie 1945, colonelul Chirilovici a notat că a îndeplinit într-adevăr funcţia 
de chestor al Poliţiei din Iaşi când s-a întâmplat masacrul evreilor din acest oraş: 


= 


„Rezumatul masacrului” (vezi supra, p. 47, nota 2), pp. 357-360 (sublinierea îmi aparţine). 

2. Depoziţia lui Ioan Palade (colonel) la Tribunalul Poporului, 7 noiembrie 1945, ibidem, vol. 27, 
p. 117b (USHMM, microfilm 48). 

3. Depoziţia lui Constantin Lupu (colonel) la Tribunalul Poporului din Bucureşti, 8 august 1945, 
ibidem, vol. 29, p. 12. 

4. Depoziţia lui Nicolae Scriban (locotenent-colonel de jandarmerie) la Tribunalul special pentru 

judecarea criminalilor de război din Bucureşti, 5 aprilie 1945, ibidem, p. 128b (sublinierea îmi 

aparține). 

A doua depoziţie a locotenent-colonelului Scriban, 2 iulie 1945, ibidem, p. 130b. 

Depoziţia lui Gheorghe Bădescu (colonel) la Tribunalul Poporului din Bucureşti, 21 septembrie 

1945, ibidem, vol. 27, p. 53b. 

7. Depoziţia lui Dumitru Captaru (colonel) la Tribunalul special pentru judecarea criminalilor de 

război din Bucureşti, 19 noiembrie 1945, ibidem, vol. 2, p. 125b (USHMM, microfilm 41) 

(sublinierea îmi aparține). : 

Văzând maltratările ce aveau loc în ziua de 29 iunie în faţa Chesturii de poliţie de către ostaşi 
germani din organizaţia Todt ce se găseau acolo în mare număr şi cum nu aveam la dispoziţie 
forţe suficiente spre a împiedica aceste maltratări oribile, după ce personal am intervenit în 
repetate rânduri, însă fără rezultat, am raportat dlui general Stăvrescu, comandantul Diviziei 
a 14-a ce se găsea atunci în laşi, cât şi domnului colonel Bădescu, inspectorul de jandarmi, 
rugând să mi se trimită jandarmi spre a putea să împiedic acele orori... Întrucât existau 
informaţiuni că în cursul nopţii de 29/30 iunie nemţii vor asasina toţi evreii aflaţi în curtea 
Chesturii, pentru a se evita acel masacru în masă dl general Stăvrescu a dispus ca în seara 
aceleiaşi zile să plece la gară şi să fie îmbarcaţi la tren spre a pleca în altă parte unde va hotărî 
Ministerul de Interne!, 


Nici colonelul Chirilovici nu a văzut cadavre în curte sau în Iaşi în general, nu a văzut 
poliţişti şi jandarmi români ucigând, rănind, jefuind şi brutalizând evrei, ci a observat doar 
existenţa unui număr mare de germani din organizaţia Todt care au maltratat oameni. 
Ordinul de a-i evacua pe evrei în trenuri, devenite în mod premeditat „trenuri ale morţii” — 
acţiune întreprinsă în urma unei dispoziţii a lui Ion Antonescu, adusă la cunoştinţă încă 
înainte de pogrom, devenind astfel o parte din planul pogromului -, nu a fost deloc 
amintit, pentru a evita autoinculparea. Evacuarea a fost îndreptăţită de necesitatea de a-i 
salva, chipurile, pe evrei de germanii cei răi, în timp ce adevăratul scop al autorităţilor 
româneşti, precum s-a dovedit în continuare, a fost acela de a lichida cât mai mulţi evrei. 

Nici generalul Stăvrescu nu a văzut cadavre, declarând în 1945 că a ordonat să fie retrase 
în cazărmi „toate trupele din oraş care erau în operaţiunea de patrulare”, lăsând în seama 
Poliţiei şi Jandarmeriei misiunea de a proceda la „operaţiunea strângerii şi ridicării 
evreilor”. El a cerut germanilor — care, după spusele lui, puseseră stăpânire pe Chestură — 
să o părăsească, ceea ce s-a şi întâmplat. „Nu am dat nici o dispoziţie cu privire la evacuarea 
evreilor din Iaşi şi îmbarcarea lor în tren. Nu-mi amintesc că col. Chirilovici să-mi fi 
comunicat că evreii strânşi la Chestură sunt ameninţaţi să fie masacrați de germani. ”? 
Concluzia ce se poate trage din toate depoziţiile şefilor autorităţilor locale este că toţi au 
minţit cu bună ştiinţă, încercând să arunce asupra germanilor răspunderea pentru pogrom. 

Cât priveşte numărul celor ucişi în timpul acţiunii, toţi şefii autorităţilor din Iaşi au 
raportat, fiecare în parte, superiorului său, în timp real (sau, mai plauzibil, li s-a cerut 
să raporteze), despre 300 până la 500 de morţi. Coordonarea versiunilor cu privire la 
vina germanilor s-a făcut, probabil, la începutul anului 1944 (vezi infra, pp. 421-422). 


Incercările de salvare şi populaţia românească 


Când a început măcelul în curtea Chesturii şi mitralierele trăgeau fără discernământ 
în masa bătută şi torturată, mii de evrei au fugit panicaţi spre partea din spate şi 
îndepărtată a curţii, care se termina cu un zid de cărămizi şi un gard. Sute au încercat să 


1. Declaraţia lui Constantin Chirilovici (colonel), scrisă de el, cu privire la rolul său în timpul 
pogromului, înaintată Tribunalului Poporului din Bucureşti, 20 februarie 1945, ibidem, vol. 37, 
pp. 3-4b (USHMM, microfilm 43) (sublinierile îmi aparţin). 

2. Depoziţia lui Gheorghe Stăvrescu (general) la Tribunalul Poporului, 2 iulie 1945, ibidem, vol. 24, 
pp. 6-6b (sublinierea îmi aparţine). 

se caţere pe zid şi să fugă, sute au fost seceraţi pe loc, căzând înapoi peste masa 
dezlănţuită, însă puţini au reuşit să evadeze. Presiunea care s-a creat asupra zidului şi a 
gardului în urma încercării instinctive de a fugi a provocat prăbuşirea unei părti din zid 
şi spargerea gardului, multe sute de evrei fugind în zona din apropierea Pieței Unirii, 
spre imobilele de locuinţe de pe Aleea Alecsandri, spre parcul din spatele cinematografului 
„Sidoli” şi în cinematograf. 

Sute de evrei care fuseseră aduşi în convoaie pe strada Alecsandri, fără a fi încă 
introduşi în curte, au rupt cordonul de jandarmi care înconjura Chestura şi au fugit în 
curtea bisericii învecinate şi în imobilele din stradă. 

Primul obstacol care a stat în calea evreilor fugiţi prin spărturile din curtea Chesturii, 
anulându-le şansa de a rămâne în viaţă, l-au constituit muncitorii români de la garajul de 
autobuze ale CFR-ului, din vecinătate. Trebuie să remarcăm că tot ce li s-a întâmplat 
evreilor în locurile amintite aici nu a fost inclus în rapoartele oficiale, deşi autorităţile 
s-au pregătit dinainte pentru posibilitatea fugii lor în momentul deschiderii focului şi au 
postat din timp soldaţi care au înconjurat careul ce a inclus străzile învecinate şi Piaţa Unirii. 


Muncitorii de la garaj 


Autobuzele şi majoritatea şoferilor şi personalul de întreţinere al garajului, care 
aparţinea CFR-ului, fuseseră transferați, la începutul războiului împotriva Uniunii 
Sovietice, în sudul României, la Târgu-Ocna. În garajul CFR-ului din Iaşi rămăseseră 
maşini în reparaţie, trei autobuze şi un număr de şoferi, trei taxatori, un ajutor de şofer, 
un tâmplar şi un ajutor de mecanic, doi paznici şi doi muncitori - în total 12 persoanel. 
În ziua pogromului, muncitorii au acordat un ajutor spontan şi „patriotic” poliţiştilor şi 
jandarmilor care aduceau convoaie de evrei la Chestură. Majoritatea s-au înarmat cu 
bâte, lopeţi, cu pari de lemn şi bolovani, şi „au lovit în evreii care treceau în coloană pe 
stradă”?. Scena târârii în Chestură a medicului militar evreu maiorul Vascoboinic şi a 
familiei sale, bătuţi şi înjosiţi, a provocat ilaritate în rândurile lor. Şoferul Dumitru 
Moldoveanu s-a amuzat aruncând nisip cu lopata în ochii evreilor când convoaiele au 
trecut pe lângă poarta garajului. Atunci când un număr de evrei au încercat să fugă din 
convoi, trei dintre muncitorii garajului şi un agent al Siguranţei, care se afla acolo, au 
ieşit la vânătoare. Agentul a tras în piciorul unuia dintre evrei, muncitorii garajului le-au 
barat drumul, iar Moldoveanu, cu lopata, „a aruncat nisip în ochii evreilor care se 
întorceau înapoi”?: „A luat o lopată de fier în mână şi arunca nisip în ochii evreilor 
fugiţi din coloane care vroiau să se ascundă în curtea garajului, apoi îi lovea cu lopata 
pe unde îi nimerea”?, Ieşirile muncitorilor garajului din str. Alecsandri pentru a bate 


1. Raport din ancheta lui Nicolaie Mândru (ajutor de şofer) la Securitatea din laşi, 13 ianuarie 1953, 
Arhiva Ministerului de Interne, Dosar 100399, vol. 1, partea I, p. 102b (USHMM, microfilm 17). 

2. Protocol de la şedinţa Tribunalului penal din Bucureşti, 17 septembrie 1955, în procesul polei 
Constantin Gavrilovici, ibidem, p. 73. 

3. Depoziţia lui Nicolaie Mândru (ajutor de şofer), depusă la birourile Securităţii din Iaşi, 10 martie 
1952, ibidem, p. 129. 

4. Vezi supra, nota 3. 

evrei din convoaie erau iniţiative particulare, care le-au provocat multă plăcere personală, 
făcute cu sălbăticie, cu bucurie, cu o răutate indescriptibilă şi fără nici o presiune din 
partea unui factor extern. 

Taxatorul Mihai Aelenei şi-a amintit că a auzit deodată „împuşcături puternice de 
arme automate din curtea Poliţiei şi de pe străzi ale oraşului, şi în aceeaşi clipă am auzit 
ţipete de bărbaţi, femei şi copii din curtea Poliţiei”. El se afla atunci în drum spre garaj, 
după masa de prânz, iar focurile nu i-au permis să se întoarcă la locul de muncă. 
Focurile trase în evrei au continuat, după afirmaţiile sale, aproximativ treizeci de minute, 
şi „când am intrat în curtea garajului am văzut circa 7-8 evrei morţi împrăştiaţi în toată 
curtea, iar pe Constantin Gavrilovici umbla cu arma în mână foarte agitat”. În curte se 
mai aflau şoferi şi colegi de muncă - „I-am întrebat ce s-a întâmplat şi atunci unul din 
ei... mi-a spus că evreii în timp ce trăgeau cu armele în ei în curtea Poliţiei, au încercat 
parte din ei să sară gardul în curtea garajului... Evreii morţi sunt din cei care au fugit şi 
i-ar fi împuşcat Gavrilovici cu arma de la santinela care se afla în postul de la garaj”. 
Această descriere a întâlnirii dintre muncitorii români şi evrei era parţială, deoarece 
fiecare dintre participanţi a ascuns în mod intenţionat la anchetă informaţii privind rolul 
său în cele întâmplate. Numai compararea tuturor depoziţiilor şi proceselor-verbale de la 
anchetă au permis clarificarea subiectului. Probabil că fiecare dintre ei a participat, pe 
măsura posibilităţilor, la vânătoare, torturi, asasinat şi jaf (de la cei vii şi de la cei morţi), 
iar majoritatea chiar au sărbătorit apoi evenimentul, îmbătându-se din banii jefuiţi. Când 
au început împuşcăturile, şoferul Constantin Gavrilovici a pus mâna pe arma unui 
rezervist în vârstă, care leşinase la vederea oribilelor scene din curtea Chesturii, şi, 
„mânat de instincte criminale şi antisemite... a început să împuşte cu ea pe evreii care 
căutau să se salveze din curtea Chesturii”. Alţi doi muncitori care nu au găsit arme s-au 
năpustit „cu pumnii şi picioarele” asupra evreilor care au escaladat gardul, împiedicând 
astfel trecerea celor „care încercau să se refugieze în curtea garajului”. Alţi trei — 
Dumitru Moldoveanu, Sandu Constantin şi Gheorghe Creangă — au pus imediat mâna pe 
lopeţi, ciomege şi chiar pietre. Lor li s-a alăturat criminalul Gavrilovici, după ce i-a 
lichidat pe evreii ce săriseră gardul. Ei s-au grăbit să împiedice intrarea în garaj (care 
dădea şi el spre strada Alecsandri) şi „loveau în evreii... care încercau să se refugieze în 
curtea garajului şi au început a lovi în ei nelăsându-i să treacă în grădină şi în curtea 
garajului”. Apoi iar au fugit ca apucaţi înapoi la gardul cu Chestura, care între timp a 
fost spart, şi „loveau în evreii... care încercau să se refugieze în curtea garajului” din 
stradă. A fost o luptă grea şi, dacă n-ar fi primit ajutorul unor „Poliţişti îmbrăcaţi în 
civil” — adică agenţi de siguranţă veniţi în ajutorul muncitorilor „curajoşi” —, probabil că 
evreii ar fi putut scăpa: „În acel timp au venit poliţişti îmbrăcaţi civil şi au început să 
tragă focul în direcţia unde evreii rupseseră gardul”?. Agenţii de siguranţă au fost întăriţi 
cu jandarmi, pentru că, fie şi răniţi de gloanţe, evreii continuau să fugă. 

Cel puţin doi evrei au reuşit să se târască şi să se ascundă într-un canal folosit pentru 
controlul maşinilor în garaj. Unul dintre ei, sângerând, s-a băgat într-un pneu mare şi 
vechi de camion. Taxatorul Ştefan Crăciunescu i-a prins, i-a jefuit de bani, le-a luat 
pantofii şi, după câte se pare, i-a lichidat cu ajutorul lui Gheorghe Ilie. Ajutorul de şofer 


1. Raport de la ancheta lui Mihai Aelenei (taxator) la Securitatea din laşi, 2 martie 1953, ibidem, 
pp. 106-106b. 
Proces-verbal de la ancheta lui Nicolaie Mândru (ajutor de şofer) la Securitatea din Iaşi, 3 martie 


1953, ibidem, p. 113 b. 

Nicolaie Mândru şi cei doi colegi ai săi au hotărât să părăsească garajul, „deoarece mă 
temeam să nu vină jandarmi şi cu Poliţia să ne găsească cu evreul ascuns în cauciuc”. 
Aceasta nu era adevărata cauză a hotărârii lor de a părăsi garajul, cum au făcut şi alţii, 
deoarece evreul nu mai era în viaţă. Cei trei s-au îndreptat direct spre cârciuma din 
strada vecină, strada Brătianu, care era deschisă în ziua pogromului, la fel ca şi celelalte 
cârciumi şi depozite de vinuri din oraş; nu exista nici un motiv să fie închise şi s-a 
dovedit că a fost o zi bună de afaceri. „La acest depozit Crăciunescu a dat spre 
surprinderea mea un litru de vin că ştiam că nu are bani. L-am întrebat de unde are bani, 
şi mi-a spus că i-a dat acel evreu care era rănit în canal iar lui Ilie i-a dat un stilou.”! 
Aceasta este descrierea parţială a celor întâmplate în curtea garajului. Muncitorii au 
comis din proprie iniţiativă asasinate, torturi, maltratări şi jaf — au dezbrăcat morţii de 
haine, iar la urmă s-au îmbătat cu banii furaţi. Gavrilovici, înarmat cu o puşcă, Dumitru 
Moldoveanu, echipat cu un ciomag, şi bătrânul paznic Mihai Puizan au descoperit în 
curte câţiva evrei cărora „le-a tras cu parul în cap, aceşti evrei căzând mortal le-au luat 
pălăriile, inelele ce le aveau pe mână şi ceasurile, apoi eu am rămas în continuare cu ei 
până la terminarea măcelului, iar cei în cauză... au ieşit pe poartă afară foarte veseli 
pentru fapta ce au făcut-o”. Ştefan Crăciunescu a plecat apoi să omoare evrei cu puşca. 
„După terminarea pogromului în curtea garajului se aflau 8-9 evrei morţi. ”? Taxatorul 
Crăciunescu l-a văzut numai pe Constantin Gavrilovici trăgând în evrei (nu ştia că şi el 
fusese văzut trăgând). El a ţinut minte că „din cauza împuşcăturilor mortale ce se efectuau 
în curtea Chesturii de poliţie o parte dintre evrei, îngroziţi de moarte, au rupt o bucată de 
gard dintre Chestură şi garaj pentru a se ascunde în grădina garajului nostru”. El a descris 
crimele lui Gavrilovici, dar nu a spus nimic despre crimele sale. În ceea ce priveşte 
numărul morţilor, acesta a fost mult mai mare: „Am văzut în curtea garajului nostru 
treisprezece evrei împuşcaţi, iar în grădina garajului doi evrei”. Majoritatea au fost ucişi 
cu mâinile. Un fel de „muncă” manuală, care a început cu aruncarea de nisip în ochii 
evreilor, năvălirea cu lopeţi, pari şi chiar pietre, şi care a continuat cu spargerea de capete, 
cu lovituri sălbatice în faţă şi s-a încheiat cu jefuirea cadavrelor şi o beţie în toată regula : 


Mai ştiu că în timpul pogromului Gheorghe Ilie a luat de la cadavrele din curtea şi grădina 
garajului nostru un portmoneu cu bani, un toc rezervor, o pereche de pantofi de culoare negri, 
o pălările de culoare gri şi un ceas de mână cu brățară de metal. Dintre aceste lucruri luate de 
la cadavre mi-a dat şi mie suma de cinci sute de lei şi pantofi negri pe care i-am vândut cu 
preţul de 120 lei fiindu-mi mari. 

De asemeni am văzut la paznicul Mihai Puizan un vraf de haine, cinci pălării [de] damă?. 


Când anchetatorii i-au arătat că ştiu de faptul că şi el a tras în evrei, Crăciunescu a 
„răspuns: „Se poate că m-am lăudat şi eu în faţa lui Gavrilovici şi alţii că am împuşcat 
evrei, însă eram beat”. Gavrilovici a recunoscut că, într-adevăr, a luat puşca de la 
soldatul în vârstă care avusese un atac de cord când a început măcelul din curtea 


1. Ibidem, p. 114. 

2. Declaraţia lui Grigore Trancu (distribuitor de benzină) la Securitatea din Iaşi, 18 mai 1952, 
ibidem, pp. 156-157. 

3. Proces-verbal de la ancheta lui Ştefan Crăciunescu (taxator) la Securitatea din Iaşi, 16 ianuarie 
1953, ibidem, pp. 117-117b. 

4. Proces-verbal de la ancheta lui Ştefan Crăciunescu (taxator) la Procuratura Generală, 22 iunie 
1953, ibidem, p. 108b. 

Chesturii, dar că a omorât „numai” 12 evrei, adăugând că şi Crăciunescu a omorât un 
evreu „pe care îl găsise ascuns în adăpost[ul] din curtea garajului”, şi chiar i-a chemat 
pe el şi pe ceilalţi să le arate evreul ucis. Colegii de muncă, cei care l-au denunţat, a mai 
adăugat criminalul, n-au rămas atunci indiferenți: „Atunci când am văzut că evreii vor 
să fugă din faţa plutonului de execuţie, am sărit cu ciomegele asupra lor şi am început a-i 
lovi”. Printre cei care s-au năpustit cu ciomege au fost, după afirmaţiile sale, Dumitru 
Moldoveanu, Ştefan Crăciunescu, Gheorghe Creangă, Octav Munteanu şi alţi şoferi - de 
fapt, toţi cei care s-au aflat în acea zi în garaj, în afară de paznicul Mihai Puizan, un 
bătrân „care deşi nu lua[se] parte la maltratarea evreilor, a jefuit însă pe toţi acei evrei 
care erau împuşcaţi, luându-le hainele, pantofii, ceasurile, inelele şi alte lucruri”?. 
Sandu Constantin s-a adresat jandarmilor care patrulau în faţa Chesturii, i-a adus în 
clădirea vecină, care aparţinea unui evreu, „înscenând că la etajul doi trag evrei cu o 
mitralieră, iar jandarmii în urma sesizării făcute s-au postat în spatele garajului şi au deschis 
foc asupra clădirii indicate”?. După ce au stăvilit încercarea de fugă a evreilor cu ajutorul 
unor agenţi ai Siguranţei şi a jandarmilor, Creangă s-a dezlănţuit, începând „să lovească 
cu o lopată pe evreii care fuseseră împuşcaţi de către Gavrilovici şi încă nu muriseră”f. 
Cât priveşte despuierea cadavrelor, a devenit evident că în afară de hainele luate de 
la evreii ucişi în curte (al căror număr nu este cunoscut cu exactitate, dar a fost probabil 
mult mai mare decât cel care a reieşit din depoziţiile muncitorilor) — acţiune întreprinsă 
probabil de către cei doi paznici, ceilalţi muncitori ai garajului grăbindu-se să se îmbete 
cu banii jefuiţi —, cel puţin unul dintre ei a intrat în curtea Chesturii în căutare de pradă. 
Pălăriile de damă adunate de paznicul Puizan nu au aparţinut evreilor ucişi de'muncitorii 
ceferişti, deoarece numai bărbaţii au încercat să fugă prin spărtura din gard. Noaptea, 
bătrânul paznic Puizan şi servitorul Pricop au intrat prin spărtura din gard în curtea 
Chesturii şi au luat pantofi din picioarele morţilor şi cinci-şase pălării de pe capul 
femeilor din mormanele de cadavre, deoarece n-au putut să le despoaie de rochii. Atât 
hainele, cât şi curtea garajului erau pătate cu sânge. În curtea garajului, a declarat 
distribuitorul de benzină Gheorghe Ilie, „se afla foarte mult sânge”5. În ceea ce priveşte 
beţia, s-a dovedit că în ziua pogromului cârciumile şi depozitele de vinuri au rămas 
deschise până la ora 7 seara, când a intrat în vigoare starea de asediu declarată de 
generalul Stăvrescu. Poliţiştii şi jandarmii s-au grăbit să se îmbete încă de la orele 
dimineţii cu banii jefuiţi din casele evreilor şi de la evreii pe care i-au bătut şi ucis, la fel 
procedând şi muncitorii din garaj. Ei au cumpărat băutură de la depozitul de vin din 
apropiere încă înainte de a ieşi să se „recreeze” după ce au împiedicat fuga evreilor, şi 
apoi cel puţin trei dintre ei au plecat să se îmbete, plătind cu banii furaţi. După care au 
continuat să bea la o altă cârciumă, iar de acolo s-au dus „la malul Bahluiului [unde] ne-am 
repauzat puţin”f. Ei nu locuiau în apropierea Bahluiului şi nici nu s-au dus acolo, după 


1. Proces-verbal de la ancheta lui Constantin Gavrilovici (şofer) la Securitatea din Constanţa, 
9 octombrie 1952, ibidem, p. 91b. 

2. Proces-verbal de la ancheta lui Constantin Gavrilovici (şofer) la Securitatea din Constanţa, 

10 octombrie 1952, ibidem, p. 93b. Gavrilovici nu a greşit cu privire la „plutonul de execuţie”. Pe 

strada vecină, Aleea Alecsandri, au fost executaţi sute de evrei de către un pluton de execuţie 

alcătuit din români şi germani (vezi infra, p. 136). 

Vezi supra, p. 131, nota 1 (pp. 102b-104), 

Declaraţia lui Amihalachioaiei Constantin la Procuratura Generală, 22 iunie 1953, ibidem, p. 175. 

Declaraţia lui Gheorghe Ilie (distribuitor de benzină) la Securitatea din Iaşi, 12 martie 1952, 

ibidem, p. 125. 

6. Declaraţia lui Nicolaie Mândru (ajutor de şofer) la Securitatea din Iaşi, 10 martie 1952, ibidem, p. 131. 

începerea stării de asediu, pentru „a se repauza”. Aici fuseseră concentrați sute de evrei şi 
mulţi dintre ei au fost executaţi (vezi infra, pp. 397-398) — aşadar s-au dus în căutarea prăzii. 

Cazul muncitorilor din garaj are o importanţă secundară în comparaţie cu măcelărirea 
evreilor din curtea Chesturii, dar el ilustrează un tablou înfiorător al pogromului, 
dintr-un punct de vedere neaşteptat, acela al întâlnirii între evrei şi români, confirmând 
concluziile principale cu privire la cei care se fac vinovaţi de pogrom!. Pogromul, după 
cum l-au descris muncitorii garajului, a fost executat în special de compatrioţii lor 
români. Toţi muncitorii garajului — şoferi, taxatori, mecanici şi paznici — n-au manifestat 
nici o urmă de compasiune faţă de evrei, de parcă n-ar fi fost fiinţe umane (după 
terminologia comunistă, salariaţii garajului aparţineau „clasei muncitoare” - dar s-a 
dovedit că, înainte de ianaurie 1941, majoritatea au fost membri sau simpatizanți ai 
Mişcării legionare). Iar când au terminat vânătoarea pe terenul lor, s-au alăturat tovarăşilor 
lor ceferişti, la marea vânătoare de pe Aleea Alecsandri şi străzile învecinate, după evreii 
care au spart zidul „abatorului improvizat”, încercând să-şi salveze viaţa?. 


Vânătoarea şi măcelul din împrejurimile Chesturii 


Evreii care au dărmat zidul Chesturii în partea din spate a curţii şi cei care au reuşit 
să treacă peste capcana morţii întinsă de muncitorii de la garaj au fugit, ca prinşi de 
nebunie, spre Aleea Alecsandri (o stradă mică, liniştită şi îngustă, care începea din 
strada Alecsandri, strada Chesturii, şi continua până în Piaţa Unirii), au ocolit garajul şi 


Declaraţia lui Mihai Aelenei (taxator) la Securitatea din Iaşi, 16 martie 1952, ibidem, p. 122. 
Acest episod mai include un aspect, care nu a fost dezbătut aici - maltratarea evreilor de către muncitori 
a fost descoperită mai târziu, abia în 1952 (însă pentru evreii din Iaşi nu era o noutate). Între timp, 
aceşti „muncitori” — care în trecut fuseseră încadraţi în Mişcarea legionară sau se numărau printre 
simpatizanţii ei — au reuşit să se integreze în noul regim. În mod firesc, ei aparţineau „clasei muncitoare”, 
clasă socială privilegiată în regimul comunist, ceferiştii fiind consideraţi reprezentanţii ei tipici. 
Nicolaie Mândru a subliniat în declaraţia din 1952 că el este „de origine socială muncitorească” ; 
Grigore Trancu devenise membru al Partidului Comunist; Sandu Constantin - membru de partid, 
făcând parte şi din „comitetul orăşenesc al partidului” ; Gheorghe Ilie - membru de partid şi responsabil 
de cadre (funcţie foarte sensibilă, rezervată numai membrilor de partid verificaţi şi de încredere) ; 
Dumitru Moldoveanu - membru de partid. Toţi (cu excepţia celor doi paznici bătrâni) au obţinut posturi 
la CFR, iar câţiva dintre ei au fost avansați în posturi de conducere. În martie 1955, Procuratura a 
decis să anuleze acuzaţiile împotriva a patru suspecți : Gheorghe Creangă (deoarece, după afirmaţiile 
Procuraturii, a fost beat încă de dimineaţă şi de aceea nu se poate stabili dacă într-adevăr a ucis un evreu 
şi a jefuit alţi câţiva); Dumitru Moldoveanu (deoarece numai unul dintre martori a pretins că a omorât 
un evreu şi i-a bătut pe alţii cu ciomagul) ; Ştefan Crăciunescu (pentru că a fost beat criţă şi nu a putut 
să tragă şi să ucidă un evreu în curtea garajului) ; Mihai Puizan (deoarece jefuirea de obiecte, dacă a 
avut loc, nu este suficientă pentru a-l include în prevederile Ordinului 207/1948 - al cărui conţinut nu 
este cunoscut de autor). Vezi ordinul Procuraturii Generale a Republicii Populare Române cu privire la 
înaintarea unui act de acuzare modificat şi anularea acuzațiilor Procuraturii Generale cu nr. 126/1953, 
16 martie 1955, ibidem, pp. 262-264b. Un act de acuzare a fost introdus numai împotriva şoferului 
Gavrilovici, care a recunoscut că el însuşi a omorât 12 evrei ; a fost judecat şi condamnat la 15 ani 
de închisoare (sentinţă a Tribunalului din Bucureşti din 17 septembrie 1955, ibidem, pp. 72-74b). 
Partidul Comunist a stabilit că, dimpotrivă, clasa muncitoare, care posedă o „conştiinţă de clasă”, 
i-a apărat pe evrei şi nu a luat parte la pogrom - şi, după cum se ştie, Partidul nu greşeşte. 

au continuat să fugă spre parcul şi sala cinematografului „Sidoli”, pe atunci cea mai 
mare sală de spectacole din Iaşi (în afară de Teatrul Naţional). După cum am menţionat, 
soldaţii, jandarmii şi numeroase forţe auxiliare s-au pregătit din timp pentru posibilitatea 
unei evadări, iar cu puţin timp înainte de deschiderea focului, în jurul orei 2, au 
înconjurat zona. Fuga şi încercarea de a se salva i-au pus pe evrei în faţa unor români nu 
la periferie, ci în unul dintre cele mai prestigioase cartiere din oraş, unde locuiau români 
intelectuali şi prosperi, alături de familii evreieşti înstărite. Pentru a ilustra subiectul, 
autorul a ales locatarii unuia dintre imobilele cu locuinţe de pe Aleea Alecsandri, blocul 
nr. 5. Aceşti cetăţeni români au fost puşi, pe neaşteptate, în faţa unor evrei înspăimântați, 
plini de sudoare, bătuţi şi sângerând (parte dintre ei erau grav răniţi, deoarece fuseseră 
împuşcaţi în timp ce încercau să evadeze), care căutau, cu ultimele lor eforturi, să fugă 
de o moarte sigură, conduşi doar de instinctul primar de autoconservare, fiind astfel 
incapabili să judece şi să-şi aprecieze faptele. 

În clădire locuiau un medic cu familia lui (ei nu se aflau atunci în locuinţă), un 
profesor la liceul comercial din apropiere, un maior în retragere, soțiile şi copii lor, şi 
trei servitoare. După cum s-a dovedit mai târziu, împuşcăturile şi alarmele au dezorganizat 
viaţa locatarilor, dar toţi au încercat să-şi continue viaţa obişnuită, iar chestiunea 
pogromului i-a afectat numai în măsura în care i-a scos din rutina cotidiană. Pogromul 
nu a trezit în ei vreo problemă de etică sau de conştiinţă, deoarece, la urma urmelor, toţi 
considerau că era o chestiune care îi privea numai pe evrei. Bucătăreasa Maria Boboc, 
ce lucra la dr. Plăcinteanu, a tinut minte (în iulie 1945) evenimentele din ziua respectivă. 
În jurul orei 2 s-a speriat foarte tare când a văzut sute de evrei încercând să intre în beciul 
clădirii şi în magaziile din curte. Soţia profesorului de liceu Petrescu i-a spus bucătăresei 
că trebuie să li se dea voie să intre, deoarece fug de moarte. Dar ei n-au aşteptat 
aprobarea, astfel încât în beci şi magazii s-au înghesuit, după spusele ei, aproximativ 400 
de evrei. Însă în scurt timp a apărut o patrulă de soldaţi români şi germani care „a vrut 
să-i împuşte pe toţi acolo la subsol”. În acest moment au intervenit bărbaţii din imobil : 


Dna Petrescu şi cu dl profesor Petrescu au cerut soldaţilor să nu tragă până când nu ieşim noi 
din casă. Menţionez că dl Petrescu nu numai că nu a oprit pe soldaţi să nu tragă în evrei, ci din 
contra, au umblat după cei care erau ascunşi, i-au scos afară aducându-i în faţă pentru a fi 
împuşcaţi. După aceasta am fost scoşi pe aleea din faţa curţii noastre. Dna Petrescu dimpreună 
cu mine şi cu altă doamnă împreună cu un copilaş, ne-am ascuns într-un şanţ la gara de autobuze 
vizavi. În acest timp dl Petrescu şi dl Mărgăritescu strângeau continuu pe cei ce se refugiaseră, 
îi aduceau în faţa plutonului şi aceştia îi secerau... Noi am asistat îngrozite de scena care s-a 
petrecut atunci acolo. La un moment dat am văzut cum un soldat din pluton care era român, 
din cauza emoţiei i s-a făcut rău şi a căzut jos. În acel moment colonelul Mărgăritescu Dumitru 
a chemat pe un şofer de la garaj, a ridicat arma soldatului ce căzuse jos, i-a pus-o în mâna şoferului 
şi i-a spus să tragă cu ceilalţi şi să omoare pe toţi evreii. Împuşcăturile au continuat până când 
a apărut o maşină cu un megafon. Era pe la ora cinci jumătate după-masă, care anunţa că nici 
un evreu să nu mai fie împuşcat... din aproape 400 de oameni foarte puţini rămăseseră în viaţă. 
Seara au venit camioanele care au încărcat morţii din locul unde au fost omorâţi!. 


Evreii au pătruns în subsol printr-o fereastră, pe care au spart-o, au urcat scările 
casei deşi nu duceau nicăieri, s-au târât în magaziile mici, s-au ascuns sub stive de lemne 


1. Depoziţia Mariei Boboc la Tribunalul Poporului din Iaşi, 24 iulie 1945, ibidem, Dosar 108231, vol. 40, 
pp. 300-300b (USHMM, microfilm 43). 

pentru încălzit, s-au întins în spatele unor ridicături de teren - cu toate că puteau fi 
observați cu uşurinţă. Soldaţii au tras la început fără discernământ spre ferestre, deoarece 
îi hăituiau pe evrei. Profesorul Petrescu s-a dus şi el să caute evrei fugiţi în imobilul de 
vizavi, nr. 4, unde locuiau şi evrei, şi, găsindu-i, i-a predat soldaţilor. Petrescu a 
prezentat un tablou diferit al evenimentelor, care, totuşi, s-a încadrat în tabloul general, 
aducând elemente noi. După spusele sale, în noaptea de 28/29 iunie a fost nevoit să 
coboare în adăpost din cauza numeroaselor împuşcături, iar dimineaţa a aflat de la 
maiorul în retragere că evreii din oraş s-au răsculat şi că împuşcăturile pe care le auzise 
se datorau „busculadelor” dintre evrei şi soldaţii români şi germani. Dimineaţa a văzut 
patrulele mixte arestând evrei din casă în casă, pe strada lui, cât şi din clădirea alăturată, 
nr. 3. Un evreu pe care-l cunoştea l-a rugat să-l salveze, dar „i-am răspuns că nu pot face 
nimic şi că autorităţile după ce îl vor cerceta, dacă într-adevăr îl vor găsi nevinovat, îi vor 
da drumul”. El s-a trezit din cauza împuşcăturilor ce veneau din direcţia Chesturii, şi a 
constatat că toată curtea era plină de evrei care se salvaseră de la Chestură. Şi subsolul, 
şi toată clădirea erau pline de evrei care voiau să se salveze, printre ei aflându-se şi mulţi 
răniţi. „L-am pansat pe un grav rănit pe cât am putut cu batista mea, avea cotul de la 
mână rupt”, a afirmat Petrescu. Şi întrucât împuşcăturile au continuat, a ieşit afară şi a 
început să tipe „la şoferii şi ceferiştii... care trăgeau asupra evreilor ce se găseau în 
locuinţa şi curtea mea, spunându-le să permită măcar evacuarea femeilor, copiilor şi 
creştinilor care se găseau în toate locuinţele”. Toate femeile şi copiii care se aflau în 
clădire erau într-adevăr creştini. Focul a fost oprit un timp oarecare, iar el a evacuat-o pe 
soţia sa, pe cele două servitoare ale medicului, alţi copii şi femei care se aflau în 
adăpost, toţi creştini — şi, după spusele sale, şi el a fost evacuat. A văzut patrulele 
împuşcând „vreo doi evrei” în total, iar lângă casa sa a văzut alte 7-8 cadavre. Soldaţii 
şi jandarmii români, a continuat Petrescu, s-au înapoiat şi au căutat prin case, scoțând 
toţi evreii pe care nu-i prinseseră în timpul primelor căutări. „Chiar în locuinţa mea au 
mai fost găsiţi ascunşi sub lemne şi sub un divan vreo trei evrei pe care patrulele germane 
au voit să-i omoare pe loc. Am intervenit şi am oprit omorârea lor spunându-le să-i 
ridice să-i ducă unde crede, dar să nu-i omoare în locuinţa mea.” A mai găsit apoi încă 
trei evrei în closetul de la subsol şi, după spusele lui, i-a salvat în acelaşi fel: a spus 
soldaţilor „să-i ducă unde vor ei”. 

Maiorul în retragere Mărgăritescu a prezentat faptele din punctul său de vedere, fără 
să spună că a căutat, a descoperit şi a predat evrei care se ascunseseră în imobilul lui, 
având apoi grijă să fie lichidaţi. Potrivit spuselor sale, le-a zis soldaţilor să nu mai tragă 
asupra clădirii, deoarece mulţi evrei „au năvălit” în ea: „Am strigat la gardă să nu mai 
tragă spunându-le că la subsol în clădire la mine au intrat un mare număr de evrei şi să 
vină ca să-i predau, să-i scoată afară de acolo. A venit garda şi dimpreună cu mine i-am 
scos afară”. Unul dintre evrei a încercat, după spusele lui, să-l mituiască: „S-a trântit 
jos, mi-a sărutat picioarele dimpreună cu alţii rugându-mă să nu-i predau la Poliţie că se 
tem să nu fie omorâţi. Altul a vrut să-mi dea o sumă de bani şperţ pentru acest motiv”. 
Maiorul nu s-a lăsat convins şi nu a acceptat să fie corupt, „pentru că ştiam că aceştia 
nu au de ce să fie împuşcaţi”, spune el, deşi mai înainte menţionase că au fugit de la 
moarte — şi de aceea, a adăugat el, i-a chemat pe soldaţi şi i-a predat. A mai afirmat că 


1. Depoziţia lui Petroniu Petrescu (profesor) la Tribunalul Poporului din Bucureşti, 20 august 1945, 
ibidem, pp. 312-314b (sublinierile îmi aparţin). Soldaţii amintiţi de el erau români, nu germani. 

soldaţii nu i-au omorât pe cei fugiţi, ci i-au readus în curtea Chesturii. A doua zi a mai 
descoperit patru evrei ascunşi în magazie : unul era rănit de un glonte în abdomen, „şi 
săteau toţi într-o baltă mare de sânge”. Şi aceştia l-au implorat să nu-i predea, „pentru 
că au copii şi familie, dar eu am chemat garda de la autobuze de vizavi şi le-am spus 
veniţi încoace că vă mai dau patru evrei”!. Potrivit spuselor sale, şi aceştia au fost duşi 
la Chestură. Mărgăritescu a văzut şi el câteva cadavre de evrei împuşcaţi de muncitorii 
din garaj şi de către soldaţii patrulei. Petrescu s-a străduit şi el să reducă importanţa 
amestecului său şi, în general, amploarea execuțiilor care au avut loc în imobil, în curtea 
şi în magazia sa. El a trecut sub tăcere participarea lui la depistarea evreilor şi a pretins 
că a coborât în adăpost, dar la ora 5 (după ce plutonul de execuţie împuşcase sute de 
evrei) „am părăsit adăpostul, intrând în casă pentru a vedea dacă nu mai sunt evrei 
ascunşi”. El a mai găsit trei evrei ascunşi în closet, „pe care patrula i-a scos afară, vrând 
să-i împuşte chiar pe loc. Am intervenit ca aceştia să nu fie împuşcaţi, dar să-i ducă unde 
vor ei”?. Nimeni nu şi-a dorit ca locuinţa lui să devină abator, un lucru lesne de înţeles. 
Când i s-a comunicat profesorului Petrescu că există un evreu care poate să depună 
mărturie despre rolul său în pogrom, a răspuns că aşa ceva nu este posibil : „Nu am văzut 
să fi rămas supraviețuitori din evreii care s-au refugiat în casa în care locuiam în Aleea 
Alecsandri nr. 5”. În confruntarea cu el, bucătăreasa Boboc a precizat că luni, 1 iulie, a 
văzut doi muribunzi evrei pe stradă, „unul din ei mi-a cerut să-i dau apă şi se fereau să 
fie văzuţi de către prof. Petroniu, punându-şi mâinile la cap”. Dar Petrescu i-a văzut şi 
a chemat un soldat german, „iar după o secundă am auzit gloanţele şuierând pe lângă 
mine iar cei doi muribunzi au fost omorâţi”?. Iată de ce Petrescu era convins că nu au 
mai rămas martori. 

Evreii rămaşi în viaţă, şapte sau opt, i-au ţinut bine minte pe maior şi pe profesor, pe 
ceferişti, pe şoferii garajului, româncele şi alţi vecini — şi, în general, pe locatarii străzii. 
Mărturiile lor pot fi rezumate în câteva cuvinte : nu toţi românii i-au predat şi nu toţi au 
chemat soldaţii să tragă în ei, dar nimeni nu le-a deschis uşa să-i primească, nimeni nu 
le-a oferit refugiu sau ajutor. Iosef Schwartz a fugit din curte când a început să se tragă 
în evrei, a fost rănit la mână de un glonte, şi totuşi a ajuns în Aleea Alecsandri nr. 5: 
„Acolo m-am ascuns dar am fost găsit de un profesor de liceu, un bărbat mic de statură 
şi care locuia acolo, care m-a predat din nou patrulelor. Am fost dus din nou la Chestură 
unde am stat deavalma cu morţii până a doua zi”. Şi, fiind considerat mort, nu a fost 
evacuat cu „trenul morţii”. „Am rămas infirm de mâna stângă, mi s-au prăpădit doi 
băieţi şi din toată strada [unde locuiesc — n.m.] nu s-au întors decât zece oameni. ”* 

Iancu Grinberg s-a refugiat şi el în subsolul clădirii. Mulţi dintre cei care au fugit 
împreună cu el au fost împuşcaţi. „M-am ascuns într-un closet mic, iar alţi 14-16 inşi 
s-au culcat la pământ. La un moment dat a apărut maiorul Mărgăritescu ţipând să iasă 
toţi jidanii din subsol pentru a fi împuşcaţi. A apărut o doamnă şi se rugă de maior să ne 
lase în pace să fugim şi să fim împuşcaţi de alţii, nu de el. Aunci maiorul a răspuns: 


1. Depoziţia lui Dumitru Mărgăritescu (maior în retragere) la Tribunalul Poporului din Bucureşti, 
12 septembrie 1945, ibidem, pp. 310b-311. 

Depoziţia lui Petroniu Petrescu (vezi supra, p. 137, nota 1), p. 315b (sublinierea îmi aparţine). 
Dare de seamă cu privire la confruntarea dintre martora Maria Boboc şi acuzatul Petroniu Petrescu 
la Tribunalul Poporului, 3 septembrie 1945, ibidem, p. 301b (sublinierea îmi aparţine). 

4. Depoziţia lui Iosef Schwartz la Tribunalul special pentru judecarea criminalilor de război din Iaşi, 
22 martie 1945, ibidem, p. 305. - 

Doamna Popovici [este vorba de dna Petrescu - n.m.], nu interveni pentru ei căci dacă 
nu-i împuşcăm noi, ne împuşcă ei pe noi.” Grinberg nu a fost descoperit şi l-a auzit pe 
maior chemându-i pe soldaţii români, cărora le-a ordonat „să împuşte pe aceşti comunişti, 
care ordin a fost executat întocmai, fiind toţi executaţi”!. 

Un tânăr evreu pe nume Moses Samy, care a reuşit să fugă din curtea Chesturii şi să 
se ascundă într-o magazie mică din imobilul nr. 5, a auzit doar vocea lui Mărgăritescu 
care-i chema pe evrei să se predea, „că nu vi se face nimic”. El n-a crezut în asigurarea 
maiorului: „Auzeam paşii oamenilor, salve de împuşcături şi scurte gemete. Aceasta a 
durat mult timp”. Când a fost descoperit, execuțiile încetaseră. El şi alţii care scăpaseră 
au fost loviți în cap cu patul puştilor, „provocându-mi-se puternice hemoragii, am fost 
aduşi în curtea Chesturii unde am fost loviți din nou la intrare”?. 

Puţinii supraviețuitori au recunoscut două lucruri importante: la vânarea lor au 
participat, împreună cu soldaţii români, funcţionarii civili de la Chestură şi muncitorii 
de la garajul CFR-ului, care au dat dovadă de iniţiativă şi i-au căutat pe evrei cu un zel 
nemaipomenit; iar după încetarea execuțiilor, călăi români şi germani s-au aşezat din 


nou la intrarea în curte, reluându-şi „munca”. Unul dintre evrei a declarat: 


Am fost descoperit de doi ostaşi grăniceri înarmaţi, un funcţionar de la Chestură, un gardian 
public şi doi ceferişti de la auto-garaj. M-au scos din subsol împreună cu nepotul meu, pe mine 
m-au bătut la sânge, mi-au smuls părul din cap şi m-au condus cu mâinile ridicate în sus, din 
nou la Chestură, unde se organizase o trecătoare de bătăuşi [înarmaţi] cu bâte de fier şi cu 
paturi de armă care măcelăreau... Erau cruţaţi cei care cădeau jos?. 


Farmacistul losub Cuperman a rămas în viaţă în ciuda torturilor sălbatice la care l-au 
supus pe el şi pe alţi evrei muncitorii de la garajul CFR. La acţiunea de descoperire a 
evreilor n-au participat, după spusele farmacistului, „nici un civil şi nici vreun ostaş 
german” (muncitorii ceferişti acţionând de fapt ca o forţă auxiliară a Poliţiei). În subsolul 
unde s-a ascuns se aflau şi români locatari din vecinătate (care au coborât acolo din 
cauza împuşcăturilor), dar românii au fost despărțiți de ceilalţi — „şi după ce [locatarii 
români] au reuşit să se identifice ca români, au fost conduşi pentru a le descuia [locuin- 
tele] şi a permite percheziţionarea lor”*. Cei căutaţi erau evreii care se ascundeau. 

Leizer Blum şi bătrânul său tată au încercat să fugă din curtea Chesturii „în timpul 
când a început împuşcarea celor din curte, care cădeau ca muştele” — dar tatăl său infirm 
nu a reuşit să sară peste gard, şi în timp ce fiul încerca să-şi ajute tatăl, a fost ciuruit de 
gloanţe şi a murit. El l-a lăsat sângerând, a fugit şi s-a ascuns în împrejurimi, până a doua 
zi, 30 iunie. Atunci a fost descoperit şi readus la Chestură, „să spele curtea de sânge”. 

Fabiş Gherş a fugit din Aleea Alecsandri când au început execuțiile evreilor descoperiţi, 
iar de acolo a continuat să fugă din stradă în stradă, de fiecare dată când simţea că 
patrulele de soldaţi se apropiau de ascunzătoarea lui, până când, în cele din urmă, a găsit 


1. Scrisoare a lui Iancu Grinberg către Tribunalul Poporului din Bucureşti, fără dată (1945), ibidem, 
p. 307. 

2. Depoziţia lui Moses Samy la Tribunalul special pentru judecarea criminalilor de război, 18 aprilie 
1945, ibidem, vol. 30, pp. 23-23b (USHMM, microfilm 48). 

3. Depoziţia farmacistului Iosub Avram Cuperman la Curtea de Apel din Bucureşti, 5 ianuarie 1948, 
ibidem, vol. 2, p. 25 (USHMM, microfilm 47). 

4. Declaraţia farmacistului Iosub Avram Cuperman la Poliţia din Bucureşti, 18 octombrie 1945, 
ibidem, p. 318. 

5. „Rezumatul masacrului” (vezi supra, p. 47, nota 2), p. 345. 

o cuşcă de câine şi s-a ascuns acolo, trecând apoi într-un tranşeu — dar noaptea a fost 
prins. Soldaţii au vrut să-l execute, însă au renunţat la idee în schimbul sumei de 3.000 
de lei pe care le-a oferit-o - toţi banii pe care-i aveal. Era o sumă mică, aproximativ 
salariul lunar al unui funcţionar evreu — dar tânărul evreu ajunsese prea departe de 
Chestură, pe o stradă locuită aproape exclusiv de români, aşa încât l-au iertat. Posibilitatea 
de a bate la uşa unui român spre a-i cere azil probabil că nu i-a trecut prin cap lui Gherş. 
Bărbaţii evrei care au locuit pe Aleea Alecsandri au fost arestaţi de către o patrulă de 
soldaţi români după ce le-au verificat identitatea. Aneta Blimes (locuia în imobilul nr. 4), 
al cărei soţ a fost arestat şi ucis, a auzit împuşcăturile care au deschis măcelul şi fuga 
evreilor scăpaţi din curtea Chesturii, dar nu i-a văzut, deoarece se ascunsese în adăpost: 
„Era o învălmăşeală între oamenii care alergau şi soldaţii care trăgeau după dânşii. Unii 
cădeau, iar alţii reuşeau să fugă şi în tot acest timp continuau ţipete şi împuşcături”, 
Evadaţii au pătruns şi în locuinţa ei, după cum a constatat mai târziu, în încercarea lor 
de a se salva, iar când s-a înapoiat a găsit-o „descuiată, răvăşită şi cu urme de sânge peste 
tot”. Când a fost scoasă din adăpost a văzut strada aşa cum arăta în ziua pogromului : 


Am văzut cum stăteau morţii grămadă în toate părţile aleii în dezordine, aşa cum fuseseră 
împuşcaţi. Nu pot să-mi dau seama de numărul morţilor deoarece eram aşa de îngrozită’. 


Sala cinematografului „Sidoli” a fost scena unui spectacol macabru, la care sute de 
actori au fost protagonişti într-o piesă de teatru fără spectatori, o dramă simplă, compusă 
ad-hoc, cu numai două roluri : asasini şi victime. Sute de evrei au continuat să fugă din 
Aleea Alecsandri direct în grădina de vară şi în sala cinematografului „Sidoli” : 


Unii dintre noi s-au refugiat prin loji, galerii şi pe scenă. Eu m-am adăpostit la parter după un stâlp. 
La un moment dat apare o patrulă mixtă, formată din jandarmi români şi nemți înarmaţi cu arme 
automate, începând a deschide focul. Cel mai groaznic spectacol care mi-a fost dat să trăiesc, o 
adevărată vânătoare de oameni a început. Cădeau nenorociţii ciuruiţi de gloanţe din galerii, loji, 
la parter. Avusesem norocul de a nu fi descoperit decât când această patrulă şi-a epuizat muniţiile. 
Am fost scos din sală în bătăi, lovit cu patul armelor. În stradă am zărit alt spectacol: la o 
puşcă mitralieră, sublocotenentul Babeş vâna evreii care fugeau spre Piaţa Unirii”. 


Actul de acuzare înaintat la procesul criminalilor de război de la Iaşi a subliniat faptul că 
vânătoarea evreilor în jurul Chesturii a fost executată de unităţi româneşti desfăşurate din 
timp, după cum a recunoscut şi chestorul adjunct al Poliţiei din Iaşi, Leahu. Aceste unităţi 
au cuprins patrule de jandarmi, soldaţi şi poliţişti, întărite de ceferişti. „Scene de o sălbăticie 
nemaipomenită se petreceau sub ochii autorităţilor din Iaşi”, a subliniat acuzarea : „Zidurile 
erau stropite cu sânge nevinovat al copiilor, al mamelor, de creierii acestor oameni nevi- 
novaţi”*. Această frază nu a cuprins însă toată grozăvia. Unul dintre fruntaşii Comunităţii, 
dr. M. Braunstein (care a fost şi el împuşcat de două ori pe strada Alecsandri şi a sângerat 
în tăcere, pentru a nu atrage atenţia soldaţilor), a descris ceea ce a văzut pe stradă: 


1. Ibidem, p. 343. 

2. Depoziţia Anetei Blimes la Tribunalul Poporului din Iaşi, 26 iulie 1945, ibidem, vol. 40, p. 309 
(USHMM, microfilm 43), 

3. Declaraţia lui Mayer Iuhr la Tribunalul Poporului din laşi, 14 mai 1945, ibidem, vol. 30, p. 88 
(USHMM, microfilm 48). 

4. „Actul de acuzare nr. 20” în procesul celor răspunzători de pogromul de la Iaşi şi al executanţilor, 
Bucureşti, 1948, în Ancel, Documents, VI, nr. 39, p. 372. 

Soldaţi care treceau pe stradă şi vedeau evrei în agonie îi străpungeau cu baionetele... văzând 
cum în faţa mea expie persoane, unele cunoscute, de pildă : un evreu având decorația „Bărbăţie 
şi credinţă” pe piept... cu toracele distrus de gloanţe, îşi săvârşea zilele ca un câine, pe o ladă 
de gunoil, 


La anchetă, Leahu şi-a adus aminte de încercarea de fugă şi de execuţii, adăugând chiar 
amănunte despre o a doua execuţie din aceeaşi zi, la ora 7 seara (vezi infra), despre care 
nu s-a ştiut nimic. Referirea lui la subiect este importantă, deoarece a prezentat măcelul 
de parcă ar fi fost vorba de cercetarea unui accident, dar fără răspunderi personale : 


Ştiu că atunci când a început să se tragă din curtea bisericii din faţa Chesturii în evreii din curte de 
către soldaţii nemți şi români, aceştia s-au refugiat în fundul curţii, au dărâmat gardul şi au fugit 
să se salveze pe Aleea Alecsandri în subsolurile clădirilor, în clădirea circului Sidoly, dar cea mai 
mare parte din ei au fost strânşi şi împuşcaţi. Ştiu că s-a făcut ceva anchetă, dar nu s-a putut 
stabili cine a împuşcat evreii de pe Aleea Alecsandri, în tot cazul au fost foarte mulţi împuşcaţi?. 


Nu s-a făcut o anchetă şi nici nu se impunea aşa ceva, deoarece nu era un lucru ieşit din 
tiparul pogromului planificat. Faptul nici măcar nu a fost consemnat în rapoartele în timp 
real, exceptând referirea chestorului Chirilovici la o aşa-zisă încercare a comuniştilor de a 
trage în soldaţii postati în jurul Chesturii, „spre a putea înlesni fuga evreilor arestaţi”, şi la 
riposta rapidă a germanilor, care „au rănit şi omorât o parte din ei”. Siguranţa s-a referit la 
acest măcel în raportul ei rezumativ privind ziua pogromului pregătit la 29 iunie, ora 23.20. 
Soldaţii români şi germani au jefuit şi omorât evrei la orele după-amiezei, se arată în raport, 
„pe străzi şi chiar în Chestură”. Nemţii pretind că au ripostat deoarece evreii au omorât 
doi soldaţi germani. Cauzele participării soldaţilor români la acest măcel n-au fost 
specificate: în raport, dar nici nu era necesar“. Siguranţa, forţele normale de poliţie, 
Prefectura şi chiar Armata s-au temut încă de atunci de reacţia previzibilă a lui Antonescu 
cu privire la faptul că un oraş românesc devenise un teren de masacru fără ca autorităţile 
să păstreze un control deplin asupra evenimentelor. Când şeful serviciului de salubritate 
al Primăriei din Iaşi a fost chemat, la 30 iunie, de către comisarul Iancu pentru a pregăti 
acţiunea de evacuare a cadavrelor de la Chestură şi din jurul ei, el a aflat de la măturătorii 
de stradă că în timpul nopţii fuseseră deja evacuate cadavre „de la Sidoli, de prin blocuri 
şi diferite case la ordinul Poliţiei şi a serviciului sanitar” al oraşului. La intrarea în 
curtea Chesturii a călcat într-un lac de sânge care i-a acoperit în întregime pingelele, şi 
după ce a văzut zidul de morţi aranjat ca lemnele pentru încălzit, privirea i s-a lovit 
de spărtura din gard prin care evreii fugiseră în Aleea Vasile Alecsandri — şi „cum era 
acolo morman întreg de cadavre, am întrebat pe un gardian public, care avea accent 
basarabean, cum se explică că sunt atâţia morţi şi el mi-a răspuns : I-am mai adus şi noi 


1. Al doilea raport al lui Braunstein despre situaţia evreilor din Iaşi, între 29 iunie 1941 şi august 
1944, primit de Filderman în februarie 1945, ibidem, nr. 3, p. 44. 

2. Depoziţia lui Gheorghe Leahu (inspectorul Poliţiei din Iaşi) la Tribunalul Poporului din Bucureşti, 
30 octombrie 1945, Arhiva Ministerului de Interne, Dosar 108233, vol. 26, p. 56b (USHMM, 
microfilm 48). 

3. Raport al chestorului Poliţiei din Iaşi, Chirilovici, către ministrul de Interne, 30 iunie 1941, Cartea 
Neagră II, nr. 43, p. 109. 

4. Listă de evenimente anexată buletinului Siguranţei privind cele petrecute la Iaşi, 29 iunie 1941, ora 
23.30, Arhiva Ministerului de Interne, Dosar 40010, vol. 89, pp. 203-204 (copie) (USHMM, 
microfilm 35). 

şi pe partea aceasta pe la ora 3 noaptea şi i-am împuşcat”!. Cadavrele din case, din 
subsoluri, din magazii şi din curţi au fost evacuate deja în orele serii din ziua pogromului, 
29 iunie, deoarece majoritatea locatarilor erau români şi trebuia să li se dea posibilitatea 
să se înapoieze la locuinţe. Noaptea au continuat execuțiile în afara Chesturii, deoarece 
în ciuda tuturor celor întâmplate, în curte mai rămăseseră peste 7.000 de evrei vii. 


Rolul Armatei germane în pogrom 


Avocatul Constantin Diamant (evreu botezat), arestat din greşeală în dimineaţa zilei 
pogromului şi eliberat apoi de către generalul Stăvrescu - care a ordonat chiar să fie 
însoţit până acasă, pentru a nu i se întâmpla ceva pe drum —, a declarat că la vederea 
măcelului din curte, generalul a strigat către suita ce-l însoțea (printre care se aflau şi 
şefii administraţiei locale): „Ce-aţi făcut? Doar noi suntem stăpâni în ţara noastră ! ”. 
Auzind aceste cuvinte, a adăugat Diamant, s-a apropiat de general un ofiţer român care 
purta pe braţ o banderolă roşie, şi l-a tras deoparte, „spunându-i ceva ce n-am auzit”?. 

Acest episod rezumă toată chestiunea colaborării româno-germane în pregătirea şi 
executarea pogromului de la Iaşi. Nu se poate concepe, de exemplu, că un simplu ofiţer 
român ar fi putut îndrăzni să-l tragă deoparte pe un general român şi „să-i explice” care este 
situaţia, dacă competenţa sa nu ar fi depăşit-o pe cea a generalului în privinţa pogromului. 
Ideea pogromului s-a cristalizat la Marele Stat-Major şi organul său secret, Secţia a II-a, 
precum şi la Serviciul Special de Informaţii, care era direct subordonat lui Antonescu. 
Aceste organe au colaborat cu Wehrmacht-ul în România şi cu Comandamentul Corpului 
30 german din Iaşi. În cursul pogromului, autorităţile române au pierdut controlul 
asupra evenimentelor, Iaşiul devenind un uriaş câmp de măcel în care soldaţi din ambele 
armate, jandarmi, poliţişti şi civili români, organizaţi sau nu, vânau evrei, îi jefuiau şi 
îi omorau. Un spectacol pe care Antonescu nu l-a prevăzut când a ordonat măcelărirea 
evreilor „care vor deschide focul” împotriva armatei şi evacuarea evreilor din oraş — sau, 
cum s-au exprimat mai târziu miniştrii săi în şedinţa de guvern, „să rărească” oraşul de 
evrei (vezi infra, pp. 400-401). Această abatere de la plan, pierderea temporară a controlului 
asupra situaţiei (care a durat doar câteva ore), contribuţia germanilor şi în special teama 
de riposta lui Antonescu au impulsionat, în ultimele ore ale măcelului, diversele organe 
ale autorităţilor româneşti să încerce crearea unui alibi pentru incompetenta lor, aruncând 
răspunderea unul asupra altuia şi a tuturor asupra germanilor. Să nu uităm că, de fapt, 
în afară de un număr foarte mic de responsabili, nimeni nu a ştiut cu exactitate planul 
pogromului şi înțelegerile la care s-a ajuns cu Armata germană ; dar toţi ştiau că evreii 
pot fi omorâţi. Această situaţie a dus la rapoarte contradictorii, iar mai târziu la rescrierea 
şi falsificarea unora dintre ele. Înţelegerile între Secţia a II-a şi Comandamentul Armatei 11 


germane în România nu sunt cunoscute sau au dispărut, aşa cum au dispărut din Arhiva 


1. Vezi supra, p. 127, nota 5. 

2. Depoziţia lui Constantin Diamant (avocat) la Tribunalul special pentru judecarea criminalilor de 
război din Iaşi, 22 martie 1945, Arhiva Ministerului de Interne, Dosar 108233, vol. 27, p. 81b 
(USHMM, microfilm 48). 


MARELE MĂCEL 143 


SSI toate documentele referitoare la pregătirea pogromului de la Iaşi. Se poate presupune 
că o parte din înţelegeri s-a făcut oral şi la faţa locului între reprezentanţii celor două 
armate, română şi germană. Studierea documentelor descoperite în ultimul timp arată că 
cine cunoştea secretul ordinului de „curăţire a terenului” în Basarabia cunoştea şi 
înțelegerile cu germanii — cum a fost, de exemplu, pretorul Diviziei 14, Scriban. 

Autorităţile locale — Poliţia, Jandarmeria şi Prefectura - nu erau părtaşe la secretul 
înțelegerilor între cele două armate cu privire la pogrom, ele primind ordine şi directive 
de la Ministerul de Interne, iar în ziua pogromului, direct de la Mihai Antonescu, care 
îndeplinea funcţia de prim-ministru ad-interim, în timp ce Conducătorul era ocupat cu 
acţiunile de război. Având în vedere incapacitatea lor de a stăpâni situaţia - sau, cu alte 
cuvinte, de a executa ad litteram ordinul lui Antonescu privind pedepsirea „rebelilor” şi 
evacuarea evreilor din oraş, ordin care nu putea fi executat fără o mare vărsare de sânge —, 
Poliţia şi îndeosebi Siguranţa au încercat să se justifice, începând încă de la orele serii să 
raporteze că nu pot instaura ordinea deoarece nu au competenţa de a da ordine soldaţilor 
români şi germani care participă la pogrom. 

În prezent, se ştie că ambele părţi - Armata română şi cea germană (sau, mai precis, 
comandamentele forţelor ce se aflau atunci în oraş, Divizia 14 română-şi Corpul 30 
german, condus de generalul von Salmuth) — au acţionat în mod coordonat şi potrivit 
unei înţelegeri stabilite probabil oral, înţelegere care nu a fost cunoscută până în anul 
1996. Tribunalul Corpului 4 Armată l-a judecat în februarie 1942 pe colonelul Lupu, în 
urma unor acuzaţii potrivit cărora ar fi apărat câţiva evrei, asociaţii săi de afaceri. La 
proces, care s-a desfăşurat cu uşile închise, s-a constatat că a ordonat arestarea câtorva 
români care au continuat să jefuiască şi să pătrundă în casele evreieşti după 30 iunie ; tot 
atunci, Lupu a prezentat ordinul secret pe care l-a primit de la Antonescu înainte de 
pogrom,.şi a făcut depoziţii de câteva ori. 

La interogatoriul său din 29 ianuarie 1942, Lupu s-a referit la problema eşecului 
păstrării ordinii, adăugând amănunte cu privire la convorbirea avută cu Antonescu în 
noaptea de 28/29 iunie 1941: 


Dl general Antonescu m-a întrebat de ce nu se poate stăpâni situaţia, la care am raportat că 
- soldaţii sunt obosiţi de multă vreme în serviciu... Am constatat că ordonanţele şi servitorii se 

dedau la dezordine... 

„„„Am mai constatat că în cartierul Ciurchi, germani din organizaţia Todt [şi] din formaţiile 

unei coloane a Diviziei 14 se dedau la jafuri. 

Din cauză că şi Poliţia se dedase la jafuri [şi] întrucât mi s-a comunicat că şi soldaţii noştri cei veniţi 

de pe front la Iaşi se dedau la jafuri, iar la cercetări s-au găsit asupra lor bani şi lucruri furate... Am 

intervenit personal căci parte din poliţişti sau plecase din Iaşi sau se asociau cu cei ce jefuiau. Când 

a venit comandantul german a doua zi [29 iunie] s-a hotărât ca evreii împuşcaţi - chestiunea 

aceasta — să rămână numai între autorităţile militare fără a fi adusă la cunoştinţa autorităţilor civile!, 


În acest document important, care a fost consemnat la şapte luni după pogrom, nu 
există nici urmă de pretenţie că germanii ar fi pus stăpânire pe oraş, ci se subliniază că 
autorităţile n-au reuşit să-i stăpânească pe pogromiştii şi jefuitorii români. Măcelul avea 
legătură cu comandanții Armatei, şi nu cu Poliţia, cu Jandarmeria şi cu Prefectura, care 


1. Procesul-verbal al interogatoriului colonelului în rezervă Constantin Lupu la Tribunalul Corpului 4 
Armată, 29 ianuarie 1942, Pretura Cabinetului militar „Gloria”, Dosarul de anchetă cu privire la 
colonelul Lupu, 29 ianuarie 1942, p. 1096, ibidem, p. 29 (USHMM, microfilm 48) (în continuare : 
„Dosarul Lupu”). 

nici înainte nu au cunoscut secretul înțelegerilor cu germanii. A rămas de clarificat doar 
chestiunea înțelegerilor între cele două armate. La procesul lui Lupu, în februarie 1942, 
a depus mărturie căpitanul Ioan Mihail, comandantul pieţii oraşului, care a fost translator 
la întâlnirea dintre Lupu şi generalul von Salmuth, la 29 iunie, aproximativ la ora 4 
după-amiaza, ora de vârf a măcelului din curtea Chesturii. După afirmaţiile căpitanului, 
von Salmuth i-a spus lui Lupu 


că a fost o greşeală cu arestările şi împuşcarea evreilor şi a rugat ca chestiunea să se includă 
între autorităţile militare, fără a mai amesteca şi autorităţile civile. 

- S-a hotărât împărţirea pazei oraşului în două zone. Încetarea jafurilor, percheziţiilor, 
arestărilor de ambele părţi, putându-se aresta atât soldaţi români sau germani care:se vor deda 
la astfel de fapte. 

- Legătura strânsă între ambele Comandamente prin telefon şi curieri!. 


Depoziţia confirmă că arestările şi măcelul s-au executat în urma unei înţelegeri 
prealabile între cele două comandamente, dar că la orele după-amiezei problema a scăpat 
de sub control. Generalul german, care oricum era ocupat cu situaţia frontului, a vrut ca 
românii să reinstaureze ordinea în oraş şi să pună imediat capăt acţiunilor de jaf şi pradă, 
descinderilor în locuinţe, precum şi execuțiilor. Generalul Stăvrescu a afirmat clar : 
„Am primit ordin de la Corpul de armată german să fac linişte în oraşul Iaşi”?. Partea 
operativă a noii înţelegeri a fost inclusă în întregime în hotărârile Consiliului de 
colaborare de la 1 iulie 1941, la care au participat reprezentanţi ai tuturor autorităţilor şi 
forţelor din oraş — prefect, chestorul Poliţiei, şeful Legiunii de jandarmi, şeful Siguranţei 
şi şeful Inspectoratului Judeţean al Jandarmeriei : 


Conform înţelegerii intervenite între dl comandant al Garnizoanei laşi şi Comandamentul 
unităţii germane, căreia i s-a atribuit partea de sud a oraşului, pentru menţinerea ordinii, se va 
proceda imediat la prinderea şi arestarea ostaşilor — fie români, fie germani — sau civililor care se 
vor deda la arestări, maltratări şi jafuri, să fie imediat arestaţi — militarii duşi la Comenduirea Pieţii, 
iar civilii la Chestura de poliţie pentru a li se dresa acte de trimitere în judecată Curţii Marţiale”. 


În urma înţelegerii cu comandantul german - şi, în paralel, în urma unor convorbiri 
telefonice cu Mihai Antonescu -, generalul Stăvrescu a ordonat la orele după-amiezei să 
se publice un comunicat către cetăţeni în care a aruncat vina pentru cele întâmplate în 
oraş asupra „agenţilor inamici terorişti [care] au încercat în noaptea de 28-29 iunie să 
producă panică şi dezordine în Iaşi”, deşi pogromul a început în urma unui plan explicit 
şi din ordinul Conducătorului. Stăvrescu a instaurat starea de asediu în oraş de la ora 7 
seara până la ora 5 dimineaţa, a ordonat civililor să predea autorităţilor armele pe care 
le deţin, le-a cerut să rămână în case şi a ameninţat cu executarea tuturor locatarilor din 
casele de unde se va deschide focul. El a adus la cunoştinţă că s-a hotărât luarea de 
ostateci din rândul „mişcării teroristo-comuniste” şi a ameninţat cu „executarea a zece 
ostateci pentru fiecare soldat rănit sau pentru orice foc de armă”. Comunicatul se adresa 


1. Declaraţia căpitanului Ioan Mihail, comandantul pieţii oraşului, 25 ianuarie 1942, „Dosarul Lupu”, 
p. 221. 

2. Telegrama nr. 24134 a generalului Stăvrescu către ministrul de Interne, 29 iunie 1941, Arhiva 
Ministerului de Interne, Dosar 40010, vol. 89, p. 478. 

3. Proces-verbal de la şedinţa Consiliului de colaborare, 1 iulie 1941 (copie), „Dosarul Lupu”, nr. 69. 

4. Comunicatul generalului Stăvrescu, lipit pe străzi, 29 iunie 1941, Arhiva Ministerului de Interne, 
Dosar 40010, vol. 89 (USHMM, microfilm 48). 

de fapt românilor militari, jandarmi, poliţişti, civili care au fost înarmaţi de către SSI şi 
mulţimii, pentru încetarea pogromului. Evreii nu au avut nici un fel de arme care să 
trebuiască înapoiate autorităţilor, însă amenințările erau îndreptate împotriva lor. Din 
rândurile lor au fost arestaţi ostatecii amintiţi în înştiinţare. Într-un raport contrafăcut, 
menţionat anterior, trimis, chipurile, de Stăvrescu, în cursul serii, către ministrul de 
Interne, el a justificat incapacitatea de a controla situaţia sub pretextul că nu poate da 
ordine germanilor, aruncând astfel răspunderea asupra lor!. 

Chiar în aceeaşi seară în care s-a pretins că Stăvrescu ar fi trimis telegrama, prefectul 
Captaru raporta că Mihai Antonescu a ordonat evacuarea întregii populaţii evreieşti — bărbaţi, 
femei şi copii : „Evacuarea se va face pe grupuri, punându-se la dispoziţie numărul de trenuri 
necesare”. Numărul evreilor din oraş, mai adăuga el, este de cca 45.0002. Prefectul Captaru 
a raportat că soldaţii germani au părăsit Chestura în urma unei înţelegeri între cei doi 
comandanți: „Ofițerii, subofiţerii şi o parte din soldaţii germani s-au retras la unităţile 
lor. Au rămas însă un număr de soldaţi germani, în special în cartierele Trancu, Socola 
şi Nicolina, care au continuat să aresteze şi să maltrateze evreii, aducându-i la Chestura 
de poliţie”. Colonelul Lupu a intervenit, adaugă prefectul, să-i calmeze pe soldaţii 
germani’. În depoziţia sa la procesul lui Lupu, de la sfârşitul lunii ianuarie 1942, Captaru 
a subliniat faptul că cei care au împiedicat reinstaurarea liniştii au fost jefuitorii români — 
nu i-a pomenit pe germani: „S-a dat dispoziţie ca acei care nu au drept să aresteze evrei 
să fie arestaţi căci erau soldaţi veniţi de pe front care arestau cu scopul de a jefui”?. 

Marele Cartier General l-a demis pe colonelul Lupu din funcţia sa la 2 iulie 1941, 
numindu-l comandant militar al oraşului pe generalul Dumitru Cârlăonţ. În ordinul de 
numire se indica faptul că principala misiune a noului comandant este să prevină orice 
încercare de încălcare a liniştii, enumerându-se interdicțiile care trebuie respectate cu 
stricteţe : „Este oprit cu desăvârşire ca ofiţeri sau soldaţi izolaţi să execute percheziţiuni 
sau să aplice singuri sancţiuni; ei nu vor sancţiona decât numai în caz de legitimă 
apărare. Militarii care vor fi prinşi în acţiuni de jaf sau omor pentru obţinerea de diverse 
bunuri vor fi executaţi în cazul în care vina lor va fi dovedită pe deplin”5. 

Siguranţa a continuat să raporteze şi după 29 iunie că „soldaţi răzleţi se dedau la jafuri”, 
iar prefectul a raportat despre continuarea execuțiilor de evrei de către soldaţi români şi 
germani, precum şi despre jafuri comise de soldaţi români care nu pot fi identificaţi”. 
Faptul că soldaţii români au continuat să umble prin oraş, să aresteze evrei şi chiar să-i 


1. Vezi supra, p. 144, nota 2 (pp. 477-478). Documentul a fost falsificat probabil la Ministerul de 
Interne ; Stăvrescu s-a dezis de el şi, în general, un comandant militar nu obişnuia să raporteze 
ministrului de Interne despre hotărârile luate. 

2. Raport al prefectului Captaru către Ministerul de Interne, 29 iunie 1941, ora 23.55, ibidem, p. 478. 

3. Raport telefonic al prefectului Captaru către Ministerul de Interne, 29 iunie 1941, ora 23.00, 
ibidem, p. 479. 

4. Depoziţia prefectului Captaru la Tribunalul Corpului 4 Armată, 29 ianuarie 1942, „Dosarul 
Lupu”, p. 211b. 

5. Ordinul de numire a generalului Dumitru Cârlăonţ în funcția de comandant militar al oraşului Iaşi, 
Marele Cartier General, 1 iulie 1941 (copie autorizată), Arhiva Ministerului de Interne, Dosar 
40010, vol. 89, p. 310. În ordin se arată că un ofiţer german îl va însoţi pe generalul Cârlăonţ pentru 
tratarea problemelor legate de forţele germane. 

6. Raportul nr. 1068 al prefectului Captaru către Ministerul de Interne, 2 iulie 1941, ora 7.25, ibidem, 

491. 

7. scai nr. 1069 al Biel Captaru către Ministerul de Interne, 2 iulie 1941, ora 7.30, ibidem, 

p. 492. 

omoare pentru a-i jefui, însoţiţi de civili români care-i îndrumau - într-adevăr, mai 
puţini decât înainte —, a fost cauza hotărârii Consiliului de colaborare a autorităţilor din 
Iaşi de la 1 iulie 1941 de a înlocui toate unităţile „care sunt însărcinate cu menţinerea 
ordinii şi care sunt în parte influențate în ceea ce priveşte tendinţa către abuzuri şi jafuri” 
cu un batalion de jandarmi trimis de Marele Cartier General de la Bucureşti, pentru 
păstrarea ordinii în oraş!. Prefectul a raportat despre această hotărâre ministrului de 
Interne, subliniind că unitatea de jandarmi „urmează să înlocuiască imediat unităţile 
române din Garnizoană”, folosite în serviciul de pază şi ordine?. În cele din urmă, însuşi 
generalul Antonescu a emis un ordin de zi soldaţilor săi, şi după ce i-a acuzat pe evrei 
că au atacat Armata română, i-a acuzat şi pe soldaţii care din „proprie iniţiativă, şi în 
majoritatea cazurilor numai cu scopul de a jefui şi maltrata, atacă populaţia evreiască şi 
ucid fără discernământ, aşa cum s-a întâmplat la Iaşi”?. 

În concluzie, jefuirile comise de soldaţi şi civili români după emiterea ordinului de a 
le pune capăt au împiedicat reinstaurarea liniştii în oraş, şi nu soldaţii germani. Colaborarea 
dintre unităţile române şi cele germane s-a bazat pe o înţelegere potrivit căreia evreii 
trebuie arestaţi şi ucişi — însă această înțelegere a fost modificată în după-amiaza zilei 
pogromului, deoarece oraşul se transformase într-un cimitir enorm, iar autorităţile 
româneşti scăpaseră situaţia de sub control. Colaborarea româno-germană nu s-a încheiat 
cu pogromul, ci a continuat şi în orele serii, când soldaţii români şi germani, poliţişti şi 
jandarmi i-au scos pe cei peste 7.000 de supraviețuitori din curtea Chesturii, i-au 
escortat la gară şi i-au încărcat în ceea ce a devenit un „cimitir ambulant” pe întinsul 
României. Nu s-a constatat nici o tensiune între români şi germani. Nici un soldat român 
şi nici un civil român în uniformă nu a fost omorât sau rănit în încercarea de a-i 
împiedica pe germani să ucidă evrei; nici un soldat german nu a fost ucis sau rănit în 
urma vreunui act de rezistenţă, măcar simbolic, al vreunui militar român faţă de 
măcelărirea evreilor — cu toate că în oraş patrulau mii de oameni înarmaţi, de ambele 
părţi. Toate poveştile privind o aşa-zisă tensiune care ar fi existat între români şi germani 
cauzată de dorinţa exclusivă a germanilor de a-i omorî pe evrei au apărut în documente 
falsificate, fabricate spre sfârşitul regimului antonescian, de către trimişi ai lui Mihai 
Antonescu, potrivit unui plan coordonat a priori, şi în timpul anchetelor şi procesului 
criminalilor de război români din anii 1945-1948, în încercarea de a se sustrage de la 
răspunderea pentru măcel. Soldaţii germani au acţionat la Iaşi conform unei înţelegeri cu 
Armata română: au năvălit în case singuri sau împreună cu soldaţi români, au fost 
repartizaţi în patrulele care au plecat să aresteze evrei, au bătut şi au omorât evrei în 
locuinţe şi în timpul marşului spre Chestură, au jefuit evrei şi au furat din case, au 
escortat convoaie, au fost postați în faţa intrării la Chestură şi au împuşcat şi bătut cu 
intenţia de a ucide. Pe scurt, nu au fost cu nimic mai prejos decât asociaţii lor la crimă, 
românii. În plus, ei au fotografiat pogromul şi au regizat chiar scene cu scopul de a le 
fotografia ; preferau în special fotografii de evrei cu barbă, evrei înainte şi după execuţie, 
mormane de cadavre... Maşini germane înzestrate cu megafoane, puse la dispoziţia 
pretorului Scriban, au circulat prin oraş transmițând marşuri militare şi comunicând 


1. Proces-verbal de la şedinţa Consiliului de colaborare condusă de prefectul Captaru, întrunită la 
1 iulie 1941 (copie), ibidem, p. 264. 

Ibidem. 

Ordinul generalului Antonescu către ministrul de Interne, 5 iulie 1941, în Ancel, Documents, X, 
nr. 23, p. 79. 

anunţuri mincinoase despre rebeliune şi pedepse. Ofiţeri germani au ameninţat în limba 
germană evrei din convoaie care treceau prin Piaţa Unirii, pe străzile Cuza Vodă şi pe 
lângă Chestură : „Acum vă vom lichida o dată pentru totdeauna ! ”. Soldaţi germani care 
au fost încartiruiţi în clădirile şcolilor au tras în evrei din convoaie care au trecut pe lângă 
ei, iar membrii organizaţiei Todt şi soldaţii au bătut cu drugi de lemn şi fier până ce 
fețele nu mai puteau fi identificate. Dar pentru Armata germană, Iaşiul nu a fost un scop 
în sine. Pogromul nu a fost parte dintr-un plan operativ, ci un ajutor acordat unui aliat 
antisemit de a se debarasa de evreii lui, aşa cum acesta l-a planificat ca parte din propria 
sa politică. 


Einsatzgruppe şi pogromul de la Iaşi 


Este foarte important de notat că, deşi au acţionat pe teritorii care au revenit între 
graniţele României după 22 iunie 1941, în România efectiv (inclusiv la Iaşi) n-au acționat 
nici Einsatzgruppe şi nici o altă unitate SS. După rebeliunea legionară, regimul anto- 
nescian nu a permis trupelor SS sau Gestapo-ului să acţioneze pe teritoriul României. 
Traseul deplasării Einsatzgruppe D pe teritoriul României este cunoscut şi confirmat prin 
documente. Einsatzgruppe D a fost ataşat Armatei 11 germane, instalată în România, 
avându-l în frunte pe generalul Eugen von Schobert. Aria ei de acţiune cuprindea întreg 
teritoriul dintre România şi Caucaz. Einsatzgruppe, sub conducerea colonelului Ohlendorf, 
a părăsit Diiben (Saxonia) la 21 iunie, ajungând la 30 iunie la Sighişoara, în sudul 
Transilvaniei, într-o regiune populată de germani localnici (numele german al oraşului — 
Schăssburg), trecând prin Arad şi orăşelul Milbach. La Sighişoara, cele două Einsatz- 
kommando - EK 10, EK 11 (subunități ale Einsatzgruppe) — s-au împărţit în alte unităţi 
secundare, Sonderkommando (în continuare Sk) 10a, 10b, 11a, 11b. Majoritatea membrilor 
Einsatzgruppe D au ajuns în oraşul Piatra-Neamţ, unde se afla atunci Marele Cartier 
General al Armatei române şi Marele Stat-Major al Armatei a 11-a, la 4 şi 5 iulie 1941 
(cu alte cuvinte, după pogromul de la Iaşi), iar aici s-au ataşat Armatei germane. La 
12 iulie, colonelul Ohlendorf s-a întâlnit cu generalul von Schobert, căruia i-a raportat 
că a primit libertate de acţiune. Marele Stat-Major al Armatei a 11-a a repartizat Sk 10a 
Corpului 30 Armată (care a cuprins cinci divizii germane şi trei româneşti). 

Obiectivul de acţiune îl constituia orăşelul Bălţi din Basarabia — dar întrucât mai 
continuau lupte, Sk 10a a intrat în târgul bombardat şi distrus abia la 9 iulie şi a organizat 
pe loc o operaţiune [în germană - Akzion], după ce soldaţii români măcelăriseră deja un 
număr de evrei. O altă subunitate, Sk 10b, a fost transferată de către Marele Stat-Major 
al Armatei a ll-a Armatei a 3-a româneşti, şi a intrat în Cernăuţi la 6/7 iulie (prin 
Suceava). La 8 şi 9 iulie, ea a organizat o mare operaţiune contra evreilor din oraş. 
O subunitate a Sk 10b a plecat spre Hotin încă înainte de terminarea operaţiunilor 
militare şi a ucis acolo intelectuali evrei şi rabini, în afară de medici (la cererea 
autorităţilor româneşti, deoarece era nevoie de ei). 

Prin cele două subunități ale sale — Sk 11a, Sk 11b -, Ek 11 a fost instalată la Bârlad 
(în centrul Moldovei), la începutul lunii iulie, ca unitate separată (şi în acest caz, după 
pogromul de la Iaşi). La 3 iulie, a primit ordin de la Armata a 11-a să trimită un 

Sonderkommando (un comando special) să se ataşeze Armatei a 4-a române, al cărei obiectiv 
de operaţiuni îl constituia Chişinăul, capitala Basarabiei. Sk 1la a plecat la 3 iulie din 
Piatra-Neamţ şi a trecut prin Bacău, Adjud şi Ghidigeni (sat aflat la 25 km sud de Bârlad), 
iar de acolo şi-a continuat drumul, la 13 iulie, prin Vaslui, Iaşi, Ungheni, Corneşti şi Rădeni 
(unde s-a alăturat Corpului 54 german), iar la 17 iulie a intrat în Chişinău, unde a organizat 
câteva operaţiuni împotriva evreilor, plecând apoi în direcţia Nicolaiev şi Marea Neagră. 
Ek 1la şi Ek 10b, care au fost ataşate armatelor româneşti, au rămas doar un scurt timp 
subordonate acestora, alăturându-se cu prima ocazie corpurilor militare germane!. 
Această scurtă descriere a itinerarului înaintării şi acţiunilor unităţilor Einsatzgruppe 
pe teritoriul României dovedeşte, fără îndoială, că nici una dintre unităţile sale nu s-a 
aflat la Iaşi în ziua pogromului şi nu a participat la el. Prezenţa unor unităţi SS nu a fost 
menţionată în nici un document românesc sau german în timp real. Inspectorul de 
siguranţă Emil Gioseanu, care a raportat tot timpul Direcţiei Generale a Siguranţei din 
Bucureşti despre situaţia de la Iaşi, a cerut chestorului Poliţiei din Iaşi, la 30 iunie, 
printr-o telegramă fulger, să trimită poliţişti în patrulare, întrucât a aflat că soldaţii 
germani din organizaţia Todt, şi chiar soldaţi români, vor încerca să continue pogromul?. 
În telegramă nu se aminteşte deloc despre o unitate SS la Iaşi, în plus, Siguranţa ar fi 
ştiut despre asta. Şeful Siguranţei din Iaşi a raportat (după pogrom) Biroului Statistic, 
filiala din oraş a Secţiei a II-a a Marelui Stat-Major, la 4 iulie, că „soldaţi germani din 
organizaţia Todt, pretinzând că s-a omorât de către evrei doi soldaţi de ai lor, au mitraliat 
parte din evreii adunaţi în curtea Chesturii şi au omorât 500 dintre ei”? — documentul 
este fals. Evrei care au atestat după război şi după ce s-a aflat în public denumirea SS — 
denumire globală, cu înţelesul de ucigaşi ai poporului evreu — s-au referit la membri ai 
organizaţiei Todt ca membri SS şi pentru faptul că purtau uniforme militare diferite de 
cele ale soldaţilor germani şi din cauza cruzimii lor uriaşe şi a satisfacţiei personale de care 
au dat dovadă în cursul uciderii şi torturării evreilor. Neînţelegerea şi-a găsit expresia şi 
în limbajul depoziţiilor. Aşa, de exemplu, Jean Sigler a declarat în 1945 că soldaţii 
români care au omorât evrei au beneficiat de ajutorul „batalioanelor SS, Todt şi a 
batalioanelor nemţeşti”?. Un alt evreu a spus că la intrarea în Chestură erau postați 
„nemți din batalioanele SS fiecare cu un ciomag de lemn şi fier în mână şi ei au bătut 
până la sânge şi au omorât pe loc evrei”5. Şi în acest caz, e clar că este vorba de membri 


1. Această concluzie se bazează pe cercetarea raporturilor Einsatzgruppe, care au fost publicate (parţial) 
de autor în original. Vezi Ancel, Documents, V, şi studiul comprehensiv al eruditului german Krausnick 
despre activitatea Einsatzgruppen, care nu lasă loc la presupuneri : Helmut Krausnick şi Hans Heinrich 
Wilhelm, Die Truppe des Weltanschaungskrieges. Die Einsatzgruppen des Sichercheitspolizei und 
des SD, 1938-1942, Teil I, Deutsche Verlags Anstalt, Stuttgart, 1981, pp. 195-200. Jean Ancel, 
„The Jassy Syndrome”, I, pp. 36-37. | 

2. Telegramă secretă şi foarte urgentă a lui Gioseanu către chestorul Poliţiei din Iaşi, 30 iunie 1941, 
Arhiva Ministerului de Interne, Dosar 40010, vol. 85, p. 22 (copie) (USHMM, microfilm 36). 

3. Raport secret al directorului Siguranţei către Biroul Statistic al Armatei din laşi, 4 iulie 1941, 
ibidem, p. 122. Membrii Todt nu erau soldaţi şi nu purtau grade; aveau uniforme de culoare 
neagră, deosebite de uniformele soldaţilor germani. Autorităţile române au crezut că sunt soldaţi 
dintr-o unitate specială (la fel au crezut şi evreii) — Arhiva Ministerului de Interne, Dosar 108233, 
vol. 27, p. 122 (USHMM, microfilm 47). 

4. Depoziţia lui Jean Sigler la Tribunalul Poporului din Bucureşti, 18 aprilie 1945, Arhiva Ministerului 
de Interne, Dosar 108233, vol. 29, p. 19 (USHMM, microfilm 48). 

5. Declaraţia lui M.A. Schönfeld la Tribunalul Poporului din Iaşi, fără dată, ibidem, vol. 24, p. 81 
(USHMM, microfilm 47). 

Todt, care, după cum am menţionat, erau câteva zeci în tot oraşul, potrivit declaraţiei 
colonelului Lupu. O încercare organizată de falsificare a istoriei întemeiată pe inducere 
în eroare a făcut-o regimul lui Ceauşescu, când doi „istorici” ai partidului au publicat în 
1978 un „studiu” despre pogrom în care au afirmat că „la Iaşi a fost o formaţie SS 
cu punctul de comandă într-o clădire de pe strada Ştefan cel Mare”!. Şi întrucât, au 
adăugat ei, autorităţile româneşti erau la curent cu acţiunile violente comise „de poliţia 
militară germană, de formaţiile SS şi ale organizaţiei Todt” contra populaţiei Iaşiului 
(cu alte cuvinte, împotriva locuitorilor români), a existat temerea că vor încerca să 
lichideze populaţia evreiască „din paşnicul oraş moldovenesc”. În studiu s-a mai afirmat 
că maiorul german Stransky, „ataşatul nazist” pe lângă Serviciul Special de Informaţii, 
a luat legătura cu câţiva dintre fruntaşii legionarilor din Iaşi. În prezent, când sursele 
amintite de istoricii partidului au putut fi verificate, s-a dovedit că este vorba de o 
escrocherie?. O altă afirmaţie, făcută de şeful Serviciului Special de Informaţii, Cristescu, 
când a fost anchetat despre aşa-zisa participare a Feldgendarmeriei germane la pogrom, 
este şi ea falsă. Unitatea Feldgendarmerie 683, jandarmerie de campanie, care a fost 
instalată la Vaslui, a trimis la Iaşi o subunitate după pogrom, la 30 iunie, sub comanda 
căpitanului Diel. Misiunea unităţii, aşa cum a notat-o comandantul Feldgendarmeriei, a 
fost „asigurarea unităţilor militare germane la Iaşi, prevenirea legăturii. între agenţi din 


1. A. Kareţki şi M. Covaci, Zile însângerate la Iaşi (28-30 iunie 1941), Editura Politică, Bucureşti, 
1978, pp. 45, 48, 50. 

2.  Controlarea surselor pe care s-au bazat afirmaţiile istoricilor partidului a devenit posibilă după ce 
copii din dosarele anchetei juridice a pogromului de la Iaşi au fost predate Arhivei Holocaustului 
de la Washington. Afirmația că în Iaşi s-a aflat o unitate SS care şi-a avut sediul pe strada Ştefan 
cel Mare foloseşte ca sursă protocolul interogatoriului şefului Serviciului Special de Informaţii, 
Cristescu, care a pretins că SSI nu a avut nici o legătură cu pogromul şi că agenţii lui nu s-au aflat 
în oraş nici înainte, nici în timpul şi nici după desfăşurarea evenimentelor. Eşalonul special nu a 
fost şi nu a participat la pogrom, a subliniat Cristescu, întreaga acţiune fiind organizată „de către 
elemente germane şi române din serviciile clandestine germane de informaţii: Gestapo, SD şi 
Geheime Feldpolizei”. Afirmațiile lui Cristescu au fost respinse, în 1948, de Tribunalul român care i-a 
judecat pe criminalii de la Iaşi, stabilindu-se că pogromul a fost pregătit de către oamenii lui Cristescu 
şi că la Iaşi a acţionat o unitate specială a Serviciului Special de Informaţii. Trebuie remarcat faptul că 
Cristescu nu a amintit la ancheta sa despre SS, despre o unitate SS sau despre strada Ştefan cel Mare. 
El a recunoscut că „am constatat în iunie 1946 că dosarul acestei anchete informative [despre pogromul 
de la Iaşi, pregătit de SSI] lipseşte de la Serviciul Special de Informaţii (SSI)” — de aceea, „pe cât 
posibil”, a încercat să reconstituie evenimentele din memorie. După părerea sa, „germanii au 
aranjat o provocaţiune la Chestura Poliţiei Iaşi”. În apropierea Chesturii „s-au tras cu armele 
asupra trupelor din organizaţia Todt care se găseau în mare număr în laşi, şi cu toate că nici unul 
din ei nu a fost rănit, au provocat dezlănţuirea masacrelor”. A doua afirmaţie, că Stransky s-ar fi 
întâlnit cu câţiva dintre fruntaşii legionarilor din Iaşi înainte de pogrom, nu apare în „sursa” citată, 
„Actul de acuzare nr. 20”. În paginile citate în notă de către cei doi istorici ai partidului nu se 
menţionează nimic despre o întâlnire dintre Stransky şi şefi ai legionarilor, dar se spune explicit că 
„Instrucţia a stabilit că acest masacru a fost organizat şi executat de Serviciul Secret şi de capii 
autorităţilor civile şi militare din Iaşi” şi că informaţia furnizată de acuzatul Cristescu, care 
„încearcă să înlăture amestecul serviciului său în masacrul de la Iaşi”, este inacceptabilă şi s-a 
dovedit a fi neverosimilă. Despre Stransky se spune că a fost implicat în pregătirea pogromului în 
domeniul militar, că s-a aflat la Iaşi la 26 iunie 1941 şi s-a întâlnit cu generalul Stăvrescu. Şi în 
acest caz, nu există nici o legătură între sursa citată şi descrierile din „studiu” - însă aici 
„istoricii” partidului au ascuns intenţionat concluziile anchetei juridice şi chiar le-au răstălmăcit. 
Vezi protocolul anchetei lui E. Cristescu la Tribunalul militar din Bucureşti, 4 iulie 1947, Arhiva 
Ministerului de Interne, Dosar 108233, vol. 54, pp. 11, 13, 16; „Actul de acuzare nr. 20”, ibidem, 
vol. 1, partea a Il-a, pp. 16-17. Sursele sunt identice cu cele citate de „istoricii” partidului. 

Iaşi şi Rusia, dezarmarea unor cetăţeni şi grija pentru îngroparea cetăţenilor morţi. 
Evreii din laşi au încercat o revoltă armată şi au ameninţat pe soldaţi din laşi în 
încercarea de a deranja [activitatea] pe front. 2.500-5.000 au fost împuşcaţi”!. Se poate 
deci stabili că la Iaşi nu au acţionat forţe ale Einsatzgruppe D, nici unităţi SS sau de 
Feldgendarmerie, ci doar soldaţi ai Wehrmacht-ului — în afară, bineînţeles, de români 
aparţinând tuturor organelor şi serviciilor. Germanii i-au ajutat pe aliaţii lor, plecând 
apoi mai departe pentru a-şi pune în aplicare politica de cucerire şi exterminare. 


1. Raportul Comandamentului unităţii Feldgendarmerie 683, 12 iulie 1941, în Ancel, Documents, V, 
nr. 8, p. 14. 4 


Capitolul 5 


„Trenul morţii” 


Ordinele lui Ion Antonescu de a fi evacuaţi toţi evreii din Iaşi înainte de pogrom au 
fost descrise anterior. Mihai Antonescu a repetat în ziua pogromului, la 29 iunie, 
dispoziţia de evacuare a întregii populaţii evreieşti din Iaşi, „cu bărbaţi, femei şi copii, 
evacuarea făcându-se pe grupuri”!. Generalul Stăvrescu a cerut statului-major al Armatei 
a 3-a să-i repartizeze vagoanele necesare pentru evacuare, şi a ordonat prefectului şi gării 
din laşi să pregătească trenurile : „Divizia 14 a dispus toate cele de mai sus, având în 
vedere situaţia presantă din acel moment şi faptul că tot ea avea în sarcină menţinerea 
ordinii în Garnizoana Iaşi”?. Comandantul militar al oraşului, colonelul Lupu, care a 
primit ordinul telefonic de la Antonescu în noaptea de 28 iunie 1941, a spus la ancheta 
sa din august 1945: „Nu ştiu cine a dat ordinul ca evreii să fie duşi la gară”?. Iar 
generalul Stăvrescu a declarat la anchetă: „Eu n'am nici o legătură în ceea ce priveşte 
operaţiunile de garnizoană cât şi transportarea [evreilor] celor rămaşi în viaţă la gară 
pentru a fi îmbarcaţi şi transportați”. Colonelul Chirilovici, care în diversele sale 
anchete i-a făcut răspunzători pe germani pentru evacuare, la 30 iunie 1941 a raportat: 
„Conform ordinului M.U. [Divizia 14] şi ordinului verbal telefonic al dlui prefect de 
judeţ, urmând a fi evacuaţi în zonă un număr de evrei şi alţi suspecți indezirabili, am 
însărcinat pe comisarul Zaharia Nicolae, împreună cu agentul de poliţie Popescu Petre să 
supravegheze şi să conducă la gară primul convoi de evrei”5. 

Toate autorităţile care au avut legătură cu pogromul au fost implicate şi în evacuarea 
supravieţuitorilor din curtea Chesturii. Colonelul Chirilovici — care, probabil, nu a ştiut de 


1. Secretarul general al Ministerului de Interne, maiorul Emil Plăsnilă, către Tribunalul militar al 
Comandamentului 2 Teritorial, clarificări referitoare la reţeaua de comandă privind decizia de a 
evacua evreii din Iaşi şi destinațiile evacuării, 13 septembrie 1941, Ministerul Afacerilor Interne, 
Arhiva Operativă, Dosar 108233, p. 344, vol. 30 (în continuare: Arhiva Ministerului de Interne) 
(copie: USHMM, microfilm 48). 

2. Raport secret şi urgent al locţiitorului chestorului Poliţiei din Iaşi, Chirilovici, către Inspectoratul 
Jandarmeriei din Iaşi, cu privire la autoritatea care a ordonat evacuarea (Chirilovici clarifică faptul 
că ordinul nu a fost primit de la Ministerul de Interne), 14 septembrie 1941, ibidem, p. 346. 

3. Proces-verbal privind ancheta lui Constantin Lupu (colonel) la Tribunalul Poporului din Bucureşti, 
8 august 1945, ibidem, vol. 29, p. 12b. 

4. Proces-verbal privind confruntarea dintre generalul Stăvrescu, generalul Leoveanu şi colonelul Lupu 
la Tribunalul special pentru judecarea criminalilor de război, 7 iulie 1945, ibidem, vol. 27, p. 8. 

5. Poliţia din Iaşi către Inspectoratul Regional de Poliţie, 30 iunie 1941, ibidem, vol. 39, p. 46 
(USHMM, microfilm 44). 

ordinul lui Antonescu — a raportat, la câteva ore după terminarea evacuării, că nu era posibilă 
„rămânerea evreilor în cursul nopţii în curtea Chesturii, unde se găseau aproximativ 
5.000 care prezentau un mare pericol, neputând fi păziţi şi datorită faptului că în oraş 
focurile evreilor comunişti continua [de aceea] s'a hotărât de către autorităţile militare şi 
civile — Prefectura de judeţ şi Divizia 14 — evacuarea [lor] în două transporturi afară din 
oraş”!. Prin aceasta se confirmă faptul că în seara zilei pogromului, la Chestură mai erau 
5.000 de evrei în viaţă, în afară de miile de oameni care fuseseră măcelăriți în acest loc 
sau în drum spre Chestură. În realitate, în curtea Chesturii erau aproximativ 8.000 de 
evrei în viaţă (vezi infra, p. 190). 

Aranjamentele practice de evacuare au fost stabilite, în şedinţa comună a şefilor 
autorităţilor din oraş, pe la ora 4 după-amiază (când în curtea Chesturii şi în jurul ei erau 
măcelăriți mii de evrei). După şedinţă, Chirilovici a ordonat adjunctului său „să ia 
măsuri ca evreii să fie trimişi la gară”?. Un ofiţer inferior de poliţie a notat că la 
Chestură au avut loc două şedinţe, la una dintre ele participând şi un ofiţer german - şi 
că după prima şedinţă „a fost strânsă armata la Chestură, infanterie şi jandarmerie” ; 
apoi inspectorul Leahu (care, după afirmaţiile acestui ofiţer, a participat la şedinţă) a 
ordonat „să se formeze grupuri de militari însoţiţi de poliţia basarabeană... pe care apoi 
le-a trimis pe teren”. 

La a doua şedinţă „s-a hotărât scoaterea evreilor din oraş” — ceea ce însemna, de fapt, 
aplicarea ordinului de evacuare pe care comandanții superiori îl cunoşteau dinainte”. În 
aceeaşi noapte, şeful Siguranţei, Gioseanu, a raportat că „operaţia de culegere a evreilor 
s'a sistat din ordinul dlui General Comandant”€. În numele generalului Stăvrescu, au 
fost făcute publice înştiinţări care interziceau cetăţenilor să circule pe străzi după ora 
19.00, ora începerii organizării efective a poliţiştilor şi a altor escortatori în vederea 
scoaterii evreilor din Chestură”. 

Colaborarea cu forţele germane a funcţionat bine, iar comandantul companiei de 
poliţie militară a Diviziei 14 a descris aplicarea deciziilor comune luate în şedinţa de 
coordonare de la ora 16.00: „[La Chestură] a sosit un maior german ataşat pe lângă 
Divizia 14, care a adunat pe toţi ostaşii germani şi le-a ordonat să înceteze masacrul. 
Soldaţii germani s'au supus şi s'au retras la postul lor de comandă”. El însuşi, a adăugat 
Darie (fără să menţioneze coordonarea şi ordinele explicite pe care le-a primit, pentru a 
nu se implica în participarea la genocid), a adunat toţi poliţiştii care se aflau în clădirea 
Chesturii, în număr de 200-300, şi „am ordonat acestora să treacă la posturile lor, 


1. Raportul nr. 99 al colonelului Chirilovici către ministrul de Interne, 30 iunie 1941, Cartea Neagră II, 
nr. 43, p. 109. 

2. Proces-verbal privind depoziţia lui Gheorghe Leahu (adjunctul chestorului Poliţiei din Iaşi) la 
Tribunalul Poporului din Bucureşti, 30 octombrie 1945, Arhiva Ministerului de Interne, Dosar 
108233, vol. 26, pp. 56b-57 (USHMM, microfilm 48). Leahu i-a menţionat pe cei care au 
participat la şedinţă, dar, pentru a nu-şi asuma răspunderea, a pretins că nu a fost acolo — însă 
depoziţia unui poliţist l-a incriminat (vezi infra). 

3. Depoziţia lui Gratian Sprânceană (comisar) la Tribunalul Poporului, 19 iulie 1945 - copii: ibidem, 
vol. 37, pp. 61-62, USHMM, microfilm 43. 

4. Raport telefonic nr. 23651 al lui Emil Gioseanu (inspector de siguranţă) către Direcţia Generală a 
Poliţiei din Bucureşti, 30 iunie 1941, Arhiva Ministerului de Interne, Dosar 40010, vol. 89, p. 229 
(USHMM, microfilm 36). 

5. Înştiinţarea „Cetăţeni” din 29 iunie 1941, în numele generalului Stăvrescu, ibidem (fără număr de 
pagină) (USHMM, microfilm 36). 

spunându-le că este ordinul guvernului să se înceteze împuşcările şi schingiuirea populaţiei 
evreieşti, cu toate că nu primisem nici un ordin de acest fel”!. 

Prefectul Captaru, ale cărui rapoarte (cele care n-au fost falsificate) reflectă în 
general situaţia, a menţionat în seara aceea, la ora 23.00, că în oraş a fost întărită paza 
şi că „s'a luat înţelegere cu Comandantul Corpului Armată German de către dl general 
Stăvrescu, comandantul Diviziei 14, care a ordonat ridicarea patrulelor germane. Ofițerii, 
subofiţerii şi o parte din soldaţii germani s'au retras la unităţile lor”. Dar, a adăugat 
Captaru, în câteva cartiere au mai rămas soldaţi germani care continuă să aresteze evrei 
şi să-i maltrateze?. Apoi, Captaru a raportat că, în înţelegere cu generalul Salmuth, „s'a 
dispus ca o companie germană să se găsească la Chestura Poliţiei Iaşi, pentru a asigura 
ordinea din punctul de vedere al militarilor germani”?. De fapt, nu era vorba de o 
companie, ci de o grupă de zece soldaţi. 

Controlul asupra soldaţilor români şi asupra cetăţenilor care au participat la pogrom 
a fost mai dificil, iar în acest scop, pe arterele principale ale oraşului au circulat 
automobile cu megafoane care transmiteau în permanenţă valsuri. Pretorul Scriban, care 
a circulat într-o astfel de maşină, i-a anunţat atât pe cetăţeni, cât şi pe soldaţi că 
„petrecerea” s-a terminat: „Din ordinul generalului Antonescu rebeliunea iudeo-comu- 
nistă a fost înăbuşită. Toţi românii să depună armele”*. Asemenea comunicate au fost 
transmise şi după lăsarea serii, pentru a-i convinge pe români să înceteze arestările şi 
execuțiile. Măcelul din curtea Chesturii a continuat totuşi până la ora 20.00. Inspectorul 
de poliţie Cosma a raportat direct Sigurantei din Bucureşti, la ora 23.00, că s-a restabilit 
liniştea şi că traficul a fost oprit cu desăvârşire la ora 19.00 — „În oraş patrulează trupe 
române şi posturi de pândă poliţieneşti”5, cu scopul de a împiedica măcelul şi jafurile 
comise de cetăţeni şi soldaţi români. Un poliţist a declarat pur şi simplu că el şi 
alţi poliţişti au primit la ora 7.00 ordin să aducă evreii la Chestură, iar seara, să-i 
conducă pe evrei la vagoane, în garăs. Ordinul de a deschide porţile Chesturii, de a-i 
scoate pe evrei şi rândui în convoi a fost dat la ora 20.007. A fost o zi lungă şi obositoare 


1. Depoziţia lui Constantin Darie (maior) la Tribunalul pentru judecarea criminalilor de război din 
Bucureşti, 3 aprilie 1945, Arhiva Ministerului de Interne, Dosar 108233, vol. 27 (USHMM, 
microfilm 47). Aceasta a fost una dintre depoziţiile preliminare ale comandanților măcelului din 
Iaşi. Timp de trei ani, ei au schimbat versiuni, din când în când au mai adăugat amănunte, 
încercând să-i acuze pe alţii de măcel - sau exclusiv pe germani. Este puţin probabil ca Darie să 
fi îndrăznit să anunţe 300 de poliţişti, fără să primească vreun ordin în acest sens, că guvernul a 
decis încetarea măcelului. Dacă ar fi declarat că a primit ordin să înceteze măcelul, ar fi însemnat 
să recunoască în felul acesta că primise ordin să înceapă măcelul. 

2. Raport telefonic al prefectului Captaru către ministrul de Interne, 29 iunie 1941, ora 23.00, 
Consiliul Securităţii Statului, Fond Documentar, Dosar 2934, vol. 273, p. 380 (în continuare: 
Arhiva Securităţii) (copie: USHMM, microfilm 13). 

3. Raport telefonic nr. 1054 al prefectului Captaru către ministrul de Interne, 30 iunie 1941, ora 9.20, 
ibidem, p. 381. În dimineaţa aceea, Captaru a cerut ministrului de Interne să aprobe ordinul de 
evacuare, în conformitate cu dispoziţia vicepreşedintelui Consiliului de Miniştri (ibidem, p. 382). 

4. Declaraţia lui Mayer Iuhr la Tribunalul Poporului din Bucureşti, 14 mai 1945, ibidem, vol. 30, 
p. 88 (USHMM, microfilm 48). 

5. Copie a comunicatului telefonic al inspectorului Cosma către Direcţia Generală a Poliţiei din 
Bucureşti, 29 iunie 1941, ora 23.00, Arhiva Ministerului de Interne, Dosar 40010, vol. 89, p. 245 
(USHMM, microfilm 36). 

6. Proces-verbal al anchetei acuzatului Vasile Morcov (poliţist), la Tribunalul Poporului din Iaşi, 17 iulie 
1945, Arhiva Ministerului de Interne, Dosar 108233, vol. 39, p. 4 (USHMM, microfilm 43). 

7. Raport al comisarului Constantin Barbu, ofiţer de siguranţă din Poliţia din Iaşi, cu privire la ancheta 
poliţistului Mihai Aniţulesei, 3 iulie 1947, ibidem, vol. 55, p. 16 (USHMM, microfilm 44). 

şi pentru poliţişti, iar mulţi dintre poliţiştii locali au aşteptat momentul eliberării. Nu însă 
şi cei din Basarabia şi din Bucovina, care s-au oferit să escorteze convoaiele la gară — 
„probabil cu gândul de a-i jefui”, după spusele unui poliţist local!. Un şef de secţie de 
la Poliţia din Chişinău, care a condus un convoi la gară, a descris şi el — în cuvinte 
simple, care nu cuprind deplina grozăvie la care a luat parte - transferarea evreilor spre 
moarte: „Mai pe seată după ce [s"]a umplut curtea Chesturii de evrei, care erau morţi, 
care mai scăpaseră printre ei vii, s'a primit un ordin de la Chestură ca să fie escortaţi la 


vagoane pentru deportare”?. 


„Turma morţilor” 


Evreii care mai păstraseră încă o înfăţişare umană au înțeles imediat că „eliberarea” 
din curtea Chesturii este ultimul lor drum spre moarte. Uriaşa curte semăna cu un abator 
în care măcelarii şi-au întrerupt activitatea la căderea serii, dar n-au părăsit locul de 
muncă. Din cauza dispoziţiilor privind camuflajul care erau respectate cu stricteţe, curtea 
a fost cufundată în întuneric, şi numai la intrare - la poartă - străbăteau raze de lumină 
de la lanternele poliţiştilor şi din clădirea Chesturii. Cine privea din acest loc putea să vadă 
începutul zidului mare al morţii în partea dreaptă, din care răsăreau capete şi pantofi — după 
cum fuseseră aranjaţi morţii —, şi zidul mic de morţi din stânga, iar între ele, începutul unei 
uriaşe pete umane înroşite de sânge, din care numai primul rând putea fi văzut în mod clar, 
în spate succedându-se, după mişcarea lanternelor, teste însângerate şi capete palide. Pavajul 
curţii era acoperit cu băltoace de sânge care se scurgeau spre stradă. Camuflajul nu includea 
şi reducerea la tăcere, astfel încât aerul vibra de un zumzet continuu de vaiete, gemete 
de durere, sunete neclare pe care le emit oameni în agonie, în aşteptarea morţii, plânset 
în surdină pe care numărul mare al celor năpăstuiţi l-au transformat într-un zgomot de 
fond neîntrerupt. În acest moment, poliţiştii şi-au bătut joc pentru ultima oară de 
supraviețuitorii măcelului — ultima tortură sufletească înainte de a-i da pe mâna altora: 
„La ora 9 seara ni s'a ordonat să ne încolonăm pentru a porni spre casele noastre, 
spunându-ne că din ordinul generalului Antonescu suntem eliberaţi”?. Când s-a întunecat, 
şi-a amintit un alt evreu, în jurul orei 20.00, „s'a strigat că toţi, în afară de răniţi, să se 
încoloneze că li se dă drumul”f. Poliţiştii au primit ordin să se desfăşoare de-a lungul 
străzii Alecsandri, pe ambele părţi, până la strada Cuza Vodă, „după care s'au deschis 
porţile Chesturii, evreii au fost aşezaţi în rânduri, duşi la gară şi încărcaţi în tren”?. 


1, Memoriul lui Leon Cristiniuc (poliţist) către preşedintele Tribunalului din Bucureşti, secţia I, fără 
dată (iunie 1948), înainte de darea sentinţei, Arhiva Ministerului de Interne, Dosar 108233, 
vol. 58, p. 69b (USHMM, microfilm 44). 

2. Depoziţia lui Nicolae Ştefănuţ (poliţist) la Tribunalul Poporului din Bucureşti, 3 septembrie 1945, 

ibidem, vol. 26, p. 89% (USHMM, microfilm 48). 

Declaraţia lui Mayer luhr la Tribunalul Poporului din Bucureşti, 14 mai 1945, ibidem, vol. 30, p. 88. 

Depoziţia lui Moise Lupu la Tribunalul special pentru judecarea criminalilor de război din 

Bucureşti, 10 aprilie 1945, ibidem, p. 12. 

5. Proces-verbal de la ancheta lui Aurel Gramatiuc (poliţist) la Siguranţa din Iaşi, 3 iulie 1947, 
ibidem, vol. 55, p. 15 (USHMM, microfilm 44). 

Evreii au descris cele petrecute altfel : poliţiştii s-au încăpățânat ca masa de oameni 
să mărşăluiască în rânduri de câte şase. Numai şase. Primele rânduri au fost aranjate 
relativ repede, fiind formate din ultimii evrei aduşi la Chestură, dintre cei care erau cât 
de cât întregi, în afară de câteva zeci cu oase sau membre zdrobite, care nu au putut fi 
aruncaţi în mormanele de răniţi sau pe „zidurile morţii”, şi peste care mulţimea călca 
acum în întuneric. Primii încolonaţi au fost înlăturați repede de la intrare, fiind zorit cu 
lovituri de bastoane de către poliţişti. 

Convoiul creştea mereu şi era împins înainte, pentru a permite adăugarea de rânduri 
în spate, fără a începe marşul spre gară. Când s-a pus în mişcare, convoiul era enorm. 
Majoritatea evreilor au înţeles atunci că nu vor fi eliberaţi, ci doar s-a făcut haz pe 
socoteala lor. Mormanele de cadavre şi ura românilor i-a făcut să înţeleagă că ziua 
pogromului nu se încheiase: „Tot drumul pe care-l parcurgeau era plin, acoperit cu 
cadavre de copii, femei, bărbaţi în mormane, în stive. Erau victimele din timpul zilei”!. 
Nu toate cadavrele fuseseră aranjate pe trotuare, iar cei ce păşeau erau obligaţi să calce 
peste ele: „Pe tot drumul am văzut numai cadavre pe străzi, bărbaţi, copii, femei cu 
prunci în braţe, zăceau pe stradă, iar noi călcam peste ei”?. Cine nu păşea în ritmul dorit 
sau ieşea din rând era împuşcat pe loc. Cele două tanchete care acţionaseră deja în timpul 
zilei au reintrat în acţiune, „au trecut peste coloană omorând o mulţime de lume”3. 
Starea de asediu nu i-a împiedicat pe sute, poate mii de români „să se despartă” de 
evrei: de-a lungul traseului de la Chestură la gară aşteptau o mulţime de oameni, de 
ambele părţi ale străzii, „lovind în evacuaţi, au bătut, au înjosit şi chiar i-au jefuit” : 


Cum am ieşit din curte am fost întâmpinați de un potop de strigăte şi vociferări, huiduieli şi 
ameninţări de către o anumită lume, haidamaci, masaţi de-a lungul gării... Pe strada ce duce 
la vale spre gară mulţimea nu s'a mai putut abţine şi atunci fiecare înarmat cu ce avea în mână, 
un retevei, o coadă de mătură, o doagă de butoi sau simple crăci de copac, au început să dea 
în noi. Lui socru’ meu i-au zburat pălăria şi l-a inundat sângele, s-a muiat puţin de la genunchi, 
dar [în ultima clipă] şi-a revenit şi ne-am continuat drumul mai mult în fugă până-n rotonda din 
faţa gării. Aici era „vama”. 

Soldaţi şi jandarmi cotrobăiau prin buzunarele tuturor, lucrau atent şi migălos să nu le scape 
nimic. Mie mi-a luat portvizitul cu acte şi 8.000 lei, ceasul Cyma brățară, stiloul, două batiste. 
Au observat din livret că sunt locotenent de rezervă şi l-au rupt în bucăţi. S-au adunat acolo 
diverse şi multe obiecte de valoare şi mari sume de bani. Apoi a început al doilea purgatoriu 
continuarea către tren... Pe lângă bestiile civile au început şi soldaţii să dea în noi, cu armele€. 


Evreii au primit ordin să rămână culcaţi în gară, cu faţa în jos, fiind avertizaţi — atât 
de ofiţerii români, cât şi de cei germani, în limba germană - că cine va înălța capul va 
fi executat. Dezlănţuirea mulţimii, călcarea pe cadavre în drum spre gară, loviturile, 
înjosirea, jaful şi ruperea actelor personale au fost remarcate de către alţi supraviețuitori. 
Printre ei au fost şi unii care au observat că poliţiştii şi soldaţii care-i însoțeau spre gară 
erau beţi şi miroseau puternic a alcool: 


1. Declaraţia lui Leon Haimovici, fără dată (1945), ibidem, vol. 37, p. 67 (USHMM, microfilm 43). 

2. Declaraţia lui Jean Haimovici la Tribunalul Poporului din Bucureşti, fără dată (1945), ibidem, p. 49 
(USHMM, microfilm 48). 

3. Declaraţia lui David Cuşmaru la Poliţia din Iaşi, fără dată (sfârşitul anului 1944), ibidem, vol. 42, 
p. 40b (USHMM, microfilm 43). 

4. Jurnalul farmacistului Hirsch Zille, înaintat Tribunalului Poporului, fără dată (1944), ibidem, vol. 37, 
p. 26 (USHMM, microfilm 43). 

Pe drum [spre gară] întreaga populaţie de pe ambele trotuare priveau arătând cu pumnii şi unul 
[dintre români] repezindu-se la mine ca să ridic mâinile... s'a repezit şi mi-a luat ceasul. 
Ajungând în faţa gării, un cordon de soldaţi beţi ne percheziţionează actele, le aruncă pe jos, 
banii se pun în sac şi restul obiectelor, stilou, ceas, batistă, portofel în sacul celălalt. Am rugat 
să iau actele înapoi. [Soldatul] a tipat... că nu vei avea nevoie [de ele] unde pleci şi altul s'a 
repezit cu patul puştii [lovindu-mă] pe spate de două ori... Mai departe pe traseul liniei ferate 
[erau] aşezaţi soldaţi, ofiţeri, cu arme în mână şi cu ele trăgeau în noil. 


Aceste imagini şi fapte s-au repetat în decursul nopţii, până în jurul orei 1.00, când 
s-a încheiat încărcarea a 2.430 (de fapt cca 5.000) de evrei în primul tren, care a plecat 
la ora 2.00 în direcţia Târgul Frumos (vezi infra). 

În zorii zilei au fost scoşi de la Chestură şi restul evreilor, care au fost îmbarcaţi în 
al doilea tren. Acest tren şi-a încheiat traseul la Podu Iloaiei. De data aceasta, printre 
evacuaţi se aflau copii şi multe femei care refuzaseră în orele dimineţii să se despartă de 
soţii sau de copiii lor, sau nu reuşiseră să-şi facă drum spre poartă : 


Pe la orele 4 dimineaţa am fost scoşi de-a valma bărbaţi, bătrâni, femei şi copii, înşiruiţi în 
convoaie şi duşi la gară. În faţa gării am fost culcaţi toţi, cu faţa la pământ, până când a venit 
un ofiţer de gardieni publici care ne-a lovit pe fiecare în parte cu un ciomag pentru a ne număra 
şi apoi am fost îngrămădiţi în vagoane?. 


Şi aceşti evrei au suferit de pe urma atacurilor mulţimii, în drum spre gară. Majoritatea 
civililor români nu au obosit şi nu s-au dus acasă, deşi nimeni nu i-a anunţat când (şi 
dacă) va pleca un al doilea transport. În al doilea transport au fost introduşi, în afară de 
evreii rămaşi în curte, şi cei arestaţi în zilele premergătoare pogromului şi ţinuţi în 
beciurile Poliţiei, precum şi supraviețuitorii măcelului de pe strada Alecsandri — cei care 
au fost duşi în curtea Legiunii de jandarmi a judeţului şi nu la Chestură - şi evrei arestaţi 
chiar în cursul nopţii sau la ultimele razii făcute în orele dimineţii, cu câteva ore înainte 
de plecarea trenului, şi transportaţi apoi cu camioane direct la gară”. 

Evreii scoşi noaptea din curtea Chesturii au fost aranjaţi în rânduri de câte şase — şi ei 
s-au lovit de numeroasele cadavre aruncate pe drumul spre gară: „Pe tot parcursul ne-am 
lovit peste tot de cadavre de bărbaţi, femei şi copii care au fost ucişi cu o zi înainte şi nu 
au fost îndepărtate”. Aşa cum am arătat, şi aceşti evrei au fost bătuţi, înjosiţi şi jefuiţi de 
cetăţeni români pe drum, dar au „avut parte” şi de o altă experienţă : în orele nopţii au 
sosit în gară trenuri cu pasageri din alte oraşe, îndeosebi din Bucureşti. Piaţa din faţa 
gării era acoperită cu evrei cărora li se ordonase să stea culcaţi cu faţa la pământ: 
„Călătorii români de la gară spre oraş călcau fără milă pe noi cu bagaje în mână”?. 
„Plimbarea peste corpurile noastre”, cum a denumit această experienţă un alt evreu, se 
petrecea, cum am spus, în timp ce ofiţeri germani şi români urlau că cine va înălța capul 


va fi împuşcat — „Şi peste capetele noastre au curs paturi de arme, curele [şi] picioare”5. 


1. Declaraţia lui Jean Sigler la Poliţia din Iaşi, 18 aprilie 1945, ibidem, vol. 29, p. 20 (USHMM, 
microfilm 48). 

2, Declaraţia lui Moriţ Suhăr la Tribunalul special pentru judecarea criminalilor de război din 

Bucureşti, fără dată (1945), ibidem, vol. 40, p. 24b (USHMM, microfilm 43). 

Cartea Neagră II, p. 33. 

Declaraţia lui Jean Şoihăt la Poliţia din Iaşi, fără dată (sfârşitul anului 1944), Arhiva Ministerului 

de Interne, Dosar 108233, vol. 42, p. 387 (USHMM, microfilm 43). 

5. Declaraţia lui Moise Şmil la Poliţia din Iaşi, fără dată (sfârşitul anului 1944), ibidem, p. 401b. 

Unul dintre evrei, care a încercat până în ultima clipă să scape de a fi băgat în convoi, 
„întrucât am presupus ce ne aşteaptă”, a văzut mulţi poliţişti care au intrat dimineaţa 
devreme în curtea Chesturii, repezindu-se asupra recalcitranţilor şi asupra răniților care 
de fapt nu se puteau mişca, dar nu erau crezuţi: 


Loviţi mereu, am fost nevoit să mă încolonez în acea lungă turmă pe care o presimţeam că va 
fi a morţii. Conduşi de nemți şi români am luat drumul gării laşi, fiind flancaţi de mitraliere 
şi maşini înarmate. Aveam impresia sinistră a unei regizări machiavelice!. 


Însoţitorii români ai celor două convoaie spre gară - care, după cum am spus, erau 
în majoritate poliţişti „străini” şi jandarmi - n-au ţinut minte nici un eveniment deosebit. 
În fruntea echipei de poliţişti care au escortat acele convoaie s-au aflat doi şefi de secţie 
de poliţie, Ion Leucea şi Constantin Ciuhat. Leucea şi-a amintit că, „împreună cu alţi 
poliţişti şi ofiţeri de poliţie, cu soldaţi români şi germani”, a dus convoiul de evrei de la 
curtea Chesturii la gară. „După ce am ajuns cu convoiul la gară, eu am plecat şi am intrat 
într'o cârciumă.” Dar l-au găsit acolo doi agenţi care i-au transmis ordinul să ia 16 
poliţişti şi să însoţească trenul la Roman?. A urcat în tren, dar, după spusele sale, a 
dormit până la Roman. De aici rezultă că el n-ar fi participat la toată gama de torturi şi 
asasinări de evrei — de care nu-şi amintea — din momentul îmbarcării şi până la sosirea 
lor în Roman. Pe parcursul acestei călătorii au fost asasinati, sufocaţi sau au pierit peste 
2.000 de evrei. 

Al doilea comandant de convoi, Ciuhat, a declarat că însoțitorii convoiului au primit 
ordin să-i însoţească pe evrei în ziua pogromului, la orele după-amiezei — sau, cum s-a 
exprimat el în anul 1945, „să însoţească cetăţenii evrei de la curtea Chesturii până la 
gară”. Aceeaşi misiune i-a fost dată şi comandantului ana de poliţişti care urma să se 
desfăşoare în Basarabia, Victor Dragota : 


Eu am fost la aceste cordoane ca conducător până la gară. Ajunşi cu convoiul la gară, s'a dat 
un ordin, nu ştiu de către cine, ca toţi evreii să fie culcaţi la pământ. După aceea se ridicau 
grupuri de câte 30-40 oameni [adică evrei] pe care-i conducea la vagoane şeful de secţie 
Acostăchioaiei Petre. În vagoane nu ştiu câte câţi se îmbarcau, despre îmbarcarea lor ştie 
gardianul public Cristiniuc?. 


Numele tuturor însoţitorilor români au fost dezvăluite încă din faza anchetelor, din 
anul 1945f. Toți au fost anchetați şi nimeni nu a ţinut minte ce s-a întâmplat”. Jandarmii 
din această unitate au fost postați toată ziua la Chestură, cu tot ce presupune această 
misiune, iar noaptea au primit ordin ca, împreună cu poliţiştii, „să escorteze pe evreii 
adunaţi în curtea Chesturii, cu scopul de a-i conduce la gară”. Jandarmul Petre Dobreţ 


1. Declaraţia lui Samuel Bogen la Poliţia din Iaşi, fără dată (sfârşitul anului 1944), ibidem, p. 409 
(sublinierile îmi aparţin). 

2. Proces-verbal al anchetei lui Ion Leucea la Tribunalul Poporului din Bucureşti, 25 octombrie 1945, 
ibidem, vol. 26, p. 88b (USHMM, microfilm 48). 

3. Dare de seamă asupra anchetei lui Constantin Ciuhat la Tribunalul Poporului din Bucureşti, 
24 septembrie 1945, ibidem, pp. 88-88b. 

4. Depoziţia lui Gheorghe Leahu la Tribunalul Poporului din Bucureşti, 29 octombrie 1945, ibidem, 
vol. 26, p. 55b; declaraţia lui Ion Leucea înaintată Tribunalului Poporului din Bucureşti, fără 
dată, p. 87b. 

5. Ibidem. 

a descris astfel faptele lui de la gară: „Evreii conduşi în convoaie în dosul gării au fost 
culcaţi cu faţa pe jos pe caldarâm, măsură luată spre a se evita evadarea lor. De aici aceşti 
evrei erau îmbarcaţi în vagoane”!. După aceea jandarmii au plecat cu camioane spre Târgul 
Frumos, pentru a-i lua în primire şi însoţi mai departe pe evreii care mai rămăseseră din 
convoi. Şi el, şi camarazii săi nu au observat nimic deosebit. Comandantul acestui grup de 
jandarmi, Florin Ghineraru, urma să devină peste câteva luni „spaima ghetoului Bershad” 
şi spaima altor ghetouri din Transnistria. Abilitatea tratării evreilor a căpătat-o la Iaşi. 


„Averea celor plecaţi” 


Inspectorul Sigurantei, Gioseanu, de la Inspectoratul Regional de Poliţie, a telegrafiat 
(la 30 iunie 1941, în primele ore ale dimineţii) Direcţiei Generale a Poliţiei din Bucureşti 
că situaţia s-a liniştit. În zorii zilei, un tren cu 2.530 de evrei a plecat în direcţia Roman — 
Târgu-Jiu (destinaţia finală a trenului încă nu era cunoscută), iar „peste câteva minute va 
pleca al doilea lot de circa 1.962 evrei tot cu tren special” (şi, într-adevăr, a plecat). 
Arestările au fost sistate la ordinul generalului Stăvrescu. Dimineaţa au ieşit patrule 
mixte de soldaţi români şi germani pentru a împiedica jefuirea locuinţelor evreieşti de 
către soldaţi şi cetăţeni români, „aşa cum s-a întâmplat în mahalale cu locuinţele părăsite 
de evrei”. Gioseanu a propus superiorilor săi ca „averile celor plecaţi să le preia şi da în 
custodie Parchetele civile”?. 

Propunerea nu era practică. „Averea celor plecaţi” devenise bun fără stăpân încă 
înainte de alungarea evreilor din casele lor, fiind împărţită între poliţişti, jandarmi, 
soldaţi - români şi germani - şi vecinii lor, care au luat tot ce se putea, fără ruşine, chiar 
şi atunci când evreii încă se mai aflau în case, cu certitudinea că nu vor fi pedepsiţi şi că 
în cele din urmă evreii vor dispărea. Ordinea publică s-a destrămat. Autoritatea centrală 
a învăţat destul de repede că dezordinea nu poate fi limitată doar la evrei, motiv pentru 
care s-a grăbit să oprească prădarea şi jaful pe care ea însăşi le-a permis. Înainte de toate 
trebuia oprită campania de jaf şi asasinate dusă de soldaţii români pe cont propriu, de a-i 
retrage în garnizoană pe toţi soldaţii din Iaşi şi de a-i înlocui cu alţii. Antonescu a dat un 
ordin de zi prin care i-a înfierat pe soldaţii care au încercat să rezolve „pe cale particulară” 
problema evreiască (vezi infra, pp. 177-178). 

După pogrom s-a făcut o percheziţie inopinată la angajaţii Poliţiei din Iaşi, găsindu-se 
asupra lor mari sume de bani. La şeful de secţie Leucea s-a găsit, printre altele, o 
pereche de cercei”. După evacuarea evreilor din curte, dar înainte de scoaterea miilor de 
cadavre şi lichidarea celor grav răniţi, s-au adunat tot felul de obiecte şi bani pe pavajul 
acoperit cu sânge. Căpitanul Darie şi-a amintit că „toate valorile, obiecte sau bani, ce se 
găseau pierdute în învălmăşeală [nu în timpul pogromului ! ] din curtea Chesturii erau 


1. Depoziţia lui Petre Dobreţ (jandarm) la Tribunalul Poporului din Bucureşti, 15 ianuarie 1946, 
ibidem, vol. 30, pp. 232b-233 (USHMM, microfilm 48). 

2. Raport telefonic nr. 23651 al lui Emil Gioseanu (inspector de siguranţă), 30 iunie 1941, dimineaţa ; 
copii: Arhiva Ministerului de Interne, Dosar 40010, vol. 89, p. 230 (USHMM, microfilm 36). 

3. Depoziţia lui Matei Cosma (inspector de poliţie) la Tribunalul Poporului din Bucureşti, 15 februarie 
1945, Arhiva Ministerului de Interne, Dosar 108233, vol. 26, p. 746 (USHMM, microfilm 48). 

depuse într'un sertar în cabinetul dlui chestor, obiecte ce au fost inventariate şi ulterior 
predate”. Vicepreşedintele Comunităţii, Avram Hahamu, a văzut în curtea Chesturii, în 
ziua de miercuri, 2 iulie, când a fost adus acolo cu toţi rabinii şi cu douăzeci dintre 
fruntaşii Comunităţii (care n-au fost ucişi, pentru a servi drept ostateci), „mormane de 
încălţăminte şi haine de la cei ucişi”?. 

Bunurile evreilor - jefuite în zilele pogromului şi după pogrom, din case şi de la evrei — 
au ajuns în posesia cetăţenilor români şi a soldaţilor din ambele armate. Nimeni nu a fost 
pedepsit pentru că a jefuit sau a ucis evrei. În cele din urmă, s-au luat măsuri pentru a 
pune capăt jafului şi asasinatelor, deoarece împiedicau restabilirea liniştii şi ordinii în 
oraş, punând într-o lumină negativă regimul antonescian în ochii statelor care mai 
întreţineau încă relaţii diplomatice cu România, printre care şi Statele Unite şi Elveţia. 


Ultima înjosire 


„La urcarea în vagon eram din nou loviți cu drugi, răngi de fier, cravaşe de cauciuc, 
paturi de armă şi scuipaţi şi batjocoriţi ca o ultimă maltratare adusă unor trimişi la 
moarte.”? La această ultimă maltratare au luat parte şi ceferişti români, în afară de 
jandarmi, poliţişti şi soldaţi din ambele armate. Majoritatea torţionarilor erau români. 
Toţi au acţionat în concordanţă şi cu putere, odihnindu-se de la o misiune la alta. Sute de 
evrei au fost răniţi în timpul îmbarcării, alte sute care erau deja răniţi au fost răniţi a doua 
oară, iar alte sute au fost aruncaţi morţi în vagoane în urma „ultimei înjosiri”, după cum 
a numit această fază a pogromului unul dintre supraviețuitorii evrei. Înjosirea cuprindea 
„numărarea” evreilor întinşi pe pământ cu drugi de lemn de numeroase ori şi călcarea lor 
în picioare, fugărirea printre două „garduri vii” de soldaţi postați din timp şi care loveau 
cu sălbăticie şi în ritm spinări şi picioare. „Recepţia” lângă vagon includea înfigerea de 
baionete şi bătăi pentru a-i grăbi pe evrei să urce, chiar omorârea celor slabi, şi, în 
sfârşit, zvârlirea răniților în vagoane concomitent cu înfigerea de baionete în cei care 
urcaseră deja, pentru a-i zori să-i tragă pe răniţi înăuntru. Un evreu care era culcat cu 
faţa la pământ a descris astfel momentul „numărării” : 


Deodată am auzit strigând pe cineva în româneşte „pe cine am să-l lovesc cu băţul acela se va 
ridica” şi aşa a fost. Când am fost lovit m'am ridicat, atunci am auzit că ne numără. După ce 
a fost un număr destul de oameni pentru vagon, am intrat către portita din dreapta peronului 
unde abia un soldat neamţ iar ne număra. Dacă am trecut de el era un gard de santinele române 
cu arme şi baionete care ne loveau şi ne scuipau până la uşa vagonului. Acolo cine nu a putut 
sări îndată a fost ajutat cu vârful baionetei, până s'a umplut vagonul bine şi au fost închise uşile. 


1. Depoziţia lui Constantin Darie (maior) la Tribunalul Poporului din Bucureşti, 29 august 1945, 
ibidem, vol. 27, p. 44b. , : 

2. Depoziţia lui Avram Hahamu la Tribunalul militar al Corpului 2 Armată, 28 mai 1947, ibidem, 
vol. 61, p. 209b (USHMM, microfilm 45). 

3. Declarația lui Manase Isovici la Poliția din Iaşi, 7 septembrie 1944, ibidem, vol. 42, p. 403b 
(USHMM, microfilm 43). 

4. Memoriu a lui David Bandel către Tribunalul Poporului din Bucureşti, fără dată, ibidem, vol. 45, 
partea I, p. 338b. 

Un alt evreu a descris acelaşi moment pe scurt: „În timp ce ne îmbarcau, santinele 
române şi gardieni ne-au înfipt baionetele în noi şi ne'au lovit cu cravaşa. Foarte mulţi 
au murit”! În diferite porţiuni ale „cursei cu obstacole” au fost postați ceferişti care au 
bătut evrei cu ciocanele folosite la verificarea roţilor. La „numărătoare” au luat parte 
ofiţeri de la Poliţia din laşi, care se aflau acolo - unul dintre ei, Leon Cristiniuc, 
comandantul gardienilor, „un tânăr chipeş, mi se pare licenţiat în drept”, cum l-a descris 
un evreu care s-a străduit mult să-şi salveze tatăl. Comandantul gardienilor s-a folosit de 
cizmă sau de bici pentru a-i „număra” pe evrei şi pentru a le ordona să se ridice. 
„Subsemnatul am fost [numărat] cu bocancul”, a adăugat acelaşi evreu. 


_ Înainte de îmbarcare am fost iar mânaţi să trecem printr-un culoar format din soldaţi şi 
ceferişti, care ne loveau cu patul puştii, baionete sau ciocane... Eu am fost lovit la frunte de 
o baionetă, deasupra ochiului drept. Din cauza sângelui care îmi împiedica vederea nu mai ştiu 
cum am ajuns în vagon. Totuşi ştiu că în momentul în care s'a închis vagonul în urma noastră, 
acel ce era însărcinat aci cu numărătoarea a strigat „o sută ! ”?. 


La unul dintre vagoane, evreii au fost numărați de responsabilul biroului de mişcare 
şi de ceferişti?. Echipaţi cu ciocane şi bâte, i-au bătut pe evrei fără întrerupere şi cu 
sălbăticie, de parcă se luau la întrecere - „Unii dintre noi la această numărătoare nici nu 
s'au mai ridicat”. De fapt, oricine a fost postat lângă uşile vagoanelor îi bătea şi rănea pe 
evreii care nu reuşeau să se caţere în grabă pe podeaua înaltă a vagonului, acţiune dificilă şi 
pentru oameni în putere, darămite pentru răniţi şi bătrâni. Deosebirea dintre poliţiştii şi 
soldaţii români şi germani s-a rezumat doar la uneltele folosite : poliţiştii români băteau cu 
bastoane de cauciuc, iar soldaţii înţepau cu baionetele. „Am fost băgaţi 100-120 în-vagoane 
de nemți şi de.români care ne înţepau cu baionetele dacă nu urcam mai repede.”5 

Trebuie amintit că acţiunea de încărcare s-a desfăşurat pe întuneric, din cauza 
camuflajului impus în oraş: „Am fost luaţi în primire de un gard viu de soldaţi care 
loveau cum puteau şi pe întuneric ne-au urcat în tren”$. Din cauza întunericului şi a 
distanțelor reduse între trenurile care staţionau în gară totul s-a făcut din apropiere, 
aproape în intimitate. Astfel, evreii care n-au făcut faţă ritmului au fost împuşcaţi de 
aproape şi, în general, cu pistoale. Nici un român sau german n-a fost rănit de gloanţe, 
în ciuda întunericului, ceea ce constituie o dovadă a planificării şi organizării acţiunii. 
„Soldaţi nemți şi români ne numărau câte 120 şi ne băgau în vagon. Care nu se putea urca 
repede îl împuşca sau îl întepa cu baioneta.”” Jandarmul Constantin Macovei, care a 


1. Depoziţia lui Ițic Aron la Poliţia din Iaşi, fără dată (septembrie 1944), ibidem, vol. 42, p. 420b. 

2. Depoziţia lui Marcel Perlaf la Tribunalul Poporului din Bucureşti, fără dată (1945), ibidem, vol. 30, 
pp. 8b-9 (USHMM, microfilm 48). Un alt evreu l-a identificat printre „numărători” pe unul dintre 
şefii biroului de mişcare. 

3. In ideologia comunistă, ceferiştii erau consideraţi, post factum, un grup antifascist şi pro-comunist 

- în realitate, ei au fost printre primii simpatizanți ai Gărzii de Fier, s-au evidenţiat prin anti- 

semitismul lor şi au participat activ la pogromul din Iaşi. 

Depoziţia lui Mayer Iuhr (vezi supra, p. 154, nota 3), p. 88b. 

Depoziţia lui Beniamin Kahane la şedinţa Curţii de Apel din Bucureşti, 30 decembrie 1947, 

ibidem, vol. 2, p. 12 (USHMM, microfilm 47). 

6. Depoziţia lui Leon Şloimovici la şedinţa Curţii de Apel din Bucureşti, 30 decembrie 1947, ibidem, 
p. 18. 

7. Depoziţia lui Moise Ghinsberg la şedinţa Curţii de Apel din Bucureşti, 31 decembrie 1947, ibidem, 
vol. 1, partea a II-a, p. 211. 

escortat un convoi la gară, a ţinut minte că au numărat evreii şi apoi i-au urcat în 
vagoane, „câte una sută sau peste o sută”, şi că în convoiul pe care el l-a condus „se aflau 
şi femei şi copii, în vârstă de câte 12, 13, 14 ani”!. Invalidul de război Leon Haimovici 
a făcut tot ce i-a stat în putinţă să rămână lângă băieţelul său. În curtea Chesturii a 


refuzat să se elibereze fără el, şi noaptea aproape că s-a sacrificat pentru a rămâne cu el: 


Neuitate vor fi aceste numărători, când mă temeam că această numărătoare să facă ca nu cumva 
să fiu despărţit de băiatul meu, el fiind trimis într'un vagon iar eu în altul. Câte lovituri ne-a 
costat faptul de a fi împreună, nici nu mai ştiam, dar am izbutit. Am fost înţepat cu baioneta 
şi deşi sângele îmi curgea şiroaie, nu-mi păsa. Eram iar împreună. Am fost urcați împreună în 
vagoane. Nu ştiam încotro ne va duce. Credeam că vom fi duşi undeva la muncă. Nu bănuiam 
că vom ajunge să invidiem pe cei morţi în laşi. Nu ştiam că mai târziu ne vom ruga să ne 
împuşte. Li vom implora dar ei refuzau spunând că nu facem [valorăm - n.m.] nici cât un glonţ. 
A muri de sete nu e moarte aşa de grea, ziceau ei’. 


Cine a fost responsabil de evacuarea evreilor cu trenurile — care au devenit „ale 
morţii” ? Generalul Stăvrescu a declarat: „Eu n'am avut nici o legătură în ceea ce 
priveşte operaţiunile de garnizoană cât şi transportarea celor rămaşi în viaţă la gară 
pentru a fi îmbarcaţi [în trenuri] şi transportaţi”?. 

Colonelul Lupu, primul care a primit ordinul de a evacua toţi evreii din Iaşi, cu 
trenuri, „pachete, pachete”, personal din partea lui Antonescu, în ajunul pogromului, nu 
a spus nimic despre ordinul respectiv, aruncând întreaga răspundere asupra prefectului 
Captaru: „Răspunderea situaţiei de la Iaşi în timpul masacrului cade în primul rând 
asupra prefectului de judeţ, care nu a dat nici un ordin şi nici nu a luat nici o măsură 
pentru a împiedica cele ce s'au petrecut”. Ulterior, când s-a referit la evacuarea evreilor 
cu trenuri, s-a contrazis. După spusele sale, a văzut un convoi de evrei care era escortat 
spre gară de către soldați germani : „Am urmat coloana până la gară, dar văzând că nu pot 
face nimic m'am întors înapoi. Întorcându-mă la Prefectură, prefectul col. Captaru m'a 
întrebat din al cui ordin sunt arestaţi aceia [evreii] şi conduşi spre gară”“. Prefectul Captaru 
a recunoscut că a primit ordin scris, de la Ministerul de Interne, de a-i evacua pe evrei, 
care a confirmat o dispoziţie verbală anterioară, dar a pretins că acesta s-a referit numai 
la primul tren, cu 2.500 de evrei, pe când evacuarea celui de-al doilea transport s-a făcut 
la ordinul germanilor (afirmaţie mincinoasă), reducându-şi răspunderea la jumătate. 
A mai adăugat că nu el a condus operaţiunea, deoarece avea competenţa să păstreze 
ordinea numai în judeţ, nu şi în Iaşi, „care făcea parte din zona militară de operaţiuni”$. 

Chestorul Poliţiei, Chirilovici, ai cărui poliţişti din subordine au escortat (împreună 
cu jandarmi şi soldaţi) evreii la gară, însoţindu-i şi în continuare, a pretins că „evreii de la 
Chestură au fost evacuaţi şi trimişi la gară din ordinul autorităţilor superioare administrative, 


1. Depoziţia lui Constantin Macovei (jandarm) la Tribunalul Poporului din Bucureşti, 14 decembrie 
1945, ibidem, vol. 30, p. 66b (USHMM, microfilm 48). 

2. Depoziţia lui Leon Haimovici la Tribunalul special pentru judecarea criminalilor de război din 
Bucureşti, fără dată (aprilie 1945), ibidem, vol. 30, p. 16b (USHMM, microfilm 48). 

3. Proces-verbal privind confruntarea dintre generalul Stăvrescu, generalul Leoveanu şi colonelul 
Lupu la Tribunalul Poporului din Bucureşti, 7 iulie 1945, ibidem, vol. 7, p. 13 (USHMM, 
microfilm 47). 

4. Ibidem. 

5. Protocolul interogatoriului acuzatului Captaru în şedinţa Tribunalului din Bucureşti din 14 iulie 
1948, ibidem, vol. 1, partea I, p. 77b (USHMM, microfilm 47). 

la care operaţiune nu am colaborat şi nu am cunoştinţă”!. Ion Leucea, polițistul care a 
condus unul dintre convoaie, a spus că a primit ordinul de la superiorii săi şi „dimpreună 
cu alţi poliţişti şi comisari, armata română şi germani am condus convoiul de evrei din 
curtea Chesturii la gară”?. Inspectorul adjunct de poliţie, Matei Cosma, a aruncat 
răspunderea evacuării supravieţuitorilor din curtea Chesturii, transportării lor la gară şi 
îmbarcării lor în vagoane „de către gardieni şi şefii de secţie gardieni” asupra chestorului 
Poliţiei, Chirilovici, şi asupra secretarului Chesturii, Gheorghe Stănculescu, deoarece 
„această operaţiune a fost efectuată de către elementele din Chestura Poliţiei Iaşi”?. 

Aşadar nimeni nu a fost răspunzător pentru evacuarea, transferarea supravieţuitorilor, 
împuşcarea celor slabi, maltratarea pe parcurs şi la gară, libertatea acordată civililor de 
a-i lovi pe evrei, trecerea tanchetelor peste convoi, jaful şi bătăile în aşteptarea îmbarcării, 
formarea „gardului viu” de soldaţi, poliţişti, jandarmi şi ceferişti sau pentru aranjamentele 
practice cu aliaţii germani care au participat la toate fazele acestei acţiuni. Era ca şi cum 
evreii înşişi ar fi hotărât să părăsească Chestura şi să se evacueze cu trenurile. Un ceferist 
care a povestit despre operaţiunea de îmbarcare a evreilor în vagoane a descris în cuvinte 
simple scenele, aşa cum şi le amintea : 


Am plecat spre gară, unde am văzut un mare număr de evrei întinşi cu faţa la pământ, fiind 
păziţi de către poliţişti, jandarmi şi nemți. În dimineaţa de luni am asistat la încărcarea în 
vagoane a evreilor şi am văzut următoarele scene: Poliţia compusă din şefi de gardieni şi 
gardieni, dimpreună cu jandarmi şi cu unii din nemți, înghesuiau în vagoane sub lovitură cu 
arma şi cu măciucă, în vagoanele cu marfă ce formau garnitura pregătită. Evreii erau încărcaţi 
în vagoane prin înghesuire atât cât putea să încapă... Am văzut la încărcare şi ofiţeri din 
Jandarmerie... care supravegheau această operaţiune de îmbarcare şi care asistau la maltratările 
ce se făptuiau de către subalterni, soldaţi, subofiţeri şi poliţişti“. 


Acest ceferist i-a văzut deci pe toţi participanţii la operaţiunea de încărcare... în afară 
de ceferişti. Unul dintre supraviețuitori a declarat că „foarte mulţi evrei au fost ucişi de 
loviturile de ciocan pe care le primeau de la ceferiştii care erau în gară şi care poartă 
aceeaşi vină ca şi ceilalţi criminali”5. 

Răspunderea pentru dispoziţia de evacuare a evreilor o poartă Ion Antonescu şi Mihai 
Antonescu, ministrul de Interne, care a primit ordinul spre executare, şi autorităţile din Iaşi, 
prefectul, Poliţia, Jandarmeria, garnizoana, unitatea germană care se afla atunci la Iaşi, gata 
întotdeauna să-şi ajute, în asemenea chestiuni, aliaţii dornici să scape de evrei. Este important 
să subliniem că şi această acţiune s-a născut la Bucureşti şi nu la Berlin, aşa cum au 
dovedit-o mai târziu dezbaterile de la şedinţele de guvern (vezi infra, pp. 399 sqq.), şi 
aceasta în ciuda eforturilor — care au continuat vreme de cincizeci de ani - de a disculpa 
autorităţile româneşti şi poporul român şi de a arunca întreaga răspundere asupra germanilor. 


4 


1. Memoriul lui Constantin Chirilovici (colonel) despre „comportarea sa legată de pogromul din 
29 iunie 1941”, fără dată (prezentat tribunalului în august 1946), ibidem, vol. 51, p. 88 (USHMM, 
microfilm 43). 

2. Rezumatul depoziţiilor angajaţilor de la Poliţia din laşi, pregătit de Procuratura Tribunalului 
Poporului din Bucureşti, fără dată (1945), ibidem, vol. 26, p. 24b (USHMM, microfilm 48). 

3. Depoziţia lui Matei Cosma (inspector de poliţie) la Tribunalul Poporului din Bucureşti, 15 februarie 
1945, ibidem, vol. 27, p. 73b. 

4. Depoziţia lui Gheorghe Mar (lucrător CFR) la Tribunalul Poporului din Bucureşti, 7 februarie 
1946, ibidem, vol. 33, p. 359b (USHMM, micrefilm 41) (sublinierea îmi aparţine). 

5. Notele lui Puiu Cotler despre „trenul morţii”, fără dată, ibidem, vol. 42, p. 422b. 

Contribuţia CFR-ului la „trenul morţii” 


Cine a fost răspunzător de pregătirea trenurilor care au devenit un cimitir mobil al 
evreilor din Iaşi? Cu alte cuvinte, cine a ordonat pregătirea a două trenuri pentru 
evacuarea evreilor şi cine a executat aceste dispoziţii ? Răspunsul la această întrebare 
simplă s-a complicat tot mai mult de-a lungul anilor, din cauza încercării tuturor celor 
implicaţi în desfăşurarea pogromului de a fugi de răspundere. Lanţul de comandă în 
asemenea cazuri este, în aparenţă, clar. O autoritate executivă ordonă şefului gării Iaşi 
să pregătească un tren, şeful gării cere inspecției de mişcare să formeze trenul indicând 
numărul vagoanelor şi felul lor, iar personalul biroului din staţie stabileşte locul de 
staţionare a trenului pe perimetrul gării, care avea douăzeci de linii paralele, conform 
categoriei trenului, modul de încărcare şi urgenţa acţiunii. Dar în gara Iaşi se afla şi un 
delegat special al Marelui Stat-Major, un locotenent-colonel cu competenţe largi, care 
supraveghea circulaţia spre front, şi nici un tren nu intra sau pleca din gară fără ştirea şi 
aprobarea lui. Pe teritoriul gării se afla şi o formaţiune militară aflată sub comanda unui 
căpitan. Aşadar „trenul morţii” atingea două domenii — birocratic-administrativ şi militar. 

În ciuda faptului că toţi responsabilii români pentru evacuarea supravieţuitorilor evrei 
din curtea Chesturii au încercat să ascundă adevărul şi să arunce întreaga răspundere 
asupra germanilor, avem posibilitatea de a reconstitui lanţul de comandă şi ordinele care 
au condus la continuarea pogromului pe altă cale. În 1947, prefectul Captaru a recunoscut 
că în ziua pogromului, la ora 7 seara, a fost chemat la telefon de ministrul adjunct de 
Interne, Jak Popescu, acesta „dându-mi ordin să intervin la Inspecţia de Mişcare Iaşi, 
pentru a pune la dispoziţie pentru trimiterea celor arestaţi la Chestură numărul necesar 
de vagoane”, în vederea trimiterii lor la Paşcani sau la Vaslui, conform dispoziţiilor ce 
vor fi date în continuare!. Ora indicată şi destinațiile de evacuare nu erau reale. Ordinul 
de evacuare al lui Antonescu indica în mod clar lagărul Târgu-Jiu şi sudul României în 
general. Captaru a transmis ordinul chestorului Poliţiei, Chirilovici, şi a dorit să afle 
despre câţi evrei este vorba. Chirilovici i-ar fi spus de 2.530 de evrei, iar „restul să fie 
lăsaţi liber” — afirmaţie care, desigur, nu era adevărată. După aceea Captaru i-a cerut 
inspectorului de mişcare, Romulus Ciugulescu, să pună la dispoziţia operaţiunii de 
evacuare 50 de vagoane „goale şi acoperite”?. 

Ciugulescu, inspector adjunct responsabil cu mişcarea trenurilor, a ţinut minte 
telefonul primit de la prefect şi a adăugat că l-a întrebat pe Captaru care este destinaţia 
transportului, iar prefectul i-a răspuns că „aceasta nu mă priveşte”. Ciugulescu a transmis 
ordinul „subalternilor mei pentru executare”, adică inspectorul biroului de mişcare de 
serviciu, Claudius Rivalet. Într-o scrisoare trimisă în august 1945 Tribunalului Poporului 
„din Bucureşti, Ciugulescu -— care între timp avansase în importanta funcţie de inspector-şef 
al CFR-ului — declara că într-adevăr a primit ordinul de la prefectul Captaru şi l-a 
executat, deoarece era atunci inspector de serviciu. Dispoziţia „a fost transmisă” pentru 


1. Depoziţia lui Dumitru Captaru (colonel) la Procuratura Generală din Bucureşti, Cabinetul pentru 
anchetarea criminalilor de război, 19 noiembrie 1947, ibidem, vol. 2, p. 125b (USHMM, microfilm 47). 

2. Ibidem, p. 126. Pentru a nu se autoincrimina, Captaru a mai pretins că evreii au fost duşi la gară 
de către „o unitate germană puternică”, o unitate de poliţie militară a Diviziei 14 şi un număr de 
poliţişti români. Captaru purta răspunderea formală pentru dispoziţia de a forma trenul şi pentru 
îmbarcarea evreilor în vagoane. 

„executare” şi „s-a dat ordinul” de a pregăti 50 de vagoane acoperite. Cuvintele evrei, 
evacuare, încărcare ş.a. n-au apărut în scrisoare, iar în general a lăsat senzaţia că este 
persecutat din cauza unei probleme tehnice în care a fost implicat în trecut!. 

În zorii zilei de 30 iunie i s-a comunicat că trenul a plecat în direcţia Paşcani, iar el 
ar fi fost surprins că nu s-au folosit toate vagoanele puse la dispoziţie pentru transport 
(adică au fost înghesuiți mai mulţi evrei în fiecare vagon). A doua zi dimineaţa, la ieşirea 
din tură, s-a dus acasă. „Eu personal nu am asistat la îmbarcarea evreilor, întrucât nu 
m'am putut mişca din biroul meu şi nici nu era în competenţa mea... După aceea am fost 
informat că îmbarcarea au făcut-o germanii.”? Aşa cum am menţionat, el nu a văzut 
nimic, misiunea lui reducându-se la o problemă birocratică, de primire şi transmitere 
mai departe a unui ordin în vederea executării. Adjunctul şefului de gară, Nicolae 
Savinescu, a primit ordinul şi a dat dispoziţie inspectorului de mişcare de serviciu, 
Rivalet, să formeze trenul dintr-un stoc de 160-180 de vagoane aflate la dispoziţia 
prefectului, pentru eventuala evacuare a populaţiei din Iaşi. Vagoanele au fost trase de pe 
linii interioare la peronul trei, din faţa sălii de aşteptare. Rivalet le-a cerut responsabilului 
cu transportul de mărfuri şi responsabilului cu manevrarea vagoanelor în staţie să execute 
ordinul. Şi într-adevăr, ei s-au îngrijit să despartă 50 de vagoane de marfă din stoc, 
transferându-le de la linia 16 la peronul 3, exact în faţa sălii de aşteptare”. 

Nicolae Savinescu - care, „făcea parte din Mişcarea legionară”, după cum au stabilit 
instanţele juridice - a pretins că vagoanele alese pentru operaţiune erau dintre cele 
pregătite în vederea evacuării populaţiei, fiind deci „curățate, dezinfectate şi spălate”f. 
Funcţionarul de la mişcare Cezar Ionescu şi-a amintit că Savinescu a ordonat să fie 
scoase 12 vagoane dintre cele pregătite, „pentru că aveau obloane, care se puteau 
deschide”, preferându-se vagoane fără aerisire, care serveau pentru transportul de mărfuri 
şi nu erau potrivite „pentru transportarea vitelor sau a altor animale, întrucât nu aveau 
orificii de aerisire”. În continuare, s-a dovedit că Savinescu a fost de faţă la îmbarcarea 
evreilor şi chiar a supravegheat acţiunea, bătând el însuşi evrei şi înjurându-i€. Comandantul 
postului de poliţie al gării, comisarul Gheorghe Apostolescu, care a pretins că nici el nu 
a avut vreo legătură cu operaţiunea transportării evreilor, a spus că „din oamenii din 
colectivul de conducere”, la îmbarcarea evreilor în vagoane au fost prezenţi adjunctul 
şefului de gară Nicolae Savinescu şi inspectorul Rivalet. Comisarul şi-a mai amintit că 
„lucrătorii CFR din gara Iaşi au primit ordin să bată cu scânduri geamurile de la 
vagoanele de marfă în care au fost îmbarcaţi locuitorii evrei din oraşul laşi”7. Acestea 
erau vagoane care aveau totuşi ferestre. Manevrele pentru despărţirea vagoanelor cu 
ferestre de cele fără ferestre sau cu orificii mici în apropierea tavanului au fost complicate. 


1. Scrisoarea lui Romulus Ciugulescu (inspector-şef la CFR) către Tribunalul Poporului din Iaşi, 
12 iunie 1945, ibidem, vol. 27, p. 159 (USHMM, microfilm 48). 

2. Depoziţia lui Romulus Ciugulescu (inspector-şef la CFR) la Tribunalul Poporului din Bucureşti, 
10 iulie 1945, ibidem, vol. 38, pp. 20-20b (USHMM, microfilm 43). 

3. Declaraţie prezentată de Nicolae Savinescu (adjunctul şefului gării din Iaşi) la Tribunalul Poporului 
din Bucureşti, 8 septembrie 1945, ibidem, p. 7. 

4. Proces-verbal de la anchetarea lui Nicolae Savinescu (adjunctul şefului gării din Iaşi) la Tribunalul 
Poporului din Bucureşti, 6 septembrie 1945, ibidem, p. 4b. 

5. Darea de seamă preliminară a Procuraturii cu privire la acuzatul Nicolae Savinescu (cuprinzând şi 
un rezumat al depoziţiei lui Cezar Ionescu), fără dată (1945), ibidem, p. 3. 

6. Depoziţia lui Corneliu Zborschi (şef de birou în gara Iaşi) la Tribunalul special pentru judecarea 
criminalilor de război din Bucureşti, 25 august 1945, ibidem, vol. 38, p. 156 (USHMM, microfilm 43). 

7. Depoziţia lui Gheorghe Apostolescu (comisar de poliţie) la Tribunalul Poporului din Bucureşti, 
ibidem, vol. 37, p. 94b. 

Pe perimetrul gării se aflau atunci 800 de vagoane cu armament şi muniții. Şi, în general, 
îmbarcarea evreilor a fost o acţiune complicată, care a necesitat coordonare şi un efort 
organizatoric din partea ceferiştilor. Vagoanele staționate la peronul 16 (de mărfuri) au fost 
transferate, printr-o manevrare prudentă, la peronul 8, iar apoi la peronul 3 (pentru pasageri). 

„După ce se umplea un vagon [cu evrei] se împingea garnitura mai departe [fără locomo- 
tivă] spre a aduce în faţa peronului vagonul următor spre încărcare. Astfel s'a încărcat un 
număr de 36 vagoane” — aşa a descris Savinescu acţiunea de îmbarcare. El a văzut în 
gară numai germani, şi chiar a subliniat acest lucru : „Nici un funcţionar al gării laşi de 
serviciu, precum nici un element aparţinând autorităţilor noastre [româneşti] nu a luat 
parte la aceste îmbarcări, care au fost exclusiv conduse şi efectuate de germani”. Şi a mai 
adăugat că nu poate preciza „câţi oameni au fost îmbarcaţi în fiecare vagon”!. El doar a 
auzit că germanii i-au zorit pe evrei. Apoi şi-a amintit că deşi a alocat 50 de vagoane la 
primul tren, 14 au rămas goale, şi ele au fost folosite la pregătirea celui de-al doilea tren, 
care urma să cuprindă 30 de vagoane. Dar şi în acest caz au rămas nefolosite, din diverse 
motive, 16-18 vagoane, „iar restul de vagoane au rămas în depozitul staţiei”. De data 
aceasta şi-a amintit că „din cauză că în depozitul de vagoane al staţiei laşi nu au fost 
suficiente vagoane închise pentru transportul vitelor prevăzute cu aerisire am fost nevoit 
să completez garnitura de 50 de vagoane şi cu vagoane de marfă de tot felul, care nu erau 
prevăzute cu obloane de aerisire”. El nu şi-a amintit câte vagoane cu aerisire au fost în 
al doilea tren şi câte au fost închise ermetic. Şi, în general, nu el s-a ocupat atunci de 
manevrarea vagoanelor în gară, ci adjunctul său, Claudius Rivalet, şi funcţionarul de 
serviciu pentru astfel de probleme, Ionescu. De aceea, nu el a cerut „schimbarea a 
12 vagoane în primul tren pentru că nu aveau obloane care puteau fi deschise [pentru 
aerisirea vagonului sau pentru a le permite evreilor să evadeze - n.m.]”?. 

La manevra din gară s-au folosit două locomotive, un număr necunoscut de ceferişti 
(care au dirijat trenul cu lanterne speciale pentru camuflaj sau au fost postați în vagoane 
pentru acţionarea frânelor), muncitori care au împins cu mâinile vagonul care era la rând 
pentru îmbarcare, funcţionarii şi directorii care au coordonat operaţiunea, majoritatea 
urmărind ce se întâmplă din gară, de la ferestrele etajelor superioare, şi oamenii de 
legătură şi telefoniştii care coordonau mişcarea trenurilor cu staţiile următoare. 

Nici inspectorul de mişcare din gara Iaşi, Ion Țăranu, care a coordonat deplasarea 
trenului, nu şi-a amintit prea multe, deoarece birourile lui fuseseră mutate, la 25 iunie, 
din perimetrul gării pe o stradă din apropiere. După spusele sale, a rămas acolo în 
noaptea evacuării, în gară aflându-se efectiv ajutorii lui şi inspectorii de serviciu. El şi-a 
amintit că primul tren cu evrei a plecat fără o destinaţie clară. În noaptea evacuării 
evreilor i s-a comunicat telefonic că şi gara a fost atacată, la fel ca şi alte clădiri din laşi 
în ziua rebeliunii, dar nu ştie cine au fost agresorii. Prefectul a ordonat telefonic 
inspectorului de serviciu Ciugulescu să pregătească în gară 50 de vagoane, „în vederea 

unor transporturi de deportați politici. Staţia a executat ordinul primit de la Prefectură”. 


1. Depoziţia lui Nicolae Savinescu (adjunctul şefului gării din Iaşi) la Tribunalul Poporului din 
Bucureşti, 6 septembrie 1945, ibidem, vol. 38, pp. 34-35. 

2. Proces-verbal de la anchetarea acuzatului Nicolae Savinescu (adjunctul şefului gării din laşi) la 
Tribunalul Poporului din Bucureşti, 14 martie 1946, ibidem, vol. 37, p. 96b. 

3. Depoziţia lui Ion Ţăranu (inspector de mişcare) la Tribunalul special pentru judecarea criminalilor 
de război din Bucureşti, 4 aprilie 1945, ibidem, vol. 38, pp. 21-21b; depoziţia lui Ion Ţăranu la 
Tribunalul Poporului din Bucureşti, 20 august 1946, ibidem, pp. 23-23b. 

Şi Săvinescu, arestat la sfârşitul anului 1945, a pretins că nu a avut nici o legătură cu 
lichidarea evreilor. Singura lui misiune a fost pregătirea trenului, iar când primul tren cu 
evrei a ajuns la staţia vecină Cucuteni, „ne-a confirmat sosirea garniturii fără a ne 
raporta nimic extraordinar” cu privire la tren!. 

Şi responsabilul cu circulaţia pasagerilor, Rivalet, a explicat anchetatorilor că el nu a 
făcut altceva decât să îndeplinească „ordinele în ceea ce priveşte mişcarea de vagoane”. 
Nemţii sunt cei care i-au îngrămădit pe evrei în vagoane şi „noi funcţionarii CFR-ului 
neavând absolut nici un amestec, nepermiţându-ni-se nici măcar a ne apropia de tren”. În 
afară de aceasta era întuneric absolut, iar el nu a văzut ce s-a întâmplat. După spusele 
sale, numai după ce s-a luminat de ziuă „am văzut de departe soldaţi români”. Este 
adevărat că a fost amestecat în arestarea unui ofiţer evreu, maiorul dr. Kaufman, care a 
fost scos cu forţa dintr-un tren de pasageri obişnuit şi aruncat în „trenul morţii”, dar a 
susţinut că permisul de circulaţie al ofițerului evreu nu era în ordine — şi acest lucru nu 
era de cometenţa lui, a adăugat Rivalet, ci a delegatului Marelui Stat-Major în gară, 
locotenent-colonelul Mavrichi. 

În plus, există o regulă cunoscută în circulaţia unui tren: „Responsabilitatea staţiei 
de tren ia sfârşit în momentul când trenul care a părăsit-o ajunge la staţia următoare”, de 
unde este supravegheat de alte stații’. „Trenul morţii” doar ajunsese la staţia următoare ! 


Implicarea Armatei române 


Un funcţionar de la biroul de mişcare al gării, care se pare că nu s-a ocupat de 
pregătirea „trenului morţii” din cauza diviziunii muncii, a subliniat în mod clar că 
„alocarea de vagoane nu era posibilă fără ordinul autorităţilor militare româneşti, care a 
fost transmis prin organele autorizate ale CFR-ului”. Autorităţile militare germane nu 
puteau solicita vagoane de la CFR decât prin intermediul autorităţilor româneşti : „În 
nici un caz nu S'ar fi luat în consideraţie o cerere pe care ar fi făcut-o Comandamentul 
militar german, direct nouă, fără ca în prealabil să aibă avizul organelor superioare 
româneşti”?. 

Un alt factor care a ordonat formarea trenului a fost delegatul Marelui Stat-Major, 
locotenent-colonelul Eugen Mavrichi. Ca de obicei când e vorba de Iaşi, este greu să 
reconstitui faptele tuturor celor implicaţi într-un capitol anume al pogromului, deoarece 
toţi au încercat să scape de răspundere, minţind în ceea ce priveşte rolul lor în desfăşurarea 
măcelului, iar forurile superioare chiar au falsificat documente sau le-au schimbat pe cele 
originale cu altele (vezi infra, pp. 411 sqq.). Delegatul Marelui Stat-Major în gara laşi era 
subordonat unui eşalon superior al Marelui Stat-Major care se stabilise din timp la Iaşi, 
pe strada Copou, în clădirea liceului militar (eşalonul Marelui Stat-Major servea Marele 


1. Proces-verbal de la anchetarea martorului Nicolae Savinescu (adjunctul şefului gării din Iaşi) la 
Tribunalul militar al Corpului 2 Armată, 26 mai 1947, ibidem, vol. 45, p. 189b. 

2. Proces-verbal de la anchetarea lui Claudius Rivalet (inspector CFR) la Tribunalul militar al Corpului 2 
Armată, 7 iunie 1947, ibidem, vol. 45, p. 191b (USHMM, microfilm 45). 

3. Depoziţia martorului Mircea Protopopescu (funcţionar în biroul de mişcare) la Tribunalul Poporului 
din Iaşi, 17 iulie 1945, ibidem, vol. 38, p. 16 (USHMM, microfilm 43). 

Cartier General, care conducea operaţiunile militare pe front). Biroul locotenent-colonelului 
Mavrichi se afla pe strada Carp, în apropierea gării, la 150 m de eşalonul Marelui Stat-Major. 

După afirmaţiile sale, nimeni nu i-a cerut aprobarea de a forma trenul, deoarece nu 
era vorba de un tren militar. El nici n-a ştiut ce s-a petrecut cu evreii din laşi - „nu am 
avut nici o cunoştinţă de evenimentele ce s'au petrecut în zilele de 28, 29, 30 iunie 
1941”, şi n-a avut ocazia să discute cu cineva despre acele evenimente, întrucât era 
ocupat până peste cap cu misiunile sale. Dar a auzit tot timpul împuşcăturile. „Ordinele 
cu privire la mişcarea vagoanelor şi a trenurilor” le-a primit direct de la Marele Cartier 
General, prin intermediul maiorului Gherasim, şeful biroului de transporturi. El nu a 
observat cu adevărat prezenţa „trenului morţii”, însă a declarat că germanii sunt vinovaţi 
de toate. Şi-a amintit că comandantul militar al gării, căpitanul Gheorghe Ionescu, l-a 
anunţat atunci că „germanii îmbarcă evrei în vagoane”, ceea ce a contrazis afirmaţia lui 
anterioară, că nu a ştiut ce se petrece. Ionescu îi era subordonat, astfel încât era 
imposibil, a susţinut Mavrichi, să fi cerut vagoane în numele lui: „Nu mi s-a raportat 
câte vagoane s'au deplasat cu populaţia evreiască în gară. Nu am cerut nici o lămurire în 
privinţa acestor trenuri şi nici n-am urmărit în ce direcţie au plecat”!. 

La 1 iulie 1941, comandantul postului de poliţie din gară a raportat superiorilor săi 
că „la îmbarcare au fost militari germani, căpitanul Ionescu, comandantul militar al 
gării, şi Poliţia”?. În gară se afla o gardă militară condusă de căpitanul Dumitru Pietraru, 
ofiţer de rezervă numit în funcţie de către locotenent-colonelul Mavrichi, care, potrivit 
spuselor sale, nici el nu ar fi fost amestecat în pregătirea „trenului morţii”. În staţii mici, 
a afirmat el, misiunea comandantului era să fie prezent la urcarea călătorilor în trenurile 
militare şi civile şi să asigure ordinea în staţie. El este cel care primeşte cererile de 
vagoane şi raportează delegatului Marelui Stat-Major „pentru aprobare şi programare”. 
În gara Iaşi, care era o staţie mare, situaţia era diferită. Secţia de supraveghere a mişcării 
CFR era în legătură directă cu delegatul Marelui Stat-Major, trecând peste comandantul 
gărzii. „Delegatul Marelui Stat-Major era locotenent-colonelul Mavrichi”, a explicat 
căpitanul. După spusele sale, şi el a fost doar un „spectator pasiv” la îmbarcarea evreilor 
în vagoane, care au fost „însoţiţi” de poliţişti şi comisari, şi au trecut printr-un coridor 
de soldați până la tren: „Poliţiştii îmbarcau oameni în vagon, îi numărau, trăgeau uşile 
şi închideau vagoanele... am văzut primul tren, iar din ferestrele cu gratii ale vagoanelor 
ieşea aburul cum iese fumul pe horn”. El nu a ştiut ora de plecare a trenurilor, „ambele 
încărcături făcându-se de Poliţie şi Calea Ferată”?. Toate forţele pe care le-a amintit erau 
româneşti. Deşi a pretins că n-a avut nici un fel de legătură cu această problemă, şi-a 
amintit de un caz care l-a cutremurat: un avocat evreu, care a sosit cu trenul din 
Bucureşti, la coborâre a fost luat în primire de către poliţişti români şi, fără să ştie despre 
ce este vorba, a fost băgat în trenul cu evacuaţi. 


Afirm că pe mine nu m'a privit îmbarcarea acestor oameni în vagoane, deoarece eu nu am fost 
anunţat nici de cererea de vagoane, nici de formarea trenului, nici de programarea lui şi nici 
de ora plecării lui. Eu n'am primit de la delegatul Marelui Stat-Major sau de la o altă autoritate 


1. Depoziţia lui Eugen Mavrichi (locotenent-colonel) la Tribunalul Poporului din Iaşi, 11 iulie 1945, 
ibidem, vol. 37, pp. 160b-162 (USHMM, microfilm 48). 

2. Raport nr. 947 al postului de poliţie din gara Iaşi către Inspectoratul Regional de Poliţie, 1 iulie 
1941 ; copii: ibidem, vol. 59, p. 53 (USHMM, microfilm 44). 

3. Depoziţia: lui Dumitru Moraru (căpitan) la Tribunalul special pentru judecarea criminalilor de 
război din Bucureşti, 28 august 1945, ibidem, vol. 38, pp. 17-17b (USHMM, microfilm 43). 

înştiinţarea sau însărcinarea de a face această operaţiune. Ea a fost făcută exclusiv de Poliţia 
din laşi. Singura autoritate pe care eu am văzut-o în gară efectuând îmbarcarea. Eu cred că 
modul barbar cu care s'a făcut înghesuirea oamenilor în vagoane a fost făcut cu intenţia de a-i 
batjocori şi asfixia pe oameni... Menţionez că în al doilea lot de evrei, adică la a doua 
îmbarcare au fost băgaţi în vagoane şi femei şi copii care se ţineau agăţaţi de părinţii lor. 


El nu a lămurit ce au făcut acei zeci de soldaţi pe care i-a comandat în cursul 
îmbarcării în vagoane. Maiorul Spiru Gherasim, şeful secţiei de transporturi şi trafic în 
Marele Cartier General, la care ajungeau toate rapoartele delegaților Marelui Stat-Major 
în gările importante, a pretins că „trenul morţii” a fost trimis din laşi la ordinul 
Ministerului de Interne, fără precizarea dacă este tren militar sau civil. El a ordonat 
într-adevăr deschiderea uşilor trenului când a ajuns la Roman (reşedinţa temporară a 
Marelui Cartier General - vezi infra, p. 274) şi descărcarea morţilor, dar a făcut-o 
deoarece trebuia evacuată linia şi nici o autoritate locală nu ştia ce să facă. Însă trenul 
aparţinea Ministerului de Interne?. 

Ministrul de Interne, Dumitru Popescu, al cărui adjunct, Jak Popescu, ordonase 
prefectului să formeze trenul, a pretins că nu are nici o legătură cu pogromul (executat, 
după spusele sale, de către Armata germană) sau cu „trenul morţii” : 


Evacuarea evreilor din Iaşi s'a făcut de către organele Armatei [române] iar eu ca Ministru de 
Interne fiind stare de război nu aveam posibilitatea de a împiedica această evacuare sau de a 
influenţa organele militare. Trenul care efectua acest transport era tren militar cu un comandant 
militar şi cu gardă militară?. 


Prefectul Captaru - pe care toţi cei implicaţi în pregătirea trenului l-au indicat, 
împreună cu generalul Stăvrescu, ca fiind cel care a ordonat pregătirea trenului — a 
pretins, în 1946, că ideea evacuării a aparţinut Comandamentului german, însă dispoziţia de 
pregătire a două trenuri a fost dată de delegatul Marelui Cartier General aflat în gara Iaşi : 


Formarea celor două trenuri speciale în plin timp de război şi imediat în zona de front nu s'a 
putut face decât de autorităţi superioare militare, gara fiind militarizată iar mişcarea oricărui 
vagon nefiind făcută decât după ordinul delegatului secţiei transporturi de la Marele Cartier 
General în gara Iaşi. 


Însă Captaru a pretins, în acelaşi document, că la 29 iunie a reuşit să-l convingă pe Mihai 
Antonescu, în convorbirile telefonice pe care le-au avut în ziua pogromului, „să suspende 
ordinul de a evacua toată populaţia masculină evreiască din Iaşi aşa cum se ordonase”. 

Pe de altă parte, Captaru nu a dezvăluit anchetatorilor că, în timp ce evreii erau 
îmbarcaţi în vagoane, el a raportat Ministerului de Interne conţinutul convorbirii pe care 


1. Ibidem, pp. 19-19b. Când a început pogromul, unitatea lui Pietraru a fost întărită, la cererea lui, 
cu douăzeci de soldaţi. 

2. Depoziţia lui Spiru Gherasim (locotenent-colonel) la Tribunalul special pentru judecarea crimi- 
nalilor de război din Bucureşti, 6 aprilie 1945, ibidem, vol. 38, p. 40b (USHMM, microfilm 43). 
Ofiţerul a notat în depoziţie ordinele pe care le-a dat prefectului de la Roman, şefului staţiei şi 
companiei sanitare a armatei de la Roman cu privire la tren şi morţii din tren. 

3. Depoziţia lui Dumitru Popescu (general) la Tribunalul special pentru judecarea criminalilor de 
război din Bucureşti, 27 iunie 1945, ibidem, vol. 27, p. 6b (USHMM, microfilm 48). 

4. Memoriu al lui Dumitru Captaru (colonel) depus în apărarea sa, însoţit de treizeci de copii de 
documente, fără dată (iunie 1946), ibidem, vol. 33, p. 51 (USHMM, microfilm 43). 

o avusese înainte cu Mihai Antonescu, în care se specificase : „Populaţia evreiască din 
Iaşi urmează să fie evacuată cu bărbaţi, femei şi copii. Evacuarea se va face în grupuri, 
punându-se la dispoziţie numărul de trenuri necesare”. Mihai Antonescu, a raportat 
atunci Captaru, a ordonat Ministerului de Interne să hotărască în ce localităţi vor fi 
evacuaţi evreii. Şi pentru ca ministrul să înţeleagă complexitatea misiunii, a adăugat : 
„Numărul evreilor din Iaşi este de circa 45.000”1. A doua zi dimineaţa, într-un alt raport 
(a cărui autenticitate nu poate fi pusă la îndoială), prefectul Captaru i-a cerut ministrului 
de Interne, după ce i-a raportat despre plecarea celor două transporturi cu evrei, 
permisiunea de a continua evacuarea tuturor evreilor din Iaşi: „Cu onoare vă rugăm a 
da dispoziţii de evacuarea evreilor din Iaşi, conform ordinului Domnului Vicepreşedinte 
al Consiliului de Miniştri”?. Ministerul de Interne a restrâns post factum ordinul secret 
original transmis telefonic de către Mihai Antonescu, aplicându-i data de 1 iulie 1941 : 
„Conform ordinului telegrafic nr. 4586 din 30 iunie 1941, al Ministerului Afacerilor 
Interne, bărbaţii evrei ce vor fi găsiţi ca suspecți în oraşul Iaşi vor fi evacuaţi”S. Aşadar 
„trenul morţii” era trenul cu evreii suspecți ! 

În concluzie, la acţiunea de pregătire a trenurilor au participat toate organele 
autorităţilor române şi salariaţii de la Căile Ferate. Ordinele au venit, cum se obişnuia 
în regimul dictatorial antonescian, de la toţi cei cu funcţii de comandă: de la Ion 
Antonescu la ministrul adjunct de Interne, Jak Popescu, iar de la acesta la prefectul 
Captaru ; de la Ion Antonescu la Marele Cartier General şi direct comandantului militar 
al oraşului, colonelul Lupu ; de la Marele Cartier General la generalul Stăvrescu, iar de 
la Stăvrescu şi Captaru la chestorul Poliţiei, Chirilovici ; de la prefectul Captaru şi 
delegatul Marelui Stat-Major în gară, locotenent-colonelul Mavrichi, la şeful gării ; de 
la toţi cei cu funcţii de răspundere în oraş, subordonaţilor lor din gară : comandantul militar 
al gării,. comandantul gărzii din gară, comandantul postului de poliţie, comandantul 
Companiei de pază nr. 7 a CFR-ului — toţi au participat la îmbarcarea evreilor, toţi s-au 
străduit să îndeplinească cu devotament şi cruzime ordinul de a-i lichida pe supraviețuitorii 
pogromului în vagoanele devenite „trenuri ale morţii”. Nicăieri germanii nu au fost 
amestecați în hotărârea evacuării evreilor cu trenul, dar peste tot au ajutat pe cât posibil 
să ucidă evrei, cât timp unităţile lor s-au aflat în zonă. 

În sfârşit, toţi cei implicaţi în înghesuirea evreilor în „trenurile morţii” au ascuns 
faptul că a existat un ordin anterior - al lui Ion Antonescu sau Mihai Antonescu (depinde 
cine a primit ordinul) — de evacuare a tuturor evreilor din Iaşi. La anchetele desfăşurate 
timp de câţiva ani, organizatorii „trenului morţii” şi executanţii ordinului au uitat rolul 
pe care l-au jucat în desfăşurarea acţiunii, ţinându-i minte numai pe alții: ceferiştii i-au 
ţinut minte numai pe poliţişti, ofiţerii români i-au văzut pe poliţişti şi pe jandarmi, 
jandarmii i-au văzut pe soldaţi şi pe ceferişti — şi toţi i-au acuzat pe germani. Singurii 
care i-au văzut şi i-au ţinut minte pe toţi au fost puţinii evrei care au rămas în viaţă. 


1. Raportul telefonic al prefectului Captaru către Cabinetul ministrului de Interne (convorbirea a fost 
notată de primitor, căpitanul Eugen Nicolescu), Arhiva Ministerului de Interne, Dosar 40010, 
vol. 89, p. 478 (USHMM, microfilm 36). 

2. Raport nr. 1054 al prefectului Captaru către Cabinetul ministrului de Interne, 30 iunie 1941, ora 9.20, 
ibidem, pp. 473-474. 

3. Proces-verbal al şedinţei Consiliului de coordonare sub conducerea prefectului Captaru, care s-a 
întrunit la 1 iulie 1941 ; copie: Arhiva Ministerului de Interne, Dosar 108233, vol. 29, p. 38 (USHMM, 
microfilm 48). Telegrama nr. 4586, semnată de ministrul de Interne, Dumitru Popescu (copie) 
(document falsificat, întocmit după pogrom), ibidem, vol. 33, p. 71 (USHMM, microfilm 43). 

Vagoanele 


Şeful gării a susţinut în depoziţia sa că pentru operaţiunea de evacuare a evreilor au 
fost alese vagoane curate, dezinfectate şi spălate. Chiar dacă afirmaţiile lui ar fi fost 
adevărate, evacuaţii nu ar fi avut mari şanse să rămână în viaţă fără orificii de aerisire, 
deoarece au fost înghesuiți peste 40-50 de oameni într-un vagon : 


În vagoane care serviseră la transport de carbid - exalând un miros înăbuşitor - cu o capacitate 
normală de 40 oameni, evreii sunt înghesuiți câte 120-150; se trag obloanele laterale, se bat 
blăni la ferestruici, crăpăturile se astupă ; vagoanele sunt închise ermetic ; prin acest procedeu 
se utilizează mai puţine vagoane decât avea fiecare garnitură!. 


Parte din vagoanele alese pentru transportarea evreilor nu aveau, cum am menţionat, 
orificii de aerisire, iar pentru scoaterea lor dintre zecile de vagoane garate pe linia 16 au 
fost necesare manevre complicate de deplasare a vagoanelor la linia 8 şi de acolo la linia 
3, manevre realizate şi prin forţa muşchilor ceferiştilor. Alte vagoane, care erau folosite 
pentru transportul de animale - în special cai şi vite —, aveau ferestre de aerisire la 
margini şi nişte ferestruici în apropiere de tavan, majoritatea cu grilaje. Obloanele au fost 
bătute în cuie pe.dinafară, iar fereastra de aerisire a fost acoperită cu scânduri groase, 
bătute în cuie de către ceferişti. În vagon era o duhoare înăbuşitoare : „Nu am fost lăsaţi 
să deschidem obloanele de la vagon. Când s'a încercat acest lucru s'a tras [în noi] cu 
armele”?. Iar un alt evreu a adăugat: „Pentru că noi am spart un oblon sa tras cu armele 
în vagon şi au murit patru oameni”5. Pe podelele vagoanelor de primul tip erau împrăștiate 
resturi de carbid, calciu, sulf şi var, iar în celălalt tip de vagoan, bălegar de vite şi de cai — 
„Zece vagoane de marfă fuseseră încărcate înainte de îmbarcarea noastră cu pucioasă, 
var, ciment etc.”*, a declarat un evreu care a fost urcat în primul tren spre Târgul 
Frumos, format din 35 de vagoane. Oare chimicalele au fost împrăştiate intenţionat de 
către ceferişti ? Nu se ştie acest lucru. Oricum, unul dintre evrei a indicat clar această 
posibilitate : „La plecarea trenului vagoanele au fost ermetic închise, iar pe podeaua 
vagonului era presărat pucioasă şi var. Bătăile de la Chestură şi înghesuiala din vagoane 
a provocat moartea a sute de oameni chiar în primele ore ale suirii noastre în acel tren””, 

In orice caz, se ştie că direcția CFR-ului şi comandanții Poliţiei şi Jandarmeriei locale 
au folosit toate cele 50 de vagoane care au fost puse la dispoziţia operaţiunii de evacuare 
a primului transport, dar mai târziu au menţionat doar 35 de vagoane, pentru a reduce 
numărul morţilor înregistraţi. Toate acestea s-au petrecut înainte ca trenul să fie pus în 


1. Cuvântul acuzării în şedinţa Tribunalului din Bucureşti, 26 iunie 1948, ibidem, vol. 1, partea a II-a, 

p. 59b (USHMM, microfilm 47). 

Depoziția lui Şmil Avram la şedinţa Tribunalului din Bucureşti, 15 iunie 1948, ibidem, p. 118. 

Depoziţia lui Iosub Bercovici la Tribunalul din Bucureşti, 15 iunie 1948, ibidem, p. 120. 

Declaraţia lui David Leibovici la Poliţia din Iaşi, 23 mai 1945, ibidem, vol. 29, p. 138 (USHMM, 

microfilm 48). 

5. Declaraţia lui Iosub Croitoru la Poliţia din Iaşi, fără dată (iunie 1945), ibidem, vol. 51, p. 90b 
(USHMM, microfilm 43). 

6. Cartea Neagră II, p. 31. O dată cu dezvăluirea documentaţiei despre pogromul de la Iaşi s-a 
descoperit că în primul tren, peste 5.000 de evrei au fost înghesuiți în 50 de vagoane. Raportul citat 
în Cartea Neagră se numără printre documentele falsificate care au fost întocmite după pogrom. 

mişcare : „Jandarmii români ne-au forţat să ne urcăm în vagoane câte 140-150 de oameni 
într'un vagon de marfă. Trenul a stat în gară câteva ore... Vagoanele erau închise ermetic şi 
ne sufocam. Trenul a pornit cu cadavrele aflate în vagoane”!. Ceferiştii au fost cei care au 
muncit toată noaptea, pe întuneric, la închiderea ermetică, cu scânduri groase, a vagoanelor : 


Fiind întrebat de noi de ce face aceasta, a răspuns : „Aşa am ordin”, a declarat un evreu care 
a fost înghesuit în vagon împreună cu încă 130 de oameni. 

După aceea tot trenul a fost tras pe o linie moartă. Vagonul fiind închis, nu pot să spun cât timp 
am stat acolo, în vagon fiind complet întuneric. Toată lumea din cauza lipsei de aer şi 
îngrămădeală a început să se sufoce. Au început să moară acei care au fost mai slabi. Alţii 
înnebuniţi, s'au spânzurat singuri cu cravata sau cu cureaua de pantaloni. Am început să ţipăm 
să ne dea drumul?. 


Intenţia de a ucide era clară în cazul vagoanelor cu ferestruici şi gratii lângă tavan, 
vagoane din care nu se putea evada. Aceste ferestruici au fost închise pe dinafară, cu 
obloane sau cu scânduri groase, de către ceferişti. Moartea în acest caz era rapidă. „Din 
cauza căldurii şi lipsei de aer lumea înnebunea şi apoi murea. Am fost nevoiţi să bem 
urină unul de la altul.”* După prima zi de călătorie a dispărut şi urina. Un poliţist român 
care a escortat transportul la gară a descris evenimentele din punctul său de vedere, care 
nu avea în sine nimic dramatic : 


Eu am fost trimis [la gară] din ordinul dlui şef Cristiniuc să escortez trenul până la Târgul 
Frumos. În gară cum am ajuns aştepta un tren de vite garat pe linia întâi, cam lângă biroul de 
mişcare. Cum a ajuns convoiul le-au ordonat să se culce cu faţa la pământ, pe urmă a început 
îmbarcarea cam 100-120 în vagon. Vagoanele pe urmă erau închise cu zăvorul. În fiecare vagon 
erau câte patru geamuri mici cu gratii, unele din geamuri nu aveau gratii şi în timpul mersului 
au sărit câţiva oameni pe acele geamuri şi au rămas pe câmp. Plecarea de la Iaşi a avut loc în 
zorii zilei şi la Târgul Frumos am ajuns peste două zile şi două nopţi. Aceasta din cauză că 
trenul nu a mers întruna. Era dus când înainte, când înapoi şi apoi stătea câte o oră şi o oră şi 
ceva în fiecare gară... Nu este adevărat că aş fi tras cu revolverul în vagoanef. 


Şi iată cum arătau lucrurile din interiorul celor două trenuri care au părăsit Iaşiul. 
Închiderea ermetică a vagoanelor i-a determinat pe oameni să se descotorosească de 
orice haină: „Tragem totul de pe noi, încercăm să ştergem sudoarea, dar imposibil de 
şters, aceasta ţâşneşte mai vârtos, cămaşa e udă de s'o storci. Nu mai era posibil să te 
ridici sau să te mişti”. Din când în când, povesteşte acest evreu, se deschidea uşa 
vagonului şi jandarmii împingeau alţi şi alţi evrei ; şi pentru a face loc, înfigeau baioneta 
în cei aflaţi în apropierea uşii, până ce erau îmbarcaţi 120 de oameni. „Împreună cu alţi 
doi încercăm a scoate un cui lung cu care e fixată o ferestruică. Am muncit în zadar. 
Cuiul era bine fixat şi nici nu aveam scule... Profesorul Zosner a înnebunit imediat şi 


1. Declaraţia lui $mil Schwartz la Poliţia din laşi, fără dată (septembrie 1944), Arhiva Ministerului 
de Interne, Dosar 108233, vol. 42, p. 393 (USHMM, ibidem) (sublinierea îmi aparţine). 
Declaraţia lui Uşer Caufman la Poliţia din Iaşi, fără dată (septembrie 1944), ibidem, pp. 397-397b. 
Depoziţia lui Iancu Florea. Râmniceanu în şedinţa Tribunalului de la Bucureşti, 18 iunie 1948, 
ibidem, vol. 1, partea a II-a, p. 699 (USHMM, microfilm 47). 

4. Proces-verbal de la ancheta lui Dumitru Moraru (poliţist) la Tribunalul special pentru judecarea 
criminalilor de război de la Iaşi, 21 martie 1945, ibidem, vol. 45, partea I, p. 264b (USHMM, 
microfilm 43). Distanţa dintre Iaşi şi Târgul Frumos este de cca 40 km, iar trenul a parcurs-o în 
două zile (vezi infra). 

apoi a murit. Eu am căzut în toropeală... pe deasupra din tavan cădeau picături fierbinţi. 
Ca la baia de aburi... Nu ştiu când s'au deschis porţile. M-am trezit în mijlocul 
cadavrelor... Nici un viu? Nici unul?”! „Nu ştiu când a plecat trenul din Iaşi”, a notat 
un alt evreu, „dar ştiu că plecam şi ne întorceam pe acelaş drum fără nici o destinaţie, 
fără apă şi nici mâncare şi a dat drumul la calorifer pentru a ne înăbuşi.”? Acest evreu 
simplu a crezut că vagonul avea încălzire şi de aceea se înăbuşă. 

În general, se poate spune că în vagoanele în care au fost îmbarcaţi numeroşi evrei 
răniţi sau în agonie, moartea în timpul aşteptării pornirii trenului a fost rapidă şi 
liniştită ; pe când în vagoanele unde se aflau evrei teferi s-a dat o luptă pentru fiecare 
gură de aer. Inginerul Israel Schleier, a cărui depoziţie a fost ascultată la proces şi a stat 
la baza pregătirii actului de acuzare, a descris „scenele de supliciu” la care a fost martor 
şi victimă : 


Am intrat într'un vagon peste una sută evrei... Cei mai mulţi având răni sângerânde au căzut 
pe podea; ceilalţi, din lipsă de spaţiu, au călcat peste cei răniţi. Cei mai zdraveni... s'au 
îmbulzit spre fereastră, ceea ce a dat loc la încăierări. Din nenorocire vagonul nostru avea 
numai două ferestruici mici la care erau gratii de fier şi obloane. La plecarea trenului obloanele 
au fost bătute în cuie. În timpul mersului aceste obloane au fost rupte ; garda observând acest 
lucru a tras în masa din vagon prin fereastră în staţia următoare. În această atmosferă, fără aer, 
fără lumină, tipetele îngrozitoare ale răniților cerând ajutor, mulţi dintre noi au înnebunit şi au 
început să lovească unul în altul”. 


Puţinii care nu au fost sufocaţi — cei care nu s-au dezlănţuit în încercarea de a ajunge 
la fereastra închisă sau la orificiul dintre două scânduri, sau au avut norocul să fie urcați 
ultimii şi erau aproape de uşă, sau erau teferi când au fost înghesuiți în vagon -— au înţeles 
că au fost îmbarcaţi într-un „cimitir ambulant” cu scopul de a fi lichidaţi pe parcurs. 
Mulţi au renunţat la luptă: 


Tovarăşii mei de călătorie din care mulţi extenuaţi de bătăi şi de suferinţele îndurate în cursul 
zilei tragice de 29 iunie [1941] s'au trântit cum au putut pe podeaua vagonului şi mulţi dintre 
ei nici nu s'au mai ridicat, fiind înăbuşiţi de mulţimea şi de căldura groaznică a arşiţei din 
iunie. În zori de zi au început strigătele jalnice ale călătorilor care cereau apă şi aer. Nu voi 
putea uita nici o dată şi până la mormânt intonaţia lugubră a muribunzilor care cereau apă şi 
aer... dar fără folos... Vagoanele au fost oprite prin smucituri anormale, din care cauză cădeau 
unul peste altul lovindu-ne şi în astfel de condiţii parcurgea trenul mortuar câteva staţii ca după 
un timp oarecare să fim întorşi pe aceeaşi rută. Printre gratiile trenului de morţi mi-am dat 
seama că acest voiaj al nostru este un drum către moarte, deoarece căldura din vagoane, 
mirosul cadavrelor, lipsa de apă şi de aer ne extenua forţele“. 


1. Jurnalul farmacistului Hirsch Zielle, ibidem, vol. 37, pp. 26-26b (USHMM, microfilm 43). Şi un 
alt evreu a notat că pe pereţii vagonului „s-au format picături de apă” din cauza închiderii etanşe 
a vagonului şi a numărului mare de evrei înghesuiți în el - „Din lipsă de apă şi sub căldura 
înăbuşitoare din vagon, a început goana după urină”. Vezi depoziţia lui Theobald Schneier la 
Tribunalul special pentru judecarea criminalilor de război, 13 aprilie 1945, ibidem, vol. 30, p. 20b 
(USHMM, microfilm 48). 

2. Declaraţia lui Herşcu Benţin (căruţaş) la Poliţia din Iaşi, fără dată (septembrie 1944), ibidem, 
vol. 42, p. 396 (USHMM, microfilm 43). 

3. Declaraţia lui Israel Schleier, fără dată, ibidem, vol. 24, p. 84 (USHMM, microfilm 47). 

4. Declaraţia lui Samoil Boghen la Poliţia din Iaşi, fără dată (septembrie 1944), ibidem, vol. 42, p. 410 
(USHMM, microfilm 43). 

Situaţia în al doilea tren, care a plecat la 30 iunie la ora 6 dimineaţa în direcţia Podu 
Iloaiei, era din multe puncte de vedere şi mai rea, întrucât peste 2.000 de evrei au fost 
înghesuiți în 27 din cele 30 de vagoane care au fost puse la dispoziţie. În majoritatea 
vagoanelor au fost încărcaţi aproximativ câte 150 de oameni într-un vagon. În ultimul 
vagon au fost aruncate 80 de cadavre care au fost descoperite între şine când s-a luminat 
de ziuă — evrei care fuseseră împuşcaţi sau înjunghiaţi, sau aveau capetele sfărâmate de 
ciocanele ceferiştilor!. 

Înainte de îmbarcarea lor în vagoane, evreii din acest tren i-au văzut pe români în 
rutina „muncii” lor — trudind din greu să înghesuie evrei în vagoane, evacuând linii, 
păzind „vânatul” să nu evadeze, discutând cu aliaţii germani, care şi ei se învârteau pe 
peroane şi în gară. Au putut să-i vadă pe salariaţii Căilor Ferate — directori, funcţionari, 
muncitori - îndeplinindu-şi fiecare munca lui, alergând pe peroane cu formularul 
corespunzător pentru transportarea „jidanilor”, cum s-a notat în rubrica „felul încărcăturii” 
(vezi infra, Anexe, p. 443), coordonând transportul cu staţiile apropiate, aşteptând şefii 
poliţiştilor din escortă, avizul delegatului Marelui Stat-Major în gară, telefoane de la 
comandanții de pe raza gării - comandantul postului de poliţie, comandantul gărzii, 
comandantul militar al gării ş.a. -, toate acestea concomitent cu respectarea orarului de 
mers al trenurilor obişnuite şi verificarea meticuloasă a pasagerilor sosiți sau care plecau 
cu aceste trenuri, în căutarea vreunui eventual evreu, cu sau fără autorizaţie de călătorie, 
pentru a-l zvârli în ultimul vagon din „trenul morţii”, în care au fost aruncate cadavrele, 
cei călcaţi în cursul nopţii de roţile vagoanelor manevrate dintr-un loc în altul şi cei 
împuşcaţi de ofiţeri, poliţişti, soldaţi şi jandarmi. Iar pe fundal, în gară, staţiona nemişcat 
un tren de douăzeci şi şapte de vagoane, în care sute de oameni se sufocau de moarte, 
scoteau ţipete îngrozitoare, plângeau, rosteau „Şema Israel” („Ascultă Israel” — primele 
două cuvinte din rugăciunea care se spune pe patul de moarte şi care exprimă crezul 
fundamental al iudaismului : „Ascultă Israel, Domnul Dumnezeul nostru este unic”) sau 
scoteau sunete neclare de muribunzi. Cine mai avea putere, bătea în scândurile vagonului 
şi cerea aer, apă şi să fie eliberaţi. Toate aceste evenimente, cum am spus, se petreceau în 
paralel — dar nu exista nici o legătură între ele, fiecare văzându-şi de treaba lui. Un evreu 
din al doilea tren a descris acele momente de aşteptare dintr-un vagon cu 150 de evrei: 


Toată lumea trebuia să stea în picioare... am crezut că trenul va porni şi vom ajunge într'un lagăr 
unde vom putea să ne redresăm. După o oră sau două, văzând că trenul nu se pune în mişcare... am 
început să cerem deschiderea ferestrelor şi uşilor de la vagoane care erau bine închise, Văzând însă 
că cererea noastră rămâne fără răspuns, am început să ne dăm seama că am fost cu toţii sortiţi morţii 
în chipul cel mai bestial... Nici o minte omenească care nu a trăit aceste clipe de groază nu-şi poate 
închipui lupta pentru viaţă care a început să se dea în fiecare din vagoanele acelui tren mortuar’. 


Înainte de a-l urca în tren, un poliţist român i-a cerut lui Jean Şoihăt ceasul, „spunând că 
oricum eu merg spre moarte. l-am răspuns că vreau să mor cu ceasul”. Cam un sfert din cei 
120 de oameni care au fost îmbarcaţi în vagon au murit sufocaţi înainte ca trenul să se pună 
în mişcare. De la una dintre ferestruicile care nu fusese bine astupată cu scânduri, un 
evreu a văzut clădirea fabricii de ţigări şi linia la una din cotiturile de la ieşirea din Iaşi : 


1. Cartea Neagră II, p. 33. 
2. Declaraţia lui Puiu Cotler la Poliţia din laşi, fără dată (septembrie 1944), Arhiva Ministerului de 
Interne, Dosar 108233, vol. 42, p. 422b (USHMM, microfilm 43). 

Am văzut prin ferestruică oameni aruncaţi sub linie şi se auzeau pârâituri, o femeie, româncă 
care era în faţa vagonului lângă barieră şi-a acoperit ochii cu mâinile şi a întors capul neputând privi 
aceste scene oribile de masacru. Trenul patina pe câmp în arşiţa soarelui între Iaşi-Cucuteni şi 
Podu Iloaiei. Oamenii cădeau rând pe rând într-un somn greu şi apoi îşi dădeau sufletul’. 


Locotenentul de jandarmi Aurel Triandaf, care a primit comanda primului tren în 
gara Târgul Frumos, a explicat pe larg anchetatorilor săi de ce nu este răspunzător pentru 
moartea a sute de evrei înainte ca el şi jandarmii lui să fi primit trenul de la poliţiştii care 
l-au însoţit în deplasările sale până la Târgul Frumos. Mai întâi, s-a justificat Triandaf, 
evreii au murit în vagoane din cauza torturilor suferite la Iaşi, „cu ocazia evenimentelor 
de la 29 iunie 1941”, după cum a denumit magistratul Triandaf pogromul. Apoi, 
răspunzători pentru moartea evreilor în tren sunt şefii autorităţilor militare şi civile, care, 
din momentul în care au hotărât să-i evacueze pe evrei din Iaşi, ar fi trebuit să verifice 
dacă sunt suficiente vagoane pentru numărul de evrei ce trebuiau evacuaţi, şi în special 
să se îngrijească de aprovizionarea cu apă şi hrană şi să fixeze staţii de oprire pentru a 
distribui apă pe drum. În al treilea rând, tragedia s-a petrecut şi din cauza „modului 
barbar al îmbarcării lor în gara Iaşi de către soldaţii germani şi români... înghesuind 
laolaltă bărbaţi răniţi, muribunzi, tineri şi bătrâni... Vagoanele n'au fost deschise, 
cadavrele din ele n'au fost evacuate iar evreilor în viaţă nu li s’a dat mâncare şi apă”?. 
Toate acestea au fost spuse în iunie 1948, înainte de pronunţarea sentinţei. În 1945, când 
încă nu era clar dacă pogromul de la Iaşi va fi socotit o crimă naţională românească (când 
majoritatea celor direct responsabili nu fuseseră arestaţi sau au fost eliberaţi după o 
scurtă perioadă de detenţie, iar militarii implicaţi în pogrom purtau încă uniforme), 
Triandaf a adus un argument interesant : 


În ceea ce priveşte întrebarea dv. [a anchetatorului - n.m.] pentru ce nu s’au deschis în timpul 
mersului uşile la vagoane, răspund că moartea evreilor din tren nu se datoreşte acestui fapt, ci 
modului inuman în care evreii au fost îmbarcaţi în tren în Iaşi, cât şi faptului că pe ruta Iaşi — 
Roman, Roman - Târgul Frumos când paza trenului au avut-o gardienii publici, vagoanele 
n-au fost deschise deloc, nici în staţiile de oprire, iar evreilor nu li s”a dat nici apă, nici pâine ; 
pe de altă parte, dacă uşile în timpul mersului ar fi fost deschise, evreii ar fi sărit din vagoane 
şi ar fi fugit, aşa cum s'a întâmplat fără ca uşile să fi fost deschise, sărind prin ferestruicile de 
la partea superioară a vagoanelor... în ziua de 30 iunie trei evrei au reuşit să fugă prin mijlocul 
arătat, însă au fost prinşi de organele polițienești’. 


Românii implicaţi în pogromul de la Iaşi au acţionat dintr-un sentiment de datorie, 
executând cu stricteţe ordinele care aveau ca scop pedepsirea răsculaților care au deschis 
focul asupra Armatei române. Fiecare comandant a căutat să-şi execute într-un mod 
ireproşabil partea sa din planul de pedepsire, chiar dacă aceasta însemna lichidarea fizică 
a evreilor. Regimul antonescian şi-a subliniat clar intenţia, şi nici o persoană cu 
răspundere, nici o autoritate de stat nu a contestat legalitatea ordinelor, chiar dacă pentru 
executarea lor trebuia călcat peste cadavre de femei şi copii. 


= 


Declaraţia lui Jean Şoihăt la Poliţia din Iaşi, fără dată (septembrie 1944), ibidem, p. 387. 
2. „De ce au murit evreii în tren? ”, memoriul lui Aurel Triandaf prezentat preşedintelui Tribunalului 
penal din Bucureşti la 25 iunie 1948, ibidem, vol. 59, pp. 35-36 (USHMM, microfilm 44). 
3. Stenograma anchetei acuzatului Aurel Triandaf la Tribunalul special pentru judecarea criminalilor 
de război, 17 iulie 1945, ibidem, vol. 30, pp. 38-38b (USHMM, microfilm 48). 


Capitolul 6 


După pogrom 


Eforturi de a opri continuarea pogromului 


Autorităţile locale s-au străduit să readucă oraşul la viaţa normală. În dimineaţa zilei 
de 30 iunie, comandantul Diviziei 14 a telegrafiat că „în Iaşi s'a reluat viaţa normală [şi 
domneşte] linişte totală”!. Garnizoana a rămas în stare de alarmă, pentru împiedicarea 
dezordinii. După câteva ore, generalul Stăvrescu a trimis o telegramă lungă ministrului 
de Interne, care rezuma, chipurile, activitatea sa în ziua pogromului. Telegrama autentică, 
dacă a fost într-adevăr expediată (generalul Stăvrescu nu era subordonat Ministerului de 
Interne, ci Armatei a 4-a şi Marelui Cartier General, şi nu trebuia să raporteze ministrului 
direct despre situaţie), a fost schimbată, la o dată necunoscută, cu un alt document care 
urmărea să justifice măcelul prin rebeliunea evreilor din Iaşi. Mai întâi, se spunea în 
documentul falsificat, au fost capturați doi aviatori sovietici originari din oraş, „un fost 
brutar din laşi şi o studentă de la Universitatea din localitate - şi alţi aviatori, care au la 
fel legături cu suspecţii iudeo-comunişti din laşi” care au reuşit să evite arestul. Aviatorii 
care n-au fost arestaţi, scria generalul (desigur, nu la data notată pe raport), sunt cei care 
au tras în soldaţii români, dar n-au provocat pagube serioase, în afară de „trei victime”. 
În această telegramă contrafăcută se arunca vina principală pe germani. Armata română 
era absolvită de acuzaţia de genocid, „trupele operative fiind pe front în luptă”, şi totul 
a fost prezentat ca o ripostă la provocarea aviatorilor sovietici rămaşi în ascunzătoare şi 
a populaţiei evreieşti: „Desigur focul a fost întreţinut [ca ripostă] de trupele din 
garnizoană române şi jandarmi, precum şi de trupele germane foarte numeroase în 
localitate. De aceste trupe s'a procedat la încercuirea clădirilor de unde s'au primit 
focuri, precum şi cartiere întregi, unde cei prinşi au fost evacuaţi — bărbaţi, femei, copii — 
la Chestură, unde cei găsiţi în vină au fost executaţi pe loc de trupele germane-române 
care i-au capturat”?. Această telegramă - care-i absolvă pe generalul Stăvrescu şi pe 
soldaţii săi de acuzaţia de genocid şi aruncă răspunderea asupra forţelor germane (care, 


1. 'Telegramă trimisă de „Bucur” (indicativul poştal secret al Diviziei 14 Infanterie) Ministerului de 
Interne, 30 iunie 1941, ora 9.40, Arhiva Ministerului de Interne, Dosar 40010, vol. 89, p. 467; 
copie: USHMM, microfilm 35. 

2. Telegrama nr. 4569 trimisă de „Bucur” Ministerului de Interne, copie autorizată, 30 iunie 1941, 
Arhiva Ministerului de Interne, Dosar 108233, vol. 24, pp. 17-18 (USHMM, microfilm 47). 

precum rezultă din rapoartele sale, nu au luptat pe front şi s-au plimbat pe îndelete prin 
oraş, pentru a omori evrei), a misterioşilor aviatori sovietici care s-au ascuns şi a evreilor 
care au deschis focul — a fost prezentată aici ca un exemplu al uriaşei acţiuni de falsificare 
de documente ce caracterizează pogromul de la Iaşi. Însă în această telegramă Stăvrescu 
a avut grijă să citeze cu exactitate ordinul lui Antonescu de a-i împuşca pe evreii care vor 
deschide foc împotriva armatei, prezentând măcelul ca un fel de selecţie de evrei, la 
Chestură, în decursul căreia „cei găsiţi în vină au fost executaţi pe loc”. 

Armata a 4-a a trimis Inspectoratului Regional al Poliţiei din Iaşi rezumatul ordinului 
lui Ion Antonescu, semnat de şeful Marelui Stat-Major al Armatei, generalul Ioaniţiu, 
incluzând şi povestea studentei, brutarului şi a presupuselor lor contacte cu inamici ai 
statului, „populaţia iudeo-comunistă care organizează împreună acte de sabotaj, teroriste, 
agresiune etc.”. Pentru a pune capăt acestei situaţii, Antonescu a ordonat: 


În toate oraşele cu populaţie evreiască numeroasă circulaţia evreilor pe străzi va fi oprită începând 
de la ora 18 şi până dimineaţa la ora 7. În acest interval de timp, evreii vor fi grupaţi pe cartiere 
şi adunaţi în anumite clădiri mai mari, sub pază, pentru a se putea supraveghea şi sancţiona imediat 
orice încercare de turburare [a vieţii], Această măsură va fi aplicată imediat şi în cartierele evreieşti 
din Capitală. În acelaş timp se vor lua ostateci dintre conducătorii cunoscuţi ai senat, 
comuniştilor care vor fi împuşcaţi imediat ce se va produce un act de rebeliune sau terorism. 


Acest ordin a fost imediat aplicat la Iaşi, iar fruntaşii Comunităţii care nu fuseseră 
măcelăriți au fost luaţi ostateci (vezi infra, pp. 373-374). Comandantul militar al oraşului, 
colonelul Lupu, a fost destituit, în locul lui fiind numit, de la 1 iulie, generalul Dumitru 
Cârlăonţ, împuternicit să comande toate autorităţile militare şi civile locale, pentru a 
restabili ordinea, liniştea şi siguranţa în întregul oraş (Lupu a rămas un timp comandantul 
garnizoanei din oraş). Marele Cartier General i-a ordonat să execute pe oricine va pune 
în pericol armata şi ordinea ş.a. - cu alte cuvinte, l-a împuternicit să acţioneze în 
conformitate cu ordinul lui Antonescu din 30 iunie. Generalul Cârlăonţ a venit în oraş 
însoţit de un ofiţer german, „pentru o mai uşoară soluţionare a chestiunilor în legătură 
cu trupele germane”. Dar principala lui grijă, aşa cum s-a menţionat în ordinul de 
numire, erau pogromiştii români, soldaţi sau civili. Ordinul interzicea în mod categoric 
ca ofițerii sau soldaţii români izolaţi să efectueze percheziţii sau să iniţieze ei înşişi 
pedepse - „nu vor sancţiona decât numai în caz de legitimă apărare. Acei dintre militari 
care vor fi surprinşi că fac jafuri sau omoruri pentru a-şi însuşi bunuri, vor fi executaţi, 
în cazul când vina lor va fi pe deplin stabilită”?. Generalul Rozin a plecat la Iaşi cu 
dispoziţii verbale din partea lui Ion Antonescu şi Mihai Antonescu. În aceeaşi zi a sosit 
şi un batalion de jandarmi de la Bucureşti, trimis (din ordinul lui Antonescu către Marele 
Cartier General) „pentru a schimba celelalte unităţi care se ocupă cu paza ordinii şi care 
dovedesc înclinaţie spre... jafuri”. Chestorul Poliţiei din Iaşi, Chirilovici, a cerut telefo- 
nic — la 30 iunie - tuturor autorităţilor din oraş „să se scoată definitiv din oraş actualele 
trupe şi să se interzică orice arestare”5. 


1. Ordinul nr. 206820 al Armatei a 4-a către Inspectoratul Regional al Poliţiei din Iaşi, 30 iunie 1941, 
ibidem, p. 384. 

2. Marele Cartier General către generalul Cârlăonţ, ordinul de numire în funcția de comandant al 
oraşului Iaşi, 1 iulie 1941, ibidem, p. 300. 

3. Raportul nr. 99 al chestorului Poliţiei din laşi către pectora Regional de Poliție; copie: 
ibidem, vol. 59, p. 49 (USHMM, microfilm 49). 

La Bucureşti nu se mai putea conta pe soldaţii şi jandarmii care participaseră la 
pogrom, iar acum se cerea o nouă forţă, care nu a fost martora dezlănţuirii militarilor şi 
civililor şi nu a participat la evenimente, pentru a restabili liniştea în oraş. Împreună cu 
Comandamentul german din oraş, s-a hotărât arestarea imediată a soldaţilor din ambele 
armate şi a civililor „care se vor deda la arestări, maltratări şi jafuri pentru a li se dresa 
acte de trimitere în judecata Curţii Marţiale”!. Numărul evreilor împuşcaţi, ar fi comunicat 
prefectul Captaru, se cifrează ia cca 300 - „după relatările Chesturii de poliţie”?. 
Numărul cadavrelor răspândite pe întinderea oraşului era în acea zi de 8.000-9.000 (vezi 
infra, pp. 391-392). Dar aceste cifre au fost probabil raportate verbal. Generalul Rozin s-a 
înapoiat în oraş, iar la 1 iulie, ora 10 dimineaţa, i-a convocat pe şefii autorităţilor locale 
comunicându-le că trebuie executate „dispoziţiunile dlui general Antonescu... şi ale dlui 
vicepreşedinte al Consiliului de Miniştri”?. Mihai Antonescu îşi pierduse încrederea în 
autorităţile locale din Iaşi, în afară de prefect. El a ordonat înlocuirea şefului Siguranţei 
din oraş, să i se înainteze direct rapoartele prefectului şi să i se raporteze despre oricare 
incident, cel mai târziu la o oră „de la data când s'a produs evenimentul”*. 

La 30 iunie au fost împuşcaţi cincizeci de evrei, „în diverse puncte ale oraşului Iaşi”, 
de către soldaţi români şi germani şi de către „unele elemente răzlețe”, cum erau 
denumiți civilii înarmaţi sau soldaţii care se infiltraseră în oraş cu scopul de a jefui. 
Prefectul Captaru chiar a subliniat că soldaţi răzleţi „se dedau la jafuri”5 3 

Preşedinţia Consiliului de Miniştri a publicat la 1 iulie un comunicat prin care explica 
românilor evenimentele petrecute la Iaşi : sovieticii au încercat să submineze stabilitatea 
în stat, şi în acest scop au paraşutat spioni şi agenţi care au luat legătura cu agenţi de-ai 
lor locali şi cu populația iudeo-comunistă, pentru a organiza împreună acţiuni de sabotaj. 
„La Iaşi au fost executaţi 500 iudeo-comunişti, care trăseseră focuri de armă din case, 
asupra soldaţilor germani şi români.” Guvernul adresa populaţiei româneşti un apel la 
vigilenţă şi să raporteze imediat autorităţilor locale despre orice suspect şi orice străin. 
La 2 iulie s-a publicat un al doilea comunicat, care ameninţa cu executarea a cincizeci de 
iudeo-comunişti pentru fiecare soldat german sau român care va fi atacat, amintind 
românilor că elemente străine de neam au tras asupra soldaţilor germani şi români, fără 
să specifice câţi au fost atinşi de aceste focuri. 

Politica de teroare a statului român împotriva locuitorilor săi evrei a atins astfel 
apogeul. De data aceasta, guvernul îi acuza în mod intenţionat pe toți evreii din România, 
nu numai pe cei din laşi, amenințând să se răzbune pe toţi. 

În acelaşi timp, Antonescu a emis un ordin secret prin care înfiera Armata română, 
fără să amintească deloc de Armata germană. Acuza soldaţi şi civili români pentru 
amploarea pe care o căpătase pogromul, deoarece încercaseră „să-şi asume rolul de a 


1. Proces-verbal de la şedinţa Consiliului de coordonare, 1 iulie 1941 ; copie: ibidem, vol. 59, p. 49 
(USHMM, microfilm 44). 

2. Raport nr. 1054 al prefectului Captaru către ministrul de Interne, 30 iunie 1941, ora 9.20, ibidem, 
p. 473. 

3. Raport nr. 1062 al prefectului Captaru către ministrul de Interne, 30 iunie 1941, ora 19.55, ibidem, 
p. 317. 

4. Dispoziţii ale vicepreşedintelui Consiliului de Miniştri, listă, ibidem, p. 480. 

5. Comunicare telefonică a prefectului Captaru către ministrul de Interne, 1 iulie, ora 10.07, ibidem, 
p. 489. 

6. Două comunicate ale Preşedinţiei Consiliului de Miniştri din 1 şi 2 iulie, Cartea Neagră ÎI, nr. 2, 
p. 40. 


178 PRELUDIU LA ASASINAT 


soluţiona problema evreiască”. Antonescu nu a acuzat evreii din Iaşi de revoltă sau de 
atacarea Armatei române, ci a revenit la vechea lui acuzaţie, că evreii din Basarabia „au 
insultat şi atacat” Armata română cu un an în urmă -— în iunie 1940: 


Dezordinile întâmplate acum câteva zile la Iaşi au pus armata şi autorităţile într'o lumină cu 
totul defavorabilă... Ruşinea este şi mai mare când soldaţi, din proprie iniţiativă şi de multe ori 
numai în scop de a jefui sau maltrata, atacă populaţia evreiască şi omoară la întâmplare, astfel 
cum a fost cazul la Iaşi. Neamul evreiesc a supt pâinea săracilor şi a speculat şi oprit 
dezvoltarea neamului românesc timp de câteva secole. Nevoia de a ne scăpa de această plagă 
a românismului este indiscutabilă, însă numai guvernul are dreptul de a lua măsurile necesare. 
Aceste măsuri se află în curs de aplicare şi ele vor continua după normele ce le voi hotărî. Nu 
este admisibil însă ca fiecare cetăţean sau fiecare soldat să-şi asume rolul de a soluţiona 
problema evreiască prin jafuri şi masacre. Prin asemenea procedeu arătăm lumii că suntem un 
popor nedisciplinat şi necivilizat şi pune autoritatea şi prestigiul statului român într'o lumină 
cu totul neplăcută!. 


În acelaşi timp, Ministerul de Interne a ordonat Poliţiei din Iaşi şi, prin intermediul 
ei, tuturor posturilor de poliţie din judeţ să-i aresteze, în coordonare cu comandamentele 
militare, pe „toţi militarii şi derbedeii care percheziţionează, jefuiesc sau arestează pe 
evrei” şi să fie traduşi în faţa justiţiei în decurs de 24 de ore?. 

Pogromiştii nu înţeleseseră că au primit aprobarea să-şi facă de cap numai pentru un 
timp scurt, iar planificatorii pogromului pierduseră situaţia de sub control. Antonescu a 
permis Marelui Stat-Major să planifice răzbunarea, dar a fost surprins de proporţiile ei. 
Cei care au răspuns de punerea ei în practică au înţeles schimbarea de direcţie şi, 
temându-se de furia Conducătorului, şi-au modificat în mod corespunzător, retroactiv, 
rapoartele pentru a le pune de acord cu concepţia lui (vezi infra, pp. 411 sqq.). Antonescu 
a făcut aluzie, pentru cei care l-au înţeles, că Armata soluţionează chiar în acele zile 
„problema evreiască” în Basarabia şi Bucovina. Zvonuri despre „soluţia românească” au 
ajuns şi la urechile evreilor - iar la 8 iulie, chestorul Poliţiei din Iaşi, Chirilovici, a trimis 
o scurtă telegramă Direcţiei Generale a Poliţiei din Bucureşti, trecând peste ordinea 
ierarhică, având următorul conţinut: „O panică grozavă domneşte în pătura evreiască 
din oraş, întrucât se crede că în curând vor fi luaţi de acasă şi copiii şi femeile de evrei 
fie pentru a fi împuşcaţi de către autorităţile militare sau pentru a fi internaţi în lagăre”?. 
Majoritatea bărbaţilor evrei erau atunci în gropile comune din oraş şi din afara lui sau se 
chinuiau în „trenul morţii” care încă nu ajunsese la Călăraşi (vezi infra). 


1. Ordinul secret nr. 4914 al ministrului de Interne cuprinzând ordinul de zi al generalului Antonescu 
de la 5 iulie 1941, în Ancel, Documents, X, nr. 23, p. 79 (sublinierea îmi aparţine). 

2. Telegramă secretă a Chesturii din Iaşi către posturile de poliţie din judeţ, cuprinzând ordinul 
ministrului de Interne, 5 iulie 1941, Arhiva Ministerului de Interne, Dosar 40010, vol. 89, p. 261 
(USHMM, microfilm 36). 

3. Telegrama nr. 75481 a chestorului Poliţiei, Chirilovici, din 8 iulie 1941 ; copie: Arhiva Ministerului 
de Interne, Dosar 108233, vol. 59, p. 51 (USHMM, microfilm 44). 

Strângerea cadavrelor 


În martie 1945, colonelul Chirilovici a pretins la anchetă că a doua zi după pogrom 
a ordonat să fie adunate cadavrele şi răniții de pe străzi, precum şi din curtea Chesturii, 
şi a cerut Comunităţii să identifice morţii şi să-i îngroape!. Chirilovici a minţit. Nu 
numai că nu s-a cerut identificarea morţilor, dar fruntaşii Comunităţii au fost împiedicaţi 
să participe chiar şi la îngroparea desfăşurată în grabă, pentru ca să nu fie posibilă 
numărarea victimelor şi identificarea lor. În rapoartele refăcute s-a afirmat că au 
fost împuşcaţi cca 300 de evrei, iar comunicatul oficial a pomenit de 500 de iudeo- 
-comunişti. După cum am mai spus, comandantul poliţiei militare, căpitanul Darie, care 
s-a aflat în majoritatea zilei la Chestură, a apreciat numărul celor ucişi - doar acolo -— la 
cca 5.0002. Primarul, generalul în retragere Constantin Ionescu, care se afla în clădirea 
Primăriei, în vecinătatea Chesturii, a apreciat numărul celor ucişi la cca 4.500, „în afară 
de cei care au murit în drum cu trenul” — şi a adăugat: „Nu s'a putut face o statistică 
exactă fiindcă înmormântările se executau unele direct, fără a se mai cere autorizarea 
Primăriei”?. 

Dar Primăria a fost implicată în ascunderea numărului de morţi, în strângerea lor de 
pe străzi, din case, parcuri şi de pe linii ferate, din zona gării, din beciurile şi curtea 
Chesturii, chiar şi în ascunderea locului unde au fost îngropaţi. Primăria şi Chestura de 
poliţie au fost autorităţile care au primit misiunea de a şterge amintirea celor ucişi în 
pogrom - şi şi-au îndeplinit-o. Primăria şi slujbaşii ei au constituit o parte din forţele 
auxiliare care au participat la pogrom. Funcţionarii Primăriei au lucrat ca de obicei în 
ziua pogromului, au ajutat patrulelor să identifice străzi şi locuinţe ale evreilor, au 
participat chiar la arestări, s-au năpustit asupra evreilor obligaţi să mărşăluiască pe 
străzile oraşului cu mâinile ridicate, i-au bătut şi maltratat, i-au jefuit şi, aşa cum au 
consemnat evrei care i-au identificat, nu au ezitat să dezbrace şi să descalţe evrei care 
treceau pe lângă clădirea Primăriei în drum spre Chestură. Soldaţii germani care au bătut 
evrei la intrarea în curtea Chesturii cu intenţia de a-i omori erau dotați cu pari pregătiţi 
din timp în clădirea Primăriei“. Slujbaşi de rând ai Primăriei — podarii (măturători de 
străzi) — au participat la pogrom în mod activ : au fost organizaţi dinainte să-i ajute pe 
pogromişti şi, împreună cu grupul de legionari ai Serviciului Special de Informaţii, au 
participat la percheziţii, au executat arestări, au iniţiat ei înşişi asasinate şi jaf - nu numai 
de dragul jafului, ci şi pentru plăcerea lor personală. Aceşti oameni au primit la urmă o 
recompensă suplimentară pentru „munca” lor. 


1. Depoziţia lui Constantin Chirilovici (colonel) la Tribunalul special pentru judecarea criminalilor 
de război de la Bucureşti, 5 martie 1945, ibidem, vol. 27, p. 34b (USHMM, microfilm 43). 

2. Depoziţia lui Constantin Darie (maior) la Tribunalul pentru judecarea criminalilor de război, 
3 aprilie 1945, ibidem, p. 41b (USHMM, microfilm 48). 

3. Depoziţia lui Constantin Ionescu (general) la Tribunalul Poporului din Bucureşti, 6 august 1945, 
ibidem, vol. 37, p. 31b (USHMM, microfilm 43). 

4. Proces-verbal al anchetei lui Florin Ghineraru (ofiţer de jandarmi) la Tribunalul special pentru 
judecarea criminalilor de război de la Bucureşti, 9 aprilie 1945, ibidem, vol. 30, p. Sb (USHMM, 
microfilm 48). 

Conform dispoziţiilor Primăriei, groparii Comunităţii au pregătit două uriaşe gropi 
comune în cimitirul evreiesc!. Nu putem şti dacă gropile comune au fost pregătite ca 
măsură preliminară la pogrom sau din considerentul că în războiul care abia izbucnise 
vor fi pierderi şi printre evrei, de exemplu, de pe urma bombardamentelor, şi trebuie 
făcute pregătiri pentru înmormântarea rapidă a victimelor. Ordinul de pregătire a gropilor 
a fost dat la 20 iunie, iar groparii evrei le-au terminat la 25 iunie. Una dintre gropi era 
lungă de 30 m, lată de 2 m şi adâncă de 2 m, iar dimensiunile celei de-a doua erau 
25x2 Dn. 

Groparii Comunităţii au venit la cimitir în 29 iunie, întrucât Comunitatea nu reuşise 
să înmormânteze toate victimele evreieşti ucise în marele bombardament al aviaţiei 
sovietice din 26 iunie ; atunci au fost ucişi şaizeci de evrei şi au fost răniţi peste o sută?. 
Poliţia din Iaşi, unde adjunctul chestorului spusese poliţiştilor, cu o zi înainte de pogrom, 
că nu au voie să intervină în ceea ce va face Armata, „bine sau rău”, s-a preocupat din 
timp de problema îngropării — pregătiri care, aşa cum s-a dovedit, nu au fost suficiente. 
În noaptea de 27/28 iunie şi, din nou, în noaptea următoare au fost arestaţi aproximativ 
50 de premilitari evrei în vârstă de 18-21 de ani şi au fost ţinuţi separat în beciurile 
Chesturii, fără să li se comunice motivul arestării. În ziua pogromului, 29 iunie, tinerii 
au fost duşi în zorii zilei la cimitirul evreiesc din cartierul Păcurari. Unul dintre ei a 
declarat: 


Deodată au început să sosească căruţe ale Primăriei, cu care se transporta gunoiul, dar de data 
aceasta în loc de gunoi căruțele erau încărcate cu cadavre. Erau primele victime ale.pogromului 
de la Iaşi. Nu ştiam de unde sunt aduşi aceşti morţi şi cu atât mai puţin nu ştiam ce se întâmplă 
în acele ore pe străzile oraşului. Cadavrele aveau semne de împuşcare şi erau oribil mutilate. 
Pe măsură ce orele treceau, erau din ce în ce mai multe victime... La început scoteam victimele 
din furgoane cu tărgi iar apoi, pe măsură ce numărul cadavrelor sporea, eram obligaţi să-i 
cărăm cu spinarea, aruncându-i direct în gropile comune, ce între timp fuseseră săpate. Din 
cauza căldurii puternice şi a emoţiei prin care treceam am fost cuprins de greață şi vomitări, 
în timp ce totul se învârtea în jurul meu. Executam munca ca un automat, fără a fi în stare să 
recepţionez ce se întâmplă cu mine. 


Zeci de alţi tineri evrei au fost aduşi acolo să sape alte trei gropi comune - de la ei 
au aflat groparii despre începutul pogromului în oraş. Toţi au muncit patru zile şi patru 
nopţi la înmormântarea cadavrelor, fără să primească hrană - „Dar chiar dacă aş fi 


1. Procesul-verbal al depoziţiei lui Ozias Hausner (gropar) la Tribunalul Poporului din Iaşi, fără dată 
(iulie 1945), ibidem, vol. 37, p. 45 (USHMM, microfilm 43); depoziţia lui loan Teodorescu 
(funcționar la Primărie) la Tribunalul Poporului din Iaşi, 25 iulie 1945, ibidem, pp. 49-49b. 
Teodorescu a susţinut că a existat un ordin de a pregăti din timp gropi comune în toate cimitirele 
din oraş, nu numai la cimitirul evreiesc. 

2. Rezumatul depoziţiilor şi evenimentelor pregătit de organizaţia pro-comunistă „Apărarea Patriotică” 
la sfârşitul anului 1944, pentru a ajuta autorităţile să pregătească procesul criminalilor de la Iaşi. 
Rezumatul depoziţiei unui funcţionar al Comunităţii, Nery Staerman, ibidem, vol. 40, p. 129b. 

3. Prima depoziţie a lui Iosef Iacob (preşedintele Comunităţii din Iaşi în perioada 1939 — 7 aprilie 
1943) la Tribunalul Poporului din Iaşi, ibidem, vol. 37, p. 50. 

4. Depoziţia lui David Iţhac din Iaşi, Petah Tikva, 2 iunie 1959, Arhiva Yad Vashem, 03-1472, pp. 2-3. 
Acest martor a declarat, în Israel, că tinerii evrei au îngropat în cimitirul evreiesc 6.000 de victime, 
în cinci gropi comune, una dintre ele de dimensiuni imense (60 m lungime). În acest capitol nu s-au 
folosit, în general, surse de la Yad Vashem; însă această depoziţie a fost prezentată aici întrucât 
dezvăluie amănunte despre existenţa unei gropi comune despre care nu s-a ştiut din alte surse. 

primit era imposibil să iau ceva în gură”, spune acel tânăr. A doua zi au fost arestaţi, în 
case şi pe străzi, alţi 124 de evrei pentru a intensifica ritmul îngropării şi pentru 
strângerea cadavrelor de pe străzi : au fost escortaţi la cimitir de către 40-50 de poliţişti, 
„cu revolverele scoase”!. Împreună cu primul grup care fusese arestat înainte de pogrom 
şi fără un număr de evrei care au fost eliberaţi, numărul groparilor improvizaţi a ajuns 
la 160 - în afară de groparii Comunităţii (patru), aflaţi şi ei acolo. Camioane şi căruţe 
pentru gunoi ale Primăriei descărcau cadavrele — la intrarea în cimitir, în camera mortuară 
şi de pregătire a cadavrelor pentru înmormântare, conform religiei evreieşti — cu zecile 
şi cu sutele. Acest loc a atras soldaţi români din gardă şi locuitori români din Păcurari, 
un cartier periferic şi sărac: 


În timp ce noi săpam gropile lungi de 30 m şi căruțele salubrităţii transportau cadavrele 
evreilor... [cadavrele] erau percheziţionate de militari ce se aflau cantonaţi la cimitir... Ei nu 
s'au mulţumit numai cu obiectele de valoare ce le găseau asupra victimelor şi pe care le puteau 
lua fără osteneală mare, dar s'au pus să scoată şi dinţii de aur din gura cadavrelor. Am lucrat 
la săpatul gropilor până ora la 5 d.a., după care am început transportarea cadavrelor din 
sinagogă la groapă şi am procedat la îngroparea lor. N-am putut recunoaşte pe nimeni printre 
cadavre deoarece în afară de faptul că erau sfârtecaţi şi curgeau bucăţi pe jos atunci când îi 
transportam, erau umflaţi şi intraseră în putrefacţie?. 


În cimitir, a remarcat un gropar al Comunităţii, „se strânseseră o serie întreagă de 
derbedei. Cadavrele erau oribil mutilate şi jefuite, jaful a continuat chiar în cimitir”?. 
Derbedeii erau locuitori săraci din cartier, care au apărut acolo în momentul când căruțele 
Primăriei au început să urce dealul cimitirului, iar din ele se scurgeau picături de sânge 
(cimitirul evreiesc este situat pe o colină înaltă, care domină împrejurimile). Ei s-au 
alăturat şi patrulei româneşti care sosise, la orele după-amiezei din ziua pogromului, să-i 
aresteze pe cei trei gropari şi pe intendentul cimitirului spre a-i lua la Chestură pentru 
„verificare”. În vegetaţia de lângă cimitir era postată o mică unitate auxiliară germană, 
cu o bucătărie de campanie. Un soldat german i-a recomandat intendentului cimitirului „să 
nu mergem cu ei [patrula românească] pe stradă căci are să ne împuşte ci să rugăm pe ofiţerul 
lor comandant să ne dea o patrulă germană pentru a ne conduce până la Chestură”. Groparii 
nu ştiau ce se petrece în oraş, iar despre pogrom aflaseră de la soldaţii germani. 

În drum spre Chestură au văzut „cadavre şi oameni bătuţi pe toate străzile pe care am 
trecut”. Escorta germană şi intervenţia ofițerului german pe lângă patrula românească 
de a trimite groparii înapoi la muncă din cauza amplasării bucătăriei în apropierea 
cimitirului a salvat viaţa groparilor evrei: la Chestură au primit imediat permisii de 
circulaţie, fiind trimişi înapoi la muncă. „Am văzut morţi şi convoaie de oameni 
schingiuiţi”, a spus un gropar, amintindu-şi imaginile pe care le-a văzut la întoarcere”. 


„Rezumatul masacrului” (vezi supra, p. 47, nota 2). 

2. Declaraţia lui Marcel Tocelaru la Poliţia din laşi, fără dată (septembrie 1944), ibidem, vol. 42, 
pp. 384-384b (USHMM, microfilm 43). 

3. Declaraţia lui Marcu Herşcovici (gropar) la Tribunalul Poporului din Iaşi, fără dată (iulie 1945), 
ibidem, vol. 37, p. 42. 

4. Depoziţia lui Oişie Schechter (responsabilul cimitirului) la Tribunalul Poporului din Iaşi, 25 iulie, 
ibidem, p. 47b. 

5. Depoziţia lui Ozias Hausner (gropar) la Tribunalul Poporului din Iaşi, fără dată (iulie 1945), 

ibidem, p. 45. 

A doua zi, o dată cu revărsarea dimineţii, împreună cu căruțele cu morţi care urcau 
încet dealul înalt, au început să se reverse în număr mare „derbedeii”, românii săraci din 
împrejurimi. La fel ca locuitorii satului Jilava de lângă Bucureşti, care s-au năpustit 
asupra cadavrelor la pogromul de la Bucureşti din ianuarie 1941, şi săracii din Păcurari 
au mirosit sânge şi valori. Transportul cadavrelor s-a făcut sub supravegherea comisarului 
de poliţie Romila. „Cadavrele erau complet descompuse din cauza bătăii”, a declarat 
intendentul cimitirului. După cum am spus, până la îngroparea lor, cadavrele au fost 
jefuite de orice obiect de valoare, de haine, astfel că cele mai multe dintre ele au fost 
aruncate în gropi aproape dezbrăcate ; „Majoritatea erau goi şi aceia care mai erau 
îmbrăcaţi erau cu buzunarele întoarse pe dos şi jefuiţi”!. 

Aceşti români au adus soldaţilor şi un „cadou”, şapte evrei din cartierul lor, pe care 
soldaţii i-au împuşcat imediat în prezenţa groparilor, ordonându-le să-i arunce în groapă. 
Un evreu rănit, care fusese considerat mort şi adus în căruţa cu cadavre, a fost împuşcat 
în cap în momentul în care a deschis ochii şi a cerut apă?. La faţa locului erau şi militari 
germani - au fotografiat cadavrele şi înhumarea, iar unul dintre ei a notat numărul 
morţilor :. 


Pe când mă aflam în groapă şi aşezam morţii, unul din ei m'a pus să scot cadavrul lui Iancu 
Schneider şi să-l ţin ridicat în picioare rezimat de malul gropii. Cum cadavrul nu stătea, mi-a 
ordonat să-l ţin cu capul ridicat şi a făcut vreo zece fotografii?. 


Seara a fost împuşcat „un evreu cu barba albă care a încercat să ne aducă puţină 
mâncare”, spune unul dintre tinerii luaţi pentru a fi folosiţi ca groparit. Asasinarea 
„bătrânului cu barbă albă” necesită o descriere amănunţită, deşi pentru ziua în care au 
fost ucişi cca 8.000 de evrei (în afară de victimele din „trenul morţii”), faptul în sine nu 
era ceva ieşit din comun. În orice caz, intelectualii Comunităţii care au înregistrat orice 
amănunt despre pogrom pentru a nu fi date uitării „faptele lui Amalek”S au acordat 
acestui caz o pagină întreagă, sub titlul „Tragica moarte a bătrânului şi venerabilului 
evreu Strul (Israel) Rotman”S. Rotman era un erudit în religia evreiască şi cioplitor de 
meserie, de fapt un maestru, care a lucrat din fragedă tinereţe la cimitir, la pregătirea 
pietrelor funerare, pe care cioplea în idiş şi în ebraică, în afară de textul funerar obişnuit, 
şi calităţile şi faptele bune ale decedatului, după tradiţia evreilor aşkenazi (europeni). 
Exemple ale lucrărilor sale pot fi văzute în cimitirul evreiesc din Iaşi şi în zilele noastre. 
Israel Rotman începuse să spună Kadish - rugăciunea în memoria celor măcelăriți : 


Bătrânul cioplitor de piatră, îndurerat de cele văzute, ştiind că în cimitir lucrează vreo 130 de 
evrei, de dimineaţă, fără hrană, s'a milostivit de ei şi cu încă un tânăr, a urcat dealul 


Ibidem, p. 45b. 

Ibidem. 

Ibidem. 

Vezi supra, p. 181, nota 2 (p. 384b). 

Popor antic care a trăit în sudul Israelului şi Iordaniei de azi şi care, în urmă cu cca 3500 de ani, 
a atacat triburile ebraice ieşite din robia Egiptului, în drum spre Canaan (Ţara Făgăduinţei), 
provocându-le multe pierderi şi suferinţe. Biblia consemnează că poporul evreu nu trebuie să uite 
niciodată răul provocat de amalechiţi. De-a lungul generaţiilor, numele de amalechiţi a devenit 
sinonim cu duşmanii, toţi duşmanii poporului evreu. 

6. „Rezumatul masacrului” (vezi supra, p. 47, nota 2), pp. 352-353. 

cimitirului ca să le deie ceva de mâncare. Pe la ora şase seara, bătrânul este văzut urcând 
scările ce duceau la sinagoga din curtea cimitirului. N-a ajuns cu mâncarea până la cei ce 
lucrau la facerea gropilor, când o patrulă compusă din trei jandarmi îl opreşte, îl duc spre 
interiorul cimitirului, îi ordonă să se dezbrace şi să se desculţe, rămânând în cămaşă. Este 
aşezat cu faţa spre zidul sinagogii şi împuşcat. Aşa a fost împuşcat şi tânărul ce a fost cu el!. 


Un martor ocular a adăugat că tânărul nu a murit imediat - a implorat să se mai tragă 
un glonte în el, „iar noi îngroziţi, trebuia să stăm să privim fără a putea face ceva. 
Imediat [după ce a fost iar împuşcat] am primit ordin să purtăm cadavrele celor doi 
nenorociţi şi să-i îngropăm”?. Bătrânul şi onorabilul Israel Rotman, care a mai apucat, 
înainte să moară, să spună „Şema Israel”, a acţionat potrivit credinţei sale - „Cei ce 
iubiţi pe Domnul, urâţi răul; Domnul păzeşte sufletele cuvioşilor lui; din mâna 
păcătosului îi va izbăvi pe ei” (Psalmii 96.11). El nu s-a temut să urce dealul cimitirului, 
cu toate că a văzut măcelul în cartier, camioanele şi căruțele Primăriei încărcate cu morţi 
şi pe vecinii lui români năpustindu-se asupra cadavrelor, şi a încercat cu slabele sale forţe 
să-i onoreze pe cei ucişi cu o înmormântare conform tradiţiei evreieşti şi să-i consoleze 
pe tinerii siliţi să servească drept gropari. Numai cine a trăit cu credinţa că „Domnul este 
ajutorul meu, nu mă voi teme de ce-mi va face mie omul” (Psalmii 117.6) putea să se 
comporte asemenea lui. El nu ştia că soldaţii români care au participat la pogrom nu erau 
oameni. El a trăit ca un sfânt şi a murit ca un sfânt. 

La sfârşitul primei zile de muncă, ce s-a terminat, pentru o parte dintre săpători şi 
gropari, la ora 20.30 (alţii au continuat să lucreze şi în timpul nopţii), tinerii evrei au fost 
băgaţi în groapa nr. 3, „la odihnă”, iar soldaţii germani din unitatea antiaeriană care se 
postaseră la intrarea în cimitir au adus mitraliere şi „au aşteptat cu nerăbdare ocazia să 
ne acopere şi pe noi cu pământ”. Dar comisarii de poliţie care au supravegheat munca la 
faţa locului ştiau că va fi greu să găsească alţi tineri evrei care să îngroape morţi, aşa 
încât i-au salvat de la moarte. Câţiva dintre groparii improvizaţi au fost eliberaţi de 
chestorul Chirilovici, dar majoritatea au fost reţinuţi pe loc şi au lucrat, cum am arătat, 
de patru zile şi patru nopţi, probabil în ture, la îngroparea morţilor în cele trei gropi 
săpate (una dintre ele de proporţii imense - 60 m lungime), în afară de două care 
fuseseră pregătite înainte de pogrom. La terminarea lucrului au fost transferați la 
închisoarea militară a oraşului, care se afla (ca şi cimitirul) în cartierul Păcurari : 


Înainte de a fi băgaţi în curtea închisorii, eram trecuţi prin două rânduri de sergenţi cu ciomege 
în mâini şi care loveau în noi, fiecare unde şi când apuca. Am fost băgaţi în celule şi ţinuţi 
acolo timp de o noapte. Am crezut că ne-a sosit şi nouă timpul să fim împuşcaţi. În aceeaşi 
noapte am primit pentru prima oară un blid de mâncare şi cu toate că de patru zile şi patru 
nopţi nu avusesem nimic în gură, nici unul din noi nu ne-am putut atinge de mâncare. Tot 
timpul eram cuprinşi de greţuri şi vomitam fără întrerupere”. 


1. Ibidem, p. 352. 
2. Vezi supra, p. 181, nota 2. 
3. Vezi supra, p. 180, nota 4 (p. 4). 

Inhumarea 


Grupuri de evrei prinşi la întâmplare pe străzi sau în locuinţe, cu ajutorul brutal al 
slujbaşilor Primăriei şi în special al podarilor întăriţi cu poliţişti localnici, au adunat cu 
perseverenţă cadavrele rămase pe străzi lăturalnice, pe terenuri virane şi în curţile caselor, 
târându-le spre căruțele Primăriei, care circulau încet pe străzile oraşului ; iar când nu au 
fost găsiţi destui evrei, treaba a fost făcută de măturători de stradă şi voluntari care îşi 
primeau răsplata pe loc. Haine şi chiar costume pătate cu mult sânge au trecut de la un 
trup la altul — podarii şedeau chiar în căruţe îmbrăcaţi în noile lor haine (vezi infra, p. 187). 

Nu toate căruțele şi camioanele au descărcat cadavrele în cimitirul evreiesc. Sute sau 
mii de cadavre au fost transportate în locuri de colectare improvizate, stabilite în funcţie 
de distanţa pe care căruţa sau camionul trebuia să o parcurgă de la locul de încărcare la 
locul de descărcare. La cimitir, groparii evrei încetaseră să se mai ocupe de îngropare, 
şi descărcarea morţilor semăna mai mult cu descărcarea gunoiului. Directorul serviciului 
de salubritate al Primăriei, Vlad Marievici - un român sadic, cunoscut pentru plăcerea 
lui de a bate evrei fără motiv —, şi-a amintit că în ziua pogromului i s-a cerut să pună la 
dispoziţie un camion peniru transportul cadavrelor din curtea Chesturii la cimitirul 
evreiesc. Dar numai a doua zi i s-a cerut „să se prezinte cu toate mijloacele de transport 
la Chestură, inclusiv camioane şi căruţe”. El a refuzat să adune cadavrele numai cu 
salariaţii serviciului de salubritate al Primăriei şi a cerut ca fiecare căruţă sau camion să 
fie însoţit de jandarmi şi poliţişti, „pentru a evita jafurile”. De la Poliţie i s-a comunicat 
că muribunzii şi răniții trebuiau transportaţi la spitalul evreiesc : 


Am aflat de la personalul salubrităţii care a făcut transporturile că în realitate această dispoziţie 
nu s'a executat şi că în multe cazuri, în urma ordinelor date de plutonierii de jandarmi care 
însoțeau transporturile, se încărcau şi muribunzi care ori erau înăbuşiţi pe drum de celelalte 
cadavre aşezate peste ei, sau erau puşi în gropi, fiind încă în viaţă... Au fost puse la dispoziţie 
[pentru operaţiuni] atunci patru camioane şi 24 de căruţe!. 


Căruţaşii, a adăugat directorul, se întorceau seara beţi, îmbrăcaţi în haine pe care nu 
puteau să-şi permită să le cumpere, iar atunci când, după câteva zile, au primit salariul, 
nici măcar nu s-au obosit să-şi numere banii. „Eu am convingerea că mare parte din 
aceştia au jefuit cadavrele.” Directorul a plecat la Chestură cu unul din camioane pentru 
a aprecia volumul „muncii” : 


Când s'a deschis poarta am văzut o stivă de cadavre aşezate ca lemnele aşa fel că maşina nu 
a putut intra prea mult în curte. Pe jos curgea sângele care ajunsese până la poartă şi în care 
am călcat şi eu cu toată grosimea pingelei?. 


Zeci de răniţi şi morţi au fost descărcaţi la spital în orele după-amiezei din ziua pogromului 
de către camioanele de gunoi ale Primăriei. Directorul spitalului evreiesc, David Friihling, 
a descris astfel momentul sosirii transporturilor — aproximativ la ora 4 după-amiază : 


1. Depoziţia lui Vlad Marievici (şeful serviciului de salubritate al Primăriei din Iaşi), 21 iulie 1945, 
Cartea Neagră II, nr. 46, pp. 143-144. 
2. Ibidem, p. 144. 

Camioanele au adus morţi, muribunzi şi răniţi, îngrămădiţi unii peste alţii. Majoritatea aveau 
lovituri în cap, cu creierii ieşiţi afară ; alţii aveau braţul drept lovit de nişte corpuri contondente, 
probabil din cauza gestului de apărare care-l făceau pentru a-şi păzi capul!. 


Unul dintre şoferii care au transportat cadavre la cimitir a declarat că numai el singur 
a făcut opt transporturi la cimitir, de fiecare dată cu câte 20-30 de cadavre (de fapt, 
fiecare camion a transportat cincizeci de cadavre), şi că în acelaşi timp s-au încărcat 
cadavre pe alte trei camioane şi treizeci de căruţe. În curtea Chesturii, el a văzut 
„cadavre aranjate ca stive de lemne”, iar în partea dreaptă a intrării „mai era [evrei] care 
mai trăiau, dar zdrobiţi şi tăiaţi în bucăţi în mod îngrozitor”. Cadavrele au fost încărcate 
de podari. Camioanele au fost însoţite, după spusele lui, de doi sau trei germani (a minţit — 
însoțitorii au fost jandarmi sau poliţişti români) : 


Eu personal nu m'am mişcat din cabina de conducere, însă auzeam pe podarii care încărcau 
[cadavrele] spunând că au scos oameni de prin canal pe care îi împuşcau pe loc, sau nemţii sau 
românii şi îi suiau în camion. De altfel în camion erau suiţi şi oameni [evrei] vii [care erau] numai 
răniţi, pe care eu îi auzeam gemând. La început descărcam cadavrele pe marginea gropii, după 
aceea găsindu-se de către ofiţerii [Armatei] şi Poliţia care era acolo că asta durează prea mult, 
mi s'a dat dispoziţii să trag maşina chiar pe margine[a gropii] şi să-i deşert ca pe gunoi, direct 
în groapă. Curgea întâi un val de sânge şi apoi cădeau de-a valma, în groapă, toate cadavrele?. 


Acest şofer a transportat cadavre numai la cimitirul evreiesc. Dar întrucât mai erau şi 
alte trei camioane şi atât de multe căruţe care n-au descărcat cadavre acolo, deşi au 
„încărcat continuu morţi”, fiecare căruţă transportând câte zece cadavre de fiecare dată, 
„eu bănuiesc că au mai fost căraţi morţi şi în altă parte decât la Cimitirul Israelit”. 
Numărul de cadavre pe care numai acest şofer le-a transportat a fost de 254, numărul de 
morţi comunicat în mod oficial că au fost înhumați în cimitir”. 

Într-adevăr, s-au descărcat cadavre şi în alte locuri : vărsătoarea (groapa de gunoi a 
oraşului), nisipăria din apropierea poligonului militar şi malurile Bahluiului din sudul 
oraşului, în apropierea vechiului cimitir evreiesc. Preşedintele Comunităţii, Iosef Iacob, 
a văzut deja la 30 iunie, ora 5 dimineaţa, în faţa locuinţei sale din centrul oraşului, „căruţe 
încărcate cu cadavre ce erau transportate întrun loc viran unde se depozitau gunoaie şi 
aruncate acolo grămadă”. La ora 8.30 a fost primit de primarul oraşului, căruia i-a cerut 
căruţe „pentru a transporta cadavrele de la acel gunoi la cimitirul evreiesc”*. Dar fără 
succes. O evreică ce a îndrăznit să-şi caute soţul a fost martoră la această scenă: 


La 30 iunie am văzut când se cărau cadavrele şi duşi la vărsătoare şi acolo locuitori de la 
periferie dezbrăcau morţii”. 


1. Depoziţia dr. David Frühling la Tribunalul Poporului din Bucureşti, 30 aprilie 1945, Arhiva 
Ministerului de Interne, Dosar 108233, vol. 24, p. 67 (USHMM, microfilm 47). 

Depoziţia lui Vasile Spinosu (şofer), 26 iulie 1945, Cartea Neagră II, nr. 67, p. 145. 

Ibidem. Un alt salariat al Primăriei, care a dat dispoziţie să fie pregătite primele gropi comune, a 
declarat că a văzut un camion al Primăriei „plin cu cadavre” care au fost adunate din curtea cinemato- 
grafului „Sidoli”. Nu a ştiut cine a ordonat strângerea cadavrelor. Vezi depoziţia lui Ioan Teodorescu 
(salariat al Primăriei) la Tribunalul Poporului din Iaşi, 25 iulie 1945, Arhiva Ministerului de Interne, 
Dosar 108233, vol. 37, p. 47b (USHMM, microfilm 43). 

A doua depoziţie a preşedintelui Comunităţii la Tribunalul Poporului, 21 iulie 1945, ibidem, p. 54. 
Depoziţia Rebecăi Şmil la şedinţa Tribunalului din Bucureşti, 18 iunie 1948, ibidem, vol. I, partea 
a Il-a, p. 709 (USHMM, microfilm 47). 

Adjunctul prefectului, Alexandru Isacovici, nu a ştiut dacă prefectul a cerut Primăriei 
„să nu se arunce în vărsătoarea de gunoi a oraşului cadavrele dimpreună cu muribunzii 
şi răniții aruncaţi împreună în furgoanele Primăriei”. El a răspuns negativ la întrebarea 
dacă a ştiut atunci că muribunzii aflaţi „printre cadavrele aduse la vărsătoarea de gunoi 
au fost ucişi de către slujbaşii Primăriei sau de militari”!. 

Transportul cadavrelor la nisipăria de lângă poligonul militar — zonă interzisă evreilor — 
s-a făcut cu camioane ale serviciului de salubritate. Nu se ştie câţi morţi au fost 
transportaţi acolo şi cum au fost îngropaţi?. Groparii evrei au declarat că şoferii camioanelor 
şi căruţaşii le-au spus în zilele îngropării că au transportat cadavre şi la nisipărie. Căruţe 
de gunoi ale Primăriei care transportau cadavre la malurile Bahluiului de lângă vechiul 
cimitir evreiesc au fost văzute de către evrei din cartierele sărace din împrejurimi. Bande 
de ţigani şi români săraci au năvălit asupra cadavrelor, jefuind tot ce se putea. Ploile 
torențiale au provocat inundaţii, iar apele Bahluiului şi ale Jijiei s-au revărsat. Cadavre 
în descompunere, intrate în putrefacție n-au fost îngropate, ci au fost aruncate în apele 
Bahluiului - o parte din ele, de nerecunoscut, au fost văzute plutind pe apele râului, iar 
altele, prinse de vegetaţie, împrăştiau o duhoare puternică. 

În câteva locuri din oraş unde măcelul a fost mare, s-au organizat acţiuni speciale de 
strângere a cadavrelor. În curţi şi clădiri de lângă Chestură a început evacuarea cadavrelor 
şi a răniților în seara zilei pogromului, pentru a permite locatarilor români să se întoarcă 
la casele lor. Erau cadavrele evreilor care încercaseră să evadeze din curtea Chesturii 
când a început măcelul, aproximativ la ora 3 după-amiază. Pe Aleea Alecsandri, în orele 
amiezii, a doua zi după pogrom, a început strângerea şi transportarea cadavrelor cu 
camioanele”. Cadavrele adunate în cinematograful „Sidoli” şi în grădina de vară - tot ale 
unor evrei care au fugit de măcelul de la Chestură — au fost încărcate în camioane „la 
maximum”, după spusele unui slujbaş al Primăriei“. Nu cunoaştem cum au fost evacuate 
cadavrele adunate la Inspectoratul Regional al Jandarmeriei - probabil cu căruțele. 

Operaţiunea de strângere a cadavrelor a constituit şi o operaţiune de lichidare a 
răniților şi muribunzilor găsiţi printre cadavre sau în diverse locuri în care evrei răniţi au 
căutat să se ascundă. În unele cazuri, răniții au fost aruncaţi în căruţe şi camioane şi 
îngropaţi de vii. Alţii au fost împuşcaţi de poliţiştii şi jandarmii care însoțeau camioanele 
şi supravegheau operaţiunea de strângere - iar dacă n-au fost împuşcaţi, au fost ucişi, 
prin diverse metode, de podari sau de către gloata de români şi ţigani care s-au năpustit 
asupra cadavrelor pentru a-i dezbrăca de haine sau pentru a-i buzunări. Directorul 
serviciului de salubritate al oraşului a declarat că atunci când a controlat mormanul de 
leşuri din Aleea Alecsandri, un evreu, pe care-l cunoştea, l-a strigat dintre cadavre „şi 
mi-a spus că el trăieşte şi numai face pe mortul. Eu l-am sfătuit să tacă”. El a afirmat că 
s-ar fi adresat comisarului Iancu şi i-ar fi cerut să fie respectată dispoziţia ca muribunzii 
să fie transferați la spital”. Sami Herşcu s-a ascuns printre morţi în curtea Chesturii, iar 


1. Depoziţia lui Alexandru Isacovici (adjunctul prefectului) la Tribunalul Poporului din Bucureşti, 
5 noiembrie 1945, ibidem, vol. 33, p. 31 (USHMM, microfilm 43). Vărsătoarea de gunoi se afla 
atunci în spatele cârciumii de bere „Zimbru” şi se întindea pe malurile Bahluiului, în apropierea 
atelierului de prelucrare a tutunului („Rezumatul masacrului” [vezi supra, p. 47, nota 2], p. 342). 
Depoziţia lui Ozias Hausner (gropar) (vezi supra, p. 181, nota 5), p. 45b. 

Depoziţia Anetei Bimes la Tribunalul Poporului din Iaşi, 26 iulie 1945, ibidem, vol. 44, p. 309b 
(USHMM, microfilm 43). 

4. Vezi supra, p. 185, nota 3. 

5. Vezi supra, p. 184, nota 1 (p. 144). 

a doua zi, când au fost aduşi alţi evrei să evacueze cadavrele şi să curețe curtea de bucăţi 
de trupuri omeneşti şi de sânge, a ieşit din ascunzătoarea improvizată şi a ajutat la 
transportul morţilor, salvându-se în felul acesta!. Buium Feighenbaum, căruia huligani 
din cartierul său i-au zdrobit dinţii, a fugit „printre mii de evrei împuşcaţi” în Chestură 
pentru a scăpa de „examenul de intrare”, prăbuşindu-se în cele din urmă printre morţi — 
„A doua zi am fost ridicat dintre morţi şi trimis acasă”?. 

Operaţiunea de strângere a morţilor a provocat întâlnirea între două categorii de 
oameni interesaţi de evrei şi de cadavrele lor : evreice care au îndrăznit să iasă din casă 
şi să-i caute pe cei dragi, pe de o parte, iar pe de altă parte, slujbaşii Primăriei — căruţaşi 
şi podari şi responsabilii lor —, poliţişti de rând care supravegheau acţiunea de curăţenie. 
Această întâlnire a fost descrisă de Lili Moscovici, o femeie în vârstă de 30 de ani, rudă 
cu preşedintele Comunităţii. Ea a ieşit din casă în dimineaţa zilei de 30 iunie (era într-o 
luni) pentru a da de urmele soţului, fratelui, tatălui şi socrului, toţi foşti ofiţeri în Armata 
română, care nu se mai înapoiaseră acasă. Femeia descrie clar, cu profunzime şi simpli- 
tate dezastrul pe care românii l-au provocat zecilor de mii de evrei din Iaşi, pe de o parte, 
şi senzaţia de satisfacţie în rândul celor care au îndeplinit planul de reducere a numărului 
de evrei din oraş, pe de altă parte. Lili şi-a notat impresiile imediat după pogrom : 


Când a doua zi [după pogrom], luni, am început să umblu pe străzi, să aflu ce s-a făcut cu cei patru 
ai mei dragi, sute de alte femei, înnebunite şi ele de groază, puneau aceeaşi întrebare : „unde sunt 
ai mei”. La Chestură ni s'a răspuns că toţi au fost trimişi în lagăre. Pe străzi, însă, erau zeci 
de cadavre, strânşi grămadă... Umblu pe stradă ca beată... cineva îmi strigă din urmă să mă 
dau la o parte din drum. Mă uit înapoi şi mi-a rămas mintea în loc, credeam că am halucinaţii. 
O minte omenească nu poate să-şi închipuie măcar ce eu am văzut. Trec căruţe. Trec căruţe 
care întotdeauna transportau gunoi, azi sunt pline cu cadavre omeneşti, adică cadavre de evrei. 
Mai trece încă una. Încă una, opt, nouă... Ca împietrită stau şi mă uit la căruțele de gunoi, 
încărcate cu oameni nevinovaţi, omorâţi numai pentru că au fost evrei. Şi căruțele sunt conduse 
de acei care în fiecare zi strâng gunoiul, îmbrăcaţi în haine de sărbătoare, haine scoase de pe 
victimele lor... Şi [care] strigă în gura mare: „aşa vor păţi toţi jidanii”?. 


Multe femei care au îndrăznit să-i caute pe cei dragi au fost prinse pe străzi şi chiar în 
case pentru a fi puse să curețe Chestura şi oraşul de sânge şi rămăşiţe de corpuri. Arestările, 
care au cuprins şi bărbaţi şi chiar adolescenţi, au început marţi, 1 iulie. Orice femeie 
care a venit la Chestură la această dată a fost reţinută pe loc şi a primit ordin să curețe 
sângele, indiferent de vârsta şi starea ei. Lea Moşe, în vârstă de 80 de ani, care a plecat 
să-şi caute fiul şi pe cei doi gineri, a fost arestată şi a primit ordin să curețe curtea : 


Am fost puşi să curăţăm curtea de sânge şi de toate rămăşiţele crimelor comise. Curăţenia am 
făcut-o cu mâna. Am strâns creieri omeneşti şi am spălat pietre de sânge. Am stat trei zile la 
Chestură nemâncată. A treia zi s-a prezentat un domn general care ne-a vestit că s'a încetat cu 


1. Depoziţia Anetei Blimes. 

2. Declaraţia lui Buium Feighenbaum la Poliţia din Iaşi, 1945, ibidem, vol. 40, p. 72 (USHMM, 
microfilm 43). 

3. Declaraţia lui Lili Moscovici înaintată Tribunalului Poporului din Iaşi, ibidem, vol. 24, pp. 76b-77 
(USHMM, microfilm 44). Un ofiţer german care a privit cu satisfacţie evidentă căruțele încărcate 
cu cadavre a răspuns stânjenit la observaţia lui Lili în româneşte (cu speranţa că el nu va înţelege) 
despre realizările „culturii germane” : „Nicht wir, eure Tzigeunes” - adică: „Nu noi [am făcut 
asta], ci ţiganii voştri” (cu alte cuvinte, românii). Mulţi germani îi considerau pe români ţigani. 

împuşcăturile, că suntem liberi şi ne-a arătat că tot ce s'a petrecut e din vina evreilor care au 
tras asupra armatei româno-germane!. 


În raportul contrafăcut despre acţiunile Poliţiei după pogrom, Chirilovici s-a lăudat 
că Chestura a organizat „cu camioanele serviciului salubrităţii Primăriei transportarea 
răniților la spitale şi a morţilor la cimitir”. Nici un spital românesc nu a primit răniţi 
evrei pentru a fi trataţi, iar la spitalul evreiesc au fost aduşi, după cum am spus, cca 150 
de evrei, majoritatea morţi sau în agonie. Multe dintre cadavre nu au fost duse la 
cimitirul evreiesc, ci au fost aruncate ca un gunoi, în diverse colţuri din oraş. Şi 
Chirilovici a adăugat: „De asemenea s'a organizat dezinfectarea şi spălarea străzilor”?. 
Iar în raportul autentic, scris la 30 iunie, Chirilovici a precizat că mulţi evrei au fost 
împuşcaţi nu numai la Chestură, ci şi „prin oraş şi prin adăposturi”, şi a fost necesară 
evacuarea cadavrelor „la cimitire (!) fiind un pericol iminent de molime, apoi cu 
concursul Primăriei s'a spălat oraşul”. Într-adevăr, oraşul trebuia spălat, deoarece 
cadavrele erau răspândite prin tot locul şi urmele crimei puteau fi văzute peste tot. 

Curăţarea manuală de sânge a curţii Chesturii nu a fost suficientă — comandantul 
gardienilor a remarcat că Victor Dragota (dintre comândanţii poliţiştilor străini) a văzut, 
când a sosit a doua zi după pogrom (după ce a participat la îmbarcarea evreilor în „trenul 
morţii”, fapt pe care nu l-a amintit în mărturie), că „nu mai erau decât evrei morţi şi 
răniţi care au fost duşi primii la cimitir, iar ceilalţi la spital, apoi pompa pompierilor a 
spălat de sânge pietrele din curtea Chesturii”*. Dar nici asta nu a ajutat — iar unul dintre 
gardienii care s-au prezentat la lucru în dimineaţa aceea a văzut că pereţii au fost văruiţi, 
sângele a fost spălat, şi cu toate acestea se mai vedeau urme de sânges. 


Falsificarea numărului celor îngropaţi 


De remarcat că în privinţa numărului de victime îngropate în cimitirul evreiesc, s-a 
încercat — şi după căderea regimului antonescian — să se lase impresia că a fost vorba în 
total de 254 de evrei. Iată de ce la Tribunalul Poporului acuzarea a avut grijă să-i pună 
pe cei trei gropari şi pe intendentul cimitirului să semneze declaraţii cum că au fost 
îngropate doar 254 de cadavre, chiar dacă groparii abia ştiau să-şi scrie numele. În 
declaraţia unuia dintre gropari, care probabil a refuzat să noteze numărul, a fost adăugată 
fraza: „Domnul Intendent [al cimitirului - n.m.] a primit cadavrele cu număr de la 


1. Primul raport al lui M. Braunstein (membru în conducerea Comunităţii) către W. Filderman 
(preşedintele Federaţiei Comunităţilor Evreieşti) despre pogromul de la laşi din 29 iunie 1941, 
8 februarie 1945, în Ancel, Documents, VI, nr. 3, pp. 39-40. 

2. Raport nr. 99 al chestorului Poliţiei, Chirilovici, către ministrul de Interne, 30 iunie 1941, Cartea 
Neagră II, nr. 43, p. 110. 

3. Raport nr. 99 (autentic) al chestorului Poliţiei, Chirilovici, către Inspectoratul Regional de Poliţie 
din Iaşi, Arhiva Ministerului de Interne, Dosar 108233, vol. 59, p. 49 (USHMM, microfilm 44). 

4. Declaraţia lui Victor Dragota (comandantul gardienilor publici din Iaşi) la Tribunalul Poporului 
din Bucureşti, 31 iulie 1945, ibidem, vol. 26, p. 35b (USHMM, microfilm 48). 

5. Declaraţia lui Niculai Romulus (gardian public) la Tribunalul Poporului din Iaşi, 22 iulie 1945, 
ibidem, p. 62b. 


DUPĂ POGROM 189 
dl comisar Romila”!. De asemenea, spre deosebire de alte depoziţii şi declaraţii care de 
obicei erau scrise pe loc, de mână, declaraţiile groparilor evrei au fost dactilografiate, 
pentru ca totul să fie clar. Iar fiecare depoziţie se încheie cu cuvintele: „Confirm şi 
semnez. Ştiu să citesc şi să scriu”. În schimb nu s-au luat depoziţii de la tinerii mobilizați 
pentru îngroparea cadavrelor. Trebuie subliniat faptul că în alte declaraţii privind 
înhumarea, scrise de alţi martori, nu apare numărul 254, ci se spune doar că un număr 
mare de morţi au fost îngropaţi în cimitire. Iar unul dintre membrii în conducerea 
Comunităţii, Braunstein, a notat în zilele când s-au luat depoziţiile groparilor, pe baza 
datelor strânse de Comunitate, că 14.850 de evrei au fost ucişi în timpul pogromului (vezi 
infra, p. 392). După cum am arătat, un singur camion a transportat în ziua pogromului 
mai multe cadavre decât numărul trecut în declaraţii. De asemenea, nu s-a menţionat atunci 
că tinerii evrei au lucrat separat de gropari, că munca lor a continuat patru zile şi patru 
nopţi şi că n-au fost lăsaţi acasă la sfârşitul primei zile a operaţiunii de îngropare. Numai 
tânărul evreu care, în această chestiune, a depus mărturie în Israel, la Yad Vashem, a speci- 
ficat clar acest fapt şi a apreciat, după cum am văzut, numărul de cadavre îngropate de 
grupul său la cca 6.000. Două dintre cele cinci gropi comune săpate de tinerii evrei — una 
în lungime de 60 m - n-au fost identificate nici până azi şi peste ele nu s-a turnat o placă 
de beton sau orice altă piatră funerară. În sfârşit, toate regimurile, inclusiv regimul 
comunist, au refuzat să deschidă gropile comune din Iaşi pentru a stabili numărul de victime 
îngropate acolo (vezi infra, pp. 422 sqq.). În 1948, Tribunalul a anulat încercarea de a 
se reduce numărul de victime îngropate în cimitirul evreiesc, notând, printre altele : 


Evreii care mai fuseseră aduşi în timpul nopţii la Chestură, precum şi alţii scoşi atunci de prin 
diferite ascunzişuri, sunt puşi să culeagă cadavrele şi să spele de sânge străzile oraşului, sub 
paza severă a agenţilor forţei publice. Cadavrele au fost transportate în aceeaşi zi de serviciul 
salubrităţii din oraşul Iaşi, la cimitirul israelit, unde au fost înhumate, în gropi dinainte săpate, 
fapt care evidenţiază cu prisosinţă premeditarea masacrelor. Din depoziţiile martorilor audiaţi 
pentru stabilirea acestui fapt reiese că s'a pus la dispoziţia Chesturii patru camioane şi 30 
căruţe. Numărul exact al victimelor căzute în acele zile nu se cunoaşte, dar este sigur că întrece 
cu mult numărul de 500 indicat de comunicatul Președinției Consiliului de Miniştri, atingând 
numărul de aproximativ 10.000. 


„Agenţii forţei publice” au fost poliţişti şi jandarmi români ; „serviciul salubrităţii” 
au fost podari şi responsabilii lor, căruţaşi şi şoferi ai Primăriei din Iaşi. Deşi a menţionat 
numărul aproximativ de victime, Tribunalul s-a abținut să indice celelalte locuri în care 
au fost înhumați sau pur şi simplu azvârliţi mii de evrei. Cimitirul a fost pângărit, 
„mormintele şi pietrele funerare distruse şi paznicii alungaţi”. În februarie 1945, un 
membru al conducerii Comunităţii a notat că „mulţi bani i-au trebuit obştei să refacă în 
parte şi să restaureze pe cât posibil cimitirul şi monumentele”. Cimitirul vechi în care 
evreii din Iaşi şi-au îngropat morţii timp de peste trei sute de ani a fost pur şi simplu ras 
de pe faţa pământului în anul 1943, pentru a şterge până şi amintirea existenţei evreilor 
în oraş (vezi infra, pp. 384 sqq.). 


Depoziţia lui Max Culea (gropar) la Tribunalul Poporului din Iaşi, ibidem, vol. 37, p. 44. 
„Act de acuzare nr. 20” în procesul răspunzătorilor şi executanţilor pogromului de la Iaşi, 1947 
(amănunte supra, p. 37, nota 1), în Ancel, Documents, VI, nr. 39, p. 374. 
3. Al doilea raport al lui M. Braunstein despre situaţia evreilor din Iaşi între 29 iunie 1941 şi august 


1944, 8 februarie 1945, în Ancel, Documents, VI, nr. 4, p. 47. 

Târgul Frumos 


Călătoria de la Iaşi la Târgul Frumos 


Primul „tren al morţii” a părăsit Iaşiul la 30 iunie 1941, la ora 2 noaptea, iar după 
câţiva kilometri s-a întors, s-a oprit, a pornit din nou, părăsind în cele din urmă oraşul 
la ora 4 dimineaţa. Conform ordinului telefonic dat de Antonescu colonelului Lupu, 
trenul trebuia să plece spre lagărul Târgu-Jiu via Roman. Lagărul servea atunci drept loc 
de concentrare şi încarcerare a evreilor din satele şi târgurile Moldovei. Ca de obicei, 
Antonescu nu s-a gândit că în lagăr nu mai pot fi înghesuiți alţi 45.000 de evrei din Iaşi — 
probabil că nici măcar cei aproximativ 8.000 de evrei care au fost evacuaţi cu „trenurile 
morţii”. Prin urmare, a apărut necesitatea de a schimba destinaţia trenurilor. Trenul a 
pornit la drum cu o gardă formată din 16 poliţişti, sub comanda şefului de secţie Ion 
Leucea!. Conform rapoartelor falsificate, erau 35 de vagoane cu 2.530 de evrei - în 
realitate, au fost 50 de vagoane cu 5.000 de evrei (vezi infra, p. 238). 

In noaptea de 29/30 iunie, biroul de mişcare a trenurilor din Iaşi i-a comunicat şefului 
gării din Târgul Frumos, Petrea Ghiţă, că un tren cu evrei arestaţi va trece prin gara lui?. 
Într-adevăr, trenul a sosit în staţie la ora 7 dimineaţa, a stat acolo câteva minute, după 
care a plecat spre Ruginoasa şi de acolo la Paşcani, Lespezi ; s-a reîntors la Paşcani şi 
şi-a continuat drumul până aproape de Roman, s-a oprit în câmp liber, a revenit la 
Paşcani şi de acolo, s-a întors la Târgul Frumos?. La ora 6 după-masă, trimisul Marelui 
Stat-Major în gara Iaşi i-a comunicat şefului de gară că trenul se întoarce şi că trebuie să 
descarce încărcătura. Şeful gării s-a grăbit să comunice acest fapt comandantului Poliţiei 
şi primarului târgului. La ora 11.00, primarul deja primise înştiinţarea de la prefectul 
Captaru ; acesta i-a dat dispoziţie să se adreseze comandantului garnizoanei din localitate 


1. Raportului lui Constantin Chirilovici (chestorul Poliţiei) către inspectorul regional al Poliţiei cu 
privire la plecarea a două trenuri cu evrei, 30 iunie 1941 (raport falsificat - vezi infra), Arhiva 
Ministerului de Interne, Dosar 40010, vol. 89, p. 218; copie: USHMM, microfilm 35. Raportul 
a fost scris de Chirilovici, dar nu la data scrisă pe el, ci mai târziu, pentru a fi în concordanţă cu 
Ministerul de Interne. Inspectorul regional al Poliţiei l-a primit abia la 23 iulie 1941, cum 
dovedeşte ştampila de înregistrare aplicată pe prima pagină. 

2. Depoziţia lui Petrea Ghiţă (şeful gării din Târgul Frumos) la Tribunalul Poporului din Iaşi, 21 iulie . 
1945, Arhiva Ministerului de Interne, Dosar 108233, vol. 31, partea I, p. 38 (USHMM, microfilm 41). 

3. Cartea Neagră II, p. 31. 

să-i pună la dispoziţie soldaţi care să se desfăşoare în staţie. Împreună cu comandantul 
Poliţiei locale, primarul s-a dus la comandantul garnizoanei din târg, care i-a trimis la 
locţiitorul său, căpitanul Marinescu, comandantul unităţii militare care păzea gara. 
„Trenul morţii” a intrat în staţie la ora 20.00, după o călătorie fără noimă de 18 ore, 
precedată de o aşteptare de trei-patru ore la Iaşi, în vagoane. 

Primarul târgului şi-a făcut impresia că trenul a fost deplasat dintr-un loc în altul „în 
mod intenţionat pentru suprimarea celor transportaţi”!. Locotenentul în rezervă Triandaf, 
care a primit comanda trenului la Târgul Frumos, a spus la anchetă că stabilirea orarului 
trenului nu a fost de competenţa sa: „Această chestiune depindea de organele de 
conducerea CFR şi fiind starea de război de atunci, [depindea] în primul rând de 
organele Marelui Stat-Major”? — şi i-a indicat pe maiorul Gherasim de la Marele Cartier 
General, menţionat anterior, şi pe inginerul 'Țăranu, director în CFR. 

Nici un raport oficial nu poate descrie situaţia din vagoanele „trenului mortuar, fără 
nici o destinaţie”, cum l-a caracterizat unul dintre supraviețuitori”. Morţii, cei aflaţi în 
agonie şi cei încă în viaţă au rămas în tren toată noaptea dintre 30 iunie şi 1 iulie. 
Majoritatea vagoanelor au fost deschise în orele dimineţii şi la prânz (vezi infra). Este 
greu de descris suferinţa celor închişi în vagoane — dar şi mai greu este să cuprinzi în 
cuvinte moartea îngrozitoare de care au avut parte, asfixierea din lipsă de aer sau din 
cauza duhorii insuportabile provocate de descompunerea rapidă a cadavrelor în căldura 
mare din vagon şi a gazelor emanate din cadavre şi din podeaua infectată; setea care 
scotea din minţi şi deshidrata corpul ; încercările de sinucidere ; crizele de nebunie care 
se încheiau cu atacuri furibunde asupra altor deţinuţi deoarece nu satisfăceau cereri 
absurde ; lupte pe viaţă şi pe moarte pentru orificiile de aerisire şi în jurul ferestrelor 
astupate, care au creat grămezi de cadavre şi au provocat sufocarea celor slabi şi răniţi ; 
focul tras direct în interiorul vagoanelor de către poliţişti din escortă şi soldaţi în trecere ; 
încercările de evadare care s-au terminat întotdeauna prin zdrobire pe linii sau prin 
împuşcare ; şi, în cele din urmă, slăbiciunea totală a trupului şi a sufletului, care a stins 
dorinţa de a trăi, speranţa de a rămâne în viaţă şi însuşi gustul vieţii. Au fost mulţi cei care 
au făcut faţă şi acestor încercări, însă au fost ucişi în staţii de către jandarmi, poliţişti, 
funcţionari de stat sau simpli cetăţeni, în încercarea de a-i jefui, fără a şti dacă au ce lua 
de la ei, şi din dorinţa de a omori sau măcelări pentru simplul motiv că erau evrei. 

Trenul s-a pus în mişcare, cum am arătat, în zorii zilei, şi numai când lumina a 
pătruns în interior, cei care nu s-au sufocat imediat au văzut ce se află lângă ei: „Eram 
unul peste altul, fiind prea mulţi în vagon. Grozăvia era că erau mulţi crunt bătuţi, alţii 
împuşcaţi iar mulţi înţepaţi cu baioneta”. Setea îi chinuia pe toţi şi deplasarea trenului fără 
o destinaţie clară a provocat senzaţia că aceasta era metoda aleasă pentru a-i omori. Prima 
oprire în staţia Târgul Frumos le-a dat speranţa că poate, poate vor fi deschise uşile : 


Dimineaţa ne-am trezit pe o linie moartă la [staţia] Târgul Frumos unde ne-au ţinut toată 
noaptea şi vagoanele s'au încins, căldura a devenit insuportabilă. Atunci am început să ne dăm 


1. Depoziţia lui Aurel 'Totoescu (primarul din Târgul Frumos) la Tribunalul Poporului din Iaşi, 
16 august 1945, Arhiva Ministerului de Interne, Dosar 108233, vol. 31, partea I, p. 74b. 

2. Procesul-verbal al anchetării acuzatului Aurel Triandaf la Procuratura Generală din Bucureşti, 
12 februarie 1948, ibidem, vol. 2, p. 4b (USHMM, microfilm 47). 

3. Depoziţia lui Samoil Boghen la Tribunalul special pentru judecarea criminalilor de război din Iaşi, 
fără dată (martie 1945) - copii: ibidem, vol. 30, p. 227 (USHMM, microfilm 48). 

jos hainele de pe noi. Noaptea [a doua] a fost un infern. O parte din noi au înnebunit, au 
început să sară, să tipe, să muşte. Trebuia să te lupţi cu ei să nu te omoare, şi dimineaţa s'au 
văzut destui morţi între noi. Marţi dimineaţa am crezut că are să se îndure să ne scoată morţii 
dintre noi, dar nimeni nu s'a-sesizat. Şi apă nu s'a dat nici măcar la copiii care îi ridicam [peste 
capetele noastre] să-i vadă că plângeau de sete!. 


„În vagonul meu au rămas în viaţă [până la Târgul Frumos] doar opt copii şi trei 
bătrâni”, din mai bine de o sută de evrei care fuseseră înghesuiți acolo, a scris inginerul 
Israel Schleier. Cei grav răniţi au căzut pe podeaua vagonului. Cei sănătoşi care, oricum, 
aproape că nu s-au putut mişca din cauza înghesuielii, călcau peste ei. Cei mai zdraveni 
s-au năpustit asupra ferestrelor acoperite cu scânduri şi s-au încăierat între ei: 


Fără aer, fără lumină, ţipete îngrozitoare ale răniților cerând ajutor, mulţi dintre noi au 
înnebunit şi au început să lovească unul în altul; o căldură insuportabilă, cei mai mulţi îşi 
rupeau hainele de pe ei rămânând astfel aproape toţi goi. A doua zi nemaiputând suporta aceste 
chinuri îngrozitoare am căzut în nesimţire, astfel am rămas vreo două zile. Când mi-am 
revenit, trenul era în gara Târgul Frumos... Eram lungit pe duşumea între cadavre care aveau 
o înfăţişare stranie : rigidizaţi în poziţia în care căzuseră pe jos, încleştaţi între ei, formaseră 
o masă legată şi neîntreruptă. În vagon era un miros oribil, un amestec de sânge, cadavre şi 
fecale. Cu sforţări mari m'am descleştat din marea cadavrelor. Porţile vagonului au fost cândva 
deschise şi din depărtare se striga să aruncăm cadavrele din vagon. Cei din afară nu se puteau 
apropia de vagoane din cauza mirosului. Cei care se apropiau umblau cu batistele la nas. Fiind 
zi de sărbătoare, ţăranii din împrejurimi au fost adunaţi ca să vadă pe comuniştii care au tras 
în trupele române şi în armata germană, şi de departe se auzeau strigătele lor: „Omorâţi-i, 
ce-i mai căraţi cu trenul ! ”?. 


Aceasta este, cum am spus, o descriere scurtă a suferinţei din momentul plecării 
trenului şi până la sosirea lui la Târgul Frumos, descrierea unui evreu care a avut de două 
ori noroc : o dată când şi-a pierdut cunoştinţa şi a doua oară pentru că s-a aflat într-un 
vagon care în sfârşit a fost deschis în staţie. Însă au fost evrei care n-au ştiut că au fost 
la Târgul Frumos, vagonul lor nefiind deschis. Un medic evreu, dr. Simon Mayer, nu şi-a 
pierdut cunoştinţa şi vagonul lui nu a fost deschis la Târgul Frumos. Când a apărut în faţa 
Tribunalului militar din Bucureşti, el a descris în câteva fraze scenele din interiorul 
vagonului, ca şi cum ar fi fost un spectator din afară. În vagonul său au fost îmbarcaţi 85 
de evrei, aproximativ dublu faţă de numărul permis. Acest număr relativ mic ar fi trebuit 
să mărească şansa de supravieţuire ; însă şi aşa erau prea mulţi, deoarece nu era loc unde 
să te mişti. Vagonul fiind închis ermetic, oxigenul s-a terminat în scurt timp : 


Din cauza căldurii excesive cât şi a bioxidului de carbon emanat de atâţia oameni şi care nu se 
putea împrăştia din vagon... a stării de supraexcitare nervoasă a provocat multe victime. Alte 
morţi au fost provocate prin strangulări şi tăierea arterelor de acei care nu au mai putut suporta 
chinurile acestei călătorii’. 


1. Memoriu al lui David Bendel către Tribunalul Poporului din Iaşi, fără dată (sfârşitul anului 1944), 
ibidem, vol. 45, partea I, pp. 338b-339 (USHMM, microfilm 43). Bendel s-a aflat într-un vagon 
care nu a fost deschis deloc în staţia Târgul Frumos. 

2. Declaraţia lui Israel Schleier (inginer) la Tribunalul Poporului, fără dată (1945), ibidem, vol. 24, 
p. 84 (USHMM, microfilm 47) (sublinierile îmi aparţin). i 

3. Protocol de la depoziţia lui Simon Mayer (medic) în faţa Tribunalului militar al Corpului de 
Armată, 14 mai 1947, ibidem, vol. 61, pp. 213-213b (USHMM, microfilm 45). 

Trebuie să remarcăm faptul că, în ceea ce priveşte cauzele morţii, situaţia din 
vagoane şi comportarea deţinuţilor şi a paznicilor, între „trenul morţii” care a plecat spre 
Târgul Frumos şi cel care a plecat câteva ore mai târziu spre Podu Iloaiei nu a existat o 
deosebire calitativă, ci doar una cantitativă : în al doilea tren au fost înghesuiți mai mulţi 
evrei în vagoane, iar distanţa dintre cele două staţii a fost parcursă într-un timp relativ 
mai lung, ceea ce a provocat mai multe victime (vezi infra). Dr. Wassermann, un medic 
evreu care a scăpat cu viaţă din al doilea tren spre Podu Iloaiei, a făcut, împreună cu un 
coleg român, un studiu despre „tulburări psihomotorii în stare de asfixiere lentă”!, în 
care a descris fenomenele pe care le-a trăit el însuşi sau la care a fost martor ocular, apoi 
cauzele comportamentului anormal şi, în cele din urmă, ale morţii lente. Cei doi medici 
au prezentat cazul drept un „experiment” pe fiinţe umane, la care unul dintre ei „a parti- 
cipat” personal, iar din aceșt motiv observaţiile sale sunt mai aproape de adevăr, cu atât 
mai mult cu cât este vorba de experimente care nu se reduc la durere, ci ţin îndeosebi de 
domeniul emoţional, de halucinaţii şi imaginaţie. 

Evreii care au fost înghesuiți în vagoane, au descris cei doi, se aflau deja în „tensiune 
psiho-emoţională accelerată până la limită”, provocată de incertitudinea privind soarta 
lor, de două nopţi nedormite şi de criza sufletească de pe urma bătăilor, rănirilor şi a 
măcelului de la Chestură, a marşului spre gară ş.a. În vagonul în care s-a aflat medicul 
erau 130 de oameni, printre care femei şi 15 copii; după 10 ore, când trenul a ajuns la 
Podu Iloaiei, mai trăiau 30 dintre ei. La început, în vagon a domnit o oarecare ordine. 
Cei mai puternici au ocupat loc lângă ferestre. Căldura era insuportabilă şi toţi s-au 
dezbrăcat. Emoţia a crescut şi, în scurt timp, deţinuţii au fost cuprinşi de un sentiment 
de nelinişte, o senzaţie de sufocare, şi orice mişcare a unui vecin a devenit insuportabilă, 
deoarece fiecare radia o căldură ca de cuptor supraîncălzit. Cei care nu reuşiseră să se 
apropie de fereastră i-au călcat în picioare pe ceilalţi, lovind fără discernământ. Această 
densă masă umană nu s-a comportat în mod unitar: doar puţini şi-au păstrat cumpătul 
şi nu s-au lăsat dominați de această emoție frenetică. Un om pântecos s-a aşezat pe 
podea, fără să facă vreo mişcare inutilă; un bancher, presat la mijlocul vagonului, s-a 
aşezat îmbrăcat cu jachetă şi cravată, fără să se dezbrace, până la capătul călătoriei. 
Amândoi au rămas în viaţă. O femeie şi cele trei fete ale ei — femei religioase — nu s-au 
dezbrăcat din decenţă, însă activitatea lor psiho-motorică s-a redus la murmuratul unor 
versete din psalmi. N-au făcut nici o mişcare de apărare, murind sufocate de cei care au 
căzut peste ele. 

Între timp, au început să apară primele semne de nebunie, halucinaţii, gânduri 
nebuneşti, demenţă colectivă. Medicul însuşi a încercat să ajungă la o bancă imaginară 
şi să se aşeze pe ea, lângă persoane care credea că-i sunt vechi prieteni. Noţiunile de 
timp şi spaţiu au devenit nebuloase, echilibrul mintal s-a redus tot mai mult, auzul şi 
văzul s-au înceţoşat, iar starea de agresivitate generală s-a schimbat treptat cu o stare de 
somnolenţă. Membrele superioare şi-au păstrat încă vitalitatea, unii şi-au frecat obrajii 
pentru a se trezi dar membrele inferioare s-au înmuiat, nemaifiind în stare să susţină 
corpul. Oameni care nu se cunoşteau înainte au devenit apropiaţi. Cu mişcări lente, 
amintind de ceara care se topeşte, au început să cadă unii peste alţii, cu gesturi de 


1. M. Wassermann şi P. Brânzei, „Considerations sur les troubles psycho-moteurs dans 'asphyxie lente”, 
Bulletin de la Société Roumaine de Neurologie, Psychiatrie, Psychologie et Endocrinologie, nr. 26-27 
(1945/1946), Iaşi, 1947, pp. 38-39. Îi mulțumesc prof. univ, Marcus Wassermann, care mi-a oferit un 
exemplar al articolului, în mai 1986. 

mângâiere care încercau să încurajeze şi să îmbrăţişeze. S-au sufocat fără nici o rezistenţă : 
„Corpul lor a încetat să se mişte în urma decesului lucidităţii”. Nebunii îşi imaginau că 
joacă cărţi şi sume mari de bani au „trecut” din mână în mână. Vocea lor se auzea cu 
claritate, iar unii dintre ei făceau chiar gesturi de joc. La un moment dat, s-a auzit o 
voce: „Uite o fabrică de limonadă”! — şi mulţi, emoţionaţi fiind de această veste, au 
cerut să cumpere imediat sute de sticle de băutură. S-au organizat grupuri care să 
supravegheze împărţirea limonadei, în timp ce alţii adunau bani pentru cumpărarea ei. 
Unii au înştiinţat că începe imediat îmbutelierea sticlelor şi peste puţin timp le vor primi. 
Acesta a fost un caz evident de autosugestie colectivă la care, după cum a recunoscut 
medicul, a participat şi el — atât la „organizare”, cât şi la „împărţirea” sticlelor. 

Starea de excitare senzoriomotoare s-a preschimbat într-o stare de emoție psihomotoare, 
manifestată printr-un potop de cuvinte şi exprimarea unor idei demente. În timp ce unii 
s-au agăţat de zăbrelele de la ferestre implorând apă în numele umanităţii şi al creştinismului, 
alţii au ţinut discursuri înfocate prin care îşi exprimau, de exemplu, „recunoştinţa pentru 
Hitler, salvatorul omenirii”. Alţii au vorbit de ajutor în numele Crucii Roşii. 

Trenul spre Podu Iloaiei în care a călătorit dr. Wassermann a parcurs 18 km în 10 ore — 
deci s-a deplasat cu o viteză medie de 1.800 m/h. „Mişcarea [supravieţuitorilor care au 
coborât din tren] în aer liber nu a provocat nici o reacţie afectivă, toţi au păşit în linişte 
cu paşi greoi, capul plecat, inima golită de orice sentiment. ”? 

Concluziile studiului realizat de dr. Wassermann : lipsa oxigenului a constituit cauza 
imediată a morţii. Cine a avut norocul să se afle în apropierea ferestrelor sau orificiilor 
vagonului, sau a reuşit să ajungă acolo a rămas în viaţă. Au supravieţuit şi cei care şi-au 
păstrat calmul şi au economisit energie, reducând astfel consumul de oxigen. Căldura 
care a provocat transpiraţie intensă şi deshidratare a intensificat dezechilibrul umidității 
în corp, determinând o asfixiere lentă. Această situaţie poate fi comparată cu starea de 
otrăvire lentă cu bioxid de carbon în minele de cărbuni. Frigul prelungeşte în mod 
considerabil perioada de sufocare, pe când căldura şi agitația din vagon au accelerat 
procesul. Tulburările spirituale, psihoza colectivă, autosugestia, demenţa sufletului şi a 
simţirilor, halucinaţiile şi „inversarea de sentimente” (cum ar fi laudele aduse lui Hitler) — 
toate acestea sunt fenomene care au fost studiate pe oameni, în alte contexte, rezultatul 
unor transformări fiziologice şi chimice în sânge, în sistemul nervos ş.a., iar ele pot fi 
explicate şi demonstrate ştiinţific, în conformitate cu nivelul cercetărilor medicale de 
atunci, după afirmaţiile celor doi medici care au redactat studiul. 

Dar şi fără acest studiu, supraviețuitorii au confirmat în linii mari descrierile 
impresionante despre comportamentul în stare de tensiune şi cauzele care au provocat 
moartea. Inginerul Marcel Perlaf, pe atunci în vârstă de 25 de ani, şi-a păstrat echilibrul 
mintal în majoritatea timpului — până la Târgul Frumos -, datorită grijii pentru tatăl său, 
pe care a încercat să-l apere în vagon. El a văzut că vagonul a ajuns la Roman şi s-a întors 
înspre Iaşi, a văzut că numărul celor asfixiaţi şi al morţilor este în continuă creştere, şi 
a ajuns la concluzia că aceasta era metoda aleasă pentru lichidarea lor: 


Tatăl meu suferea cumplit... I-am pus comprese [înmuiate] cu urină fără să-i spun ce e, îi 
picuram în gură urina mea. Şi eu am băut urină. La un moment dat, se dădeau lupte pe viaţă 
şi pe moarte pentru puţină urină... La un moment dat începuse să plouă. Supraviețuitorii 
conştienţi şi-au scos lingerie afară prin zăbrelele ferestrelor care nu mai erau bătute cu scânduri 


1. Ibidem, p. 40. 
2, Ibidem, p. 42. Dr. Wassermann nu a remarcat apoi izbucniri de isterie. 

[pentru a le uda]. Vă daţi seama ce luptă se dădea pentru a obţine să te apropii de fereastră şi de 
a obţine rufa udă ? Însă şi aceasta n-a durat mult, deoarece mecanicul trenului împreună cu soldaţii 
[poliţiştii - n.m. ] ce escortau trenul au smuls rufele... În acest timp numărul nebunilor s-a înmulţit, 
unii dintre ei devenind foarte agresivi, începând să se bată şi să muşte pe cei din jur. Impresionat 
de [cele] ce am văzut în jurul meu, am vrut să constat dacă mai e cineva teafăr, lucru ce l-am făcut 
strigând în vagon : cine mai e teafăr ? Mulţi mi-au spus că sunt normali, după care începeau să râdă 
nebuneşte. Văzând cum stă situaţia, am pus o întrebare de calcul matematic. Mi-au răspuns în total 
doi oameni... am decis să ne sinucidem, tăindu-ne vinele. Am avut un portmoneu cu ramă metalică 
pe care am desprins-o şi împărţind-o în trei, mi-am tăiat vinele la mâna stângă, căzând în nesimţire. 
După un timp un nebun m-a muşcat de mâna dreaptă şi mi-am revenit. Se vede că nu mi-am 
tăiat destul de bine vinele, sau sângele era închegat din lipsă de apă în organism. Când mi-am 
revenit în urma muşcăturii, era lumină afară. Un tânăr înnebunit spânzurându-se la grătarul de 
la fereastră [prin greutatea lui] l-a scos din loc. După un timp l-am văzut pe bietul băiat mort. 
Eu eram în picioare la crăpătura oblonului de la uşă. Se pare că asta a fost şi cauza că am scăpat 
cu viaţă... Căutându-l pe tata, l-am găsit sub un morman de cadavre... Cu multă greutate am 
izbutit să-l fac să-şi revină la normal, după ce i-am dat puţină apă obţinută cu două mii de lei 
de la un soldat ce însoțea trenul... Tata a murit joi [3 iulie] şi cadavrul lui a fost aruncat jos 
din tren la Mirceşti. Miercuri am cumpărat o sticlă de apă de o jumătate de litru pentru un ceas 
de la un soldat şi ducând-o la gură, am simţit că-mi arde intestinele. În loc de apă era petrol!. 


Şi invalidul de război Leon Haimovici, care se încăpăţânase să rămână în curtea 
Chesturii pentru a nu se despărţi de fiul său adolescent, şi care a fost bătut crunt în staţie 
şi înţepat cu baioneta când a încercat să rămână alături de băiatul lui, a simţit în vagon 
că i se apropie sfârşitul. Faptul că vagonul în care se afla a fost deschis la Târgul Frumos 
nu a schimbat cu nimic situaţia : „Stăteam unul peste altul şi desigur că cei care erau la 
fund sub noi mureau mai repede; câteodată, printr-o ultimă convulsiune, îi arunca pe 
cei de pe. deasupra”. În acest vagon, miercuri, din cei peste o sută de oameni mai 
rămăseseră cam douăzeci - „Văzând situaţia noastră am hotărât cu fiul meu ca să ne 
omorâm ca în felul acesta să scăpăm de chinuri şi să nu ajungem în starea acelora care 
zăceau chinuindu-se să-şi dea sufletul”?. Haimovici s-a spânzurat cu cureaua de la 
pantaloni, dar n-a murit, pentru că fiul lui s-a răzgândit şi a tăiat cureaua. 

Scene de nebunie colectivă sau individuală au fost descrise de toţi supraviețuitorii, 
fiecare în limba şi pe măsura educaţiei sale. Şi întrucât numărul intelectualilor evrei la 
Iaşi a fost mare, descrierile pe care le-au lăsat au constituit mărturii din prima sursă, 
despre ultimele momente ale unor personalităţi cunoscute din această mare Comunitate, 
momente de decădere morală, de rapidă degenerare fizică şi spirituală, provocate de 
împrejurări independente de voinţa lor. Dar, desigur, nu evreii înnebuniţi au fost cei care 
s-au înapoiat la starea primitivă a omenirii, ci acei care i-au adus în această stare?. 


1. Depoziţia lui Marcel Perlaf (inginer) la Tribunalul special pentru judecarea criminalilor de război 
din Bucureşti, 10 aprilie 1945, Arhiva Ministerului de Interne, Dosar 108233, vol. 30, pp. 9-11b 
(USHMM, microfilm 48). Perlaf a prezentat şi un alt exemplu de maltratare din partea escorta- 
torilor. În timpul manevrelor din Roman, mecanicul de locomotivă a oprit locomotiva lângă 
vagonul în care se afla, pe o linie paralelă, şi a crescut presiunea, eliberând un amestec de aburi 
şi aer fierbinte - în felul acesta, căldura a sporit şi mai mult, intensificând suferința celor din 
vagon, ceea ce a determinat o creştere imediată a numărului de nebuni (ibidem, p. 8b). 

2. Declaraţia lui Leon Haimovici la Tribunalul special pentru judecarea criminalilor de război din 
Bucureşti, fără dată (aprilie 1945), ibidem, p. 7. 

3. Cunoscutul şi onorabilul profesor de muzică Briill a dirijat o „orchestră nevăzută”, fredonând 
melodiile (declaraţia lui Meir Yur, 14 mai 1945, ibidem, p. 89). Unul dintre intelectualii evrei din 
Iaşi şi dintre fruntaşii Comunităţii, avocatul Carol Drimmer, admirator şi cunoscător al culturii 

Apă 


Privarea de apă a celor încarceraţi a fost o politică oficială a organelor care au 
escortat trenurile — Poliţia, Jandarmeria şi Armata —, exprimată prin ordine clare (vezi 
infra). Această politică a continuat până după Roman, când muriseră deja mai bine de 
jumătate din călătorii „trenului morţii”. Cruzimea însoţitorilor şi a unei părţi dintre 
românii care au venit întâmplător în contact cu trenul, dorinţa de a obţine bani şi obiecte 
de valoare în schimbul elixirului vieţii — toate acestea au creat o formulă specială a 
Holocaustului în România : român - apă — bani. „Am fost tot timpul împiedicaţi să bem 
apă, nici măcar din băltoace”!, a declarat un evreu, elucidând astfel un aspect legat de 
bălțile formate în urma ploilor căzute în timpul călătoriei trenurilor. Trenul spre Târgul 
Frumos s-a oprit de câteva ori lângă astfel de surse de apă, cele mai mari aflându-se 
chiar aproape de oraş, şi a rămas pe loc multe ore înainte de a se deplasa înainte sau 
înapoi. Vederea apei i-a scos din minţi pe cei care au putut s-o vadă printre zăbrelele 
ferestrelor de la care deţinuţii reuşiseră să înlăture scândurile sau printre crăpăturile 
dintre scânduri. Poliţiştii şi apoi jandarmii care au însoţit trenul au tras în oricine s-a 
strecurat prin fereastră, fugind, cuprins de amok, spre baltă: 


Marţi spre seară mi-am dat seama că nu pot rezista o nouă noapte şi atunci am. sărit din vagon 
şi am căzut într'o baltă cu noroi şi bând din acest noroi mi-am dat seama că mulţi care au sărit 
din vagon erau îndrumați spre aceste bălți şi apoi împuşcaţi pe la spate. Am văzut cu ochii mei 
cum pluteau acei care au fost împuşcaţi... Mi-am astupat urechile cu mâl să nu aud împuşcătura?. 


În timpul îndelungatei staţionări lângă Târgul Frumos, când trenul s-a deplasat câteva 
sute de metri şi s-a oprit lângă râul Bahlui, care se revărsase în acea noapte, mulţi nu s-au 
mai putut stăpâni şi, cu toate că auziseră deja împuşcături, au sărit din tren şi, privind 
spre apă, au fugit să apuce să bea înainte să moară: 


Oamenii [care săreau — n.m.] erau omorâţi de către un ofiţer şi un subofițer care trăgeau la 
ţintă în oamenii care coborau din vagoane, care nu aveau ferestre cu zăbrele sau bătute cu 
scânduri, şi care se aruncau în apă să se răcorească. Aceşti doi criminali şi încă câţiva soldaţi 
au împuşcat peste 150 de oameni, care ştiau că săritura înseamnă moarte?. 


Au fost lichidaţi lângă râu nu numai cei care au sărit din vagoane, dar şi evreii (din 
trei vagoane) care au fost duşi, chipurile, să bea : „I-am văzut trecând prin faţa noastră”, 


germane şi unul dintre iubitorii ei, a înnebunit şi şi-a „pedepsit” capul pentru faptul că a lăudat în 
trecut cultura germană şi a conferenţiat despre ea: şi l-a izbit fără încetare de pereţii vagonului. 
Când vagonul în care se afla a fost deschis la Târgul Frumos, s-a rostogolit din el gol-goluţ, „a fost 
bătut până la desfigurare de jandarmi pe piele dezvelită şi a murit” (declaraţia lui Jean Haimovici, 
fără dată [1945], ibidem, p. 50). Despre alte cazuri de nebunie, vezi. M. Mircu, Pogromul de la 
Iaşi (29 iunie 1941), Editura Glob, Bucureşti, 1945, p. 59. 

1. Depoziţie sub jurământ a lui Beniamin Abramovici la Tribunalul special pentru judecarea criminalilor 
de război din Iaşi, 20 martie 1945, Arhiva Ministerului de Interne, Dosar 108233, vol. 30, p. 94. 

2. Depoziţia lui Theobald Schneier (inginer) la Tribunalul special pentru judecarea criminalilor de 
război din Bucureşti, 13 aprilie 1945, ibidem, pp. 20b-31. 

3. Declaraţia lui Aristide Rauch la Tribunalul Poporului din Bucureşti, 14 mai 1945, ibidem, p. 82. 

a declarat un evreu care nu a fost scos din vagon, „duşi prin faţa unor bălți şi cred că 
împuşcaţi căci se auzeau tot timpul focuri de armă... Era [acolo] un sublocotenent tânăr 
care le spunea tot timpul [soldaţilor] să-i ducă mai încolo să-i împuşte”!. 

În staţionările îndelungate înainte de Târgul Frumos şi după Târgul Frumos, în 
deplasarea fără rost spre Paşcani şi înapoi a ieşit la iveală, mai mult chiar decât în timpul 
pogromului, toată urâţenia relaţiilor cristalizate în decursul a sute de ani între majoritatea 
românilor şi evrei. „Comerţul” cu apă şi aer care s-a stabilit în mod spontan între evrei 
şi români - jandarmi, soldaţi şi civili — nu a fost perceput atunci (şi nu a fost considerat 
nici după aceea, în măsura în care s-a aflat despre fenomen) ca un fapt ieşit din comun, 
ca sfărâmarea tuturor codurilor morale ale unei naţiuni, ci ca parte naturală a unui sistem 
de relaţii în care evreii trebuie să plătească pentru dreptul de a respira în ţara românilor 
şi de a bea din apa lor — în adevăratul sens al cuvântului. 

După cum am arătat, „trenul morţii” a sosit prima oară la Târgul Frumos la 30 iunie, 
la orele dimineţii, şi a rămas în staţie aproximativ trei minute. În cele trei minute, câţiva 
evrei au reuşit să forţeze ferestrele şi să sară din tren, însă au fost împuşcaţi de către 
poliţişti înainte de a reuşi să soarbă din apa noroioasă. Trenul a plecat mai departe şi s-a 
oprit la Paşcani, după multe ore de călătorie lentă. În prima zi, dus-întors, a crescut 
foarte mult căldura din vagon : „Atmosfera devenea tot mai înăbuşitoare, apa curgând de 
pe pereţii vagonului din cauza transpiraţiei celor închişi în vagon. Pe măsură ce orele 
treceau şi soarele bătea mai puternic se respira mai greu şi lipsa apei şi a aerului, care 
era foarte rarefiat, se făceau mai mult simţite”. Deja la prima oprire a trenului în Podu 
Iloaiei au apărut primii negustori cu viaţa evreilor. Din îndelungata experienţă a existenţei 
lor în mijlocul românilor, evreii ştiau că nu vor căpăta ajutor pur şi simplu din motive 
umanitare, de frică de Dumnezeu, dintr-o demonstraţie de solidaritate cu oameni 
nevinovaţi pe care regimul încearcă să-i lichideze, din dorinţa de a ajuta din milă creştină 
sau ca o acţiune de protest împotriva unei crime contra umanităţii : 


Din vagoane se auzeau strigătele celor care ofereau 5.000-10.000 lei pe o sticlă de apă. S'au 
găsit hiene care veneau la geamurile vagoanelor şi printre gratii luau banii şi nu aduceau apă?. 


Zvonul că se pot câştiga uşor bani fără să dai nimic în schimb s-a întins ca focul pe 
un câmp de scaieţi, şi în fiecare haltă improvizată a „trenului morţii” se strângeau 
numeroşi români din târguri şi sate cu tot felul de vase, în special sticle, gata să vândă 
lichidul în schimbul unor sume care variau între 1.000 şi 10.000 de lei (ziua de muncă 
la câmp se plătea cu 50-60 de lei; costul unei pâini din făină neagră - 3 lei) sau a unor 
obiecte de valoare corespunzătoare, cu condiţia să fie din aur. Dar nu numai apa era o 
marfă de vânzare; şi o cămaşă aruncată din vagon şi înmuiată în apa din băltoacă şi 
înapoiată pe vârful unui ţăruş prin fereastra înaltă, fâşii de cămaşă, chiloţi (când cămăşile 
nu erau înapoiate), o pălărie umplută cu apă sau cu apă din băltoacă. Trebuie subliniat 
că în majoritatea cazurilor nu se putea introduce în vagon sticla sau un alt vas din cauza 
gratiilor sau a refuzului „comercianţilor” de a pierde „sculele” şi posibilitatea de a vinde 
apă sau umezeala altui evreu din alt vagon. Jandarmii şi soldaţii români care păzeau 
trenul îi considerau pe ceferiştii, pe ţăranii (o parte femei, deoarece bărbaţii erau 
mobilizați la război) şi civilii în general care vindeau apă contravenienţi ai ordinelor 


1. Depoziţia lui Jean Haimovici (vezi supra, pp. 195-196, nota 3). 
2. Declaraţia lui Aristide Rauch (vezi supra, p. 196, nota 3), p. 81. 

primite de a nu le permite evreilor să bea apă sau, în cel mai bun caz, concurenţi care-i 
prădau de bani — aşa încât îi îndepărtau, pentru a executa ordinele sau pentru a-şi păstra 
monopolul asupra comerţului cu apă. Trenul era lung, iar până la Târgul Frumos l-au 
păzit doar 16 poliţişti, majoritatea beti, care nu erau în stare să supravegheze tot trenul 
şi să păzească fiecare vagon de pe ambele părţi, cu atât mai mult cu cât nu ştiau cât timp 
va rămâne în câmp sau la intrarea într-o staţie aproape necunoscută. După Târgul 
Frumos, trenul a fost păzit de 30 de jandarmi, în ture — dar nici ei nu au reuşit să-i 
împiedice pe toţi concurenţii de a-i priva de câştig. 

„Este adevărat că ţăranii din jurul staţiilor unde a oprit trenul au venit cu sticle de apă 
şi cu hrană, dar nu li s-a permis să intre în contact cu deportații sau să le dea apă sau 
produse”, a declarat un jandarm. Țăranii aceştia au venit să vândă şi nu să dea apa, însă 
nu au fost atât de sălbatici şi de insensibili ca însoțitorii, ceferiştii sau pasagerii şi civilii 
români din târguri — iar în multe cazuri, au dat dovadă şi de compasiune în faţa scenelor 
la care asistau. Ei cel puţin au dat elixirul vieţii pentru banii mulţi pe care i-au primit. 
Au dat într-adevăr apă şi nu petrol, acid, urină sau apă din băltoace, cum au făcut alţi 
români. Încercarea de a-i împiedica să vândă apă evreilor nu a reuşit întotdeauna. 
Jandarmul amintit mai sus a lămurit care era preţul compasiunii : „Am văzut cum veneau 
locuitori de prin împrejurimile staţiilor care vindeau deportaților din tren sticle cu apă cu 
preț de 1.000 de lei sau mai mult”!. El a redus intenţionat preţul apei : 


Preţul sticlelor de apă ajunsese la sume fantastice din cauza speculei ce se făcea cu ele. Sticla 
de apă ajunsese până la preţul de 5.000 lei. [Ei] introduceau numai gâtul sticlei printre gratiile 
vagonului şi rând pe rând treceau evreii să-şi umezească buzele aşa de arse?. 


La acest comerţ au luat parte şi jandarmii, când nu-i vedeau şefii lor: „Noi aruncam 
pe geam cămăşile noastre împreună cu bani şi jandarmul care ne păzea, când nu era 
observat de nimeni, o muia în noroi şi apoi ne-o arunca pe geam ridicând-o în vârful 
baionetei”3. Când evreii au constatat că nu mai primeau înapoi cămăşile aflate în stare 
bună, în ciuda banilor plătiţi, au rupt cămăşile fâşii şi aruncau câte o fâşie — ceea ce a 
redus într-adevăr cantitatea de lichid, dar cel puţin asigura înapoierea ei. 

Noaptea de aşteptare la Târgul Frumos, la deschiderea uşilor, s-a transformat într-un 
coşmar care a depăşit ca intensitate coşmarul anterior al aşteptării plecării trenului 
în vagoane supraaglomerate din gara laşi, deoarece soarele a înfierbântat foarte tare 
vagoanele în cursul zilei, cadavrele au început să intre în putrefacție şi să emane 
gaze şi mirosuri ucigătoare, iar în interiorul vagoanelor se petreceau scenele descrise 
anterior. Trenul a plecat spre Paşcani fără ca vagoanele să fie deschise, iar vestea despre 
ocazia de a obţine bani de la evrei fără a da nimic în schimb a ajuns încă înaintea sosirii 
vagoanelor : 


În fața vagonului meu era o baltă cu apă stătută, verde şi broaşte din care ni se dădea [vindea — 
n.m.] de băut. O cană cu astfel de apă costa 1.000 de lei. Oamenii erau însă atât de înnebuniţi 
şi atât de dornici de o picătură de apă încât primele căni cu apă au fost smulse de zeci de mâini 


1. Depoziţia lui Hristea Dorâbăţ (jandarm) la Tribunalul Poporului din Bucureşti, 17 decembrie 
1945, ibidem, vol. 30, p. 69b (USHMM, microfilm 48). 

2. Declaraţia lui Samoil Boghen la Poliţia din Iaşi, fără dată (septembrie 1944), ibidem, vol. 42, p. 410b 
(USHMM, microfilm 43). 

3. Depoziţia lui Theobald Schneier (vezi supra, p. 196, nota 2), p. 21b. 

şi astfel nimeni nu a putut bea un strop de apă... În faţa trenului nostru era garată şi o garnitură 
încărcată cu vite. Cât am invidiat atunci acele animale care erau în vagoane deschise, şi la 
fiecare 2-3 vagoane un om care le aducea apă... preferam atunci să fiu animal... şi [ele] erau 
duse la moarte însă nu erau chinuite cum eram noi chinuiţi!. 


Marţi dimineaţa, când uşile vagoanelor nu s-au deschis la Târgul Frumos, au fost 
evrei care au reuşit să spargă vagoane, „fiindcă nu mai puteam de sete şi nu mai aveam aer”?. 

Aici trebuie să atragem atenţia că jandarmii, şi numai ei, au făcut comerţ atât cu apă, 
cât şi cu aer. Întrucât li s-a interzis să dea apă evreilor şi deoarece n-au putut să 
împiedice cu totul negoţul cu apă, ei au făcut comerţ cu aer: „Pentru 10.000 sau 20.000 
de lei deschideau câte un minut sau două uşa vagonului pentru a intra puţin aer”?. 

După cum am menţionat, mulţi evrei au denumit evenimentele petrecute în acele ore 
„comerţul cu aerul şi apa”. Într-un astfel de vagon închis ermetic, câţiva evrei au reuşit 
„să facă o crăpătură în scândura vagonului cu dinţii”. Privarea de aer şi de apă a zeci 
de evrei în viaţă din fiecare vagon (în afară de trei, care au fost deschise), care şedeau 
pe straturi de cadavre intrate rapid în putrefacție, a provocat situaţii de nedescris. În 
multe vagoane rămăseseră încă evrei în viaţă, dar puţini dintre ei erau cu mintea 


întreagă : 


În noaptea de marţi spre miercuri am trăit cea mai grozavă noapte care mi-a fost dat. Întreg 
vagonul înnebunise, se formaseră două tabere. Urlete, zbierete îmi sfredeleau timpanul, era o 
nebunie colectivă. Spre zori se aşternuse o linişte completă. Când începuse să pătrundă 
primele raze de lumină mi-a fost dat să văd cel mai groaznic spectacol: în vagon era o 
piramidă de cadavre. Marea majoritate dintre noi muriseră’. 


În timp ce numărul supravieţuitorilor scădea mereu, creştea cantitatea de bani aflată 
în posesia supravieţuitorilor, care îi adunau din buzunarele cadavrelor, dacă aveau puterea 
şi echilibrul mintal să o facă. De aceea, în mod paradoxal, preţul apei crescu pe măsură 
ce rămâneau tot mai puţini evrei. Jandarmii care au însoţit trenul la Roman au încercat 
să-i constrângă pe evreii în viaţă să adune banii şi obiectele de valoare de la morţi şi să 
le predea lor, sub diferite pretexte: „Un jandarm a deschis uşa vagonului şi a dat ordin 
ca toată lumea să depuie în mijlocul vagonului actele, banii şi bijuteriile care vor fi 
strânse de Crucea Roşie şi de care noi nu vom mai avea nevoie”. A fost o încercare 
particulară de şantaj, însă evreii care trăiau şi stăteau pe morţi au refuzat acest lucru. 
Unul dintre ei a spus: „În cazul când ne vor împuşca să vie ei singuri să ne buzunărească 
cadavrele”. Era vorba, prin urmare, de o încercare de a jefui cu mai multă uşurinţă „cele ce 
ne-au mai rămas de pe urma jafurilor de pe drum, cu apa şi aerul care trebuia să-l plătim”$. 

Cea mai bună afacere a făcut-o mecanicul de locomotivă (conductorul nu putea părăsi 
locomotiva) : a vândut apa din tender. Mecanicul a vândut apa aceea murdară la preţuri 


1. Declaraţia lui Aristide Rauch (vezi supra, p. 196, nota 3), pp. 83-84. 

2. Proces-verbal al depoziţiei sub jurământ a lui Nachman Aron la şedinţa Tribunalului din Bucureşti, 
31 decembrie 1947, ibidem, vol. 2, p. 7 (USHMM, microfilm 47). 

3, Vezi supra, p. 196, nota 3 (p. 83). 

4. Proces-verbal de la depoziţia sub jurământ a lui Iosef Froimovici la şedinţa Tribunalului Poporului 
din Bucureşti, 18 iunie 1948, ibidem, vol. 1, partea a II-a, p. 169 (USHMM, microfilm 47), 

5. Declaraţia lui Mayer Iuhr la Tribunalul Poporului din Bucureşti, 14 mai 1945, ibidem, vol. 30, 
p. 89 (USHMM, microfilm 48). 

6. Vezi supra, nota 2. 

exagerate, deoarece era primul care a exploatat ocazia. Nici jandarmii nu au putut să-l 
împiedice : „Trenul era lung de 40 de vagoane”, explica unul dintre jandarmii judecaţi. 
„Ştiu că mecanicul vindea apă din tenderul maşinii pentru bani şi bijuterii.”! După 
afirmaţiile unui evreu, primul preţ pe care l-a cerut mecanicul pentru o căldare cu apă 
a fost 20.000 de lei, acceptând în cele din urmă şi 17.000 de lei: „A legat căldarea de 
gratii — pentru că n'avea pe unde s?o bage în vagonul bine închis — şi oamenii şi-au muiat 


cămăşile printre gratii. Cămăşile le-au supt până s'au uscat”?. 


Garda trenului 


Garda trenului până la Târgul Frumos era formată din poliţişti din Iaşi, majoritatea 
nelocalnici, sub comanda şefului de secţie Ion Leucea: „Aveam gradul de şef de secţie 
la Chestura Hunedoara şi venisem la Iaşi fiind destinat pentru Chestura Chişinău”?. 
Ordinul de a însoţi trenul l-a primit de la comisarul Cristiniuc. „De la Iaşi până la 
Roman, a adăugat Leucea, s-au rugat evreii să le dăm apă, dar nu am putut să le dau. 
Abia la gara Roman le-a dat apă.” În Târgul Frumos s-au schimbat gărzile, paza fiind 
predată unei companii de 30 de jandarmi din Legiunea Iaşi, sub comanda sublocotenentului 
Triandaf. Poliţiştii nelocalnici s-au oferit să însoţească trenul, în speranţa că vor putea 
să-i jefuiască pe evrei, după cum a declarat unul dintre poliţiştii localnici. Şeful gărzii 
din Târgul Frumos, care a fost prezent în staţie la sosirea „trenului morţii”, şi-a amintit 
că „trenul era păzit de gardieni publici din Chestura laşi. Aceştia nu au permis să se dea 
apă evreilor din vagoane”?. 

Numele tuturor acestor poliţişti este cunoscut. Toţi au declarat, în conformitate cu 
instrucţiunile primite, probabil, pe la sfârşitul anului 1943 (vezi infra, p. 325), că un pluton 
de soldaţi germani a însoţit trenul şi că ei - germanii, nu poliţiştii români — au interzis 
să se dea apă evreilor şi i-au împiedicat pe poliţiştii români să facă acest lucru. Polițistul 
Dumitru Moraru a pretins că garda formată din colegii lui de la Chestura din laşi şi 
poliţiştii din unitatea de la Chişinău „era infinit de mică în raport cu numărul vagoanelor 
şi acelora ce urmau să fie evacuaţi” — cu alte cuvinte, evrei. „Noi poliţiştii am fost 
dublaţi de un număr foarte mare de ostaşi germani. În gări şi pe tot parcursul liniei ferate 
până la Târgul Frumos, nemţii s'au purtat în mod bestial cu evreii ce erau în tren şi mai mult 
decât atât, ne-au interzis sub ameninţarea cu moartea să ne amestecăm în treburile lor sau 
să venim cu ceva în ajutorul evreilor... rolul nostru reducându-se la simpli spectatori. "5 

Dumitru Moraru, au declarat evreii care l-au identificat, 


1. Proces-verbal de la depoziţia lui Gheorghe Tănăsoiu (jandarm) la Tribunalul Poporului, 10 septembrie 
1945, ibidem, vol. 30, p. 54b (USHMM, microfilm 48). 

2. Mircu, Pogromul dela laşi (vezi supra, pp. 195-196, nota 3), p. 55. 

3. Proces-verbal de la anchetarea acuzatului Ion Leucea la şedinţa Tribunalului din Bucureşti, 15 iunie 

1948, Arhiva Ministerului de Interne, Dosar 108233, vol. 1, partea a II-a, p. 512 (USHMM, 

microfilm 47). 

Depoziţia şefului gării din Târgul Frumos, Petrea Ghiţă (vezi supra, p. 190, nota 2), p. 27. 

Declaraţia lui Dumitru Moraru (poliţist), înaintată acuzatorului de la Tribunalul Poporului din laşi, 

10 iulie 1945, ibidem, vol. 45, partea a II-a, p. 261 (USHMM, microfilm 43). 

s-a purtat ca un călău. În tot timpul mergea cu revolverul în mână şi trăgea cu el. I-am spus 
domnule Moraru mă cunoşti şi te cunosc... Pe gemuleţul din vagon i-am dat 500 lei rugându-l 
să deschidă uşa vagonului, să vină puţin aer. Moraru a luat banii dar în loc să deschidă uşa a 
tras cu revolverul prin gemuleţul prin care eu îi dădusem banii!. 


Încercarea de a-i acuza pe germani pentru crimele înfăptuite împotriva evreilor de către 
români în cele două „trenuri ale morţii” este un subiect în sine (vezi infra, p. 325). În 
prezent, se poate stabili în mod categoric că nici un soldat german nu a escortat „trenurile 
morţii”. În ceea ce-i priveşte pe germani, asistenţa operativă pentru lichidarea evreilor 
acordată aliaţilor lor s-a încheiat în gara Iaşi. Soldaţi germani au fost în diferite gări până la 
Călăraşi, mai ales după Roman, dar nu în misiune şi nu ca însoțitori ai trenului, păzitori, 
parte din gardă sau consilieri. Nici tribunalul care i-a judecat pe criminalii de război din Iaşi 
nu i-a amintit pe germani?. Nici sublocotenentul Triandaf, care a primit comanda trenului în 
staţia Târgul Frumos, nu a văzut germani : „Acest tren plecase din Iaşi în seara zilei de 
29 iunie sub paza unei gărzi compuse din câţiva gardieni publici ce aparţineau Chesturii 
de poliţie Iaşi”, a notat Triandaf în unul din numeroasele memorii înaintate tribunalului’. 

Trenul, a declarat unul dintre evrei, „a fost escortat de trupă românească. Nemţii 
apăreau sporadic câte unul-doi şi veneau numai de curiozitate în vagon să vadă cum 
stăm”. Jandarmul Gheorghe Avăcăriţei, care a escortat trenul de la Târgul Frumos până 
la capăt, a descris exact participarea germanilor la escortarea „trenului morţii” : 


Precizez că pe ruta Târgul Frumos - Roman nu a venit nici un ofiţer sau soldat neamţ care să 
ne ordone de a nu da apă civililor aflaţi [închişi] în vagoane sau care ne interzicea să facem 
acest lucru. De abia de la Roman înainte am întâlnit trenuri cu nemți sau prin staţii soldaţi sau 
ofiţeri nemți, care ne salutau şi ne felicitau pentru isprava noastră. De la Roman înainte am 
avut permisiunea din partea dlui sublocotenent [Triandaf] să dăm apă evreilor din vagoane. 


Soldaţi germani erau în gări sau în trenurile care se deplasau spre front şi se intersectau 
cu „trenul morţii”. S-au bucurat şi s-au veselit de cele văzute. Cel puţin într-un caz au tras 
în vagoane, au fotografiat sau i-au maltratat psihic pe evrei. Dar ei nu erau însărcinaţi cu 
escortarea trenului şi nu au făcut parte din gardă — au fost pur şi simplu spectatori, pasivi sau 
activi. „N'am văzut nici un neamţ care să schiţeze măcar un gest de milă sau cel puţin 
indiferenţă ci toţi rânjeau satisfăcuţi”, a declarat un evreu care şi-a păstrat echilibrul mintal 
şi a descris întâlnirea din staţia Mircești cu trupe de germani care plecau spre front: 


Imediat ce au fost informaţi că trenul este plin de „Juden” s'au apropiat cu aparatele fotografice, 
deschizând uşile spre a fotografia interiorul vagoanelor, alţii aduceau ploscile lor cu apă şi le 
vărsau în faţa celor ce implorau o picătură, alţii trăgeau la ţintă în cei care stăteau în dosul 
zăbrelelor şi le cereau apă. 


1. Proces-verbal de la confruntarea dintre Iohan Marcu şi polițistul Dumitru Moraru la Tribunalul 
Poporului din Iaşi, 16 iulie 1945, ibidem, vol. 45, partea I, p. 26 (USHMM, microfilm 43). 

2. Act de acuzare împotriva celor acuzaţi pentru pogromul de la Iaşi, în Ancel, Documents, VI, 
nr. 39, p. 399. 

3. Memoriu al lui Aurel Triandaf către Tribunalul Poporului şi către Ministerul Justiţiei, 15 august 
1947, Arhiva Ministerului de Interne, Dosar 108233, vol. 53, p. 9 (USHMM, microfilm 44). 

4. Depoziţie sub jurământ a lui Nahum Goldstein la şedinţa Tribunalului din Bucureşti, 16 iunie 
1948, ibidem, vol. 1, partea a II-a, p. 607 (USHMM, microfilm 47), 

5. Depoziţia lui Gheorghe Avăcăriţei (jandarm) la Tribunalul Poporului din Bucureşti, 7 februarie 
1946, ibidem, vol. 30, p. 235b (USHMM, microfilm 48). 

6. Declaraţia lui Aristide Rauch (vezi supra, p. 196, nota 3), p. 83. 

Trebuie să remarcăm că nu numai soldaţii germani au tras în vagoane, ci şi soldaţi 
români din trenuri care s-au încrucişat cu „trenul morţii”, chiar jandarmii care au 
escortat trenul de la Târgul Frumos încolo!. 

În concluzie, aşa cum hotărârea de a organiza pogromul a fost românească, şi hotărârea 
de a-i evacua pe supraviețuitorii pogromului cu trenurile, transformate în „trenuri ale morţii”, 
a fost românească. Cum tot românească a fost şi paza trenurilor. Forțe româneşti exclusive 
au păzit „trenurile morţii” de la începutul traseului şi până la capătul lui. Transportarea 
evreilor din laşi pe întinsul României s-a făcut la ordinele Ministerului de Interne, în 
colaborare cu o secţie a Marelui Stat-Major. Gărzile au fost formate din poliţişti, apoi din 
jandarmi români, fără nici un amestec german. Soldaţii germani au tras uneori în tren, 
s-au bucurat de scenele văzute, le-au fotografiat, şi-au felicitat aliaţii şi au plecat mai 
departe. Operaţiunea transportării a fost românească de la început până la sfârşit. 


Autorităţile locale 


„Trenul morţii” a staționat la Târgul Frumos mai puţin de o zi. În această perioadă, 
pasagerii săi au fost lăsaţi la cheremul autorităţilor locale şi al unităţii militare româneşti 
de acolo. Fiecare dintre şefii acestor organe a primit ordine de la superiorii lor cu privire 
la modul în care trebuie trataţi pasagerii trenului. Comandant interimar al garnizoanei 
târgului şi comandant al staţiei era căpitanul Danubiu Marinescu, şeful Batalionului 2 
Construcţii din Regimentul 1 Căi Ferate, ofiţer activ care la sfârşitul războiului a fost 
avansat la gradul de colonel. La dispoziţia lui s-au aflat „doar” 400 de soldaţi, după 
spusele sale, iar el a fost trimis la Târgul Frumos cu câteva zile înainte de pogrom?. 
Soldaţii lui se plimbau beţi prin târg, intrau cu forţa în casele evreilor (aproximativ 
1.600, o cincime din populaţie), jefuiau şi furau bani şi obiecte, băteau şi răneau evrei 
sub tot felul de pretexte (vezi infra, p. 204). Al doilea potentat era pretorul Dumitru 
Grosu Ghiţic, funcţie care a existat doar în timpul războiului sau în stare excepţională. 
Era un fel de om de legătură între autorităţile militare şi cele civile, şi a rămas în funcţie 
atât timp cât în zonă s-au aflat unităţi militare. Primarul târgului era Aurel Totoescu, 
localnic, avocat şi proprietar de pământuri. Exista şi un post de poliţie; şeful comisa- 
riatului de poliţie, Virgil Ionescu, şi oamenii lui au fost şi ei implicaţi în tratarea evreilor. 
La fel şi medicul-şef al târgului, dr. Constantin Gheorghiu. Cu toţii au fost amestecați, 
într-un fel sau altul, în „găzduirea” evreilor şi îngroparea lor în timpul scurt cât i-au 
tratat pe „răsculații iudeo-comunişti” din laşi. 

Prefectului judeţului Iaşi, colonelul Captaru, i-a comunicat primarului Totoescu că 
urmează să sosească un tren cu evrei din Iaşi şi că trebuie să rezolve problema păzirii 
trenului cu comandantul garnizoanei, iar problema ajutorului pentru evrei, cu fruntaşii 


1. „Este adevărat că un număr de germani au tras într-una din staţii câteva focuri, dar eu am strigat 
[către ei] şi ei au încetat. Este adevărat că unii din soldaţi din garda noastră [jandarmii erau ei 
înşişi soldaţi — n.m.] au tras cu puştile în vagoane, dar nu ştiu cine au fost” (depoziţia jandarmului 
Gheorghe Avăcăriţei - vezi supra, p. 201, nota 5 [p. 234b]). 4 

2. Depoziţia lui Danubiu Marinescu (colonel) la Tribunalul Poporului din Bucureşti, 21 august 1945, 
ibidem, vol. 31, partea I, pp. 3-3b. 

Comunităţii locale!. Acesta, împreună cu medicul târgului şi şeful comisariatului de 
poliţie s-au prezentat la gară, unde l-au găsit pe căpitanul Marinescu, de la care au aflat 
că în trenul cu pricina se află „hoţi de comunişti”, care l-au ucis, după spusele lui, pe 
comandantul său din Iaşi, şi că el „nu-i poate lăsa să intre în Târgul Frumos”. 

Marinescu a refuzat să ordone deschiderea uşilor vagoanelor „pe întuneric” şi a 
promis să rezolve problema a doua zi dimineaţa. Primarul a citat din spusele sale: „Să-i 
las [pe evrei] pe seama lui până dimineaţa şi el îi va scoate pe dealul din faţă şi îi va 
executa”? — sau aşa cum l-a auzit şeful Poliţiei: „vrea să-i extermineze”?, Şeful staţiei, 
Petrea Ghiţă, şi-a amintit reacţia primarului la un astfel de plan: „Primarul Totoescu s'a 
opus la măsura de exterminare pe care vroia să o ia căpitanul Marinescu, spunându-i că 
acest lucru nu trebuie să se întâmple la Târgul Frumos”*. Pentru aplanarea conflictului, 
primarul şi ofiţerul au plecat la Serviciul telefoanelor din localitate şi au reuşit să 
vorbească cu prefectul Captaru de la Iaşi. Totoescu i-a comunicat prefectului intenţiile 
comandantului militar de a rezolva problema trenului, la care Captaru a repetat ordinul 
dat, „de a nu se mai petrece ce s'a petrecut la Iaşi”, după spusele comisarului de poliţie, 
ordonând să se scoată morţii din tren, să fie înregistraţi cei rămaşi în viaţă şi să aştepte 
ordine suplimentare. Asta l-a înfuriat teribil pe Marinescu. Şi-a azvârlit chipiul pe podea 
şi l-a înjurat pe prefect, care îl privase de o asemenea satisfacţie. Între timp, la ora 6 
după-amiază, se putea deja simţi şi auzi trenul care intrase în staţie şi fusese dirijat spre ` 
peronul de încărcare a mărfurilor. Mirosul de putrefacție s-a simţit de la o distanţă de 
150 m de tren, iar tipetele evreilor şi implorările lor de a li se da apă şi aer se auzeau cu 
claritate. Şi Marinescu le-a auzit, însă a acceptat să se deschidă numai trei vagoane. „Din 
toate vagoanele se auzeau ţipete să li se dea aer şi apă, dar aceasta nu se putea face din 
lipsă de pază”5, a spus Marinescu. La dispoziţia sa se aflau în acea seară numai 100 de 
soldaţi din 400. De menţionat că trenul a fost însoţit până la Târgul Frumos de o gardă 
de numai 16 poliţişti. 

Marinescu i-a cerut sublocotenentului Dan Ghiţescu, rezervist şi inginer de profesie, 
să păzească trenul cu cei o sută de soldaţi, în decursul nopţii, şi a plecat să se culce: 
„Mi-a dat consemn să împiedic orice evadare, şi să împiedic vreun eventual atac din 
partea populaţiei civile [evreii - n.m.] din localitate”S. „Populaţia evreiască”, a spus 
atunci Marinescu, „este în stare să atace armata”, aşa încât a trimis gărzi de soldaţi să 


1. Este foarte greu de reconstituit desfăşurarea evenimentelor în scurta staţionare a „trenului morţii” 
la Târgul Frumos şi comportarea autorităţilor faţă de evacuaţi, întrucât în afară de coordonarea 
versiunilor în decursul celor peste trei ani de anchetă (1945-1948), cei implicaţi şi-au schimbat 
declaraţiile, încercând să minimalizeze partea lor de vină şi să mărească răspunderea altora şi a 
germanilor, deşi aceştia din urmă nu au avut nici un amestec în minipogromul organizat în Târgul 
Frumos şi în bestialitatea de care au dat dovadă mulţi români faţă de evreii din „trenul morţii”. De 
regulă, am preferat să mă bazez pe primele versiuni ale martorilor şi pe declaraţii. 

2.  Proces-verbal de la ancheta acuzatului Aurel Totoescu la Tribunalul Poporului din Bucureşti, 16 august 
1945, ibidem, vol. 31, partea I, p. 15 (USHMM, microfilm 41); proces-verbal de la confruntarea 
dintre colonelul Marinescu, Totoescu, Ionescu şi dr. Gheorghiu, 22 august 1945, ibidem, p. 5. 

3. Depoziţia şefului comisariatului de poliţie din Târgul Frumos, Virgil Ionescu, la Tribunalul special 
pentru judecarea celor vinovaţi de dezastrul ţării din Bucureşti, 17 august 1945, ibidem, p. 26b. 

4. Depoziţia şefului gării din Târgul Frumos, Petrea Ghiţă, la Tribunalul Poporului din Bucureşti, 
21 iulie 1945, ibidem, p. 13b. 

5. Depoziţia lui Danubiu Marinescu la Tribunalul Poporului din Bucureşti, 21 august 1945, ibidem, p. 3b. 

6. Depoziţia lui Dan Ghiţescu (inginer) la Tribunalul special pentru judecarea criminalilor de război 
de la Bucureşti, 30 august 1945, ibidem, p. 33. 

patruleze pe străzi cu echipament de luptă. Dar, după cum a spus şeful Poliţiei, soldaţii 
s-au ocupat cu alte treburi : „Noaptea jefuiau oamenii [evreii - n.m.] prin comună şi încercau 
să devalizeze locuinţele”!, arestau evrei pe stradă şi-i băteau fără motiv, până leşinau. 
„Oamenii” despre care şeful Poliţiei menţiona în 1945 că erau jefuiţi de soldaţii lui 
Marinescu erau evrei simpli. Şi inginerul a auzit ţipetele şi a simţit duhoarea pe care o 
emanau cadavrele : 


De la 10 seara şi până duminică la ora 5 nu s'a putut desface nici un vagon din cauza 
întunericului nopţii şi a unei foarte puternice ploi, împrejurări care ne puneau în imposibilitate 
de a face o pază sigură în cazul unei evadări?. 


De fapt, Ghiţescu nu a auzit toată noaptea tipetele, deoarece şi el s-a dus să se culce, 
lăsând comanda pe seama unui sergent. Noaptea, când primarul a venit la gară, nu l-a 
găsit nici pe Marinescu, nici pe Ghiţescu. Cum am menţionat, seara au fost deschise şi 
descărcate trei vagoane (poate patru). După afirmaţiile primarului, în acele vagoane, 
ultimele în care au fost încărcaţi evrei în gara Iaşi, nu erau morţi, iar medicul Gheorghiu 
a acordat, după spusele sale, primul ajutor unui tânăr evreu care leşinase - „i-a făcut 
respiraţie artificială şi o injecție”. Evreii au fost coborâţi din vagoane şi duşi sub pază la 
sinagogă, ce se afla în apropierea liniei ferate. Doar în vagonul al treilea a fost găsit un 
evreu mort. Când au vrut să continue să deschidă vagoanele, a apărut, potrivit afirmațiilor 
lui 'Totoescu, un ofiţer german (însoţit de căpitanul Marinescu) care i-a spus în germană 
şi în franceză că este interzis să se deschidă uşile : „Trenul să fie imediat reîmbarcat [cu 
evrei] şi expediat mai departe”?. 

Marinescu a negat faptul că un ofiţer german care l-a însoţit i-ar fi interzis, chipurile, 
să continue deschiderea vagoanelor : „Nu cunosc limba germană şi deci nu puteam să 
vorbesc cu ofiţerul german în ceea ce priveşte ordinul de reîmbarcare a trenului”. El a 
ordonat într-adevăr soldaţilor să păzească noaptea trenul şi să nu permită nici unei 
persoane să se apropie de el, deoarece era întuneric şi ploua torențial — dar „nimeni nu 
a venit să-mi aducă la cunoştinţă că autorităţile [locale] ar avea intenţia să deschidă 
[vagoanele] mai târziu pentru a da apă şi ajutor oamenilor [evreilor] celor vii”€. Şi întrucât 
nimeni nu i-a cerut să-i ajute pe evrei, nu a deschis vagoanele şi a plecat să se culce. 

Cu alte cuvinte, primarul târgului şi medicul-şef au minţit la anchetă când au 
menţionat prezenţa unui ofiţer german în gară şi aşa-zisele lor încercări de a-i ajuta pe 
evrei. Precum vom vedea în continuare, acest ofiţer german „s-a născut” după 1944 — la 
anchete şi la proces. Adevărata cauză a refuzului de a deschide vagoanele a fost, după 
cum au remarcat şi Marinescu, şi Ghiţescu, teama ca nu cumva câţiva evrei să evadeze 
noaptea din vagoane. Şeful Poliţiei, Ionescu, aflat şi el la faţa locului, a ţinut minte 
primul vagon care a fost deschis - acelaşi vagon la a cărui deschidere au fost de faţă 
primarul şi medicul târgului : 


1. Depoziţia lui Virgil Ionescu (şeful comisariatului de poliţie) la Tribunalul Poporului din Bucureşti, 
17 august 1945, ibidem, p. 27b. 

2. Depoziţia adjunctului comandantului unităţii de soldaţi care a păzit trenul în staţie, inginerul Dan 
Ghiţescu, la Tribunalul special pentru judecarea criminalilor de război de la Bucureşti, 21 aprilie 
1945, ibidem, p. 31b. 

3. Vezi supra, p. 203, nota 2, depoziția lui Totoescu, p. 7. 

4. Ibidem, p. 16b. 

Primul vagon pe care l-am deschis împreună cu delegaţii [comandanții] trenului şi autorităţile 
locale avea aspectul îngrozitor în sensul că în acel vagon erau numai cadavre având o înfăţişare 
oribilă, toţi umflaţi, negri pe faţă, dezbrăcaţi. Doctorul oraşului, dr. Gheorghiu ne-a spus că 
este vorba de [moarte prin] asfixiere, deoarece toate vagoanele erau închise ermetic şi fără aer. 
Toate celelalte vagoane erau la fel, cu excepţia a 2-3 [vagoane] în care s'au găsit câţiva evrei 
care se mai aflau în viaţă şi care au fost evacuaţi imediat de autorităţile comunale şi medicale 
or şcolare la un templu unde s'au dat îngrijirile necesare". 


Şi într-adevăr, în primele trei vagoane care au fost deschise s-au găsit în viaţă 
150-200 de evrei, datorită faptului că fuseseră ultimele vagoane încărcate la Iaşi - după 
ce în celelalte fuseseră înghesuiți până la 140 într-un vagon. În unul dintre ultimele 
vagoane au fost azvârlite zeci de cadavre găsite între liniile ferate şi sub tren. Evreii 
coborâţi în viaţă au primit într-adevăr „îngrijirea necesară” din partea autorităţilor locale 
„medicale şi şcolare” ale Primăriei (vezi infra, pp. 206 sqq.). La 12 noaptea, a continuat 
Totoescu versiunea sa, prefectul Captaru i-a comunicat prin telefon că „din ordinul 
Ministerului de Interne evreii să fie reîmbarcaţi şi trenul să fie pus în mişcare”?. Pretorul 
a confirmat spusele primarului şi a adăugat că prefectul „ne-a dat dispoziţie ca trenul să 
plece a doua zi la Călăraşi-lalomiţa, ca să se scoată cadavrele eventual dacă se vor găsi în 
vagoane şi să fie îngropate în cimitirul din Târgul Frumos”. De fapt, abia atunci auto- 
rităţile locale au primit ordinul explicit să deschidă vagoanele şi să evacueze cadavrele - 
şi fără ordin nu există iniţiativă care ar putea uşura starea evreilor. Totodată, prefectul a 
dispus reîmbarcarea celor scoşi din tren (şi dispoziţia a fost executată). Când pretorul i-a 
căutat pe fruntaşii Comunităţii, „am aflat că preşedintele Comunităţii şi ajutorii lui au 
fost «furişaţi» din sinagogă de către soldaţii regimentului căpitanului Marinescu”. 

Soldaţii care au păzit trenul nu au permis nimănui să se apropie de el, au împiedicat 
aprovizionarea şi chiar negoţul cu apă. Dar noaptea, când a început o ploaie puternică, 
au fugit cu toţii să caute adăpost, iar „cimitirul ambulant”, care răspândea duhori şi din 
care se auzeau implorări, a rămas... fără pază. Mecanicul de locomotivă a reuşit să 
vândă câteva ceşti cu apă la 1.000 lei ceaşcaf. Nimeni nu a putut să-l împiedice de la o 
acţiune umanitară, cu plată. Trebuie să menţionăm că şi majoritatea soldaţilor erau beţi, aşa 
cum au fost cu două zile înainte poliţiştii care au însoţit trenul până la Târgul Frumos — 
şi parte din ei au şi dormit pe parcursul călătoriei obositoare. 


Dimineaţa s'a constatat că în fiecare vagon erau morţi în proporţie de 85 la sută [dintre evrei], 
faţă de circa 15 la sută cât se constatase la sosirea trenului... Vaetele muribunzilor din vagoane, 
în timpul staţionării trenului se auzeau la o depărtare colosală, cât şi mirosul de cadavre ce se 
răspândea de la acele morminte pe roate, era de nesuportat?. 


Dimineaţa, când în sfârşit s-a permis deschiderea vagoanelor, au fost coborâte sute de 
cadavre — „şi de-a lungul liniei ferate s-a făcut mormane de cadavre”. 


1. Depoziţia lui Virgil Ionescu (şeful comisariatului de poliţie) la Tribunalul special pentru judecarea 
criminalilor de război din Bucureşti, 24 aprilie 1945, ibidem, p. 24b (sublinierea îmi aparţine). 

2. Vezi supra, p. 203, nota 2 (p. 7b). 

3. Depoziția lui Dumitru Grosu Ghiţic (pretor) la Tribunalul special pentru judecarea criminalilor de 
război, 29 august 1945, ibidem, p. 8b. 

4. Cartea Neagră II, p. 32. 

5. Ciorna actului de acuzare a acuzatorului Dumitru Săracu, fără dată Kata anului 1945), Arhiva 
Ministerului de Interne, Dosar 108233, vol. 26, p. 19 (USHMM, microfilm 48). Până a fost pregătită 
versiunea finală, la începutul anului 1948, actul de acuzare a fost modificat de nouăsprezece ori. 

Noaptea în sinagogă 


Cei două sute de evrei în viaţă care au fost coborâţi în noaptea de 1/2 iulie, din trei 
sau patru vagoane, în timp ce „morţii şi muribunzii au rămas în vagoane”, au fost luaţi în 
primire de poliţiştii târgului şi de o gardă de soldaţi. Comisarul adjunct, Niculai Botez, 
care lucrase înainte la Chestura din laşi, la secţia de moravuri, i-a primit cu înjurături, 
bătăi şi împuşcături : a împuşcat mortal evrei fără motiv şi el este cel care a dat ordine 
gărzii care i-a escortat pe evrei la clădirea sinagogii din apropierea liniei ferate. 

Prima preocupare a tuturor însoţitorilor a fost să interzică acordarea de apă evreilor, 
chiar din băltoace, şi să împiedice orice contact cu evreii din târg, pentru a nu îndrăzni 
să dea apă celor trei convoaie care se îndreptau spre sinagogă. „Pe drum comisarul Botez 
ne-a spus că preşedintele Comunităţii evreieşti din Târgul Frumos refuză să ne primească 
şi că el Botez dacă ar vrea poate să ne împuşte pe toţi în cimitir, însă ne lasă în viaţă.”! 

Era o maltratare sufletească a evreilor, deoarece preşedintele Comunităţii şi întreaga 
Comunitate au făcut totul, cum vom vedea în continuare, pentru a acorda ajutor şi pentru 
a-i găzdui pe evreii din „trenul morţii”. Şeful comisariatului de poliţie a ordonat cu o zi 
înainte, preşedintelui Comunităţii, „să pregătesc găzduirea pentru circa 3.000-3.500 
evrei ce vor fi aduşi din Iaşi”?. 

Evreii din primul convoi, cca 120 la număr, aproape toţi goi, au crezut că în sinagogă 
vor primi în sfârşit apă. Erau „aproape în stare de inconştienţă, înnebuniţi de foame şi 
sete”3, cum i-a descris un evreu din localitate care a venit să le acorde ajutor în ciuda 
pericolului. Pe drumul spre sinagogă, Botez i-a bătut şi a ordonat şi soldaţilor să-i bată pe 
evrei: „Am fost înţepat de baionetă de către un militar din ordinul subcomisarului 
N. Botez”*. În sinagogă, Botez şi învățătorul Atudorei, care a primit sarcina să întoc- 
mească o listă nominală a evreilor, au organizat un minipogrom. 

Preşedintele Comunităţii, Freitag, adjunctul său, administratorul sinagogii, servitorul 
Comunităţii şi ceauşul sinagogii i-au aşteptat pe evrei cu căldări cu apă ; şi într-adevăr, 
primii sosiți au năvălit asupra apei şi au băut. Oameni ai Comunităţii şi-au riscat viaţa 
venind acolo: în ziua respectivă, Primăria le-a interzis evreilor să iasă din casă, 
amenințând cu pedeapsa cu moartea pe contravenineţi”. Garda care i-a escortat pe evreii 
din tren şi comisarul adjunct Botez nu intenționau să transforme sinagoga în casă de 
oaspeţi. „Soldaţii loveau cu patul armei pe cei care se repezeau să bea, le zdrobeau 
dinţii”, a declarat adjunctul preşedintelui Comunității. Servitorul Comunităţii, care a 


1, “Acuzarea la Tribunalul din Bucureşti, Cabinetul de anchetare a criminalilor de război, proces-verbal 
cuprinzând un rezumat al depoziţiilor evreilor din Târgul Frumos la procesul poliţistului Ioan Vătăjanu, 
17 iunie 1948, Arhiva Securităţii, Dosar 39912, vol. 1, p. 124b (USHMM, microfilm 17). 

2. Declaraţia lui Solomon Freitag (preşedintele Comunităţii din Târgul Frumos) la Siguranţa din 
Roman, 26 martie 1945, Arhiva Ministerului de Interne, Dosar 108233, vol. 31, partea I, p. 144 
(USHMM, microfilm 41). Mulţi evrei din Târgul Frumos au fugit la Roman înainte de intrarea 
Armatei sovietice în aprilie 1944 - de aceea cazul a fost anchetat de Siguranţa locală. 

3. Declaraţia lui Max Pistiner din Târgul Frumos la Siguranţa din Roman, fără dată (martie 1945), 

ibidem, p. 145. 

Declaraţia lui Iancu Naftule la Tribunalul Poporului din Iaşi, 20 iulie 1945, ibidem, p. 72b. 

Depoziţia lui Solomon Ledenhendler la Tribunalul Poporului din Iaşi, 21 iulie 1945, ibidem, p. 71 

(USHMM, microfilm 41). 

6. Depoziţia lui Matias Katz la Tribunalul Poporului din Iaşi, 20 iulie 1945, ibidem, p. 72b. 


we 

aşteptat afară cu o căldare cu apă şi a reuşit să dea apă câtorva evrei, s-a întâlnit cu 
învățătorul Atudorei: „El mi-a luat căldarea din mână şi a lovit cu ea în cap pe unul din 
oameni care a căzut jos strigând valio [văleu - n.m.]”!. Ceauşul, care a venit la sinagogă 
cu o căldare cu apă, „a fost crunt bătut, iar apa vărsată. Imediat s'a prezentat şeful 
Poliţiei Botez cu vreo doi agenţi şi ne-a comunicat să predăm banii ce-aveam asupra 
noastră. I-am predat toţi banii. Ne-am aflat în sinagogă”?. 

Tinerii evrei care au venit la sinagogă în ciuda pericolului şi au aşteptat convoiul cu 
căldări cu apă „au fost luaţi pe fugă de către ofiţeri şi soldaţii care ne însoțea”, a adăugat 
un evreu din primul convoi ce se îndrepta spre sinagogă. Acest evreu a descris jaful, cele 
două căldări în care au fost adunaţi banii şi obiectele de valoare, pe soldaţii români care 
păzeau din afară fiecare fereastră, ca nu cumva cineva să iasă şi să bea apă sau să încerce 
să-şi ude buzele cu cămăşile scoase în ploaia care cădea ori scoțând mâna pe fereastră, 
încercare împiedicată cu forta’. 

Câţiva evrei au reuşit să bea apă dintr-un cazan cu apă ce era în sinagogă (folosit 
pentru spălarea mâinilor înainte de rugăciune) şi au fost pedepsiţi imediat pentru asta. 


Când s'a terminat apa, s'a spus de către comisarul Botez ca să ieşim în curte, că acolo vom 
primi apă. Când am ieşit, în loc de apă, s'a tras în noi cu focuri de armă. Foarte mulţi evrei 
au fost omorâţi iar cadavrele lor prădate [de către] ţiganii din târgușor‘, 


La sinagogă au sosit după un timp membri ai „comisiei de înregistrare” a evreilor, în 
frunte cu învățătorul Dumitru Atudorei, care avea şi funcţia de ajutor de primar, suplinitorul 
său, învățătorul Galeriu, şi poliţiştii Ghiurtz, Botez, Făină, Vătăjanu, Tănase şi Damian. 
Înregistrarea numelor cuprindea o acţiune suplimentară : „inventarul” banilor şi obiectelor 
de valoare aflate în posesia evreilor. În condiţiile de atunci, sensul cuvântului inventar în 
româna curentă era jaf. Scopul înregistrării şi inventarului a fost prezentat, de către „şeful 
comisiei” şi de către alţi jefuitori, în câteva versiuni : pentru a împiedica jefuirea cadavrelor, 
fără a specifica de către cine ; pentru a le înapoia banii şi obiectele în momentul când se va 
hotărî ce se va face cu ei; pentru a preda totul Comunităţii evreieşti locale, care ar fi cerut 
să se confişte banii şi obiectele de la evrei drept despăgubire pentru găzduirea oferită. 

Învățătorul Atudorei a fost nevoit să găsească o explicaţie pentru activitatea sa în 
cursul cercetărilor cu privire la pogromul de la Iaşi : 


În gară mi se explicase de către dl comisar-şef V. Ionescu că valorile: bani, bijuterii etc. se 
strâng pentru a fi predate Comunităţii evreilor din Târgul Frumos care primeşte pe acei evrei 
şi care sume vor fi cheltuite de Comunitate pentru întreţinerea lors. 


Cei implicaţi în jaf n-au ştiut că nicăieri nu s-a consemnat că Târgul Frumos va fi 
staţia finală a deţinuţilor din „trenul morţii” şi nici o persoană cu autoritate nu a dispus 


1. Declaraţia lui Meir Ițic Curelaru la Siguranţa din Roman, 1 martie 1945, ibidem, p. 131. 

2. Declaraţia lui Ițic Aron, consemnată de oameni ai Comunităţii şi predată Poliţiei din laşi, fără dată 
(septembrie 1944), ibidem, vol. 42, p. 420b (USHMM, microfilm 43). 

3. Declaraţia lui Solomon Pollac în favoarea lui Aurel Triandaf, Iaşi, fără dată (martie 1948), ibidem, 
vol. 51, p. 97 (USHMM, microfilm 43). 

4. Declaraţia lui Moşe Vaisman consemnată de oameni ai Comunităţii şi predată Poliţiei din laşi, fără 
dată (septembrie 1944), ibidem, vol. 42, p. 412 (USHMM, microfilm 43). 

5. Declaraţia lui Dumitru Atudorei (locotenent în rezervă) la Siguranţa din Roman, 1 martie 1945, 
ibidem, vol. 31, partea I, p. 141 (USHMM, microfilm 41). 

ca evreii din tren să fie găzduiţi la evreii din localitate. Evreii din Târgul Frumos 
trebuiau să acorde doar un prim ajutor celor din tren pe timpul aşteptării, până la 
schimbarea gărzilor şi descărcarea cadavrelor. 

Un alt participant activ la jaf, comisarul adjunct Botez, a pretins mai târziu că 
obiectele şi banii au fost confiscaţi de către doi învăţători şi trei poliţişti, „conform 
dorinţei Comunităţii israelite din Târgul Frumos, care a pretins ca banii şi bijuteriile 
provenite de la percheziţie să se verse Comunităţii, urmând să le întrebuinţeze ca fond de 
întreţinere pentru cei coborâţi din tren”!. Primarul Totoescu, care nu a fost implicat în 
jefuirea evreilor, a dezvăluit în prima sa depoziţie (înainte de încercarea celor implicaţi 
de a-şi coordona versiunile) că acţiunea a avut alte cauze : „Pe masă era o căldare cu nişte 
bani şi mi s'a spus de sergentul instructor că aşa e ordinul de la batalion de a se confisca 
banii. Am ordonat să se restituie sumele şi am plecat cu pretorul la gară”?. Era 1.30 
noaptea, a specificat Totoescu. Banii urmau deci să fie folosiţi pentru cheltuielile 
regimentului, drept recompensă pentru contribuţia lui la paza evreilor. Era clar că 
întâlnirea dintre evrei şi soldaţi trebuia să se soldeze cu un venit. La acest efort au avut 
şi poliţiştii din Târgul Frumos o contribuţie patriotică profitabilă. Minipogromul organizat 
în comun de învățătorul Atudorei, comisarul adjunct Botez şi poliţiştii săi şi de către 
garda de soldaţi a lui Marinescu a avut loc noaptea, între orele 22.00 şi 3.30. 

Mijloacele de convingere pentru predarea prăzii au fost variate : falsa asigurare cu 
eliberarea, înfricoşare, torturare şi asasinate. Dar la început au mers la sigur folosind 
elixirul vieţii: apa! * Şiretlicul nu a avut mare succes, cu atât mai mult cu cât numeroşi 
evrei nu aveau nimic (ceea ce nu i-a ajutat, deoarece n-au fost crezuţiY- unii apucaseră 
să ia banii pe care i-au găsit la morţii din vagon, dar aproape toţi bărbaţii căsătoriţi aveau 
verighetă, iar unii dintre ei ceasuri de mână şi alte lucruri care erau considerate obiecte 
de valoare. Atudorei a strigat: „Jidani, scoateţi banii şi ceasurile şi bijuteriile”?. 

După ce s-a instaurat o oarecare ordine şi evreii au înţeles că nu vor primi apă, 
„comisia” a reuşit să-şi organizeze activitatea cel puţin cu primul convoi, care număra 
70-100 de evrei: 


La intrarea în sinagogă am fost toţi percheziţionaţi şi se luau banii, bijuterii, stilouri, inele etc. 
care se depuneau toate într'o căldare ţinându-se de către ei şi o listă, unde se treceau sumele 
şi obiectele ridicate dar care nu corespundea adevărului, întrucât eu am depus 258.000 lei, 
inelul de cununie şi un stilou iar în zorii zilei următoare am semnat că am primit banii retur, 
însă în realitate am primit numai 20.000 lei, restul a rămas lor’. 


Evrei rămaşi în viaţă au declarat după război că Atudorei le-a confiscat buletinele de 
identitate şi nu le-a mai înapoiat - celor care n-au fost ucişi pe loc. Comisarul de poliţie 
a raportat atunci că asupra cadavrelor îngropate în târg nu s-a găsit nici un buletin de 


= 


Demersul poliţistului deţinut loan Botez către procurorul general, 19 martie 1946, ibidem, p. 161. 

2. Prima depoziţie a lui Aurel Totoescu (primar) la Tribunalul Poporului din Bucureşti, 18 august 
1945, ibidem, p. 17. 

3. Raportul şefului Siguranţei din Iaşi cu privire la rezultatele anchetării învățătorului Dumitru 

Atudorei, însoţit de un rezumat al depoziţiilor unor evrei din Târgul Frumos, martie 1945, ibidem, 

p. 108b. 

Declaraţia lui Curelaru (vezi supra, p. 207, nota 1), p. 131. 

Declaraţia lui Iancu Naftule (vezi supra, p. 206, nota 4). 

identitate. În buzunarele evreilor jefuiţi la sinagogă s-au găsit şi bilete „liber” date, cu 
două zile înainte, în curtea Chesturii celor care nu erau „suspecţi”!. 

„Comisia de ajutorare” (cum a denumit-o comisarul de poliţie) a fost înfiinţată, 
chipurile, pentru a veni în ajutorul evreilor, la ordinul primarului din Târgul Frumos. 
Poliţiştii de care el răspundea „i-au apărat” pe evrei de soldaţi. Este adevărat, a adăugat 
Ionescu, „au fost şi unii care s-au opus să predea banii, dar învățătorii i-au convins că 
va fi mai sigur dacă îi vor depune”. Ionescu nu ştia (în 1945) dacă Atudorei sau 
„alteineva”, adică poliţiştii lui, i-au maltratat pe evrei. Membrii comisiei, a adăugat el, 
au muncit din greu pentru a înregistra banii şi bijuteriile, deoarece erau puţini — dar el 
nu s-a mai interesat atunci dacă li s-au înapoiat evreilor. În 1947, la o nouă anchetă, 
comisarul a adăugat, contrazicându-şi depoziţia din 1945, că „după 2-3 zile s'au depus 
de către un agent nu mi-l reamintesc, un ceas cu brățară, un inel şi alte două obiecte şi 
300 lei pe care le-am lăsat cu proces-verbal înlocuitorului meu”?. Comisarul nu a 
menţionat prezenţa unor soldaţi germani în sinagogă’. 

Soldaţii români, cărora le erau meniţi banii (în cea mai mare parte), au ajutat cât au 
putut la crearea unei atmosfere corespunzătoare - mai mult decât atât: în drum spre 
sinagogă i-au lovit cu patul puştii pe cei care au îndrăznit să se aplece pentru a bea apă 
din băltoace sau pe cei pe care politistul Botez le-a ordonat să-i lovească. La sinagogă au 
păstrat ordinea : 


Militarii s'au aşezat la geamuri cu armele îndreptate spre noi... Ne-au jefuit şi civili şi 
soldaţi... Toată noaptea am fost ţinuţi în sinagogă şi nu ni s'a dat apă nici hrană. A doua zi de 
dimineaţă am fost scoşi din sinagogă şi duşi la gară pentru reîmbarcare. În drum, militarii ' 
trăgeau în evrei şi-i omorau“. 


În al doilea şi în al treilea convoi au fost împuşcaţi din când în când grupuri de câte 
zece evrei, ale căror nume erau citite de către polițistul Botez dintr-o listă pregătită de 
învățătorul Atudorei. Cine a fost împuşcat? „Cei ce nu aveau ce da sau opuneau oarecare 
rezistenţă erau împuşcaţi”, a declarat unul dintre evrei”. „Au fost împuşcaţi evreii care 
au vrut apă”, a adăugat altul. „Evrei care cereau să fie scoşi afară pentru necesităţi sau 
alte nevoi au fost scoşi, însă toţi împuşcaţi”, a completat lista un al treilea evreu”. 
Învățătorul Atudorei, care a condus operaţiunea „inventarului”, a dezminţit toate acuzaţiile 
cu privire la jaf, teroare, asasinat şi maltratare a evreilor. Este adevărat, a scris el într-un 
memoriu lung, că a „înregistrat” obiectele de valoare ale evreilor, dar ele au fost adunate 
pentru a le preda Comunităţii din localitate, care trebuia să se îngrijească de găzduire. 


1. Proces-verbal de la anchetarea acuzatului Virgil Ionescu la Tribunalul Poporului din Bucureşti, 
18 august 1945, ibidem, pp. 28b-30b. Ionescu a declarat, de asemenea, că nu s-au găsit buletine 
de identitate la cadavrele evreilor îngropaţi în Târgul Frumos (ibidem). 

2. Proces-verbal de la ancheta martorului Virgil Ionescu la Tribunalul militar al Comandamentului 2 
Teritorial, ibidem, p. 194 (USHMM, microfilm 41). 

3. Vezi supra, nota 1, p. 30b. 

4. Depoziţia sub jurământ a lui Lupu Wolf la şedinţa Tribunalului din Bucureşti, 17 iunie 1948, Arhiva 
Ministerului de Interne, Dosar 108233, vol. 1, partea a II-a, p. 638 (USHMM, microfilm 47). 

5. Depoziţia lui Avram Nahman la Curtea de Apel din Bucureşti, 31 decembrie 1947, ibidem, vol. 2, 
p. 34 (USHMM, microfilm 47). 

6. Declaraţia lui Ilie Coniac, consemnată de Comunitate, fără dată (septembrie 1944), ibidem, vol. 42, 
p. 395 (USHMM, microfilm 43). 

7. Declaraţia lui Iancu Naftule (vezi supra, p. 206, nota 4). 

Evreii şi-au predat obiectele din proprie voinţă. La operaţiunea de „înregistrare” trebuia 
să participe şi un membru al Comunităţii, dar în realitate nu a fost aşa. Atudorei a 
explicat anchetatorilor : 


La depunere nu am fost asistat de un membru al Comunităţii întrucât dispăruse de teamă să nu fie 
bătut. Am fost tot timpul asistat de agentul de siguranţă de la Iaşi şi 2-3 ostaşi în trecere şi un 
sergent. La uşă şi ferestre care erau deschise erau postați ostaşi şi gardieni din Poliţia locală!. 


El a „lucrat” în condiţii foarte grele : „În strigătele celor din vagoane care se uneau 
cu ale celor din cameră [din sinagogă] a fost un continuu zgomot, am lucrat cu mare 
greutate, într'un aer de nesuportat până la ora 24”. Atunci, după spusele sale, i s-a 
comunicat că germanii se opun rămânerii evreilor în târg, şi primarul i-a cerut să 
înapoieze banii şi obiectele. În posesia lui erau 240.000 de lei şi lucruri al căror număr 
nu-l ţine minte : „Pe la 1.30 [noaptea] m'am apucat să restitui obiectele. Am chemat pe 
fiecare să primească ce a dat. Agentul de la Siguranţa Iaşi restituia obiectele”. La ora 
4.30, dis-de-dimineaţă, au rămas doar 230 de lei în căldare şi un stilou defect. I s-a adus 
la cunoştinţă mai târziu că „cu ocazia îmbarcării în tren au fost împuşcaţi mulţi evrei”. 
Atudorei a subliniat că oricine îl acuză că a jefuit, a torturat şi a ordonat să se tragă în 
evrei nu poate să facă asemenea afirmaţie deoarece nu s-a aflat acolo. Faptele de care 
preşedintele Comunităţii şi alţi doi evrei îl acuză „s'au petrecut înainte de venirea mea 
şi după plecarea mea de la sinagogă”. Ei nu au putut să-l vadă întrucât preşedintele 
Comunităţii a fost bătut şi alungat de acolo, şi la fel s-a întâmplat cu ceilalţi : 


La primirea şi predarea banilor şi valorilor nu a putut fi de faţă nici unul din cei ce mă acuză 
prin declaraţiile lor, întrucât sinagoga era înconjurată de militari români şi germani, iar evreii din 
Târgul Frumos au primit ordin de la Poliţia oraşului a sta închişi în case şi a nu ieşi pe stradă etc.? 


În afară de faptul că soldaţii germani n-au păzit evreii din sinagogă, descrierea este 
adevărată. Cu alte cuvinte, Atudorei a vrut să spună că nu există martori la crimele sale. 
Dar au existat. Preşedintele Comunităţii, Freitag, şi adjunctul său, Froim Nahman Şaier, 
au venit la sinagogă fără să ştie că urmează să asiste la jefuirea evreilor, ci pentru a le 
acorda apă şi pentru a-i încuraja - dar prezenţa lor i-a deranjat pe jefuitori. Când a 
început strângerea banilor şi a obiectelor în căldare, a consemnat preşedintele Comunităţii, 
„au început a mă bate într'un mod îngrozitor, am fost umplut de sânge, la fel şi colegul 
meu Froim N. Şaier. Nu m'am trezit decât acasă când nu mi-am mai putut da seama ce 
s'a făcut ulterior”?. În confruntarea cu Atudorei, preşedintele Comunităţii a adăugat: 


Am făcut tot posibilul să dau apă la acei ce veneau [din Iaşi] şi erau adunaţi în sinagogă. Pentru 
acest motiv am [fost] luat de către soldaţi la bătaie. M-au trântit jos şi au început să mă calce 
cu picioarele. I-am spus lui Atudorei Dumitru să mă salveze întrucât el mă cunoaşte cine sunt, 
acesta însă râdea în timp ce eu eram bătut şi nu a făcut nici un gest ca să fiu salvat. Menţionez 
că am fost bătut numai pentru motivul ca să fiu îndepărtat de la faţa locului, să nu pot fi martor 
ocular al jafului ce se făcea de către inspectorul şcolar Atudorei Dumitru. Nici nu ştiu cine m'a 
transportat acasă. Delegații de la Comunitate care au fost cu mine, mi-au povestit dimineaţa că 


1. Declaraţia lui Dumitru Atudorei (locotenent în rezervă), înaintată Sigurantei din Roman, 1 martie 
1945, ibidem, vol. 35, pp. 141-141b (USHMM, microfilm 41) (sublinierea îmi aparţine). 

2. Ibidem, p. 142. 

3. Declaraţia lui Solomon Freitag (preşedintele Comunităţii din Târgul Frumos) la Siguranţa din 
Roman, ibidem, p. 144. 


TÂRGUL FRUMOS 211 


în cursul nopţii au mai fost aduşi evrei care tot la fel au fost jefuiţi, apoi către orele cinci 
dimineaţa aceştia au fost duşi la linia ferată unde erau grămezi cu morţi din vagoane şi au fost 
toţi împuşcaţi!. 


Ceauşul sinagogii, Simon Wassermann, care s-a aflat la faţa locului, a auzit rugămintea 
de a-l salva pe care preşedintele Comunităţii i-o adresa învățătorului, la care Atudorei i-a 
răspuns că „acum nu cunoaşte pe nimeni”. În sinagogă, a adăugat ceauşul, se aflau cca 
400 de evrei?. Nici Freitag, nici întreaga Comunitate nu cunoşteau scopul acţiunii 
„inventar”. Adjunctul preşedintelui Comunităţii, Şaier, care şi el a fost bătut, dar nu şi-a 
pierdut cunoştinţa, a declarat că el şi preşedintele Comunităţii au fost azvârliţi, din 
ordinul lui Atudorei, printre evreii din Iaşi”. Unul dintre evrei, care locuia lângă sinagogă 
şi i-a aşteptat cu o căldare cu apă pe evreii din tren şi care a fost alungat de acolo de către 
soldaţi, a văzut că Freitag şi adjunctul său „au fost băgaţi între evrei [din Iaşi] şi vroiau 
să-i omoare”f, 

Scenele grele petrecute în sinagogă după miezul nopţii, când membrii „comisiei” au 
aflat că nu aveau mult timp la dispoziţie, nu au fost cunoscute vreme îndelungată. Acum se 
ştie că după ce a început executarea evreilor scoşi din sinagogă, au fost cazuri de rezistenţă 
la jaf, probabil din disperare şi ajungându-se la concluzia că oricum vor fi toţi executaţi : 


Dimpreună cu mine erau [în sinagogă] şi doi fii ai mei, Benţin David şi Moritz David care 
refuzând să predea inelul [verigheta] şi ceasul ce îl aveau dânşii, plutonierul ce era ajutorul 
It-ului Atudorei Dumitru i-a împuşcat pe loc chiar în faţa mea”. 


Spre sfârşitul operaţiunii, Botez şi Atudorei, care de fapt au condus întreaga acţiune, 
au avut grijă să lase cât mai puţini martori şi cât mai puţini evrei care au predat bani - 
„cei ce au predat obiecte au fost chemaţi din nou de comisarul Botez şi nu s'au mai 
întors”6, Chiar înainte de încolonarea primului convoi din sinagogă, Botez 


a început să tragă cu revolverul în oameni, omorând mulţi din noi, iar restul banilor i-a 
împărţit cu pumnu la santinele şi restul şi-a însuşit. Banii au fost strânşi într'o căldare şi era 
plină cu bancnote’. 


1. Proces-verbal al confruntării dintre acuzatul Dumitru Atudorei şi Solomon Freitag, 24 iulie 1945, 
ibidem, p. 102. Nu este adevărat că toţi evreii au fost împuşcaţi (vezi infra). Atudorei a afirmat la 
confruntare că atunci când a sosit la sinagogă nu l-a mai găsit pe Freitag, şi că după ce le-a înapoiat 
tuturor banii şi obiectele, a rămas „o sumă de mărunţiş, un lanţ cu o verigă şi câteva chei” şi că 
în aceeaşi noapte el le-a depus la Poliţie. Dimineaţa, după spusele lui, a plecat la Iaşi şi de aceea 
nu ştie ce s-a petrecut în ziua aceea la Târgul Frumos (ibidem, p. 102b). 

2, Declaraţia lui Simon Wassermann (ceauş) la Tribunalul Poporului din Iaşi, 26 iulie 1945, ibidem, 
p. 150. 

3. Declaraţia adjunctului preşedintelui Comunităţii din Târgul Frumos, Froim Nahman Şaier, la Siguranţa 
din Roman, ibidem, p. 117. Şaier a apreciat la 300-400 numărul evreilor aduşi la sinagogă cu cele 
trei convoaie (ibidem). 

4. Declaraţia lui Iosub Chitaru la Siguranţa din Roman, 1 martie 1945, ibidem, p. 126. 

5. Procesul-verbal al confruntării dintre Mendel David din Iaşi şi acuzatul Dumitru Atudorei, 23 iulie 
1945, ibidem, p. 100. 

6. Depoziţia sub jurământ a lui Marcu Blum la şedinţa Tribunalului din Bucureşti din 1 ianuarie 1948, 
ibidem, vol. 1, partea I, p. 227 (USHMM, microfilm 46). 

7. Depoziţia lui Ițic Aron, înregistrată de Comunitate, fără dată (septembrie 1944), ibidem, vol. 39, 
p. 420b (USHMM, microfilm 43). 

Atudorei şi Botez, care la începutul operaţiunii îi anunţaseră pe evrei că dacă vor 
preda banii vor fi eliberaţi, au schimbat mai târziu explicaţia: „La reîmbarcare au 
refuzat să ne dea înapoi banii şi bijuteriile spunând că oricum ne duce la moarte, să vă 
împuşte, ce vă mai trebuie bijuterii? ”!. După ce ne-au jefuit, a adăugat un alt evreu, 
„alu] strigat că noi suntem comuniştii care au tras în armata română şi că dacă ne 
primeşte la Târgul Frumos, vor fi ucişi şi evreii de acolo”?. A fost, cum am menţionat, 
o maltratare sufletească a evreilor din Iaşi care s-a adăugat crimei. „Comisarul Botez a 
revenit spunând că Comunitatea evreiască nu vrea să ne primească şi deci trebuie să 
plecăm. ”? 

Alte amănunte despre faptele celorlalţi poliţişti care au organizat operaţiunea de jaf 
şi crimă la sinagogă au devenit cunoscute la procesul poliţistului Ioan Vătăjanu. În timpul 
anchetei şi al procesului s-a aflat că după ce au fost executaţi douăzeci de evrei care au 
fost scoşi din sinagogă, ceilalţi au refuzat să iasă : „Am refuzat — cei ai căror nume erau 
citite de polițistul Botez să iasă - şi atunci Botez a ţipat: dacă nu vreţi această moarte, 
vă voi da altă moarte”. El a tras în aer şi a ordonat tuturor să se culce cu faţa la pământ: 


El a dat ordin gardianului Ioan Vătăjanu şi altor gardieni care se găseau acolo să ne lovească 
cu ciomagul. Am văzut pe gardianul Vătăjanu cum lovea cu ciomagul în cei ce erau culcaţi la 
pământ. Când mi-am dat seama că se apropie să mă lovească şi pe mine m'am ridicat şi am 
încercat să fug. Atunci Ioan Vătăjanu mi-a spus: „vrei să fugi, nu-ţi place asta”, lovindu-mă 
cu ciomagul peste şale, din cauza cărei lovituri am căzut jos lângă un evreu care căzuse. Acesta 
s'a ridicat şi l-a rugat să nu-l omoare fiind tată de copii. La această rugăminte gardianul 
Vătăjanu... a scos un cuţit şi i-a tăiat capul. Îngrozit de ce văzusem m'am ridicat şi am încercat 
să mă ascund în sinagogă... în compartimentul pentru femei. Când am văzut şi acolo cadavre, 
am revenit de unde plecasemf. 


Nu se cunoaşte numărul evreilor ucişi în drum spre sinagogă, în sinagogă, în afara ei 
şi pe drumul de înapoiere la tren - este vorba de cca 100-200. Unul dintre evrei a declarat 
că la tren au fost readuşi 50 de evrei”. Numărul evreilor aduşi la sinagogă nu este 
cunoscut cu certitudine, din cauza neîncetatelor încercări ale românilor implicaţi în 
această acţiune de a reduce numărul vagoanelor care au fost deschise în prima seară la 
Târgul Frumos, micşorându-se astfel numărul evreilor aduşi vii la sinagogă. Delegații 
Comunităţii care s-au aflat acolo au afirmat că erau 300-400 de evrei, dintre care cca 200 
au fost ucişi. Atudorei a redus numărul evreilor pe care i-a „înregistrat” de la o anchetă 
la alta, ajungând de la 120 la 90. Dar dacă a recunoscut că a înregistrat 120 de nume, se 
poate presupune cu deplină certitudine că s-au aflat acolo cel puţin 300 de evrei, iar 200 
au fost în cele din urmă ucişi. Având în vedere numărul de cadavre care erau atunci în 
târg, acest număr de morţi nu a impresionat autorităţile. Camioanele care au transportat 
cadavrele la cimitir i-au încărcat şi pe aceştia. 


1. Depoziţia lui Lelyon Leizerovici la Tribunalul special pentru judecarea criminalilor de război de la 

Iaşi, 22 martie 1945, ibidem, vol. 30, p. 92 (USHMM, microfilm 48). 

Declaraţia lui David Leibovici la Poliţia din laşi, 23 mai 1945, ibidem, p. 138. 

Vezi supra, p. 211, nota 7. 

Raportul acuzării la Tribunalul din Bucureşti, la procesul gardianului Ioan Vătăjanu, cu un rezumat 

al depoziţiilor, 17 iulie 1948, Arhiva Siguranţei, Dosar 2934, p. 125 (USHMM, microfilm 13). 

5. Depoziţie sub jurământ a lui Moise Potlig în şedinţa Tribunalului din Bucureşti, 18 iunie 1948, Arhiva 
Ministerului de Interne, Dosar 108233, vol. 1, partea a II-a, p. 458 (USHMM, microfilm 48). 

Înapoierea la gară s-a făcut în mers rapid, principala grijă a soldaţilor şi poliţiştilor 
însoțitori fiind aceea de a-i împiedica pe evrei să bea apă - nici chiar din băltoace!: 
„Botez împreună cu o patrulă de soldaţi trăgeau în plin cu armele în evrei”?. „Botez a 
tras în mulţime cu revolverul său”, a declarat un alt evreu. Pe drumul de întoarcere, 
spune altul, „am băut apă de ploaie din mlaştină, căci ploua, iar santinelele din ordinul 
comisarului Botez a tras în noi cu patul armei şi [ne-au înţepat] cu baioneta ca să nu bem 
nici această apă murdară şi stătută”?, 

Nu putem şti cine a suferit mai mult: evreii care au rămas şi au murit sufocaţi în 
noaptea de aşteptare în „trenul morţii” sau cei care au fost duşi la sinagogă şi „trataţi” 
de autorităţile locale. 


Deschiderea vagoanelor 


Ministerul de Interne a ordonat telefonic, la 30 iunie, inspectorului Jandarmeriei din 
judeţul Iaşi, colonelul Bădescu, să trimită la Târgul Frumos un pluton de jandarmi care să 
însoţească trenul la Călăraşi, un orăşel din judeţul Ialomiţa (de aici numele Călăraşi-lalomiţa, 
pentru a-l deosebi de Călăraşi-Lăpuşna din Basarabia). Bădescu l-a numit pe sublocotenentul 
Triandaf comandant al escortei“. 'Triandaf, declara un consilier juridic la Curtea de 
casaţie, „nu s'a manifestat a fi cuzist, legionar sau antisemit”, şi ăsta era adevărulS. 
Magistratul Triandaf a lucrat la Procuratura Tribunalului din Iaşi şi era cunoscut multor 
evrei, şi îndeosebi avocaţilor, dintre care mulţi au fost închişi, morţi sau vii, în „trenul 
morţii”. Marţi, 1 iulie, pe la 5 dimineaţa, a sosit cu soldaţii săi la Târgul Frumos, a făcut 
un prim tur al gării şi a început să discute cu comandantul unităţii militare care păzea 
trenul despre transferarea răspunderii, în timp ce vagoanele erau încă închise, răspândind 
o duhoare de moarte. Trenul, lung de 400 de metri, stationa în afara gării, dar în 
apropiere (capătul trenului se afla cam la zece metri de gară). Vocile din interior aproape 
că amuţiseră. Trebuia mai întâi rezolvată problema evreilor scoşi din cele trei sau patru 
vagoane deschise cu o seară înainte - aceştia fuseseră într-adevăr aduşi înapoi (cei care 
n-au fost împuşcaţi) şi închişi în unul dintre vagoane înainte de ora 5 dimineaţa”. Dar 
înainte de schimbarea gărzilor s-a ivit o problemă : 


1. Depoziţie sub jurământ a lui Marcu Blum (vezi supra, p. 211, nota 6). 

2. Depoziţia sub jurământ a martorului Herşcu Feraru la Tribunalul din Bucureşti, 3 ianuarie 1948, 
ibidem, p. 225. 

3. Declarația lui Aristide Rauch (vezi supra, p. 196, nota 3), p. 81. După afirmațiile sale, Botez a 
ucis 50-60 de evrei în timpul evenimentelor din Târgul Frumos. 

4. Depoziţia lui Ițic Aron (vezi supra, p. 211, nota 7), p. 420b. 

5. Declaraţia lui Gheorghe Bădescu (colonel) la Tribunalul Poporului din Bucureşti, 20 februarie 
1945, ibidem, vol. 51, p. 105 (USHMM, microfilm 43). 

6. Depoziţia sub jurământ a lui Gheorghe Bârgăoanu în şedinţa Tribunalului din Bucureşti, 18 iunie 
1948, ibidem, vol. 1, partea a II-a, p. 550 (USHMM, microfilm 47). 

7. Prima depoziţie a lui Dan Ghiţescu la Tribunalul special pentru judecarea criminalilor de război, 
21 aprilie 1945, ibidem, vol. 31, partea I, p. 31b (USHMM, microfilm 41). După spusele sale, el nu 
a ordonat deschiderea vagoanelor în cursul nopţii deoarece era întuneric şi nu se putea preveni evadarea 
unor evrei, deşi „am auzit încontinuu cum cei din vagoane ţipau să deschidem uşile şi să le dăm apă” 

În jurul orei 5 [dimineaţa] s'a prezentat la mine locot. Triandaf, spunându-mi că are ordin a 
lua trenul în primire şi descărcându-mă de misiunea ce am avut în cursul nopţii... Triandaf 
mi-a cerut să-i dau cu o formă oficială trenul cât şi cei care erau închişi. I-am răspuns că acest 
lucru nu pot să-l fac, întrucât nici mie nu mi s'a dat nici un fel de formă. I-am spus aşa cum 
am primit, tot aşa pot să predau’. 


Numai după ce au convenit asupra versiunii de predare a trenului, Ghiţescu le-a 
ordonat soldaţilor săi să se retragă — totuşi unii au rămas pe loc „din curiozitate”, după 
spusele lui Ghiţescu. 

Ceea ce părea atât de simplu în 1945 era de fapt, în 1941, o problemă serioasă care 
a împiedicat deschiderea uşilor timp de peste două ore. Triandaf cunoştea înţelesul 
cuvântului răspundere. El şi adjunctul său, plutonierul Anastasie Bratu, şi-au acoperit 
nasul cu batiste şi au făcut un tur de-a lungul trenului, care număra cincizeci de vagoane 
(acesta a fost numărul exact de vagoane - vezi infra, pp. 390 sqq.) ; şi Triandaf a înţeles 
că este un cimitir pe roţi. Era o serioasă capcană juridică: dacă primeşte trenul aşa cum 
este, preia şi răspunderea pentru sutele de morţi din interiorul lui. Pentru verificarea 
conţinutului trebuiau deschise vagoanele - dar vagoanele nu puteau fi deschise fără a 
primi răspunderea asupra trenului. Nici locotenentul Ghiţescu nu era prost — şi el era 
ofiţer în rezervă, inginer de meserie, şi a înţeles problema. 

Formula care i-a eliberat pe ambii ofiţeri de răspundere a fost găsită după discuţii în 
sala de aşteptare şi în duhoarea morţii, iar Triandaf a avut grijă s-o noteze în procesul-verbal 
final, singurul despre care nu există nici un dubiu că a fost falsificat - proces-verbal pe 
care l-a înaintat Tribunalului militar al Comandamentului 2 Teritorial în septembrie 
1941. Tribunalul a cercetat din rutină deplasarea „trenului morţii” de la Iaşi la lagărul 
Călăraşi. Şi iată ce a scris atunci Triandaf: 


După ce sublt. Ghiţescu a terminat operaţiunea reîmbarcării [a evreilor care au supravieţuit la 
sinagogă - n.m.] dsa mi-a predat trenul cu evrei. Nu s'a făcut o predare numerică [a evreilor] 
aceasta pentru că la cererea mea numitul sublocotenent mi-a răspuns că nici dânsul n'a primit 
în pază altceva decât un număr de vagoane cu evrei?. 


După ce s-a convenit ca procesul-verbal final să cuprindă numai vagoanele şi nu 
evreii aflaţi în ele, se trece la deschiderea vagoanelor. Ghiţescu i-a predat exact acelaşi 
număr de vagoane pe care le-a primit. După cum am menţionat, nu era nici o grabă, şi 
discuţiile au- continuat cel puţin două ore şi jumătate. Pe la 7.00-7.30, a început 
deschiderea vagoanelor — nu toate o dată, pentru a nu pierde controlul, ci unul câte unul, 
aşa cum a menţionat Triandaf în procesul-verbal din 1941. Pe peron erau prezenţi, în 
afară de Triandaf, primarul Totoescu, comisarul de poliţie Ionescu, pretorul Grosu Ghiţic, 
dr. Gheorghiu şi soţia sa, Botez şi poliţiştii lui şi o serie întreagă de oficialități şi militari : 
maiorul Lateş, comandantul apărării regionale Iaşi, locotenent-colonelul Vasile Gheorghiu, 


(ibidem, pp. 31b-33b). În a doua depoziţie, a adăugat în scris că el şi ceilalţi ofiţeri din batalion 
„am comentat asupra situaţiei trenului şi îngroziţi de suferinţele pe care le vedeam în faţa noastră 
au fost cu toţii revoltați de procedeul bestial şi sadic care a fost ales pentru deportarea evreilor din Iaşi. 
Suferințele lor erau mai mari decât moartea”. Soldaţii lui Ghiţescu au păzit toată noaptea trenul şi 
au împiedicat acordarea vreunui ajutor evreilor, fie şi apă din băltoace. El a plecat să se culce. 

1. A doua depoziţie a lui Ghiţescu, 26 august 1945, ibidem, p. 33b. 

2. Depoziţia lui Aurel Triandaf (sublocotenent) la Tribunalul Comandamentului 2 Teritorial (scrisă de 
el. însuşi), 10 septembrie 1941, ibidem, vol. 30, p. 234 (USHMM, microfilm 48). 

moşier cunoscut din împrejurimi, inginerul Marinov, inspector general la CFR, avocatul 
Moscu Panaite, consilier juridic la CFR, şi, desigur, şeful gării, responsabilul biroului 
de mişcare, funcţionari de la telegraf, un inspector şi muncitori ceferişti, cum i-a descris cu 
meticulozitate magistratul sublocotenent Triandaf pentru a mai scăpa puţin de răspundere!. 
Din depărtare puteau fi văzuţi sute de români care începuseră să se adune la o distanţă 
sigură de tren, atât din cauza interdicţiei, cât şi a duhorii insuportabile. Evreilor localnici 
li s-a interzis ieşirea din case, în afara câtorva zeci de tineri care au fost scoşi noaptea 
pentru a săpa două gropi comune. Toţi erau nervoşi din cauza mirosului — ţipetele după 
apă aproape că nu s-au auzit; ele au reînceput numai când supraviețuitorii au înţeles că 
urmează să fie deschise uşile. Înainte de asta însă, Triandaf şi-a adunat subordonații şi 
le-a dat un consemn, după cum şi-a amintit unul dintre jandarmii săi? : 


Am primit ordin din partea dlui sublocotenent Aurel Triandaf, că în cazul când vom da apă 
celor aflaţi în vagoane vom fi trimişi în judecata Curţii Marţiale... În timpul nopţii noi soldaţii 
eram controlaţi de către patrule formate de către subl. Triandaf, în special de a se controla şi 
verifica dacă nu dăm apă sau alimente celor aflaţi în vagoane?. 


Controlul s-a făcut nu pentru a verifica dacă jandarmii dau apă, ci dacă nu o vând - 
amănunt mai puţin important. Alţi jandarmi au completat ordinul primit, adăugând că li. 
s-a dat dispoziţie să nu permită civililor să se apropie de vagon (pentru a împiedica 
negoţul cu apă). Unul dintre jandarmi a mai spus că au fost camarazi de-ai săi care au 
tras în vagoane din cauză că erau beţi. El personal, a adăugat, nu a dat apă nici unui 
evreu, dar ordinul primit în această privinţă era categoric: „Dl sublocotenent ne-a dat 
ordin strict sub sancţiunea de a ne trimite la Curtea Marţială pe acei care vom da apă 
evreilor din vagoane, sau ne vom apropia de aceste vagoane, sau vom deschide vagoanele”. 
Ordinul a rămas în vigoare până la Roman. El i-a auzit pe evrei implorând apă (după 
Târgul Frumos), dar ordinul e ordin. „De la Târgul Frumos... până în gara Roman ni s'a 
interzis să permitem să se dea apă sau alimente acestor deportaţi [evrei] din vagoane”, a 
adăugat un alt jandarm. Ordinele care interziceau jandarmilor să fie umani - şi chiar să vândă 
apă — au fost date atât de Triandaf, cât şi de adjunctul său, plutonierul Anastasie Bratu : 
„El a spus la o parte din escortă că nu-i voie să se dea apă sau mâncare şi aşa este ordin 
şi să ţinem socoteală că e timp de război şi se pedepseşte aspru care calcă [ordinul]”5. 

Se pune întrebarea : cine i-ar fi putut ordona lui Triandaf să interzică apa evreilor din 
tren? Comandantul care l-a numit, colonelul Bădescu, şi prefectul judeţului, Captaru, 
căruia îi era subordonată Jandarmeria din judeţ. Bădescu a pretins că nu a fost amestecat 
în ceea ce s-a întâmplat la Iaşi deoarece oraşele nu erau în competenţa sa — însă el a 


1. Proces-verbal de la anchetarea acuzatului Aurel Triandaf la Tribunalul Poporului din Bucureşti, 
15 iunie 1945, ibidem, vol. 30, p. 34 (USHMM, microfilm 48). 

2. Lista nominală a celor 29 de jandarmi care au păzit „trenul morţii” spre Călăraşi şi adresele lor, 
înaintată de Inspectoratul General al Jandarmeriei Tribunalului Poporului pentru convocarea lor la 
anchetă, 28 iulie 1945, ibidem, vol. 30, p. 102. 

3. Depoziţia lui Hristea Dorâbăţ (jandarm) la Tribunalul Poporului din Bucureşti, 17 decembrie 1945, 
ibidem, vol. 30, pp. 69-69b. 

4. Depoziţia lui Gheorghe Avăcăriţei (jandarm) la Tribunalul Poporului din Bucureşti, 7 februarie 1946, 
ibidem, vol. 30, p. 236. 

5. Declaraţia lui Toader Sorângă (jandarm) la Tribunalul Poporului din Bucureşti, 14 decembrie 1945, 
ibidem, p. 67. Sorângă a adăugat: „Plutonierul Bratu Anastasie era cel care a avut nişte stilouri 
şi ceasuri luate de pe cadavrele evreilor sau de la evrei în viaţă”. 

trimis jandarmi la Târgul Frumos, iar acolo ei nu au fost subordonați comisarului Poliţiei 
locale, ci lui Triandaf, care îi era subordonat direct. După afirmaţiile sale, nu a avut nici 
un amestec în chestiunea „trenului morţii”, fiind doar un fel de poştaş, care pur şi 
simplu a transmis mai departe înştiinţările : „Îmi aduc aminte că am primit rapoarte la 
Inspectorat trimise de la Legiunea [de jandarmi] Roman, că s’ar fi descărcat morţi din 
vagoane. Eu am raportat mai departe Ministerului de Interne, subsecretariatului de stat 
prin Inspectoratul General al Jandarmeriei”. 

A doua persoană cu responsabilităţi, prefectul Captaru, a recunoscut că i s-a comunicat 
despre prezenţa trenului la Târgul Frumos, dar el era atunci ocupat cu un alt tren, tot cu 
evrei : 


Nu m'am putut interesa de soarta trenului reîntors la Târgul Frumos în sensul că nu m'am putut 
deplasa pentru ajutorarea (! ) pasagerilor (sic ! ), pentru că am urmărit soarta celui de al doilea 
tren de la Podu Iloaiei, dând telefon pretorului de acolo de a avea grijă de acest tren la sosire?. 


Despre „grija” şi „tratarea” celui de-al doilea tren ne vom referi în continuare, dar 
se poate stabili că au făcut faţă standardelor stabilite la Târgul Frumos. Iată de ce, aşa 
cum n-au fost găsiţi cei răspunzători pentru organizarea şi executarea pogromului, 
pentru evacuarea şi trimiterea evreilor cu două trenuri, la fel n-au fost găsiţi nici cei care 
au purtat răspunderea pentru lăsarea lor închişi în vagoane în timpul nopţii în Târgul 
Frumos şi pentru ordinul de a-i priva de apă, 

Vagoanele au fost deschise unul câte unul, însă chiar de la început s-au ivit două pro- 
bleme. Prima : multe vagoane erau închise aşa de tare, încât uşile nu puteau fi deschise. 
A doua problemă a fost descărcarea cadavrelor. În fiecare vagon erau zeci de morţi, iar cei 
rămaşi în viaţă nu erau în stare să descarce cadavrele ori nu mai erau întregi la minte : 


La vagonul în care mă aflam uşile erau aşa de încleştate încât personalul din gară a venit cu 
scule şi le-a trebuit foarte mult timp pentru a le deschide, 


a declarat unul dintre evrei. La Iaşi, vagoanele au fost închise ermetic. Au fost închise şi 
cu lacăte, ori sigilate cu plumb, au fost şi încuieri simple. Presiunea din interior a îndoit, 
probabil, părţi metalice ale zăvoarelor, aşa încât deschiderea lor a necesitat un efort 
deosebit şi folosirea unor scule corespunzătoare. Înainte de deschiderea uşilor, jandarmii 
le-au strigat evreilor din interior să fie pregătiţi să arunce afară cadavrele. Lângă yazan 
se afla la început un camion pentru transportarea „mărfii” : 


1. Depoziţia lui Gheorghe Bădescu (colonel) la Tribunalul Poporului din Bucureşti, 3 iulie 1945, 
ibidem, vol. 27, p. 48b (USHMM, microfilm 48). 

2. Stenogramă de la interogatoriul acuzatului Dumitru Captaru în şedinţa Tribunalului din Bucureşti, 
14 iulie 1948, ibidem, vol. 1, partea a II-a, p. 77b (USHMM, microfilm 47). Copia unui document 
(semnat de Captaru) din 1 iulie 1941 dovedeşte, chipurile, că prefectul ar fi ordonat inspectorului 
biroului de mişcare din Iaşi să trimită „trenul morţii” la Călăraşi-lalomiţa şi să adauge 8-10 vagoane 
pentru a reduce aglomeraţia în tren, unde se aflau 2.220 de „evrei ce se evacuează”. Documentul nu este 
autentic şi nu a fost scris la data notată pe el. Numărul vagoanelor din „trenul morţii” spre Târgul Frumos 
a fost redus şi nu mărit, evreii rămaşi în viaţă fiind din nou înghesuiți câte 100-130 în vagon, iar Captaru 
încă nu ştia atunci numărul morţilor coborâţi din tren. De aceea, acest document, ca şi multe alte zeci 
de documente, este fals. Vezi ordinul telefonic nr. 1068 din 1 iulie 1941 al Prefecturii din Iaşi către 
inspectorul cu mişcarea trenurilor din gara Iaşi, ibidem, vol. 59, p. 214 (USHMM, microfilm 44). 

3. Declaraţia lui Iosub Croitoru (copie) în favoarea locotenentului Triandaf, fără dată (1945), ibidem, 
vol. 51, p. 90b (USHMM, microfilm 43). 

Am fost avizaţi, fiecare vagon în parte se pregătim în faţa uşei cadavrele. Căldura era foarte 
mare şi majoritatea oamenilor erau moleşiţi. Din cauza căldurii morţii începuseră să intre în 
putrefacție şi emanau un miros îngrozitor... Când s'a deschis uşa vagonului un subofițer a dat 
ordin ca într'o secundă să se arunce cadavrele în camion şi deoarece i s'a părut probabil că 
ordinul lui nu este executat destul de repede a tras cu revolverul în unul din cei care aruncau 
cadavrele, care s'a prăbuşit chiar în camionul care strângea morţii!. 


În vagonul descris mai sus, din 80 de deţinuţi, 21 erau morţi, ceea ce a constituit o 
excepţie. Comisarul de poliţie, care a minţit — aşa cum au făcut toţi ceilalţi deținători de 
funcţii în privinţa problemelor care s-au referit la răspunderea lor personală —, a descris 
totuşi cu exactitate ceea ce a văzut în timpul deschiderii vagoanelor : 


În unele vagoane oamenii erau foarte aglomeraţi, astfel într'un vagon am găsit doi oameni vii şi 130 
sau 135 morţi. Vagoanele erau ermetic închise, la unele din ele erau şi lacăte şi sârmă ghimpată?. 


Şi polițistul Botez, care aştepta acolo împreună cu alţi poliţişti, a descris pe scurt 
imaginile - „mai toţi erau umflaţi şi negri şi degajau un miros de putrefacție”? — şi a 
continuat să mintă în privinţa participării la pogromul local. 

Mayer Iuhr, care a descris „piramida de cadavre” din vagonul său - rezultatul luptei 
violente pentru aer —, a adăugat că „morţii începuseră să se înnegrească şi să se umfle, unii 
chiar crăpând, scurgându-se din ei un lichid lipicios, era seul din cadavru”. Înainte de 
deschiderea uşilor, din cca 120 de oameni mai trăiau 40. Iuhr a crezut că la Târgul Frumos 
va veni salvarea — dar cu o zi înainte, când s-au deschis uşile la câteva vagoane, a văzut că 
soldaţii care i-au escortat pe evreii debarcaţi îi „înjunghiau pe acei evrei care nu puteau să 
urmeze convoiul. La un moment dat l-am zărit pe subcomisarul de poliţie Botez, înarmat 
cu un revolver, scotea din rânduri pe câte un evreu şi îl executa în faţa vagonului nostru... 
de ceea ce am văzut că începe adevărata exterminare”. A doua zi, când a venit rândul 
vagonului său să fie deschis după noaptea de groază a aşteptării, l-a văzut din nou pe 
polițistul Botez care „a executat cu mâna lui proprie 12 evrei. M'am rugat lui Dumnezeu 
să nu ne coboare din vagon. Am preferat iadul din vagon faţă de aerul morţii de afară”. 

Şi nu fost singurul. Avram Volovici a coborât din vagon şi a primit imediat o lovitură de 
la Botez, dar „văzând că împuşcă lumea, m'am băgat din nou în vagon”5. Hună Schwartz nu 
şi-a dat seama la timp de pericol: el a coborât din vagon şi „Botez mi-a dat ordin să mă 
întorc cu spatele la el şi am fost împuşcat în ceafă... mai dând semn de viaţă a ordonat 
unui soldat să fie omorât. Am simţit câteva lovituri în faţă şi am leşinat... m'am trezit joi 
după 36 ore în vagon cu dantura şi maxilarele distruse neputând deschide gura”f. 

Mulţi evrei au fost împuşcaţi sau înjunghiaţi cu baionete deoarece n-au înţeles ce se 
voia de la ei — ba că nu erau în stare să arunce cadavrele afară, ba că au coborât goi sau 


= 


Declaraţia lui Aristide Rauch (vezi supra, p. 196, nota 3), p. 82. 
2. Proces-verbal de la ancheta acuzatului Virgil Ionescu la Tribunalul Poporului de la Bucureşti, 
18 august 1945, ibidem, vol. 31, partea I, p. 28b (USHMM, microfilm 41). 
3. Depoziţia lui loan Botez la Tribunalul special pentru judecarea criminalilor de război de la 
Bucureşti, 22 august 1945, ibidem, p. 40b. 
Declaraţia lui Mayer luhr (vezi supra, p. 199, nota 5), p. 89. 
Depoziţie sub jurământ a lui Avram Volovici în şedinţa Curţii de Apel din Bucureşti, 8 ianuarie 
1948, ibidem, vol. 1, partea I, p. 236. 
6. Declaraţia lui Hună Schwartz la filiala română a Congresului Mondial Evreiesc, predată Tribunalului 
Poporului, 10 august 1945, ibidem, vol. 31, partea I, p. 78 (USHMM, microfilm 41). 

aproape goi, deşi era evident că înnebuniseră, ba că jandarmii n-au putut să suporte 
duhoarea neobişnuită, cadavrele descompunându-se, devenind un conglomerat lipicios 
amestecat cu urină şi fecale. Unul dintre membrii comitetului Comunităţii evreieşti, 
inginerul Schleier, a descris momentul deschiderii uşilor şi încercările lui de a se elibera 
de amestecul lipicios: „În vagon era o duhoare îngrozitoare : o amestecătură de sânge, 
cadavre şi fecale. Cu mari eforturi m-am eliberat de conglomeratul de cadavre”. Cei de 
afară nu s-au putut apropia de vagoane din cauza mirosului de putrefacție, iar cine se 
apropia îşi acoperea nasul cu batista : 


Din depărtare se striga să aruncăm cadavrele din vagon... au venit camioane care le-au 
încărcat. Operația se făcea la fel ca şi cum ar fi fost vorba de o marfă ce era aruncată din vagon 
A : 1 
în camion’, 


Triandaf, care se învârtea cu o lămâie într-o mână (pentru a respinge mirosul 
pătrunzător) şi cu un revolver în cealaltă, alb ca varul, a pierdut destul de repede 
controlul asupra jandarmilor. Primarul Totoescu a remarcat că până şi „oamenii de sub 
comanda slt. Triandaf erau greu de stăpânit şi sunt convins că dacă el nu ar fi pus toată 
bunăvoința în favoarea celor din tren, chiar jandarmii ar fi comis aceleaşi sălbăticii ce le 
comiteau şi ceilalţi ostaşi români şi germani”?. (Triandaf nu a dovedit nici un fel de 
bunăvoință la Târgul Frumos faţă de evrei. Poliţiştii, de care răspundea şi primarul, au 
omorât atunci evrei. Jandarmii lui Triandaf - şi, potrivit unor martori, chiar Triandaf - 
au tras în evrei. Soldaţii germani au fost puţini la număr, ei înmulţindu-se numai la 
anchetele celor responsabili pentru pogrom. Totoescu a încercat să depună mărturie în 
favoarea lui Triandaf, iar Triandaf în favoarea lui Totoescu, pentru a scăpa de pedeapsă.) 

În zorii zilei, când Triandaf se străduia să găsească formula juridică pentru preluarea 
trenului, din câteva vagoane l-au strigat prieteni personali care-l cunoşteau, printre care 
avocaţi, medici - „şi el [i-]a auzit şi-l rugau să deschidă vagonul să ne dea apă, mai ales 
că acolo era şi un pârâu, totuşi dsa nu a făcut aceasta”?. Nu numai poliţişti, soldaţi, 
comandanţi şi Triandaf s-au opus ca evreii să primească apă atunci când s-au deschis 
vagoanele. La fel au procedat primarul şi medicul-şef Gheorghiu. Unul dintre ţiganii din 
localitate care fuseseră mobilizați să care cadavrele (vezi infra, pp. 222-224), Mihai 
Ungureanu, a povestit, într-un limbaj simplu, ce a văzut cu ochii săi când a fost adus la 
gară împreună cu alţi ţigani : 


Militarii au deschis vagoanele şi au început să arunce morţii jos din vagoane... Pe noi ne-a pus 
să urcăm cadavrele în camion. Când camionul era încărcat se acoperea cu o rogojină, se urca 
deasupra comisarul Botez, cu două santinele şi doi gardieni publici şi se pleca spre cimitir. 
Erau trei maşini care cărau continuu cadavrele. Cei care încă nu erau morţi am văzut că erau 
reţinuţi în vagoane şi care ţipau încontinuu să li se dea apă dar nimeni nu le-a dat nici un pic 
de apă. Chiar populaţia care venea cu căldări cu apă pentru cei din vagoane erau luaţi la bătaie 
de către soldaţi... Cei din vagoane plângeau după apă. Poliţiştii, primarul şi doctorul opreau 
şi ei pe cei care vroiau să aducă apă. Am lucrat până la ora 12 ziua când din cauza mirosului 


= 


Declaraţia lui Israel Schleier (inginer) (vezi supra, p. 192, nota 2). 

2. Depoziţia lui Aurel Totoescu la Curtea de Apel din Bucureşti, 22 decembrie 1947, ibidem, vol. 2, 
p. 158b (USHMM, microfilm 47). E 

3. Depoziţia sub jurământ a lui Solomon Marcu la Curtea de Apel din Bucureşti, 1 ianuarie 1948, 

ibidem, p. 27. 

de cadavre mi-a venit leşin şi am căzut jos. Soldaţii care însoțeau vagonul erau de la infanterie... 
În afară de cadavrele care erau coborâte din vagoane ţiganii din târg au mai strâns cadavre şi 
de[-a lungul] liniei ferate. Aceştia au fost împuşcaţi toţi dimineaţa când s'a deschis vagonul. Eu 
am văzut aceste cadavre şi se vedeau urme de gloanţe pe corpul lor!. 


Ajutorul doctorului Gheorghiu, sanitarul Constantin Buzariu, a confirmat că primul 
vagon a fost deschis după ora 7 dimineaţa şi că nu s-a acordat nici un ajutor evreilor, 
întrucât „morţii au fost coborâţi iar muribunzii au rămas acolo în vagon”?. Dr. Gheorghiu 
a văzut aceeaşi situaţie, dar în mod diferit: primarul a ordonat să fie aduse cazane cu 
apă - „Apa s'a dat de la vagon la vagon... trupa română şi germană din gardă s'a opus. 
Rezistenţa acestora a cedat însă la stăruinţele primarului. Împuşcături erau continuu, nu 
pot determina fapte pentru că eram absolvit de constatarea [cauzelor] deceselor”?. 
(Declaraţie cu totul nefondată : potrivit tuturor mărturiilor, inclusiv a medicului, nimeni 
nu a examinat morţii şi nu a efectuat vreo constatare în scris cu privire la ei; cine s-a 
apropiat de morţi a făcut-o numai pentru a-i jefui.) Soldaţii români s-au opus într-adevăr 
să se dea apă, dar la fel au procedat şi primarul şi ajutorii săi, poliţiştii... şi medicul 
însuşi. Un evreu din Iaşi, care nu l-a cunoscut pe dr. Gheorghiu, a declarat că medicul 
„a spus să nu ne dea apă, ci otravă”€. Soldaţii germani, dacă s-ar fi aflat acolo — dar nu 
erau -, probabil că s-ar fi opus să se dea apă evreilor. Distribuirea apei şi a pâinii 
evreilor în gara Târgul Frumos din ordinul primarului s-a născut la anchetă. 

Descărcarea cadavrelor din tren, faptele şi scenele petrecute în gara din Târgul Frumos 
au fost descrise de Triandaf ca un şir lung de suferinţe personale în cursul cărora a trebuit să 
se confrunte cu probleme create de alţii. Când el şi jandarmii săi sosiseră la Târgul Frumos, 
în vagoane se aflau deja sute de morţi, iar el nu le-a putut oferi imediat apă deoarece „trenul 
nu era prevăzut cu nici un mijloc cu care să se poată da evreilor apă şi nu avea nici un 
fel de alimente care să li se poată da”. De la plecarea din gara Iaşi şi până la Roman, iar 
de acolo înapoi la Târgul Frumos, trenul „fusese păzit de un număr de gardieni publici”5, 
şi mai târziu a aflat că vagoanele n-au fost deschise, iar evreilor nu li s-a dat nici apă, nici 
pâine (în anchetele ulterioare, el a adăugat prezenţa unor germani în escorta trenului şi 
în diferite staţii). Este adevărat, a auzit din toate vagoanele ţipete, „să li se dea apă şi să 
fie scoase cadavrele”, şi el a fost acela care a ordonat deschiderea vagoanelor şi să se dea 
evreilor apă la Târgul Frumos (a primit ordin să deschidă vagoanele, dar nu s-a dat apă) ; 
şi când vagoanele au fost deschise, a avut o surpriză: „Am văzut că evreii, cu ocaziunea 
îmbarcării lor la Iaşi, fuseseră puşi în vagoane în mod cu totul inuman, deoarece fuseseră 
puşi în vagoane în număr cu mult superior numărului maxim ce acestea puteau conţine”. 


1. Declaraţia ţiganului Mihai Ungureanu (martor) la Tribunalul Poporului din Iaşi, 25 iulie 1945, 
ibidem, vol. 31, partea I, p. 46 (USHMM, microfilm 41) (sublinierea îmi aparţine). 

2. Declaraţia lui Constantin Buzariu (sanitar) la Tribunalul Poporului din Iaşi, 23 iulie 1945, ibidem, 
p.. 52. 

3. Depoziţie sub jurământ a lui Constantin Gheorghiu (medic) la Tribunalul din Bucureşti, 16 iunie 

1948, ibidem, vol. 1, partea a II-a, p. 196 (USHMM, microfilm 47). 

Depoziţie sub jurământ a lui Meer Groper la Tribunalul din Bucureşti, 16 iunie 1948, ibidem, p. 191. 

Depoziţia acuzatului Aurel Triandaf la Tribunalul Poporului din Bucureşti, 5 iulie 1945, ibidem, 

vol. 30, p. 32b (USHMM, microfilm 48). La anchetele din 1945, Triandaf a subliniat de câteva ori 

faptul că trenul a fost păzit până la Târgul Frumos de către poliţişti din Iaşi, la Târgul Frumos 

ocupându-se de evrei numai jandarmii săi, soldaţii lui Ghiţescu şi poliţişti localnici (aşadar 

germanii nu au fost implicaţi în paza trenului). ' 


Să 

Şi din nou, „cu ocazia debarcării cadavrelor, am constatat că aceste cadavre erau 
umflate, vinete, purtau urme de lovituri mari, ceea ce înseamnă că la îmbarcare au fost 
puşi loviți, răniţi şi teferi unii peste alţii”!. Când a constatat „situaţia groaznică” în care 
se aflau evreii în tren, „mi-am arătat indignarea de însărcinarea ce mi se dăduse”. Şi 
„pentru că nu eram obişnuit cu asemenea spectacol care nu era potrivit nici firei mele... 
şi nici sănătăţii şi rezistenţei mele fizice şi morale, mi-a venit rău”?. Chiar atunci a cerut 
(după spusele sale) prin telefon, de la superiorii săi, să fie eliberat din funcţie, dar în 
zadar. Când a fost întrebat de ce nu a deschis imediat vagoanele şi de ce nu le-a deschis 
în drum spre Roman - după plecarea din Târgul Frumos, el fiind comandantul şi stăpânul 
trenului —, a răspuns: 


În ceea ce priveşte întrebarea dv., pentru ce nu s'au deschis în timpul mersului uşile la 
vagoane, răspund că moartea evreilor în tren nu se datorează acestui fapt, ci modului inuman 
în care evreii au fost îmbarcaţi în tren în Iaşi, cât şi faptului că pe ruta Iaşi - Roman, Roman — 
Târgul Frumos când paza trenului au avut-o gardienii publici, vagoanele n'au fost deschise deloc, 
nici în staţiile de oprire, iar evreilor nu li s'a dat nici apă nici pâine ; pe de altă parte dacă 
uşile în timpul mersului ar fi fost deschise, evreii ar fi sărit din vagoane şi ar fi fugit, aşa cum 
s'a întâmplat fără ca uşile să fi fost deschise, sărind prin ferestruicile de la partea superioară 
a vagoanelor... Când m'am înapoiat de la Călăraşi [capătul rutei „trenului morţii” — n.m.] am 
primit un ordin de la Inspectorat prin care eram întrebat să justific pentru ce n'am luat măsuri 
de pază suficiente pentru ca evreii să nu poată fugi. Am răspuns că nu pot să am nici o 
responsabilitate deoarece în ziua de 30 iunie când evreii au fugit din tren, eu nu aveam 
[răspunderea pentru] paza lor, eu începând a efectua însărcinarea ce mi s'a dat din ziua de 
1 iulie. De altfel şi de la data când am luat trenul în primire eu, pe ruta Iaşi - Roman, trei evrei 
pare-mi-se, au reuşit să fugă de asemeni sărind prin ferestruicile vagoanelor’. 


Magistratul şi ofiţerul de jandarmerie Triandaf nu a înţeles nici măcar în vara lui 1945 
intensitatea grozăviei la care a luat parte. Formulările sale prudente, întemeiate pe 
argumente legaliste, nu lasă loc nici unei îndoieli : el s-a cutremurat nu de proporţiile şi 
caracterul atrocităţii, ci de faptul că el, om fin şi civilizat, a fost însărcinat să ia parte la 
ea - de aceea a fost cuprins de „indignare” şi „i-a venit rău”. El nu a manifestat nici o 
compasiune faţă de ființele umane pe care i s-a ordonat să le transporte, nici un fel de 
compasiune pentru evrei ca fiinţe umane. Nu a fost antisemit sau fascist, dar ca şi alţi 
români educați — implicaţi fără voia lor în aplicarea politicii de lichidare a regimului 
antonescian —, şi-a îndeplinit obligaţia patriotică fără a-şi pune întrebări de ordin moral, 
fără a se referi la valori universale cu privire la ceea ce este permis sau nu, fără vreo 
abatere de la ordin, fără a reflecta câtuşi de puţin la posibilitatea încălcării lui, fără 
iniţiativă sau asumarea răspunderii în uşurarea situaţiei, îndeplinind cu stricteţe ordinele, 
chiar dacă am presupune că a bănuit atunci că ele contravin concepţiilor de bază cu 
privire la comportamentul uman. Într-adevăr, faţă de majoritatea românilor care au 
pus în practică politica de lichidare sau au venit întâmplător în contact cu evrei, ei — 
români „civilizaţi” — n-au torturat, n-au furat, n-au jefuit, n-au violat, n-au ucis evrei şi 
n-au iniţiat nici o acţiune „necivilizată”, dar au îndeplinit nişte ordine. În esenţă, şi în 
ochii acelor români „civilizaţi” evreii încetaseră să mai fie fiinţe umane, de unde 
importanţa ce trebuie acordată cazului Triandaf. El a reprezentat — prin personalitatea, 


1. Depoziţia acuzatului Triandaf din 15 iulie 1945, ibidem, pp. 34-34b. 
2. Ibidem, pp. 35-35b. 
3. Depoziţia acuzatului Triandaf din 17 iulie 1945, ibidem, pp. 36b, 38 (sublinierea îmi aparţine). 

educaţia, poziţiile sale apolitice, comportamentul său „patriotic” şi prin faptele sale în 
timpul Holocaustului - românul de rând nefascist. Chiar şi în vara anului 1945 nu s-a 
putut elibera de gândul că ordinul este ordin, iar dacă ar fi dispus să se deschidă 
vagoanele, evreii ar fi putut evada - ceea ce era, desigur, interzis ! 

Şi fiindcă veni vorba : el a minţit în 1945 — după cum au minţit aproape toţi românii 
implicaţi în acţiuni de lichidare — în tot ceea ce era legat de sentimentele şi faptele sale. 
După cum am menţionat anterior (vezi supra, p. 214), când şi-a încheiat misiunea şi a 
compus atunci, în noiembrie 1941, un raport amplu despre activitatea sa, nu era nici 
urmă de faptul că „i-a venit rău”, despre dorinţa lui de a demisiona, despre grozăvia la 
care era obligat să ia parte. El a comunicat atunci autorităţilor locale din Călăraşi ordinul 
verbal de a nu ancheta afacerea „trenului morţii”, întrucât a fost o acţiune de pedepsire 
(vezi infra, pp. 317-318). Şi prin asta el a dovedit că aparţine unui grup foarte larg de 
români care au înţeles sensul crimei pe care au înfăptuit-o. În încercarea sa de a scăpa 
de răspundere, Triandaf a lăsat o descriere verosimilă a situaţiei care a domnit la 1 iulie 
1941 în gara din Târgul Frumos, iar amănunte aflate mai târziu din rapoarte şi din alte 
mărturii completează tabloul. Gara s-a transformat într-un lung bulevard de 1.200 de 
cadavre în putrefacție, loc de execuţie a zeci de evrei, centru de jaf de haine şi bani. 
Descărcarea cadavrelor a trebuit să fie făcută chiar de către evrei, dar treaba înainta cu 
încetineală. Delegatul Marelui Stat-Major, locotenent-colonelul Mavrichi, îi zorea de la 
Iaşi pe şeful gării şi pe Triandaf să elibereze linia, aşa încât nu a fost suficient timp pentru 
a deschide toate vagoanele, deşi treaba a continuat, după spusele sale, până la ora 18.30. 
Cadavrele au fost aruncate de evreii mai în putere, apoi de ţigani (vezi infra, pp. 222-224) 
lângă vagoane, unde s-au format mormane de peste un metru înălţime. Cele trei camioane 
n-au fost în stare să evacueze imediat toţi morţii. Şi iată descrierea lui Triandaf : 


Putin timp înainte de plecarea trenului în direcţia Paşcani, acesta a fost tras în dreptul şoselei 
ce taie calea ferată, şi acolo cadavrele scoase din vagon au rămas lângă [linie] fără ca să mai 
fi fost luate imediat cu camionul spre a fi duse. Se făcuseră mormane care ajungeau până la 
platforma vagoanelor!. 


Ajutorul său, plutonierul Bratu, a răspuns de descărcarea cadavrelor din tren şi 
numărarea lor. 

Înainte de a părăsi trenul, juristul Triandaf s-a îngrijit din nou de partea formală. 
Trebuia să întocmească un raport, să înregistreze numărul morţilor, care să fie semnat de 
autorităţile locale. Şi aşa a făcut. A întocmit un raport — dar nu în 1941, ci probabil în 
1944 - în care a notat: „Cu ocazia debarcării evreilor refugiaţi din cele 33 vagoane 
venite din Iaşi [au fost 50 de vagoane - n.m.] s'a găsit un număr de 654 morţi care au 
fost examinaţi de medicul oraşului şi care au fost debarcaţi în gara Târgul Frumos” 
(procesul-verbal din 1 iulie 1941). Documentul este fals?, originalul fiind probabil distrus. 


1. Ibidem, p. 39. 

2. Raport din 1 iulie 1941 înaintat de Triandaf acuzării la Tribunalul Poporului din Bucureşti, 19 mai 
1945, „pentru dovedirea nevinovăţiei mele” (potrivit spuselor sale). Documentul este fals, adică a 
fost compus mai târziu. Trenul avea 50 de vagoane, iar la Târgul Frumos au fost date jos 1.258 de 
cadavre, după cum a raportat comisarul Poliţiei locale. Evreii nu erau numiţi pe atunci „refugiaţi”, 
ci „rebeli iudeo-comunişti”. Numărul de morţi ce apare în documentul falsificat a fost adăugat mai 
târziu, după cum o dovedeşte culoarea diferită a cernelii. Ibidem, vol. 30, p. 217 (USHMM, 
microfilm 48) (sublinierea îmi aparţine). 

Numărul morţilor a fost aproape dublu. Jandarmii care au supravegheat acţiunea erau 
nervoşi şi i-au bătut pe evrei pentru a-i zori la descărcarea cadavrelor. „Subofiţerul de 
jandarmi care se afla sub ordinele lui Triandaf ne-a bătut cu un baston”, a notat un evreu. 
Dar acţiunea s-a desfăşurat în dezordine şi pentru că jandarmii s-au ocupat şi cu jefuirea 
cadavrelor adunate grămezi lângă vagoane : „Când azvârleau jos cadavrele, jandarmii le 
smulgeau inelele şi ce se mai găsea prin buzunare”! — iar când inelul nu putea fi smuls 
din deget, din cauza stării de putrefacție a mâinii, jandarmii foloseau baionetele. 

Jandarmul Toader Amarandei, care se afla printre cei care i-au grăbit pe evrei să 
arunce cadavrele din vagoane, a spus în 1945: 


Eu am văzut o grămadă mare de morţi dintre aceşti evrei care fuseseră scoşi din vagoane, încât 
m'am îngrozit de cele ce am văzut... Noi jandarmii am plecat cu trenul în care se aflau 
supraviețuitorii evrei... până la Roman a durat parcursul vreo 2 zile şi vreo 2 nopţi, în care 
timp nu s'a permis deportaților aflaţi în vagoane să li se dea apă sau alimente, aceasta din 
ordinul dlui comandant al escortei. 


La întrebarea anchetatorului a răspuns că, într-adevăr, a văzut un evreu sărind de la 
fereastra mică „drept pe linia ferată, fiind tăiat în două de către trenul nostru”. Triandaf 
era „înarmat cu un pistol pe care-l purta în mână în timp ce se plimba de-a lungul 
trenului, atunci când trenul se oprea prin staţii”. El a confirmat, de asemenea, că pe 
vagoanele pe care el şi camarazii săi le-au escortat erau înscrise cu cretă cuvintele 
„ucigaşi de soldaţi germani şi români”?. 

Autorităţile n-au dat apă evreilor la Târgul Frumos. 

Apa - ca şi germanii — a apărut retroactiv, la proces. Iar pâinea, pe care primarul 
târgului a susţinut că a avut grijă să o dea evreilor, a fost împărţită, într-adevăr, dar 
nu Svăsilor, ci jandarmilor din escortă, după cum a mărturisit polițistul trimis s-o aducă 
în gară”, 


Vin ţiganii 


Cu cât s-au deschis mai multe vagoane, cu atât a crescut numărul morţilor care se găseau 
în ele, a spus primarul Totoescu : „În anumite vagoane [am găsit] în fiecare vagon 80-85 de 
morţi din 140-145 de persoane”. Nu se putea continua munca cu ajutorul evreilor, şi era 
grabă mare pentru a elibera linia. Explicaţia dată de Totoescu este cât se poate de clară: 


Am încercat să debarcăm cadavrele cu ajutorul celor rămaşi în viaţă dar aceasta a fost 
imposibil din cauza slăbiciunii lor [a evreilor] şi a aerului în care erau cadavrele, Am dat ordin 


_ 


Declaraţia lui Jean Haimovici (vezi supra, pp. 195-196, nota 3), p. 50. 
2. Depoziţia lui Toader Amarandei (jandarm) la Tribunalul Poporului din Bucureşti, 17 decembrie 
1945, ibidem, pp. 70b-71. 
3. Polițistul Gheorghe Tănase a declarat că primarul din localitate l-a trimis să predea trei butoaie cu 
apă la gară, după care i s-a spus să-l anunţe pe secretarul Primăriei „să se ducă la brutăria din târg 
şi să aducă câteva pâini pentru însoțitori” (declaraţia poliţistului Gheorghe Tănase la Tribunalul 
Poporului din Bucureşti, 1945, ibidem, p. 55). 

Poliţiei ca să aducă ţigani pentru a face această operaţie. Aceştia, tentaţi de posibilităţile de a 
lua o gheată sau o haină, au acceptat să facă operaţia şi aceasta a ajutat la salvarea celora care 
rămăseseră în viaţă. Cadavrele erau în număr foarte mare, în unele vagoane ele erau până la 
jumătatea vagonului în înălţime, astfel că era foarte greu ca operaţia scoaterii [cadavrelor] să 
se facă în cca 2 ore cum era programată staționarea trenului. Şeful gării era mereu chemat [la 
telefon] de delegatul Marelui Stat-Major de la Iaşi, care îi cerea mereu ca trenul să fie 
expediat, întrucât blochează liniile trenurilor militare... În gară se strânseseră mormane de 
cadavre care se transportau cu greutate. 


Totoescu a minţit : el nu i-a mobilizat pe ţigani când a văzut că evreii nu sunt în stare 
să arunce cadavrele din vagoane, ci înainte de asta, la 2 noaptea, când devenise clar 
autorităţilor din laşi că este vorba de o operaţiune de amploare - descărcarea a sute de 
morţi şi, în special, îngroparea lor. Atunci au fost mobilizați ţiganii şi tineri evrei pentru 
pregătirea gropilor comune (vezi infra, pp. 228 sqq.). 

Ţiganii, care trăiau la marginea târgului şi la marginea societăţii, n-au aşteptat 
dispoziţiile primarului pentru a verifica dacă pot obţine „o gheată sau o haină”. Au venit 
la gară imediat ce au fost deschise primele vagoane în ajun, iar prezenţa lor a declanşat 
un joc distractiv — un fel de joc de-a prinselea -— între soldaţii români care păzeau trenul 
şi tiganii abili care încercau să se înţolească. Învățătorul Atudorei a descris jocul (început 
după descărcarea cadavrelor şi a supravieţuitorilor din primele vagoane) punând totul pe 
seama unor soldaţi germani inexistenţi : 


Un miros greu de cadavru şi materii fecale te izbea de la distanţă. În vagoanele deschise şi jos 
pe linie, am văzut haine diferite, pălării şi încălţăminte mototolite şi murdărite, aruncate în 
toate părţile. Populaţia civilă şi în special ţiganii se furişeau spre ele, iar garda trenului îi 
îndepărta, fugărea - mai trăgând focuri pe deasupra lor - în hazul ostaşilor germani care 
râdeau şi strigau „ţigoin” [Zigeuner - n.m.] şi-i îndemnau [pe ţigani] să meargă iar să ia haine. 


Era vorba, deci, de un joc de-a prinselea imaginar care s-a desfăşurat în gară şi care 
i-ar fi distrat pe aliaţi — cu toate că, a recunoscut Atudorei, în acelaşi timp „toată lumea 
[evreii] din vagoane strigau, zbierau, cereau apă, ajutor făcând un zgomot infernal”?. 
Jocul a continuat atât cât i-a distrat pe soldaţi, dar în cele din urmă au câştigat ţiganii. 
La ora 2 noaptea, polițistul Botez şi adjunctul său au chemat la postul de poliţie 
16 ţigani, pe care i-au dus la gară dis-de-dimineaţă. Ţiganii au primit ordin să încarce 
cadavrele în camioane, iar unul dintre ei a declarat că în timp ce încărcase cadavrele, 
a auzit evreii care „ţipau încontinuu să li se dea apă”; dar, a adăugat el, autorităţile 
au interzis acest lucru. Pretorul Grosu Ghiţic a declarat că el şi alţii i-au supravegheat 
pe ţiganii „la care eram nevoiţi să apelăm” pentru „ca să nu comită furturi sau 
abuzuri”, deşi tocmai posibilitatea jefuirii cadavrelor este ceea ce i-a atras pe ţigani la 
„muncă”. Dar, nereuşind să încarce toate cadavrele, acţiunea a continuat şi după plecarea 
trenului. 


1. Prima depoziţie a lui Aurel Totoescu (vezi supra, p. 208, nota 2), p. 18. 

2, Atudorei a afirmat că garda era compusă din soldaţi români şi germani, germanii fiind găzduiţi în 
case din târg, ceea ce nu este adevărat. În general, toţi cei care au fost implicaţi în jaf, torturi şi 
omoruri de evrei au declarat că şi germanii se aflau acolo. Vezi declaraţia lui Dumitru Atudorei 
prezentată Tribunalului Poporului din Bucureşti, 15 martie 1945, ibidem, vol. 31, partea I, p. 154b 
(USHMM, microfilm 41). 

3. Declaraţia lui Mihai Ungureanu (vezi supra, p. 219, nota D. 

Şi pretorul a acţionat, potrivit afirmațiilor sale, în condiţii grele şi sub presiune 
permanentă : „Eram zoriţi de la Iaşi de către prefectul sau militarii de acolo să terminăm 
cât mai repede scoaterea morţilor”. Şi el a suferit din cauza mirosului din gară, „din 
cauza atmosferei foarte grele” de la cimitir (adică mirosul insuportabil al cadavrelor în 
descompunere) — şi, în plus, se învârteau prin târg „nemți şi soldaţi români beţi”! (de 
fapt, era vorba numai de soldaţi români). 

Coordonarea între sosirea camioanelor şi încărcarea cadavrelor nu a funcţionat cum 
trebuie. De-a lungul liniei şi pe şoseaua care trversa calea ferată s-au format mormane de 
cadavre care ajungeau până la 1-1,5 m înălţime. Camioanele n-au putut ajunge la toate 
cadavrele împrăştiate pe marginea liniei ferate pe o lungime de 300-400 metri. Ţiganii 
descărcau cadavre, dar ştiau că nu au timp şi că dacă nu-şi vor purta ei singuri de grijă, vor 
pierde — aşa încât au dezbrăcat imediat cadavrele de hainele care li se păreau mai bune şi 
au scotocit prin buzunare, dezorganizând munca şi provocând întârzieri. Hainele bune erau 
puse deoparte, lângă mormane de cadavre. Din cauza distanţei până la camioane şi deoarece 
cadavrele erau în stare de descompunere, nu puteau fi trase toate cu mâinile şi de aceea erau 
târâte pe poteca de lângă linia ferată, în timp ce doi ţigani ţineau de picioare, pe drum 
rămânând împrăştiate membre (strânse... mai târziu). Copiii morţi erau târâţi de un singur 
țigan, care trăgea de ambele picioare cu o singură mână. Poliţiştii din Târgul Frumos 
supravegheau acţiunea în uniforme impecabile. Încărcarea cadavrelor în camioane a fost 
o operaţiune dificilă, efectuată de doi ţigani care, căţăraţi fiind în camion, prindeau 
mortul de picioare în timp ce era ridicat de ţiganii care îl târâseră până acolo şi apoi îl 
trăgeau sus. La început cadavrele erau aranjate pe lăţime, dar după un scurt timp au fost 
aruncate de-a valma - şi trebuia să fii atent ca picioarele să nu alunece în afară, ceea ce 
nu s-a reuşit. Doar unul dintre camioane (cel folosit pentru transportarea pâinii şi a grâului) 
era potrivit pentru acţiune, deoarece avea pereţi înalţi ; dar din celelalte camioane cada- 
vrele alunecau afară în timpul transportului spre cimitir. Toate aceste scene au fost fotogra- 
fiate de germani în gara din Târgul Frumos, fotografiile fiind publicate după război?. 


Moartea unui copil 


În decursul anchetelor privind pogromul de la Târgul Frumos, diverşi acuzatori au 
aflat despre cazul unui copil evreu ucis în gară de către adjunctul lui Triandaf, plutonierul 
Bratu (Bratu a dispărut pe frontul rusesc, motiv pentru care nu a putut fi anchetat). 
Crima în sine nu a fost ceva ieşit din comun. Zeci sau sute de evrei au fost ucişi în gară 
de către soldaţi din unitatea de construcţii a Căilor Ferate, de către Botez şi poliţişti sau 
de către jandarmii lui Triandaf, din momentul în care au preluat comanda trenului. 
Această crimă a atras atenţia prin modul în care a fost comisă. Evreii care au fost readuşi 
în zorii zilei de la sinagogă, unde s-a făcut totul să nu primească apă, au fost urcați în 
vagoane, care staţionaseră toată noaptea lângă râul Bahlui : 


1. Depoziţia lui Dumitru Grosu Ghiţic (pretor) la Tribunalul special pentru judecarea criminalilor de 
război din Bucureşti, 29 august 1945, ibidem, p. 9b. 
2. Vezi fotografiile din Cartea Neagră II, culegere de fotografii după p. 32, planşele III-V. 

Fiind lângă apă, şi noi de atâta vreme însetaţi, cei mai mulţi n'au putut rezista şi săreau din 
vagon prin acel mic gemuleţ ca să se ducă să bea apă. Cei mai mulţi au fost împuşcaţi de soldaţi 
şi pot să descriu scena în care un plutonier care era ajutorul magistratului Triandaf a executat 
un copil de 11 ani în felul următor : Copilul sărise să bea apă, plutonierul l-a împuşcat în pulpa 
piciorului şi copilul a căzut cerând mereu, apă! apă! Atunci plutonierul l-a luat de picioare 
şi întrebându-l „Vrei apă?” i-a spus „Satură-te” şi l-a băgat cu capul în apa Bahluiului, până 
ce s’a înecat, dându-i apoi drumul în Bahlui!. 


Asemenea fapte înfiorătoare, a adăugat evreul care s-a aflat în vagon şi a descris 
cazul, se întâmplau în orice moment. Martorul nu a văzut dacă Triandaf a observat 
asasinarea copilului - dar Triandaf, a spus el, se afla atunci tot timpul lângă tren, astfel 
încât trebuie să fi văzut crima?. 

Şeful Comunităţii, Freitag, şi-a amintit de copil, adus împreună cu maturii la sinagogă 
şi împiedicat să bea apă. Fără să ştie că a fost ucis, el a descris întâlnirea dintre 
învățătorul Atudorei şi copil: 


Pe o masă în faţa lui [Atudorei] se găsea strâns o mare grămadă de bani şi obiecte de valoare 
de tot felul. Imi amintesc că la un copil a găsit [o monedă de] cinci lei. M'am rugat de el să-i 
lase aceşti bani copilului, dar el nici nu a vrut să audă?. 


Când Freitag a încercat să dea evreilor (printre care se afla şi copilul) apă, a fost 
trântit şi bătut crunt de către soldaţi. Numeroşi evrei au sărit atunci în mlaştină şi în apele 
Bahluiului. După afirmaţiile unui martor evreu, două dintre vagoane nu aveau gratii şi 
staţionau pe un pod peste Bahlui şi în apropierea lui. „Evreii se aruncau pe ferestruici în 
apă.” Soldaţii au tras în evreii care se aruncau în apă, „şi venind [acolo] Triandaf a tras 
şi el în evreii aflaţi în apă, cu un revolver mic”?. 

Să fi tras şi Triandaf în evrei? În această chestiune există tot felul de mărturii. Dar 
toţi jandarmii au declarat că le-a dat dispoziţie să-i împiedice pe evrei să primească apă. 
Nu există nici o îndoială că Triandaf le-a ordonat să tragă în evreii care au sărit din tren 
într-un act de nebunie, ştiind că vor plăti cu viaţa. „Când s'a deschis vagonul nostru”, 
a declarat un evreu care l-a cunoscut personal pe Triandaf, „o parte din noi au sărit jos 
din vagon într'o apă şi văzând aceasta dl Triandaf a dat ordin soldaţilor să tragă în ei. 
Soldaţii au tras în ei şi i-au omorât. A văzut însă că unul dintre ei nu murise şi a dat ordin 
unui soldat să mai tragă o dată. Soldatul a tras şi a fost omorât şi acela”. 

Fără a se referi la cazul copilului, doctorul în drept Triandaf a respins afirmaţia 
generală că ar fi ordonat jandarmilor să tragă în evreii care au spart un vagon pentru a 
sări în mlaştină să bea apă (zeci de evrei au fost împuşcaţi din această cauză) : „Această 
afirmaţie este lipsită de orice seriozitate deoarece eu care mă îngrijeam să dau apă evreilor, 


1. Declaraţia lui Nathan Goldstein la Tribunalul Poporului din Bucureşti, 28 martie 1945, Arhiva 
Ministerului de Interne, Dosar 108233, vol. 31, partea I, p. 61b (USHMM, microfilm 41). 

2. Depoziţie sub jurământ a lui Nathan Goldstein la şedinţa Tribunalului din Bucureşti, 16 iunie 
1948, ibidem, vol. 1, partea a II-a, p. 607 (USHMM, microfilm 48). 

3. Proces-verbal al confruntării dintre şeful Comunităţii, Solomon Freitag, şi Dumitru Atudorei la 

= Tribunalul Poporului, 24 iulie 1945, ibidem, vol. 31, partea I, p. 102. 

4. Depoziţie sub jurământ a lui Lupu Wolf la şedinţa Tribunalului din Bucureşti, 17 iunie 1948, 
ibidem, vol. 1, partea a II-a, p. 638 (USHMM, microfilm 48). 

5. Depoziţie sub jurământ a lui Şmil Ițic la şedinţa Tribunalului din Bucureşti, 1 ianuarie 1948, 
ibidem, p. 161, vol. 2, p. 14. 

nu eram să dau ordin ca ei să fie împuşcaţi”!. În raportul rezumativ pe care l-a înaintat în 
noiembrie 1941, la terminarea misiunii, Triandaf a scris că în timpul călătoriei spre Roman 
(cu alte cuvinte, după plecarea din Târgul Frumos), „doi evrei au sărit din tren în timpul 


mersului prin ferestruici ale vagoanelor şi asupra lor s'a tras foc [de către jandarmi] "2. 


Reîncărcarea vagoanelor 


Descărcarea a 1.258 de cadavre din „trenul morţii” la Târgul Frumos ar fi putut 
constitui un moment de cotitură în atitudinea autorităţilor româneşti faţă de evreii din 
Iaşi — dar nu s-a întâmplat aşa. Cel puţin până la 6 iulie, în timpul reîncărcării vagoanelor, 
s-au repetat faptele şi scenele petrecute anterior la Iaşi. S-a interzis evreilor rămaşi în 
viaţă şi coborâţi din vagoane pentru a fi concentrați în alte vagoane să bea apă din 
băltoacele de pe câmp?. Botez, care primise o nouă misiune — să conducă la cimitir 
camioanele încărcate cu morţi —, s-a distrat, în timp ce aştepta încărcarea cadavrelor, cu 
împuşcarea unor evrei. El a tras în cei care încercau să bea din băltoace : „Am văzut pe 
comisarul Botez când punea pistolul la tâmpla oamenilor care se duceau să bea apă şi îi 
împuşca”f. Evreii care primiseră ordin să care cadavre la camioane nu au fost aduşi 
înapoi în vagoane - se pare că au fost împuşcaţi, trupurile lor fiind aruncate, împreună 
cu celelalte, în camioane”. Unul dintre membrii comitetului Comunităţii din Iaşi, Schleier, 
a descris ceea ce a simţit în vagonul său, unde rămăseseră în viaţă 12 evrei (dintre care 
trei copii), inclusiv el, din cei peste 100 care au părăsit Iaşiul : 


Împreună cu cei rămaşi vii, am aruncat murdăriile din vagon cu mâinile sperând că acum vom avea 
mai mult loc şi aer în vagon. Însă speranţele noastre au fost dezminţite căci după scurtă vreme, s'a 
făcut completarea vagonului până la cca 100 persoane, cu persoane aduse din alte vagoane golite. 


Şi Meer Groper a ţinut minte că la Târgul Frumos, după scoaterea cadavrelor, 


„Triandaf a completat [numărul la] vagonul nostru în aşa fel ca să fie acelaş număr de 


evrei cu care a plecat trenul din Iaşi””. Multe sute de oameni au murit pe parcursul 


călătoriei. Fiecare vagon încărcat din nou cu evrei a fost închis pe dinafară. 
Primarul 'Totoescu a furnizat, cu o naivitate care nu percepe imensitatea grozăviei, o 
explicaţie proprie pentru nedeschiderea uşilor trenului când a staționat în câmp liber, 


1. Proces-verbal de la anchetarea acuzatului Aurel Triandaf la Tribunalul special pentru judecarea 
criminalilor de război din Bucureşti, 17 iulie 1945, ibidem, vol. 30, p. 39b (USHMM, microfilm 48). 

2. Depoziţia lui Aurel Triandaf la Tribunalul Militar al Comandamentului 2 Teritorial, 10 septembrie 
1941, ibidem, p. 339b. 

3. Depoziţie sub jurământ a lui Marcu Blum la Curtea de Apel din Bucureşti, 1 ianuarie 1948, 
ibidem, vol. 1, partea I, p. 227 (USHMM, microfilm 47). 

4. Depoziţie sub jurământ a lui Avram Pincovici la Curtea de Apel din Bucureşti, 31 decembrie 1947, 
ibidem, p. 222. 

5. Depoziţie sub jurământ a lui Iosub Bercovici la Curtea de Apel din Bucureşti, 31 decembrie 1947, 
ibidem, p. 228. 

6. Declaraţia lui Israel Schleier (inginer) (vezi supra, p. 192, nota 2), p. 84b. 

7. Depoziţie sub jurământ a lui Meer Groper la şedinţa Tribunalului din Bucureşti, 16 iunie 1948, 
ibidem, vol. 1, partea a II-a, p. 603 (USHMM, microfilm 47). 

lângă gară: „Când am voit să lăsăm uşile deschise, cei din vagoane [evreii] ne-au cerut 
să-i închidem fiindcă erau loviți cu pietre de soldaţii din gară”!. Soldaţii aceia nu erau în 
misiune, ci rămăseseră „din curiozitate”, după cum a notat comandantul lor, locotenentul 
Ghiţescu, care şi el a rămas să privească — aşa cum a făcut toată protipendada târgului 
şi din împrejurimi, inclusiv Atudorei (care n-a plecat la Iaşi, cum a pretins). 

Triandaf a trecut cu vederea la anchete acest amănunt de care a fost direct răspunzător, 
supraîncărcarea evreilor în gara din Târgul Frumos, preferând să sublinieze condiţiile 
relativ „comode” în care ar fi călătorit evreii după Roman. 


Moartea evreilor din vagoane nu se datora faptului că nu s'a deschis vagoanele în timpul 
mersului... după ce s'a scos cadavrele din vagoane aglomeraţia în acestea a diminuat... 
devenind normal şi anumite câte 35-40 persoane de vagon?. 


Faptul era adevărat după plecarea din Roman, dar nu între Târgul Frumos şi Roman. 
În sentinţa în procesul criminalilor de la Iaşi s-a consemnat: 


Trenul porneşte din Târgul Frumos [sub comanda lui Triandaf]. Conduita avută în staţia 
Târgul Frumos : pasivă şi indiferentă la ajutorul dat deportaților de autorităţi ; activ-negativă 
când ar fi putut personal să îmbunătăţească viaţa mizeră a deportaților”. 


La proces s-a clarificat că în unul dintre cazuri a refuzat să ordone descărcarea a 30 
de cadavre dintr-un vagon motivând că erau prea puţini morţi (în vagon rămăseseră 100 
de evrei în viaţă), refuzând să descarce cadavrele şi atunci când numărul lor ajunsese la 
50 (în staţia următoare) — „şi numai după ce numărul morţilor s”a ridicat la 80 a ordonat 
deschiderea vagonului şi scoaterea cadavrelor”f. 

Trebuie să notăm că nu toate vagoanele au fost deschise la Târgul Frumos - şi au fost 
evrei care nici n-au ştiut că au staționat la Târgul Frumos, vagoanele lor nefiind deschise. 
Răspunderea revine trimisului Marelui Stat-Major în gara Iaşi, care i-a zorit pe şeful 
gării şi pe Triandaf să elibereze linia şi să plece mai departe. Ordinele date jandarmilor 
(prezentate anterior — să le interzică evreilor apa, hrana şi aerul) au fost ale lui Triandaf, 
iar până ce nu a primit un alt ordin nu a devenit mai îngăduitor şi nu a permis nici o 
abatere de la dispoziţii. Unul dintre jandarmi a declarat că în drum spre Roman 


am stat mult timp noaptea în staţii şi am fi avut tot timpul să dăm apă celor care sufereau de 
chinurile setei, dar nu am putut... Dl sublt. ne-a dat ordin strict sub sancţiunea de a ne trimite 
la Curtea Marţială pe acei care vom da apă evreilor din vagoane’. 


= 


Depoziţia primarului Totoescu (vezi supra, p. 208, nota 2), p. 17b. 

2. Proces-verbal de la anchetarea acuzatului Triandaf, 17 iulie 1945, ibidem, vol. 30, p. 38 (USHMM, 
microfilm 48). 

3. Sentința în procesul a 55 de persoane acuzate de pogromul de la Iaşi, Tribunalul din Bucureşti, 
secţia I penală, 26 iunie 1948, ibidem, vol. 1, partea a II-a, p. 480b (USHMM, microfilm 47). 

4. Ibidem. Nu toate vagoanele au fost deschise la Târgul Frumos ; cu toate acestea, trenul a plecat la 
ora 14.30, deoarece trebuia evacuată linia. Deraierea unui alt tren a provocat blocarea liniei timp 
de câteva ore, permiţând continuarea coborârii cadavrelor. Dar nici atunci nu au fost deschise toate 
vagoanele (Cartea Neagră II, p. 32). Nu se ştie numărul cadavrelor care au fost debarcate acolo 
şi unde au fost îngropate. 

5. Depoziţia lui Gheorghe Avăcăriţei (jandarm) la Tribunalul Poporului din Bucureşti, 7 februarie 

1946, Arhiva Ministerului de Interne, Dosar 108233, vol. 30, p. 237 (USHMM, microfilm 48). Şi 


228 PRELUDIU LA ASASINAT 


Ceea ce nu înseamnă că jandarmii (care au jefuit, au torturat şi au ucis) s-au străduit 
peste puteri încercând să dea apă evreilor — dar cel puţin ar fi vândut-o. „Apa”, a 
declarat un evreu care a putut privi prin ferestruica cu grilaj, „era multă, pentru că 
veneau ţăranii cu sticle cu apă, dar n'aveau voie să ne dea [să ne vândă - n.m.]. De la 

» 


Roman am primit câte o căldare cu apă de fiecare vagon, una dimineaţa şi alta seara” `. 
Situaţia deţinuţilor din „trenul morţii” nu s-a îmbunătăţit după Târgul Frumos : 


Am stat pe o linie de garaj o noapte întreagă şi s'ar fi putut da apă suficientă, totuşi nu s'a dat 
nimic, garda spunând că nu e voie şi că nu au ordin. Ba mai mult, garda trăgea înăuntrul 
vagonului fără ca să intervină dl magistrat Triandaf?. 


Nu numai că nu s-a dat apă, dar „nici nu s'a deschis uşile, deşi mulţi evrei care-l 
cunoşteau... îl implorau să dea dispoziţie ca să ne dea apă şi să deschidă uşile. Numai 
de la Roman soarta noastră s'a îmbunătăţit”. După Târgul Frumos „am primit din când 
în când apă”, a declarat un alt evreu („am primit” însemnând „am cumpărat”) - „însă 
noi ne omoram pentru o picătură de apă”?. 

Triandaf, un ofiţer exigent şi disciplinat, a raportat din Târgul Frumos prin telefon — 
înainte de plecarea trenului — şefului Inspectoratului Regional de Jandarmerie, colonelul 
Bădescu, despre descărcarea cadavrelor şi numărul lor ; şi după plecarea trenului a trimis 
un raport în scris, punându-i pe fruntaşii autorităţilor locale să semneze unul separat. Acest 
raport a dispărut, fiind înlocuit cu un alt document, mincinos în tot ce priveşte numărul 
cadavrelor descărcate şi limbajul folosit în legătură cu evreii. Triandaf a adăugat: „Trenul 
a plecat din Târgul Frumos către seară fără ca să fi putut debarca toate cadavrele din el”5. 


Îngropare la Târgul Frumos 


Luni, 30 iunie, la ora 3 după-amiază - deci înainte ca „trenul morţii” să fi ajuns 
pentru a doua oară la Târgul Frumos şi înainte de deschiderea primului vagon -, 
primarul 'Totoescu l-a chemat pe unul dintre evrei, mobilizat în cadrul serviciului de 
pompieri al Primăriei, şi i-a spus că cei zece tineri evrei aflaţi la dispoziţia Primăriei sunt 


jandarmul Dorâbăţ a subliniat că se putea da apă şi hrană evreilor după plecarea din Târgul 
Frumos, dar a existat un „ordin sever al comandantului gărzii să nu facem aşa ceva”. Vezi depoziţia 
lui Hristea Dorâbăţ la Tribunalul Poporului din Bucureşti, 17 decembrie 1945, ibidem, vol. 30, 
p. 68b (USHMM, microfilm 47). 

1. Depoziţia lui Theobald Schneier la Tribunalul special pentru judecarea criminalilor de război din 
Bucureşti, 13 aprilie 1945, ibidem, p. 22b. 

2. Completare la depoziţia lui Israel Schleier la Tribunalul special pentru judecarea criminalilor de 
război din Bucureşti, 11 iunie 1945, ibidem, pp. 33-33b. 

3., Depoziţia lui Herşcu Waldman la Tribunalul Poporului din Bucureşti, 29 iulie 1945, ibidem, p. 36. 

4. Depoziţie sub jurământ a lui Gavriel Feldman la Curtea de Apel din Bucureşti, 30 decembrie 1949, 
ibidem, vol. 1, partea I, p. 233 (USHMM, microfilm 47). Feldman a auzit că la Târgul Frumos, 
în câteva vagoane s-ar fi aruncat pâini şi că s-ar fi dat şi apă (dar nu în vagonul său). „După Târgul 
Frumos ne-a fost mai uşor deoarece am fost mai puţini în vagoane şi parte [dintre noi] au fost ucişi” 
(probabil s-a referit la faptul că s-a tras direct în vagoane). 

5. Depoziţia lui Triandaf la Tribunalul militar al Comandamentului 2 Teritorial, 10 septembrie 1941 
(vezi supra, p. 226, nota 2), p. 335. 

mobilizați pentru săparea unei gropi comune în cimitirul evreiesc. El „ne-a dat ordin să 
aduc hârleţi de acasă... împreună am pornit la cimitirul evreiesc unde am săpat o groapă 
de 20 m lungime, 2⁄2 m adânc şi 2 m lat”!. Ceilalţi tineri au fost luaţi, pe rând, din case 
de către Botez şi poliţiştii săi : 


Duşi sub escortă şi bătuţi de gardienii publici Vătăjanu, Damian, Făină şi alţi necunoscuţi. Am 
lucrat peste 30 de ore consecutiv la îngroparea morţilor şi săparea mormintelor [gropilor]?. 


Botez a plecat să aducă groparii improvizaţi, însoţit de soldaţi care se învârteau prin 
târg. „Scopul acestor gropi îmi era necunoscut”, a spus unul dintre evrei”. Tinerii au 
muncit toată noaptea, însă dimineaţa — când a sosit primul camion - groapa încă nu era 
gata. „Pe la orele 10 a.m. a început să sosească camioanele de cadavre.” Fiecare camion 
era acoperit cu o rogojină, „şezând pe cadavre era comisarul [loan] Botez cu o mitralieră 
în mână, însoţit de Vasile Botez, de profesie cizmar şi dimpreună cu alţi câţiva oameni 
[ţigani - n.m.], care aveau misiunea să descarce cadavrele din camion”“. 

Întrucât groapa nu era terminată, cadavrele au fost aranjate alături, în stive. Prima groapă 
a fost gata la ora 4 după-amiază. Responsabilii cu operaţiunea au fost primarul Totoescu, 
Ioan Botez şi soldaţii care i-au însoţit la transportarea cadavrelor la cimitir şi în cimitir : 
„Eram ameninţaţi de către Botez şi de către soldaţi să săpăm mai repede, căci altfel vom 
fi împuşcaţi”5. Primarul, a adăugat un alt evreu, a prevenit grupul care săpa în groapă, 
„sub ameninţarea mitralierei”, că „dacă nu lucrăm mai repede ne va îngropa pe noi”f. 

Prima echipă de gropari a fost înlocuită după mai mult de o zi. Grăbirea groparilor 
evrei a continuat şi cu a doua echipă: „Pe malul mormântului lângă o mitralieră stăteau 
primarul Totoescu şi comisarul Beseti [de] unde ne-au spus ca să terminăm groapa 
[altfel] ne împuşcă şi pe noi”?. 

La săparea gropilor, şi apoi la înhumare, au muncit, potrivit spuselor lui Botez, 40-50 
de tineri evrei. Tănase, unul dintre poliţiştii care i-au scos în bătăi pe tinerii evrei din 


case, a spus că de fapt el a acţionat în serviciul Comunităţii evreieşti : 


Din ordin[ul] Comunităţii evreieşti din Târgul Frumos au ieşit mai mulţi evrei la făcut gropile 
pentru a îngropa pe evreii morţi din Iaşi unde au lucrat sub supravegherea agronomului de pe 
lângă Primăria Târgul Frumos, Pavel Constantin. Nu am bătut pe nimeni şi nici nu am făcut 
nici un rău nimănui. 


Tinerii evrei au săpat două gropi comune de 2,5 m adâncime şi 4 m lăţime”. Cine a 
fost responsabil -cu transportarea cadavrelor de la gară la cimitirul evreiesc, şi cine a 


1. Declaraţia lui Avram Solomon la Siguranţa din Roman, 1 martie 1945, ibidem, vol. 31, partea I, 
p. 132 (USHMM, microfilm 41). După acum am aflat (vezi infra), lăţimea gropii a fost de 4 m. 

2. Declaraţia lui Iosub Braunstein la Siguranţa din Roman, 1 martie 1945, ibidem, p. 133. 

3. Depoziţia lui Haim Şapsa la Tribunalul special pentru judecarea criminalilor de război din 

Bucureşti, 31 august 1945, ibidem, p. 60. 

Depoziţia lui Avram Solomon la Tribunalul Poporului din Iaşi, 26 iulie 1945, ibidem, p. 49. 

Depoziţia lui Haim Şapsa (vezi supra, nota 3), p. 60b. 

Declaraţia lui Solomon Glauber la Siguranţa din Roman, 1 martie 1945, ibidem, p. 111. 

Vezi supra, nota-2. d 

Declaraţia lui Gheorghe Tănase (poliţist) la Tribunalul Poporului din Bucureşti, 1945, ibidem, p. 55. 

Schema a două gropi comune, făcută de un evreu, consemnează 560 şi 260 de morţi. Mai există alte 

două morminte mici, probabil individuale. Vezi ibidem, p. 151, fără dată (probabil 1945). Tinerii 

purtat răspunderea pentru operaţiunea îngropării ? Întrebările nu sunt lipsite de importanţă, 
după cum vom vedea în continuare. Primarul, pe care toţi l-au indicat ca fiind responsabil, 
a încercat să se eschiveze, referindu-se la transportarea cadavrelor ca la un fel de 
organizare a muncii, care face parte din rutina muncii în Primărie. „Transportul cadavrelor 
din gară la cimitir s'a făcut cu camionul morii şi a unei intreprize de drumuri de ţigani 
sub supravegherea unui agent Botez.” După ce „trenul morţii” şi-a continuat drumul, el 
a plecat să vadă ce se întâmplă la cimitir, unde evreii munceau la îngropare : „Una din gropi 
având lungimea cam de 20-30 metri era plină de cadavre iar cealaltă încă nu era plină 
fiindcă mai era de scos ţărână. Îngroparea trebuia să se termine până dimineaţă după cum 
ni s'a comunicat de la Prefectura [din Iaşi] fiindcă urma să treacă pe acolo [prin Târgul 
Frumos] dl general Antonescu. Am chemat ţiganii să lucreze şi ei în cursul nopţii”. 

Ţiganii şi evreii au muncit nu numai în cursul nopţii, ci 48 de ore consecutiv (în ture). 
Comisarul de poliţie Ionescu, al doilea responsabil pentru cele două acţiuni, a prezentat 
cele întâmplate ca şi cum ar fi fost vorba de o organizare civilă româno-evreiască cu 
scopul de a face faţă unei calamităţi, fără să fi avut vreun amestec personal în această 
privinţă : „Cu îngroparea acestor oameni era însărcinat personalul Primăriei”, a afirmat 
Ionescu, „delegaţi din partea Comunităţii israelite şi agentul de poliţie Botez, care 
aducea de la vagoane cadavrele la cimitir”?. În ceea ce-l priveşte pe Ionescu, potrivit 
spuselor sale, el a fost de fapt doar un observator care l-a însoţit pe primar în vizitele la 
cimitir, unde au fost îngropaţi, după spusele lui, 700-800 de cadavre. El nu ştia că se 
păstrase raportul său original, în care notase un număr diferit de cadavre. 

Ce misiune au avut soldaţii români care „au păzit” cadavrele în camioane şi în 
cimitir ? 'Totoescu nu a văzut soldaţi în cimitir, ci în târg — şi, după afirmaţiile sale, i-a 
cerut explicaţii lui Marinescu, care i-a spus „că populaţia evreiască e în stare să atace 
armata mai ales că o femeie evreică a aruncat apă fiartă asupra unei patrule”?. Polițistul 
Botez, care era mai puţin educat decât avocatul Totoescu, a descris reţeaua de comandă : 


O echipă sub comanda subsemnatului, care avea misiunea de a îngropa pe evreii daţi jos din 
vagoane morţi, urmând să-i transport cu un camion de la gară la cimitirul israelit din localitate, 
lucru pe care l-am efectuat sub supravegherea şefului meu, comisar Virgil Ionescu şi a patrulei 
militare ce a fost repartizată de către comandantul unei companii de infanterie, după cât îmi 
amintesc din Reg. 23 Inf., cu scopul de a ne apăra, deoarece se spunea că sunt informaţi că 
evreii din Târgul Frumos ar intenţiona să se revolteze... Menţionez că înainte de a se proceda 
astfel s'a intervenit la Comunitatea israelită din Târgul Frumos ca să ia măsuri pentru îngroparea 
morţilor, lucru ce lau refuzat în mod categoric, aducând ca argument plauzibil lipsa de fonduri”. 


Comunitatea evreiască, ce „a refuzat” să-i primească pe evreii din Iaşi şi „a obligat” 
autorităţile să-i jefuiască în sinagogă, „a refuzat” la urmă să îngroape morţii, şi de aceea 
„s-au mobilizat” Botez, poliţişti şi soldaţi să se ocupe de treaba transportării morţilor. 


evrei care au muncit la săparea gropilor comune au apreciat diferit dimensiunile primei gropi: 
20 m lungime, 2,5 m adâncime şi 2 m lăţime. Nu se ştie unde au fost îngropate cadavrele descărcate 
din câteva vagoane într-o staţie din apropierea Târgului Frumos. 
1. Depoziţia acuzatului Aurel Totoescu la Tribunalul Poporului din Bucureşti, 18 august 1945, 
ibidem, p. 12b. 
Depoziţia lui Virgil Ionescu la Tribunalul Poporului din Bucureşti, 1 august 1945, ibidem, p. 27. 
Vezi supra, nota 1, p. 20b. 
Apelul deţinutului Ioan Botez către procurorul-şef, 19 martie 1946, ibidem, pp. 101-102. 


5 ta 


TÂRGUL FRUMOS 231 


Transportul morţilor cu camioane (s-au folosit şi căruţe) pe strada principală a unui târg 
prăfuit şi înapoiat (unul din numeroasele târguri moldovene definite de dramaturgul 
evreu Mihail Sebastian ca „locul unde nu se întâmplă nimic”), în căldura înăbuşitoare de 
început de iulie, de-a lungul caselor evreilor paralizaţi de spaimă şi închişi cu forţa în 
locuinţe, în faţa ochilor larg deschişi ai românilor localnici şi ai ţăranilor aflaţi acolo din 
întâmplare - a fost un spectacol suprarealist, a cărui descriere are nevoie de talentul unui 
artist. In orice caz, statul şi istoricii români au făcut totul pentru a şterge aceste imagini 
din memoria colectivă românească, de parcă nu s-ar fi întâmplat nimic. 

Cel care a răspuns de încărcarea şi transportarea cadavrelor a fost, după cum am 
menţionat anterior, ajutorul de comisar Botez. Camioanele n-au putut cuprinde atât de 
multe cadavre câte s-au descărcat din vagoane - în apropierea gării erau împrăştiate sute 
de cadavre, numărul lor crescând pe măsură ce ţiganii reuşeau să le târâie într-un spaţiu 
de concentrare din afara gării, în apropierea intersecţiei cu şoseaua şi a primelor vagoane, 
unde se afla locomotiva. Dacă mai adăugăm că şi pe şosea s-au descărcat cadavre, 
formându-se mormane de 1,2-2 m înălţime, obţinem imaginea unui adevărat măcel. De 
aceea se poate înţelege teribila nelinişte care l-a cuprins pe primarul Totoescu din cauza 
întârzierii îndepărtării pacostei dintr-un loc pe care generalul Antonescu şi cartierul său 
general puteau s-o vadă de aproape. Botez, îmbrăcat în mod pedant, purtând o sabie 
mare în dreapta şi un pistol la curea, dirija camioanele spre punctul de colectare - unul 
câte unul, drept spre câmpul de măcel, maşinile trecând la nevoie peste cadavre şi 
sfârtecându-le!. Țiganii erau zoriţi cu ţipete şi înjurături, la nevoie cu lovituri. De 
remarcat că entuziasmul lor a dispărut o dată cu înmulţirea cadavrelor, dimensiunile 
morţii depăşind cu mult capacitatea lor de a suferi de dragul unor lucruri de furat. Una 
era să dezbraci de haine un evreu executat de curând - cum s-a întâmplat cu cei ucişi în 
sinagogă, în afara ei şi lângă linia ferată —, şi alta era să târâi pe o distanţă de sute de 
metri cadavre în descompunere. Când se umplea un camion, cadavrele erau acoperite în 
general (nu toate) cu o rogojină, pe care se căţărau Botez, doi soldaţi infanterişti şi doi 
poliţişti, toţi înarmaţi — şi, hai la cimitir?. Soldaţi înarmaţi s-au desfăşurat din timp şi în 
cimitir. Totul pentru a preveni „un atac probabil” al evreilor din Târgul Frumos, potrivit 
explicaţiilor lui Botez (în 1945!). La transporturile următoare, forţelor de ordine li s-a 
alăturat şi un ţigan care trebuia să sară din camion de fiecare dată când cădeau din el bucăţi 
de cadavre şi să le arunce înapoi în benă. Trebuia păstrată curăţenia târgului şi să se prevină 
epidemii şi răspândirea unor zvonuri rău intenţionate. Au fost trei camioane, şi în fiecare s-a 
urcat, după rând, unul dintre poliţişti, care răspundea de transportul respectiv. Şi Tănase s-a 
căţărat cu doi soldaţi pe un astfel de camion : „Pe deasupra a fost cocoţat gardianul Tănase 
şi striga în gura mare că şi evreii din Târgul Frumos vor avea aceeaşi soartă”. Când l-a văzut 
pe evreul care a descris această scenă, „a oprit maşina şi l-a bătut până ce a căzut leşinat”?. 

În drum spre cimitir, Botez a ucis evreii care dădeau semne de viaţă : „Se aşeza peste 
ei, îi sufoca şi îi bătea cu revolverul în cap până îi omora”?. De fapt, el a completat 


= 


Vezi, în lista de fotografii, planşa e din Cartea Neagră II, de la sfârşitul volumului (vezi infra, p. 253). 

2. Depoziţia lui Mihai Ungureanu (vezi supra, p. 219, nota 1) şi a lui Haim Şapsa (vezi supra, p. 229, 
nota 3). 

3. Dosarul anchetei lui Gheorghe Tănase (poliţist), întocmit la Siguranţa din Roman, 17 martie 1945, 
cu un rezumat al depoziţiilor luate de la evrei şi români, Arhiva Ministerului de Interne, Dosar 
108233, vol. 33, p. 173b (USHMM, microfilm 41). 

4. Declaraţia lui Avram Unterman (evreu din localitate) trimisă acuzării la Tribunalul Poporului din 

Bucureşti, fără dată (martie 1945), ibidem, p. 80. 

munca doctorului Gheorghiu, care ar fi trebuit să stabilească cine trăieşte şi cine a murit. 
Cel puţin aşa şi-a justificat prezenţa în gară. Nu s-a înregistrat nici un singur caz în care 
dr. Gheorghiu să fi stabilit că este vorba de un muribund sau de un evreu care şi-a pierdut 
cunoştinţa şi ar trebui salvat. În realitate, în vagon nu s-a făcut nici o triere. Cine nu se 
ridica la timp era aruncat afară şi încărcat în camion, sau îşi aştepta rândul să fie aruncat 
în el — viu, muribund sau mort. Botez se convingea doar că trupurile sunt ale morţilor 
şi îi „ajuta” pe muribunzi sau pe cei leşinaţi să moară. Nu a recunoscut că a lichidat evrei 
consideraţi morţi : „În toată operaţia de la sosirea trenului până la plecarea trenului eu 
nu am avut altă misiune decât aceea de cioclu”!. Polițistul Tănase a lichidat şi el evrei în 
timpul transportării către cimitir şi în cimitir. „Am fost nevoit să îngrop oamenii vii din 
ordinul sus-menţionatului gardian [Tănase] ; ştiu că el a tras asupra lor cu revolverul”, 
a declarat Idel Froimovici, unul dintre groparii improvizaţi?. 

Cazul îngropării unor evrei vii a devenit cunoscut şi în urma intervenţiei unui preot 
român care, aflat întâmplător la cimitir, a cerut să fie scos din mormânt, de sub numeroase 
cadavre, un evreu care gemea (vezi infra, pp. 242-243). Evreul a fost într-adevăr scos 
viu, dar nu i-a ajutat cu nimic: 


Am făcut parte dintre cei care au făcut prima groapă la cimitirul evreiesc din Târgul Frumos. 
Auzindu-se gemete printre morţii din groapă, la ordinul preotului a fost scos din groapă cel 
care gemea ; a fost luat de gardienii Vătăjanu, Creţu, Anastăsoaiei şi Damian. Aceştia l-au suit 
în maşină şi au pus o rogojină peste el, apoi s'au întors cu maşina cu cadavre printre care se 
găsea şi cel cu care plecase viu?. 


Lichidarea evreului scos viu din groapă poate fi considerată o „eutanasiere”, deoarece din 
groapă, tinerii evrei au auzit multe gemete de oameni care au fost totuşi îngropaţi sau arşi de 
vii (vezi infra, pp. 234, 236). „Toţi gardienii erau de capul lor. Nu puteau fi opriţi”, adaugă 
Haim Iţcovici (şi el a făcut parte dintre gropari), care a descris în faţa tribunalului uciderea 
unui evreu de către polițistul Tănase : „A poruncit unuia din cei scoşi din groapă să se întindă 
pe podeaua maşinii, l-a acoperit cu o rogojină şi a tras câteva focuri de revolver asupra lui”?. 

Într-un alt caz, viaţa unui evreu muribund a fost într-adevăr salvată, dar numai pentru 
că era considerat mort. Samoil Simon era culcat printre morţi, în căruţa care transporta, 
încet, trupurile adunate din diverse locuri după marea operaţiune de îngropare. Rudele l-au 
identificat şi au cerut permisiunea (contra plată, desigur) să-l îngroape separat. Când le-a 
fost predat, „au observat că mai dau semne de viaţă”. El trăieşte pentru că, din punctul 
de vedere al autorităţilor, era mort. Dacă ar fi observat că mai trăieşte, ar fi fost omorât’. 

Sărbătoarea prin jaf a ţiganilor mobilizați să ajute la îngropare nu a durat mult. 
Munca a devenit insuportabilă şi nerentabilă. Vasile Mandache şi alţi ţigani au fost luaţi 
de acasă de către gardianul Tănase, care le-a spus că „din ordinul autorităţilor trebuie să 
ieşim la corvată”. La cimitir, un alt ţigan i-a văzut pe evreii care săpau groapa şi 
cadavrele pregătite de îngropare : 


1. Completare la depoziţia lui Ioan Botez la Tribunalul Poporului din Bucureşti, fără dată (martie 1945), 
ibidem, p. 80. ` 

2. Vezi supra, p. 231, nota 3 (p. 173b). 

3. Depoziţia sub jurământ a lui Haim Iţcovici la şedinţa Tribunalului din Bucureşti, 16 iunie 1948, 

ibidem, p. 633. 

Ibidem. 

Apelul lui Samoil Simon către preşedintele Tribunalului militar al Comandamentului 2 Teritorial, 

6 mai 1947, ibidem, vol. 1, partea a II-a, p. 57 (USHMM, microfilm 47). 

Morţii erau luaţi de câte trei oameni care apucau unul de un picior, al doilea tot de un picior şi al 
treilea de cap. Morţii erau aproape toţi goi şi în descompunere. Unii din ei erau plini de sânge. În 
timpul acesta alţii săpau alte gropi mai de o parte şi camionul transporta mereu cadavre. De faţă era 
primarul Totoescu, dr. Gheorghiu, poliţaiul Botez şi un oarecare Pavăl Agronomu care lua notă de 
câţi se îngroapă. Ştiu că la unii din morţi s'au mai găsit şi buletine... Dr. Gheorghiu stătea şi se uita. 
N'a examinat îndeaproape pe nici unul [dintre evrei]... A doua zi nu m-am mai dus şi am fugit. Eu 
nu am mai mâncat vreo două săptămâni ca lumea din cauza atâtor cadavre pe care le-am văzut’. 


Vasile Mandache nu a reuşit să scape de muncă a doua zi, „căci am fost ameninţat cu 
bătaia şi închisoarea”. Aşa încât a lucrat şi a doua zi, 


până seara când s'au terminat de îngropat toate cadavrele... Morţii erau duşi de câte doi 
oameni de mâini şi de picioare, şi aproape toţi erau goi, negri şi putrezi că ne rămânea carnea 
în mână. De groază şi de greață am fost bolnav o lună de zile?. 


Şi tiganul Constantin Amarghioalei s-a plâns de munca pe care a fost obligat să o 
facă: trebuia să arunce cadavrele „din camion în groapa pregătită” - şi a făcut asta de 
dimineaţă până seara. Cadavrele erau în descompunere „şi le cădea mădularele”?. 

Ion Ungureanu a fost dus la cimitir înaintea altor ţigani şi, între timp, „am fost daţi 
în seama soldaţilor” care-i păzeau să nu se răzgândească. „Am fost bătut de către 
comisarul Botez pentru că la un moment dat nu am mai putut să lucrez din cauza 


mirosului.” Iată descrierea muncii pe care a făcut-o: 


Luam cadavrele de picioare şi de cap şi le duceam de acolo de unde erau descărcaţi din camion 
la groapă. Morţii erau aduşi desbrăcaţi şi toţi erau negri şi în descompunere. Groapa în care 
îi puneam era lungă cam de 30 de metri. În timp ce noi îngropam, altă echipă de oameni săpa 
altă groapă. A doua zi nu mai ştiu nimica ce s’a întâmplat pentru că n'am ieşit de fel din casă 
deoarece dădusem la spălat hainele care miroseau a mort. 


Gardienii care supravegheau încărcarea cadavrelor în camioane şi transportarea lor 
la cimitir s-au bucurat de privilegiul de a-i jefui. Este vorba de loan Vătăjanu, Costa 
Creţu, Vasile Anastăsoaiei şi Damian - şi, desigur, Botez şi Tănase, care însoțeau 
camioanele. Botez, care era preocupat de curăţenia uniformei sale şi se plimba cu o sabie 
mare, făcea prima verificare a cadavrelor, în căutare de inele: „Dacă nu izbutea să 
scoată inelele din degetele victimelor lua pur şi simplu şi le tăia degetele cu lama 
baionetei”5. Căutarea de bani şi obiecte de către gardieni începea în gară şi continua în 
cimitir. Botez avea, cum am spus, prioritate, iar Vătăjanu şi camarazii lui —-drepturi 
secundare. Cadavrele care soseau îmbrăcate erau controlate înainte de a li se permite 
țiganilor să ia ceva. Haine pătate de sânge au fost împărţite de către Atudorei nevoiaşilor 
români din târg$. Banii erau o chestiune serioasă, şi gardienii care supravegheau munca 


1. Declaraţia lui Dumitru Ungureanu (ţigan) la Tribunalul Poporului din Iaşi, 26 iulie 1945, ibidem, 
vol. 31, partea I, p. 50 (USHMM, microfilm 41). 

2. Declaraţia lui Vasile Mandache (ţigan) la Tribunalul Poporului din Iaşi, 26 iunie 1945, ibidem, p. 51. 

3. Depoziţia lui Constantin Amarghioalei (ţigan) la Tribunalul Poporului din Bucureşti, 30 iunie 
1945, ibidem, p. 56. 

4. Declaraţia lui Ion Ungureanu (ţigan) la Tribunalul Poporului din Iaşi, 26 iulie 1945, ibidem, p. 170. 

5. Declaraţia lui Solomon Weissman, trimisă Tribunalului Poporului din Iaşi, 12 martie 1945, ibidem, 
p. 79. 4 

6. Declaraţia lui losub Braunstein (vezi supra, p. 229, nota 2). 

s-au îngrijit ca să ajungă în mâinile lor şi nu la ţigani: „Am văzut pe gardianul Vătăjanu 
împreună cu cei amintiţi înainte cum jefuiau cadavrele evreilor din cimitir având în mâini 
bani pătaţi cu sânge”! : aşa a descris momentul Avram Solomon, unul dintre tinerii din 
primul grup de gropari. Mulţi evrei au declarat că Botez „a devenit un om foarte bogat”? 
în urma jefuirii cadavrelor. Iar colegul lui Botez, Tănase, „a fost un om sărac până când 
au fost aduşi evreii în vestitele vagoane. Pe urmă a devenit bogat, [a cumpărat] haine noi, 
vite şi cai cu căruţe”?. El a jefuit şi banii tinerilor evrei aduşi să sape gropile comune, 
bătându-i la sânge, cu toate că nu erau „rebeli”, 


Arderea cadavrelor 


Marţi, 1 iulie 1941, la ora 4 după-amiază, tinerii evrei au terminat de săpat prima 
groapă - Avram Solomon şi-a amintit că era lungă de 25 m, lată de 2,5 m şi adâncă de 3 m. 
„Când groapa a fost gata, am început să aruncăm în ea cadavrele grămadă unul peste altul. ”* 
Întâi au fost aruncate cadavrele aduse cu camioane începând de la 10 dimineaţa, care 
fuseseră cât de cât aranjate chiar lângă groapă - până unde au putut ajunge camioanele. 
„Mulţi din ei eu fost leşinaţi şi au fost îngropaţi de vii”, a adăugat evreul. Groapa s-a umplut 
peste capacitatea ei, şi Botez şi al doilea ajutor de comisar Beseti (despre care nu se ştiu 
prea multe lucruri, pentru că nu a participat la jaf) „au ordonat câtorva ţigani... să îndese 
[groapa comună] prin călcarea cu picioarele pentru ca spaţiul să fie mai încăpător”?. 

Şi atunci s-a întâmplat ceva care i-a uluit chiar şi pe ţigani : 


După ce s'a terminat de umplut groapa cam pe la ora 6 seara, dl primar a dat dispoziţii să 
stropim morţii cu gaz, să punem paie deasupra [cadavrelor] şi să dăm foc. Mie mi s'a ordonat 
să stropesc cu gaz, gaz ce fusese adus de la Primărie tot din ordinul dlui primar“. 


Un alt ţigan, Vasile Mandache, a adăugat că primarul Totoescu a dat dispoziţie să se 
aducă 50 de litri de gaz de la Primărie, cu care s-au stropit cadavrele şi paiele : 


Nu ştiu cine a dat foc dar am văzut arzând căci am rămas până la ora 10 ca să sap alte tranşee. 
Era fum grozav şi o putoare cumplită. Inainte de a pleca am fost puşi să turnăm pământ peste 
acest tranşeu. Dr. Gheorghiu se uita şi el [la spectacol] ca şi ceilalţi”. 


1. Proces-verbal al acuzării la Tribunalul din Bucureşti, Cabinetul pentru cercetarea criminalilor de 
război, cuprinzând rezumatul depoziţiilor privind faptele poliţistului Ioan Vătăjanu, 17 iunie 1948, 
Arhiva Ministerul de Interne, Dosar 39912, vol. 1, dosarul anchetării lui Ioan Vătăjanu, p. 6 
(USHMM, microfilm 13) ; lista gardienilor care au supravegheat îngroparea în cimitir, ibidem, p. 5. 
Depoziţia lui Haim Şapsa (vezi supra, p. 229, nota 3), p. 60b. 

Vezi supra, p. 231, nota 3 (p. 174). 
Declaraţia lui Avram Solomon (vezi supra, p. 229, nota 1), p. 126. 
Declaraţia Anuţei Schwartz la Tribunalul special pentru judecarea vinovaţilor de catastrofa ţării din 

„Bucureşti, 10 aprilie 1945, Arhiva Ministerului de Interne, Dosar 108233, vol. 31, partea I, p. 69 
(USHMM, microfilm 41). Anuţa (născută la Târgul Frumos), care a fugit la Bucureşti, nu a fost 
martor ocular, dar i-a cunoscut pe tinerii evrei care au fost luaţi să sape gropile comune şi a 
consemnat cele spuse de ei. 

6. Declaraţia lui Ion Ungureanu (ţigan) (vezi supra, p. 233, nota 4), p. 70. 

7. Declaraţia lui Vasile Mandache (ţigan) (vezi supra, p. 233, nota 2), p. 51b. 

Sanitarul Buzariu şi-a amintit cine a dat foc la groapa comună -= Totoescu „a dat ordin 
să se toarne benzină pe cadavre după care a dat foc şi deasupra pusese şi paie uscate. S-a 
»1 


făcut un fum înăbuşitor care a continuat mult timp” . 
Dumitru Ungureanu şi-a amintit şi alte amănunte : 


După ce s'a umplut groapa dl primar a dat ordin să turnăm peste cadavre nişte benzină adusă 
de cineva din oraş şi pe unii din noi [ţiganii] printre care şi eu ne-a trimis să aducem paie de 
alăturea de cimitir... Odată cu seara s'a dat foc cadavrelor şi noi am fost trimişi acasă urmând 
ca să venim a doua zi?. 


La faţa locului erau prezenţi Totoescu, dr. Gheorghiu, Botez, Constantin Pavel şi 
gardieni. Evreii şi-au amintit că primarul târgului a ordonat arderea cadavrelor. Trebuie 
să înţelegem că primarul era un om ocupat, aşa încât nu a rămas toată ziua să urmărească 
îngroparea : 


Pe la orele 7 seara, a venit în trăsură primarul Totoescu, dr. Gheorghiu şi sanitarii, a dat ordin 
să se puie paie peste cadavre, un altul a adus benzină, s'a stropit toate cadavrele şi în urmă le-a 
dat foc?. 


Arderea cadavrelor nu era o chestiune de rutină în România - şi deşi se ştie sigur că 
primarul a fost cel care a ordonat şi chiar le-a dat foc, este de neconceput că a luat 
această măsură fără vreo aprobare sau un ordin explicit. Dar, se pare că faţă de partenerii 
lor nazişti, românii din Târgul Frumos nu stăpâneau câtuşi de puţin arta arderii cada- 
vrelor. Dacă ar fi ştiut câte calcule tehnice şi de rezistenţa materialelor s-au făcut la 
Auschwitz, ce cantitate de lemne este necesară pentru arderea unor cadavre într-o groapă 
deschisă, nu ar fi presupus că 50 de litri de petrol ar fi suficiente pentru arderea a 
600-700 de cadavre în asemenea condiţii. Rezultatul a fost neaşteptat : pătura superioară 
de cadavre a ars parţial, cât timp a ars petrolul. Un nor negru de fum gros cu miros de 
cadavru şi de grăsime arsă s-a împrăştiat, învăluind tot târgul. După câteva ore, timp în 
care cadavrele de la suprafaţă s-au carbonizat fără totuşi să ardă complet, primarul 
târgului şi medicul-şef au înţeles că planul lor a fost greşit şi au ordonat ţiganilor să 
acopere repede cărbunii omeneşti cu pământul luat de la săparea celei de-a doua gropi 
comune. Tinerii evrei din tura a doua, care au fost aduşi de Botez şi oamenii săi pentru 
a continua săparea unei alte gropi comune, au fost scoşi din săpătură pentru că era 
imposibil de lucrat în fumul gros - şi au privit îngroziţi spectacolul, sub paza soldaţilor 
români înzestrați cu echipament de luptă. Primarul târgului şi medicul au urcat în trăsură 
şi s-au întors acasă. 

După război, nici unul dintre ei nu şi-a asumat răspunderea pentru arderea cadavrelor, 
ca şi cum morţii înşişi ar fi hotărât să-şi dea foc pentru a preveni răspândirea epidemiilor 
în târg. Comisarul Ionescu a vorbit despre efortul uriaş depus de gardienii săi, în 
frunte cu Botez, pentru „a ajuta” la îngroparea evreilor: „Timp de aproape 48 de ore 
fără odihnă, fără masă, s'a dat ajutor la îngroparea cadavrelor în cimitirul israelit de 


Declaraţia lui Constantin Buzariu (sanitar) (vezi supra, p. 219, nota 2), p. 52. 

Declaraţia lui Dumitru Ungureanu (vezi supra, p. 233, nota 1), p. 50. 

Declaraţia lui Avram Solomon la Tribunalul Poporului din Iaşi, 26 iulie 1945, ibidem, p. 49. Şi 
Haim Iţcovici a confirmat că primarul a fost cel care a dat foc gropii comune (declaraţia lui Haim 
Iţcovici la Siguranţa din Roman, 1 martie 1945, ibidem, p. 113). 


236 PRELUDIU LA ASASINAT 


către echipele Primăriei şi oameni însărcinaţi cu această operaţiune”!. Să ajute cui? 
Comunităţii evreieşti? Autorităţilor româneşti care i-au îmbarcat pe evrei din Iaşi în 
„trenul morţii” şi au descărcat sute dintre ei, morţi, în târg ? Este un exemplu de limbaj 
ipocrit, folosit de către cei acuzaţi pentru minipogrom, pentru torturare şi arderea 
cadavrelor. Botez, care s-a aflat la faţa locului, a declarat prima dată că „nu s'au ars 
cadavrele evreilor la cimitir”?. După o lună s-a corectat, adăugând că după ce a plecat 
din Târgul Frumos, a aflat că „din cauză că din groapa unde erau îngropaţi evreii 
începuse să curgă diferite materii, s'a pus peste mormânt paie şi gaz şi s'a dat foc. Cine 
a făcut această operaţie nu ştiu”?. Nici dr. Gheorghiu nu a văzut cine a ars cadavrele, 
descriind scena (în care a avut un rol principal) de parcă ar fi trecut întâmplător pe acolo. 
După afirmaţii sale, a rămas în gară „până am verificat ultimul mort”, şi numai după 
aceea a plecat la cimitir — iar acolo a găsit prima groapă „plină cu cadavre” : 


Eu m'am dat cu primarul şi cu poliţaiul deoparte şi am discutat asupra gropilor care trebuiau 
făcute mai adânc, ca să nu se provoace vreo infecţie în oraş. În timp ce discutam cu autorită- 
tile (!) am văzut că la un moment dat din groapa ce era plină cu cadavre ieşia flăcări şi fum. 
N'am aflat cine a dat foc la cadavre. Ştiu numai că primarul a dat ordin să se pună mai mult 
pământ pe gropi, după ce am plecat pentru că în oraş se spunea că este dezordine [el s-a referit 
la temerea că evreii din localitate se vor răscula - n.m.]. Nu-mi amintesc să-mi fi spus cineva 
că printre cei căraţi în camion [cadavrele — n.m.], la groapă ar fi fost şi unii vii care, venindu-şi 
în fire, începeau să strige. 


Şi, într-adevăr, nici unul dintre evreii care au gemut în camion sau în groapa comună, 
care au fost ucişi sau arşi, nu s-a plâns. Nici primarul Totoescu nu a ştiut cine a aprins 
gropile, iar despre jaful de la sinagogă a spus: „Nu ştiu dacă evreii debarcaţi şi duşi la 
sinagogă au fost maltrataţi sau jefuiţi fiindcă nimeni nu mi s'a plâns de aceasta”. Şi, 
într-adevăr, aşa a fost. „N-am dat ordin să se dea foc la cadavre ci dimpotrivă am oprit 
a se face aceasta. "5 Cine a vrut să ardă cadavrele ? Dar nu a răspuns la această întrebare. 

Incinerarea nereuşită a sute de cadavre nu numai că nu a rezolvat problema, dar a 
complicat-o şi mai mult. La câteva zile după îngroparea tuturor evreilor, un lichid gras 
şi vâscos, cu o duhoare îngrozitoare, a început să inunde prima groapă comună. Căldura 
din pătura superioară a cadavrelor a accelerat descompunerea corpurilor. Primarul a 
prezentat soluţia ca fiind încă una dintre faptele sale bune, din generozitate faţă de evrei: 
„Câteva zile după îngropare am fost anunţat de rabin împreună cu câţiva evrei că vor să 
mai pună pământ peste gropi întrucât a ieşit la suprafaţă sucul de cadavre şi că vor să facă 
o slujbă religioasă ceea ce eu i-am permis”€. În ceea ce-l priveşte pe comisarul de poliţie, 
substanţa care a ieşit din gropile comune era sânge : „La câteva zile după înhumarea lor 
a venit şi s'a jeluit Primăriei intendentul [evreu al] cimitirului că iese sânge din cadavrele 
din gropi. Primarul a dat dispoziţiuni ca să se mai arunce peste gropi un strat de pământ 


1. Depoziţia lui Virgil Ionescu la Tribunalul special pentru judecarea criminalilor de război de la 
Bucureşti, 25 august 1945, ibidem, p. 103. 

2. Depoziţia lui Ioan Botez la Tribunalul special pentru judecarea criminalilor de război de la 
Bucureşti, 26 august 1945, ibidem, p. 40b. 

3. Depoziţia lui Ioan Botez la Tribunalul Poporului din Bucureşti, 15 septembrie 1945, ibidem, p. 42. 

4. Depoziţia lui Constantin Gheorghiu (medic) la Tribunalul Poporului din Bucureşti, 21 august 1945, 
Cartea Neagră II, p. 130 (sublinierea îmi aparţine). 

5. Depoziţia acuzatului Aurel Totoescu (vezi supra, p. 208, nota 2), p. 18. 

6. Ibidem, pp. 18-19. 

de circa un metru”!. Şi această problemă a fost soluţionată prin bunăvoința şi atenţia 
autorităţilor - cel puţin aşa reiese din depoziţia lui Ionescu. 

Şi, în general, românii implicaţi în atrocitățile de la Târgul Frumos au trăit cu 
impresia că şi-au făcut datoria ca poliţişti, jandarmi, autorităţi locale ş.a. Unul dintre 
gardienii care au însoţit „trenul morţii” de la Iaşi la Târgul Frumos, Dumitru Moraru, a 
declarat: „Nu am făcut altceva decât am executat un ordin superior”?. 

Comandantul „trenului morţii”, Triandaf, care a înţeles bine misiunea pe care a înde- 
plinit-o, a subliniat faptul că nu a avut altă variantă: „Nimeni nu putea să se sustragă, nici 
să refuze executarea [ordinului de a comanda „trenul morţii” ], sub sancţiunea de a fi pedepsit 
de Curtea Marţială”3. Iar Botez-cel-groaznic, care s-a comportat ca un ucigaş sadic, şi-a 
definit comportarea ca fiind o executare fidelă a ordinelor primite : „În timpul serviciului 
meu nu am făcut altceva decât am executat cu stricteţe ordinele primite şi m’am conformat 
întocmai tuturor legilor, ordonanţelor şi dispoziţiunilor în vigoare în acel timp”?. 


Numărul de victime 


Numărul oficial al evreilor îngropaţi la Târgul Frumos - 654, după cum a raportat 
prefectul Captaru - este fals. În acelaşi raport, de exemplu, prefectul a comunicat că la 
Iaşi au fost 234 de morţi şi 150 de răniţi”. În această problemă, ca şi în altele legate de 
pogrom şi de „trenul morţii”, de-a lungul timpului, conducerea românească s-a străduit 
să ascundă adevăratele dimensiuni ale exterminării — iar în acest scop a falsificat sau a 
refăcut documente, pe care le-a introdus în dosare (vezi infra, pp. 411 sqq.). Numai după 
deschiderea arhivelor, în anul 1996, s-a putut afla adevărul. La 1 iulie 1941, inspectorul 
de poliţie Virgil Ionescu a raportat că a început descărcarea cadavrelor din trenul care 
cuprinde 39 de vagoane$ — ceea ce înseamnă că în trenul spre Târgul Frumos au fost 
cca 4.000 de evrei. În aceeaşi zi, după plecarea trenului, Ionescu a trimis un al doilea 
raport: „Raportăm că trenul cu evacuaţii evrei a părăsit localitatea la ora 19. Din cei 
2.500 evrei au fost găsiţi în viaţă numai 1.242, restul de 1.258 au fost găsiţi morţi. 


Cadavrele lor au fost îngropate în cimitirul evreiesc din localitate””. 


1. Depoziţia lui Virgil Ionescu la Tribunalul Poporului din Bucureşti, 17 august 1945, Arhiva 
Ministerului de Interne, Dosar 108233, vol. 31, partea I, p. 27b. 

2. Adresa lui Dumitru Moraru către acuzatorul principal la Tribunalul Poporului din Iaşi, 12 iulie 
1945, ibidem, vol. 45, partea I, p. 269b (USHMM, microfilm 43). 

3.  Proces-verbal de la anchetarea acuzatului Aurel Triandaf, 8 iunie 1945, ibidem, vol. 30, p. 32b 
(USHMM, microfilm 48). 

4. Memoriul lui Gheorghe Tănase către acuzatorul-şef la Tribunalul Poporului din Iaşi, 27 iunie 
1945, ibidem, vol. 33, p. 167 (USHMM, microfilm 41). 

5. Comunicarea prefectului judeţului Iaşi, Dumitru Captaru, către ministrul de Interne, 2 iulie 1941, 
Arhiva Ministerului de Interne, Dosar 40010, vol. 89, p. 491 (USHMM, microfilm 36). 

6. Raport telefonic nr. 612 al comisarului Poliţiei din Târgul Frumos către Siguranţa din Iaşi, 1 iulie 
1941, ora 11.00, ibidem (numărul paginii este indescifrabil). Deja în 1945, ziaristul Marius Mircu 
a publicat un prim studiu despre pogromul de la Iaşi, în care a specificat că de la Iaşi spre Călăraşi 
au plecat 4.000 de evrei (Mircu, Pogromul de la laşi — vezi supra, p. 17, nota 1). 

7. Raport telefonic nr. 6125 al lui Virgil Ionescu către Siguranţa din Iaşi, 1 iulie 1941, ora 20.00, 
Arhiva Ministerului de Interne, Dosar 40010, vol. 89 (numărul paginii este indescifrabil). 

Luând în calcul numărul de cadavre descărcate în continuarea călătoriei „trenului 
morţii” în diferite staţii şi numărul de evrei care au ajuns vii la Călăraşi, rezultă că în 
tren au fost mai bine de 2.500 de evrei (vezi infra). Inspectorul adjunct de la Siguranţa 
din laşi, Matei Cosma, a raportat în aceeaşi seară, telefonic, comandamentului Siguranţei 
din Bucureşti, că „numărul morţilor constatat la Târgul Frumos este de 1,258”1. De ce 
s-au raportat numai 654 de morţi ? Pentru că se hotărâse reducerea numărului de morţi, 
aşa cum s-a procedat la Iaşi. Comunitatea din Târgul Frumos a apreciat numărul evreilor 
îngropaţi la 1.560, pe baza declaraţiilor tinerilor care au săpat gropile comune?. Se poate 
deci concluziona că la Târgul Frumos au fost îngropaţi cel puţin 1.258 de evrei - mai 
mulţi decât locuitorii evrei ai orăşelului. 


Vin” germanii 


La Târgul Frumos nu a existat un comandament german ; soldaţii germani nu au fost 
instalaţi în localitate şi nu s-au plimbat pe străzi cu sau fără rost; nici vehicule germane 
nu au circulat prin târg. Dacă aşa stau lucrurile, de unde au apărut germanii în anchetele 
celor răspunzători pentru pogromul de acolo şi pentru gravele maltratări ale evreilor, vii 
sau morţi? Însă ceea ce este şi mai grav, de unde au răsărit germanii într-un număr de 
documente care provin de la vicepreşedinţia Consiliului de Miniştri şi de la Ministerul de 
Interne ? Răspunsul la cele două întrebări nu a fost simplu, el fiind descoperit numai 
după dezvăluirea majorităţii documentelor legate de pogromul de la Iaşi, interzise 
cercetătorilor timp de cincizeci de ani. 

Nici un evreu localnic nu a văzut soldaţi germani, nu s-a întâlnit cu ei şi nu a fost 
lezat de ei. Nici un evreu nu a pomenit despre prezenţa lor şi nu le-a auzit limba. De 
asemenea, nici un ţigan care a participat — voluntar sau nu — la transportarea cadavrelor 
şi la îngroparea lor nu a văzut germani în gară sau în cimitir. În afară de cazuri 
excepţionale, toţi supraviețuitorii din „trenul morţii” care au scăpat cu viaţă de la Târgul 
Frumos nu au văzut germani şi nu s-au lovit de ei. De asemenea, nici un român dintre 


1. Raport telefonic nr. 23835 al inspectorului adjunct de siguranţă Matei Cosma către Direcţia Generală 
a Siguranţei din Bucureşti, 1 iulie 1941, ora 20.45, ibidem (numărul paginii este indescifrabil). 
Încercarea de a reduce numărul victimelor înhumate la Târgul Frumos i-a aparţinut chestorului 
Poliţiei, Chirilovici, care, la 2 iulie, a raportat Inspectoratului Regional al Poliţiei că la Târgul 
Frumos au fost îngropate 654 de cadavre şi că de acolo au plecat 1.243 de evrei vii. Dar din Iaşi, 
cu acel tren au plecat 2.530 de evrei (după datele oficiale falsificate ; după datele noastre, cca 
5.000). Cu alte cuvinte, lipsesc 633 de evrei (diferenţa dintre 2.530 şi 654+1.243) - unde au 
dispărut? Chirilovici a explicat această diferenţă prin numărul mare de evrei care „au fost aruncaţi 
din tren fiind omorâţi pe linia de la Iaşi la Târgul Frumos de către militarii germani şi români”. Acest 
argument nu poate explica dispariţia a 633 de evrei, deoarece evadarea în timpul călătoriei era 
aproape imposibilă, iar numărul celor fugiţi a fost probabil mai puţin de cinci. Acesta este un 
document fals, care nu a fost scris de Chirilovici — nu a fost falsificată ştampila, ci s-a fabricat un 
document la comandă, căruia i s-a aplicat o dată anterioară. Dar chiar şi în acest document falsificat, 
numărul evreilor care au murit în călătoria până la Târgul Frumos este de 1.287 (ibidem, p. 256). 

2. Declaraţia lui Haim Iţcovici la Siguranţa din Roman, 1 martie 1945, Arhiva Ministerului de 
Interne, Dosar 108233, vol. 31, partea I, p. 113. Depoziţia lui Feiga Sose la Siguranţa din Roman, 
1 martie 1945, ibidem, p. 124. Solomon Glauber, care a făcut parte din a doua echipă de săpători, 
a apreciat numărul evreilor îngropaţi la 1.500 (ibidem, p. 111). 

cei care nu au fost bănuiţi de participare la pogrom, la jaf sau la maltratare nu i-a amintit 
şi nu i-a văzut pe germani. Un evreu care nu a fost scos din vagon a declarat că a văzut 
printre grilajele vagonului că „germanii luau jos lângă o apă pe evrei, îi fotografia, le 
dădea apă apoi erau împuşcaţi”! Un alt evreu a spus că în sinagogă, „[un] soldat german 
a început să tragă cu revolverul în oameni, omorând mulţi din noi”?. Prezenţa unui 
singur soldat german în sinagogă, care i-a ajutat pe Atudorei şi pe Botez să-i jefuiască pe 
evrei, a fost remarcată şi de un alt evreu?. 

Cele două depoziţii nu contrazic cele afirmate anterior. În gară erau trenuri germane 
sau româneşti care transportau muniții spre front, însoţite de soldaţi germani. Numărul 
acestor soldaţi nu este cunoscut, dar este vorba de câţiva ; există şi posibilitatea să fi tras 
în evrei sau ca evreul care a declarat cele de mai sus să fi făcut confuzie între soldaţii 
celor două armate. În privinţa soldatului german izolat văzut la sinagogă, s-a dovedit, 
fără nici o îndoială, din depoziţia lui Atudorei (vezi infra, p. 241), că în sinagogă nu a 
fost nici un german (putea fi şi un soldat român care purta chipiu de soldat german, 
pentru a-i înfricoşa şi mai mult pe evrei). 

Spre deosebire de evrei, ţiganii şi românii care nu s-au întâlnit cu soldaţi germani, 
oricine a fost implicat în crimele de la Târgul Frumos „a văzut” peste tot germani şi a 
încercat să-şi explice faptele prin prezenţa „numeroşilor” soldaţi germani în gară, în 
târg, la sinagogă, la cimitir ş.a. Faptul că nu a deschis uşile „trenului morţii” în noaptea 
când acesta a ajuns în localitate a fost explicat de primarul 'Totoescu prin intervenţia unui 
ofiţer german care i-ar fi interzis să continue operaţia : 


Când s'a deschis al patrulea vagon a apărut un cpt. neamţ de la cartierul general nemţesc (?) însoţit 
de cpt. Marinescu şi mi-a comunicat în nemţeşte şi apoi în limba franceză ca să oprim debarcarea 
comuniştilor la Târgul Frumos şi trenul să fie imediat reîmbarcat [cu evrei] şi expediat mai 
departe. I-am spus că noi nu suntem în stare a lua asemenea măsuri şi că voi raporta prefectului 
şi numai în cazul când el [neamţul] îmi dă ordin în scris (!). Cpt. german... a scris ordinul în 
nemţeşte şi franţuzeşte... Acest ordin l-am trimis cu raport confidenţial prefectului... Prefectul mi-a 
răspuns că nici el nu poate dispune fără prealabila încunoştințare a Ministerului de Interne. Am 
aşteptat la telefon până la 12 noaptea când prefectul mi-a comunicat că din ordinul Ministerului 
de Interne, trenul va pleca la Călăraşi-Ialomiţa în jurul orei 7 şi jumătate dimineaţa“. 


Comisarul Ionescu a confirmat că „am fost oprit de către comandantul militar german 
de a mai face vreo evacuare din acei evrei la sinagogă”5. Şi atunci cum se face că uşile 
au fost deschise a doua zi şi au fost coborâte 1.258 de cadavre? Unde era atunci 
„comandantul german” ? 'Totoescu a uitat acest amănunt şi nu a dat nici o explicaţie 
pentru faptul că a doua zi ofițerul german a dispărut. Ionescu a afirmat că a doua zi 
dimineaţa comandantul german a ordonat „să deschidem vagoanele pentru a transporta 
cadavrele la cimitir pentru că infectează oraşul”S. Şi cum se face că exact aceleaşi 
cadavre, pe care încă nimeni nu le-a văzut, nu au infectat oraşul cu 10 ore înainte ? 


1. Declaraţia lui Herşcu Waldman prezentată la Tribunalul Poporului din Iaşi, fără dată (1945), 
ibidem, vol. 33, p. 24 (USHMM, microfilm 41). 

2. Declaraţia lui Ițic Aron (vezi supra, p. 211, nota 7). 

3. Depoziţie sub jurământ a lui Nahum Avram la Curtea de Apel din Bucureşti, 31 decembrie 1947, 
ibidem, vol. 2, p. 34b (USHMM, microfilm 47). 

4. Depoziţia primarului din Târgul Frumos, Aurel Totoescu, la Tribunalul Poporului din Bucureşti, 

18 august 1945, ibidem, vol. 31, partea I, pp. 18b-19. 

Depoziţia lui Virgil Ionescu la Tribunalul Poporului din Bucureşti, 17 august 1945, ibidem, p. 266. 

Depoziţia lui Virgil Ionescu la Tribunalul Poporului din Bucureşti, 18 august 1945, ibidem, p. 28b. 

Marinescu a stricat puţin tabloul când a declarat, în 1945, că „în localitatea Târgul 
Frumos nu erau alte trupe decât două companii cu un efectiv de 400 oameni sub 
comanda mea. Nu am cunoştinţă dacă mai erau şi alte trupe în localitate”. Cât priveşte 
ofiţerul german care intervenise pentru a împiedica deschiderea uşilor, el a adăugat că 
nici unul dintre fruntaşii autorităţilor locale nu i-a cerut să deschidă uşile pentru „a salva” 
evrei, şi nici unul dintre ei nu l-a împiedicat să le deschidă. Singurul motiv pentru 
încetarea operaţiunii l-a constituit temerea că evreii vor reuşi să fugă din vagoane la 
adăpostul întunericului. El nu a văzut nici un ofiţer german şi nu a vorbit cu el — dar nici 
chiar dacă ar fi vrut n-ar fi putut discuta cu el: „Nu cunosc limba germană şi nu puteam 
să vorbesc cu ofiţerul german în ceea ce priveşte ordinul de reîmbarcare a trenului”?. În 
1947, după ce s-a întâlnit cu alţi acuzaţi în închisoare, Marinescu a uitat depoziţia din 
iulie 1945 şi a spus că la Târgul Frumos nu era loc de găzduire pentru evrei, pentru că 
erau „trupe române şi germane în oraş”, iar soldaţii săi au păzit trenul în noaptea în care 
nu au fost deschise uşile nu pentru a preveni evadarea — „vagoanele fiind închise nu se 
punea problema evadării ci scopul... era de a protegui [pe evrei] de eventualele atacuri 
ale armatei germane din oraş şi chiar a populaţiei civile ce eventual ar fi atacat trenul”?. 
(Când a menţionat în 1945 „populaţia civilă” s-a referit la evreii din Târgul Frumos care 
s-ar fi pregătit să atace trenul pentru a-i elibera pe evreii din Iaşi. În 1947, prin 
„populaţia civilă” se referea la români. Deci el i-a apărat pe evrei de români ! ) Amestecul 
germanilor a căpătat proporţii la Triandaf, care a pretins la anchetarea sa că el a avut 
comanda unui tren al cărui scop era acela de a-i salva pe evrei : „În urma evenimentelor 
de la 29 iunie 1941”, generalului Stăvrescu, comandantul Diviziei 14, i s-a comunicat 
„că evreii din Chestură vor fi masacrați de către nemți. A dispus să fie duşi la gară şi 
trimişi din Iaşi”* („evenimentele din 29 iunie” însemnau, în limbajul lui Triandaf, 
pogromul de la Iaşi, la care au luat parte şi el, şi jandarmii lui, întrucât au fost postați 
în cursul zilei în curtea Chesturii). Lui Triandaf i-a fost foarte greu să-şi exercite 
misiunea umanitară de a-i salva pe evrei din mâinile germanilor când a primit comanda 
trenului la Târgul Frumos, din cauza prezenţei în gară a multor germani : 


Sarcina pe care o aveam şi pe care o puteam realiza cu mare greutate, se datora şi faptului că 
în gara Târgul Frumos se găseau foarte mulţi soldaţi germani care trăgeau cu revolverele în 
tren, care erau agresivi şi pe care-i puteam înlătura din jurul trenului cu foarte multă greutate, 
mai ales că aveam foarte slabe cunoştinţe de limbă germană’. 


În procesul-verbal pe care Triandaf l-a înaintat Tribunalului militar în septembrie 
1941 (proces-verbal administrativ obişnuit, nu de anchetă judiciară) nu se spune nimic 
despre existenţa în gara din Târgul Frumos a unor germani care să-l fi împiedicat, chipurile, 
să-şi îndeplinească misiunea „umanitară” şi care să fi tras în vagoane ; la fel nu a fost 


1. Proces-verbal de la confruntarea dintre colonelul Marinescu, Aurel Totoescu, Virgil Ionescu şi 

Constantin Gheorghiu la Tribunalul Poporului din Bucureşti, 22 august 1945, ibidem, p. 6. 

Ibidem, p. 7. 

Proces-verbal de la anchetarea lui Danubiu Marinescu la Tribunalul militar al Corpului 2 Armată, 

3 iunie 1947, ibidem, pp. 190b-191. 

4. Proces-verbal de la anchetarea acuzatului Aurel Triandaf la Tribunalul Poporului din Bucureşti, 
5 iunie 1945, ibidem, vol. 30, p. 30b (USHMM, microfilm 48). 

5. Proces-verbal de la anchetarea acuzatului Aurel Triandaf la Tribunalul special pentru judecarea 
vinovaţilor de catastrofa ţării din Bucureşti, 17 iulie 1945, ibidem, p. 39. 

nici urmă de germani în documente înaintate de prefectul Captaru în procesul său şi de 
un ordin scris „în germană şi franceză” al unui căpitan german anonim, al cărui grad a 
crescut de la o depoziţie la alta, până ce a ajuns colonel, şi pe care l-ar fi dat primarului 
Totoescu, iar acesta l-ar fi înaintat prefectului Captaru. Captaru nu a ştiut de existenţa 
unui astfel de ordin, nu l-a amintit şi nu l-a prezentat în proces!. 

Sanitarul Constantin Buzariu, care l-a însoţit tot timpul pe dr. Gheorghiu şi nu a fost 
acuzat de crime sau de fapte împotriva evreilor, a descris deschiderea primelor trei 
vagoane în seara de 30 iunie 1941. El a fost acolo şi i-a văzut pe toţi cu ochii săi: 


Pe la orele 9-9'/ seara m'am dus cu dr. Gheorghiu în gară. Am văzut acolo pe şeful Poliţiei 
însoţit de subcomisarul Botez şi [comisarul] Besteti Ştefan, primarul Totoescu, dr. Gheorghiu 
şi un sublocotenent care comanda trenul [Ghiţescu] dimpreună cu soldaţi din infanterie. S'au 
deschis trei vagoane din care au coborât cei ce mai erau vii iar cei morţi au rămas acolo în 
vagoane până a doua zi. Cei vii au fost încolonaţi şi duşi la sinagogă. Celelalte vagoane au 
rămas aşa închise cum au venit. A doua zi marţi 1 iulie 1941 pe la orele 7 m'am dus cu 
dr. Gheorghiu din nou în gară. S'au deschis vagoanele rând pe rând. Au coborât morţii din 
vagoane - iar cei vii au rămas în vagoane. Operația aceasta a durat toată ziua dar nu s'a reuşit 
să se deschidă toate vagoanele ci doar o parte?. 


Buzariu nu a văzut nici un ofiţer german care să fi interzis seara continuarea 
deschiderii vagoanelor sau să o fi permis a doua zi. El a fost şi la cimitir, însă nici acolo 
nu a văzut vreun soldat german - la fel cum n-a văzut soldaţi germani în gară. El nu a 
fost nevoit să mintă pentru a-şi salva pielea şi nu a fost destul de important pentru a fi 
instruit în eventualitatea că responsabilii pentru pogromul de la Iaşi vor fi judecaţi. 

Atudorei, care a văzut germani peste tot în gară, i-a descris pe soldaţii care l-au 
însoţit la sinagogă în operaţiunea lui de „înregistrare” : „Am plecat spre sinagogă însoţit 
de o gardă militară de circa şase ostaşi români şi un agent de poliţie îmbrăcat civil”?. 
Deci în sinagogă nu a fost nici un soldat german. 

Ofiţerul german care le-ar fi interzis „bunilor” români să deschidă vagoanele „trenului 
morţii” şi să acorde „ajutor” evreilor pe care alţi români i-au îmbarcat în tren, i-au ucis 
pe străzile Iaşiului şi în curtea Chesturii şi i-au transportat la Târgul Frumos nu a fost şi 
nu a existat. Ofiţerul german care a doua zi şi-a schimbat părerea şi „a permis” „bunilor” 
români să deschidă vagoanele „trenului morţii”, contrar acţiunilor sale din ajun, nu a 
existat nici el. Dar cine ia în seamă asemenea contradicții când minciuna este a statului ? 
Nicăieri în toată România, nu numai la Târgul Frumos, nemţii n-au intervenit în 
problemele interne ale guvernului român, n-au dat ordine autorităţilor civile, nu şi-au 
impus voinţa, nu au contrazis hotărâri ale autorităţilor româneşti şi au onorat suveranitatea 
românească. Cât timp s-au aflat pe teritoriul suveran românesc, între graniţele existente 
la 21 iunie 1941, ei s-au comportat ca aliaţi şi nu ca ocupanţi ; iar din punct de vedere 
formal, şi unităţile lor militare au fost puse sub comanda lui Antonescu. Ofiţerul german 
şi soldaţii germani de la Târgul Frumos au fost o invenţie românească post factum, pentru 
a îndepărta cât mai mult acuzaţia care plana deasupra capetelor conducătorilor regimului 


1. Proces-verbal de la anchetarea acuzatului Captaru la şedinţa Tribunalului din Bucureşti, 14 iunie 
1948, ibidem, p. 77b. 

Declarația lui Constantin Buzariu (vezi supra, p. 219, nota 2), p. 52. 

Declarația lui Dumitru Atudorei transmisă acuzatorului public la Tribunalul Poporului, 5 martie 
1946, ibidem, p. 155. 

antonescian : executarea de crime împotriva umanităţii. În acest scop s-a organizat chiar 
o operaţiune de falsificare de documente şi de coordonare a unor versiuni pentru a 
arunca asupra germanilor crimele îngrozitoare înfăptuite de Armată, Poliţie şi autorităţile 
civile româneşti împotriva evreilor din Iaşi (vezi infra, pp. 411 sqq.). Numeroase 
documente au fost distruse, iar în locul lor au fost introduse documente false, cu scopul 
de a reduce răspunderea românească exclusivă pentru crimele împotriva poporului evreu. 
Acest aspect al Holocaustului în România nu a fost cunoscut până acum. 

Cât despre evenimentele de la Târgul Frumos, nici unuia dintre cei care nu erau sau nu 
au fost consideraţi importanţi nu i s-a împărtăşit secretul hotărârii, luată la sfârşitul lui 
1943 sau la începutul lui 1944, de a arunca asupra germanilor răspunderea pentru crimele 
înfăptuite. De aceea nu s-a procedat la o coordonare de versiuni cu acele persoane, şi din 
această cauză nu au „ştiut” ei că germanii „au fost” în târg, la gară şi la sinagogă. 
Totoescu, pretorul Grosu Ghiţic, dr. Gheorghiu, Ionescu, Atudorei — toţi aceştia au văzut 
germani. Sanitarul care l-a însoţit pe dr. Gheorghiu, Marinescu, care în timpul pregătirii 
versiunilor era pe front, poliţiştii ucigaşi Tănase şi Vătăjanu, ţiganii, evreii - nici unul 
dintre aceştia nu a văzut germani. Încercarea de a arunca asupra germanilor crimele de 
la Târgul Frumos a declanşat una dintre cele mai mari operaţiuni de falsificare de 
documente, dirijată de către Mihai Antonescu şi ministrul de Interne Dumitru Popescu, 
şi care a indus în eroare şi Tribunalul din Bucureşti, şi pe istoricul evreu Matatias Carp, 
primul care a publicat un studiu despre pogromul de la Iaşi (vezi infra, pp. 427-428). 


Preotul Teodorescu şi germanii 


Preotul ortodox Paul Teodorescu, din satul Războieni (lângă Târgul Frumos), a dus la 
apogeu tendinţa de negare a crimelor înfăptuite de români împotriva evreilor din laşi şi 
aruncarea lor în spinarea germanilor. În încercarea de a-şi salva prietenul (primarul târgului, 
Totoescu), preotul a descris o realitate fantezistă în care „bunii” români ar fi fost 
împiedicaţi să acorde ajutor evreilor nenorociţi pe care germanii cei „răi” îi omorau şi 
îi maltratau. După afirmaţiile sale, se afla întâmplător la Târgul Frumos, după cumpărături. 
Auzind că în gară staţionează un tren cu evrei din laşi şi că mulţi dintre ei au murit în 
vagoane, a încercat să intre cu trăsura în perimetrul gării, dar un soldat german i-a 
interzis acest lucru. În piaţa centrală a observat un camion care transporta cadavre — şi, 
„din curiozitate”, a urmărit camionul până la cimitirul evreiesc ; a intrat în cimitir şi a 
văzut o groapă lungă de 20 de metri, aproape plină cu cadavre, şi 10-15 tineri evrei din 
localitate cărora li s-a ordonat să şadă pe iarbă: „M-am dus la ei, i-am mângâiat fiindcă 
erau înspăimântați de spectacol — ba se temeau că la terminarea transportului de cadavre 
îi va împuşca şi pe ei”!. S-a apropiat de groapa comună, în ciuda mirosului insuportabil. 
Deodată a auzit din groapă pe cineva care striga „mor, mor”, şi le-a cerut tinerilor evrei 
să-l scoată pe muribund. Dar le-a fost frică: „Are să zică că noi furăm morţi şi ne 
împuşcă”. Atunci s-a adresat responsabilului de acolo - care era nici mai mult, nici mai 
puţin decât un „subofiţer” neamţ -— care l-a întrebat în limba lui ce doreşte : 


1. Declaraţia lui Paul Teodorescu (preot) la Tribunalul Poporului din Iaşi, 20 iunie 1945, ibidem, p. 53. 

I-am spus că în groapă este un om viu şi ar trebui scos afară... „Dar ce eşti dumneata ? ” m'a 
întrebat el, „eu sunt preot ortodox-român şi nici o religie din lume nu aprobă ca un om să fie 
îngropat de viu”. Atunci subofiţerul neamţ mi s'a adresat într'o românească perfectă: „să-ţi 
fie ruşine obrazului”. Atunci m'am îndârjit şi i-am spus că nu plec până nu-l scot afară pe cel 
viu. „Ca să poţi pleca mai repede îţi dau voie să-l scoţi, dar să-l scoţi tu [a spus neamţul]. În 
acel timp el s'a depărtat de groapă cu încă 3 soldaţi germani care veniseră la noi şi care 
asistaseră la discuţie. Am convenit cu tinerii evrei [că trebuie să-l salvăm] şi am plătit la doi 
ţigani care au înlăturat cadavrele, care erau peste cel viu, vre’o 8 la număr. În sfârşit a fost scos 
afară, era în pielea goală şi pentru că era plin de noroi şi murdărie i s'a dat să se spele. Mortul 
înviat a refuzat să bea apă şi a cerut lapte ceea ce i s'a adus. După aceasta i s'a dat rufe de la 
morţi. A fost îmbrăcat şi suit în camionul care venise cu alt transport de cadavre de la gară!. 


După ce a îndeplinit această faptă creştinească, preotul a plecat cu trăsura în centrul 
târgului, unde s-a întâlnit cu prietenul său Totoescu, care avea ochii roşii din cauza 
mirosului cadavrelor în descompunere. Preotul a găsit momentul să glumească pe seama 
lui Totoescu: „Ce domnule primar plângi după neamuri ? ”, la care Totoescu a răspuns, 
potrivit versiunii preotului Teodorescu : 


Cum să nu plângi părinte mi-a răspuns d-lui, când vezi atâta jale şi atâta barbarie? - Ei dar 
nu se poate face nimic ? am întrebat eu. La care mi-a răspuns Totoescu: „Orice intervenţie 
este de prisos ; astăzi de 3 ori a vrut să mă aresteze un ofiţer german şi tot de atâtea ori m'a 
ameninţat cu moartea”. L-am luat în glumă pe dl Totoescu, fiindcă noi majoritatea intelectualilor 
aveam raporturi normale cu evreii din Târgul Frumos. Dar d-sa [Totoescu] se putea spune 
[a avut] chiar [raporturi] cordiale. În tot ce s’a petrecut la Târgul Frumos d-sa a avut un rol 
şters, fiind păzit cu baioneta de la spate de camarazii germani?. 


Depoziţiile câtorva dintre evreii şi ţiganii care s-au aflat acolo contrazic amănuntele 
principale ale versiunii preotului. Avram Solomon a declarat că unul dintre evreii care au 
lucrat în echipa lui a plătit 500 de lei ţiganului Călimbaru pentru a-l scoate pe mortul-viu 
din mormanul de cadavre”. Țiganul poreclit Călimbaru, adică Vasile Mandache, a spus 
că i-a dat apă celui salvat‘. 

În afară de aceste depoziţii există mărturiile tuturor ţiganilor care au făcut declaraţii 
la proces şi ale încă patru gropari evrei. Nici unul dintre ei nu a văzut soldaţi germani 
în cimitir. Nimeni n-a observat încercarea acestora de a împiedica fapta bună a preotului, 
nici unul nu l-a văzut confruntându-se cu un soldat german care vorbea româneşte. Toţi 
evreii l-au văzut pe cel salvat mort, după ce a fost lichidat de Botez. Ţiganul Ion 
Ungureanu, care a ajutat la scoaterea evreului, nu şi-a amintit de prezenţa preotului 
Teodorescu. Este de presupus că fără cei 500 de lei pe care unul dintre evrei i-a plătit 
ţiganului - preţul local redus pentru viaţa unui evreu la Târgul Frumos -, evreul 
muribund nu ar fi câştigat cele câteva clipe de viaţă şi paharul cu apă. Dar fără prezența 
preotului, evreul acela nu ar fi fost scos din groapă, ci ar fi fost ars de viu împreună cu 
ceilalţi. Aşa cel puţin a fost ars după ce a fost lichidat de Botez sau Vătăjanu. Preotul 
Teodorescu a minţit fără ezitare şi fără ruşine, creând o realitate care nu a existat la 
Târgul Frumos şi nici în toată România, în încercarea de a-şi ajuta prietenul, pe primarul 


Ibidem, pp. 53-53b. 

Ibidem, p. 53b. 

Declarația lui Avram Solomon (vezi supra, p. 235, nota 3). 
Declarația lui Vasile Mandache (vezi supra, p. 233, nota 2). 

târgului, indicat de toţi ca fiind cel care a ordonat arderea şi chiar a dat foc gropilor 
comune cu scopul de a „soluţiona problema poluării” şi pentru a ascunde dimensiunea 
crimei. Preotul nu a fost zguduit de ceea ce a văzut cu ochii săi: un tren românesc sub 
comanda unui ofiţer român, escortat de jandarmi români, descarcă sute de cadavre 
într-un târg românesc, în timp ce se interzice unor oameni creaţi în umbra Domnului să 
bea apă. Nu a fost zguduit de gardienii români care au stat peste cadavre în camioane 
pline cu evrei morţi, deplasându-se în plină zi prin centrul unui târg românesc şi 
descărcând „marfa” în cimitir, de parcă ar fi fost vorba de butuci de lemn. În locul 
acestei realităţi, a inventat o alta despre nemți „răi” în faţa unui preot ortodox „bun” (şi 
milosul său amic iubitor de evrei), care înfruntă „răul” şi-l învinge. Minciunile preotului 
Teodorescu simbolizează minciunile tuturor românilor implicaţi în crimele de la Iaşi şi 
care au încercat astfel să arunce răspunderea pentru faptele lor asupra germanilor. 

Armata germană nu a acţionat la Târgul Frumos şi nu a influenţat faptele autorităţilor 
româneşti. Crimele de la Târgul Frumos aparţin în întregime naţiunii române. Scenele de 
la Târgul Frumos au fost, într-o anumită măsură, mai grele decât cele de la Iaşi — şi pot 
fi considerate dintre cele mai grele din Holocaustul evreilor din România. Au fost acţiuni 
de exterminare nemecanizate, neplanificate şi nesofisticate. O bestializare generală a 
autorităţilor, a tuturor organelor executive şi a oamenilor de rând, care n-au ridicat nici 
o cortină între viaţă şi moarte, între criminali şi victimele lor. 

Moartea nu a pus capăt urii, de parcă mortul evreu ar fi continuat să existe, să reziste, 
să respire. Prezenţa unor soldaţi români înarmaţi, echipați de luptă, în camioane cu 
cadavre şi la cimitir a dovedit că socoteala cu evreii nu s-a terminat nici după ce au fost 
omorâţi, nici după ce au fost asfixiaţi, nici după ce au fost împuşcaţi. Ca şi cum morţii 
continuau să constituie un pericol. Moartea nu a eliberat de ură, nu a pus capăt 
confruntării, nu a semnificat sfârşitul. Este semnul unei uri extraordinare, de care nici 
germanii la Auschwitz nu au dat dovadă. 

Oare cei care au participat la pogromul de la Târgul Frumos să fi reprezentat poporul 
român? Luând în considerare gradul de implicare a românilor din toate păturile societăţii — 
țărani, orăşeni, învăţători, ofiţeri, funcţionari, ceferişti şi sute de soldaţi, jandarmi şi 
poliţişti, care şi ei au constituit, de fapt, o parte inseparabilă din națiunea română —, se 
pare că răspunsul este „da”. Nu toţi au ucis, şi nici nu pot fi acuzaţi cei care au rămas 
pasivi — însă atât de puţin s-a cerut la Târgul Frumos pentru a aparţine speciei umane, 
şi nimeni nu a făcut asta, nici măcar un singur om. Prin urmare, suntem nevoiţi să 
concluzionăm că aceste scene de suferință inumană nu au înmuiat inimile românilor 
pentru că cei aflaţi în suferinţă erau evrei. 


Conducerea evreiască locală 


Evenimentele de la Târgul Frumos au pus la grea încercare o Comunitate evreiască 
mică şi pe fruntaşii ei. Timp de câteva zile, ei au făcut faţă cu curaj şi în mod onorabil 
unei campanii de teroare şi înfricoşare care a pus în pericol însăşi existenţa Comunităţii, 
rămânând fideli coreligionarilor lor care au fost închişi, bătuţi, ucişi şi înjosiţi pe străzile 
târgului chiar şi după moartea lor. Autorităţile locale, în frunte cu primarul târgului, 

comisarul de poliţie, gardieni, învăţători, funcţionari de rând ai Primăriei au declarat 
stare de asediu pentru evrei, au introdus o politică de teroare şi înfricoşare şi, de 
asemenea, i-au maltratat sufleteşte pe fruntaşii Comunităţii, încercând să-i transforme în 
asociaţi cu forța la pogrom şi la înjosirea evreilor din laşi. La 30 iunie, dimineaţa, 
primarul târgului l-a chemat pe preşedintele Comunităţii, avocatul Solomon Freitag, l-a 
anunţat că urmează să sosească un tren cu 3.000-3.500 de evrei din Iaşi şi l-a întrebat 
dacă Comunitatea este dispusă să-i găzduiască. Circulau zvonuri despre dezordini la 
Iaşi, dar nimeni nu cunoştea proporţiile tragediei de acolo. Este de presupus că primarul 
târgului nu i-a comunicat doar despre un tren cu evrei, ci a adăugat amănunte despre ce 
fel de evrei este vorba (adică rebeli). Sfătuindu-se cu cei doi adjuncţi ai săi, Froim 
Nahman Şaier şi avocatul Iancu Caufman, şi mai târziu cu unul dintre membrii comitetului 
Comunităţii, comerciantul Matias Katz, s-a hotărât să se răspundă imediat primarului că 
Comunitatea îi primeşte pe evrei şi se obligă să-i găzduiască!. Iancu Caufman, care a 
participat la întâlnirea cu 'Totoescu, a spus că Freitag, Froim Nahman Şaier şi el personal 
au răspuns pe loc primarului că „am acceptat fără nici o rezervă găzduirea lor”?. 
Concomitent cu această comunicare, primarul şi comisarul Poliţiei l-au înștiințat pe 
Freitag că li se interzice evreilor să iasă din case sau să se apropie de gară, sub 
ameninţarea cu moartea. Adjunctul preşedintelui Comunităţii s-a dus totuşi la gară să-i 
întâmpine pe evrei: 


Am fost instruit de fostul primar Totoescu că vin în acest oraş [al nostru] 3.500 de evrei. Am 
făcut toate pregătirile şi când m'am dus la gară ca să-i întâmpinăm nu am fost lăsaţi de domnul 
comisar Botez, primarul Totoescu şi învățătorul Atudorei [să ne apropiem]. [Totoescu] ne-a spus 
să dăm ordin evreilor din Târgul Frumos să nu iese din case, şi care va ieşi va fi împuşcat”, 


Fruntaşilor Comunităţii nu li s-a spus sub ce formă vor fi găzduiţi evreii din Iaşi — vor 
fi împărţiţi în case ? Vor fi transferați în imobile ale Comunităţii ? Vor primi permisiunea 
să înnopteze, şi unde ? Preşedintele Comunităţii a cerut unui funcţionar al Comunităţii, 
Fişel Apel, să centralizeze pregătirile (care au durat doar câteva ore, din momentul 
comunicării la amiază, în jurul orei 12 sau 13, şi până la sosirea trenului în jurul orei 
21.00-21.30) : 


Am fost delegat pentru a cartirui 3.000-3.500 de evrei ce au fost aduşi în „trenul morţii” din 
Iaşi. Am făcut toate pregătirile însă când ei au sosit [evreii] în majoritatea lor morţi nu s'au 
mai întrebat delegaţii respectivi dacă sunt camere goale şi au fost înghesuiți în sinagoga Izil. 
Ei au cerut apă însă am fost împiedicaţi să le aducem. 


După cum am spus anterior, preşedintele Comunităţii, adjuncţii săi, servitorul român 
al Comunităţii, paznicul sinagogii şi tineri evrei s-au prezentat la sinagogă în ciuda 


1. Declaraţia membrului comitetului Comunităţii din Târgul Frumos, Iancu Caufman, la Siguranţa 
din Roman, 29 decembrie 1944, ibidem, p. 122. 

2. Proces-verbal de la confruntarea dintre acuzatul Dumitru Atudorei şi Solomon Freitag la Tribunalul 
Poporului din Iaşi, 24 iulie 1945, ibidem, p. 102 ; declaraţia lui Iancu Caufman la Siguranţa din Roman, 
1 martie 1945, ibidem, p. 122 ; declaraţia lui Matias Katz în faţa procurorului public de la Târgul 
Frumos, 21 iulie 1945, ibidem, p. 72. „l-am spus [lui Totoescu] că noi îi vom găzdui” (ibidem). 

3. Declaraţia adjunctului preşedintelui Comunităţii, Froim Nahman Şaier, la Siguranţa din Roman, 
1 martie 1945, ibidem, p. 117. 

4. Declaraţia lui Fişel Apel la Siguranţa din Roman, 1 martie 1945, ibidem, p. 134. 

interdicţiei şi au încercat să le dea apă evreilor debarcaţi din „trenul morţii”. În afară de 
Freitag, care a primit permisiunea să vină la sinagogă, toţi ceilalţi au acţionat contrar 
ordinelor, punându-şi viaţa în pericol. Fruntaşii populaţiei evreieşti au fost înjosiţi şi 
bătuţi ; Freitag a fost bătut până şi-a pierdut cunoştinţa. Tatăl rabinului Comunităţii, care 
locuia lângă sinagogă, a încercat să le dea de băut evreilor dintr-o căldare plină cu apă 
pe care a adus-o: „Atunci sergentul Damian a vărsat apa şi a pălmuit pe tatăl meu. El 
a bătut şi pe alţi evrei care au venit să dea apă”!. 

La anchete, cei doi români care au condus operaţiunea de jaf, crimă şi torturi de la 
sinagogă, învățătorul Atudorei şi polițistul Botez, au declarat că percheziţiile şi confiscarea 
de bunuri s-au făcut „conform dorinţei Comunităţii israelite”?. 

Dintre toţi cei acuzaţi de atrocitățile de la Târgul Frumos a ieşit în evidenţă Atudorei, 
intelectualul rural şi antisemit, prin ura sa faţă de „Comunitate” şi evrei, pe care i-a 
acuzat de „conspiraţie”, cu scopul de a-l incrimina pe el, românul bun, patriot şi fidel 
patriei. El nu a reuşit să perceapă întorsătura politică intervenită în august 1944 şi nu a 
înţeles nici la începutul anului 1946 că a comis crime împotriva umanităţii : „Sunt arestat 
de la 1 martie 1945 pe baza unor declaraţii mincinoase date de câteva persoane străine 
de neamul meu, spre a se răzbuna — nu pe mine, ci pe neamul meu... Deplâng ţara şi 
neamul care a ajuns să-şi răsplătească eroii şi slujitorii credincioşi în aşa chip” — 
„Comunitatea şi ceilalţi părtaşi la «conspirație» au hotărât sacrificarea mea”?. Aşa a 
vorbit şi Codreanu. 

La 1 iulie, dimineaţa, încă înainte de a începe deschiderea uşilor, au încercat şi câţiva 
evrei să se apropie de gară, ignorând ordinul de a nu ieşi din casă, purtând căldări, căni 
şi ceşti cu apă. „Am încercat să mergem la gară [dar] am fost împiedicaţi de fostul 
primar Totoescu şi de învățătorul Atudorei”f, a scris unul dintre evreii care cutezaseră să 
vină la gară. Dintre cei care nu au îndrăznit să iasă din casă, şi aceştia au fost majoritatea, 
unii au plătit bani unor cunoştinţe români pentru ca să meargă şi să dea apă evreilor din 
vagoane - dar în zadar”. Evreii din Târgul Frumos nu au pomenit nici un român care să 
fi încercat din milă să ducă apă evreilor din tren şi din această cauză să se confrunte cu 
autorităţile. Comisarul Ionescu, ai cărui poliţişti au împiedicat orice român cu bunăvoință — 
oricare ar fi fost motivele lui — şi, desigur, şi pe evrei să se apropie cu apă de tren a 
încercat în depoziţia sa, ca acuzat, să amestece şi Comunitatea în acţiunea de maltratare. 
El a descris momentul deschiderii uşilor primului vagon şi apoi înhumarea ca pe o 
acţiune la care au participat el, medicul Primăriei şi Comunitatea : vagoanele, a declarat 
el, au fost deschise „sub supravegherea medicului, a primarului, a mea şi a reprezentantului 


1. Declaraţia lui Avram Şlafit (rabinul Comunităţii din Târgul Frumos, numit în post în 1946) în faţa 
secretarului Comunităţii, 22 iunie 1947. A fost depusă împreună cu alte declaraţii la comitetul 
evreiesc democrat, care l-a trimis procurorului general al Curţii de Apel din Bucureşti, ibidem, 
vol. 15 (USHMM, microfilm 44). 

2. Memoriul deţinutului loan Botez către acuzatorul-şef la Tribunalul Poporului din Bucureşti, 19 martie 
1946, ibidem, p. 161. 

3. Declaraţia lui Dumitru Atudorei către procurorul-şef al Tribunalului Poporului din Bucureşti, fără 
dată (februarie 1948), ibidem, pp. 149-149b (sublinierea îmi aparţine) ; al doilea memoriu al lui 
Atudorei, 24 iunie 1948, ibidem, vol. 62, p. 88. 

4. Declaraţia lui Ştrul Solomon Weiss la Siguranţa din Roman, 1 martie 1945, ibidem, p. 137. 

5. Solomon Ledenhendler, proprietarul unei întreprinderi din târg, a auzit dimineaţa „gemete şi 
bocete” ale evreilor care cereau apă, şi a trimis un român să le dea apă - „dar el a fost alungat de 
soldaţii care au însoţit trenul” (declaraţia lui Solomon Ledenhendler la Tribunalul Poporului din 
Iaşi, 27 iulie 1945, ibidem, p. 71). 

Comunităţii evreieşti... Cadavrele au fost transportate la cimitir... iar la cimitir le primea 
=tendentul cimitirului şi intendentul Primăriei care îi trecea numeric”. 

În concluzie, fruntaşii acestei mici Comunităţi au dovedit un curaj neobişnuit şi şi-au 
riscat viaţa pentru a veni în ajutorul evreilor din „trenul morţii”. Faptele şi comportarea 
lor au provenit din credinţa naivă în valorile de bază ale iudaismului, precum „toţi evreii 
răspund unul faţă de altul” şi comandamentul „răscumpărării ostatecului” (două precepte 
de bază în iudaism). Prin faptele lor, fruntaşii Comunităţii din Târgul Frumos i-au 
reprezentat pe conducătorii locali a zeci de comunităţi evreieşti din Moldova care au 
servit populaţia fără răsplată, contribuind chiar cu banii lor pentru a veni în ajutorul 
săracilor, văduvelor şi orfanilor, sprijinind instituţii şi viaţa evreiască într-un ocean de 
duşmănie şi incertitudine privind viitorul. O astfel de conducere tradiţională a continuat 
să existe până la evacuarea majorităţii comunităţilor mici din localităţile lor, ba chiar şi 
după aceea. Nici „Centrala evreiască” înfiinţată de Guvernul Antonescu în februarie 
1942 nu a reuşit să o lichideze total. Evreii din Târgul Frumos au fost gata să pună în 
pericol existenţa Comunităţii şi pe ei înşişi pentru a veni în ajutorul evreilor din „trenul 
morţii”. Închişi în casele lor, supuşi unui regim de înfricoşare şi teroare, în timp ce 
camioane pline cu cadavre treceau oră de oră prin faţa ferestrelor lor, îşi aşteptau şi ei 
sfârşitul. Nu se poate descrie ceea ce au simţit - numai bocetele femeilor, după datinile 
îndoliaţilor, în cimitirele evreieşti din Moldova, care se auzeau la trecerea camioanelor, 
ar fi putut reda în parte sentimentele lor de atunci. 


1. Proces-verbal de la anchetarea acuzatului Virgil Ionescu la Tribunalul Poporului din Bucureşti, 
18 august 1945, ibidem, p. 28b. 


Evrei scoşi din case şi concentrați pe străzi 
în aşteptarea formării unui covoi spre Chestură 


“i 
i 
i 
4 

Muribunzi, răniţi şi cadavre în curtea Chesturii. Stivele masive 
de cadavre rânduite de-a lungul zidului opus clădirii nu au fost fotografiate 


Gara din Iaşi în zorii zilei de 30 iunie. Evrei goniţi de poliţişti români, unul câte unul, 
pentru a fi îmbarcaţi în „trenul morţii” ce se îndrepta spre Călăraşi 


Descărcarea cadavrelor în gara Târgul Frumos, sub supravegherea poliţiştilor 
locali în uniforme impecabile 


Târârea cadavrelor coborâte din „trenul morţii” la Târgul Frumos 
de către ţigani, pe poteca de lângă linia ferată 


Încărcarea cadavrelor, în gara din Târgul Frumos, în camionul folosit 
pentru transportarea pâinii şi a grâului 


Încărcarea cadavrelor, în gara din Târgul Frumos, într-un camion 
din care alunecau cadavrele în drum spre cimitirul evreiesc 


Târgul Frumos - Cadavre încărcate într-un camion 
din care alunecau cadavre în timpul transportului 


Comisarul Ion Botez, croind printre trupuri de oameni 
drumul camionului încărcat cu cadavre 


Jefuirea cadavrelor în gara din Târgul Frumos (1) 


Jefuirea cadavrelor în gara din Târgul Frumos (2) 


„Trenul morţii” la Podu Iloaiei. Cadavre aruncate din unul dintre cele 27 de vagoane ale trenului 


Podu Iloaiei — Jefuirea cadavrelor şi încărcarea lor în căruţe ţărăneşti închiriate de Primărie 


——_—____———  —— 


„Câmpia morţilor” la Podu Iloaiei 


Cadavre coborâte la Mircești din „trenul morţii” ce se îndrepta spre Călăraşi 


Mirceşti - Cadavre de-a lungul liniei ferate 


Săbăoani — Descărcarea cadavrelor în prezenţa „comisiei medicale” 


pa] 


Cadavre aruncate din „trenul morţii” 
înainte de intrarea în Roman (loc neidentificat) 


Evrei debarcaţi în gara din Roman se bălăcesc în apa mocirloasă din băltoace 
pentru a-şi uşura durerile cauzate de arsuri de piele 


N 


Roman — Reîmbarcarea celor rămaşi în viaţă 


Curtea lagărului din Călăraşi după sosirea primelor ajutoare 


> 


lor, 


ii victime 


iua comemorăr 


de zi 


in laşi, 
ă război 


jesc d 
de dup 


l evre 


ATU. 


, în cimit 


faţa gropilor comune 


In 


a 


a 


în primii ani 


Comemorarea victimelor pogromului - Cimitirul evreiesc, Iaşi, 1946 


Capitolul 8 


Roman 


„Trenul morţii” a parcurs distanţa dintre Târgul Frumos şi Roman - 70 km - în două 
zile, cu o viteză medie de 1,5 km pe oră. Trenul a plecat din Târgul Frumos marţi, 
1 iulie, după-amiaza, şi a sosit la Roman joi, 3 iulie, la orele amiezii. După o noapte de 
călătorie lentă şi opriri îndelungate pe linii paralele, trenul a sosit în prima staţie în drum 
spre Roman - satul Mircești, la cca 40 km de Târgul Frumos. Aici au fost descărcate 327 
de cadavre, dacă am da crezare rapoartelelor oficiale. La 3 iulie, trenul a plecat spre 
Roman, oprind un timp în staţia Săbăoani, la circa 10 km de Mircești, a continuat spre 
Roman alţi 15 km, dar nu i s-a permis să intre în gară deoarece răspândea un miros de 
putreziciune insuportabil, iar la Roman staţiona deja un tren cu numele de cod „Patria” - 
Marele Cartier General pe roţi şi vagonul personal al lui Antonescu. Marele Cartier 
General a ordonat înapoierea trenului la Săbăoani, unde au fost debarcate alte cca 300 de 
cadavre. Marele Cartier General a trimis acolo o comisie medicală care a supravegheat 
îngroparea morţilor, dar nu a manifestat nici un interes faţă de evreii în viaţă. Doar la 
Roman, la 4 iulie 1941, după cinci zile de când trenul plecase din Iaşi, s-a dat pentru 
prima oară apă evreilor rămaşi în viaţă: „Unii dintre ei, complet dezhidrataţi, cad ca 
trăzniţi, numai la atingerea apei de buze”!. La Roman au fost descărcate încă 55 de 
cadavre. De fapt s-a întâmplat o „minune” : până la Roman au rămas în viaţă mai mulţi 
evrei decât s-a crezut că ar exista. Dacă la plecare trenul avea 2.430 de evrei, iar în drum 
spre Roman şi la Roman au fost descărcate 1.940 de cadavre, ar fi trebuit să rămână doar 
490 de evrei vii. Dar când au părăsit Romanul, în tren se mai aflau 1.155 de evrei în 
viaţă şi muribunzi, de unde ar rezulta că trenul plecat din Iaşi avea 3.095 de evrei. 
Explicaţia este simplă : datele oficiale cu privire la numărul evreilor din tren erau false, 
precum au fost şi comunicatele despre numărul de victime de la Iaşi. Trenul spre 
Călăraşi a avut cel puţin 5.000 de evrei (vezi infra, p. 308), şi nu 2.430. 

Trenul a părăsit Târgul Frumos având în continuare pe uşile vagoanelor inscripţii de 
genul „Aceştia sunt jidanii comunişti din Iaşi care au tras în armata română şi germană”, 
în limba română şi, după afirmaţiile unui număr de evrei, şi în germană. Scopul 
inscripţiilor, a remarcat unul dintre supraviețuitori, a fost „să provoace împotriva noastră 
furia populaţiei civile” în staţiile de trecere : „Veneau ţărani şi oameni din toate părţile, 


1. Cartea Neagră II, p. 36. 

parcă ar fi fost înştiinţaţi dinainte de sosirea noastră şi aruncau cu pietre în vagoanele în 
care ne aflam”!. „Este adevărat că pe vagoanele care formau trenul escortat de noi era 
scris cu cretă următoarele cuvinte : ucigaşii armatei germane şi române, dar nu ştiu cine 
a scris aceasta”, a declarat jandarmul Amarandei. „Dl sublt. comandant al escortei 
noastre a văzut aceste cuvinte scrise pe vagoane în timpul când se plimba de-a lungul 
trenului, dar nu a spus nimic.”? Interzicerea apei a continuat să fie politica oficială, la fel 
şi izolarea evreilor de orice contact cu mediul înconjurător, refuzarea aerului şi a hranei. 
Unul dintre jandarmi a rezumat astfel ordinele primite de la Triandaf : 


Am primit ordin de la comandantul nostru |Triandaf] precum şi de la subofiţerul [Bratu] care 
era cu noi, să nu ne apropiem de vagoane, să nu deschidem nici un vagon, atrăgându-ne atenţia 
că vom fi pedepsiţi... deoarece suntem în timp de război. De la Târgul Frumos şi până la 
Roman nu s'a dat apă?. 


„Triandaf ne-a spus”, a adăugat un alt jandarm, că „în cazul când vreunul din 
evrei... va dispare, intrăm noi în [vagon] în locul aceluia, căci dacă vreunul din 


aceşti evrei moare, noi putem dovedi astfel că nu a dispărut [iar dacă dispare, nu 


putem]”?. 


Jandarmul Amarandei a indicat pe scurt ordinele primite între Târgul Frumos şi 
Roman : 


Ordinul de a nu da apă [evreilor] îl primeam de la sergent-major Bratu care vorbea în numele 
lui Triandaf. Garda trenului se făcea în două schimburi... Când am ajuns în gară am văzut 
capete de evrei pe ferestruicile vagoanelor şi cereau apă’. 


Şi evreul Moise Herşcovici a folosit exact aceleaşi cuvinte pentru a descrie situaţia 


lui: „Până la Mirceşti nu am avut nici apă şi nici aer”. 


Expresia „lipsă de aer” descrie o situaţie insuportabilă — nu este o figură de stil. 
Aglomerarea reînnoită a evreilor slăbiţi în vagoane în număr de câte o sută şi chiar mai 
mult a provocat din nou fenomenele petrecute după închiderea uşilor la Iaşi şi deplasările 
inutile în direcţia Târgul Frumos : asfixiere şi nebunie. Dar din cauza slăbiciunii trupului, 
aproape că nu s-au înregistrat explozii de violenţă în vagoane. Moartea era rapidă şi 


1. Depoziţia lui Ițic Lazarovici la Tribunalul special pentru judecarea criminalilor de război de la Bucureşti, 
18 aprilie 1945, Arhiva Ministerului de Interne, Dosar 108233, vol. 30, p. 24b (copie USHMM, 
microfilm 48). Inscripţiile au fost văzute şi de alţii : depoziţia lui Şulim Zingher la Tribunalul Poporului 
din Bucureşti, 16 ianuarie 1946, ibidem, vol. 33, p. 3b (USHMM, microfilm 41); depoziţia lui 
Moise Abramovici la Tribunalul Poporului din Bucureşti, 19 ianuarie 1946, ibidem, vol. 44, 
p. 564b (USHMM, microfilm 43). 

2. Depoziţia lui Toader Amarandei (jandarm) la Tribunalul Poporului din Bucureşti, 17 decembrie 
1947, ibidem, p. 71b. i 

3. Depoziţia lui Petru Dorobăţ (jandarm) la Tribunalul Poporului din Bucureşti, 15 ianuarie 1946, 

ibidem, vol. 30, p. 233b (USHMM, microfilm 48). 

Vezi supra, nota 3. 

Depoziţia sub jurământ a lui Toader Amarandei (jandarm) la şedinţa Tribunalului din Bucureşti, 

19 iulie 1948, ibidem, vol. 1, partea a II-a, p. 521. 

6. Depoziţia sub jurământ a lui Moise Herşcovici la Curtea de Apel din Bucureşti, 31 ianuarie 1948, 
ibidem, p. 383. 

tăcută. Emil Herşcovici a descris pe scurt situaţia în vagonul său după plecarea trenului 
din Târgul Frumos: „După Târgul Frumos deşi cei din vagonul meu ţipau să li se dea 
aer nu li s'a deschis [uşile] şi au murit din lipsă de aer 40. Iar unii au şi înnebunit”!. 
Duhoarea cadavrelor era atât de puternică, încât s-a simţit la distanţă, alungând pe 
oricine care nu s-a gândit la un profit uşor. De fapt, în nici o staţie trenul nu a oprit chiar 
în gară, ci întotdeauna la o distanţă de câteva sute de metri, pentru a nu dezorganiza 
activitatea staţiei. Jandarmul Toader Sorângă nu a mai putut suporta mirosul cadavrelor, 
iar când trenul a oprit la Mirceşti şi-a părăsit postul, contrar ordinelor, şi s-a dus la 
vagonul special al jandarmilor, unde se odihneau când nu erau în misiune, vagon ce se 
afla la începutul trenului?. 

Setea şi dorinţa de a trăi a unora dintre evrei au determinat continuarea vechilor 
„aranjamente”, devenite legi nescrise : băutul urinei de la cei care reuşiseră să cumpere 
apă şi cumpărarea apei de la ţărani, de la soldaţi în trecere prin staţii, la preţuri stabilite 
pe loc. Un evreu care nu a avut bani a descris astfel negoţul: „Pe drum am băut urina 
ca să-mi pot reveni în fire, S'au dat ceasuri, inele pentru un pahar de apă care era plătit 
chiar cu zeci de mii de lei”?. 

După Târgul Frumos, băutul urinei a devenit un spectacol mai apăsător decât înainte, 
spectacol care-l ruşina pe „donator” şi scotea în evidenţă disperarea „solicitantului”. 
Numai cine reuşise să bea apă în ocaziile descrise anterior putea să „doneze”, şi 
numai cine era încă conştient, dar simţea că acestea sunt ultimele sale clipe „solicita” 
urină : 


Alţii au cerut [urina] celorlalţi, după ce propria urină se epuizase ca să li se urineze în palmă, 
cu care îşi stingeau setea. Eu însumi am fost solicitat de răposatul fiu al lui Ițic Lupu spre a-i 
face acest serviciu dar nu am putut să mă cobor la această groaznică misiune şi numai după ce 
ma implorat că astfel îi voi salva viaţa, m'am supus cu grea inimă acestei [solicitări] 
revoltătoare“. 


Eduard Eidingher, un tânăr de 19 ani, a ajuns viu la Târgul Frumos ; a fost groaznic 
bătut la sinagogă, dar a scăpat şi acolo cu viaţă, deşi ceruse apă (nu a fost lichidat din 
această cauză) — şi a fost readus în vagon, în timp ce „zeci de mutre fioroase”, cu’ 
revolvere şi puşti, erau îndreptate spre el (aşa i-a descris pe jandarmii şi poliţiştii din 
Târgul Frumos). A ajuns în pragul nebuniei când trenul a staționat în apropiere de 
Roman - lângă un râu oarecare — şi s-a înapoiat la Mirceşti. A descris momente de 
moarte, nebunie, asasinate, scene obişnuite în „trenul morţii”. Ceea ce este nou în 
descrierea sa este felul în care s-au distrat jandarmii cu evreii din vagonul lui, care a fost 
deschis : 


1. Depoziţia sub jurământ a lui Emil Herşcovici la şedinţa Tribunalului din Bucureşti, 17 iunie 1948, 
ibidem, vol. 1, partea a II-a, p. 620 (USHMM, microfilm 47). 

2. Depoziţia sub jurământ a lui Teodor Sorângă (jandarm) la şedinţa Tribunalului din Bucureşti, 
18 iunie 1948, ibidem, p. 713. Jandarmii erau postați în compartimente speciale la capătul 
vagonului, unde se aflau frânele, câte unul la două vagoane. 

3. Depoziţia lui Idel Roznic la Comunitatea din Iaşi, predată la Tribunalul Poporului din Iaşi, fără 
dată (septembrie 1944), ibidem, vol. 44 , p 394 (USHMM, microfilm 43). 

4. Depoziţia lui Samoil Boghen la Comunitatea din Iaşi, predată la Tribunalul Poporului din Iaşi, fără 
dată (septembrie 1944), ibidem, vol. 42, p. 410b (USHMM, microfilm 43). 

Pe măsură ce orele şi zilele treceau, mureau câte unul, ca muştele, fie din cauza rănilor 
mortale, fie din cauza foametei şi a setei care ne chinuia. Culmea nenorocirii, momentele de 
groază [şi] nebunie ne-a fost dat să avent în faţa unui râu lângă Roman, când vagoanele 
oprindu-se şi stând lângă râu, ca să ne dispereze mai mult, în faţa apei [de setea] de care 
suferiam atât de mult. Am început să lovim ca nebunii, cu disperare la uşile vagoanelor cerând 
asupritorilor noştri să ne dea voie să bem şi să ne scăldăm în apa aceia care ne lua minţile. Nici 
mau vrut să audă. În faţa acestor fapte un tânăr blond de 16 ani, cuprins de chinurile setei a 
spart ca printr-o minune o ferestruică din vagon sărind în jos, să bea apă. Imediat însă a fost 
atacat cu o furie diabolică de câţiva agenţi [jandarmi - n.m.] iar unul i-a străpuns corpul prin 
spate cu o baionetă, tânărul căzând într-un lac de sânge, mort pe loc... 

Asupritorii noştri le-a venit un alt gând diabolic, spunându-ne că ne dau voie să bem apă, dar 
cu condiţia ca după aceea să ne împuşte. Am admis imediat, chinurile setei fiind îngrozitoare. 
Pe măsură ce ne dam jos [din vagon] înspre apă, eram împuşcaţi... 

Setea era groaznică, ajungând să se dea 3.000-5.000 lei, un inel de aur pentru un pahar de apă. 
Alţii îşi scoteau cămaşa murdară plină de sudoare şi o dădeau jos printre gratii contra unei 
sume de bani să fie muiată în apa murdară de prin şanţuri ca să o poată stoarce apoi cu buzele 
însângerate şi însetate. [Aproape] înnebuniţi luau personal urina lor şi o beau. Chinurile 
acestea luară sfârşit la Roman. 


Un evreu dintr-un vagon învecinat a văzut măcelărirea celor care săreau să bea, 
dar n-a ştiut că este un joc - credea că reuşiseră să spargă acoperişul vagonului şi să 
sară într-o băltoacă: „Am văzut când soldaţii... au tras asupra acestora. Unii dintre ei 
au fost răniţi, alţii au fost omorâţi şi scoşi din băltoacă cu craniile sfârtecate”?. De la 
acest martor ştim că „jocul” s-a petrecut între Târgul Frumos şi Mircești.. Cadavrul 
tânărului blond, pe nume Carol Teitler, a fost ales să servească drept exemplu pentru 
alţii: „Din ordinul lui Triandaf a fost spânzurat apoi pe platforma din faţă a vagonului. 
Scena a fost văzută şi urmărită de mine prin ferestruica cu gratii a vagonului”3. 

Negoţul cu apă s-a desfăşurat în orice loc în care „trenul morţii” a staționat, un 
timp oarecare, la preţurile amintite anterior. În astfel de locuri s-au înregistrat noaptea 
primele manifestări de compasiune din partea câtorva jandarmi care escortau trenul. 
Câţiva jandarmi (erau de fapt soldaţi) nu au dat apă, dar au acceptat să înmoaie o 
cămaşă: „Au răsucit [cămăşile] în băltoace apa de ploaie care era în şanţuri şi astfel — 
amestecată cu praf şi noroi - cămăşile erau înapoiate printre gratii, şi noi ne-am 
năpustit cu gurile uscate şi buzele arse pentru a le umezi”. Evreii i-au numit „soldaţi 
binevoitori”. „Bunăvoinţa” nu a fost în general gratis, dar luând în consideraţie preţurile 
plătite pentru apă, se poate spune că a fost simbolic. Jean Haimovici a descris un 
astfel de jandarm, care a acceptat pentru 500 de lei — preţ de ocazie - să-i ude cămaşa 
în noroi: 


În vagonul meu au murit 76 oameni. Scenele erau cutremurătoare. Foarte mulţi au băut propria 
lor urină ceea ce a adus nebunia. Nebunii mergeau tot timpul călcând peste cei ce-şi mai 
trăgeau sufletul iar noi urlam „apă”, dar cine ne auzea. Am rugat pe un jandarm ca să-mi 


1. Declaraţia lui Eduard Eidingher la Comunitatea din Iaşi, predată la Tribunalul Poporului din laşi, 
fără dată (septembrie 1944), ibidem, pp. 400-400b. 

2. Depoziţia lui Leon Iancu la Tribunalul special pentru judecarea celor vinovaţi de dezastrul ţării din 
Bucureşti, 25 aprilie 1945, ibidem, vol. 30, p. 28 (USHMM, microfilm 48). 

3. Depoziţia lui Ițic Lazarovici la Tribunalul special pentru judecarea criminalilor de război de la 
Bucureşti, 18 aprilie 1945, ibidem, p. 24b. 

moaie cămaşa în noroi şi apoi să mi-o dea să sug noroiul. Mi-a dat prima oară şi i-am dat 500 
lei, dar când i-au mai dat şi alţii a luat cămăşile şi nu ne-a mai dat nimic spunând că noi tot 
murim şi nu mai avem nevoie de nimic!. 


Alţi jandarmi pe care supraviețuitorii i-au numit „binevoitori” au permis vânzarea 
unor sticle cu apă la preţuri fantastice, de până la 5.000 de lei: „Se introducea numai 
gâtul sticlei printre gratiile ferestruicii şi rând pe rând treceau evreii să-şi umezească 
buzele arse de sete”?. Un evreu care a depus mărturie în favoarea lui Triandaf a declarat că 
el a permis ţăranilor să dea apă evreilor — ceea ce nu s-a întâmplat până la Roman -, 
dar a adăugat: „Este adevărat că de cele mai multe ori apa a fost plătită, pentru noi era 
un mare avantaj faptul că s'a permis soldaţilor şi ţăranilor să ne aducă apă”?. Gesturi 
umanitare spontane nu s-au petrecut între Iaşi şi Târgul Frumos şi între Târgul Frumos 
şi Roman. Nici un soldat (jandarmii erau soldaţi) nu a furişat fără plată măcar o singură 
sticlă cu apă în cele două vagoane de care răspundea, şi nici un ţăran nu a dat apă gratis 
evreilor — şi nici la sticlă nu renunţa, dacă era posibil. „Soldatul binevoitor” accepta să 
privească în altă parte când ţăranul vindea apa sau rostogolea cu ajutorul puştii o cămaşă 
într-un şanţ cu apă stătută şi o ridica cu baioneta la ferestruica vagonului. Un evreu 
dintr-un alt vagon a descris negoţul cu viaţă, la care participau jandarmi şi ţărani 
împreună, deşi nu ştia cum îşi împărțeau prada între ei: 


De la Târgul Frumos am fost luaţi în primire de armata română unde în schimbul banilor şi 
altor obiecte preţioase căpătam o sticlă de apă care era ridicată la geam cu curelele de la 
pantaloni sau o sfoară. Asta s'a întâmplat până la Roman. De la Târgul Frumos la Roman am 
făcut cinci zile [două zile — n.m.] şi când n'am mai avut ce da pentru apă am fost nevoiţi să bem 
urină unul de la celălalt. În vagonul meu de 120 inşi au rămas supravieţuiţi trei ingi. Cadavrele 
le-am dat jos din tren la Mircești, înainte de Roman”. 


„Negoţul” cu apă a dovedit mai mult decât orice gradul de josnicie al românilor care 
s-au ocupat cu o asemenea îndeletnicire, exploatând până la capăt dorinţa omenească 
pentru apă (evreii l-au considerat un „avantaj” pentru ei, având în vedere că şi ei erau 
aproape convinşi că nu mai aparţin speciei umane). Aceasta însă nu a constituit cea mai 
josnică expresie a unei conduite dezgustătoare. Culmea maltratării a fost atunci când 
prețul a fost plătit, dar apa nu s-a dat: „De la Târgul Frumos ni se strecura apă în 
schimbul sumelor din ce în ce mai mari de la 500-5.000 lei sticla. De multe ori ni se luau 
banii, ni se arăta sticla şi nu ni se dădea apă”. În acest vagon, în care au fost înghesuiți 
140 de oameni, dintre care au supravieţuit 14, „a izbucnit în staţia Mirceşti o epidemie 


de nebunie [şi soldaţii] au tras în vagoane”?. 


1. Declaraţia lui Jean Haimovici la Tribunalul Poporului din Bucureşti, fără dată (august 1945), 

ibidem, p. 51. 

Depoziţia lui Samoil Boghen (vezi supra, p. 267, nota 4). 

Declarația lui Solomon Pollac la Tribunalul Poporului din Iaşi (copie), 6 martie 1946, ibidem, 

vol. 30, p. 255 (USHMM, microfilm 48). 

4. Depoziţia lui Samoil Springher la Tribunalul militar al Corpului 2 Armată, 27 mai 1947, ibidem, 
vol. 61, p. 211b (USHMM, microfilm 45). 

5. Depoziţia lui Lelyon Leizerovici la Tribunalul special pentru judecarea criminalilor de război de la 
Iaşi, 22 martie 1945, ibidem, vol. 30, p. 92 (USHMM, microfilm 48) (sublinierea îmi aparține). 

Marele profitor de pe urma comerţului cu apă a fost, ca de obicei, fochistul, mecanicul 
de locomotivă. În accepțiunea epocii, ar putea fi comparat cu un negustor ambulant care 
merge dintr-un sat în altul, ajunge totdeauna în ziua de iarmaroc a judeţului, cu marfa 
necesară cumpărătorilor. El sărea primul din vagonul ataşat locomotivei (cazanul cu 
apă râncedă care aproviziona locomotiva), oferindu-şi „marfa” celui care oferea preţul 
cel mai mare. Într-adevăr, comparativ cu prima porţiune a odiseii „trenului morţii”, 
preţurile scăzuseră niţel, şi trebuia şi să se grăbească înainte de venirea ţăranilor care, 
fiind ignoranţi în arta negoţului, puteau cobori preţurile (să nu uităm că a avut şi 
cheltuieli — trebuia, desigur, să împartă cu conductorul locomotivei). Trenul era lung, de 
cel puţin 400 m, şi mecanicul nu se putea învârti cu o sticlă sau două în mână. De aceea 
se deplasa întotdeauna cu o căldare şi cu o sticlă pe partea din spate a trenului — partea 
opusă staţiei. 

Mecanicul, scrie Jean Haimovici, „ne vindea apă în felul acesta : primea bani de la 
un evreu, strecura sticla de apă printre gratii, şi imediat după asta o smulgea pentru a o 
lua de la capăt cu alt evreu, pentru alţi bani... El a strâns sume enorme de bani şi 
bijuterii din vânzarea apei dar nici apa aceasta nu ne-a dat-o cum trebuie”!. Parte din 
aceşti bani i-a obţinut prin înşelăciune, adică fără să dea nimic în schimb. El nu putea să 
alerge dus-întors şi să umple din nou căldarea cu „marfă”, şi de aceea a înşelat în multe 
cazuri. Iată ce a scris un evreu dintr-un vagon care nu a fost deschis la Târgul Frumos 
despre negoţul mecanicului până la Mircești : 


Mecanicul trenului pe care nu ştiu cum îl cheamă dar care cred că nu s'a schimbat pe parcurs, 
ne vindea apă pe bani, bijuterii şi de multe ori lua darurile fără a da ceva în schimb... In 
vagonul meu am fost îmbarcaţi 80 de evrei şi la Urziceni au ajuns în viaţă patru inşi?. 


Ziaristul evreu Marius Mircu a perceput încă din 1945 sensul deplin al acestui comerţ 
cu apă şi cu vieţi omeneşti, când a reliefat iniţiativa particulară a unor ceferişti şi soldaţi 
„binevoitori” : „Binevoitorii, dacă erau bine plătiţi, ţineau sticla la gura omului din 
vagon, ca omul să bea. Dar în momentul în care luau banii, luau şi sticla de la gura 
însetatului, ca să poată bea şi alţii. Aveau şi alții bani”?. 

Jandarmii nu au manifestat nici un fel de bunăvoință — iar dacă au dat dovadă de ceva, 
nu a fost decât o furie neînfrânată, manifestată întotdeauna prin bătăi, maltratări, omoruri 
şi jaf — dacă mai era ceva de jefuit. Uneori bătaia şi furia erau doar un preludiu la jaf. 
„Soldaţii intrau în timpul [staţionării pe] parcurs în vagoane şi ne băteau îngrozitor”, a 
scris un evreu care s-a aflat într-un vagon ce nu a fost deschis la Mircești şi a zăcut 
printre cadavre în putrefacție şi evrei bătuţi?. Un alt evreu dintr-un vagon care nu a fost 
deschis la Târgul Frumos a declarat că 


pe tot parcursul soldaţii din gardă se urcau în vagon la unele staţii şi loveau cu paturile armelor 
pe cei care mai erau în viaţă. Le dădeam bani şi îi mai îmblânzeam. Într'o staţie după 


1. Declaraţia lui Jean Haimovici (vezi supra, p. 269, nota 1). 

2. Depoziţia lui Osias Pavlovici la Tribunalul militar al Corpului 2 Armată, 14 mai 1947, ibidem, 
vol. 61, p. 214b (USHMM, microfilm 45), 

3, Marius Mircu, Pogromul de la Iaşi (29 iunie 1941), Editura Glob, Bucureşti, 1945, p. 55 
(sublinierea îmi aparţine). 

4. Depoziţia lui Burach Hart la Tribunalul Poporului din Iaşi, 21 iulie 1945, Arhiva Ministerului de 
Interne, Dosar 108233, vol. 27, pp. 42-42b (USHMM, microfilm 48). 

Ruginoasa [prima gară după Târgul Frumos] l-am zărit pe magistratul Triandaf. M-am târât 
până la zăbrele şi cu puterile pe care le mai aveam l-am strigat şi i-am cerut ajutor. El a dat din 
umeri şi n'a făcut nimic. Dacă ar fi voit el, ar fi putut da aer oamenilor. 


Jandarmul Petru Dorobăţ a schiţat astfel comportamentul camarazilor săi pe ruta 
Târgul Frumos - Roman: 


Timpul parcurs cu trenul de la Târgul Frumos la Roman a durat două zile şi o noapte [de fapt 
aproape două zile şi două nopţi]. De la Târgul Frumos şi până la Roman nu s'a dat apă nimănui 
din vagoane... Este adevărat că fochistul de la locomotivă vindea deportaților aflaţi în vagoane 
sticle cu apă. Dar după câtva timp când noi jandarmii am zărit aceasta, am interzis [vânzarea]. 
Este adevărat că unii jandarmi au tras cu arma asupra unor evrei care au sărit din vagoane. Este 
adevărat că sa tras cu arma de câte unul din jandarmi asupra unui evreu care se aruncase într'o 
băltoacă cu apă aflată în apropierea vagonului. Este adevărat că oamenii aflaţi în vagoane 
rugau pe oamenii din afară să le dea apă că mor de sete, dar noi nu puteam să-i ajutăm din 
cauză că ne era frică... Este adevărat că am văzut ţărani venind cu sticla de apă prin diferite 
staţii unde ne opreau, dar cu multă frică reuşeau să strecoare vreo sticlă. Acestor ţărani le era 
interzis să aducă apă spre a o da [vinde - n.m.] însetaţilor din vagoane?. 


Ceea ce acest jandarm a uitat să adauge este că ţăranii s-au temut de el şi de camarazii 
săi, care primiseră ordin să îndepărteze pe oricine va încerca să se apropie de tren şi să 
vândă apă evreilor - la nevoie, chiar să tragă în el. „Civilii care dau apă [o fac] pe riscul 
lor”5, li s-a spus jandarmilor într-un instructaj primit la Iaşi înainte de a pleca la Târgul 
Frumos pentru a prelua trenul. 


Mirceşti 


La 2 iulie, ora 3 noaptea, „trenul morţii” s-a oprit în staţia Mirceşti, după ce s-a 
întors de la Roman şi a staționat de mai multe ori în câmp. Triandaf a plecat în grabă la 
clădirea gării şi a telefonat Inspectoratului Regional al Jandarmeriei din Roman, întrebând 
ce să facă. I s-a răspuns să continue să descarce cadavrele din tren. La cererea lui, i s-a 
trimis ca întărire un pluton de jandarmi“, oamenii lui fiind extenuaţi. Trenul emana o 
duhoare care se simţea la 150 de metri. Şi Triandaf era obosit şi se tot plimba cu o 
sticluţă de colonie în mână şi cu o batistă la nas”. Aristide Rauch, a cărui depoziţie 
seamănă mai mult cu prezentarea unor memorii, a lăsat o descriere fidelă a momentului 
opririi trenului în staţia Mirceşti : 


1. Depoziţia lui David Mitelman la Tribunalul Poporului din Iaşi, 21 iulie 1945, ibidem, pp. 43-43b 
(sublinierea îmi aparţine). 

2. Depoziţia lui Petru Dorobăţ (jandarm) (vezi supra, p. 266, nota 3), pp. 233b-234b. 

3. Depoziţia sub jurământ a lui Toader Amarandei (jandarm) (vezi supra, p. 266, nota 5). 

4. Depoziţia lui Triandaf la Tribunalul militar al Corpului 2 Armată, 10 septembrie 1941, ibidem, 
vol. 30, pp. 335-335b (în continuare: Depoziţia lui Triandaf din septembrie 1941) (USHMM, 
microfilm 48). Există numeroase documente despre deplasarea trenului la Mircești, dar autorul a 
preferat depoziţia lui Triandaf din anul 1941, deoarece nu există temerea că a fost falsificată. 

5. Depoziţia lui Tobias Spivac la Tribunalul Poporului din Iaşi, 21 iulie 1945, ibidem, vol. 30, p. 46b. 

În gara Mirceşti trenul a fost oprit din nou şi atunci am observat că cei ce treceau pe lângă tren 
sau se apropiau, ţineau la nas batiste. Probabil că din cauza morţilor, murdăriei din vagoane 
şi a nevoilor care se făceau tot în vagoane trenul exala un miros pe care noi cei dinăuntru nu 
îl simţeam. Aici în gara Mircești au fost scoşi din nou morţii din vagoane şi tot aici am întâlnit 
un tren cu nemți care se îndreptau spre front. 


În ciuda duhorii, soldaţii germani s-au apropiat de tren - din curiozitate. Rauch a 
descris primul lor impuls de a fotografia. Au deschis uşile — sau aliaţii lor le-au deschis 
dinaintea lor — şi au fotografiat interiorul vagonului ; şi când au constatat că evreii 
imploră apă, au vărsat chiar apă din ploscă. Între timp, jandarmii au găsit o sursă de 
câştig rapid: „Pentru 10.000-20.000 de lei deschideau câte un minut sau două uşa 
vagonului pentru a intra puţin aer”, spune Rauch. Dar nu toţi germanii s-au mulţumit 
numai cu fotografierea. Câţiva evrei „au fost luaţi jos de către nemţii din vagoane, 
fotografiaţi şi împuşcaţi. La această scenă a asistat şi dl magistrat Triandaf. Printre cei 
omorâţi la Mirceşti se află şi prietenul meu Lipa Schwaltz, măcelar din strada Smârdan”, 
a declarat un evreu din vagonul care s-a „bucurat” de vizita soldaţilor germani’. Triandaf 
a negat, desigur, că a permis germanilor să tragă în evrei, dar jandarmul Amarandei, 
menţionat anterior, a spus că pe măsură ce „trenul morţii” se apropia de Roman, s-au 
înmulţit întâlnirile cu trenuri germane care se îndreptau spre front — şi „trupele germane 
trăgeau în aer şi în vagon[ul]” de care era răspunzător”. Evreii au putut declara numai 
despre ce au văzut, şi puţini dintre ei s-au întâlnit faţă în faţă cu soldaţi germani. Din câte 
se ştie, la Mirceşti s-a înregistrat singurul caz — în această odisee a „trenului morţii” — 
când soldaţi germani au tras în evrei. Unul dintre evrei a descris o faptă ieşită din comun 
a unui ofiţer german în mica staţie din Ruginoasa (înainte de Mirceşti): „A deschis 


vagonul în care eram eu şi ne-a dat o ladă cu zahăr, [o] lămâie şi două căldări cu apă”?. 


Marele Cartier General şi „trenul morţii” 


„Marele Cartier General nu a ştiut nimic despre acest transport”, s-a jurat colonelul 
Ilie Iliescu, şeful Secţiei a 4-a din Marele Cartier General, în aprilie 1945. Prin transport 
el s-a referit la „trenul morţii”, fiindu-i încă greu să-i pronunţe numele, deoarece în 
acest caz ar fi trebuit să-şi asume şi răspunderea şi să explice cine l-a creat. Marele 
Cartier General şi colonelul însuşi se aflau la Roman, a adăugat el, când „cineva” 
(despre care colonelul nu-şi mai amintea cine a fost) „mi-a comunicat că în staţia 
Mirceşti a sosit un tren cu evacuaţi din Iaşi, care nu putea să-şi continue drumul spre 
Bucureşti (?) deoarece în vagoane sunt mulţi morţi, iar oamenii care au rămas în viaţă 
trebuie să primească apă, hrană şi asistenţă medicală”. 


Declaraţia lui Aristide Rauch la Tribunalul Poporului din Bucureşti, 14 mai 1945, ibidem, p. 83. 
Depoziţia lui Herşcu Waldman la Tribunalul Poporului din Bucureşti, 28 iunie 1945, ibidem, p. 35b. 
Depoziţia lui Toader Amarandei (jandarm) (vezi supra, p. 266, nota 5). 

Depoziţia lui Beniamin Abramovici la Tribunalul special pentru judecarea criminalilor de război de 
la Iaşi, 20 martie 1945, ibidem, vol. 30, p. 94 (USHMM, microfilm 48). 

Această declaraţie este un exemplu clasic de limbaj dublu, de inducere în eroare şi 
fugă de răspundere a unor importanţi militari români care au fost implicaţi în planificarea 
pogromului împotriva evreilor din Iaşi şi în aplicarea ordinului de a lichida cât mai mulţi 
evrei în „trenul morţii”. Evreii n-au hotărât din proprie iniţiativă să se evacueze, n-au 
plecat în voiaj de plăcere la Bucureşti şi nu s-au sinucis pe drum, aşa cum se subînţelege 
din declaraţia colonelului Iliescu. 

Iată care a fost în continuare versiunea sa: deşi, afirmă el, Marele Cartier General 
nu avea nici o idee despre existenţa acestui tren, el, în calitate de şef al Secţiei a 4-a a 
Marelui Cartier General (secţia de servicii şi staţionări), a hotărât din proprie iniţiativă 
să cerceteze situaţia pe teren şi l-a trimis la Mirceşti pe maiorul Simulescu şi pe maior 
dr. Nicolae Pârvulescu, ambii subalternii săi. Nu se ştie de ce, colonelul a uitat că 
„trenul morţii” mai fusese o dată la Roman, când se hotărâse îndepărtarea lui — pentru 
a preveni o întâlnire indezirabilă între mirosurile de putrefacție umană şi nasurile sensibile 
ale generalului Antonescu şi ofiţerilor din Marele Cartier General, care staţionau şi ei la 
Roman. Colonelul Iliescu, care, precum am menţionat, hotărâse, potrivit afirmațiilor 
sale, să trateze problema din proprie iniţiativă, a trimis cu maiorul Simulescu şi câţiva 
medici din spitalele militare din Roman, medicamente, pâine şi „un detaşament de 
jandarmi şi le-am dat depline puteri pentru a dispune toate cele necesare ameliorării 
situaţiei evreilor”. 

De ce era necesară trimiterea, împreună cu medicii, a unui detaşament de jandarmi ? 
Despre asta colonelul nu a dat amănunte. Pentru a afla ce s-a întâmplat cu adevărat, 
trebuie să revenim la depoziţia lui Triandaf din septembrie 1941 : „trenul morţii” a sosit 
la Mircești în orele dimineţii, la 2 iulie 1941, „unde am fost opriţi pentru a continua 
scoaterea cadavrelor din vagoane” — a precizat Triandaf într-un document care nu a fost 
falsificat ulterior. După cum am spus, trenul ajunsese la Roman, de unde a fost întors la 
Mirceşti, pentru a soluţiona — aşa s-a crezut — problema mirosului neplăcut. Triandaf nu 
a menţionat în raport, dar deschiderea uşilor necesita întărirea forţelor. De aceea, a 
adăugat el, i s-a pus la dispoziţie un pluton de jandarmi de la Roman. Triandaf, prudent, 
s-a asigurat cu aprobări - a avut grijă să raporteze în timp real şi să obţină semnătura 
comandanților cu care a luat legătura : 


Am dat jos din vagoane un număr de 327 cadavre. Am raportat aceasta Inspectoratului de 
jandarmi prin nota telefonică nr. 3 ce am încredinţat-o spre expediere şefului de post din 
localitate încheiând şi un proces-verbal, care a fost semnat şi de către dl comandant al 
plutonului de jandarmi - trimis pentru debarcarea cadavrelor. Am plecat apoi din staţia 
Mirceşti spre Roman în seara aceleiaşi zile însă am fost opriţi în gara Săbăoani. Aici a venit 
de la Marele Cartier [General] din Roman dl maior Simulescu cu o comisie de medici militari 
care au verificat starea sanitară a trenului şi a procedat la coborârea cadavrelor ce se mai 
găseau în el. Această operaţie efectuată sub conducerea dlui maior Simulescu a durat toată 
noaptea [2/3 iulie]. S’a dat jos din vagoane aproximativ 300 cadavre iar în dimineaţa zilei 
următoare [la Roman] s'a distribuit evreilor din tren apă şi pâine ce a fost adusă de la 
manutanţa armatei din Roman?. 


1. Declaraţia lui Ilie Iliescu (colonel), depusă la Tribunalul Poporului din Bucureşti, 16 aprilie 1945, 
ibidem, vol. 38, pp. 66-67 (USHMM, microfilm 43). 
2. Depoziţia lui Triandaf din septembrie 1941, pp. 335-336 (sublinierea îmi aparţine). 

Lucrurile sunt clare : Marele Cartier General este cel care a întors trenul de la Roman 
la Mirceşti ; a ordonat să fie coborâte acolo cadavrele ; a dat dispoziţie ca trenul să-şi 
continue drumul spre Săbăoani, unde a fost oprit pentru că încă nu i se putea permite să 
intre în Roman; a ordonat să se continue şi acolo debarcarea cadavrelor - şi nici o 
delegaţie de medici nu a sosit la Mircești (în afară de dr. Pârvulescu, care a venit singur). 
Medicii au venit la Săbăoani, ultima staţie înainte de Roman - reşedinţa provizorie a 
Marelui Cartier General —, pentru a se îngriji ca trenul să nu polueze aerul. Şi, în sfârşit, 
în fiecare loc unde a oprit trenul, autorităţile s-au îngrijit, în deplină coordonare, să 
aducă forţe proaspete de jandarmi pentru paza trenului şi încărcăturii sale. 

Şeful biroului de transporturi din Marele Cartier General, maiorul Spiru Gherasim, 
a completat tabloul în ceea ce priveşte decizia de a permite „trenului morţii” să intre în 
Roman. Marele Cartier General şi el personal, a declarat Gherasim, au sosit la Roman 
în seara zilei de 1 iulie. Şeful gării din Roman i-a raportat în cursul nopţii despre sosirea 
trenului cu evrei din Iaşi, „şi întrucât are morţi în vagoane nu poate fi tras în staţia Roman. 
El cerea lămuriri cum să procedeze”!. Trenul nu avea nici o definire, a susţinut Gherasim, 
„Şi şeful de gară nu ştia dacă acest tren este militar sau civil”. Gherasim i-a cerut 
amănunte privind „conţinutul” trenului, iar după ce a aflat — iarăşi întâmplător — că este 
vorba de evrei evacuaţi din Iaşi, „i-am spus că acesta este un tren al Ministerului de 
Interne” şi l-a sfătuit să se adreseze prefectului şi comandantului Legiunii de jandarmi 
din Roman, pentru ca aceştia să dispună îngroparea morţilor din vagoane. Este locul să 
amintim că „trenul morţii” a fost format la laşi şi din ordinul delegatului Marelui 
Stat-Major în staţie, locotenent-colonelul Mavrichi, care s-a aflat în legătură permanentă 
cu Gherasim personal. Iar Gherasim afirmă că nu ştia despre ce tren era vorba şi că ar 
fi aflat doar atunci, din întâmplare, că în el s-ar afla cadavre. 

Gherasim şi-a continuat scenariul: întrucât şeful gării era „un mic funcţionar”, 
căruia i-a fost teamă să trezească din somn doi şefi importanţi (dar nu i-a fost teamă să-l 
trezească din somn pe un şef de birou din Marele Cartier General), „atunci m'am oferit 
eu să fac aceasta pentru a debloca linia şi a o face liberă pentru transporturile militare”. 
Gherasim a descris ce a făcut, scoțând în evidenţă cine era stăpânul : 


Imediat am telefonat dlui prefect şi am spus că din ordinul dlui General-şef să se deplaseze la 
staţia Galbeni unde se află trenul garat şi să ia măsuri pentru îngroparea morţilor cu respectarea 
formelor civile (!) şi a da astfel posibilitatea trenului să-şi continue mersul după ordinele 
organului care a ordonat transportul?. 


Limbajul nebulos al unui ofiţer din Marele Cartier General nu poate fi înţeles fără a-l 
interpreta. Cine era generalul-şef în numele căruia a ordonat prefectului şi comandantului 
Legiunii de jandarmi să se deplaseze cât mai repede pentru a debloca linia — amândoi 
fiindu-i superiori în grad? Deşi nu a explicat, se ştie că era şeful Marelui Cartier 
General, generalul Ioaniţiu. Expresiile nebuloase de care s-a folosit Gherasim aveau 
scopul de a absolvi de răspundere Marele Cartier General, izolându-l de crimele 
împotriva evreilor. „Destinaţia” trenului era lichidarea evreilor, iar organul care a dispus 
transportarea lor - Ion Antonescu, prin intermediul Marelui Cartier General şi al 
Ministerului de Interne, aşa cum s-a demonstrat în capitolul referitor la „trenul morţii”. 


1. Depoziţia lui Spiru Gherasim (locotenent-colonel) la Tribunalul special pentru judecarea vinovaţilor 
de catastrofa ţării, Bucureşti, 6 aprilie 1945, ibidem, vol. 38, pp. 40-41. 
2. Ibidem, pp. 40b-41. 

Gherasim a crezut că morţii vor fi îngropaţi noaptea - dar în dimineaţa zilei de 2 iulie 
a aflat că dispoziţia lui nu a fost îndeplinită, „întrucât în cursul nopţii mau putut fi 
îngropaţi”, şi că trenul se află garat în acelaşi loc. El a plecat la staţia Galbeni — aproape 
de Roman -, iar acolo s-a trezit cu un nou necaz: „În gară erau două trenuri paralele, 
unul cu evreii deportaţi, spre Roman şi altul german în direcţia Paşcani”. Era groaznic, 
a recunoscut şeful biroului de transporturi din Marele Cartier General : „Acest tren care 
mirosea îngrozitor nici nu era primit în staţiuni, ci staţiona totdeauna în câmp astfel încât 
nici n'avea posibilitatea să avizeze autorităţile locale să ceară hrană şi apă”!. „Trenul 
morţii” staţionase deja în cel puţin zece gări înainte ca Gherasim să-l fi simţit. Problema 
nu era imposibilitatea de a raporta situaţia acestuia, ci ordinul categoric de a interzice 
evreilor apa, aerul şi hrana - pentru a-i lichida. 

Gherasim s-a repezit să-i liniştească pe soldaţii germani care staţionau lângă cimitirul 
ambulant, dar, spre surprinderea lui, nu erau impresionați: „I-am văzut cum sorbeau 
cafeaua şi ungeau untul pe pâine. I-am întrebat cum pot să suporte acest miros şi încă să 
mănânce şi mi-au spus că nu-i impresionează”. Gherasim a încercat să accentueze în 
depoziţia sa cât de răi şi duri au fost acei germani care serveau cafeaua şi mâncau pâine 
cu unt în timp ce lângă ei staţiona un tren răspândind o duhoare de moarte insuportabilă. 

„A fost o asemenea tragedie încât zguduia sufletul cel mai tare”?, a adăugat el — şi de 
aicise subînţelege că germanii nu erau umani. Dar trenul şi moartea din interiorul lui au 
fost o creaţie românească, sub escorta soldaţilor români. 

Gherasim s-a întors, după afirmaţiile sale, la Marele Cartier General, unde a luat 
imediat câteva măsuri: a ordonat Companiei sanitare nr. 4 din Roman să pună în 
funcţiune duşurile pentru ca evreii să se spele ; a ordonat şefului de gară să tragă trenul 
pe linia companiei sanitare ; a ordonat prefectului judeţului Roman să-l cheme imediat 
pe preşedintele Comunităţii evreieşti pentru a furniza îmbrăcăminte, hrană şi săpun 
pentru cca 1.200 de oameni — „cât am apreciat eu că sunt în tren” (în realitate, aşa cum 
i-a raportat Triandaf, care dăduse dispoziţie jandarmilor să-i numere pe evreii rămaşi în 
viaţă) — şi să trimită şi medici care să se ocupe de aspectul sanitar al problemei. Scopul 
lui nu-l constituiau evreii, ci murdăria creată - „Toate aceste dispoziţiuni s'au tradus 


imediat în fapt”. 


Îngroparea cadavrelor la Mirceşti 


Debarcarea cadavrelor din „trenul morţii” nu a început înainte de sosirea la faţa 
locului a unui pluton de jandarmi în frunte cu sublocotenentul Dumitru Popescu din 
Compania de poliţie nr. 60 din Roman. La orele amiezii, în ziua de 2 iulie, după o 
aşteptare de cel puţin 12 ore, s-au deschis uşile — nu toate o dată, pentru a nu pierde 
situaţia de sub control. Cine ştie ce erau în stare evreii să facă ? Chiar să fugă, precum 
a afirmat Triandaf. Sursele româneşti au trecut cu vederea acest amănunt. Evrei cu 


1. Ibidem, p. 42b. 
2. Ibidem. 
3. Ibidem, p. 41b. 

mintea întreagă — şi aceştia rămăseseră puţini - au declarat că la Mirceşti au fost 
batjocoriţi atât morţii, cât şi cei vii. „Nici morţii n'au scăpat de batjocură”, a scris un 
evreu despre modul în care au fost debarcate cadavrele la Mirceşti şi la Săbăoani: 
„Morţii au fost zvârliţi mai rău ca câinii într'un camion şi jefuiţi de tot ce aveau asupra 
lor”!. Sergentul-major Bratu a intrat în unul dintre vagoane cu revolverul în mână „şi a 
somat pe toţi care mai erau în viaţă să-i predea toate obiectele de valoare spunând 
evreilor că nu le vor mai folosi aceste obiecte căci toţi vor avea aceiaş soartă”. Toţi i-au 
predat obiectele. Pe un evreu pe care îl cunoştea personal, pentru că serviseră în aceeaşi 
unitate militară, l-a silit „să-i predea ceasul lui de aur”?. 

Jandarmii care i-au schimbat pe cei din escortă au învăţat repede cum să-i zorească 
pe evrei să arunce cadavrele afară. Într-un vagon, un jandarm a început să-i bată pe 
evrei: „De frică am închis [pe dinăuntru] uşa vagonului... totuşi mai târziu am deschis 
uşa vagonului la stăruința sergentului de jandarmi şi am scos morţii jos”. În timp ce se 
desfăşura această „dispută”, un alt jandarm a tras pe peron într-un copil evreu, care a 
murit pe loc?. Aşteptarea îndelungată pe căldură, în aglomerarea refăcută de Triandaf la 
Târgul Frumos, printre cadavre în descompunere, şi îndeosebi ordinele şi înjurăturile 
jandarmilor lângă vagoanele care au fost deschise, tipetele evreilor şi izbiturile cadavrelor 
azvârlite pe pământ au provocat într-o serie de vagoane ceea ce unul dintre supraviețuitori 


a numit „epidemie de nebunie”* : pierderea generală a senzaţiei de existenţă, strigarea 


mecanică şi repetată a cuvântului „apă”, izbituri cu mâinile şi cu capul în pereţii 
vagonului pentru a atrage atenţia, cădere colectivă, coordonată parcă, într-o febră de 
nebunie provocată la toţi de obsesia apei, de dorinţa de a bea, în timp ce, din când în 
când, pe neaşteptate, câte un evreu cădea mort peste mormanul de cadavre, deşi doar cu 
câteva secunde înainte ţipase şi izbise. 

Fără a folosi aceleaşi cuvinte, generalul dr. Gheorghe Pârvulescu a confirmat diagnosticul 
de „epidemie de nebunie”. Generalul - profesor de medicină la Universitatea din 
Bucureşti şi şeful serviciului sanitar al Armatei a 3-a — a confirmat în depoziţia pe care 
a dat-o în favoarea lui Triandaf că la Comandamentul Armatei (care constituia o parte din 
Marele Cartier General) din Roman s-a primit ştirea că la Mirceşti se afla „un tren [care] 
nu poate înainta (!) din cauză că sunt morţi foarte mulţi şi cadavrele exală miros 
puternic” — formula sa pentru „trenul morţii” şi pentru faptul că Marele Cartier General 
era stăpân pe soarta lui. El a sosit la Mirceşti cu un automobil după ce morţii fuseseră deja 
coborâţi şi îngropaţi „la marginea unui sat lângă gară”. „A fost ceva îngrozitor”, a recunoscut 
generalul. „Toţi ţipau, cereau apă, aer, lumină.” După spusele sale, el a ordonat 
comandantului plutonului de jandarmi care se afla în gară să-i convoace pe ţărani - 
inclusiv femei şi copii — şi să le dea tuturor evreilor apă. Ce păcat că evreii n-au ţinut 
minte acest moment umanitar ! El a minţit, aşa cum au minţit toţi responsabilii români 


1. Declaraţia lui $mil Moise la Comunitatea din Iaşi, 4 septembrie 1944, ibidem, vol. 42, p. 402 
(USHMM, microfilm 43). 

2. Depoziţia sub jurământ a lui Moise Grinberg la Curtea de Apel din Bucureşti, 31 decembrie 1947, 
ibidem, vol. 1, partea I, p. 211b (USHMM, microfilm 47). Martorul i-a spus sergentului-major 
Brumă în loc de Bratu, dar se ştie că a fost un singur subofițer în compania lui Triandaf. 

3. Depoziţia sub jurământ a lui Nachman Aron la Curtea de Apel din Bucureşti, 31 decembrie 1947, 

ibidem, vol. 2, p. 7b (USHMM, microfilm 47). 

Depoziţia lui Lelyon Leizerovici (vezi supra, p. 269, nota 5). 

Declaraţia lui Gheorghe Pârvulescu (general dr.), şeful serviciului sanitar al Armatei a 3-a, 

Bucureşti, 30 decembrie 1944, ibidem, pp. 238-238b. 

pentru lichidarea evreilor prin interzicerea apei. Majoritatea evreilor au plecat din stație 
fără să fi primit o singură picătură de apă şi fără ca măcar toți morţii să fi fost coborâţi 
din tren. Dar, într-adevăr, după o deplasare de câţiva kilometri, care a durat câteva ore, 
trenul s-a oprit din nou, şi iar au fost debarcate cca 300 de cadavre (vezi infra, pp. 279 sqq.). 

Pârvulescu, care nu a fost antisemit, a încercat să-l salveze pe Triandaf şi, la fel ca 
toţi românii „buni”, a inventat o faptă umanitară. În una dintre depoziţiile sale, Triandaf 
a afirmat chiar că jandarmii au distribuit apă evreilor încă înainte de sosirea generalului, 


cu mijloace improvizate, de asemeni şi locuitorii din sat... dădeau evreilor diverse alimente 
pentru care ulterior după înapoierea evreilor din lagăr am aflat de la unii din ei, că se cereau 
preţuri deajuns de mari pentru o ceşcuţă de smântână (?) de exemplul. 


Împărţirea apei şi vânzarea smântânii (?) în vagoane la Mircești s-au petrecut numai 
la ancheta din anul 1945. După părerea sa, el, Triandaf, a acţionat cum trebuie: s-a 
grăbit să comunice superiorilor săi că a sosit la Mircești, iar aceştia s-au grăbit să trimită 
două camioane cu jandarmi din Roman şi chiar şi pe şeful serviciului sanitar al armatei, 
generalul Pârvulescu. „Din aceasta rezultă că activitatea mea era veşnic încunoştiinţată 
autorităţilor superioare militare care lua măsurile ce credea oportun” — asta înseamnă Că 
răspunderea nu este a lui, ci a autorităţilor superioare. El s-a îngrijit de coborârea 
cadavrelor în staţie, dar şi în această chestiune avea acoperire : „un proces-verbal semnat 
de mine şi de către dl slt. Popescu”. Iar când l-a văzut pe general, „primul lucru pe care 
i l-am cerut a fost să intervie pentru a fi desărcinat din delegaţia primită arătându-i că nu 
pot suporta cele ce eram obligat să văd”?. Ceea ce Triandaf a fost obligat să vadă era 
ceea ce el personal a creat la Târgul Frumos şi ceea ce el ordonase jandarmilor să facă 
sau să nu facă. 

În orice caz, în timp ce discuta cu generalul despre soarta sa vitregă (dacă într-adevăr 
aşa s-a întâmplat, întrucât în raportul său din septembrie 1941 nu există nici un indiciu 
despre repulsia pe care ar fi resimţit-o, ci se constată un sentiment de îndeplinire cât se 
poate de bine a unei misiuni dificile), jandarmii pe care el i-a cerut şi puţinii jandarmi 
din satul Mirceşti, întăriţi cu jandarmii obosiţi ai lui Triandaf, îşi făceau de cap. Şi ei au 
acţionat din sentimentul că viaţa evreilor din vagoane nu are nici o valoare. Iată cum 
descrie inginerul Mayer Iuhr „întâlnirile sale” de la Mircesti : 


În zorii zilei de joi, după patru zile de chin, s”a dat ordin de a se da jos cadavrele, cadavre care 
intraseră în putrefacție. Grosul cadavrelor au fost date jos în staţiile Mirceşti şi Săbăoani. 

În gara Mirceşti în timp ce dădeam jos cadavrele, un plutonier de jandarmi, şeful postului de 
jandarmi Mirceşti, după cum îl strigau subalternii jandarmi [Dumitru Băltaru - n.m. ] a tras cu 
intenţia de a mă împuşca. Nu m'a nimerit, în schimb a împuşcat [mortal] doi evrei, unul era 
un tânăr Steinberg din strada Palat. Înainte de a intra trenul în Roman, se oprise în câmpul 
liber. Uşa vagonului s’a deschis şi un sergent de jandarmi din garda criminalului Triandaf a 
intrat în vagon lovindu-ne cu patul armei şi bocancul, a început să facă numărătoarea noastră 
să vadă câţi au mai rămas. Prin loviturile sale de bocanc a omorât doi evrei, ne-a jefuit de ce 
mai aveam asupra noastră şi apoi a părăsit vagonul’. 


1. Proces-verbal de la ancheta acuzatului Aurel Triandaf la Tribunalul special pentru judecarea celor 
vinovaţi de dezastrul ţării din Bucureşti, 17 iulie 1945, ibidem, p. 40b. 

2. Ibidem (sublinierea îmi aparţine). 

3. Declaraţia lui Mayer luhr la Tribunalul Poporului din Iaşi, fără dată (mai 1945), ibidem, p. 88. 

Îngroparea cadavrelor s-a făcut după metodele de la Iaşi şi Târgul Frumos, dar la Mircești 
totul trebuia improvizat. Cu misiunea îngropării a fost însărcinat comandantul plutonului de 
jandarmi convocat de la Roman, sublocotenentul Popescu, şi comandantul postului de jan- 
darmi din sat, Dumitru Baltaru, care au hotărât să folosească cele două camioane cu care fusese 
transportat plutonul din Roman. Cadavrele au fost azvârlite din tren în unul dintre camioane 
în staţia Mircești, iar restul pe jos. Cei doi comandanţi, însoţiţi de şase jandarmi, au plecat 
în zorii zilei cu al doilea camion la câmp, în căutare de gropari şi a unui loc de îngropare. 

Pe drum l-au găsit pe ţăranul Ioji Rediu, care ieşise să-şi prăşească parcela de porumb - 
„Ei mau oprit din drum şi mi-au spus să iau un hârleţ căci trebuie să sap o groapă”. 
Comandantul postului de jandarmi şi-a continuat drumul, a mobilizat alţi ţărani, le-a 
ordonat să sape pe izlazul satului o groapă de 30 m lungime, 3 m lăţime şi 3 m adâncime. 
„Când groapa a fost aproape gata, soldaţii cu două camioane au început să care cadavre. ra 
Totul s-a făcut la repezeală, pentru a purifica repede spaţiul înconjurător - înainte ca 
trenul generalului Antonescu să treacă, poate, prin staţie. Din cauza grabei, mormântul 
comun a fost săpat lângă satul Jugani, fără să se cerceteze împrejurimile. A doua zi, 
3 iulie, prefectul Captaru a raportat că 


Directorul Societăţii Apelor Potabile din Iaşi ne aduce la cunoştinţă că în dreptul satului Jugani 
din judeţul Roman s'a făcut o groapă comună chiar lângă conducta de apă ce alimentează 
oraşele Roman, Târgul Frumos şi Iaşi, unde au îngropat un număr de 327 cadavre, expunând 
la infectare apa care alimentează populaţia acestor oraşe?, 


Prefectul a cerut Ministerului de Interne să ordone dezgroparea cadavrelor şi reînhumarea lor 
în alt loc, iar adjunctul prefectului judeţului Roman, Alexandru Teodorescu, a fost trimis să 
supravegheze operaţiunea — cadavrele au fost într-adevăr scoase, de către ţărani, după câteva 
zile (jandarmii puteau foarte simplu să reţină orice ţăran şi să-l oblige să execute orice 
muncă). Cadavrele descompuse au fost de data aceasta transportate cu căruţe „în interiorul 
comunei, fiind îngropate la liziera satului Jugani”?. Acest mormânt comun a rămas fără nici 
un însemn până în ziua de azi. Conducta de apă Timişeşti-laşi a fost salvată de infectare. 

După cum am menţionat, în afară de raportul trimis Inspectoratului Regional al 
Jandarmeriei din Roman, Triandaf a avut grijă ca sublocotenentul Popescu să semneze un 
raport intermediar - în lipsa hârtiei, a rupt o foaie din carnetul cu formulare al 
comandantului postului local de jandarmi, a scris cu mâna lui că la Mirceşti au fost 
descărcate, „din trenul cu evrei, un număr de 327 cadavre ce au fost înmormântate în 
marginea satului Jugani - Roman”, după care l-a pus şi pe Popescu, sosit din Roman cu 
plutonul său să-l ajute pe colegul din Iaşi, să semneze foaia“. Pagina a luat-o cu el. 


1. Declaraţia ţăranului Ioji Rediu din Mirceşti, 26 iulie 1945, ibidem, vol. 38, p. 58 (USHMM, 
microfilm 43). Declaraţia este dactilografiată, după modelul declaraţiilor pe care Siguranţa i-a pus 
pe groparii evrei din laşi să le semneze în 1945, şi, aparent, ar cuprinde numărul exact al cada- 
vrelor îngropate la Mircești - 273. Țăranul care a semnat-o şi doi ţărani analfabeți care şi-au pus 
degetul în loc de semnătură n-au putut şti cu exactitate numărul cadavrelor îngropate. Prefectul 
Captaru a raportat la 3 iulie că în acest loc au fost îngropate 327 de cadavre şi nu 273 (asemănarea 
între cifre şi schimbarea ordinii lor nu sunt, probabil, întâmplătoare). 

2. Copie a raportului prefectului Captaru către ministrul de Interne, 3 iulie 1941, ibidem, vol. 35, p. 82 
(USHMM, microfilm 43). 

3. Depoziţia lui Uşer Beram (avocat) din Roman la Tribunalul Poporului, ibidem, vol. 38, p. 63. 

4. Raportul lui Triandaf din 3 iulie 1941 despre înhumarea a 327 de cadavre de evrei lângă satul 
Jugani, ibidem, vol. 30, p. 218 (USHMM, microfilm 48). 

Comandantul Legiunii de jandarmi din Roman a trimis (pe baza raportului lui 
Triandaf) un raport oficial, după toate regulile, şi secret către Inspectoratul General al 
Jandarmeriei, în care a notat în mod clar că la 2 iulie, „în conformitate cu ordinul 
Marelui Cartier General”, pe câmpiile de-a lungul râului Siret, lângă Mircești, au fost 
îngropaţi „un număr de 327 evrei bărbaţi de toate vârstele, aduşi cu trenul din Iaşi în 
vagoane închise”. A doua zi, locotenent-colonelul Nicolae Ştefănescu a adăugat că pe 
terenul satului Săbăoani au fost îngropaţi alţi 172 de evrei care muriseră în acelaşi tren!. 
El a minţit — sau i s-a ordonat să mintă : la Săbăoani au fost descărcaţi şi îngropaţi peste 
300 de evrei. 


Săbăoani 


În seara zilei de 2 iulie, „trenul morţii” a plecat din Mirceşti spre Roman - nu toate 
vagoanele fuseseră deschise şi nu toate cadavrele fuseseră descărcate. Trenul s-a oprit 
din nou în staţia Săbăoani — la 10 km de Mirceşti —, la ordinul Marelui Cartier General, 
având interdicţie să intre în Roman. Cu toate că, potrivit cifrelor oficiale falsificate, 
fuseseră descărcate 1.600 de cadavre, trenul mai era încă un cimitir ambulant. Colonelul 
Ilie Iliescu, şef de departament în Marele Cartier General, l-a trimis la Săbăoani pe 
comandantul secţiei tehnice de transport şi combustibil, maiorul Virgil Simulescu, în 
fruntea unui grup de medici militari. Triandaf a raportat în septembrie 1941 că o comisie 
de medici: a sosit să verifice „starea sanitară a trenului şi a procedat la coborârea 
cadavrelor ce se mai găseau în el”?. Întreaga operaţiune a fost condusă de Simulescu. În 
aprilie 1945, Simulescu a declarat că respectiva comisie venise „pentru a da asistenţă 
medicală unui tren încărcat cu evrei”3. Dar în iunie 1948, când a devenit clar că medicii 
din comisie nu au acordat nici un fel de asistenţă evreilor, Simulescu a pretins că de fapt 
nu a avut nici o misiune: „Eu neavând decât misiunea de a transporta această comisie, 
nu m'am interesat de activitatea ei”. Cu alte cuvinte, Simulescu a venit la Săbăoani ca 
turist. 

În fruntea grupului de medici militari s-a aflat maiorul dr. Nicolae Pârvulescu. 
Medicii au sosit în seara zilei de 2 iulie, în două maşini. „În drum” spre Săbăoani, a 
adăugat Simulescu, „am luat medicamente de la o formaţie militară din Roman”, ca şi 
cum ar fi plecat, într-adevăr, să acorde asistenţă medicală evreilor. După spusele sale, el 
nu a ştiut „de unde venea trenul, ce destinaţie avea şi motivele pentru care erau îmbarcaţi 
evreii”. Nu ştia nimic. Un şef de secţie de la Marele Cartier General şi o comisie de 4-5 
medici militari au plecat spre o ţară neidentificată, să descopere urmele unui tren 


1. Raport secret nr. 1324 al comandantului Legiunii de jandarmi Roman, Nicolae Ştefănescu, către 
Inspectoratul General al Jandarmeriei din Bucureşti, 4 iulie 1941, în Ancel, Documents, II, nr. 159, 
p. 443 (sublinierea îmi aparţine). 

Depoziţia lui Triandaf din septembrie 1941, pp. 335b-336. 

Depoziţia lui Virgil Simulescu (locotenent-colonel) la Tribunalul special pentru judecarea celor vinovaţi 
de dezastrul ţării din Bucureşti, 10 aprilie 1945, ibidem, vol. 38, p. 43 (USHMM, microfilm 43). 
4. Depoziţia sub jurământ a lui Virgil Simulescu (colonel) la şedinţa Tribunalului din Bucureşti, 

18 iunie 1948, ibidem, vol. 1, partea a II-a, p. 711 (USHMM, microfilm 47). 

necunoscut, care sosise cu cadavre neidentificate într-o gară mică şi exotică din stepa 
râului Siret... la 15 km de Marele Cartier General! !. 


În primul moment cum m'am prezentat dlui maior Simulescu — afirmă Triandaf în 1945 - i-am 
arătat situațiunea în care sunt, cum şi extenuarea în care mă aflam, cerându-i să intervie să 
mi se retragă delegaţiunea de a mai păzi trenul... După aceia d-sa a procedat la scoaterea 
cadavrelor din vagoane. Această operaţiune a durat tot timpul nopţii de 2 iulie spre 3 iulie 1941 
şi în acelaşi timp comisia de medici mai sus arătată a examinat starea sanitară a trenului?. 


Rolul medicilor militari nu. era să examineze situaţia evreilor, să le acorde un minim 
ajutor, să le distribuie apă, să le bandajeze rănile, să ia hotărâri privind internarea 
răniților, să decidă cine are şanse să trăiască, sau măcar să oprească hemoragii — 
misiunea lor era să se îngrijească de reducerea primejdiei ecologice şi a poluării cauzate 
de existenţa unui cimitir deschis şi mobil, să se îngrijească de debarcarea cadavrelor şi, 
dacă se poate, de curăţarea trenului — ceea ce au făcut parţial. Medicii români veniseră 
să se ocupe de tren, nu de evrei! Dar în timpul anchetei şi la proces, atât Simulescu, cât 
şi dr. Pârvulescu au pretins că s-au îngrijit să distribuie apă şi hrană evreilor : 


Evreii aflaţi în vagoane care mai erau în viaţă erau în cea mai mare parte aproape goi... Am 
constatat că în vagon erau 70-80 oameni, ceea ce înseamnă că erau atât de înghesuiți unii în 
alţii, încât nu se puteau mişca... Am dat jos din vagoane pe cei morţi, am trecut într'un vagon 
pe cei bolnavi, am curăţit vagoanele întrebuinţând pe [evreii] cei sănătoşi. Este adevărat că 
evreii din vagoane au fost trataţi neomenos fiind încărcaţi prea mulţi într-un vagon pe o căldură 
toridă de vară. Am luat împreună cu dr. N. Pârvulescu măsura de a li se servi apă şi pâine, ceea 
ce am şi făcut aducând apă din satul Săbăoani cu săcele şi pâine de la Roman. Am raportat 
şefului de secţie (de la M.C.G.) măsurile care le-a aprobat imediat. Morţii triaţi din tren au 
fost îngropaţi într-o groapă comună în asistența medicilor. După terminarea misiunii am 
raportat neomenia tratamentului la care au fost supuşi evreii îmbarcaţi în tren... Oamenii din 
tren erau înnebuniţi de sete şi în vagon erau de-a valma morţi, bolnavi şi cei valizi?. 


Atât Simulescu, cât şi dr. Pârvulescu au minţit în tot ce au spus cu privire la apă, 
pâine, concentrarea „bolnavilor” într-un singur vagon sau curățarea vagoanelor. În „trenul 
morţii” n-au existat bolnavi. Erau răniţi care au fost bătuţi cu sălbăticie, oase frânte în 
bătăi sau împuşcaţi — iar numărul lor era atât de mare, încât nu puteau fi concentrați 


1. De reţinut faptul că în timpul îndelungatei sale deplasări, „trenul morţii” a parcurs distanţe relativ 
scurte : Iaşi - Târgul Frumos - 40 km; Târgul Frumos - Mirceşti - 45 km; Mirceşti - Săbăoani — 
10 km; Săbăoani - Roman - 15 km; în total: 110 km de la Iaşi la Roman. 

2. Depoziţia acuzatului Aurel Triandaf la Tribunalul special pentru judecarea criminalilor de război 
de la Bucureşti, 17 iulie 1945, ibidem, vol. 30, p. 41 (USHMM, microfilm 48) (sublinierea îmi 
aparţine). Triandaf a minţit în legătură cu cererea sa de a fi eliberat din funcţie. El a făcut parte 
din unităţile de jandarmi şi a fost numit în funcţie de comandantul forţelor de jandarmerie din 
judeţul Iaşi, colonelul Bădescu, care era subordonat Inspectoratului General al Jandarmeriei din 
Ministerul de Interne, şi nu Marelui Stat-Major sau Marelui Cartier General. După cum am 
menţionat, în depoziţia sa din septembrie 1941 nu există nici o referinţă privind cererea sa de a fi 
eliberat din funcţia de comandant al „trenului morţii”. „Vagoanele au fost deschise până la 
ultimul”, a declarat Triandaf în anul 1945, „şi în cursul acelei nopţi toate cadavrele din tren au fost 
scoase”. Acesta a fost tot tratamentul „medical” acordat evreilor. Numai dimineaţa, a adăugat el, 
s-a împărţit evreilor apă şi pâine. S-a dat apă evreilor numai în câteva vagoane, nu în toate! 
Majoritatea evreilor n-au băut apă până la Roman. 

3. Depoziţia lui Virgil Simulescu (vezi supra, p. 279, nota 3), pp. 43-43b (sublinierile îmi aparţin). 


ROMAN 281 


într-un singur vagon. Apa — atât de scumpă - nu a fost dată până la Roman. Dar această 
descriere a unui ofiţer de la Marele Cartier General a confirmat depoziţiile evreilor privind 
starea trenului, care până la Roman a fost comandat de Triandaf. La Roman, alţi români cu 
funcţii importante, care n-au fost implicaţi în atrocități, au confirmat starea evreilor deținuți. 
În iulie 1948, în depoziţia făcută sub jurământ înainte de pronunţarea sentinţei, 
maiorul Spiru Gherasim a confirmat că la Săbăoani nu s-a dat apă evreilor. Trenul, a 
spus de data aceasta Gherasim, a fost garat fără locomotivă, pe o linie părăsită. „De la 
o distanţă de 150 metri nu se putea merge decât cu batista la nas din cauza mirosului de 
cadavre.” Triandaf i-a spus „că nu are hrană nici pentru oamenii de pază şi că e ţinut în 
gara Săbăoani fără locomotivă. Evreii cereau pe ferestruici apă. Apă nu le da nimeni”. 
Gherasim s-a înapoiat la Roman şi a raportat situaţia la Marele Cartier General - 
generalului Tătăranu. De data aceasta, ofiţerul şi-a amintit că de fapt a acţionat din ordin 
şi cu deplină autoritate. Generalul Tătăranu, aflat şi el la Roman, l-a împuternicit să ia 
măsurile necesare (deci Gherasim a acţionat în numele Marelui Cartier General şi nu s-a 
oferit „voluntar” să trateze chestiunea „trenului morţii”, aşa cum afirmase în 1945) : 


Am ordonat ca trenul baie de la compania sanitară [la Roman] să fie imediat pus în funcţiune. 
Am anunţat Comunitatea din Roman să aducă medici şi ajutoarele necesare. Am trimis 
locomotiva din Roman să aducă trenul din Săbăoani trăgându-l pe linia companiei sanitare!. 


În ultimul moment, înainte de pronunţarea sentinţei în procesul criminalilor de la 
Iaşi, Gherasim (atunci locotenent-colonel) a confirmat că „trenul morţii” a fost abandonat 
în staţia Săbăoani, că, exceptând un vagon sau două, nu s-a distribuit apă evreilor, că 
trenul mai răspândea încă la mare distanţă miros de cadavre, că hotărârile cu privire la 
„trenul morţii” au fost luate la nivelul şefului adjunct al Marelui Cartier General şi că 
singurul „ajutor” pe care urmau să-l acorde evreilor era îmbăierea, evreii din Roman 
fiind cei cărora li s-a cerut să se ocupe de acest lucru. 

Aproape toate depoziţiile militarilor şi medicilor militari cu privire la Săbăoani au fost 
mincinoase. În afară de un vagon sau două, nu s-a dat apă evreilor. Când au ajuns la Roman, 
aproape că nu au fost în stare să bea apă din cauza deshidratării (vezi infra, pp. 284-285). 

Debarcarea cadavrelor în staţia Săbăoani s-a făcut de data aceasta în noaptea de 
2/3 iulie 1941, precum ceruse Simulescu să se facă la Mircești. Toate vagoanele au fost 
deschise, iar o comisie de medici „a examinat starea sanitară a trenului”. Toate cadavrele 
au fost azvârlite afară, însă când trenul a sosit — a doua zi, la ora 2.30 — la Roman, din 
nou existau cadavre. La debarcarea lor a ajutat şi plutonul de jandarmi care venise de la 
Roman la Mirceşti şi a însoţit „trenul morţii” până la Săbăoani”. 


1. Depoziţia sub jurământ a şefului secţiei de transporturi din Marele Cartier General, Spiru Gherasim, 
la şedinţa Tribunalului din Bucureşti, 22 iunie 1948, ibidem, vol. 1, partea a II-a, p. 597 (USHMM, 
microfilm 47). i 

2. Singura depoziţie despre o distribuire de apă şi pâine în staţia Săbăoani îi aparţine lui Aristide 
Rauch, şi este considerată o depoziţie demnă de încredere. Rauch a declarat că în fiecare vagon s-a 
cerut să se comunice câţi evrei au rămas în viaţă; „apoi a venit cu căldări cu apă şi căni mari şi 
au început să dea tuturor. Doi din vagonul nostru au băut fiecare cel mult 3 căni de acestea însă la 
un moment dat au început să verse toată această apă băută [atât de] repede. După ce ni s'a dat şi 
câte o pâine, trenul a plecat mai departe şi s'a oprit... la Roman” (ibidem, vol. 30, p. 83, copie 
USHMM, microfilm 48). Bazându-ne pe această declaraţie, se poate spune că într-un vagon sau 
două s-a dat apă, dar majoritatea evreilor nu au primit apă nici la Mirceşti şi nici la Săbăoani, după 
cum se stabilise când „trenul morţii” a staționat la Roman (vezi infra, pp. 287-288). 

3. Proces-verbal de la anchetarea acuzatului Aurel Triandaf (vezi supra, pp. 277, nota 1), p. 41. 

În ceea ce priveşte înhumarea, la Săbăoani s-a realizat imposibilul: s-a executat 
ordinul Marelui Cartier General pe care jandarmii nu reuşiseră să-l îndeplinească la 
Mirceşti - îngroparea în cursul nopţii. La dispoziţia comandantului Legiunii de jandarmi 
din Roman, Ştefănescu, comandantul postului local de jandarmi, sergentul-major Cipoiu, 
a plecat cu maşina să caute gropari şi un teren pentru îngropare, la ora 21.30, şi l-a găsit 
pe primarul satului, Frantz Perea : 


Mi-a spus să mă urc în maşină cu el, să mergem spre gară. M'am urcat, ajunşi în gară, am 
văzut un tren lung cu vagoane închise şi oameni care sbierau „apă” şi „aer”. Acolo am văzut 
un maior de la jandarmi, Ştefănescu, comandantul Legiunii de jandarmi Roman, şi mi-a dat 
ordin să scot nişte oameni [la lucru] căci am de îngropat nişte morţi. 

M-a întrebat unde poate să fie un loc pentru îngropat. Mi-a spus că la cimitirul satului] nu se 
poate. L-am întrebat mirat de ce nu se poate, dacă sunt oameni trebuie îngropaţi unde sunt şi 
ceilalţi. Mi-a răspuns că aceştia trebuie să fie îngropaţi în cimitirul cailor şi atunci m'a luat cu 
dânsul să căutăm un loc pe câmp!. 


Cei doi au plecat cu maşina noaptea să caute un loc pentru îngropare - l-au găsit pe 
o colină, la un kilometru şi jumătate de gară. Primarul s-a înapoiat cu maşina în sat şi 
a început să trezească ţărani şi să-i mobilizeze pentru misiune : „S'a săpat două gropi de 
circa 12 metri lungime, vreo 4 metri lăţime şi adâncă de vreo 2 metri. Când prima 
groapă a fost gata, un camion escortat de soldaţi a început să care cadavrele”. Jandarmii 
au călătorit cu camioane, după modelul voiajului făcut de soldaţi la Târgul Frumos. 
„Cadavrele au fost aruncate unele peste altele” şi, în sfârşit, au fost acoperite cu pământ. 
Sergentul-major Cipoiu i-a spus primarului că au fost cca 180 de cadavre. A minţit, după 
cum a minţit şi comandantul Legiunii de jandarmi când a raportat acest număr. Triandaf 
a menţionat în septembrie 1941 că operaţiunea de debarcare a cadavrelor a fost executată 
la ordinul maiorului Simulescu „de la Marele Cartier General” şi a continuat toată 
noaptea : „S'a dat jos din vagoane aproximativ 300 cadavre”?. Primarul satului a adăugat 
că jandarmii au interzis locuitorilor satului să se apropie de gară - „Munca aceasta 
[îngroparea] a durat de la orele 10.30 seara şi până dimineaţa”?. 

Obiectivele trimisului Marelui Cartier General au fost îndeplinite în totaliate : cadavrele 
au fost îngropate noaptea ; sătenii au fost ţinuţi departe de tren ; locul îngropării a rămas fără 
indicație, contopindu-se în cele din urmă cu peisajul înconjurător. Doar într-o singură 
chestiune a eşuat Simulescu : evreii au fost totuşi îngropaţi pe câmp şi nu în cimitirul de cai. 

Se ştie că împreună cu cadavrele au fost îngropate şi hainele, care mai înainte 
fuseseră aduse separat. Comandantul postului local de poliţie a îngropat şi lista nominală, 
pregătită conform unor documente găsite parţial în hainele victimelor. De asemenea, s-a 
aflat mai târziu că un număr de câteva zeci de cadavre au fost coborâte în gara Hălăuceşti — 
o staţie înainte de Mirceşti. Potrivit afirmațiilor unuia dintre fruntaşii Comunităţii din 
Roman, avocatul Uşer Beram, la Hălăuceşti, Mirceşti şi Săbăoani au fost îngropaţi aproxi- 
mativ 700 de evrei — număr care corespunde aproape cu cel din rapoartele oficiale ale lui 
Triandaf“. „Regimul sub care erau trataţi aceşti deportaţi a fost impus de Ministerul de 


1. Declaraţia lui Frantz Perea (primar în Săbăoani) la Tribunalul Poporului din Bucureşti, 26 iulie 
1945, ibidem, vol. 38, p. 57. 

2. Depoziţia lui Triandaf din septembrie 1941, p. 336. 

3. Declaraţia primarului din Săbăoani (vezi supra, nota 1). 

4. Depoziţia lui Uşer Beram (vezi supra, p. 278, nota 3), pp. 63-63b. 

Interne”, a declarat maiorul Gherasim, în încercarea de a absolvi Marele Cartier General 
de răspunderea pentru „trenul morţii”. 

La 3 iulie, ora 14.30, s-a încheiat a doua etapă din planul de lichidare a evreilor din 
Iaşi. Trenul a intrat în gara Roman, pe linia companiei sanitare. „Călătoria groaznică cu 
două staţii înainte şi trei înapoi către necunoscut”? (după cum a caracterizat-o unul dintre 
evrei) a luat sfârşit. Pe platforma din fruntea trenului era atârnat un cadavru - cadavrul 
tânărului Jac Teitler. Era unul dintre fiii Paulei Teitler, care ceruse să fie arestată în ziua 
pogromului pentru a-şi găsi fiii şi i-a căutat printre mormanele de cadavre însângerate 
stivuite în curtea Chesturii. 

Încă din vara anului 1941, secretarul Comunităţii din Roman, avocatul Beram, a 
reuşit să cumpere fotografii făcute de un german din organizaţia Todt de-a lungul rutei 
parcurse de tren între Iaşi şi Roman, inclusiv în staţii intermediare. În septembrie 1941, 
el a predat fotografiile preşedintelui Federaţiei Uniunilor de Comunităţi, Filderman, 
„cu ocazia convocării reprezentanţilor comunităţilor la Bucureşti pentru subscrieri la 
Împrumutul Reîntregirii”. După afirmaţiile martorului, Filderman a transmis fotografiile 
Ambasadei Elveţiei la Bucureşti?. 


„Rebelii” la Roman 


Marele Cartier General a ordonat deschiderea trenului la Săbăoani, Marele Cartier 
General a dispus continuarea călătoriei spre la Roman ; Marele Cartier General a aprobat 
cererea de înlocuire a tuturor vagoanelor cu un tren nou, „pentru că era imposibil de 
dezinfectat trenul, pentru ca să se poată face [în continuare] călătoria în bune condițiuni”, 
prefectul de la Roman fiind însărcinat să conducă toată operaţiunea. Dar, a adăugat 
prefectul, nu era necesar să se raporteze în scris despre această activitate, „deoarece un 
delegat al Marelui Cartier General asista aproape permanent la această operaţiune”. 
Prefectul a raportat verbal generalului Tătăranu despre desfăşurarea operaţiunii, până la 
terminarea eit. Aşa a descris starea trenului — nu situaţia evreilor — prefectul judeţului 
Roman, generalul Romulus Stănescu, în iulie 1945. Marele Cartier General a stabilit 
deci că nu se putea continua călătoria prin ţară cu o calamitate ecologică - prin urmare, 
trebuiau descărcate şi îngropate toate cadavrele, şi spălaţi trenul şi evreii. Şi deoarece 
trenul nu putea fi „spălat”, fiind prea murdar, a acceptat să-l schimbe, dar a ordonat 
continuarea cu orice preţ a drumului spre destinaţie. Ca şi la Târgul Frumos şi la Roman, 
Marele Cartier General a ordonat Comunităţii evreieşti să acorde asistenţă deţinuţilor — 
şi, după cum vom vedea, a alocat întregii operaţiuni câteva ore ; mai precis, de la sosirea 
trenului în gară, la ora 14.30, şi până la intrarea în vigoare a stării excepţionale pentru 


1. Vezi supra, p. 274, nota 1 (p. 42). 

2. Declaraţia lui Samoil Boghen la Comunitate, depusă la Poliţia din laşi, fără dată (septembrie 
1944), ibidem, vol. 42, p. 410b (USHMM, microfilm 43). 

3. Privire generală a secretarului Comunităţii din Roman, avocatul Uşer Beram, despre Comunitatea 
din Roman în perioada prigoanei, fără dată (1959), Arhiva Yad Vashem, 033-877, p. 13. 

4. Depoziţia generalului Romulus Stănescu (prefectul judeţului Roman) la Tribunalul Poporului din 
Bucureşti, 11 iulie 1945, ibidem, vol. 38, p. 64 (USHMM, microfilm 43) (sublinierea îmi aparţine). 

evrei, la ora 18.00. Responsabilul direct al operaţiunii a fost adjunctul şefului Marelui 
Stat-Major, generalul Nicolae Tătăranu. Deşi nu s-a spus, în spatele schimbării trata- 
mentului faţă de „rebelii din Iaşi” s-a aflat grija de a preveni o încrucişare a „trenului 
morţii”, care răspândea o duhoare puternică, cu trenul lui Antonescu şi al Marelui 
Cartier General. Trenul Marelui Cartier General stationa atunci, şi el, la Roman, în drum 
spre laşi. Nu s-a dat nici un ordin privind încetarea „disciplinei apei”, acest mijloc de 
lichidare încetând la Roman, în mare măsură datorită unei iniţiative curajoase a unei 
românce care s-a aflat în fruntea filialei locale a Crucii Roşii (vezi infra, pp. 288 sqq.). 
Un număr de factori au determinat ca la Roman, „pasagerii” evrei ai trenului să nu aibă 
parte de „tratamentul” de la Târgul Frumos. Totul putea să fie la fel: şi la Roman au fost 
coborâte cadavre, şi aici Comunitatea a primit ordin să-i ajute pe deţinuţi, şi aici au 
existat funcţionari şi ofiţeri care au vrut să facă rău şi să saboteze. Însă, cu cât „trenul 
morţii” se îndepărta mai mult de Iaşi, cu atât se aflau în jurul său din ce în ce mai puţini 
militari şi civili cu funcţii de răspundere care aveau cunoştinţă de secretul pregătirii 
pogromului - care ştiau secretul planului de lichidare a populaţiei evreieşti din Iaşi. 
Pogromul a fost planificat şi pregătit de o secţie a Marelui Cartier General şi de un birou 
din Serviciul Special de Informaţii. Acesta a fost un secret pe care nu-l ştiau toţi cei cu 
funcţii de răspundere din zonele prin care a trecut „trenul morţii”. Pentru aceştia era 
suficient că în tren se aflau arestaţi rebeli iudeo-comunişti care au deschis focul împotriva 
soldaţilor români şi germani din Iaşi pentru ca ura naturală pe care o trezeau duşmanii 
naţiunii româneşti să-şi facă efectul. Nu ca la Iaşi, la Târgul Frumos şi în'celelalte staţii, 
la Roman s-au întâlnit două extreme ale aceleiaşi afaceri — decidenţii şi deţinuţii : Marele 
Cartier General, prin adjunctul şefului Marelui Stat-Major, şi un şef de secţie şi un şef 
de birou care-i sunt subordonați, şi supraviețuitorii trenului - pe care aceşti ofiţeri l-au 
creat şi i-au urmărit deplasarea. 

Tot ceea ce prefectul Romanului şi-a amintit în 1945 despre tren a fost că „cu ocazia 
debarcării evreilor din vagoane s'au găsit un număr de cadavre, nu ştiu precis câţi”. Prefectul 
nu mai ştia precis dacă au fost urcați din nou în vagoane toţi evreii, sănătoşi sau bolnavi. „Ştiu 
numai că au fost reîmbarcaţi toţi cei sănătoşi”! — amănunt care, desigur, nu era corect, 
întrucât au fost urcați şi muribunzi. Ca de obicei, evreii au ţinut minte mai multe lucruri. 
În gară s-au aflat patru delegaţi ai Comunităţii şi trei medici evrei, medici români, sanitari 
şi soldaţi din Compania sanitară nr. 4. La 3 iulie, la ora 14.30, trenul s-a oprit pe peronul 
companiei sanitare, în afara câmpului vizual al pasagerilor sau al trecătorilor. Cu circa 
trei ore mai devreme, unul dintre fruntaşii Comunităţii, David Laufer, a fost chemat la 
statul-major al Armatei a 3-a, iar un colonel a cerut Comunităţii să pregătească lenjerie 
şi alimente pentru trenul cu evrei din laşi, în care se află „între ei şi câţiva morţi”, fără 
a-i descrie pe aceşti evrei ca rebeli care au tras în armată. Comunitatea a primit aprobarea 
să trimită nu mai mult decât patru reprezentanţi care să fie prezenţi pe peron : 


La deschiderea vagoanelor, s'a văzut un spectacol îngrozitor, morţii erau amestecați cu cei vii, 
nu mai puteau să răsufle şi să comunice decât prin semne, cereau apă. Sa început coborârea 
celor care mai erau în viaţă, care prezentau un aspect jalnic, aproape complet dezbrăcaţi, plini 
de sânge pe corp şi cu feţele înnebunite de groază, încât abea puteau să se mişte?. 


1. Ibidem, p. 64b. 
2. Declaraţia sub jurământ a lui David Laufer la Tribunalul Poporului din Bucureşti, 26 iulie 1945, 
ibidem, vol. 38, p. 62. 

Dr. Avram Iosef a constatat că evreii care au coborât din tren 


erau plini de sânge şi cu mari plăgi, din care supurau. Aceste răni proveneau din lovituri de 
corpuri contondente, toţi erau ameţiţi, încât abea puteau să se menţină pe picioare!, 


„ei neputând să deschidă gura ca să bea apă”, a adăugat dr. Leon Herşcu, medic evreu 
din Iaşi care fusese mobilizat la compania sanitară din Roman?. De fapt, nimeni nu le-a 
permis medicilor evrei şi români să dea apă evreilor. A fost o reacţie spontană a 
medicilor la vederea unor fiinţe umane care au fost umilite până la extrem, ceea ce nu a 
fost pe placul a doi căpitani din Armata a 3-a: „Aceşti căpitani... m'au ameninţat cu 
revolverele întinse că mă împuşcă pe motivul că dau apă la comuniştii ieşeni, învinuin- 
du-mă că sunt un comunist deghizat în haine militare”, a adăugat dr. Herşcu. Cei doi 
medici români i-au tratat pe evrei cu devotament. Aşa a procedat căpitanul dr. Niţulescu 
din Iaşi, chiar şi dr. Nicolae David, care, „deşi era legionar notoriu, totuşi la Roman a 
salvat multe vieţi omeneşti spunând că aici nu face politică şi îşi face serviciul de 
medic”, după afirmaţiile unui evreu din Iaşi care l-a identificat’. 

Medicii evrei mobilizați să lucreze în Spitalul militar din Roman (Z.I. 446) — trei din 
Iaşi şi cinci din alte localităţi — s-au dus imediat în gară când au aflat de sosirea unui tren 
cu „evacuaţi din Iaşi”, cum au denumit autorităţile din Roman „trenul morţii” : „Ne-am 
prezentat imediat ca să dăm ajutoare medicale dar am fost îndepărtați de baionetele 
jandarmilor comandaţi de Triandaf şi ameninţaţi cu împuşcarea dacă nu ne depărtăm”. 
Doi medici români cunoscuţi ca membri marcanţi ai Mişcării legionare din Iaşi — dr. Nicolae 
David şi dr. Poliacu -, dr. Iulius Niţulescu şi trei medici evrei care fuseseră şi ei 
mobilizați. în reţeaua medicală românească au fost printre cei care au acordat ajutor. 

Cum am menţionat anterior, medicii români au făcut cât au putut pentru a veni în 
ajutorul evreilor, inclusiv cei doi care erau cunoscuţi ca fiind membri ai Mişcării legio- 
nare (dr. Poliacu a fost primar al Iaşiului în timpul regimului legionar, între septembrie 
1940 şi ianuarie 1941). „Asistenţa medicală”, a notat un medic evreu căruia nu i s-a permis 
să se apropie de evrei, „s'a rezumat la o baie făcută cu apă rece la baia Companiei 4 
sanitare şi la deparazitarea efectelor, fiind lăsaţi toată noaptea goi, să doarmă afară”* (dr. 
Alter nu ştia că hainele evreilor fuseseră arse în întregime -— vezi infra, pp. 294-295). 

Evreilor din Roman şi locuitorilor din oraş li s-a interzis să se apropie de tren şi să 
le dea evreilor apă sau hrană, aşa cum s-a procedat şi la Târgul Frumos. Preşedintele 
Comunităţii, dr. Berthold Rorlich, a alergat de la comandantul Armatei a 3-a, generalul 
Petre Dumitrescu, la prefectul judeţului, şi el general, în încercarea de a primi aprobarea 
pentru deschiderea vagoanelor şi acordarea de ajutor — fără să ştie că Marele Cartier 
General hotărâse deja deschiderea uşilor şi spălarea evreilor. Printre evreii din Roman 
s-a răspândit între timp zvonul că în gările din apropierea Romanului au fost azvârlite 


1. Declaraţia sub jurământ a lui Avram Iosef (medic) la Tribunalul Poporului, 26 iulie 1945, ibidem, 
p. 63. 

2. Depoziţia Leon Herşcu (medic) la Tribunalul Poporului din Bucureşti, 18 mai 1945, ibidem, p. 68. 

3. Depoziţia sub jurământ a lui Moise Grinberg la Curtea de Apel din Bucureşti, 31 decembrie 1947, 
ibidem, vol. 1, partea I, p. 211b (USHMM, microfilm 47). 

4. Declaraţia lui Adolf Alter (medic), din Iaşi, la Tribunalul Poporului din Bucureşti, 1945, ibidem, 
vol. 30, p. 75 (USHMM, microfilm 48). Depoziţia sub jurământ a lui Iulius Niţulescu (medic) la 
Tribunalul din Bucureşti, 18 iulie 1948, ibidem, vol. 1, partea a II-a, p. 681 (USHMM, microfilm 47). 

sute de cadavre de evrei, care au fost jefuite fără să fie îngropaţi. Dr. Alter, căruia nu i 
s-a permis să se apropie de tren, a văzut de la distanţă deschiderea vagoanelor : 


Au ieşit oameni aproape goi, înnebuniţi de sete şi de căldură. S-au tăvălit prin bălțile cu noroi 
ca porcii, ca să-şi potolească senzaţia de arsură a pielii. Mirosul de cadavre răspândit din 
aceste vagoane s-a resimţit până în centrul Romanului, care era la un kilometru de garăl. 


Medicii evrei originari din laşi, Leon Herşcu şi Mozes Himelbrand, care, după cum 
am spus, erau mobilizați la compania sanitară, au primit permisiunea să acorde ajutor — 
care a însemnat, înainte de toate, apă, injectii cu cofeină şi alifii calmante cu camfor. 
Consimţământul autorităţilor pentru acordarea câtorva cuburi de zahăr şi a unui pahar cu 
apă fiecărui deportat obținut după multe intervenţii ale preşedintelui Comunităţii, Rorlich, 
cu toate că este posibil ca delegaţii Marelui Cartier General să fi hotărât dinainte să li se 
dea apă evreilor din tren. Oricum, comandantul Armatei a 3-a şi autorităţile locale i-au 
lăsat pe fruntaşii Comunităţii să alerge şi să implore, până „s-au convins” şi „au 
consimţit” să permită acordarea apei, zahărului, îmbăierea şi schimbarea vagoanelor — 
fără a dezvălui că, poate, primiseră ordin să procedeze astfel. Acest amănunt nu poate 
fi clarificat, deoarece toţi românii implicaţi în staționarea trenului la Roman au minţit în 
depoziţii şi la anchete. Un singur lucru este clar, mai presus de orice îndoială : nici o 
persoană dintre cele implicate în odiseea trenului la Roman nu a permis răniților şi 
muribunzilor să rămână în oraş şi să fie internaţi în spitalele de stat sau în cele militare 
ori în spitalele Comunităţii. Au fost urcați din nou în vagoane, dar de data asta cu o 
căldare cu apă în interior. 

Au fost îmbarcaţi şi muribunzii, deşi la Roman exista un spital unde aceşti oameni puteau 
fi internaţi, a scris unul dintre evrei?. Acesta a crezut că medicii se fac vinovaţi de neinternarea 
celor grav răniţi şi a muribunzilor, dar nu aşa au stat lucrurile. Marele Cartier General 
a fost cel care a hotărât atitudinea faţă de deţinuţii din „trenul morţii”, iar această 
politică nu a inclus salvarea vieţii sau sentimente de compasiune faţă de evrei: 


Faptul că şi după plecarea din Roman s'au găsit cadavre în tren se datoreşte faptului că la 
Roman au fost reîmbarcaţi toţi evreii, fără ca să fie reţinuţi cei ce se găseau în stare proastă de 
sănătate şi mai ales acei care ar fi putut să se fi îmbolnăvit din cauza faptului că după 
debarcarea lor din tren au fost parte îmbăiaţi, hainele li s'a ars şi goi sau foarte sumar 
îmbrăcaţi au rămas în curtea companiei sanitare o zi şi o noapte în frig”. 


Cine a fost răspunzător de „nerămânerea” la Roman a bolnavilor şi muribunzilor, şi de 
ce n-au fost internaţi ? Nu se poate pune o astfel de întrebare, deoarece în caz contrar trebuia 
recunoscut faptul că a existat o politică de lichidare a evreilor, la care a luat parte şi Triandaf. 
Jandarmii lui Triandaf nu şi-au pus o asemenea problemă legată de formulare, cu scopul 
de a evita asumarea răspunderii. Unul dintre evreii din trenul lui Triandaf a descris 
reacţiile jandarmilor la implorările evreilor de a deschide uşile în drum spre Roman, 
pentru că se sufocă. În acest vagon rămăseseră în viaţă, până la Roman, 9 evrei din 140: 


1. Declaraţia lui Adolf Alter (medic), ibidem. 

2. Declaraţia lui Solomon Pollac în favoarea lui Triandaf, Iaşi, fără dată (1945), ibidem, vol. 51, p. 97b 
(USHMM, microfilm 43). ; 

3. Proces-verbal de la anchetarea acuzatului Triandaf (vezi supra, p. 280, nota 2), p. 38. 

Am început a bate nebuni în pereţii vagonului să se deschidă şi să se scoată morţii. Soldaţii ne 
răspundeau să mai aşteptăm, să mai moară dintre noi şi ne vor deschide uşal. 


Deci internarea răniților şi a muribunzilor la Roman contravenea obiectivului „excursiei” 
organizate cu „trenul morţii”. Dar Triandaf a atins, fără să vrea, un alt aspect al 
„ajutorului” dat la Roman: cum: s-a întâmplat ca până şi o măsură luată cu bune 
intenţii - deschiderea vagoanelor şi îmbăierea evreilor — să provoace în cele din urmă, 
din cauza aceluiaşi scop premeditat de lichidare a evreilor din Iaşi, moartea altor zeci de 
oameni (vezi infra, pp. 294-297). 


Apă la Roman 


Cu toate încercările de a convinge Tribunalul că în drum spre Roman s-a dat apă 
evreilor în staţiile Târgul Frumos, Mirceşti şi Săbăoani, după cum au descoperit medicii 
şi autorităţile la Roman, deshidrataţi, acoperiţi cu răni purulente, iar parte dintre ei nu 
au fost în stare să bea apă din cauza uscării esofagului. Avocatul Ellas Wachtel, membrul 
unei cunoscute familii de filantropi, el însuşi o persoană marcantă în Comunitatea din 
Iaşi, a înnebunit în timp ce trenul aştepta să intre în Roman, pe când staţiona în câmp, 
deoarece nu a mai putut suporta setea : 


A zărit un soldat german şi i-a oferit bani pentru a i se da apă. Banii i-a luat dar apă nu s'a 
adus. El a avut un acces de nebunie, a scos o grămadă de bani pe care i-a rupt şi pe urmă a sărit 
din vagon şi a murit?. 


La Mirceşti, a declarat unul dintre evreii aflaţi într-un vagon care nu a fost deschis la 
Târgul Frumos, a fost deschis vagonul şi au fost coborâţi morţii — dar „până la Roman 
nu am băut apă... Pe drum de la Iaşi până la Mirceşti n'am avut aer”5. Starea de 
descompunere fizică şi sufletească în care s-au aflat evreii care au ajuns vii la Roman a 
fost descrisă foarte bine de inginerul Marcel Perlaf, pe atunci un tânăr de 25 de ani: 


Rănile mele intraseră în putrefacție ca şi peliţa dela degete, iar la un deget al mânei drepte am 
avut o rană, care nu ştiu cum am căpătat-o în care aveam viermi. La un moment dat aveam 
impresia că voi intra în putrefacție cu totul?. 


Medicii evrei care au oferit apă deţinuţilor din tren în momentul în care au fost 
coborâţi din vagoane au observat imediat că supraviețuitorii voiau să bea apă cu toate 
puterile, dar le era greu. Triandaf a refuzat să permită apa în timpul debarcării cadavrelor 


1. Declaraţia lui Şmil Moise consemnată de reprezentanţii Comunităţii din Iaşi, Bucureşti, 9 septembrie 

1944, ibidem, vol. 42, p. 402 (USHMM, microfilm 43) (sublinierea îmi aparţine). 

Declaraţia lui Ghidale Caufman la Comunitatea din Iaşi, fără dată (septembrie 1944), ibidem, p. 405. 

Depoziţia sub jurământ a lui Avram Marcovici la Curtea de Apel din Bucureşti, 3 ianuarie 1948, 

ibidem, vol. 1, partea I, p. 203. 

4. Declaraţia lui Marcel Perlaf la Tribunalul special pentru judecarea celor vinovaţi de dezastrul ţării 
din Bucureşti, 10 aprilie 1945, ibidem, vol. 30, p. 11 (USHMM, microfilm 48). 


w 

în staţia Săbăoani, cu câteva ore înainte de a se fi permis evreilor să bea la Roman, când 
au fost coborâţi morţii din vagoane : „La coborârea cadavrelor au asistat printre alţii şi 
slt. Triandaf pe care îl cunoşteam din laşi că era magistrat. La rugăminţile noastre de 
implorare ca să ni se dea puţină apă, ne-a promis că ne va da licoarea binecuvântată în lagăr”. 
Iar când li s-a permis la Roman, a adăugat acelaşi evreu, după ce delegaţii Comunităţii 
veniţi în gară „ne-au adus apă, zahăr şi alimente, de care nu ne-am putut folosi deoarece 
gâtlejurile noastre erau încă lipite şi uscate, doar apa a mai putut pătrunde prin esofag”. 

Medicii au stabilit că este interzis să li se dea să bea cât vor, ci numai o cantitate 
mică. „Mi s”a dat o jumătate cană de apă şi ceva zahăr”?, a spus un evreu căruia i-a părut 
rău că nu i s-a dat mai mult. „Mulţi au murit bând apă”, şi-a amintit altul”. „N’au putut 
să deschidă gura ca să bea apă”, a rezumat chestiunea dr. Leon Herşcuf. 

Se poate stabili cu certitudine că acceptul autorităţilor de a se da apă evreilor din 
„trenul morţii” la Roman a împiedicat lichidarea aproape totală a evreilor din tren. 
Pierderile până la Roman au fost cuprinse între 30% şi 95% dintre evreii din fiecare vagon’. 


Viorica Agarici 


Mulţi români au încercat după război să-şi aroge schimbarea ordinului de a permite 
să li se dea apă evreilor, înțelegând că a fost un eveniment important şi semnificativ, o 
manifestare de clemenţă faţă de candidaţii la exterminare. De fapt, acei români n-au 
înţeles că orice recunoaştere a unei „fapte bune” însemna şi o mărturisire a „faptei rele”, 
a ordinului de a-i lichida pe evreii din tren prin interzicerea apei. Un singur lucru este 
incontestabil : preşedinta filialei locale a Crucii Roşii din Roman, Viorica Agarici, a 
intervenit, din motive pur umanitare, pe lângă comandanții Armatei să li se permită 
evreilor să primească apă. Acest fapt a fost atât de neconceput în ochii evreilor din 
Roman, în ochii supravieţuitorilor (când au aflat despre asta) şi apoi în ochii evreilor din 
întreaga Românie, încât s-au înfiripat diverse legende cu privire la el. Astfel, o simplă 
acţiune de îndeplinire a unei datorii omeneşti şi chiar creştineşti s-a transformat într-o 
faptă de înalt eroism a unei femei mărunte şi firave, care s-a confruntat cu militari răi la 
inimă şi i-a învins$. Adevărul, ca de obicei, se află undeva la mijloc — dar indiscutabil 


1... Declaraţia lui Samoil Boghen la Comunitatea din laşi, fără dată (septembrie 1944), ibidem, 
vol. 42, p. 4llb (USHMM, microfilm 43). 

2. Adresă a lui David Bandel către Tribunalul Poporului, fără dată (1945), ibidem, vol. 45, partea I, 
p. 339. 

3. Proces-verbal de la anchetarea lui Beniamin Abramovici la Tribunalul special pentru judecarea 
criminalilor de război din Iaşi, ibidem, vol. 30, p. 94 (USHMM, microfilm 48). 

4. Vezi supra, p. 285, nota 2 (p. 68). 

5. La Roman s-a putut face un bilanţ intermediar al numărului de supraviețuitori din fiecare vagon, 
deoarece după aceea evreii au fost urcați în vagoane curate, într-o nouă ordine. Datele cu privire 
la numărul de. supraviețuitori diferă de la un vagon la altul. În continuare, câteva date despre 
numărul de supraviețuitori comparativ cu numărul evreilor din vagon: 68/100, 76/100, 35/85, 
20/120, 10/110, 14/100, 3/120. 

6. Despre aceasta, vezi: „Elogii pentru o nobilă doamnă”, Curierul Israelit, 19 noiembrie 1944 ; 
„Un om în vremuri de neomenie: Viorica Agarici”, Revista Cultului Mozaic, nr. 432, 15 martie 
1979; „Poporul evreu nu uită binefăcătorii săi: Viorica Agarici a smuls din ghearele morţii peste 
o mie de evrei”, Revista Cultului Mozaic, nr. 532, 15 iunie 1983. 

este faptul că într-o perioadă de negare:totală a existenţei evreieşti şi de participare activă 
numeroasă, din toate straturile sociale ale poporului român, la lichidarea minorităţii evreieşti, 
o româncă a crezut încă în valorile umanismului şi a cerut să fie aplicate şi evreilor. 

„Trenul morţii” a intrat în staţia Roman la ora 11, înainte de amiază, aşa cum a notat 
Triandaf în raportul său autentic. Între 11.00 şi 14.30, în timp ce trenul a fost remorcat 
spre peronul companiei sanitare din gară, s-a petrecut drama în centrul căreia s-a aflat 
Viorica Agarici. Pe peroanele gării se aflau femei şi fete românce membre şi activiste ale 
Crucii Roşii Române, care aşteptau, ca de obicei, sosirea trenurilor cu răniţi de pe front 
şi a trenurilor cu soldaţi care plecau spre front, şi care veniseră „să împartă alimente şi 
băuturi soldaţilor în trecere”!. Când au remarcat femeile şi au identificat însemnele 
Crucii Roşii (bereta cu cruce şi o banderolă pe mânecă), evreii care erau atârnaţi pe 
grilajul vagoanelor au tipat - „Crucea Roşie, apă! ”. Jandarmii au refuzat să răspundă 
rugăminţii spontane de a primi apă. Riposta dnei Agarici o publicăm după mărturia ei 
din anul 1945: 


M-am dus la gară ; am vorbit cu comandantul militar al gării despre acest lucru, mi-a spus că 
nu este voie să dăm apă la oameni [aceia]. Atunci m'am adresat d-lui colonel Graur, comandantul 
garnizoanei [din Roman], i-am spus că Crucea Roşie este împiedicată a-şi împlini misiunea. 
Dsa mi-a spus că nu poate dispune singur ci trebuie să întrebe [pe] un superior al dlui. 
M-am dus cu dânsul la maşină, ne-am dus la Cercul Militar unde la acea dată lua masa 
dl General Tătăranu, care a autorizat să se dea apă la oameni. M-am întors la locul unde trenul 
[era] oprit şi am spus că avem ordin [care permite] să dăm apă la oameni?. 


Nu există nici un motiv de a se pune la îndoială această declaraţie. În decurs de trei 
ore şi jumătate, până la obţinerea aprobării, nu s-a dat apă. Evreii primiseră între timp 
dispoziţie să arunce cadavrele afară, şi nimănui nu i s-a permis să le dea apă, până ce dna 
Agarici s-a înapoiat cu aprobarea de la însuşi adjunctul şefului Marelui Cartier General. 

Când a fost întrebat despre amestecul său în soarta evreilor din „trenul morţii”, 
generalul Tătăranu a pretins că s-a aflat într-adevăr atunci la Roman, cu Marele Cartier 
General, dar a aflat „doar întâmplător... că se află un tren în gara Roman cu evrei” şi că 
trenul „merge, din ordinul Mareşalului, direct la Călăraşi, şi nu are voie a se opri”. Când 
a aflat, iar din întâmplare, că în tren sunt morţi, „am dat ordin Crucii Roşii şi Comunităţii 
[evreieşti] să dezinfecteze trenul, cu toate ordinele contrarii”. Este adevărat, a adăugat 
Tătăranu, că trenul lui Antonescu se afla atunci în apropiere de Roman, dar el | Tătăranu]| 
nu a ştiut nimic despre pogrom: 


În tot timpul cât a durat pogromul de la Iaşi, nimeni nu mi-a adus la cunoştinţă nimic despre 
cele ce se petrec şi nici chiar după terminare[a pogromului] nu mi s'a raportat nimic, probabil 
că rapoartele s'au făcut direct Mareşalului’. 


1. Scrisoarea lui Moise Schwartz, unul dintre fruntaşii Comunităţii din Roman după război, către autor, 
Ramat-Gan, aprilie 1986, p. 4 (a fost predată la Yad Vashem ; se află în colecţia „România”, 0-11). 

2. Declaraţia Vioricăi Agarici la Tribunalul Poporului din Bucureşti, 26 iulie 1945, Arhiva Ministerului 
de Interne, Dosar 108233, vol. 38, p. 59 (USHMM, microfilm 43). Dna Agarici era pe atunci 
(1941) o personalitate cunoscută în România, datorită succeselor militare ale unuia dintre fiii ei, 
aviator militar care doborâse câteva avioane sovietice. Presa a publicat ode în cinstea lui, pornind 
de la faptul că numele Agarici rima cu cuvântul bolşevici. 

3. Depoziţia lui Nicolae Tătăranu (general) la Tribunalul Poporului din Bucureşti, 27 august 1945, 
ibidem, vol. 24, p. 30b (USHMM, microfilm 47). 

Când i s-a prezentat un raport al generalului Topor cu privire la pogrom (iar semnătura 
sa confirmă faptul că l-a citit) în care era notat că pretorul-şef al Armatei, generalul 
Topor, i-a raportat lui Tătăranu despre situaţia de la Iaşi imediat după izbucnirea 
pogromului, la 29 iunie, Tătăranu a afirmat că „nu-şi reaminteşte” să fi primit asemenea 
rapoarte, dar a confirmat că raportul este autentic!. Generalul Tătăranu a mai recunoscut 
că împreună cu el s-a aflat atunci colonelul Dinulescu, şeful Secţiei a Il-a a Marelui 
Cartier General. „Legătura între Marele Cartier General şi între Serviciul Special de 
Siguranţă, de la Preşedinţia Consiliului de Miniştri se făcea prin colonelul Dinulescu”, 
care îi era subordonat?. Dar în prezent se ştie că Radu Dinulescu şi Constantin Ionescu- 
-Micandru, de la Serviciul de Informaţii de la Preşedinţia Consiliului de Miniştri, au fost 
iniţiatorii şi planificatorii pogromului, Dinulescu fiind responsabil, printre altele, şi cu 
„problema mişcării populaţiei evreieşti din Moldova”. De asemenea, se ştie că Bădescu 
şi Lupu, care au pus în practică pogromul, i-au raportat direct şi în timp real generalului 
Tătăranu despre desfăşurarea lui. A 

Numai cine a comandat operaţiunea şi a stabilit orarul „trenului morţii” şi atitudinea 
faţă de deţinuţi era împuternicit să anuleze ordinul de lichidare prin interzicerea apei. 
Printr-un ciudat concurs de împrejurări, micuța româncă a ajuns la cel care fusese 
însărcinat cu pogromul din partea lui Antonescu, în cadrul Marelui Cartier General. 
Oare Tătăranu hotărâse deja înainte (sub influenţa comisiei de medici care fusese la 
Săbăoani) să anuleze ordinul — cu alte cuvinte, înainte de sosirea trenului la Roman? Nu 
există un răspuns categoric la această întrebare. Fapt este că nici măcar pe peronul din 
Roman nu i s-a permis cuiva să dea apă evreilor. Medicii militari români au rămas, 
poate, cu impresia că peste puţin timp nu va mai fi cine să fie pedepsit în tren, şi au 
raportat în acest sens generalului Tătăranu. Şeful comisiei medicilor militari, maiorul 
Simulescu, a pretins, cum am spus, în 1945, că a raportat unui şef de secţie din Marele 
Cartier General despre „neomenia tratamentului la care au fost supuşi evreii îmbarcaţi în 
tren”? — şi se poate presupune că acest raport, cu alte formalităţi decât cele menţioante 
în 1945, a fost predat imediat însărcinatului cu „proiectul Iaşi”, generalul Tătăranu. Dar 
acest fapt, cum am spus, e doar o presupunere. De-a lungul timpului, când s-au clarificat 
mereu alte amănunte despre proporţiile măcelului premeditat din „trenul morţii”, şi 
generalul 'Tătăranu şi-a schimbat atitudinea faţă de „momentul Roman”, adică aprobarea 
lui de a permite să se dea apă evreilor. În aprilie 1947, el a înaintat procurorului-şef o 
declaraţie în care a susţinut că nu a avut nici o legătură cu pogromul. El nu s-a aflat 
atunci la Iaşi, ci la Marele Cartier General, la Roman - de la 2 iulie până la 13 iulie —, şi 
s-a ocupat numai cu probleme operative ; şi chiar atunci misiunea lui s-a rezumat la 
transmiterea de ordine operative de la Mareşal şi de la şeful Marelui Stat-Major, generalul 
Ioaniţiu, forţelor de pe front - şi cu toate astea, spune el, nu a ştiut despre toate 
hotărârile Mareşalului. Când a aflat „întâmplător” despre existenţa „trenului morţii” la 
Roman, a intervenit : 


Cu toate că ordinul Mareşalului era ca trenul să treacă direct la Călăraşi şi nimeni nu are voie 
să se amestece [în problema lui], am făcut act de iniţiativă şi pe a mea răspundere, am ordonat 


1. Depoziţia lui Nicolae Tătăranu (general) la Tribunalul Poporului din Bucureşti, 26 noiembrie 
1945, ibidem, p. 31. 

Vezi supra, p. 289, nota 3 (p. 30). 

Vezi supra, p. 280, nota 3. 

gării, Crucii Roşii şi Comunităţii evreieşti din Roman să purceadă la dezinfectarea imediată a 
trenului, îmbăierea şi echiparea deportaților şi numai după terminarea acestor operaţiuni am permis 
ca trenul să meargă mai departe. N-am fost niciodată tras la răspundere pentru măsura luată. Astfel 
am aflat despre nenorocitele evenimente de la Iaşi. De masacrele de la Iaşi nici azi nu ştiu nimici. 


Tătăranu a minţit de-a lungul întregii declaraţii. Inspectorul Jandarmeriei din Moldova, 
colonelul Bădescu, şi colonelul Lupu i-au raportat despre pogrom în timp real. Şeful 
Secţiei a II-a, colonelul Dinulescu, care a pregătit pogromul, îi era subordonat direct şi 
se afla cu el la Roman. Pretorul-şef al Armatei române, generalul 'Topor, responsabil cu 
operaţiunea de „curăţire a terenului” în Basarabia şi Bucovina, i-a predat un raport 
despre pogrom (după cum a recunoscut Tătăranu în anul 1945) - dar acest raport a 
dispărut, aşa cum au dispărut toate documentele care implicau Marele Cartier General şi 
pe Antonescu în organizarea pogromului. Şi, în sfârşit, Tătăranu s-a aflat în legătură 
directă cu Antonescu în timpul evenimentelor, el fiind comandantul primului eşalon al 
forţelor româneşti pe front. Acum ştim că generalul Tătăranu a fost implicat direct în 
punerea în practică a ordinului lui Antonescu de lichidare a evreilor din Odessa. Marele 
Cartier General i-a trimis ordinul secret al lui Antonescu de lichidare a 22.000 de evrei 
după explozia de la Comandamentul forțelor româneşti din oraş?. Iar în ceea ce priveşte 
Romanul, iniţiativa de a se îndura de evrei nu a fost a lui, ci a dnei Agarici, care venise 
la el să ceară îndurare, şi a fruntaşilor Comunităţii, care i-au implorat pe subalternii săi. 
Şi încă ceva: Tătăranu nu a aşteptat sfârşitul operaţiunii pentru „a permite” trenului 
să-şi continue drumul spre lagărul de la Călăraşi, ci a întrerupt-o după puţin timp (vezi 
infra). Într-o declaraţie din 1947, Tătăranu şi-a contrazis afirmaţia că nu a ştiut despre 
tren şi despre pogrom, deoarece în încercarea de a sublinia „iniţiativa” sa, a dezvăluit 
existenţa unui ordin explicit al lui Antonescu, care a interzis generalilor orice intervenţie 
în chestiunea „trenului morţii”. Toate firele au dus spre generali din Marele Cartier 
General şi spre Antonescu însuşi. Este puţin probabil ca generalul Tătăranu să fi îndrăznit 
să acţioneze în totală contradicţie cu ordinul Conducătorului, care era în culmea puterii 
sale, şi încă în problema „rebelilor” din Iaşi. Antonescu a interzis şi tot Antonescu a fost 
cel care a permis să se dea apă evreilor. În zilele pogromului de la Iaşi, şi după aceea, 
Marele Cartier General a condus acţiunile de lichidare a evreilor pe teritoriile eliberate 
şi la Iaşi, iar toate celelalte autorităţi - Ministerul de Interne, Jandarmeria, Poliţia, 
Direcţia CFR, prefecţii, primarii şi alţii — au executat ordinele fără ezitare. La 1 iulie 
1941, şeful Marelui Cartier General, generalul Ioaniţiu, a semnat ordinul de numire a 
generalului Dumitru Cârlăonţ în calitate de comandant militar al oraşului, s-a întâlnit cu 
el în gara din Iaşi şi i-a explicat că misiunea lui este aceea de „a restabili ordinea şi 
liniştea” în oraş în urma evenimentelor din 28-29 iunie (1941), „când evreii au tras cu 


armele din case în trupele germane şi române ce mergeau spre front”5. 


1. Declaraţia lui Nicolae Tătăranu (general) predată procurorului-şef, Bucureşti, 2 aprilie 1947, 
ibidem, vol. 56, pp. 27-28. 

2. Jean Ancel, Contribuţii la Istoria României, Problema evreiască 1933-1944, Editura Hasefer, 
Bucureşti, 2003, vol. II, partea I, p. 185 (în continuare: Ancel, Contribuții). 

3. Al doilea memoriu al generalului Dumitru Cârlăonţ, prezentat Tribunalului militar, fără dată (1946), 
Arhiva Ministerului de Interne, Dosar 108233, vol. 51, pp. 52-53 (USHMM, microfilm 43). Cârlăonţ 
a subliniat neimplicarea sa în pogrom şi faptul că a sosit la Iaşi după terminarea lui. Ordinul de 
numire cuprindea cuvintele subliniate aici. Însă acest ordin a fost distrus şi a fost înlocuit cu un 
document falsificat, prin care i se ordona lui Cârlăonţ să asigure liniştea şi să-i pedepsească pe 

La 30 iunie 1941, Marele Stat-Major a transmis tuturor unităţilor militare ordinul 
generalului Antonescu în care se arăta că populaţia evreiască este implicată în acţiuni de 
sabotaj şi atac contra soldaţilor români, dispunând executarea imediată a celor vinovaţi. 
Adjunctul şefului Secţiei a II-a a Marelui Cartier General, locotenent-colonelul Gheorghe 
Petrescu, a trimis serviciului pretorial de la Marele Cartier General un comunicat secret 
în care se arăta, printre altele, că 


în zilele de 28 şi 29 [iunie] au avut loc la Iaşi incidentele provocate de iudeo-comunişti şi când 
autorităţile au luat măsurile cunoscute : arestări, internare în lagăre, restricţiuni în circulaţie etc.? 


Procuratura tribunalelor militare din România a rezumat atunci, în timp real, evenimentele 
principale de pe întinsul României în buletine care au cuprins informaţii adunate în urma 
activităţii Procuraturii militare în diverse tribunale. Aceste buletine erau înaintate Președinției 
Consiliului de Miniştri, Serviciului Special de Informaţii şi judecătorilor militari. În bule- 
tinul Care a cuprins activitatea din perioada 29 iunie - 5 iulie 1941 se arăta, printre altele : 


În seara de 28/29 iunie 1941, aproximativ ora 20, în oraşul Iaşi, în cartierele mărginaşe şi în 
centru, s'a produs o rebeliune de către iudeo-comunişti, trăgând asupra armatei şi asupra 
autorităţilor [civile] focuri de armă şi mitralieră. Mişcarea a fost reprimată de armata română 
în colaborare cu armata germană. Vinovaţii au fost executaţi pe loc. Ordinea a fost restabilită 
în ziua de 30 iunie 1941. Pentru a se preîntâmpina pe viitor asemenea evenimente, autorităţile 
militare au luat măsuri ca parte din evrei, din acei bănuiţi ca periculoşi siguranţei statului, să 
fie internaţi în lagăre. Rebeliunea din Iaşi, de la sfârşitul lunii iunie 1941, confirmă unitatea 
integrală ce există între iudaism şi comunism. Pericolul acestei rase credem că nu este înlăturat, 
deşi Mişcarea din Iaşi a fost reprimată. Se impun măsuri severe şi oameni de încredere care să 
le aplice acolo unde eventual se vor mai constata [asemenea cazuri)”. 


Acest buletin a fost pregătit de doi magistrați marcanţi — preşedintele Tribunalului 
militar al Comandamentului 4 Teritorial, locotenent-colonelul Alexandru Burada, şi 
adjunctul său, căpitanul Dumitru Pomârleanu. Aceste buletine săptămânale au cuprins 
principalele evenimente ale Siguranţei în întreaga Românie, printre altele amintindu-se 
documente importante despre pogromul de la Iaşi, care, după toate probabilitățile, au 


militarii care continuau să jefuiască; Marele Cartier General către generalul Cârlăonţ, ordinul de 
numire drept comandant militar al oraşului Iaşi, 1 iulie 1941 (copie autorizată), Arhiva Ministerului 
de Interne, Dosar 89, p. 310 (USHMM, microfilm 36). 

1. Dispoziţia nr. 206820 a Armatei a 4-a către Inspectoratul Regional al Poliţiei din Iaşi, 30 iunie 
1941, ibidem, vol. 24, p. 384 (USHMM, microfilm 47). 

2. Secția a I-a a Marelui Cartier General către serviciul pretorial, semnat de adjunctul şefului Secţiei 
a Il-a, Gheorghe Petrescu, cu indicaţia de a cerceta problema permiselor de circulaţie emise de 
colonelul Lupu unor evrei şi comunicatul secţiei despre pogromul de la Iaşi, 25 iulie 1945, ibidem, 
vol. 29, pp. 51-52 (USHMM, microfilm 48). 

3. Buletinul informativ săptămânal despre activitatea din zilele 29 iunie — 5 iulie 1941, din colecţia de 
buletine informative ale tribunalelor militare din anii 1941/1942 (copie), Arhiva Ministerului de Interne, 
Dosar 40010, vol. 114, pp. 227, 228, 231 (sublinierea îmi aparţine). Buletinele informative au fost 
distribuite de Procuratura militară după exemplul buletinelor asemănătoare pregătite de Ministerul 
de Justiţie şi predate lui Antonescu, începând din 16 aprilie 1941. În dispoziţiile generale se arăta 
că buletinele trebuie să conţină, printre altele, informaţii despre ordinea şi siguranţa internă, 
despre activitatea politică, în special cu caracter subversiv, informaţii despre „mişcarea evreiască”, 
despre minorităţi şi despre sectele creştine, despre starea de spirit în Armată, în rândurile 
funcţionarilor de stat, funcţionarilor din sectorul particular, muncitorilor şi populaţiei în general. 

fost distruse către sfârşitul regimului antonescian. Din aceste documente inedite a ieşit la 
iveală legătura dintre pogromul de la Iaşi şi Marele Cartier General, inclusiv Antonescu. 

În Buletinul pentru săptămâna următoare, 7-12 iulie 1941, a fost citat pe scurt un 
raport secret al comisarului Poliţiei din Iaşi, Chirilovici, „asupra masacrului de la Iaşi” 
(aşa apare în original!) — respectivul raport a dispărut, fiind înlocuit cu un altul. În 
raportul original — din care, repet, s-a păstrat doar un rezumat -, Chirilovici a accentuat 
că în zilele masacrului a păstrat permanent legătura cu comandantul diviziei, generalul 
Stăvrescu, şi aghiotantul său, locotenentul Aburel, cu comandantul garnizoanei, colonelul 
Lupu, cu prefectul judeţului, colonelul Captaru, cu comandantul Jandarmeriei din 
Moldova, colonelul Bădescu, cu comandantul spitalelor militare, dr. Tănăsescu, cu 
comandantul Secţiei a Il-a a Armatei a 3-a, locotenent-colonelul Stănescu, cu şeful 
Biroului Statistic al Secţiei a I-a din Marele Stat-Major, locotenent-colonelul Ion Palade 
şi alţii — „ei au ştiut de toate în fiecare moment... fiecare s'a putut convinge că la 
unităţile de pază şi ordine se infiltrase germenul anarhiei”. Iar Chirilovici a scris în 
încheiere : „Neputinţa de a domina situaţia... a dus la asasinat în masă”!. Raportul nu i-a 
amintit pe germani. Nu-i de mirare că acest raport a dispărut. Marele Cartier General s-a 
aflat în legătură directă cu autorităţile din Iaşi, iar Secţia a II-a, care a condus pogromul, 
a ştiut de toate în fiecare moment, după cum a notat Chirilovici, care nu a cunoscut de 
la început secretul comploturilor şi planurile secţiei. 

În concluzie, apelul umanitar al dnei Agarici de a permite acordarea de ajutor şi apă 
evreilor, şi în special reacţiile generalului Tătăranu şi ale altor militari după război, în 
timpul anchetelor şi în aşteptarea procesului, au contribuit la descifrarea responsabilităţi 
Marelui Cartier General şi a lui Antonescu personal în pogromul de la laşi. Aceste 
aspecte l-au determinat pe autorul acestui studiu să caute direcţii de cercetare diferite, 
care l-au condus în cele din urmă la cei care au planificat şi au pus în practică pogromul, 
după ce aproape toate documentele importante care-l implicau pe Antonescu şi Marele 
Cartier General în pogrom au fost distruse (în afară de „Dosarul Lupu” - vezi infra, 
pp. 417 sqq.). Este important de notat că Tribunalul din Bucureşti a trecut cu vederea, 
în 1948, răspunderea pentru pogrom a generalului Tătăranu şi în special a Marelui 
Stat-Major al Armatei române, Tătăranu nefiind adus în faţa justiţiei (însă generalul 
Stăvrescu, executantul, a fost judecat). 

Spre deosebire de procesele de la Niirnberg, nu a avut loc un proces special al 
Marelui Cartier General al Armatei române, care a iniţiat şi a condus operaţiunile de 
exterminare din Basarabia, Bucovina şi Transnistria, precum şi pogromul de la Iaşi. 
Numai acum se poate înţelege observaţia făcută de Ion Antonescu la procesul său, în mai 
1946, când a fost acuzat că a comandat acţiuni de exterminare : 


În viaţa mea, n'am luat niciodată vreo măsură de exterminare în contra unei persoane. În casa 
mea nu s'a tăiat niciodată un pui de găină. Nu eu am luat măsuri, ci Statul-Major?. 


1. Buletin de informaţii săptămânal - pentru zilele 7-12 iulie 1941, ibidem, pp. 231-231b. La 
anchetarea sa, Chirilovici a pregătit un raport nou, scris cu mâna sa, prin care aruncă răspunderea 
pogromului asupra Armatei germane. 

2. Procesul Marei Trădări Naţionale, Bucureşti, 1946, p. 51. 

Spălare şi dezinfectare 


Acţiunea de dezinfectare a evreilor la Roman a fost condusă de şeful secţiei transporturi 
din Marele Cartier General, maiorul Gherasim, şi doi medici români, dr. Iuliu Niţulescu 
şi dr. Botez — aşa a comunicat Triandaf superiorilor săi!. La coborârea evreilor din tren 
s-au găsit 47 de cadavre, a mai spus el. În raportul din septembrie 1941, Triandaf a 
descris problemele de siguranţă pe care le-a avut: 


Evreii daţi jos din tren au fost puşi în curtea companiei sanitare unde au rămas în paza unui 
pluton de jandarmi din Roman. Eu şi jandarmii însoțitori ai trenului am fost desărcinaţi de 
serviciu de pază pentru a ne odihni?. 


Întâi trebuiau aruncate afară cadavrele şi scoşi muribunzii, pentru a fi târâţi la 
marginea curţii (vezi infra) — şi numai după aceea s-a permis să se dea apă evreilor care 
au executat munca, 

La faţa locului a sosit comandantul garnizoanei din Roman, colonelul Graur, care a 
ordonat jandarmilor să nu se atingă de nici un evreu - în caz contrar vor fi pedepsiţi cu 
severitate — „şi să li se aplice tuturor [evreilor] un tratament omenos”?. Colonelul s-a 
întâlnit mai întâi cu preşedintele Comunităţii, Rorlich, care l-a implorat să li se permită 
evreilor să bea apă. Dr. Avram Iosef a încercat să acorde ajutor grupului de zece 
muribunzi care au fost coborâţi din tren, însă un medic militar a stabilit că „nu mai avem 
ce să mai facem şi într-adevăr după câtva timp aceştia au murit”?. 

La faţa locului s-a aflat şi dna Agarici, care a adus vestea apei, iar jandarmii din 
Roman i-au respectat dispoziţia : 


De jandarmi nu am fost împiedicată să dau asistenţă, de asemenea nici doctorii nu au fost 
împiedicaţi să dea ajutoare’. 


Reprezentanta Crucii Roşii locale s-a cutremurat de ce a văzut: 


Într'un strat gros de murdărie de om şi de sânge [zăceau] zeci şi zeci de oameni în fiecare 
vagon, goi, înnebuniţi, lipiti între ei ca sardelele, morţi, muribunzi şi vii [împreună]... 
Duhnea îngrozitor$. 


Primii care au coborât au primit o ceaşcă cu apă şi un cub de zahăr de la medicii evrei 
(primii care au intrat în contact cu evreii din tren), după care au fost îndreptaţi spre alt 
capăt al curţii, unde au fost tunşi, au aruncat hainele într-o groapă plină cu var şi au urcat 


1. Raport al lui Triandaf către Inspectoratul Jandarmeriei din Iaşi, 9 iulie 1941, Cartea Neagră II, nr. 57, 
p. 137. 

Depoziţia lui Triandaf din septembrie 1941, p. 337. 

Declaraţia lui David Laufer (vezi supra, p. 284, nota 2). 

Declaraţia lui Avram Iosef (medic) (vezi supra, p. 285, nota 1). 

Depoziţia sub jurământ a Vioricăi Agarici la şedinţa Tribunalului din Bucureşti, 18 iunie 1948, 
Arhiva Ministerului de Interne, Dosar 108233, vol. 1, partea a II-a, p. 524 (USHMM, microfilm 47). 
„Poporul evreu nu uită binefăcătorii săi” (vezi supra, p. 288, nota 6). 

în vagonul de baie. Medicii au ajuns la concluzia că hainele nu pot fi dezinfectate, ci 
trebuie îngropate sau arse. Coada la urcarea în vagonul de îmbăiere s-a lungit mult, pe 
măsură ce tot mai mulţi supraviețuitori coborau din vagoane. Între timp s-au năpustit sute 
dintre ei pe băltoacele de apă formate în urma ploilor pe câmpul de lângă trenul lung, 
bălăcindu-se în ele ca porcii, aproape goi, printre ei şi câteva femei. Toţi sufereau de 
arsuri de piele de diferite grade, iar scufundarea în apa mocirloasă şi chiar ungerea 
noroiului pe piele uşurau durerile. Aceste scene au fost fotografiate de ofițeri români!. 

O parte dintre evrei s-au bucurat de o îmbăiere cu apă caldă în vagonul înzestrat cu dușuri, 
şi au coborât din el goi. Delegaţi ai Comunităţii le-au împărţit cămăşi şi chiloţi, dar nu au 
ajuns decât pentru puţini dintre ei. Ceilalţi au fost concentrați goi într-o altă parte a 
curţii. Apa caldă s-a terminat destul de repede. Un singur vagon de baie nu putea deservi 
o mie de oameni, iar cine a apucat să urce în vagon s-a spălat cu apă rece. Într-o altă 
parte a curţii au rămas separat mormane de cadavre, un grup de muribunzi şi sute de 
evrei îmbrăcaţi în zdrenţele lor, care nu au reuşit să se spele, deoarece la ora 6 a intrat 
în vigoare interzicerea circulaţiei pe străzi pentru evrei. Tratarea evreilor a încetat 
imediat. Delegații Comunităţii, care erau dispuşi să aducă lenjerie, au fost obligaţi să 
părăsească locul. Întrucât duhoarea a continuat, s-a hotărât spălarea rapidă, cu furtunuri, 
a sute de evrei care nu reuşiseră să se îmbăieze. Soldaţii companiei sanitare au îndreptat 
jetul de apă asupra masei de evrei din curte - oameni distruşi, slăbiţi, răniţi, care cu greu 
se ţineau pe picioare. Mulţi s-au ţinut unii de alţii ca să nu cadă din cauza slăbiciunii. Jetul 
puternic de apă i-a trântit la pământ rânduri-rânduri, şi încercările de a se scula se terminau 
cu o nouă cădere. Soldaţii au considerat că e un motiv de râs : „Slăbiciunea noastră îi făcea 
să râdă. Am fost distracţia lor”, şi-a amintit Shmuel Ancel. Cine a reuşit să se spele stătea 
culcat pe un strat de paie împrăştiat pe planşeul de ciment din curte, parte îmbrăcaţi cu 
lenjeriile împărţite de delegaţii Comunităţii, însă majoritatea complet goi, după ce hainele 
le fuseseră îngropate sau arse. Ceilalţi, uzi, dar nu spălaţi, au rămas în partea cealaltă a 
curţii. Un delegat al Comunităţii, David Laufer, a explicat cauza încetării tratării evreilor : 


Baia nu s'a reuşit de a se face la toată lumea, întru'cât la orele 5.30 p.m. circulaţia pe străzi 
pentru evrei [era] strict oprită, sub sancţiuni. Tot din această cauză, nu s'a putut să se mai 
aducă lingerie şi alimente, pentru a completa celor ce n'au primit-o... A rămas a se continua 
opera de ajutorare pentru a doua zi la orele 6 dim. când începea circulaţia evreilor pe stradă, 
pe care le-am dus în locul unde erau oamenii [evreii]. 

Când am sosit dimineaţa în gară, n-am mai găsit nici morţii şi nici pe cei vii, aceştia erau 
reîmbarcaţi în vagoane, iar cei morţi, am aflat că au fost căraţi cu camionul şi aruncaţi peste 
gardul cimitirului [evreiesc] lângă gropile ce erau pregătite cu mult înainte, fără a se şti cu ce scop?. 


„Jumătate din noi am rămas complet goi”, a descris situaţia inginerul Schleier, iar 
ceilalţi „au rămas cu zdrenţele pe ei îngrămădiţi în altă parte a curţii regimentului”. Cei 
deparazitaţi, spălaţi cu furtunuri au rămas în timpul nopţii în curte, sub pază strictă, şi 
s-au culcat pe planşeul de ciment sau pe pământ. A fost o noapte rece, iar „majoritatea 
celor ce au făcut baie s'au îmbolnăvit de pneumonie”?. Cei mai sensibili au fost cei care 


1. O colecţie de zeci de astfel de fotografii din Roman se află la secţia de fotografii a Muzeului 
Holocaustului din Washington. 

Declaraţia lui David Laufer (vezi supra, p. 284, nota 2), pp. 62-62b. 

Declaraţia lui Israel Schleier (inginer) la Tribunalul Poporului, Cartea Neagră Il, pp. 37, 93. 
Declaraţia lui Aristide Rauch (vezi supra, p. 272, nota 1), p. 84. 

reuşiseră să se spele cu apă caldă. „A doua zi la reîmbarcarea din nou în vagoane, curtea 
regimentului era plină de cadavre.”! „Am dormit joi noaptea în pielea goală pe ciment 
în urma unei băi calde. Mulţi nu s'au mai ridicat a doua zi, iar alţii au contractat 
pneumonii. ”? S-a constatat că vătămarea celor care au apucat să facă baie a fost mai mare 
decât a celor care au fost doar udaţi cu furtunul. Zeci de evrei au murit în noaptea aceea, 
alte zeci murind mai târziu : „Prin faptul că nu mai aveau haine au făcut o pneumonie şi 
au murit în tren”. Important de remarcat este faptul că cine a rămas gol la Roman a 
ajuns gol la staţia finală, Călăraşi. 

Trebuie subliniat că în condiţii obişnuite, răcoarea nopţii nu putea să dăuneze, dar au 
fost factori care au contribuit la masacrarea evreilor. În primul rând, forţa vitală a 
evreilor din tren s-a concentrat asupra apei pe care o primeau pentru prima dată de la 
ziua înfiorătoare din laşi şi călătoria de groază cu trenul. A fost un eveniment mai 
important decât orice altceva. În al doilea rând, supraviețuitorii care au ajuns la Roman 
au călătorit, timp de patru nopţi, în căldura distrugătoare a unor corpuri în descompunere, 
înghesuiți în „trenul morţii”, iar aerul curat din afara vagoanelor a provocat un şoc care 
le-a adormit instinctul de conservare. Slăbiciunea corpului, slăbiciunea sufletului şi 
oxigenul care le umplea din nou plămânii i-au doborât într-o adâncă letargie, uzi cum 
erau, pe planşeul de ciment în noaptea rece. Toate mecanismele de apărare s-au prăbuşit. 
Dimineaţa, zeci dintre ei n-au reuşit să se desprindă, rămânând întinşi pe ciment, Zeci 
s-au zvârcolit între viaţă şi moarte, şi multe zeci au fost azvârliţi în vagoane, pe jumătate 
morţi, probabil fără să simtă trecerea de la viață la moarte, după ce au sata „licoarea 
minune”, aşa cum a denumit apa unul dintre supraviețuitori. 

ierti să se salveze, deşi nu era deloc amestecat în cazul imbăierii la Roman, 
Triandaf a consemnat o bună şi exhaustivă descriere a celor întâmplate în locul în care 
Marele Cartier General a hotărât încetarea exterminării : 


Cred că procedeul de a fi fost ţinuţi dezbrăcaţi o zi şi o noapte după îmbăiere şi mai ales după 
căldura şi îngrămădeala suferită în vagoane... a fost fatală multora din evrei, şi cred că 
autorităţile sanitare din Roman au greşit atunci când făcându-se reîmbarcarea evreilor n'au 
făcut o triere a lor pentru a reţine şi interna în spital pe acei în stare gravă sau în imposibilitate 
a suporta greutăţile unui drum lung... Ar fi fost mai bine ca întreg convoiul să fie reţinut câteva 
zile la Roman, pentru odihnă‘. 


Triandaf nu a judecat la fel în septembrie 1941, şi nu s-a referit deloc la starea sănătăţii 
evreilor. Atunci nici măcar nu a notat în raportul său că i s-a permis să dea apă evreilor. Aşa 
au acţionat şi medicii militari care au verificat starea sanitară a trenului şi au văzut morţii şi 
viii. Pentru a hotărî că evreii răniţi şi cei muribunzi trebuie internaţi la un spital oarecare ar 
fi trebuit să-i considere oameni ; şi aproape nici un român (medic sau nu) care a venit în 
contact cu ei nu i-a considerat fiinţe umane, a căror viaţă trebuie păstrată — nici măcar deţinuţi 
care trebuie transportaţi dintr-un loc în altul. Scopul deplasării trenului a fost lichidarea, şi 
nu salvarea lor. Triandaf personal a primit la Târgul Frumos un număr de vagoane şi nu un 


Declaraţia lui Jean Haimovici (vezi supra, p. 269, nota 1), p. 49b. 

Declaraţia lui Marcel Perlaf (vezi supra, p. 287, nota 4), p. 11. 

Depoziţia sub jurământ a lui Bercu Bercovici la şedinţa Curţii de Apel din Bucureşti, 30 decembrie 
1947, Arhiva Ministerului de Interne, Dosar 108233, vol. 1, partea I, p. 218 (USHMM, microfilm 47). 
4. Memoriul lui Aurel Triandaf înaintat acuzatorului general la Tribunalul Poporului, care cuprinde 
pe larg răspunsurile date la acuzaţiile aduse împotriva lui, 15 martie 1946, ibidem, vol. 30, p. 253 
(USHMM, microfilm 48). Triandaf şi-a atribuit decizia de a acorda tratament evreilor la Roman. 


ROMAN 297 


număr de deţinuţi. În iulie 1941, el nu a solicitat internarea bolnavilor, iar ceea ce a afirmat 
în 1946 nu a mai corespuns cu modul lui de gândire din 1941. Abia după război a 
descoperit el că evreii din „trenul morţii” au fost de fapt oameni. 


Îngropare 


Inainte de sosirea trenului la Roman, în timp ce se aştepta decizia dacă se permite sau 
nu să se dea apă evreilor, s-au descărcat din el zeci de cadavre, nemenţionate în nici un 
document. Unul dintre evrei a indicat locul opririi ca fiind „Bariera Romanului” 


Vagoanele au fost deschise spre a fi scoşi afară morţii — foarte mulţi — băgaţi în maşini şi duşi. 
În acest timp au tăbărât ţiganii şi ne-au jefuit iar pentru un pahar de apă au luat în schimb 
verighete de aur, ceasuri, diverse bijuterii sau sume de 1.000 lei. Santinelele au procedat la fel!. 


Nu se ştie câte cadavre au fost descărcate şi unde au fost îngropate. La Roman, cum 
spuneam, evreii au fost siliţi să arunce cadavrele din vagoane înainte de a beneficia de apă : 
„Erau arse şi de nerecunoscut. Au venit căruţe de gunoi care au încărcat morţii”?. „Când am 
coborât morţii”, a adăugat un alt evreu, „jandarmii le smulgeau inelele şi ce se mai găsea prin 
buzunare”3. Numărul cadavrelor descărcate la Roman a fost înregistrat : 47 ; a doua zi, 4 iulie, 
în curte s-au găsit încă 6 cadavre“. La cimitirul evreiesc au fost îngropate 54 de cadavre 
în două gropi: 37 în una şi 17 în cealaltă (vezi infra). Dar aceste cifre nu corespund cu 
depoziţiile 'evreilor. Mulţi dintre ei au declarat că zeci nu s-au mai sculat în zorii zilei 
când au fost îmbarcaţi în tren. În contrast cu grija exagerată de care a dat dovadă Triandaf 
de a raporta despre orice acţiune de descărcare a cadavrelor, de data aceasta nu a trimis 
nici un raport superiorilor săi, notând doar numărul morţilor în raportul din septembrie 
1941. După plecarea trenului din Roman, Triandaf şi-a reluat obiceiul, având grijă să 
raporteze numărul de cadavre descărcate în fiecare staţie şi să-i pună pe responsabilii locali 
să semneze rapoartele pe care le pregătea. La Roman, ajutorul de primar al oraşului, Nicolae 
C. Pipă, a împiedicat orice posibilitate de identificare a cadavrelor, orice înmormântare după 
ritualul credinţei evreieşti sau orice legătură a Comunităţii evreieşti cu înmormântarea : 


Preşedintele Comunităţii Berthold Rorlich şi vicepreşedintele Iulius Iştein au cerut ajutorului 
de primar N.C. Pipă să predea Comunităţii aceste cadavre, pentru a fi îngropate conform 
ritualului [evreiesc], urmând ca în prealabil să li se dreseze acte de deces pentru identificarea 
lor. DI Pipă a refuzat predarea lor Comunităţii, şi a transportat cadavrele cu mai multe furgoane, 
azvârlindu-le peste gardul cimitirului şi după care au fost îngropate în două şanţuri mari, 
pregătite dinainte în curtea cimitirului. A ordonat intendentului cimitirului [evreiesc] ca aceste 


1. Declaraţia lui Ițic Aron la Comunitatea din Iaşi, fără dată (septembrie 1944), ibidem, vol. 42, 
p. 421 (USHMM, microfilm 43). 

2. Declaraţia lui Ghidale Caufman la Comunitatea din Iaşi, septembrie 1944, ibidem, p. 403. 

Declaraţia lui Jean Haimovici (vezi supra, p. 269, nota 1), p. 49. 

4. Raportul lui Triandaf din 9 iulie 1941, ibidem, vol. 51, p. 115b (USHMM, microfilm 44). Raportul 
este fals, adică a fost scris post factum. Dar şi în raportul din septembrie 1941 (p. 336b), el a notat 
acelaşi număr de morţi: 47+6. În ambele rapoarte nu se menţionează faptul că au fost coborâţi 
morţi la intrarea în Roman. 

cadavre să nu fie acoperite cu ţărână timp de 8 zile şi a impus, sub sancţiuni severe, ca nimeni 
să nu se apropie de aceste cadavre în acest timp. Cadavrele au stat descoperite în toiul căldurii de 
iulie aceste opt zile ordonate, în care timp au intrat în completă putrefacție fără a se mai puisi 
identifica vreunul. După acest timp a aprobat să se facă un tranşeu de beton peste aceste şanţuri. 


Comunitatea din Roman 


În 1941, Comunitatea din Roman număra 5.540 de evrei, cca 21% din populaţie. Cu 
câteva zile înainte de sosirea „trenului morţii”, s-au adăugat cca 800 de refugiaţi evrei 
evacuaţi din târgurile şi satele din apropiere. În decurs de şapte ore, între 11 şi 6 seara, 
când Comunitatea a aflat că trenul staţionează în apropierea oraşului şi apoi în oraş, 
fruntaşii Comunităţii au acţionat ca şi cum n-ar fi auzit de comunicatul guvernului că la 
Iaşi s-au revoltat evreii şi 500 dintre ei au fost executaţi. Al doilea comunicat al 
guvernului, care a ameninţat cu executarea a „50 de iudeo-comunişti” pentru fiecare 
soldat german sau român care va fi atins, a fost publicat în presă în dimineaţa acelei zile?. 
De aceea, spre deosebire de Comunitatea şi fruntaşii ei din Târgul Frumos, care n-au 
ştiut nimic despre pogrom în afară de zvonuri, fruntaşii Comunităţii din Roman şi-au pus 
cu bună ştiinţă vieţile în pericol atunci când s-au mobilizat fără ezitare pentru a-i ajuta 
pe deţinuţii din „trenul morţii”, cu mult peste ce au cerut autorităţile de la ei. 

Nimeni nu a ştiut cât timp va rămâne trenul la Roman şi dacă aceasta era staţia lui finală ; 
nici autorităţile locale n-au ştiut. Fruntaşii Comunităţii, care nu aflaseră de prezenţa în împre- 
jurimi a trenului special al lui Antonescu sau de sosirea Marelui Cartier General în oraşul lor, 
s-au adresat personalităţilor pe care le cunoşteau : prefectul, comandantul militar al oraşului, 
şeful gării — dar nu primarului Pipă, care era cunoscut ca un antisemit inveterat. Preşedintelui 
Comunităţii şi adjunctului său li s-a părut că obţinerea de facilităţi pentru deportaţi este mai 
importantă decât prezentarea la gară, aşa încât au trimis acolo patru dintre membrii comite- 
tului Comunităţii. Nimeni nu ştia ce înseamnă „trenul morţii”. România nu cunoscuse până 
atunci asemenea evenimente. Cel mult au gândit că ar fi vorba de trenuri de marfă supraîn- 
cărcate cu evrei după modelul celor care trecuseră prin gara Roman din nordul Moldovei spre 
lagărul Târgu-Jiu cu o săptămână înainte, în urma izbucnirii războiului împotriva Uniunii 
Sovietice, când a fost necesară mituirea a tot felul de mici comandanţi militari, poliţişti, 
funcţionari şi ceferişti pentru ca să permită acordarea de hrană şi apă, coborârea vreunui 
cadavru de evreu care anurise pe drum sau o femeie care a înnebunit. Pe scurt, nimic special. 
Întrucât autorităţile militare n-au dat informaţii despre numărul celor închişi în tren, fruntaşii 
Comunităţii n-au ştiut câte haine şi lenjerie să pregătească. Dar din momentul în care li 
s-a cerut să pregătească un stoc de îmbrăcăminte, a început mobilizarea generală : 


Profesorii şi profesoarele de la şcolile israelite, ajutaţi de voluntari au început să colecteze 
îmbrăcăminte de la populaţia [evreiască] şi de la negustori... [Negustorul] Şloime Abramovici 


1. Declaraţia lui Uşer Beram (vezi supra, p. 278, nota 3), p. 63b; declaraţia lui Uşer Beram, din 
15 august 1945, în faţa acuzatorului-şef la Tribunalul Poporului, Dumitru Săracu, în Ancel, 
Documents, VIII, nr. 415, p. 453. 

2. Comunicatele Preşedinţiei Consiliului de Miniştri din 1 şi 2 iulie, care au fost publicate în presă 
la o zi după distribuirea lor, Cartea Neagră II, nr. 2, p. 40. 

a donat comisiei de colectare toate albiturile ce le avea în magazin şi patru costume de haine. 

Tot ce s-a putut strânge în câteva ore a fost dus la gară împreună cu alimentele colectate... [Am 
aflat] de la acarul Iosif Tălmăcel că marţi noaptea... au fost aruncate 500 cadavre. În zorii zilei 
derbedei sub oblăduirea soldaţilor au jefuit cadavrele, dezbrăcând resturile de îmbrăcăminte ce 
mai aveau şi scoțând dinţi la cei ce aveau dinţi de aur’. 


Când s-a oprit împărţirea hainelor şi alimentelor, Comunitatea avea deja îmbrăcăminte şi 
lenjerie pentru toţi, după o apreciere aproximativă a numărului de supraviețuitori, aşa cum 
le-a fost comunicată de delegaţii Comunităţii prezenţi la gară. După cum am spus, când li s-a 
permis din nou să circule, n-au mai găsit evrei în curtea companiei sanitare, toţi fiind din 
nou îmbarcaţi în trenul care aştepta în gară. Comandantul militar al gării le-a comunicat 
că le este interzis să dea ajutor „până la sosirea unei comisii din partea Armatei a 3-a, 
care va hotărî ce-i de făcut”. Perioada de compasiune faţă de evrei a fost foarte scurtă. 
Membri ai comitetului Comunităţii şi încărcătura lor au aşteptat pe loc, iar la 9.30 a sosit 
„comisiunea” : câţiva ofiţeri şi poliţişti din localitate „care au început să controleze ceea 
ce adusesem noi din oraş, privind la fiecare obiect în parte, să vadă dacă nu cumva este 
ceva subversiv. În cele din urmă au hotărât să nu se mai distribuie nimic”. Comisia a 
confiscat de fapt ajutorul Comunităţii, hotărând să-l depună într-un vagon special şi să 
predea jumătate din el Crucii Roşii Române : „Am protestat contra acestei hotărâri şi în 
semn de protest, pentru că nu ni s-a dat satisfacţie, am părăsit locul împreună cu ceilalţi 
delegaţi şi nu mai ştiu în urmă ce s'a făcut”?. Medicul Leon Herşcu, aflat la faţa locului, 
a văzut ce s-a făcut cu produsele adunate în speranţa că deportații vor putea fi din nou 
hrăniţi : „Alimentele procurate din Roman pentru a fi împărţite la oameni [evrei] au fost 
sustrase de aceşti doi căpitani [de la Armata a 3-a] care au făcut o masă îmbelşugată în 
localul companiei, împreună cu căpitanul Heraclide, comandantul Companiei 4 sanitară”?. 

În cele din urmă, ajutorul adunat de Comunitatea din Roman a fost distribuit, în cea 
mai mare parte, de către echipa Crucii Roşii Române soldaţilor care plecau pe front sau 
răniților întorşi din luptă. În afară de căldări, care au fost folosite la distribuirea apei de 
băut şi au fost împărţite în vagoane, şi câţiva saci de zahăr, ofiţerii Armatei a 3-a nu au 
permis introducerea de alimente în vagoane”. 


1. Scrisoarea lui Moise Schwartz către autor (vezi supra, p. 289, nota 1). Potrivit afirmațiilor lui 
Schwartz, în cimitirul din Roman au fost îngropate 58 de cadavre. 

Declaraţia lui David Laufer (vezi supra, p. 284, nota 2), p. 62b. 

Depoziţia lui Leon Herşcu (vezi supra, p. 285, nota 2), pp. 68b-69b. 

Soarta „dreptului între popoare” Viorica Agarici a fost într-un fel deosebită, ea plătind un preţ scump 
pentru fapta ei umanitară. S-au înregistrat două tipuri de reacţii când s-a aflat în oraş despre comporta- 
mentul ei: „Numeroşi evrei s'au perindat, mai multe zile în şir, prin faţa casei, în tăcere, unii i-au 
aşezat flori, alţii au îndrăznit să-i bată la uşă şi să-i ureze sănătate, aşa, fără nici o explicaţie ori aluzie ; 
pe stradă [evreii] o salutau cu adânc respect; un număr de derbedei i-au aruncat pietre în geamuri [le 
casei] ; iar când Viorica Agarici, sub presiunea amenințărilor, a fost silită să demisioneze de la 
preşedinţia filialei [din Roman a] Crucii Roşii şi să se refugieze la Bucureşti, casa rămânând pustie, au 
intrat şi i-au distrus mobila” („Poporul evreu nu uită pe binefăcătorii săi” — vezi supra, p. 288, nota 6). 
Regimul comunist i-a confiscat parcela de pământ şi casa şi nu i-a recunoscut fapta nobilă. 
Şef-rabinul Mozes Rosen a căutat-o şi a găsit-o trăind într-o crasă sărăcie. Federaţia Comunităţilor 
Evreieşti i-a acordat timp de 25 de ani un sprijin lunar care i-a asigurat existenţa. Viorica Agarici 
a decedat la 18 februarie 1979 la vârsta de 93 de ani. După moartea ei, Institutul Yad Vashem de 
la Ierusalim i-a acordat titlul de „Drept între popoare”, distincţie prin care poporul evreu îi 
cinsteşte pe cei care au salvat evrei în timpul Holocaustului. La 8 iunie 1983, a avut loc ceremonia 
plantării unui copac în amintirea ei pe Muntele Amintirii la Yad Vashem. Autorităţile româneşti nu 
i-au permis fiului ei să participe la ceremonia de la Ierusalim. 


> po DS 


Capitolul 9 


Călăraşi 


Sandu Dascălu, care a ajuns la Roman cu unicul său fiu întins mort lângă el, a 
declarat la Tribunalul din Bucureşti că de la Roman „am început să fim trataţi omeneşte” k 
Schimbarea atitudinii fată de rămăşiţele evreilor din „trenul morţii” a fost, într-adevăr, 
mare — iar pentru ei, „tratarea omenească” s-a exprimat prin două lucruri importante : 
apă şi reducerea aglomerării din vagoane. La Roman au fost schimbate toate vagoanele, 
iar în fiecare vagon au fost introduşi 35-45 de evrei - semn că încetase politica de 
lichidare prin sufocare. Datorită Comunităţii din Roman, în fiecare vagon s-a introdus o 
căldare sau un vas mare pentru apă şi o cană, iar „la fiecare staţie unde se oprea trenul 
ni se dădea apă”?. Preţul apei a coborât în mod drastic — în loc de mii de lei pentru o 
sticlă, se plăteau jandarmilor preţuri „caraghioase”, 400-500 de lei pentru o căldare cu 
apă, mai curând un fel de recunoştinţă pentru că binevoiau să le permită evreilor să 
umple căldarea în staţie decât o plată directă pentru apă. Cu toate acestea, a rămas în 
vigoare principiul că apa trebuie plătită — că doar şi jandarmii sunt oameni, şi ei trebuie 
să câştige: „De la Roman la Călăraşi am obţinut apă numai în schimbul sumelor de 
bani”?, a subliniat unul dintre evrei. 

Când au fost urcați din nou în tren, nu li s-a spus încotro pleacă, mulţi sperând că vor 


fi înapoiaţi la Iaşi : 


Am crezut că vom fi retrimişi la Iaşi însă trenul a luat direcţia Bacău şi apoi mai departe spre 
Călăraşi, ţinta finală nu am ştiut-o decât atunci când am ajuns, căci pe drum întrebând însoțitorii 
[unde plecăm], aceştia ne răspundeau că vom fi plimbaţi atâta cu trenul până vom muri cu toţii€. 


Calculând cât i-a trebuit trenului să parcurgă distanţa dintre Iaşi şi Roman - cam 110 km 
în patru zile —, se poate spune că între Roman şi Călăraşi a circulat cu o viteză „record”, cei 
440 km fiind parcurşi în trei nopţi şi aproape patru zile. Datorită Comunităţii din Roman şi 


1. Depoziţie sub jurământ a lui Sandu Dascălu la Curtea de Apel din Bucureşti, 30 decembrie 1947, 
Arhiva Ministerului de Interne, Dosar 108233, vol. 2, p. 6 (USHMM, microfilm 47). 

2. Depoziţie sub jurământ a lui Bercu Bercovici la Curtea de Apel din Bucureşti, 30 decembrie 1947, 
ibidem, vol. 1, partea I, p. 218b. 

3. Depoziţie sub jurământ a lui Burach Hart la şedinţa Tribunalului din Bucureşti, 15 iunie 1948, 
ibidem, partea a II-a, p. 543. 

4. Declaraţia lui Aristide Rauch la Tribunalul Poporului din Bucureşti, 14 mai 1945, ibidem, vol. 30, 
p. 84 (USHMM, microfilm 48). 

lămâi, zahăr - şi în special căldarea şi cana, după cum am menţionat mai înainte!. 

În chestiunea apei, evreii din vagoane trebuiau „reeducaţi”. Nimic nu-i putea convinge 
că de acum încolo li se va permite să bea apă când voiau - şi, cel puţin în prima zi de 
călătorie, au avut loc adevărate lupte pentru dreptul de a bea, care s-au terminat cu 
decepţii şi n-au făcut decât să întărească spaima de moarte prin însetare : 


În unele staţii se dădea vagonului câte o găleată cu apă ; din cauza stării de spirit din vagon se 
întâmpla ca în lupta [care avea loc] pentru a putea ajunge la căldare, aceasta să se răstoarne şi 
să rămânem fără nimic?. 


Trezirea dorinţei de a trăi nu i-a cuprins pe toţi. Sute de evrei zăceau pe podeaua 
vagoanelor grav răniţi, bolnavi sau chiar în agonie, zeci dintre ei şi-au dat sufletul între 
o staţie şi alta, cadavrele lor fiind descărcate şi îngropate (vezi infra). În general, 
suspiciunea privind intenţiile autorităţilor a devenit a doua natură a evreilor din România. 
Nimeni nu le-a spus la Iaşi că urmează să li se interzică apa, nimeni nu le-a spus la 
Roman că de acum încolo vor primi apă. Dar jandarmii lui Triandaf au ştiut că „examenul 
apei” a luat sfârşit: de la Roman mai departe, spune un jandarm, „am avut permisiunea 
dlui sublocotenent să dăm apă evreilor din vagoane”?. 

Comandantul „trenului morţii” a schimbat ordinele date subordonaţilor în conformitate 
cu dispoziţiile primite de la superiorii săi. După afirmaţiile lui Triandaf, el i-a adunat pe 
jandarmi şi a ordonat „să se numere cartuşele lor, punându-le în vedere să nu facă uz de 
armă” — adică să înceteze să mai omoare evrei fără motiv. Călătoria spre Călăraşi a 
continuat fără şocuri speciale. Din când în când s-au coborât cadavre şi s-au umplut 
găleți cu apă, iar o singură dată s-a dat şi pâine. Majoritatea evreilor au călătorit stând 
pe stratul de paie împrăştiat în vagoane, goi ca în ziua în care s-au născut. Cum am 
menţionat, Comunitatea din Roman nu a primit permisiunea să împartă la toţi haine, şi 
astfel au fost urcați grabnic în vagoane : 


Am ajuns la Călăraşi-lalomiţa după ce am călătorit încă trei zile de la Roman, goi complet, pe 
paie în vagoane, câte 30-40 oameni’. 


Aceste condiţii noi li s-au părut evreilor din „trenul morţii” o schimbare revoluţionară, 
o deosebire profundă între viaţă şi moarte, o stare sublimă pe care numai o minune o 
putea explica. Inginerul Theobald Schneier a notat acest fapt în depoziţia lui: „De la 
Roman am primit câte o căldare cu apă de fiecare vagon, una dimineaţa, alta seara şi ni 


1. Depoziţie sub jurământ a lui Iosub Moise la Curtea de Apel din Bucureşti, 31 decembrie 1947, 
ibidem, vol. 1, partea I, p. 206. 

2. Declaraţia lui Israel Schleier (inginer) la Tribunalul Poporului din Bucureşti, fără dată (1945), 
ibidem, vol. 24, p. 84b. 

3. Depoziţia lui Gheorghe Avăcăriţei (jandarm) la Tribunalul Poporului, 7 februarie 1946, ibidem, 
vol. 30, p. 236. 

4. Declaraţia înaintată de Triandaf procurorului-şef al Tribunalului Poporului, ibidem, p. 254. 
Triandaf a încercat să argumenteze că a dat această dispoziţie încă de la Târgul Frumos, dar 
jandarmii săi nu i-au confirmat spusele. Ordinul de a număra gloanţele şi de a nu mai trage în evrei 
a fost dat după ieşirea din Roman. Până la Roman, jandarmii au tras în vagoane şi în evreii care 
încercau să fugă sau să bea apă. 

5. Declaraţia lui Marcel Perlaf la Tribunalul special pentru judecarea celor vinovaţi de dezastrul ţării 
din Bucureşti, 10 aprilie 1945, ibidem, p. 11. 

s'a dat posibilitatea să cumpărăm zahăr, bomboane, lămâi. Situația s'a schimbat în 
favoarea noastră”. Această schimbare - pe care forurile superioare din Marele Cartier 
General au decis-o şi Triandaf a executat-o - i-a determinat pe mulţi evrei, la proces, să 
depună mărturie în favoarea lui Triandaf. În naivitatea lor, au crezut că el a pus capăt 
lichidărilor şi aglomerației din vagoane şi a ordonat să li se dea apă (contra plată, fireşte, 
dar faptul era considerat „natural” în ochii evreilor). Obligarea jandarmilor de a înceta 
maltratările şi chiar uciderea evreilor (aproape că nu mai rămăsese ce jefui de la ei) şi 
numărarea gloanţelor au părut, în ochii evreilor care au acceptat să semneze declaraţii 
pregătite dinainte de către avocaţii lui Triandaf, ca zilele de apoi. „Comandantul nostru — 
a spus în una dintre declaraţii jandarmul Petre Timofte - s-a purtat bine cu evreii, 
dându-ne ordin să le dăm apă şi să nu tragem în evrei, după cum am şi făcut”, fără să 
specifice clar că ordinul a fost dat numai după plecarea din Roman. „Noi toţi - adaugă 
jandarmul - eram necăjiţi şi îndureraţi de starea evreilor.”? 

În acelaşi timp, Iancu Sachman şi-a prezentat şi el, foarte pe scurt, impresiile despre 
călătoria până la Călăraşi : 


Drumul până la [Călăraşi-]lalomiţa l-am făcut opt zile în vagon, mai toţi au înnebunit, eu 
singur am încercat să mă sinucid prin spânzurare, dar rupându-se cureaua, am căzut printre 
cadavre ; trezindu-mă m'am întrebat cum de trăiesc, dat fiind că m'am spânzurat... În vagonul 
meu au murit 45 bărbaţi?. 


Descărcarea cadavrelor 


O dată cu închiderea uşilor celui de-al doilea „tren al morţii” la Roman şi luarea lui 
în primire de către Triandaf şi jandarmii săi, care s-au înapoiat după odihna de noapte, 
maiorul Gherasim (şeful secţiei transporturi din Marele Stat-Major) i-a spus comandantului 
trenului, chiar în momentul plecării, că în vagoane se află 1.060 de evrei în viaţă”. După 
câteva minute s-au găsit încă şase cadavre, care au fost descărcate în gara oraşului. În 
drum spre Călăraşi, „trenul morţii” a parcurs în lungime aproape întreg teritoriul 
României şi a străbătut şapte judeţe, fiecare având prefecţi, legiuni de jandarmi, unităţi 
militare, şefi de gară şi ceferişti, pasageri sau curioşi care au văzut vagoanele închise, au 
asistat la descărcarea cadavrelor şi au observat îngroparea lor. „Trenul morţii” a călătorit 


1. Depoziţia lui Theobald Schneier la Tribunalul special pentru judecarea celor vinovaţi de dezastrul 
ţării din Bucureşti, 13 aprilie 1945, ibidem, pp. 22b-23 (sublinierea îmi aparţine). 

2. Declaraţia lui Petre Timofte (jandarm) în favoarea lui Triandaf, Iaşi, 6 martie 1946, ibidem, vol. 51, 
p. 99 (USHMM, microfilm 43). Vezi cele 25 de depoziţii făcute de evrei şi români în favoarea lui 
Triandaf pe care acuzatul le-a înaintat procurorului-şef la Tribunalul militar, 7 august 1946, însoţite 
de documente pe care Triandaf le-a adunat în timpul călătoriei trenului, ibidem, pp. 91-116b. 

3. Depoziţia lui Iancu Sachman (industriaş din Iaşi) la Tribunalul Poporului din laşi, fără dată (1945) 
(copie autorizată), ibidem, vol. 45, partea I, p. 312. 

4. Proces-verbal de la anchetarea acuzatului Aurel Triandaf la Tribunalul special pentru judecarea 
celor vinovaţi de dezastrul ţării din Bucureşti, 17 iulie 1945, ibidem, vol. 30, p. 41 (USHMM, 
microfilm 48). 

prin inima României, într-o regiune în care trebuiau să stăpânească legea şi ordinea - şi, 
într-adevăr, legea şi ordinea erau respectate în ceea ce-i privea pe români. Spre deosebire 
de Iaşi, şefii autorităţilor din aceste judeţe nu erau părtaşi la secretul planului, atitudinea 
lor faţă de tren şi călătorii lui bazându-se pe ordine verbale şi pe cele două comunicate 
ale guvernului care au vestit despre rebeliune şi despre executarea a 500 de iudeo- 
-comunişti. Şi, într-adevăr, mulţi dintre aceşti români — care nu pot fi consideraţi cu toţii 
antisemiţi — erau convinşi că în vagoane sunt închişi duşmani periculoşi ai statului care 
nu au ezitat să deschidă focul asupra soldaţilor români şi germani din Iaşi. În drum spre 
Călăraşi, trenul a trecut prin staţii importante, cum ar fi: Bacău, Adjud, Mărăşeşti, 
Focşani, Râmnicu-Sărat, Buzău, Ploieşti, Urziceni, Slobozia, Călăraşi. În noaptea de 
4/5 iulie, trenul a oprit în staţia Mărăşeşti, situată într-o regiune în care în primul război 
mondial s-au desfăşurat lupte crâncene între armata germană şi armata română -— şi zeci 
(dacă nu sute) de evrei care se aflau acum în „trenul morţii” participaseră ca soldaţi la 
acele lupte, unii dintre ei fiind şi decoraţi pentru fapte de vitejie. Ajutorul lui Triandaf, 
sergentul-major Bratu, a mers de-a lungul trenului şi jandarmii îi întrebau pe deţinuţi 
dacă au morţi în vagoane — iar acolo unde aveau, erau descărcaţi lângă vagon. În raportul 
oficial s-a notat că au fost doar 10 cadavre. Apoi a coborât şi Triandaf, a întocmit un 
document corespunzător, a obţinut semnătura unui şef din CFR (adjunctul şefului gării 
Mărăşeşti), a adjunctului său, iar la urmă a semnat şi el. Le-a predat, spune el, zece 
cadavre - şi chiar a „dispus îngroparea lor la periferia oraşului”!. Inspectorul cu traficul 
feroviar în staţie, Ion Păduraru, a auzit despre sosirea trenului cu evrei din Iaşi şi s-a dus 
la faţa locului să vadă despre ce este vorba. Ştia deja cu o zi înainte „că la Iaşi s-au 
desfăşurat lupte” între evrei şi Armată. I s-a adus la cunoştinţă că acolo au fost îngropate 
între 11 până la 21 de cadavre. Când a fost întrebat care a fost reacţia sa când a văzut că 
sunt îngropaţi oameni lângă gară şi dacă, în calitatea lui de inspector al CFR-ului, când 
a văzut că se sapă o groapă în care sunt azvârlite cadavre descărcate din tren, s-a 
interesat despre cele întâmplate acolo, martorul a răspuns că nu l-a interesat acest lucru, 
„deoarece nu era în cadrul serviciului meu”?. Triandaf a notat în mod explicit numele 
acestuia şi numele lui Alexandru Gheorghiu, adjunctul şefului gării din Mărăşeşti, 
indicându-i ca fiind cei care s-au ocupat de îngroparea cadavrelor”. Păduraru nu a sosit 
la gară după plecarea trenului, cum a afirmat în 1945, ci a aşteptat venirea trenului şi, 
împreună cu Triandaf, s-a ocupat de îngroparea evreilor în câmpul de lângă gară, fără să 
marcheze mormântul cu vreun semn. Triandaf a întocmit pe loc un raport separat către 
prefectul Romanului, comunicându-i că au fost descărcate cadavre ; i-a cerut să mărească 
viteza de deplasare a trenului, care circula deja de cinci zile şi abia parcursese jumătate 
din drumul spre Călăraşi, după cum a subliniat el însuşi. I-a predat raportul telegrafistului 
din gară, punându-l să semneze în carnetul său personal, pe care obținuse semnăturile 
tuturor celor care primiseră de la el rapoarte spre a fi transmise superiorilor săi. 


1. Raport despre descărcarea a 10 cadavre în staţia Mărăşeşti, 4-5 iulie 1941, Cartea Neagră II, 
nr. 61, p. 139. Despre documentele improvizate cu ocazia descărcării cadavrelor la Mărăşeşti, 
despre semnături şi funcţionarii care au semnat hârtiile, vezi nota anterioară, pp. 42-42b. 

2. Depoziţia lui Ion Păduraru (inspector CFR) la Tribunalul special pentru judecarea celor vinovaţi de 
dezastrul ţării din Bucureşti, 9 aprilie 1945, Arhiva Ministerului de Interne, Dosar 108233, vol. 30, 
pp. 6-6b. 

3. Raport al lui Triandaf către Inspectoratul Jandarmeriei din Iaşi, 9 iulie 1941, ibidem, vol. 51, 
pp. 115b-116 (USHMM, microfilm 43). 

La 5 iulie 1941 trenul a sosit la Focşani, unde a staționat mai multe ore. După 
afirmaţiile făcute de Triandaf în 1950, comandantul militar al staţiei a ordonat soldaţilor 
să împiedice furnizarea de apă evreilor din tren. După spusele sale, „nu reuşesc să-l facă 
să revină [de la ordinul său] decât după multă discuţie şi numai după ce l-am amenințat 
că-l voi raporta la Marele Cartier [General] ”!. În seara zilei de 5 iulie, după o călătorie 
lentă, trenul a oprit în staţia Inoteşti, un sat înspre Ploieşti. Noaptea a sosit acolo Mihail 
Schipor, comandantul Legiunii de jandarmi din judeţul Prahova, trimis acolo din ordinul 
comandantului Diviziei 13, care era amplasată la Ploieşti. Vagoanele trenului, şi-a 
amintit Schipor, erau încuiate cu lacăte. S-au scos cadavre din toate vagoanele şi au fost 
încărcate într-un vagon separat, pentru a fi îngropate mai târziu. În timpul opririi în 
staţie (10-15 minute) „am auzit pe deportaţi cerând apă, dar comandantul trenului mi-a 
spus că avea consemn să nu le dea apă deportaților”. 

Această depoziţie importantă este o mărturie că ordinul de împărţire a apei evreilor 
după Roman nu a fost categoric: 


Când s-au deschis vagoanele am asistat la o scenă impresionantă. Văzând pe cei dinăuntru, 
unii erau [îmbrăcaţi] cu haine rupte, alţii fără haine pe ei iar toţi în stare de mizerie... 
Comandantul trenului, sublocotenentul [Triandaf] pe care l-au găsit la acel tren, mi-a raportat 
că din ordinul comandamentului superior (al Armatei române) de la Iaşi conduce trenul în 
aceste condițiuni, şi tot de acolo a primit dispoziția de a nu se da apă deportaților. După 20 
de minute trenul şi-a continuat drumul?. 


Triandaf nu a menţionat la anchetă despre întâlnirea cu Schipor în staţia Inoteşti. 
Partea formală a predării cadavrelor a fost încheiată de Triandaf cu procurorul militar, 
maiorul Stavrică de la Tribunalul militar din Ploieşti, care a supravegheat descărcarea 
cadavrelor — şi amândoi au semnat raportul. Schipor a trimis un raport personal 
Inspectoratului General al Jandarmeriei de la Bucureşti, în care a adăugat că, în afară de 
Stavrică, l-a trimis şi pe căpitanul Ionescu - delegatul comandamentului militar al zonei 
câmpurilor petrolifere (în zona câmpurilor petrolifere a existat un comandament militar 
special) : 


S'au scos din vagoanele cu internaţi un număr de 40 evrei, ce au murit în timpul transportului 
din cauza debilităţii fizice etc. [Cadavrele] au fost strânse într-un singur vagon şi apoi sigilat 
şi pus sub pază, iar astăzi urmează ca după verificarea ce se va face de domnul medic legist şi 
autorizaţia ce o va da Curtea Marţială, să se procedeze la înhumarea cadavrelor, care se va face 
în imediata apropiere a staţiei Inoteşti... La moartea celor mai de sus [evreii] nu s'a contribuit 
cu nici o [acţiune de] violență’. 


1. Memoriu al deţinutului Aurel Triandaf către acuzatorul public din Bucureşti, cuprinzând pe larg 
toate paragrafele actului de acuzare împotriva lui şi răspunsurile sale argumentate, însoţit de o 
anexă cu 13 copii de declaraţii originale ale unor români şi evrei care au depus mărturie în favoarea 
sa, fără dată, primit la 13 august 1950, ibidem, vol. 134, p. 39 (USHMM, microfilm 46) 
(sublinierea îmi aparţine). 

2. Depoziţia lui Mihail Schipor (colonel), comandantul Legiunii de jandarmi din Prahova (Ploieşti), 
la Tribunalul Poporului, 3 decembrie 1945, ibidem, vol. 30, p. 40b (USHMM, microfilm 48). 
Schipor nu a fost amestecat în crime împotriva evreilor din Iaşi, astfel încât nu a avut nici un motiv 
să mintă în depoziţia sa. 

3. Raport al comandantului Legiunii de jandarmi din Prahova (Ploieşti) către Inspectoratul General al 
Jandarmeriei, 6 iulie 1941, Cartea Neagră II, nr. 62, p. 140; sursa — Ancel, Documents, II, 
nr. 164, p. 449. 

Schipor a avut grijă să se absolve de orice răspundere pentru moartea evreilor în 
judeţul său. Această preocupare pentru partea formală a problemei i-a caracterizat pe toţi 
cei răspunzători (militari sau civili) de soarta trenului în drumul său de la Iaşi la 
Călăraşi. Aceşti oameni nu erau implicaţi în crime împotriva evreilor şi nu ştiau cum 
abordeze fenomenul „trenului morţii”. În aceste judeţe, România mai era încă un stat al 
legii, în tot ceea ce-i privea pe români. În această chestiune a minţit şi Schipor: 
cadavrele au fost îngropate la repezeală şi în secret în aceeaşi noapte, fără ca vreun medic 
legist să cerceteze cauza morţii. Frazele care se referă la cauza morţii au fost introduse 
din grijă pentru consecinţele posibile ale acestei crime asupra carierei sale. El a înţeles 
încă de atunci — şi din discuţia avută cu Triandaf — că este vorba de o crimă. Numărul 
cadavrelor consemnate şi la Mărăşeşti, şi la Inoteşti era arbitrar ; numărul adevărat a fost 
probabil mai mare, dar nu cu mult — nu ca la Iaşi şi la Târgul Frumos, unde cifrele 
oficiale au fost infime. În dimineaţa zilei de 6 iulie, trenul a oprit în staţia Ploieşti, unde, 
după afirmaţiile lui Triandaf, a primit 600 de pâini de la manutanţa Armatei pentru a fi 
împărţite deţinuţilor — „şi tot în acea staţie s'a împărţit apă la evrei”!, amănunt pe care 
s-a străduit să nu uite să-l evidentieze la anchetarea sa, în iulie 1945. În raportul din 
septembrie 1941, acest amănunt nu a fost demn de menţionat. 

În seara zilei de 6 iulie, trenul a sosit în sfârşit la Călăraşi, oraş de reşedinţă a 
judeţului Ialomiţa. Pe peron îl aşteptau toţi fruntaşii judeţului şi ai oraşului: prefectul, 
comandantul garnizoanei din Călăraşi, comandantul Regimentului 32 Infanterie, care era 
amplasat în oraş, comandantul Legiunii de jandarmi a judeţului, medicul-şef al oraşului 
şi şeful Poliţiei locale. Din tren au coborât (sau au fost coborâţi) 1.011 evrei în viaţă, 69 
de muribunzi şi 25 de morţi?. 


Primirea 


Când Meir Groper a coborât din vagon la Călăraşi, a văzut soldaţi infanterişti în 
echipament de luptă desfăşuraţi de-a lungul peronului care ducea spre curtea regimentului, 
pregătiţi pentru orice surpriză. A avut impresia că Triandaf raportase din timp că-i 
„aduce pe comuniştii care au tras în Armata română”. 

Comandantul garnizoanei Călăraşi, a adăugat Groper, a început să se plângă, spunând 
că „aceştia nu sunt oameni, sunt nebuni”?. Marcel Perlaf a ţinut minte momentul 
deschiderii uşilor la Călăraşi : 


Am văzut soldaţi desfăşuraţi [pe peron], cu puşti în mâini, aşteptând coborârea de rebeli care 
trebuie păziţi în mod sever. Ei au fost decepţionaţi de cele văzute deoarece din tren au coborât 
rămăşiţe umane care cu greu se ţineau pe picioare, îngroziţi de spaimă, înfometați, cu răni 
sângerânde şi puroind. 


1. Proces-verbal de la anchetarea acuzatului Triandaf (vezi supra, p. 302, nota 4), p. 41b. 

2. Raport întocmit de Triandaf cu privire la numărul evreilor coborâţi la Călăraşi din „trenul morţii”, 
semnat de şeful autorităţilor din Călăraşi, 6 iulie 1941, Cartea Neagră II, nr. 63, pp. 140-141; 
copie autorizată, în Ancel, Documents, II, nr. 161, p. 445. F 

3. Depoziție sub jurământ a lui Meer Groper la şedinţa Tribunalului din Bucureşti, 16 iunie 1948, 
Arhiva Ministerului de Interne, Dosar 108233, vol. 1, partea a II-a, p. 603 (USHMM, microfilm 48). 

Prefectul, colonelul Ştefănescu, a adăugat martorul, a înţeles imediat că aceşti evrei 
nu sunt periculoşi, ci sunt victime care au urgentă nevoie de ajutor; a ordonat soldaţilor 
să părăsească peronul şi a dat dispoziţie să li se dea ceai sau cafea - „şi a scos din 
buzunarul său 5.000 de lei în acest scop”. Fapta prefectului a lăsat o impresie puternică 
asupra lui Rauch şi a altor evrei sănătoşi la minte care se aflau în apropierea lui: „După 
atâtea zile de torturi şi chinuri am dat de un om care a fost impresionat de starea în care 
am fost aduşi şi ne-a dat el nouă bani”. 

Marcel Perlaf a fost printre primii care au coborât : 


Întâmplarea a făcut ca la Ialomiţa să fiu printre primii ce au coborât din tren şi fiind capul 
coloanei ce se îndrepta spre un garaj militar... mi-am întors privirea. Nu voi uita niciodată 
convoiul de la Călăraşi format din cadavre mergătoare?. 


De data aceasta nu a existat o mare deosebire între descrierile evreilor despre ei înşişi 
şi descrierile românilor (aceşti români nu fuseseră implicaţi în crimele comise anterior 
şi nu aveau de ce să mintă) : „Eram aproximativ 1.000 de oameni, toţi goi, unii răniţi, 
sprijinindu-ne unii de alţii. Şi acest convoi a pornit spre o remiză a unui regiment. Pe 
drum am întâlnit ofiţeri bătrâni înmărmuriţi, cu mâna la gură de ceea ce vedeau”? — aşa 
s-a văzut pe sine Schneier. Medicul-şef al oraşului, dr. Aurel Mihăilescu, a văzut alte 
lucruri, pe care Schneier nu le-a observat: 


Starea celor deportaţi era îngrozitoare — nişte cadavre vii. Toţi erau slabi, majoritatea dezbrăcaţi, 
murdari, cu răni, plini de paraziți. Am găsit în vagon şi 25 cadavre... Au mai murit după aceasta 
cca 70 oameni, probabil în urma stării debile şi a complicaţiilor bolilor din tren sau de acasă‘. 


„Eram pur şi simplu nişte epave”, spune unul dintre supraviețuitori, care îşi pierduse 
tatăl şi fratele pe drum şi slăbise 18 kg în cele opt zile de călătorie: „Eu am fost dintre 
cei mai lucizi, ceilalţi erau aproape inconştienţi”5. 

Adjunctul comandantului garnizoanei din Călăraşi, locotenent-colonelul Victor Romulus, 
a constatat şi el „absenţa spirituală” a evreilor care au coborât din tren în oraşul său — 


cu alte cuvinte, erau nişte nebuni : 


Am văzut scoţându-se din câteva vagoane de marfă evrei maltrataţi. Erau bătuţi aşa de grav 
încât unii dintre ei erau în stare de absenţă spirituală... Spectacolul era lamentabil: goi, în 
marea lor majoritate, urme de sânge şi de lovituri, stare de absenţă ; erau de toate vârstele de 
la 14-15 ani până la vârste mult înaintate în bătrâneţe... Dl prefect Ştefănescu Mihail îşi 
exprimă şi d-sa uimirea când îi vedea în acea staref. 


= 


Declaraţia lui Aristide Rauch la Tribunalul Poporului din Bucureşti, 14 mai 1945, ibidem, p. 83. 

2. Declaraţia lui Marcel Perlaf la Tribunalul special pentru judecarea celor vinovaţi de dezastrul ţării 
din Bucureşti, 10 aprilie 1945, ibidem, vol. 30, p. 11 (USHMM, microfilm 48). 

3, Depoziţia lui Theobald Schneier la Tribunalul special pentru judecarea celor vinovaţi de dezastrul 
țării din Bucureşti, 10 aprilie 1945, ibidem, p. 22b (USHMM, microfilm 48). 

4. Depoziţia lui Aurel Mihăilescu (medic) la Tribunalul Poporului din Bucureşti, 30 aprilie 1945, 
ibidem, pp. 29-29b. 

5. Depoziţia lui Moise Lupu la Tribunalul special pentru judecarea celor vinovaţi de dezastrul ţării 
din Bucureşti, 10 aprilie 1945, ibidem, p. 12b. 

6. Depoziţia lui Victor Romulus (locotenent-colonel) la Tribunalul special pentru judecarea criminalilor 

de război din Bucureşti, ibidem, vol. 38, pp. 61-61b (USHMM, microfilm 43). 

Drumul parcurs de-a lungul străzii între gară şi remizele Regimentului 23 Infanterie, goi 
puşcă, i-a influenţat profund pe puţinii evrei care nu-şi pierdusără minţile : „Am mers ziua 
în amiaza mare peste 900 oameni, care au mai rămas în viaţă din câteva mii, goi complet”!. 
Puţinii care mai erau conştienţi de starea lor au lăsat scene desprinse parcă din literatură : 


Arşi de sete, plini de plăgi de tot soiul, buzele o rană, trupurile acoperite de sânge închegat... 
[aşa] am ajuns duminică după-amiază la Călăraşi?. 


Chestorul Poliţiei, Constantin Manoilescu, a fost printre primii care s-au apropiat de 
tren înainte de deschiderea uşilor, şi a observat „aproape la fiecare vagon, se găsea în 
faţa uşii câte unul, doi sau trei oameni morţi în pielea goală... Supraviețuitorii erau într-o 
stare deplorabilă. Unii dintre ei, odată ieşiţi din vagoane în plin aer, se clătinau şi cădeau 
jos”3. Chestiunea nu-l privea prea mult, a scris el în raportul întocmit în august 1941, 
întrucât evreii au fost puşi sub responsabilitatea autorităţilor militare, care au organizat 
lagărul evreilor în curtea Regimentului 23 : 


Morţii au fost ridicaţi şi înmormântați în cimitirul evreiesc din localitate, iar restul internaţi în 
lagărul amenajat... De la instalarea acestora în lagăre... au mai murit parte din aceştia, fie în 
spital sau chiar prin lagăre“. 


După cum am spus, chestiunea nu-l privea. Şeful Poliţiei n-a vrut să-şi ia răspunderea 
nici cu privire la identificarea acestor evrei. Triandaf, a mai adăugat el în august 1941, 
„nu a depus nici o listă cu numele acestor evacuaţi şi nici chiar numeric. Numărătoarea 
lor s'a făcut în lagăr, iar identificarea între timp prin declaraţiile lor proprii”. Nici cu 
privire la morţi nu s-a putut stabili cu certitudine cine sunt?. 

Înainte de sosirea „trenului morţii”, comandantul Legiunii de jandarmi Ialomiţa, maiorul 
Marin Ionescu, a fost înştiinţat „că sosesc [la Călăraşi] pentru munci 2.500 evrei din regiunea 
Iaşi... Evreii erau parte complet desbrăcaţi, n'au bani, după cum s'a constatat la o percheziţie 
sumară”. Din punctul lui de vedere — aşa rezultă din raportul său —, aceşti evrei nu sunt 
periculoși. Prefectul, a adăugat comandantul Jandarmeriei, a ordonat să li se dea ceai şi 
pâine, şi „s'au concentrat medici civili şi militari din garnizoană pentru a le da asistenţă”. 
După ce au fost debarcaţi din tren, el şi jandarmii locali n-au avut nici o legătură cu aceşti 
evrei. Iar la sfârşit a adăugat o frază rezumativă : „Ştiu că nu s'a făcut nici o cercetare”f. 
Ofiţerul care, în seara zilei de 6 iulie, i-a primit pe evrei în gară i-a predat a doua zi altui 
ofiţer, după ce au fost îngropaţi 25 de morţi. Conform chitanţei i-a predat: „1.005 [evrei] 


buni, 69 muribunzi şi 8 morţi... şi 26 căldări tablă zincată, 7 ciubăraşe de lemn”?. 


1. Proces-verbal de la anchetarea lui Marcu Smadic la Tribunalul special pentru judecarea criminalilor 
de război, 20 martie 1945, ibidem, vol. 26, p. 103b (USHMM, microfilm 48). 

2. Declarația lui Leon Haimovici la Tribunalul special pentru judecarea criminalilor de război, fără 
dată (1945), ibidem, vol. 30, p. 47. 

3. Depoziţia lui Constantin Movilescu la Tribunalul special pentru judecarea celor vinovaţi de 
dezastrul ţării din Bucureşti, 27 aprilie 1945, ibidem, vol. 38, p. 60. 

4. Declaraţia lui Constantin Movilescu (chestorul Poliţiei) către procurorul militar local, 20 august 
1941, ibidem, vol. 30, pp. 273-273b (sublinierea îmi aparţine). 

5. Completare la declaraţia din 20 august, ibidem, p. 274. 

6. Declaraţia comandantului Legiunii 7 de jandarmi (Legiunea Ialomiţa), maiorul Marin Ionescu, 
înaintată procurorului militar local, 20 august 1941, ibidem, p. 277b (sublinierea îmi aparţine). 

7. Proces-verbal de predare a evreilor şi obiectelor din tren, 7 iulie 1941, ibidem, p. 281. 

Lagărul Călăraşi 


Toate autorităţile româneşti care au purtat răspunderea sau au fost implicaţi în deținerea 
evreilor la Călăraşi au denumit locul unde au fost instalaţi „lagărul Călăraşi”. Termenul 
nu trebuie să creeze confuzie, neexistând nici o asemănare — din punctul de vedere al 
condiţiilor de trai ale deţinuţilor şi al atitudinii faţă de ei — cu lagărele naziste sau cu 
orice alt lagăr de pe teritoriul României (exclusiv Basarabia şi Bucovina). „Lagărul” a 
fost înfiinţat în magaziile folosite pentru adăpostirea de vehicule sau alt echipament al 
Regimentului 23 Infanterie, la marginea oraşului Călăraşi. În aceste magazii cu podeaua 
de beton au fost încartiruiţi, în seara zilei de 6 iulie, cei care, din cca 5.000 de evrei care 
au părăsit laşiul în noaptea de 29/30 iunie, au supravieţuit călătoriei cu „trenul morţii” : 


Aici am dormit pe cimentul gol şi în pielea goală, cum eram mai toţi. A doua zi ni s'a trimis 
de la Comunitate [locală] două căruţe cu paie pe care le puneam la cap... Aici în garaj am 
îndurat o mizerie îngrozitoare. Toţi eram plini de păduchi!. 


Autorităţile locale au interzis orice contact între evreii din lagăr şi evreii Comunităţii. 
Dintre evacuaţi, 600-700 erau complet goi, iar restul aveau cămaşă şi, în cel mai bun caz, 
chiloţi. In primele opt zile, în acele magazii au murit 5-6 evrei zilnic: 


Dormeam pe jos pe ciment, unde ne făceam nevoile. Eram goi, mulţi dintre noi murind din 
cauză că au răcit, căpătând pneumonie?. 


În dimineaţa de 7 iulie, autorităţile militare au dispus începerea identificării supravie- 
țuitorilor şi întocmirea unei liste nominale. Dar mai înainte, pentru păstrarea bunei 
ordini birocratice, trebuiau identificaţi morţii : 


I-am scos afară [morţii din vagoane] în faţa hangarului şi am stat până ce au venit autorităţile 
şi Comunitatea din Călăraşi-lalomiţa. Ni s'a spus să trecem în faţa morţilor că mulţi dintre ei 
nu mai aveau nici un fel de acte de identitate ca să-i recunoaştem”. 


Comandanții lagărului Călăraşi au reuşit să stabilească, pe bază de anchetă, identitatea 
a circa o mie de evrei, înregistrând vârsta, ocupaţia, adresa şi „valori ce se găsesc asupra 
lor”. O citire atentă a listei relevă că aproape toţi copiii muriseră, afară de trei în vârstă 
de 11-12 ani şi 25 de adolescenţi de 14-17 ani. Majoritatea supravieţuitorilor făceau 
parte din pătura de jos a populaţiei evreieşti — meseriaşi, muncitori, funcţionari —, restul 
fiind comercianţi şi industriaşi ; doar aproximativ 15 aveau studii superioare - medici, 
ingineri, farmacişti şi mai erau doi studenţi şi doi rabini. Mulţi erau şomeri. Marea 
majoritate a intelectualilor evrei care s-au aflat în tren au murit”. Cei mai mulţi dintre 


1. Declaraţia lui Jean Haimovici la Tribunalul Poporului, fără dată (1945), ibidem, p. 51. 

2. Declaraţia lui Leon Haimovici la Tribunalul special pentru judecarea criminalilor de război, fără 
dată (1945), ibidem, p. 17. 

3. Memoriu al lui David Bendel către Tribunalul Poporului din Bucureşti, fără dată (august 1945), 
ibidem, vol. 45, partea I, p. 339 (USHMM, microfilm 43). 

4. Lista nominală a evreilor evacuaţi din Iaşi şi închişi în lagărul Călăraşi, semnată de comandantul 
lagărului, căpitanul Pitiş, fără dată, ibidem, pp. 282-304b. 

evrei au ajuns la staţia finală fără nimic, chiar goi, şi puţini cu sume mici de bani, 
verighete şi ceasuri. 

Chiar în dimineaţa aceea, imediat ce membrii Comunităţii din Călăraşi au aflat de 
sosirea deportaților, au cumpărat din piaţă legume şi făină de porumb şi le-au adus la 
gardul „lagărului”. Toate produsele au fost introduse într-un cazan mare, care era folosit 
pentru fierberea albiturilor, şi a fost instalat în curte pentru a pregăti un fel de supă — 
„Dar când mâncarea a fost gata, oamenii înfometați şi se poate spune chiar nebuni s-au 
năpustit asupra mâncării şi au vărsat-o pe jos, şi nimeni n-a primit nimic”. Prima 
încercare a eşuat, aşa încât cazanul a fost pus din nou pe pietre, iar delegaţii Comunităţii 
au dat din nou fuga să cumpere produse — au adus şi mămăligă pregătită acasă de evreii 
din Călăraşi. De data aceasta au intervenit şi soldaţii, care au pus pază la cazan: „Şi 
pentru a împiedica şi a evita năpustirea înfometaţilor au îndreptat înspre noi două 
mitraliere”. Supa a fost împărţită, dar nu a fost suficientă pentru cca 800 de evrei — vreo 
200 erau culcaţi pe spate, rupti de agitatia din jur ; ei nu erau în stare să stea la rând, 
chiar să fi vrut. 

Zi de zi, hrana s-a îmbunătăţit datorită fruntaşilor Comunităţii locale şi Federaţiei 
Uniunilor Comunităţilor Evreieşti (FUCE) (vezi infra) şi bunăvoinţei de care au dat 
dovadă autorităţile oraşului şi ale lagărului. „Din cauză că nimeni nu a mâncat 12 zile şi 
în următoarele 5-6 zile s'a dat foarte puţin... a izbucnit dezinteria printre noi şi a făcut 
multe victime.”! „Comandantul lagărului”, a notat alt evreu, „era destul de binevoitor 
dar nu ştiu din ce cauză nu aveam mâncare”?. Cauza era simplă: statul român nu s'a 
considerat răspunzător pentru întreţinerea evreilor în lagărele înfiinţate pentru ei, în 
sudul României, inclusiv în ceea ce-i priveşte pe supraviețuitorii „trenului morţii”. 
Întreţinerea urma să se facă din surse evreieşti - Comunitatea şi FUCE. Situaţia s-a 
îmbunătăţit o dată cu sporirea efortului depus de evreii din Călăraşi şi cu sosirea 
ajutorului de la Federaţia Comunităţilor din Bucureşti. 

A existat totuşi o deosebire importantă între autorităţile din Iaşi şi cele din Călăraşi, 
pe care unul dintre evrei a rezumat-o în câteva cuvinte — „am întâlnit şi oameni de suflet” 
printre români. Şi a adăugat că era vorba de prefectul Ştefănescu, comandantul lagărului, 
Pitiş, medicul oraşului, dr. Lupaşcu, şi ajutorii săi —'cei doi sanitari care au acordat 
deţinuţilor asistenţă medicală”. Atmosfera şi atitudinea generală faţă de evrei era diferită, 
lipsită de acea ură arzătoare ca la Iaşi, unde s-a manifestat şi în rândurile populaţiei 
româneşti - fără dorinţa evidentă şi permanentă de a bate, de a jefui, de a tortura, de a 
face rău. Nimeni nu s-a năpustit asupra evreilor pe străzi. Într-adevăr, antisemitismul a 
constituit o politică oficială - dar fără delegaţi ai Marelui Stat-Major, fără trimişi ai 
Serviciului Special de Informaţii, fără articole în presa locală care să cheme la pogrom, 
fără înarmarea pogromiştilor, problemele păreau altfel : 


Autorităţile s'au îngrozit la vederea convoiului nostru, căci cea mai mare parte din noi am fost 
desfiguraţi de bătăile la care am fost supuşi şi imediat autorităţile locale au avut bunăvoința de 
a ne uşura mizerabilul nostru surghiun“. 


Declaraţia lui Aristide Rauch (vezi supra, p. 300, nota 4), p. 85. 
Vezi supra, p. 308, nota 1. 
Declaraţia lui Nathan Goldstein la Tribunalul Poporului, 27 martie 1945, ibidem, vol. 31, partea I, 
p. 63 (USHMM, microiilm 41). 
4. Declaraţia lui Samoil Boghen de la Comunitatea din Iaşi, fără dată (septembrie 1944), Diena 
vol. 42, p. 411 (USHMM, microfilm 43). 

Acest evreu nu a ştiut câte eforturi şi câţi bani au fost necesari pentru a le uşura 
situaţia. 

Căpitanul Nicolae Pitiş, ofiţer din garnizoana Călăraşi, a fost numit la 7 iulie 
comandantul „lagărului evreilor”. Ajutorii săi au început să pregătească o listă nominală 
a deţinuţilor, pe bază de mărturii, întrucât aceştia nu mai aveau acte. Pitiş i-a organizat 
pe evreii sănătoşi în unităţi de muncă, a numit responsabili, a împărţit fără întârziere 
primul ajutor pe care Comunitatea locală a reuşit să-l adune (îndeosebi haine) şi le-a 
permis reprezentanţilor Comunităţii să intre în lagăr. Cu aprobarea lui, Comunitatea a 
organizat un serviciu de aprovizionare, o bucătărie şi asistenţă medicală. Medicii din 
spitalul din localitate, medicii militari din garnizoană „şi medici de ai lor [medici evrei] 
veniţi de la Iaşi cu convoiul, secondaţi de farmacişti de ai lor”! şi oameni ai serviciului 
sanitar local au făcut tot ce le-a stat în putinţă pentru a le acorda evreilor un prim ajutor, 
având în vedere că cei mai mulţi dintre ei fuseseră maltrataţi fizic. Evreii grav răniţi au 
fost transferați la spitalul din localitate, iar şaizeci şi nouă de muribunzi au fost evacuaţi 
în clădirea şcolii din satul Măgureni, în apropiere de Călăraşi. Din momentul în care au 
fost cazaţi acolo, şi acest loc a fost considerat „lagăr”. Pitiş a primit ordin de la prefect 
să-i trimită la muncă pe evreii sănătoşi (vezi infra). 

Reprezentantul FUCE, Iancu Abramovici, a sosit la Călăraşi deja la 9 iulie 1941, găsindu-i 
pe toţi evreii concentrați în lagărul mare, şi i-a văzut pe evreii din Iaşi în mizeria lor : 
„Mare parte dintre deţinuţi goi cu desăvârşire, iar ceilalţi au doar o cămaşă, şi în cazuri 
rare şi chiloţi”. Comunitatea şi autorităţile, a raportat Abramovici, au fost surprinşi de 
marele număr de evacuaţi care au sosit pe neaşteptate — iar în primele zile n-au reuşit să-i 
hrănească, ceea ce le-a înrăutățit şi mai mult starea. Trimisul, care a sosit cu o sumă de 
bani, dar fără ajutoare, s-a adresat imediat prin telefon preşedintelui FUCE, dr. Wilhelm 
Filderman, cerând rapid haine, medicamente, alimente şi sume de bani suplimentare. 

Comunitatea mică din Călăraşi, care număra cca 200 de evrei, era de fapt despărțită 
în două, având în comun doar cimitirul şi rabinul. Comunitatea sefardă (spaniolă), 
aproximativ o sută de evrei, era cea mai veche şi-l avea în frunte pe Leon Elias ; iar în 
fruntea Comunităţii aşkenaze (europeni) se afla, interimar, Samoil Schor, un evreu ce 
avea legături bune cu notabilii din judeţ. Timp de aproximativ o lună s-a interzis orice 
legătură directă şi liberă între deportaţi şi membrii Comunităţii. Cu toată bunăvoința 
autorităţilor româneşti, era vorba de „rebeli”. Ambele Comunităţi s-au mobilizat imediat 
pentru a strânge haine şi alimente, şi au creat comitete speciale pentru ajutorarea evreilor 
din laşi şi aprovizionarea lor cu alimente. 

Fără a contraveni ordinelor, comandantul lagărului, Nicolae Pitiş, a dovedit de la 
început bunăvoință, aşa încât sefarzii l-au răsplătit pentru atitudinea sa umană în mod 
adecvat, sub formă de plată — însă nu era vorba de mită, ci de recunoştinţă (post factum). 
Cam la o săptămână după sosirea evacuaţilor, pe baza listei nominale, s-a făcut o sortare, 
evreii fiind împărţiţi în patru grupe?. Grupe de evrei au fost trimişi zilnic să muncească 
la curăţatul străzilor şi la munca de câmp, la ferme agricole”. După cum am spus, situaţia 


1. Declaraţia lui Nicolae Pitiş (căpitan) predată procurorului militar Constantin Zotta, Călăraşi, 
21 august 1941, ibidem, vol. 30, p. 278 (USHMM, microfilm 48). 

2. Depoziţia lui Mihael Elias, fiul preşedintelui Comunităţii sefarde, Ierusalim, septembrie 1959, 
Arhiva Yad Vashem, 03-1440, p. 3. 

3, Declaraţia lui Herşcu Waldman la Tribunalul Poporului din Bucureşti, fără dată (1945), copie, 
ibidem, vol. 33, p. 24 (USHMM, microfilm 41). 

supravieţuitorilor din „trenul morţii” s-a îmbunătăţit la 9 iulie, o dată cu sosirea trimisului 
Federaţiei Uniunilor de Comunităţi, Iancu Abramovici, după ce Filderman a obţinut de 
la ministrul de Interne autorizaţia corespunzătoare. Atitudinea şi activitatea lui Abramovici 
exprimau experienţa, eficienţa şi pragmatismul ce au caracterizat eşalonul operaţional al 
Federaţiei Uniunilor de Comunităţi. Abramovici a înţeles imediat că mica Comunitate nu 
se va putea îngriji singură de o mie de evrei goi, bătuţi, bolnavi şi muribunzi, dintre care 
zeci continuau să sucombe în timpul detenţiei la Călăraşi. El a cerut ajutor urgent 
Uniunii Comunităţilor Evreieşti din Bucureşti şi a reorganizat comitetul local pentru 
„adaptarea lui la situaţia nou-creată”. A angajat un fost militar în retragere din localitate, 
numindu-l responsabil cu achiziţionarea de legume şi alimente din împrejurimi, nu din 
oraş, deoarece în Călăraşi se răspândiseră imediat zvonuri că achiziţionarea de alimente 
pentru o mie de evrei va lovi în aprovizionarea cu alimente a locuitorilor din Călăraşi. 

Preşedintele Comunităţii de rit aşkenaz, Samoil Schor, şi-a asumat misiunea de a 
obţine bunăvoința autorităţilor locale — şi la 10 iulie, Abramovici şi Schor s-au întâlnit cu 
prefectul Ştefănescu, chestorul Poliţiei, Movilescu, şi primarul oraşului. Prefectul le-a 
aprobat supravieţuitorilor din „trenul morţii” - şi nu trebuie uitat că aveau statut de 
deţinuţi în lagăr - să-şi anunţe familiile că sunt în viaţă, aprobând o formulare tip a 
conţinutului cărţii poştale cu următorul text : 


Dragă dle... sunt sănătos şi mă aflu în lagărul de la Călăraşi. Rog trimiteţi-mi cât mai repede 
bani şi îmbrăcăminte!. 


Pentru a evita furturi din pachetele care vor sosi, prefectul a acceptat ca pachetele să 
fie trimise direct la Prefectură. 

Împărţirea supravieţuitorilor, pentru a le uşura situaţia, a fost făcută de Abramovici, 
conform poziţiei sociale şi a importanţei. „Personalităţile de primul rang ale Iaşilor”, 
cam patruzeci la număr, şi copiii şi adolescenţii între 12 şi 16 ani, şi ei în număr de 
patruzeci, au fost despărțiți de ceilalţi şi transferați - cu aprobarea autorităţilor - în 
clădirea sinagogii de rit aşkenaz. La 10 iulie, a notat Abramovici, cei optzeci au fost 
transferați la sinagoga aşkenaz, cu trăsuri (mai erau goi). Abramovici a obţinut de la 
primar aprobarea pentru efectuarea unei înmormântări conform religiei evreieşti pentru 
numeroşii morţi, întrucât morţii care fuseseră descărcaţi din tren şi cei care au murit mai 
târziu (circa şase pe zi) au fost îngropaţi ca animalele, iar între timp, în lagăr mureau 
zilnic alţi evrei. Numai Abramovici a primit permisiunea să intre în „lagăre” (după 
împărțirea evreilor în grupe), pentru a intensifica acţiunile de ajutor. Pompierii au 
primit ordin să furnizeze rezervoare de apă şi să le instaleze în lagărul mare, pentru a le 
permite evreilor să se curețe de păduchi. Paiele date la început au fost arse şi au fost 
schimbate cu altele. Medicii români au primit permisiunea de a-i interna în spitalul 
local pe cei grav bolnavi, dar nu pe muribunzi; aceştia au fost concentrați într-o 
clădire dintr-un sat vecin şi aşteptau să moară. Abramovici a colindat toate farmaciile din 
oraş şi a cumpărat, „fără nici o economie”, toate medicamentele necesare pe care le-a 
găsit, datorită bunăvoinţei medicului-şef al oraşului, dr. Lupaşcu. Cei trei medici 
evrei din Iaşi care erau în stare să lucreze şi câţiva farmacişti dintre supraviețuitorii 
trenului au primit medicamentele pentru tratarea bolnavilor. Precum am menţionat, în 


1. Raport al trimisului Uniunii Comunităţilor Evreieşti, Iancu Abramovici, despre activitatea sa la 
Călăraşi, 22 iulie 1941, în Ancel, Documents, II, nr. 185, p. 473. 

clădirea şcolii din satul Măgureni, în care au fost transportaţi 69 de muribunzi, mureau 
zilnic 6-7 evrei — şi chiar şi medicilor evrei le era clar că salvarea lor este imposibilă. De 
asemenea, au murit evrei şi în spitalul orăşenesc, iar din când în când şi în lagărul 
militar. 

Din Bucureşti a sosit trimisul Federaţiei, Fred Şaraga, aducând cu el camioane pline 
cu haine trimise de Uniune. Împărţirea lor s-a făcut în cazarma regimentului, dar primul 
transport nu a acoperit nevoile tuturor supravieţuitorilor. La 20 iulie a sosit un al doilea 
transport, deţinuţii fiind în cele din urmă îmbrăcaţi. 

Înainte ca toţi să fi fost îmbrăcaţi, Şaraga a iniţiat o reorganizare a comitetului 
evreiesc local pentru ajutorarea deţinuţilor din lagăr, cooptându-i şi pe fruntaşii Comunităţii 
de rit sefard, fraţii Elias. Evreii sefarzi n-au stat prea mult pe gânduri şi au făcut donaţii 
fraţilor lor aşkenazi, acţionând pentru a colecta bani, haine şi alimente chiar din prima 
zi. S-a înfiinţat un comitet de femei şi tinere evreice pentru a-i trata pe bolnavi şi pentru 
împărţirea produselor. Puţinii evrei din Călăraşi colectau zi de zi alimente care erau duse 
în lagăr şi la spitale. „Nici o muncă nu a fost economisită, nici o donaţie materială nu a 
fost respinsă”, a rezumat Abramovici mobilizarea fără margini a comitetului femeilor şi 
tinerelor. Dar nu numai a lor: 


În general, toţi evreii din Călăraşi s'au comportat deasupra aşteptărilor şi au dat dovadă, atât 
prin importanţa sacrificiilor băneşti cât şi printr-o muncă efectivă şi continuă că sunt animați 
de cele mai înalte sentimente omeneşti... Samoil Schor şi-a neglijat interesele personale, şi-a 
provocat chiar prejudicii. Acestea nu l-au reţinut însă câtuşi de puţin din interesul şi dragostea 
ce a manifestat-o în rezolvarea tuturor problemelor interesând bunul mers al lagărului şi 
[ameliorarea] situaţiei generale a celor evacuaţi!. 


Cu aprobarea autorităţilor, a avut loc o nouă sortare a deţinuţilor din lagărul militar, 
de data aceasta fiind transferați la sinagoga sefardă 102 evrei — intelectuali, industriaşi şi 
negustori. În cele două sinagogi au locuit cca 200 de evrei, în condiţii de trai „aproape 
omeneşti”, după spusele lui Abramovici. 

Delegatul Uniunii a urmărit să scoată cât mai mulţi evrei din magaziile Armatei, deşi 
şi în „lagăre” situaţia lor s-a îmbunătăţit. Schor a reuşit să închirieze magazii într-un loc 
izolat şi liniştit - pe malul râului Ghirlău —, unde au fost transferați, în două serii, alţi 
200 de evrei şi 29 de muribunzi care mai rămăseseră în viaţă din cei 69. Este interesant 
de menţionat felul în care s-a făcut categorisirea evreilor „susceptibili de un trai mai 
bun”, aşa cum i-a definit trimisul Uniunii. „Negustori, comercianţi, fruntaşi ai Iaşilor”? — 
era clar că acestora li se cuveneau condiţii de viaţă mai bune. După terminarea sortării, 
Abramovici a raportat că „au mai rămas în lagărul de la [Regimentul] 23 Inf. cca 350 
evacuaţi, în mare măsură muncitori şi meseriaşi”. Fraţii Elias şi-au luat obligaţia să 
aprovizioneze cu alimente şi, în general, să se îngrijească de acei evrei. 

Trimisul Uniunii de la Bucureşti i-a propus prefectului folosirea evreilor sănătoşi, 
adică a muncitorilor rămaşi în magaziile Armatei, la diverse munci, pentru ca plata pe 
care o vor primi să fie transferată Uniunii, spre a-şi reduce cât de cât numeroasele 
cheltuieli avute cu întreţinerea supravieţuitorilor din „trenul morţii” : 


1. Ibidem, pp. 473-475. 
2. Ibidem, p. 476. 
3. Ibidem, p. 477. 

Într-adevăr, în ziua de 18 iulie, la cererea comandamentului german din portul Călăraşi, au 
fost trimişi în port pentru descărcarea cimentului din şlepuri în vagoanele CFR, un număr de 
cca 100 evacuaţi, recrutaţi în întregime dintre cei rămaşi în cazarma Reg. 23 Inf.! 


Aceşti evrei, a adăugat Abramovici în raportul său, şi-au exprimat după prima zi de 
muncă, în prezenţa lui şi „în prezenţa comandantului lagărului, a unui domn sublocotenent 
german”, multumirea pentru posibilitatea care li se dă de a munci „în aer liber” şi de a 
primi un supliment de hrană. Grupuri de evrei au fost trimişi la alte munci în oraş şi la 
moşiile din regiune, toţi dintre evreii „simpli” rămaşi în lagărul mare. Problema recom- 
pensei pe care Comandamentul german ar fi trebuit s-o plătească Uniunii, „făcându-se 
astfel posibilă scăderea cheltuielilor” pentru întreţinerea evreilor, nu a fost rezolvată 
până la plecarea delegatului din Călăraşi, iar în cele din urmă nu s-a plătit nimic. 

Propunerea lui Abramovici de a oferi evrei pentru muncă, în vederea reducerii 
cheltuielilor Uniunii, este caracteristică pentru ruptura care a existat atunci între conducerea 
evreiască de la Bucureşti şi activiştii ei şi evreii din Moldova. La Bucureşti încă nu era 
percepută la adevărata ei dimensiune tragedia care-i lovise pe evreii din Moldova (ca să 
nu mai vorbim de evreii din Basarabia şi Bucovina, dintre care mii erau executaţi chiar 
în acele zile). La Bucureşti încă nu reuşiseră să înţeleagă sensul evacuării a cca 40.000 
de evrei din casele lor din sate şi târguri, şi nici transferarea a cca 20.000 dintre ei în 
lagărul Târgu-Jiu şi în alte lagăre din sudul României, în vagoane închise, şi înghesuirea 
celorlalţi în clădirile Comunităţilor din oraşe. Nici adevărata amploare a pogromului de 
la Iaşi nu fusese percepută — şi nici după ce a sosit la Călăraşi Abramovici nu a înţeles 
(şi, la început, poate nici Şaraga, care a venit după el) ororile „trenului morţii”. Liniştea 
relativă de la Bucureşti, atmosfera de „afaceri ca deobicei”, şi în special interzicerea 
impusă de autorităţi asupra oricărui contact dintre conducerea evreiască de la Bucureşti 
şi şefii Comunităţilor din provincie l-au influenţat pe Abramovici, determinându-l să se 
gândească mai întâi cum să reducă cheltuielile băneşti ale Uniunii. Cinci luni mai târziu, 
Federaţia şi Uniunea au fost desfiinţăte, fondurile lor fiind transferate Centralei Evreieşti — o 
„creatură” impusă de Legația Germaniei. Un evreu din Iaşi care trăia la Bucureşti a 
constatat că numai după ce s-a publicat în presă că 500 de iudeo-comunişti au fost 
executaţi la Iaşi, evreii din Bucureşti au început să înţeleagă gravitatea situaţiei”. 

Trimisul Uniunii nu a înţeles starea fizică şi sufletească a supravieţuitorilor, nu i-a 
văzut pe „absenţii spirituali” şi goliciunea sufletească provocată majorităţii de călătoria 
cu „trenul morţii”, spaima lor îngrozitoare de orice contact sau chiar de vederea unui român 
în uniformă, ca să nu mai vorbim de un german în uniformă, slăbiciunea trupului — şi a 
celor care fuseseră cândva voinici şi sănătoşi. În realitate, toţi evreii care au fost scoşi la 
muncă au trecut printr-o nouă serie de maltratări şi înjosiri din partea militarilor români 
şi germani, chiar şi din partea supraveghetorilor lor : 


Deşi bolnav şi prăpădit de pe urma efectelor dramatice pe care [le-am trăit] nu am fost găsit 
[bun] de internat în spital, cum omeneşte trebuia, ci „bun de muncă”. Istovit, fără un pic de 
putere fizică, am fost trimis într-un sat, Georgeni, la muncă. Sub biciu şi persecuții, ameninţări, 


1. Ibidem. 
Depoziţia lui Moise Rabinovici din Iaşi, Holon, 10 ianuarie 1956, Arhiva Yad Vashem, 03-902, p. 5. 
Tatăl lui Rabinovici a fost preşedintele adjunct al comitetului Comunităţii din Iaşi. Familia a fugit 
la Bucureşti la sfârşitul anului 1940, în timpul regimului legionar, de frica răzbunării legionarilor. 

înjurături şi apăsări, am muncit două luni - până când autorităţile s-au îndurat, fiindcă 
căpătasem prestigiul victimei, să ne trimită acasă!. 


Fără să ştie că delegatul Uniunii a propus să fie luaţi la muncă, Aristide Rauch a notat 
în depoziţia sa că 


s-au găsit şi aici bestii care neţinând seama de starea fizică şi morală în care ne găseam, au 
găsit de cuviinţă să trimită parte din noi la muncă atât la o pădure cât şi la diverse moşii din judeţ?. 


Alte două grupe au fost trimise la portul Călăraşi, pe Dunăre: o grupă a muncit la 
descărcarea de lemne de pe şlepuri, escortaţi de soldaţi români sub comanda unui ofiţer 
în rezervă din localitate ; a doua a muncit la descărcarea de saci cu ciment pentru Armata 
germană : 


Cine este sublocotenentul care ne conducea la Călăraşi, în port la descărcarea unui şlep cu 
lemne ?... Acesta ne-a chinuit îngrozitor... A dat ordin chiar să ne împuşte şi norocul nostru 
a fost că soldaţii nu au ascultat ordinul şi nici nu au vrut să tragă. Era un om de vreo 40-45 
ani, ofiţer de rezervă’. 


Munca la germani a fost mai grea şi, în acelaşi timp, mai înjositoare şi mai periculoasă. 
Aproximativ o sută de evrei au muncit în ritm la descărcarea de saci cu ciment, fiecare 
în greutate de zeci de kilograme. Erau zoriţi de soldaţii germani cu lovituri şi înjurături, 
iar din când în când, câte un evreu cădea în Dunăre cu sacul în spinare, deoarece nu 
făcea faţă poverii sau nu reuşea să-şi menţină echilibrul pe podeţul îngust de scânduri 
aşezat între şlep şi port. Cine nu muncea cum se cuvine era pedepsit cu 25 de lovituri pe 
spinare la sfârşitul zilei de muncă?. 

În lagărul mare (din garaj), unul dintre ofiţerii din gardă a efectuat o percheziţie 
inopinată printre evrei, „care sub eternul motiv al semnalelor luminoase a profitat de 
ocazie şi atât el cât şi garda lui a jefuit puţinele lucruri de preţ ce le-au găsit asupra celor 
din garaj”$. | 

La mijlocul lunii august, printre supraviețuitorii din „trenul morţii” s-a răspândit 
zvonul că vor fi trimişi acasă. Chiar şi atunci autorităţile lagărului au luat în serios 
acuzaţia iniţială că ar fi vorba de rebeli. La 23 sau 24 august, comandantul lagărului, 
Pitiş, a transmis evreilor „că la Bucureşti s-a judecat procesul nostru şi am fost achitaţi, 
nefiind găsiţi vinovaţi, aşa că în curând vom fi trimişi la casele noastre”S. Majoritatea 
evreilor n-au crezut în nici o promisiune, chiar dacă venea de la un om bun cum era Pitiş. 
De prea multe ori li s-a spus că vor fi eliberaţi, şi atunci erau loviți de o nenorocire mai 
mare decât precedenta. Unii chiar au căzut într-o depresie adâncă din cauza acestei veşti. 
Alţii n-au dat crezare ştirii nici când fiecare a primit o dovadă că „evreul... a fost internat 
în lagărul de evacuaţi Călăraşi în intervalul 6 iulie 1941 la 25 august 1941”. Dovada nu 


= 


Declaraţia lui Meir Avram la Tribunalul Poporului din Iaşi, 16 iulie 1945, ibidem, vol. 45, partea I, 
p. 316b (USHMM, microfilm 43). 
Declaraţia lui Aristide Rauch (vezi supra, p. 300, nota 4), p. 85. 
Declaraţia lui Jean Haimovici (vezi supra, p. 308, nota 1), p. 53. 
Depoziţia unui supravieţuitor (în posesia autorului). 
Declaraţia lui Marcel Perlaf la Tribunalul special pentru judecarea celor vinovaţi de dezastrul ţării 
din Bucureşti, 10 aprilie 1945, ibidem, vol. 30, pp. 11-11b (USHMM, microfilm 48). 
Declaraţia lui Aristide Rauch (vezi supra, p. 300, nota 4). 

a menţionat pogromul, nici perioada îngrozitoare din „trenul morţii” şi nici „trenul 
morţii” în sine. „Unde am fost... în intervalul de la 29 iunie la 6 iulie ? ”, s-a întrebat 
Aristide Rauch!. 

Înainte de plecare, căpitanul Pitiş le-a vorbit supravieţuitorilor, şi mulţi au ţinut minte 
discursul lui: „Ne-a spus că am fost judecaţi la Bucureşti şi s”a găsit că eram nevinovaţi”?. 
După afirmaţiile unuia dintre ei, Pitiş a spus în mod clar „că nu evreii au tras în armata 
română”3. Însă probabil mai curând a spus că „plecăm acasă ca cetăţeni oneşti, şi să 
mergem cu fruntea sus, deoarece suntem oameni nepătaţi şi să căutăm să uităm calvarul 
ce l-am îndurat”f. 

La Călăraşi, Comunitatea s-a îngrijit să ridice un monument celor 110 evrei care au 
murit acolo. 

Treizeci de cadavre neidentificate au fost înmormântate într-o groapă comună, iar 80 
de cadavre identificate au fost puse în patru morminte comune. Morţii din a doua grupă 
au fost înmormântați după tradiţia evreiască, în prezenţa rabinului Comunităţii. 


În tot timpul cât am stat în lagărul din Călăraşi-lalomiţa, autorităţile au avut o comportare 
umană faţă de noi. Totuşi mortalitatea a fost destul de mare, mureau între 10-12 inşi pe zi, în 
special dintre cei care erau la spitalul comunal’. 


Drumul spre casă a durat tot şapte zile, ca şi drumul spre Călăraşi. Supraviețuitorii 
au fost aduşi iar în centrul oraşului, în gară, păziţi de infanterişti, au fost încărcaţi în 
vagoane de marfă cu ferestre, circa patruzeci într-un vagon. Autorităţile lagărului au 
înştiinţat dinainte Comunitățile evreieşti de pe traseu să pregătească hrană pentru evreii 
din Iaşi, căci întreţinerea lor era doar o problemă care-i privea pe evrei. Trenul făcea 
opriri de multe ore în staţii, iar evreii în pragul unei prăbuşiri nervoase cădeau din nou 
în depresie, de frică să nu fie lichidaţi sau de teamă că s-ar pregăti ceva împotriva lor — 
iar încercările de liniştire nu aveau nici un efect. Haltele îndelungate i-au obligat pe cei 
care se înapoiau să încerce să cumpere alimente, la „preţuri astronomice”. Evreilor li s-a 
interzis să coboare în staţii, cumpărarea produselor alimentare şi a ţigărilor făcându-se 
prin intermediul soldaţilor care însoțeau trenul — „Distanţa de câteva zeci de metri între 
bufet şi vagon a ridicat valoarea lor de câteva ori”. Şefii de gară nu dădeau cale liberă 
trenului cu supraviețuitori - „până nu mituiam şeful, trenul nu se mişca”. Rămăşiţele 
umane ale „trenului morţii” au sosit la Iaşi la 6 septembrie 1941: 


Era noaptea. Am fost coborâţi în gară, repartizaţi după străzile respective ale fiecăruia ; 
încolonaţi în convoaie şi înconjurați de poliţie. În gară, înainte de a ne trimite acasă erau 
prezenţi chestorul de poliţie, It.-col. Chirilovici şi comisarul Anghelescu care ne-au adus la 
cunoştinţă că de a doua zi nu avem voie să circulăm pe străzi, fără a purta semnul distinctiv, 
steaua galbenă, care pe baza ordonanţei din luna august... toţi evreii sunt obligaţi să [o] 
poarte. Am mai fost anunţaţi cu aceaş ocazie, că pe anumite străzi ale Iaşiului, circulaţia este 
complet interzisă pentru evrei. 


Ibidem. 

Memoriul lui David Bandel (vezi supra, p. 308, nota 3). 

Depoziţie sub jurământ a lui Iosef Froimovici la şedinţa Tribunalului din Bucureşti, 18 iunie 1948, 
ibidem, vol. 1, partea a Il-a, p. 169 (USHMM, microfilm 47). 

Declaraţia lui Samoil Boghen (vezi supra, p. 309, nota 4). 

Declaraţia lui Mayer Iuhr la Tribunalul Poporului din Iaşi, fără dată (mai 1945), Arhiva Ministerului 
de Interne, Dosar 108233, vol. 30, p. 87b (USHMM, microfilm 48). 

Înconjuraţi de poliţişti, coloana s’a pus în mişcare. Pe drum, cu toate că era noaptea, huliganii 
aşteptau pe la colţuri de stradă şi ne bombardau cu pietre... Când am ajuns acasă, am aflat de 
Catastrofa care s'a abătut asupra mea. Soţia a fost ucisă iar cei patru copii ai mei, rămânând 
singuri şi fără sprijin, au fost internaţi la orfelinatul evreesc... Eu am rămas invalid. Pe urma 
pogromului mi-am pierdut ochiul drept şi nu aud pe urechea stângă. În 1942 m'am recăsătorit 
cu sora soţiei mele care şi ea şi-a pierdut soţul în pogrom’. 


Cei aproximativ 900 de supraviețuitori care s-au întors la casele lor în noaptea de 
7 septembrie — rămăşiţe ale celor cca 20.000 de evrei care au fost duşi în ziua pogromului 
spre curtea Chesturii — şi-au găsit casele goale, sparte şi jefuite. Case aproape golite de 
bărbaţi, de băieţi şi adolescenţi, dar pline de orfani şi orfane, de sărăcie şi lipsuri îngrozitoare. 
Case sparte încă nereparate, doliu încă neterminat. Apariţia lor fără vreo înştiinţare prealabilă 
a provocat o dezlănţuire de emoţii extrem de puternică, durere, plâns, legin, autoînvinuiri, 
țipete înăbuşite imediat de frica de gardienii publici — totul pe întuneric (pentru a nu atrage 
atenţia) şi în idiş, limba maternă a majorităţii evreilor din Iaşi. Nimeni n-a îndrăznit să se 
bucure de întoarcerea tatălui sau a fiului, pentru că-i amintea pe cei care nu s-au mai întors, 
de câteva ori mai numeroşi. Tragedia era generală, iar cei reîntorşi n-au făcut decât s-o 
evidenţieze. Mulţi evrei, îndeosebi părinţi, au continuat să creadă mulţi ani că fiii lor s-au 
salvat şi se află într-un lagăr german oarecare, şi că în una din zile se vor întoarce acasă. 

Către sfârşitul lunii iulie 1941, a sosit la Călăraşi Paula Teitler, în căutarea celor doi 
fii ai săi. Obţinuse „cu bani grei”? o autorizaţie de călătorie de la Ministerul de Interne 
şi permisiunea de a vizita lagărul din Călăraşi. Ea a mers pe urmele fiilor ei, pe urmele 
şirului de cadavre lăsat de „trenul morţii” în drum spre Călăraşi : 


A doua zi când am auzit că un prim tren a plecat [la Călăraşi] şi văzând că printre cei rămaşi morţi 
sau vii băieţii mei nu erau, mi-am închipuit că trebuie să fi plecat [şi ei] cu primul tren... Atunci 
am obţinut cu mare greutate autorizaţia de a pleca în căutarea lor şi am ajuns la Târgul Frumos, 
unde de asemeni nu i-am găsit, însă aici agentul Botez mi-a spus că i-a îngropat el pe amândoi. 
Innebunită de groază am refuzat să aud şi am stăruit mai departe în căutarea copiilor. Am mers 
pe urmele lor în chinuri groaznice şi înnebunită de durere. După lungi şi grele suferinţe am ajuns 
să găsesc numai pe băiatul cel mare Carol, în spital la Călăraşi unde era bolnav de scabie. La 
început pentru ca să mă liniştească mi-a spus că şi Jac trăieşte, dar mai târziu după ce a ieşit 
însă din spital mi-a spus că au călătorit în primul tren [spre Roman], cum au suferit de sete şi 
cum el chiar a văzut pe fratele lui la un moment dat căzând de la geamul mare unde cerea apă’. 


Paula nu a ştiut că băiatul ei cel mic a fost spânzurat în vagonul din faţă al „trenului 
morţii”, pentru a servi de avertisment celor care vor încerca să bea apă. Încăpăţânarea 
unei mame evreice, dispusă să se sacrifice pentru fiii ei, plecată să-i caute într-o ţară 
duşmană de-a lungul șirului de cadavre, pe traseul „trenului morţii” — povestea unei vieţi 
umane necunoscute până acum, dar care se cuvine să fie amintită. 


1. Depoziţia lui Beniamin Rabinovici din Iaşi, Tel-Aviv, 30 ianuarie 1958, Arhiva Yad Vashem, 
03-897, pp. 6-7. 

2. „Raport rezumativ asupra situaţiei evreilor din Iaşi, de la 29 iunie până la [începutul ? ] lui august 
1944”, întocmit de unul dintre fruntaşii Comunităţii din laşi, M. Braunstein, 8 februarie 1948, în 
Ancel, Documents, VI, nr. 4, pp. 46-47. Braunstein a remarcat că Paula Teitler a fost văduva unui 
om cu avere mare, proprietar a zeci de apartamente şi patru cinematografe, şi a obţinut autorizaţia 
cu bani grei. 

3. Depoziţia Paulei Teitler la Tribunalul Poporului din Bucureşti, 3 mai 1945, Arhiva Ministerului de 
Interne, Dosar 108233, vol. 24, pp. 68-69b (USHMM, microfilm 47). 

„Buna Vestire”! 


În şapte zile, „trenul morţii” s-a depărtat de Iaşi cu cca 550 km, depărtându-se în 
acelaşi timp la mare distanţă de focarul înscenării complotului de lichidare a evreilor din 
Iaşi, pus la cale de Marele Cartier General. Trenul a călătorit spre o zonă din apropierea 
Bucureştiului, în care trăiau puţini evrei, regiune care poate fi definită centrul civilizaţiei 
româneşti, în înţelesul de cultură şi mod de viaţă românesc pe care Antonescu s-a străduit atât 
de mult să le întărească. El s-a mândrit chiar cu contribuţia sa la reinstaurarea legalităţii 
şi a ordinii, la întărirea statutului judecătorilor, la extinderea învăţământului ş.a. Vorbind 
despre el la persoana a treia, Antonescu le-a spus anchetatorilor înainte de procesul său : 
„Mareşalul Antonescu a găsit o constituţie teroristă, a introdus inamovibilitatea în 
Magistratură, a făcut legea judecătorească, a introdus autonomia universitară”, iar în alt 
loc şi-a subliniat crezul : „Eu am fost totdeauna contra crimelor, mai ales contra crimelor 
politice”. „Am garantat viaţa, libertatea şi avutul fiecăruia. ”? Toate acestea erau adevărate, 
în mare măsură, în ceea ce-i priveşte pe români. 

„Buna Vestire” adusă de Triandaf era diferită însă în ceea ce-i privea pe evrei. Şeful 
Legiunii de jandarmi Ialomiţa, maiorul Marin Ionescu, a raportat Inspectoratului General 
al Jandarmeriei, la o săptămână după sosirea trenului, că nu a acţionat conform ordinelor 
în vigoare în ceea ce priveşte trenul din Iaşi şi a trimis numai un raport scurt, „ştiind că 
problema evreilor care au sosit din Iaşi la Călăraşi este cunoscută Inspectoratului General 
al Jandarmeriei”. Şeful Jandarmeriei a acţionat în problema „trenului morţii” conform 
unor uzanţe nescrise şi care ar putea fi rezumate, la modul general, în câteva cuvinte : 
nu există efect fără cauză, nu există cauză fără ordin, nu există ordin fără responsabili, 
iar responsabilii ştiu ei ce fac — şi au dreptate. Ionescu a transmis superiorilor săi vestea 
nescrisă pe care a primit-o de la Triandaf, comandantul trenului cu evrei, fără a-şi 
exprima vreo rezervă cu privire la ea: 


Prefectura judeţului şi Garnizoana Călăraşi la luarea în primire a acestor evrei nu a trecut la 
nici o cercetare deoarece sublocot. de rez. Triandaf ce a escortat trenul a atras atenţiunea 
autorităţilor că nu trebue să se facă nici o cercetare şi nu trebue cunoscut oficial motivele care 
au determinat moartea acestor evrei. Verbal a fost informat de acest ofiţer Dl Prefect al 
judeţului şi subsemnatul de cele ce s'a petrecut la Iaşi, darea lor în primire [a evreilor] 
prezentându-se numai la dresarea unui proces-verbal ce se anexează în copie. 


1. Am preferat să folosesc uneori expresii din Noul Testament care au devenit parte din teologia creştină, 
servind şefilor mişcărilor antisemite din România pentru a exprima situaţii noi, revoluţionare, 
naţionaliste. „Vestea” este un derivat al „Bunei Vestiri” adusă de îngerul Gavriil, la Nazaret, 
Fecioarei Maria, mama lui lisus, că urmează să nască pe Mesia (Luca 1.26-38). Organul Mişcării 
legionare s-a numit Buna Vestire. În felul acesta, mişcarea dorea să accentueze faptul că aduce un 
nou mesaj în viaţa politică, spirituală şi naţională a poporului. „Buna Vestire” adusă de Triandaf 
prefectului, comandanților Jandarmeriei şi Armatei din Călăraşi era şi ea revoluţionară din punctul 
de vedere al respectării legii în România şi poate fi rezumată într-o singură frază: nu există 
răspundere pentru crime împotriva evreilor (vezi infra). 

2. Stenograma anchetei lui Ion Antonescu de către acuzatorul Ion Bunaciu, Bucureşti, 14, 16, 
17 aprilie 1946, Arhiva Ministerului de Interne, Dosar 40010. vol. 36, pp. 1, 30, 69 (USHMM, 
microfilm 34). 

Spre ştiinţă raportăm cele ce ni s'au spus de sublocot. rez. Triandaf, că evreii din Iaşi pentru 
motivul că au tras în armata germană şi română au fost bătuţi crunt de către armata germană 
şi apoi îmbarcaţi goi în tren în număr de aproximativ 2.500, câte 120-130 la vagoane şi care 
din cauza bătăii mulţi au murit pe timpul transportării lor, debarcaţi şi înmormântați în diferite - 
staţii, încât la Călăraşi au sosit numai 1.105 evrei din cele 2.500 (două mii cinci sute)!. 


Acest raport dovedeşte că încă de atunci, din iulie 1941, s-a hotărât ascunderea 
numărului real al evreilor ucişi şi reducerea răspundării Armatei române pentru masacru. 
În „trenul morţii” spre Călăraşi au fost îmbarcaţi, precum am menţionat, cca 5.000 de evrei. 

În cercetarea cauzelor apariţiei „trenului morţii” la Călăraşi au fost implicate patru 
autorităţi diferite : Jandarmeria, Prefectura, Procuratura civilă de la Tribunalul local şi 
Procuratura militară a Comandamentului 2 Teritorial. Prefectura şi garnizoana n-au 
iniţiat nici o anchetă în conformitate cu „Buna Vestire” a lui Triandaf. Şeful Inspectoratului 
Jandarmeriei din Moldova şi din judeţul Iaşi, care îl numise pe Triandaf în funcţie şi i-a 
comunicat verbal conţinutul „Bunei Vestiri”, colonelul Gheorghe Bădescu, a fost întrebat, 
la anchetarea sa, de ce nu a ordonat deschiderea unei anchete privind „trenul morţii” 

a răspuns că nu-şi aminteşte exact dacă Triandaf i-a raportat despre „misiunea sa” când 
s-a întors de la Călăraşi şi că nu a existat nici un motiv pentru deschiderea unei anchete : 


Nu am făcut nici un fel de anchetă şi nu am cerut nici un fel de sancţiuni împotriva subalternilor 
din unitatea mea, care s'au făcut vinovaţi sau s’ar fi făcut vinovaţi de vreun fapt oarecare 
încălcând disciplina militară, în timpul zilelor de la 28 iunie 1941 şi până la „data de 6 iulie 
acelaş an, data când a sosit trenul în oraşul Călăraşi, trenul care transporta pe evreii din Iaşi. 
Acest lucru nu l-am făcut deoarece nu era cazul, astfel de fapte neîntâmplându-se?. 


Într-adevăr, Bădescu a avut dreptate. Jandarmii n-au contravenit nici unei legi militare. 
Nimeni nu a dezertat, nimeni nu a încălcat ordinele comandantului lor, Triandaf, nimeni 
nu a manifestat vreo atitudine specială faţă de evreii din vagoane. Procurorul-şef al 
Tribunalului judeţean, Nicolae Martinescu, care a fost chemat — din partea prefectului şi 
a chestorului Poliţiei — să fie de faţă, împreună cu judecătorul de instrucţie din localitate, 
Petre Manuş, în momentul deschiderii vagoanelor, „deoarece sunt probabil câţiva morţi 
printre ei”, a sosit într-adevăr la faţa locului, i-a văzut pe cei vii, muribunzi şi pe morţi, 
dar destul de repede şi-a dat seama că nu are mijloace să ancheteze, că răspunsurile 
comandantului trenului, Triandaf, sunt nebuloase, înțelegând că evreii au fost daţi în 
seama Armatei — iar dacă s-au comis crime, ele vor fi anchetate, desigur, de organe de 
anchetă şi de judecată ale Armatei, deoarece au fost comise, probabil, de soldaţi : 


Cerându-mi-se autorizaţia de înmormântare pentru ei, am vrut să fac cercetări spre a le stabili 
identitatea şi cauzele morţii, cu care ocazie dl slt. Triandaf — însoţitorul trenului de la Iaşi la 
Călăraşi, mi-a spus că au murit din cauza mizeriilor din tren fiind prea mulţi într-un vagon, 
circa 120-150 şi că erau deja bolnavi când plecaseră din Iaşi... Parte din ei au murit pe la 
Roman la Ploeşti, unde au şi fost înmormântați. Atât eu cât şi dl Judecător de Instrucție am 
întrebat pe dl sublt. Triandaf în paza şi îngrijirea cui au fost daţi. D-sa ne-a confirmat faţă de 


1. Raportul lui Marin Ionescu (maior) către Inspectoratul General al Jandarmeriei din Bucureşti, 
15 iulie 1941 (copie autorizată), Arhiva Ministerului de Interne, Dosar 108233, vol. 30, p. 259 
(USHMM, microfilm 48). 

2. Depoziţia lui Gheorghe Bădescu (colonel) la Tribunalul Poporului din Bucureşti, 21 septembrie 
1945, ibidem, vol. 27, pp. 55-55b. 

ceilalţi prezenţi că [evreii] au fost excortaţi de d-sa de împreună cu mai mulţi soldaţi. Căutând 
a stabili identitatea celor morţi [în tren] nu ni s'a putut da lămuriri, spunându-ni-se că fiind 
prea mulţi înmormântați pe la Iaşi, Roman, Ploeşti, nu se ştie care din ei au supravieţuit până 
în Călăraşi, unde au murit. 

Văzând cele de mai sus şi întrucât din aceste sumare cercetări rezultă că în cazul când ar fi fost 
vorba de crime sau delicte grave, acestea ar fi urmat să fie puse în sarcina unor militari care 
excortase trenul care urmau să fie supuşi cercetărilor organelor 'militare potrivit articolelor... 
din codul Justiţiei militare şi întrucât de faţă erau numai militari, precum şi dl Pitiş [din 
garnizoană], care reprezintă Ministerul public militar, atât eu, cât şi dl Judecător de Instrucție 
ne-am declinat competinţa, rugându-l pe dl căpitan Pitiş să dispună cele de cuviinţă! 


Întrucât procurorul civil a refuzat să se ocupe de partea juridică a lichidării evreilor 
în „trenul morţii”, adică să întocmească un document care să înlăture răspunderea 
militarilor şi a jandarmilor care au însoţit trenul, au rămas numai canalele juridice 
militare, adică Procuratura de la Curtea Marţială a Comandamentului 2 Teritorial, cu 
sediul la Bucureşti. Oare şi şefilor Justiţiei militare le-a fost comunicată „Buna Vestire” — 
caz în care orice anchetă în această problemă urmărea doar păstrarea aparenţelor, 
rezultatele fiind dinainte cunoscute ? Studierea documentaţiei arată că „Buna Vestire” nu 
a fost comunicată Procuraturii în mod oficial, dar Procuratura a ajuns la concluziile 
dorite : nici un ofiţer nu a fost demis, nici un ofiţer nu a fost judecat şi nimeni nu a fost 
pedepsit — iar în ceea ce-i priveşte pe soldaţi, nici nu poate fi vorba. De aceea, evoluţia 
anchetei conduse de Procuratura Comandamentului 2 Teritorial serveşte mai mult pentru 
a urmări zvârcolirile magistraţilor militari care, pe de o parte, au vrut să păstreze o 
faţadă de profesionalism, să dea o aparenţă de imparţialitate, folosindu-se de un limbaj 
juridic pentru descrierea unei serii de acte criminale continue şi acte de violenţă cu 
scopul de a ucide, iar pe de altă parte, s-au ferit mult să profereze acuzaţii de orice natură 
faţă de orice autoritate, atât militară, cât şi civilă, şi au evitat să folosească termeni clari 
ca pogrom, execuţie, lichidare, înghesuire în vagoane cu scopul de a lichida, interzicerea 
apei, sufocare, împuşcare ş.a. Şi comandanții Procuraturii militare din Bucureşti citiseră, 
desigur, buletinele trimise judecătorilor militari, în care au fost rezumate, chiar în acele 
zile, evenimentele de la Iaşi, prezentate ca „o rebeliune iudeo-comunistă care a fost 
suprimată de Armata română în colaborare cu Armata germană” şi în care se accentua că 
S-au luat măsuri pentru a evita repetarea unor astfel de evenimente în viitor prin arestarea 
„evreilor bănuiţi ca primejdioşi siguranţei statului” şi încarcerarea lor în lagăre. Evreii 
a căror moarte era anchetată de judecătorii militari erau rebelii, iar lagărul Călăraşi era 
locul în care erau deţinuţi. Impresia care rezultă din documentele anchetei deschise de 
Procuratura militară cu privire la moartea evreilor în „trenul morţii” era aceea a unui 
dezastru natural faţă de care nu ne mai rămâne decât să-i înregistrăm rezultatele. 

Iar dacă am folosit termenul „Buna Vestire” pentru a descrie ordinul verbal adus de 
Triandaf care interzicea anchetarea cauzelor lichidării evreilor în „trenul morţii”, 
termenul care ar corespunde rezultatelor „anchetei” conduse de Magistratura militară cu 
privire la tren este împrumutat şi el din ritualul creştin : taină. Este una dintre misterele 
celor şapte sacramente din teologia creştină ortodoxă: „vorbe misterioase” ; „adevăr 


1. Declaraţia procurorului-şef al Tribunalului judeţului Ialomiţa, Nicolae Martinescu, luată de loco- 
tenentul Constantin Zotta, procuror la Curtea Marţială a Comandamentului Armatei a 2-a, Călăraşi, 
21 august 1941, ibidem, vol. 30, pp. 267-267b (sublinierea îmi aparţine). Nicăieri nu s-a comunicat 
că şi la Ploieşti au fost îngropaţi evrei. Probabil că aşa i-a spus Triandaf procurorului. 

care nu poate fi pătruns de rațiune”. Magistraţii militari „nu au reuşit” să înţeleagă 
misterele transportării evreilor din Iaşi la Călăraşi. 

Căpitanul Pitiş a fost nevoit să se adreseze autorităţilor militare pentru a obţine 
autorizaţii de înhumare (probabil retroactive) a morţilor descărcaţi din tren, iar Martinescu 
a autorizat îngroparea evreilor care au murit zi de zi la Călăraşi — dar numai pe acei care 
au murit în spital, pe baza cererii spitalului şi a certificatelor medicale corespunzătoare, 
în care era notată cauza decesului. 

În felul acesta, după cum am spus, Martinescu a reuşit să transfere problema 
răspunderii pentru crimele militarilor către Magistratura militară. Comandantul garnizoanei 
din Călăraşi, Alexandru Chiselevschi, s-a adresat la 7 iulie — conform regulamentului 
militar în cazuri de deces - Tribunalului militar al Corpului 2 Armată din Bucureşti, 
raportând că Triandaf primise ordin să transporte 2.530 de evrei „în lagărul de concentrare 
din garnizoana Călăraşi” şi că evreii au sosit la Călăraşi cu o zi înainte, dar că în timpul 
transportului au decedat 1.384 dintre ei: 25 de morţi au fost coborâţi din vagoane la 
Călăraşi, alţi 5 s-au adăugat „astăzi”, iar 69 sunt muribunzi. Medicul garnizoanei a 
stabilit cauza morţii : „mizerie fiziologică”. Comandantul a cerut aprobarea Tribunalului 
militar pentru îngroparea evreilor. Procurorul militar, locotenent-colonelul Cezar Caragea, 
a aprobat îngroparea morţilor „proaspeţi” cu condiţia ca problema să fie aprobată de 
medicul Tribunalului [civil], adăugând un paragraf care arunca toată răspunderea juridică 
asupra Magistraturii civile : „Cu încheierea formelor legale atât pentru trecut... din care 
să reiese împrejurările în care au murit [evreii], luându-se declaraţii tuturor [militarilor] 
care i-au însoţit [pe evrei] de la Iaşi la Călăraşi”!. Ofiţerul Procuraturii militare a reuşit 
să formuleze directive fără să folosească cuvintele evrei, tren, ucidere, asfixiere, pedepsi- 
re ş.a., acesta fiind într-adevăr un limbaj juridic adecvat. Caragea trebuia acum să se 
adreseze Direcţiei Justiţiei Militare din Ministerul Apărării Naţionale şi să-i trimită 
raportul garnizoanei şi hotărârea sa de a aproba înhumarea şi expunerea motivelor pentru 
decizia luată? 

Comandantul Magistraturii militare, colonelul Ion Aramă, a cerut - în numele 
ministrului Apărării Naţionale - să i se trimită un raport intermediar „în legătură cu 
decesul celor 1.414 internaţi evrei, în timpul transportului lor în lagărul Călăraşi”? — o 
altă soluţie lingvistică pentru descrierea ororilor din „trenul morţii”. În acelaşi timp, 
comandantul garnizoanei din Călăraşi i-a cerut prefectului judeţului Ialomiţa să-i predea 
rezultatele anchetei pe care a condus-o în calitate de şef al administraţiei din judeţ 
privind decesul evreilor din „trenul morţii” — însă prefectul, care primise „Buna Vestire” 
direct de la Triandaf, a ştiut ce să răspundă: „Nu se poate întreprinde nici un fel de 
cercetare cu cei morţi pe parcursul Iaşi-Călăraşi, neavând legalitatea şi nici posibilitatea 
de a face cercetarea unor decese ce au avut loc pe teritoriul altor judeţe”. 


1. Garnizoana Călăraşi către Curtea Marţială a Corpului 2 Armată din Bucureşti, 7 iulie 1941, 
ibidem, p. 316. 

2. Procurorul militar locotenent-colonel Caragea către Direcţia Justiţiei Militare din Ministerul 
Apărării Naționale, 8 iulie 1941, ibidem, p. 318. 

3. Dispoziţie secretă a directorului tribunalelor militare, colonelul Ion AA către Procuratura 
Curţii Marţiale a Comandamentului 2 Teritorial, 10 iulie 1941, ibidem, p. 319. 

4. Răspunsul prefectului judeţului Ialomiţa, colonelul Mihail Ştefănescu, la adresa comandantului 
garnizoanei oraşului cu privire la evreii care au decedat în tren (copie autorizată), 12 iulie 1941, 
ibidem, p. 322. 

Ancheta oficială nu a început, în ciuda dispozitiei explicite a Magistraturii militare din 
Ministerul Apărării. La 6 august, Aramă a comunicat Curţii Marţiale a Comandamentului 
2 Teritorial că aşteaptă rezultatele anchetei!. La 16 august, Procuratura juridică a 
județului a trimis Procuraturii militare a Comandamentului 2 Teritorial un prim raport în 
chestiunea anchetei care nu a început, a trecut în revistă modul în care subiectul a fost 
tratat din punct de vedere juridic şi a motivat stagnarea anchetei prin refuzul prefectului 
de a cerceta probleme „cu privire la evreii morţi pe parcursul Iaşi-Călăraşi”, întrucât nu 
are competenţa să cerceteze chestiuni (nu crime !) care s-au petrecut în afara judeţului 
său. Cât priveşte dispoziţia de a obţine declaraţii de la cei „ce au însoţit vagoanele cu 
evrei”, adică de la jandarmi, Procuratura a răspuns că „se pare că nu va fi posibil să le 
obţinem deoarece însoțitorii deja au părăsit”. Locotenent-colonelul Caragea a stabilit la 
sfârşitul raportului : „Ministerul Apărării Naţionale, Direcţia justiţiei, ne cere să facem 
de urgenţă anchetă, ori din cele expuse mai sus se vede că nu se poate face de noi o astfel 
de anchetă”?. Răspunsul său la raportul comandantului Comandamentului 2 Teritorial, 
generalul Constantin Nicolescu, dovedeşte caracterul secret al organizării pogromului, 
pus la cale de Secţia a II-a a Marelui Cartier General în colaborare cu una dintre secţiile 
Serviciul Special de Informaţii. 

Nicolescu a ordonat să se ceară Ministerului Apărării Naţionale să numească un 
ofiţer anchetator, magistrat al ministerului, pentru a clarifica la Direcţia Căilor Ferate 
cine a făcut parte din. echipa care a condus trenul — şi a adăugat: „Ordon perseverenţă 
pentru că omorurile, când nu sunt prin sentinţă sau prin o stare revoluţionară generală — 
nu pot fi păsuite de un stat civilizat”S. Nicolescu era decis să-i dezvăluie pe criminali, 
fiind clar că nu era părtaş la complot. Caragea a numit un magistrat în rezervă, 
locotenentul Grigore Zotta, şi un ajutor, ordonându-le să plece la Călăraşi şi să ancheteze 
la faţa locului cauzele morţii a 1.414 evrei (între timp, numărul morţilor crescuse). 
Magistratul şi ajutorul său au sosit la Călăraşi la 30 august, iar comandantul garnizoanei 
le-a pus la dispoziţie pe ofiţerul Comenduirii Pieţii, care între timp fusese numit şi 
comandant al lagărului de evrei, căpitanul Pitiş. Ofiţerul anchetator din partea Procura- 
turii militare i-a invitat la biroul său pe toţi şefii militari şi persoanele implicate în 
primirea „trenului morţii” şi tratarea evreilor după sosirea lor. 

Ofiţerul anchetator a stabilit că ordinul de a trimite trenul cu evrei a fost dat de 
Ministerul de Interne şi de Inspectoratul Jandarmeriei din Iaşi şi că tot ei au stabilit de 
la început că stația finală va fi Călăraşi. În tren au fost urcati, la 30 iunie, 2.530 de evrei, 
iar la Călăraşi au ajuns, la 6 iulie, 1.011 evrei în viaţă, 69 de muribunzi şi 25 de morţi. 
Medicul-şef al judeţului, dr. Mihăilescu, şi medicul-şef al oraşului, dr. Ion Lupaşcu, au 
stabilit că moartea celor 25 „a fost naturală şi că pe cadavre nu se constată nici o urmă 
de violenţă... Constatând starea cadavrelor, intrate, unele din ele în descompunere au 
opinat la înhumarea lor urgent”. Şi au fost înmormântate de Comunitatea evreiască. Nici 


1. Şeful Magistraturii militare, colonelul Aramă, către Curtea Marţială a Comandamentului 2 Teritorial, 
6 august 1941, ibidem, p. 314. 

2. Raport al procurorului militar locotenent-colonel Cezar Caragea către Procuratura militară a 
Comandamentului 2 Teritorial, 16 august 1941, ibidem, pp. 313-313b. jí 

3. Generalul Constantin Nicolescu s-a numărat printre prietenii şefului opoziției, Iuliu Maniu. În anii 
războiului, Nicolescu şi generalii Gheorghe Mihail, Constantin Sănătescu, Constantin Vasiliu-Răşcanu, 
Mihail Racoviţă şi alții au devenit sprijinitori în secret ai regelui Mihai, iar în vara anului 1944 l-au 
ajutat să-l destituie pe Ion Antonescu şi să asigure loialitatea Armatei faţă de rege. 

o altă autoritate nu a încheiat vreun document cu privire la debarcarea evreilor din tren, 
iar procurorul-şef Nicolae Martinescu „şi-a declinat orice rol în această chestiune, 
considerând-o de atributul exclusiv al organelor militare”. El a acceptat să dea autorizaţii 
de îngropare numai pentru cei care au decedat mai târziu, a doua zi, când au murit alţi 
cinci evrei, autorizaţiile de înhumare fiind emise de către medicul garnizoanei, care a 
stabilit şi cauzele morţii. 

Ofiţerul anchetator s-a interesat şi de cauzele morţii a 1.414 evrei în timpul deplasării 
de la Iaşi la Călăraşi. Dar nu l-a găsit în oraş pe sublocotenentul Triandaf şi nici pe 
jandarmii lui, aşa încât nu i-a mai rămas decât să se mulţumească cu mărturia din auzite 
a procurorului-şef Martinescu, care şi el îl întrebase pe Triandaf de ce au murit atât de 
mulţi evrei pe drum: 


Martinescu ne-a relatat convorbirea avută cu comandantul trenului, sbl. rez. Triandaf, care i-a 
arătat că moartea călătorilor se datoreşte condiţiunilor de călătorie şi faptului că unii dintre 
aceştia fiind bolnavi, n-au avut posibilitatea unei îngrijiri medicale. 


În ceea ce priveşte personalul CFR care a însoţit trenul, ofiţerul anchetator a reuşit 
să descopere doar numele conductorului locomotivei şi ale ceferiştilor care au schimbat 
echipa iniţială plecată din Iaşi pe ultima parte a traseului — de câteva zeci de kilometri —, 
care şi ei s-au împrăştiat între timp după repartizarea la lucru ; dar despre echipa iniţială, 
şeful de gară din Călăraşi nu ştia nimic. În acelaşi mod au dispărut şi cei treizeci de 
militari din Legiunea mobilă de jandarmi, cu baza la Iaşi, care au însoţit trenul. 

Zotta şi-a însuşit concluzia lui Triandaf, pe care nu-l întâlnise şi care i-a fost transmisă 
doar printr-o mărturie verbală, că „decesul acestor persoane s’ar datora condiţiunilor de 
călătorie” şi faptul că cei „bolnavi” n-au avut parte de îngrijire medicală din cauza 
circumstanțelor’. 

Raportul urma să pună capăt anchetei, dar Nicolescu nu a renunţat - şi a notat: „Nu 
admit astfel de poticniri”?, ordonând să se ceară în mod oficial, de la conducerea Căilor 
Ferate, lista cu membrii echipei care a condus trenul, să fie invitat Triandaf să depună 
mărturie, să se ceară Inspectoratului Jandarmeriei din Iaşi să pună la dispoziția Procuraturii 
militare „ce este necesar”, adică persoanele şi documentele referitoare la „trenul morţii”. 
Colonelul Caragea nu a avut încotro, fiind nevoit să dispună continuarea anchetei. 
Primul procuror militar care s-a ocupat de anchetă a fost înlocuit din motive necunoscute, 
în locul său fiind numit un nou anchetator, locotenentul în rezervă Constantin Viorescu, 
care a continuat ancheta. 

CFR-ul a fost nevoit să predea numele membrilor echipei care a condus trenul de la 
Iaşi până la Râmnicu-Sărat. Din listă s-a lămurit că cei doi ceferişti care au vândut apa 
râncedă din cazanul locomotivei au fost Ion Prico şi Steciuc?. Orarul de drum anexat la 


1. Referat al locotenentului în rezervă Constantin Zotta - procuror-anchetator la Curtea Marţială 
a Comandamentului 2 Teritorial - despre rezultatul anchetei sale la Călăraşi, 23 august 1941, 
ibidem, pp. 263-263b. La referat sunt anexate 13 declaraţii ale unor ofiţeri, medici şi alţi func- 
ţionari. 

2. Dispoziţii notate de generalul Nicolescu şi de colonelul Caragea pe marginea referatului, ibidem, 
p. 262. 

3. Tabelul cuprinzând numele conductorului de locomotivă, al fochistului şi a nouă membri din 
echipa „trenului morţii” care a plecat din Iaşi la 30 iunie 1941 şi a sosit la Râmnicu-Sărat la 4 iulie 
1941, 8 septembrie 1941, ibidem, p. 355. 

lista echipei a arătat în mod clar că trenul a fost definit drept tren de marfă care 
transporta „jidani” şi nu a primit număr de ordine, cum se obişnuieşte la călătoriile 
normale, în locul respectiv notându-se că este „special”. Orarul trenului a dezvăluit, de 
asemenea, că primul „tren al morţii” a plecat din Iaşi spre Călăraşi la 30 iunie 1941, ora 
4.05 dimineaţa, având 50 de vagoane, şi nu 33, cum se notase în rapoartele falsificate 
(pentru a reduce post factum numărul celor ucişi). Rezultă că în „trenul morţii” care a 
plecat spre Călăraşi au fost peste 5.000 de evrei. Trenul a sosit pentru prima oară la 
Târgul Frumos la ora 7.15 dimineaţa, şi-a continuat drumul spre Roman şi s-a întors la 
Târgul Frumos la ora 20.31. Nu a existat nici un motiv pentru ruta dus-întors în afară de 
dorinţa de a mări numărul morţilor din vagoane. 

După cum am menţionat, la Târgul Frumos au sosit 50 de vagoane cu „jidani” — aşa 
s-a specificat în paragraful privind „felul încărcăturii”- şi au plecat 39 de vagoane, din 
tren fiind descărcate peste 1.200 de cadavre. Prin aceasta s-a confirmat faptul că în 
rapoartele oficiale s-a depus un efort deosebit pentru a reduce numărul de vagoane din 
„trenul morţii”, reducând astfel şi numărul evreilor îmbarcaţi în tren, aşa cum s-a 
procedat şi în privinţa numărului de victime îngropate la Iaşi. S-a mai descoperit că, în 
diverse porţiuni ale traseului, au fost adăugate vagoane cu soldaţi, desprinse apoi în 
diverse staţii, după necesitate. Fiecare vagon a fost înregistrat cu numărul lui. O exa- 
minare a orarului de călătorie dezvăluie clar faptul că al doilea tren, spre Podu Iloaiei, 
transportând şi el „jidani”, a staționat un timp oarecare în staţia Cucuteni (înainte de 
Podu Iloaiei), iar inspectorul de mişcare ce a completat diversele paragrafe în orar a 
adăugat cu mâna sa: „aşteptat dispoziţia M.St.M. în privinţa vag[oanelor] cu jidani”!. 

La 10 septembrie, noul procuror militar s-a adresat Ministerului de Interne, cerând o 
„copie a ordinului Ministerului de Interne şi al Inspectoratului [Regional al Jandarmeriei 
Iaşi] prin care s'a dispus transportarea în ziua de 30 iunie 1941, a 2.530 evrei îmbarcaţi 
întrun tren compus din 33 vagoane”, necesară pentru ancheta condusă de Procuratura 
militară. O adresă asemănătoare a fost înaintată Inspectoratului Jandarmeriei din Iaşi, 
prin care se cereau copii ale ordinului său şi al Ministerului de Interne?. 

Triandaf a fost invitat, printr-o telegramă, să se prezinte imediat pentru anchetă la 
Procuratura militară din Bucureşti. Şi, într-adevăr, a mers şi şi-a prezentat în scris 
versiunea sa cu privire la deplasarea „trenului morţii” de la Târgul Frumos la Călăraşi. 
Această depoziţie s-a transformat de fapt în raport (raport ce a fost citat de multe ori în 
acest studiu, deoarece nu este fals). 

În acest raport nu există responsabili pentru crimă. Toate s-au petrecut ca din 
întâmplare, în urma supraîncărcării vagoanelor, condiţiilor de aglomerare, slăbiciune 
fizică ş.a. Este evident efortul lui Triandaf de a sublinia că a trimis în mod regulat 
superiorilor săi rapoarte din toate staţiile unde au oprit şi au descărcat cadavre, ceea ce, 
a crezut el, îi reduce răspunderea pentru crimă. A mai adăugat argumentul mincinos că 
ar fi permis evreilor să bea apă la Târgul Frumos şi în alte staţii. Nu a comunicat 
magistraţilor militari, care nu erau informaţi în legătură cu secretele pogromului, 
conţinutul „Bunei Vestiri” pe care a adus-o comandantului Legiunii de jandarmi Ialomița 
şi prefectului judeţului Călăraşi. 


1. Formular de înregistrare a rutei trenului special cu „jidani”, ibidem, p. 356. 

2. Adresă secretă a ofițerului anchetator către Ministerul de Interne, 10 septembrie 1941, şi către 
Inspectoratul Regional al Jandarmeriei, 2 septembrie 1941, ibidem, pp. 326, 329. 

3. Raportul lui Triandaf către Curtea Marţială a Comandamentului 2 Teritorial, 10 septembrie 1941, 
ibidem, pp. 333-341. 

Inspectoratul Jandarmeriei din Iaşi a trimis Procuraturii militare din Bucureşti listē 
celor 31 de jandarmi care au escortat trenul şi a notat locul în care îşi îndeplinesc 
serviciul. Dar aceştia nu au fost anchetaţi!. 

În dosarul anchetei conduse de Procuratura militară a Comandamentului 2 Teritorial 
au fost intercalate două documente falsificate, care au înlocuit (la o dată necunoscută) 
documentele originale din septembrie 1941 (au fost pregătite de aceleaşi autorităţi care 
au conceput documentele originale, conţinutul lor fiind puţin schimbat în comparaţie cu 
originalele). Astfel de documente falsificate referitoare la pogromul din Iaşi există cu 
zecile, însă au fost descoperite de autorul acestui studiu numai după ce a avut la 
dispoziţie aproape toată documentaţia despre pogrom. 

Primul document este răspunsul Ministerului de Interne la cererea Procuraturii 
militare de a primi o copie a ordinului de transportare a evreilor cu trenul şi poartă data 
de înregistrare 13 septembrie 1941. Ministerul de Interne ar fi comunicat că ordinul „să 
fie evacuată toată populaţia evreiască din Iaşi — cu bărbaţi, femei şi copii” a fost dat de 
„domnul vicepreşedinte al Consiliului de Miniştri” şi că evacuarea s-a făcut pe grupuri: 
unul din convoaie a fost evacuat la Târgul Frumos, iar al doilea la Podu Iloaiei. Prima 
parte a răspunsului este adevărată. Mihai Antonescu a ordonat Ministerului de Interne, 
Prefecturii din Iaşi şi, prin intermediul lor, Poliţiei - pe scurt, tuturor autorităţilor care 
nu făceau parte din forţele armate - să execute ordinul lui Ion Antonescu (aşa cum îl 
dăduse prin telefon, în ajunul zilei pogromului, colonelului Lupu şi, desigur, şi generalilor 
din Marele Cartier General) de evacuare a evreilor din Iaşi. Dar Ion Antonescu stabilise 
atunci că evreii vor fi evacuaţi la lagărul din Târgu-Jiu, via Roman. Nicăieri nu s-a specificat 
că destinațiile ar fi Târgul Frumos şi Podu Iloaiei - două localităţi din apropierea Iaşiului 
şi a frontului. Triandaf a raportat în timp real, menţionând şi în depoziţia sa din septem- 
brie 1941 că la 30 iunie i s-a ordonat să preia comanda trenului şi să-l ducă la Călăraşi : 


Am primit ordin ca împreună cu o gardă compusă dintr'un subofițer şi 30 jandarmi să plec la 
Târgul Frumos de unde aveam să însoțesc sub pază la lagărul din oraşul Călăraşi, jud. Ialomiţa 
un tren format din 35 vagoane cu 2.500 [cifră redusă intenţionat] evrei din Iaşi?. 


De ce Ministerul de Interne a trebuit să falsifice documentul şi să stabilească că 
destinațiile deportării ar fi fost Podu Iloaiei şi Târgul Frumos, şi nu Călăraşi ? Din cauza 
următorului paragraf din raportul falsificat al Ministerului de Interne : 


Prefectura judeţului Iaşi, cu raportul telefonic nr. 1063 din 30 iunie a.c. raportează că 
Comandamentul German nu permite ca transportul de 2.500 evrei evacuaţi de la Iaşi să fie 
debarcaţi la Târgul Frumos. Faţă de această situaţie, conform dispoziţiunii Domnului Ministru 
Subsecretar de Stat, s'a dat ordin Prefecturii judeţului Iaşi, ca acest transport să fie îndreptat 
spre Călăraşi-Ialomiţa?. 


1. Lista nominală a plutonului de jandarmi care a însoţit „trenul morţii” la Călăraşi, 9 septembrie 1941, 


ibidem, pp. 342-343. 


2. Depoziţia lui Triandaf din septembrie 1941, ibidem, pp. 333-333b. 


3. Cabinetul Ministerului de Interne către Procuratura Tribunalului militar al Comandamentului 2 
Teritorial, 13 septembrie 1941, ibidem, p. 344 (document fals). Documentul a fost semnat de 
maiorul Emil Plăsnilă, în numele secretarului general al Cabinetului Ministerului de Interne. 
Documentele care se refereau la evenimentele de la Iaşi purtau în general semnătura secretarului 
general al Ministerului de Interne, colonelul Nicolae Pătruţoiu, care a fost înlocuit în 1942. 

La 30 iunie, ora 5.30 dimineaţa, la o oră după plecarea „trenului morţii” din Iaşi, 
inspectorul regional al Sigurantei, Gioseanu, a raportat telefonic Direcţiei Generale a 
Poliţiei din Bucureşti că primul tren, cu 2.530 de evrei, „a fost trimis în lagărul de la 
Târgu-Jiu” şi că al doilea transport cu 2.500 de oameni „va pleca peste câteva ore”!. 
Aceasta a fost destinaţia iniţială a „trenului morţii”, schimbată atunci când adjunctul 
ministrului de Interne, Jak Popescu, şi-a dat seama că la Târgu-Jiu nu este loc pentru mii 
de evrei. Prefectul Captaru a raportat ministrului de Interne, la 30 iunie, ora 9.40 
dimineaţa, că primul transport de evrei „a fost trimis în direcţia Roman”. Staţia Roman 
se afla pe traseul spre lagărul Târgu-Jiu, aşa cum a ordonat Antonescu. Captaru a 
adăugat atunci: „Vă rugăm a ne da dispoziţii de evacuarea evreilor din Iaşi, conform 
ordinului Domnului Vicepreşedinte al Consiliului de Miniştri”?. Aceste documente 
nefalsificate dovedesc că intenţia lui Ion şi Mihai Antonescu a fost să-i evacueze pe toți 
evreii din Iaşi, şi nu la 18-30 km de oraş, ci în lagăre din sudul României. 

Documentul falsificat al Ministerului de Interne, care a fost introdus în dosarele de 
anchetă ale Procuraturii militare probabil la sfârşitul lui 1943 sau începutul lui 1944, şi 
documentul falsificat al Poliţiei din Iaşi (vezi infra, pp. 411 sqq.) au avut ca scop să-l absolve 
pe ministrul de Interne Dumitru Popescu şi pe superiorul său de atunci, Mihai Antonescu, de 
vinovăția pentru atrocitățile de la Târgul Frumos şi să o arunce asupra Armatei germane. 

În acest scop a fost inventat un comandament german care nu ar fi permis, chipurile, 
„trenului morţii” să rămână la Târgul Frumos şi să-i descarce acolo pe evrei, ca şi cum 
Târgul Frumos ar fi fost staţia finală — rezultând de aici că de tot ce s-a întâmplat la 
Târgul Frumos şi, în continuare, până la Călăraşi este din vina nemților. În acest scop, 
au fost falsificate şi rapoartele prefectului Captaru, au fost înlocuite documente din 
dosare ale, Ministerului de Interne şi au fost fabricate documente care nu au avut o 
versiune anterioară. Prin intermediul Ministerului de Interne şi al Poliţiei, Mihai Antonescu 
a încercat să arunce exclusiv asupra Armatei răspunderea pentru hotărârea de a-i evacua 
pe evrei cu „trenurile morţii”. ; 

Al doilea document falsificat (care a înlocuit un altul) poartă data de 15 septembrie 
1941 şi a fost introdus, după cum am spus, mai târziu în dosare — este cel al chestorului 
Poliţiei Iaşi, Chirilovici, care poartă semnătura sa şi are toate ştampilele necesare. În 
acest document „secret, f. urgent”, Chirilovici răspunde Procuraturii militare că „nu a 
fost nici un ordin al Ministerului Afacerilor Interne, pentru evacuarea din Iaşi, în ziua de 
30 iunie a.c. a 2.530 evrei. Evacuarea s'a făcut din ordinul M.U. [Marea Unitate — n.m.] 
Divizia a 14-a care a intervenit şi pentru [obţinerea] vagoanelor necesare la Armata a M-a”. 
Armata a 3-a, se arată în continuare, a fost cea care a ordonat telefonic gării Iaşi - prin 
intermediul Prefecturii — să pună la dispoziţia operaţiunii vagoanele necesare”. Partea 


1. Raport telefonic nr. 23639 al inspectorului regional al Siguranţei, Emil Gioseanu, către Inspectoratul 
Poliţiei din Bucureşti, 30 iunie, ora 5.20, Arhiva Ministerului de Interne, Dosar 40010, vol. 89, p. 236 
(USHMM, microfilm 36). 

2. Raport telefonic nr. 1054 al prefectului judeţului Iaşi, Captaru, către Cabinetul Ministerului de 
Interne, 30 iunie 1941, ora 9.30, ibidem, p. 473. În acest document autentic a notat maiorul 
Plăsnilă că a predat o copie ministrului de Interne. 

3. Chestorul Poliţiei din Iaşi, colonelul Chirilovici, către Inspectoratul Jandarmeriei din Iaşi, secret 
şi urgent, 14 septembrie 1941, precum şi o scrisoare anexă a Inspectoratului Jandarmeriei din Iaşi 
la raportul lui Chirilovici către Tribunalul militar al Comandamentului Armatei a 2-a, 16 septembrie 
1941 (documente falsificate), Arhiva Ministerului de Interne, Dosar 100233, vol. 30, pp. 345-346. 
La data la care a semnat documentul, Chirilovici nu mai era chestorul Poliţiei din Iaşi. 

„inovatoare” din document este cea care aruncă asupra generalului Stăvrescu răspunderea 
cu privire la ordinul de evacuare cu „trenul morţii”. Stăvrescu personal a susţinut la 
procesul său că documentul este fals. 

Dovada suplimentară şi finală privind falsificarea celor două documente de către 
Ministerul de Interne (şi de către Mihai Antonescu) a furnizat-o Procuratura militară de 
la Comandamentul 2 Teritorial, în raportul ei final cu privire la chestiunea transportării 
a 2.530 de evrei la Călăraşi şi a cauzelor decesului a 1.519 evrei în timpul călătoriei şi 
în lagărul Călăraşi. 

Şi iată, pe scurt, constatările Procuraturii militare, aşa cum au fost ele rezumate de 
noul procuror : 

În noaptea de 28 iunie, populaţia evreiască din laşi a deschis foc de puşti şi mitraliere 
pe tot întinsul oraşului. La 28 iunie au fost arestaţi şi duşi la Chestură grupuri de evrei 
care au fost bătuţi de germani şi au fost introduşi în curtea Chesturii. În curte erau postați 
în afară de poliţişti (români) şi un pluton de jandarmi sub comanda lui Triandaf, care 
primise însărcinarea să păzească Chestura „în urma a ceea ce s'a întâmplat în noaptea de 
28 iunie” — el a rămas în Chestură până la ora 18.00 (şi nu până la 13.00, cum a pretins 
Triandaf la anchete, încercând să scape de răspunderea pentru crimele care au fost 
comise în curtea Chesturii). Şi aici urmează fragmentul important : 


În urma Ordinului Ministerului de Interne şi al Inspectoratului de jandarmi s'a dispus ca evreii 
aduşi la Chestura Poliţiei să fie transportaţi cu trenul în lagăr la Călăraşi. În ziua următoare 
acei evrei au fost îmbarcaţi în tren special şi sub paza gardienilor publici, conduşi până la 
Roman şi de acolo înapoi la Târgul Frumos. În noaptea de 30 iunie spre 1 iulie, pe la orele 1, 
slt. rezervă Triandaf a primit ordin de la Legiunea mobilă de jandarmi laşi ca împreună cu o gardă 
de 30 jandarmi şi un subofițer să plece la Târgul Frumos, de unde să ia în primire şi să conducă 
la Călăraşi jud. Ialomiţa, un tren format din 35 vagoane în care erau îmbarcaţi 2.530 evrei!. 


În acest fragment nu există nici o aluzie la existenţa unui comandament german care, 
chipurile, ar fi împiedicat autorităţile româneşti să-i debarce pe evrei la Târgul Frumos ; 
şi nu se pomeneşte de nici un ordin pe care l-ar fi dat Stăvrescu de a evacua evreii din 
Iaşi. Documentul original al Ministerului de Interne (şi al Poliţiei din Iaşi) nu a cuprins, 
probabil, astfel de afirmaţii, deoarece nu este de presupus că un locotenent în rezervă ar 
fi îndrăznit să ignore un document oficial trimis în numele ministrului de Interne sau al 
adjunctului său, ambii generali şi personalităţi cu mare putere, dintre care unul, ministrul 
Dumitru Popescu, se număra printre apropiații lui Antonescu. Chiar dacă ar fi îndrăznit 
să nu primească răspunsul ministrului (sau al chestorului Poliţiei din Iaşi) - fapt de 
neconceput —, locotenentul Viorescu ar fi consemnat cel puţin răspunsurile lor şi ar fi 
stabilit că ele nu corespund adevărului (situaţie şi mai neplauzibilă în România lui 
Antonescu). În loc de asta, anchetatorul a conchis, simplu, că ordinul de evacuare a fost 
dat de Ministerul de Interne şi de Inspectoratul Jandarmeriei (subordonat Ministerului de 
Interne), nemenţionând nici un fel de intervenţie germană la Târgul Frumos sau în orice 
alt loc de pe traseul trenului până la Călăraşi. De asemenea, nu este inclusă nici afirmaţia 
că trenul ar fi plecat din Iaşi însoţit de soldaţi germani; numai poliţiştii români l-au 
însoţit, aşa cum menţionează şi documentele care n-au fost falsificate. 


1. Raport rezumativ al anchetatorului, locotenent în rezervă Constantin Viorescu, procuror militar, 
despre chestiunea transportării a 2.530 de evrei de la Iaşi la Călăraşi, 18 septembrie 1941, ibidem, 
p. 360 (sublinierile îmi aparţin). 

În continuare, concluziile anchetei Procuraturii militare au descris diferitele staţionări 
ale trenului şi descărcarea cadavrelor în conformitate cu datele oficiale micşorate 
(Procuratura nu le-a putut verifica, astfel încât le-a primit aşa cum i-au fost comunicate). 
Încă de pe atunci Triandaf a încercat, aşa cum reiese din raport, să arunce exclusiv 
asupra germanilor vina pentru maltratarea evreilor la intrarea în Chestură şi aglomerarea 
lor câte 70-80 de oameni într-un vagon (în loc de 130-140), pentru a reduce din 
răspunderea sa. În concluziile anchetei conduse de Procuratura militară nu există 
autorităţi româneşti - Armată, Poliţie, Jandarmerie - care au arestat, au torturat, au 
omorât, au jefuit, au transportat evrei. Pur şi simplu nu există. O folosire sofisticată a 
verbelor şi timpurilor a permis descrierea unor acţiuni diverse fără a-i menţiona pe cei 
care s-au făcut răspunzători pentru ele, ca şi cum s-ar fi petrecut de la sine. Raportul a 
confirmat, printre altele, că singurul ajutor pe care evreii l-au primit la Roman a fost din 
partea „coreligionarilor lor”, în afară de 50 kg de zahăr pe care prefectul judeţului le-a 
dat pentru a fi împărţite. Şi care au fost cauzele care au determinat moartea a 1.519 evrei 
în tren? 


Cauzele morţii celor 1.519 evrei, transportaţi de la Iaşi la Călăraşi, în lagăr, trebuie cercetate 
la Iaşi, unde au fost îmbarcaţi în condiţiunile arătate şi dacă sunt vinovaţi în această chestiune, 
aceştia trebuie căutaţi şi cercetaţi tot la Iaşi, unde s'au petrecut faptele arătate. 

Concluziuni : Oraşul Iaşi nefiind în circumscripţia juridică a acestei Curți Marţiale, ci a Curţii 
Marţiale a Comandamentului 4 Teritorial, suntem de părere ca dosarul să fie înaintat acelei 
Curți Marţiale, care este competinte a desăvârşi cercetările. Din informaţiuni rezultă că 
această afacere a fost anchetată şi de dl general Topor de la Iaşi!. 


Planificatorii pogromului au învins Procuratura militară şi chiar pe generali de felul 
lui Nicolescu, care nu au fost implicaţi în nici un fel în planificarea şi executarea 
pogromului de la Iaşi. Ei au fost reduşi la tăcere prin ordin. După două luni şi jumătate 
de cercetări, timp în care s-a adresat tuturor celor clar responsabili pentru declanşarea 
pogromului, Procuratura militară a ajuns la concluzia că... nu este de competenţa ei să 
cerceteze problema. Oare Comandamentul Armatei a 4-a a iniţiat o anchetă, aşa cum a 
recomandat procurorul anchetator ? La această întrebare a răspuns, la ancheta sa din 
1945, procurorul-şef militar al Corpului 4 Armată, care era amplasat la Iaşi: „N-am 
primit nici un fel de dispoziţiuni de a face cercetări în această privință deoarece ni se 
comunicase de către Comandamentul Militar al Iaşiului că această anchetă se făcuse”?. 
Şi astfel a fost soluţionată problema anchetării crimelor de la Iaşi în România lui 
Antonescu. Inspectorul Jandarmeriei din Moldova şi din judeţul Iaşi, colonelul Bădescu, 
a afirmat, la anchetarea sa în 1945, că „am cunoştinţă că acest locotenent Triandaf a fost 
anchetat la Curtea Marţială a Corpului 4 Teritorial Iaşi în luna august 1941”?. Afirmația 
nu este adevărată, deoarece la acea dată afacerea mai era anchetată la Comandamentul 2 
Teritorial. Şi în afară de asta, Triandaf era trimisul lui Bădescu. Întâi ar fi trebuit ca el 
să fie cercetat. Bădescu a fost cel care l-a numit pe Triandaf în calitate de comandant al 
„trenului morţii”, şi el este cel care i-a comunicat „Buna Vestire”. 


Ibidem, pp. 360-361b. 

. Declaraţia lui Corneliu Rudeanu (colonel), procurorul militar al Corpului 4 Armată din Iaşi, la 
Tribunalul Poporului din Bucureşti, fără dată (1945), ibidem, vol. 24, p. 24 (USHMM, microfilm 47). 

3. Depoziţia lui Gheorghe Bădescu (colonel) la Tribunalul Poporului din Bucureşti, 21 septembrie 1945, 

ibidem, vol. 27, p. 55 (USHMM, microfilm 48). 


Ne 

Chestiunea lichidării evreilor în „trenul morţii” a rămas un mister şi după ancheta 
juridică. Documentele relevante privind rezultatele pogromului au dispărut: raportul 
generalului Topor, care a „cercetat” pogromul, raportul secret al locotenent-colonelului 
Chirilovici, din care a rămas doar o copie (Citat în cartea de faţă), două rapoarte ale 
şefului Serviciului Special de Informaţii, Cristescu, albumul de fotografii realizat într-o 
legătură de piele de către fratele lui Cristescu şi trimis lui Mihai Antonescu şi Serviciului 
Special de Informaţii din Bucureşti — şi, desigur, planul pogromului, pregătit de Secţia 
a Il-a a Marelui Stat-Major. 

Când jandarmii s-au întors din obositoarea lor misiune de escortare, au fost adunaţi 
la gara centrală din Bucureşti, înainte de a se întoarce la Iaşi, iar în cinstea lor s-a dat o 
recepţie modestă în subsolul gării. Un locotenent-colonel de jandarmi le-a ţinut un 
discurs : „Bravo băieţi! Vati făcut datoria”!. Pe mese erau pregătite gustări, „salam, 
brânză şi câte două pahare de vin”, şi fiecare jandarm a primit ca premiu o sumă de 
câteva mii de lei. Banii, a confirmat descrierea un alt jandarm, au fost „premiu acordat 
soldaţilor” — dar a adăugat că ei n-au primit aceşti bani, deoarece i-au fost predaţi lui 
Triandaf: „Când am ajuns la Iaşi, ostaşii [jandarmii] au cerut banii şi nu li s-a dat 
întrucât li s-a spus că sunt donați într-un scop oarecare”?. La 9 iulie 1941, Triandaf a 
raportat Inspectoratului Jandarmeriei din Iaşi despre încheierea misiunii, dând amănunte 
şi despre banii acordaţi jandarmilor şi care se aflau la el: „Raportez că la înapoiere în 
gara Bucureşti-Nord, dl It.-colonel în rezervă Beldiman, a dat jandarmilor din detaşament 
brânză, câte o jumătate de pâine, câte două păhăruţe de vin, precum şi suma de 2.000 
lei, pe care mi-a încredinţat-o pentru a fi distribuită jandarmilor şi care în prezent se 
găseşte asupra subsemnatului... Vă rog să binevoiţi a dispune”?. Triandaf nu era corupt. 
Jandarmii lui Triandaf şi el însuşi au fost anchetați pentru prima oară în legătură cu 
faptele lor la Tribunalul Poporului în anul 1945. În 1941, şefii lui Triandaf n-au putut 
să-l acuze de nici o crimă -— a fost acuzat atunci numai pentru evadarea a trei evrei care 
au reuşit să sară din tren între Târgul Frumos şi Roman“. 


1. Depoziţia lui Gheorghe Avăcăriţei (jandarm) la Tribunalul Poporului din Bucureşti, 7 februarie 
1945, ibidem, vol. 27, p. 55 (USHMM, microfilm 48). 

2. Depoziţia lui Petru Dorobăţ (jandarm) la Tribunalul Poporului din Bucureşti, 15 ianuarie 1945, 
ibidem, p. 234b. Vezi şi depoziţia lui Hristea Dorâbăţ (jandarm) la Tribunalul Poporului, 17 decembrie 
1945, ibidem, p. 69b. 

3. Raportul lui Aurel Triandaf (sublocotenent) către Inspectoratul Jandarmeriei din Iaşi (copie), 9 iulie 
1941, ibidem, vol. 51, p. 116b (USHMM, microfilm 44). 

4. „Când m'am înapoiat la Inspectorat [de Jandarmi Iaşi] din călătorie [de la Călăraşi] mi s'a imputat 
că din cauză că n'am luat măsuri de pază, am scăpat din tren trei evrei în ziua de 30 iunie, învinuire 
la care cu raportul trimis Inspectoratului cu nr. 2295 din 10 iulie 1941... am răspuns că nu pot să 
am nici o responsabilitate [pentru evadare] deoarece am luat trenul în primire deabea în ziua de 1 iulie 
1941.” Vezi memoriul lui Triandaf către Ministerul Justiţiei, fără dată (sfârşitul lui decembrie 
1944), ibidem, vol. 30, p. 188 (USHMM, microfilm 48). 


Capitolul 10 


„ Trenul morţii” la Podu Iloaiei 


Ce se poate scrie despre „trenul morţii” care s-a deplasat spre Podu Iloaiei, altceva 
decât s-a scris despre trenul cu destinaţia Călăraşi? Doar şi în acest tren au fost urcați 
evrei care au fost bătuţi până la desfigurare, s-a tras în ei, au fost înjunghiaţi şi înjosiţi ; 
şi în acest tren au fost înghesuiți mii de oameni în vagoane infectate pentru a-i lichida 
prin asfixiere ; şi acest tren a circulat cu viteza melcului încoace şi încolo, pentru a mări 
numărul celor morţi prin asfixiere ; şi în acest tren au murit circa două treimi din evrei ; 
şi la Podu Iloaiei supraviețuitorii au avut parte de o „primire” asemănătoare cu atrocitățile 
de la Târgul Frumos. Şi cu toate astea, deschiderea arhivelor româneşti şi accesul la 
documente dosite vreme de peste cincizeci de ani au permis dezvăluirea unor manifestări 
de cruzime şi bestialitate românească ce au depăşit chiar şi ororile de la Târgul Frumos. 

În trenul spre Podu Iloaiei au fost înghesuiți toţi evreii aflaţi în curtea Chesturii din 
laşi care nu au încăput în primul tren; evrei arestaţi sub diferite pretexte înainte de ziua 
pogromului şi ţinuţi în beciurile Poliţiei ; evrei ţinuţi în două camere, pentru „anchetă”, 
în conformitate cu ordinul lui Chirilovici, chestorul Poliţiei din laşi - care a încercat, de 
fapt, să-i apere (contra plată) ; evrei prinşi cu o zi înainte, când au încercat să fugă pe 
străzile învecinate, după începerea execuțiilor la Chestură, şi au fost transferați în curtea 
Legiunii de jandarmi ; evrei arestaţi în noaptea de 29/30 iunie în locuinţele lor, şi parte 
din ei au fost duşi în convoaie mici la Chestură sau au fost transportaţi cu camioane 
direct la gară; ultimii evrei pe care muncitorii ceferişti au reuşit să-i descopere pe 
străzile din apropierea gării. În total, conform rapoartelor oficiale, 1.902 evrei — de fapt, 
cel puţin 2.500 (vezi infra, p. 342). „Trenul morţii” spre Podu Iloaiei a fost gata de 
plecare aproximativ la ora 6 dimineaţa, la 30 iunie 1941. Toate vagoanele erau închise, 
dar trenul a aşteptat până au fost adunate din gară şi încărcate în unul dintre vagoane cca 
80 de cadavre ale unor evrei care au fost împuşcaţi, bătuţi până la moarte de ceferişti, 
mai ales, cu ciocanele în cap, străpunşi cu baionete şi sfârtecaţi noaptea, pe întuneric, pe 
linia ferată. Din când în când erau aduşi cu camioane bărbaţi evrei adunaţi de prin oraş. 
În fiecare vagon erau 120-150 de evrei, iar la scurt timp după închiderea uşilor în staţie, 
sute şi-au dat sufletul!. Trenul (27 de vagoane cu evrei, 5 vagoane cu soldaţi şi 52 de 
vagoane cu pasagerii spre alte destinaţii) a plecat din Iaşi la ora 11.10, a sosit în staţia 


1. Cartea Neagră II, p. 33; formularul cu ruta traseului şi numărul de vagoane al „trenului de marfă 
special”, 30 iunie 1941, Arhiva Ministerului de Interne, Dosar 108233, vol. 30, p. 352 (USHMM, 
microfilm 48). 

apropiată, Cucuteni, la ora 11.38 şi a intrat în Podu Iloaiei la ora 13.001. Aici, cele 27 de 
vagoane cu evrei (nu 20, cum s-a menţionat în rapoarte) au fost despărțite de restul 
trenului, fiind trecute pe o linie care ducea spre Hârlău. Conductorul trenului a notat în 
formularul de mişcare că a aşteptat până la ora 16.00 „dispoziţiunile Marelui Stat-Major 
în privinţa vagoanelor cu jidani”? — ceea ce confirmă faptul că al doilea „tren al morţii” nu 
trebuia să-şi încheie călătoria la Podu Iloaiei, ci în sudul României, la fel ca şi primul tren. 

Distanţa dintre Iaşi şi Podu Iloaiei este de 20 km. Călătoria propriu-zisă a durat mai 
puţin de două ore, dar evreii au stat închişi în vagoane 12 ore, de pe la 4 dimineaţa până 
la ora 16.00 după-amiază. În aceste 12 ore au murit două treimi dintre ei, ceea ce nu a 
mai făcut necesară continuarea călătoriei. La câteva minute după ora 16.00 s-au deschis 
vagoanele, după ce Marele Cartier General a ordonat desfăşurarea unor trupe în gară, iar 
Inspectoratul Jandarmeriei a trimis forțe din laşi la Podu Iloaiei, pentru a preveni o 
„rebeliune” a evreilor din târg (vezi infra, p. 333). 

Escortarea evreilor de la Chestură la gara din Iaşi s-a făcut de către poliţişti localnici 
comandaţi de sergentul Ciuhat şi de către jandarmi. În gara din Iaşi, evreii celui de-al 
doilea „tren al morţii” au suferit aceleaşi maltratări şi înjosiri prin care au trecut evreii 
din trenul spre Călăraşi — cu o singură deosebire : toate acestea au fost făcute numai de 
români, fără colaborare germană’. Trenul a fost însoţit numai de zece poliţişti şi de sute 
de soldaţi români care s-au aflat în cinci vagoane adăugate trenului. Nici un soldat 
german nu a fost implicat în îmbarcarea evreilor în tren şi în escortarea trenului la Podu 
Iloaiei, iar orice document în care s-a menţionat altfel este un fals. 

Avocatul Jean Spodheim a declarat că încărcarea în vagoane s-a făcut sub supravegherea 
pretorului Diviziei 14, maiorul Scriban, care a numărat şi a avut grijă ca în fiecare vagon să 
fie băgaţi câte 140 de oameni“. „Ne-au mânat ca pe vite în vagoane”, a adăugat un alt evreus. 


1. Polițistul Aniţulesei, care a însoțit trenul, şi-a amintit în 1945 că trenul a plecat din Iaşi la ora 9.30 
şi a sosit la Podu Iloaiei la ora 13.30. Vezi declaraţia lui Mihai Aniţulesei (poliţist) la Siguranţa din 
Iaşi, fără dată (1945), ibidem, vol. 55, p. 16b (USHMM, microfilm 44). 

2. Formularul cu mersul trenului (vezi supra, p. 329, nota 1), p. 356. 

3. Declaraţia lui Nicolae Iacob (poliţist), care a însoţit convoiul şi trenul, ibidem, vol. 101, pp. 272-273 
(USHMM, microfilm 45). El - precum şi ceilalţi poliţişti care au fost identificaţi: Aniţulesei, 
Gheorghe Novac şi Ioan Parţac - a notat că escortarea şi urcarea în vagoane s-au făcut de către 
poliţişti localnici : „Ajunşi cu convoiul la gară, acolo din ordinul şefului de detaşament [de poliţie] 
Furtună din Chişinău, care comanda operaţiile, toţi evreii au fost culcaţi la pământ pe terenul din 
faţa gării din care loc erau trimişi câte unul spre peron şi îmbarcaţi în vagoane de marfă închise. 
Am văzut că de fiecare dată orice evreu ce se ridica de la pământ şi mergea la linie era bătut cu un 
ciomag de către şeful de detaşament Furtună. După ce au fost îmbarcaţi toţi evreii în vagoane, eu 
şi cu gardienii Aniţulesei Mihai, Parţac Ioan... am avut misiunea de a însoţi garnitura de tren până 
la locul destinat. Eu însoţit de un militar [român] am fost repartizat la un vagon pentru care m'am 
Suit în cabina de la frână” (ibidem). Şi polițistul Mihai Aniţulesei a notat că a însoţit trenul sub 
comanda şefului de detaşament Cehat, şi că „fiecare gardian... a luat în primire un vagon închis” 
(vezi supra, nota 1). Adjunctul chestorului Poliţiei din laşi a raportat la 2 iulie 1945 (un document 
fals) că însoţirea spre gară a fost executată „de către gardieni, jandarmi precum şi de germani”, sub 
comanda comisarului adjunct C. Georgescu (Cartea Neagră II, nr. 44, p. 112). Soldaţii germani nu 
au însoţit acest convoi, deşi nu este exclus să se fi aflat pe străzi şi chiar în gară. 

4. Depoziţia sub jurământ a lui Jean Spodheim (avocat) la şedinţa Tribunalului din Bucureşti, 15 iunie 
1948, Arhiva Ministerului de Interne, Dosar 108233, vol. 1, partea a II-a, p. 718 (USHMM, 
microfilm 47). 

5. Declaraţia lui Marcu Leibovici la Poliţia din Iaşi (copie autorizată), fără dată (1945), ibidem, vol. 24, 
p. 112 (USHMM, microfilm 48). 

Locuitori ai Iaşiului, care s-au dus la culcare după ce au însoţit cu lovituri şi înjurături 
convoaiele spre primul tren, s-au trezit devreme şi i-au întâmpinat cu lovituri, scuipături 
şi înjurături pe evreii care erau duşi la gară în convoaie în zorii zilei. Cea mai bună descriere 
a drumului spre gară şi a îmbarcării în vagoane îi aparţine, probabil, lui Jean Şoihăt : 


Luni dimineaţa ora 4.30, cei care au mai supravieţuit am fost încolonaţi câte 6 şi duşi la gara 
mare şi în drum am călcat la tot pasul cadavre de bărbaţi, femei şi copii ucişi cu o zi înainte 
şi neridicaţi. În Piaţa Unirii cadavrele erau unul lângă altul. La gara mare, în spatele peronului, 
am fost culcaţi cu faţa pe pietre. Călătorii români care trecea de la gară spre oraş, călcau fără 
milă peste noi cu bagaje în mână. Am fost numărați prin lovituri de băț şi duşi spre vagoane... 
În vagonul meu am fost 120 oameni, a fost închis şi sigilat. Gratele mici în parte au fost 
acoperite cu scânduri bătute. La ora 6 dimineaţa s'a închis uşa vagonului nostru. Până la ora 
12 amiază au murit prin înăbuşire un sfert din noi’. 


Trenul spre Podu Iloaiei s-a deosebit de cel care l-a precedat prin compoziţia 
călătorilor : erau în el, alături de bărbaţi, zeci de femei şi sute de copii. Toţi copiii mici 
şi majoritatea femeilor au murit în drum spre Podu Iloaiei. 

Maltratarea evreilor de către poliţişti în timpul călătoriei s-a asemănat cu maltratarea 
celor din „trenul morţii” spre Călăraşi. Dar supraviețuitorii i-au ţinut minte mai bine pe 
cei care le-au comis, deoarece totul s-a petrecut la lumina zilei şi pentru că i-au cunoscut 
personal pe majoritatea poliţiştilor care au însoţit trenul?. În vagoane s-au dus lupte pe 
viaţă şi pe moarte pentru dreptul de a rămâne lipit de ferestruicile care fuseseră acoperite 
cu scânduri bătute în cuie. Majoritatea obloanelor de la ferestre au rămas închise, astfel 
încât numărul de morţi din fiecare vagon a ajuns la zeci încă înainte ca trenul să fi părăsit 
Iaşiul. Descrierea suferințelor şi a morţii într-un astfel de vagon închis este un document 
unic privind Holocaustul în general : 


Oamenii au dus o luptă pe viaţă şi pe moarte. Pentru un loc cât de mic lângă o ferestruică sau 
o găurică a vagonului se băteau 40-50 şi acela care era mai tare căpăta locul. Ceilalţi aţinteau 
asupra lui cu cea mai groaznică ură câteva zeci de perechi de ochi sticloşi, care, peste câteva 
momente, rămâneau pentru veşnicie în aceeaşi poziţie. 

Moartea în cel mai fericit caz venea foarte uşor şi se manifesta printr-o somnolenţă care cuprindea 
încetul cu încetul facultăţile mintale şi corpul rămânea nemişcat până când nenorocitul îşi 
dădea sufletul. Însă era foarte dese cazuri când, din cauza temperaturii extraordinare care s-a 
produs în vagon, foarte mulţi, înainte de a muri, înnebuneau... În alte cazuri unii fiind mai 
conştienţi de cele ce se petreceau în jurul lor se aruncau pe ferestruica vagonului ca să fie 
împuşcaţi pentru a nu mai îndura chinurile unei astfel de morţi. Iar alţii se spânzurau de 
curelele [pantalonilor] lor de pereţii vagonului. Când unul din supraviețuitori cerea puţină apă 
armata română răspundea prin cuvântul „otravă”?. 


1. Declaraţia lui Jean Şoihăt la Comunitatea evreiască din Iaşi, fără dată (septembrie 1944), ibidem, 
vol. 42, pp. 386-387 (USHMM, microfilm 43). 

2. Polițistul Aniţulesei a declarat că şeful de secţie Ciuhat a ordonat, în seara zilei de 29 iunie, la 10-15 
poliţişti să se odihnească acasă şi să se înapoieze în zori „pentru a escorta trenul... cu evrei... la 
Podu Iloaiei”. Vezi procesul-verbal al interogatoriului poliţistului Mihai Aniţulesei la Curtea 
Militară de Apel (Bucureşti), 11 iulie 1947, ibidem, vol. 55, p. 21b (USHMM, microfilm 44). 
Aniţulesei a afirmat în apărarea sa că evreii care s-au plâns împotriva lui n-au procedat astfel în 
anii 1941-1944, deşi a continuat să servească la Iaşi în acei ani (ibidem). 

3. Declarația lui H. Puiu Cotler la Comunitatea din laşi, fără dată (septembrie 1944), ibidem, vol. 42, 
pp. 422b-423 (USHMM, microfilm 43). Cotler a notat că preţul unei sticle sau al unei căşti 
militare cu apă ajunsese la 100.000 de lei. 

În staţia Cucuteni, adaugă acest martor, însoțitorii români i-au maltratat şi sufleteşte 
pe evrei, când au tipat lângă vagoane „ba că vi se va da apă, ba că vom fi eliberaţi”. 
Insoţitorii trenului, a spus el, erau „numai poliţişti români înarmaţi cu ciomege, trăgeau 
cu cea mai mare bestialitate în capetele nenorociţilor care îndrăzneau... să scoată capul 
pe fereastra vagonului... Erau cazuri când unii [evrei] se rugau ca să fie împuşcaţi” !. 

Supraviețuitorii din trenul spre Podu Iloaiei n-au putut să creadă, după război, că poliţiştii 
români au fost atât de sălbatici şi i-au acuzat pe nazişti. Marcu Leibovici, în al cărui 
vagon au supravieţuit doar zece din 140, a declarat în 1945 că „toţi au murit asfixiaţi din 
cauza gazelor introduse de nemți, uşile fiind plumbuite”? — însă nici un soldat german nu 
a participat activ la încărcarea evreilor şi nici nu s-a aflat printre însoțitorii trenului. 

Cruzimea dovedită de poliţiştii din Iaşi s-a exprimat nu numai prin ucideri, torturi şi 
jaf, ci şi prin satisfacția sadică pe care le-o produceau faptele lor. 

Polițistul Nicolae Iacob a fost judecat separat de principalii criminali, iar actul de acuzare 
a detaliat faptele sale, confirmând din nou, cu această ocazie, că însoţirea evreilor la 
gară, încărcarea în vagoane şi escortarea trenului s-au făcut doar de către români : 


Face parte dintr'un grup de gardieni publici ce a însoţit de la Iaşi la Podu Iloaiei garnitura trenului 
de marfă în care s'a îmbarcat evrei din Iaşi, după ce mai înainte însoţise convoiul de evrei de la 
Chestura Poliţiei Iaşi la gară, când a lovit cu bastonul de cauciuc în cap pe mai mulţi din convoi... 
participă împreună cu alţii la acţiunea degradantă de a-i culca pe toţi [evreii] la pământ, în piaţa din 
faţa gării şi de a-i trimite om cu om spre peron, de a fi numărați ca să intre cel puţin 150 în fiecare 
vagon de marfă... Învinuitul Iacob Nicolae se dovedeşte lipsit complet de omenie, căci la cererea 
lui Weisselberg Mihael, făcută într'o gară de a-i da puţină apă, a pretins să-i dea bani şi după 
ce i s-a dat 18.000 lei, tot ce acesta avea, i-a luat [banii] şi în loc de apă i-a spus că-i dă otravă’. 


Un alt aspect ce caracterizează „trenul morţii” spre Podu Iloaiei este supraviețuirea 
unor femei şi a zeci de copii. Conform unor documente, la Podu Iloaiei au ajuns în viaţă 
24 de femei, iar alte zeci au murit. Una dintre ele a descris drumul spre Podu Iloaiei : 


Mă aflam în trenul Iaşi - Podu Iloaiei, împreună cu soţul şi sora mea cu doi copii şi socrul meu 
şi fratele meu. Numai eu cu fratele meu am rămas în viaţă. Ceilalţi cinci au murit pe drum... 
Vagoanele erau supraîncărcate, câte 120 de vagon şi ermetic închise. Pentru puţină apă se 
oferea soldaţilor sume fabuloase, până la 10.000 lei. Soldaţii după ce primeau banii refuzau să 
dea apă şi trăgeau gloanţe în vagoane. Chiar sora mea şi copiii ei au murit de pe urma unor 
gloanţe trase de jandarmi români... Am fost gravidă când am fost îmbarcată în tren“. 


O altă femeie a declarat că „în acest tren am pierdut pe unicul meu fiu şi pe fratele 


meu iar eu am scăpat ca prin minune”. 


1. Ibidem, p. 423b. 

2. Declaraţia lui Marcu Leibovici la Poliţia din laşi, fără dată (1945), ibidem, vol. 26, p. 112 
(USHMM, microfilm 48). 

3. Act de acuzare împotriva lui Nicolae Iacob la Tribunalul din Bucureşti, Cabinetul pentru crime de 
război, 27 noiembrie 1950, ibidem, vol. 109, pp. 266-267 (USHMM, microfilm 46). 

4. Depoziţia lui Marian Hanina la Tribunalul special pentru judecarea criminalilor de război de la 
Bucureşti, 18 aprilie 1945, ibidem, vol. 30, pp. 24-24b. 

5. Declaraţia Clarei Scharf în favoarea lui Triandaf (copie), ibidem, vol. 51, p. 111 (USHMM, 
microfilm 43). Avocatul lui Triandaf a pus-o să semneze o declaraţie în care se spune : „Am auzit de 
la câţiva evrei care erau în trenul care a fost condus de locotenentul Triandaf de la Târgul Frumos 
la Călăraşi, că el s-a comportat omeneşte cu evreii evacuaţi, s-a îngrijit ca ei să aibe apă în locurile 
de staţionare a trenului, şi a dovedit bunăvoință faţă de ei din toate punctele de vedere” (ibidem). 

Primirea la Podu Iloaiei 


Când Moriţ Suhăr a coborât din „trenul morţii”, primul lucru care l-a văzut au fost 
„jandarmii înarmaţi, civili cu revolvere [în mână] iar în faţa trenului erau instalate 
mitraliere”!. Puiu Cotler a descris ceea ce a definit ca primire obişnuită — „după protocol” : 


Trenul a fost înconjurat de armata română înarmată cu arme automate pentru ca eventual 
rebelii să nu-i atace. Aceşti criminali nu şi-au dat încă seama că eram mai inofensivi decât o 
muscă întrucât acei care coborau din tren cădeau pe marginea terasamentului sfârşiţi de puteri 
iar alţii care n-au coborât [şi mai erau în viaţă] rămânând [sub] claie de morţi [în vagoane]. 


Autorităţile s-au referit la deschiderea uşilor şi la primirea supravieţuitorilor din 
„trenul morţii” ca la o adevărată operaţiune militară. Ideea de bază era că evreii din Podu 
Iloaiei sunt în stare să se revolte când vor constata dimensiunea dezastrului, alăturându-se, 
poate, revoltei supravieţuitorilor. Nu era vorba de o presupunere, ci de o obsesie 
antisemită vie, care a îndrumat măsurile preventive ale autorităţilor. În ziua aceea, toţi 
bărbaţii evrei din târg au fost reţinuţi în stare de arest la sinagoga mare, şi numai cu o oră 
înainte de deschiderea uşilor trenului, după 24 de ore de arest, au fost eliberaţi şi au 
primit ordin să-i primească pe evacuaţii din Iaşi (trebuie amintit faptul că atunci 
majoritatea evreilor au fost expulzați din satele şi târgurile moldoveneşti — însă arestarea 
bărbaţilor din Podu Iloaiei era legată de „trenul morţii”). 

În acea zi, Primăria a hotărât să închidă apa în târg. Primarul, dr. Ionescu, şi un căpitan 
de jandarmi s-au adresat evreilor, comunicându-le că a sosit un tren cu evrei, de care trebuie 
să aibă grijă: „Primarul ne-a cerut să garantăm cu viaţa şi averea noastră, că aceştia nu se 
vor deda la dezordine contra siguranţei statului”?. Cincisprezece fruntaşi ai Comunităţii au 
semnat o asemenea obligaţie. Bărbaţii evrei s-au dus la gară să-i primească pe evacuaţi, dar 
au fost alungaţi de acolo (din cauza lipsei de coordonare între autorităţi). Comandantul 
postului de jandarmi din târg, Ion Ursache, s-a îngrijit (conform dispoziţiilor primarului, 
pretorului Virgil Popovici şi şefului plasei de jandarmi, Teodor Loghin) să concentreze evreii 
locali în sinagogă - şi toţi au fost concentrați, în afară de bătrâni. A doua zi, în zorii zilei de 
30 iunie, locotenentul Loghin a adunat toţi jandarmii din Podu Iloaiei şi de la posturile de 
jandarmerie din plasă „pentru găsire de armament” la evrei — „Nu am găsit nici un armament 
şi nici un material subversiv”, a remarcat Ursache. La orele amiezii, conform ordinului 
comandantului Legiunii de jandarmi din judeţul Iaşi, Alexandrescu, Ursache şi jandarmii săi 
au plecat la gară „să primească pe evrei”. Când au ajuns acolo, trenul deja sosise, dar vagoanele 
erau închise — „Am văzut doi [evrei] morţi pe peron care fuseseră împuşcaţi acolo pe peron 
sub motiv că au voit să fugă”. Ursache a mai adăugat că nu jandarmii lui au tras în ei, ci 
paza trenului, care era compusă din „gardieni din Iaşi”. Şi şi-a mai amintit că, fără ca uşile 
să fie deschise, trenul a fost tras pe o linie lăturalnică, departe de staţia pentru călători”. 


1. Declaraţia lui Moriţ Suhăr la Tribunalul Poporului din Bucureşti, 1945, ibidem, vol. 40, p. 26 
(USHMM, microfilm 43). 

2. Declaraţia lui Puiu Cotler (vezi supra, p. 331, nota 3), p. 423b. 

3. Depoziţia lui Ionas Loebel din Podu Iloaiei la Tribunalul Poporului din Iaşi, 26 iulie 1945, ibidem, 
vol. 37, p. 74. 

4. Declaraţia lui Ion Ursache (şeful postului de jandarmi) la Poliţia din Iaşi, 21 iulie 1945, ibidem, 
vol. 38, p. 70 (USHMM, microfilm 43). 

Comandantul garnizoanei, Constantin Iacob, învăţător de profesie, din Regimentul 13 
Infanterie şi locotenent în rezervă, a primit ordin să plece la gară cu un detaşament de 
soldaţi, pentru a întâmpina trenul cu circa 2.000 de evrei: „Am luat măsuri ca ostaşii de 
sub comanda mea să debarce persoanele [evreii] aflate în vagoane”. Când a constatat că 
sunt mulţi morţi în tren, s-a felicitat pentru faptul că, deşi s-ar fi putut încăpăţâna să facă 
un „inventar” al evreilor, adică să numere câţi dintre ei sunt morţi şi câţi trăiesc, şi să 
deschidă uşile câte una, nu a procedat în felul acesta (contra mită — vezi infra, p. 342): 


Am luat măsuri ca ostaşii de sub comanda mea să debarce persoanele aflate în vagoane. N'am 
mai aşteptat să fac numărătoarea pe vagoane ci am dat ordin să se deschidă toate vagoanele... 
Trenul a fost însoţit de câţiva gardieni [din Iaşi] însă acel tren nu a fost predat nimănui şi nici 
eu nu l-am primit cu un inventar!. 


Această bunăvoință [contra plată] a salvat de la moarte zeci de evrei care ar fi murit 
aşteptând deschiderea vagoanelor. În paralel cu mobilizarea Armatei a avut loc şi o 
mobilizare prealabilă a unor forţe de jandarmi din judeţ - au fost trimise chiar întăriri 
micii unităţi de jandarmi din târg. Comandantul Legiunii de jandarmi din judeţul Iaşi, 
maiorul Aristotel Alexandrescu, a fost înştiinţat, înainte de sosirea trenului la Podu Iloaiei, 
că în localitate a izbucnit o rebeliune a evreilor — şi a plecat acolo împreună cu adjunctul 
său, locotenentul în rezervă Emil Costinescu (procuror la Tribunalul judeţean). În ciuda 
încercărilor de estompare a chestiunii, adjunctul său şi-a adus aminte, în 1945, destul de vag 
care era conţinutul informaţiei ce i s-a comunicat despre situaţia de la Podu Iloaiei : 


Dacă nu mă înşală memoria, mi se pare că informaţia pe care a primit-o dl maior Alexandrescu 
era în sensul că în Podu Iloaiei s'ar fi produs un început de rebeliune din care cauză trupele 
din garnizoana de acolo au adunat pe evreii din oraş de prin casele lor. Maiorul a plecat la 
Podu Iloaiei luându-mă şi pe mine. Când am ajuns acolo am constatat că informaţia este 
inexactă. Am găsit pe evreii din Podu Iloaiei adunaţi într'o piaţă ; iar primarul dr. Ionescu le 
ţinea o cuvântare în care am auzit că îi cunoaşte ca cetăţeni loiali şi că are încredere că în Podu 
Iloaiei nu se vor petrece lucruri ca cele petrecute la laşi? , 


Costinescu, care avea funcţia de procuror şi înţelegea semnificaţia spuselor sale, a 
încercat să creeze impresia că nu a existat nici o legătură între ştirea despre un început 
de rebeliune a evreilor şi sosirea trenului, că întâmplător au aflat, el şi comandantul 
său, că exact în momentul acela sosise „trenul morţii” din Iaşi. Ordinul primit de 
Alexandrescu, a adăugat Costinescu în altă depoziţie, „nu era în legătură cu trenul”. Dar 
când „au aflat” despre asta, „am luat câţiva jandarmi şi ne-am dus la gară”? În realitate, 
el a încercat să ascundă faptul că şeful Legiunii de jandarmi din judeţ a fost cel care a 
condus acţiunea de descărcare din tren a evreilor, morţi şi vii, el fiind atunci adjunctul 
lui. Comandantul postului de jandarmi local a clarificat acest punct: când a sosit trenul, 
„a apărut şi comandantul Legiunii de jandarmi, maiorul Alexandrescu, însoţit de loco- 
tenentul Emil Costinescu, şi a supravegheat descărcarea cadavrelor din vagoane”f. 


= 


Declaraţia lui Constantin Iacob (învăţător) la Tribunalul Poporului din Iaşi, ibidem, vol. 37, p. 81. 

2. Depoziţia lui Emil Costinescu la Tribunalul Poporului din Bucureşti, 14 august 1945, ibidem, vol. 27, 
p. 58 (USHMM, microfilm 48) (sublinierea îmi aparţine). 

3. Depoziţie sub jurământ a lui Emil Costinescu la şedinţa Tribunalului din Bucureşti, 18 iunie 1948, 
ibidem, vol. 1, partea a II-a, p. 145 (USHMM, microfilm 47). 

4. Completare la declaraţia lui Ion Ursache (vezi supra, p. 333, nota 4), 26 iulie 1945, ibidem, p. 80. 

În afară de comandantul Legiunii şi a adjunctului său, la deschiderea uşilor au mai 
fost prezenţi pretorul târgului, Virgil Popovici, comandantul Jandarmeriei plasei, Teodor 
Loghin, primarul Ionescu şi doi şefi de jandarmi. Ei au ordonat jandarmilor să-i debarce 
mai întâi pe evreii în viaţă şi apoi pe morţi şi „să nu intre nimeni în vagoane şi să nu fie 
jefuiţi morţii”, după spusele lui Ursache ; dar, în realitate, el, jandarmii săi şi jandarmii 
trimişi ca întărire au jefuit cadavrele. Misiunea, aşa cum au executat-o Ursache şi 
jandarmii lui, a fost relativ simplă, iar el a descris-o în câteva cuvinte : 


Oamenii [evreii] care au coborât din vagoane erau aproape goi, unii chiar goi de tot şi într-o 
stare fizică rea şi s'au aruncat într'o băltoacă care era în marginea liniei ferate. Am adus evreii 
din Podu Iloaiei şi jandarmii din ordinul celor mai de sus şi am dat jos morţii din vagoane şi 
s'au făcut stive de cadavre lângă linia de CFR, pe urmă morţii au fost căraţi la cimitir!. 


În afară de faptul că evreii târgului n-au primit permisiunea să se apropie de tren în 
acea zi, dar au fost aduşi a doua zi pentru a încărca morţii în căruţe, aproape totul este 
adevărat. Farmacistul Hirsch Zielle a ţinut minte aceleaşi momente, dintr-un unghi diferit : 


Nu ştiu când s'au deschis uşile. M'am trezit în mijlocul cadavrelor acoperindu-mi membrele, 
ţinându-mă de podea. Nici un viu? Nici unul ?... Muncă de pomană. Mai bine stau pe loc şi 
nu mă mai epuizez... Aud deodată : „Toţi cei vii coboară, se închid vagoanele”. Încerc să-mi 
trag un picior — merge greu - apoi altul, în sfârşit sunt eliberat. Mă târâi până la marginea 
vagonului şi „baff” la pământ. Zăresc de cealaltă parte a şinelor pe sub vagoane, o baltă stătută 
din ploi, dau să trec dar o baionetă mi se înfinge în burtă. Stai! Nu mă emoţionez, trec mai 
departe şi trec pe sub celălalt vagon, mă satur bine de apă şi vin înapoi?. 


Coborârea celor în viaţă nu s-a desfăşurat în ritmul dorit: mulţi dintre ei erau grav 
răniţi şi au fost prinşi printre mormanele de cadavre, mulţi alţii şi-au pierdut minţile şi 
n-au înţeles ce se vrea de la ei. Parte dintre evreii care şi-au pierdut minţile şi-au revenit 
la normal în contact cu aerul curat care a pătruns în vagoane după deschiderea uşilor. În 
cele 12 ore în care vagoanele au fost aproape ermetic închise, căldura crescuse în 
asemenea măsură, încât cadavrele au început să se descompună, iar duhoarea era 
insuportabilă. Unul dintre supraviețuitori a descris năvala asupra apei dintr-o băltoacă în 
clipa în care primii evrei au coborât din vagoane şi contrastul enorm între cele două 
tabere aflate faţă în fată: de o parte evrei bătuţi şi însetaţi şi mormane de cadavre, de 
cealaltă parte jandarmi şi soldaţi înarmaţi, pregătiţi să facă faţă oricărei surprize : 


Uşile se deschid. Toţi ne repezim [afară] — eu cu frică rămân în urmă. Văd că nu toţi se ridică 
din cei care stau pe jos. Unii bătuţi şi sângerând nu se mai scoală. Căldura era înăbuşitoare, 
cu cămaşa ne ştergeam broboanele de sudoare şi stoarcem. Cu repeziciune scobor. ÎI ajut şi pe 
tatăl meu [să coboare]. În jurul meu lumea se tăvălea în bălți şi sorbea apa murdară. Alţii se 
bălăceau goi fără haine. Nimeni nu mai are voe să se apropie de tren, rămâne o gardă care 
trebue să jefuiască. Jandarmii fac un cerc în jurul nostru cu armele îndreptate. Mă uit să văd 
cine sunt autorităţile. Ne ia în primire şeful postului de jandarmi Podu Iloaiei, Ursache, It.-col. 
[maiorul] Alexandrescu, şeful Legiunei jandarmi Iaşi — şi mulţi soldaţi. Nemţi foarte putini’. 


Vezi supra, p. 333, nota 4. 

Jurnalul farmacistului Hirsch Zielle, predat Tribunalului Poporului din Iaşi, ibidem, vol. 33, p. 26b. 
Declaraţia lui Jean Sigler la Tribunalul Poporului din Bucureşti (copie), 18 aprilie 1945, ibidem, 
vol. 29, p. 18 (USHMM, microfilm 48). 

Jandarmii n-au vrut să-şi murdărească mâinile, dar înainte de a-i chema pe ţăranii 
români şi pe ţigani, au dat un ultim avertisment — de la o distanţă sigură pentru nas. 
Avertismentul era îndreptat spre mormanele de cadavre de la uşile vagoanelor, după ce 
coborâseră din ele sute de evrei: 


Eu am ieşit gol şi copiii mei, crezând că şi eu am murit, m'au lăsat în vagon deoarece am fost 
leşinat. Am auzit strigătul unui soldat că cine nu se dă jos din vagon, va fi împuşcat. La auzul 
acestui ordin m'am agăţat de cadavre şi ajungând la poarta vagonului căzând jos şi lovindu-mă... 
mi-am revenit. Am băut apă dintr-o băltoacă unde se scăldau porcii!. 


Băutul apei din băltoaca murdară nu era o chestiune de la sine înţeleasă. Interzicerea 
apei pentru evrei a continuat în primele ore după sosirea trenului. Primarul a ordonat 
întreruperea apei în localitate, aşa cum s-a întâmplat la Târgul Frumos, pentru a-i 
împiedica pe evreii localnici să vină cu găleți de apă la gară. Totodată, s-a interzis 
evreilor din localitate să se afle în gară sau în apropierea ei, în cele din urmă li s-a 
interzis supravieţuitorilor să bea apă din băltoace. Dar şeful Legiunii de jandarmi nu 
avea destui oameni (şi plutonul de soldaţi era ocupat cu prevenirea „rebeliunii” iminente 
a evreilor din târg) pentru a împiedica năvala a sute de evrei spre lichidul noroios şi să 
bea din el: „Acesta [Ursache] nu ne-a lăsat măcar să bem o picătură dintr’o baltă unde 
se scăldau porcii. Mulţi care totuşi au încercat să bea apă dintr'un nămol au murit pe 
loc”. Evreii care au vrut să-şi recapete hainele din vagoane au fost îndepărtați de acolo 
cu forţa şi în bătăi - „Obiectele ce au rămas în vagoane au fost furate de plot. maj. 
Ursache şi de soldaţi”?. ; 

Şi magistratul Costinescu, care, după cum am menţionat, venise cu şeful său, 
comandantul legiunii, pentru a reprima „un început de rebeliune” — şi ocazie cu care 
aflase „întâmplător” că a sosit un tren încărcat cu evrei din Iaşi —, a recunoscut că evreii 
pe care i-a văzut în primul convoi, care au fost aduşi în târg, erau „pe jumătate nebuni”. 
In realitate, ceea ce nu a spus el este mai important decât ceea ce a spus: supraviețuitorii 
au năvălit asupra bălții din staţie, s-a interzis oricărei persoane să le ofere apă în gară sau 
în târg — şi astfel, au fost puşi să mărşăluiască, escortaţi de jandarmi şi soldaţi cu arma 
în mână, în convoaie, aproape goi, bărbaţi, femei şi câteva zeci de copii şi adolescenţi, 
spre centrul localităţii. 

Iată cum a descris primul convoi de supraviețuitori magistratul care, în anul 1945, a 
îndeplinit funcţia de procuror la Curtea de Apel din Bucureşti : 


Nu după multă vreme a sosit în târg primul lot de oameni [evrei] aduşi din tren. Erau într'o 
situaţie de nedescris de jalnică. Cu hainele sfâşiate pe ei, murdari de noroiul de lângă calea 
ferată unde s'au aruncat imediat ce li s'a deschis uşile de la vagoane, erau rupţi de sete5. 


Descrierea lui şi folosirea atentă a verbelor constituie o realizare lingvistică, deoarece 
din acest tablou lipsesc tocmai cei care au provocat situaţia descrisă : nu există jandarmi, 


1. Declaraţia lui M.A. Schönfeld la Tribunalul Poporului din Iaşi, fără dată (1945), ibidem, vol. 24, 
p. 77 (USHMM, microfilm 47). 

2. Declaraţia lui Marcu Leibovici (copie autorizată) la Poliţia din Iaşi, fără dată (1945), ibidem, vol. 26, 
p. 112 (USHMM, microfilm 48). Hainele au rămas în vagoane deoarece evreii se dezbrăcaseră în 
timp ce erau închişi, fiind căldură foarte mare ; iar când uşile au fost deschise şi au primit ordin 
să iasă imediat, n-au apucat să-şi ia şi hainele. 

3. Depoziţia lui Emil Costinescu (vezi supra, p. 334, nota 2), pp. 58-58b. 

nu sunt soldaţi, nu sunt comandanţi, de parcă uşile vagoanelor ar fi fost deschise din 
ceruri, şi nu de către însoțitori înarmaţi. 

Costinescu a fost şi singurul comandant român care s-a aflat la faţa locului şi a 
încercat să-i implice pe germani în cele petrecute, cu toate că aceştia n-au avut nici un 
rol. Uitând că afirmase că el şi comandantul său n-au avut nici o legătură cu „trenul 
morţii”, a notat, de asemenea, că maiorul Alexandrescu a oprit interzicerea apei şi a 
ordonat trimiterea supravieţuitorilor la casele evreilor din târg: 


DI maior Alexandrescu a dispus ca după ce li se va da apă să fie cazaţi la familiile [evreilor ! ] 
din Podu Iloaiei. Repartizarea pentru cazare se făcea într'o mică piaţă unde nu puteau să aibă 
acces căruțele spre a se împiedica accesul străinilor de localitate sau a nemților. 


La Podu Iloaiei, ca şi la Târgul Frumos, nu a fost nici un soldat german în misiune, 
nu a existat comandament german şi nici un român sau evreu care a depus mărturie nu 
i-a văzut şi nu i-a amintit. Numai la gară au fost câţiva care însoțeau trenurile cu muniții 
ce staţionau în gară, dar ei nu au intervenit în cele întâmplate. Planificarea garniturii de 
tren, formarea ei, traseul şi escorta, procesiunea convoaielor de evrei în târg şi păzirea 
lor după aceea - toate au fost planificate şi executate de români. Şi ascunderea numărului 
adevărat de victime a fost tot opera autorităţilor româneşti. 

Trecerea convoaielor pe străzile târgului s-a transformat în cel mai atractiv spectacol 
din localitate, distrând mult o parte din populaţie : tineri huligani, mulţimea şi ţiganii. 
„Atracţia” cea mare au constituit-o zecile de femei goale, majoritatea fără copii, care au 
fost duse pe străzi cu bărbaţii, şi ei mai toţi goi: 


Bărbaţi şi femei complet goi mergeau în convoi pentru a fi obiectul batjocurei tuturor golanilor 
şi ţiganilor. Aşa au înţeles autorităţile locale să-i ducă pe evrei în oraş pentru a-i înjosi încă o 
dată... şi a fi scuipaţi şi loviți de fiecare?. 


Zilele de luni erau zile de târg la Podu Iloaiei, aşa încât în localitate se aflau mulţi 
ţărani, care nici ei n-au rămas indiferenți : 


Țăranii se uitau la noi şi ţipau: „comuniştii de la Iaşi care au tras în armată ! ” şi aruncau cu 
bulgări?. 


Cu o singură excepţie (vezi infra, pp. 342-343), în ajutorul supravieţuitorilor din 
„trenul morţii” au venit doar evreii din localitate, care încă nu pricepuseră sensul marei 
lichidări de la Iaşi. Încă nu ştiau ce s-a întâmplat acolo (comunicatul guvernului despre 
rebeliunea iudeo-comunistă a apărut în presă abia la 2 iulie), dar n-au crezut zvonul despre 
o rebeliune evreiască. La sinagogă, supraviețuitorii au fost aşteptaţi de evrei din localitate 
care fuseseră eliberaţi din carantina forţată impusă cu două ore mai înainte. Interzicerea 
apei a luat sfârşit, iar cel care a anulat-o a fost, cum am spus, comandantul Legiunii de 
jandarmi — care, probabil, a intrat în panică la vederea mormanelor de cadavre din fiecare 
dintre cele douăzeci şi şapte de vagoane. „Populaţia evreească a început să aducă căldări 


1. Ibidem, p. 58b (sublinierile îmi aparţin). Se urmărea reducerea posibilităţilor de contact între 
supraviețuitorii trenului şi românii localnici. 

Declaraţia lui Puiu Cotler (vezi supra, p. 331, nota 3), p. 424. 

Declaraţia lui Jean Sigler (vezi supra, p. 335, nota 3), p. 19. 

cu apă, lămâi şi zahăr însă foarte puţini au putut să se folosească de ele întrucât erau în 
neputinţă de a se mai mişca.”! Este important să notăm că, numai cu câteva minute 
înainte, jandarmii încă îi mai împiedicau pe evrei să bea din băltoacele de pe drum. 

La Podu Iloaiei s-a petrecut un caz singular şi rar de compasiune românească faţă de 
suferinţa evreilor. Proprietarul unei cârciumi, pe nume Gherasim (numele de botez nu 
este cunoscut), s-a grăbit să aducă supravieţuitorilor de la sinagogă produse alimentare 
şi apă când a văzut în ce hal erau: 


Acest gest a fost observat de criminalii care ne păzeau şi a fost nevoit ca să se ascundă la via 
sa la ţară timp de cinci săptămâni pentru a nu fi arestat şi eventual condamnat pentru crima de 
a fi venit în ajutorul unor oameni neputincioşi cu puţină apă’. 


Supraviețuitorii din al doilea „tren al morţii” nu s-au bucurat de nici un ajutor din 
partea autorităţilor. Muribunzii şi răniții nu au fost primiţi la spitalul de stat. Răniţii din 
convoaie, care au fost aduşi la sinagogă cu căruţe ale sătenilor de la iarmaroc (contra 
plată), au fost introduşi în sală, şi toţi medicii evrei care supravieţuiseră drumului au 
început imediat să-i trateze, cu toate că şi ei erau pe punctul de a se prăbuşi, poate chiar 
mai mult decât atât. Viaţa a zeci de evrei a fost salvată datorită acestui tratament cu 
mâinile goale, în timp ce jandarmii continuau să-i păzească „să nu fugă” şi împiedicau 
mulţimea şi pe ţărani să se apropie de „rebeli” - iar evreii târgului, care erau complet 
dezorientaţi, nu ştiau cum să le vină în ajutor. Spre seară, s-a început împărţirea evreilor 
la familii, după ce evreii târgului au fost din nou avertizaţi că răspund cu viaţa de orice 
deţinut (în afară de obligaţia în scris pe care au semnat-o 15 dintre fruntaşii Comunităţii). 
Cei grav răniţi, familiile lor (dacă rămăseseră în viaţă) şi medicii au rămas în sinagogă. 
Medicii au continuat să lupte cu mâinile goale pentru a salva vieţi omeneşti — cu toate 
acestea, zeci de evrei s-au stins în sinagogă. 


„Câmpia morţilor” 


Vasile Spinosu, şofer la serviciul de salubritate al Primăriei din Iaşi, nu a ieşit din 
casă la 1 iulie 1941. El a transportat cu camionul său, timp de două zile, cadavre ale 
celor ucişi în pogromul de la Iaşi, muncă ce i-a zdruncinat, după cum a spus, foarte grav 
nervii. Miercuri, 2 iulie, când s-a prezentat dimineaţa la lucru, şeful serviciului de 
salubritate al Primăriei din Iaşi, Vlad Marievici - despre care mulţi evrei au declarat că 
s-a purtat cu mare cruzime faţă de ei —, l-a trimis, împreună cu un alt şofer de camion, într-o 
misiune asemănătoare la Podu Iloaiei. El a sosit în localitate la ora 10 dimineaţa — iată 
spectacolul care i s-a înfăţişat dinaintea ochilor pe câmpia dintre şosea şi linia ferată : 


Cadavrele se găseau pe un şes în dreapta şoselei şi erau într'o stare înaintată de descompunere, 
unii din ei fiind umflaţi de cinci ori de cât era normal. Cadavrele erau svârlite în maşină de 
către oameni strânşi de jandarmi, erau români, ţigani şi evrei. Unele din cadavre se descompuneau 


1. Declaraţia lui Puiu Cotler (vezi supra, p. 335, nota 3), p. 424. 
2. Ibidem, pp. 424-424b. 

cum erau atinse şi erau asvârlite, pe rând, câte o mână, un picior etc. Cât am stat eu, conducerea 
acestei operaţiuni o avea un plutonier-major de jandarmi, pe care eu nu-l cunosc. Mai erau şi 
autorităţile civile, pe care eu nu le-am cunoscut. Soldaţii care făceau paza erau circa 20 şi erau 
de la jandarmi. De la Iaşi au însoţit camioanele trei gardieni. Erau câţiva soldaţi nemți care 
fotografiau dar nu se amestecau, fiind mai mult spectatori. Plutonierul şi cu nişte persoane care 
mi s'a spus că sunt de la Comunitatea locală, strângeau banii şi actele care se găseau asupra 
cadavrelor, punându-le într'un sac. Îmbrăcămintea şi încălțămintea o strângeau într’o grămadă. 
De altfel haine, îmbrăcăminte şi bani luau toţi oamenii care ajutau la încărcatul cadavrelor. 
Mai adaug că şi podarii de la Iaşi jefuiau cadavrele, oferindu-mi chiar şi mie un ceas. 


Această descriere a „câmpiei morţilor” ne redă numai un fragment al ororii. În 
realitate, grămezi de cadavre (50 până la 100 fiecare) se aflau în faţa fiecărui vagon, de-a 
lungul a o sută de metri între linia ferată şi şosea -— iar majoritatea au rămas acolo circa 
două zile, până au fost îngropate în stare înaintată de putrefacție, sub paza unor jandarmi 
cu batiste la nas. Lângă mormanele de cadavre erau răspândite grămezi de haine 
însângerate şi murdare, iar din când în când, un ţăran român sau un ţigan încerca să tragă 
din ele câte o haină şi să controleze dacă este întreagă şi i se potriveşte (smulgeau până şi 
dinţii de aur din guri). Aceste imagini au fost fotografiate de germani şi au fost publicate 
după război?. Germanii au şi filmat convoaiele de evrei goi care erau duşi la sinagogă. 

Pe „câmpia morţii” de la Podu Iloaiei erau răspândite circa două mii de cadavre pe 
pământul umed, după ploile repezi de vară, iar roţile căruţelor ţărăneşti închiriate de 
Primărie au lăsat dungi negre pe pământ, care duceau mai întâi spre grămada de haine 
şi apoi spre mormanul de cadavre. Această imagine nu i-a zguduit probabil pe românii 
care au fost implicaţi în operaţiunea de evacuare a cadavrelor. Circa două zile a durat 
această privelişte : tragerea unor cadavre din grămezi, buzunărirea hainelor, deschiderea 
gurilor cu baionete sau cu lopeţi pentru a găsi şi a smulge dinţii de aur, controlarea 
degetelor de la distanţă prin rostogolirea cadavrului - dacă era necesar —, pentru a le tăia 
împreună cu verighetele, controlarea urechilor la femei şi fetiţe pentru a le strivi şi a 
smulge din ele cercei de aur. Totul s-a petrecut în calmul unei câmpii depărtate, deranjat 
din când în când de fluierături de locomotive, de vorbele fragmentate ale celor care 
încărcau cadavrele şi de zumzetul neîncetat al unor muşte mai sâcâitoare care se lipeau 
de cadavre până se săturau, în timp ce jandarmii cu puşti în spate şi batiste la nas, 
răspândiţi pe câmp, păzeau fără să ştie exact ce — cadavrele să nu fugă? hainele pătate 
de sânge, fecale şi urină să nu fie furate ? ori poate locul în care se petrecea oroarea în 
sine spre a nu fi dezvăluit publicului ? Însă mai mult decât orice, „câmpia morţii” era 
învăluită într-o duhoare insuportabilă de cadavre în descompunere, sub soarele arzător 
din toiul verii, care ilustra mai mult decât orice semnificaţia acestui Holocaust manual 
balcanic - pe care românii puteau să-l breveteze, cu pogromurile de la Iaşi, de pe 
câmpiile Basarabiei şi de pe întinsul Transnistriei. 

Scriitorul italian Curzio Malaparte (pe atunci un tânăr fascist, mai târziu, scriitor 
cunoscut) a lăsat o descriere de neuitat a „câmpiei morţii” de la Podu Iloaiei — care, în 
fond, dacă vom ignora pentru moment talentul şi sensibilitatea unui mare scriitor, ale 


1. Depoziţia lui Vasile Spinosu (şofer) la Tribunalul Poporului din Iaşi, 26 iulie 1945, Cartea Neagră II, 
nr. 67, p. 146. Din spusele lui Spinosu ar reieşi că şi evreii folosiţi la încărcarea cadavrelor în 
camion ar fi participat la jefuirea cadavrelor, ceea ce nu este adevărat. 

2. Trei fotografii de pe „câmpia morţii” de la Podu Iloaiei şi încărcarea cadavrelor într-o căruţă, în 
M. Mircu, Pogromul de la Iaşi (29 iunie 1941), Editura Glob, Bucureşti, 1945, pp. 32, 64, 80. 

cărui imaginaţie şi limbaj s-au cristalizat într-o altă ambianţă, pe alte „câmpii”, nu se 
deosebeşte prea mult de descrierea şoferului de la Salubritate. Malaparte a ajuns acolo 
din întâmplare, împreună cu consulul Italiei la Iaşi, Sartori : 


Morţii... se prăbuşeau cu grămada... cu izbituri înăbuşite, ca statui de beton... Soldaţii s-au 
căţărat în interiorul vagonului şi au început să arunce cadavrele unul după altul... capetele 
tuturor erau umflate şi feţele albăstrui... muştele zumzăiau cu furie. Numărul morţilor aranjaţi 
de-a lungul peronului liniei ferate a ajuns la circa două mii. Două mii de cadavre întinse în soare 
sunt un număr mare - prea mare. Un prunc de câteva luni era prins viu, între genunchii mamei sale. 
Leşinase, dar respira încă. Unul din braţele sale era sfărâmat. Bande de ţigani şi ţărani s-au 
năpustit asupra cadavrelor, dezbrăcându-le hainele şi smulgându-le dinţii de aur din gură". 


Camioanele de gunoi, care au transportat timp de trei zile cadavrele de la Iaşi, au fost 
trimise să ajute micului târg din apropiere să se confrunte cu problema îngropării a 
1.700-2.000 de cadavre, întrucât nu putea să facă faţă acestei misiuni. Transportarea 
cadavrelor cu căruţe a început imediat, dar majoritatea au rămas pe câmp, lângă linia 
ferată, până la sosirea camioanelor din Iaşi. Se putea aştepta, pentru că „trenul morţii” 
nu şi-a descărcat marfa în gară sau în apropierea ei, ci pe o linie secundară, care ducea 
spre Hârlău. Cadavrele erau răspândite în dezordine, aşa cum au căzut sau au fost 
azvârlite din vagoane. 

Polițistul Nicolae Iacob, care a însoţit „trenul morţii”, a declarat că la început toţi 
poliţiştii au refuzat să descarce cadavrele. A deschis uşa vagonului de care răspundea şi 
„au început să cadă cadavre asfixiate şi au coborât totodată circa 9 sau 10 oameni 
[evrei]”. După cum. ştim, în fiecare vagon au fost 120-150 de evrei. Iacob „a apelat”, 
după spusele sale, la cei 9-10 supraviețuitori pentru descărcarea cadavrelor, iar ei „au 
descărcat vagonul complet”?. 

Supraviețuitorii trenului au fost obligaţi cu lovituri să descarce cadavrele - dar n-au 
fost în stare să facă singuri munca, aşa încât şi aici, ca şi la Târgul Frumos, au fost 
chemaţi ţigani şi ţărani români aflaţi întâmplător în localitate în ziua de târg, ca să ajute 
autorităţilor. 

Costinescu şi-a amintit că şeful gării i-a zorit pe poliţiştii care au însoţit „trenul 
morţii” din Iaşi să descarce cadavrele din tren, „deoarece împiedica circulaţia trenurilor 
militare pentru front”. În această situaţie, Alexandrescu a ordonat jandarmilor din Podu 
Iloaiei să se deplaseze la locul unde se oprise „trenul morţii”, „să-l descarce aducând pe 
toţi oamenii din târg”?. S-a făcut deci o mobilizare generală a locuitorilor din orăşel — 
români şi evrei — pentru descărcarea cadavrelor. 

Cu toată repulsia şi scârba, jandarmii s-au năpustit ei înşişi la început asupra 
cadavrelor, alungând cu forţa orice evreu care încerca să se întoarcă la tren să ia o haină 
oarecare (sau bani) şi să-şi acopere goliciunea în momentul în care şi-a dat seama de 
situaţia lui, Dar cadavrele au fost lăsate în locul unde au căzut sau au fost azvârlite, în 
mormane care ajungeau până la doi metri înălţime - douăzeci de mormane de cadavre şi 
de haine, grămezi separate, aşa cum au fost aruncate din vagon sau au fost smulse de pe 
cadavre. Buzunărirea a provocat împrăştierea cadavrelor pe un spaţiu întins. Căruţe de 


1. Curzio Malaparte, Kaput, Tel Aviv, 1945, pp. 141-142 (în ebraică). 

2. Declaraţia lui Nicolae Iacob (poliţist) la Securitatea din Iaşi, 22 septembrie 1949, Arhiva Ministerului 
de Interne, Dosar 108233, vol. 109, p. 271 (USHMM, microfilm 46). 

3. Depoziţia lui Emil Costinescu (vezi supra, p. 334, nota 2). 

zenoi ale Primăriei din Podu Iloaiei şi căruţe închiriate special au început încă de la 
f iulie să încarce cadavre şi să le transporte, încet-încet, pe strada principală a târgului, 
populată mai ales de evrei, spre cimitirul evreiesc. Dar numărul lor depăşea capacitatea 
Se transport a căruţelor, aşa încât toată zona s-a umplut cu o duhoare insuportabilă — iar 
când cineva se apropia de un morman de cadavre, se ridicau în aer valuri de muşte care 
zăvăliseră pe carnea putredă. 

Comandantul garnizoanei, Constantin Iacob, a pretins (în 1945) că „sub îngrijirea 
Comunităţii evreilor au fost dezbrăcaţi morţii” şi că „reprezentanţi ai Comunităţii au fost 
cei care au luat banii, bijuteriile şi ceasurile”!. Este o încercare de a ascunde jefuirea 
cadavrelor de către poliţiştii din Iaşi care au însoţit trenul, de către soldaţii lui Iacob, de 
țigani, de români de la marginea societăţii şi de ţărani. Şi la Podu Iloaiei, soldaţii şi 
jandarmii au ucis evrei grav răniţi şi muribunzi înainte de a fi încărcaţi în căruţe sau 
camioane, aşa cum s-a făcut la Iaşi şi la Târgul Frumos : 


Eu am văzut cu ochii mei cum un om întins pe jos gol goluţ era în viaţă şi a fost înjunghiat cu 
ascuţişul baionetei în spate şi omul s'a întors pe cealaltă parte şi a fost din nou împuns cu 
ascuţişul baionetei?. 


În prima noapte — doar la câteva ore după ce au fost transferați să doarmă la familii 
evreieşti —, tineri şi bărbaţi evrei localnici şi supraviețuitori din „trenul morţii” au fost 
scoşi din case de către jandarmi şi duşi sub pază la cimitirul evreiesc, pentru a săpa 
morminte comune. Ei au muncit sub pază şi a doua zi, 1 iulie, şi în noaptea următoare, 
până au terminat de săpat patru mari gropi comune : „Cadavrele erau aduse [în camioane 
şi căruțe] şi aruncate în marginea gropii iar unele aruncate în groapă fără nici un fel de 
aranjament”. După spusele unuia dintre cei care au fost la săpat, 28 de femei au fost 
îngropate într-un mormânt special, 358 de bărbaţi în altul, iar ceilalţi - încă 800 — în 
altele două“. 

Numărul victimelor din acest tren nu este cunoscut cu exactitate, dar este clar că a 
fost aproape de două ori mai mare decât cel menţionat în documentele oficiale. Inspectorul 
general al Jandarmeriei din Moldova, colonelul Bădescu, a raportat la 1 iulie 1941 că în 
trenul spre Podu Iloaiei au murit 1.194 din cei 1.900 de evrei care au fost încărcaţi în elS. 
Dar în acelaşi raport Bădescu a comunicat că din trenul spre Călăraşi, la Târgul Frumos 
s-au descărcat 650 de cadavre — jumătate din numărul victimelor care au fost îngropate, 
în realitate, în târgul vecin. Prefectul judeţului, colonelul Captaru, a trimis şi el — la 
30 iunie - un raport ministrului de Interne, în care i-a comunicat că numărul evreilor din 
al doilea tren a fost de 1.902, dintre care au murit de peste o mief. Acest document s-a 
dovedit a fi un fals care a înlocuit un alt document, trimis într-adevăr la acea dată, dar 
cu un conţinut diferit, motivul înlocuirii fiind următoarea frază introdusă în documentul 


Declaraţia lui Constantin Iacob (vezi supra, p. 334, nota 1). 

Mărturia lui Avram Avram din laşi, Iaffo, fără dată (1960), Arhiva Yad Vashem, 033-795, p. 2. 

Declaraţia lui Iancu Herşcovici din Podu Iloaiei la Tribunalul Poporului din Iaşi, Arhiva Ministerului 

de Interne, Dosar 108233, vol. 38, p. 74 (USHMM, microfilm 43). 

4. Mărturia lui Strul Iser din Bivolari, Safed, 27 iunie 1959, Arhiva Yad Vashem, 033-831, p. 4. 

5. Raport secret al colonelului Bădescu către Inspectoratul General al Jandarmeriei din Bucureşti, 
6 iulie 1941, Cartea Neagră II, nr. 64, p. 141. 

6. Prefectul Captaru către Ministerul de Interne, 30 iunie 1941, ibidem, nr. 65, p. 142 (document 

falsificat). 

falsificat: „Acest ultim transport a fost luat în primire de Comandamentul german şi 
expediat spre Podu Iloaiei”. Nici un comandament militar german nu a trimis „trenul 
morţii”, spre Podu Iloaiei şi nici un soldat german nu a fost implicat în acţiune - nici la 
Iaşi şi nici la Podu Iloaiei. 

Un alt document contrafăcut a fost pregătit de chestorul adjunct al Poliţiei Iaşi, 
Gheorghe Leahu, şi el aruncând răspunderea îmbarcării evreilor asupra militarilor 
germani!. Şi acest document aparţine unui şir întreg de documente falsificate de Ministerul 
de Interne, toate având notate data de 2 iulie 1941 (vezi cap. „Pogromul de la Iaşi - 
punctul de vedere românesc”). Cifrele oficiale nu au corespuns nici cu numărul supra- 
vieţuitorilor debarcaţi la Podu Iloaiei: în anul 1948, Tribunalul a stabilit că în trenul 
spre Podu Iloaiei au rămas în viaţă 806 evrei din 1.9007, 

Dar dacă din tren au fost coborâţi 1.194 de morţi, atunci numărul celor îmbarcaţi a 
fost de 2.000, şi nu 1.900. 

Pe foile de parcurs ale Direcţiei CFR descoperite în anul 1996, în care s-a înregistrat 
mersul trenului, s-a notat că garnitura care a plecat la Podu Iloaiei a avut 27 de vagoane. 
Ştiindu-se că în fiecare vagon au fost încărcaţi 120-150 de evrei, înseamnă că numărul 
adevărat al evreilor care au fost încărcaţi în tren a fost de peste 3.000, iar numărul 
victimelor - circa 2.000, aproximativ de două ori mai mare decât s-a notat în documente, 
Autorităţile româneşti au falsificat sau au minţit în mod asemănător de fiecare dată când 
au raportat despre numărul victimelor : au înregistrat că la Chestură au fost ucişi 300 de 
evrei, la Târgul Frumos au fost descărcate 658 de cadavre, iar legat de Podu Iloaiei au 
comunicat două cifre: 1.062 şi 1.194 de victime - o metodă românească de corectare 
retroactivă a crimelor. 


Supraviețuitorii trenului la Podu Iloaiei 


Comunitatea din Podu Iloaiei, care a numărat 1.454 de evrei (37% din totalul 
populaţiei), a făcut tot ce i-a stat în putinţă, în timpul scurt pe care l-a avut la dispoziţie, 
pentru a veni în ajutorul evreilor din Iaşi. În dimineaţa zilei de 30 iunie 1941, când li s-a 
comunicat fruntaşilor Comunităţii că urmează să sosească un tren cu evrei din Iaşi, ei 
„Şi-au închipuit ceea ce se întâmplă” şi i-au dat comandantului garnizoanei, învăţător de 
profesie şi om din partea locului, „suma de 150.000 lei... ca să fim bine primiţi”. Şi 
într-adevăr, a declarat acest evreu, locotenentul Iacob „a câştigat” banii pe care i-a 
primit — asta înseamnă că a ordonat deschiderea concomitentă a uşilor „trenului morţii”, 
„Şi în felul acesta au fost salvate încă câteva zeci de suflete”?. 

Un caz rar de atitudine umanitară — şi nu din lăcomie de bani - l-a avut ca protagonist 
pe comandantul plasei de jandarmi, locotenentul Teodor Loghin, care a acţionat în 


1. Raport al chestorului adjunct al Poliţiei din Iaşi, Gheorghe Leahu, către superiorii săi, 2 iulie 1941, 
ibidem, nr. 44, pp. 112-113 (document falsificat). 

2. Sentinţă în procesul criminalilor de la Iaşi, Tribunalul din Bucureşti, 26 iunie 1948, Arhiva 
Ministerului de Interne, Dosar 108233, vol. 1, partea a II-a, p. 475b (USHMM, microfilm 47). 

3. Declarația lui Otto Schechter la Tribunalul Poporului din laşi, 28 martie 1945, ibidem, vol. 33, p. 14 
(USHMM, microfilm 43). 

favoarea evreilor după ce aceştia au fost aduşi în târg: „a închis ochii” şi a permis 
supravieţuitorilor să primească ajutoare de la rudele lor din Iaşi, le-a permis să circule 
prin localitate fără restricţie, i-a trimis la muncă obligatorie numai pe cei sănătoşi şi în 
bună condiţie fizică, contra plată şi hrană bună - şi, de necrezut : a refuzat să primească 
plata obişnuită pentru comportare omenească : 


A venit la mine o delegaţie a Comunităţii să-mi ofere cadouri, bijuterii... un plic cu bani şi o 
sumă lunară. Am refuzat categoric aceste oferte în văzul jandarmilor de la post... Am făcut tot 
ce mi-a stat în putinţă să îmbunătăţesc soarta acestor nefericiţi!. 


Comunitatea „a eşuat” deci în încercarea de a-l răsplăti pe locotenentul Loghin 
pentru atitudinea sa onestă şi chiar înţelegătoare faţă de supraviețuitorii din „trenul 
morţii” — dar cazul lui demonstrează că cine a vrut, a putut să fie „om” şi în timpul 
regimul antonescian. Loghin a împiedicat chiar, după câte se pare, un „al doilea pogrom” 
la Podu Iloaiei, planificat la mijlocul lunii iulie de către legionari : 


Graţie măsurilor pe care le-am luat patrulând personal 6-7 nopţi de-a rândul, înarmat cu două 
revolvere, am salvat astfel pe evrei de un nou dezastru?, 

Când am aflat că populaţia creştină - români şi ţigani din Podu Iloaiei - care au fost instigaţi 
de legionari şi germani - vor să efectueze al doilea pogrom, am luat câteva măsuri de pază şi 
personal am patrulat prin comună seri de-a rândul cu două revolvere, evitând astfel alt 
dezastru. Pentru acest fapt toţi evreii declară că am fost salvatorul lor... Tot ce am făcut, se 
datoreşte spiritului de umanitate ce mă stăpâneşte şi simpatiei ce o am faţă de evrei, fără gând 
murdar de răsplată materială de la nimeni”. 


Nu toţi jandarmii îi erau subordonați lui Loghin, pe care serviciul îl obliga să se afle 
în satele plasei şi nu la Podu Iloaiei. În lipsă, stăpânul târgului era comandantul postului 
de jandarmi, sergentul-major Ion Ursache, ai cărui oameni n-au manifestat o simpatie 
specială faţă de evrei, fiind mai puţin toleranţi (în general, toţi jandarmii i-au prigonit pe 
evrei, în afară de cazurile în care au primit ordin să se comporte în mod diferit). Atunci 
când, în noiembrie 1941, li s-a permis supravieţuitorilor din Iaşi să se înapoieze la casele 
lor — după cinci luni -, Ursache a obligat pe fiecare evreu, bogat sau sărac, să-i plătească 
o mită de câteva sute de lei”. 

Dar cu toate acestea, se poate spune că în comparaţie cu atitudinea autorităţilor din 
Târgul Frumos (şi chiar din Roman) faţă de supraviețuitorii din „trenul morţii”, autorităţile 
din Podu Iloaiei s-au comportat corect şi chiar cu omenie. Supraviețuitorii au fost şi ei 
trimişi (ca şi cei din primul tren) să lucreze la marile moşii din regiune şi au executat 
munci obligatorii chiar în Podu Iloaiei — dar nimeni nu i-a maltratat ca la Călăraşi. Peste 
tot ei au apărut cu „moda nouă” — aşa a denumit un evreu steaua galbenă care fusese 
introdusă atunci la Iaşi şi în toată Moldova. 

Supraviețuitorii „trenului morţii” au fost reţinuţi la Podu Iloaiei timp de patru luni şi 
douăzeci de zile. La început s-a hotărât să fie înapoiaţi la Iaşi 23 de femei şi 67 de copii 
care au rămas în viaţă. Prefectul Captaru a notat, într-o adresă secretă către ministrul de 


1. Depoziţia locotenentului Loghin, 31 iulie 1945, ibidem, vol. 38, p. 76. 

2. Completare la depoziţia lui Teodor Loghin (locotenent de jandarmi) la Tribunalul Poporului din 
Bucureşti, 31 iulie 1945, ibidem, p. 78. 

3, Ibidem. 

4. Declaraţia lui Puiu Cotler (vezi supra, p. 335, nota 3), p. 424b. 

Interne, că „ei au fost luaţi la grămadă cu ocazia incidentelor petrecute la Iaşi în zilele 
de 29 şi 30 iunie a.c.”!. Dar hotărârea a fost anulată, probabil sub presiunea primarului 
antisemit Ifrim, care nu era de acord cu întoarcerea supravieţuitorilor. La 25 octombrie 
1941, Comunitatea din laşi a predat un memoriu primarului oraşului, cerându-i să 
aprobe întoarcerea supravieţuitorilor: „Evacuarea acestor oameni s'a făcut fără vrea 
cercetare sau anchetă prealabilă individuală sau colectivă, fără triaj, fără a se stabili 
identitatea lor. Nici o vină, de nici un fel, nu apasă asupra lor... Situaţia acestor oameni, 
în număr de 800, este jalnică”2. Nu se cunoaşte cauza refuzului de a-i înapoia pe 
supraviețuitori până la 20 noiembrie — se pare că are legătură cu refuzul primarului 
oraşului Iaşi sau cu planul de deportare a tuturor evreilor din Moldova în Transnistria sau 
în lagărele morţii din Polonia. Dar este doar o presupunere. După un timp relativ scurt, 
supraviețuitorii „trenului morţii” care au fost înapoiaţi la Iaşi au avut posibilitatea să-i 
răsplătească pe evreii din Podu Iloaiei care îi găzduiseră în casele lor : în aprilie 1942, 
toţi evreii din localitate au fost alungaţi din casele lor, devenind refugiaţi ; au fost aduşi 
la Iaşi şi instalaţi în sinagogi şi în casele celor care, cu o jumătate de an înainte, fuseseră 
„oaspeţii” lor. Comunitatea rărită din Iaşi i-a sprijinit pe evreii din Podu Iloaiei. 


1. Adresă confidențială a prefectului judeţului Iaşi, colonelul Captaru, către ministrul de Interne Jak 
Popescu, 29 iulie 1941, în Ancel, Documents, X, nr. 25, p. 81 (copie). 
2. Memoriu adresat de Comunitatea din Iaşi primarului oraşului, 25 octombrie 1941, ibidem, nr, 52, 
p. sal Dut cauza evacuării generale a Comunității din Podu Iloaiei nu am reuşit să-i găsesc pe 
i j astfel încât amănuntele cu privire la înhumare sunt incomplete. 


Capitolul 11 


Pogromuri adiacente 


Am hotărât să denumim astfel pogromurile executate de ofiţeri şi soldaţi din Divizia 
14 Infanterie, aflaţi sub comanda generalului Stăvrescu, în timpul operaţiunilor militare 
desfăşurate pe teritoriul Basarabiei!, Este vorba de aceeaşi divizie care a acţionat şi la 
Iaşi. Aparent, nu există nici o legătură între cele două tipuri de pogrom, La Iaşi, oraş 
liniştit, relativ aproape de front, Marele Cartier General a planificat pogromul cu scopul 
de a-i „dilua” (Chiar alunga) pe evrei ; pe când în Basarabia s-au dat lupte -— şi este firesc 
ca în timp de război să sufere şi civilii. Dar atât la Iaşi, cât şi pe traseul de operaţiuni al 
Diviziei 14, uciderea evreilor nu a constituit un act inevitabil, un efect secundar al 
acţiunilor de război, ci parte din dorinţa de a-i extermina. Dacă în privinţa evreilor din 
Moldova încă nu se hotărâse dacă să fie lichidaţi sau deportaţi, cât timp continua 
campania de eliberare a Basarabiei şi a Bucovinei, făcându-se doar pregătiri de aplicare 
a „planului mare”, în ceea ce-i priveşte pe evreii din Basarabia şi Bucovina, Armata a 
primit ordin clar de exterminare a evreilor din zona rurală şi concentrarea supravieţuitorilor 
în lagăre, cu scopul deportării lor, la timpul potrivit, în Transnistria?. Divizia 14 a 
acţionat deci în ambele zone - în Iaşiul „paşnic” şi în Basarabia „ordinelor speciale”. De 
fapt, acuzarea în procesul criminalilor de război din laşi nu a avut intenţia să ancheteze 
acţiunile de lichidare executate de Armata română în Basarabia ; dar ancheta începută 
(fără prea mare entuziasm) pentru a stabili cine a purtat răspunderea şi cine au fost 
executanţii pogromului de la Iaşi a condus, tot fără tragere de inimă, la dezvăluiri ale 
isprăvilot Diviziei 14 în zonele de acţiune. Operațiunile de exterminare ale aceste divizii 
au devenit un model (tast case) pentru campania de exterminare a evreilor dusă de 
întreaga Armată română. 

În timp ce regimente ale diviziei erau ocupate cu uciderea evreilor din Iaşi şi 
închiderea a mii în „trenurile morţii”, Regimentele 6 şi 13 se îndeletniceau cu jafuri, 
violuri şi execuţii de comunităţi evreieşti întregi pe teritoriul Basarabiei. Soldaţii lor au 
ucis evreii din târgurile Sculeni şi Mărculeşti, din Bălţi şi Lipcani, continuând asemenea 
execuţii şi în Transnistria. 


1. Divizia 14 cuprindea Regimentele 6, 13, 30 Infanterie, Regimentul 2 Artilerie şi companii speciale : 
poliţie militară, apărare antitanc, apărare antiaeriană, geniu, auto. Vezi lista unităţilor şi a 
comandanților diviziei la începutul războiului, conform jurnalului de operaţii al diviziei (copie), 
Arhiva Ministerului de Interne, Dosar 108233, vol. 24, pp. 96-102. 

2. Vezi Jean Ancel, „Antonescu and the Jews”, Yad Vashem Studies, 23, Ierusalim, 1993, p. 165. 

Acţiunile Regimentului 6 al diviziei care a masacrat evrei la Iaşi nu au constituit o 
campanie particulară de lichidări, ci un model de participare a unei unităţi militare 
româneşti la lichidarea evreilor din Basarabia. Din motive legate de cercetarea îndelungată 
şi de procesul amânat timp de patru ani, aceste acţiuni au fost analizate cu relativă 
minuţiozitate. Dacă s-ar fi cercetat acţiunile de exterminare ale fiecărei divizii româneşti 
care a luptat în Basarabia şi în Bucovina de Nord, s-ar fi descoperit tipare asemănătoare 
de participare la genocid. 


Sculeni 


Sculeni era un târg de pe partea basarabeană a Prutului şi numele unui sat de pe 
partea românească. La Sculeni-Târg trăiau 5.000 de locuitori, jumătate dintre ei evrei, 
care n-au putut fugi nicăieri, deoarece războiul a început în localitatea lor. 

Regimentul 6 2 acţionat sub comanda Diviziei 198 germane, căreia i-a fost subordonată 
din punct de vedere operaţional, timp de o săptămână. Regimentul a participat la 
cucerirea capului de pod Sculeni la 25 iunie 1941. În jurul acestui târg s-au purtat lupte 
aprige, el trecând de patru ori dintr-o parte în alta, unităţile sovietice reuşind de fiecare 
dată să respingă forţele româno-germane, provocându-le mari pierderi. 

În una din perioadele când localitatea s-a aflat sub controlul lor, germanii sau românii au 
hotărât să evacueze toţi locuitorii pe partea românească a graniţei. Aşa încât, cca 2.500 
de oameni au fost transferați pe partea românească - printre care, probabil, cca 1.000 de 
evrei. La 27 iunie, pretoru! târgului Copou, Aurel Gaşpar, şeful plasei de jandarmi, 
plutonierul Pintilie Lăcătuşu, şi ajutorul de primar din Copou, Gheorghe Bivolaru, au 
fost trimişi la locul unde fuseseră duşi locuitorii din Sculeni, pe partea românească a 
frontierei, pentru a-i primi pe români şi a-i răspândi prin sate până ce târgul lor va fi 
eliberat definitiv, Dar la locul de adunare au găsit doar cca 400 de evrei: 


Noi ne aşteptam să găsim mai mulţi - aproape 5.000. Am aflat pe urmă că înaintea sosirii 
noastre, populaţia creştină basarabeană a fost evacuată în altă parte, iar evreii au fost împuşcaţi 
încât la sosirea noastră nu era decât numărul pe care l-am găsit mai sus!. 


Şi într-adevăr, soldaţi români şi germani au ucis toţi evreii găsiţi în târg în timpul 
ocupării localităţii — pe străzi, în case, în pivnițe, în poduri şi în orice alt loc -, probabil 
cu ajutorul localnicilor, care au ajutat la identificarea caselor evreieşti şi a evreilor înşişi. 
Frima Schwartzman, soţul ei, cei patru copii şi încă doi membri ai familiei s-au ascuns 
într-o pivniţă şi nu au fost descoperiţi de soldaţii români care au intrat pentru prima oară 
în Sculeni la 26 iunie 1941 : „Ei au evacuat populaţia moldovenească [românească], şi au 
transferat-o peste Prut, în judeţul Iaşi, iar pe evrei i-au scos separat din casele lor şi 
executaţi prin împuşcare”. 

Familia Schwartzman a continuat să se ascundă în pivniţă până la 30 iunie, timp în 
care, cum am spus, târgul a trecut dintr-o mână în alta. La 30 iunie au fost descoperiţi 


1, Depoziţia lui Gheorghe Bivolaru (ajutor de primar în Copou) la Tribunalul Poporului din Bucureşti, 
fără dată (septembrie 1945), Arhiva Ministerului de Interne, Dosar 108233, vol. 25, pp. 257-257b 
(USHMM, microfilm 48). 

de soldaţii români şi duşi la Comandamentul german din localitate : „În drumul nostru.. 
spre Comandamentul german, am văzut în pragul locuinţelor evreilor, membrii de ai 
familiei împuşcaţi în faţa uşilor lor”. În continuarea depoziţiei sale, Frima a enumerat 
familiile pe care le-a cunoscut personal împreună cu copiii şi alte familii, ale căror 
cadavre le-a identificat în mod clar în faţa caselor, în grădină şi pe drumuri. 

Familia Schwartzman s-a salvat de o soartă asemănătoare deoarece soldaţii români 
din Regimentul 6, care i-au ucis pe evreii din Sculeni, nu i-au găsit în timpul măcelului. 
Dar au scăpat şi de a doua execuţie, deoarece a ajuns cu o întârziere de două zile pe 
partea românească, după ce trei grupe de supraviețuitori din marea operaţiune au fost 
executaţi de către soldaţii regimentului lângă satul Stânca Roznovanu. Familia a fost 
transferată pe partea românească a Prutului şi predată jandarmilor români : 


Diferiţi locuitori ai comunei Sculeni, jud. Iaşi, ne-au spus că au fost omorâţi prin împuşcare 
un număr de 480 de locuitori evrei din comuna Sculeni, judeţul Bălţi cu ajutorul subofiţerului 
Cimpoieşu originar din comuna noastră. Mulţi dintre ţăranii care ne-au povestit despre aceste 
întâmplări nenorocite, au relatat scene privind împuşcarea locuitorilor evrei’. 


Acestea sunt, pe scurt, evenimentele din Sculeni, aşa cum le-a văzut şi le-a simţit singura 
familie evreiască ce a scăpat din operaţiunea de lichidare întreprinsă de Regimentul 6. 
Operaţiunea de executare a circa o mie de evrei evacuaţi pe partea românească a frontierei 
a fost dezvăluită în întregime abia după 55 de ani (1996), deoarece autorităţile româneşti 
au făcut un efort continuu de a o ascunde. 

Pretorul plasei Copou, Aurel Gaşpar, a negat la început că ar fi ştiut ce s-a întâmplat 
cu evreii din Sculeni aduşi în plasa lui: „În fața subsemnatului nu pan văzut să se fi 
executat, să se fi omorât nici un cetățean evreu sau de altă origine”, a afirmat el’, 
Şi avea, într-adevăr, de ce să se teamă. Gaşpar şi-a amintit doar că „fără ştirea lui” au 
fost executaţi la marginea târgului Copou câţiva evrei care fuseseră prinşi pe drumuri. 
Într-adevăr, jandarmii din satele judeţului Iaşi - şi îndeosebi în plasele care se învecinau 
cu Basarabia — au ucis atunci evrei prinşi pe drumuri deoarece aşa primiseră ordin şi 
pentru că se presupunea că acei evrei fugiseră de execuţii în alt loc. Când pretorul 
Gaşpar a aflat, după afirmaţia sa, „pe cale particulară”, că în raza jurisdicției sale au fost 
executaţi „mai mulţi evrei din oraşul Iaşi şi din Copou... la marginea comunei Copou”, 
el s-a adresat Primăriei din Copou pentru a lămuri chestiunea : 


Funcţionarii Primăriei mi-au povestit că fără ştirea Primăriei au fost executaţi la marginea 
târgului Copou mai mulţi evrei şi mi-au adăugat că cei care au comis acele omoruri aveau 
ordine secrete de a săvârşi asemenea fapte - de a fi distruși toţi evreii, motivat pe intrarea 
României în război alături de Germania fascistă? 


Pretorul însuşi primise ordinele secrete, dar a atribuit dezvăluirea lor funcţionarilor 
Primăriei, pentru a nu se autoincrimina. După ce şi-a dat seama că toţi funcţionarii 
implicaţi în primirea populaţiei româneşti din Sculeni şi răspândirea ei în sate declaraseră 


1. Depoziţia Frimei Schwartzman la Tribunalul Poporului din Bucureşti, 28 ianuarie 1946, ibidem, 
pp. 286-287. 

Ibidem, pp. 287-28 

Declaraţia pretorului Aurel Gaşpar, fără dată, ibidem, p. 261. 

Ibidem, pp. 260-260b (sublinierea îmi aparţine). 

că au fost martori la execuţii, şi-a schimbat versiunea şi a recunoscut că a ştiut ce s-a 
întâmplat cu cei 500 de evrei din Sculeni. 

Chiar dacă n-au fost amestecate personal în execuţii, toate oficialităţile româneşti au 
ştiut dinainte ce urmează să se întâmple - au ştiut că aceşti evrei nu vor fi evacuaţi în alt 
loc, ci vor fi executaţi. Nimeni nu a protestat, nimeni nu a încercat să salveze evrei, 
nimeni nu a obiectat cu privire la crimă, cu toate că, după cum au afirmat în 1945, au 
fost probabil zguduiţi de cele văzute. Cine nu a fost implicat în operaţiune a spus 
adevărul cu privire la executanţi : soldaţi şi ofițeri români ; iar cine a fost amestecat „a 
văzut” şi germani. Însă „operaţiunea Sculeni” a fost exclusiv românească. 

Gaşpar a sosit la Stânca Roznovanu cu o oră înainte de a doua execuţie, împreună cu 
jandarmul Lăcătuşu şi ajutorul de primar al târgului, Bivolaru : 


Ne-am deplasat la faţa locului. Acolo am găsit două grupuri de evacuaţi [evrei — n.m.] şi am 
văzut că unul din aceste grupuri făceau nişte săpături, dar nu ştiu cu ce scop. Am mai găsit 
acolo un căpitan [român] nu-l cunosc după nume, însoţit de mai mulţi soldaţi. M'am adresat 
căpitanului arătându-i cu ce misiune venisem acolo. Ofiţerul mi-a răspuns că populaţia evacuată 
fusese triată înainte cu o zi şi că aicea nu sunt decât evrei pe cari nu-i eliberează, iar evacuaţii 
creştini sunt deplasaţi la punctul numit „Pădurea Cârligi”. Nu mult după această convorbire cu 
ofiţerul am auzit focuri de mitralieră şi atunci dimpreună cu Bivolaru am luat-o la fugă 
îngroziţi de cele ce se petreceau. N'am aflat unde cei împuşcaţi au fost îngropaţi, eu m'am dus 
în pădurea Cârligi unde am luat populaţia evacuată creştină în primire!. 


Pretorul a minţit şi în această privinţă. Evreii „triaţi” cu o zi înainte au fost imediat 
împuşcaţi şi îngropaţi într-o mare groapă comună ; iar cei împuşcaţi în prezenţa lui au 
fost îngropaţi la locul execuţiei, aşa încât nu a fost necesar „să descopere” locul 
îngropării. Şi ajutorul de primar, Bivolaru, care îl însoţise pe pretor, a fost prezent la 
execuţie — şi el a văzut numai soldaţi români, fără să fi observat vreun german. El a văzut 
prima groapă comună, în care au fost îngropaţi câteva sute de evrei înainte de sosirea lui, 
şi a văzut şi alte gropi care corespund metodei româneşti de execuţie. Din depoziţia lui 
sespoate înţelege imediat ce „n'a văzut” pretorul şi de ce „n'a văzut”: 


În momentul când am sosit la faţa locului am văzut că se săpau nişte gropi, am întrebat pe un 
soldat cu ce scop se sapă aceste gropi, soldatul mi-a răspuns că alţi evrei au fost împuşcaţi mai 
înainte [şi îngropaţi în] groapa de alături care se vedea, şi că aceştia urmează să fie împuşcaţi. 
Dimpreună cu soldaţii am văzut un căpitan pe care nu l'am cunoscut, dar am aflat pe urmă că 
se numea Stihi şi făcea parte din Divizia 14 Infanterie, Reg. 6 Vânători. Peste câteva minute 
a început să tragă cu mitraliera în grămada de oameni [evrei] de către un caporal asistat de 
căpitanul Stihi. In apropierea locului era o foaie de cort unde erau îngrămădite ceasuri, inele 
[verighete], bani şi alte lucruri de valoare, precum mai departe şi o grămadă cu haine de 
astrahan, paltoane bărbăteşti, plapomi şi diferite obiecte casnice. 

Când am văzut cum se împuşcă oameni, eu dimpreună cu pretorul Gaşpar am plecat imediat 
de la faţa locului, îngroziţi de cele ce vedeam. Gropile acestea se pot vedea foarte bine şi 
astăzi. Iar lucrurile jefuite de la populaţia [de la evreii] pe care a împuşcat-o le-am văzut 
încărcate în trei căruţe chiar în aceiaşi zi spre seară, ducându-le spre Iaşi. Gaşpar a făcut un 
raport prefectului de Iaşi col. Captaru de cele ce a văzut acolo?. 


1. Depoziţia pretorului Aurel Gaşpar la Tribunalul Poporului din Bucureşti, 4 septembrie 1945, 
ibidem, pp. 259-259b. 
2, Vezi supra, p. 346, nota 1 (p. 257b). 

Mărturia ajutorului de primar al târgului Copou a clarificat ceea ce pretorul nu a vrut 
să spună — ştia mai multe, dar i-a fost frică să povestească. Unitatea românească n-a 
încercat să ascundă execuţia. Uciderea evreilor era ceva de la sine înţeles, despre care 
ştiau toţi ţăranii din satele vecine şi toţi locuitorii târgurilor. Execuţiile au fost făcute 
numai de către soldaţi români. Şeful plasei de jandarmi Copou, de lângă Iaşi, Pintilie 
Lăcătuşu (care nu a fost implicat în executarea evreilor din Sculeni, dar era amestecat în 
executarea unora prinşi pe drumuri în raza plasei lui), care l-a însoţit pe pretorul Gaşpar, 
a fost primul care „a zărit” soldaţi germani. El a văzut lângă satul Cârpiţi un grup de 
evrei care săpau o groapă: „4 sau 5 ofiţeri germani însoţiţi de trupă germană, un căpitan 
român anume Stihi şi cu garda respectivă care sileau pe cei ce săpau să sape gropile mai 
repede. Ni s'a comunicat... că aceştia sunt evrei care urmează a fi executaţi şi că o parte 
din ei s'a executat deja”!. Lăcătuşu ştia că evreii au fost împuşcaţi cu mitraliere - şi a 
văzut şi foaia de cort pe care erau adunate obiectele de valoare. 

Şeful patrulei de jandarmi de la postul Sculeni, de pe partea românească a frontierei, 
plutonierul Teodor Gherghelaş — care, împreună cu oamenii lui, au împuşcat orice evreu 
întâlnit pe drumuri şi i-a ajutat pe soldaţii români să-i ducă pe evrei la moarte —, n-a 
văzut nici o execuţie şi nici „gropile făcute la Stânca Roznovanu în care au fost îngropaţi 
civilii [evrei] ridicaţi din comuna Sculeni-Bălţi”. Şi-a amintit că s-a întâlnit cu notabilităţile 
amintite anterior, care au venit să-i primească pe locuitorii români din Sculeni - însă 
atunci, susţine el, evreii din Sculeni fuseseră deja duşi „de către armata noastră şi trupele 
germane” spre o râpă, la o distanţă oarecare de Stânca Roznovanu, rămânând dintre ei 
numai cca 400 de evrei. Executarea lor, a mai adăugat el, s-a făcut mai departe, „iar din 
locul unde mă aflam nu se vedea. Eu nu am asistat însă la scenele de execuţie a populaţiei 
evreeşti, care s'a petrecut precum am arătat, în altă parte”?. 

În încercarea de a fugi de răspundere, el i-a pus şi pe germani în categoria ucigaşilor 
şi a clarificat un alt aspect : sute de evrei din Sculeni au fost executaţi după o primă triere 
(periculoşi şi mai puţin periculoşi), locul în care au fost îngropaţi nefiind descoperit nici 
până azi, deşi toţi locuitorii din împrejurimi ştiau unde este. La prima „triere” a evreilor 
din Sculeni a ajutat un fost locuitor al târgului — un român pe nume Gheorghe Cimpoieşu, 
pe atunci sergent în rezervă în Armata română, care-i cunoştea personal pe evreii din 
localitate şi a revenit acolo cu unitatea sa. Toţi românii care au îndeplinit vreo funcţie şi 
care au fost de faţă la execuțiile din Sculeni l-au indicat pe căpitanul Stihi ca fiind cel 
care a comandat operaţiunea, dar n-au ştiut alte amănunte despre el. Oare Stihi a acţionat 
cu soldaţii care i-au stat la dispoziţie din proprie iniţiativă sau a îndeplinit nişte ordine ? 
Comandantul Regimentului 6, colonelul Ermil Matieş, a clarificat acest punct la 20 iulie, 
când a înaintat un raport comandantului Diviziei 14, generalul Stăvrescu, în care a 
rezumat acţiunile de executare a evreilor din Sculeni şi Mărculeşti (vezi infra, p. 360). 


La Sculeni, când Regimentul era pe poziţie, tot timpul se semnaliza din Tg. Sculeni cu ruşii, 
iar rezultatul era că toate măsurile luate cu caracter operativ erau stingherite de artileria rusă. 
Mai mult, am avut ofiţeri, subofiteri şi soldaţi care în loc să moară la datorie, au fost împuşcaţi 
mişeleşte, pe la spate, din case şi din grădini, de către evrei. 


1. Depoziţia lui Pintilie Lăcătuşu (plutonier de jandarmi) la Tribunalul Poporului din Bucureşti, 
21 ianuarie 1946, ibidem, p. 285b. 

2. Depoziţia lui Teodor Gherghelaş (plutonier) la Tribunalul Poporului din Bucureşti, 17 noiembrie 1945, 
ibidem, pp. 277-278b. 

Pentru a se preveni această stare de lucruri am ordonat căpitanului Stihi Ioan, ofițerul 
informator, să aresteze şi să execute pe toți evreii suspecți din Sculeni". 


După cum am menţionat, şi pogromul de la Iaşi a fost justificat de „semnalizările” pe 
care, chipurile, evreii din Iaşi le-ar fi făcut avioanelor sovietice şi de focul deschis de 
către iudeo-comunişti asupra Armatei române. Acest model a fost folosit şi de soldaţi ai 
regimentului care nu s-au aflat la Iaşi. Necesitatea de a raporta în scris despre lichidarea 
evreilor la Sculeni s-a creat din cauza unei „probleme” administrative. După cum era 
firesc, pretorul Copoului i-a raportat prefectului judeţului Iaşi, Captaru, iar acesta 
trebuia să raporteze despre execuțiile pe teritoriul lui ministrului de Interne. În primul 
său raport, din 2 iulie 1941, a menţionat că Stihi, căpitan într-un regiment oarecare de 
infanterie, a executat 60 de evrei, şi nu cel puţin 100, aşa cum i-a comunicat pretorul 
de la Stânca Roznovanu, şi că Stihi a justificat execuţia prin ordinul primit „de la 
Comandamentul Armatei germane, pentru motivul că [evreii] au comis acte de sabotaj”. 
În acest raport, Captaru a mai adăugat încă un amănunt: şase evrei (printre care două 
femei) au fost executaţi lângă satul Cârlig, din plasa Copou, de către soldaţi români din 
Regimentul 14 Artilerie, „însoţiţi de un soldat german”?, În al doilea raport trimis de 
Captaru ministrului de Interne a doua zi, 3 iulie 1941, a adăugat noi amănunte, 
confirmând din nou, printre altele, că execuțiile au fost făcute de soldaţi din Regimentul 6, 
în prezenţa unui grup de soldaţi germani, că execuţia pe care a văzut-o nu a fost singura 
şi că anterior au fost executate alte două grupuri. Pretorul „a observat în două locuri 
pământ proaspăt săpat, în care crede că ar fi fost îngropaţi şi alţi evrei” ; 1Ș bărbaţi evrei 
şi-au săpat propria groapă, pentru ei şi familiile lor. Soldaţii români i-au păzit şi pe cei 
care săpau şi pe „alţi [evrei], femei şi copii, care stăteau culcaţi pe iarbă”?. 

Operațiunile de lichidare ale regimentului de pe linia care a despărţit vechiul teritoriu 
românesc de cel al Basarabiei, unde erau în vigoare „ordinele speciale”, i-au determinat 
pe comandanții operaţiunii să justifice în scris execuțiile, deoarece acţiunile lor fuseseră 
făcute pe teritoriul românesc, unde exista o administraţie civilă care nu era subordonată 
direct Armatei. Dacă toţi evreii din Sculeni ar fi fost lichidaţi pe teritoriul Basarabiei, nu 
ar fi fost necesare nici rapoarte şi nici explicaţii - dar căpitanul Stihi a decis să-i 
deplaseze pe supraviețuitorii primului val de lichidare pe partea apuseană a Prutului, 
ceea ce l-a obligat pe prefect şi pe subordonații lui să raporteze despre cele petrecute în 
plasele lor. După cum am spus, prefectul Captaru a raportat despre execuţii Ministerului 
de Interne, iar Ministerul s-a adresat Comandamentului Armatei a 3-a, motiv pentru care 
cei răspunzători de operaţiune au fost nevoiţi să dea explicaţii în scris pentru hotărârea 
de a-i executa pe evreii din Sculeni pe teritoriul judeţului. Comandantul Diviziei 14, 
Stăvrescu, a predat tratarea chestiunii pretorului diviziei, maiorul Scriban (responsabilul 
de facto cu aplicarea „ordinelor speciale”). Stihi a declarat în scris că la 28 iunie 1941, 
germanii au prins la Sculeni 40 de jidani care au tras în soldaţi români, şi că germanii 
şi el, Stihi, i-au anchetat, Jidanii, a declarat Stihi, au tăiat linii de telefon, au aruncat 
grenade, au tras „din pivnițe” asupra soldaţilor, au semnalizat de pe acoperişuri armatei 


1. Raport nr. 8631 al comandantului Regimentului 6 Infanterie, Ermil Matieş, către Divizia 14, 
20 iulie 1941, Cartea Neagră II, nr. 24, p. 73. 

2. Raport confidenţial nr. 1082 al prefectului Captaru către ministrul de Interne, Arhiva Ministerului 
de Interne, Dosar 108233, vol. 62, p. 99 (USHMM, microfilm 45). 

3, Raport nr. 1085 al prefectului Captaru către ministrul de Interne (copie), ibidem, vol. 59, pp. 218-219. 

sovietice ş.a. S-a decis să fie trimişi în interiorul ţării, însă pe drum au încercat să fugă 
şi atunci au fost împuşcaţi: „La urmă s'a constatat că au fost toţi omorâţi, după care au 
fost îngropaţi într'o groapă săpată de civili, iar nicidecum de jidani, după cum declara 
pretorul plasei Copou”!. Stihi a atribuit jaful Armatei germane, şi nu soldaţilor săi. Acest 
răspuns trebuia să-i satisfacă pe civili, care nu cunoşteau secretul „ordinelor speciale”. 

Şi Legiunea de jandarmi din judeţul Iaşi a fost nevoită să deschidă o anchetă în urma 
raportului şefului plasei de jandarmi Copou. Locotenentul în rezervă Emil Costinescu, 
procuror judeţean, l-a anchetat pe ajutorul de primar al târgului Copou, Bivolaru, iar 
acesta a repetat afirmaţia că evreii au fost cei care şi-au săpat mormântul în timp ce 
membrii familiilor lor îşi aşteptau, în apropiere, sfârşitul; dar a negat că ar fi fost 
prezent la execuţie?. 

Această obligaţie de a da declaraţii şi mărturii despre lichidarea de evrei în zona de 
operaţiuni a regimentului l-a înfuriat mult pe comandant, colonelul Matieş, care şi-a per- 
mis să se pronunţe în mod deschis într-o corespondenţă internă, în documente militare : 


De mirare că se mai revine într'o chestiune din care ostaşii acestui regiment de la Sculeni au 
avut f. mult de îndurat de pe urma tuturor jidanilor rămaşi în acest târg. De aceea [evreii] au 
fost executaţi conform ordinelor superioare. 


A doua zi, Matieş a reamintit în mod explicit „ordinele superioare”: 


Procedeul regimentului cu toate că a fost aplicat în conformitate cu ordinele superioare, totuşi, 
după părerea mea a fost prea slab, fiindcă aceşti jidani au cutezat să tragă cu arma şi să execute 
acte de sabotaj contra armatei române şi de pe urma cărui fapt au murit mulţi ostaşi care puteau 
fi salvaţi... Căpitanul Stihi a executat pe ticăloşii aceea, în conformitate cu ordinul meu şi în 
conformitate cu ordinele superioare care au fost date special pentru acest cazf. 


În aceste documente autentice, germanii nu sunt pomeniti deloc ca factor direct al 
hotărârii de a-i executa pe evreii din Sculeni, în schimb există o referire explicită la 
ordinele superioare care au dispus sau au permis comandanților Armatei române să 
execute evrei. Trebuie să remarcăm că în locurile unde nu au avut loc „incidente” de 
felul acelora din judeţul Iaşi nici nu a fost necesar să se dea explicaţii cu privire la 
acţiunile armatei, iar evreii au fost ucişi fără ca faptul să fie menţionat în scris. 

Acuzaţia că evreii au colaborat cu Armata sovietică era generală — şi a fost făcută, după 
cum s-a dovedit, încă înainte ca Armata română să fi trecut Prutul. Ofiţerul de transmisiuni 
al companiei de poliţie militară a lui Stihi, locotenentul Petre Goruş, a atestat că Armata 
sovietică a reuşit să recâştige capul de pod construit de unităţile germane şi româneşti în 
zona Sculeni, printr-un contraatac, cu sprijinul tancurilor şi infanteriei, provocându-le 
pierderi. Stihi i-a acuzat pe evrei pentru eşecul regimentului, şi cu ajutorul sublocotenentului 
Mihăilescu şi al unor soldaţi din regiment, i-a transferat pe evrei pe malul celălalt al 


1, Declaraţia dată de căpitanul Ion Stihi pretorului Diviziei 14, Nicolae Scriban, 18 iulie 1941, 
ibidem, vol. 129, p. 1 (USHMM, microfilm 45). 

2, Proces-verbal despre anchetarea ajutorului de primar al Târgului Copou, Gheorghe Bivolaru, de 
către locotenentul Emil Costinescu, 12 august 1941, ibidem, pp. 2-2b. 

3, Notă de mână adăugată de colonelul Ermil Matieş pe ordinul primit de la Divizia 14, 30 iulie 1941, 
Cartea Neagră II, nr. 25 A, p. 74. 

4. Comandantul Regimentului 6 Infanterie, colonelul Ermil Matieş, către statul-major al Diviziei 14, 
31 iulie 1941, ibidem, nr. 258, p. 74. 

râului şi i-a ucis la Stânca Roznovanu! Nici această descriere nu este completă, deoarece 
ofiţerul s-a abținut să recunoască existenţa „ordinelor superioare” ; dar, de asemenea, se 
poate să nu fi ştiut de ele, deoarece s-a dovedit că aceste ordine nu au fost comunicate 
tuturor ofiţerilor, şi nu întotdeauna gradelor celor mai înalte. În orice caz, execuţia nu a 
fost considerată atunci o crimă care trebuie cercetată şi pedepsită, iar Stihi a fost chiar 
decorat: „L-am decorat pentru faptul că era un brav luptător şi a avut o comportare de 
bravură în timpul luptelor”?, a conchis comandantul său, Stăvrescu, în aprecierea făcută 
celui care a comandat executerea a mii de evrei în Basarabia. 

Cercetarea îndelungată a chestiunii lichidării evreilor din Sculeni, care a început în 
anul 1945 şi a urmărit să atenueze greaua şi exclusiva răspundere a Armatei române, s-a 
soldat cu mărturii care permit reconstituirea ultimelor ore ale Comunităţii. Această 
reconstituire nu a fost posibilă până acum (1999), deoarece din 1945 şi până în prezent 
a fost interzis accesul la documente cu privire la pogromul de la Iaşi şi la ancheta 
autorităţilor judiciare civile şi militare privind crimele de război săvârşite împotriva 
evreilor. Două evreice, mamă şi fiică, ce au făcut parte din grupul de 311 evrei executaţi 
la Stânca Roznovanu, au rămas în viaţă şi au relatat încă din octombrie 1945 execuţia din 
punctul lor de vedere. Tauba Starker (pe atunci în vârstă de 39 de ani) şi fiica ei, Nusia 
(de 16 ani), din satul Sculeni, judeţul Iaşi, au povestit despre întâlnirea lor cu soldaţi din 
Armata română şi cu evreii din Sculeni care au fost transferați pe partea românească a 
Prutului. La 24 iunie au fost evacuaţi din sat de către Armata română şi transferați la 
Stânca Roznovanu. La 27 iunie au fost aduşi acolo şi evreii din târgul Sculeni — „În acel 
moment nu erau săpate gropi pentru acei din grupul nostru, atunci nu era vorba printre 
noi să fim împuşcaţi”?. Execuţia grupului din care făcea parte Tauba a început abia a 
doua zi, la 28 iunie. Fiica ei, Nusia, a descris în amănunţime scena execuţiei, ce s-a 
întâmplat înainte şi ce a urmat. Nici una nu a văzut soldaţi germani din momentul în care 
au fost scoase din casă, cum am menţionat, din satul Sculeni, şi până când mitralierele 
au deschis focul asupra lor. Românii au fost separați de evrei şi trimişi în alte sate. 
Ultima noapte înainte de execuţie (27/28 iunie) a fost o noapte de groază, de nedescris, 
iar Nusia a descris-o cu simplitate şi în puţine cuvinte : 


În timpul nopţii de 26 iunie 1941, grupul de evrei în număr de circa câteva sute am fost asaltată 
cu lovituri din partea soldaţilor şi a unor tineri ţărani de prin partea locului. — Fetele au fost 
siluite de către soldaţii români iar bărbaţii au fost [bătuţi] şi jefuiti. 

A doua zi dimineaţa — 28 iunie... au venit câţiva soldaţi români neînarmaţi, s'au adresat grupului 
de evrei cerând 20 de bărbaţi spre a ajuta la scoaterea unei maşini militare împotmolită. Au fost 
scoşi din mijlocul nostru 20 băieţi tineri care au fost conduşi la o distanţă de 30 metri, departe 
de noi, unde se găsea o mitralieră care a început să tragă asupra acestor tineri, omorându-i. 
Focul mitralierei era atât de puternic încât creerii tinerilor au sărit până peste noi. 

După aceasta au venit soldaţi care au glumit [despre morţi] şi au controlat dacă a rămas 
vreunul din cei 20 de tineri în viaţă, trăgând din nou asupra acestora. Noi, restul celor rămaşi 


1. Fragment din depoziţia ofițerului de transmisiuni al companiei lui Stihi la Curtea Marţială, 7 mai 
1947, ibidem, nr. 26, pp. 74-75. 

2. Depoziţia lui Gheorghe Stăvrescu (general) la Tribunalul Poporului din Bucureşti, 4 iulie 1945, 
Arhiva Ministerului de Interne, Dosar 108233, vol. 24, p. 9b (USHMM, microfilm 47). 

3. Depoziţia lui Tauba Starker la Tribunalul Poporului din Bucureşti, 30 octombrie 1945, ibidem, vol. 25, 
pp. 272-272b (USHMM, microfilm 48). 

în viaţă am fost obligaţi să ne înşirăm în coloană de marş sub supravegherea câtorva mitraliere. 
Din cauză că oamenii din grupul nostru au refuzat să înainteze spre mitraliere, au venit câţiva 
soldaţi cari au început să ne lovească cu patul armelor lor, până când am fost culcaţi la pământ. 
Au început să tragă [în noi] mitralierele soldaţilor români omorând pe toţi bărbaţii, femeile şi 
copiii ce formau grupul nostru, rămânând încă un grup de vreo 30 oameni vii. Atunci a sosit 

„un ofiţer călare pe un cal negru care a dat ordin soldaţilor să înainteze [şi să tragă]. Eu cu 
mama mea am scăpat cu viaţă însă cu răni la abdomen. Mama căzuse în stare de inconştienţă. 
În timpul nopţii eu cu UA mea ne-am furişat pe câmp şi am scăpat de a fi din nou împuşcate, 
dându-ne drept ucrainencel. 


Ultima noapte a rămăşiţelor Comunităţii din Sculeni este indescriptibilă. Soldaţi beti 
şi veseli care stau în jurul unor focuri şi smulg cu forţa fete şi femei tinere evreice la 
violuri colective, în timp ce părinţii şi fraţii bătuţi şi înjosiţi înţeleg ce urmează să se 
întâmple cu ei a doua zi şi încearcă să liniştească copiii mici. Sute de oameni îşi aşteaptă 
moartea, în timp ce zeci petrec pe fondul ţipetelor şi plânsetelor femeilor. 

Țăranul Ioan Petraru din satul Hermeziu, de lângă Stânca Roznovanu, a văzut şi el 
execuţia din câmpul de porumb prin care a trecut întâmplător (aşa a afirmat), de la o 
distanţă de 400 de metri. A văzut un grup de 100-130 de evrei, probabil din ultima 
grupă, pe care soldaţii români o păzeau, în timp ce alţi evrei săpau gropi: 


Soldaţii din apropierea lor spunea că acei care vor săpa gropile vor scăpa. Dânşii [evreii] nu 
vroiau să sape căci probabil bănuiau cu ce scop le fac. Numai o parte din ei, să fi fost vreo 
douăzeci lucrau, iar restul stătea şi nu făcea nimica. În jurul lor stăteau soldaţii şi sătenii din 
satele Cârpiţi şi Stânca Roznovanu şi se uitau. Ştiu că înainte fuseseră percheziţionaţi [adică 
jefuiţi]. Gropile au fost făcute sub formă de nişte şanţuri lungi ca şi tranşeile şi cred că s-au 
săpat vreo patru sau cinci. Operațiunile acestea erau dirijate de un căpitan cu numele de Stihi 
şi un alt ofiţer cu numele de Mihăilescu. După terminarea gropilor civilii au fost alungaţi din 
ordinul căpitanului pe o rază de 2 km de soldaţi călări. Eu în acel timp m'am tupilat într'un 
lan de porumb la circa 400 m de unde am continuat să văd şi mai departe cele ce se întâmplă. 

În acest timp au fost adunaţi soldaţii din unităţile din poziţiile apropiate. După aceia am văzut 
pe căpitanul Stihi că vorbea evreilor care erau în faţa gropilor, la care aceştia gesticulau şi 
tipau. De la distanţa de unde mă aflam nu puteam să ştiu despre ce era vorba. În acelaş timp, 
cam la distanţă de 50-60 m au fost aşezate două mitraliere [pe pământ]. Observam cum ofiţerul 
Mihăilescu orânduia soldaţii [ca să tragă] la aceste două mitraliere, iar dânşii se fereau şi nu 
vroiau să se pună nici unul. Soldaţii stăteau în grupuri neîncolonaţi într'o ordine şi păreau 
agitaţi. 


Sergentul în rezervă Cimpoieşu s-a aşezat în spatele unei mitraliere şi doi soldaţi s-au 
oferit să-i ajute, iar în spatele celei de a doua mitraliere s-a aşezat Mihăilescu, ajutat de 
câţiva soldaţi : 


În momentul când toţi erau gata, căpitanul Stihi s’a întors cu spatele, probabil să nu vadă 
scena care avea să se întâmple. Atunci a început să pârâe mitralierele şi a început să-i secere 
pe evrei. Focul a durat vreo 5-6 minute, în care timp [evreii] au căzut cu toţii la pământ, cu 
excepţia unei singure femei, o domnişoară ce continua să rămână în picioare. Căpitanul Stihi 
care observase aceasta a ordonat să fie lăsată în viaţă, căci probabil nu i-a fost dat să moară, 


1. Depoziţia Nusiei Starker la Tribunalul Poporului din Bucureşti, 10 octombrie 1945, ibidem, 
pp. 273-275b. Nusia a greşit data : ea a notat că ultima noapte a fost 26/27 iunie, când de fapt a 
fost în 27/28 iunie. 

la care cei de la mitralieră au mai continuat să tragă până când au doborât-o. După aceia 
soldaţii au fost puşi să arunce cadavrele în groapă. Acestea au fost acoperite cu pământ cam pe 
jumătate, după care soldaţii s-au împrăştiat fiecare la unităţile lor!. 


Tânăra care a refuzat să moară era Nusia Starker. Când alţi soldaţi români le-au găsit 
pe cele două „ucrainence” şi le-au predat jandarmilor, femeile au fost duse la şeful 
postului de jandarmi Sculeni (judeţul Iaşi). Plutonierul Teodor Gherghelaş le-a identificat 
ca fiind evreice şi a hotărât să le reţină până ce va avea destui evrei pentru a organiza O 
execuţie. Între timp le-a legat de un copac în pădure. „Nu am vrut să împuşc pe aceste 
două femei, ci am vrut numai să fie înaintate la Legiunea jandarmi laşi”, a pretins 
Gherghelaş la confruntarea cu cele două evreice. Dar ele au dezminţit bunele lui intenţii 
şi au declarat că „au reuşit să fugă de la pomul unde au fost legate, spre a nu fi 
împuşcate”?. 

Nicăieri nu se putea găsi adăpost şi ajutor. Într-o zonă în care erau sute de sate şi zeci 
de târguri (de unde evreii fuseseră alungaţi cu o săptămână înainte) nu s-a găsit un singur 
om nobil care să îndrăznească să apere o tânără evreică şi pe mama ei, amândouă rănite, 
care să le acorde puţin ajutor sau măcar un pahar cu apă. Lumea din jur se închisese în 
faţa evreilor din judeţul Iaşi - de fapt din întreaga Românie. De aceea au devenit 
„ucrainence”: „Am rătăcit apoi pe câmp până când am întâlnit alţi soldaţi români cărora 
ne-am predat de bună voie [ca ucrainence], cerând să fim predate la egiunea de 
jandarmi”. Legiunea de jandarmi se afla la Iaşi, iar acolo, cele două toata sperau 
să găsească ajutor de la evrei: 


Am fost conduse de soldaţi români la Legiunea de jandarmi din laşi. Aici în Iaşi mama a fost 
bătută de jandarmi pentru că nu putea umbla. De la Legiunea de jandarmi din Iaşi, am fost 
trimisă la Târgu-Jiu în lagăr, unde timp de o săptămână ne-am dat drept lipovence... În 
Bucureşti, la gara de nord am fost din nou condusă la comenduire, unde am fost din nou bătute. 
Din lagărul Târgu-Jiu am fost deportate în Transnistria?. 


Aceste depoziţii ale unicelor supraviețuitoare din Comunitatea Sculeni şi a ţăranului 
care a pretins că nu a fost amestecat nici măcar în viol şi în jaf confirmă că Armata 
germană nu a intervenit în nici un fel în executarea evreilor din Sculeni pe teritoriul 
României şi că la transferarea evreilor, la pază, jaf şi viol au participat zeci de soldaţi şi 
Chiar ţărani din două sate. Repartizarea soldaţilor în primele zile ale unui război de 
eliberare naţională, al cărui rezultat încă nu este cunoscut, dovedesc că exterminarea 
evreilor a fost considerată obiectiv de război, un scop de importanţă asemănătoare cu cea 
a eliberării Basarabiei de sub stăpânirea străină. La Stânca Roznovanu a început aplicarea 
ordinului secret de „curăţire a terenului” de evrei — iar soldaţii care au ucis mii de evrei 
la Iaşi au omorât sute de evrei la Stânca Roznovanu. 


1. Declaraţia ţăranului Ioan Petraru din satul Hermeziu, judeţul Iaşi, 15 iunie 1948 (copie), ibidem, 
vol. 118, partea a II-a, pp. 83-84 (USHMM, microfilm 46). Sursa (nu în întregime), ibidem, vol. 1, 
partea a II-a, p. 687 (USHMM, microfilm 47). În mărturia sa, Petraru afirmă că se afla la 400 m de 
locul crimei — însă nu ar fi putut cunoaşte numele ofiţerilor care au comandat operaţiunea fără să fi 
fost la faţa locului. 

2. Proces-verbal de la confruntarea dintre Teodor Gherghelaş şi Tauba şi Nusia Starker la Tribunalul 
Poporului din Bucureşti, 20 noiembrie 1945, ibidem, vol. 25, PP. 278-278b. ' 

3. Vezi supra, p. 352, nota 3 (p. 275b). 

Cercetarea întreprinsă în iulie 1941 de către adjunctul comandantului Legiunii de 
jandarmi, locotenentul în rezervă Emil Costinescu (care a fost şi la Podu Iloaiei), cu 
privire la execuţia de la Stânca Roznovanu nu a dus la nici un fel de concluzii personale. 
Nicăieri ofiţeri din Regimentul 6 sau din Divizia 14 nu au fost aduşi în faţa unui tribunal 
pentru executarea a circa o mie de evrei, care au fost îngropaţi în cinci gropi comune 
(vezi infra). 

După cucerirea României de către sovietici, Comunitatea evreiască din Iaşi a aflat 
despre existenţa gropilor comune - şi s-a adresat de două ori, în septembrie 1945, 
Tribunalului din Iaşi pentru a aproba deschiderea lor şi trimiterea la faţa locului a unui 
medic legist. Din cele cinci gropi comune cunoscute au fost deschise numai trei. A patra 
a fost identificată, dar nu a fost deschisă, iar a cincea „a dispărut” din cauza deplasării 
drumului lângă care fusese săpată. Deschiderea mormintelor comune după război şi 
deshumarea rămășițelor a fost făcută de către prizonieri germani sub comanda unor 
soldaţi sovietici. Ploile puternice care au căzut în acel anotimp au împiedicat Comunitatea 
din Iaşi să continue săpăturile, care nu au mai fost reluate după aceea. Două gropi 
comune de la Stânca Roznovanu şi o alta mare, într-un loc cunoscut sub numele Iazul 
Tăiat, în care au fost îngropaţi, probabil, cca 400 de evrei, n-au fost deschise. 

În mormintele comune deschise au fost găsite cadavrele a 311 evrei. În prima groapă 
comună, majoritatea celor ucişi erau bărbaţi şi băieţi tineri, în a doua - femei şi bătrâni, 
iar în a treia - copii mici, femei şi bătrâni. Printre cei ucişi, erau 24 băieţei şi 18 fetiţe 
cu vârste cuprinse între un an şi şase ani; 21 băieţi şi 15 fete de 12-18 ani; 48 bărbaţi 
şi 55 femei de 18-40 de ani - restul, bărbaţi şi femei în vârstă de peste 40 de ani şi încă 
38 de cadavre al căror gen nu a fost identificat. Majoritatea celor ucişi au fost împuşcaţi 
în abdomen şi câţiva în cap. Parte dintre capete au fost sfărâmate!. Când au fost 
executaţi, bărbaţii erau îmbrăcaţi, însă multe femei erau în „pijamale”, adică aproape 
goale. Cadavrele au fost transportate cu camioanele la cimitirul evreiesc din Iaşi şi au 
fost reînhumate într-un mare mormânt comun. „Mormintele au fost descoperite graţie 
unor destăinuiri”, a scris ziarul Timpul la începutul lunii octombrie 1945. Şi, într-adevăr, 
fără destăinuirile unor ţărani din împrejurimile zonei măcelului, mormintele nu ar fi fost 
descoperite niciodată — şi oricum trecuse un an de la eliberarea României de regimul 
antonescian. „Se văd familii întregi strâns îmbrăţişate. Mame ce ţin copii în braţe”?, s-a 
constatat în raportul medical. Într-adevăr, medicul legist a stabilit că în a treia groapă au 
fost găsiţi „copii mici cu mâinile în jurul gâtului unor cadavre de femei. O bună parte din 
femei au faţa acoperită cu năframa ce o purta pe spate, sau faţa ascunsă între mâini”?, ca 
să nu vadă moartea cu ochii. 

După descoperirea gropilor comune şi deschiderea lor se părea că Tribunalului 
Poporului, care a iniţiat ancheta, nu i-a mai rămas decât să-i identifice pe criminali şi să-i 
aducă în faţa justiţiei, cu atât mai mult cu cât numele lor erau cunoscute - toţi militari 
români din Divizia 14, care a acţionat la Iaşi. Dar nu s-a întâmplat nimic. La 2 februarie 
1946, Federaţia Uniunilor de Comunităţi s-a adresat ministrului de Interne comunist 
Teohari Georgescu cu cererea de „a dispune facerea unei severe anchete, pentru a se 


1. Raport cu privire la constatările medico-legale ale dr. Vasile Hurghişiu, medic legist la Tribunalul 
din Iaşi, în urma deschiderii a trei gropi comune la Stânca Roznovanu, fără dată (octombrie 1945), 
Cartea Neagră II, nr. 20, p. 80. 

Timpul, 04.10.1945. 

Vezi supra, nota 1, p. 78. 

identifica criminalii făptaşi” ; cu atât mai mult cu cât se cunosc, accentua Federaţia, 
ziua, locul crimei, unitatea militară şi locul de unde au fost luate victimele — „Indoliagi 
şi fără putinţa unei resemnări în faţa unor asemenea crime — care pătează, între altele, 
oştirea”!. Dar tocmai aceasta era problema. La Stânca Roznovanu au fost numai două 
părţi implicate în crimă : evreii şi Armata română ; iar deschiderea anchetei ar fi dus la 
anchetarea răspunderii Armatei române pentru genocid. Într-o perioadă când toate forţele 
politice din România, inclusiv opoziţia, au încercat să prezinte România drept victimă a 
Germaniei naziste, iar pe poporul român ca fiind împins în război de către o conducere 
aventurieră şi iresponsabilă, când de fapt el s-ar fi opus războiului, dezvăluirea rolului 
Marelui Stat-Major şi al Armatei române la genocid dăuna acestei concepţii. De aceea a 
fost amânată traducerea în judecată a celor vinovaţi pentru pogromul de la Iaşi. 


Mărculeşti 


Chiar la deschiderea anchetei cu privire la masacrul de la Sculeni, la începutul anului 
1946, devenise clar că Iaşi şi Sculeni au fost doar primele etape ale unei campanii de lichidare 
a poporului evreu, executată de Divizia 14 Infanterie sub comanda generalului Stăvrescu. 
Ancheta cu privire la cei răspunzători pentru pogromul de la Iaşi a condus la pogromul de 
la Sculeni, de acolo la masacrul de la Mărculeşti, iar de acolo la Bălţi, Lipcani, Odessa, 
Bershad ş.a.m.d. Depoziţiile adunate de Tribunalul Poporului au clarificat imediat că în 
orice loc unde au acţionat Regimentul 6 şi alte regimente ale diviziei s-au repetat tiparele 
masacrului de la Stânca Roznovanu : acuzaţii false despre un aşa-zis ajutor dat inamicului, 
torturi, jaf, violuri, silirea bărbaţilor evrei să-şi sape mormintele, execuţii cu mitraliere, 
acoperirea neglijentă a gropilor. Nicăieri în Basarabia pe unde a acţionat Regimentul 6 
n-au rămas evrei care să povestească despre operaţiuni de lichidare, astfel încât totul s-a 
aflat din depoziţiile soldaţilor şi ofiţerilor români, care uneori au avut dificultăţi în 
prezentarea întregului tablou al ororilor, deoarece fuseseră părtaşi la ele. Masacrul de la 
Mărculeşti a fost inclus în actul de acuzare, dar restul au fost uitate. Se pare că apropierea 
în timp a lichidărilor a obligat acuzarea să amintească şi de al doilea şi al treilea masacru. 

Faptele au fost simple. O companie a Regimentului 6 a încercat să cucerească 
dealurile din jurul târgului Mărculeşti (judeţul Bălţi, din Basarabia), dar o unitate 
sovietică a respins atacul, provocând pierderi, şi a luat prizonier pe comandantul ei, un 
căpitan. Stăvrescu a ordonat unui alt regiment din divizie, Regimentul 13, să cucerească 
comuna - iar acesta a executat ordinul. După cucerire, în comună a intrat căpitanul Stihi, 
comandantul companiei, iar acesta 


a ordonat să se scoată toată populaţia evreiască din acea comună la marginea satului, separând 
bărbaţii de femei. În primul rând le-au fost luate toate bijuteriile, aurul şi banii ce-i aveau 
asupra lor?. 


1. Federaţia Uniunilor Comunităţilor către ministrul de Interne, Teohari Georgescu, cu anexarea 
copiei „Raportului cu privire la constatări medico-legale”, Arhiva Ministerului de Interne, Dosar 
108233, vol. 24, p. 191 (USHMM, microfilm 48). 

2. Depoziţia lui Leonid Rebeja (soldat din compania lui Stihi) la Tribunalul Poporului din Bucureşti, 
2 mai 1945, ibidem, vol. 25, p. 21 (USHMM, microfilm 48). 

Această descriere a fost luată din depoziţia unui soldat din companie, în mai 1945. 
Stihi, a adăugat martorul, a adunat toate obiectele de valoare şi banii într-o valiză, i-a 
anchetat separat pe bărbaţi, le-a cerut să dezvăluie numele comuniştilor din localitate, 
dar nu a reuşit să descopere nimic, a ordonat evreilor să-şi sape propriul mormânt şi, în 
timpul nopţii, sublocotenentul Mihăilescu i-a împuşcat pe toţi cu o mitralieră - întâi pe 
bărbaţi şi apoi pe femei!. Descrierea este prea simplistă, deoarece a transformat execuţia 
a sute de evrei - de fapt, peste o mie — într-o acţiune particulară a doi ofiţeri „răi”, în 
timp ce compania privea de parcă ar fi fost invitată la rularea unui film. În realitate, era 
imposibil să stăpâneşti un număr atât de mare de evrei şi să-i execuţi într-o formă 
ordonată fără participarea unor soldaţi şi a unor subofiteri. De asemenea, nu era posibilă 
alocarea unei companii pentru această operaţiune, pe timp de război, fără ştirea comandanților 
şi, în primul rând, fără o aprobare sau un ordin din partea comandantului de regiment şi 
a comandantului de divizie. Colonelul Alexandru Mândrea, şeful serviciului de aprovizionare 
a diviziei, care sosea în orice loc imediat după cucerirea lui, a furnizat amănunte cu 
privire la a doua execuţie, la Gura Câinari, de către soldaţi din compania lui Stihi şi sub 
comanda sa. El a adăugat un număr de amănunte despre aspectul comunei Mărculeşti 
după cucerirea ei: 


În interiorul comunei Mărculeşti m'am dus să aduc făină şi subsistenţa necesară alimentării 
trupelor noastre şi aci am găsit cadavre de copii, bărbaţi şi femei, printre care unii cu 
abdomenul spintecat iar femeile având bucăţi de scânduri în organele lor genitale. Pe toate 
străzile se vedeau astfel de cadavre de civili... Nu am auzit să se fi luat vreo măsură împotriva 
sublocot. Eugen Stihi care a masacrat populaţia civilă din Mărculeşti... Cred că astfel de acte 
nu se puteau săvârşi fără aprobarea comandantului diviziei?. 


Locotenent-colonelul Nicolae Pantazi, comandantul unei baterii din Regimentul 29 
Artilerie, şi-a amintit de confesiunea lui Mihăilescu (pe care l-a cunoscut personal) 
despre faptele sale la Mărculeşti : 


Mi-a povestit cum a omorât el cu mâna lui la Mărculeşti vreo 1.300 şi ceva de evrei... l-am 
făcut remarca cum putea să facă aşa ceva că ştia că era teolog şi cum se împacă morala creştină. 
cu această chestiune. El mi-a făcut odioasa teorie rasială’. 


Într-adevăr, sublocotenentul Mihăilescu absolvise seminarul, era fiu de preot şi 
originar din Basarabia. i 

Întrebat despre masacrul de la Mărculeşti, căpitanul Ştefan Petriceu din Regimentul 22 
Artilerie al Diviziei 14 a declarat că în Regimentul 6 s-a pretins că eşecul companiei care 
a încercat să cucerească comuna s-a datorat colaborării dintre locuitorii evrei şi soldaţii 
sovietici. Dar din explicaţiile date de el reiese că Regimentul 6 a ucis nu numai evreii din 
Mărculeşti, ci şi pe cei din Floreşti, din vecinătate - aşadar, în total, 1.500 de civili care 
au fost împuşcaţi în decurs de o zi şi o noapte de către teologul Mihăilescu. „Toţi 


1. Martorul a mai adăugat că valizele cu obiecte de valoare care au fost adunate au fost trimise la 
Bucureşti, doamnei Stihi, soţia comandantului companiei (ibidem, p. 296). 

2. Depoziţia lui Alexandru Mândrea (colonel) la Tribunalul special pentru judecarea criminalilor de 
război, Bucureşti, 22 iunie 1945, ibidem, pp. 31b-32 (USHMM, microfilm 48). 

3. Depoziţia lui Nicolae Pantazi (locotenent-colonel) la Tribunalul Poporului din Bucureşti, 15 septembrie 
1945, ibidem, p. 266b. 

camarazii mei au fost foarte consternaţi de această monstruozitate.”! Dar, oare, a putut 
Mihăilescu să masacreze atât de mulţi oameni de unul singur, fără ajutorul camarazilor 
săi „consternaţi” ? 

Şi, oare, este posibil să nu fi ştiut comandamentul diviziei despre masacru? La 
această întrebare, Petriceu a răspuns : 


În calitatea mea de ofiţer activ, care am deţinut adjunctura Biroului II şi I [din regiment] ştiu 
că astfel de fapte nu se pot face fără aprobarea scrisă a comandamentului ; iar ofiţerul care face 
asemenea acte fără aprobare ar fi fost tras la răspundere?. 


În consemnările sale din jurnalul de operaţiuni al Regimentului 6 referitoare la 
12 iulie 1941, colonelului Matieş nu aminteşte de nici un atac al evreilor din Mărculeşti 
împotriva Armatei române : 


Batalionul I, trimite compania a doua întărită cu un pluton mitralieră să înainteze în direcţia 
Mărculeşti spre a vedea dacă satul este ocupat sau nu de ruşi. Compania a pornit [pe teren] la 
orele 6.30 şi îndată ce a ajuns pe înălțimile vest Mărculeşti, a fost primită cu focuri puternice, 
având pierderi grele’. 


Aşadar compania, s-a notat în actul de acuzare, nu a intrat în Mărculești, ci a ajuns 
numai pe înălțimile din jurul ei. La o dată necunoscută, jurnalul de operaţiuni al Diviziei 
14 a fost falsificat, adăugându-se următoarea frază : 


O companie din R[egimentul] 6 V[ânători] trimisă pentru a curăţi satul Mărculeşti este primită 
cu focuri şi respinsă. R[egimentul] 13 progresează în înaintare şi trimite o companie în ajutor 
la Mărculeşti reuşind la căderea serii să curețe satul unde populaţia evreiască fusese înarmată“. 


Maiorul Valentin Niculescu, comandantul companiei de mitraliere a Regimentului 6, 
a cărui unitate a luptat la Mărculeşti, a declarat că „aceste lupte s'au petrecut [acolo] 
numai între unităţi militare şi nicidecum cu intervenţia populaţiei civile”. El a mai 
adăugat că crimele infame ale lui Mihăilescu erau arhicunoscute în tot regimentul, dar nu a 
fost dat în judecată pentru ele. Comandantul adjunct al Regimentului 13, locotenent-colonel 
Constantin Stănculescu, a văzut un convoi de evrei condus de soldaţi din Regimentul 6, 
iar după aceea „am aflat de la oamenii din unitatea mea că aceşti locuitori evrei ar fi fost 
executaţi de către un pluton de execuţie special, comandat de către un ofiţer aparţinând 
Regimentului 6 Vânători”. Oare puteau fi executaţi atât de mulţi civili fără ştirea şi 
aprobarea comandanților - şi, în primul rând, al comandantului Diviziei 14? 


În calitatea mea de ofiţer superior activ cu multă experienţă [în Armată] sunt în măsură să afirm 
că este imposibil a se lua măsura executării unor persoane civile, mai cu seamă într'un număr 


1. Depoziţia lui Ştefan Petriceu (căpitan) la Tribunalul special pentru judecarea criminalilor de 

război, Bucureşti, 22 iunie 1945, ibidem, pp. 36-36b. 

Ibidem, p. 36b. 

Actul de acuzare în procesul criminalilor de la Iaşi, 28 mai 1948, în Ancel, Documents, VI, nr. 39, 

p. 413. 

4. Copie din jurnalul de operaţiuni al Diviziei 14 din 12 iulie 1941, Arhiva Ministerului de Interne, 
Dosar 108233, vol. 25, p. 33 (USHMM, microfilm 48). 

5. Depoziţia lui Valentin Niculescu (maior) la Tribunalul Poporului din Bucureşti, ibidem, p. 189b. 

atât de mare, fără ca autoritatea superioară, adică comandantul Marei Unităţi să aibă cunoştinţă 
despre această măsură şi fără ca să existe încuviințarea comandantului acestei Mari Unităţi!. 


Numai dacă comandantul superior ordonă deschiderea unei anchete împotriva subordo- 
naţilor săi şi îi acuză de masacru se poate spune că crima a fost executată fără asentimentul 
său, a adăugat locotenent-colonelul. Dar nu s-a deschis o astfel de anchetă. Un ofiţer în 
rezervă care a servit în Biroul II (de Informaţii) al Diviziei 14 a explicat că, din punctul 
de vedere al ierarhiei militare, nu se putea executa nici o acţiune de lichidare a civililor 
în zona de acţiune a diviziei fără aprobarea şefului Biroului II, maiorul Dumitru Mardare, 
şi a comandantului diviziei, Stăvrescu. El, personal, nu a ştiut (aşa a susţinut) despre 
acele crime, aflând „mai târziu” de ele: „La timpul său aceste fapte erau ţinute secret, 
de către şeful Biroului II, maiorul Dumitru Mardare care avea o mapă specială în care 
ţinea toate hârtiile cu caracter secret”?. Mardare, a adăugat ofițerul, a fost un om foarte 
crud, şi la fel s-a comportat şi cu ofiţerii în rezervă din Birou. Trebuie notat că toţi 
ofiţerii care au făcut depoziţii cu privire la masacrele de la Sculeni, Stânca Roznovanu, 
Mărculeşti şi Gura Câinari au comunicat, fără să intenţioneze acest lucru, amănunte 
despre alte execuţii de evrei făcute de Regimentul 6 şi de alte regimente ale diviziei pe 
parcursul înaintării lor până la Odessa (vezi infra). 

Maiorul Scriban, pretorul Diviziei 14 în perioada 22 iunie — 10 august 1941, care a 
jucat un rol important în conducerea pogromului de la Iaşi şi în îmbarcarea evreilor în 
„trenul morţii” spre Podu Iloaiei, s-a eliberat de orice răspundere pentru masacrul de la 
Stânca Roznovanu, deoarece „Regimentul 6 era atunci pe front în prima linie, iar eu m-am 
aflat la comandamentul diviziei” — adică la Iaşi. Totuşi, a auzit ceva despre execuţii. Şi 
în afară de asta, a adăugat el, asemenea fapte sunt raportate la Biroul II al diviziei, „şi 
eu sunt sigur [că în Birou] se cunoaşte adevărul - cine a dat ordinul de masacrare, şi ce 
s-a făcut [în acest sens]”. Şi iată ce a ţinut minte despre pogromul de la Mărculeşti : 


Când am ajuns cu eşalonul II [rezerva diviziei - n.m.] la Gura Câinari, am auzit că Regimentul 
6 Vânători a executat câteva mii de oameni. [Cu privire la întrebarea] cine a dat acest ordin, 
cred că poate să dea lămurire numai Biroul II Informaţii şi organele diviziei, subsemnatul fiind 
cu totul izolat în eşalonul II. 

În ziua de 9 iulie, sosind la Gura Câinari, am aflat de la un soldat că Regimentul 6 Vânători 
a mai găsit un număr cu aproximaţie de 300 evrei, ascunşi prin pădure şi porumbişte şi i-a 
concentrat pe toţi şi dus spre nişte şanţuri anticar pentru executare. Călăuzit de un sentiment 
de milă şi revoltat de bestialităţile comise de Regimentul 6 Vânători şi cu frica să nu ajung la 
timp, am alergat cu un docar în întâmpinarea coloanei. În adevăr, la câţiva kilometri de Gura 
Câinari, am întâlnit coloana în fruntea căreia mergea un rabin bătrân, ţinând de mână o copilă. 
Era numai în indispensabili şi cu picioarele goale?. 


În continuare, Scriban a descris cum i-a salvat, după spusele sale, de la un masacru 
sigur pe cei 300 de evrei — i-a salvat din mâinile pretorului-şef, generalul Ion Topor, care 
ordonase uciderea acelor evrei, şi chiar a cumpărat din banii săi doi saci cu cartofi „şi 
le-am dat evreilor cunoscuţi peste gardul de sârmă”. În spatele gardului de sârmă erau 


1. Depoziţia lui Constantin Stănculescu (locotenent-colonel) la Tribunalul Poporului, 20 februarie 
1946, ibidem, p. 199. 

Depoziţia lui Gheorghe Iuli Crocos la Tribunalul Poporului, 1 aprilie 1946, ibidem, pp. 200b-201b. 
Declaraţia lui Nicolae Scriban (locotenent-colonel) la Tribunalul Poporului din Bucureşti, ibidem, 
vol. 27, pp. 148b-150 (USHMM, microfilm 48). 


D 


360 PRELUDIU LA ASASINAT 


deţinuţi evreii. Şi întrucât nu s-a aflat într-adevăr la Stânca Roznovanu în timpul execuţiei, 
iar la masacrul de la Mărculeşti nu participase, a dat răspunsuri clare cu privire la tot ce 
era legat de lanţul de comandă şi executarea unor astfel de fapte. Numai comandantul 
diviziei - personal sau prin intermediul Biroului II - poate ordona masacrarea unor 
evrei, a precizat pretorul. Răspunderea pentru executarea ordinului cade în primul rând 
asupra executanţilor : ofiţerii, soldaţii şi comandantul unităţii care a executat ordinul, şi, 
desigur, asupra comandantului diviziei care a ordonat execuţia. Şi în ceea ce priveşte a 
treia întrebare : 


Puteau ofiţerii şi soldaţii din R[egimentul] 6 Vânători, aparţinând Diviziei 14 Inflanterie] să 
extermine prin împuşcare în gropile anticar de la Mărculeşti [judeţul] Soroca, populaţia, fără 
ordinul, ştirea sau consimţământul Comandantului suprem al Marei Unităţi Divizia 14? 
Răspuns : acest lucru nu putea să-l facă sub nici un motiv fără ştirea şi aprobarea Comandantului 
de regiment în primul rând, care era obligat să aducă [chestiunea] la cunoştinţa Comandantului 
suprem al Marei Unităţi [divizia] faptele comise, fiindcă în faţa Regimentului nu se găseau 
oameni înarmaţi!. 


Scriban a mai adăugat că generalul Stăvrescu nu a ordonat o anchetă în problema 
execuțiilor de evrei. Colonelul Matieş personal s-a îngrijit să raporteze în. scris despre 
campania de lichidare executată de regimentul său, reducând numărul de victime. 
Raportul său a fost găsit în dosarele regimentului atunci când, în sfârşit, au început să 
se cerceteze operaţiunile de lichidare ale unităţii, reducându-le la Regimentul 6. Iată cum 
a raportat Matieş comandantului său, la 20 iulie 1941: 


Când Batalionul I din acest regiment a ajuns la Gura Câinari s'au prins un număr de 50-60 
evrei care erau grupaţi pe marginea de Vest a satului. Duşi de către locuitorii din sat, s'a găsit 
asupra acestor evrei arme şi grenade de provenienţă rusă, motiv pentru care am ordonat 
executarea lor imediat. 

În satul Mărculeşti pe când Compania Căpitan Otel înainta în avantgardă, a fost înconjurată de 
armata rusă împreună cu cca 300 evrei civili şi înarmaţi, producând acestei companii pierderi 
dureroase şi chiar pierderea Căpitanului Oțel Vasile care a fost rănit, prins de evrei şi a cărui 
situaţie astăzi nu o mai cunoaştem. 

Când s'a cucerit satul Mărculești s”a prins un grup de 400 evrei bărbaţi şi femei din care circa 
60 erau răniţi, fapt care dovedeşte că au luptat contra noastră [cu toate că] nu au fost în 
uniformă. 

Şi de data aceasta am ordonat execuţia lor în masă. 

Raportându-vă cele de mai sus aducem la cunoştinţă acest fapt pentru a se şti cum populaţia 
evreească pe care am încălzit-o la sân timp de 20 ani s'a răzbunat contra noastră. 

Toate execuțiile făcute de acest corp sunt motivate şi în conformitate cu ordinele superioare?. 


Numărul evreilor ucişi de regiment a fost redus în mod evident. Cu privire la 
execuțiile de la Mărculești şi Gura Câinari (sat din apropiere), cifrele nu pot fi confirmate 
din surse evreieşti, deoarece nu a rămas nimeni care să descrie ultimele momente — toţi 
au fost ucişi. În mai 1946, Siguranţa din Bucureşti a pregătit un raport informativ care 
s-a ocupat, printre altele, de exterminările din judeţul Bălţi ale Diviziei 14 şi care s-a 


1. Stenograma anchetei pretorului Diviziei 14, locotenent-colonelul Nicolae Scriban, de către acuza- 
torul public la Tribunalul Poporului din Bucureşti, 16 martie 1946, ibidem, p. 152. 
2. Raport nr. 8631 al colonelului Ermil Matieş (vezi supra, p. 350, nota 1) (sublinierea îmi aparţine). 

bazat, probabil, pe informaţii adunate de la soldaţi, care între timp deveniseră civili. 
Siguranţa nu a pomenit despre existenţa „ordinelor superioare”, dar a clarificat câteva 
amănunte legate de execuţii şi numărul de victime. Potrivit acestei surse, au fost executaţi 
1.040 de evrei — 80 au fost împuşcaţi în cap, de la o distanţă de 1-1,5 m, lângă o groapă 
din spatele bisericii din satul Gura Câinari : 


Umplându-se groapa din spatele bisericii, slt. Mihăilescu a luat restul detaşamentului [convoiului — 
n.m.] de circa 960 oameni bătrâni, femei şi copii şi şi-a continuat opera în șanțul anticar din 
partea de sud a satului Gura Câinari, în dreptul morii!. 


Acest raport nu cuprinde amănunte despre uciderea a circa o mie de evrei chiar în 
comuna Mărculeşti. Precum a precizat pretorul Scriban, numărul evreilor ucişi de 
regiment în judeţ se ridică la aproximativ 4.000. 

Ancheta neplanificată şi nedorită cu privire la faptele Diviziei 14 în afara Iaşiului au 
dus la dezvăluiri uluitoare legate de imaginea Armatei, care sacrificase atât de mult în 
război pentru a elibera români şi pământuri româneşti de sub ocupaţie străină. Aceste 
dezvăluiri s-au făcut neintenţionat, întrucât mulţi ofiţeri, temându-se să nu fie judecaţi, 
şi-au deschis inima şi gura în faţa anchetatorilor, descriind pe scurt ce au făcut alții, şi 
nu ei. Tabloul care s-a creat era mult mai complex decât încercările ridicole a doi ofiţeri 
superiori, Stăvrescu şi Matieş, mai întâi de a tăgădui masacrele pe care ei personal le-au 
ordonat, şi apoi de a arunca vina asupra germanilor sau chiar evreilor, care ar fi 
participat, chipurile, la lupte de partea sovietică. Şi aceasta, precum am menţionat, în 
ciuda ordinelor şi rapoartelor scrise pe care le-au lăsat în urma lor. Tabloul obţinut 
confirmă participarea activă a Armatei române la genocid şi la crimă împotriva umani- 
tăţii — nu la dimensiunile atinse de nazişti, dar pe tot teritoriul în care au participat la 
război. Este important să notăm că aceste constatări nu au fost folosite pentru apro- 
fundarea cercetării faptelor Armatei române, fiind doar consemnate pe ici, pe colo, în 
timpul cercetării, fără a fi folosite ca dovezi pentru condamnări şi sentinţe. 


Alte masacre 


Comandantul Regimentului 6, a declarat plutonierul Nicolae Paraschiv, a cerut ca 
regimentul său să elibereze oraşul Bălţi deoarece înainte de 1940 baza regimentului s-a 
aflat în acest oraş. Pe şoseaua de acces în oraş, dinspre sud, în satul Sângereii Noi, s-au 
desfăşurat lupte crâncene cu Armata sovietică, iar după încheierea luptelor au fost 
executaţi mulţi evrei care au fugit din Bălţi în încercarea lor de a se salva - „Când am 
intrat în sat care fusese ocupat de Regimentul 6 Vânători am văzut [peste tot] numai 
cadavre de civili pe marginea şoselei... Se vedea bine că au fost omorâţi nevinovaţi 
fiindcă majoritatea erau femei, bătrâni şi copii, probabil evrei”. Subofiţerul Paraschiv, 


1. Raport informativ al Direcţiei Generale a Poliţiei din Ministerul de Interne către Tribunalul 
Poporului, 14 mai 1946, Arhiva Ministerului de Interne, Dosar 108233, vol. 25, p. 207. Raportul 
cuprinde amănunte suplimentare despre operaţiunile de exterminare executate de regiment în alte 
locuri din Basarabia şi Transnistria. 

care a făcut parte din Regimentul 13 al Diviziei 14, a descris ceea ce au făcut soldaţii 
altui regiment - cel al colonelului Matieş. „Când am intrat în Gura Câinari, a mai 
adăugat plutonierul, am auzit împugşcături din toate părţile, pe urmă am aflat că aceste 
împuşcături proveneau de la executarea unor civili”! — erau cei peste o mie de evrei din 
Mărculeşti şi împrejurimi care erau executaţi atunci la comanda căpitanului Stihi. Este 
important de notat că Matieş a acuzat Regimentul 13 de aceste execuţii, deoarece a 
pretins că regimentul său era angajat atunci în lupte. În satul Buciuleni, lângă Bălţi, 
secretarul regimentului, locotenentul Petre Goruş, l-a văzut pe sublocotenentul Mihăilescu 
trăgând şi omorând o bătrână, „singura evreică ce a găsit în sat”?. 
La Bălţi, a adăugat locotenentul Andronic Prepeliţă, regimentul a rămas 12 ore: 


În acest timp cpt. Stihi, bineînţeles cu acordul Regimentului, a organizat patrule prin oraş 

` pentru a strânge civili [evrei] şi a le face perchezitii [a-i jefui — n.m.]... şi pe urmă le punea 
să-şi facă groapa singuri. Personal am văzut cum şi-au făcut groapa în oraşul Bălţi, lungă de 
5 metri şi adâncă de 4 metri şi apoi a urmat scena de mai sus [execuţia]?. 


Locotenentul Goruş a descris o altă execuţie, comisă de regiment la Bălţi. Şi-a amintit 
că un pluton întreg din regiment, sub comanda lui Stihi, s-a ocupat de strângerea 
evreilor. Evreii au fost duşi la un şanţ antitanc, „pe care i-au pus să-l mai adâncească”. 
După aceea s-a făcut o triere a lor - „nepericuloşii” au fost eliberaţi, „restul, cam 30-40, 
au fost executaţi”. Apoi, cum am menţionat, regimentul a continuat spre Gura Câinari, 
unde a rămas 24 de ore, iar acolo, de asemenea, „s'a procedat la aducerea convoaielor 
de civili” care au fost obligaţi să-şi sape propriul mormânt — „şi cca 500 de persoane au 
fost împuşcate de cei doi călăi” [Stihi şi Mihăilescu”. Locotenentul Prepeliţă a mai 
adăugat, printre altele, că „eşaloanele de civili [evrei]... erau aduşi de soldaţi” la locul 
execuţiei. Era vorba de o acţiune combinată la care au participat zeci de soldaţi, sergenţi, 
plutonieri şi ofiţeri. 

Când regimentul a ajuns în satul Lipiceni, lângă Rezina, Prepeliţă a primit ordin să-i 
dea o permisie sergentului Mircea Rădulescu, care a fost trimis la Bucureşti din partea 
regimentului : „Numitul sergent a plecat aducând în ţară bijuterii în valoare de 1.500.000 
lei”, Când regimentul a ajuns la Rezina, pe Nistru, Stihi a ordonat să fie adunaţi toţi 
evreii pe care i-a găsit în târg, i-a trimis la 22 iulie 1941 la regiment, „unde nu ştiu ce 
s'a petrecut cu ei”, a declarat colonelul Mihai Iscescu, pe atunci căpitan şi comandant al 
unităţii de recunoaştere a regimentului”. 


1. Declaraţia lui Nicolae Paraschiv (plutonier) la Tribunalul Poporului din Bucureşti, 13 august 1941, 
ibidem, vol. 35, p. 43 (USHMM, microfilm 48). 

2. Fragment din depoziţia lui Petre Goruş (locotenent) la Curtea Marţială, 7 mai 1947, Cartea Neagră II, 
nr. 26, p. 75. 

3. Informaţie comunicată în scris de locotenentul Andronic Prepeliţă din Regimentul 6, Divizia 14 

Infanterie, 4 august 1945, Arhiva Ministerului de Interne, Dosar 108233, vol. 25, p. 2 (USHMM, 

microfilm 48). 

Vezi supra, nota 2. 

Vezi supra, nota 3, p. 3. 

Ibidem. 

Depoziţia lui Mihai Iscescu la Curtea Marţială, 18 iunie 1947, Cartea Neagră II, p. 76. După 

afirmaţiile lui Iscescu, ofiţeri ai regimentului au fost revoltați şi dezgustaţi de masacre şi i-au cerut 

adjunctului comandantului regimentului, colonelul Savin Calotescu, să intervină pe lângă coman- 

dantul regimentului să înceteze asasinatele - dar Matieş a respins cererea. 

Regimentul a continuat deplasarea spre sud, a rămas câtva timp în satul Slobozia, 
unde a ucis evrei pe malul râului Reut!. Strângerea evreilor în scopul lichidării s-a făcut 
în fiecare loc cu ajutorul unor ofiţeri şi soldaţi, nu numai de către cei doi ucigaşi, s-a 
arătat în sentinţa în procesul criminalilor de la Iaşi, care nu a pomenit nicăieri despre 
existenţa unor „ordine superioare”. Obiectivul urmărit de către aceşti ofiţeri, a conchis 
tribunalul, l-a constituit „exterminarea elementului evreiesc”?, precizare care nu lasă loc 
la îndoieli. 

Regimentul a încheiat luptele pentru eliberarea Basarabiei la 2 iulie 1941, în târgul 
Vadu Raşcu, de pe Nistru. Atunci s-au schimbat pretorii, iar în locul lui Scriban, care 
„s-a evidenţiat” atât de mult în pogromul de la Iaşi, a fost numit maiorul Ilie Pâinişoară. 
El a declarat că nu a ştiut ce s-a întâmplat în localităţile Mărculeşti, Floreşti, Gura 
Câinari şi Gura Kamenca din judeţul Soroca -— cu alte cuvinte, nu a ştiut de masacrele 
comise acolo deoarece pe atunci nu era pretor al diviziei. Dar ar fi trebuit să ştie despre 
asasinatele comise de divizie în satele Majachi, Belayefca şi alte locuri din Transnistria, ` 
unde au fost spânzurați zeci de „cetăţeni sovietici”, evrei şi neevrei. În ceea ce priveşte 
„spânzurarea locuitorilor civili din comuna Majachi” chiar în curtea Comandamentului 
Diviziei 14, Pâinişoară a pretins că în apropiere era şi un comandament german, care a 
ordonat spânzurarea civililor. Cât despre spânzurările din alt sat (Belayefca), nu el a fost 
cel care a ordonat soldaţilor din compania de poliţie militară a diviziei (care-i erau 
subordonați) să ridice stâlpi pentru spânzurătoare — şi, de fapt, nici nu ştie cine a dat 
dispoziţia. Un astfel de ordin putea să-l dea, după afirmaţiile sale, comandantul diviziei, 
Stăvrescu, sau comandantul Biroului II, Mardare, direct comandanților plutoanelor de 
poliţie militară’. Comandantul adjunct al Regimentului 13, maiorul Constantin Stănculescu, 
a văzut stâlpi de spânzurătoare la Majachi şi Belayefca, „chiar în şosea”, de care atârnau 
spânzurați un număr de cetăţeni sovietici. Soldaţi din divizie chiar au păstrat fotografii 
în care se vedeau grupuri de cetăţeni spânzurați, mândrindu-se cu ele. Aceste execuţii 
s-au făcut, după afirmaţiile sale, la ordinul pretorului Pâinişoară*. Un raport informativ 
pregătit în 1946 de către Ministerul de Interne, înainte ca ancheta să fie predată Curţii 
Marţiale, a stabilit că în acest sat au fost împuşcaţi cincizeci de localnici”. 

Comandantul Regimentului 1 Infanterie, care s-a contopit cu Regimentul 6, nu a 
putut confirma în 1945 că acţiunile diviziei pe Frontul de Răsărit s-au făcut „în contra 
legilor internaţionale”, conform „unor ordine superioare”, dar a ştiut, în calitatea sa de 
fost comandant de companie în regiment, că Stihi, care a căzut în luptele de la Odessa, 


1. Sentința în procesul criminalilor de la Iaşi, 26 iunie 1948, Arhiva Ministerului de Interne, Dosar 

108233, vol. 1, partea a II-a, p. 482b (USHMM, microfilm 47). 

Ibidem, pp. 482-483. 

Depoziţia lui Ilie Pâinişoară (colonel) la Tribunalul Poporului, 15 februarie 1946, ibidem, pp. 196-196b 

(USHMM, microfilm 48). 

4. Depoziţia lui Stănculescu la Tribunalul Poporului din Bucureşti, 22 februarie 1946, ibidem, p. 199b. 
Gheorghe Iuli Crocos, ofiţer în rezervă care a servit în Biroul II al diviziei, a declarat că la Belayefca, 
Pâinişoară a ordonat spânzurarea a şapte sau opt civili — vezi depoziţia sa la Tribunalul din Bucureşti, 
1 aprilie 1946, ibidem, pp. 200-200b. Iar locotenent-colonelul Alexandru Olteanu, din Regimentul 
24 Artilerie, a declarat că a văzut atârnaţi de stâlpii de spânzurătoare un grup de 6-13 civili 
sovietici care fuseseră executaţi de către soldaţi din Divizia 14 - vezi depoziţia sa la Tribunalul 
Poporului din Bucureşti, 8 octombrie 1945, ibidem, vol. 33, p. 27b (USHMM, microfilm 43). 

5. Raport informativ despre masacre şi maltratări executate de soldaţi din Divizia 14 în Basarabia şi 
Transnistria, prezentat de Direcţia Generală a Poliţiei din Ministerul de Interne Tribunalului 
Poporului, 17 mai 1946, ibidem, p. 206b (USHMM, microfilm 48). 

„se îndeletnicea cu strânsul bijuteriilor de la prizonierii sau morţii sovietici, pe câmpul de 
luptă” ; iar Mihăilescu „executa pe evreii arestaţi în sectorul unităţii”!. Ordinul de a executa 
prin spânzurătoare o sută de evrei în fiecare sector al regimentului la Odessa a fost inclus în 
mod explicit în ordinul secret trimis de Antonescu generalului Macici la 23 octombrie 19417. 

Plutonierul Paraschiv, menţionat anterior, a amintit în declaraţiile sale despre prizonierii 
de război sovietici de origine evreiască, executaţi, se pare, după ce au fost despărțiți de 
restul prizonierilor. Paraschiv şi-a adus aminte că în luptele pentru Odessa au fost luaţi 
prizonieri sovietici, printre care un număr de soldaţi evrei. Comandantul regimentului i-a 
ordonat căpitanului Manolache „să-i împuşte pe evrei”, dar acesta a răspuns că el nu este 
călău şi că evreii aceia sunt soldaţi care au fost luaţi prizonieri pe câmpul de luptă. Ei au fost 
trimişi de acolo sub escortă, iar el, Paraschiv, nu ştie ce s-a mai întâmplat cu ei, deoarece a 
fost rănit şi transportat la spital”. Scriban şi-a amintit ce s-a întâmplat cu 73 de soldaţi 
sovietici „de origină etnică evrei”, care au căzut prizonieri în luptele de la Odessa, dar nu 
în divizia lui (a 14-a), ci în Divizia 10, de sub comanda generalului Ghinăraru (Care a comis 
masacrele de la Odessa) : „Au fost executaţi toți din ordinul d-sale” [generalului Ghinăraru]”. 

Generalul Stăvrescu a fost decorat la sfârşitul campaniei pentru Odessa cu ordine 
germane, pe care le-a purtat cu mândrie. În continuarea războiului, Divizia 14, cu toate 
regimentele sale, a participat la bătălia de la Stalingrad, fiind încercuită şi distrusă pe 
Don. Înainte de încercuire, generalul le-a spus soldaţilor săi, care se plângeau de soarta 
lor amară, că „sunt dureri mai mari decât moartea”. Locotenent-colonelul Olteanu a 
ţinut minte că generalul „ne-a constrâns să rezistăm până la unul... Când a văzut că 
situaţiunea este desnădăjduită, ne-a părăsit”5. à 

În concluzie, tărăgănarea trimiterii în judecată a celor care s-au făcut răspunzători 
pentru pogromul de la Iaşi a provocat extinderea cercetărilor cu privire la acţiunea 
Diviziei 14 şi în afara Iaşiului, descoperindu-se în felul acesta operaţiunile de masacrare 
a evreilor din Sculeni, Mărculeşti, Floreşti, Bălţi şi altele pe care divizia le-a comis 
singură sau în colaborare cu alte divizii româneşti. Aceste constatări nu au fost aprofundate 
şi nu au fost folosite pentru pregătirea unui act de acuzare separat. Chestiunea „ordinelor 
superioare” dezvăluită în timpul cercetării nedorite a fost redusă cu totul la tăcere în 
momentul când ancheta a fost predată Curţii Marţiale, fiind exclusă din proces şi din 
sentinţă. Documentaţia juridică adunată atunci a fost pusă la index şi ascunsă până după 
căderea regimului comunist din România, şi chiar câţiva ani după aceea (până în 1996). 
La campania de eliberare a Basarabiei au participat cca 15 divizii de infanterie, cavalerie, 
artilerie ş.a. Numai operaţiunile de exterminare ale Diviziei 7 Infanterie, sub comanda 
generalului Olimpiu Stavrat, care a acţionat în nordul Bucovinei şi în nordul Basarabiei, 
au fost dezvăluite parţial în procesul desfăşurat în 1949 împotriva comandantului diviziei, 
a pretorului ei, Gheorghe Vartic, a unor soldaţi şi fruntaşi ai autorităţii locale în zone 


Maiorul Valentin Niculescu către Regimentul 1 Infanterie, 7 august 1945, ibidem, p. 10. 

Vezi Ancel, Contribuţii, vol. II, partea a Il-a, p. 378. 

Vezi supra, p. 362, nota 1 (p. 45). 

Declaraţia lui Nicolae Scriban (locotenent-colonel) la Tribunalul Poporului din Bucureşti, 15 martie 
1946, Arhiva Ministerului de Interne, Dosar 108233, vol. 27, p. 149b. Scriban a mai ţinut minte 
că marele pretor, generalul Topor, i-a ordonat să lichideze un convoi de evrei pe care soldaţii săi 
îi adunase lângă Bălţi — a afirmat că a refuzat ordinul, ceea ce este puţin credibil. Topor purta 
răspunderea pentru „curățirea terenului” în Basarabia (ibidem, p. 149). 

5. Proces-verbal de la depoziţia lui Alexandru Olteanu (locotenent-colonel) la Tribunalul Poporului 
din Bucureşti, 8 octombrie 1945, ibidem, vol. 34, pp. 28-28b. 

în care divizia a ucis mii de evrei!. Orice cercetare a acţiunilor diviziilor româneşti care 
au operat atunci în Basarabia şi în Bucovina ar fi scos la iveală un tablou mai mult sau 
mai puţin asemănător de jaf, deportare, viol, maltratare şi omor. Procesul de la Iaşi a 
permis o privire asupra „pogromurilor adiacente” comise de Divizia 14, iar ancheta a 
dezvăluit faptul că cele petrecute la Iaşi au constituit un pogrom adiacent, şi nu invers. 

Nu toţi soldaţii români au luat parte la masacrare şi maltratări — iar mulţi dintre ei n-au 
aprobat, din motive umanitare, precum şi din motive creştine, acţiunile camarazilor lor 
de arme. Dar aceste fapte n-au fost urmarea unei pierderi a controlului asupra soldaţilor, 
ci rezultatul unor ordine explicite şi secrete, precum şi al permisiunii largi şi cuprinzătoare 
dată apriori soldaţilor de a ucide, jefui, viola şi deporta. Au fost rezultatul unei politici 
stabilite la Bucureşti şi executate fără milă — de aceea este interzis să ne referim la faptele 
unor indivizi în afara contextului general. Cercetarea a dezvăluit, de asemenea, că 
participarea la exterminarea poporului evreu nu a trezit o împotrivire explicită şi hotărâtă 
din partea corpului ofițeresc şi a soldaţilor, iar în majoritatea cazurilor, au avut posibilitatea 
de a alege între a participa sau nu la atrocități. De asemenea, s-a descoperit că cel puţin 
în prima fază a războiului, Armata română a lichidat prizonieri de război evrei, care au 
fost despărțiți de camarazii lor de arme sovietici ce căzuseră prizonieri. 

Participarea Armatei române la soluţia finală a fost confirmată şi de studii publicate în 
ultimul timp cu privire la performanţele diferitelor armate în al doilea război mondial. În 
unul dintre aceste studii se afirmă în mod explicit că la începutul campaniei împotriva Uniunii 
Sovietice, „atât Armata a 3-a, cât şi Armata a 4-a au fost implicate în lichidări de evrei în 
timpul recuceririi Bucovinei de Nord şi a Basarabiei”?. Acest studiu cuprinde şi un amănunt 
mai puţin cunoscut, despre participarea Armatei a 3-a la aplicarea politicii de lichidare a 
evreilor şi a partizanilor, în urma dispozitiei date de mareşalul von Manstein în Crimeea, 
printr-un ordin special din 20 noiembrie 1941. Participarea Armatei române la lichidarea 
evreilor din Crimeea nu a fost încă cercetată. "Toate forţele care au luptat pe frontul românesc 
împotriva Uniunii Sovietice, atât germane, cât şi române, au fost puse sub comanda lui 
Antonescu de la începutul războiului”. Toate acţiunile întreprinse de unităţile româneşti 
împotriva evreilor s-au executat din ordinul unei autorităţi superioare. În „Proclamaţia 
către ţară” a lui Antonescu, publicată în presă şi afişată pe străzi la începutul războiului, 
Conducătorul a chemat soldaţii să lupte, „în numele credinţei creştineşti” , pentru eliberarea 
provinciilor ocupate ; şi, de asemenea, „Să răzbunăm nedreptatea”, contribuind prin aceasta 
„la măreaţa luptă de înoirea civilizaţiei pe care o duc în Europa Germania Marelui Adolf 
Hitler şi Italia Ducelui”. „Războiul sfânt a început”, şi-a încheiat Antonescu proclamația 
sa „către popor”?. „Războiul sfânt” a cuprins şi curăţarea teritoriilor eliberate de evrei — 
iar Armata română primise ordin să facă peste tot acest lucru. 


1. Vezi sentinţa în procesul generalului Stavrat, maiorului Vartic şi al altor 33 de acuzaţi, Tribunalul 
penal din Bucureşti, 17 august 1949, în Ancel, Documents, VI, nr. 40, pp. 420-440. Cu privire la 
acţiuni de lichidare comise de regiment, vezi Ancel, Contribuţii, 2001, vol. I, partea II, pp. 119-125. 

2. Mark Axworthy, Cornel Scafeş, Cristian Crăciunoiu, Third Axis Fourth Ally : Romanian Armed 
Forces in the European War, 1941-1945, Arms and Armour, London, 1996, p. 142. Trebuie notat 
că datele privind numărul victimelor evreieşti stabilite de autori sunt foarte moderate, iar în unele 
cazuri chiar induc în eroare. Cu toate acestea, studiul este important deoarece stabileşte pentru 
prima oară că Armata română a participat la genocid. 

3. Ordonanţa nr. 1799 din 22 iunie, publicată în toate ziarele din România. 

4. „Proclamaţia către ţară” şi „Ordinul de zi către soldaţi” ale generalului Antonescu, 22 iunie 1941, 
au fost publicate în toate ziarele. 


Capitolul 12 


Comunitatea din Iaşi 


„Comunitatea câinilor” — aşa a numit un ofiţer român Comunitatea evreiască din Iaşi 
în faţa secretarei Comunităţii când a observat-o în clădirea Poliţiei. Invectivele şi 
înjurăturile rostite împotriva Comunităţii „jidanilor şi comuniştilor” au speriat-o pe 
secretară, care a fugit din clădire!. În lipsa unei autorităţi care să-i trateze pe evrei ca pe 
nişte cetăţeni — sau cel puţin ca supuşi cu drept de protecţie -, Comunitatea devenise 
singura formă de autoritate căreia evreii i se puteau adresa fără a-şi periclita viaţa, trupul 
şi avutul; autoconducere care recepționează cu înţelegere şi se identifică cu vaietele 
evreilor măcelăriți, jefuiti şi înjosiţi. 

În ceea ce priveşte guvernul, recunoaşterea acestei autoconduceri era condiţionată de 
executarea rapidă şi docilă a dispoziţiilor sale, care aveau drept scop să-i sărăcească pe evrei, 
să-i oblige să muncească şi să-i transforme într-o sursă permanentă de venit în folosul 
sistemului birocratic corupt şi înrăit. Regimul antonescian a creat o contradicţie diametral 
opusă între obiectivul tradiţional al Comunităţii, aşa cum l-a definit unul dintre fruntaşii ei — 
pis oc ica vieţii evreieşti, a culturii şi a instituţiilor evreieşti”? —, şi scopul autorităţilor de 
a „rări” populaţia evreiască (vezi infra, pp. 400-401), de a-i deposeda pe evrei de proprietăţile 
lor şi de a-i oprima până la distrugere, obiective definite încă de la sfârşitul secolului 
al XIX-lea de către părintele mişcării antisemite din România, Cuza, care a locuit la Iaşi în 
timpul pogromului, înaintea lui şi după aceea. Fruntaşii Comunităţii au trebuit să menţină un 
echilibru între identificarea totală cu poporul lor şi suferinţa acestuia şi considerarea lor drept 
colaboraţionişti în relaţia cu autorităţile. La Iaşi, ei n-au depăşit niciodată această linie, 
rămânând reprezentanţi autentici ai populaţiei evreieşti. Dar nici n-au fost puşi în faţa 
alternativelor cu care s-au confruntat conducerile evreieşti — Judenrat-urile în Polonia ocupată. 

La Iaşi exista atunci a doua Comunitate ca mărime din România - mai mică decât cea 
din Bucureşti, dar mai autentică. Avea grădiniţe de copii, şcoli pentru băieţi şi pentru 
fete, şcoli religioase pentru copii şi adolescenţi (Talmud Thora şi Işiva), spital, spital de 
copii, policlinici, orfelinat, azil, viaţă culturală şi spirituală, teatru evreiesc în limba 
idiş, 116 sinagogi, ziare în limba română şi în idiş ş.a.* 


1. Mărturia Clarei Scheinfeld (secretara Comunităţii), 28 martie 1959, Beit Olim Simon, în Ancel, 
Documents, VIII, nr. 441, p. 571 (în continuare: Depoziţia Clarei Scheinfeld). 

2. Mărturia lui Daniel Marcus, secretarul biroului judeţean Iaşi al Federaţiei Uniunilor de Comunităţi 
şi membru în conducerea Comunităţii, Tel Aviv, 22 iunie 1959, Arhiva Yad Vashem, 03-1463, p. 1. 

3. Despre diferitele instituţii evreieşti din Iaşi, vezi I. Kara, Contribuţii la istoria obştii evreilor din 
Iaşi, Editura Hasefer, Bucureşti, 1997, pp. 69-88. 

Dar laşiul a fost şi locul în care s-au născut cele două mişcări antisemite — a lui Cuza 
şi a lui Codreanu -, centru naţional de instigare antisemită cuprinzând un nucleu antisemit 
dur de tineri şi adolescenţi de la universitatea locală, din întreprinderile industriale şi din 
licee. El a servit drept centru pentru întrunirea de congrese şi adunări antisemite, pentru 
editarea de broşuri şi literatură antisemită - pe scurt, o fortăreață de organizare pe ţară 
a mişcării de eliminare a evreilor din societatea românească. 

În aprilie 1941, prefectul judeţului Iaşi, Captaru, i-a raportat ministrului de Interne 
că la Iaşi trăiesc 51.200 de evrei dintr-o populaţie de 105.000 locuitori!. Populaţia 
evreiască a crescut cu cca 10.000 de suflete în perioada iunie 1940 - iunie 1941 (între 
anexarea Basarabiei la Uniunea Sovietică şi izbucnirea războiului), în urma evacuării 
unor evrei din sate şi târguri din judeţ şi fugirea la Iaşi a altora din alte zone din 
România?. Iudaismul din Iaşi era „bolnav” încă înainte de pogrom. Cartiere întregi din 
sudul oraşului erau un fel de mahalale - cu străzi nepavate, fără electricitate, fără apă 
curentă, cu camere joase şi igrasioase, în care atât maturii, cât şi copiii sufereau de boli 
provocate de hrana neadecvată şi insuficientă, de frig, de lipsa de îngrijire medicală ş.a. 
Legislaţia şi măsurile antisemite iniţiate de Guvernul Goga-Cuza au dat o lovitură grea 
acestei populaţii. „Este de nedescris foametea şi mizeria în mahalalele evreieşti”, a scris 
adjunctul preşedintelui Comunităţii, Avram Hahamu. Singura mâncare caldă a unui elev 
evreu la o şcoală evreiască era prânzul, pe care-l primea la cantina Comunităţii”. Dar nu 
numai săracii au suferit. Şi mulţi din pătura înstărită, care au contribuit la întreţinerea 
instituţiilor Comunităţii, au sărăcit în scurt timp: „Am fost goniţi din şcoli, profesorii 
noştri scoşi din învăţământ, [avocaţii] scoşi din barou, din servicii, prăvăliile şi fabricile 
rechiziţionate, aruncaţi din Armată ş.a.m.d.”f. 


În ajunul pogromului 


Evreii din laşi erau obişnuiţi cu ceea ce unul dintre ei a numit „micile excese” — 
„O palmă, un scuipat, un geam spart” erau fapte zilnice, fără motiv şi fără răspunzători. 
O dată cu izbucnirea războiului împotriva Uniunii Sovietice, s-a schimbat complet 
atmosfera faţă de evrei. Iar primii care şi-au permis să exprime această schimbare au fost 
criminalii şi ţiganii (locuitori ai mabhalalelor, nu ţigani nomazi). Unul dintre evrei a 
descris în câteva cuvinte schimbarea : 


1. A. Kareţki şi M. Covaci, Zile însângerate la Iaşi (28-30 iunie 1941), Editura Politică, Bucureşti, 
1978, p. 43. 

2. Marcus a apreciat numărul evreilor „originari” la 40.000, adăugând că în 1939, la Iaşi au venit 
mulţi refugiaţi evrei din Polonia, dar care n-au rămas pe loc; Comunitatea i-a ajutat să-şi continue 
drumul (vezi supra, p. 366, nota 2). 

3, Memoriul lui Avram Hahamu, adjunctul şefului Comunităţii din Iaşi în anii 1939-1943, pregătit în 
România şi predat la Yad Vashem, fără dată (1959), Arhiva Yad Vashem, 1/PKR (colecţie de mărturii 
pentru pregătirea Enciclopediei Comunităţilor Evreieşti din România, în ebraică: Pinkas Hakehilot : 
Rumania), p. 1 (în continuare : Memoriul lui Hahamu). La memoriu au fost anexate şi memoriile 
lui Leon Reicher şi Carol Kron cu privire la activitatea contenciosului Comunităţii (vezi infra). 

4. Depoziţia lui Max Gaer din Iaşi, Yafo, 18 martie 1959, Arhiva Yad Vashem, 03-1233, p. 2. 

Pe zi ce trecea atmosfera devenea mai grea ; borfaşii, ţiganii, hienele străzii parcă simțeau 
aer mirosul de sânge şi aşteptau momentul propice să se arunce asupra prăzii. Pe ici pe 
se dădeau sus-numiţii la acte de jaf şi teroare, dar care apăreau mai mult ca accidente lo 
fără urmări, dar cât [de mult] ne-am înşelat!. 


Ascensiunea urii, creşterea bruscă a numărului de soldaţi aduşi în oraş şi zvonuri 
se pregăteşte ceva împotriva evreilor — toate acestea au provocat îngrijorare în rândurile 
conducerii Comunităţii. Preşedintele Comunităţii, Iosef Iacob, şi adjunctul său, Avrami 
Hahamu, industriaşi bogaţi care aveau legături cu notabilii oraşului, au condus Comunitatea. 
începând din 1939. Ei au încercat, pe măsura posibilităţilor, să împiedice prejudicierea 
Comunităţii, dar nu au reuşit întotdeauna. Au adunat bani „speciali” cu scopul de a mitui 
şi chiar au contribuit din buzunarul lor pentru întreţinerea instituţiilor Comunităţii, aşa 
cum au procedat aproape toţi evreii înstăriți din laşi atunci când au fost solicitaţi. 

Ultimatumul sovietic şi părăsirea Basarabiei şi a Bucovinei de Nord au lovit puternic 
Comunitatea, considerată trădătoare potenţială şi colaboraţionistă în secret cu bolşevicii. 
Atacurile împotriva evreilor erau şi atunci evenimente zilnice. 


Comunitatea, seismograful care înregistra toate aceste nenorociri, trebuia să stea de veghe, cu 
diverse memorii, rapoarte, intervenţii, audienţe, la diferite personalităţi de răspundere. În 
special, secţiunea asistenţei sociale, a cărei conducere am preluat-o, în mod efectiv a devenit 
[secţiunea] cea mai activă, rolul ei era cel mai important în Comunitate, căci cei jefuiti şi cei 
sărăciţi trebuiau ajutați. Am avut [atunci] noi văduve şi orfani?. 


Regimul legionar a întețit persecuțiile, senzaţia de catastrofă iminentă în cadrul 
Comunităţii şi nevoia de a apela la ea. Teroarea legionară a fost la Iaşi mai grea şi mai 
sălbatică decât toate manifestările ei în România, în afară de zilele pogromului de la 
Bucureşti. „Doliul şi jalea s-au întins prin casele evreilor”, a rezumat perioada adjunctul 
preşedintelui Comunităţii : 


Beciurile acestor instituţii [legionare], de groaznică maltratare a evreilor, se umpleau din 
timpul nopţii până la refuz... Evrei [arestaţi] erau supuşi celor mai mari chinuri, bătuţi până 
la desfigurare şi prădaţi de averile lor. Comunitatea trebuia să salveze pe cei aruncaţi în bezna 
beciurilor... Viaţa unui coreligionar a fost plătită fără tocmeală cu sume fabuloase, pentru a-l 
scăpa de mâna bestiilor. Personal am fost arestat şi ţinut în beciurile Chesturii”. 


La sfârşitul perioadei regimului legionar, fruntaşii Comunităţii s-au felicitat pentru 
ceea ce au considerat un mare succes: prevenirea unui pogrom de felul celui de la 
Bucureşti. Ei erau convinşi că cele două milioane de lei cu care l-au mituit pe şeful 
organizaţiei locale a Gărzii de Fier, o primă rată dintr-o sumă de şase milioane ce urma 
să fie înmânată în trei rate, au salvat Comunitatea”. 

Lunile februarie-iunie 1941 au fost o perioadă relativ calmă. Jaful avutului evreiesc 
a continuat, sub toate formele sale, prin intermediul unor legi, ordonanţe, dispoziţii 
ad-hoc şi în urma unor hotărâri aşa-zis „ilegale”. Regimului antonescian fără legionari 
i-au plăcut şi lui averi şi bani evreieşti, iar din acest punct de vedere a fost la fel de corupt 


Ibidem. 

Memoriul lui Hahamu, p. 4 (sublinierea îmi aparţine). 

Ibidem, p. 7. 

Vezi S.C. Cristian, Patru ani de urgie, notele unui evreu din România, Timpul, Bucureşti, 1945, p. 28. 


sai 

ca şi regimul care l-a precedat pe cel legionar. Deosebirile au constat numai în volumul 
amenințărilor, înfricoşării, arestărilor, torturilor şi proceselor. 

Încă înainte de bombardamentul sovietic din 26 iunie 1941, în oraş s-au răspândit 
zvonuri că germanii vor încerca să-i lichideze pe evrei sub acuzaţia de colaborare cu 
inamicul sovietic. Preşedintele Comunităţii a cerut notabilităţilor oraşului - comandantul 
garnizoanei (colonelul Lupu), prefectul Captaru, chestorul Poliţiei (Chirilovici), Leahu 
(inspector al Sigurantei şi adjunctul lui Chirilovici) şi şeful biroului Sigurantei din Poliţie 
(Anghel) — să ia măsuri pentru a preveni lezarea populaţiei evreieşti din Iaşi. De la toţi 
a primit un răspuns asemănător : „Am fost asigurat că nu se va întâmpla nimic populaţiei 
evreieşti şi că zvonurile sunt neîntemeiate”. Dar la 26 iunie, toţi membrii comitetului 
Comunităţii au fost chemaţi la Chirilovici, care i-a acuzat că sprijină inamicul, aruncând 
asupra comitetului răspunderea pentru tot ce se va întâmpla în viitor populaţiei evreieşti!. 

Unul dintre membrii comitetului, David Mitelman, şi-a amintit că la întâlnirea de la 
Chestură a participat şi adjunctul lui Chirilovici : 


Am fost convocați toţi epitropii Comunităţii la Chestură... Chirilovici ne-a spus în prezenţa 
chestorului Leahu, ca să astâmpărăm coreligionarii noştri şi că în unul din avioanele care au 
bombardat Iaşiul în ziua de 27 iunie 1941 a fost un evreu din Iaşi. Avocatul Gherner a ripostat 
imediat şi a menţiont numărul evreilor care au fost ucişi în acel bombardament?. 


Un alt membru al comitetului, Leon Haimovici, a înaintat a doua zi lui Chirilovici o 
listă nominală cu evreii atinşi de bombardament — cca 39 de morţi şi cca 150 de răniţi”. 
Fruntaşii Comunităţii au accentuat că majoritatea victimelor erau evrei şi că n-au fost 
bombardate deloc cartierele cu populaţie creştină — doar „n'am semnalizat noi [avioanelor 
sovietice] pentru ca să fim omorâţi toţi noi”. Comitetul Comunităţii a primit ordin să 
adune imediat de la evrei toate aparatele de fotografiat şi de filmat, binoclurile şi 
lanternele - de fapt, toate mijloacele care ar fi putut imortaliza crimele care urmau să fie 
înfăptuite sau să uşureze identificarea criminalilor. Predarea lanternelor trebuia să 
împiedice, chipurile, ca evreii să „semnalizeze” avioanelor sovietice. Adjunctul preşedintelui 
Comunităţii, Hahamu, a ieşit de la întâlnire cu senzaţia că comitetul a reuşit să convingă 
autorităţile de nevinovăția evreilor: „Am plecat satisfăcuţi că am putut convinge pe dl 
prefect de poliţie de neresponzabilitatea noastră”. 

Fruntaşii Comunităţii s-au apărat împotriva acuzațiilor privind o aşa-zisă colaborare 
cu inamicul cu ajutorul „logicii” - de parcă ar fi fost vorba de o neînțelegere, de o 
informaţie neverificată, de acuzaţii false. De aici, „satisfacţia” resimţită de adjunctul 
preşedintelui Comunităţii în urma „succesului” de a-i convinge pe Chirilovici şi pe 
Leahu de corectitudinea „faptelor”. 


1. Depoziţia lui Iosef Iacob la Tribunalul special pentru judecarea criminalilor de război din Bucureşti, 
3 martie 1945, Arhiva Ministerului de Interne, Dosar 108233, vol. 24, p. 52b (USHMM, microfilm 47). 

2. Depoziţia lui David Mitelman (avocat) la Tribunalul Poporului din Bucureşti, 21 iulie 1945, 
ibidem, vol. 37, p. 7b (USHMM, microfilm 43). 

3. Depoziţia lui Avram Hahamu la Curtea Marţială a Corpului 2 Armată, 28 mai 1947, ibidem, 
vol. 61, p. 208b (USHMM, microfilm 45). 

4. Memoriul lui Leon Haimovici înaintat Procuraturii din Iaşi, 26 martie 1945, ibidem, p. 65. Vezi 
şi depoziţia lui Leon Reicher la Curtea Marţială a Corpului 2 Armată, 21 mai 1947, vol. 50, 
pp. 350-356 (USHMM, microfilm 44). 

5.  Depoziţia lui Avram Hahamu la Tribunalul special pentru judecarea criminalilor de război din 
Bucureşti, 2 martie 1945, ibidem, vol. 24, p. 49b (USHMM, microfilm 47). 

Nu toţi membrii comitetului au fost siguri că „au convins” pe chestorul Poliţiei de 
nevinovăția evreilor. Israel Schleier a notat că în ciuda „dovezilor” pe care secretarul 
Comunităţii, avocatul Herman Gerner, le-a pregătit în scris şi le-a înaintat a doua zi după 
întâlnire, 


am plecat de la această convocare cu sentimentul că se pregătea o acţiune împotriva populaţiei 
evreieşti, acţiune despre care — după părerea mea - chestorul [Chirilovici] avea cunoştinţă încă 
din acel moment. Cred de asemenea că dacă chestorul ne-ar fi sugerat într'un mod oarecare ce 
avea să urmeze, multe vieţi ar fi fost cruțate!. 


Preşedintele Comunităţii şi adjunctul său erau şi ei îngrijoraţi de zvonurile cu privire 
la o vastă acţiune antievreiască, dar aveau motive să presupună că vor reuşi să prevină 
catastrofa, la fel cum Comunitatea reuşise să împiedice un pogrom în timpul rebeliunii 
legionare. 

Ce l-a determinat pe Hahamu să spere că şi de data aceasta Comunitatea va reuşi să 
prevină un pogrom? Răspunsul rezidă în natura relaţiilor înfiripate în oraş, după 
februarie 1941, între şefii direcţiei Poliţiei şi Sigurantei din Iaşi şi Comunitate. După 
demiterea legionarilor de la putere, Comunitatea a continuat să plătească sume mari de 
bani ca mită şefilor Poliţiei şi Sigurantei pentru a frâna entuziasmul acestor instituţii de 
a lovi în evrei. Pe lista celor care au primit mită s-au aflat, printre alţii, adjunctul lui 
Chirilovici, Leahu, şi secretarul Chesturii, Stănculescu?. Conform aceleiaşi surse, 
preşedintele Comunităţii, Iacob, avea şi un asociat legionar de afaceri cu legături în 
cercurile autorităţilor locale, Alexandru Ventonică, ce ar fi trebuit să-l avertizeze din 
timp despre pregătirile pentru pogrom - dar nu a făcut-o. În plus, Iacob a decis să 
propună mită chestorului Chirilovici, ofiţer de jandarmi, numit chestorul Poliţiei în 
ajunul pogromului. Cu câteva zile înainte de pogrom, Iacob a convenit cu Chirilovici 
problema mitei într-un limbaj nebulos. Secretara Comunităţii, Clara Scheinfeld, a fost 
trimisă să-i predea lui Chirilovici două milioane de lei în numerar, pentru a evita o 
legătură directă între preşedintele Comunităţii şi chestorul Poliţiei. 

De ce două milioane ? Această sumă devenise la Iaşi o sumă „acceptabilă” pentru cel 
care poate decide în probleme de viaţă sau de moarte. Dar ceea ce a fost bun pentru 
regimul legionar nu a fost valabil în primele zile ale războiului împotriva Uniunii 
Sovietice. Iacob şi, probabil, Hahamu au presupus în mod greşit că soarta evreilor va 
depinde de chestorul Poliţiei, fără să înţeleagă că pe timp de război autoritatea trece în 
mâinile militarilor, Marelui Stat-Major şi chiar ale şefului statului. Era o situaţie nouă, 
pe care nu au cunoscut-o, şi de aceea au greşit: 


Iosef Iacob m'a chemat în biroul său, mi-a predat un pachet cu două milioane de lei pe care 
avea însărcinare să-i dau ca şperţ col. Chirilovici. În plic se aflau 2 milioane de lei, sumă de 
bani ce reprezenta salariul a 10 funcţionari superiori pe un an de zile. Cu inima în dinţi m-am 
dus la Chestură, căci nu ştiam ce se va întâmpla, dacă va primi, sau la vederea banilor va da 
ordin să fiu arestată pe loc. Înainte de apleca într’acolo Iosef Iacob l-a înștiințat pe Chirilovici 
că voi veni la dânsul şi am plecat. 


1. Depoziţia lui Israel Schleier la Tribunalul Poporului, fără dată (1945), Cartea Neagră II, nr. 37, 
p. 89. | 

2. Raport întocmit de M. Braunstein, membru în comitetul Comunităţii din Iaşi, pentru dr. Filderman, 
despre situaţia evreilor între 29 iunie 1941 până în august 1944, fără dată (8 februarie 1945), în 
Ancel, Documents, VIII, nr. 4, p. 47 (în continuare: Al doilea raport Braunstein). 

Cu inima cât un purice am urcat scările spre biroul chestorului. 

Am ajuns în faţa biroului în spatele căruia se afla cerberul atotputernic din acele timpuri. 
Timidă am bătut la uşă, am auzit un puternic „intră” şi, mai timidă, aproape tremurând am 
deschis uşa. Colonelul m-a poftit să iau loc. M-am aşezat şi mi-am declinat calitatea spundu-i 
că sunt secretara Comunităţii evreieşti şi am fost trimisă la dânsul de către preşedintele 
Comunităţii evreieşti şi că am să-i predau ceva. În acel moment am scos plicul, oferindu-i... 
Col. Chirilovici a luat plicul, l-a deschis, a aruncat o privire înăuntru, l-a băgat în buzunar, a 
clătinat din cap şi mi-a spus că totul e în regulă şi că pot comunica dlui Iosef Iacob că totul va 
fi în perfectă regulă!. 


Chirilovici nu putea promite ceea ce a promis — dar la urma urmelor, mita s-a dovedit 
utilă (vezi infra, pp. 394 sqq.). Rezultatul imediat al mitei s-a exprimat prin ataşarea unui 
agent de poliţie preşedintelui Comunităţii, poate şi adjunctului său?. Această escortă poli- 
ţienească a salvat viaţa lor şi a familiilor lor în zilele pogromului (vezi infra, pp. 395-396). 


Soarta membrilor comitetului Comunităţii 
şi a instituţiilor sale 


În zorii zilei de 29 iunie, ziua pogromului, mulţi dintre vecinii evrei ai adjunctului 
preşedintelui Comunităţii au năvălit în locuinţa sa şi l-au înștiințat că noaptea au fost 
împuşcaţi evrei şi au început arestări masive de evrei, inclusiv copii. Când s-a apropiat 
de clădirea Comunităţii a auzit împuşcături şi a văzut soldaţi români şi germani scoțând 
din curte şi din clădire evreii care se aflau acolo?. Daniel Marcus, secretarul biroului 
judeţean al Federaţiei Uniunii Comunităţilor, era în clădire când au năvălit soldaţii 
români şi germani : i-au scos afară pe toţi funcţionarii şi membrii comitetului Comunităţii 
care se aflau acolo, şi evreicele care se adunaseră de la orele dimineţii, şi i-au dus în 
convoi la clădirea Chesturii. Pe drum, unii dintre ei au fost omorâţi în bătaie. Din cauza 
asasinatelor şi a loviturilor, Marcus şi-a pierdut, o vreme, capacitatea de a vorbi“. Doi 
membri în comitetului Comunităţii au fost ucişi, unul dintre ei în drum spre Chestură. 
Secretarul general al Comunităţii, Haim Gerner, „a murit cu fiul său în braţe, loviți de 
ciomegile care i-au sfărâmat capul”. Contabilul Comunităţii, Froimovici, a reuşit să se 
închidă în una din camere, şi a acceptat să deschidă uşa când a auzit vocea secretarei 
Clara, care a venit la Comunitate după ce poliţiştii i-au ucis fratele — „El era mai mult 
mort decât viu şi era imposibil să scot o vorbă de la el”6. Clădirea Comunităţii era 
devastată şi pustie, iar evreii nu îndrăzneau să se apropie de ea: „„În localul Comunităţii 


1. Depoziţia Clarei Scheinfeld, p.:569. Secretara a greşit data predării banilor, scriind că a predat 
banii după pogrom. Greşeala iese în evidenţă şi din depoziţie, deoarece a declarat că a fost 
conştientă de greaua răspundere când a fost trimisă cu banii, deoarece afecta „soarta a 50.000 de 
suflete” (ibidem). 

Ibidem. 

Vezi supra, p. 369, nota 3. 

Depoziţia lui Daniel Marcus (vezi supra, p. 366, nota 2), p. 3. 

Memoriul lui Hahamu, 

Depoziţia Clarei Scheinfeld, p. 5. 

nu mai venea nimeni de groază”, nota preşedintele Comunităţii! Funcţionarii Comunităţii 
şi câţiva dintre membrii comitetului care au ajuns vii la Chestură au fost aranjaţi pe două 
rânduri, bătuţi până la sânge şi fotografiaţi împreună cu soldaţi români în uniforme de 
luptă şi puşti în mâini, încercuindu-i într-o poză suvenir de pe câmpul de luptă’. 
Printre cei ucişi s-au numărat membri ai comitetului Comunităţii şi câţiva dintre intelec- 
tualii de seamă : preşedintele organizaţiei sioniste „Mizrahi”, Haim Ghelber, înţelept versat 
în legea şi literatura rabinică şi cercetător al Talmudului, a murit asfixiat în „trenul morţii” 
spre Podu Iloaiei şi a fost înmormântat separat când tinerii evrei folosiţi ca gropari i-au 
identificat cadavrul ; inginerul Gheţi Buchmann, şeful secţiei culturale a Comunităţii şi 
adjunctul preşedintelui organizaţiei sioniste a oraşului, a fost adus la Chestură împreună cu 
fiul mic, murind amândoi în trenul spre Călăraşi ; Carol Drimmer, membru în comitet, a 
murit în acelaşi „tren al morţii” ; medicul militar căpitanul dr. Avram Rosen a fost bătut cu 
sălbăticie deşi purta uniformă militară, a fost urcat în „trenul morţii” spre Podu Iloaiei cu 
capul spart de lovituri şi a murit pe drum ; cantorul Benţin Abramovici, cel mai bun cantor 
(oficiantul serviciului) religios din oraş, a reuşit să bolborosească, înainte de a-şi da sufletul 
în „trenul morţii”, „El male rahamim” (rugăciune în amintirea morţilor pe care a rostit-o el 
însuşi în amintirea sa) ; Lonciu Rosenblum, directorul general al ziarului sionist Tribuna 
Evreească, a murit în urma unei lovituri în cap la intrarea în Chestură ; dr. Focşănenau, 
directorul unui laborator din oraş, a murit în „trenul morţii” împreună cu unicul său fiu. Este, 
cum am menţionat, o listă parţială a fruntaşilor Comunităţii şi intelectualilor ucişi în pogrom”. 
Sediul Comunităţii evreieşti, care se afla într-o frumoasă clădire din oraş, în apropiere 
de Teatrul Naţional, a fost devastat de soldaţii ambelor armate, care au jefuit orice obiect 
de valoare şi au distrus restul. Arhiva Comunităţii a fost distrusă în întregime“. După 
pogrom, birourile au fost mutate pe o stradă lăturalnică, stabilindu-se în camerele 
azilului de bătrâni. Năpustirea asupra sinagogilor din laşi amintea de atacul legionarilor 
asupra sinagogilor din Bucureşti, în ianuarie 1941 — au fost distruse, devastate, jefuite, 
pângărite mai ales de locuitori români care cunoşteau locul, însoţiţi de soldaţi români 
aflaţi acolo întâmplător. Din câte se ştie, nu s-a dat nici un ordin de a devasta sinagogi, 
dar nici nu era necesar - faptul devenise obişnuit ca urmare a zeci de ani de propagandă 
antisemită a lui Cuza şi Codreanu. Şi cimitirul evreiesc a fost pângărit — pietre funerare au 
fost distruse, iar Comunitatea a fost nevoită să investească mulţi bani pentru refacerea lui. 


După pogrom 


Din punctul de vedere al continuării existenţei evreieşti, situaţia era catastrofală. 
„Majoritatea întreţinătorilor şi cei mai buni [dintre ei] au fost masacrați sau azvârliţi 
morţi după ce au fost asfixiaţi sau deshidrataţi în călătoria de la Iaşi la Călăraşi-lalomiţa”, 
a rezumat situaţia Hahamu : 


1. Depoziţia lui Iosef Iacob, Ierusalim, 15 ianuarie 1959, Arhiva Yad Vashem, 03-1223, p. 8. 

2. Vezi fotografia de pe coperta celui de-al doilea volum al culegerii de documente publicate de autor. 
Fotografia mi-a fost înmânată de către un turist german care a vizitat Yad Vashem. 

3. Itzhak Rubin, Aşa a fost masacrul de la Iaşi, Tel Aviv, 1965, pp. 23-27. 

4. Scurtă prezentare a activităţii contenciosului Comunităţii din Iaşi de către avocatul Leon Reicher 
(anexate laYMemoriul lui Hahamu) (vezi supra, p. 367, nota 3), p. 46. 

Acei ce au rămas [în viaţă] în Iaşi, erau ascunşi, prăvăliile lor cu obloanele trase, iar aparatul 
de încasarea contribuţiilor Comunităţii, complectamente dezorganizat prin dispariţia, în aceleaşi 
condiţii a funcţionarilor însărcinaţi cu perceperea contribuţiilor. 

Mii de văduve şi orfani trebuiau ajutaţi, căci mureau de foame. 

Câţiva fruntaşi, conducători ai Comunităţii au umblat pe la acei ce-i ştiau ascunşi în case şi au 
putut colecta sumele necesare pentru împărţirea primelor ajutoare văduvelor de dată recentă, 
precum şi vechilor noştri pensionari şi pensionare. 

Pentru o justă repartiție a ajutoarelor şi pentru cunoaşterea situaţiunii fiecăruia la faţa locului, 
am alcătuit echipe de funcţionari şi epitropi cari s'au deplasat la domiciliile celor ce au cerut 
ajutoare. O dată cu primele ajutoare a împărţit populaţiunei sărace, alimente şi îmbrăcăminte!. 


O primă investigaţie a stabilit că numărul celor săraci era de 22.000 (dintr-un total de 
cca 33.000 de evrei), dintre care 20.000 aveau nevoie să primească zilnic un prânz?. 

„Numărul mare de pauperi ne-a îngrozit”, sublinia Hahamu. Zilnic, „la ora prânzului 
am împărţit 14.000 de porţii de hrană”, a adăugat el. În pofida nenorocirii, nu toţi erau 
dispuşi să recunoască imediat că au devenit cerşetori. „Săracilor din familiile onorabile”, 
cum le-a definit Hahamu, cei care cu o zi înainte de pogrom erau consideraţi bogaţi sau 
înstăriți, le-a venit greu să recunoască imediat schimbarea care intervenise în viaţa lor — 
că nu vor putea trăi fără asistenţă : „Printre cei ajutaţi am avut numeroase familii care nu 
puteau sta la rând [cu ceilalţi] sau să ceară fără [să simtă] oarecare jenă, ajutoare. Săracii 
din familiile onorabile... care datorită nenorocirilor numeroase, abătute asupra noastră a 
celor din Iaşi, în special, au trebuit ajutaţi în mod discret”?. 

Semnul de recunoaştere al evreilor din Iaşi a devenit mersul zilnic, cu încetineală, al 
mulţimii care se aduna timp de peste o oră la cele trei cantine ale Comunităţii, în 
aşteptarea prânzului. Bocetele şi agitația femeilor, relatările (în aşteptarea la coadă) 
despre masacrele din cartiere — toate erau povestite în timp ce poliţişti din oraş supravegheau 
mulţimea, fiind, ca de obicei, prezenţi oriunde era o „adunare” evreiască pentru a ţine 
sub observaţie o populaţie „ostilă” în stare „să atace” armata — uneori, aceiaşi poliţişti 
care-i scoseseră din casele lor pe soţii femeilor care aşteptau la coadă, i-au bătut, i-au 
jefuit şi i-au ucis. Şi întrucât nu era posibil ca toţi să primească în acelaşi timp prânzul, 
această „ocupaţie” a devenit o problemă care dura ore şi care stabilea orarul tuturor 
evreilor din familii „ne-onorabile”. 

La 2 iulie, ziua în care generalul Cârlăonţ a fost numit comandantul militar al 
oraşului, douăzeci de notabili evrei care rămaseseră în viaţă - printre care cei patru 
rabini ai oraşului — au fost convocați la sediul Chesturii şi au fost declaraţi ostateci. Noul 
chestor al Poliţiei, colonelul Pop, a declarat că răspund cu viaţa lor „că nici un evreu nu 
se va mai atinge de armata germană sau română, în schimb îşi dă cuvântul că nu ni se va 
întâmpla nimic, dacă evreii vor fi liniştiţi”. Ostatecii au fost reţinuţi două zile la Chestură, 
unde au văzut încă „mici mormane de încălţăminte şi haine de la cei ucişi”, după care 
au fost transferați la sediul Regimentului 13 Infanterie din oraş. Şi acolo ofiţeri ai 
regimentului au cerut notabililor evrei „să fim cuminţi”, ca şi cum ar fi plănuit vreo 
acţiune militară, anunţându-i că generalul Antonescu în persoană va vizita locul pentru 
a vedea primii prizonieri sovietici aduşi în oraş. După circa două săptămâni, membrii 
comitetului au fost eliberaţi şi schimbaţi cu alţi ostateci, care au fost deţinuţi în diferite 


1. Memoriul lui Hahamu, p. 21. 
2. Ibidem, p. 24; mărturia lui Iosef Iacob (vezi supra, p. 372, nota 1), p. 10. 
3. Memoriul lui Hahamu, p. 39. 

imobile ale unor instituţii evreieşti, oficializându-se astfel chestiunea ostaticilor pentru o 
lungă perioadă de timp, pentru a asigura că evreii din laşi „nu se vor atinge” de armata 
română!. O dată cu sosirea în oraş a unui convoi de 850 de evrei din Bălţi, Basarabia, şi 
pe fondul arestării unor membri din comitetul Comunităţii care au supravieţuit pogromului 
şi a rabinilor, în rândurile femeilor evreice s-a răspândit o panică îngrozitoare, la gândul 
că urmează să fie executate împreună cu copiii lor. Chirilovici a raportat despre asta 
într-o telegramă către Direcţia Generală a Poliţiei din Bucureşti. Evreii sunt convinşi, 
scria Chirilovici, „că în curând vor fi luate de acasă şi copiii şi femeile de evrei pentru 
a fi împuşcaţi de către autorităţile militare sau pentru a fi internaţi”?. Convoiul de evrei 
din Bălţi a fost adus la Iaşi dintr-o „eroare” administrativă, în loc să fie trimişi spre 
răsărit, peste Nistru. Aceşti evrei, care fuseseră deportaţi pe jos din oraşul lor, au venit 
escortaţi de soldaţi înarmaţi de luptă - au sosit aproape goi, înfometați şi bolnavi. De la 
ei, evreii din laşi au aflat (cei care erau capabili să înţeleagă ceea ce li se spunea) că 
nenorocirea lor este mai mică în comparaţie cu ce se întâmpla, chiar în acele zile, pe 
teritoriul Basarabiei - acolo sunt ucişi toţi evreii. Însă ştirea nu-i putea consola pe evreii 
din Iaşi, ci îi înfricoşa şi mai mult — de unde spaima îngrozitoare care i-a cuprins pe toţi, 
că Armata română îşi va duce misiunea la bun sfârşit, 

În ciuda doliului în care se afla Comunitatea, fruntaşii ei au încercat să salveze câţiva 
evrei din convoi, obținând (contra unei mite) să interneze la spitalul evreiesc 17 dintre ei 
(care erau grav răniţi la picioare). Convoiul evreilor din Bălţi a continuat spre Giurgiu, 
în sudul României, iar de acolo, la 15 august 1941, au fost deportaţi în Transnistria, unde 
au dispărut cu toţii. Comunitatea a obţinut — din nou contra mită — acte care dovedeau că 
cei 17 evrei spitalizaţi sunt locuitori ai Iaşiului: „Aceştia sunt în viaţă astăzi, pe când 
ceilalţi sunt de mult trecuţi în lumea celor drepți”?. 

La 4 iulie 1941, evreii din Iaşi au primit o nouă lovitură : printr-o ordonanţă specială, 
Generalul Cârlăonţ le-a interzis evreilor „să locuiască sau să circule” în anumite cartiere din 
centrul şi nordul oraşului. Evreii din aceste zone au primit ordin să evacueze locuinţele 
în termen de trei zile - „Casele vor rămâne mobilate aşa cum se găsesc pentru a putea 
fi folosite de autorităţile militare”. Li s-a permis să ia cu ei doar obiecte personale, haine 
şi obiecte de valoare, primind dispoziţia să predea cheile militarilor români şi germani 
care vor veni să ia în primire locuinţele. Oricine va fi găsit după această dată va fi 
considerat spion şi este pasibil cu condamnarea la moarte, se specifica în ordonanţă. 


1. Depoziţia lui Avram Hahamu la Curtea Marţială (vezi supra, p. 369, nota 3), p. 209. La Iaşi au 


fost cinci rabini. Şef-rabinul oraşului, Iosef Şafran, a fost împuşcat în dimineaţa zilei pogromului 
de către un soldat român în timp ce mergea la rugăciune - a fost rănit la un picior şi a fost internat 
la spitalul evreiesc. Vezi tabelul nominal al membrilor comitetului Comunităţii care au rămas în 
viaţă şi alţii care au fost cooptați, conform raportului înaintat de chestorul Poliţiei din Iaşi Direcţiei 
Generale a Poliţiei din Bucureşti, 16 decembrie 1941, Arhiva Ministerului de Interne, Fond 
Documentar, Dosar 7635, vol. 2, pp. 136-136b. 

2. Telegramă a chestorului Chirilovici şi a şefului Biroului Siguranţei, Filimon, către Direcţia Generală 
a Poliţiei din Bucureşti, 8 iulie 1941 (copie), Arhiva Ministerului de Interne, Dosar 108233, 
vol. 59, p. 51 (USHMM, microfilm 44). Chirilovici semna încă cu titlul de „chestor”, deşi fusese 
înlocuit la începutul lui iulie de Nicolau Pop. Toate documentele din această colecţie sunt copii ale 
documentelor de la Chestura din Iaşi. Originalul nu a fost găsit şi a fost distrus, probabil, deoarece 
stabilea că Armata română intenţiona să lichideze femeile şi copiii. 

3. Memoriul lui Hahamu, p. 15. Filderman, care a urmărit soarta evreilor din România, a notat că 
814 evrei din Bălţi, care au fost transferați la Giurgiu, au fost deportaţi în Transnistria. Vezi tabelul 
statistic, fără dată (1944), în Ancel, Documents, VIII, nr. 137, p. 15b. 

Aceeaşi ordonanţă îi obliga pe evreii din Iaşi să poarte semnul distinctiv galben — „o stea 
cu şase colţuri, 2 triunghiuri suprapuse din stofă sau pânză de culoare galbenă de dimensiunile 
7 cm în diametru”. Mii de evrei care au primit dispoziţia să-şi părăsească locuinţele s-au 
mutat în cartierele evreieşti din sudul oraşului, la rude, în sinagogi şi în imobile ale instituţiilor 
evreieşti care nu fuseseră confiscate. O parte dintre ei s-au stabilit în cele din urmă în locu- 
inele părăsite ale celor ucişi sau în locuinţe rămase nefolosite din cauza descompunerii 
unor familii. Circulaţia evreilor pe străzile oraşului a fost limitată la anumite locuri şi la 
anumite ore. Steaua galbenă, care a fost purtată la Iaşi aproximativ patru luni, a provocat 
un nou val de persecuții. Zilnic, agenţi de poliţie arestau evrei, inclusiv copii de trei-patru 
ani, pentru că nu purtau steaua galbenă sau pentru că nu avea dimensiunile stabilite. 

Presa locală a continuat să incite la ură împotriva evreilor, s-a entuziasmat de 
introducerea semnului distinctiv, i-a chemat pe români să fie vigilenţi faţă de orice 
încercare a evreilor de a se eschiva de la purtarea semnului, a cerut să se pună în aplicare 
cu rigurozitate ordonanța care le interzicea evreilor să facă cumpărături în pieţe înainte 
de ora 12, a folosit expresii peiorative, de dispreţ şi ridiculizare cu privire la evrei — de 
parcă n-ar fi avut loc niciodată un pogrom, ca şi cum mai rămăsese o socoteală de 
rezolvat cu evreii, care va fi lichidată într-una din zile. 

La 16 august 1941, prefectul Captaru a publicat interpretarea sa la Regulamentul 
Statutului Militar al evreilor (Monitorul Oficial nr. 164 din 14 iulie 1941), un decret 
privind obligaţia evreilor din oraş cu vârste cuprinse între 16 şi 50 de ani de a presta 
muncă de folos obştesc. Toate instituţiile şi organizaţiile militare şi civile din Iaşi au fost 
invitate să depună cereri pentru a primi sclavi evrei fără plată?. Acest ordin, care s-a 
întemeiat pe o lege generală cu privire la statutul militar al evreilor, a avut implicaţii 
grave asupra văduvelor şi orfanilor, deoarece peste 7.000 de evrei „nu s-au prezentat” la 
muncă — erau morţi, dar „fără acte” corespunzătoare care să confirme că au fost ucişi 
(vezi infra, p. 393). Cei care nu s-au prezentat „de bună voie [la muncă]... au fost 
ridicaţi în timpul nopţii de la domiciliile lor”?, a notat unul din conducerea Comunităţii. 
Dar dacă morţii nu s-au putut prezenta, pentru asta au plătit femeile şi copiii care au 
supravieţuit. Anul Nou ebraic 5702, respectiv 1941/1942, şi „Ziua Iertării” (Iom Kipur) 
au fost sărbătorite la Iaşi, în septembrie 1941, într-o atmosferă de catastrofă personală, 
comunitară şi naţională. Autorităţile au permis oficierea rugăciunilor doar la sinagoga 
azilului de bătrâni. Birourile Comunităţii, care fuseseră transferate la azil, au servit 
drept sinagogă suplimentară fără aprobare”. Unul dintre membrii comitetului Comunităţii 
a lăsat o descriere fidelă a serviciului religios de Anul Nou : 


În locul enoriaşilor, majoritatea morţi, iar altă mare parte deportaţi... o mână de oameni s'au 
adunat să-şi facă rugăciunile anuale... Deşi sunt ateu, totuşi am ţinut să particip la aceste 
manifestaţiuni religioase, mai mult din spirit de asociere la revolta coreligionarilor mei, 
împotriva suferințelor îndurate... Evreii purtau încă semnul lui David la piept’. 


1. Ordonanţa nr. 7 a comandantului militar al oraşului Iaşi, generalul Cârlăonţ, Moldova, 04.08.1941 
(copie în Ancel, Documents, II, nr. 209, p. 505). 

2. Dispoziţiile prefectului Captaru privind obligaţia muncii, pentru interesul general al evreilor, 
Moldova, 06.08.1941 (copie în Ancel, Documents, II, nr. 310, p. 506). 

3. Al doilea raport Braunstein, p. 44. 

4. Depoziţia lui Oscar Marcovici, membru în comitetul Comunităţii în perioada 1945-1947, Haifa, 
16 ianuarie 1954, Arhiva Yad Vashem, 03-1426, p. 4. 

5. Al doilea raport Braunstein, p. 49. 

Lista morţilor 


Cea mai grea problemă a funcţionarilor Comunităţii care au rămas în viaţă a 
constituit-o confruntarea cu rudele familiilor celor ucişi, majoritatea femei şi copii care 
voiau să afle de la ei care a fost soarta rudelor lor — a celor ale căror cadavre nu le-au 
găsit pe străzi. Trebuia întocmită o listă nominală a celor ucişi pentru a şti cine trăieşte 
şi cine a murit, deschizându-se de fapt o întrecere între autorităţi (în special agenţi ai 
Siguranţei) şi Comunitate, agenţii făcând tot ce s-a putut pentru a împiedica acţiunea 
Comunităţii de a pregăti un tabel adus la zi al victimelor. Chiar în ziua pogromului, la 
clădirea Comunităţii au fost aduse buletine de identitate ale unor evrei ucişi — de către 
poliţiştii care ştiau că vor fi răsplătiți pentru asta. „Pe masă erau sute de buletine de 
identitate pătate cu sângele celor ucişi şi îngropaţi în cimitirul din Păcurari”, a descris 
secretara Comunităţii momentul când a intrat în una dintre camerele Comunităţii în ziua 
pogromului. Dar aceste buletine de identitate erau doar o picătură într-o mare şi nu 
puteau servi drept bază pentru întocmirea unei liste complete a morţilor : 


Luni, 30 iunie, din zori au început să se adune la poarta Comunităţii femei cu sutele şi cu 
miile, ca să afle vreo veste de la dragii luaţi de acasă. Era un spectacol ici să vezi mame 
şi copii, strigând şi implorând să afle o veste. 

Am eşit afară şi am promis că vom publica listele celor morţi, dar mai înainte de a face ceva, 
au apărut agenţi ai Siguranţei care mi-au pus în vedere că dacă îndrăznim să publicăm vreo 
listă ne împuşcă pe toţi. Pe masă erau pregătite listele, ei le-au observat şi le-au ridicat imediat. 
Am reuşit să sustrag o singură copie pe care am ascuns-o în ciorap. 

Văzând astfel situaţia, am eşit afară la mulţimea disperată care aştepta o vorbă de încurajare 
din partea noastră, portarul Comunităţii Apoteker mi-a instalat o masă pe care m'am urcat. 
Adresându-mă mulţimii le-am comunicat că nu avem încă lista exactă, şi că rog ca mulţimea să 
se împrăştie în linişte, spre a evita alte nenorociri inutile!. 


Prima listă, confiscată de agenţii Siguranţei, cuprindea doar câteva sute de nume. 
Însă în continuare Siguranţa a făcut tot ce i-a stat în putinţă - recurgând la ameninţări, 
arestări şi torturi — pentru a împiedica eforturile Comunităţii de a aduna numele tuturor 
victimelor. Acest subiect a devenit o obsesie pentru Siguranţa din Iaşi. La o săptămână 
după pogrom a fost numit un director nou, comisarul Ghinău, la serviciul Biroului de 
Populaţie din cadrul Poliţiei. Biroul a fost însărcinat cu eliberarea şi schimbarea tuturor 
buletinelor de identitate ale evreilor din Iaşi — de fapt, cu executarea unui recensământ 
secret privind dimensiunile pogromului. Comunitatea a înţeles că intenţia autorităţilor 
era de a face 


o verificare a întregii populaţii [evreieşti] obţinerea noului buletin de identitate devenind o 
cursă cu obstacole care putea fi trecută numai cu ajutorul mitei. Comunitatea a fost nevoită să 
plătească o leafă lunară ridicată acestui comisar, locţiitorului său şi celor care l-au urmat 
„pentru a facilita obținerea buletinelor”?. 


1. Depoziţia Clarei Scheinfeld, p. 569 (sublinierea îmi aparţine). 
2. Ibidem, p. 571. 

Dar problema buletinelor de identitate îi privea pe evreii în viaţă. Morţii au fost 
„menţinuţi” mult timp în viaţă pentru a putea stoarce bani şi.bunuri de la rudele acestora 
(vezi infra). Numărul celor care s-au adresat Comunităţii pentru a obţine informaţii 
despre rudele dispărute a crescut în zilele şi săptămânile de după pogrom, în ciuda 
eforturilor Poliţiei de a împiedica adunări de evrei şi în ciuda incapacității funcţionarilor 
Comunităţii de a comunica vreo informaţie despre soarta bărbaţilor. Pentru a înţelege 
dimensiunile problemei, trebuie amintit că, la un moment dat, la Chestură şi pe străzile 
din jurul ei se aflau cca 20.000 de evrei şi că în cele două „trenuri ale morţii” au fost 
evacuaţi cca 8.000 de evrei. Miile de femei şi copii îndoliaţi care veneau la birourile 
Comunităţii — sau, după cum a remarcat unul dintre membrii comitetului Comunităţii, 
Daniel Marcus, cei „care au supravieţuit şi au îndrăznit să iasă pe stradă” — au trezit în 
rândurile românilor care i-au văzut o reacţie de decepţie : „Au rămas totuşi destui evrei”!. 

Fiecare evreu s-a agăţat de slaba speranţă că persoana îndrăgită se află în viaţă, 
deoarece nu s-a găsit vreo dovadă că a fost îngropată undeva. Psihoza zvonurilor s-a 
împrăştiat cu repeziciune — din când în când se răspândea o ştire despre cutare sau cutare 
care văzuse pe unul sau pe altul, fie în curtea Chesturii sau în drum spre gară, sau la 
Târgul Frumos ori la Podu Iloaiei - şi funcţionarii Comunităţii nu puteau verifica 
zvonurile şi nu îndrăzneau să spună adevărul chiar dacă-l ştiau. Comunitatea a trimis 
delegaţi români la Podu Iloaiei şi la Călăraşi pentru a cerceta câţi evrei au ajuns acolo şi, 
pe cât posibil, să adune nume. 


Veştile sosite fie prin intermediul organizaţiilor [evreieşti] din Capitală, fie prin delegaţii 
creştini plătiţi bine şi care s'au transportat la lagărele Podu Iloaiei şi Călăraşi-lalomiţa, erau 
triste. Vedeai cum vin zilnic persoane - mame, soţii, copii, părinţi implorând pe conducătorii 
Comunităţii să le dea veşti de la ai lor şi dispăruţi, 


a notat unul dintre membrii comitetului. Ținerea la zi a listelor de morţi s-a făcut zilnic, 
dar în secret. De îndată ce numele supravieţuitorilor au devenit cunoscute, au fost 
comunicate celor care se interesau -— şi se subînţelegea că ceilalţi au fost ucişi. În unele 
cazuri, evrei despre care familiile ştiau că trăiesc nu mai erau în viaţă, deoarece muriseră 
în lagăre, de boli sau de slăbiciune?. 

Comunitatea nu putea emite familiilor îndoliate certificate de deces pentru rudele 
ucise pentru a pune capăt legăturii administrative dintre ei. Aceasta era prerogativa 
autorităţilor — şi cât timp autorităţile refuzau să-şi asume răspunderea pentru deces, 
morţii au rămas legaţi de cei vii, cu grele implicaţii juridice şi fiscale. 

În atmosfera de doliu care s-a instaurat în Comunitate a ieşit în evidenţă comportarea 
unei românce, farmacista Lupu, al cărei soţ evreu fusese ucis în timpul pogromului. Deşi 
era creştină, obişnuia să vină la Comunitate pentru a împărţi bani la săraci, vizita 
cimitirul evreiesc, depunea flori la gropile comune, aprindea lumânări, împărțea bani 
celor pe care îi găsea acolo — datini creştineşti adoptate de fapt şi de către evrei. A jurat 


că „până la sfârşitul vieţii ei va urmări pedepsirea criminalilor populaţiei evreieşti”?. 


1. Depoziţia lui Daniel Marcus (vezi supra, p. 366, nota 2), p. 4. 
2. Al doilea raport Braunstein, p. 46. 
3. Ibidem, p. 47. 

Orfanii pogromului 


Orfelinatul Comunităţii s-a deschis din nou după ce au fost adunaţi orfanii ce se 
împrăştiaseră peste tot. O parte au fost ucişi, iar alţii şi-au găsit refugiu (majoritatea 
temporar) la familii evreieşti. Imobilul orfelinatului a fost jefuit şi devastat, ca toate 
clădirile comunitare evreieşti, şi a fost necesar să fie cazaţi în alt loc. Orfanilor mai vechi 
li s-au adăugat alţii noi, cărora nu le mai rămăsese nici o rudă care să-i întreţină. 
Orfelinatul avea peste o mie de copii!. 

La laşi s-a desfăşurat un proces necunoscut evreilor din Regat (care nu au fost 
deportaţi în timpul regimului antonescian) : crearea unor cadre familiare ad-hoc sau noi. 
Sute de familii au dispărut, copiii au fost luaţi de rudele rămase în viaţă, s-au creat 
familii noi, uneori ciudate, în care un părinte a adunat în jurul său rude - majoritatea 
copii orfani rămaşi de la fraţi sau surori; sau „părinţi” — mamă şi tată diferiţi — rămaşi 
în viaţă din familiile lor anterioare, în majoritatea cazurilor şi ei rude, care s-au 
strâns laolaltă (şi uneori chiar s-au căsătorit) pentru a putea creşte copiii rămaşi în viaţă, 
copii care uneori nici nu erau ai lor ; bunici care de nevoie au devenit părinţi ai nepoților, 
după ce fiii lor - părinţii copiilor - au fost ucişi; fete necăsătorite pe care povara 
creşterii fraţilor mai mici (sau copii ai fraţilor căsătoriţi care au fost ucişi) a căzut 
deodată asupra lor, îmbătrânindu-le înainte de vreme. Majoritatea fetelor evreice din Iaşi 
au avut puţine şanse să se mărite în anii următori, deoarece numărul tinerilor de vârstă 
corespunzătoare a scăzut în mod brusc. O parte dintre ele s-au măritat în cele din urmă 
cu bărbaţi mult mai în vârstă, iar cele care n-au reuşit să se elibereze de doliul care a 
căzut asupră-le şi le-a zdruncinat sufletul au rămas celibatare. Numeroase case şi apar- 
tamente din cartierele sărace au rămas goale, Nu era cine să le renoveze după devastare 
şi nici măcar să repare geamurile sparte de la ferestre. Nu era cine să locuiască în ele 
după ce numărul familiilor s-a micşorat. Românii, chiar cei mai săraci, nu erau dispuşi 
să locuiască în ele, deoarece evreii săraci din laşi erau, în general, mai săraci decât 
vecinii lor români săraci. 

În mai 1942, Iaşiul a fost vizitat de un delegat al Centralei Evreilor?, Cristian 
Solomon, el însuşi origihar din Iaşi ; el a lăsat o descriere sumbră a situaţiei Comunităţii, 
şi îndeosebi a orfanilor. Autorităţile au confiscat spitalul evreiesc, vechi de 250 de ani, 
iar bolnavii au fost transferați în camere închiriate. Spitalul de copii Ghelerter a devenit 
şi orfelinat, servind drept adăpost pentru orfani în vârstă de 2-5 ani: 


Unuia i-a murit mama şi 3 frăţiori degeraţi astă-iarnă din lipsă de lemne. Altuia, i-au dispărut 
părinţii. [Aici se află] o femeie bolnavă, de bună condiţie socială, siluită de 6 soldaţi, 
vindecată la spital de boli venerice şi acum raclată, după siluire. 


Cristian a descris situaţia în şcoli : 


= 


Depoziţia lui Iosef Iacob (vezi supra, p. 372, nota 1), p. 10. 
2. La 17 decembrie 1941 s-a dizolvat Federaţia Uniunilor de Comunităţi, iar Filderman a fost demis 
din funcţie ; la începutul lui februarie 1942 s-a creat Centrala Evreilor, conform cererii Legaţiei 
germane din România. 

Copii trişti. Feţe livide. Majoritatea rău îmbrăcată şi desculţă. Mulţi orfani, aduşi de mamele 
lor la şcoală după ce au trecut întâi prin sinagogă, pentru Kadish [rugăciune pentru morţi - 
n.m.], după un tată ucis sau dispărut în „Duminica ceia”!. 

Profesorii şi profesoarele cu lefuri ruşinos de mici, neîmbrăcaţi [cum se cuvine] şi nehrăniţi... 
Cantinele nu mai funcţionează. Nu sunt bani, nu sunt alimente. 


14.000 de săraci primesc un ajutor de 60-75 de lei pe săptămână de familie. Copiii 
din orfelinatul deschis pe lângă spitalul Ghelerter sunt „slabi, trişti, fără mâncare şi fără 
copilărie. Mulţi au pe cap bube şi chelbe”. Iar 1.500 de evacuaţi din Podu Iloaiei 
completează tabloul: „Adăpostiţi în majoritate în sinagogi, trăiesc într'o promiscuitate 
nebănuită. 25-30 într-o cameră mare. Fără ocupaţie, fără existenţă, fără un ban”. Situaţia 
a mii de văduve este deosebit de grea, scrie Cristian, deoarece încă nu s-au împăcat cu 
pierderea suferită : „Mii de văduve se hrănesc cu o iluzie tragică : bărbaţii lor se vor mai 
întoarce. Sunt, cu siguranță [aşa cred], în lagăre nemţeşti secrete”?. 


Invierea morţilor 


„Numai cine a fost la Iaşi, mult timp după masacrul din iunie 1941, şi-a putut da seama 
de ura ce mocnea în sufletele populaţiei creştine contra nevinovatei populaţii evreieşti. ”3 

Aşa deschide adjunctul preşedintelui Comunităţii capitolul despre istoria Comunităţii 
după pogrom ; de fapt, o lungă mărturie pe care a pregătit-o vreme îndelungată - un fel 
de memorii pregătite cu participarea şefilor de secţii şi de servicii ale Comunităţii, 
fiecare în domeniul său. 


Ura populaţiei creştine ce s'a consumat prin vărsările de sânge nevinovat din vara anului 1941, 
a continuat să se reverse mai departe, sub forme diferite, în special sub cea administrativă, 
poliţienească şi fiscală. 


„Agenţii fiscali” care participaseră la pogrom şi îi îndrumaseră ei înşişi pe poliţiştii 
şi soldaţii români şi germani la identificarea caselor evreieşti, în special a celor bogaţi şi 
înstăriți, „pentru omorârea şi jefuirea lor”, şi-au completat misiunea cu „urmăririle 
fiscale, aplicate cu sălbăticie evreilor”. 

Noua campanie de teroare dusă împotriva evreilor din Iaşi de „călăi fiscali” s-a bazat 
pe un argument formal, specific evreilor din Iaşi. Atât timp cât nu putea fi prezentat actul 
de deces al celui ucis în pogrom, văduva sau părinţii puteau fi obligaţi să plătească 
impozitele, taxele şi amenzile impuse decedatului : 


Nici un fel de act nu era suficient pentru a dovedi decesul prin asfixiere sau împuşcare a 
aceluia [a evreului] urmărit pentru taxele militare sau alte impozite personale. Singura dovadă 
era actul de deces eliberat de Primăria respectivă”. 


1. Trebuie notat faptul că la Iaşi, rabinii au aprobat ca fetele să rostească rugăciunea de Kadish după 
părinţi, în cazurile în care nu rămăsese nici o rudă de gen masculin care să o rostească. 

2. Raportul lui Cristian despre vizita la laşi, în zilele de 7-13 mai 1942 (vezi supra, p. 368, nota 4), 
pp. 117-119. 

3. Memoriul lui Hahamu, p. 22. 

4. Ibidem, p. 23. 

De aceea la Iaşi s-a petrecut o „minune” : mii de morţi au fost menţinuţi în viaţă timp 
de un an (şi chiar mai mult) pentru a-şi plăti impozitele - o „înviere a morţilor” în 
adevăratul sens al cuvântului. Familiile îndoliate au fost obligate să plătească impozitul 
pe venit (dacă decedatul a avut o ocupaţie sau o afacere), împrumutul de război, taxele 
la Primărie şi în special taxele militare, impuse exclusiv evreilor în conformitate cu 
Decretul-lege nr. 132 din 21 ianuarie 1941, care a transformat recrutarea obligatorie şi 
serviciul militar în obligaţii fiscale şi muncă obligatorie. Taxa a fost impusă nu numai 
evreului tânăr sau matur, ci şi pe veniturile părinţilor (dacă era celibatar), ale soţiei (dacă 
era căsătorit). Şi a fost majorată cu 50% pe timp de război. La acestea trebuie adăugate 
contribuţiile speciale, cum ar fi predarea de haine, echiparea spitalelor militare, prezentarea 
la muncă în folos obştesc ş.a. Ce se putea lua de la săracii Iaşiului ? 


Aceşti agenţi [fiscali] umblau în cartierele evreieşti, prin acele case unde nu erau decât văduve 
şi orfani, scoteau de sub capul acestor nenorociţi pernele şi desbrăcau [de haine] şi băteau până 
la sânge, iar lucrurile luau direcţii necunoscute. 

Perceptorii acestor ştafete ale morţii vârau groaza în populaţia evreiască. 

N'aveai cui să te plângi şi nimeni nu asculta pe „jidanii care au tras în armată” ; nu era milă 
pentru ei. Aceşti zbiri, care scoteau pernele, lăsând goi şi desculți, văduvele şi orfanii, 
urmăreau plata taxelor militare pentru acei cari au fost omorâţi. 

Până unde a mers teroarea: după ce ţi-a omorât tatăl, soţul, copiii sau fraţii, veneau hienele 
fiscale şi trăgeau din avutul sărăcăcios ce a mai rămas, în casele triste ale evreilor!. 


Printre perceptori s-au evidenţiat cei care s-au specializat într-un anumit domeniu de 
încasare alternativă. Şeful circumscripţiei V fiscale, Cuteanu, se specializase în încasarea 
„impozitului la echivalent” în sinagogi, în special în zile de sărbătoare, ceea ce însemna 
confiscarea obiectelor de cult şi a hainelor de la enoriaşii pe care-i „prindeau” în 
sinagogi. Sechestra dulapuri cu suluri sfinte şi ştia să calculeze contravaloarea impozitului 
pe sulurile sfinte ; confisca paltoanele credincioşilor care erau atârnate la intrare „sau îi 
desbrăca în timpul rugăciunilor de talesimi [şal de rugăciune)”. Alţi patru perceptori se 
specializaseră în alte domenii de percepere alternativă. 

Comunitatea a înaintat un memoriu special şefului administraţiei financiare, Mardare, 
cerând să păsuiască încasarea taxelor militare de la supraviețuitorii găsiţi în lagărele de la 
Călăraşi şi Podu Iloaiei şi să înceteze urmărirea celor care au murit. „Vi s-a făcut puţin, aţi 
mai rămas destui”, a fost răspunsul lui?. Era imposibil, a notat preşedintele Comunităţii, să 
se înainteze perceptorilor acte de deces obişnuite : „Nu era posibil să se obţină în acele zile 
orice act pentru cei care au fost împuşcaţi pe străzi, în case sau în curtea Chesturii, sau care 
au fost azvârliţi [morţi] din trenuri”. Singura cale de recunoaştere a mortului ca decedat se afla 
în paragrafele legii actelor de stare civilă. Pentru a obţine o decizie care să ordone Primăriei 
să emită un act de deces pe baza locului unde a fost — sau se presupune că a fost — 
înmormântat un evreu în zilele pogromului, trebuia urmată o procedură complicată şi 
epuizantă. Trebuiau prezentaţi martori care văzuseră mortul, trebuia să aduci funcţionari ai 
serviciului biroului de populaţie la locul decesului sau al mormântului presupus, să ceri şi 
să obţii o investigaţie de către circumscripţia de poliţie, să plăteşti timbre şi taxele cerute, 
precum şi „cheltuielile curate şi necurate” (cum a definit Hahamu şperțul şi impozitele)”, 


1. Ibidem, pp. 22-23. 
2. Ibidem, p. 23. 
3. Ibidem, p. 24. 

pentru ca formalităţile să fie completate şi să fie prezentate unui judecător care să emită 
o sentinţă că mortul nu este în viaţă. Cine dintre cei peste 20.000 de evrei care primeau 
o supă zilnică de la Comunitate îşi putea permite să se angajeze într-o asemenea 
procedură, la încheierea căreia să se despartă definitiv, juridic şi fiscal, de decedat? 
Trebuie să adăugăm că printre aceşti evrei (îndeosebi femeile) se aflau şi analfabeti. 

Comunitatea şi-a asumat această răspundere, iar în acest scop a înfiinţat un serviciu 
de contencios care a stat la dispoziţia săracilor. Dar şi atunci când se obținea în sfârşit 
actul de deces, despărţirea de mort şi de datoriile acestuia nu se realiza în mod automat. 
Trebuia începută o nouă procedură, o nouă campanie birocratică pentru reducerea 
taxelor militare prin Administraţia financiară. 

Sarcinile biroului de avocaţi ai Comunităţii au fost mult mai mari decât reconstituirea 
decesului a mii de evrei pentru a obţine un act de deces — şi erau toate legate de 
repercusiunile legislaţiei antisemite inaugurate de Guvernul Goga-Cuza şi încheiate în 
timpul regimului antonescian. Această chestiune nu o vom prezenta aici. Dar la laşi, 
contenciosul a trebuit să se ocupe, aproape în toată perioada regimului antonescian, de 
implicaţiile juridice ale pogromului, în afară de celelalte sarcini. aşiul a fost primul oraş 
în care avocaţii evrei au fost excluşi din Barou, pierzând astfel posibilitatea de a se 
întreţine. Iată de ce a existat întotdeauna o rezervă de avocaţi, parte dintre ei foarte 
dotați, care au găsit de lucru la Comunitate. Legislaţia antisemită şi împilările autorităţilor 
locale le-au creat o existenţă. În 1938, contenciosul a fost lărgit, avându-l în frunte pe 
avocatul Gerner. El a fost ucis (împreună cu fiul său) în timpul pogromului cu lovituri de 
ciomag în cap. După uciderea lui Gerner, în funcţia de secretar general al Comunităţii a 
fost numit avocatul Boris Kelpner, iar avocatul Leon Reicher a devenit directorul 
contenciosului. 

Încă înainte de începerea acţiunii de „lichidare” definitivă a morţilor, trebuiau salvate 
220 de imobile aflate în proprietatea Comunităţii sau proprietate particulară lăsate ca 
moştenire Comunităţii, în parte înregistrate pe numele unor evrei ucişi în pogrom şi care 
urmau să fie acaparate de către Primărie şi alte instituţii de stat, în conformitate cu 
diverse legi. Şi prevenirea confiscării acestor imobile era legată de prezentarea actului de 
deces şi de decizia corespunzătoare a unui judecător - de aici a pornit şi acţiunea de 
„ucidere” definitivă a celor decedati. Şi printre evrei au apărut „specialişti”, la fel ca şi 
printre perceptorii fiscali români. Avocaţii Reicher, Hoffmann şi alţii s-au specializat în 
reconstituirea locului de deces al celor ucişi sau decedați, în depistarea de martori, în 
obţinerea de adeverinţe cu menţionarea unor paragrafe corespunzătoare din legea actelor 
de stare civilă — totul pe scurt, pentru a nu irita autorităţile şi judecătorii, obţinând în 
decurs de doi ani, „după o procedură complicată, câteva mii de acte de moarte”!. 
Comunitățile din Podu Iloaiei, Roman, Târgul Frumos şi Călăraşi au venit în ajutorul 
Comunităţii din Iaşi în tot ceea ce priveşte obţinerea unor acte de deces sau a unor acte 
corespunzătoare de la autorităţile locale? privind mii de evrei care au fost îngropaţi acolo 
sau obţinerea unor buletine de identitate pătate de sânge, care au fost strânse sau 
cumpărate dela românii care au avut tot felul de funcţii şi au participat la „primirea” 
făcută evreilor. Dar la Mircești, la Săbăoani, la Inoteşti şi în alte locuri în care au fost 
îngropaţi evrei nu era cine să dea o mână de ajutor — şi se ştie că o dată cu morţii au fost 


1. L. Reicher, Scurtă trecere în revistă a activităţii contenciosului Comunităţii din Iaşi, Arhiva Yad 
Vashem, PKR/I, p. 47. 
2. Memoriul lui Hahamu, p. 24. 

îngropate şi buletinele de identitate găsite asupra lor. Circulaţia evreilor era interzisă. 
Chiar şi după obţinerea unei adeverinţe, esenţială pentru emiterea unui act de deces, 
autorităţile evitau să amintească în mod explicit pogromul - sau măcelul în general — 
drept cauză a decesului. Un exemplu de acest fel îl constituie certificatul de deces emis 
la 31 octombrie 1941, de către Primăria Târgul Frumos, rudelor evreului Pincu Meir din 
Iaşi. În paragraful privind locul decesului s-a specificat „în trenul ce venea de la Iaşi”!, 

la 1 iulie 1941, fără nici o aluzie la „trenul morţii”. 

Prin forţa împrejurărilor, biroul contenciosului a devenit, după Comunitatea însăşi, 
cea mai importantă instituţie pentru evreii din laşi. Al doilea obiectiv, după obţinerea 
actelor de deces, era obţinerea de certificate de totală paupertate pentru 7.500 de evrei 
(de fapt capi de familie), pentru a anula sau a reduce obligaţia depunerii efectelor pentru 
Armată. Autorităţile au continuat să ceară lucruri, „în conformitate cu legea”, de la 
evrei care au fost ucişi, dar care deocamdată au fost „menţinuţi” în viaţă — şi întrucât nu 
au fost găsiţi, au aplicat metoda încasării taxei militare. Sute de familii evreieşti s-au 
destrămat pe acest fond. Copiii au fost transferați la rude sau la orfelinat ; casele au fost 
părăsite sau n-au fost reparate pentru iarnă. Părinţii unor tineri care fuseseră ucişi n-au 
venit la contencios pentru a cere ajutor în vederea obţinerii certificatului de deces, pentru 
a nu fi depistaţi de tot felul de perceptori. Din această cauză, Comunitatea nu-i putea 
ajuta. Majoritatea cazurilor celor care n-au plătit taxa militară şi n-au predat efecte şi 
nici nu s-au prezentat la munca obligatorie când au fost chemaţi s-au Ea at începând 
din septembrie 1941. 

Neprezentarea decedatului la muncă obligatorie nu era un fapt divers — toate sistemele 
de constrângere ale statului român erau puse în funcţiune pentru depistarea infractorului : 
Poliţia, Armata, Siguranţa şi Serviciul Special de Informaţii, care toate au acţionat cu 
ajutorul agenţilor lor evrei. Căutătorii dezertorilor efectuau descinderi nocturne pentru 
a-i „prinde” pe evreii care nu s-au prezentat, presupunând că se eschivează de la 
efectuarea muncii obligatorii, dar că, din când în când, se întorc acasă. Combinația de 
descinderi nocturne, percheziţii, ameninţări şi pomenirea numelui fiului sau al soţului 
mort pentru care încă nu se obținuse un certificat de deces a deteriorat starea sufletească 
a multor femei şi părinţi care se împăcaseră deja cu gândul pierderii suferite. Acum, 
într-un colţ al sufletului s-a aprins o scânteie de speranţă - cu toate acestea, dacă sunt 
căutaţi, poate că sunt în viaţă. 

Comunitatea nu s-a putut opune descinderilor pentru depistarea dezertorilor. De data 
aceasta nu era vorba de ceea ce avocatul Reicher a numit „suferinţa provocată de 
funcţionari care au fost autorizaţi în mod special să provoace suferinţă evreilor” - aceştia 
mai puteau fi mituiţi şi reţinuţi. Comunitatea plătea „în mod oficial” diversele taxe 
impuse săracilor din Iaşi; iar în cazurile în care cei care confiscau întocmeau un 
inventar al obiectelor confiscate, şi nu le jefuiau, plata avea ca scop înapoierea efectelor 
minime de trai — plăpumi, perne, mobilier elementar ş.a. Comunitatea plătea pentru ei 
taxele militare, taxele speciale şi „diferite impozite restante răscolite de fanteziile 
agenţilor [fiscali] urmăritori”?, iarăşi conform definiţiei directorului contenciosului 
Comunităţii. În multe cazuri, şi-a amintit Reicher, Iacov şi Hahamu au plătit din 


1. Actul de deces al evreului Pincu Meir eliberat de Primăria Târgul Frumos, în Ancel, Documents, 
III, nr. 307, p. 490. 
2. Raportul lui L. Reicher (vezi supra, p. 381, nota 1), p. 55. 

buzunarul lor „cumpărarea” bunăvoinţei unui perceptor sau chiria unui evreu care urma 
să fie aruncat din locuinţa sa devenită proprietatea Centrului Naţional de Românizare, 
adică averea statului. Dar statul nu putea să învie morţii — şi atât timp cât autorităţile 
militare nu voiau să recunoască faptul că evreii în cauză au fost ucişi în pogrom, familia 
celui chemat la munca obligatorie (şi care nu se prezenta) nu putea fi ajutată. 

În august 1942, Cercul de recrutare din Iaşi a raportat Comandamentului Armatei 
a 4-a că nu a reuşit să găsească 13.868 de bărbaţi şi tineri evrei. Nu ştia unde au dispă- 
rut şi nici Comunitatea evreiască nu putea să ajute în această chestiune. În tabelele 
de contingente ale Cercului, în 1939 erau înregistraţi 21.479 de evrei (contingentele 
1913-1945)! ; dar la recensământul din 1942 al persoanelor având sânge evreiesc au fost 
găsiţi doar 7.611 evrei în vârstă de 18-50 de ani. Comunitatea nu poate ajuta, pentru că 
nu cunoaşte listele Cercului de recrutare, se arăta în raport, şi deoarece nu există 
certificate de deces pentru 7.000 de evrei care „au dispărut în vara anului 1941” (în afară 
de cei recunoscuţi ca fiind decedați). Registrele matricole sau tribunalul nu emit acte de 
deces „din completă lipsă de dovezi”. Prin aceasta se recunoştea, în mod indirect, că 
aceşti evrei nu mai sunt în viaţă - dar fără „acte” nu se ţinea cont de realitate. Cercul de 
recrutare din Iaşi a cerut ajutorul cercurilor de recrutare din alte oraşe, pentru a clarifica 
dacă au evrei (originari din Iaşi) obligaţi să presteze munca obligatorie care şi-au mutat 
domiciliul acolo, dar şi din grija de a acoperi „neglijenţa” : 4 


Cu această ocazie mai raportăm că situaţia în care se găseşte Cercul de recrutare Iaşi, din acest 
punct de vedere, este unică şi nu suferă comparaţie cu [situaţia din] nici un alt Cerc, deoarece 
nicăieri n'au fost evenimente ca cele ce au avut loc la Iaşi în zilele de 29-31 iulie 19412. 


Aceşti evrei au fost „menţinuţi în viaţă” în toată perioada regimului antonescian. Dar 
în vara anului 1942, Marele Stat-Major a planificat să-i deporteze în Transnistria pe toţi 
evreii care s-au sustras de la munca obligatorie (sau au dezertat din detaşamentele de 
muncă) din toată ţara, printre care şi dispăruţii din Iaşi şi familiile lor - cca 40.000, după 
aprecierea lui. Din această cauză s-a ivit problema evreilor obligaţi să presteze munca 
obligatorie, dar care fuseseră ucişi în pogromul de la Iaşi. Inspectorul regional al 
Siguranţei din Iaşi, Emil Gioseanu, a răspuns directorului Siguranţei din Bucureşti, care 
ceruse arestarea evreilor pasibili cu deportarea: „Alţii [dintre ei] nau încă stabilită 
situaţia de decedați, cu ocazia evenimentelor din 29 iunie 1941, întrucât nu pot face 
dovada decesului şi [de aceea] instanţele de judecată nu pot ordona înscrierea [lor ca 
decedați] în registrele de stare civilă”. Gioseanu a avut dreptate: nici unul dintre 
„decedaţii” din curtea Chesturii sau din „trenurile morţii” nu s-a prezentat în faţa 
instanţelor pentru a se îngriji să i se emită un act de deces!* 


1. „Contingentul” cuprinde toţi bărbaţii care împliniseră 21 de ani într-un anumit an ; „Contingentul 
1913”, de exemplu, include toţi bărbaţii născuţi în 1892. 

2. Cercul de recrutare din Iaşi către Comandamentul Armatei a 4-a, 20 august 1942, documente ale 
Ministerului Apărării al României, Arhiva Marelui Stat-Major, Dosar 1505, p. 159 (USHMM, 
microfilm 72). Datele greşite au fost citate aici după original. Referirea este, desigur, la 29-30 iunie. 

3. Raportul nr. 24269 al Inspectoratului Regional al Poliţiei din Iaşi către Inspectoratul General al 
Poliţiei din Bucureşti (copie), 6 octombrie 1942, Arhiva Ministerului de Interne, Dosar 40010, vol. 114, 
p. 200 (USHMM, microfilm 35). 

Lichidarea morţilor 


La Iaşi, acţiunea de profanare a cimitirelor evreieşti şi demolarea lor a îmbrăcat un 
caracter special — ştergerea rădăcinilor evreieşti din oraş şi din întreaga Moldovă, ca o 
completare a acţiunii de lichidare fizică a evreilor. 

La 15 iulie 1943, în Monitorul Oficial s-a publicat o decizie prin care vechiul cimitir 
evreiesc din Iaşi era transferat Centrului Naţional de Românizare!. Publicarea deciziei a 
întărit zvonurile care se răspândiseră printre evreii din Iaşi că Primăria intenţionează să 
lichideze cimitirul vechi, care avea, după afirmaţiile Comunităţii, o vechime de cel puţin 
450 de ani?. În timpul unei vizite la Iaşi, mareşalul Antonescu l-a demis pe primarul 
oraşului, generalul Ionescu, numindu-l în locul său, la începutul anului 1943, pe 
inspectorul Constantin Ifrim de la Ministerul de Interne, un cunoscut antisemit, fost 
membru al Partidului Liberal (factiunea lui Gheorghe Tătărescu, fost prim-ministru între 
anii 1934 şi 1937) şi simpatizant declarat al lui A.C. Cuza - care, aşa cum am menţionat, 
locuia în Iaşi. Din momentul numirii sale, Ifrim s-a ocupat aproape în mod obsesiv de 
„problema evreiască”. Până la fuga autorităţilor româneşti din Iaşi, în aprilie 1944, el a 
propus mereu Ministerului de Interne şi lui Antonescu însuşi măsuri precum evacuarea 
evreilor din alte cartiere, dărâmarea de locuinţe şi chiar deportarea în Transnistria, 
renovarea unor instituţii ale Primăriei cu ajutorul unor bani evreieşti” (vezi infra). De 
remarcat că propunerile sale au fost înaintate într-o perioadă în care şi regimul antonescian 
înţelesese că Germania va fi înfrântă în război. Cu toate acestea, Antonescu i-a aprobat 
propunerea de lichidare a vechiului cimitir evreiesc din cartierul Ciurchi, decizia fiind 
publicată în Monitorul Oficial. Când era vorba de evreii din laşi, dispăreau considerentele 
de utilitate naţională. Pogromul a fost prima „victorie” a lui Antonescu în „rezolvarea 
problemei evreieşti”. Lichidarea cimitirelor vechi cu scopul de a şterge vechimea evreilor 
în Țările Române se referea nu numai la Iaşi. Primăria Bucureştiului hotărâse înainte 
desfiinţarea vechiului cimitir de rit spaniol, „Sevastopol”, iar deshumarea osemintelor 
începuse cu puţin timp înainte de începerea lucrărilor de la Iaşi. Trebuie notat că 
distrugerea cimitirelor a fost exclusiv o iniţiativă românească — naziştii nu s-au atins de 


1. Ordinul nr. 39686 din 8 iulie 1943, Monitorul Oficial nr. 163 din 15.07.1943. 

2. Istoricii români fixează începutul stabilirii evreilor în oraş la începutul secolului al XVI-lea: 
N. Iorga, Istoria evreilor în erile noastre, Bucureşti, 1913, p. 8; C.C. Giurescu, Târguri sau 
oraşe şi cetăţi moldovene din secolul al X-lea până la mijlocul secolului al XVI-lea, Editura 
Albatros, Bucureşti, 1977, p. 55. Un prim studiu despre începuturile stabilirii evreilor în oraş şi 
despre cimitirul vechi a publicat rabinul şi cercetătorul M.A. Halevy, „Comunitățile evreieşti din 
Iaşi şi Bucureşti până la zaveră (1821)”, Sinai, II, Bucureşti, 1931, p. 32. Importantul istoric 
evreu Ițic Kara, care s-a născut la Iaşi şi a locuit acolo toată viaţa sa (a publicat monografii despre 
târguri evreieşti din Moldova şi 35 de articole despre evreii din Iaşi), a stabilit că aşezarea 
evreiască din Iaşi are o vechime de aproximativ 400 de ani şi că cea mai veche piatră funerară 
găsită în cimitirul vechi datează din 1610 — mai putea fi văzută în 1943, când s-a distrus cimitirul 
(vezi studiul amintit mai sus, nota 3, pp. 8, 13). În România, în ultimul timp a fost publicat un studiu 
special consacrat inscripţiilor ebraice în secolele XVII-XIX, descifrate pe monumentele funerare 
din cimitirul vechi din Iaşi şi pe terenul sinagogii mari şi al sinagogii croitorilor - vezi I. Kara şi 
`S. Cheptea (ed.), „Inscripţii ebraice”, în Inscripţii medievale şi din epoca modernă a României. 
Oraşul laşi, vol. I, Centrul de Istorie şi Civilizație Europeană, laşi, 1994. 

3, Un ziarist evreu a rezumat imaginea lui Ifrim — G. Spina, „Portretul unui huligan (Const. Ifrim)”, 
Viața Evreească II, 08.06.1946, Bucureşti. 

cimitirele vechi din Germania, de la Paris, Praga, Varşovia ş.a. Cimitirul din laşi avea 
27.000 de morminte identificate şi alte câteva mii ale căror pietre funerare dispăruseră 
sau se scufundaseră cu timpul. Cimitirul vechi din Iaşi se întindea pe o suprafaţă foarte 
mare în sudul oraşului, lângă un afluent al râului Bahlui, şi era împărţit pe perioade. 
Comunitatea ştia despre existenţa unui cimitir şi mai vechi, ale cărui pietre funerare 
dispăruseră de-a lungul timpului. 

Ordinul de a începe dărâmarea zidului care înconjura cimitirul şi deshumarea osemintelor 
a fost emis înainte de publicarea oficială a legii - Comunităţii nu i s-a transmis nimic în 
acest sens. Trebuie să notăm că cimitirul vechi se învecina cu un cartier în care numărul 
participanţilor la pogrom a fost mare - mulţi locuitori români, dând dovadă de iniţiativă, 
au năvălit în case, au scos evrei cu forţa, au bătut, au jefuit, au violat şi au ucis. Câţiva 
evrei, trecând din întâmplare prin cartierul Ciurchi, au văzut grupuri de premilitari, cu 
târnăcoape în mâini, dărâmând zidul împrejmuitor al cimitirului, un adevărat zid de 
cetate. Însoţit de Ionel Frühling (membru al Comunităţii), rabinii Wahrman şi Iosef 
Şafran au plecat spre cimitir. „Fiind zăriţi de vecinii cimitirului şi de armata profanatoare 
a lui Ifrim, am fost primiţi de aceştia cu pietre şi huiduieli”! — astfel a descris preşedintele 
Comunităţii, Hahamu, momentul descoperirii planului de distrugere. Comunitatea a 
încercat să obțină anularea ordinului lui Ifrim, şi se părea că a reuşit — dar atunci s-a 
publicat decizia care a transformat iniţiativa locală a unui primar antisemit într-o lege a 
statului. Comitetul Comunităţii a fost convins că sprijinul categoric al lui A.C. Cuza şi 
al fiului şi continuatorului său, Gheorghe Cuza, au fost cauza care „a răsturnat toate 
intervenţiile noastre” pentru anularea hotărârii de a distruge cimitirul. Mai mult decât 
atât — „tupeul” de a se adresa Bucureştiului „în spatele” primarului l-a înfuriat foarte 
mult pe Ifrim, care „a căutat prin orice mijloace ca dărâmarea să se facă în aşa măsură, 


3» 


încât să nu tămână nici o urmă” din cimitir: „În cel mai scurt timp, neţinând seama de 
nici o intervenţie a noastră, a procedat într'un mod sălbatec”2, 

Precum am menţionat, Cuza a avut o influenţă directă asupra iniţiativei antievreieşti 
a prietenului şi simpatizantului său Ifrim. În septembrie 1943, după greaua înfrângere de 
la Stalingrad şi debarcarea forţelor aliate pe țărmurile Italiei, Cuza a continuat să-i înveţe 
pe români că iudaismul ca religie şi evreii ca popor constituie un pericol pentru viitorul 
României. El a publicat (în revista locală Cetatea Moldovei) un articol (care a fost reluat 
în ziarul antisemit din Bucureşti Porunca Vremii) în care a scris că Biblia evreiască 
(Vechiul Testament) îi îndrumă pe evrei să distrugă alte popoare. Pericolul evreiesc a fost 
foarte mare în România, a scris Cuza — şi l-a ilustrat cu date statistice care au dovedit că 
în anul 1937, în România existau oraşe care aveau mai mulţi evrei decât români: 
„Problema judaismului în România nu poate fi rezolvată decât prin eliminarea jidanilor”. 
Având în vedere posibilitatea ca războiul să se termine curând, Cuza a propus să se 
aleagă o comisie naţională care să intervină la conferinţa de pace apropiată „pentru a 
obţine evacuarea totală a evreilor” din România’. 

Deci atât Cuza, cât şi Ifrim erau conştienţi că iniţiativa distrugerii cimitirului s-a luat 
cu o oarecare întârziere şi că politica guvernului în ceea ce priveşte lichidarea evreilor 
s-a schimbat — cu toate acestea însă, n-au bătut în retragere. Oficiosul Primăriei din 
Bucureşti a anunţat, la 26 septembrie 1943, că a început distrugerea cimitirului din Iaşi — 


1. Memoriul lui Hahamu, pp. 68-69. 
2. Ibidem, p. 69. 
3. A.C. Cuza, „Problema judaismului în România”, Porunca Vremii, 23.09.1943. 

şi a descris faptul ca pe un fel de acţiune de rutină a unei autorităţi locale care încearcă 
să-i ajute pe sinistraţi distribuindu-le case care vor fi construite din materiile prime care 
se găsesc în împrejurimi : 


S’a început deshumarea osemintelor din vechiul cimitir evreiesc din cartierul Ciurchi din Iaşi, 
pe terenul căruia urmează a se construi un cartier nou pentru sinistraţi din Ţicău. Rămăşiţele 
vor fi transportate în cimitirul [evreiesc] din Păcurari, iar pietrele funerare vor fi duse în 
Ţicău, unde vor fi utilizate la drenarea şi consolidarea cartierului. Deshumarea va fi terminată 
până la 15 noiembrie 1943!. 


În urma ploilor, inundaţiilor şi infiltrărilor de ape subterane, în Ţicău s-au produs 
alunecări de teren, provocând prăbuşiri de case şi abandonarea parţială a cartierului. În 
cartier locuiau români săraci şi ţigani, iar mulţi dintre ei s-au trezit peste noapte fără 
casă. Însă eforturile de a distruge cimitirul începuseră înainte de surparea terenului acolo — 
şi de fapt, confiscarea cimitirelor şi distrugerea lor ajunsese atunci la apogeu în România. 
Ştirea constituia încă o verigă a lanţului de minciuni şi a fost formulată într-un limbaj 
ipocrit, prin care regimul antonescian şi fruntaşii săi s-au evidenţiat atât de mult (şi nu 
numai regimul lui Antonescu). Articolul clarifica faptul că Ifrim stabilise o dată finală 
pentru distrugere : 15 noiembrie 1943. În acest scop, el a mobilizat premilitarii din laşi 
şi din judeţ (între 18 şi 21 de ani), adăugându-le măturătorii de stradă, care au muncit în 
ture pentru a apuca să distrugă 27.000 de pietre funerare în perioada stabilită. 


Osemintele părinţilor şi înaintaşilor noştri erau scoase şi aruncate la întâmplare, în grămezi. 
Odată cu aceste oseminte, începeau să cadă pradă lopeţilor profanatoare şi osemintele Gaoni-lor 
[Gaon, în ebraică - mare erudit şi lider spiritual religios] şi marilor rabini, ce-şi dormeau în 
cavouri de sute de ani, somnul lor veşnic?. 


Fruntaşii Comunităţii s-au adresat mitropolitului Moldovei şi Sucevei, Irineu, cu sediul 
la laşi, rugându-l să intervină pentru a pune capăt acestui sacrilegiu. Mitropolitul a răspuns 
că „avem dreptate, dar vremurile sunt grele şi nu ne poate ajuta”. A doua întâmpinare a 
fost făcută comandantului Secţiei a II-a a Marelui Stat-Major, cu sediul la Iaşi (Biroul 
Statistic), dar acesta „ne-a cerut pe un ton imperativ să încheiem lucrările până în 
maximum trei luni, încât nici să nu se mai cunoască că acolo a fost cândva un cimitir”. 

Dărâmarea zidului care împrejmuia cimitirul s-a făcut într-un ritm accelerat, de către 
tineri români, iar o dată cu terminarea lui Primăria a împărţit mii de metri cubi de piatră 
creştinilor din vecinătatea cimitirului, pentru a-şi renova locuinţele. În acest timp, Ifrim 
a publicat un „apel” către locuitorii Iaşiului în care le-a cerut „să înţeleagă marea operă 
creşinească” pe care a început-o prin distrugerea cimitirului evreiesc, care, când va fi 
terminată, vor fi împărţite mari loturi de pământ românilor săraci, pentru a-şi construi 
case. El a cerut de la „bunii creştini” să aducă zilnic hrană la muncitori?. 

În chestiunea distrugerii cimitirului, Comunitatea din Iaşi a hotărât să se adreseze 
împuternicitului cu rezolvarea problemei evreieşti, Radu Lecca. În acest scop, preşedintele 


Gazeta Municipală, 26.09.1943. 

Memoriul lui Hahamu, p. 69. 

A. Hahamu, „Deshumarea şi profanarea cimitirului de la Iaşi”, Haţionut, Yad Zikaron Leiahadut 
Romania, Organizaţia Askanimilor [activiştilor] sionişti din România în Israel, Tel Aviv, nr. 7, 
martie-aprilie 1988, pp. 69-70. 

4. Memoriul lui Hahamu, pp. 69-70. 

Comunităţii, Hahamu (numit în funcţie în aprilie 1943, în locul lui Iacob, care a devenit 
preşedintele biroului judeţean al Centralei Evreilor), a sosit la Bucureşti cu un memoriu 
argumentat despre importanţa cimitirul din punct de vedere istoric, religios şi chiar 
naţional românesc. Lecca „îi era îndatorat” lui Hahamu, deoarece preşedintele Comunităţii 
din laşi i-a „donat” 20 de milioane de lei pe care i-a adus acasă personal, într-o valiză. 
Memoriul Comunităţii din Iaşi enumera toate argumentele care ar fi putut influenţa un 
stat civilizat, un stat în care legea era respectată, un stat european — pe scurt, tot ceea ce 
România lui Antonescu de după Stalingrad încerca să convingă puterile aliate că reprezintă 
şi respectă. Cimitirul, se arăta în memoriu, există de 450 de ani (de fapt, de cca 350 de 
ani), şi el este important nu numai pentru evrei, ci şi pentru România, deoarece este un 
monument istoric, „aşa cum la Paris este considerat prin lege, vechiul cimitir evreiesc 
din curtea muzeului Cluny, iar la Praga, în mijlocul oraşului alt vechi cimitir evreiesc”. 
Este adevărat că acest cimitir nu se mai află în folosinţă, dar este un loc sfânt pentru 
evrei, iar religia lor le interzice să fie atins, ca „la toate popoarele civilizate” : „Vechi 
cimitire evreieşti sunt presărate în toate oraşele europene şi constituie pentru generaţiile 
de edili, aşezăminte intangibile”. Prima grijă a poporului evreu o constituie cimitirul, se 
sublinia în memoriu. Cimitirul din laşi este o dovadă a generozităţii poporului român, a 
atitudinii sale tolerante, a înţelegerii de care a dat dovadă, de generaţii, pentru necesităţile 
religiei evreieşti, pentru acordarea de drepturi religioase, ca în ţări „din cele mai 
civilizate”. „Populaţia evreiască din Iaşi, trecută prin atâtea catastrofe în ultimii ani, 
consternată, plânge astăzi pe mormintele strămoşilor, pentru profanarea ce s'ar aduce 
părinţilor străbuni prin această expropriere” — credinţa evreiască interzice ofensarea 
morţilor. 

Comunitatea, care nu era sigură că argumente de ordin cultural uman, respectul 
pentru mort şi comparaţia cu naţiunile civilizate din lume vor avea vreo influenţă asupra 
autorităţilor româneşti, a luat în consideraţie şi respingerea cererii sale, aşa încât a cerut 
în acest caz să i se permită ei, şi nu tineretului şi măturătorilor de stradă români, să 
scoată osemintele morţilor conform ritualului evreiesc ; în acest scop, şi având în vedere 
numărul enorm de morminte, a cerut să se folosească de evreii mobilizați în detaşamente 
de muncă obligatorie. De asemenea, a cerut să i se permită reînhumarea osemintelor în 
cimitirul „nou”, care a fost inaugurat în 1881. Memoriul se încheia cu cuvintele : „În 
speranţa că toleranța tradiţională a poporului românesc, profund religios şi respectuos 
faţă de cele sfinte, nu se va dezminţi nici în această împrejurare”!. 

În mod surprinzător, Radu Lecca a dat imediat un aviz favorabil cererii Comunităţii, 
a doua zi după primirea ei. El a cerut subsecretarului de stat cu problemele românizării 
„a dispune amânarea luării în posesiune a cimitirului israelit din mahalaua Ciurchilor-Iaşi, 
trecut în patrimoniul Centrului Naţional de Românizare”?, şi a repetat pe scurt argumentele 
Comunităţii. Toate aceste intervenţii nu au avut nici un efect asupra lui Ifrim, aşa încât 
la Iaşi au continuat lucrările, ba chiar au fost intensificate, din cauza încercării Comunităţii 
de a pune capăt profanării. Singura concesie obţinută în urma intervenţiei lui Lecca a fost 
consimţământul lui Ifrim ca deshumarea să fie făcută în continuare de către evrei din 
detaşamente de muncă obligatorie. Dar fiecare concesie avea un preţ: „Primarul ne-a 


1. Cererea adresată de Comunitatea din Iaşi lui Radu Lecca, 26 iulie 1943, în Ancel, Documents, VII, 
nr. 292, pp. 363-367. 

2. Radu Lecca către subsecretarul de stat al Românizării, colonizării şi inventarului, 27 iulie 1943, 
ibidem, nr. 291, p. 362. 

somat să-i predăm pietrele funerare pentru pavarea străzilor, iar în caz contrar să achităm 
Primăriei suma de 22 milioane de lei”!. Această sumă a fost majorată apoi la 50 milioane 
de lei. 

Comunitatea a primit permisiunea să se folosească de o sută de evrei din detaşamentele 
de muncă obligatorie pentru continuarea deshumării osemintelor. Aceştia erau evrei 
săraci, pe care Comunitatea s-a îngrijit să-i îmbrace, să-i hrănească şi să le plătească un 
salariu zilnic. Înainte de începerea lucrului, Comunitatea a convocat o şedinţă la care au 
participat „toţi rabinii din Iaşi, fruntaşii târgului, cărturarii şi cunoscătorii textelor şi 
prescriptiilor noastre religioase”?. La şedinţa de doliu au fost invitaţi şi rabinii importanţi 
ai evreilor din Moldova - din Fălticeni, Ştefăneşti, Botoşani şi Călăraşi (Lăpuşna) 
(rabinii din Ştefăneşti şi Călăraşi nu mai funcționau în localităţile lor, deoarece comunităţile 
respective fuseseră evacuate sau deportate). 

Ziua începerii profanării cimitirului de către muncitorii evrei a fost proclamată zi de 
doliu şi post. S-a hotărât ca rabinii şi publicul să înconjoare cimitirul în conformitate cu 
tradiţia şi să citească versete din Psalmi, iar unul dintre rabinii din laşi să ceară iertare 
de la fiecare mort al cărui mormânt va fi deschis şi să se spună rugăciunea pentru morţi, 
Kadish. Osemintele vor fi adunate în sicrie mici şi transferate în cimitirul nou, păstrând 
respectul pentru mort. În acest scop, Comunitatea a făcut o primă comandă de zece mii 
de lăzi din lemn. 

Ziua începerii lucrărilor a devenit o zi de doliu în masă din cauza profanării 
mormintelor strămoşilor, o zi de rugă şi implorare a Creatorului pentru odihna morţilor 
şi compasiune pentru cei vii. Adunarea s-a transformat într-o demonstraţie de protest pe 
care Poliţia şi Siguranţa n-au prevăzut-o şi nici n-au putut să o prevină. Pentru prima dată 
o Comunitate întreagă şi-a plâns deschis morţii ei vechi şi noi. La ceremonia de despărţire 
au venit mii de evrei, remarcându-se îndeosebi numărul văduvelor şi orfanilor de toate 
vârstele : 


O lume imensă adunată la cimitir a fost cuprinsă de emoție, încolonându-se în cortegiul ce a 
făcut înconjurul zidurilor ce trebuiau să cadă sub loviturile târnăcoapelor, ziduri ce străjuiesc 
cavourile marilor rabini. Am văzut bătrâni, bărbaţi şi femei, care stăteau la mormintele 
părinţilor despărţindu-se pentru totdeauna de rămăşiţele pământeşti, înainte de dezhumare. În 
rugăciuni şi în plânsete, a fost înconjurat cimitirul, ridicându-se către Dumnezeu rugi pentru 
acei ce vor fi dezhumaţi şi tulburaţi în somnul lor veşnic?. 


Primul mormânt deschis a fost cel al unui rabin din familia rabinilor din Ştefăneşti. 
Respectul datorat mortului nu putea fi păstrat din cauza dispoziţiilor pe care primarul 
le-a dat celor doi plutonieri responsabili de muncitorii evrei. Fiecare evreu a primit ordin 
să deshumeze 5 morminte. într-o zi de muncă. Cine nu făcea faţă ritmului, era bătut. 
Rabinii nu aveau destul timp să recite psalmi şi Kadish în faţa fiecărui mormânt din cauza 
repeziciunii cu care erau aruncate osemintele din mormânt - „Cei doi plutonieri băteau 
până la sânge pe bieţii evrei, în cazul în când vreunul din ei, obosit, cădea prăbuşit 
alăturea de mormântul ce-l dezgropa”. Nu s-a păstrat nici o ordine. Muncitorii evrei nu 
reuşeau să scoată toate osemintele din cauza normei zilnice fixate. La sfârşitul lui 


1. Vezi supra, p. 386, nota 4 (pp. 17-18). 
2. Memoriul lui Hahamu, p. 70. 
3. Ibidem, p. 72. 

septembrie au început ploile, aşa încât mormintele deschise au devenit un amestec de 
noroi şi oseminte. Lucrătorii s-au străduit să curețe lutul de pe oseminte şi să le aşeze în 
lăzile mici, dar n-au reuşit întotdeauna, din cauza grabei şi a bătăilor. Calitatea solului 
a contribuit la conservarea surprinzătoare a cadavrelor, îndeosebi a părului femeilor, iar 
vederea lor a provocat panică printre tinerii evrei care deschideau mormintele, îngreunând 
transferarea osemintelor în lăzile mici. Comunitatea a deschis special pentru ei un fel de 
infirmerie pentru a-i trata numai pe ei: „Nimeni nu poate să-şi dea seama de zilele grele 
prin care au trecut muncitorii evrei lucrând până la prăbuşire, în ploaie şi frig, bătuţi 
groaznic de zbirii lui Ifrim”. Comunitatea i-a tratat deoarece toţi s-au îmbolnăvit — în 
special de pneumonie. „Le-am dat bani şi îmbrăcăminte.” | 

Hahamu a încercat să uşureze situaţia muncitorilor evrei cu „metode locale” — şi, 
într-adevăr, doi plutonieri au dat curs „avansului” şi au primit 3.000 de lei la fiecare trei 
zile?. Dar când au constatat că productivitatea muncii a scăzut, au intrat în panică, iar 
unul dintre ei l-a „denunţat” pe Hahamu, acuzându-l că a încercat să-l mituiască — 
acuzaţie adevărată în felul ei, făcută însă după primirea unei mari mite. Trei mii de lei 
au fost anexaţi reclamaţiei şi procesului-verbal al anchetei şi predate apoi la rândul lor 
Cercului de recrutare, circumscripţiei de poliţie, Chesturii şi, în cele din urmă, Procuraturii. 
Un asemenea „dosar” costa Comunitatea mulţi bani. După două luni de cercetări, 
interogări de martori şi presiuni din partea lui Ifrim, dosarul a fost închis, fără a ajunge 
la proces. Cei trei mii de lei au rămas în dosar. 

În 68 de zile, toate mormintele care aveau pietre funerare au fost evacuate din cimitir. 
Chestiunea pietrelor funerare a provocat aproape o criză printre rabinii Comunităţii. 
Ifrim a cerut, aşa cum am menţionat, 22 de milioane de lei pentru a renunţa la ele. 
Preşedintele Comunităţii, Hahamu, era convins că trebuie să se renunţe la monumentele 
funerare, deoarece transportarea lor la cimitirul nou va costa foarte mulţi bani, lezând 
acţiunile de asistenţă ale Comunităţii, şi pentru că vor fi necesare în acest scop mii de 
căruţe, imposibil de găsit?. Rabinii Iaşiului s-au împotrivit la renunţarea la pietrele 
funerare şi, în semn de protest, au ţinut doliu timp de patru zile. Comunitatea a cerut 
sfatul şi arbitrajul rabinului din Cernăuţi, Meshulem Rath, care trăia la Bucureşti — iar 
el a emis o decizie, în conformitate cu Halacha (jurisprudenţa rabinică) : „Să abandonăm 
orice ideie de a se aduce cantităţile de piatră din diferite cariere, în schimbul pietrelor 
funerare, plătind suma de 50 milioane lei, şi astfel se sustrag de la ajutorarea efectivă a 
populaţiei nevoiaşe a Iaşiului”*. Cu alte cuvinte, să ne îngrijim mai întâi de cei vii, şi 
numai după aceea de morţi. 

Comunitatea i-a cerut lui Ifrim să-i permită să reţină cele mai importante pietre 
funerare din punctul de vedere al vechimii, importanţei celor înhumați şi valorii artistice 
a monumentelor. Câteva sute de pietre funerare au fost cumpărate cu mulţi bani şi au fost 
transferate în cimitirul nou. Iarăşi au urcat încet, spre cimitirul nou, căruţe, ca şi în urmă 
cu doi ani - de data aceasta însă cu oseminte —, după ce au fost îndreptate spre căi 
lăturalnice şi nu prin centrul oraşului, ca să nu atragă atenţia populaţiei româneşti. 

La demolarea cimitirului s-au „remarcat” personalităţi româneşti, începând cu primarul 
oraşului, mitropolitul Irineu, care refuzase să intervină, inspectori de la Primărie, 


1. Ibidem, pp. 72-73. 
2. Ibidem. 

3. Ibidem, p. 18. 

4. 


Ibidem, p. 71. 

premilitari români, mulţi localnici care au venit să-i încurajeze şi o figură mai puţin 
cunoscută, Stamboliu, profesor de istorie la Liceul Naţional. 

Deşi distrugerea cimitirului s-a bazat, în aparenţă, pe necesitatea construirii de 
locuinţe pentru locuitorii din Țicău şi din alte cartiere care au avut de suferit de pe urma 
alunecărilor de teren, în cele din urmă, nici un român nu a vrut să-şi refacă gospodăria 
pe parcela de pământ primită pe terenul cimitirului, de teama blestemului morţilor, ale 
căror oseminte au mai rămas încă împrăştiate pe teren mulţi ani. Primăria a folosit 
pietrele funerare pentru pavare şi zidirea unor pereţi de susţinere în cartiere mărginaşe, 
unii locuitori folosindu-le chiar şi pentru împrejmuirea cocinilor!. 

Acţiunile lui Ifrim la Iaşi nu au luat sfârşit o dată cu lichidarea cimitirului. El a cerut 
permisiunea de a demola casele unor evrei pe considerentul că respectivele imobile se 
şubreziseră în urma cutremurului din noiembrie 1940. A solicitat evacuarea unor evrei din 
oraş şi deportarea lor la Ovidopol, Berdicev şi Jitomir’. Dar ultimele două localităţi nu 
se aflau în Transnistria, ci pe teritoriul ocupat de Reichkommnisariat-ul german în Ucraina. 
După distrugerea cimitirului a început distrugerea sistematică de sinagogi, folosindu-se 
în acest scop prizonieri de război sovietici — dar nu vom dezbate aici această chestiune. 

Remarcăm doar că în martie 1944, o dată cu apropierea frontului şi concentrarea în 
regiune a unor forţe militare româneşti, primarul oraşului a transformat sinagogile pe 
care nu apucase să le distrugă în grajduri pentru caii Armatei. El a continuat să facă 
propuneri pentru eliminarea evreilor din oraş, cu sprijinul tacit al lui Cuza, până când 
autorităţile româneşti au fugit din oraş, în aprilie-mai 1944. 


Numărul victimelor 


În cincizeci de ani nu a fost posibilă stabilirea cu precizie a numărului de victime în 
pogromul de la Iaşi, din cauza ascunderii surselor, a împiedicării publicării surselor cunoscute 
în România şi din cauza unei campanii de înfricoşare şi ameninţări — mai întâi împotriva 
Comunităţii evreieşti din Iaşi şi apoi împotriva Federaţiei Comunităţilor Evreieşti din 
Republica Socialistă România. Printr-un comunicat special, regimul antonescian a stabilit că 
numărul evreilor ucişi la Iaşi a fost de 500. Rapoartele Poliţiei şi ale Siguranţei au fost puse 
în concordanţă cu acest număr, în cadrul unei operaţiuni de falsificare de documente (vezi 
infra, pp. 411 sqq.). La 30 iunie 1941, printr-un document „pus la zi”, Comandamentul 
General al Poliţiei „a raportat” că numărul morţilor este de aproximativ 300, iar numărul 
de răniţi - 50°. La 2 iulie 1941, prefectul judeţului Iaşi, Captaru, a „corectat” numărul 


1. Fotografia unei cocini de porci împrejmuite cu pietre funerare evreieşti, în Pinkas Hakehilot : 
Rumania, Yad Vashem, Ierusalim, 1969, p. 174. 

2. Adresă secretă a primarului Ifrim către Ministrul de Interne, generalul Dumitru Popescu, 30 septembrie 
1943 (copie aflată în posesia autorului) ; adresa primarului Ifrim către Radu Lecca, în aceeaşi 
chestiune, în Ancel, Documents, VII, nr. 355, p. 501. Cu privire la toate propunerile primarului 
Ifrim în chestiunea îndepărtării evreilor din oraş, distrugerea caselor lor, distrugerea sinagogilor 
ş.a., vezi Ancel, Documents, VII. 

3. Raport informativ al Inspectoratului General al Poliției din București către ministrul de Interne, 30 iunie 
1941, ora 10.25, Arhiva Ministerului de Interne, Dosar 40010, vol. 89, p. 470 (USHMM, microfilm 36). 

victimelor : „La Iaşi au fost 234 de morţi şi aproximativ 154 de răniţi. În trenul spre 
Podu Iloaiei au fost 1.198 de morţi. În trenul spre Târgul Frumos au fost 654 de morţi”. Deci 
potrivit lui Captaru, totalul morţilor era de 2.086! (în toate rapoartele false, autorităţile 
au folosit cuvântul „morţi”, şi nu „ucişi”). Concomitent, Serviciul Special de Informaţii 
a apreciat, într-un album de fotografii făcute de fratele şefului SSI, Gheorghe Cristescu, 
şi redactat de Florin Georgescu, că la Iaşi au fost executaţi 20.000 de evrei?. 
Pogromul de la Iaşi nu a fost amintit nici nominal în memoriul înaintat de guvernul 
României Conferinţei de Pace de la Paris, în 1946. Numărul evreilor care au fost ucişi sau 
au sucombat pe tot teritoriul României ciuntite, înainte de izbucnirea războiului, a fost fixat, 
de către guvernul de atunci al României, la 3.750 - „în urma unor acte de violenţă şi 
maltratare, dintre care câteva sute masacrați de către legionari în cursul celor trei zile de 
rebeliune ale Gărzii de Fier, în ianuarie 1941”?. În acest număr erau incluse victimele de 
la Iaşi, evreii din judeţul Dorohoi care au fost deportaţi şi au murit în Transnistria, victime 
ale pogromului de la Bucureşti — toti! De aceea, procesul criminalilor de război de la Iaşi 
nu s-a desfăşurat pe parcursul Conferinţei de Pace de la Paris şi până la semnarea 
Tratatului de pace, care a recunoscut retrocedarea Transilvaniei de Nord României. 
Tribunalul care i-a judecat pe criminalii de la Iaşi într-un proces fulger, în iunie 1948, 
nu a ignorat numărul de victime şi a stabilit de câteva ori că la Iaşi au fost ucişi 
aproximativ 10.000 de evrei“. Oare au existat şi rapoarte adevărate cu privire la numărul 
victimelor ? Tribunalul a cunoscut existenţa unor astfel de documente când în sentinţe 
s-a afirmat că „după rapoartele oficiale, în afară de victimele trenurilor [morţii] în Iaşi 
au fost ucişi cca 5.000 evrei”5. Un alt raport al pa din Iaşi a notat, imediat după 
pogrom, că la Iaşi au fost ucişi cca 8.000 de evrei€. În Prefaţa pregătită de ministrul 
Justiţiei, Avram Bunaciu, la începutul anului 1948, care urma să fie publicată în Cartea 
Neagră (despre pogromul de la Iaşi) a lui Matatias Carp, se arată, printre altele : 


Poporul Român nu cunoaşte îndeajuns crimele şi fărădelegile fascismului Românesc, 
Poporul Român nu urăşte îndeajuns fascismul. 

Măcelul de la Iaşi nu este destul de cunoscut de poporul român. 

Prea puţini români ştiu că în zilele de 27-30 iunie Iaşiul a fost martorul celui mai înfiorător 
măcel cunoscut în istoria poporului român. În aceste zile peste 8.000 de bărbaţi, femei şi copii 
nevinovaţi au fost chinuiţi şi apoi omorâți.. 

În acele zile, fasciştii români, elevii lui Ciu şi a lui Codreanu, ruşinea neamului românesc, 
au ridicat din casele lor populaţia evreiască, au chinuit-o, împuşcat-o pe străzi şi în curtea 
Chesturii, dar pe cei mai mulţi i-a înghesuit şi plumbuit în vagoane, şi pe o căldură mare, i-a 
plimbat de la Iaşi la Târgul Frumos şi Călăraşi... şi nimeni nu s'a înduioşat de strigătele 


1. Comunicare telefonică a prefectului Captaru către ministrul de Interne, 2 iulie 1941, ibidem, nr. 491. 

. Act de acuzare în procesul criminalilor de la Iaşi, 28 mai 1948, în Ancel, Documents, VI, nr. 39, p. 318. 

3. Situation des Juifs en Roumanie (1940-1944), Bucarest, 1946, p. 20, copie în Ancel, Documents, 
VIII, nr. 424, p. 497. 

4. Act de acuzare în procesul criminalilor de la Iaşi (vezi supra, nota 2), p. 374. Tribunalul de la 
Bucureşti care l-a judecat în iunie 1949 pe Petre Martinescu, ucigaş şi tâlhar de rând, a stabilit că 
la Iaşi au fost ucişi cca 10.000 de evrei „în chinuri, bătăi şi jaf”, şi nu neapărat prin execuţii şi 
asfixiere. Vezi sentinţa nr. 1711 a Tribunalului penal din Bucureşti, 22 iunie 1949, Arhiva 
Ministerului de Interne, Dosar 108233, vol. 99, p. 356 (USHMM, microfilm 46). 

5. Sentința nr. 2628 în procesul criminalilor de la Iaşi, 26 iunie 1948, ibidem, vol. 47, p. 476 
(USHMM, microfilm 47). 

6. Raportul nr. 154 al inspectorului adjunct de poliţie al Siguranţei din laşi către Inspectoratul 
General al Poliţiei din Bucureşti, 8 iulie 1941, ibidem, vol. 66, pp. 4, 16. 

desnădăjduite ale celor închişi în vagoane, cari nu cereau altceva decât apă, ci au lăsat să se 
înăbuşe şi astfel în loc de oameni au fost descărcate sute şi mii de cadavre!. 


Această introducere a fost cenzurată şi nu a fost publicată, după ce fusese deja culeasă 
la tipografie. Orice neclaritate cu privire la numărul de victime putea fi evitată dacă 
autorităţile româneşti s-ar fi adresat Comunităţii evreieşti şi ar fi cerut rezultatele 
recensământului special, efectuat în secret în iunie 1942, cu ocazia recensământului 
locuitorilor „având sânge evreiesc”. Rezultatele obţinute au fost de o exactitate -„de 
aproximativ 95 la sută”, după cum a dezvăluit, în mai 1945, Aristide Rauch, membru în 
comitetul Comunităţii?. Numărul de victime, care a fost stabilit la recensământul Comunităţii 
conform unei liste nominale, a fost de 14.8505. 

O altă modalitate de verificare a numărului de victime a constituit-o controlarea 
numelor morţilor căzuţi „pentru sfinţirea numelui Domnului” (expresie ebraică ce descrie 
uciderea unui evreu din cauza credinţei sale) înscrişi pe tabele şi atârnate în sinagogile 
din Iaşi — cei care se rugau în aceste sinagogi şi copii lor. Serviciul Special de Informaţii, 
care a urmărit aceste liste, a raportat la 23 iulie 1943, cu prilejul comemorării victimelor 
pogromului în sinagogile din Iaşi, că „s’a constatat, după tablourile de la toate sinagogile, 
că numărul acestor morţi a fost de 13.266 dintre care 40 de femei şi 180 de copii”f. 

Dar autorităţile n-au vrut să ştie adevărul, ci au încercat să-l ajusteze, astfel încât în 
perioada 1950-1996 au încercat pe cât posibil să reducă numărul de victime. Culmea 
tăgăduirii a fost atinsă de preşedintele României, Nicolae Ceauşescu, când a stabilit că 
„imediat după declanşarea războiului antisovietic a fost organizat un adevărat pogrom 
împotriva forţelor antifasciste în cursul căruia la Iaşi au fost asasinate peste 2.000 de 
persoane”$ — în felul acesta, nu numai că a redus numărul de victime, dar le-a negat şi 
naționalitatea evreiască. 

Numărul victimelor, aşa cum a fost stabilit la Comunitate, poate fi confirmat din 
surse româneşti. Prefectul Captaru i-a raportat ministrului de Interne, în aprilie 1941, că 


1. Prefaţa ministrului Justiţiei, Avram Bunaciu, la cartea lui M. Carp despre Iaşi (Cartea Neagră II) 
a fost cenzurată şi nepublicată - vezi Ancel, Documents, VIII, nr. 429, p. 519. 

2. Declaraţia lui Aristide Rauch la Tribunalul Poporului, 14 mai 1945, Arhiva Ministerului de 

menţionat că şi în unul dintre documentele care nu au fost meticulos falsificate s-a arătat că evreii 
arestaţi au fost îmbarcaţi în 50 de vagoane în gara Iaşi, pentru a fi trimişi în direcţia Roman, prin 
Paşcani. Raport de informaţie al Direcţiei Generale a Poliţiei din 29 iunie 1941, ora 23.20, Arhiva 

3. Al doilea raport Braunstein, p. 49. Acest număr era cunoscut câtorva dintre membrii comitetului 
Comunităţii de după război. Vezi declaraţia lui Jean Sigler la Tribunalul Poporului, în care a 
comunicat că cca 14.000 de evrei au căzut victime în timpul pogromului, 18 aprilie 1945, Arhiva 
Ministerului de Interne, Dosar 108233, vol. 29, p. 21 (USHMM, microfilm 48). 

4. Raport al Centrului Informativ laşi al Serviciului Special de Informaţii despre numărul evreilor 
morţi în timpul pogromului, 23 iulie 1943, Consiliul Securităţii Statului, Fond Documentar, Dosar 
3041, p. 327 (copie: USHMM/RG - 25004M, microfilm 115). Vezi şi Cristian Troncotă, Eugen 
Cristescu, asul serviciilor secrete româneşti, Memorii 1916-1944, Editura Roza Vânturilor, Bucureşti, 
1997, pp. 118-119. 

5. N. Ceauşescu, România pe drumul construirii societăţii socialiste multilateral dezvoltate, vol. IL, 
Editura Politică, Bucureşti, 1975, p. 570. 

la Iaşi trăiesc 51.200 de evrei dintr-o populaţie de 105.000!. La 29 iunie (înainte de 
începerea masacrului), acelaşi prefect a raportat că la Iaşi au rămas 45.000 de evrei, 
după ce Mihai Antonescu ordonase evacuarea populaţiei evreieşti din Iaşi, „cu bărbaţi, 
femei şi copii”?. Este de presupus că prefectul luase în consideraţie numărul evreilor 
ucişi în acea zi pe străzile Iaşiului şi în curtea Chesturii când a redus numărul evreilor, 
având în vedere că raporta în noaptea pogromului. La recensământul „locuitorilor având 
sânge evreiesc”, care a fost efectuat la 1 iulie 1942, la Iaşi au fost găsiţi 32.369 de evrei’. 
Dacă luăm în consideraţie mortalitatea naturală din a doua jumătate a anului 1941, 
scăderea drastică a natalității în această perioadă, schimbările de domiciliu, fuga de evrei 
din alte zone la Iaşi ş.a., în acest caz numărul de victime. stabilit de Comunitate este 
veridic, deşi nu i-a inclus pe evreii despre a căror existenţă Comunitatea nu a ştiut. 

În noiembrie 1941, când i-a raportat lui Antonescu despre folosirea evreilor în 
diferite locuri de muncă obligatorie — detaşamente de muncă, munca în atelierele de 
meşteşugărie ale Armatei sau în întreprinderile care lucrau pentru Armată şi activitatea 
unor specialişti şi intelectuali care se bucurau de un statut mai bun -, Marele Stat-Major 
a considerat că situaţia a 15.399 de evrei este „neclară”, deoarece şi-au schimbat 
domiciliul, au dispărut sau se ascund şi nu se prezintă la cercuri de recrutare“. Aproape 
14.000 de astfel de evrei „au dispărut” la Iaşi. Aşa cum am menţionat, Cercul de 
recrutare din Iaşi a raportat, în august 1942, că nu reuşeşte să depisteze 13.868 de evrei 
obligaţi să execute munca obligatorie, dintre care 7.000 nu au acte de deces, întrucât 
autorităţile nu le emit”. 

În pogromul de la Iaşi au fost ucişi cca 15.000 de evrei, dintre care 8.000 în oraş, iar 
aproximativ 7.000 în cele două „trenuri ale morţii”. În chestiunea reducerii numărului 
celor ucişi, regimul antonescian a acţionat ca şi în alte probleme legate de pogrom: 
falsificarea de documente, acuzarea altora pentru crimă -— în special a germanilor, dar şi 
a legionarilor — şi ascunderea contribuţiei sale în conceperea ideii pogromului şi 
planificarea lui. La fel a condus şi o îndelungată operaţiune de reducere la minimum a 
numărului celor ucişi — iar urmaşii lui au continuat vreme de cincizeci de ani această 
operaţiune. 


1, Vezi supra, p. 367, nota 1 şi p. 366, nota 3. Şi intelectualii evrei din Iaşi care au adunat mărturii 
şi au întocmit un „rezumat al masacrului din 29 iunie 1941” au notat în introducere că la Iaşi, în 
1937, au trăit peste 110.000 de locuitori, dintre care peste 50.000 erau evrei. Vezi „Rezumatul 
masacrului” (vezi supra, p. 47, nota 2), Arhiva Ministerului de Interne, Dosar 108233, vol. 41, 
p. 330 (USHMM, microfilm 43). 

2. Raport telefonic al prefectului Captaru către ministrul de Interne, 29 iunie 1941, ora 23.00, Arhiva 
Ministerului de Interne, Dosar 40010, vol. 89, p. 478 (USHMM, microfilm 36). 

3. Centrala Evreilor din România, Breviarul Statistic al populaţiei evreieşti din România, Bucureşti, 
1943, p. 29 (copie: Ancel, Documents, I, p. 307). 

4. Şeful Secţiei I a Marelui Stat-Major, colonelul Ion Georgescu, către cabinetul militar al Conducă- 
torului din Preşedinţia Consiliului de Miniştri, raport cu privire la organizarea şi conducerea 
muncii obligatorii a evreilor cu vârste între 18 şi 50 de ani, 8 noiembrie 1941, Arhiva Statului, 
Preşedinţia Consiliului de Miniştri, colecţia Cabinetului, Dosar 86/1941, p. 251. 

5. Vezi supra, p. 383, nota 2. 

Câteva observaţii cu privire la fruntaşii Comunităţii 


M. Braunstein, unul dintre membrii Comunităţii, care a lucrat ca medic la azil, i-a 
scris lui Filderman, la începutul anului 1945, că „pogromul din 29 iunie putea fi evitat”. 
După afirmaţiile sale, preşedintele Comunităţii, Iacob, a plătit sute de mii de lei pe lună 
şefilor Poliţiei locale, iar aceştia ar fi trebuit să avertizeze din timp despre pogrom şi data 
declanşării lui, dar n-au făcut-o: 


În consecinţă, n'a luat [Iacob] nici o măsură pentru prevenirea măcelului, deşi Dsa a avut 
gardă [poliţişti] acasă, povestind apoi cu lux de amănunte, însă departe de realitate, despre 
nişte peripeții pe care le-ar fi trecut şi care sunt de domeniul fanteziei!. 


Mai întâi trebuie accentuat faptul că preşedintele Comunităţii sau oricare alt om din 
Iaşi nu ar fi putut împiedica pogromul, deoarece ordinul executării lui a venit de la 
Bucureşti — de la Ion Antonescu însuşi. Acest pogrom a fost pregătit de Marele Stat-Major 
al Armatei şi, aşa cum a afirmat Ion Antonescu cu un alt prilej în faţa miniştrilor, el şi 
Marele Stat-Major nu pot fi despărțiți: „Când se spune Marele Cartier General, se 
spune conducătorul statului”? În al doilea rând, chiar dacă preşedintele Comunităţii ar 
fi ştiut cu exactitate data pogromului, nu este sigur că ar fi înţeles importanţa informaţiei, 
deoarece era imposibil, din punct de vedere psihologic, să accepţi posibilitatea ca 
autorităţile să fi hotărât masacrarea a mii de oameni. În România, nu avusese loc 
niciodată un pogrom de asemenea proporţii, cel mai grav exemplu de acest fel consti- 
tuindu-l până atunci pogromul de la Bucureşti, în care au fost ucişi cca 125 de evrei. 

În al treilea rând, chiar dacă ar fi ştiut şi i-ar fi avertizat pe evrei — ce puteau să facă 
evreii din laşi ? Ei, şi în special săracii din cartierele din sud, erau complet expuşi în faţa 
maselor incitate şi în faţa a mii de soldaţi, poliţişti, jandarmi şi vecini care au pătruns în 
casele lor, i-au scos cu forța sau i-au ucis pe loc. Unde puteau să fugă? Nimeni nu 
pregătise dinainte o ascunzătoare, nu aveau buncăre, nu aveau tranşee de salvare, nu 
aveau adăposturi săpate în timpul nopţilor, după exemplul ascunzătorilor pregătite de 
evrei în ghetourile din Polonia. Şi nu trebuie uitat un lucru - mulţi români i-au avertizat 
de cele ce urmau să se petreacă, aşa cum s-a dovedit în acest studiu, dar numai puţini 
le-au dat crezare. Majoritatea membrilor comitetului Comunităţii au fost la fel de 
surprinşi de pogrom ca şi toţi evreii din oraş. Câţiva dintre ei au fost prinşi în clădirea 
Comunităţii, mulţi au fost ucişi sau urcați în „trenurile morţii”. Leon Haimovici, membru 
în comitetul Comunităţii, a participat la întâlnirea cu chestorul Poliţiei, Chirilovici, la 
care acesta i-a învinuit pe evrei de colaborare cu aviatorii sovietici. Abia când a văzut 
convoiul de evrei care era dus la Chestură, fiind şi el printre ei, şi a constatat că s-a dat 
mână liberă pentru a bate, tortura şi omorî evrei, abia atunci a înţeles că este martorul 
unei tragedii colective : 


1. Al doilea raport Braunstein, p. 48. 

2. Stenograma şedinţei de guvern din 9 septembrie 1941, în Lya Benjamin, Federaţia Comunităţilor 
Evreieşti din România, Centrul pentru Studiul Istoriei Evreilor din România, Evreii din România 
între anii 1940-1944, vol. IL: Problema evreiască în stenogramele Consiliului de Miniştri, Editura 
Hasefer, Bucureşti, 1996, p. 305. 

Atunci mi-am dat seama că nu mai e vorba numai de nenorocirea câtorva, ci de nenorocirea 
întregii populaţii evreieşti... era pogrom organizat!. 


Putem deci conchide că, din momentul în care Ion şi Mihai Antonescu au hotărât 
masacrarea evreilor din Iaşi, pogromul nu putea fi evitat. 

A doua acuzaţie a lui Braunstein - că Iacob (probabil şi Hahamu) a beneficiat de 
protecţia autorităţilor şi că după pogrom a dat explicaţii false cu privire la cele întâmplate 
lui în ziua pogromului şi despre faptele sale atunci — este mai întemeiată şi, probabil, 
adevărată. Examinarea meticuloasă a celor două depoziţii ale lui Iacob în România şi cea 
dată la Yad Vashem demonstrează cu claritate că în privinţa faptelor sale din ziua 
pogromului, spusele lui sunt inacceptabile şi că atât el, cât şi familia sa nu au avut de 
suferit. Nici unul dintre membrii familiei sale nu a fost arestat, nu a fost torturat şi nu a 
fost ucis. În nici una dintre mărturii nu a amintit faptul că a avut parte de o pază personală?. 

În depoziţia la Procuratura din România, Iacob a pretins că în dimineaţa pogromului, 
o gardă nemţească „l-a invitat” la Comandatura Armatei germane din strada Ştefan cel 
Mare, după ce s-au asigurat că este preşedintele Comunităţii, şi „le-am dat cuvântul că 
peste o oră voi veni singur la comandatură” — lucru imposibil la Iaşi în ziua pogromului. 
După aceea, a susţinut Iacob, a mers (aşa, de bună voie) la Chestură, unde i-a găsit pe 
Chirilovici şi pe Leahu, şi „am cerut lămuriri asupra motivelor pentru care sunt evreii 
scoşi din case şi aduşi la Chestură”. El a mai pretins că i-a cerut lui Chirilovici să-i 
elibereze pe evreii care fuseseră arestaţi, şi i s-a spus că se va face o triere a lor: 


Fiind convins că nu există nici un [evreu] vinovat am cerut să se urgenteze trierea ca oamenii să fie 
eliberaţi. Făcându-se trierea, au fost toți eliberaţi dându-se fiecăruia în parte câte un bilet cu ştampilă 
pe care era scris „liber”. Eu m'am prezentat la Comandatura germană, unde am găsit în conferință 
întregul Gestapo. La Comandatură am fost întrebat de ce am fost eliberat împreună cu ceilalţi evrei. 


EI ar fi părăsit, după spusele sale, când a voit, fără nici o problemă, Comandatura 
germană ; şi când a aflat că iar sunt arestaţi evrei, şi bătuţi îngrozitor, 


am alergat însoţit de avocatul Iosif Hornstein, vecinul meu la Comunitate şi am încercat să iau 
contact cu autorităţile pentru a întreba asupra motivului care a determinat această nouă 
strângere a evreilor, după ce au fost eliberaţi dimineaţa. Toate [clădirile] autorităţilor însă erau 
ocupate de nemți. M-am întors la Comandatura [germană ! ] ca să mai încerc o ultimă salvare 
pentru evreii ameninţaţi. Am primit acelaş răspuns, că toţi evreii trebuie să moară. 


De acolo, chipurile, s-ar fi dus acasă. Cu toate că a fost la Chestură în timpul 
dimineţii, nu a văzut ce se petrece acolo: „Am auzit că înăuntrul Chesturii evreii au fost 


bătuţi cu ciomege, schingiuiți şi împuşcaţi”? — şi aşa mai departe. 


1. Declaraţia lui Leon Haimovici la Tribunalul special pentru judecarea criminalilor de război de la Iaşi, 
fără dată (1945), Arhiva Ministerului de Interne, Dosar 108233, vol. 37, p. 66 (USHMM, microfilm 43). 

2. În depoziţia sa, secretara Comunităţii a spus : „După trei zile [de la pogrom] a sosit la Comunitate 
Iacob, însoţit de un agent care primise însărcinarea să-i servească de pază” - Depoziţia Clarei 
Scheinfeld, p. 569. 

3. Vezi supra, p. 369, nota 1 (sublinierile îmi aparţin). Iacob a afirmat în prima sa depoziţie că până 
la pogrom nu au fost închişi evrei în lagăre - şi tot aşa a afirmat şi Hahamu. O asemenea frază a 
fost folosită şi de Chirilovici în depoziţia de la aceeaşi dată (martie 1945) — fapt care nu poate fi 
întâmplător şi dovedeşte coordonarea versiunilor celor trei, cel puţin parţial (Iacob şi Hahamu îi 
datorau lui Chirilovici viaţa lor şi a familiilor lor). 

În această depoziţie, şi în toate celelalte pe care le-a dat după aceea, iese în evidenţă 
faptul că el nu a fost în locurile menţionate şi că situaţiile pe care le-a descris erau 
imposibile. Nici o gardă germană nu „l-ar fi invitat” la Comandatură, ci l-ar fi adus 
acolo în lovituri şi împunsături de baionetă. Şi în afară de asta, nici un evreu nu a fost 
dus în ziua pogromului, şi nici după aceea, la Comandatura germană. Nici un evreu nu 
putea să spună unei patrule de soldaţi germani că acum este ocupat şi că va veni mai 
târziu, „pe cuvântul lui de onoare”. Dacă ar fi fost la Chestură în ziua pogromului, ar fi 
văzut mormanele de cadavre chiar la intrare - nu ar fi fost nevoie „să audă” despre asta 
după aceea. Orarul evenimentelor pe care le-a descris nu corespunde cu ceea ce s-a 
petrecut într-adevăr în acel loc. Chestiunea trierii Je-a fost comunicată evreilor închişi în 
curte de către generalul Stăvrescu, care s-a aflat la faţa locului împreună cu toţi şefii 
autorităţilor româneşti — iar Iacob nici măcar nu a auzit de asta. Chirilovici, care a depus 
mărturie la aceeaşi dată, nu a amintit de „vizita” la Chestură a preşedintelui Comunităţii 
în ziua pogromului şi nu i-a atribuit nici o intervenţie în problema trierii evreilor! (şi în 
general, dacă ar fi fost amestecat în decizia trierii şi a înmânării biletelor „liber”, ar fi 
fost amestecat şi în marea înşelătorie care a provocat ieşirea evreilor din ascunzători Şi 
prezentarea de bună voie la Chestură ; la aceasta Iacob nu s-a gândit). El nu a „cerut să 
grăbească” trierea şi, în general, nu ar fi putut să se plimbe aşa, pur şi simplu, pe străzile 
Iaşiului fără să fie ucis sau fără să fie aruncat în bătăi în unul dintre convoaie. Mii de 
evrei, inclusiv femei şi copii, au rămas în curtea Chesturii şi după triere — nu „toţi” au 
fost eliberaţi, după cum a afirmat în depoziţia sa: Au fost eliberaţi circa două sute de 
bărbaţi şi un număr necunoscut de femei şi copii. Şi, în sfârşit, el nu ar fi putut să alerge 
la Comunitate pentru a încerca să telefoneze autorităţilor, deoarece clădirea Comunităţii 
fusese devastată la primele ore ale dimineţii — iar cine s-a aflat acolo a fost arestat, nu 
mai erau telefoane, şi nici un evreu n-a mai îndrăznit în ziua aceea să se apropie de 
clădire, aşa cum am văzut mai înainte. Iată de ce singura concluzie este că depoziţiile 
sale nu sunt demne de încredere, că Iacob s-a bucurat de protecţie şi a rămas probabil 
ascuns şi ocrotit — el şi familia sa - în ziua pogromului, în casa lui sau în alt loc. 

În mărturia dată în 1959 la Yad Vashem, Iacob s-a corectat — de această dată nu a 
afirmat că şi-ar fi dat cuvântul de onoare ofițerului german care a venit să-l „invite” la 
Comandatură, ci că a mers cu ofiţerul german, iar pe drum a cerut permisiunea să 
intre la Chestură ; şi iar a declarat că a obţinut de la Chirilovici promisiunea unei trieri, 
că ar fi asistat la trierea aceea ca „garant” şi că ar fi spus că „atât eu cât şi ceilalţi 
membri ai [conducerii] Comunităţii răspundem cu capetele noastre de faptele coreli- 
gionarilor noştri”. La ora 9.50 dimineaţa, a adăugat Iacob, „mi-a spus Leahu că s'a făcut 
trierea şi evreii au fost eliberaţi. Eu satisfăcut am plecat acasă”? — uitând că ar fi venit 
acolo, chipurile, sub pază germană. Această scenă nu s-a petrecut la Chestură în ziua 
pogromului. De data aceasta Iacob a uitat că a fost „invitat” la Comandatura germană, şi 
nu a mai susţinut că a făcut o „vizită” acolo. Şi, în sfârşit, Iacob şi adjunctul său, 
Hahamu, au refuzat să-şi semneze propriile mărturii, după cum a notat la sfârşit persoana 


1. Depoziţia lui Constantin Chirilovici la Tribunalul special pentru judecarea criminalilor de război 
de la Bucureşti, 5 martie 1945, Arhiva Ministerului de Interne, Dosar 108233, vol. 37, pp. 33-34. 
Chirilovici şi-a atribuit decizia de a efectua o triere şi biletul „liber” dat evreilor „care nu sunt 
suspecți”. Trierea, a adăugat el, a continuat până la ora 3 după-amiază (ibidem). 

2. Mărturia lui Iosef Iacob la Yad Vashem (vezi supra, p. 372, nota 1), p. 7. 


COMUNITATEA DIN IAŞI 397 


care i-a intervievat: „martorul nu vrea să semneze”. A avut deci dreptate Braunstein 
când a afirmat că explicaţiile lui Iacob cu privire la activitatea şi soarta lui în ziua 
pogromului ţin de domeniul imaginaţiei. 

Mărturia lui Hahamu este mai aproape de adevăr, dar nu mai puţin obscură în ceea 
ce priveşte descrierea sorții lui personale. Hahamu a dat două depoziţii în faţa acuzării 
din România şi a adus cu el în Israel un lung şi detaliat memoriu despre activitatea lui şi 
a Comunităţii în zilele pogromului şi în perioada următoare. El a văzut într-adevăr că 
soldaţii au tras în clădirea Comunităţii, că imobilul a fost cucerit de soldaţi români şi 
germani şi că aceştia „au scos din curtea Comunităţii pe toţi cei ce erau acolo”. El nu a 
mai îndrăznit să se apropie de clădire. După aceea soarta lui a fost complet diferită de 
soarta celorlalţi evrei din Iaşi. După spusele sale, a fost arestat de un soldat şi dus la 
Comenduirea Pieţii (?), deoarece avea în buzunar un binoclu (al vecinului său evreu) pe 
care intenţionase să-l predea la Chestură (?). A fost bătut, iar la ora 3 după-amiază a fost 
trimis, sub o escortă puternică, la Pretura militară, „în loc să fiu trimis la Chestură ca 
ceilalţi”. Acolo a fost primit frumos şi reţinut în dormitorul unor soldaţi din Regimentul 
13 Infanterie, „unde am găsit mai mulţi deţinuţi creştini şi evrei”. A doua zi, la ora 5 
după-amiază, a fost trimis acasă de către căpitanul Darie, „însoţit de o santinelă”, şi s-a 
ascuns două zile în casă, de frică!. 

Ceea ce iese în evidenţă este soarta sa diferită în comparaţie cu a celorlalţi evrei din 
Iaşi. Arestat fiind, a fost dus la Comenduirea Pieţii — fapt ieşit din comun, deoarece acolo 
erau duşi numai soldaţi dezertori. Singurii care au fost duşi, probabil, la Comenduirea 
Pieţii au fost medicii militari evrei care fuseseră arestaţi în uniforme pe străzile oraşului. 
De acolo a fost transferat la Pretura militară, în afara zonei în care au fost torturați şi 
ucişi evreii - de asemenea, o măsură neobişnuită şi de neînțeles, fără nici o altă 
explicaţie, dacă într-adevăr s-a petrecut, decât pentru a-i apăra viaţa. Nici el nu a 
menţionat că locuinţa i-ar fi fost spartă, fiii şi rudele sale n-au fost ucise. În plus, şi el, 
ca şi Iacob, a refuzat să semneze mărturia depusă la Yad Vashem?. Se pare că amândoi 
s-au temut de consecinţele juridice care ar fi decurs de pe urma semnării depoziţiilor. 

Nu putem decât să conchidem că cei doi conducători ai evreilor din Iaşi s-au bucurat 
de protecţie, ei şi familiile lor, şi n-au avut nimic de suferit. Dar este clar, de asemenea, 
că nu au putut împiedica pogromul şi nu i-au putut salva pe majoritatea evreilor din 
Comunitatea lor de soarta pe care le-a destinat-o Antonescu. 

Trebuie notat că cele două milioane de lei pe care Iacob le-a „investit” în Chirilovici 
n-au fost în zadar. Circa 400 de evrei - poate mai mulţi — au fost adunaţi la orele 
după-amiezei zilei de 29 iunie, lângă râul Bahlui, în cartierul Socola, de către grupuri 
mixte de pogromişti români şi soldaţi, care au pătruns în case, au jefuit şi au ucis pe loc 
tineri evrei. Înainte de a fi executaţi aceşti evrei, a trecut pe acolo, călare, Chirilovici : 


1, Vezi supra, p. 369, nota 5 (pp. 50-50b); depoziţia lui Hahamu la Curtea Marţială (vezi supra, 
p. 369, nota 3), p. 208b. 

2. Într-o întâlnire neprevăzută cu Hahamu în vara anului 1989, la Tel Aviv, el a refuzat să vorbească 
mai mult despre pogrom, să depună din nou mărturie sau să răspundă la anumite întrebări pe care 
i le-am pus. „Tot ce am avut de spus v-am spus [la Yad Vashem]” - acesta a fost răspunsul. Nu a 
recunoscut că Comunitatea i-a plătit două milioane de lei lui Chirilovici. Cu toată vârsta înaintată 
(pe atunci avea 86 de ani), răspunsurile lui au fost clare şi rapide, iar refuzul de a da un interviu 
a fost categoric. 

Fusesem duşi acolo pentru a fi împuşcaţi. Norocul nostru a fost venirea dlui colonel Chirilovici 
care ne-a dat drumul şi aşa am scăpat toţi. Mi-aduc aminte că dl colonel [i-a întrebat] pe cei 
ce ne păzeau de ce ne ţin acolo şi i s'a răspuns că noi am fi tras în armata română’. 


Aşadar cele două milioane de lei n-au fost risipite în zadar. Dacă numai 400 de evrei 
au fost salvaţi, înseamnă că viaţa fiecăruia a costat Comunitatea 50.000 de lei, preţ de 
ocazie. Chirilovici a fost un „hoţ cinstit”: a primit banii fără să poată acorda o 
compensație — adică să-i apere pe evrei; dar a simţit că datorează ceva Comunităţii, iar 
când a avut ocazia - într-un loc depărtat de Chestură şi de ochii trimişilor care au condus 
în mod efectiv pogromul — a salvat câteva sute de evrei de la moarte sigură. 


1. Depoziţia sub jurământ a lui Maier Rosenblum la şedinţa Tribunalului din Bucureşti, 9 ianuarie 
1948, Arhiva Ministerului de Interne, Dosar 108233, vol. 1, partea I, p. 208. Cel puţin alţi cinci 
evrei au declarat că Chirilovici le-a salvat viaţa când a împiedicat soldaţi şi civili să masacreze 
sutele de evrei pe care îi adunaseră pe malurile Bahluiului. În 1946, preşedintele Comunităţii din 
Iaşi i-a dat lui Chirilovici o dovadă, din partea Comunităţii, că în timp ce a fost chestorul Poliţiei 
„a avut o purtare cât se poate de civilizată faţă de populaţia evreiască... a salvat parte din populaţia 
evreiască... intervenind să se dea drumul la multe convoaie”. Vezi dovada Comunităţii, 25 februarie 
1946, ibidem, vol. 37, p. 72 (USHMM, microfilm 43). 


Capitolul 13 


Pogromul de la Iaşi - punctul de vedere românesc 


Reflectarea pogromului în şedinţele de guvern 


Dacă ar fi să dăm crezare stenogramelor şedinţelor de guvern, pogromul de la Iaşi nu 
a fost dezbătut în cadrul lor şi nici măcar nu a fost pomenit. Este însă de presupus că aşa 
cum au fost falsificate majoritatea documentelor legate de planificarea pogromului, de 
executarea lui şi de raportarea sa, la fel au fost „tratate” stenogramele privind pogromul 
de la Iaşi. Chestiunea nu apare în stenograme deoarece credem că fragmentele referitoare 
la acest subiect au fost eliminate aproximativ în acelaşi timp când au fost falsificate 
documentele despre pogrom. Dar în timp ce falsificarea documentelor poate fi dovedită, 
dezvăluirea falsificării stenogramelor este aproape imposibilă, deoarece, prin natura 
lucrurilor, ele au fost dactilografiate într-un număr mic de copii, asupra cărora Mihai 
Antonescu avea un control aproape total. De aceea o schimbare în conţinut, adăugirea 
unui text sau eliminarea altuia — care să corespundă imaginii pe care Mihai Antonescu 
dorea să şi-o atribuie după Stalingrad - era o treabă uşoară, care nu a lăsat urme. Aceste 
„îmbunătăţiri” se referă în primul rând la crime împotriva poporului evreu, precum şi la 
relaţiile cu Germania nazistă. Numai o comparaţie între fapte, proclamaţii şi izbucniri 
de furie ale lui Ion Antonescu rămase în scris şi ceea ce s-a notat în protocoale 
despre acelaşi subiect sau cu ceea ce şi-a atribuit Mihai Antonescu în aceeaşi chestiune 
(în protocoalele modificate) - doar ele pot dovedi, pe calea logicii, că ceea ce a fost 
consemnat în protocoale nu s-a spus cu adevărat, ori conţinutul lor a fost schimbat 
pentru a-i crea lui Mihai Antonescu o imagine de om civilizat, umanist, altruist, care 
poartă de grijă poporului său, îngrijorat de cererile Germaniei şi încercând să le 
zădărnicească. 

În ceea ce priveşte pogromul de la Iaşi, cum este posibil ca un asemenea masacru, 
care s-a desfăşurat în al doilea oraş ca mărime din ţară, care a necesitat o coordonare 
între diverse ministere şi între ele şi Armată şi Jandarmerie, parcursul a două trenuri cu 
deţinuţi şi debarcarea a mii de cadavre de-a lungul României - cum se poate: ca toate 
acestea să nu-şi fi găsit expresia în şedinţele de guvern? Doar dacă s-a hotărât, către 
sfârşitul anului 1943 sau la începutul anului 1944, că cea mai mare crimă a regimului 
antonescian pe teritoriul Regatului nu a existat, iar dacă a existat, în acest caz vina o 
poartă germanii, legionarii şi pleava societăţii... 

Şedinţa de guvern din 8 iulie 1941 a fost şedinţa în care Mihai Antonescu (lom 
Antonescu se afla atunci pe front) a dat mână liberă miniştrilor, Armatei, Jandarmeriei 
şi populaţiei să elimine „elementul evreiesc” din Basarabia şi din Bucovina. El a subliniat 
că se poate folosi mitraliera, că interzice manifestări de slăbiciune, căci s-a terminat CU 
epoca umanismului, şi că nu-i pasă dacă, din cauza acestor fapte, românii vor fi 
consideraţi în viitor barbari. În aceeaşi şedinţă, Mihai Antonescu a anunţat că toţi evreii 
din sate „părăsesc locul şi părăsesc avuturile lor imediat”. Ministrul de Interne, Dumitru 
Popescu, a atras atenţia miniştrilor că în Bucovina, „câţiva evrei comunişti au tras în 
armata noastră din spate”. Evrei din Bucovina de Nord şi din Cernăuţi „au tras” în 
armata română aşa cum „au tras” evrei din Iaşi în soldaţii români. Şi întrucât această 
stenogramă a rămas în întregime (şi datorită faptului că discursul lui Mihai Antonescu a 
fost publicat într-o broşură confidențială de către Ministerul de Interne), a inclus şi 
dialogul următor, despre modul cum trebuie trataţi evreii care lovesc în Armată : 


Ministrul agriculturii şi al domeniilor, I. Sichitiu: Nu există decât un singur remediu ca să 
scăpăm de ploşniţele acestea, foc până la pământ. 
Generalul D. Popescu, ministrul Afacerilor Interne : Remediul acesta s'a şi aplicat!. 


Acesta a fost exact „remediul” aplicat „rebeliunii” evreilor din Iaşi împotriva Armatei 
române. 

Şedinţa de guvern din 13 noiembrie 1941 a fost consacrată în întregime problemei 
formale cu privire la proprietatea bunurilor rămase în urma deportării evreilor din 
Basarabia şi Bucovina în Transnistria. Probleme „juridice” de acest fel s-au ivit din 
cauza contradicţiei dintre hotărârea regimului antonescian de a fi moştenitorul legal al 
evreilor pe care hotărâse să-i ucidă sau să-i deporteze şi aspiraţia de a formula această 
hotărâre în termeni juridici „civilizaţi”, ca şi cum România ar fi fost un stat al legii, un 
stat întemeiat pe dreptate şi corectitudine. În cele din urmă, au fost găsite soluţiile, care 
au transformat din punct de vedere juridic avutul evreiesc părăsit în avut românesc legal, 
rămânând doar problema împărţirii lui. 

Ministrul Lucrărilor Publice şi Telecomunicaţiei, inginerul Constantin Buşilă, care 
s-a definit în aceeaşi şedinţă ca ministrul „cel mai antisemit” dintre toţi miniştrii, a 
amintit în treacăt Iaşiul în legătură cu instalarea definitivă a institutului tehnic care urma 
să treacă de la Iaşi la Cernăuţi: 


Ministrul Lucrărilor Publice, C. Buşilă: În situaţia actuală a Iaşilor, când jidanii au plecat de 
acolo, Iaşiul ar trebui să fie iarăşi un oraş cultural şi Politehnica să fie acolo... 

Ion Antonescu : Iaşiul este foarte aglomerat. 

C. Buşilă: Au plecat jidanii. 

Ion Antonescu: Deocamdată n'au plecat jidanii de la Iaşi. Am destule greutăţi cu cei pe care 
i-am dus la Bug. Numai eu ştiu câţi au murit pe drum?. 


1. Stenograma şedinţei de guvern din 8 iulie (fragmente), Arhiva Ministerului de Interne, Dosar 40010, 
vol. 11, pp. 38-39. Istoricul Lya Benjamin, de la Centrul pentru Studiul Istoriei Evreilor din România, 
al Federaţiei Comunităţilor Evreieşti, a publicat în 1996 o culegere de documente cuprinzând 
fragmente alese din stenogramele Consiliului de Miniştri din anii 1940-1944, un instrument 
important în studierea istoriei Holocaustului (amănunte în capitolul anterior, p. 394, nota 2; în 
continuare : Benjamin, Stenograme). În ceea ce mă priveşte, această sursă a ajuns cu întârziere, 
deoarece, de-a lungul anilor, am adunat cu mari eforturi stenograme ale şedinţelor de guvern. 

2. Stenograma şedinţei de guvern din 13 noiembrie 1941, Arhiva Ministerului de Interne, Dosar 40010, 
vol. 77 (numărul paginilor este indescifrabil). 

Antonescu a amintit despre evreii din laşi în contextul deportării şi exterminării, şi 
şi-a exprimat în mod clar regretul că nu a reuşit să-i evacueze pe toţi de acolo şi să-i 
trimită la Bug din cauza unor probleme de supraveghere şi a mortalităţii mari printre 
deportaţi — date păstrate în secret („numai eu ştiu câţi au murit pe drum”). Deocamdată 
aşa a rezultat din afirmaţiile sale - problema evreilor din Iaşi nu a fost soluţionată. 

La 5 august 1941, guvernul a dezbătut chestiunea organizării muncii obligatorii în 
detaşamente, iar printre altele a fost amintită confuzia existentă în ceea ce priveşte 
obligarea evreilor de a purta un semn distinctiv. Mihai Antonescu a ordonat aplicarea | 
fără întârziere a semnului distinctiv în toată România, amintind pericolul care ar pândi, 
chipurile, Armata română la Iaşi din cauza prezenţei evreilor : 


DI general Tătăranu [adjunctul şefului Marelui Cartier General - n.m.] mi-a atras atenţia 
totodată că, evreii circulând liberi în Iaşi şi acolo unde armata noastră are încă o activitate care 
interesează operaţiunile [pe front] este necesar ca semnul distinctiv să fie încă purtat de evrei. 
Atunci am chemat pe dl ministru de Interne şi m-am pus de acord cu dânsul ca acest semn 
distinctiv să fie purtat. În privinţa formei lui, dvs. veţi hotărî cum credeţi de cuviinţă!. 


La două luni după pogrom, evreii din Iaşi erau consideraţi în continuare periculoși 
pentru Armata română, iar necesitatea introducerii semnului distinctiv pe tot teritoriul 
României s-a bazat pe această teamă faţă de ei, care a fost adusă la cunoştinţa miniştrilor 
de către adjunctul şefului Marelui Cartier General — cel care a condus, în cadrul Marelui 
Cartier General, pogromul şi evacuarea cu „trenurile morţii”. 

O confirmare întâmplătoare că pogromul de la Iaşi a fost rezultatul iniţiativei Marelui 
Stat-Major al Armatei Române, şi nu a celei germane, a făcut-o, cum am menţionat, 
Mihai Antonescu în şedinţa consiliului economic al guvernului, care a dezbătut din nou 
problema exploatării forţei de muncă evreieşti şi organizarea judicioasă a detaşamentelor 
de muncă - după ce miniştrii au ajuns la concluzia că aranjamentele anterioare de 
mobilizare a evreilor fără discernământ şi folosirea lor fără nici un scop a prejudiciat 
economia naţională. Mihai Antonescu le-a cerut miniştrilor să-i exploateze în mod 
inteligent pe evrei, şi să nu-i trimită pe toţi la munci grele şi necalificate, provocând în 
felul acesta paralizarea altor ramuri economice : 


Au fost fireşte în Moldova, la Marele Cartier General, unele momente de reacţie psihologică, 
pe care le înţeleg şi le respect, atunci când s'au comis acte împotriva armatei de către evrei şi 
când răspunsul a fost, fără îndoială, o acţiune severă împotriva lor. Dar acestea au trecut: nu 
mai este vorba de răspuns cu reacţiuni, ci de organizări de muncă?. 


Din spusele lui Mihai Antonescu reiese clar că iniţiativa pogromului de la Iaşi a 
aparţinut Marelui Cartier General, şi nu germanilor sau autorităţilor româneşti locale, de 
la Jaşi. „Răspunsul sever” a fost pogromul. „Actele” comise de evrei împotriva Armatei 
române au fost fabricate de Secţia a II-a a Serviciului Special de Informaţii. 


1. Benjamin, Stenograme, nr. 102, p. 277. 
2. Stenograma-şedinţei consiliului economic al guvernului, 12 septembrie 1941, Benjamin, Stenograme, 
p. 315. 

Relatările în presă 


Comunicatul guvernului din 2 iulie 1941, care anunţa că 500 de iudeo-comunişti 
„care au tras” în armată au fost executaţi la laşi, nu a inclus nici un element dramatic 
care ar fi putut să cutremure poporul român şi să-i vestească sfârşitul epocii legalităţii şi 
a ordinii şi a respectării vieţii omului. Aceste elemente dispăruseră de fapt încă din 
perioada regimului legionar. Săptămâna care a precedat comunicatul despre Iaşi şi 
săptămânile care l-au urmat s-au remarcat printr-o instigare directă la uciderea evreilor, 
la încheierea socotelilor cu ei, alungarea lor din sate, târguri şi chiar din zone întregi prin 
mobilizarea creştinismului pentru justificarea unor acţiuni barbare, prin învinuirea 
evreilor de toate necazurile şi nenorocirile care s-au abătut asupra poporului român de la 
ultimatumul sovietic din 1940 şi chiar dinainte. Războiul a fost prezentat ca o luptă 
împotriva iudaismului, evreii — ca un pericol permanent pentru armatele României şi 
Germaniei, conflagaraţia — ca o mare ocazie de răzbunare pe evrei, şi Dumnezeu - ca 
sprijinitor al răzbunării. De aceea soluţia pentru problemele României — curăţarea ţării 
de evrei — era de la sine înţeleasă. Curăţarea Basarabiei de evrei a fost prezentată ca o 
măsură premergătoare curăţării Moldovei de evrei, iar pogromul de la Iaşi — ca o verigă 
în lanţul de pedepse care începuse chiar atunci. Cu toate că pogromul de la Iaşi s-a 
desfăşurat în inima României, cenzura nu a permis difuzarea de informaţii despre el şi 
publicarea de reportaje şi fotografii. Dar şi puţinul care s-a publicat în comunicat se 
încadrează în tabloul general expus cu privire la începutul curăţării de evrei — curăţare 
fizică şi spirituală. Regimul antonescian a vrut, pe de o parte, să scoată în evidenţă 
„succesele sale” în domeniul evreiesc, iar pe de altă parte, să împiedice prezentarea 
acestor acţiuni drept fapte barbare de către propaganda maghiară şi în opinia publică din 
ţările neutre, chiar în Statele Unite şi Marea Britanie - state care întreţineau încă relaţii 
diplomatice cu guvernul de la Bucureşti. Cenzura civilă de care răspundea Mihai 
Antonescu, în calitatea sa de ministru al Propagandei Naţionale, era „sfâşiată” între cele 
două tendinţe contradictorii — trâmbiţarea cu glas tare a începutului aplicării „curăţirii 
terenului” şi iniţierea unor pogromuri împotriva evreilor, pe de o parte, şi dorinţa ca 
România să fie considerată încă un stat „civilizat”, un stat al legalităţii, pe de altă parte. 
Ceea ce a rezultat din cele două tendinţe contrare a fost un amestec de ştiri, declaraţii 
oficiale şi semioficiale, de comentarii din care reieşea, fără nici o îndoială, că a început 
campania împotriva poporului evreu. 

Trebuie să amintim că locul Iaşiului în această campanie a fost mic, masacrul cel 
mare petrecându-se în acele zile în Basarabia şi Bucovina de Nord. Şi, după cum am 
menţionat anterior, pogromul de la Iaşi a constituit un program adiacent al campaniei de 
exterminare desfăşurate în cele două provincii, şi nu invers. 

În mod simbolic, capitolul despre pogrom a fost inaugurat în presa românească cu o 
ştire din 25 iunie 1941, despre încheierea anchetei privind pogromul de la Bucureşti. 
În rebeliunea legionară au fost ucişi 187 de evrei, se consemna în ştire (şi nu 125, cum 
a stabilit şi Federaţia Comunităţilor Evreieşti)!. Cine erau cei 62 de evrei reidentificaţi ? 
Faţă de zecile de mii de evrei care urmau să fie şterşi de pe faţa pământului în decurs de 


1. Unirea, 25.06.1941. 

o lună, această chestiune era marginală. Acelaşi ziar anunţa, în acelaşi număr, că începuse 
„lupta sacră pentru distrugerea bolşevismului iudeo-comunist” - războiul împotriva 
promotorilor revoluţiei mondiale, condusă de Stalin şi adjunctul său evreu Kaganovici — 
„Şi de tot cahalul judaic din lumea întreagă pentru a pregăti distrugerea creştinismului, 
familiei, şcolilor şi ordinei sociale în lumea întreagă”!. Ziaristul Pamfil Şeicaru, care a 
simbolizat mai mult decât oricine absenţa integrităţii personale şi intelectuale în presa 
românească, reuşind să adopte cu timpul toate opiniile politice, s-a alăturat şi el la 
identificarea bolşevismului cu iudaismul dintr-un alt unghi de vedere, mai stilizat şi mai 
puţin bestial: el a „dezvăluit” puterea „artei publicităţii semite” — sau, cu alte cuvinte, 
capacitatea ei de a induce în eroare oamenii naivi (adică pe români): „De un sfert de 
secol”, a scris Şeicaru, „geniul colportajului semit înnebuneşte lumea cu minciunile revoluţiei 
bolşevice, înfăptuitoare a raiului comunist. Evreii au fost impresari ai acestei minciuni”?. 
S-a terminat. Ziarul antisemitismului românesc a fost mai puţin delicat, anunțând că 
„jidovii încep din nou să-şi facă meseria de răspânditori de zvonuri... pentru ei Rusia 
reprezintă siguranţa zilei de mâine şi poate chiar o ţară de refugiu în cazul unei eliminări 
totale din Comunitatea românească”. Ziarul le-a promis locuri de odihnă în lagăre”. 

Ziarul „serios” Timpul a publicat un comunicat al guvernului care aducea la cunoştinţă, 
cu o săptămână întârziere, eliminarea evreilor din satele şi târgurile din Moldova, „pentru 
a asigura secretul operaţiunilor militare”. Măsuri asemănătoare vor fi luate şi în alte locuri, 
după necesităţi. În articolul de fond, ziarul a adăugat amănunte care justificau măsura luată 
de Antonescu - izgonirea evreilor din sate : „S-a dovedit recent că populaţia evreiască 
constituie o primejdie pentru operaţiunile militare, mai ales din spiritul alarmist”f. 

Oficiosul fostei Mişcări legionare, care s-a transformat de pe o zi pe alta, după 
reprimarea Mişcării, într-un ziar naţionalist şi antisemit „obişnuit”, a vestit românilor 
semnificaţia comunicatului guvernului despre izgonirea evreilor din satele Moldovei : 
„A început lupta pentru purificarea rasei... Din toate ţelurile scumpe inimei româneşti, 
cel dintâi este rezolvarea în tot ansamblul ei a problemei evreieşti din ţara noastră”. 
Ziarul a promis că această acţiune este doar primul pass. 

Ilie Rădulescu, redactorul-şef al ziarului Porunca Vremii, a făcut în ziua pogromului 
o trecere în revistă „istorică” privind semnificaţia hotărârii Conducătorului de a-i izgoni 
pe evrei din satele din Moldova, care încheie cu succes o luptă dusă de distinşi români 
înaintea sa în secolul al XIX-lea: evreii s-au înmulţit în România, iar de la 8.535 de 
suflete în 1836 au ajuns la două milioane în prezent. Terenuri şi sate întregi au căzut de-a 
lungul timpului în mâinile lor. În multe sate n-au mai rămas biserici, a pretins Rădulescu, 
dar existau 7-8 sinagogi. Ei au acumulat bogăţiile ţării şi şi-au sporit averile. În ziua 
pogromului, ziarul a promis o „soluţie radicală” a problemei evreieşti — care îi va 
cuprinde şi pe evreii din oraşe : 


Ce facem cu jidanii izgoniți din sate? Ar fi o mare greşeală să asfixiem cu ei şi mai mult 
oraşele. Atunci? Limpede. În ţarcurile ghetourilor până la rezolvarea radicală a problemei 


evreieşti care trebuie să însemne eliminarea totală a jidanilor de pe teritoriul României. 


1. Ibidem. 

2. P. Şeicaru, „Marea denunţare”, Curentul, 27.06.1941. 

3. Porunca Vremii, 26.06.1941. 

4. Timpul, 28.06.1941. 

5. „A început lupta pentru purificarea rasei”, Curentul, 28.06.1941. 

6. I. Rădulescu, „Izgonirea jidanilor din satele Moldovei”, Porunca Vremii, 29.06.1941. 

Numeroase ziare au prezentat pedepsirea evreilor ca pe o luptă împotriva pângăritorilor 
creştinismului, pângăritorilor de biserici şi a credinţei creştineşti : „Soldaţi, vrăşmaşul 
care a pângărit altarul şi pământul strămoşesc trebuie pedepsit” ; „jidanii şi bolşevicii au 
răstignit credinţa pe steaua mârşăviei lor”!. La folosirea motivului creştin s-a alăturat de 
data aceasta însuşi Mihai Antonescu. Într-un discurs radiodifuzat a doua zi după pogrom 
a promis că va veni răzbunarea pentru cedarea teritoriului la care România a fost obligată 
să renunţe cu un an înainte, când Armata română a fost nevoită să abandoneze Basarabia 
şi a fost umilită de către inamicii săi barbari şi partenerii lor „care au adăugat cristicei 
noastre răstigniri, iudaica lor ofensă”. Când Basarabia va redeveni românească şi „când 
vom fi izgonit dintre noi liftele străine”, atunci se va auzi o voce profetică ce va spune : 
„Basarabia eşti răzbunată”?. 

Pogromul de la Iaşi a fost absorbit de imensul fluviu de ură şi dezinformare ce inunda 
zilnic presa de la Ministerul Propagandei Naţionale, intensificându-se o dată cu publicarea 
comunicatului guvernului. A dispărut aproape deosebirea dintre presa antisemită sălba- 
tică, de genul Porunca Vremii, Gazeta Ţării, Sfarmă Piatră, Curentul ş.a., şi presa 
aşa-zis serioasă, care doar comunica măsurile împotriva evreilor fără să mai pună gaz pe 
foc. Toţi instigau, toţi amenințau, toţi acuzau -— şi toţi au descris măsurile luate drept o 
introducere, un început, un prim capitol dintr-un proces care se va încheia cu eliminarea 
totală a evreilor din România. 

Legația germană a furnizat şi ea din belşug material antisemit, dar publicarea lui 
depindea de aprobarea cenzurii — şi nu s-a publicat tot ce au propus naziştii. Urmele 
propagandei naziste puteau fi descoperite cu uşurinţă : ea accentua puterea iudaismului 
internaţional, legătura dintre iudaism şi comunism şi plutocraţie, pericolul permanent 
rezultând de pe urma continuării existenţei evreieşti ş.a.m.d. Dar pogromul de la Iaşi, 
deportarea evreilor din sate în Basarabia şi Bucovina, pericolul pentru creştinism, lupta 
creştină împotriva iudaismului — toate acestea constituiau motive româneşti de ură, care 
au apărut, au fost răspândite şi accentuate şi înainte de 1941, şi înainte de ajungerea la 
putere a naziştilor în Germania. Unul dintre ziare a afirmat că în realitate Stalin este un 
evreu din Galiţia, vărul comunistei evreice de origine română Ana Pauker şi fratele 
evreului Moriţ Gutman, câre de fapt este nepotul lui Jabotinsky’. 

În ziua în care s-a publicat comunicatul guvernului cu privire la înăbuşirea rebeliunii 
evreilor de la Iaşi, presa antisemită tradiţională a deschis o campanie făţişă care chema 
la lichidarea tuturor evreilor din România. Această campanie a fost domolită din când în 
când de către ministrul Propagandei, când se părea că lucrurile scapă de sub control şi 
masele tind să-i linşeze pe evreii din Bucureşti, care atunci nu erau supuşi unor violenţe 
fizice. 


Nu exagerăm când afirmăm că jidanii „români” sunt auxiliarii duşmanilor de peste graniţă. 
Executarea în consecinţă a 500 de spioni judeo-comunişti este un act legitim de apărare a 
neamului... De ce întârziem cu internarea jidanilor în lagărele de muncă? De ce nu i-am 
trimite în ghetouri ? 4 


„Ostaşi, cu Dumnezeu înainte”, Unirea, 29.06.1941. Acest însemn se referă la steaua roşie. 
Discursul locţiitorului primului-ministru la radio a fost publicat la 1 iulie 1941, în Universul. 
„Stalin este evreu”, Gazera Ţării, 01.07.1941. 

Ilie Rădulescu, „Senzaţionala demascare a anarhismului iudaic”, Porunca Vremii, 02.07.1941. 
Mişcările antisemite au susţinut că nu exista evreu român — cu alte cuvinte, evreu care a absorbit 
cultura română şi se identifică cu poporul român -, ci că toţi evreii sunt „jidani”. 


AUN- 

Instigarea la omor a atins asemenea proporţii, încât la 3 iulie, guvernul a dat un 
comunicat special pentru a-i lămuri pe cetăţeni că trebuie să înceteze să mai sâcâie 
Poliţia şi unităţi militare cu anunţuri despre semnalizări luminoase care pot fi văzute de 
pe imobilele din Bucureşti. Psihoza semnalizărilor de pe acoperişuri a ajuns la Bucureşti 
în urma unui număr de încercări nereuşite ale aviaţiei militare sovietice de a bombarda 
oraşul. Guvernul însă nu dorea pogrom la Bucureşti. Guvernul a încercat să explice 
cetăţenilor în comunicat că ricoşetele roşii pe care mulţi dintre ei le-au văzut nu sunt 
provocate de aşa-zisele semnalizări făcute, chipurile, de evrei, ci sunt rezultatul obuzelor 
trase de tunurile antiaeriene. Multe denunţuri telefonice au fost cercetate şi s-au dovedit 
neadevărate!. Ziarul naţionalist Universul a publicat un comentariu propriu privind 
pogromul de la Iaşi - comentariu care nu a putut să apară fără aprobarea cenzurii : 


Guvernul a dat un comunicat prin care arată că elementele străine de neam şi duşmanii 
intereselor ţării noastre au tras focuri de armă contra soldaţilor germani şi români. E o acţiune 
criminală şi trădătoare din partea unor elemente care au fost adăpostite aici [şi] trăiau nesupăraţi 
de nimeni. Duşmanul intern în asemenea împrejurări e mai primejdios decât cel din afară. Nu 
mai putem îngădui nici o slăbiciune. Trădătorii trebuiesc eliminați cum se elimină gunoaiele şi 
stârvurile“. 


Toate ziarele au publicat ştiri şi chiar comentarii despre soarta evreilor din statele 
europene ocupate, pentru a accentua faptul că ceea ce se petrece în România cu evreii 
este strâns legat de procesul „sănătos” iniţiat de regimul de ocupaţie german sau de state 
fasciste de tipul României. Cu această ocazie, ziare şi ziarişti şi-au permis să vorbească 
pe larg despre măsurile care trebuie luate pentru a rezolva, o dată pentru totdeauna, 
problema evreiască. Ziarele antisemite au scris, aşa cum am menţionat, în mod explicit, 
despre eliminare, confiscări de averi şi chiar exterminare. Ziare „serioase” au descris şi 
ele viitorul fără evrei, amintind, pe ici, pe colo, ce-i aşteaptă pe evrei. 

Ziarul Universul a trecut în revistă măsurile antisemite iniţiate de regimul de ocupaţie 
nazist în Franţa, ca de exemplu confiscări de averi, eliminări de evrei din economie - şi 
în prezent, a adăugat ziarul, s-au luat măsuri noi, care nici ele nu vor soluţiona complet 
problema : 


Soluţia definitivă putând fi realizată mult mai târziu şi concomitent în toate ţările Europei. 
Când problema evreească va căpăta o rezolvare definitivă, se vor lua deciziuni fără nici un fel 
de apel... Din care cauză se consideră [deocamdată] inutile măsuri vexante sau definitive cum 
ar fi: sterilizarea, expulzarea etc.’ 


Asocierea unor termeni ca „sterilizare” şi „expulzare”, care nici ea nu era considerată 
„definitivă”, şi între soluţia definitivă şi „emigrare”, fără menţionarea destinaţiei, 
constituie mai mult decât o aluzie — este vorba de un viitor negru pentru evreii din toată 
Europa. După câte se ştie, termenul sterilizare, ca parte dintr-o soluţie oarecare, destinată 
evreilor, a apărut atunci pentru prima oară în presa românească. 

„Neclaritatea” cu privire la tot ceea ce privea soarta evreilor din România a fost de 
fapt clarificată de vicepreşedintele Consiliului de Miniştri, Mihai Antonescu, într-un 


1. Timpul, 04.07.1941. 
2. „Trădări”, Universul, 05.07.1941. 
3. „Noul regim al evreilor din Franţa”, Universul, 05.07.1941. 

interviu acordat presei italiene, publicat concomitent şi în România. El cuprindea aluzii 
îngrijorătoare cu privire la ceea ce-i aşteaptă pe evrei, afirmaţii cum că măsurile care au fost 
deja luate - pogromul de la Iaşi, începutul exterminării în Basarabia şi Bucovina ş.a. — 
nu constituie ultima fază. Mihai Antonescu a spus că este mândru că i-a revenit sarcina 
de a pune în practică această politică, accentuând că aceasta este voinţa poporului 
român : 


Problema evreiască este considerată în România ca foarte importantă deoarece numărul evreilor 
existenţi în această țară este încă foarte mare, chiar dacă mulți dintre ei au plecat în străinătate 
sau au fost puşi în condițiunea de a nu mai tulbura dezvoltarea naturală a națiunii". 


Când s-a manifestat în România o amplă mişcare de evrei care „au plecat în străi- 
nătate” ? Încotro au plecat? Cine erau cei care au fost împiedicaţi să mai tulbure viața 
naţiunii române? Ce s-a întâmplat cu ei? Citirea printre rânduri şi încercarea inte- 
lectualilor evrei de a descifra mesajele ascunse în declaraţia lui Mihai Antonescu au 
devenit subiectul zilei, stârnind panică şi o imensă îngrijorare?. Despre ce era vorba? — 
se întrebau toţi, în perioada când evreii din Bucureşti încă nu aflaseră adevărata 
dimensiune a pogromului de la Iaşi, iar despre începutul exterminării pe teritoriile 
eliberate circulau doar zvonuri. 

Important în interviul lui Mihai Antonescu nu erau amenințările, şi nici recunoaşterea 
indirectă că au fost masacrați evrei la Iaşi şi în Basarabia, ci declaraţia că „măsurile care 
vor fi luate de acum înainte împotriva evreilor nu sunt doar expresii ale regimului ci 
voinţa clară a poporului”. 

După publicarea interviului cu Mihai Antonescu s-au ridicat stavilele cenzurii cu 
privire la pogromul de la Iaşi. Numeroase ziare au pomenit şi au îndreptăţit pedeapsa 
colectivă impusă celor care au îndrăznit să tragă în soldaţii români. Toată presa a adoptat 
numărul de 500 de evrei ucişi, pe care regimul a decis să-l stabilească şi chiar să falsifice 
documentele. în conformitate cu această cifră, pentru ca pogromul să nu fie considerat un 
masacru. Nici un ziar nu i-a acuzat pe germani de cele întâmplate la Iaşi. Nici un ziar 
nu a încercat să reducă cu o iotă „succesul” Armatei române. Nici un ziar nu a făcut vreo 
deosebire între un evreu „bun” şi unul „rău”. Toate ziarele au făcut legătura între 
pogromul de la Iaşi şi lupta de lungă durată a statului român împotriva invaziei evreieşti, 
împotriva înmulţirii evreilor în oraşe, împotriva bogățiilor pe care le-au acumulat. 

Corespondentul militar al ziarului Curentul, care semna cu inițialele numelui lui, a 
trecut în revistă pentru prima oară modul în care evreii din Iaşi - bărbaţi şi femei — au 
condus „lupta” împotriva armatelor româno-germane. Bărbaţii s-au furişat în podurile 
caselor şi de acolo au tras, iar 


evreicele au avut alt rol, tot atât de spurcat. Au inventat [o metodă de luptă] pocnitoare pe care 
le aruncau cu praştiile [!] în direcţii cu totul opuse pentru a produce panică, dezorientare. 
Grecescul plan nu le-a reuşit, căci în mai puţin de o oră totul a fost stârpit aşa cum se cuvine 
şi cum numai armatele conştiente de rolul şi misiunea lor o pot face. Acum Iaşiul este iarăşi 
un oraş liniştit”. 


1. Timpul, 08.07.1941. 
2. Această problemă se reflectă în jurnalele unor intelectuali evrei care au fost publicate în ultimul timp. 
3. Caporal T.R.V.V. (reporter de război), „Jurnal de război”, Curentul, 11.07.1941. 

A fost prima oară când s-au publicat „amănunte” despre rebeliunea evreilor de la Iaşi 
şi despre lupta lor împotriva armatelor româno-germane. Descrierile au fost făcute, 
chipurile, de pe teren, ceea ce a stimulat încrederea cititorilor. 

Dar Iaşiul nu a fost prezentat ca un caz singular de „rebeliune” evreiască. Ziarele au 
făcut aluzie, fără să prezinte amănunte, la alte acţiuni asemănătoare care s-au petrecut în 
diverse oraşe din România, creând impresia că este vorba de o acţiune de mare amploare 
şi în colaborare cu inamicul, cu scopul de a lovi în Armata română: „Manifestările din 
ultimul timp ale evreilor şi incidentele petrecute recent la Iaşi, Bârlad, Galaţi, Buzău, 
Constanţa şi alte localităţi din zona frontului confirmă în totul justeţea măsurilor luate de 
guvern prin internarea evreilor în lagăre”. Şi în felul acesta s-a făcut aluzie că şi în alte 
oraşe evreii ar fi tras în Armată. Ziarul cerea să fie identificaţi toţi evreii care s-au furişat 
în Bucureşti şi se ascund la rudele lor: „Aceste unelte ale distrugerii se plimbă 
nestingherite pe străzile Bucureştiului căutând primul prilej să ne vândă inamicului”. Şi 
aceştia trebuie închişi în lagăre!. 

Între timp, asigurau ziarele, a început campania de curăţire de evrei în Basarabia 
eliberată, nu va mai fi loc pentru evrei?, şi nici în Bucovina eliberată. La Cernăuţi, relata 
corespondentul militar al ziarului Curentul, „Iuda trădătorul veşnic” a încercat să 
primească Armata română cu steaguri româneşti, dar asta nu-i va ajuta cu nimic: 
„Judecata cea mare va veni mai curând decât cred ei... bunătatea creştinească nu a putut 
dezlega nodul spânzurătorii lui Iuda”?. 

Ziarele n-au văzut nici o deosebire între evreii din Basarabia şi Bucovina şi evreii din 
Iaşi şi din întreaga Românie. Mesajul privind soarta evreilor de pe teritoriile eliberate era 
clar : ei resimt reacţia fermă a Armatei române pentru „trădarea” lor, iar aceste teritorii 
vor fi „curăţate” de evrei. Mesajul pentru evreii din România era estompat, dar şi el 
cuprindea vestea pedepsirii colective şi a deportării — fără un termen, deocamdată. 
Reprimarea „revoltei” de la Iaşi a fost prezentată ca un exemplu de ceea ce li se va 
întâmpla tuturor evreilor. 

În acel timp, Ministerul Propagandei a turnat un film de propagandă cu titlul 
„Cruciada împotriva jidovilor”. Pogromul de la Iaşi a constituit laitmotivul pentru 
hotărârea de a proiecta filmul şi, în felul acesta, de a intensifica vigilenţa românilor faţă 
de pericolul evreiesc. Reclama filmului a cuprins o scurtă explicaţie a „scenariului” : 


La fiecare pas, soldaţii noştri se lovesc de pericolul jidovesc, căci aproape tot în al treilea 
soldat bolşevic se ascunde figura unui jidan. De când cu actul de la Iaşi, când jidanii au avut 
neruşinarea să tragă după soldaţii români şi germani, creştinii şi-au dat seama, odată în plus, 
de pericolul jidovesc?. 


Dacă vom compara reacţia presei româneşti după pogromul de la Bucureşti cu reacţia 
ei după pogromul de la Iaşi, vom constata că a existat o deosebire enormă. Atunci 
legionarii au fost înfieraţi pentru încercarea violentă de a pune mâna pe putere şi pentru 


„Evreii din lagăre şi cei din afară”, Gazeta Ţării, 13.07.1941. 
„Purificarea etnică a Basarabiei”, Unirea, 11.07.1941. 
Sit. rez. P. Tipărescu (reporter de război), „Jurnal de război”, Curentul, 18.07.1941 (sublinierea 
în original). 
4. „Cruciada împotriva jidovilor”, Unirea, 21.07.1941 ; o reclamă la filmul cu acest nume a apărut, 
în aceeaşi zi, în toate ziarele din Bucureşti. 

asasinatele pe care le-au comis, pentru jaful şi torturile care au însoţit acea încercare. 
Noul regim, al lui Antonescu, fără legionari, încercase atunci să se depărteze de ei şi să 
apară ca diferit şi civilizat. Au existat şi germeni de căinţă cu privire la crimele comise 
în numele poporului român, au fost chiar unii care au pus la îndoială originea românească 
a unora dintre pogromişti. În orice caz, a existat atunci o încercare de scurtă durată de 
autoexaminare a unei naţiuni şi a cauzelor care au dus la decăderea morală a atât de mulţi 
români. 

De data aceasta, regimul a fost cel care a adoptat politica şi chiar metodele legionare ; 
el este cel care a organizat pogromul, folosind Armata şi Poliţia pentru executarea 
crimelor ; el este cel care a văzut în evrei o pradă pe care este permis să o ataci şi să o 
vânezi. Presa a înţeles mesajul şi s-a comportat în mod corespunzător. Pogromul de la 
Iaşi a dovedit că regimul lui Antonescu a primit în întregime moştenirea legionară în 
problema evreiască. Atunci presa i-a admonestat pe legionari pentru crimele comise, 
bătându-şi joc de metodele lor barbare. Nu e nevoie de aşa ceva, a fost atunci mesajul. 
„Cu legea în mână” se poate ajunge la aceleaşi rezultate, dar într-o formă „civilizată”. 
De data aceasta, presa a reflectat noua linie a regimului lui Antonescu - că totul este 
permis împotriva evreilor; că legea şi omenia nu mai sunt necesare ; că trebuie folosite 
mitralierele, cum se exprimase Mihai Antonescu în faţa miniştrilor, spunând că nu-i pasă 
dacă românii vor fi consideraţi barbari. 


Ambasadorii Statelor Unite şi Franţei despre pogrom 


Pogromul de la Iaşi şi campania de exterminare din Basarabia şi Bucovina n-au rămas 
secrete pentru reprezentantele diplomatice de la Bucureşti. Tuturor le era clar, cum vom 
dovedi în continuare, că România poartă răspunderea pentru marile campanii de exterminare. 
Ambasadorul Franţei (Vichy), Jacques Truelle, a comunicat la începutul lui iulie că 
declararea războiului a provocat „izbucnirea instinctelor celor mai rele ale populaţiei”, 
aducând numeroase exemple în acest sens. El s-a referit şi la comunicatul guvernului că 
500 de iudeo-comunişti au fost executaţi la Iaşi. Ambasadorul a transmis reacţia Ministerului 
român de Externe -— în realitate, a lui Mihai Antonescu, care se afla de fapt în fruntea 
lui — privind ştirile despre masacre executate de soldaţi români : 


Ministerul de Externe [din Bucureşti] este primul care a recunoscut caracterul regretabil a 
unor astfel de incidente... dar [după spusele sale] îşi recunoaşte neputinţa şi lipsa sa de 
autoritate declarând că nu a fost consultat asupra multora dintre aceste măsuri, relevându-se 
deseori incapabil de a influenţa [chiar] în cazuri de importanţă secundară!. 


Era un exemplu clasic de ipocrizie românească. Mihai Antonescu a transmis ordinul 
de deportare şi lichidare al Conducătorului ministerelor care îi erau subordonate, 


1. Raportul ambasadorului Franţei la Bucureşti, Jacques Truelle, către ministrul de Externe din 
Guvernul de la Vichy, 4 iulie 1941, Arhiva Yad Vashem, colecţia „România” 011/86-87 (p. 52b în 
original) (sublinierea îmi aparţine). 

urmărind punerea lor în practică; a primit albumul cu fotografiile grozăviei şi a fost 
implicat personal nu numai în pogromul de la Iaşi, dar şi în masacrele şi deportările din 
Basarabia şi Bucovina. Mai mult decât atât, campania de ponegrire, înfricoşare, amenințările 
şi instigarea în presă a fost condusă conform directivelor sale şi în numele său, el servind 
şi în funcţia de ministru al Propagandei Naţionale. 

Ambasadorul Statelor Unite, Franklin Mott Gunther, a raportat şi el despre masacrele 
comise şi „măsurile brutale luate împotriva evreilor în cele şase luni care au precedat 
izbucnirea războiului”. Generalul Antonescu „a înnebunit” probabil, a notat ambasa- 
dorul. El a respins explicaţiile care i-au fost date cu intenţia de a reduce din gravitatea 
faptelor sau pentru a-i acuza pe alţii de răspundere, şi a scris: „[Antonescu] a emis 
primul ordin” ca evreii să fie masacrați. Toţi regretă cele întâmplate : 


Chiar şi Mihai Antonescu, primul-ministru interimar, mi-a expus pe larg propria sa oroare faţă 
de actele de cruzime şi violenţă comise împotriva evreilor, pretinzând că ar fi recomandat 
crearea unei comisii guvernamentale în vederea stabilirii unei baze juridice pentru eliberarea 
evreilor în prezent închişi sau aflaţi în lagăre de muncă, împotriva cărora nu există acuzaţii 
definitive sau dovezi ; tot el este acela care aduce raţiuni juridice pentru aprobarea legii 
exproprierii proprietăţilor evreieşti urbane!. 


Şi şeful „opoziţiei”, Iuliu Maniu, s-a alăturat efortului de a elibera guvernul şi 
poporul român de răspunderea pentru crime. Maniu a înaintat un memoriu special 
ambasadorului Statelor Unite, în care, spune ambasadorul, „domnul Maniu afirmă că 
germanii provoacă dezordini antisemite pentru a distrage atenţia opiniei publice de la 
ţelurile lor de cucerire şi subjugare a vieţii economice româneşti”. Cu alte cuvinte, nu 
este vorba de genocid, ci de un exerciţiu murdar al germanilor pentru a obţine avantaje 
economice. Ambasadorul Statelor Unite şi-a exprimat în mod explicit împotrivirea fermă 
faţă de aceste acţiuni în întrevederea cu secretarul general al Ministerului de Externe, 
Alexandru Creceanu - dar „în lipsa unor instrucţiuni speciale” de la Washington, el, 
ambasadorul, nu va mai încerca în viitor „să tulbur mai mult atmosfera, oricum nesigură” 
prin înaintarea de dovezi şi întrebări. După cât se pare, asemenea instrucţiuni n-au sosit 
de la Washington... În ceea ce priveşte pogromul de la Iaşi, a adăugat ambasadorul într-o 
anexă specială la raportul său, numărul de 500 care au fost executaţi este de neconceput. 
Este vorba, probabil, de 4.000 sau 5.000. Ştiri despre masacre executate de români 
parvin nu numai din Iaşi, ci din toată zona frontului, şi nu mai pot fi trecute cu vederea?. 
Ambasadorul a raportat despre toate măsurile luate împotriva evreilor în România şi 
despre masacrele comise în Basarabia şi în Bucovina, şi a trimis fragmente traduse în 
limba engleză din articole apărute în presă care chemau la eliminarea evreilor şi la 
exterminarea lor. 

Un alt pretext pentru pogrom a fost invocat de Ion Antonescu după câteva luni, 
într-un mesaj transmis ambasadorului Statelor Unite prin intermediul unuia dintre 
fruntaşii Partidului Naţional Ţărănist : 


Ceea ce se petrece cu evreii în special pe teritoriile recucerite a fost revoltător dar actualul 
guvern român nu a fost în stare să prevină aceasta. Tot ce se întâmplă sau s'a întâmplat s-a 


1. Raportul ambasadorului Statelor Unite la Bucureşti către Departamentul de Stat de la Washington, 
19 august 1941, în Ancel, Documents, IMI, nr. 23, pp. 32-34. 
2. Anexa nr. 1 la raportul ambasadorului Statelor Unite din 19 august 1941, în ibidem, nr. 24, p. 44. 


410 PRELUDIU LA ASASINAT 


făcut la instigarea germanilor. Germanii au clarificat că trebuie a se descotorosi de evrei 


deoarece alimentele pe care le consumă sunt necesare în mod urgent Germaniei’. 


Antonescu şi-a exprimat, de asemenea, „îngrijorarea” pentru confiscarea buletinelor 
de identitate ale deportaților şi distrugerea lor - ceea ce împiedica revenirea lor, „fapt de 
neconceput”, deoarece nu vor avea nici o dovadă că au fost cetăţeni români. 

Toate aceste afirmaţii ale lui Antonescu erau mincinoase. Germanii nu au exercitat 
presiuni asupra lui Antonescu pentru a-i extermina pe evrei; aceasta a fost o iniţiativă 
românească, aşa cum a explicat Mihai Antonescu în şedinţa de guvern din 8 iulie 1941. 
Acordurile comerciale dintre Germania şi România au fost semnate înainte de izbucnirea 
războiului, iar românii n-au predat Germaniei alimentele care ar fi fost destinate evreilor 
exterminați. Actele de identitate ale evreilor au fost confiscate şi distruse de către 
jandarmii români, în urma unui ordin explicit şi secret al autorităţilor româneşti, pentru 
a împiedica vreodată întoarcerea evreilor pe teritoriul României. De asemenea, Antonescu 
s-a contrazis în aceeaşi discuţie, când a fost întrebat de ce România a consimţit să ia parte 
la acele atrocități : 


Prietenul meu relatează că l-a întrebat pe Mareşalul Antonescu ce alte motive în afară de 
presiuni care este clar că sunt exercitate asupra lui de către germani l-au îndemnat să persecute 
sau cel puţin să permită persecutarea evreilor şi să trimită o armată română în adâncimea 
[teritoriului] Ucrainei. Mareşalul a răspuns că nu are decât un singur obiectiv şi acesta este 
revenirea [nordului] Transilvaniei şi a simţit că acceptarea dorințelor Germaniei în aceste 
chestiuni sau altele îl vor ajuta să obţină acest scop?. 


' Regimul lui Antonescu a dus o politică ipocrită : a urmărit să realizeze țeluri naţionale 
şi antisemite cristalizate cu mulţi ani înainte şi, în acelaşi timp, să-i impresioneze pe 
nazişti prin fermitate în acţiunile de lichidare a evreilor - şi, într-adevăr, a reuşit. 
Masacrele de mari proporţii şi ataşamentul lui Antonescu faţă de „soluţia finală” pe 
teritoriile româneşti eliberate şi apoi în Transnistria au trezit admiraţia naziştilor şi a lui 
Hitler personal, care şi-a exprimat-o faţă de Goebbels, la 19 august 1941: 

„În tot ceea ce priveşte problema evreilor se poate stabili azi că un om ca Antonescu 
a acţionat în acest domeniu într-un mod mai extremist decât am făcut-o noi până acum”?. 

Pe de altă parte, Antonescu dorea să convingă statele democrate că germanii sunt 
vinovaţi şi nu guvernul român. 

Eforturile de negare şi estompare n-au reuşit. Ambasadorul Statelor Unite a. ştiut 
într-un timp scurt despre eliminarea evreilor care n-au „tras în armată” - evreii din sate 
care au fost transportaţi, în trenuri sigilate, în lagăre din sudul României: „Când uşile 
vagoanelor au fost deschise la sosirea lor la destinaţie s-a constatat că mulţi muriseră de 
asfixiere, de epuizare sau din alte cauze” (aceştia erau evreii din „trenurile morţii”, pe 
care ambasadorul i-a confundat cu evreii din târguri şi sate). În noiembrie 1941, nici 


1. Telegrama ambasadorului Statelor Unite la Bucureşti către secretarul Departamentului de Stat 
[Ministrul de Externe - n.m.] de la Washington, 15 noiembrie 1941, în ibidem, nr. 235, pp. 393-394. 
Ibidem, pp. 394-395. 

` J. Goebbels, Tagebücher, vol. 4: 1940-1942, ed. Ralf Georg Reuth, Piper, München şi Zürich, 
1992, pp. 1659-1660. 

4. Raportul ambasadorului Statelor Unite la Bucureşti către Departamentul de Stat de la Washington, 

4 noiembrie 1941, în Ancel, Documents, III, nr. 24, p. 44. 

Maniu nu a putut contesta faptul că pe teritorii româneşti se desfăşura un genocid — şi a 
încercat şi el să arunce vina pe germani. În această chestiune, opoziţia s-a asociat 
guvernului din considerente patriotice, în încercarea de a-i acuza pe germani de crime 
comise de guvernul şi armata lor. Ambasadorii Statelor Unite, Franţei şi Elveţiei nu au 
fost induşi în eroare de afirmaţiile românilor. Ei au înţeles că pogromul de la Iaşi şi 
masacrele de pe teritoriile eliberate constituie doar primul act dintr-un plan general 
românesc de descotorosire de evrei. În noiembrie 1941, ambasadorul Franţei a raportat 
că dacă se părea că atrocitățile de la Iaşi nu vor putea fi dezvăluite, „astăzi nu mai încape 
îndoială că ne aflăm în faţa unui plan sistematic de exterminare conceput cu câtva timp 
în urmă”. 

Şi în acest moment Jacques Truelle şi-a adus aminte de cuvintele spuse de o 
personalitate a guvernului român la începutul războiului : 


Acesta nu a ascuns intenţia guvernului român de a se descotorosi de evreii din Basarabia şi 
Bucovina, trimiţându-i în masă în teritoriile ruseşti cucerite, fără să se preocupe de soarta lor 
sau de mijloace de existență’. 


Ambasadorul Statelor Unite s-a întâlnit la începutul lunii octombrie cu Ion Antonescu, 
cu Mihai Antonescu şi cu funcţionari din Ministerul de Externe şi le-a spus că Guvernul 
Statelor Unite nu poate trece sub tăcere „un astfel de tratament inuman şi chiar masacru 
făţiş de oameni inocenți şi lipsiţi de apărare”, şi le-a descris pe larg „atrocităţile” comise 
împotriva evreilor. Conducătorul şi adjunctul său şi-au exprimat regretul faţă de „excese 
comise în trecut «din greşală» sau de elemente iresponsabile”, promițând moderație în 
viitor. Dar ambasadorul a înţeles că planul de exterminare sistematică continuă în ciuda 
explicaţiilor ipocrite şi a promisiunilor mincinoase ale fruntaşilor regimului şi ale 
funcţionarilor de la Ministerul de Externe. În această perioadă de război sângeros, a 
raportat el, guvernului român crede că realizarea planului de exterminare a evreilor va 
atrage mai puţină atenţie în lume decât în timpuri obişnuite?. 


Falsificarea, modificarea şi implantarea de documente 


Din punctul de vedere al studiului Holocaustului din România, pogromul de la Iaşi a 
rămas, până în 1996, evenimentul cel mai dificil şi mai complicat de cercetat. În ciuda 
documentelor disponibile până atunci, nu a fost posibilă o reconstituire a evenimentelor şi 
tragerea unor concluzii categorice cu privire la identitatea celor care au planificat pogromul, 
şi nici nu s-a putut răspunde la întrebarea dacă pogromul de la Iaşi a fost o crimă organizată 
sau o izbucnire violentă şi spontană a unor soldaţi şi civili determinată de prezenţa frontului 
în apropierea oraşului. Mai presus de toate, rămăsese fără răspuns problema importantă 
a rolului statului român în pregătirea pogromului, căci dorinţa şi dispoziţia celui de-al 


1, Raport al ambasadorului Franţei, Jacques Truelle, către ministrul de Externe în Guvernul de la 
Vichy, 10 noiembrie 1941, în ibidem, nr. 225, pp. 370, 376-377. 

2. Raport al ambasadorului Statelor Unite la Bucureşti către Departamentul de Stat de la Washington, 
4 noiembrie 1941, în ibidem, nr. 221, p. 339 (sublinierea îmi aparţine). 

Treilea Reich de a extermina poporul evreu constituiau o axiomă - un adevăr care nu 
trebuie demonstrat. Documentele care s-au aflat la dispoziţia cercetătorului au îngreunat 
studiul. Unele se contraziceau atât în privinţa amănuntelor, cât şi a tabloului general. 

Se ştia despre existenţa unor documente suplimentare — materialul juridic adunat în 
cursul celor patru ani de anchetă până la procesul criminalilor de la Iaşi, cuprinzând şi 
documente originale, copii de documente, depoziţii, procese-verbale ale anchetelor şi ale 
confruntărilor, şi rapoarte intermediare ale autorităţilor juridice civile şi militare care 
s-au ocupat de pregătirea procesului. Toate acestea au fost puse sub lacăt, fiind inaccesibile 
cercetării ştiinţifice. Regimul comunist a „modelat” nu numai viitorul României, ci şi 
trecutul ei. Din cauza unor considerente de ordin politic şi ideologic (anexarea Basarabiei 
şi nordului Bucovinei la Uniunea Sovietică după război şi încercarea de a disculpa 
poporul român de răspunderea colectivă pentru crimele împotriva poporului evreu), 
pogromul de la Iaşi — şi nu campania de exterminare din teritoriile eliberate - a devenit 
o problemă naţională sensibilă. 

Posibilitatea de a descifra această enigmă s-a realizat o dată cu prăbuşirea regimului 
comunist şi i se datorează în întregime Muzeului Holocaustului de la Washington şi în 
special directorului Centrului pentru Studii Avansate ale Holocaustului (Center for 
Advanced Holocaust Studies), Paul Shapiro, şi dr. Radu Ioanid, care au obţinut microfil- 
mele materialului juridic în anul 1995. Numai când am avut la dispoziţie majoritatea 
documentaţiei juridice (care a cuprins, cum am spus, şi documente oficiale sau copii) şi 
numai după ce le-am autentificat din punct de vedere istoric, cronologic, administrativ şi 
Chiar lingvistic - comparându-le între ele, cu documentaţia germană şi cu alte documente 
care se refereau la pogromul de la Iaşi - am ajuns la concluzia surprinzătoare că 
principalele documente româneşti sunt falsificate, refăcute sau implantate, şi că operaţiu- 
nea de falsificare s-a făcut de două, poate de trei ori, în funcţie de politica urmată de 
regimul antonescian faţă de evrei înainte de înfrângerea de la Stalingrad şi după aceea. 

În decursul pregătirii acestui capitol s-a ivit o întrebare esenţială: Cum trebuie 
definit fenomenul ? Să-l denumim oare falsificare de documente ? Cei care au pregătit 
documentele falsificate erau aceleaşi personalităţi sau autorităţi care pregătiseră şi 
documentele autentice. Aceleaşi semnături şi aceeaşi hârtie de la aceeaşi instituţie, 
ştampile originale, nefiind necesară falsificarea actelor, deoarece falsificatorii erau şi 
foştii autori ai documentelor. În anumite cazuri, un document fals a înlocuit un document 
anterior, distrus deoarece conţinutul său nu corespundea cu noua atitudine faţă de 
pogrom ; în alte cazuri, a fost strecurat un document cu un conţinut cu totul diferit faţă 
de un raport anterior cu privire la modul în care acţionaseră autorităţile la data înregistrată 
pe document; şi alteori documentul original a fost păstrat, iar aceeaşi mână care îl 
pregătise a adăugat ordine şi dispoziţii care nu au fost date şi care nu se obişnuia să fie 
emise la timpul lor, incluzând o dată şi chiar o oră care să corespundă planului de 
inducere în eroare a generaţiilor viitoare. În alte cazuri au fost intercalate documente 
pentru a crea un alibi sau pentru a acuza de răspundere pentru pogrom oameni, grupuri 
sau organe din România sau Armata germană. Falsificarea documentelor în problema 
pogromului de la Iaşi a constituit deci o încercare conştientă de a corecta trecutul, pentru 
a scăpa de responsabilitatea personală şi naţională. - 

Într-un număr de cazuri, s-au păstrat atât rapoartele originale, cât şi cele modificate, 
comparaţia între ele permițându-i autorului să înțeleagă necesitatea falsificării documentului 
(vezi Anexe). Necesitatea de a reface documente a rezultat din înseşi împrejurările în 

care a fost planificat şi pregătit pogromul de la Iaşi: o acţiune secretă a Secţiei a Il-a a 
Marelui Stat-Major, cu sprijinul Serviciului Special de Informaţii, în conformitate cu un 
ordin explicit al lui Ion Antonescu. Ca pretext pentru pogrom trebuia folosită o aşa-zisă 
rebeliune armată a evreilor, „rebeliune” pregătită dinainte de organe ale Marelui Stat-Major 
şi Serviciului Special de Informaţii, înarmând în acelaşi timp legionari şi alţi civili ; iar 
masacrul care se cerea trebuia să apară ca reacție la rebeliunea evreilor împotriva 
românilor şi aliaţilor lor germani. Planul era simplu şi natural în ochii ucigaşilor, care 
n-au avut nevoie de pretexte — tot ceea ce îşi doreau era mână liberă ; însă era greu şi 
complicat din punctul de vedere al coordonării versiunilor în ochii autorităţilor civile, 
militare şi poliţieneşti. Nu toate autorităţile cunoşteau secretul planului, şi nu toate au 
reacţionat aşa cum se cerea atunci când şi-au dat seama de proporţiile masacrului. Unii 
s-au temut de consecințe; au fost unii care au încercat să arunce răspunderea asupra 
altora ; iar altora nu li s-a împărtăşit din timp secretul pogromului şi au raportat despre 
pregătirile pe care le-au observat şi despre unele acţiuni suspecte care aveau ca scop 
declanşarea unor violenţe împotriva evreilor. De aceea s-a ivit necesitatea de a realiza o 
unitate în raportare cu privire la cauzele pogromului, vina evreilor pentru izbucnirea lui, 
reacția autorităţilor şi numărul celor ucişi. 

Fruntaşii autorităţilor locale au fost solicitaţi să schimbe rapoartele compuse după 
înţelegerea lor, în conformitate cu ce li s-a cerut - să unifice versiunile pentru a indica 
un singur „fapt” din care să rezulte o singură concluzie : evreii - comunişti sau nu — au 
tras în soldaţii români şi germani, au semnalat avioanelor sovietice ş.a.m.d., iar ceea ce 
s-a întâmplat după aceea a fost o reacţie la faptele lor criminale. 


Tratarea documentelor 


Prima refacere a documentelor s-a făcut la Ministerul de Interne, în august 1941, 
printre altele de teama reacției lui Ion Antonescu, care nu se aşteptase la o dezlănţuire 
de o asemenea amploare în rândurile soldaţilor şi civililor. Pogromul înfăţişa România 
drept o ţară barbară în ochii germanilor, ai Ungariei vecine şi duşmane, în ochii 
diplomaților din Statele Unite şi din ţările neutre acreditaţi la Bucureşti şi în ochii şefilor 
partidelor din opoziţie. 

Acest capitol din falsificarea documentelor şi a concluziilor incluse în documentele 
falsificate ne permit să stabilim că în spatele ideii de unificare a versiunilor s-a aflat 
Marele Stat-Major, care a purtat răspunderea pentru pregătirea pogromului, şi că el s-a 
bucurat de colaborarea totală din partea ministrului de Interne, Dumitru Popescu, şi a 
adjunctului său, Jak Popescu, amândoi foşti generali, pe care legături de prietenie (şi 
chiar de familie) îi lega de colegii lor din Marele Stat-Major. 

Mai târziu, probabil la începutul anului 1944, a fost executat un al doilea tratament 
al documentelor de la Iaşi, care a cuprins înlocuirea de documente anterioare cu 
documente noi şi intercalarea unor dosare cu documente inexistente până atunci, având 
ca scop principal reducerea contribuţiei Armatei române la pogrom şi aruncarea totală a 
răspunderii asupra Armatei germane, legionarilor şi civililor români de la marginea 
societăţii. Tot atunci au fost falsificate documente cu privire la pregătirea „trenurilor 


` 

morţii”, documentele ce scoteau în evidenţă răspunderea pentru ordinul de evacuare a 
supravieţuitorilor din curtea Chesturii şi evenimentele de la Târgul Frumos. Şi în acest 
caz, scopul urmărit era acela de a arunca asupra germanilor cea mai mare parte a 
răspunderii. În această perioadă au fost inserate în arhive documente care legau izbucnirea 
pogromului de numele sergentului legionar Mircea Manoliu din Regimentul 13 Dorobanţi, 
care a ucis într-adevăr câţiva evrei din ordin (fiind distins cu o decorație pentru această 
faptă — vezi infra, p. 471), cu două zile înainte de pogrom (precum au procedat atunci 
mulţi alţi soldaţi români), profitând de faptul că numele său era deja menţionat în 
rapoarte prealabile ale Poliţiei şi Prefecturii înainte ca şefii acestora să fi fost introduşi 
în secretul pogromului. 

Falsificarea documentelor a fost descoperită încă din timpul procesului criminalilor 
de la Iaşi (în iunie 1948) — încă de atunci s-au obţinut primele dovezi că o parte dintre 
documente nu sunt autentice. Dar tribunalului - şi de fapt regimului comunist aflat la 
începuturile sale — i-a fost comod să ignore falsul şi să prefere documente modificate 
decât cele originale, pentru a scăpa întreaga Armată, Marele Stat-Major şi poporul 
român de răspunderea pentru genocid. 

A treia etapă a tratării documentelor de la Iaşi s-a desfăşurat în timpul regimului 
comunist, în perioada lui Ceauşescu : a fost interzis accesul la arhivele statului şi la 
documente juridice, „istoricii” şi propagandiştii regimului s-au bazat pe documentaţia 
falsificată şi au ignorat documentele originale, pentru a elibera retroactiv societatea şi 
Armata română de răspunderea pentru pogrom, aruncând toată vina asupra naziştilor, 
legionarilor, huliganilor şi indivizilor „de la marginea societăţii”. În felul acesta, regimul 
lui Ceauşescu a continuat linia aleasă de regimul lui Antonescu, când a înţeles că 
războiul este pierdut. Campania de falsificări a fost condusă în prima etapă de adjunctul 
ministrului de Interne, Jak Popescu, şi de şeful Serviciului Special de Informaţii, Eugen 
Cristescu, iar în a doua etapă, de către ministrul de Interne, Dumitru Popescu, de şeful 
Siguranţei, Leoveanu, de generalul Ion Topor de la Marele Cartier General şi de alţii. La 
campanie au participat Ministerul de Interne, cu toate organele sale (Poliţia, Jandarmeria, 
Siguranţa şi Prefectura judeţului Iaşi), Preşedinţia Consiliului de Miniştri şi Ministerul 
Apărării Naţionale, inclusiv curţile marţiale, Marele Stat-Major şi Marele Cartier 
General. În ciuda amplorii acţiunii de falsificare, planificatorii campaniei nu au reuşit să 
descopere şi să distrugă toate documentele care dovedeau în mod clar că pogromul a fost 
un proiect românesc pregătit la Marele Stat-Major cu aprobarea lui Antonescu şi a 
adjunctului său ; că scopurile acţiunii au fost lichidarea de evrei şi evacuarea tuturor din 
oraş ; că înainte de pogrom, în oraş au sosit agenţi având misiunea de a-l pregăti; că 
executarea se baza în primul rând pe Armata română şi că la pogrom au participat toate 
forţele armate şi de poliţie care se aflau la Iaşi ; că ordinul de a-i înghesui pe supraviețuitorii 
evrei în „trenurile morţii” a aparţinut românilor ; că lichidarea prin remorcarea unor 
„Cimitire ambulante” de-a lungul României a fost de asemenea un proiect românesc ; şi 
mai ales că Armata germană a avut un rol secundar în proiectul românesc de asasinare 
şi exterminare. Aceste documente au rămas, dar existenţa şi conţinutul lor nu au fost 
dezvăluite, majoritatea în mod intenţionat, la procesul criminalilor de la Iaşi, şi de aceea 
n-au fost folosite nici de către acuzare şi nici de către apărare (iar după aceea au fost 
ascunse de ochii cercetătorilor vreme de peste cincizeci de ani). 

Am ales trei grupuri de documente autentice, ale căror prezentare şi analiză vor 
permite să prezentăm şi să înţelegem documentele falsificate şi, de asemenea, să dovedim 

că aceste documente n-au fost scrise la data trecută pe ele, ci mai târziu, în încercarea de 
a repara retroactiv realitatea şi faptele. Este vorba de raportul din 2 iulie 1941 al 
directorului general de atunci al Siguranţei, Emanoel Leoveanu ; de procesul comandantului 
militar al Iaşiului şi al garnizoanei din oraş, colonelul Constantin Lupu, din ianuarie-februarie 
1942 ; şi de un grup de documente provenind de la autorităţi diferite, care în majoritate 
au fost deja citate în acest studiu. 


„Raportul Leoveanu” 


La 1 iulie 1941, ministrul de Interne Dumitru Popescu l-a trimis pe generalul Leoveanu 
să ancheteze modul în care a funcţionat Poliţia în timpul pogromului, cu scopul bine 
definit de a evita aruncarea asupra ei a întregii răspunderi pentru cele întâmplate!, 
Leoveanu i-a prezentat chiar a doua zi, la 2 iulie, ministrului de Interne un memoriu care 
corespundea „concluziilor” planificatorilor pogromului?. Un memoriu clar şi scurt, 
care, prin conţinut, corespundea concluziilor incluse în alte documente autentice legate 
de cauzele pogromului, de vinovaţi şi pedepsirea lor. Evreii au deschis foc şi au fost 
pedepsiţi ; Poliţia a fost absolvită de orice vină; soldaţi germani şi români şi chiar 
jandarmi au comis masacrul. Evacuarea evreilor s-a făcut la ordinul generalului Stăvrescu, 
în direcţia Roman (şi nu spre Târgul Frumos şi Podu Iloaiei) ; Poliţia doar i-a însoţit pe 
evrei la gară. În dosarele Ministerului de Interne se află şi o ciornă a raportului, cu 
corecturi consemnate de Leoveanu, înainte de dactilografierea finală’. 

Este important să subliniem 'că Leoveanu nu a fost trimis de Antonescu şi nu i-a 
raportat acestuia ; de asemenea, el nu a fost trimis să cerceteze pogromul, ci să controleze 
comportarea Poliţiei. 

În procesul criminalilor de la Iaşi din 1948 s-a descoperit că există două „rapoarte 
Leoveanu” cu acelaşi număr şi aceeaşi dată. Leoveanu însuşi a afirmat că primul (cel 
amintit mai sus) este fals şi numai al doilea ar fi autentic. Directorul de cabinet al 
ministrului de Interne, Plăsnilă, a confirmat că şi acest raport este semnat de Leoveanuf. 
În cele din urmă, şi Leoveanu a fost nevoit să recunoască, invocând pretexte infantile, că 
semnătura îi apartine., 

Noul raport (vezi Anexa nr. 1, p. 433) a reflectat noua atitudine a regimului antonescian 
faţă de propria sa operaţiune - pogromul de la Iaşi —, atitudine care a fost influenţată de 
situaţia de pe front şi de efortul general românesc de a pregăti un alibi pentru crimele 
sale de la începutul campaniei împotriva Uniunii Sovietice. Textul original aproape nu a 
fost schimbat, în afară de concluzii — dar i-au fost adăugate fragmente noi, care constituie 


1. Proces-verbal de la anchetarea generalului Emanoel Leoveanu la Curtea Marţială, 31 iulie 1946, 
Arhiva Ministerului de Interne, Dosar 108233, vol. 51, p. 40 (USHMM, microfilm 43). 

2. Raportul nr. 53 (autentic) al directorului general al Poliţei şi Siguranţei, generalul Emanoel 
Leoveanu, privind ancheta întreprinsă la Iaşi despre pogrom, semnat de Leoveanu, 2 iulie 1941, 
ibidem, vol. 64, pp. 20-21 (USHMM, microfilm 45). 

3. Vezi ciorna raportului nr. 53, cu ultimele modificări, ibidem, pp. 97-98. 

4. Depoziţia lui E. Plăsnilă (directorul de cabinet al ministrului de Interne) la Tribunalul Poporului 
din Bucureşti, 26 noiembrie 1945, ibidem, vol. 34, p. 147b (USHMM, microfilm 47). 

inovaţia şi alibiul. Guvernul Antonescu a hotărât să transforme pogromul de la Iaşi într-un 
incident care a început din cauza dezlănţuirii unor soldaţi legionari, transformându-se în 
pogrom în urma prezenţei în oraş a unor unităţi militare germane. Acestea ar fi ucis 
evrei, nemților alăturându-li-se civili români simpatizanți ai Mişcării legionare şi criminali. 
Autorităţile româneşti au făcut - în conformitate cu linia nouă - tot ce le-a stat în putinţă 
pentru a împiedica masacrul, dar p-au putut controla situaţia, deoarece germanii s-au 
amestecat oriunde şi cu orice ocazie. Este adevărat că la pogrom au participat şi soldaţi 
români, s-a stabilit în campania de falsificare a documentelor, dar numai solaţi izolaţi — doar 
cei care n-au dat ascultare comandanților lor şi au acţionat din proprie iniţiativă. Şi aceasta 
nu era totul. Din clipa în care s-a schimbat concepţia, era necesară o nouă coordonare a 
versiunilor şi pregătirea unui dosar corespunzător de documente care să confirme concluziile 
lui Leoveanu. Protagoniştii pogromului de la Iaşi - Chirilovici, Leahu, Gioseanu şi 
Captaru - au pregătit cu mâna lor rapoarte noi, toate cu data fictivă de 2 iulie 1941, care 
contraziceau concluziile incluse în rapoartele anterioare, cu acelaşi număr de înregistrare 
şi aceeaşi dată, care şi ele au înlocuit, în multe cazuri, rapoarte autentice. 

Noua versiune a rapoartelor a fost concepută probabil la începutul anului 1944, poate 
chiar în preajma căderii regimului (23 august 1944). Dar nici asta nu era destul ! Trebuiau 
schimbate şi comunicările telefonice şi rapoartele din zilele pogromului, pentru a corespunde 
cu textul modificat al „raportului Leoveanu”. Este de presupus că a doua campanie de 
falsificări a fost condusă de cine a înţeles deplina semnificaţie a dezvăluirii pogromului 
executat la iniţiativa Marelui Stat-Major pentru viitorul României, care încerca atunci din 
răsputeri să treacă în tabăra Aliaților, şi pentru viitorul său personal: Mihai Antonescu. 
Autoritatea superioară care a supravegheat campania a fost, probabil, Eugen Cristescu. 

În această etapă a fost ascuns sau distrus orice document care lega Preşedinţia 
Consiliului de Miniştri, Marele Stat-Major şi Serviciul Special de Informaţii de pregătirea 
pogromului şi executarea lui. Dosarele referitoare la pogrom ale Serviciului Special de 
Informaţii au dispărut. Cele două rapoarte şi albumul de fotografii ale SSI despre 
pogrom, a căror existenţă este cunoscută, au dispărut. Raportul generalului Topor despre 
pogrom a dispărut. Raportul nr. 99 al lui Chirilovici a fost distrus şi înlocuit cu altul — 
şi doar întâmplător a rămas o copie a versiunii originale. 

Adaptările şi falsificările au creat o mare confuzie. În câteva cazuri, există trei 
versiuni ale aceluiaşi document : autentic, adaptat în august 1941 şi falsificat complet în 
1944 - fapt care demonstrează că ultima falsificare a fost făcută în ajunul prăbuşirii 
regimului, deoarece nu a fost timp suficient pentru a face ordine în falsificări. Sau poate 
că misiunea a fost prea dificilă şi nu au putut fi depistate toate copiile trimise diverselor 
autorităţi. 

Completările la al doilea „raport Leoveanu” vorbesc de la sine. Sergentul legionar 
Mircea Manoliu din Regimentul 13 Dorobanţi — care a ucis câţiva evrei la 27 iunie — 
a devenit, în al doilea „raport Leoveanu”, incendiatorul dezordinilor. Numele şi faptele 
lui nu au fost deloc pomenite în primul „raport Leoveanu” ; în al doilea raport, Manoliu 
s-a transformat în criminal şi împilator, primind denumirea de „criminal”, cu toate că în 
zilele pogromului s-au învârtit prin laşi sute de ucigaşi de evrei. Soldaţii români care 
s-au alăturat pogromului au devenit „soldaţi izolaţi care-şi căutau unităţile”. În a doilea 
raport s-a notat că n-au fost victime în rândurile unităţilor atacate în oraş şi că germanii 
au fost cei care i-au masacrat pe evrei, au pătruns în case şi au escortat convoaie la 
Chestură (vezi Anexa nr. 1, p. 433). 

Procesul colonelului Lupu 


La începutul anului 1942, la Curtea Marţială din Iaşi s-a desfăşurat un proces ciudat 
împotriva fostului comandant militar al oraşului, colonelul Constantin Lupu, acuzat de 
o intervenţie pentru a salva câţiva evrei în timpul pogromului. Cei trei evrei pe care Lupu 
a încercat într-adevăr să-i salveze erau tovarăşii lui de afaceri.. 

Lupu, care pierduse protecţia lui Ion Antonescu deoarece nu reuşise să ţină pogromul 
sub control, a fost demis din funcţie la 2 iulie — iar acum trebuia să plătească preţul. El 
a acţionat în conformitate cu o concepţie locală potrivit căreia este posibil să execuţi un 
ordin de a ucide evrei şi de a-i evacua pe unii dintre ei cu „trenurile morţii”, dar, în acelaşi 
timp, să ai grijă de afacerea familiei şi să-l aperi pe evreul „tău”, care te-a îmbogăţit. 

Dar anchetarea şi procesul lui Lupu au produs cele mai mari surprize în cercetarea 
pogromului de la Iaşi, deoarece Lupu s-a apărat cu fermitate până la capăt — şi datorită 
acestui proces ciudat au fost rezolvate toate enigmele privind răspunderea pentru pogrom 
şi modul în care a fost executat. 

Procesul colonelului Lupu, acuzat de „derogare de competenţă”, s-a deschis la 
29 ianuarie 1942 la Curtea Marţială din Iaşi. Lupu i-a surprins pe judecători când l-a 
invitat să depună mărturie în favoarea lui pe generalul Stăvrescu, pe colonelul Captaru 
(Care a fost demis din funcţia de prefect şi comanda Regimentul 22 Infanterie pe front), 
pe inspectorul Cosma, de la Inspectoratul de Poliţie al judeţului, pe Chirilovici, care a 
revenit la Inspectoratul Regional al Jandarmeriei, precum şi pe primarul oraşului, 
generalul în. retragere Constantin Ionescu. El a ridiculizat acuzaţiile aduse împotriva lui, 
spunând judecătorilor că în zilele „rebeliunii” s-a ocupat, în calitate de comandant al 
garnizoanei şi comandant militar al oraşului, cu probleme serioase, conform ordinului 
secret şi direct pe care îl primise de la Antonescu. Curtea Marţială a fost nevoită să 
suspende şedinţa deschisă publicului, să evacueze sala şi să audă, cu uşile închise, 
ordinul secret?. Lupu a dezvăluit Curţii Marţiale „ordinul telefonic pe care mi l-a dat 
personal mareşalul Antonescu în noaptea de 28/29 iunie 1941, ora 23” (vezi cap. 1 al 
acestei cărţi)”. În depoziţia secretă făcută în faţa Tribunalului, depoziţie care nu a fost 
prezentată la proces, Lupu a descris problemele adevărate care l-au preocupat în zilele 
pogromului şi convorbirile cu Antonescu, pentru a scoate în evidenţă cât de ridicole sunt 
acuzaţiile aduse acum împotriva lui. El a descris haosul care s-a creat din cauza năpustirii 
populaţiei româneşti - soldaţi, poliţişti, jandarmi, civili — asupra evreilor, cu scopul de 
a jefui şi ucide, pe care i-a fost greu să o stăpânească. 

Unul după altul, eroii masacrului de la Iaşi s-au prezentat în faţa Curţii Marţiale, în 
ianuarie 1942, în împrejurări neaşteptate, din cauza procesului ciudat intentat împotriva 
unuia dintre ei, în încercarea de a-i veni în ajutor descriind zilele sângeroase ale regimului 


1. Dosarul anchetei cu privire la colonelul în retragere C. Lupu, Serviciul Pretorial „Gloria” (nume 
codificat), 29.01.1942 (vezi „Dosarul Lupu”), ibidem, vol. 29 (USHMM, microfilm 48). 

2. Curtea Marţială a Corpului 4 Armată din Iaşi, sentinţa în cazul colonelului în rezervă Constantin 
Lupu, 29 ianuarie 1942, „Dosarul Lupu”, p. 229. 

3. Ordinul telefonic dat de mareşalul Antonescu lui Lupu, 28 iunie, ora 23.00, ibidem, p. 223. 

4. Proces-verbal de la anchetarea acuzatului Constantin Lupu la Curtea Marţială a Corpului 4 
Armată, 29 ianuarie 1942, ibidem, pp. 199- -199b b (partea secretă). 

"Oi mor p i 

antonescian din punctul lor de vedere, într-o perioadă când toţi erau convinşi că războiul 
se va termina cu victoria Germaniei şi a aliaţilor ei, inclusiv România, înainte ca regimul 
să fi hotărât modificarea retroactivă a crimelor sale. Tabloul pe care l-au descris a 
evidenţiat un efort suprem de a-i stăpâni pe jefuitorii români, de a stăvili excesele comise 
de soldaţii români şi participarea poliţiştilor la jaf: şi asasinate, inclusiv intervenţia 
generalului german de a pune capăt haosului!. În ceea ce priveşte participarea germanilor 
la pogrom, s-a dezvăluit că a existat o înţelegere prealabilă şi că în orele după-amiezei, 
generalul Hans von Salmuth a cerut încetarea masacrelor şi arestărilor, deoarece „era o 
greşeală”, şi a cerut părţii româneşti să-şi înfrâneze soldaţii. Importanţa „procesului 
Lupu” pentru înțelegerea răspunderii statului român şi a poporului român pentru pogrom 
este aşadar decisivă - şi nu e surprinzător că acest dosar nu a fost amintit nici măcar cu 
un cuvânt în procesul criminalilor de la Iaşi. Regimul lui Antonescu, regimul de coaliţie 
de după răsturnarea lui şi regimul comunist au hotărât în egală măsură că nu există. 

Documentul cel mai succint şi mai clar cu privire la modul în care a fost înăbuşită 
„rebeliunea iudeo-comunistă”, din punctul de vedere al opresorilor, a fost furnizat de 
generalul Stăvrescu, care şi el a fost nevoit să-şi părăsească divizia pe front şi să se 
prezinte pentru a depune depoziţie în ciudatul proces. El a clarificat în câteva cuvinte 
cine i-a dat ordin să tragă în evrei, cine a participat la masacru şi care au fost problemele 
care l-au preocupat în ziua pogromului. 

Declaraţiile sale la proces au lămurit faptul că la înăbuşirea „rebeliunii” evreilor au 
participat toate forţele militare şi polițienești care s-au aflat la laşi, că Armata a primit 
ordin să tragă pe loc în „rebeli”, tot ea a stabilit cine este înarmat şi cine nu. Stăvrescu 
a descris „dificila” situaţie pe care toţi comandanții, inclusiv Lupu, au fost nevoiţi s-o 
înfrunte în ziua pogromului. Aşa-zisa încercare a germanilor de a pune stăpânire pe 
Chestură, de a dejuca „bunele intenţii” ale autorităţilor româneşti faţă de evrei - precum 
s-a scris în documente falsificate şi aşa cum au susţinut la proces (1948) protagoniştii de 
la Iaşi - nu a existat deloc în ianuarie 1942. Problemele principale ale comandanților 
militari şi ale Poliţiei au fost cum să-i ucidă pe rebelii evrei şi cum să oprească 
dezlănţuirea şi jaful comise de soldaţi, poliţişti şi civili?. 

n „procesul Lupu” a fost clarificată şi problema coordonării cu forţele germane din 
oraş. Pentru a lămuri tribunalul cu ce s-a ocupat într-adevăr, Lupu l-a invitat pe căpitanul 
Ioan Mihail, comandantul Cercului de recrutare al oraşului Iaşi, să depună mărturie din 
partea apărării. Căpitanul Mihail l-a însoţit pe Lupu în calitate de traducător în după-amiaza 
din ziua pogromului, când s-a dus la Comandamentul german din oraş, la întâlnirile sale 
cu comandantul german, al cărui nume nu l-a menţionat. Lupu şi comandantul german, 
a clarificat traducătorul, au hotărât „că a fost o greşeală cu arestările şi împuşcarea evreilor”. 

Lucrurile erau clare şi categorice. Arestările şi masacrul evreilor au fost mai întâi 
coordonate între cele două armate, iar în ziua pogromului, cei doi părtaşi au constatat că 
au exagerat. Cine a dorit să pună capăt măcelului au fost tocmai germanii, cărora nu le-a 
plăcut dezordinea şi pierderea controlului asupra soldaţilor şi civililor. 


1. Depoziţia lui Constantin Chirilovici (colonel) la Curtea Marţială a Corpului 4 Armată, 29 ianuarie 
1942, ibidem, p. 213b; depoziţia lui Dumitru Captaru (colonel) la Curtea Marţială a Corpului 4 
Armată, 29 ianuarie 1942, ibidem, p. 211b. 

2. Depoziţia lui Gheorghe Stăvrescu (general) la Curtea Marţială a Corpului 4 Armată, 29 ianuarie 
1942, ibidem, pp. 210-210a. 

3. Depoziţia lui loan Mihail (căpitan - şeful Cercului de recrutare din Iaşi) la Curtea Marţială a 
Corpului 4 Armată, 25 ianuarie 1942, ibidem, p. 221. 

Procurorul militar special, colonelul Gheorghe Urziceanu, care a luat cuvântul după 
ce toţi martorii principali au apărut în faţa tribunalului, nu şi-a schimbat deloc atitudinea 
faţă de acuzat : dezordinile la Iaşi au fost provocate de agenţi comunişti, a stabilit procurorul. 
Autorităţile au condus descinderi vaste pentru a descoperi cine au fost evreii care au tras în 
armata română şi în cea germană sau cine i-a ascuns pe agenţii comunişti. Colonelul Lupu, 
care a îndeplinit atunci funcţia de comandant al garnizoanei, a sabotat aceste eforturi : 


Colonelul Lupu... a intervenit în repetate rânduri pentru a ocroti pe evrei, în general, cu acei 
cu care avea legături de afaceri, mai înainte de a fi mobilizat!. 


Colonelul Lupu a fost condamnat la o lună de închisoare şi o amendă de 5.000 de lei, 
pedeapsă de neînțeles pentru un comandant cu gradul său, care a pus de fapt capăt 
carierei sale. Apelul pe care l-a înaintat a fost respins. 

Atitudinea faţă de pogrom, aşa cum şi-a găsit expresia în buletinele tribunalelor 
militare era clară : 


În oraşul Iaşi... s'a produs o rebeliune de către iudeo-comunişti, trăgând asupra armatei 
precum şi a autorităţilor, focuri de armă şi mitralieră. Mişcarea a fost reprimată de armata 
română în colaborare cu armata germană. Vinovaţii au fost executaţi pe loc... Pericolul 
acestei rase, credem că nu este înlăturat. 


Chestorul Poliţiei, Chirilovici, a rezumat într-un raport special starea de spirit din 
Iaşi în perioada iulie-august 1941, cu câteva săptămâni înainte de a fi fost invitat să 
depună mărturie în „cazul Lupu”. În zilele dezlănţuirii (29-30 iunie), potrivit spuselor 
sale, a constatat în rândurile populaţiei (româneşti) din Iaşi „o ură neîmpăcată contra 
judaismului” care sprijină comunismul, doreşte înfrângerea României şi a aliaţilor ei, 
acordă adăpost şi sprijin paraşutiştilor sovietici - „Populaţia românească a aprobat 
unanim acele executări în masă... aplicate de armată evreilor din Iaşi... exprimându-şi 
încă dorinţa că această executare trebuia efectuată într-un stil mai mare”?. 

„Procesul Lupu” a fost prezentat aici pe larg, deoarece reflectă atitudinea statului 
român faţă de pogromul de la Iaşi, pe care l-a organizat şi executat. Din cauza unei 
probleme secundare, au apărut, unul după altul, toţi şefii autorităţilor locale din Iaşi, în 
frunte cu generalul Stăvrescu, şi au descris problemele care i-au preocupat în ziua 
pogromului ; iar colonelul Lupu, în încercarea de a se apăra, a dezvăluit Curţii Supreme 
ordinul secret al lui Antonescu de a-i masacra pe evrei şi de a-i evacua din oraş în ajunul 
pogromului. 

„Procesul Lupu” a constituit deci o mină de aur pentru documentarea în legătură cu 
pogromul de la Iaşi. Numai un proces asemănător al unuia dintre planificatorii pogro- 
mului (Secţia a II-a sau Serviciul Special de Informaţii) sau dintre agenţii trimişi la Iaşi 
pentru a pune la cale provocarea incidentelor şi înarmarea pogromiştior - dacă ar fi avut 
loc — ar fi putut completa tabloul în întregime şi egala ca importanţă acest proces. 
Documentele strânse în „Dosarul Lupu” permit evidenţierea tuturor documentelor 
falsificate create la date posterioare celor imprimate pe ele. 


1. Sentința în cazul lui Lupu (vezi supra, p. 417, nota 2), p. 230b. 
2. Raport informativ despre starea de spirit şi ordine în perioada 27 iulie - 22 august 1941 al 
colonelului Chirilovici, Cartea Neagră II, nr. 75, p. 153. 

Coordonarea versiunilor - august 1941 


Contrar aşteptărilor, acţiunea de coordonare a versiunilor nu a fost prea dificilă, şi 
nici nu a necesitat prezenţa şefilor Poliţiei, Sigurantei şi ai inspectoratelor de poliţie şi 
jandarmerie la Bucureşti sau trimiterea unor agenţi speciali la Iaşi. Întrucât majoritatea 
rapoartelor din zilele pogromului au fost telefonice, acţiunea de coordonare a versiunilor 
s-a făcut la Bucureşti - la Ministerul de Interne, la adjunctul ministrului, Jak Popescu. 
Acolo au fost dactilografiate „rapoartele”, le-au fost adăugate numerele de înregistrare 
ale rapoartelor originale care trebuiau schimbate, au fost ştampilate cu ştampila de 
înregistrare a rapoartelor primite de minister şi le-au fost adăugate, de mână, numere de 
ordine curente şi data. Apoi cel care „raportase” a primit versiunea, a dactilografiat-o în 
biroul său la Iaşi, a introdus-o în dosare, a semnat-o post factum şi a distrus documentul 
care purta acelaşi număr. Orice alt document autentic care fusese expediat în timp real 
şi nu corespundea dispoziţiilor a fost distrus. ` 

Dar nu întotdeauna au fost distruse toate copiile rapoartelor originale care contraziceau 
ordinele de muşamalizare, şi nu întotdeauna au fost distruse toate rapoartele interne 
trimise de pe scenele crimei de către subordonați ai şefilor de poliţie şi jandarmerie. Şi, 
deodată, au apărut rapoarte purtând aceeaşi dată şi acelaşi număr, dar cu un conţinut diferit. 

Cu Poliţia şi Jandarmeria n-au fost probleme în ceea ce priveşte coordonarea versiu- 
nilor ; Gioseanu de la Siguranţă şi subordonații săi, poliţişti experimentați, s-au comportat 
cu precauţie şi nu s-au grăbit să se descotorosească de toate documentele pe care le-au 
trimis sau le-au primit înainte şi în timpul desfăşurării pogromului. Adevărata problemă 
a constituit-o prefectul Captaru, militar neidentificat ca fiind antisemit (apoximativ 
treizeci de evrei au dat declaraţii în favoarea lui la proces)! şi care a înțeles dimensiunile 
reale ale tragediei - singurul care a avertizat în scris că se încearcă lichidarea evreilor. 
Nu i se putea ordona să-şi schimbe retroactiv raportul original nr. 1042, şi de aceea a fost 
invitat la Bucureşti. Iată cum trebuie înţelese declaraţiile sale la proces : 


Rămăsesem singura autoritate care contraziceam celelalte rapoarte ale celorlalte autorităţi române, 
care afirmau că populaţia evreiască a fost aceia care a provocat şi în sensul acesta am fost nevoit să 
dau şi eu acel raport. Menţionez că raportul dat de mine la începutul lunei august [1941] din ordinul 
generalului Jak Popescu, nu a fost dat în ziua când l-am dat ci în ziua anterioară de 2 iulie [1941]?. 


Captaru a fost nevoit nu numai să schimbe raportul anterior din 29 iunie, dar şi 
să semneze un raport rezumativ, cum au procedat de bună voie ceilalţi fruntaşi ai auto- 
rităţilor din Iaşi, pe care a fost imprimată data de 2 iulie 1941 (vezi Anexa nr. 2, p. 434). 
Al doilea document autentic care a fost distrus, păstrându-se însă o copie a lui, este 


1. Copiile declaraţiilor unor evrei din Iaşi, fără dată (1946), Arhiva Ministerului de Interne, Dosar 
108233, vol. 133, pp. 92-95. Declaranţii au afirmat despre Captaru că nu a fost antisemit şi a avut 
cu ei relaţii corecte şi când a comandat — în anii '30 - Regimentul 13 Dorobanţi. Printre cei care 
au semnat declaraţiile s-a numărat şi Lazăr Climer, secretarul general al Comunităţii în 1946, care 
a afirmat că în ziua pogromului, colonelul i-a împiedicat de câteva ori pe soldaţi să tragă în evrei 
şi a bandajat piciorul unei tinere evreice care fusese împuşcată. 

2. Protocol de la anchetarea acuzatului Captaru în şedinţa Tribunalului din Bucureşti, 14 iunie 1948, 
ibidem, vol. 1, partea a II-a, p. 489 (USHMM, microfilm 47). 

raportul nr. 99 al chestorului Poliţiei, Chirilovici, din 30 iunie 1941. Chirilovici l-a 
înlocuit la Bucureşti - sau poate alţii l-au schimbat — şi el personal a copiat noua 
formulare, aşa cum li se ceruse celorlalţi şefi de autorităţi din Iaşi să procedeze, pentru 
a anexa rapoartele lor la raportul autentic al lui Leoveanu (în care-i acuza pe evrei că au 
tras în armată) (vezi Anexa nr. 3, p. 436). 

La a doua campanie de falsificări, în 1944, au fost schimbate retroactiv rapoarte ale 
autorităţilor militare şi poliţieneşti despre evenimentele de la Târgul Frumos şi Podu 
Iloaiei, pentru a acuza Armata germană de numărul mare de morţi din „trenurile morţii” 
şi pentru maltratarea evreilor evacuaţi acolo!. De asemenea, au fost falsificate datele despre 
numărul de cadavre care au fost debarcate din trenuri şi îngropate în cele două localităţi. 


Documentele Marelui Stat-Major 


O campanie paralelă de falsificări s-a desfăşurat la începutul anului 1944, în documentele 
Marelui Stat-Major. Astfel, a fost falsificat ordinul de numire a generalului Cârlăonţ în 
calitate de comandant militar al oraşului Iaşi (vezi Anexa nr. 4, p. 440) şi au fost 
intercalate o serie de documente falsificate cu privire la sergentul TTR Manoliu, pentru 
a-l transforma în provocatorul pogromului (vezi Anexa nr. 5, p. 441). 

Manoliu personal, care s-a întors bine sănătos din război şi a fost arestat în martie 
1945, a cerut eliberarea sa din închisoare şi anularea acuzaţiei împotriva sa deoarece 
faptele de care a fost acuzat „nu au nici o legătură cu dezordinele care s-au petrecut la 
Iaşi în 29 iunie” (el a împuşcat câţiva evrei cu două zile înainte de pogrom) ; iar în 
legătură cu faptele respective fusese deja judecat şi achitat (şi o regulă importantă în lege 
stabileşte că nimeni nu poate fi judecat de două ori pentru acelaşi delict) : 


Cu ocazia judecării mele de către Curtea Marţială a C.4.A. [Comandamentul 4 Armată] s'a 
stabilit în mod neîndoielnic că nu am făcut altceva decât ceea ce era dator orice ostaş român 
în locul meu să facă. Dar pentru felul în care mi-am îndeplinit datoria de ostaş, prin înalta sa 
apreciere, M.S. Regele Mihai I mi-a conferit cea mai înaltă distincţie, „Virtutea Militară”? 


Dacă ar trebui să pregătim un ghid general pentru distrugerea falsificărilor în 
problema evenimentelor de la Iaşi, am recomanda un număr de locuţiuni a căror existenţă 
în document trădează epoca în care a fost realizat falsul. Expresii precum evrei şi 
comunişti sau iudeo-comunişti, semnalizări de pe acoperiş, semnalizări cu lanterne, 
agenţi în serviciul inamicului sau sprijinirea inamicului, focuri de armă din locuinţe 
evreieşti, încercarea de a semăna panică în rândurile armatei, suspecți evrei, ajutor la 
descinderi şi arestări din partea soldaţilor germani ş.a. dovedesc că documentul a fost 
fabricat în august 1941. Spre deosebire de acestea, expresii precum soldați legionari, 


1. De exemplu : telegrama nr. 4586 a ministrului de Interne către prefectul de Iaşi, 30 iunie (falsificată 
în 1944), Arhiva Ministerului de Interne, Dosar 108233, vol. 30. 

2. Cererea deţinutului Mircea Manoliu către procurorul general al Curţii Militare de Casaţie şi 
Justiţie de a fi eliberat din închisoare şi argumente în acest sens, 25 iulie 1946, ibidem, vol. 51, 
pp. 121-121b (USHMM, microfilm 43). 

pleava societăţii, hoţi, soldați germani furioşi, soldaţi germani ucigaşi, intervenţii 
germane, încercare de a salva pe evreii arestaţi în curtea Chesturii de furia germanilor, 
soldaţi [români] izolaţi, adică un număr mic de soldaţi români care au participat la 
acţiuni de jaf şi omor, arestare de jefuitori, încercare de a reinstaura ordinea, autorităţile 
au făcut tot ce era posibil, dar..., câțiva poliţişti care s-au alăturat jefuitorilor, soldați 
[români] care şi-au părăsit unităţile ş.a. dovedesc că documentul a fost fabricat în 1944. 

Mihai Antonescu l-a lămurit cu mândrie pe un consilier de la Legația germană din 
Bucureşti, la 25 septembrie 1941, cine i-a tratat pe „rebelii” din Iaşi : 


În ceea ce priveşte mişcarea comunistă din România... manifestările [de rezistenţă] care s'au 
petrecut la Petroşani şi Iaşi au fost imediat înăbuşite prin executarea participanţilor!. 


Operaţiunea de falsificări a creat o istoriografie mincinoasă, care a dăinuit şaizeci de 
ani. În prezent a devenit clar că „Dosarul Lupu”, primul „raport Leoveanu” şi descoperirea 
ordinelor autentice date de Ion Antonescu, Mihai Antonescu, Marele Cartier General, 
Armata a 3-a, Armata a 4-a şi autorităţile din Iaşi au dărâmat cu desăvârşire această 
operaţiune. Pogromul de la Iaşi a fost o crimă naţională românească - şi pentru a crea un 
alibi naţional a fost necesar un efort de proporţii naţionale?. 

După câte se ştie, aceste concluzii clare nu şi-au găsit expresia în opinia publică din 
Statele Unite şi din Lumea Liberă. Se pare că încercarea Ministerului român de Externe 
de a induce în eroare puterile democratice şi opinia publică liberă în privinţa crimelor 
comise împotriva evreilor din România şi Ucraina nu a reuşit: ambasadorii acestor state 
şi personalităţi din guvernele lor au cunoscut adevărul, iar regimul român a trăit cu iluzia 
că a reuşit să-l ascundă. Dar de fapt, statul român a obţinut un succes total, realizându-şi 
intenţia — şi aceasta datorită tăcerii Departamentului de Stat al Statelor Unite şi a preşe- 
dintelui american. Adevărul despre pogromul de la Iaşi şi exterminarea din Transnistria 
n-au ajuns la cunoştinţa opiniei publice din Occident. 


Incercarea ultimativă de negare a pogromului 


Efortul de a nega răspunderea românească pentru pogromul de la Iaşi a continuat şi 
după căderea lui Antonescu. Dintre toate crimele comise de regimul antonescian, 
Comitetul Central al Partidului Comunist a ales tocmai pogromul de la Iaşi pentru a 


1. Nota lui von Hodenberg, de la departamentul consilierilor militari din Comandamentul superior al 
Wehrmacht-ului (OKH), Berlin, 15 septembrie 1941, documente ale Ministerului german de 
Externe, 790200-790201. La Petroşani, o localitate minieră din sud-vestul României, a izbucnit, la 
18 aprilie 1941, o grevă a minerilor. Antonescu a ordonat „să fie arestaţi şi pedepsiţi instigatorii”, 
şi să fie închişi în lagăre de muncă. Vezi Ion Ardeleanu, Vasile Arimia şi Mijgea Muşat (coord.), 
23 august 1944: Documente, vol. I, 1939-1943, Editura Ştiinţifică şi Enciclopedică, Bucureşti, 
1984, doc. 174, pp. 246-249. 

2. Am depistat majoritatea documentelor falsificate — cele fabricate în august 1941 şi pe care a fost 
imprimată data de 2 iulie 1941, şi cele care au fost intercalate la începutul anului 1944. În toate 
cazurile, este vorba de documente identice ca dată şi număr de înregistrare. De asemenea, am 
depistat un număr de documente autentice, rămase din întâmplare. În acest subcapitol, din lipsă de 
spaţiu, nu şi-au găsit expresia toate dezvăluirile despre falsificarea documentelor de la Iaşi. 

proceda la o revizuire a adevărului şi la armonizarea lui cu ideologia regimului. România 
se afla atunci în epoca bizantină a dictaturii lui Ceauşescu, care a creat o ciudată 
ideologie locală şi exclusivă, un fel de hibrid compus din ideologia marxist-comunistă şi 
naționalism românesc, care acţiona pentru a estompa situaţia jalnică a naţiunii, îi ridica 
permanent în slăvi pe soţii Ceauşescu, mobiliza trecutul schimbându-l retroactiv pentru 
a justifica drumul „românesc” spre socialism sub conducerea „fiului iubit al poporului”. 
România a fost prezentată ca o victimă a fascismului ; românii - ca popor nobil care s-a 
mobilizat aproape până la unul pentru a apăra minoritatea evreiască ; iar pogromul de la 
Iaşi - ca un complot nazist executat de Armata germană de ocupație, împreună cu 
legionari şi pleava societăţii, la fel cum şi regimul lui Antonescu hotărâse să prezinte 
pogromul. Pentru rescrierea trecutului au fost aleşi doi „istorici” ai partidului de la 
Institutul de studii istorice şi social-politice de pe lângă Comitetul Central. Din punctul 
de vedere al Biroului Politic al partidului, aceşti cercetători aveau toate însuşirile 
necesare: Alexandru Kareţki şi Maria Covaci ştiau să citească şi să scrie în limba 
română (Covaci doar fraze scurte), amândoi îşi făcuseră educaţia în instituţii ale partidului 
şi erau absolvenţii unor cursuri de partid care transformau orice persoană cu origine 
socială corespunzătoare — şi care era în grațiile partidului — în specialist în orice domeniu. 
Înarmaţi cu concluzii, cei doi s-au năpustit asupra arhivelor pentru a găsi dovezile - şi, 
într-adevăr, le-au găsit. 

Dacă ar fi să judecăm după notele de subsol, au avut la dispoziţie tot materialul de 
arhivă care s-a aflat şi la dispoziţia autorului acestei lucrări. Dar ei n-au observat ordinul 
lui Antonescu de a-i alunga pe evreii din oraş şi de a împuşca pe cine „va trage” în 
armată ; n-au observat ordinul paralel al lui Mihai Antonescu; n-au văzut dosarul 
„procesului Lupu” ; n-au observat depoziţiile şefilor Serviciului Special de Informaţii şi 
agenţilor săi despre pregătirea pogromului; n-au observat ordinele Marelui Cartier 
General; nu s-au lovit de „Buna Vestire”, de depoziţiile jandarmilor care au escortat 
„trenul morţii”, de rapoartele duble falsificate, de schimbarea versiunilor criminalilor, 
de depoziţiile şi ordinele date jandarmilor, soldaţilor şi Poliţiei înainte, în timpul şi după 
desfăşurarea pogromului. 

În contrast cu concluziile Tribunalului din Bucureşti în 1948, cei doi au adoptat 
versiunile mai târzii ale acuzaților şi documentaţia falsificată, ajungând la concluzia că 
anii dictaturii fasciste au constituit o campanie enormă de suferinţă pentru poporul 
român, şi că la Iaşi, forțele naziste au fost forţe de ocupaţie. Sutele de mii de soldaţi 
români desfăşuraţi atunci de-a lungul graniţelor pentru a declanşa războiul „sfânt” 
împotriva Uniunii Sovietice s-au transformat de fapt în victime ale naziştilor, care i-au 
împins în război. Forţele germane din laşi au fost cele care au organizat pogromul, 
bazându-se pe legături prealabile şi în colaborare cu legionarii, şi ele sunt cele care i-au 
înarmat. Pogromul a fost executat de soldaţi germani, legionari şi pleava societăţii, în 
timp ce Armata, Poliţia şi populaţia au făcut un efort suprem pentru a-i salva pe evrei din 
ghearele naziştilor. Evacuarea evreilor de la Chestură s-a făcut pentru a-i salva din 
mâinile soldaţilor germani. „Trenurile morţii” au fost trimise la Târgul Frumos şi Podu 
Iloaiei, dar naziştii cei răi au împiedicat coborârea evreilor, ordonând să fie evacuaţi mai 
departe. „Cercetătorii” au uitat că pogromul de la Iaşi a fost primul mare pogrom din 
Europa fascistă — iar dacă se poate vorbi despre un model de acţiune, acesta a început în 
România. Broşura a accentuat foarte mult imaginea românului bun, nobil, care a făcut 
totul pentru a-l împiedica pe nazistul rău şi crud să-i ucidă pe antifascişti şi pe evrei. 

Cu pregătirea prefeţei „ştiinţifice” destinate să descrie fundalul istoric şi ideologic al 
problemei „a fost onorat” un evreu, ziarist, şi el salariat al institutului amintit (la care au 
lucrat, se înţelege, şi istorici serioşi şi cultivați). El şi-a îndeplinit misiunea cu succes. 
Nicolae Minei şi-a început prefața cu procesul de la Nürnberg, a explicat pe scurt 
noţiunea „crimă de război”, a descris planurile lui Hitler şi incapacitatea unor conducători 
occidentali de a-l frâna, a amintit cititorilor planurile lui Hitler de creare a „spaţiului 
vital” în Răsărit, teoria rasială nazistă, n-a uitat Mein Kampf, pregătirile pentru punerea 
în aplicare a planului soluţiei finale, pe Eichmann şi Auschwitz-ul, a înfierat ţări care au 
colaborat cu naziştii — ca, de exemplu, Slovacia şi Ungaria -, a descris soarta evreilor din 
nordul Transilvaniei, oprindu-se în special asupra crimelor Ungariei, şi astfel a ajuns la 
pogromul de la Iaşi. 

Cu discursurile lui Ceauşescu în mână, a analizat situaţia politică din România în 
ajunul pogromului, lupta eroică a Partidului Comunist Român împotriva dictaturii lui 
Antonescu şi înţelepciunea de care a dat dovadă partidul atunci şi după aceea. El a 
stabilit că legionarii (fascişti sprijinitori ai Germaniei) sunt cei care „au adoptat măsuri 
discriminatorii şi prigoană pe temeiuri rasiale — după chipul şi asemănarea faimoaselor 
legiuiri de la Nürnberg”. Şi astfel ajunge la concluzia : 


În acest context se înscrie şi tragicul eveniment petrecut în iunie 1941 la Iaşi. În acest sens 
tovarăşul Nicolae Ceauşescu preciza : „Imediat după declanşarea războiului antisovietic a fost 
organizat un adevărat pogrom împotriva forţelor antifasciste, în cursul căruia la Iaşi au fost 
asasinate peste 2.000 de persoane”!. 


Ceauşescu a redus numărul victimelor la ceva mai mult de două mii şi a şters 
naționalitatea lor evreiască. De acum înainte, ei au devenit în mod oficial antifascişti. 
Antisemitismul, a scris autorul evreu al prefeţei, a fost o unealtă de instigare într-o 
societate bazată pe exploatare - „Dar spre deosebire de mari părţi ale Europei Centrale 
şi de Est, glia românească nu s'a dovedit prielnică pentru seminţele otrăvite ale urii”. 

Pământul românesc a devenit un rai pentru evreii persecutați. Persecuţii au fost, dar... în 
Spania Evului Mediu, care şi-a alungat evreii, în Galiţia, în Ucraina, în Rusia, în Germania 
şi în Austria. În România nu a avut loc un proces de felul procesului lui Dreyfus : 


Stăvilarul ridicat de omenia poporului român a rezistat şi la asaltul năpraznicului val de 
persecuție rasistă pe care l-a stârnit ideologia fascistă în Europa interbelică... S-a creat o 
situaţie specifică în această parte a Europei : cu excepţia foarte răzleţelor şi fugitivelor iniţiative 
ale unor autorităţi locale, evreii din România nu au fost îngrămădiţi în ghetouri şi nu au 
trebuit, în general, să poarte infamanta „stea galbenă”. Dar mai presus de orice, ei nu au 
cunoscut oomen lagărelor de exterminare, nici pe teritoriul trii, nici prin deportare pe 
meleaguri străine?. 


Într-o notă în subsolul paginii, Minei a notat că el se referă, „desigur”, la România 
dintre graniţele din 1940; cu alte cuvinte, ceea ce s-a întâmplat în Basarabia, în 
Bucovina şi în Transnistria nu interesează partidul — şi poate că nici nu s-a întâmplat. 
Cine i-a împiedicat pe „nazişti” să-i extermine pe evreii din România ? 


1. A. Kareţki şi M. Covaci, Zile însângerate la Iaşi (28-30 iunie 1941), Editura Politică, Bucureşti, 
1978, p. 16. A 
2. Ibidem, p. 20. 

În România, Holocaustul nu a avut loc tocmai pentru că, cu foarte puţine şi nesemnificative 
excepții, călăii cu zvastică nu numai că nu s-au bucurat de concursuri binevoitoare, oferite din 
proprie iniţiativă, dar s-au lovit de refuz în tentativele lor de a recruta complicităţi, cu caracter 
privat sau oficial, pentru organizarea deportărilor sau a altor acţiuni de genocid... Umanismul 
militant al poporului român a zădărnicit, rând pe rând, planurile hitleriste de exterminare în 
masă a evreilor din țara noastră. Expresie firească a statorniciei vechilor şi nobilelor tradiţii 
româneşti de înfrățire şi solidarizare cu naţionalităţile conlocuitoare la vreme de restrişte, 
această atitudine a fost deopotrivă, una din laturile luptei dârze, de mare amploare, purtată 
împotriva ocupantului hitlerist şi a uneltelor sale autohtone de către forţele revoluţionare demo- 
cratice, antifasciste, de către cele mai largi mase populare, în frunte cu Partidul Comunist Român!. 


După publicarea „studiului” (ale cărui concluzii au trezit la timpul său împotrivire şi 
în cadrul Biroului Politic al Partidului Comunist), Kareţki şi Covaci au devenit „specialişti” 
în pogromul de la Iaşi. Concluziile lor şi numărul de victime pe care l-au publicat au 
devenit „dovezi” obligatorii de citat în orice alt studiu despre România celui de-al doilea 
război mondial publicat în perioada ceauşistă, cei doi primind monopol pentru publicarea 
de articole despre pogrom în presa românească? Covaci a devenit în general „specialistă” 
în tematica evreiască - a fost chiar trimisă în Israel, în cadrul unei delegaţii de istorici 
a Institutului de istorie a partidului care a vizitat Institutul Yad Vashem în 1982. 

„Studiul” şi prefața au constituit un exemplu clar de deformare a faptelor concomitent 
cu continuarea păstrării monopolului asupra documentaţiei, interzicerea lui pentru istorici 
şi crearea unei realităţi virtuale care să corespundă acelei etape a ideologiei naţionaliste 
comuniste, care a negat crimele trecutului şi a făurit o imagine falsă a poporului român 
ca posesor al unor însuşiri colective nobile. 

A doua încercare de falsificare aparţine perioadei de după căderea regimului comunist 
din România. O editură naționalistă, apărută după 1990, a editat memoriile comisarului 
pentru soluţionarea problemei evreieşti, Radu Lecca. Acesta şi-a scris memoriile în 
detenţie, în timp ce executa pedeapsa de închisoare pe viaţă cu muncă silnică. Până la 
căderea regimului comunist, materialul juridic legat de procesul lui a rămas strict secret 
şi nimeni nu a avut acces la el. 

„Memoriile” erau de fapt versiunea a treia (lărgită) a celor două anchete la care a fost 
suspus Lecca, în 1946 şi 1953. Se remarcă în ele amprenta grosolană a agenţilor de 
securitate, care aveau pretenţia că cunosc evenimentele istorice în care Lecca a fost 
implicat. Dar întrucât aceşti „specialişti” au pornit de la ipoteza că deţin nu numai 
monopolul absolut al informaţiei, ci şi al trecutului, fără să cunoască suficient evenimente 
şi întâmplări, fără a cunoaşte limbi străine, fără să cunoască publicaţiile şi studiile 
istorice care apăruseră până atunci în Occident despre relaţiile germano-române. şi 
despre acţiunile regimului antonescian în problemele evreieşti, şi fără să cunoască 
documentele existente în arhive germane şi americane (în perioada „pregătirii” memoriilor), 
ei s-au complicat în inventarea unor evenimente care nu s-au petrecut în realitate, au 
încurcat date, au confundat acţiuni şi fapte săvârşite în ani diferiţi, acţiuni cunoscute 


1. Ibidem, pp. 21-22 (sublinierile îmi aparţin) ; la zece ani după ce a scris aceste rânduri, Minei şi 
familia sa au emigrat în Israel. 

2. Vezi, de exemplu, articolul lui Covaci despre pogromul de la Iaşi cu ocazia comemorării a 
patruzeci de ani de la desfăşurarea lui — dr. Maria Covaci, cercetător ştiinţific principal la Institutul 
de studii istorice şi social-politice de pe lângă C.C. al P.C.R., „O filă întunecată de istorie, 
permanent act de acuzare împotriva fascismului”, Scânteia, 30.06.1981. 

oricărui istoric începător, cercetător al Holocaustului. Încercarea fabricanţilor de memorii 
avea un scop precis : să arunce răspunderea morală şi operativă pentru uciderea evreilor 
asupra Armatei germane şi asupra germanilor în general, şi să reducă pe cât posibil, 
pentru aceleaşi crime, răspunderea statului român şi a cetăţenilor ei. 

Pe lângă fragmente interesante despre politica regimului antonescian faţă de evrei, 
acţiunile de jaf şi confiscare de averi, instituţia naţională de stoarcere de bani creată de 
Lecca (scrise, fără îndoială, chiar de către Lecca), lucrarea cuprinde şi fragmente 
fabricate cu scopul de a arunca în special asupra germanilor răspunderea pentru lichidarea 
evreilor. Cu privire la Iaşi, Securitatea a adoptat metodele Siguranţei, aşa cum a rezultat 
din „raportul 'Topor”, amintit mai înainte!. Din „Memorii” reiese că şi Lecca a fost 
martor ocular, care putea confirma răspunderea germanilor pentru pogrom : 


Tot în luna iunie 1941 a avut loc şi măcelul evreilor la laşi de către armata germană. Detaliile 
acestor atrocități sunt prea cunoscute, astfel că nu le voi mai expune. Voiesc să scriu numai 
despre unele întâmplări, mai puţin cunoscute, privind aceste asasinate. 

Mihai Antonescu şi generalul Antonescu au fost informați telefonic de evenimentele de la Iaşi. 
Ei s-au adresat imediat lui Killinger pentru a-l determina să intervină pe lângă comandantul 
german pentru ca măcelul să înceteze. Eu eram în biroul lui Killinger când el a telefonat 
generalului comandant german spunându-i să înceteze imediat orice represalii [şi i-a comunicat] 
că guvernul român urmează să facă o anchetă pentru a stabili originea focurilor de armă care 
s-au tras asupra armatei germane. 

Intervenţia promptă a lui Killinger a făcut ca la Iaşi să nu piară toată populaţia evreiască. 
Generalul Antonescu a făcut prin organele SSI [al lui Cristescu] o anchetă rapidă privind 
complicitatea românilor la asasinatele comise de nemți la laşi. Această anchetă a stabilit că 
circa 170 de poliţişti, cetăţeni, cărăuşi şi răufăcători au servit drept indicatori nemților care nu 
ştiau să distingă pe evrei de români. S-a mai stabilit că aceşti indicatori, şi în special poliţiştii, 
au jefuit cadavrele celor împuşcaţi de nemți. 

Mihai Antonescu a fost de părere ca aceşti şacali să fie arestaţi şi judecaţi... totuşi procesul 
şi arestările nu s-au făcut, pentru că generalii de la Poliţie, de la Interne şi de la Jandarmerie 
erau toţi de părere contrară [celei a lui Mihai Antonescu?. 


Este evidentă încercarea Securităţii — şi a regimului comunist în general — de a absolvi 
Statul şi poporul român de răspunderea pentru pogrom. Lecca a fost numit în funcţia de 
responsabil pentru pregătirea soluţiei finale a problemei evreieşti la 30 octombrie 1941, iar 
până atunci nu s-a ocupat de probleme evreieşti, ci a fost un fel de legătură neoficială pentru 
probleme speciale, între Killinger şi Ion şi Mihai Antonescu, aşa cum a spus el însuşi în 
„memorii”. Chestiunea Iaşiului nu a fost amintită de Lecca în cele două anchete la care a 
fost supus — în 1946, de către acuzarea în procesul Guvernului Antonescu, şi în 1953, de 
către Securitate”. Dar, precum se ştie, ordinele de măcelărire a evreilor au fost date de Ion 
şi Mihai Antonescu, iar la masacru au participat, într-adevăr, şi unităţi ale Wehrmacht-ului — 
dar ambasadorul Killinger nu a avut nici un fel de autoritate faţă de Armata germană şi 
acţiunile sale pe teritoriul României, şi nu a avut nici un amestec direct în pogrom. 


e e ea 

* 1. Vezi Anexa 5, p. 441. 

2. R. Lecca, Eu i-am salvat pe evreii din România, Editura Roza Vânturilor, București, 1994, pp. 166-167 
(prima subliniere este din original, celelalte îmi aparţin). 

3. Stenograma de la ancheta lui Radu Lecca de către anchetatorii Zelea şi Dumitru Săracu la Tribunalul 
Poporului, 18 aprilie 1946, Arhiva Ministerului de Interne, Dosar 40010, vol. 45, pp. 249-267 
(USHMM, microfilm 34); proces-verbal de la anchetarea lui Radu Lecca de către un agent al 
Securităţii, Bucureşti, 8 iunie 1953, ibidem, vol. 124, pp. 78-98 (USHMM, microfilm 36). 

Şi totuşi, cine a predat „Memoriile”, până atunci închise în seiful fostei Securităţi, 
redactorului care le-a publicat, şi cine dintre şefii „noului” regim întemeiat în 1990 a 
dorit publicarea lor? 


De ce Iaşiul? 


De ce regimul antonescian a ales Iaşiul ca teren de încercare pentru aplicarea hotărârii 
de a-i ucide pe evrei? De ce a hotărât să înceapă de acolo campania de omor, deportare, 
umilire, înfometare şi exterminare metodică a sute de mii de evrei? Răspunsul la această 
întrebare a fost dat deja în anul 1948, de către secretarul Federaţiei Comunităţilor 
Evreieşti şi istoricul Matatias Carp - şi aproape că nu avem ce adăuga: 


Pogromul de la Iaşi are rădăcinile adânc înfipte în putregaiul politic al pseudo-democraţiei româneşti. 
El nu a fost explozia accidentală a unor pasiuni izolate sau a unei rătăciri momentane. El nu a izbucnit 
prin generaţie spontanee, din străfundurile bestiale ale unor făpturi criminale. El nu a început în 
„Duminica ceea” de 29 iunie 1941 ; nici cu trei zile înainte, când s'au produs primele omoruri ; 
nici la 22 iunie, când s-au deschis ostilitățile ; nici la 6 septembrie un an înainte, când s-a 
înscăunat Antonescu cu legionarii săi şi nici măcar la 27 decembrie 1938, când Carol al II-lea 
a înlăturat făţărnicia politicei sale şi a încredinţat destinele ţării guvernului antisemit al lui 
Octavian Goga şi A.C. Cuza. Originile pogromului de la Iaşi, ca şi ale întregului lanţ de crime, 
jafuri şi suferinţe ce i-au urmat până la 23 august 1944, trebuie căutate într-un trecut îndepărtat, 
care a înlesnit — uneori cu inconştienţă, de cele mai multe ori cu bună ştiinţă — o pregătire 
lungă de.propagandă duşmănoasă exercitată în deplină libertate, o acţiune din instigaţie adesea 
tolerată cu bunăvoință şi un şir nesfârşit de excese, totdeauna acoperite de o largă impunitate. 
Sistemul oficial antisemit de guvernământ, inaugurat la 1867 şi aplicat vreme de jumătate de 
veac cu nezdruncinată perseverenţă - sistem care a impus voinţei naţionale, numai până în 
1913, un noian de 196 de legi, legi restrictive antisemite; neomenoasele goane de la sate ; 
excluderile din drepturile esenţiale omeneşti (cetăţenie, învăţământ, muncă, funcțiuni publice, 
profesiuni libere etc.) ; expulzările ilegale [din ţară], acţiunile huliganice ale Ligei antisemite ; 
prigoana din timpul războiului de întregire ; plutoanele de evrei din prima linie a frontului ; 
generaţia de la 1922 cu toate nefastele ei acţiuni, spirituale şi materiale ; tulburările şi bătăile 
[studenţilor evrei] din universităţi ; devastările de magazine, gospodării, biserici şi cimitire ; 
asasinatele permanent nepedepsite ; Oradea, Borşa ; numerus valahicus ; agitaţiile şi excluderile 
din barouri ; guvernul Goga-Cuza ; reînvierea sistemului antisemit de guvernământ ; pogromurile 
din iunie 1940; aruncările evreilor din trenuri ; statutul juridic al evreilor din august 1940; 
Antonescu şi regimul legionar cu jafurile şi crimele sale ; legislaţia discriminatorie cu ridicarea 
jafului la dogmă de stat şi, în sfârşit, aşa-numita rebeliune, cu pustiirile şi jalea lăsată în urma 
ei, sunt numai etape în drumul nesfârşit de lung, al prigoanei pregătitoare de exterminare, 
Şi după această pregătire a venit cel de-al doilea războiu. Din prima zi [a războiului] şi chiar 
mai înainte, l-au împodobit cei doi Antoneşti, împreună cu miniştrii şi generalii lor cu o 
cunună de duşmănie antisemită făurită din tot felul de măsuri de incitare şi prigoană. Evacuarea 
evreilor din sate şi târguri şi plimbarea lor dealungul ţării, în vagoane plumbuite, sub pretextul 
asigurării spatelui frontului ; ridicarea şi închiderea ostatecilor evrei şi numai evrei, pentru a 
răspunde cu viaţa lor de orice acte de teroare sau sabotaj ; placardarea milioanelor de afişe de 
aţâţare la asasinat, împotriva evreilor şi a comuniştilor; scoaterea evreilor de sub scutul 
legilor prin însemnarea vestmintelor cu medievalul semn galben, au fost primele arme pe cari 
le-au utilizat conducătorii fascişti ai României, la deslănţuirea războiului. Efectele mau întârziat 
să apară. O atmosferă de suspiciune, dispreţ şi ură, împotriva a tot ce era evreesc, se strecurase 
sub cerul României. Mai presus decât oriunde, au simtit-o evreii din Iaşi. 

Acolo otrava a măcinat sufletele şi conştiinţele vreme de peste trei pătrare de veac. În Iaşii lui 
Xenopol şi Vasile Conta, ai lui Nicolae Ionescu şi Ceaur Aslan!, ai lui A.C. Cuza şi Corneliu 
Codreanu, în cetatea Ligii Apărării Naţional-Creştine şi în leagănul legionarismului, era firesc 
ca microbii să găsească cel mai potrivit mediu de cultură şi să transforme locuitorii cei mai 
cumpătaţi şi liniştiţi de pe întinsul ţării, într-o masă inconştientă şi clocotitoare de ură?. 


Când a scris aceste rânduri, Carp nu a ştiut cine a dat ordinul de a-i măcelări pe 
evrei, nu a cunoscut documente secrete care n-au fost prezentate la procesul criminalilor 
din Iaşi, nu a ştiut despre colaborarea cu unitatea Wehrmacht-ului ce se afla în oraş şi, 
în general, nu a ştiut cum s-a ţesut planul pogromului în cadrul Marelui Stat-Major. Şi 
cu toate astea, concluziile sale cu privire la cauzele de lungă durată ale pogromului au 
rămas valabile până în zilele noastre. 

În pogromul de la Iaşi, Antonescu a dovedit şi germanilor, şi românilor că nu aparţine 
cercurilor masonice, aşa cum îl acuzaseră legionarii fugiţi în Germania şi aşa cum au 
făcut aluzie Goebbels, Göring şi alţii. Şi într-adevăr, după pogrom, acest subiect a 
dispărut de pe ordinea de zi în relaţiile cu Germania. 

Poetul naţional Vasile Alecsandri (1821-1890), cunoscut ca poetul Unirii Principatelor 
şi al Războiului de independenţă (1859, 1877), care s-a împotrivit atunci acordării de 
drepturi cetăţeneşti evreilor, pentru că majoritatea lor nu sunt folositori, a lăsat literaturii 
române şi mişcărilor antisemite piesa „Lipitorile satului”, cuprinzând stereotipe dispreţuitoare 
de exploatatori evrei vorbind idiş ilar, care nu sunt în stare să se exprime corect în limba 
română. Evreii aceia au devenit simbolul exploatării ţăranului inocent. 

Pe la şaizeci de ani a publicat o antologie de povestiri şi amintiri din viaţa sa, în care 
l-a descris, printre altele, pe prietenul copilăriei sale, Vasile Porojan, copil de ţigan şi rob 
al familiei Alecsandri, tovarăş de aventuri şi fapte ştrengăreşti. La bătrâneţe, poetul şi-a 
amintit cu nostalgie timpul dispărut: 


Poamele din grădină nu apucau niciodată a se coace din cauza noastră căci amândoi ştiam a ne 
acăţa ca veveriţele pe vârfurile cele mai nalte ale copacilor roditori. Evrei nu mai îndrăzneau 
a trece pe strada casei noastre din cauza sburăturilor de pietre cu care îi împroşcam?. 


1. Carp aminteşte câţiva dintre profesorii Universităţii de la Iaşi care au transformat instituţia într-un focar 
de antisemitism. S-au evidenţiat în special: Simion Bărnuţiu (1806-1864), profesor la Facultatea 
de Drept; Vasile Conta (1846-1884), profesor de drept civil şi filosof, care a fost ales în 1879 în 
Parlament şi s-a remarcat prin discursul incisiv împotriva hotărârii Congresului de la Berlin de a 
acorda drepturi civile evreilor (vezi Carp, Cartea Neagră II, pp. 11-12); Nicolae Ionescu, profesor 
de istorie generală, care a descris în conferințele sale credinţa evreiască drept josnică şi imorală. 
In 1881 a fost ales în Parlament, din partea oraşului, şeful antisemitismului românesc din acea 
perioadă, Nicu Ceaur Aslan. La 25 mai 1866, prefectul judeţului Iaşi, colonelul G. Sturza, a 
publicat o chemare către cetăţenii oraşului în care a înfierat membrii comitetului înfiinţat în oraş 
„spre a face o propagandă în România în contra israeliților aruncând spaimă şi îngrijorare în sânul 
acestor paşnici locuitori”. Guvernul — a adăugat prefectul, l-a autorizat să-i aresteze pe membrii 
acestui comitet, şi cu această ocazie a chemat locuitorii Iaşiului, şi mai ales pe evrei, „să fie calmi 
şi să conteze pe guvern, decis să păstreze liniştea cu orice preţ”. Vezi „Chemarea” reprodusă la 
începutul acestei cărţi. Copie în Ancel, Documents, I, nr. 1, p. 2. La 16 mai 1899 a avut loc un 
pogrom împotriva evreilor din Iaşi, despre care ziarul Universul a scris: „De când există Iaşiul nu 
s-au văzut scene atât de oribile” (Pinkas Hakehilot, Rumania, vol. 1, p. 158). 

Carp, Cartea Neagră II, pp. 10-11. 

V. Alecsandri, Proză : Amintiri. Povestiri romantice, ediţie comentată de Alexandru Marcu, Editura 
Scrisul Românesc, Craiova, 1930, p. 104. În octombrie 1879, Alecsandri a ţinut un discurs în Senat 
împotriva acordării de drepturi cetăţeneşti evreilor - Poporul român este „un popor blând, generos, 

Pietrele cu care Alecsandri şi prietenul său ţigan le-au aruncat asupra evreilor la 
sfârşitul anilor *20 ai secolului al XIX-lea s-au transformat, în iunie 1941, în gloanţe, 
strada pe care s-a aflat casa poetului a fost denumită, cu trecerea timpului, strada Alecsandri, 
iar biserica ce se afla vizavi de casa părintească - la umbra căreia a petrecut copilul 
Alecsandri frumoşii ani ai copilăriei - a devenit, în 1941, capcană a morţii pentru mii de 
evrei. Aceasta a fost strada Chesturii. Şi iată cum arăta această stradă în iunie 1941: 


Cele mai multe cadavre erau pe strada Alecsandri. În curtea bisericii Sfântu Ilie, în şanţ [care 
folosea] ca adăpost în curtea Chesturii s-au înălţat mormane de cadavre până la înălţimea pereţilor!. 


ospitalier, inteligent, iubitor de progres” ; un popor care a învins pe toţi cotropitorii, dezastrele, 
persecuțiile. De data aceasta el se află în faţa unei noi invazii, a evreilor, care vin din Nord, 
jinduiesc după frumoasa ţară a românilor, vor să o transforme într-o „proprietate judaică”. 
Mozes-cel-nou, care duce poporul lui Israel spre Palestina nouă, este „Alianţa israelită”, în fruntea 
căreia se află evrei care au bani şi legături, „colosală asociaţie”, în stare să mişte sute de mii de 
evrei cu un singur cuvânt, şi ea a mobilizat opinia publică din Occident împotriva românilor pentru 
a-i prezenta drept barbari (V. Alecsandri, Discurs ținut în şedinţa Senatului de la 10 Octomb. 1879, 
cu ocasiunea revisuirei art. 7 al Constituţiunei [Bucureşti], 1879, pp. 4-7). 

„Rezumatul masacrului” (vezi supra, p. 47, nota 2), Arhiva Ministerului de Interne, Dosar 
108233, vol. 41 (USHMM, microfilm 47). j 


ANEXE 


Anexa nr, 1 


Raportul Leoveanu, prima versiune (1941)! | Raportul Leoveanu, a doua versiune (1944) 


Adunându-se prea mulţi evrei arestaţi în curtea | Adunându-se prea mulţi evrei arestaţi în curtea 
Chesturii, Comandantul Diviziei 14-a a dispus | Chesturii, Comandamentul Garnizoanei (Div. 14-a) 
trierea lor şi apoi expedierea cu trenul a celor | a dispus trierea lor şi expedierea cu trenul... 
găsiţi vinovaţi. Trierea s'a executat de 4 ofiţeri de poliţie... 
având ca bază fişele Biroului de Siguranţă pentru 
acei suspecți, femeile, copii şi bătrânii peste 60 
ani, asupra cărora nu a planat nici o vină. 
Germanii însă au protestat furios rearestând pe cei 
eliberaţi pe care îi aduceau apoi la Chestură, mal- 
trataţi oribil. La Chestură însă o echipă de 10-12 
poliţişti germani i-a percheziţionat, le-a luat banii. 
Au fost arestaţi 99 infractori civili şi 9 militari 
români, care sunt în curs de cercetare. 


Chestura a organizat escortarea evreilor arestaţi 
la gară... 

Până la gară nu s'a produs nici un incident. La sta- 
ţia Iaşi însă, câţiva ofiţeri germani, însoţiţi de trupă 
germană, au făcut îmbarcarea lor în vagoane, 
câte 80-100 de vagon... 

Intervenţiunile făcute de organele polițienești 
pentru liniştirea spiritelor şi încetarea acestui 
sistem de răzbunare, au rămas fără ecou, — 
germanii, drept răspuns amenințând pe poliţiştii 
români cu împuşcarea. 
II. Cauzele care au provocat această situaţie 
1. Părerea mea este că, acest simulacru de 
atentat este organizat după un plan conceput de 
cineva interesat şi executat de legionari, în scopul 
de a intensifica ura armatei germane în contra 
populaţiei evreieşti şi de a se deda la devastări. 


Chestura a organizat escortarea evreilor triaţi la 
gară... La gară au fost îmbarcaţi şi expediaţi în 
direcţia Roman. 


Concluziuni. Aceste atacuri au fost organizate 
şi executate de populaţia evreiască, pentru a se 
răzbuna. 


1. Arhiva Ministerului de Interne, Dosar 108233, vol. 29 (USHMM, microfilm 48). 

2. „Raport Leoveanu” (falsificat) nr. 53, 2 iulie 1941 (copie semnată) ; conţine observaţii scrise de 
mâna lui Leoveanu, ibidem, vol. 64, pp. 49-52; completare la raport: „cauzele care au provocat 
această situaţie”, ibidem, pp. 66-68 (USHMM, microfilm 45). A doua versiune a fost publicată în 
Cartea Neagră II, nr. 45, pp. 114-117. 


Anexa nr, 2 


Raport nr. 1042 autentic al prefectului Raport nr. 1042 modificat al prefectului 
__ Captaru, 29 iunie 1941! Captaru, august 1941? 
După indiciile obţinute până în prezent, se constată | După indicaţiile obţinute până în prezent se 
că se caută de către anumiţi indivizi să arunce vina | constată că focurile de armă au fost trase din 
asupra evreilor din oraş cu scopul de a aţâţa atât | locuinţe ocupate de evrei. 
armata germană şi română precum şi populaţia 
creştină contra evreilor, pentru a da loc la ucide- 
rea în masă a acestora. 


Pentru a preveni eventuale dezordini şi maltra- | S'au luat intense măsuri de pază de către Coman- 
tări contra evreilor şi deci să se dea loc la mari | dantul Garnizoanei şi Chestura de Poliţie, în 
tulburări, subsemnatul personal am cerut Domnu- | urma cererei pe care subsemnatul personal am 
lui General Comandant al M.U. Cd-tul Garni- | făcut-o în după-amiaza zilei de 28 Iunie a.c. către 
zoanei şi Chesturii de Poliţie, să se ia cele mai | DI General Stavrescu, Comandantul Div. 14. 

severe măsuri de pază cu unităţile ce le are la 
dispoziţie în garnizoana Iaşi. 
(La) 28 iunie a.c., un grup de soldaţi dela trenul 
Reg-tar al Reg. 13 Dorobanţi... au jefuit şi 
maltratat grav pe evreii din strada Aurel Vlaicu. 


În ziua de 28 iunie către orele 11,30, un grup de 
soldaţi dela Trenul de luptă al Reg. 13 Dorobanţi 
şi din coloana Muniţii nr. 14, cantonate în car- 
tierul Abatorului au surprins pe str. Aurel Vlaicu 
din acel cartier, evrei care au semnalizat cu fani- 
oane, de pe acoperişul unor case, spre avioanele 
inamice, ce au venit asupra oraşului Iaşi. 
Aceşti soldaţi sub conducerea unui subofițer dela 
Trenul de luptă al Reg. 13 Dorobanţi, au cerce- 
tat toate casele, atât cele evreieşti cât şi cele 
creştine din str. Aurel Vlaicu, fără însă a reuşi 
să prindă pe cei vinovaţi. 

Odată cu aceasta raportăm că la Chestura de 
Poliţie s'au primit informaţiuni că din diferite 
clădiri din oraş, din acele locuite în special de 
evrei, s'a făcut în cursul nopţilor trecute sem- 
nale luminoase, cu scopul, probabil, de a face 


Semnificativ este faptul că soldaţii dela Trenul 
Reg-tar al Reg. 13 Dorobanţi, care s'au dedat 
la jaf şi maltratări contra evreilor, este un Serg. 
Major T.R. Manoliu Mircea din Bivolari şi cari 
au fost identificaţi, a fiind legionari. 

Deasemenea acest sergent major însoţit de 
caporalul Neculau, tot dela aceiaşi formaţiune, 
au arestat şi ucis prin împuşcare, în noaptea de 
27-28 iunie a.c. fără a avea vre un ordin din 
partea vreunei autorităţi, un număr de şase evrei. 


1. Raport nr. 1042 (autentic) al prefectului Captaru către ministrul de Interne, 29 iunie 1941, ibidem, 
vol. 61, p. 4 (USHMM, microfilm 45). 

2. Raport nr. 1042 (modificat) al prefectului Captaru către ministrul de Interne, 29 iunie 1941 (copie), 
ibidem, vol. 64, pp. 113-114. 

şi de a da diferite indicaţiuni avioanelor inamice. 
Am cerut din nou Domnului General Cdt al| Am cerut Domnului General, Comandant al 
M.U. precum şi Garnizoanei şi Chesturii, apli- | Div. 14, Comandantul de Garnizoană şi Chesturii 


carea celor mai severe măsuri pentru a se face | de Poliţie de a lua cele mai severe măsuri pentru 

paza în interiorul oraşului şi a se opri orice tenta- | paza şi menţinerea ordinei în oraș şi a opri la timp 

tivă de pogrom contra evreilor care ar da loc la | orice încercare din partea elementelor comuniste, 

mari dezordini. evrei şi creştini, de a se deda la dezordini în 
spatele frontului. 


Anexa nr. 3 


Raport nr. 99 autentic al chestorului Raport nr. 99 modificat al chestorului 
Chirilovici, 30 iunie 1941! Chirilovici, august 1941? 


Semnalul dezordinelor a început din Tătăraşi în | În dimineaţa zilei de 28 iunie a.c. pe când o 
ziua de 28 iunie ora 10 când un sergent instructor | coloană germană, din trupele de asalt, mărşăluia 
din Reg. 13 Manoliu Mircea cunoscut legionar | prin cartierul Tătăraşi din oraşul laşi, spre 
s'a dedat la percheziţionarea evreilor şi maltra- | Ungheni, comandantul acelei coloane a fost infor- 
tarea lor gravă. Intervenind şeful Circ. 5 Pol. ca | mat că evreii din acel cartier posedă aparate de 
să se pună capăt acestei situaţiuni acest sergent | radio-emisiune şi în legătură cu acest fapt, fac 
a recurs la sprijinul unei unităţi germane în care | semnalizări oridecâte ori apar avioanele inamice. 
se găsea elemente din Bat. de asalt şi s'a conti- | S'a procedat la o percheziţie amănunţită de către 
nuat, abuzurile până la intervenirea autorităţilor | germani, la care a concurat şi ostaşi români din 
locale care au mers la faţa locului şi au arestat | Reg. 13 Dorobanţi şi Reg. 24 Artilerie, ce se 
pe sergentul instr. şi pe cei ce luase parte la| găseau cantonaţi în acel cartier, sub conducerea 
jafurile ce se făcuseră într'o mare măsură. Cu | unui Serg. T.R. din Reg. 13 Dorobanţi. 
cercetările a fost însărcinat Pretorul Div. 14. | Cu această ocaziune s'au produs oarecare acte 
de molestări şi maltratări din partea ostaşilor 
români şi mai ales din partea publicului creştin, 
care s'a asociat la acţiune, datorită atitudinei pro- 
vocătoare a evreilor. 
Pentru restabilirea ordinei au sosit imediat la faţa 
locului autorităţile, în frunte cu Dl Col. Lupu, 
Comandantul Garnizoanei Iaşi şi un pluton de 
jandarmi, comandat de un ofiţer, iar cercetările 
urmau a se face de Pretorul Div. 14, care a sosit 
şi el la faţa locului, făcând cercetările orale, el 
fiind autoritatea competentă a cerceta oraşul Iaşi, 
fiind în zona Div. 14; acesta a ridicat cu el pe 
presupuşii vinovaţi. 
În seara zilei de 28 ora 22 organele noastre ne-au | În seara zilei de 28/29 iunie a.c., la orele 20,30 
informat că se trag focuri de arme automate dela | mi s'a raportat telefonic de către circumscripțiile 


1. Raport nr. 99 (autentic) al chestorului Poliţiei, Chirilovici, către inspectorul regional al Poliţiei, 
30 iunie 1941, ibidem, vol. 59, pp. 47-50 (USHMM, microfilm 44). 

2. Raport nr. 99 al chestorului Poliţiei, Chirilovici, către ministrul de Interne, confidenţial şi secret 
(modificat), 30 iunie 1941, cu scrisul lui Chirilovici, ibidem, vol. 64, pp. 39-42b (USHMM, 
microfilm 45); copie tipărită nesemnată a aceluiaşi raport, ibidem, pp. 26-29; fragmente din 
această versiune a raportului, în Cartea Neagră II, nr. 34, pp. 84-85. 

3, Pretorul Scriban, care cunoştea secretul pogromului, l-a eliberat imediat pe sergentul-major 
Manoliu şi cu aceasta s-a încheiat ancheta sa. 


de Poliţie că se trag focuri de arme şi arme auto- 
mate de prin toate clădirile unde locuesc evrei şi 
în întreg oraşul. 

Faptul acesta ne-a fost adus la cunoştinţă şi de 
către Comandatura germană, care a scos patrule 
dese în oraş. 


Menţionăm că alarma aceasta a coincis cu 
sborul unui avion inamic care a lansat 2 rachete 
roşii, probabil semnalul începerii desordinelor. 

Focurile de armă din partea agresorilor s'au 
întețit la cari se răspundea tot cu foc, de către 
patrule şi unităţile militare în trecere prin oraş. 


toate casele din anumite cartiere. Faptul acesta 
ne-a fost adus la cunoştinţă de Comandatura 
germană care a scos patrule în oraş. 


Menţionăm că alarma aceasta în oraş a coincis 
cu zborul unui avion care a lansat 2 rachete. 
Din acest moment au început dezordinele. Toate 
unităţile în marş toate patrulele de jandarmi fixate 
de cu ziuă în toate cartierele inclusiv o parte din 
gardienii publici din posturi, cari se raliau trupe- 
lor au început tot felul de percheziţii, în casele 
de părea că se trage şi ridicau toţi evreii cari în 
majoritatea lor au stat în adăposturi. Cu această 
ocazie s'au împuşcat unii dintre ei şi s'au făcut 
numeroase jafuri. În tot timpul focul de alarmă 
nu înceta şi se răspundea cu foc adevărat de 
patrule şi unităţile în trecere prin oraş. 
[La] ora 3 dimineaţa s'a început controlul 
caselor depe străzile de unde se trăsese şi de 
unde s'a continuat să se tragă însă fără nici un 
rezultat. La acest control a colaborat şi unităţile 
germane într'un mod foarte conştiincios fără ca 
să poată prinde pe cei ce trăgea. 

Menţionăm din nou că deşi se trăgea în urmă- 
ritori cu focuri de arme automate f. intense şi 
cu granate totuşi nu cădea nici o victimă. 


O coloană militară română... şi o altă coloană... 
fiind trimişi să o însoţească, It. col. Niculescu 
din Inspectoratul de Jandarmi Iaşi... cu o echipă 
de gardieni au fost primiţi cu un violent foc de 
arme automate şi grenade, de prin toate clădirile 
locuite de evrei-comuniştii.. . 

Din acel moment (ora 3) s'au format echipe de 
jandarmi, militari şi poliţişti, înconjurând clădirile 
de unde se trăsese focuri, începându-se controlul 
tuturor persoanelor găsite în acele clădiri. 

La acest control au colaborat şi unităţile germane 
în mod foarte conştiincios, arestându-se evreii ce 
au fost găsiţi în clădirile de unde se trăsese focuri. 


S'a creat astfel o stare de ostilitate împotriva 
evreilor care s'a soldat cu ridicarea tuturor de 
prin clădirile de unde se trăsese şi aducerea lor 
la Chestură. 

Unii evrei fiind agresivi şi opunându-se, au fost 
maltrataţi, iar alţii asupra cărora exista certitudinea 
că sunt vinovaţi au fost împuşcaţi pe loc. 

La ora 9, în dimineaţa zilei de 29 iunie se 
găseau în curtea Chesturii circa 1.000 evrei. 
Ostilitatea s'a accentuat datorită atitudinii acestor 
comunişti şi a alunecat repede către abuz şi jaf 
din partea populaţiei civile a mahalalelor. 

Sa raportat autorităţilor spre a se ordona măsuri. 
Populaţia română convinsă că focurile se trăgeau 
de evreii comunişti, a început să asalteze Chestura 
Poliţie denunţând pe toţi evreii din locuinţele 
cărora se trăsese focurile de armă. 


Cert este că s'a creat f. rapid o stare acută de 
ostilitate împotriva evreilor care s'a soldat cu 
ridicarea tuturor din adăposturi case şi maga- 
zine şi aducerea lor fără nici un motiv la 
Chestură încât la ora 9 în ziua de 29 se găseau 
aproape 1.800 persoane/femei, copii şi bărbaţi 
de toate vârstele. Ostilitatea a alunecat imediat 
către abuz şi jaf... La toate aceste abuzuri s'a 
raliat populaţia civilă recrutată din pleava 
societăţii. Din acest moment ridicarea. evreilor 
era însoţită de jafuri şi bătăi îngrozitoare 
executate de trupele de toate categoriile şi chiar 
de gardieni, scene care erau fotografiate de 
germani, evident numai acele în care nu figurau 
soldaţi germani. Starea de spirit era alarmantă. 
Soldaţii nu mai ascultau de nimeni, umblau 
izolaţi prin oraş, jefuiau şi maltratau, schin- 
giuiau şi chiar omorau făsă nici un frâu. Se for- 
mase o stare de anarhie indescriptibilă la care 
participau soldaţi români şi germani ; gardienii 


în special cei trimişi din alte localităţi şi diferiţi 
derbedei. Ceva mai mult populaţia română de 
toate categoriile intrigată de anumiţi agenţi şi 
convinsă că focurile se trăgeau de evrei au început 
să asalteze Chestura şi să denunțe pentru fapte 
imaginare pe toţi evreii şi dacă li se părea că nu 
sunt luaţi în seamă se prezentau la soldaţii ger- 
mani pe care îi conduceau prin casele şi subso- 
lurile evreşti. 

La faţa locului erau toate organele militare în | La faţa locului au sosit toate autorităţile, în 
frunte cu DI Comand. al Diviziei care a intervenit | frunte cu Dl General Stăvrescu, Comandantul 
cu toată autoritatea însă hotărârile care se luau | Div. 14 şi DI Prefect, Col. Captaru, încercând 
nu erau respectate de trupe. să liniştească spiritele, dar nu s'a reuşit. 


La ora 13-15 în ziua de 29 începându-se să se| La ora 13,15, în ziua de 29 iunie începând să 
tragă acelaşi foc de prin casele din jurul Chesturii, | se tragă focuri din clădirile din jurul Chesturii 
trupele germane care se găseau în mare număr | asupra militarilor germani ce se găseau în stradă 
la sediul Chesturii a deschis un foc viu care s'a | şi în curtea Chesturii; aceştia îndârjiţi peste 
soldat cu împuşcarea a o parte din evrei ce se | măsură că comuniştii intenţionat trăgeau spre a 
găseau într'un număr de aproximativ 3.500 în | putea înlesni fuga evreilor arestaţi, spre a intimida 
curtea Chesturii. Ridicarea s'a continuat pe o scară | pe cei arestaţi au tras asupra lor rănind şi omo- 
întinsă deşi se dăduse ordin trupelor să înceteze. | rând parte din ei... 

Mulţi erau împuşcaţi prin oraş şi adăposturi, | Spiritele s'au calmat însă, pentru scurt timp, 
alţii erau loviți mortal în curtea Chesturii. căci evreii comunişti înteţind focurile în oraş şi 
mai ales în jurul Chesturii, spiritele s'au agitat 
din nou, continuându-se cu arestările. 
Toate evenimentele au fost comunicate perma- | Toate aceste evenimente s'au raportat mereu 
nent autorităţilor civile şi militare care de altfel | telefonic şi în scris autorităţilor civile şi militare. 
îşi mutase sediul la Chestură. 


Ultima soluţie luată în Consiliul de colaborare a 
fost de a se evacua toţi arestaţii din oraş cu trenul, 
hotărâre care s'a executat în cursul nopţii trimi- 
țându-se două transporturi. 


Spiritele fiind agitate la maximum şi întrucât 
rămânerea evreilor în cursul nopţii în curtea 
Chesturii unde se găseau aproximativ 5.000, pre- 
zentau un mare pericol neputând fi păziţi şi. dato- 
rită faptului că în oraş focurile evreilor comunişti 
continuau, s'a hotărât de către autorităţile mili- 
tare şi civile (Prefectura de judeţ şi Div. 14) 
evacuarea în două transporturi afară din oraş. 


Organele polițienești au organizat cu camionetele | Chestura a organizat cu camioanele Serv. Salubri- 
Primăriei echipe de strângere a cadavrelor şi trans- | tăţii Primăriei transportarea răniților la spitale 
portarea lor la cimitire fiind un pericol iminent | şi a morţilor la cimitir. 

de molime apoi cu concursul Primării s'a spălat | Deasemeni s'a organizat desinfectarea şi aproba- 
oraşul. rea străzilor. 


Tot timpul a continuat ridicarea evreilor de către | După-amiază focurile au încetat complet. 
patrulele germane române care au fost aduşi la 
Chestură sub paza trupelor germane care s'au 
ocupat singure de identificarea lor. Dându-se 
ordin ca aceste trupe să se retragă din curtea 
Chesturii abea la ora 18,30 s'au retras însă 
şi-au mai ţinut un post de supraveghere în faţa 
Chesturii de 10 soldaţi şi gradaţi. În prezent se 
trag focuri de armă în cartierul gărei unde 
patrulează trupele germane. Organele polițienești 


au fost fixate în posturi de pândă şi pază. Per- 
sonalul polițienesc în întregime a fost menţinut 
la Chestură. 

„..În multe puncte se mai continuă percheziţiile 
fapte raportate telefonic tuturor autorităţilor 
superioare locale cu propuneri să se scoată 
definitiv din oraş actualele trupe şi să se 
interzică orice arestare. Menţionăm aceste 
propuneri şi socotim absolut necesare ca aceste 
trupe care s'au încadrat într'o psihologie 
colectivă aparte să fie imediat scoase din oraş şi 
ţinute izolat pentru a nu contamina trupele fiind 
un iminent pericol din acest punct de vedere. 
Deja am găsit soldaţii care în loc. să-şi 
îndeplinească însărcinările date sau să plece din 
zonă s'au dedat la arestări şi jafuri. Propun de 
asemenea ca să nu se mai facă patrule cu trupe 
sau jandarmi decât într-o unitate de cel puţin un 
ploton puse sub conducerea unui ofiţer întrucât 
soldaţii izolaţi pot să se dedea la jafuri neputând 
fi identificaţi. Aceste unităţi să fie altele decât 
acele ce-au patrulat până în prezent. Paza în 
oraş să rămână în atribuţia Poliţiei ca s'o 
execute cu gardieni care sunt uşor de identificat 
având numere de ordine. 

Populaţia evreiască este convinsă că agenţii 
legionari àu provocat alarma ca să constituiască 
un pretext pentru masacrul ei care să fie 
evacuaţi complet. Oraşul este lipsit de alimente 
pentru că ţăranii se feresc să, mai vie în pieţe. 
Magazinele sunt închise proprietarii evrei sunt 
morţi arestaţi sau evacutaţi. Activitatea indus- 
trială şi comercială în complectă sistare. Situaţia 
aceasta la care contribuie desele alarme precum 
şi evenimentele descrise mai sus este greu resim- 
tită de trupe şi de populaţia civilă rămasă în oraş. 
Este absolut necesar să se interzică cu desăvârşire 
să se mai patruleze în oraş şi soldaţii să mai tragă 
cu arma ori care ar fi motivele care i-ar determina 
la aceasta. 


Anexa 


Ordinul de numire a comandantului militar 
al Iaşiului, versiunea Cârlăonţi 


La 2 iulie 1941, Generalul Ioaniţiu Al. Şef al 
M.C.G., mi-a înmânat în gara laşi, ordinul 
privitor la însărcinarea ce mi se da şi anume : 
sunt numit Comandant Militar al Iaşiului ; 
misiunea de a restabili ordinea şi liniştea în 
această garnizoană în spatele trupelor opera- 
tive, în urma celor petrecute în zilele de 
26-29 iunie 1941, când evreii au tras cu 
armele din case în trupele germane şi române 
ce mergeau spre front ; 

se impuneau măsuri urgente de prevedere şi 
siguranţă... să pot asigura grabnic ordinea 
şi liniştea cea mai desăvârşită, în spatele 
frontului. 


nr, 4 


Ordinul de numire a comandantului oraşului 
Iaşi, versiunea Marelui Stat-Major” (versiune 
falsificată) 

Sunteţi numit Comandant Militar al Mun. Iaşi 

cu misiunea : 

A menţine ordinea, liniştea şi securitatea în tot 
cuprinsul municipiului. 

Luaţi în subordine toate autorităţile civile şi 
militare locale... 

Orice încercare de a provoca dezordine, 
sabotaj, terorism, instigaţii la rebeliune 
precum şi orice act de ostilitate împotriva 
oştirii şi a ţării va fi reprimat imediat fără 
cruţare. 

Toţi cei căzuţi în vină vor fi executaţi pe loc... 
Este oprit cu desăvârşire ca ofiţeri sau soldaţi 
izolaţi să execute percheziţiuni sau să aplice 
singuri sancţiuni ; ei nu vor sancţiona decât 
numai în caz de legitimă apărare. 

Acei dintre militari care vor fi surprinşi că 
fac jafuri sau omoruri pentru a-şi însuşi dife- 
rite bunuri, vor fi executaţi în cazul când vina 
lor va fi pe deplin stabilită. 


1. Memoriul nr. 2 al generalului Dumitru Cârlăonţ către Curtea Marţială, fără dată (1946), ibidem, 
vol. 51, pp. 52-53 (USHMM, microfilm 43) (subliniere în original). 

Marele Stat-Major, ordinul de numire a comandantului militar al oraşului Iaşi, generalul Dumitru 
Cârlăonţ, 1 iulie 1941 (copie autorizată), Arhiva Ministerului de Interne, Dosar 40010, vol. 89, p. 310 


(USHMM, microfilm 36) (document falsificat). 


Anexa nr. 5 


| „Data” | Conţinutul 


Şeful Secţiei a Il-a a Marelui Cartier General, locotenent-colonelul Radu Dinulescu, 
3.7.1941 într-o telegramă către comandantul Diviziei 14, cere urgentarea dării în judecată a 
Y sergentului-major în rezervă Manoliu din Regimentul 13 Infanterie, implicat în jaf şi 
în uciderea unui număr de evrei din Iaşi. De lămurit dacă el este legionar (copie)!. 
Comandantul Secţiei a Il-a din Marele Cartier General cere din nou, printr-o tele- 
4.7.1941 | gramă, Diviziei 14 să raporteze imediat rezultatele anchetei şi măsurile: luate împo- 
triva sergentului-major Manoliu (copie. 
Secţia a II-a din Marele Cartier General raportează, printr-o telegramă, Cabinetului 
4.7.1941 militar al Conducătorului că sergentul-major Manoliu şi alți doi soldaţi din Regimentul 13 


„au arestat fără aprobare” şase evrei din cartierul Tătăraşi din Iaşi şi i-au ucis. Toţi 
[ucigaşii] au fost arestaţi de pretorul Diviziei 14°. 


„| Comandantul Secţiei a II-a din Marele Cartier General cere din nou, printr-o tele- 
5.7.1941 | gramă, Diviziei 14 să-i raporteze „chiar în această seară” rezultatele anchetei în 
cazul sergentului-major Manoliu (telegramă). 
Dispoziţia telefonică a locţiitorului comandantului Secţiei a II-a, locotenent-colonelul 
7.7.1941" Gheorghe Petrescu, către garnizoana oraşului Botoşani să cerceteze şi să raporteze ce 
ei măsuri au fost luate împotriva lui Manoliu. „Generalul Antonescu [cuvântul-cod „Patria”] 
ordonă pedepsirea lui imediată. ”5 


| Comandantul Secţiei a Il-a a Marelui Cartier General cere, printr-o telegramă, Armatei 
9.7.1941 |a 3-a să-i raporteze imediat dacă sergentul-major Manoliu a fost dat în judecată. 
Antonescu cere rezultatele$. 
Marele pretor Topor raportează, printr-o telegramă, Secţiei a Il-a a Marelui Cartier 
14.7.1941 | General că Armata a 3-a şi Curtea Marţială a Armatei şi Comandamentul militar al 
Iaşiului au ordonat arestarea sergentului-major Manoliu”. 


15.7.1941 Adjunctul şefului Marelui Cartier General, generalul Tătăranu, cere marelui pretor 
S$ explicaţii de n-a fost încă arestat sergentul-major Manoliu. 


= 


Arhiva Ministerului de Interne, Dosar 108233, vol. 24, p. 87 (descrierea documentelor din tabel) 
(copie USHMM, microfilm 47). 

Ibidem. 

Ibidem, vol. 27, p. 146 (copie USHMM, microfilm 48). 

Ibidem, vol. 24, p. 88. 

Ibidem. 

Ibidem, vol. 27, p. 140 (copie USHMM, microfilm 48). 

Ibidem. 

Ibidem, vol. 24, p. 86. 


o SAD pita 


Marele pretor Topor către Secţia a I-a a Marelui Cartier General, raport secret despre 
cauzele nedării în judecată a lui Manoliu. Propune pedepsirea chestorului Poliţiei Iaşi, 
Chirilovici, şi a şefului Secţiei a II-a a Diviziei 14, maiorul Mardare. „Toţi n-au dat 
suficientă importanţă cazului şi nu l-au arestat la timp pe sergentul-major Manoliu. 
De aceea nu a fost judecat până azi.”! 

Curtea Marţială a Diviziei 17 (?), sentinţă în procesul sergentului-major Mircea Manoliu, 
„care s-a prezentat la proces liber şi fără cătuşe”, în vârstă de 24 de ani, din Dorohoi, 
fără meserie. Paragrafele acuzaţiei : asasinarea a cinci evrei pe care i-a escortat pe 
străzile oraşului şi de abuz de putere când a făcut percheziţie în casa unui evreu din 
cartierul Tătăraşi. Curtea Marţială l-a achitat de orice penalitate deoarece a făcut uz 
de arma sa numai după ce a avertizat [pe evrei] conform regulamentului şi a avut 
dreptul să cerceteze casa evreului deoarece în timp de război „orice militar fiind 
sesizat de un fapt în legătură cu interesele armatei sau a Naţiunei trebuie să intervină 
de îndată” (bănuiala că evreul ascunde un aparat de radio). 


Generalul 'Topor către inspectorul general al Jandarmeriei. Comunică pedepsirea cu 
zece zile de arest a maiorului Scriban, pretorul Diviziei 14, care, deşi a ştiut că ser- 
gentul-major Manoliu „a bătut şi a împuşcat cinci evrei” nu a dresat nici un act împo- 
triva lui şi l-a pus în libertate, şi de aceea Curtea Marţială l-a achitat la 26 iulie. 
Marele Stat-Major cere înlocuirea lui din funcţia de pretor”. 


Raport secret, nr. 433, al pretorului-şef loan Topor cu privire la plutonierul major 
Manoliu (către Marele Stat-Major) : „Subsemnatul am asistat în ziua de 2 iulie a.c. 
la ancheta făcută de dl General Leoveanu la Chestura de poliţie, asupra dezordinelor 
petrecute în ziua de 28-29 iunie în Iaşi şi s-a constatat atunci că dezordinele au fost 
organizate şi provocate de organizaţia Todt - cu ajutorul intrigilor din partea 
elementelor antisemite şi sub impresia panicei produse în oraş de către atacul aviaţiei 
inamice din ziua de 26 iunie”*. 


26.7.1941 


26.7.1941 


31.7.1941 


Toate documentele descrise mai sus sunt false. Ele au fost intercalate cu scopul de a 
crea impresia că Marele Cartier General s-ar fi interesat de un anume militar care a ucis 
cinci evrei, în timp ce mii de soldați ucideau în acele zile zeci de mii de evrei în 
Basarabia şi în Bucovina. 


. Ibidem, vol. 27, pp. 136-137. 

. „Sentinţa”, ibidem, vol. 28, pp. 184-187b. 

. Ibidem, vol. 27, p. 141 (sublinierea îmi aparţine). 
. Ibidem, pp. 138-139. 

Lista cu numerele de identificare a celor 27 de vagoane ale „trenului mortii” 
spre Podu Iloaiei. Felul încărcăturii: „jidani” 


4 EH .0. ERUNT 


asupra 


Anchetei executată conform ordinului îir.4678 din 1 
Iulie 1941 al Ministerului Afacerilor Interne, în legătură 
cu turburările ce s'au produs în Sai între 2%, VI.gi J DARN 
1941. 


-ISTORICUL EVENIĞENTELOR 


l.-In ziua de 28,VI.,către orele 21,0v,s'a auzit fo- 
curi de armă în diferite puncte ale oraşului Iaşi. 

Impuşeăturile au durat până a doua zi către ora 7, 

Stau făcut pânde de poliţişti şi jendarmi,iar Coman- 
damentul German a scos în teren patrule militare. liu s'a 
descoperit nimic,deoarece cei care au tras,s'au ascuns În- 
tre timp, 


2.-La 29,VI.ora_3,în timp ce o coloană militară rons- 


nă trecea pe strada Lascăr Catargiu,s!'a deslănţuit din îm- 
prejurimi un foc violent,care a produs panică în unitate, 

Parte din soldaţii acestei unităţi au răspuns cu foc. 

Deasemenea,s!'a făcut cercetări de poliţie şi organele 
acestei unităţi şi nu s'a descoperit nimic deoarece trăgă- 
torii stau ascuns şi de astă Spit pepi ting de întunericul 
mare, oraşul fiind canuflat. 

In aceiaşi noapte,ofiţerii de poliție ai chesturei 
Iaşi,au început investigațiunile pe teren,însoţind o altă 
unitate română,care mergea pe strada Lăpuşneanu,unde s'a 
produs un atac -similar,cu acelaş efect (trupa în dezordine 
şi schimb de focuri). 

Imediat s'au format echipe de poliţişti,agenţi şi 


gardieni,ronâni și germani,plus Compania 14-a Poliţie a Di- 
viziei 14-a,care au făcut percheziţiuni foarte severe în ` 


cartierul de unde au venit împuşcăturile, 
Cu această ocazie,au fost ridicaţi şi aduşi la ies 
tura poliţiei evreii găsiţi ascunşi prin pivnițe. E 
- Parte din aceşti evrei, care s'au opus şi au fost re-, 
calcitranţi,au fost executaţi de soldaţii germani chiar în. 
locuinţe şi în drumul deplasării până la chestură,. .;;: 
Adunânădu-se prea mulţi evrei arestaţi în TENA 


Raportul Leoveanu (autentic), prima versiune (1941) 


Izierea s'a executat de £.ofiţeri de poliţie sub con- 

ducereă Căpitanultui de jandarmi David Constantin (Conandan- 

ea Companiei 14-a Poliţie),avână ca bază şi fişele de sus- 
pecţi ale biuroului siguranţei chesturei, 


3.-In ziua de 29.VI.ora 20,30,Chestura a organizat es- 
cortarea evreilor triaţi la gară printr'un detaşament- compus 
din : 1 subinspector,2 li de poliyaeg sefi de secție 
[i 20 gardieni, 
: La dra au fost Înbaroati în tren şi expediaţi în di- 
recţia Roman. 


4.-In cursul zilei de 30 Iunie şi 1 Iulie,au mai fost 
câteva simulacre de trageri în diferite părţi ale oraşului 
Iaşi, însă fără însemnătate,iar în ziua de 2 Iulie a încetat, 
complect orice manifestare, 

Astăz. este linişte în întreg oraşul Iaşi. 


11.00 H STA TARI 
- Comandantul Pieței Germane, Căpitanul Koffmano ni-a 


afirmat că are circa 20 de morți. şi răniţi, sybotiteni şi 
trupă germană, împușcați de evrei. 


III.- CGI CLUZIUNI 


1,-Aceste atacuri su fost organizate şi executate de 
populaţia evreiască,pentru a se răzbuna, 


2.-In ce priveşte activitatea Inspectoratului şi Ches- 
turei Poliţiei Iaşi,am constatat că şi-au făcut pe deplin 
datoria, ținând legătura cu autorităţile locale (adninistra- 
tive şi militare), asigurand menținerea ordinei şi "stāvili- 
rea jafurilor. 

Atât (Inspectorul Regional de Poliție Giosanu)Chasto- 
rul Lt.Colonel de jandarmi Chirilovici,cât şi subalternii 
lor,au lucrat conştiincios şi fără preget,iafornând M timp 
şi exact eutorităţile superioare. 


DIRECTORUL GENERAL nai 


; NGenaral de Divizie 


E 
Em Leoveanu 


2 muie 194i 
` General, àe Divizie Looveanu: Baanoil 


„Direstorul Gonerăl al. Poliției 


câtre 
` Doany? Venere Iogn Antónescu ” 
A „CONDUCATORUL STATULUI să 


4n ohoare aanta elēturat; pun in memoriu. 


acușta anchetei, executată de subsecnatul în. 
` Vegbtură cu turburările ce s'au Produs fn 
"Iaşi,între 27 Iunie şi 1 Iulie 1941, 


Venere] de; Divizi 


Raportul Leoveanu, a doua versiune (1944) 


MEMORIU 
asupra 4 Ş 
Anchetei executată eee alei ord, Ho. 4675 ăla 1 Iute 
„1941 al Ministerului Afacerilor Interne, fn legătură ou : 
+tulburärile ce s 'au-proăus în Iagi.- 


I. ISTORICUL EVENIKENTELOR 
1) In dimineaţa de 28 Iunie a,c.,Chostura Iag a 
fost infornatii,că o unitate română gi una goriană,per= i 
oheziţionează şi baltrateazi populaţia din Iaşi, strada : 
Riohiţi ( Cartierul Tataragi ), ; 
| Şeful Chesturei,acistat de Conană.Garnizoanei,au | 
plecat pe teren unde au întâlnit 8-10 evrei SERI iei oii 
taţi,cari' se duceau la Spital, 
S'a stabilit ci: Sergent Major T.R.Menoliu Mircea 
împreună cu câţiva soldați dela trenul reginentar al Rey 


13 Deşi din Reg.24 Artau fücut perchezişionäri la opus 
laţia evreeasci pe care o naltrața,la care operațiune i; 
s'a asociat gi o unitate germană,care era în trecere pott 


pretextul căutürei unui aparat de radio-eniaiune, 

In acelag timp,a! a aflat că,oacclag. Sergt,liajor cu 
7,R,lanoiiu lircea,a impugcat 5 evrai,pe care i-a amun- ` 
oat aproäpo de poligonul de tragere al garnizoane Le Ca- 
davrele au fost gūsite pe terei, 

Acest asanin a foat liisat liber, după o cercetare 
fuicuti de Pretorul Div.,14-a.£1 eote legionar,de origini, 
din Dorohoi a militat însă în Cernăuţi şi Suoaava.Euţe. H 

; necesar să fie reareatat gi trimis Trib. Kilit. pentru liz 
decare. 

,ı Frimelo măsuri lunte de Chestură gi Conendutre,oŭ 
fost ea sï sc ropartizeze câte un pluton do 'jandarei la 
fiecare ciro.ascripţie poliţieneaacă pontru patruliri gi 
menţinerea ordinei,dat fiinăcă oraşul cote plin de s01-: 
daţi răaleţi cari îpi caută unităţile unde simt nobili-i 
zaţi.. Conenduirena locală nu le poate da nici o înâxunars? 
necunoscênd tinda se găsesc dinldonate aceio unităţi, Yot] 
aduce cazul la ownogtinţa A. 3-8, dcoanarece Garnizoana 10 

` cală declară oi nu i se oatinface cersrile, pai 
2) In ziua de 28,Y1.0ra 2170au început o se snaăl 
focuri da armă în diferite puncte ale ora given, tnt 
rare apoi mai dese. a 
Impugeăturile cu durav pânii a II-a ce ă 
ora 7e : Spa mai 


stradă militare ta e! B'a güsit ninics 


= 3) za 29.VI.941 ora sn timp de q coloană milita- ! 
să. vonână trecea pe str.Lascar Aa pazita di 'a deglănţuit un 5 
fo violenti/care. a produs panică în unitate, i 
z3 Parte. din soldaţii aceste unităţi au răspuns cu foc. 
Deasenenea,nu. s'a putut. căsi nici o urmă.. 
$ s Ofițerii de poliție a-i Chesturei au început investiga+i... ` 
iunile 'pe teren,însoţind o altă unitate militară, în marg pe 
str. „Lăpuşneanu, unde a'a produs un atac similar,cu acelaş efect 
C trupa în dezordine gi schimb de focuri),- 
j la „ambele unitiţi,nu a fost nici un soldat rinit nau ` 


"mediat s'au, format echipe de sui itp ERER şi gar- 
aieni,ronâni gi -gernani,plus Conpania 14-4 Poliţie g Div.14-a 
| care: au făcut percheziţiuni 7.Bevere în cartierul de unde se 
|lozeaea că vin inpi:gcăturile «. 
stai] “Rezultatul a fost negativ adică nu s'a găsit nici o 
| arnt gi nici,un trăgător striitn, 
: Cu această onaziune,au fost ridicaţi si adugi la Ches- 
s tură, „avreii ascungi prin pivnițe, 
Populaţia cregtini dădea indicaţiuni patrulolor rocâne 
Agi germene pentru arestarea evreilor cunoscuţi, 
La percheziţii au luat parte gi soldaţii izolaţi,care 
fäceau descinderi pe cont propriu. 
Parte din aceşti evrci,erau executaţi de soldații gèr- 
mani ohiar în, drumul deplasării până la Cheotură,- e 
iaz Adunindu-ce prea mulţi arestați í în curtea Cheoturei, 
Comandamentul Garnizoanei ? Jiv,14-a) a a dispus trierea lor gi 
expedierea cu trenul, gara ay pet 
A lrierea s'a executat de:4 ofiţeri de poliţie sub condu= 
cerea Cpt.de Jondarni Darid Conctantin= Comand, Ce Comp„14-a de 
_Poliţie,avâză ca bază figele. Dizoului de Siguranţă pentru 
acei ouBpecţi,femeile,copii gi bătrânii peote 60 ani,aoupra 
„cărora nu a planat nici o vină., j 
i Acestora 1i se elibera de Chestură câte un bilet cu 
menţiunea 1 Libor n, a 
$ "Germanii însă au protestat furios roareotând pe cei eliberați 
pe care îi „aduceau apoi la Cheatură, naltrataţi oribil.In Chea- 
5 $: tură încă o aohipă de 10- 12 poliţigti germani i-a perchesiţionaţ 
E, le-a luat banii pe care i-a reţinut, iar actelo de identitate gi 
i alta obieote Gu fost distruse gi aruncate, 
; Armati cu nigte bastoane, îi. “lovea Brav„până când pe unii, 
=a omorât pe loc, Chestura a raportat cazul D-lui General Stay- 
asou, Rh Prefectului de Juâcţ pentru a interveni la Connnăanen= 


-3- 
j pampa + să înceteze barbaria aceştia. s'au í înfuriat gi 


prin “impugeaze chiar: în faţa EO rf 

iiih * De remarcat ct, la Chesţură,se găseau de Zau ~ 
mulţi ofiţeri şi trupă germană, care asistan la aceste 
Bcene fără si facă vre-o intervenţie, 

In timpul când se ridicau dela domiciliu’ excel 
se ridicau bani şi obiecte de valoare de către trupă ger- 
manii,română şi populaţie civilă., 

i Au fost arestaţi 99 i rca a civili gi 9 RENEI 
tari români, care sunt în cura de cercetare., 

La maltratüri,s'au asociat gi 2 gardieni publici 
de origină basarabenni,care poartă o ură neînpăcată evrei 
lor.Uniil dintre ei a furat câteva inele pentru care va 
fi destituit din serviciu şi trinişi în judecată, 

Intervenţiunile ficute de organele poliţienegti 
pentru liniştirea spiritelor pi încetarea acestui sisten 
de răzhunare,au rămas fără coou,- gernanii,ârept DERpLEN 
amenințând pe poliţiştii romni cu impugcarea, 

iy ' Generalul Stavreacu, Comand. Div.14-a,a dispun eya- 
':' cuarea cu “tronul a evreilor areotayi, pentru care Prefec= 


} 
i 


; IESI EEL 
© tura a cerut vagoanele necesare tranvportării lor. 
J 4)_In ziva de 29.V1,941 ora 20., Chestura a orga- 


nizat escortarea evreilor areotaţi la cară printr'un De- 
tagament compus Rin: Doi Ofiţeri de Poliţie,2 gefi de 
secţie gi 20 de gardieni. 

Până la gară nu s'a produs nici un incident.la 
staţia Iagi însă,câţiva ofițeri germani, însoţiţi de trupă 
germanil,au făcut imbarcarea lor în vacoane,câte 80 -100 
de vagon,ceeace este exagerat faţă de capacitatea acestui 
mijloc de transporte 

In prinul tren s'au transportat 2530 barbaţi „cari 
dupii ce au ajuns la Roman au fost înapoiaţi la TceFrunoa, 
unde au fost debarcaţi pentru a fi repartizaţi în canto- 

i „nament prin Comunitatea locali, 
In gară la Yodul-lloaei - Prefectul Jud.laçi a 
oprit trenul al 2-lea gi a 'dinpua debarcarea arentaţilor 
|. „pentru a-i cantona în asanoti localitate., 
io Cu ocazia debarcŭrilor au font găsiţi vorţit la, 
` primul tren 238 inr la nl doilea tren,în gara voăul= Ioaș 
1031, ies 

Autorităţile ndninintrative pi poliţienagti din 
Podul-llodei i-a debarcat constatind o8, aproapo jumatate 
erau morție( sutocuţi,ăin causa rënllór gt da spatnti) ` ze, 

: Stau luat niisuri incdiate pentru trigropârea pula 
tora, Ulterior s'a ispune €vacunreanoaior valini ia 

Sie Me a cursul siloi de 50 Iimin ni 1 Iulie n.n. 


=- 4y- 


au mai fost câteva sinulacre he acad în diferite pirţi. 
„ale „oragului,însă de mici intenaitate,iar în ziua de 2 Iulie: 
a. „încetat asenerica dantteotirie R: 

„+ Peste tot natisi este, linigte în. aptr 


[i 


II, cauzat CATiE_AU _TROVOCAT ACEASTA SITUATIE 


wey "1, Părerea mea este cü acest simulacru de atentat este 
lorganiz după un plan conceput de cineva interesat gi exe- 
coutat de legicnari,în scepul_de a intensifica ura arnatoi 
s rmane în contra populației ovroegti gi a e a se_deda la de- 
J. E aipee si ra 
JUSTIFICARE 
8) Nua si igi un 'zânit gi nici un nort în urna 
ioeator. atacuri Am gäsit cartuge mici de arae Flaubert de no- 
/|idelul atăturat, Bi 
D) Comandantul Fieţei Germane din Iagi,a afirnat iar] - 
Prefectul Judeţului Iagi a aonniderat=o ca exactă,ct, în dl 
‘te, „atacuri a'ar fi produs. circa 20“( morţi gi răniţi) sub- } 
ofiteri gi trupi gorgani, 
°- | Cäutând ot verific accasţă afirnaţiune prin Şeful 
Chesturei lagi, Lt.Col.do Jană,Ohirilovioi împreună cu Cpt. 
rman Hoffmann =- Conandantul Picţei.-,degi acesta acceptase 
oeyören meașla ora indicată a motivat cù, eote interzis aceat 
control de organele strüine a armatei germane, Din acest no- 
Sir pocotene că,pierderile inåicato sunt fiotive,mai alos că 
“astăzi la ora 10”" „Maiorul: faroaş din Bt,14 Vânătede Munte, 
-ofițer de legături pe 1încii Div.189 Germani,s'a prezentat la 
pubocnnatul spunînd căente rinis de Generalul German E8tti 
să se informeze loa Chestura Iagi dacă în ndevir au fost vini- 
ţi gi omorâţi trup gernanii,în trecere prin Iagi,deoarece i 
o'a spus că,Chestura.Iagi ar fi constatat acest lucru.. 

I-am răspuns ct'nu s'a adoverit cX ar fi exictat 
vre-un mort sau rănit ou aceaotti ocaziune gi preoieas că eote 
„un Bimplu avyon, : s N 

, o)Fațë de represaliile luate oontra elementului evzacae, 
„era:înutil să se continue cu aceste metode de alarriare, care ne i 
` înăveptau numai contra lor. 
eC i : 2s-Rezultatele acestei nituaţiuni ( morţi e gi 
frontata) ar fi, fost cu mult reduse dacă Garnizonu’ Iagi ar 
„avizat Ja :măauri scvere gi: oportune cituației, pentru căi 
rupele „gormane şi-au luat libertatea de Boliiy sad emar da l 
Tengri inu e garnizoanei românegtie 
à o'a Tapin it oraşul în sa SU aatri Basi- 


, "Aooasta di naştere Ea meeer gi 
L oa 3 cütre germani, care au on urmare chiar -oxacuţiie 
= A ti practic oa. patrulele oE fie. Eee E a E i 


în soopul de a prăda, 
3,Activi I 


eate neutralizat prin TERTA organelor. politie 


geimane,deşi diopune de mijloace DA cele: org 


| oale executând dispotiţiunile date pentru ERE Si a 


Anei gi stăvilirea jafurilor. 


j Atât Inspectorul Giosanu,Lt.Col. Jandarni 
“vioi = Chestorul locąl,cât şi subalternii lor,au luara 
“demn şi Zărit preget, pentru, menținerea ordinei, inforntn 


> Direcţia Generală, Winistezul Afacerilor Interne gi Pre 


„ gedenţia Conniliului de kinigtri,de t-t de o'a petro 
aici, 
' DIREC oR GENERAL 
GENERAL DE DIVIZIE 
Leoveanu. 


“i 


ST pia 
SR b. AE 
PREFECTURA: JUDZTULUI -IASI = 
Cabinetul, Prefectului 


s S NOLLAR îi 
e: i 29 jale au, 


MINISTERUL AFACERILOR INTERNÝ ==. 
yii A Cabinet 
3 JUL. 1941: ` -amsi r : : k Bucureşti 


3 Raportăa că fn noaptea de 29-29 Iunie s.Ges'a tras nuaeroaso fecnr: 

H 72 de i din case, particulare in special depe străzile! Ioma Cozma, Pioura 
ate,Carel şi Sărírio „alaraând unităţile Ozn sia Române şi popula ți "ei 

: Ea iei e bare panică,- e 


S'a tras asupra clădirei Liceului Intarnat unde oste cantenată e 


Să a i: unitate piian gernană , pi tates casă aflată vis a vis de TE elši- 
dire,- 
ri ATA a'a tras asupra coloanei fa marg a unei trape de infan- 
torio rămâneasoă care trecea prin crag apre frent . 
= Acoste focuri au început către ora 21 şi au durat până dimineaţa. 
jz `. Din corestărila fkcute de politis şi garnizoană „rezultă că nu s'a 
[oas decât omorârea unui civil şi un soldat gerwan grav rănit,- 

Nu s'a putut „prinde aisi un individ în flagrant delict,- 

se crede că fecurile de Ai sunt epora unor indivisi organlsaţi 
„cara urnăreso să producă panică atât printre unitirțile gernasne` i'roai- 

“me „cât şi in sânul populaţiei eragului,- 

S'au arestat până acum un nuwăr de 2000 indivizi,ovrei pi oregtiat 
atât do patrulele româneşti aât şi de cele germane ;acaşti indivisi:ae 
găsesc în curs da cercetare şi triere „la chsstura da poliţie . 
= să „După indiciile sbinuta până fn prezant ,ss constată- où se caută . 
de către anuni ṣi indivizi să arunce vina asupra evreilor din erag sa see 
pul de a aţâţa atât armata gurmană şi română preova şi populaţia cregtinl 
oentra evreilor „pentru a da loc la uciderea în masă a acwatóéra = îi 

; S'au Juar intensa măsuri de pază de către Od-tul Garnisoanei şi, 

hastura „de politie in urna cererei pe care aubsennatul peraonal aa, A- 
cut- "ta după aniara zilet da 28 Iunie s;cuoltre Donau) Gezeral Stavrescă 
“Cesandantul UU 3 zj 

> “Subsemnatul aa cerut din timp acoats măsuri da pază în între rasa 

| dosazace in aceiaşi zi -28 Iunie a.c.-către orale 11,3è,un grup ds solds$ 
dola Trenul Reg-tar al Rəgt,l3.Dərebançi şi din Culozma do Vuniţii Xelt, 
au jefuit şi. maltratat grav pe evrei! din str,Aurel Vlateu,ia apraprie=: 

ji rea cărala. sunt instalate cale deui formaţiuni arătate zai su3.- i 

i Jesarri a preveni eventuale dezeriini şi maltartări cea 


EE General Comandant al dU, p Garnisommai pi "a 
i politie, 15% sa ia calo nai sevare măsuri ds pază ou uni tăţilat ce ei 


Na la dispozitie di garriseana a tă 4 
SAI S 


Raportul nr. 1042 (autentic) al prefectului Captaru, 29 iunie 1941 


i —— al 
. acoiaşi faraaţiune , au arastat şi ucis prin Spada ză sia noaptea de 27-28 . 
“Iunio a.c.fără a avaa vre un ordin din partea vreunei auterităţi,un număr 


"10 şase evrsi,din aproprierea cartierului unda este instalată acvastă tsr- 

-saţiune o~ i i - s 
Faptolo săvârşite de aceşti militari cunoscuţi legionari, tapuşeă- 

î turilo ca au avut lec,mai alea în cartierul Păcurari şi Toma Cerua unde 

i sunt coi „ai mulţi legionari precua gt faptul că în după amiaza zilei de 


a.e.sta prina. de, către Inspacteratul av Jandarat,un tânăr legionar 
spisaând in apropierea | acestui inspectorat, la cara s a găsit un testament 
. soris ou o zi mai înainte din care sa deduce că face parte dintr! e echipă 
a morţiie- f Y 
A fndritieso a face inol dodueșii atribuite aceste fapte unor ele- 
sonte 100 in unire eventual cu elemente comuniste .- A 
Intreaga chestiune este in curs: de corcotare da cătra a Ai A poli» 
jtoneşti pentru a ṣe prinda pe cei vinovați. = 
83'a luat măsuri de către Domul General Cdt al M.U. ca. Sneepint e 
astăzi ciraulaţia in oraş să fia complect eprită pentru oivili,cu incepere 
i déla, orele gy- N 
Aa cerut din nou Domnului General Cdt al, W,U.precun şi Garnezoane' 
pi Choaturei,aplicazrea calor mai aavers măsuri pantru a sa face paza ini 
interiorul oraşului gi a so opri erica tentativă da progrom contra evreiler 
care ar da loc la aari dezordini,- ' 
:Vă vena vine la curent cu censtatirile ce se ver face şi măsurile ce 
39 iat. tnk 
"UE SESCTUL JUDSTULUI IASI 
` Captaru 
ey Lu — 


PAEFXOTURA JUDETULUI IASI 
Dabinetul prefectului 


4 
29 Tunte 1941 | / 


Către 
MINISTERUL AFACERILOR INTSRNE 


Bucureşti, 


D 


B, 

Raportăn că fn noaptea de 20-29 Iunte a.c. s'au 
tras: numeroase focuri de armă din case particulare, în 
apectal de pe străatia: Toma Cosma, Făcurari, str,Carol, 
şi Sărărtet, alarmând unttiţile germane, române şi popula- 
fia ctvilă, producând o mere panică, 


, S'a tras asupra clădirei liceului internat, unde 
este centonată o unitate ntlitară germană, dintr'o casă 
aflată vis-a-vis de ececstă clădire, 


Deasemenea s'a tras asupre unet cvloane în mară 
a unui Batalion din Reg.89 Infanterte, care trecea pe str, 
« Carol, spre front. 


dceste focuri au început către ora 2] şt au durat 
până dimineaţa, 


G Din cercetările făcute de foliție şt Carntzoană 
rezultă că nu s'a produs decit omortrea unui otvil și un ! 
soldat german grav rănit; nu, s'a putut prinde nici un indie 
Ytd, din _cej_care.au tras cu ernâ, Sia elita 


Ali 
Se crede ct focutile de eraf sunt opera unor în- 
ditai argeniza ți core urmăresc së producă pâhită, atat 
printre unitățile germane şi române cât şi în sênul po- 
pulației oragulut, : 


, S'au arestet până acum un nusir de 2000 indivizi 
evrei, între care şi câţiva creştini, de către patrulele 
româneşti şi cele germane; acești indivizi se gdsesc în 
curs de cercetare și triere 2a Chestura de Foliţie. 


5 După tndicitle obţinute până în prezent se conatată 

că focurile de armă cu fost trase din locuinţele ocupate | 

“de evrei. r Ă 
: S?au luat intense măsuri de pază de către Comandan-! 

tul Garnizoanei şi Chesturu de Poliţie, în urma cereret 

pe care subsemnatul persone] am făcut-o în după antaza 

zilei de 28 Iunie a.c. către D1,General Stavrescu, Coman= 

dantul Dtv.14, PE ORI, cică ă 


„i ` "In ziua de 28 Iute către orele 11,50, un grup 
“de, soldaţi. dela Trenul de luptă al heg,13 Dorobanţi şt . 
“din! 'calbana vuntţii är.Q4, ccentonate în cartierul jbatoru- 
jlut.au:surprins pe str.Murel Vlaicu din acel cartier, i 
ţ.care iau semnalizat cu Junioane, de pe acoperişul 
[ avioanele inamice, ce au venit asupra... 


; 
; 
j 
i 
PSP Te moare erena parta | 
4 

doepti soldați sub conducerea unui 'euibojiţe 
Trenul de luptă al heg.15 Dorobangt, au ceroetatito 
casele, atât cele eureagti cât gi oele creștine 'din:atr, 
Aurel Flaicu, Jiră însă a reuși să prindă pe cat ;vinovaţi, 


Odată cu aceaata raportăm că 12a Chestura do Polta . 
tte s'au primit in/ormajluni că din diferite clădiri din ` 
oraş, din acele.locutte fn special de evrei, s'a 'făcut în 
cursul nopților trecute cenanale luminoaas, cu acopul,: pro- 
babll, de a face legătura cu aplontii sovietici aflaţi: în 
oraş, bhrecum şt de a da diferite indicațtuni avtoanelor 
inamice, ; i tatii 


Am cerut Domnului General Genan nta al) 4 
Comandantul de Carnlaoană şt Ches ture Joaca (rezete 


sa lua cele mal ae Reza tian pe paza şt: nenţinarea 
' ordinei în oraș şt a ALt Ta timp ariei neengare. A în 
partea elementelor Comuniste, ebrel şi EDS Carja a se 
dada. Je dosordini în spatele fnontulut, 


Pă von ține la curent cu constatările ce ae vor 
face şi măsurile ce se tau. 


PREFECTUL JUDETULUI IASI 
Colonel, ss.Cazteru, 


atat aopa Tae e noo "DT Ida 9. | 

Urmare ravoertelor entertoare, recapitulind datele 
ce posedăm până în present, avem onoare a bii raporta urmă= 
toarele: 


In dimineața stlei de 29 Junta a.c, po când o co- 
loană germană, din trapele de asalt, mărșăluia prin car- 
tterul Tatarași din orezul Iaşi, snre Ungheni, comandantul 
acelei coloane a fost injorant că evreii din acol certier 
posedă aparate de radia-enisiune şi în legi'turd cu acest 
fapt, Jac semnali:;ări oridescâte ori apar avioanele inamice, 


mi S'a procedat la o porchexiţie amănunţită de către 
germani, la care a concurat şi ostagi români din #eg:l3 
Dorobanţi şt Reg.?2¢ drtilerie, ce se nïseau cantonaţi fn 
acel cartier, sud conducerea unut Serg.?', R., din heg.13 , 
Dorobanţi, 

5 Cu această acaziune s'au produs oarecare acte de 
molestări şi maltrattri din partea ostaşilor români şi 
mai ales din rartea publicului creștin, care s'a asociat 

tune, datorită atidudinei provocătoare a evreilor. 


Pentru restabilirea ordinei au sosit imediat la 
faţa locului autoritățile, în frunte cu D],Col,lupu, Co- 
mandantul tarnizoanei Iaşi şi un pluton de jandarni, co- 
mandat de un ofiter, iar cercetările urmau_a se face de | 
Pretorul biv.14, cars a sasit”şi e] Ja față jocului, yë- 
canu- cercetarile orale, el fiind autoritatea competentă 
a cerceta, oraşul Iaşi iind fn zona Div.l4; acesta a 

tdicat cu el pe prsupuşii vinovaţi. 


In seara zilei de 29/29 Iunie a.c., la orele i 
„20,30 mi s'a raportat telefonic de către circuuscripțiile 
de Poliţie că se tran focuri de arme şi arne automate 
„de prin toate clădirile unde Jocuesc eurei şi în întreg 
oragul, 

Er Faptul? acesta ne-a fost adus la cunoştinţă ști de 
către Comandatura permană, care a scos patrule dese în: 
(dece 

t ' 

De către Chestură, deasemeni s'a întărit paza, 

mărindu-se nuniruj gardiagílor în teren şi trintţându-se 

i patrule da jandarni, 


i Menjionăn că alarma aceasta a coincis cu sborul 
avion inamic care a lansat 2 rachete roşii, probabil 
+samnalul: începerii desordinelgr,., 
ee, se i CAMP i a i 

Zacurile de armă din p agresortlo 
la cari se raspundea tot cu foo, de către p 
pile militare în trecere prin orage ` 


Deşi s'au făcut pânde cu toţi gardtenţi: s.către 
patrula, totuşi nu a'a putut deacopari ninto,:orașul: fiind: 
complect fn întunerta; aa ea ste cauti e 

La Chastura polita se găseau fn acel:tiap,. Dn 
Col, Baronat Gh., Pretorul draatet a 3ya , Col, Bădescu Oh 
Inspector Regional de Jandarmi, Inspectorii de Siguranp 
Gtosanu şi Cozma, Pretorul Divistei 14 Infanterie, Natorul” 
Seriban şt întregul personal de conducere al Qhesturet,. ~; 


Focurile continuau neîntrerupt şţ ae fntefeau cu 
armele autonate, mai ales în Jurul inatituțitilor, dând i: 
impretia că se intenţionează ocuparea autorităţilor, ceace 
ne-a determinat să întărtm paza Ja Soctetatea de Telefoane; 
Pogtă, Prefectură, Chestură, etc., : P 


S’a semnalat un gardtan public căzut în timpul 
nopții şi care a fost evacuat imediat la spital, , E 


Intre ostagti germani ce ercu fn patrulare prin’ 
oraş nu ştim dacă au fost victime, dar am aflat fără poat- 
billtote de a controla că ar fi fost răntýt care s'au 
ridicat î..ediat şi transportat. Bz 


y In zorii zilei de 29 Iunie a,c., ,: o coloană ntlitară 
români ce mărşăluia pe str.Lascar Catargiu, a fost prinsă 
de un foc viu de nitraltere punând coloana în desordine, 
der punându-se lar fn ordine s'a deschis foc drept răspuna 
şi din partea coloanet. 2 : 27-a liră Aa 


r 
[i 


ed, 


+ 


zcelaș lucru s'a fntâmplat și cu o altă coloană. 
ce mărpăluta pe str,Carol; fiind trintat să o însoţească, 
Lt,Co1,X,Wiculescu, din Inspectoratul de Jandarnaţ Iaşi. : =: 
cu un pluton de jandarmi şi Secretarul Chesturet, Gheorghe.: 
, Stănctulescu, cu o echipă de gardientţ, care în dreptul 
ii 2ocalului "Corso” de pe str.Lăpuşneanu au fost priniţi 


i 

+ cu un violent foc de orge cutomcte şi grenade, de prin `: 

! roate cladirile locuite de evrei munte tte 3, 

E ae cpr pr tre DOR re X 

i Cu această ocazlune, în coloană a'a produs oarecare 
panică, dar comandantul fiind energic şi cu sânge rece a 
ordonat trupei. să se culce Ja păment, după care s'a respuns 


cu foc în direcţia cin care se trăgea asupra coloanet, .tră- 
s oendu-se şi cu foc de tun de 53 mm. , SEENE 


+ 


Din_acel noment—lora 3) s*qu_ format echtpe de Jan- 

+ ||darmt, militari și poliţişti, înconjurând clădirile: de mide, 
* | | se "trăsese Jocuri, tncezându-se. controlul tuturor. personnes 
lor păsite. în acele'clădiri, _. 


"3e; casco ta DA ba 
dariit 


comandamen te gernane yi trupe, cât pt aaupra patrulelor, 


i i S?a cretat astfel o staro do ostilitata împotriva 
evreilor care s'a soldat cu ridicarea tuturor do prin cld- 
dirilə de unde ae trisuse şi aducerea lor Ja Chastură, 


Unti evrei fiind agresivi şi opunându-se, au fost 
; „pmaltratați, tar celții asupra cărora exista cortitudinea 
-pier sunt vinovați au fost împuşcaţi ne loc. 
| ia ora 3, în dtminecţa zilei de 29 Iunie se păsecu 
în curtea Chesturei circa looo evrei, 


OstiJţtatea s'a..occentuat datorită atitudinea 
acestor comuniști şi e _clunec evedă cdtre abua şi Jaf 
din partea populației cţuile e mahalalalor, _ TT T> 
pă sf el et feet fi 
S'a raportat cutorităților spre a se ordona măsuri, 


Populaţia r+-nână convinsă că focurize se trăgeau 
do evreii comunisti, a început să asulteze Chestura Poliţie 
denunţând ve zoni evreli din gocutngele cărora se trăsese 
Jocurile de armă. ; 


~ Za fața locului au sosit toate autoritiițile, fn 
frunte cu D1.,Ceneral Stavrescu, Comandantul Div.l4 şt Dl. 
„Prefect, Col. Captaru, încercând eğ liniştească suiritele, 
„dar nu s'a reuşit, 


| da ora 13,15, în atua de 29 Iunte începând să se 

"tragă Jocuri din clăiirile din jurul Chesturei asupra mili- 
tarilor. germani ce se găseau în stradă şt în curtea Ches- 
tureij aceştia îndârjiţi peste năsură că comuniştii inten- 
plonat trăgeau spre a putea înlesnit fuga evretlor arestaţi, 
spre a intimida ve cei arestaţi au tras asupra lor rânind 
și omorând parte din ei. 


` La intervesiția Cpt.de jandarmi Darte Constantin, 
Comandantul Companiei 14 Foliție şi a unui Căpitan perman 
şi a transnis militarilor gernant orginul Comantanentilui 
superior, spirilele s'au calmat însă, pentru scurt timp, 
căci evreii comunişti întctind focurile în oraş şi mat 
ales în jurul Chesturei, spiritele s'au agitat din nou, 
continuându-se cu arestările, 


Toate aceste evenimente s'au raportat mereu tele- 
fonic şt în scris autoritiţilor civile şi militare, 


Spiritele fit:d agitate la maximum şi întrucât 
rămânerea evreilor în cursul nopții în curtea Chesturei 
unde se găseau aprozimativ Soso, prezentau un nare pericol 
neputând fi păaiţi şi datorită faptului că în oraş Jocurile 
evreilor comunişti continuat, s?a hotărât de câtre avtori- 

n \etățile militare şi civile (Prejectura de judeţ şi Div.14) 
z, 4 evacuarea în doug transporturi afară din oraş, 
N Mt : 


h pom 4ceasta s?a executat în cursul nopţii de 29/30 
-Tuntee ac... Xå 
amaeana : | 
`b, a4 Primul transport în numër de 2430 evrei s'a efect-ai 
upravepherec controlului trupelor germane, plecând la . 
ora '4,'în;dimineaţa -zilei de 30,VIj al doilea transport“s»a' 
făcut; lajora ]'în aceleaşi condițiuni, plecând, spre „Podul 
[loaet-7g.Frumos, . în dinineaja zilei:de 3o, Junie a. A aa 


dstäst, 3o Iunte a.o., foourţi 
a ne trage la ora 9, însă tot natira 


In Piața S/.Spirtdon, 16 orele 3,30 
de către conunigtt focuri de armă asupra une 
poraane prin trecere, s'a înconjurat clădirea, aceast 
fiind ocultă de ouret 91 a'au acos 20, care as o 
executați pe loc, : 


După antază focurile au încetat complect 


Cheatura a organtaat cu cantoanele Serv.8 ubrit 
jit Primăriet transportarea răniților 1a Ep itsde st: aE 
morților la cinittre 


Deasenenţ a'a organizat deainfectarea pt aprobarea 
străzilor. 


Legătura de colaborare între toate autorităşile a 
Jast permanentă, N 


Sau arestat un număr de 96 infractori ce sunt în 
"curs de cercetiri. 


CHESTCRUL DELE? ZiT AL FOLITIEI JASI, 

Raportul şefului Poliției din Târgul Frumos privind debarcarea a 1.258 de evrei morți 
din „trenul morţii” şi îngroparea lor în cimitirul evreiesc din localitate 


hi 
ae CS A fina 


-A Lut Ora Crees, 


a ata 


Zi pf doză cr caazar Da ci D pi Mari 
Fa, ca. £i Bere Ari ele baneaa dace A SA 


[i 


dor DI T Ec? e — 


Ae piet: IRRI, IET: A a f siai a A a 
Să A A ENAC 


Isi sp a 


N 


[Sh 


Raport comun al şefului „trenului morţii” spre Călăraşi, primarului, 
medicului oraşului şi şefului Poliţiei din Târgul Frumos. În „trenul morţii” 
„s-au găsit 654 morţi”. De fapt, numărul morţilor a fost de 1.560 


OBECTIUNEA GENERALA 


DIRECȚIUNEA... 


` Nr.40086 S. 27 Ju: “047 


INSPECTORATULUI REGIONAL DE POLITIE 
_l = ial 


ee 

eisesc dosite zme 

bivevoiţi a i A a 

choziţione rea amănunțită gi riguros 
x Antiy ina' a 

telor şi gigi iei gi ki pent: 


arătând şi măsurile luate, fa 


„ DIRECTOR GENERAL 


AL e 


pahe 


` 


cant Sino Imgrizesia Centrală 


Dispoziţie specială a Siguranţei către Inspectoratul Regional de Poliţie din Iaşi, din 27 iunie 1941, 
de a efectua precheziţii în locuinţele evreieşti pentru a preveni înarmarea evreilor 

Ordinul telefonic transmis de Ion Antonescu colonelului Lupu prin care permite executarea 
evreilor care vor trage în armată şi evacuarea totală a populației evreieşti din oraş 

Inspectorul regional al Sigurantei, Gioseanu, raportează la 29 iunie 1941 despre 
operațiunea de pedepsire din oraş: „Aceste operațiuni se fac sub supravegherea 
dlui prim pretor al Armatei, inspector de jandarmi şi chestorul delegat al Poliţiei Iaşi” 

Armata a 4-a aduce la cunoştinţa Inspectoratului de Poliție din Iaşi ordinul 
generalului Ion Antonescu „să fie executaţi pe loc” toţi cei care acţionează împotriva 
Armatei şi a intereselor ţării. „Populaţia evreiască este părtaşe la această acţiune” 

Raport al Cercului de recrutare din Iaşi, 20 august 1942, către Comandamentul 4 
Teritorial privind dispariția a 13.868 de bărbaţi şi tineri evrei înscrişi în registrele 
matricole şi neidentificaţi în recensământul eveilor din 1942 

Mircea Manoliu, care a ucis 8 evrei cu două zile înainte de pogrom, cere în august 1945 
procurorului general să-l elibereze din arest. „Pentru felul în care mi-am îndeplinit 
datoria de ostaş, prin înalta sa apreciere, M.S. Regele Mihai I mi-a conferit cea mai mare 
distincţie, «Virtutea Militară»” 

„An incident, 


Raportul a doi agenţi ai Serviciului Special de Informaţii din Iaşi, din 23 iunie 1943, 
privind numărul morţilor în timpul pogromului, după cum reiese din tabelele nominale 
ale victimelor afişate în sinagogi. Consiliul Securităţii Statului, Fond Documentar, 
Dosar 3041, p. 327 (USHMM, microfilm 115) 

Nota ataşatului militar von Hondenberg despre o convorbire avută cu Mihai Antonescu, 
Berlin, 15 septembrie 1941. Încercările de revoltă de la Petroşani şi Iaşi au fost imediat 
înăbuşite prin executarea participanţilor. Documente din Arhiva Ministerului 
german de Externe, nr. 790200-790201 

